༄༅། །མངོན་པར་རྟོགས་པའི་རྒྱན་གྱི་དགོངས་པ་གསལ་བར་བྱེད་པ་མཁས་པ་དགྱེས་པའི་མཆོད་སྤྲིན་ལས་སྐབས་ལྔ་པ་དྲུག་པ་བདུན་པ་གསུམ་གྱི་ཚིག་དོན་མཐའ་དཔྱོད་ཟུང་འབྲེལ་དུ་བཤད་པ་བཞུགས་སོ།།

[001A]༄༅། །སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །གཉིས་པ་རྩེ་སྦྱོར་བཤད་པ་ལ་གཉིས། སྔོན་འགྲོ་སྤྱིའི་རྣམ་གཞག་དང། གཞུང་དོན་དངོས་བཤད་
པའོ༑ ༑དང་པོ་ལ་གཉིས། སྦྱོར་བ་དང། མཐའ་དཔྱོད་པའོ། །དང་པོ་ནི། ཤེས་བྱ་ཆོས་ཅན། རྣམ་རྫོགས་སྦྱོར་བ་བཤད་ཟིན་པའི་འོག་ཏུ་རྩེ་སྦྱོར་འཆད་པའི་རྒྱུ་མཚན་ཡོད་དེ། མཁྱེན་གསུམ་གྱི་རྣམ་པ་
ལ་གོམས་པ་དབང་བསྒྱུར་མ་ཐོབ་པ་ཐོབ་ཕྱིར་དུ་སྒོམ་པའི་རྣམ་རྫོགས་སྦྱོར་བ་ལ་བརྟེན་ནས། མཁྱེན་གསུམ་གྱི་རྣམ་པ་ལ་གོམས་པ་དབང་བསྒྱུར་ཐོབ་ཟིན་པའི་རྩེ་སྦྱོར་འབྱུང་བའི་རྒྱུ་མཚན་གྱིས་དེ་ལྟར་བཤད་
པའི་ཕྱིར། དེ་སྐད་དུ་ཡང། འགྲེལ་པ་ལས། རྣམ་པ་ཐམས་ཅད་མངོན་པར་རྫོགས་པར་རྟོགས་པ་ཐོབ་པ་ལ། རབ་ཀྱི་མཐར་ཕྱིན་པའི་རྟོགས་པ་འབྱུང་བས། ཞེས་པ་ནས། རྩེ་མོའི་མངོན་པར་རྟོགས་པ་ཞེས་པའི་བར་
གསུངས་པའི་ཕྱིར།    ༈    དང་པོ་ལ། ཁ་ཅིག་མཁྱེན་གསུམ་གྱི་རྣམ་པ་ལ་གོམས་པ་དབང་བསྒྱུར་ཐོབ་པའི་ཡེ་ཤེས། རྩེ་སྦྱོར་གྱི་མཚན་ཉིད་ཟེར་ན། མཁྱེན་གསུམ་གྱི་
རྣམ་པ་ལ་གོམས་པ་དབང་བསྒྱུར་ཐོབ་པའི་ཐེག་ཆེན་གྱི་ཚོགས་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེ་ལྟར་ཐོབ་
པའི་དམན་ལམ་སྔོན་སོང་གི་ཐེག་ཆེན་གྱི་ཚོགས་ལམ་ཅིག་ཡོད་པའི་ཕྱིར། འདོད་མི་ནུས་ཏེ། ཐེག་ཆེན་གྱི་སྦྱོར་ལམ་མ་ཐོབ་པའི་ཕྱིར། ཁ་ཅིག་རྩེ་སྦྱོར་ཡིན་ན། མཁྱེན་གསུམ་གྱི་རྣམ་པ་སྒོམ་པའི་ཡེ་ཤེས་ཡིན་པས་

[002A]༄༅། །ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། བྱང་སེམས་འཕགས་པའི་མཁྱེན་པ་ཡིན་པའི་ཕྱིར། འདོད་ན། གཞི་ཤེས་ཀྱི་
རྣམ་པ་སྒོམ་པའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཐེག་ཆེན་གྱི་བར་ཆད་མེད་ལམ་ཡིན་པའི་ཕྱིར། ཁ་ཅིག་སྦྱོར་ལམ་ཡིན་ན། སྦྱོར་ལམ་རྩེ་སྦྱོར་ཡིན་པས་ཁྱབ་ཟེར་ན། ཐེག་དམན་
གྱི་སྦྱོར་ལམ་ཆོས་ཅན། དེར་ཐལ། དེའི་ཕྱིར། འདོད་ན། ཐེག་ཆེན་གྱི་སྦྱོར་ལམ་ཡིན་པར་ཐལ་ལོ། །དེ་བཞིན་དུ། མཐོང་ལམ་ཡིན་ན། མཐོང་ལམ་རྩེ་སྦྱོར་ཡིན་པས་ཁྱབ་ཟེར་བ་སོགས་ལ་རིགས་འགྲེའོ།།
   ༈    ཐེག་ཆེན་སྦྱོར་ལམ་ཐོབ་པའི་གང་ཟག་གི་རྒྱུད་ཀྱི་མཁྱེན་གསུམ་གང་རུང་གི་རྣམ་པ་སྒོམ་པ་ལ་གོམས་པ་རབ་ཏུ་གྱུར་པའི་ཤེས་རབ་ཀྱིས་ཟིན་པའི་སེམས་དཔའི་ཡེ་ཤེས། རྩེ་སྦྱོར་
གྱི་མཚན་ཉིད། དེ་ལ་དབྱེ་ན། སྦྱོར་ལམ་རྩེ་སྦྱོར། མཐོང་ལམ་རྩེ་སྦྱོར། སྒོམ་ལམ་རྩེ་སྦྱོར། བར་ཆད་མེད་པའི་རྩེ་སྦྱོར་དང་བཞི་ཡོད། ས་མཚམས་ནི། ཐེག་ཆེན་གྱི་སྦྱོར་ལམ་ནས་རྒྱུན་མཐའི་བར་དུ་ཡོད།    ༈   
པ་རྩོད་པ་སྤོང་བ་ལ། ཁ་ཅིག་མཁྱེན་གསུམ་གྱི་རྣམ་པ་སྒོམ་པ་ལ་གོམས་པ་དབང་བསྒྱུར་ཐོབ་པའི་ཐེག་ཆེན་གྱི་ཚོགས་ལམ་མེད་པར་ཐལ། དེ་ལྟ་བུའི་དམན་ལམ་སྔོན་མ་སོང་གི་ཐེག་ཆེན་གྱི་ཚོགས་ལམ་མེད་པའི་ཕྱིར་
ཟེར་ན། མ་ཁྱབ། ཁ་ཅིག་སྦྱོར་ལམ་ཡིན་ན། སྦྱོར་ལམ་རྩེ་སྦྱོར་ཡིན་དགོས་པར་ཐལ། ཐེག་ཆེན་གྱི་སྦྱོར་ལམ་ཡིན་ན། སྦྱོར་ལམ་རྩེ་སྦྱོར་ཡིན་དགོས། དེའི་མཐོང་ལམ་ཡིན་ན། མཐོང་ལམ་རྩེ་སྦྱོར་ཡིན་དགོས་

[002B] ཟེར་ན། མ་ཁྱབ་བོ། །གཉིས་པ་ལ་བཞི། སྦྱོར་ལམ་རྩེ་སྦྱོར། མཐོང་ལམ་རྩེ་སྦྱོར། སྒོམ་ལམ་རྩེ་སྦྱོར། བར་ཆད་མེད་པའི་རྩེ་སྦྱོར་རོ། །དང་པོ་ནི། དྲོད་སོགས་བཞི་ནི་རིམ་པ་བཞིན་དུ་འཆད་པ་ལ། རྨི་ལམ་ན་ཡང་ཆོས་རྣམས་ཀུན། །ཞེས་
སོགས་རྐང་པ་བཞིས་དྲོད་རྩེ་སྦྱོར་དང། འཛམ་བུའི་གླིང་གི་སྐྱེ་བོ་སྙེད། །ཅེས་སོགས་རྐང་པ་བཞིས་རྩེ་མོ་དང། ཀུན་མཁྱེན་ཉིད་གསུམ་ཆོས་རྣམས་ཀྱི། །ཞེས་སོགས་རྐང་པ་བཞིས་བཟོད་པ་དང། གླིང་བཞི་པ་དང་སྟོང་དག་དང། །ཞེས་སོགས་རྐང་པ་བཞིས་ཆོས་
མཆོག་རྩེ་སྦྱོར་འཆད་ལ། དང་པོའི་དོན་ནི། འགྲེལ་པ་ལས། ཤིན་ཏུ་གོམས་པའི་རྨི་ལམ་གྱི་གནས་སྐབས་ན་ཡང་ཆོས་ཐམས་ཅད་རྨི་ལམ་དང་འདྲ་བ་ལ་སོགས་པར་ལྟ་བ་དང། ཞེས་པ་ནས། སངས་རྒྱས་ཀྱི་བྱང་ཆུབ་ལ་ཉེ་བར་གྱུར་པ་ཞེས་པའི་བར་གསུང་
གཉིས་པ་ནི། འཛམ་བུའི་གླིང་ལ་སོགས་པ། ཞེས་པ་ནས། མེ་ཏོག་ལ་སོགས་པས་སངས་རྒྱས་མཆོད་པའི་དགེ་བ་ལ་སོགས་ཞེས་པའི་བར་གསུང། གསུམ་པ་ནི། དེ་ལྟར་ཡང་དག་པའི་ཐབས་ལ་མཁས་པའི་སྟོབས་ཀྱིས། ཞེས་པ་ནས། ཐམས་ཅད་མཁྱེན་པ་
ཉིད་གསུམ་གྱི་ཆོས་སེམས་བསྐྱེད་ལ་སོགས་པ་ཞེས་པའི་བར་གསུང། བཞི་པ་ནི། ཚད་སྲིད་པ་ནི་སྲང་ཚད་ཀྱིས་གཞལ་བར་ནུས་སོ། །ཞེས་པ་ནས། བསོད་ནམས་མང་པོ་ཉིད་ཀྱིས་ཏིང་ངེ་འཛིན་གྱི་མཚན་ཉིད་བརྗོད་པ་ནི་སེམས་ཀུན་ཏུ་གནས་པ་ཡིན་ནོ། །ཞེས་
པའི་བར་གསུང། དེ་དག་གང་ལས་འཕྲོས་པ་ཡང། དང་པོ་ནི། རབ་འབྱོར་བྱང་ཆེན་རྨི་ལམ་ན་ཡང་ཆོས་ཐམས་ཅད་རྨི་ལམ་དང་འདྲ་བ་ཉིད་དུ་ལྟ། ཞེས་སོགས་དང། གཉིས་པ་ནི། གལ་ཏེ་འཛམ་བུའི་གླིང་གི་སེམས་ཅན་ཇི་སྙེད་པ་དེ་དག་ཐམས་ཅད་
སྔ་ཕྱི་མེད་པར་མི་ལུས་ཐོབ་པར་གྱུར་ཏེ། སངས་རྒྱས་སུ་གྱུར། ཅེས་སོགས་དང། གསུམ་པ་ནི། དགེ་བའི་རྩ་བ་འདིས་གང་ཟག་བྱང་ཆུབ་སེམས་དཔའི་ཐེག་པ་བ་གང་གིས། བླ་མེད་རྫོགས་བྱང་དུ་དམིགས་པ་དེ་དག་གིས་སངས་རྒྱས་ཀྱི་ཆོས་རྣམས་ཡོངས་

[003A]༄༅། །སུ་རྫོགས་པར་གྱུར་ཅིག་ཅེས་སོགས་དང། བཞི་པ་ནི། སྡུད་པ་ལས། མི་ལྡོག་བྱང་ཆུབ་མཆོག་ལ་རབ་ཏུ་བཞུགས་པ་ཡི། །ཞེས་སོགས་ཀྱི་མདོ་རྣམས་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་
པའོ། །དང་པོ་ནི། རིམ་པ་བཞིན་དུ་བཞི་ལས། དྲོད་རྗེས་ཐོབ་ལ་གནས་པའི་སེམས་དཔའ་དབང་རྣོན་ཆོས་ཅན། དྲོད་རྩེ་སྦྱོར་ཐོབ་པ་ཡིན་ཏེ། སྒོམ་བྱུང་གི་སྟོབས་ཀྱིས་རྨི་ལམ་ན་ཡང་ཆོས་རྣམས་ཀུན་རྨི་ལམ་ལྟ་བུར་ལྟ་བ་ལ་སོགས་པའི་རྩེ་མོར་ཕྱིན་པའི་སྦྱོར་བ་ཐོབ་
པའི་རྟགས་རྣམ་པ་བཅུ་གཉིས་དག་ཏུ་མདོ་ལས་བཞེད་པ་དང་ལྡན་པའི་སེམས་དཔའ་ཡིན་པའི་ཕྱིར། ཞེས་པ་ནི། ཚིགས་བཅད་དང་པོའི་དོན་དང། རྩེ་མོ་ལ་གནས་པའི་སེམས་དཔའ་དབང་རྣོན་ཆོས་ཅན། རྩེ་མོའི་རྩེ་སྦྱོར་ཐོབ་པ་ཡིན་ཏེ། འཛམ་བུའི་གླིང་གི་སྐྱེ་
བོ་ལ་སོགས་པ་སྟོང་གསུམ་གྱི་སེམས་ཅན་ཇི་སྙེད་ཀྱིས་སངས་རྒྱས་མཆོད་པའི་དགེ་བ་ལ་སོགས་པ་རྣམ་མང་དུ་ནི་དཔེར་མཛད་ནས་བསོད་ནམས་རྣམ་པར་འཕེལ་བ་བཅུ་དྲུག་གི་བདག་ཉིད་ཐོབ་པའི་སེམས་དཔའ་ཡིན་པའི་ཕྱིར་ཞེས་པ་ནི། ཚིགས་བཅད་གཉིས་པའི་དོན་
དང། ཐེག་ཆེན་གྱི་སྦྱོར་ལམ་བཟོད་པ་ཆོས་ཅན། ཁྱོད་ལ་བརྟན་པའི་རྩེ་སྦྱོར་ཞེས་ནི་མདོ་ལས་མངོན་པར་བརྗོད་པའི་རྒྱུ་མཚན་ཡོད་དེ། གཞི་ཤེས་སོགས་ཀུན་མཁྱེན་ཉིད་གསུམ་གྱི་ཆོས་རྣམས་ཀྱི་རྟོགས་རིགས་ཡོངས་སུ་རྟོགས་པ་བླ་ན་མེད་པ་ཐོབ་ཅིང་སེམས་ཅན་གྱི་དོན་
བྱེད་པ་ཡོངས་སུ་མི་གཏོང་བ་ཐོབ་པའི་ཐེག་ཆེན་གྱི་ངེས་འབྱེད་ཆ་མཐུན་གསུམ་པ་ཡིན་པའི་ཕྱིར་ཞེས་པ་ནི་གསུམ་པའི་དོན་དང། ཐེག་ཆེན་སྦྱོར་ལམ་ཆོས་མཆོག་པའི་རྒྱུད་ཀྱི་ཏིང་ངེ་འཛིན་ཁྱད་པར་ཅན་ཆོས་ཅན། ཁྱོད་ལ་མདོ་ལས་ཏིང་ངེ་འཛིན་ཞེས་ཡོངས་སུ་
བསྒྲགས་པ་ཡིན་ཏེ། གླིང་བཞི་པ་དང་སྟོང་དང་པོ་དག་དང། སྟོང་གཉིས་པ་དང་སྟོང་གསུམ་གྱིས་དག་སྲང་གྲངས་ཀྱིས་གཞལ་བ་དང་ཆུ་སྐྲ་རྩེས་གཞལ་ནུས་པ་དཔེར་མཛད་ནས། དེ་བས་ཀྱང་བྱང་སེམས་བཞིའི་དགེ་བ་ལ་རྗེས་སུ་ཡི་རང་བའི་བསོད་ནམས་མང་

[003B] །རྟགས་ཀྱི་གྲངས་འོག་ཏུ་འཆད་པར་འགྱུར་རོ། །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་རྨི་ལམ་གྱི་གནས་སྐབས་སུ་ཆོས་ཐམས་
ཅད་བདེན་མེད་རྨི་ལམ་ལྟ་བུར་ལྟ་བ་སོགས་རྟགས་བཅུ་གཉིས་དང་ལྡན་པའི་ཐེག་ཆེན་གྱི་ངེས་ཆ་དང་པོ། དྲོད་རྩེ་སྦྱོར་གྱི་མཚན་ཉིད་ཟེར་ན། ཐེག་ཆེན་གྱི་སྦྱོར་ལམ་དྲོད་ཐོབ་མ་ཐག་པའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ་
ཐེག་ཆེན་གྱི་སྦྱོར་ལམ་དྲོད་ཡིན་པའི་ཕྱིར། འདོད་ན། དེས་དེ་འདྲ་བའི་རྟགས་བཅུ་གཉིས་པོ་ཐོབ་པར་ཐལ། འདོད་པའི་ཕྱིར། འདོད་ན། དེས་རྨི་ལམ་གྱི་རྟགས་དེ་ཐོབ་པར་ཐལ། འདོད་པའི་ཕྱིར། འདོད་མི་ནུས་ཏེ། དེས་ཐེག་ཆེན་གྱི་སྦྱོར་ལམ་རྗེས་ཐོབ་ཡེ་
ཤེས་མ་ཐོབ་པའི་ཕྱིར། ཁ་ཅིག་རྨི་ལམ་དུ་ཆོས་ཐམས་ཅད་བདེན་མེད་དུ་ལྟ་བའི་གང་ཟག་ཡིན་ན། ཐེག་ཆེན་གྱི་སྦྱོར་ལམ་དྲོད་ཐོབ་ཟིན་པས་ཁྱབ་ཟེར་ན། དེ་མི་འཐད་པར་ཐལ། བྱང་སེམས་ཚོགས་ལམ་བས་རྨི་ལམ་དུ་ཆོས་ཐམས་ཅད་བདེན་མེད་དུ་ལྟ་བ་
ཡོད་པའི་ཕྱིར། དེར་ཐལ། དེས་རྨི་ལམ་དུ་སྟོང་ཉིད་སྒོམ་པ་ཡོད་པའི་ཕྱིར། ཁ་ཅིག་དྲོད་རྩེ་སྦྱོར་གྱི་རྟགས་བཅུ་གཉིས་པོ་དེ། དྲོད་རྩེ་སྦྱོར་མ་ཡིན་ཟེར་ན། དེ་ཡིན་པར་ཐལ། འགྲེལ་ཆེན་ལས། རྟགས་ལ་སོགས་པ་དེ་དག་ཀྱང་དྲོ་བ་ལ་སོགས་པའི་རང་
བཞིན་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར། ཁ་ཅིག་བསོད་ནམས་རྣམ་པར་འཕེལ་བ་སོགས་རྟགས་བཅུ་དྲུག་གིས་མཚོན་ཏེ་བསྟན་པའི་ཐེག་ཆེན་གྱི་ངེས་ཆ་གཉིས་པ། རྩེ་མོའི་རྩེ་སྦྱོར་གྱི་མཚན་ཉིད་ཟེར་ན། དེ་མི་འཐད་པར་ཐལ། ཕྱིའི་རྣམ་འཕེལ་
བརྒྱད་ཙམ་གྱིས་མཚོན་ཏེ་བསྟན་པའི་རྩེ་མོའི་རྩེ་སྦྱོར་ཡོད་པའི་ཕྱིར། ཁ་ཅིག་ཐབས་ཤེས་ཀྱི་རྟོགས་པ་བརྟན་པོ་གཉིས་དང་ལྡན་པའི་ཐེག་ཆེན་གྱི་ངེས་ཆ་གསུམ་པ། བཟོད་པའི་རྩེ་སྦྱོར་གྱི་མཚན་ཉིད་ཟེར་ན། འོ་ན། ཐེག་ཆེན་གྱི་སྦྱོར་ལམ་བཟོད་པ་ལ་གནས་པའི་

[004A]༄༅། །སེམས་དཔའ་ཡིན་ན། རང་རྒྱུད་ལ་ཐབས་ཤེས་ཀྱི་རྟོགས་པ་བརྟན་པོ་གཉིས་ཡོད་པས་ཁྱབ་པར་ཐལ། དམ་བཅའ་འཐད་པའི་ཕྱིར། འདོད་ན། དེ་ཡིན་ན། སྟོང་ཉིད་རྟོགས་པའི་ཤེས་རབ་དང་སྙིང་རྗེ་ཆེན་པོ་རྒྱུད་
ལྡན་ཡིན་དགོས་པར་ཐལ། འདོད་པའི་ཕྱིར། འདོད་ན་སླའོ། །ཁ་ཅིག་ཏིང་ངེ་འཛིན་ལ་སེམས་ཀུན་ཏུ་གནས་པའི་ཐེག་ཆེན་གྱི་ངེས་ཆ་བཞི་པ། ཆོས་མཆོག་རྩེ་སྦྱོར་གྱི་མཚན་ཉིད་ཟེར་ན། ཏིང་ངེ་འཛིན་ལ་མཉམ་པར་མ་བཞག་པའི་
ཐེག་ཆེན་གྱི་སྦྱོར་ལམ་ཆོས་མཆོག་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཐེག་ཆེན་གྱི་སྦྱོར་ལམ་ཆོས་མཆོག་ཡིན་པའི་ཕྱིར། འདོད་མི་ནུས་སོ།    ༈    །གཉིས་པ་རང་གི་ལུགས་ལ། རྨི་ལམ་གྱི་གནས་སྐབས་སུ་ཆོས་
ཐམས་ཅད་བདེན་མེད་རྨི་ལམ་ལྟ་བུར་ལྟ་བ་ལ་སོགས་པའི་རྟགས་བཅུ་གཉིས་པོ་གང་རུང་ཐོབ་པའི་ཐེག་ཆེན་གྱི་ངེས་ཆ་དང་པོ་དྲོད་རྩེ་སྦྱོར་གྱི་མཚན་ཉིད། དེ་ལ་རྟགས་བཅུ་གཉིས་ཡོད་དེ། རྨི་ལམ་ན་ཆོས་ཐམས་ཅད་བདེན་མེད་རྨི་ལམ་ལྟ་བུར་ལྟ་བ་
དང། རྨི་ལམ་ན་དམན་པའི་ལམ་དོན་གཉེར་ལ་དགའ་བ་མི་བསྐྱེད་པ་དང། དེར་དེ་བཞིན་གཤེགས་པ་འཁོར་བཅས་མཐོང་བ་དང། དེར་སངས་རྒྱས་ཀྱིས་རྫུ་འཕྲུལ་སྟོན་པ་མཐོང་བ་དང། དེར་སངས་རྒྱས་ཀྱིས་ཆོས་སྟོན་པ་མཐོང་བ་དང། དེར་
ངན་སོང་མཐོང་ནས་དེ་སྤོང་བའི་སྨོན་ལམ་བྱེད་པ་དང། རྨི་ལམ་དང་སད་པ་གང་རུང་ལ་གྲོང་ཁྱེར་སོགས་མེས་ཚིག་པ་མཐོང་ནས་བདེན་པའི་བྱིན་རླབས་ཀྱིས་དེ་དག་ཞི་ནུས་པ་དང། རྨི་ལམ་སད་པའི་ཚེ་སེམས་ཅན་གཞན་མི་མ་ཡིན་གྱིས་ཟིན་པ་རང་གིས་
བདེན་སྟོབས་ཀྱིས་ཞི་ནུས་པ་དང། བདུད་ཀྱི་ལས་ཤེས་ཏེ་བདུད་ཟིལ་གྱིས་གནོན་པའི་དགེ་བའི་བཤེས་གཉེན་བསྟེན་པ་དང། ཤེར་ཕྱིན་ལ་སློབ་པ་དང། ཆོས་ཐམས་ཅད་ལ་བདེན་པར་མི་ཞེན་པ་དང། སངས་རྒྱས་ཀྱི་བྱང་ཆུབ་ལ་ཉེ་བར་གྱུར་བའི་ཡེ་

[004B] བསོད་ནམས་རྣམ་པར་འཕེལ་བ་སོགས་རྟགས་བཅུ་དྲུག་པོ་གང་རུང་ཐོབ་པའི་ཐེག་ཆེན་གྱི་ངེས་ཆ་གཉིས་པ། རྩེ་མོའི་རྩེ་སྦྱོར་གྱི་མཚན་ཉིད། དེའི་རྟགས་བཅུ་དྲུག་ཡོད་དེ། སྟོང་གསུམ་གྱི་སེམས་ཅན་གྱི་
གྲངས་དང་མཉམ་པའི་སངས་རྒྱས་མཆོད་པའི་བསོད་ནམས་ལས་ལྷག་པ་ཐོབ་པ་དང། དེ་གོང་དུ་འཕེལ་བས་ཤེར་ཕྱིན་ཡིད་ལ་བྱེད་པ་དང་མི་འབྲལ་བ་དང། སྟོང་ཉིད་ལ་མི་སྐྲག་པའི་བཟོད་པ་ཐོབ་པ་དང། བྱང་ཆུབ་དང་དེ་ཐོབ་བྱེད་ཀྱི་ཆོས་དོན་དམ་པར་མི་
དམིགས་པ་དང། དགེ་བ་བཅུ་དང་བསམ་གཏན་གཟུགས་མེད་ལ་སྙོམས་པར་འཇུག་པ་དང། འདོད་གཟུགས་ཀྱི་ལྷ་འོངས་ནས་སྲུང་བ་དང། བདུད་ཟིལ་གྱིས་གནོན་ནུས་པ་དང། བྱང་སེམས་དང་གྲོགས་གཅིག་པར་བསླབ་པ་སྟེ་ཕྱིའི་རྟགས་གཙོ་བོར་གྱུར་པ་བརྒྱད་
དང། ཉན་རང་ཡིད་བྱེད་དང་བྲལ་བའི་ཐབས་ལ་མཁས་པ་དང། སངས་རྒྱས་ཀྱི་རིགས་ཁྱད་པར་ཅན་དུ་གྱུར་པ་དང། འབྲས་བུ་སངས་རྒྱས་ཐོབ་པར་འགྱུར་བའི་རྒྱུ་ནུས་ལྡན་འགྲུབ་པ་དང། ཕྱིན་དྲུག་གི་མི་མཐུན་ཕྱོགས་སེར་སྣ་སོགས་ཆེར་མི་སྐྱེ་བ་དང། གཟུགས་
སོགས་ཀྱི་ཆོས་ལ་བདེན་ཞེན་ཅི་རིགས་མི་སྐྱེ་བ་དང། ཤེར་ཕྱིན་གྱིས་ཕྱིན་དྲུག་ལ་སློབ་ཚུལ་ཤེས་པ་དང། ཐེག་པ་གསུམ་གྱི་རྟོགས་རིགས་ཕུན་སུམ་ཚོགས་པ་ཐམས་ཅད་ཐོབ་པ་དང། ཤེར་ཕྱིན་གྱི་མཐུས་རྫོགས་པའི་བྱང་ཆུབ་ལ་ཉེ་བ་ཐོབ་པ་སྟེ་ནང་གི་རྟགས་བརྒྱད་
དང་བཅུ་དྲུག་ཡོད་པའི་ཕྱིར། ཐབས་ཤེས་ཀྱི་རྟོགས་པ་བརྟན་པོ་ཐོབ་པའི་ཐེག་ཆེན་གྱི་ངེས་ཆ་གསུམ་པ། བཟོད་པའི་རྩེ་སྦྱོར་གྱི་མཚན་ཉིད། ཐབས་ཁྱད་པར་ཅན་ནི་གཞན་དོན་སྒྲུབ་ནུས་པའི་སྙིང་རྗེ་ཆེན་པོ་དང། ཤེས་རབ་ནི་གཙོ་བོའི་དབང་དུ་བྱས་ན་སྟོང་
ཉིད་རྟོགས་པའི་ཤེས་རབ་བོ། །བསོད་ནམས་མང་པོས་མཚོན་ནས་བསྟན་པའི་ཐེག་ཆེན་གྱི་ངེས་ཆ་བཞི་པ། ཆོས་མཆོག་རྩེ་སྦྱོར་གྱི་མཚན་ཉིད།    ༈    ཁ་ཅིག་ཐེག་ཆེན་གྱི་སྦྱོར་ལམ་དྲོད་ཐོབ་མ་ཐག་པའི་གང་ཟག་གི་རྒྱུད་ལ་

[005A]༄༅། །རྨི་ལམ་གྱི་གནས་སྐབས་སུ་ཆོས་ཐམས་ཅད་བདེན་མེད་རྨི་ལམ་ལྟ་བུར་ལྟ་བའི་ལྟ་བ་ཡོད་པར་ཐལ། དེའི་རྒྱུད་ལ་ཆོས་ཐམས་ཅད་བདེན་མེད་རྨི་ལམ་ལྟ་བུར་ལྟ་བའི་ལྟ་བ་ཡོད་པའི་ཕྱིར། དེར་ཐལ། དེའི་རྒྱུད་ལ་ཆོས་
ཐམས་ཅད་བདེན་མེད་དུ་ལྟ་བའི་ལྟ་བ་ཡོད་པའི་ཕྱིར། ཟེར་ན། མ་ཁྱབ་སྟེ། དེའི་རྒྱུད་ལ་ཀུན་རྫོབ་དངོས་ཡུལ་དུ་བྱེད་པའི་ཡེ་ཤེས་མེད་པའི་ཕྱིར། འདོད་མི་ནུས་ཏེ། ཐེག་ཆེན་གྱི་སྦྱོར་ལམ་དྲོད་ཐོབ་མ་ཐག་པ་དེའི་ཚེ་སྟོང་ཉིད་རྟོགས་བཞིན་པ་གང་
ཞིག་གཉིད་ལ་གནས་བཞིན་པར་ཐེག་ཆེན་གྱི་སྦྱོར་ལམ་ཐོབ་པ་དང་སྟོང་ཉིད་རྟོགས་པ་མི་འཐད་པའི་ཕྱིར། ཁ་ཅིག་ཐེག་ཆེན་གྱི་སྦྱོར་ལམ་པའི་རྒྱུད་ལ་རྨི་ལམ་གྱི་ཚེ་ཆོས་ཐམས་ཅད་བདེན་མེད་དུ་ལྟ་བ་མེད་པར་ཐལ། དེའི་རྒྱུད་ལ་གཉིད་མེད་པའི་
ཕྱིར། དེར་ཐལ། དེ་བསམ་གཏན་གྱི་དངོས་གཞི་ཐོབ་ལ་མ་ཉམས་པའི་གང་ཟག་ཡིན་པའི་ཕྱིར། ཁྱབ་སྟེ། མཛོད་ལས། དེ་ལས་འགྱོད་གཉིད་མི་དགེ་རྣམས། །བསམ་གཏན་དང་པོ་དག་ན་མེད། །ཅེས་གསུངས་པའི་ཕྱིར། ཟེར་ན། སྐྱོན་མེད་དེ། དེའི་
རྒྱུད་ལ་བསམ་གཏན་དང་པོའི་སས་བསྡུས་ཀྱི་གཉིད་སོགས་མེད་ཅེས་པའི་དོན་ཡིན་པའི་ཕྱིར། ཁ་ཅིག་ཐེག་ཆེན་གྱི་ངེས་ཆ་དང་པོ་ཡིན་ན། ཐེག་ཆེན་གྱི་སྦྱོར་ལམ་དྲོད་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། ཐེག་ཆེན་གྱི་སྦྱོར་
ལམ་ཆོས་མཆོག་སྐད་ཅིག་དང་པོ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཟེར་ན། མ་ཁྱབ།    ༈    སྤང་བྱ་རྟོག་པ་བཤད་པ། གཉེན་པོ་རྩེ་སྦྱོར་བཤད་པའོ།།
དང་པོ་ལ་གཉིས། མདོར་བསྟན་པ་དང། རྒྱས་པར་བཤད་པའོ། །དང་པོ་ནི། འཇུག་པ་དང་ནི་ལྡོག་པ་ལ། །ཞེས་སོགས་ཀྱི་རྐང་པ་བཞིས་གཟུང་རྟོག་མདོར་བསྟན། སོ་སོ་སྐྱེ་བོ་འཕགས་དབྱེ་བས། །ཞེས་པ་ནས། ངོ་བོས་སྟོང་པའི་མཚན་ཉིད་དོ། །

[005B] །དེ་གཉིས་ལས་དང་པོའི་དོན་ནི། འགྲེལ་བར། འཇུག་པ་དང་ལྡོག་པ་མི་དམིགས་པ་དང། དམིགས་པའི་ངོ་བོ་ཉིད་དག་ལ། ཞེས་པ་ནས། ཇི་ལྟ་བ་མ་ཡིན་པའི་ངོ་བོ་དག་ཏུ་ཤེས་པར་བྱའོ། །ཞེས་
པའི་བར་དང། གཉིས་པའི་དོན། སོ་སོ་སྐྱེ་བོ་དང་འཕགས་པའི་གང་ཟག་དག་གི་གོ་རིམ་བཞིན་དུ། ཞེས་པ་ནས། རང་གི་ངོ་བོ་དག་ཏུ་ཤེས་པར་བྱའོ། །ཞེས་པའི་བར་གསུང། འཕྲོས་ནི། ཀྱེ་མ་ཚེ་དང་ལྡན་པ་རབ་འབྱོར་བྱང་ཆེན་གང་ཡུམ་ལ་སྤྱོད་པ་དེ་ནི་
སྙིང་པོ་ལ་སྤྱོད་པའོ། །ཞེས་སོགས་དང། ཇི་ལྟར་གཉིས་ཀྱི་འདུ་ཤེས་སུ་མི་འགྱུར་བ་དང། གཉིས་སུ་མ་མཆིས་པའི་འདུ་ཤེས་སུ་མི་འགྱུར་བ་དེ་ལྟར་ཡོངས་སུ་བསྔོ་བར་བགྱིའོ། །ཞེས་སོགས་ལས་འཕྲོས་སོ། །འདི་ལ་གཉིས། མདོར་བསྟན་དང་པོའི་དོན་
དང། གཉིས་པའི་དོན་བཤད་པའོ། །དང་པོ་ནི། ཐེག་ཆེན་གྱི་མཐོང་ལམ་གྱི་སྤང་བྱ་འཇུག་པ་གཟུང་རྟོག་དང་ནི་ལྡོག་པ་ལ་གཟུང་བའི་རྣམ་པར་རྟོག་པ་དེ་ཆོས་ཅན། སོ་སོ་དགུ་དགུ་ཡི་བདག་ཉིད་དུ་ཤེས་པར་བྱ་སྟེ། དམིགས་ཡུལ་གྱི་དབྱེ་བས་དགུ་དགུ་ཡོད་པའི་
ཕྱིར། དེ་ཆོས་ཅན། ཇི་ལྟ་བ་བཞིན་དུ་ཡུལ་གྱི་རང་བཞིན་འཛིན་པ་མ་ཡིན་པའི་བདག་ཉིད་དག་ཏུ་ཤེས་པར་བྱ་སྟེ། རང་གི་ཞེན་ཡུལ་ལ་འཁྲུལ་བའི་ལོག་ཤེས་ཡིན་པའི་ཕྱིར། མདོར་བསྟན་གཉིས་པའི་དོན་ནི། སོ་སོའི་སྐྱེ་བོ་དང་འཕགས་པའི་རྟེན་ཅན་གྱི་དབྱེ་
བས་སེམས་ཅན་རྫས་ཡོད་དང། སྐྱེས་བུ་བཏགས་པར་ཡོད་པར་བདེན་པར་འཛིན་པའི་རྣམ་པར་རྟོག་པ་འཛིན་པའི་རྣམ་པར་རྟོག་པ་འཛིན་པ་དག་ཏུ་འདོད་པ་དེ་དག་ཆོས་ཅན། སོ་སོར་དགུ་དགུའི་བདག་ཉིད་དུ་ཡོད་དེ། དམིགས་ཡུལ་གྱི་དབྱེ་བས་དེ་ལྟར་ཡོད་པའི་ཕྱིར། རྟོག་པ་དེ་དག་
གནས་ཚོད་དང་མཐུན་པར་ཡུལ་གང་གི་འཛིན་པར་འདོད་པ་མི་རིགས་ཏེ། རྒྱུ་མཚན་གལ་ཏེའམ་གང་གི་ཕྱིར་ན་རྟོག་པ་དེ་དག་གཟུང་དོན་དེ་བཞིན་དུ་མེད་པའི་ལོག་ཤེས་ཡིན་པའི་ཕྱིར་ཏེ། དེ་ལྟར་རྟོག་པ་དེ་དག་རང་གི་ཇི་ལྟར་ཞེན་པ་ལྟར་འཛིན་པའི་ངོ་བོས་སྟོང་

[006A]༄༅། །པའི་མཚན་ཉིད་ཅན་ཡིན་པའི་ཕྱིར། རྟོག་པའི་དབྱེ་བ་ནི་འོག་ཏུ་འཆད་དོ། །གཉིས་པ་རྒྱས་པར་བཤད་པ་ལ་གཉིས། གཟུང་རྟོག་དང་འཛིན་རྟོག་གོ་དང་པོ་ལ་ཡང་གཉིས་ཀྱི་དང་པོ་ནི། ངོ་བོ་ཉིད་དང་རིགས་དང་ནི། །ཞེས་པ་
ནས། རྣམ་རྟོག་དེ་ནི་རྣམ་དགུར་འདོད། །ཅེས་པའི་བར་གྱིས་འཇུག་པ་གཟུང་རྟོག་རྒྱས་པར་བཤད། སྲིད་དང་ཞི་བར་ལྟུང་བའི་ཕྱིར། །ཞེས་པ་ནས། ཉན་ཐོས་ལ་སོགས་ཡིད་ལས་འབྱུང། །ཞེས་པའི་བར་གྱིས་ལྡོག་པ་གཟུང་རྟོག་རྒྱས་པར་བཤད་ལ་
དང་པོའི་དོན་ནི་འགྲེལ་པར་དབེན་པས་དབེན་པ་མ་རྟོགས་པའི་ངོ་བོ་ཉིད་དང། ཞེས་སོགས་ཀྱིས་འཆད། གཉིས་པ་ནི། འཁོར་བ་དང་མྱ་ངན་ལས་འདས་པ་གང་ཡང་རུང་བ་ཞིག་ཏུ་ལྟུང་བ་ཉིད་ཀྱིས། ཞེས་སོགས་ཀྱིས་འཆད་དོ། །འདི་ལ་གཉིས་ལས་
རྒྱས་བཤད་དང་པོའི་དོན་ནི། བྱང་སེམས་ཀྱི་འཇུག་པའི་ཕྱོགས་ཀྱི་རྟེན་ཅན་གྱི་རྣམ་རྟོག་དེ་ནི་ཆོས་ཅན། རྣམ་པ་དགུར་འདོད་པ་ཡིན་ཏེ། བྱང་སེམས་ཀྱི་འཇུག་བྱ་སྤྱིའི་ངོ་བོ་ཉིད་ལ་དམིགས་ནས་འཇུག་བྱར་བདེན་པར་ཞེན་པ་དང། དེ་བཞིན་སངས་རྒྱས་
ཀྱི་རིགས་སུ་ངེས་པ་དང་ནི། བྱང་སེམས་ཀྱི་ལམ་ནི་ཡང་དག་པར་འགྲུབ་པ་དང། ཤེས་པའི་དམིགས་པ་མ་འཁྲུལ་བ་དང། མི་མཐུན་ཕྱོགས་འཇོམས་ནུས་ཤིང་གཉེན་པོ་སྐྱེ་བ་དང། རང་གི་རྟོགས་པ་མཐར་ཐུག་པ་དང། གཞན་གྱི་དོན་བྱེད་པའི་ནུས་པ་
དང། གཞན་དོན་དེ་ཡི་ལས་སུ་བྱ་བ་དང། གཞན་དོན་དེའི་བྱ་བའི་འབྲས་བུ་ལ་དམིགས་ནས་འཇུག་བྱར་བདེན་པར་ཞེན་པའི་རྣམ་པར་རྟོག་པ་དང་དགུ་ཡོད་པའི་ཕྱིར་ཞེས་པས་འཇུག་པ་གཟུང་རྟོག་རྒྱས་པར་བཤད། གཉིས་པ་ནི། ཤེས་བྱ་ཆོས་
ཅན། ལྡོག་པའི་ཕྱོགས་ཀྱི་རྟེན་ཏེ་ཉན་ཐོས་ལ་སོགས་པའི་ཡིད་ལས་འབྱུང་བ་དམན་པའི་ལམ་ལ་ལྡོག་བྱར་བདེན་པར་འཛིན་པའི་རྣམ་རྟོག་འདི་ཆོས་ཅན། རྣམ་པ་དགུ་ཡི་བདག་ཉིད་ཡོད་དེ། སྲིད་པ་དང་ཞི་བར་ལྟུང་བའི་ཕྱིར་ན་ཐེག་ཆེན་ལས་

[006B] དེ་བཞིན་དུ་ལམ་ཁྱད་པར་ཅན་གྱིས་ཡོངས་སུ་འཛིན་པ་མེད་པ་ལ་དམིགས་པ་དང། གཞན་དོན་སྒྲུབ་པའི་ལམ་གྱི་རྣམ་པ་མ་ཚང་བ་ལ་དམིགས་པ་དང། ཐར་པ་གཞན་
གྱི་རྐྱེན་གྱིས་འགྲོ་བ་ལ་དམིགས་པ་དང། ཆེད་དུ་བྱ་བ་ཆེན་པོ་གསུམ་ལས་ལོག་པ་ལ་དམིགས་པ་དང། སྤངས་པ་ཉི་ཚེ་བའི་ལམ་ལ་དམིགས་པ་དང། རྟོགས་པ་མཐོ་དམན་སྣ་ཚོགས་པ་ཉིད་ལ་དམིགས་པ་དང། ཞི་མཐའ་མངོན་དུ་མ་
བྱས་པར་ཐེག་ཆེན་གྱི་ལམ་ལ་གནས་པ་དང། འཇུག་པ་ལ་རྨོངས་པའི་ལམ་ལ་དམིགས་པ་དང། ཞི་མཐའ་མངོན་དུ་བྱས་པའི་རྗེས་ལ་རྣམ་མཁྱེན་དུ་འགྲོ་བ་ཞེས་བྱ་བ་ལ་དམིགས་ནས་ལྡོག་བྱར་བདེན་པར་འཛིན་པའི་རྣམ་རྟོག་དང་དགུ་ཡོད་པའི་ཕྱིར་
ཞེས་པས་ཤེས་སྒྲིབ་ལྡོག་པ་གཟུང་རྟོག་རྒྱས་པར་བཤད་དོ། །གཉིས་པ་འཛིན་རྟོག་རྒྱས་པར་བཤད་པ་ལ་གཉིས། རྫས་འཛིན་རྟོག་པ་དང། བཏགས་འཛིན་རྟོག་པ་བཤད་པའོ། །དང་པོ་ནི། འཛིན་པ་དང་ནི་འདོར་བ་དང། །ཞེས་པ་ནས། འཛིན་པ་
དང་པོར་ཤེས་པར་བྱ། །ཞེས་པའི་བར་གསུང། གཉིས་པ་ནི། ཆེད་བཞིན་ངེས་པར་མི་འབྱུང་དང། །ཞེས་པ་ནས། འཛིན་པའི་རྣམ་རྟོག་གཞན་ཡིན་ནོ། །ཞེས་པའི་བར་གསུངས་ལ། དང་པོའི་དོན་ནི། འགྲེལ་པར། ཀུན་རྫོབ་ཏུ་སྒྱུ་མ་བཞིན་དུ་འཛིན་པ་
དང་གཏོང་བ་དང། ཞེས་སོགས་གསུང། གཉིས་པ་ནི། ཉན་ཐོས་ལ་སོགས་པའི་ངེས་པར་འབྱུང་བ་ཉིད་ཀྱིས། ཞེས་སོགས་ཀྱིས་འཆད་དོ། །འདི་ལ་གཉིས་ཀྱི་དང་པོའི་དོན་ནི། འཛིན་པ་དང་པོ་རྫས་འཛིན་རྟོག་པ་ཆོས་ཅན། ཁྱོད་ལ་རྣམ་པ་དགུ་ཡོད་པར་
ཤེས་པར་བྱ་སྟེ། ཀུན་རྫོབ་ཏུ་ཡོན་ཏན་འཛིན་པ་དང་དེའི་སྐྱོན་འདོགས་པའི་གང་ཟག་ལ་དམིགས་ནས་བདེན་པར་འཛིན་པ་དང། དེ་བཞིན་དུ་གང་ཟག་ལ་སྦྱར་ཏེ་གནས་ལུགས་ཀྱི་དོན་ཕྱིན་ཅི་ལོག་ཏུ་ཡིད་ལ་བྱེད་པ་ལ་དམིགས་པ་དང། བདེན་པར་འཛིན་

[007A]༄༅། །པའི་ཁམས་རྣམས་ནི་འདོད་ཁམས་སོགས་གསུམ་པོ་དག་དང་ཉེ་བར་འབྲེལ་བ་ལ་དམིགས་པ་དང། ཆོས་ཐམས་ཅད་ལ་བདེན་པར་བཟུང་ནས་གནས་པ་ལ་དམིགས་པ་དང། དེ་ལ་བདེན་མེད་དུ་བདེན་པར་མངོན་པར་
ཞེན་པ་དང། ཆོས་ཐམས་ཅད་ཐ་སྙད་དུ་ཆོས་ཀྱི་དངོས་པོ་ཙམ་དུ་བཏགས་པ་ལ་དམིགས་པ་དང། མི་མཐུན་ཕྱོགས་ལ་བདེན་པར་ཆགས་པ་དང། བདེན་འཛིན་གྱི་གཉེན་པོ་སྒོམ་པ་ལ་དམིགས་པ་དང། རྣམ་མཁྱེན་དུ་ཇི་ལྟར་འདོད་པ་བཞིན་མྱུར་དུ་
འགྲོ་བ་ལས་ཉམས་པའི་གང་ཟག་ལ་དམིགས་ནས་ལོངས་སྤྱོད་པ་པོར་བདེན་པར་ཞེན་པའི་རྣམ་པར་རྟོག་པ་དང་དགུ་ཡོད་པའི་ཕྱིར་ཞེས་པའི་རྫས་འཛིན་རྟོག་པ་དགུ་རྒྱས་པར་བཤད། གཉིས་པའི་དོན་ནི། འཛིན་པའི་རྣམ་རྟོག་གཞན་བཏགས་འཛིན་
རྟོག་བ་ཆོས་ཅན། ཁྱོད་ལ་རྣམ་པ་དགུ་ཡོད་པ་ཡིན་ཏེ། ཆེད་དུ་བྱ་བ་ཇི་ལྟ་བ་བཞིན་དུ་ངེས་པར་མི་འབྱུང་བའི་སྐྱེས་བུ་བཏགས་ཡོད་ལ་དམིགས་ནས་བདེན་པར་ཞེན་པ་དང། དེ་བཞིན་དུ་ལམ་ཕྱིན་དྲུག་ལ་ལམ་མ་ཡིན་པར་ངེས་པར་འཛིན་པའི་སྐྱེས་བུ་
ལ་དམིགས་པ་དང། རྒྱུ་འགག་པ་དང་བཅས་པའི་འབྲས་བུ་སྐྱེ་བར་ཞེན་པའི་སྐྱེས་བུ་ལ་དམིགས་པ་དང། བདེན་འཛིན་གྱིས་བཅིངས་པའི་ལམ་གྱི་དངོས་པོ་ལྡན་པ་དང་དེས་མ་བཅིངས་པའི་ལམ་གྱི་དངོས་པོ་མི་ལྡན་པ་འཛིན་པའི་སྐྱེས་བུ་ལ་
དམིགས་པ་དང། གཟུགས་སོགས་ལ་བདེན་པར་ཞེན་ཏེ་གནས་པའི་སྐྱེས་བུ་ལ་དམིགས་པ་དང། ཐེག་དམན་གྱི་རིགས་ནི་འཇིག་ཅིང་ཉམས་པར་ཞེན་པའི་སྐྱེས་བུ་ལ་དམིགས་པ་དང། རྫོགས་བྱང་དོན་དུ་གཉེར་བའི་འདོད་པ་མེད་པའི་སྐྱེས་བུ་ལ་
དམིགས་པ་དང། རྒྱུ་ཤེར་ཕྱིན་སྒོམ་པ་མེད་པའི་སྐྱེས་བུ་ལ་དམིགས་པ་དང། བདུད་སོགས་ཕྱིར་རྒོལ་བ་ལ་ནི་དམིགས་པའི་སྐྱེས་བུ་བཏགས་ཡོད་ལ་ལོངས་སྤྱོད་པ་པོར་བདེན་པར་ཞེན་པའི་རྣམ་རྟོག་དང་དགུ་ཡོད་པའི་ཕྱིར། ཞེས་པས་བཏགས་

[007B] །འདིའི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་རང་གི་དམིགས་ཡུལ་དུ་གྱུར་པའི་ཆོས་ལ་དམིགས་ནས་དེ་བདེན་པར་འཛིན་པའི་བདེན་འཛིན། སྐབས་འདིར་དངོས་སུ་བསྟན་པའི་སྤང་བྱ་
རྟོག་པའི་མཚན་ཉིད། ཟེར་ན། གཟུང་རྟོག་བདེན་པར་འཛིན་པའི་བདེན་འཛིན་ལྷན་སྐྱེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། རྟོག་པ་ཀུན་བཏགས་ཡིན་པར་ཐལ། འདོད་པའི་ཕྱིར་
འདོད་མི་ནུས་སོ། །ཁ་ཅིག་འཇུག་པ་དང་ནི་ལྡོག་པ་ལ། །ཞེས་སོགས་ཀྱི་སྐབས་ནས་དངོས་སུ་བསྟན་པའི་ཤེས་སྒྲིབ་ལྡོག་པ་གཟུང་རྟོག་ཡིན་ན། ཤེས་སྒྲིབ་ལྡོག་པ་གཟུང་རྟོག་ཡིན་པས་ཁྱབ་ཟེར་ན། འོ་ན། དེ་ཡིན་ན། རང་གི་དམིགས་ཡུལ་ལྡོག་བྱའི་ཆོས་ལ་
དམིགས་ནས་བདེན་པར་འཛིན་པའི་བདེན་འཛིན་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། མི་མཐུན་ཕྱོགས་ཀྱི་གཞི་ཤེས་བདེན་པར་འཛིན་པའི་བདེན་འཛིན་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། ཁྱབ་
སྟེ། མི་མཐུན་ཕྱོགས་ཀྱི་བཞི་ཤེས་དེ་བྱང་སེམས་ལམ་གྱི་ལྡོག་བྱའི་ཆོས་ཡིན་པའི་ཕྱིར། འདོད་ན། མི་མཐུན་ཕྱོགས་ཀྱི་གཞི་ཤེས་དེ་ལྡོག་བྱའི་ཆོས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། འཇུག་བྱའི་ལམ་ཡིན་པའི་ཕྱིར། དེར་ཐལ། ལམ་
ཡིན་པའི་ཕྱིར། ཁ་ཅིག་འཇུག་བྱའི་ཆོས་བདེན་པར་འཛིན་པའི་བདེན་འཛིན་དེ། ཤེས་སྒྲིབ་འཇུག་པ་གཟུང་རྟོག་གི་མཚན་ཉིད་ཟེར་ན། ཐེག་ཆེན་གྱི་མཐོང་ལམ་བདེན་པར་འཛིན་པའི་བདེན་འཛིན་ཆོས་ཅན། མཚན་ཉིད་དེར་ཐལ། མཚོན་བྱ་དེའི་
ཕྱིར། འདོད་ན། མི་འཐད་པར་ཐལ། ཐེག་ཆེན་གྱི་མཐོང་ལམ་འཛིན་པའི་རྟོག་པ་དེ། འཇུག་བྱའི་ཆོས་འཛིན་པའི་རྟོག་པ་མ་ཡིན་པའི་ཕྱིར། ཁ་ཅིག་རང་གི་དམིགས་ཡུལ་དུ་གྱུར་པའི་འཇུག་བྱའི་ཆོས་ལ་དམིགས་ནས་འཇུག་བྱར་བདེན་པར་འཛིན་པའི་

[008A]༄༅། །བདེན་འཛིན། ཤེས་སྒྲིབ་འཇུག་པ་གཟུང་རྟོག་གི་མཚན་ཉིད་ཟེར་ན། ཉན་ཐོས་ཀྱི་མཐོང་ལམ་ལ་དམིགས་ནས་སྤྱིར་བདེན་པར་འཛིན་ཀྱང་འཇུག་བྱར་བདེན་པར་མི་འཛིན་པའི་རྟོག་པ་ཆོས་ཅན། མཚན་ཉིད་དེར་
ཐལ། མཚོན་བྱ་དེའི་ཕྱིར། རྟག་གསལ་སླའོ། ཁ་ཅིག་རང་གི་དམིགས་ཡུལ་དུ་གྱུར་པའི་བྱང་སེམས་ལམ་གྱི་འཇུག་བྱའི་ཆོས་ལ་དམིགས་ནས་འཇུག་བྱར་བདེན་པར་འཛིན་པའི་བདེན་འཛིན་ཀུན་བཏགས་དེ། ཤེས་སྒྲིབ་འཇུག་པ་གཟུང་རྟོག་གི་
མཚན་ཉིད་ཟེར་ན། ཉན་ཐོས་ཀྱི་མཐོང་ལམ་འཇུག་བྱར་བདེན་པར་འཛིན་པའི་བདེན་འཛིན་ཀུན་བཏགས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ཉན་ཐོས་ཀྱི་མཐོང་ལམ་དེ་བྱང་སེམས་ལམ་གྱི་འཇུག་བྱ་ཡིན་པར་ཐལ་
འདོད་པའི་ཕྱིར། འདོད་མི་ནུས་ཏེ། དེའི་ལྡོག་བྱ་ཡིན་པའི་ཕྱིར། ཁ་ཅིག་རང་གི་དམིགས་ཡུལ་དུ་གྱུར་པའི་འཇུག་བྱའི་ཆོས་ལ་དམིགས་ནས་བྱང་སེམས་ལམ་གྱི་འཇུག་བྱར་བདེན་པར་འཛིན་པའི་བདེན་འཛིན་ཀུན་བཏགས། སྐབས་འདིར་དངོས་སུ་
བསྟན་པའི་ཤེས་སྒྲིབ་འཇུག་པ་གཟུང་རྟོག་གི་མཚན་ཉིད་ཟེར་ན། ཉན་ཐོས་ཀྱི་མཐོང་ལམ་བྱང་སེམས་ལམ་གྱི་འཇུག་བྱར་བདེན་པར་འཛིན་པའི་བདག་འཛིན་ཀུན་བཏགས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་མི་ནུས་
ཏེ། དེ་བདེན་འཛིན་མ་ཡིན་པའི་ཕྱིར། དེར་ཐལ། ཉན་ཐོས་ཀྱི་མཐོང་ལམ་དེ་ཐ་སྙད་ཙམ་དུ་ཡང་བྱང་སེམས་ལམ་གྱི་འཇུག་བྱ་མ་ཡིན་པའི་ཕྱིར། དེ་བཞིན་དུ་འོག་མ་ལ་ཡང་རིགས་པ་སྦྱོར། ཁ་ཅིག་ཉན་ཐོས་ཀྱི་མཐོང་ལམ་ལྡོག་བྱར་བདེན་
པར་འཛིན་པའི་བདེན་འཛིན་དེ། བདེན་འཛིན་ཡིན་པའི་ཕྱིར་ཟེར་ན། དེ་མི་འཐད་པར་ཐལ། ཉན་ཐོས་ཀྱི་མཐོང་ལམ་ལྡོག་བྱར་བདེན་པར་མེད་པ་སྟོང་ཉིད་མ་ཡིན་པའི་ཕྱིར། དེར་ཐལ། ཉན་ཐོས་ཀྱི་མཐོང་ལམ་ལྡོག་བྱ་མ་ཡིན་པའི་ཕྱིར། ཁ་ཅིག་

[008B] འཛིན་རྟོག་འགལ་ལོ་ཟེར་ན། དེ་མི་འགལ་བར་ཐལ། ཐེག་ཆེན་གྱི་མཐོང་ལམ་ལ་དམིགས་ནས་ལོངས་སྤྱད་བྱ་དང་ལོངས་སྤྱོད་བྱེད་གཉིས་ཀར་བདེན་པར་འཛིན་པའི་བདེན་འཛིན་ཀུན་བཏགས་དེ། དེ་གཉིས་
ཀ་ཡིན་པའི་ཕྱིར། དེར་ཐལ། སྐབས་འདིར་བསྟན་པའི་གཟུང་རྟོག་གང་ཞིག་འཛིན་རྟོག་ཡིན་པའི་ཕྱིར། ཁ་ཅིག་སོ་སོའི་སྐྱེ་བོ་འཕགས་དབྱེ་པས། །ཞེས་སོགས་ཀྱིས་རྫས་འཛིན་སོ་སྐྱེ་ཁོ་ན་དང། བཏགས་འཛིན་འཕགས་པ་ཁོ་ནའི་རྒྱུད་ལ་
ཡོད་པར་བསྟན་པ་ཡིན་ཟེར་ན། དེ་མི་འཐད་པར་ཐལ། འཕགས་པའི་རྒྱུད་ལ་རྫས་འཛིན་དང། སོ་སྐྱེའི་རྒྱུད་ལ་བཏགས་འཛིན་ཡོད་པའི་ཕྱིར། དེར་ཐལ། འཕགས་རྒྱུད་ལ་གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོག་པ་དང། སོ་སྐྱེའི་རྒྱུད་ལ་གང་ཟག་
རང་གི་ཕུང་པོ་ལ་བརྟེན་ནས་བཏགས་ཡོད་དུ་འཛིན་པའི་ཤེས་པ་ཡོད་པའི་ཕྱིར།    ༈    རང་གི་དམིགས་ཡུལ་དུ་གྱུར་པའི་ཆོས་ཅན་ཚད་གྲུབ་པ་ལ་དམིགས་ནས་བདེན་པར་འཛིན་པའི་བདེན་འཛིན་ཀུན་བཏགས། སྐབས་
འདིར་དངོས་སུ་བསྟན་པའི་ཤེས་སྒྲིབ་རྟོག་པའི་མཚན་ཉིད། དེ་ལ་དེར་གྱུར་པའི་གཟུང་རྟོག་དང་འཛིན་རྟོག་གཉིས་ཡོད། རང་གི་དམིགས་ཡུལ་དུ་གྱུར་པའི་བྱང་སེམས་ལམ་ལ་ལྟོས་པའི་འཇུག་བྱའི་ཆོས་ལ་དམིགས་ནས་བྱང་སེམས་ལམ་ལ་ལྟོས་པའི་
འཇུག་བྱར་བདེན་པར་འཛིན་པའི་བདེན་འཛིན་ཀུན་བཏགས། སྐབས་འདིར་དངོས་སུ་བསྟན་པའི་ཤེས་སྒྲིབ་འཇུག་པ་གཟུང་རྟོག་གི་མཚན་ཉིད། མཚན་གཞི་ནི། ཐེག་ཆེན་གྱི་ཚོགས་ལམ་བྱང་སེམས་ལམ་གྱི་འཇུག་བྱར་བདེན་པར་འཛིན་
པའི་བདེན་འཛིན་ཀུན་བཏགས་ལྟ་བུ། རང་གི་དམིགས་ཡུལ་དུ་གྱུར་པའི་བྱང་སེམས་ལམ་ལ་ལྟོས་པའི་ལྡོག་བྱའི་ཆོས་ལ་དམིགས་ནས་བྱང་སེམས་ལམ་ལ་ལྟོས་པའི་ལྡོག་བྱར་བདེན་པར་འཛིན་པའི་བདེན་འཛིན་ཀུན་བཏགས། སྐབས་འདིར་

[009A]༄༅། །བསྟན་པའི་ཤེས་སྒྲིབ་ལྡོག་པ་གཟུང་རྟོག་གི་མཚན་ཉིད། མཚན་གཞི་ནི། ཉན་ཐོས་ཀྱི་ཚོགས་ལམ་ལ་དམིགས་ནས་བྱང་སེམས་ལམ་གྱི་ལྡོག་བྱར་བདེན་པར་འཛིན་པའི་བདེན་འཛིན་ཀུན་བཏགས་ལྟ་བུ། རང་གི་
དམིགས་ཡུལ་དུ་གྱུར་པའི་རྫས་འཛིན་ལ་དམིགས་ནས་ལོངས་སྤྱོད་པ་པོར་བདེན་པར་འཛིན་པའི་བདེན་འཛིན་ཀུན་བཏགས། སྐབས་འདིར་བསྟན་པའི་ཤེས་སྒྲིབ་རྫས་འཛིན་རྟོག་པའི་མཚན་ཉིད། མཚན་གཞི་ནི། གང་ཟག་གི་བདག་འཛིན་
ལོངས་སྤྱོད་པ་པོར་བདེན་པར་འཛིན་པའི་བདེན་འཛིན་ཀུན་བཏགས་ལྟ་བུ། རང་གི་དམིགས་ཡུལ་དུ་གྱུར་པའི་བཏགས་འཛིན་ལ་དམིགས་ནས་ལོངས་སྤྱོད་པ་པོར་བདེན་པར་འཛིན་པའི་བདེན་འཛིན་ཀུན་བཏགས། སྐབས་འདིར་དངོས་སུ་བསྟན་པའི་ཤེས་
སྒྲིབ་བཏགས་འཛིན་རྟོག་པའི་མཚན་ཉིད། མཚན་གཞི་ནི། གང་ཟག་བཏགས་ཡོད་དུ་ལོངས་སྤྱོད་པ་པོར་བདེན་པར་འཛིན་པའི་བདེན་འཛིན་ཀུན་བཏགས་ལྟ་བུའོ།།    ༈    ཁ་ཅིག་རི་བོང་རྭ་བདེན་པར་
འཛིན་པའི་བདེན་འཛིན་ཀུན་བཏགས་ཆོས་ཅན། རང་གི་དམིགས་ཡུལ་དུ་གྱུར་པའི་ཆོས་ཅན་ཚད་གྲུབ་པ་ལ་དམིགས་ནས་བདེན་པར་འཛིན་པའི་བདེན་འཛིན་ཀུན་བཏགས་ཡིན་པར་ཐལ། སྐབས་འདིར་དངོས་སུ་བསྟན་པའི་ཤེས་སྒྲིབ་རྟོག་པ་
ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། རི་བོང་རྭ་ཚད་མས་མ་གྲུབ་པའི་ཕྱིར་དང། དེ་བདེན་པར་འཛིན་པའི་བདེན་འཛིན་དེ་བདེན་འཛིན་མ་ཡིན་པའི་ཕྱིར། སྐབས་འདིར་དངོས་སུ་བསྟན་པའི་
ཤེས་སྒྲིབ་རྟོག་པ་ཡིན་ན། བདེན་འཛིན་ཡིན་དགོས་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། ཤེས་སྒྲིབ་རྟོག་པ་ཡིན་ན། བདེན་འཛིན་ཡིན་དགོས་པར་ཐལ། འདོད་པའི་ཕྱིར། ཟེར་ན། མ་ཁྱབ། འདོད་ན། གཟུགས་ཕྱི་

[009B] དེར་ཐལ། དེའི་ཕྱིར། དེར་ཐལ། ཞེས་སྒྲིབ་གང་ཞིག་རྟོག་པ་ཡིན་པའི་ཕྱིར། འདོད་མི་ནུས་སོ། །ཁ་ཅིག་རྫས་འཛིན་སོ་སྐྱེའི་རྟེན་དང། བཏགས་འཛིན་འཕགས་པའི་རྟེན་ཁོ་ནར་ཡོད་པར་ཐལ། སོ་སོའི་སྐྱེ་བོའི་
འཕགས་དབྱེ་བས་གསུངས་པའི་ཕྱིར། ཟེར་ན། མ་ཁྱབ། དེ་ནི་གཙོ་ཆེ་བ་ལ་དགོངས་པའི་ཕྱིར། ཁ་ཅིག་སྐབས་འདིར་དངོས་སུ་བསྟན་པའི་ཤེས་སྒྲིབ་རྟོག་པ་ལ་ལྷན་སྐྱེས་ཡོད་པར་ཐལ། ཤེས་སྒྲིབ་རྟོག་པ་ལ་ཤེས་སྒྲིབ་ལྷན་སྐྱེས་ཡོད་པའི་ཕྱིར། ཟེར་ན་
མ་ཁྱབ། འདོད་མི་ནུས་ཏེ། སྐབས་འདིར་དངོས་སུ་བསྟན་པའི་ཤེས་སྒྲིབ་རྟོག་པ་དེ་ཐེག་ཆེན་མཐོང་ལམ་བར་ཆད་མེད་ལམ་གྱི་དངོས་ཀྱི་གཞོམ་བྱར་བཤད་པའི་ཕྱིར།    ༈    གཉིས་པ་གཉེན་པོ་རྩེ་སྦྱོར་བཤད་པ་ལ་གསུམ། མཐོང་ལམ་རྩེ་སྦྱོར་གྱི་
རྒྱུ། དེ་ལ་འབྲས་བུ་བྱང་ཆེན། མཐོང་ལམ་རྩེ་སྦྱོར་གྱི་ངོ་བོ་བཤད་པའོ། །དང་པོ་ནི། བྱང་ཆུབ་ལ་གཞན་སྟོན་པ་དང། །ཞེས་སོགས་ཀྱི་རྐང་པ་བཞིས་སྟོན་ཏེ། དོན་ནི། འགྲེལ་པར་འཆད་པར་འགྱུར་བའི་མཚན་ཉིད་ཅན་གྱི་བྱང་ཆུབ་ལ་གཞན་དག་མཐོང་
བའི་ལམ། ཞེས་སོགས་གསུང། འཕྲོས་ནི། ཀུན་དགའ་བོ་དགེ་སློང་བརྒྱ་ཕྲག་བཅུ་པོ་འདི་དག་བསྐལ་པ་སྐར་མ་ལྟ་བུ་ལ་བླ་མེད་རྫོགས་བྱང་དུ་འཚང་རྒྱ། ཞེས་སོགས་གསུངས་པ་ལས་འཕྲོས་སོ། །དོན་ནི། ཐེག་ཆེན་གྱི་རིགས་ཅན་གཞན་བྱང་ཆུབ་ལ་སྟོན་
པ་སྟེ་བགོད་པ་དང། བྱང་ཆུབ་དེ་ཡི་རྒྱུ་ཤེར་ཕྱིན་གྱི་ཚིག་དོན་ནི་ཡོངས་སུ་གཏོད་པ་སྟེ་འཆད་པ་དང། བྱང་ཆེན་དེ་ཐོབ་བྱེད་བསོད་ནམས་མང་པོའི་མཚན་ཉིད་ མཐོང་ལམ་རྩེ་སྦྱོར་གྱི་བར་ཆད་མོད་པའི་
རྒྱུ་ཡིན་ཏེ། དེ་བར་ཆད་མེད་པར་སྐྱེད་བྱེད་ཡིན་པའི་ཕྱིར། གཉིས་པ་དེའི་འབྲས་བུ་ལ་གསུམ། བྱང་ཆེན་ངོས་བཟུང་བ། དངོས་པོ་བདེན་གྲུབ་ཁས་ལེན་པ་མི་འཐད་པ། དབུ་མ་པས་ཆོས་ཐམས་ཅད་བདེན་སྟོང་དུ་ཁས་ལེན་པར་བསྟན་པའོ། །དང་པོ་ནི། དྲི་མ་ཟད་

[010A]༄༅། །དང་མི་སྐྱེ་བའི། །ཞེས་སོགས་ཀྱི་རྐང་པ་བཞིས་འཆད་ལ། དོན་ནི། འགྲེལ་པར། ཉོན་མོངས་པ་དང་ཤེས་བྱའི་སྒྲིབ་པའི་དྲི་མ་སྐྱེས་པ་དང་མ་སྐྱེས་པ་ཉིད་དུ་བཏགས་པ་རྣམས་ནི། ཞེས་སོགས་གསུངས་ཤིང། འཕྲོས་ནི། ཀུན་
དགའ་བོ། ཤེས་རབ་ཀྱི་ཕ་རོལ་ཏུ་ཕྱིན་པ་ཟད་པར་འདོད་པ་དེ་དག་གིས་ནམ་མཁའ་ཟད་པར་འདོད་དོ། །ཞེས་སོགས་གསུངས་པ་ལས་འཕྲོས་སོ། །ཚིག་དོན་ནི། རྣམ་མཁྱེན་ཆོས་ཅན། བྱང་ཆུབ་ཆེན་པོ་ཡིན་ཅེས་བརྗོད་དེ། དྲི་མ་དོན་
དམ་པར་ཟད་པ་མེད་པ་དང། དྲི་མ་དེར་མི་སྐྱེ་བ་རྟོགས་པ་མཐར་ཐུག་པའི་ཡེ་ཤེས་ཡིན་པའི་ཕྱིར། དེར་ཐལ། དེ་ལྟར་རྟོགས་པ་མཐར་ཕྱིན་པའི་ཡེ་ཤེས་དེ་དག་གོ་རིམ་བཞིན་དུ་ཟད་མི་སྐྱེ་ཤེས་པའི་བྱང་ཆུབ་ཆེན་པོར་ཤེས་པར་བྱ་བ་ཡིན་
པའི་ཕྱིར། དྲི་མ་དེ་ཡང་ཆོས་ཅན། དོན་དམ་པར་ཟད་མེད་སྐྱེ་མེད་ཡིན་ཏེ། དོན་དམ་པར་གྲུབ་པ་མེད་པའི་ཕྱིར། གཉིས་པ་བདེན་གྲུབ་ཁས་ལེན་པ་མི་འཐད་པའི་ཚུལ་ལ་གཉིས། རིགས་པ་དང་འགལ་བ་དང། ཁས་བླངས་དང་
འགལ་བའི་སྒོ་ནས་དགག་པའོ། །དང་པོ་ནི། འགོག་པ་མེད་པའི་རང་བཞིན་ལ། །ཞེས་སོགས་རྐང་པ་བཞིས་སྟོན་ཏེ། དོན་ནི། སྐྱེས་པ་དང་མ་སྐྱེས་བདག་གོ་རིམ་བཞིན་དུ་ཟད་པ་དང་སྐྱེ་བའི་གེགས་བྱེད་པའི་མཚན་ཉིད། ཅེས་གསུངས་
ཚིག་དོན་ནི། ཐེག་ཆེན་གྱི་མཐོང་ལམ་ཞེས་བྱ་བའི་ལམ་གྱིས་ནི་ཆོས་ཅན། ཤེས་སྒྲིབ་གཟུང་འཛིན་གྱི་རྣམ་པར་རྟོག་པའི་རིགས་བདེན་གྲུབ་སྔར་ཡོད་ཅི་ཞིག་ཟད་ཅིང། བདེན་གྲུབ་སྐྱེ་འཕྲོ་ཆད་པའི་སྐྱེ་མེད་ཀྱི་རྣམ་པ་ཅི་ཞིག་ཀྱང་འཐོབ་པ་མེད་པར་
ཐལ། དྲི་མ་བདེན་གྲུབ་སྔར་ཡོད་གསར་དུ་འགག་པའི་འགོག་པ་མེད་པ་སྟེ་སྤྲོས་པ་མེད་པའི་རང་བཞིན་ཅན་ཡིན་པའི་ཕྱིར། གཉིས་པ་ཁས་བླངས་འགལ་བས་འགོག་པ་ནི། གཞན་གྱི་ཆོས་རྣམས་ཀྱང་ཡོད་ལ། །ཞེས་སོགས་རྐང་པ་བཞི་གསུངས་ཏེ་

[010B] དེ་ལ་སྐྱེ་བ་དང་འཇིག་པས་སྟོང་པའི་ཕྱིར་བདག་མེད་དོ་སྙམ་དུ་བསྒོམས་པས། ཞེས་སོགས་ཀྱིས་འཆད་དོ། །ཚིག་དོན་ནི། ཕྱི་ནང་གི་ཆོས་རྣམས་ཀྱང་དོན་དམ་པར་ཡོད་ལ། ཤེས་བྱ་ལ་ཡང་རྨོངས་པའི་སྒྲིབ་པ་མཐའ་དག་སྟོན་པ་
ཡིས་ཟད་པར་བརྗོད་པ་གང་ཡིན་པའི་དངོས་སྨྲ་བ་གཞན་གྱི་ལུགས་དེ་ལ་མགོན་པོ་བྱམས་པ་ཁོ་པོས་ངོ་མཚར་དུ་བརྩིས་པ་ལ་ཆོས་ཅན། རྒྱུ་མཚན་ཡོད་དེ། སྒྲིབ་པ་བདེན་པར་གྲུབ་ན་གཉེན་པོས་སྤང་དུ་མི་རུང་བས་དེ་ལྟར་འདོད་པ་དེ་བཞད་གང་
གྱི་གནས་ཡིན་པར་རྟོགས་པའི་ཕྱིར།    ༈    །གཉིས་པ་མཐའ་དཔྱད་པ་ལ། དགག་བཞག་སྤང་གསུམ་ལས། དང་པོ་ལ། ཁ་ཅིག་དྲི་མ་ཟད་མེད་སྐྱེ་མེད་དུ་རྟོགས་པའི་ཡེ་ཤེས་མཐར་ཐུག་བྱང་ཆུབ་ཆེན་པོའི་མཚན་ཉིད་ཟེར་ན། སྟོན་
པ་ཤཱཀྱ་ཐུབ་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། མཆོག་གི་སྤྲུལ་སྐུ་ཡིན་པའི་ཕྱིར། ཁྱབ་སྟེ། རྒྱུད་བླ་མ་ལས། བཟོ་དང་སྐྱེ་བ་བྱང་ཆུབ་ཆེ། །མྱ་ངན་འདས་པའི་རྟགས་སྟོན་པ། སངས་རྒྱས་སྤྲུལ་པའི་སྐུ་དེ་ནི། །
རྣམ་པར་གྲོལ་བའི་ཐབས་ཆེན་པོ། །ཞེས་གསུངས་པའི་ཕྱིར། འདོད་མི་ནུས་ཏེ། ཡེ་ཤེས་མ་ཡིན་པའི་ཕྱིར། ཁ་ཅིག་དྲི་མ་ཟད་མེད་སྐྱེ་མེད་དུ་རྟོགས་པའི་ཡེ་ཤེས་ཡོད་ཟེར་ན། དེ་མི་འཐད་པར་ཐལ། དྲི་མ་སྐྱེ་མེད་དུ་རྟོགས་པའི་ཡེ་ཤེས་མེད་པའི་
ཕྱིར། དེར་ཐལ། དྲི་མ་སྐྱེ་བའི་ཕྱིར། ཁ་ཅིག་དྲི་མ་ཟད་པ་དང་མི་སྐྱེ་བ་མེད་པར་རྟོགས་པའི་ཡེ་ཤེས་མཐར་ཐུག་སྐབས་འདིར་བསྟན་པའི་བྱང་ཆུབ་ཆེན་པོའི་མཚན་ཉིད་ཟེར་ན། རྣམ་མཁྱེན་ཆོས་ཅན། མཚན་ཉིད་དེར་ཐལ། མཚོན་བྱ་
དེའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་ན། དྲི་མ་ཟད་པ་དང་མི་སྐྱེ་བ་མེ་དཔར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་གནས་སྐབས་ཀྱི་བྱང་ཆུབ་ཆེན་པོ་མེད་ཟེར་ན། དེ་ཡོད་པར་ཐལ། ཐེག་ཆེན་གྱི་མཐོང་ལམ་

[011A]༄༅། །བར་ཆད་མེད་ལམ་གནས་སྐབས་ཀྱི་བྱང་ཆུབ་ཆེན་པོ་ཡིན་པའི་ཕྱིར། དེར་ཐལ། རྣམ་བཤད་སྙིང་པོའི་རྒྱན་ལས། གནས་སྐབས་ཀྱི་བྱང་ཆུབ་ཆེན་པོ་མཐོང་ལམ་རྩེ་སྦྱོར་གྱི་རྒྱུ་སྟོན་པ་ལ་ངེས་པར་སྦྱར་བ་བྱ་བ་ཁོ་ནའོ། །ཞེས་
གསུངས་པའི་ཕྱིར།    ༈    །གཉིས་པ་རང་ལུགས་ལ། ཐོབ་བྱ་མཐར་ཐུག་བྱང་ཆུབ་ཆེན་པོའི་མཚན་ཉིད། རང་གི་ཉེར་ལེན་དུ་གྱུར་བའི་མཐོང་ལམ་རྩེ་སྦྱོར་གྱི་ཉེ་འབྲས་སུ་གྱུར་པའི་ཡེ་ཤེས་མཐར་ཐུག་སྐབས་འདིར་དངོས་སུ་བསྟན་པའི་
བྱུང་ཆུབ་ཆེན་པོའི་མཚན་ཉིད་དོ།    ༈    །གསུམ་པ་རྩོད་པ་སྤོང་བ་ལ། ཁ་ཅིག་ཐེག་ཆེན་གྱི་མཐོང་ལམ་དེ། ཐེག་ཆེན་གྱི་བྱང་ཆུབ་ཆེན་པོ་ཡིན་པར་ཐལ། དེ་ཐེག་ཆེན་གྱི་ཡེ་ཤེས་གང་ཞིག་གནས་སྐབས་ཀྱི་བྱང་ཆུབ་ཆེན་པོ་ཡིན་པའི་ཕྱིར་
ཟེར་ན། མ་ཁྱབ། ཁ་ཅིག་དྲི་མ་སྐྱེ་མེད་དུ་རྟོགས་པའི་ཡེ་ཤེས་ཡོད་པར་ཐལ། དྲི་མ་སྐྱེ་མེད་རྟོགས་པའི་ཡེ་ཤེས་ཡོད་པའི་ཕྱིར། ཟེར་ན། མ་ཁྱབ། རྟགས་དེར་ཐལ། དྲི་མ་སྐྱེ་མེད་ཡོད་པའི་ཕྱིར། དེར་ཐལ། དྲི་མ་སྤངས་པ་ཡོད་པའི་
ཕྱིར། རྣལ་འབྱོར་གྱི་ས་དེ་ལ་སྐྱེ་བ་དང་འཇིག་པས་སྟོང་པའི་ཕྱིར། ཞེས་སོགས་ཀྱི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་རྣལ་འབྱོར་གྱི་ས་ལ། གང་ཟག་གི་བདག་མེད་རྟོགས་པའི་རྣལ་འབྱོར་གྱིས། གཟུང་མེད་རྟོག་པའི་རྣལ་
འབྱོར་གྱིས། འཛིན་མེད་རྟོག་པའི་རྣལ་འབྱོར་གྱིས། སྤྲོས་བྲལ་རྟོགས་པའི་རྣལ་འབྱོར་གྱིས་དང་བཞི་ཡོད་པའི་དང་པོ་ཉན་ཐོས་སྡེ་པའི་ལྟ་བ་དང། གཉིས་པ་སེམས་ཙམ་རྣམ་བདེན་པ་དང། གསུམ་པ་སེམས་ཙམ་རྣམ་རྫུན་པ་དང། བཞི་པ་དབུ་
མའི་ལྟ་བར་འཇོག་པ་ཡིན་ཟེར་ན། དེ་མི་འཐད་པར་ཐལ། སེམས་ཙམ་རྣམ་བདེན་རྣམ་བརྫུན་གཉིས་ལྟ་བ་འཇོག་ཚུལ་མཐུན་པའི་ཕྱིར། དེར་ཐལ། དེ་གཉིས་ཀས་ཆོས་ཀྱི་བདག་མེད་ཕྲ་མོ་འཇོག་ཚུལ་མཐུན་པ་ཡིན་པའི་ཕྱིར། དེར་ཐལ། དེ་གཉིས་

[011B] ཁ་ཅིག་གཟུང་འཛིན་རང་བཞིན་མེད་པར་རྟོགས་པའི་རྣལ་འབྱོར་གྱིས་ཡོད་ཟེར་ན་དེ་མི་འཐད་པར་ཐལ། གཞི་གྲུབ་ན་རང་བཞིན་
གྱིས་ཡོད་དགོས་པའི་ཕྱིར། ཁ་ཅིག་རྣམས་འབྱོར་གྱིས་བཞིའི་ནང་ནས་གཉིས་པ་རང་རྒྱལ་གྱི་ལྟ་བ་དང། གསུམ་པ་སེམས་ཙམ་པའི་ལྟ་བ་ཡིན་ཟེར་ན། དེ་མི་འཐད་པར་ཐལ། རང་རྒྱལ་དང་སེམས་ཙམ་པ་གཉིས་ལྟ་བ་མཐུན་པའི་ཕྱིར། དེར་ཐལ་
དེ་གཉིས་ཀས་ཕྱི་རོལ་དོན་གྱིས་སྟོང་པའི་སྟོང་ཉིད་བསྒོམ་བྱའི་གཙོ་བོར་བྱས་ནས་བསྒོམ་པར་མཚུངས་པའི་ཕྱིར། ཁ་ཅིག་གང་ཟག་གི་བདག་མེད་རྟོགས་པའི་ཡེ་ཤེས་ཡིན་ན། རྣལ་འབྱོར་གྱི་ས་དང་པོ་ཡིན་པའི་ཁྱབ། ཆོས་ཀྱི་བདག་མེད་རགས་
པ་རྟོགས་པའི་ཡེ་ཤེས་ཡིན་ན། རྣལ་འབྱོར་གྱིས་གཉིས་པ་ཡིན་པས་ཁྱབ། སྤྲོས་བུལ་རྟོགས་པའི་ཡེ་ཤེས་ཡིན་ན། རྣལ་འབྱོར་གྱིས་གསུམ་པ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། རྣལ་
འབྱོར་གྱིས་དང་པོ་ཡིན་པར་ཐལ། གང་ཟག་གི་བདག་མེད་རྟོགས་པའི་ཡེ་ཤེས་ཡིན་པའི་ཕྱིར། དེར་ཐལ། ཁ་ཅིག་རྣམ་མཁྱེན་ཡིན་པའི་ཕྱིར། འདོད་ན། དེ་ཆོས་ཅན། ཐེག་དམན་གྱི་རྟོགས་རིགས་སུ་གནས་པར་ཐལ། འདོད་པའི་ཕྱིར་
འདོད་མི་ནུས་སོ། །གཉིས་པ་ལ་ཡང་དེ་འཕེན་ནོ། གསུམ་པ་ལ་དེ་ཆོས་ཅན། དེར་ཐལ། དེའི་ཕྱིར། སྟོང་ཉིད་རྟོགས་པའི་ཡེ་ཤེས་ཡིན་པའི་ཕྱིར། འདོད་མི་ནུས་ཏེ། ལྟ་སྤྱོད་གཉིས་སུ་ཕྱེ་བའི་ལྟ་བའི་ཆར་གཏོགས་མ་ཡིན་པའི་
ཕྱིར།    ༈    །གཉིས་པ་རང་གིས་ལུགས་ལ། ཞི་ལྷག་ཟུང་འབྲེལ་གྱི་རྟེན་བྱེད་པའི་རིགས་སུ་གནས་པའི་ལྟ་སྤྱོད་གཉིས་སུ་ཕྱེ་བའི་ལྟ་བའི་ཆར་གཏོགས་པའི་མཁྱེན་པ། རྣལ་འབྱོར་གྱིས་སའི་ངོ་བོ་དང། དེ་ལ་གསུམ་དུ་དབྱེར་ཡོད་དེ། གང་ཟག་གི་

[012A]༄༅། །བདག་མེད་རྟོགས་པའི་རྣལ་འབྱོར་གྱི་ས། ཆོས་ཀྱི་བདག་མེད་རགས་པ་རྟོགས་པའི་རྣལ་འབྱོར་གྱི་ས། སྟོང་ཉིད་རྟོགས་པའི་རྣལ་འབྱོར་གྱི་ས་དང་གསུམ་ཡོད་པའི་ཕྱིར།    ༈    །གསུམ་པ་རྩོད་པ་
སྤོང་བ་ལ། ཁ་ཅིག་སངས་རྒྱས་འཕགས་པའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། རྣལ་འབྱོར་གྱི་ས་ཡིན་པར་ཐལ། རྣལ་འབྱོར་གང་ཞིག་ས་ཡིན་པའི་ཕྱིར། ཕྱི་མ་དེར་ཐལ། སངས་རྒྱས་ཀྱི་ས་ཡིན་པའི་ཕྱིར། ཁ་ཅིག་མ་ཁྱབ་
ཟེར་ན། སྔ་མ་ལ་རྣམ་པ་གཅིག་ཏུ་མ་ཁྱབ། འདོད་ན་བཀག་ཟིན་ནོ། །ཁ་ཅིག་རྣལ་འབྱོར་གྱི་ས་དེ་ལ་གསུམ་དུ་གྲངས་མ་ངེས་པར་ཐལ། རྣལ་འབྱོར་གྱི་ས་དེ་ལ་བཞིར་གྲངས་ངེས་པའི་ཕྱིར། ཟེར་ན། སྐྱོན་མེད་དེ། བར་པ་གཉིས་ཀ་རྣལ་འབྱོར་
གྱི་ས་གཉིས་པ་ཡིན་པར་མཚུངས་པའི་ཕྱིར། ལྷན་ཅིག་དམིགས་དེས། སྔོན་པོ་དང་དེའི་བློ་དག་ལྷན་ཅིག་དམིགས་པ་ངེས་པའི་ཕྱིར། ཞེས་སོགས་ཀྱི་སྐབས་སུ། ལྷན་ཅིག་དམིགས་ངེས་ཡིན་ན། རྫས་གཅིག་ཡིན་པས་ཁྱབ་ཟེར་ན། རྟོག་པ་དང་རྟོག་པའི་སྣང་
བ་གཉིས་ཆོས་ཅན། དེར་ཐལ། དེའི་ཕྱིར། མ་གྲུབ་ན། རྟོག་པ་ཆོས་ཅན། ཁྱོད་དང་ཁྱོད་ཀྱི་སྣང་བ་གཉིས་ལྷན་ཅིག་དམིགས་ངེས་ཡིན་པར་ཐལ། ཁྱོད་རྟོག་པ་ཡིན་པའི་ཕྱིར། འདོད་མི་ནུས་སྟེ། རྫས་སུ་མ་གྲུབ་པའི་ཕྱིར། ཁ་ཅིག་སྔོན་པོ་
དང་དེ་ངེས་པའི་ངེས་ཤེས་གཉིས། ལྷན་ཅིག་དམིགས་ངེས་ཡིན་ཟེར་ཨ། དེ་མི་འཐད་པར་ཐལ། དེ་གཉིས་ལ་རྒྱུ་འབྲས་ཀྱི་འབྲེལ་བ་གྲུབ་པའི་ཕྱིར། ཁ་ཅིག་སྔོན་འཛིན་ཚད་མ་སྔོན་པོའི་འབྲས་བུ་ཡིན་ཟེར་བ་དང། དེ་གཉིས་ལྷན་ཅིག་
དམིགས་ངེས་ཡིན་ཟེར་ན། དེ་མ་ཡིན་པར་ཐལ། དེ་ལྟ་ན་དེ་གཉིས་རྫས་གཅིག་དང་ཐ་དད་གཉིས་ཀར་འགྱུར་པའི་ཕྱིར། དེར་ཐལ། སྔོན་པོ་དང་སྔོན་འཛིན་ཚད་མ་གཉིས་རྒྱུ་འབྲས་ཡིན་ན། དེ་གཉིས་རྫས་ཐ་དད་ཡིན་དགོས་སོ། །དེ་གཉིས་

[012B] གཞན་ཡང། དེ་ལྟར་འདོད་པ་མི་འཐད་པར་ཐལ། སྐབས་འདིར་སྔོན་པོ་དང་སྔོན་འཛིན་ཚད་མ་རྒྱུ་འབྲས་སུ་མི་འདོད་པའི་ཕྱིར། དེར་ཐལ། སྐབས་འདིར་
དེ་གཉིས་ལྷན་ཅིག་དམིགས་ངེས་སུ་འདོད་པའི་ཕྱིར། དེར་ཐལ། སྐབས་འདིར་ཕྱི་རོལ་གྱི་དོན་མེད་པར་འདོད་དགོས་པའི་ཕྱིར། ཁ་ཅིག་སྔོན་པོ་དམིགས་བྱེད་ཀྱི་ཚད་མ་ཡིན་ན། སྔོན་འཛིན་ཚད་མ་དམིགས་བྱེད་ཀྱི་ཚད་མ་ཡིན་པས་
ཁྱབ། སྔོན་འཛིན་ཚད་མ་དམིགས་བྱེད་ཀྱི་ཚད་མ་ཡིན་ན། སྔོན་པོ་དམིགས་བྱེད་ཀྱི་ཚད་མ་ཡིན་པས་ཁྱབ་ཟེར་ན། འོ་ན། ཚུར་མཐོང་གི་རྒྱུད་ཀྱི་སྔོན་འཛིན་དབང་པོའི་མངོན་སུམ་གྱི་ཚད་མ་ཆོས་ཅན། སྔོན་འཛིན་ཚད་མ་དམིགས་བྱེད་ཀྱི་
ཚད་མ་ཡིན་པར་ཐལ། སྔོན་པོ་དམིགས་བྱེད་ཀྱི་ཚད་མ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། དེས་སྔོན་འཛིན་ཚད་མ་དམིགས་པར་ཐལ། འདོད་པའི་ཕྱིར། འདོད་ན། དེས་སྔོན་འཛིན་ཚད་མ་གཞལ་
བར་ཐལ། འདོད་པའི་ཕྱིར། འདོད་ན། སྔོན་འཛིན་ཚད་མ་ཆོས་ཅན། སྔོན་པོ་ཡིན་པར་ཐལ། ཚུར་མཐོང་གི་རྒྱུད་ཀྱི་སྔོན་འཛིན་དབང་པོའི་མངོན་སུམ་གྱི་དངོས་གཞལ་ཡིན་པའི་ཕྱིར། འདོད་མི་ནུས་ཏེ། ཤེས་པ་ཡིན་པའི་ཕྱིར་
གཞན་ཡང། ཚུར་མཐོང་གི་རྒྱུད་ཀྱི་སྔོན་འཛིན་ཚད་མ་ཉམས་སུ་མྱོང་བའི་རང་རིག་ཆོས་ཅན། སྔོན་པོ་དམིགས་བྱེད་ཀྱི་ཚད་མ་ཡིན་པར་ཐལ། སྔོན་འཛིན་ཚད་མ་དམིགས་བྱེད་ཀྱི་ཚད་མ་ཡིན་པའི་ཕྱིར། འདོད་ན། ཁ་ཕྱི་བལྟས་ཀྱི་
ཤེས་པ་ཡིན་པར་ཐལ། སོ་སྐྱེའི་རྒྱུད་ཀྱི་སྔོན་པོ་དམིགས་བྱེད་ཀྱི་ཚད་མ་ཡིན་པའི་ཕྱིར། འདོད་མི་ནུས་ཏེ། ཁ་ནང་ཁོ་ན་ལ་ཕྱོགས་པའི་ཤེས་པ་ཡིན་པའི་ཕྱིར། དེར་ཐལ། སོ་སྐྱེའི་རྒྱུད་ཀྱི་རང་རིག་ཡིན་པའི་ཕྱིར། ཁ་ཅིག་འདུས་མཉམ་

[013A]༄༅། །པའི་དངོས་པོ་ཡིན་ན། ལྷན་ཅིག་དམིགས་ངེས་ཡིན་པས་ཁྱབ་ཟེར་ན། ཀ་བུམ་གཉིས་ཆོས་ཅན། དེར་ཐལ། དེའི་ཕྱིར། འདོད་ན། དེ་གཉིས་རྫས་གཅིག་ཡིན་པར་ཐལ། དེ་གཉིས་ལྷན་ཅིག་
དམིགས་ངེས་སུ་བྱུང་པའི་དངོས་པོ་ཡིན་པའི་ཕྱིར། འདོད་མི་ནུས་ཏེ། རྫས་ཐ་དད་ཡིན་པའི་ཕྱིར།    ༈    །གཉིས་པ་རང་ལུགས་ལ། སྔོན་པོ་དང་སྔོན་འཛིན་ཚད་མ་གཉིས་ཆོས་ཅན། རྫས་གཞན་མ་ཡིན་ཏེ། ལྷན་ཅིག་དམིགས་
ངེས་ཡིན་པའི་ཕྱིར། དེ་ལྟར་ཡིན་ཏེ། དེ་གཉིས་དུས་མཉམ་ཐ་དད་གང་ཞིག་སྔོན་པོ་དམིགས་བྱེད་ཀྱི་ཚད་མའི་རྫས་སུ་སྐྱེས་ན། སྔོན་འཛིན་ཚད་མ་དམིགས་བྱེད་ཀྱི་ཚད་མའི་རྫས་སུ་སྐྱེས་པས་ཁྱབ། །སྔོན་འཛིན་ཚད་མ་དམིགས་ཡེད་ཀྱི་ཚད་
མའི་རྫས་སུ་སྐྱེས་ན། སྔོན་པོ་དམིགས་བྱེད་ཀྱི་ཚད་མའི་རྫས་སུ་སྐྱེས་པས་ཁྱབ་པའི་ཕྱིར།    ༈    །གསུམ་པ་རྩོད་པ་སྤོང་བ་ལ། ཁ་ཅིག་སྔོན་པོ་དང་སྔོན་འཛིན་ཚད་མ་རྫས་གཅིག་མ་ཡིན་པར་ཐལ། སྔོན་པོ་དེ་སྔོན་འཛིན་ཚད་མའི་
རྒྱུ་ཡིན་པའི་ཕྱིར། དེར་ཐལ། མདོ་སྡེ་པས་དེ་ལྟར་འདོད་པའི་ཕྱིར། ཟེར་ན། མ་ཁྱབ། ཁ་ཅིག་སྔོན་པོ་དང་སྔོན་འཛིན་ཚད་མ་གཉིས་ངོ་བོ་གཅིག་པར་ཐལ། དེ་གཉིས་རྫས་གཅིག་ཡིན་པའི་ཕྱིར། དེར་ཐལ། དེ་གཉིས་ཐ་དད་
གང་ཞིག་རྫས་གཞན་མ་ཡིན་པའི་ཕྱིར། འདོད་ན། དེ་གཉིས་བདག་ཉིད་གཅིག་པར་ཐལ། འདོད་པའི་ཕྱིར། འདོད་ན། སྔོན་པོ་སྔོན་འཛིན་ཤེས་པའི་བདག་ཉིད་ཡིན་པར་ཐལ། འདོད་པའི་ཕྱིར། འདོད་ན། སྔོན་པོ་སྔོན་འཛིན་
ཤེས་པ་ཡིན་པར་ཐལ། འདོད་པའི་ཕྱིར་ན། མ་ཁྱབ། ཁ་ཅིག་སྔོན་པོ་དང་སྔོན་འཛིན་ཚད་མ་གཉིས་ལྷན་ཅིག་དམིགས་ངེས་མ་ཡིན་པར་ཐལ། དེ་གཉིས་རྫས་ཐ་དད་ཡིན་པའི་ཕྱིར། དེར་ཐལ། སྔོན་པོ་ཕྱི་རོལ་གྱི་དོན་དུ་གྲུབ། སྔོན་

[013B] དང་པོ་དེར་ཐལ། སྔོན་པོ་ཕྱི་རོལ་གྱི་ཆོས་སུ་གྲུབ་པའི་ཕྱིར། ཟེར་ན། མ་ཁྱབ། རྟགས་དེར་ཐལ། སྔོན་པོ་ཕྱིའི་གཟུགས་ཡིན་པའི་ཕྱིར།    ༈    །གསུམ་པ་དབུ་མ་པས་ཆོས་ཐམས་ཅད་བདག་
སྟོང་དུ་ཁས་ལེན་དགོས་པར་བསྟན་པ་ནི། འདི་ལ་བསལ་བྱ་ཅི་ཡང་མེད། །ཅེས་སོགས་རྐང་བ་བཞིས་སྟོན་ཏེ། དོན་ནི། འགྲེལ་པར། གང་ཞིག་གི་ཕྱིར་དངོས་པོ་མངོན་པར་ཞེན་པ་ལས། ཞེས་སོགས་གསུང། འདིའི་སྐབས་སུ་གཉིས་ལས་ཚིག་
དོན་དང། མཐའ་དཔྱད་པའོ། །དང་པོ་ནི། ཁམས་རང་བཞིན་གྱིས་རྣམ་པར་དག་པ་འདི་ལ་ཆོས་ཅན། གང་ཟག་དང་ཆོས་ཀྱི་བདག་འཛིན་གཉིས་ཀྱི་ཡུལ་བདག་གཉིས་སྔར་ཡོད་གསར་དུ་བསལ་བར་བྱ་བ་དང་བདག་འཛིན་གཉིས་དོན་དམ་
པར་གྲུབ་པ་ཅི་ཡང་མེད་དེ། བདག་འཛིན་གཉིས་ཀྱི་ཞེན་ཡུལ་དང་ཉོན་མོངས་དོན་དམ་པར་གྲུབ་མ་མྱོང་བའི་ཕྱིར། ཡང་ཁམས་རྣམ་དག་འདི་ལ་ཆོས་ཅན། སྔར་མེད་པའི་བདག་མེད་གཉིས་གསར་དུ་གཞག་པར་བྱ་བ་ཅུང་ཟད་ཀྱང་མེད་དེ། བདག་
གཉིས་གདོད་མ་ནས་མ་གྲུབ་པའི་རང་བཞིན་ཡིན་པའི་ཕྱིར། རྒྱུ་མཚན་དེས་ན་ཤེས་བྱ་ཆོས་ཅན། རྟེན་འབྲེལ་བདེན་པར་མེད་པའི་ཡང་དག་པའི་དོན་ཉིད་ལ་མཉམ་པར་བཞག་པའི་ཤེས་རབ་ཀྱིས་ཡུལ་དེ་ལ་ཡང་དག་པར་ལྟ་བ་ཡིན་ཏེ། ཤེས་
རབ་དེས་ཡང་དག་པའི་དོན་ཇི་ལྟ་བ་བཞིན་དུ་མཐོང་ནས་ཡང་དང་ཡང་དུ་གོམས་པར་བྱས་པས་མཐོང་བ་པོ་སྒྲིབ་གཉིས་པས་རྣམ་པར་གྲོལ་བར་འགྱུར་བའི་ཕྱིར་རོ། །གཉིས་པ་མཐའ་དཔྱད་པ་ལ་གཉིས་ལས། དང་པོ་ལ་ཁ་ཅིག་གང་
ཟག་གི་བདག་མེད་གཞི་དབུ་མ་ཡིན་པའི་ཕྱིར་ཟེར་ན། འོ་ན། དེ་ཆོས་ཅན། དོན་དམ་བདེན་པ་ཡིན་པར་ཐལ། དབུ་མ་ཡིན་པའི་ཕྱིར། དེར་ཐལ། གཞི་དབུ་མ་ཡིན་པའི་ཕྱིར། རྟགས་ཁས། འདོད་མི་ནུས་ཏེ། ཀུན་རྫོབ་བདེན་པ་

[014A]༄༅།།ཡིན་པའི་ཕྱིར། ཁ་ཅིག་བདག་མེད་རྟོགས་པའི་ཤེས་རབ་དེ་ལམ་དབུ་མ་ཡིན་པའི་ཕྱིར་ཟེར་ན། དེ་མི་འཐད་པར་ཐལ། དེ་ལམ་མ་ཡིན་པའི་ཕྱིར། ཁ་ཅིག་མ་ཁྱབ་ཟེར། མ་གྲུབ་ན་དེ་ཆོས་ཅན་
དེར་ཐལ། ཁྱོད་ལམ་མ་ཞུགས་ན་ཡོད་པའི་ཕྱིར། ཁ་ཅིག་འབྲས་བུ་དབུ་མ་ཡིན་ན། དབུ་མ་ཡིན་པས་ཁྱབ་ཟེར་ན། གློ་བུར་རྣམ་དག་གི་ཆར་གྱུར་པའི་ངོ་བོ་ཉིད་སྐུ་ཆོས་ཅན། དེར་ཐལ། དེའི་ཕྱིར། དེར་ཐལ། མྱང་འདས་ཡིན་པའི་ཕྱིར་
འདོད་མི་ནུས་ཏེ། ཀུན་རྫོབ་བདེན་པ་ཡིན་པའི་ཕྱིར། ཁ་ཅིག་དེ་ཡིན་ན། དབུ་མ་མ་ཡིན་པས་ཁྱབ་ཟེར་ན། རྣམ་མཁྱེན་བདེན་སྟོང་ཆོས་ཅན། དེར་ཐལ། དེའི་ཕྱིར། རྟགས་གསལ་སླ།    ༈    །གཉིས་པ་རང་ལུགས་ལ། གཟུགས་སོགས་
བདེན་སྟོང་གཞི་དབུ་མ། དེ་རྟོགས་པའི་ཡེ་ཤེས་ལམ་དབུ་མ། ངོ་བོ་ཉིད་སྐུ་ལྟ་བུ་འབྲས་བུ་དབུ་མ་ཡིན་ནོ། མཐོང་ལམ་རྩེ་སྦྱོར་གསུམ་པ་མཐོང་ལམ་རྩེ་སྦྱོར་གྱི་ངོ་བོ་བཤད་པ་ལ་གཉིས། དངོས་དང་སྤངས་པ་ལ་དབང་བྱེད་པའོ། །དང་པོ་ནི། སྦྱིན་པ་
ལ་སོགས་རེ་རེར་ནི། །ཞེས་སོགས་རྐང་པ་བཞི་གསུངས་ཏེ། དོན་ནི། འགྲེལ་པར། སྦྱིན་པ་ལ་སོགས་པ་ཕ་རོལ་ཏུ་ཕྱིན་པ་དྲུག་པོ་དག་སོ་སོར། ཞེས་པ་ནས། ཉོན་མོངས་པ་བརྒྱ་རྩ་བརྒྱད་སྤངས་པ་རྟེན་ཅིང་འབྲེལ་བར་འབྱུང་བའི་ཆོས་ཉིད་ཀྱིས་
འཐོབ་བོ། །ཞེས་པའི་བར་གསུངས། འཕྲོས་ནི། རབ་འབྱོར་འདི་ལ་བྱང་ཆེན་སྦྱིན་པ་སྦྱིན་པ་ན་ཐམས་ཅད་མཁྱེན་པ་ཉིད་དུ་ཡོངས་སུ་བསྔོ་ཞིང་སྦྱིན་པར་བྱེད་དོ། །ཞེས་སོགས་གསུངས་པ་ལས་འཕྲོས། འདིའི་སྐབས་སུ་གཉིས། ཚིག་
དོན་དང། མཐའ་དཔྱད་པའོ། །དང་པོ་ནི། སྦྱིན་པ་ལ་སོགས་པའི་ངོ་བོ་རེ་རེར་ནི་སྦྱིན་སོགས་དེ་དག་དྲུག་གི་ཕན་ཚུན་བསྡུས་པ་གང་ཡིན་པ་སྐད་ཅིག་གཅིག་པའི་སྡུག་བསྔལ་ལ་ཆོས་ཤེས་པའི་བཟོ་དེ་པ་ཡིས་བསྡུས་པའི་མཐོང་ལམ་བར་ཆད་

[014B] སྐབས་འདིར་མཐོང་བའི་ལམ་གྱི་རྩེ་སྦྱོར་ཡིན་ཏེ། མཐོང་སྤང་ཤེས་སྒྲིབ་དངོས་སུ་འཇོམས་པར་བྱེད་པའི་ཐེག་ཆེན་གྱི་བདེན་པ་མངོན་རྟོགས་ཡིན་པའི་ཕྱིར། གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་
ཕྱིན་དྲུག་གིས་ཟིན་པའི་སྒོ་ནས་ཤེས་སྒྲིབ་ཀུན་བཏགས་ཀྱི་དངོས་གཉེན་བྱེད་པའི་ཐེག་ཆེན་གྱི་བདེན་པ་མངོན་རྟོགས། མཐོང་ལམ་རྩེ་སྦྱོར་གྱི་མཚན་ཉིད་ཟེར་ན། ཐེག་ཆེན་གྱི་མཐོང་ལམ་རྗེས་ཐོབ་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་
བྱ་དེའི་ཕྱིར། དེར་ཐལ། ཐེག་ཆེན་གྱི་མཐོང་ལམ་ཡིན་པའི་ཕྱིར། འདོད་མི་ནུས་ཏེ། ཤེས་སྒྲིབ་ཀུན་བཏགས་སྤངས་པའི་ཡེ་ཤེས་ཡིན་པའི་ཕྱིར། ཁ་ཅིག་མཐོང་ལམ་རྩེ་སྦྱོར་ཡིན་ན། སྦྱིན་སོགས་ཀུན་རྫོབ་ཀྱི་བྱ་བ་ལ་མངོན་གྱུར་དུ་
འཇུག་པས་ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། འདོད་ན། ཀུན་རྫོབ་ཀྱི་སྤྲོས་པ་ལ་མངོན་གྱུར་དུ་འཇུག་པར་ཐལ། འདོད་པའི་ཕྱིར། འདོད་མི་ནུས་ཏེ། སྟོང་ཉིད་མངོན་སུམ་དུ་
རྟོགས་པའི་སློབ་ལམ་ཡིན་པའི་ཕྱིར། ཁ་ཅིག་ཉོན་མོངས་པ་བརྒྱ་རྩ་བརྒྱས་སྤངས་ཞེས་པའི་ཚིག་ཟུར་གྱི་སྐབས་སུ་བསྟན་པའི་ཉོན་མོངས་ཡིན་ན། ཉོན་མོངས་ཡིན་པས་ཁྱབ་ཟེར་ན། ཤེས་སྒྲིབ་གཟུང་འཛིན་གྱི་རྣམ་པར་རྟོག་པ་བཞི་ཆོས་
ཅན། དེར་ཐལ། དེའི་ཕྱིར། དེར་ཐལ། ཤེས་སྒྲིབ་གཟུང་འཛིན་གྱི་རྣམ་པར་རྟོག་བ་བཞི་པོ་རེ་རེ་ལ་ཆེ་འབྲིང་ཆུང་དུ་དགུར་བྱས་ནས་སོ་དྲུག་པ་གསུམ་པོ་སོ་སོ་ལ་སྦྱར་ནས་ཤེས་སྒྲུབ་གཟུང་འཛིན་གྱི་རྣམ་པར་རྟོག་པ་བརྒྱ་
རྩ་བརྒྱད་དུ་ཕྱེ་བ་དེ་ལ་འདིར་ཉོན་མོངས་ཀྱི་མིང་གིས་བཏགས་པ་ཡིན་པའི་ཕྱིར།    ༈    །གཉིས་པ་རང་ལུགས་ལ། ཕྱིན་དྲུག་གི་ཉམས་ལེན་གྱིས་ཟིན་པའི་སྒོ་ནས་སྟོང་ཉིད་ལ་རྩེ་གཅིག་ཏུ་མཉམ་པར་བཞག་པའི་ཐེག་ཆེན་གྱི་བདེན་པ་མངོན་

[015A]༄༅། །རྟོགས། སྐབས་འདིར་དངོས་སུ་བསྟན་པའི་མཐོང་ལམ་རྩེ་སྦྱོར་གྱི་མཚན་ཉིད།    ༈    །གསུམ་པ་རྩོད་པ་སྤོང་བ་ལ། ཁ་ཅིག་ཐེག་ཆེན་མཐོང་ལམ་རྣམ་གྲོལ་ལམ་ཆོས་ཅན། སྐབས་འདིར་དངོས་སུ་
བསྟན་པའི་མཐོང་ལམ་རྩེ་སྦྱོར་ཡིན་པར་ཐལ། མཚན་ཉིད་དེའི་ཕྱིར། འདོད་ན། དེ་མ་ཡིན་པར་ཐལ། དེ་གཞུང་འོག་མ། དེ་ནས་སེང་གེ་རྣམ་བསྒྱིངས་པའི། །ཞེས་པའི་སྐབས་ནས་དངོས་སུ་བསྟན་པའི་མཐོང་ལམ་རྩེ་སྦྱོར་ཡིན་པའི་ཕྱིར། ཟེར་
ན། མ་ཁྱབ་སྟེ། གཞུང་སྔ་ཕྱི་དེ་གཉིས་ཀའི་སྐབས་ནས་དངོས་སུ་བསྟན་པའི་མཐོང་ལམ་གཉིས་མི་འགལ་བའི་ཕྱིར། ཁ་ཅིག་ཐེག་ཆེན་མཐོང་ལམ་རྣམ་གྲོལ་ལམ་དེས། ཤེས་སྒྲིབ་གཟུང་འཛིན་གྱི་རྣམ་པར་རྟོག་པ་བརྒྱ་རྩ་བརྒྱད་སྤངས་ཟིན་
པར་ཐལ། འདིའི་ཐད་ཀྱི་འགྲེལ་བ་ལས། གཟུང་བ་དང་འཛིན་པའི་རྣམ་པར་རྟོག་པ་བརྒྱ་རྩ་བརྒྱད་སྤངས་པས། ཞེས་གསུངས་པའི་ཕྱིར། ཟེར་ན། སྐྱོན་མེད་དེ། ཤེས་སྒྲིབ་ཀུན་བཏགས་ཀྱིས་བསྡུས་པ་རྣམས་སྤངས་པ་ལ་དགོངས་པའི་ཕྱིར། རྟེན་འབྲེལ་
གཉིས་པ་ནི། དེ་ནས་སེང་གེ་རྣམ་བསྒྱིངས་པའི། །ཞེས་སོགས་རྐང་པ་བཞི་གསུངས་ཏེ། དོན་ནི། འགྲེལ་པར། མཐོང་བའི་ལམ་ཐོབ་པའི་རྣལ་འབྱོར་པ་དེ་ཉོན་མོངས་པ་དང་ཤེས་བྱའི་སྒྲིབ་པའི་འཇིག་པ་མེད་པའི་ཕྱིར། ཞེས་སོགས་གསུངས་
འཕྲོས་ནི། བྱང་སེམས་དེ་རྣམ་པར་ཐར་པ་བརྒྱད་པོ་དེ་དག་དང་མཐར་གྱིས་གནས་པའི་སྙོམས་པར་འཇུག་པ་དགུ་པོ་དེ་དག་རྣམ་པར་ཕྱེ་ཞིང། སེང་གེ་རྣམ་པར་བསྒྱིངས་པའི་ཏིང་ངེ་འཛིན་ལ་སྙོམས་པར་འཇུག་གོ་ཞེས་སོགས་གསུངས་པ་ལས་འཕྲོས་
སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། བཤད་ཟིན་པའི་དེ་ནས་མཐོང་ལམ་རྩེ་སྦྱོར་ལ་གནས་པའི་སེམས་དཔའ་ཆོས་ཅན། རང་གི་སྤངས་པ་ལ་དབང་བྱེད་པའི་བྱེད་ལས་ཁྱད་པར་ཅན་དང་ལྡན་པ་ཡིན་

[015B] མཉམ་གཞག་ཏུ་སེང་གེ་རྣམ་པར་བསྒྱིངས་པའི་ཏིང་ངེ་འཛིན་ལ་སྙོམས་པར་ཞུགས་ནས་དུས་ཕྱིས་རྗེས་ཐོབ་ཏུ་རྟེན་ཅིང་འབྲེལ་བར་འབྱུང་བ་ཡན་ལག་བཅུ་གཉིས་ཀྱི་ལུགས་མཐུན་དང་ལུགས་མི་མཐུན་ལ་རྟོག་པར་བྱེད་པའི་སེམས་དཔའ་ཡིན་
པའི་ཕྱིར།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་རྟེན་འབྲེལ་ཡིན་ན། འབྲེལ་བ་ཡིན་པས་ཁྱབ་ཟེར་ན། མྱུ་གུ་ཆོས་ཅན། དེར་ཐལ། དེའི་ཕྱིར། དེར་ཐལ། གཞི་གྲུབ་པའི་ཕྱིར། ཁྱབ་སྟེ། རྩ་
ཤེས་ལས། གང་ཕྱིར་རྟེན་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་པ། །དེ་ཕྱིར་སྟོང་པ་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །ཞེས་གསུངས་པའི་ཕྱིར། ཁ་ཅིག་རྟེན་འབྱུང་ཡིན་ན། འབྱུང་བ་ཡིན་པས་ཁྱབ་ཟེར་ན། ནམ་
མཁའ་ཆོས་ཅན། དེར་ཐལ། དེའི་ཕྱིར། དེར་ཐལ། སྔར་གྱི་ལུང་དེའི་ཕྱིར་དང། རྩེ་ཤེའི་ཊཱིཀ་ཆེན་ལས་ཀྱང་གསུངས་པའི་ཕྱིར། ཁ་ཅིག་རྟེན་འབྱུང་ཡིན་ན། བརྟེན་ནས་འབྱུང་བས་ཁྱབ་ཟེར་ན། སྟོང་ཉིད་ཆོས་ཅན། དེར་ཐལ། དེའི་ཕྱིར་
འདོད་ན། བརྟེན་ནས་སྐྱེ་བར་ཐལ་ལོ། །ཁ་ཅིག་མ་རིག་པ་ཡིན་ན། དེ་ཁོ་ན་ཉིད་ལ་རྨོངས་པའི་མ་རིག་པ་ཡིན་པས་ཁྱབ་ཟེར་ན། ལས་འབྲས་ལ་རྨོངས་པའི་མ་རིག་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར་
དེར་ཐལ། དེ་ཡོད་པའི་ཕྱིར། དེར་ཐལ། ཀུན་ལས་བཏུས་པ་ལས། རྨོངས་པ་ནི་རྣམ་པ་གཉིས་ཏེ། འབྲས་བུའི་རྣམ་པར་སྨིན་པ་ལ་རྨོངས་པ་དང། དེ་ཁོ་ནའི་དོན་ལ་རྨོངས་པའོ། །ཞེས་གསུངས་པའི་ཕྱིར། འདོད་མི་ནུས་སོ། །ཁ་ཅིག་མ་རིག་
པ་ཡིན་ན། ཡན་ལག་བཅུ་གཉིས་ཀྱི་ཐོག་མར་གྱུར་པའི་མ་རིག་པ་ཡིན་པས་ཁྱབ་ཟེར་ན། འཕགས་པའི་རྒྱུད་ཀྱི་མ་རིག་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ་

[016A]༄༅། །དེའི་རྒྱུད་ལ་གང་ཟག་གི་བདག་འཛིན་ལྷན་སྐྱེས་ཡོད་པའི་ཕྱིར། འདོད་མི་ནུས་ཏེ། འཕགས་པའི་རྒྱུད་ལ་ཡང་སྲིད་ཕྱི་མ་འཕེན་བྱེད་ཀྱི་ལས་གསར་དུ་གསོག་པའི་མ་རིག་པ་མེད་པའི་ཕྱིར། ཁ་ཅིག་ཉོན་མོངས་
ཅན་མ་ཡིན་པའི་མ་རིག་པ་དེ། མ་རིག་པ་ཡིན་ཟེར་ན། དེ་མི་འཐད་པར་ཐལ། མ་རིག་པ་ཡིན་ན། ཉོན་མོངས་ཅན་གྱི་མ་རིག་པ་ཡིན་དགོས་པའི་ཕྱིར། དེས་མཚོན་མཐའ་དཔྱོད་གཞན་ཡང་ཤེས་པར་བྱའོ།    ༈    །གཉིས་པ་རང་གི་ལུགས་
ལ། ཡན་ལག་བཅུ་གཉིས་ཀྱི་འཇོག་ཚུལ་མདོར་བསྡུས་ཏེ་འཆད་པར་འདོད་པས་དེ་ལྟར་བཤད་པ་ལ་གསུམ། དབྱེ་བ་བྱེད་ལས་དང་བཅས་པ་བཤད་པ། བསྡུ་བ་བཤད་པ། ཚེ་དུ་ལ་རྫོགས་པ་བཤད་པའོ། །དང་པོ་ནི། མ་རིག་པ་ནས། རྒ་
ཤིའི་བར་བཅུ་གཉིས་ཏེ། ཡན་ལག་དང་པོ་ལ་རྒྱུའི་ཀུན་སློང་དང་དུས་ཀྱི་ཀུན་སློང་གི་མ་རིག་པ་གཉིས། གཉིས་པ་ལ་དགེ་མི་དགེ་མི་གཡོ་བའི་ལས་གསུམ། གསུམ་པ་ལ་རྒྱུ་དུས་དང་འབྲས་དུས་ཀྱི་རྣམ་ཤེས་གཉིས། བཞི་པ་ལ་ཚོར་འདུ་སོགས་མིང་
དང་མེར་མེར་པོ་སོགས་གཟུགས་ཏེ་མིང་གཟུགས་གཉིས། ལྔ་པར་མིག་ནས་ཡིད་ཀྱི་སྐྱེ་མཆེད་ཀྱི་བར་དྲུག་དྲུག་པ་དེ་ལ་བརྟེན་པའི་རེག་པ་དྲུག་བདུན་པར་དེ་ལས་བྱུང་བའི་ཚོར་བ་དྲུག་བརྒྱད་པ་ལ་འདོད་སྲེད་སྲིང་སྲེད་འཇིག་སྲེད་གསུམ། དགུ་
པ་ལ་འདོད་པ་ཉེ་བར་ལེན་པ། དེ་བཞིན་དུ་ལྟ་བ་ཚུལ་ཞུགས་མཆོག་འཛིན་བདག་ཏུ་སྨྲ་བ་ཉེ་བར་ལེན་པ་སྟེ་བཞི། བཅུ་པ་ནི་སྔར་གྱི་ལས་དེ་གསོས་བཏབ་ནས་ནུས་པ་མཐུ་ཅན་དུ་གྱུར་པའོ། །བཅུ་གཅིག་པ་ནི། སྐྱེ་གནས་སུ་ཉིང་མཚམས་སྦྱར་
བའོ། །བཅུ་གཉིས་པ་ནི་ཕུང་པོའི་རིས་མཐུན་འདོར་བ་ན་ཚོད་གཞན་དུ་འགྱུར་བའོ། །དེ་ཡང་མ་རིག་པ། འདུ་བྱེད་ཀྱི་ལས། སྲེད་པ། ལེན་པ། སྲིད་ལས་ལྔ་ནི་རྒྱུ་དང། འབྲས་དུས་ཀྱི་རྣམ་ཤེས། མིང་གཟུགས། སྐྱེ་མཆེད་དྲུག་རེག་པ་

[016B] སྐྱེ་བ། རྒ་ཤི་བདུན་ནི་འབྲས་བུ་ཡིན་ལ། རྒྱུ་དེ་དག་གིས་འབྲས་བུ་དེ་རྣམས་ཇི་ལྟར་འཕེན་པ་དང་འགྲུབ་པ་ནི། ཡན་ལག་དང་པོ་མ་རིག་པའི་དབང་གིས་གཉིས་པ་འདུ་བྱེད་ཀྱི་ལས་བསགས། ལས་དེས་རྒྱུ་དུས་ཀྱི་རྣམ་ཤེས་ཀྱི་སྟེང་དུ་
ཡང་སྲིད་ཕྱི་མ་འགྲུབ་རུང་གི་བག་ཆགས་བཞག་བག་ཆགས་དེ་ལ་སྲེད་ལེན་གཉིས་ཀྱིས་གསོས་བཏབ་པས་ལས་དེ་ཡང་སྲིད་ཕྱི་མ་བསྐྱེད་པའི་ནུས་པ་མཐུ་ཅན་དུ་གྱུར་པའི་སྲིད་ལས་སུ་གྲུབ། སྲིད་ལས་དེས་རྒྱུ་དུས་ཀྱི་རྣམ་ཤེས་དེ་མངལ་དུ་ཉིད་
མཚམས་སྦྱར་མ་ཐག་ཏུ་འབྲས་དུས་ཀྱི་རྣམ་ཤེས་སུ་སོང་བ་དང་མཉམ་དུ་སྐྱེ་བ་གྲུབ། དེའི་ཚེ་མིང་གཟུགས་ཀྱི་འགོ་བརྩམས་པ་ནས་ཚོར་བའི་བར་དང་སྐྱེ་རྒ་ཡང་རིམ་གྱིས་གྲུབ་བོ།    ༈    །གཉིས་པ་བསྡུ་བ་ལ་གཉིས་ཏེ། ཉོན་མོངས་ཀྱི་བསྡུ་བ་
དང། རྒྱུ་འབྲས་ཀྱི་བསྡུ་བའོ། །མ་རིག་པ་སྲེད་ལེན་གསུམ་ནི་ཉོན་མོངས་ཀྱི་ཀུན་ནས་ཉོན་མོངས་པར་འདུ། འདུ་བྱེད་དང་སྲིད་ལས་གཉིས་ལས་ཀྱི་ཀུན་ནས་ཉོན་མོངས་པར་འདུ། ལྷག་མ་བདུན་ནི་གཞིའི་ན་ནས་ཉོན་མོངས་པར་འདུའོ། །གཉིས་
པ་རྒྱུ་འབྲས་ཀྱི་བསྡུ་བ་ནི། མ་རིག་པ་དང་འདུ་བྱེད་རྒྱུ་དུས་ཀྱི་རྣམ་ཤེས་གསུམ་ནི་འཕེན་བྱེད་ཀྱི་རྒྱུ་དང། འབྲས་དུས་ཀྱི་རྣམ་ཤེས་ནས་ཚོར་བའི་བར་ནི་དེས་འཕངས་པའི་འབྲས་བུ་ཡིན། སྲེད་ལེན་སྲེད་པ་གསུམ་ནི་འགྲུབ་བྱེད་ཀྱི་རྒྱུ་དང། སྐྱེ་བ་དང་རྒ་
ཤི་གཉིས་པོ་དེས་འཕངས་པའི་འབྲས་བུའོ། །འཕངས་པའི་དོན་ནི་མ་རིག་པས་ཀུན་ནས་བསླངས་ཏེ་འདུ་བྱེད་ཀྱིས་ལས་བསགས་པའི་བག་ཆགས་རྒྱུ་དུས་ཀྱི་རྣམ་ཤེས་ཀྱི་སྟེང་དུ་བསྒོས་པའི་ཚུལ་གྱིས་མིང་གཟུགས་ནས་ཚོར་བའི་བར་འགྲུབ་རུང་དུ་བྱས་
པའི་དོན་ནོ། །གྲུབ་པའི་དོན་ཡང་སྔར་འཕངས་པ་དེ་ཉིད་ཇི་ལྟ་བ་བཞིན་དུ་གྲུབ་པར་བྱས་པའོ།    ༈    །གསུམ་པ་ཚེ་དུ་ལ་རྫོགས་པ་ནི། བཅུ་གཉིས་པོ་དེ་མྱུར་ན་ཚེ་གཉིས་ལ་རྫོགས་ནུས་ཤིང། བུལ་ཡང་ཚེ་གསུམ་ལས་མི་འགྱང་བར་རྫོགས་

[017A]༄༅། །ནུས་སོ། །ཇི་ལྟར་བུལ་ཡང་ཚེ་གསུམ་དུ་མ་ངེས་པའི་སྐྱོན་མེད་དེ། འཕེན་བྱེད་དང་འཕངས་པའི་འབྲས་བུའི་བར་དུ་ཚེ་དུ་མས་ཆོད་པ་ཡོད་ཀྱང་རྟེན་འབྲེལ་གཞན་གྱི་ཚེ་ཡིན་གྱི། རྟེན་འབྲེལ་ཚར་གཅིག་གི་དབང་དུ་བྱས་
པའི་ཚེ་མ་ཡིན་པའི་ཕྱིར། མྱུར་ཡང་ཚེ་གཅིག་ཁོ་ན་ལ་རྫོགས་པ་ནི་མི་སྲིད་དེ། འདི་དག་ཚེ་སྔ་མ་ལ་བསགས་པའི་ལས་ལ་བརྟེན་ནས་སྐྱེ་བ་ཕྱི་མ་ལེན་པའི་རྒྱུ་འབྲས་ཀྱི་དབང་དུ་བྱས་པ་ཡིན་པའི་ཕྱིར། འོ་ན། མདོ་ལས། གོ་རིམ་བཤད་
པ་དང་འགལ་ལོ་ཞེ་ན། མི་འགལ་ཏེ། མདོ་ལས་བཤད་པ་ནི་སྔ་མ་ལས་ཕྱི་མ་འབྱུང་བའི་རྟེན་འབྲེལ་གྱི་རིམ་པ་གཞན་གྱི་དབང་དུ་བྱས་ལ། འདིར་སྲེད་ལེན་སྲིད་པ་གསུམ་གོང་དུ་བླངས་པ་ནི་གང་ཟག་གཅིག་སྲིད་པར་སྐྱེ་བ་ལེན་པའི་
རྒྱུ་འབྲས་ཚར་གཅིག་གི་དབང་དུ་བྱས་པ་ཡིན་པའི་ཕྱིར། འོ་ན། བྱང་སེམས་མཐོང་ལམ་པས་རྟེན་འབྲེལ་ཡན་ལག་བཅུ་གཉིས་ལ་ལུགས་མཐུན་ལུགས་མི་མཐུན་དུ་རྟོགས་ཚུལ་གང་ཞེ་ན། བྱང་སེམས་དེ་ཆོས་ཅན། ཁྱོད་ཀྱི་རྟེན་འབྲེལ་ལུགས་མཐུན་མི་
མཐུན་དུ་རྟོགས་ཚུལ་ཡོད་དེ། མཉམ་གཞག་སེངྒེ་རྣམ་པར་བསྒྱིངས་པའི་ཏིང་ངེ་འཛིན་ལས་ལངས་རྗེས་སུ་མ་རིག་པའི་རྐྱེན་གྱིས་འདུ་བྱེད་འབྱུང་བ་ནས། སྐྱེ་བའི་རྐྱེན་གྱིས་རྒ་ཤི་འབྱུང་བའི་བར་གྱི་ཉོན་མོངས་ཕྱོགས་ཀྱི་རྟེན་འབྲེལ་ལུགས་མཐུན་
དང། མ་རིག་པ་འགགས་པས་འདུ་བྱེད་འགག་པ་ནས་སྐྱེ་བ་འགགས་པས་རྒ་ཤི་འགག་པའི་བར་རྣམ་བྱང་ཕྱོགས་ཀྱི་རྟེན་འབྲེལ་ལུགས་མཐུན་དང། ཡང་རྒ་ཤི་སྐྱེ་བ་ལས་འབྱུང་བ་ནས་འདུ་བྱེད་མ་རིག་པ་ལས་འབྱུང་བའི་བར་ཉོན་མོངས་ཕྱོགས་ཀྱི་
རྟེན་འབྲེལ་ལུགས་མི་མཐུན་དང། རྒ་ཤི་འགགས་པས་མ་རིག་པ་འགག་པའི་བར་རྣམ་བྱང་ཕྱོགས་ཀྱི་རྟེན་འབྲེལ་ལུགས་མི་མཐུན་ལ་རྟོགས་པར་བྱེད་པའི་ཕྱིར།    ༈    །གསུམ་པ་རྩོད་པ་སྤོང་བ་ལ། ཁ་ཅིག་གཞི་གྲུབ་ན་རྟེན་འབྲེལ་ཡིན་དགོས་

[017B] དམ་བཅའ་འཐད་པའི་ཕྱིར། འདོད་ན། དེ་ཡིན་ན། རང་བཞིན་གྱིས་སྟོང་པ་ཡིན་དགོས་པར་ཐལ། འདོད་པའི་ཕྱིར། ཁྱབ་སྟེ། དེ་ཕྱིར་སྟོང་པ་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །ཞེས་གསུངས་པའི་ཕྱིར། ན་མ་
ཁྱབ་སྟེ། དེ་ནི་བདེན་པས་སྟོང་བ་ལ་དགོངས་པའི་ཕྱིར། འདོད་མི་ནུས་སོ། །ཁ་ཅིག་འཕགས་པའི་རྒྱུད་ལ་ཡན་ལག་བཅུ་གཉིས་ཀྱི་ཐོག་མར་གྱུར་པའི་མ་རིག་པ་ཡོད་པར་ཐལ། དེའི་རྒྱུད་ལ་མ་རིག་པ་ཡོད་པའི་ཕྱིར། ཟེར་ན། མ་ཁྱབ། འདོད་
མི་ནུས་ཏེ། དེའི་རྒྱུད་ལ་འཕེན་བྱེད་ཀྱི་ལས་གསར་དུ་གསོག་པའི་མ་རིག་པ་མེད་པའི་ཕྱིར། དེར་ཐལ། རྟེན་འབྲེལ་མདོ་འབྲེལ་ལས། བདེན་པ་མཐོང་ལ་འཕེན་པ་མེད། །ཅེས་གསུངས་པའི་ཕྱིར། ཁ་ཅིག་ཡན་ལག་བཅུ་གཉིས་ཀྱི་ཐོག་མའི་མ་རིག་
པ་ལ་མ་རིག་པ་ཀུན་བཏགས་ཡོད་པར་ཐལ། འཁོར་བའི་རྩ་བར་གྱུར་བའི་མ་རིག་པ་ཀུན་བཏགས་ཡོད་པའི་ཕྱིར། དེར་ཐལ། འཁོར་པར་འཕེན་བྱེད་ཀྱི་ལས་ཀུན་ནས་སློང་བའི་མ་རིག་པ་ཀུན་བཏགས་ཡོད་པའི་ཕྱིར། ཟེར་ན། མ་ཁྱབ། ཁ་ཅིག་
འཕགས་པའི་རྒྱུད་ལ་ཡན་ལག་གཉིས་པ་འདུ་བྱེད་ཀྱི་ལས་ཡོད་པར་ཐལ། དེའི་རྒྱུད་ལ་ཟག་བཅས་ཀྱི་ལས་ཡོད་པའི་ཕྱིར་ན་མ་ཁྱབ། འདོད་མི་ནུས་ཏེ། དེའི་རྒྱུད་ལ་ཡན་ལག་དང་པོའི་མ་རིག་པ་མེད་པའི་ཕྱིར། ཁྱབ་སྟེ། དེ་ལ་བརྟེན་ནས་ཡན་
ལག་གཉིས་པ་འདུ་བྱེད་ཀྱི་ལས་གསོག་དགོས་པའི་ཕྱིར། དེས་ན་ཡན་ལག་དང་པོ་གཉིས་སོ་སྐྱེའི་རྟེན་ཁོ་ན་ལ་གསོག་པ་ཡིན་ནོ། །ཁ་ཅིག་རྟེན་འབྲེལ་ཡན་ལག་བཅུ་གཉིས་པོ་སྒོམ་པའི་འཕགས་པ་ཡོད་པར་ཐལ། དེ་ལུགས་མཐུན་དང་ལུགས་
མི་མཐུན་དུ་སྒོམ་པའི་འཕགས་པ་ཡོད་པའི་ཕྱིར་ན་མ་ཁྱབ། རྟགས་དེར་ཐལ། དེ་ལྟར་སྒོམ་པའི་བྱང་སེམས་མཐོང་ལམ་པ་ཡོད་པའི་ཕྱིར། འདོད་མི་ནུས་ཏེ། མ་རིག་པ་སྒོམ་པའི་འཕགས་པ་མེད་པའི་ཕྱིར། དེར་ཐལ། མ་རིག་

[018A]༄༅། །པ་སྒོམ་པ་ལ་དགོས་པ་མེད་པའི་ཕྱིར། ཁ་ཅིག་ཡན་ལག་བཅུ་གཉིས་པོ་བུལ་ན་ཚེ་གསུམ་ལ་ངེས་པར་རྫོགས་ནུས་པ་མི་འཐད་པར་ཐལ། དེ་ཚེ་བཞི་ལ་རྫོགས་དགོས་པ་ཞིག་ཡོད་པའི་ཕྱིར། དེར་ཐལ། དཔེར་
ན། མིའི་རྟེན་ཞིག་ལ་མ་རིག་པས་ཀུན་ནས་བསླངས་ཏེ་ལས་བསགས། ལས་དེ་ལ་སྲེད་ལེན་གཉིས་ཀྱིས་གསོས་མ་བཏབ་པར་ལྷར་སྐྱེ་བ་བླངས། རྟེན་དེ་ལ་སྲིད་པས་གསོས་བཏབ་ཀྱི་ལེན་པས་གསོས་མ་བཏབ་པར་ཡང་མིར་སྐྱེ་བ་བླངས། རྟེན་
དེ་ལ་ལེན་པས་གསོས་བཏབ་ནས་ལྷར་སྐྱེ་བ་ལེན་པ་ཞིག་ཡོད་པའི་ཕྱིར། དེར་ཐལ། དེ་ལྟར་འདོད་པའི་ལུགས་ཞིག་ཡོད་པའི་ཕྱིར། ཟེར་ན། མ་ཁྱབ་སྟེ། དེ་ཉིད་ཀྱིས་དེ་མི་བཞེད་པའི་ཕྱིར། རྒྱས་པར་ནི་གཞན་དུ་ཤེས་དགོས་སོ།    ༈   
གསུམ་པ་སྒོམ་ལམ་རྩེ་སྦྱོར་བཤད་པ་ལ་གསུམ། གཉེན་པོ་སྒོམ་ལམ་བཤད་པ་དང། སྤང་བྱ་རྟོག་པ་བཤད་པ་དང། སྤང་བྱ་དེ་སྤངས་པའི་ཕན་ཡོན་བཤད་པའོ། །དང་པོ་ནི། འགོག་དང་བཅས་པའི་སྙོམས་འཇུག་དགུར། །ཞེས་པ་ནས་
འགོག་པའི་བར་དུ་མི་འདྲར་འགྲོར། །ཞེས་པའི་བར་གསུངས་ཏེ། དོན་ནི། འགྲེལ་པ་ལས། བྱང་ཆུབ་སེམས་དཔའ་རྣམས་ནི་བསམ་གཏན་དང་པོ་ནས་བཟུང་སྟེ་འགོག་པའི་བར་དུ་སོང་ནས། དེའི་འོག་ཏུ་འགོག་པ་ནས་བཟུང་སྟེ་བསམ་གཏན་
དང་པོའི་བར་དུ་འོངས་ཏེ། ཞེས་པ་ནས། སྒོམ་པའི་ལམ་ཡིན་ནོ། །ཞེས་པའི་བར་གསུངས། འཕྲོས་ནི། རབ་འབྱོར་བྱང་ཆུབ་སེམས་དཔའ་སེམས་དཔའ་ཆེན་པོའི་ཏིང་ངེ་འཛིན་སེངྒེ་རྣམ་པར་བསྒྱིངས་པ་གང་ཞེ་ན། རབ་འབྱོར་འདི་
ལ་བྱང་ཆེན་འདོད་པས་དབེན་པའི་སྡིག་ཏོ་མི་དགེ་བའི་ཆོས་ཀྱིས་དབེན་པ། རྟོག་པ་དང་བཅས་དཔྱོད་པ་དང་བཅས་པ། དབེན་པ་ལས་སྐྱེས་པའི་དགའ་བ་དང། ཞེས་སོགས་ལས་འཕྲོས་སོ། །འདི་ལ་གཉིས། ཚིག་དོན་དང། མཐའ་དཔྱད་

[018B] །དང་པོ་ནི། ས་བརྒྱད་པ་བའི་རྒྱུད་ཀྱི་སེངྒེ་རྣམ་པར་བསྤྱིངས་པའི་སྙོམས་འཇུག་ཆོས་ཅན། ཐོད་རྒལ་སྙོམས་འཇུག་གི་སྦྱོར་བ་ཡིན་ཏེ། ཐོད་རྒལ་གྱི་དངོས་གཞིའི་སྔོན་འགྲོ་འགོག་པ་དང་བཅས་པའི་སྙོམས་འཇུག་དགུ་པོར་བར་དུ་
གང་ཡང་མ་བཅུག་པར་ལུགས་མཐུན་ལུགས་མི་མཐུན་རྣམ་པ་གཉིས་སུ་ཡར་སོང་ཞིང། མར་འོང་ནས་སྙོམས་པར་འཇུག་པའི་མངོན་རྟོགས་མདོར་བཤད་པ་དེ་ཡིན་པའི་ཕྱིར། ས་བརྒྱད་པའི་རྒྱུད་ཀྱི་མཉམ་གཞག་མ་ཡིན་པའི་འདོད་པར་གཏོགས་པ་སྟེ། དེའི་
སས་བསྡུས་པའི་རྣམ་པར་ཤེས་པས་ས་མཚམས་བཟུང་སྟེ་རང་ལ་འདོད་སེམས་སྤེལ་བའི་སྙོམས་དེ་ཆོས་ཅན། ཐོད་རྒལ་དུ་ནི་སྙོམས་པར་འཇུག་པའི་དངོས་གཞི་ཡིན་ཏེ། །སྦྱོར་བ་སེངྒེ་རྣམ་བསྐྱིངས་སྔོན་དུ་བཏབ་ནས་དང་པོར་འགོག་པ་ལ་སྙོམས་པར་
འཇུག་དེ་ལས་ལངས་པ་དང་འདོད་སེམས་མངོན་སུམ་དུ་བྱེད། དེ་ཡང་འགོག་པ་གཅིག་པུ་པ་རྒལ་ནས་སྲིད་རྩེ་དང། དེ་ནས་འདོད་སེམས། དེ་ནས་འགོག་པ་དང་སྲིད་རྩེ་གཉིས་ཉེས་པ་རྒལ་ནས་ཅི་ཡང་མེད་དང། དེ་ནས་ཡང་འདོད་སེམས། དེ་ལྟར་གསུམ་
པ་རྒལ་ནས་རྣམ་ཤེས་མཐའ་ཡས་དང། དེ་ནས་ཡང་འདོད་སེམས། དེ་ལར་བཞི་པ་རྒལ་ནས་ནམ་མཁའ་མཐའ་ཡས་དང། ཡང་འདོད་སེམས། དེ་ལྟར་ལྔ་པ་རྒལ་ནས། བསམ་གཏན་བཞི་པ་དང་འདོད་སེམས། དེ་ལྟར་དྲུག་པ་རྒལ་ནས་བསམ་གཏན་
གསུམ་པ་དང་འདོད་སེམས། དེ་ལྟར་བདུན་པ་རྒལ་ནས་བསམ་གཏན་གཉིས་པ་དང་འདོད་སེམས། དེ་ལྟར་བརྒྱད་པ་རྒལ་ནས་བསམ་གཏན་དང་པོ་ལ་སྙོམས་པར་འཇུག་དེ་ལས་ལངས། ནས་འདོད་སེམས་མངོན་དུ་བྱེད་པའི་ཐེག་ཆེན་གྱི་སྒོམ་ལམ་ཡིན་པའི་ཕྱིར་
ས་བརྒྱད་པ་བའི་རྒྱུད་ཀྱི་ཐོད་རྒལ་སྙོམས་འཇུག་གི་ཏིང་ངེ་འཛིན་ཆོས་ཅན། སྒོམ་ལམ་རྩེ་སྦྱོར་གྱི་རང་བཞིན་ཐོད་རྒལ་གྱི་སྙོམས་འཇུག་ཅེས་པ་བྱ་སྟེ། འགོག་པ་དང་བཅས་པའི་སྙོམས་འཇུག་དགུའི་བར་དུ་འདོད་སེམས་སྤེལ་ཏེ་སྤེལ་གཞི་དང་སྤེལ་ཆོས་མི་

[019A]༄༅། །འདྲ་བ་སྤེལ་ནས་འགྲོ་བའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་ཐོད་རྒལ་གྱི་སྙོམས་འཇུག་ཡིན་ན། ཐེག་ཆེན་གྱི་མཁྱེན་པ་
ཡིན་པས་ཁྱབ་ཟེར་ན། ཕྱིར་མི་འོང་གི་རྒྱུད་ཀྱི་ཐོད་རྒལ་གྱི་སྙོམས་འཇུག་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེའི་རྒྱུད་ལ་བསམ་གཟུགས་ཟག་མེད་ལ་ཟག་བཅས་སྤེལ་
བའི་ཐོད་རྒལ་གྱི་སྙོམས་འཇུག་ཡོད་པའི་ཕྱིར། དེར་ཐལ། མཛོད་ལས། ས་བརྒྱད་རྣམ་གཉིས་འབྲེལ་བ་དང། །གཅིག་རྒལ་སོང་ཞིང་འོང་ནས་ནི། །རིས་མི་མཐུན་པ་གསུམ་བར་འགྲོ། ཞེས་གསུངས་པའི་ཕྱིར། འདོད་མི་ནུས་སོ། །ཁ་ཅིག་སྤེལ་
གཞི་དང་སྤེལ་ཆོས་མི་འདྲ་བར་སྤེལ་ནས་སྙོམས་པར་འཇུག་པའི་སྙོམས་འཇུག་ཐོད་རྒལ་གྱི་དངོས་གཞིའི་མཚན་ཉིད་ཟེར་ན། ཕྱིར་མི་འོང་གི་རྒྱུད་ཀྱི་བསམ་གཏན་སྤེལ་སྒོམ་དུ་གྱུར་པའི་སྙོམས་འཇུག་ཆོས་ཅན། མཚོན་བྱ་དེར་ཐལ། མཚན་ཉིད་
དེའི་ཕྱིར། འདོད་མི་ནུས་ཏེ། བསམ་གཏན་སྤེལ་སྒོམ་ཡིན་པའི་ཕྱིར། ཁ་ཅིག་མཐར་གནས་སྙོམས་འཇུག་དགུ་ལ་སྤེལ་གཞི་སྤེལ་ཆོས་མི་འདྲ་བར་སྤེལ་ནས་སྙོམས་པར་འཇུག་པའི་སྙོམས་འཇུག་ཐོད་རྒལ་གྱི་དངོས་གཞིའི་མཚན་ཉིད་ཟེར་ན་
བྱང་སེམས་འཕགས་པའི་རྒྱུད་ཀྱི་བསམ་གཟུགས་བརྒྱད་སྤེལ་གཞིར་བྱས་ནས་འགོག་པ་སྤེལ་ཆོས་སུ་བྱས་པའི་ཐོད་རྒལ་གྱི་དངོས་གཞི་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་
པའི་ཕྱིར། དེར་ཐལ། དེའི་རྒྱུད་ལ་ཡར་འོང་བསམ་གཟུགས་བརྒྱད་ལ་འགོག་པ་སྤེལ་བའི་ཐོད་རྒལ་གྱི་དངོས་གཞི་གཅིག་ཡོད་པའི་ཕྱིར། དེར་ཐལ། འགོག་པ་སྤེལ་ཆོས་སུ་བྱས་པའི་ཐོད་རྒལ་གྱི་དངོས་གཞི་གཅིག་ཡོད་པའི་ཕྱིར་

[019B] མཐར་གནས་སྙོམས་འཇུག་དགུ་ལ་སྤེལ་གཞིར་མ་བྱས་པའི་ཕྱིར། ཁ་ཅིག་ཏིང་ངེ་འཛིན་ལ་རིམ་པ་འཆོལ་བར་འཇུག་པའི་སྙོམས་འཇུག་ཡིན་ན། ཐོད་རྒལ་གྱི་དངོས་གཞི་ཡིན་པས་ཁྱབ་ཟེར་ན། དེ་མི་འཐད་པར་ཐལ། ཏིང་
ངེ་འཛིན་ལ་རིམ་པ་འཆོལ་བར་འཇུག་པའི་ཕྱིར་རོལ་པ་ཡོད་པའི་ཕྱིར། དེར་ཐལ། བསམ་གཟུགས་བརྒྱད་ལ་རིམ་པ་འཆོལ་བར་འཇུག་པའི་ཕྱི་རོལ་པ་ཡོད་པའི་ཕྱིར། ཁ་ཅིག་བྱང་སེམས་སྒོམ་ལམ་པའི་རྒྱུད་ཀྱི་མཐར་གནས་སྙོམས་འཇུག་དགུ་ལ་སྤེལ་
གཞི་སྤེལ་ཆོས་མི་འདྲ་བ་མ་སྤེལ་བར་ལུགས་མཐུན་དུ་སྙོམས་པར་འཇུག་པའི་སྙོམས་འཇུག་དེ། ཐོད་རྒལ་གྱི་དངོས་གཞི་ཆུང་ངུ་ཡིན་ཟེར་ན། དེ་ཆོས་ཅན། ཁྱོད་སྤེལ་གཞི་སྤེལ་ཆོས་མི་འདྲ་བར་སྤེལ་བའི་སྙོམས་འཇུག་ཡིན་པར་ཐལ། ཐོད་རྒལ་གྱི་དངོས་
གཞི་ཡིན་པའི་ཕྱིར། ཁྱབ་སྟེ། རྩ་བར། མི་འདྲར་འགྲོ་ཞེས་གསུངས་པའི་ཕྱིར། འདོད་མི་ནུས་སོ། །ཁ་ཅིག་ཐོད་རྒལ་གྱི་དངོས་གཞི་ཆུང་ངུ་མེད་ཟེར་ན། རེ་ཞིག་དེ་མི་འཐད་པར་ཐལ། ཐོད་རྒལ་གྱི་དངོས་གཞི་འབྲིང་དང་ཆེན་པོ་ཡོད་པའི་ཕྱིར་
དེར་ཐལ། ཐོད་རྒལ་གྱི་དངོས་གཞི་གོང་ནས་གོང་དུ་འཕེལ་བ་གཅིག་ཡོད་པའི་ཕྱིར། གཞན་ཡང། ཐོད་རྒལ་གྱི་དངོས་གཞི་ཆུང་ངུ་ཡོད་པར་ཐལ། ཐོད་རྒལ་གྱི་དངོས་གཞི་ཐོང་མ་ཐག་པ་གཅིག་ཡོད་པའི་ཕྱིར། ཁ་ཅིག་རྩོམ་པ་དང་པོའི་དབང་དུ་བྱས་
པའི་ཐོད་རྒལ་ཆེན་པོའི་དངོས་གཞི་ཡོད་ཟེར་ན། དེ་མི་འཐད་པར་ཐལ། དེའི་དབང་དུ་བྱས་པའི་ཐོད་རྒལ་གྱི་དངོས་གཞི་ཡིན་ན། ཐོད་རྒལ་ཆུང་ངུའི་དངོས་གཞི་ཡིན་དགོས་པའི་ཕྱིར། ཁ་ཅིག་ཡར་འོང་བསམ་གཟུགས་བརྒྱད་ལ་འདོད་སེམས་སྤེལ་
བའི་ཐོད་རྒལ་གྱི་དངོས་གཞི་མེད་ཟེར་ན། དེ་ཡོད་པར་ཐལ། ཏིང་ངེ་འཛིན་ལ་རྩལ་བྱང་ནས་ཡར་འོང་བསམ་གཏན་བཞི་ལ་འདོད་སེམས་སྤེལ་བའི་ཐོད་རྒལ་གྱི་དངོས་གཞི་ཡོད་པའི་ཕྱིར། དེར་ཐལ། གསེར་འཕྲེང་ལས། དབང་ཐོབ་པ་རྣམས་ཀྱི་དགའ་

[020A]༄༅། །མགུར་ཞུགས་པས་ཆོག་པའི་ཕྱིར། འདི་མི་མཚོན་པ་ཙམ་དུ་སེམས་སོ། །ཞེས་གསུངས་པའི་ཕྱིར། ཁ་ཅིག་སངས་རྒྱས་འཕགས་པའི་རྒྱུད་ལ་མཐར་གནས་སྙོམས་འཇུག་དགུ་ལ་འདོད་སེམས་སྤེལ་བའི་ཐོད་རྒལ་
གྱི་དངོས་གཞི་ཡོད་ཟེར་ན། དེ་མེད་པར་ཐལ། སངས་རྒྱས་འཕགས་པའི་རྒྱུད་ལ་མཉམ་པར་མ་བཞག་པའི་འདོད་སེམས་མེད་པའི་ཕྱིར། དེར་ཐལ། དེའི་རྒྱུད་ལ་མཉམ་པར་མ་བཞག་པའི་སེམས་མེད་པའི་ཕྱིར། ཁ་ཅིག་སངས་རྒྱས་
འཕགས་པའི་རྒྱུད་ལ་བསམ་གཏན་དང་པོ་ལས་ལངས་རྗེས་སུ་འགོག་པ་ལ་སྙོམས་པར་འཇུག་པའི་སྙོམས་འཇུག་ཡོད་ཟེར་ན། དེ་མི་འཐད་པར་ཐལ། སངས་རྒྱས་འཕགས་པའི་རྒྱུད་ལ་མཉམ་གཞག་ལས་ལངས་པའི་ཤེས་པ་མེད་པའི་ཕྱིར་ཏེ་
དེའི་རྒྱུད་ཀྱི་ཤེས་པ་ཡིན་ན། སྟོང་ཉིད་ལ་མཉམ་པར་བཞག་པའི་ཤེས་པ་ཡིན་དགོས་པའི་ཕྱིར། ཁ་ཅིག་དམན་ལམ་སྔོན་དུ་མ་སོང་བའི་བྱང་སེམས་ལྔ་པ་བའི་རྒྱུད་ལ་མཐར་གནས་སྙོམས་འཇུག་དགུ་ལ་འདོད་སེམས་སྤེལ་བའི་ཐོད་རྒལ་
གྱི་དངོས་གཞི་མེད་ཟེར་ན། དེ་ཡོད་པར་ཐལ། མཐར་གནས་སྙོམས་འཇུག་དགུ་ཐོབ་པའི་དེ་ཡོད་པའི་ཕྱིར། དེར་ཐལ། ཏིང་ངེ་འཛིན་གྱི་སྒོ་བརྒྱ་ཕྲག་དུ་མ་ལ་སྙོམས་པར་འཇུག་པའི་དེ་ཡོད་པའི་ཕྱིར། དེར་ཐལ། ཡོན་ཏན་བརྒྱ་ཕྲག་བཅུ་གཉིས་
སོགས་ཐོབ་པའི་དམན་ལམ་སྔོན་དུ་མ་སོང་བའི་ས་དང་པོ་པ་སོགས་ཡོད་པའི་ཕྱིར། ཁ་ཅིག་ཡར་འོང་མཐའི་འགོག་པ་ལས་ལངས་རྗེས་སུ་སྲིད་རྩེར་ནུད་ཆུང་བྱེད་པའི་དོན་ནི། འགོག་པ་ལ་འགོག་པ་སྤེལ་བའི་ཆེད་དུ་ཡིན་ཟེར་ན། འོ་ན། འགོག་པ་
ལ་འགོག་པ་སྤེལ་བའི་ཐོད་རྒལ་གྱི་དངོས་གཞི་གཅིག་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན། དེ་ཆོས་ཅན། སྤེལ་གཞི་སྤེལ་ཆོས་མི་འདྲ་བ་སྤེལ་བའི་སྙོམས་འཇུག་ཡིན་པར་ཐལ། ཐོད་རྒལ་གྱི་དངོས་གཞི་ཡིན་པའི་ཕྱིར། འདོད་

[020B]    ༈    །གཉིས་པ་རང་ལུགས་ལ། ཐོད་རྒལ་གྱི་དངོས་གཞི་འདྲེན་བྱེད་ཀྱི་རིགས་སུ་གནས་ཤིང། ཏིང་ངེ་འཛིན་ལ་རིམ་པ་མ་འཚོལ་བར་འཇུག་པའི་སྙོམས་འཇུག་ཐོད་རྒལ་གྱི་སྦྱོར་བའི་མཚན་ཉིད། རང་འདྲེན་བྱེད་ཀྱི་ཐོད་རྒལ་
གྱི་སྦྱོར་བས་དྲངས་པའི་སྒོ་ནས་ཏིང་ངེ་འཛིན་ལ་སྤེལ་གཞི་སྤེལ་ཆོས་མི་འདྲ་བར་འཇུག་པའི་རིགས་སུ་གནས་པའི་སྙོམས་འཇུག་ཐོད་རྒལ་གྱི་དངོས་གཞིའི་མཚན་ཉིད། སྐབས་འདིར་བསྟན་པའི་ཐོད་རྒལ་གྱི་སྙོམས་འཇུག་དེ་ལ། ཡར་འོང་བསམ་གཟུགས་
བརྒྱད་ལ་འགོག་པ་སྤེལ་བའི་ཐོད་རྒལ་གྱི་དངོས་གཞི་དང། མར་འོང་མཐར་གནས་སྙོམས་འཇུག་དགུ་ལ། འདོད་སེམས་སྤེལ་བའི་དེ་གཉིས་ཡོད་ལ། དེ་ཡང་རྩ་ཚིག་གི་རྐང་པ་དང་པོ་གཉིས་ཀྱིས་ཐོད་རྒལ་གྱི་སྦྱོར་བ་སེངྒེ་རྣམ་བསྒྱིངས་དང། རྐང་པ་ལྷག་
མ་རྣམས་ཀྱིས་ཡར་འོང་མཐར་གནས་སྙོམས་འཇུག་དེ་གུ་ལ་འདོད་སེམས་སྤེལ་བའི་ཐོད་རྒལ་གྱི་དངོས་གཞི་དངོས་སུ་བསྟན་ནས། བར་དུ་གང་ཡང་མ་བཅུག་པའི་ཡར་སོང་གཅིག་དང། ཡར་འོང་བསམ་གཟུགས་བརྒྱད་ལ་འགོག་པ་སྤེལ་བའི་ཐོད་རྒལ་
གཉིས་དོན་གྱིས་བསྟན་ཏེ། དེས་ན། ཡར་འོང་བསམ་གཟུགས་བརྒྱད་ལ་འགོག་པ་སྤེལ་ཆོས་སུ་བྱས་པའི་བྱང་སེམས་སྒོམ་ལམ་པའི་རྒྱུད་ཀྱི་སྙོམས་འཇུག་དེ། སྐབས་འདིར་བསྟན་པའི་ཡར་འོང་ཐོད་རྒལ་གྱི་དངོས་གཞིའི་མཚན་ཉིད། ཡར་འོང་འགོག་
པ་ལས་ལངས་རྗེས་སུ་སྲིད་རྩེ་ལ་ནུད་ཆུང་བྱེད་པའི་རྒྱུ་མཚན་ཡོད་དེ། རྩོམ་པ་དང་པོའི་སྐབས་འདིར་ཡར་འོང་འགོག་པ་ལས་ལངས་རྗེས་སུ་ཏིང་ངེ་འཛིན་ལ་རྩལ་དེ་ཙམ་མ་བྱུང་བའི་དབང་གིས་དེའི་དེ་མ་ཐག་སེམས་རགས་པ་འདོད་སེམས་མངོན་དུ་བྱེད་མི་
ནུས་པའི་ཕྱིར། དེ་ལྟར་ཡིན་ཏེ། ཏིང་ངེ་འཛིན་ལ་རྩལ་མ་བྱང་བས་སེམས་ཞི་བ་མཐར་ཐུག་བའི་འགོག་པ་ལ་མཉམ་པར་གཞག་པའི་མཉམ་བཞག་དེ་མ་ཐག་སེམས་མ་ཞི་ལ་འདོད་སེམས་མངོན་དུ་བྱེད་པར་མི་ནུས་པའི་ཕྱིར། མར་འོང་མཐར་གནས་

[021A]༄༅། །སྙོམས་འཇུག་དགུ་ལ་འདོད་སེམས་སྤེལ་ནས་སྙོམས་པར་འཇུག་པའི་བྱང་སེམས་སྒོམ་ལམ་པའི་རྒྱུད་ཀྱི་སྙོམས་འཇུག་སྐབས་འདིར་དངོས་སུ་བསྟན་པའི་མར་འོད་ཐོད་རྒལ་གྱི་དངོས་གཞིའི་མཚན་ཉིད།    ༈    །གསུམ་
པ་རྩོད་པ་སྤོང་བ་ལ། ཁ་ཅིག་ཐོད་རྒལ་གྱི་དངོས་གཞི་ལ་ཆུང་འབྲིང་ཆེན་པོའི་རྣམ་གཞག་མི་འཐད་པར་ཐལ། ཐོད་རྒལ་གྱི་དངོས་གཞི་ལ་ཆུང་ངུ་མེད་པའི་ཕྱིར། དེར་ཐལ། དེ་ཡོད་ན་བྱང་སེམས་སྒོམ་ལམ་པའི་རྒྱུད་ཀྱི་མཐར་གནས་
སྙོམས་འཇུག་དགུ་ལ་སྤེལ་གཞི་སྤེལ་ཆོས་མི་འདྲ་བ་མ་སྤེལ་བར་ལུགས་མཐུན་དུ་སྙོམས་པར་འཇུག་པའི་སྙོམས་འཇུག་དེ། ཐོད་རྒལ་གྱི་དངོས་གཞི་ཆུང་ངུ་ཡིན་དགོས་པ་ལས་དེ་མ་ཡིན་པའི་ཕྱིར། དང་པོ་དེར་ཐལ། དེ་ཐོད་རྒལ་གྱི་
སྙོམས་འཇུག་ཡིན་པའི་ཕྱིར། དེར་ཐལ། དེ་ལྟར་གསེར་འཕྲེང་ལས་བཤད་པའི་ཕྱིར། ཟེར་ན། མ་ཁྱབ་སྟེ། རྣམ་བཤད་ལས། དེ་མི་བཞེད་པའི་ཕྱིར། དེར་ཐལ། དེས་དེ་ཐོད་རྒལ་གྱི་སྙོམས་འཇུག་བཏགས་པ་བར་བཞེད་པའི་ཕྱིར། ཁ་
ཅིག་དམན་ལམ་སྔོན་དུ་མ་སོང་བའི་ས་ལྔ་པ་མན་ཆད་ལ་གནས་པའི་བྱང་སེམས་ཀྱི་རྒྱུད་ལ་ཐོད་རྒལ་གྱི་དངོས་གཞི་མེད་པར་ཐལ། དེ་ལྟར་རྣམ་བཤད་ལས་གསུངས་པའི་ཕྱིར། ཟེར་ན། སྐྱོན་མེད་དེ། དེ་ནི་འདིའི་དངོས་བསྟན་གྱི་ཐོད་རྒལ་གྱི་
དངོས་གཞི་ཁྱད་པར་ཅན་ཞིག་ལ་དགོངས་པའི་ཕྱིར། ཁ་ཅིག་སངས་རྒྱས་འཕགས་པའི་རྒྱུད་ལ་ཏིང་ངེ་འཛིན་ལ་རིམ་པ་འཆོལ་བར་སྙོམས་པར་འཇུག་པའི་སྙོམས་འཇུག་ཡོད་པར་ཐལ། དེའི་རྒྱུད་ལ་ཐོད་རྒལ་གྱི་སྙོམས་འཇུག་ཡོད་པའི་ཕྱིར་
ཁྱབ་སྟེ། ཐོད་རྒལ་གྱི་སྐད་དོད་སྣྲེལ་ཞི་ཞེས་པ་ནི་རིམ་པ་འཆོལ་བ་ལ་འཇུག་པའི་ཕྱིར་ན་མ་ཁྱབ་སྙམ། འདོད་ན། སངས་རྒྱས་འཕགས་པའི་རྒྱུད་ལ་བསམ་གཏན་དང་པོ་ལ་སྙོམས་པར་འཇུག་དེ་ནས་བསམ་གཏན་གཉིས་པ་བོར་ཏེ་བསམ་གཏན་

[021B] འདོད་པའི་ཕྱིར། འདོད་ན། བསམ་གཏན་བཞི་ལ་མཉམ་པར་མ་བཞག་པའི་སངས་རྒྱས་འཕགས་པའི་རྒྱུད་ཀྱི་ཡེ་ཤེས་ཡོད་པར་ཐལ། འདོད་པའི་ཕྱིར། འདོད་ན། མི་མཐུན་
པར་ཐལ། དེ་ལ་མཉམ་པར་མ་བཞག་པའི་སངས་རྒྱས་འཕགས་པ་མེད་པའི་ཕྱིར། དེར་ཐལ། སྙོམས་འཇུག་དགུ་ལ་མཉམ་པར་མ་བཞག་པའི་སངས་རྒྱས་འཕགས་པ་མེད་པའི་ཕྱིར། ཁ་ཅིག་ཡར་འོང་བསམ་གཟུགས་བརྒྱད་ལ་འགོག་པ་
སྤེལ་ནས་མཉམ་པར་བཞག་པའི་ཐོད་རྒལ་གྱི་དངོས་གཞི་ཡིན་པ་མེད་པར་ཐལ། དེའི་ཚེ་སྙོམས་འཇུག་གི་ཆ་ཤས་སུ་གྱུར་པའི་ཡེ་ཤེས་རེ་རེ་ནས་ཐོད་རྒལ་གྱི་དངོས་གཞིར་མི་རུང་བའི་ཕྱིར་ན་མ་ཁྱབ། ཁ་ཅིག་འདོད་སེམས་དང་ཐོད་རྒལ་གྱི་དངོས་གཞིའི་
གཞི་མཐུན་པ་ཡོད་པར་ཐལ། སྐབས་འདིར་བསྟན་པའི་མཚམས་འཛིན་གྱི་འདོད་སེམས་དེ་དེ་ཡིན་པའི་ཕྱིར། དེར་ཐལ། དེ་འདོད་སེམས་གང་ཞིག་ཐོད་རྒལ་གྱི་དངོས་གཞི་ཡིན་པའི་ཕྱིར། དང་པོ་དེར་ཐལ། འདིར་བསྟན་པའི་འདོད་སེམས་
ཡིན་པའི་ཕྱིར། ན་མ་ཁྱབ། ཕྱི་མ་དེར་ཐལ། ཐོད་རྒལ་གྱི་དངོས་གཞིའི་ཆ་ཤས་གཅིག་ཡིན་པའི་ཕྱིར། ན་མ་ཁྱབ་བོ། སྒོམ་སྤང་རྟོག་པ། གཉིས་པ་སྤང་བྱ་རྟོག་པ་ལ་གཉིས། གཟུང་རྟོག་དང། འཛིན་རྟོག་བཤད་པའོ། །དང་པོ་ལ་འཇུག་པ་གཟུང་རྟོག་
དང། ལྡོག་པ་གཟུང་རྟོག་གཉིས་ཀྱི། དང་པོ་ནི། མདོར་བསྡུས་རྒྱས་དང་སངས་རྒྱས་ཀྱིས། །ཞེས་པ་ནས། སྦྱོར་བའི་རྣམ་པའི་སྤྱོད་ཡུལ་ཅན། །ཞེས་པའི་བར་གསུངས་ཏེ། དོན་ནི། འགྲེལ་པར། མདོར་བསྡུས་པ་ལ་དགའ་བའི་སེམས་ཅན་རྗེས་སུ་
འཛིན་པས། ཞེས་སོགས་གསུང། འཕྲོས་ནི། བཅོམ་ལྡན་འདས་ཇི་ལྟར་བྱང་ཆེན་ཆོས་ཐམས་ཅད་ཀྱི་མདོ་དང་རྒྱས་པར་འཚལ་བར་འགྱུར། ཞེས་སོགས་ལས་འཕྲོས། གཟུང་རྟོག་གཉིས་པ་ནི། གཉིས་པ་སེམས་དང་སེམས་བྱུང་རྣམས། །ཞེས་

[022A]༄༅། །པ་ནས། སྒོམ་པའི་ལམ་ལ་ཤེས་པར་བྱ། །ཞེས་པའི་བར་གསུངས་ཏེ། དོན་ནི། འགྲེལ་པར། དགེ་བའི་བཤེས་གཉེན་སོགས་དང་བྲལ་ནས་བྱང་ཆུབ་ཀྱི་སེམས་མི་སྐྱེ་བ་དང། ཞེས་སོགས་གསུང། འཕྲོས་ནི་
སེམས་དང་པོ་བསྐྱེད་པ་ནས་ཉེ་བར་བཟུང་སྟེ། ཞེས་སོགས་ལས་འཕྲོས། འདི་ལ་གཉིས། ཚིག་དོན་དང། མཐའ་དཔྱད་པའོ། །དང་པོ་ལ་གཉིས་ཀྱི་དང་པོ་འཇུག་པ་གཟུང་རྟོག་ནི། གཉེན་པོ་སྦྱོར་བའི་རྣམ་པའི་སྤྱོད་ཡུལ་ཅན་གྱི་སྤང་བྱ་
ཤེས་སྒྲིབ་འཇུག་པ་གཟུང་བའི་རྣམ་པར་རྟོག་པ་འདི་གཅིག་ཆོས་ཅན། ཁྱོད་ལ་རྣམ་པ་དགུ་ཡོད་དེ། མདོར་བསྡུས་པའི་གསུང་རབ་བརྗོད་བྱ་དང་བཅས་པ་ལ་དམིགས་ནས་འཇུག་བྱར་བདེན་པར་ཞེན་པ་དང། དེ་བཞིན་དུ་གསུང་རབ་རྒྱས་
པ་བརྗོད་བྱ་དང་བཅས་པ་ལ་དམིགས་པ་དང། སངས་རྒྱས་སོགས་ཀྱི་མགོན་གྱི་བཏང་བས་ཏེ་གྲོགས་ཀྱིས་ཡོངས་སུ་མ་བཟུང་བའི་གཉེན་པོ་ཤེར་ཕྱིན་ལ་དམིགས་པ་དང། མཐོང་ལམ་གྱི་དུས་སུ་འདས་པ་སྦྱོར་ལམ་དང། ད་ལྟ་བའི་མཐོང་ལམ་
དང་མ་འོངས་པའི་སྒོམ་ལམ་སྟེ་དུས་གསུམ་གྱི་ཡོན་ཏན་དོན་དམ་པར་མེད་ཀྱང་ཐ་སྙད་དུ་ཡོད་པ་ལ་དམིགས་པ་དུས་ལ་ལྟོས་པ་གསུམ་དང། ལེགས་པར་མྱ་ངན་ལས་འདས་པའི་ལམ་ནི་སྦྱོར་ལམ་མཐོང་ལམ་སྒོམ་ལམ་རྣམ་པ་གསུམ་སྟེ་ལམ་གྱི་ངོ་བོ་ལ་
དམིགས་ནས་འཇུག་བྱར་བདེན་པར་འཛིན་པའི་བདེན་འཛིན་གསུམ་དང་བཅས་པ་རྣམས་སུ་ཡོད་པའི་ཕྱིར། གཉིས་པ་ལྡོག་པ་གཟུང་རྟོག་ནི། ཐེག་ཆེན་གྱི་སྒོམ་ལམ་པའི་ལམ་གྱིས་བསྡུས་པའི་སེམས་དང་སེམས་བྱུང། འཇུག་པའི་ཡུལ་ཅན་
བར་ཆད་མེད་ལམ་རྣམས་ཀྱིས་སྤོང་བ་ཡིན་པར་བཞེད་པའི་གཉིས་པ་ཤེས་སྒྲིབ་ལྡོག་པ་གཟུང་རྟོག་ཆོས་ཅན། ཁྱོད་ལ་རྣམ་པ་དགུ་ཡོད་པར་ཤེས་པར་བྱ་སྟེ། ཁྱོད་ལ་རེ་ཞིག་གི་བར་བྱང་ཆུབ་ཀྱི་སེམས་མི་སྐྱེ་བ་ལ་དམིགས་ནས་ལྡོག་བྱར་བདེན་པར་

[022B] བྱང་ཆུབ་ཀྱི་སྙིང་པོ་ཆོས་སྐུ་ཡིད་ལ་མི་བྱེད་པ་ལ་དམིགས་ནས་དང། ཐེག་པ་དམན་པ་ཉན་རང་གི་ཐེག་པ་ཡིད་ལ་བྱེད་པ་ལ་དམིགས་ནས་དང། རྫོགས་པའི་བྱང་ཆུབ་ཐོབ་བྱར་ཡིད་ལ་མི་བྱེད་པ་ལ་དམིགས་ནས་དང། ལམ་ཤེར་ཕྱིན་གྱི་
གཟུགས་བརྙན་སྒོམ་པ་ལ་དམིགས་ནས་དང། སྟོང་ཉིད་ཕྲ་མོ་སྒོམ་པ་མེད་པ་ལ་དམིགས་ནས་དང། སྒོམ་དང་སྒོམ་པ་མེད་པ་དེ་དག་ལས་ནི་བཟློག་པ་སྒོམ་པ་མ་ཡིན་པ་དང་མི་སྒོམ་པ་མ་ཡིན་པ་ཉིད་ལ་དམིགས་ནས་ཞེན་པ་གཉིས་དང། གནས་ལུགས་
ཇི་ལྟ་བ་བཞིན་གྱི་དོན་མ་ཡིན་པ་ལ་དམིགས་ནས་ལྡོག་བྱར་བདེན་པར་རྣམ་པར་རྟོག་པ་རྣམས་སུ་ཡོད་པའི་ཕྱིར།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་སྐབས་འདིར་བསྟན་གྱི་སྤང་བྱ་རྟོག་པ་ཡིན་ན། ཤེས་སྒྲིབ་
ཡིན་པས་ཁྱབ་ཟེར་ན། གང་ཟག་གི་བདག་འཛིན་ཆོས་ཅན། དེར་ཐལ། དེའི་ཕྱིར། རྟགས་གསལ་སླའོ། །ཁ་ཅིག་སྐབས་འདིར་བསྟན་པའི་ཤེས་སྒྲིབ་ལྷན་སྐྱེས་ཡིན་ན། བདེན་འཛིན་ཡིན་པས་ཁྱབ་ཟེར་ན། གཟུགས་ཕྱིར་རོལ་དོན་འཛིན་
གྱི་རྟོག་པ་ལྷན་སྐྱེས་ཆོས་ཅན། དེར་ཐལ། དེའི་ཕྱིར། འདོད་མི་ནུས་སོ། །ཁ་ཅིག་ཤེས་སྒྲིབ་འཇུག་པ་གཟུང་རྟོག་དང། ཤེས་སྒྲིབ་ལྡོག་པ་གཟུང་རྟོག་གང་རུང་ཡིན་ན། སྐབས་འདིར་དངོས་སུ་བསྟན་པའི་དེ་ཡིན་པས་ཁྱབ་ཟེར་ན། མ་རིག་པ་
ལ་དམིགས་ནས་ལྡོག་བྱར་བདེན་པར་འཛིན་པའི་བདེན་འཛིན་ཀུན་བཏགས་ཆོས་ཅན། དེར་ཐལ། དེའི་ཕྱིར། དེར་ཐལ། ཤེས་སྒྲིབ་ལྡོག་པ་གཟུང་རྟོག་ཡིན་པའི་ཕྱིར། འདོད་ན། མ་ཡིན་པར་ཐལ། སྤང་བྱ་ཀུན་བཏགས་ཡིན་པའི་
ཕྱིར།    ༈    །གཉིས་པ་རང་ལུགས་ལ། རང་གི་དམིགས་ཡུལ་དུ་གྱུར་པའི་ཆོས་ཅན་ཚད་གྲུབ་པ་ལ་དམིགས་ནས་བདེན་པར་འཛིན་པའི་བདེན་འཛིན་ལྷན་སྐྱེས་དེ། སྐབས་འདིར་དངོས་སུ་བསྟན་པའི་སྤང་བྱ་རྟོག་པའི་མཚན་ཉིད། དེ་

[023A]༄༅། །ལ་དེར་གྱུར་པའི་ལྡོག་པ་གཟུང་རྟོག་དང། འཇུག་པ་གཟུང་རྟོག་གཉིས་ཡོད།    ༈    །གསུམ་པ་རྩོད་པ་སྤོང་བ་ལ། ཁ་ཅིག་སྐབས་འདིར་དངོས་སུ་བསྟན་པའི་སྤང་བྱ་རྟོག་པ་ཀུན་བཏགས་
མེད་པར་ཐལ། དམ་བཅའ་འཐད་པའི་ཕྱིར། འདོད་ན། དེ་ཡོད་པར་ཐལ། སྐབས་འདིར་བསྟན་པའི་སྤང་བྱ་རྟོག་པ་ཀུན་བཏགས་ཡོད་པའི་ཕྱིར། ཟེར་ན། མ་ཁྱབ། ཁ་ཅིག་སྐབས་འདིར་བསྟན་པའི་ལྡོག་པ་གཟུང་རྟོག་ཡིན་ན། ལྡོག་པ་
གཟུང་རྟོག་ཡིན་དགོས་པར་ཐལ། འདིར་བསྟན་པའི་འཇུག་པ་གཟུང་རྟོག་ལ་འཇུག་པ་གཟུང་རྟོག་གིས་ཁྱབ་པའི་ཕྱིར། ན་མ་ཁྱབ། འདོད་ན། ཉན་ཐོས་ཀྱི་མཐོང་ལམ་ལ་དམིགས་ནས་བྱང་སེམས་ལམ་གྱི་ལྡོག་བྱར་བདེན་པར་འཛིན་པའི་བདེན་འཛིན་ལྷན་
སྐྱེས་ཆོས་ཅན། །དེར་ཐལ། དེའི་ཕྱིར་འདོད་ན། ཉན་ཐོས་ཀྱི་མཐོང་ལམ་དེ་ལྡོག་བྱ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ།    ༈    །གཉིས་པ་འཛིན་རྟོག་ལ་གཉིས་ཀྱི་དང་པོ་རྫས་འཛིན་རྟོག་པ་ནི། སེམས་ཅན་བཏགས་པའི་
སྤྱོད་ཡུལ་དང། །ཞེས་པ་ནས། ཤེས་པར་བྱ་བ་བསྒྲགས་པ་ཡིན། །ཞེས་པའི་བར་གསུངས་ཏེ། དོན་ནི། འགྲེལ་པར། རྫས་སུ་ཡོད་པར་མི་སྐྱེ་བས་སེམས་ཅན་དུ་བཏགས་པ། ཞེས་སོགས་གསུང། འཕྲོས་ནི། བདག་གི་མི་སེམས་ཅན་སྲོག་
གམ་གང་ཟག་མི་དམིགས་ན་ཇི་ལྟར་བདག་གི་བསམ་དང་སེམས་ཅན་གྱི་ཁམས་དང་གང་ཟག་གི་ཁམས་གདགས་པར་བྱ། ཞེས་སོགས་ལས་འཕྲོས་སོ། །གཉིས་པ་བཏགས་འཛིན་རྟོག་པ་ནི། སེམས་ཅན་བཏགས་དང་དེ་རྒྱུ་ཡི། །ཞེས་སོགས་
རྐང་པ་བཞིས་མདོར་བསྟན་ནས། བདག་ཉིད་ཇི་བཞིན་ཀུན་མཁྱེན་ནི། །ཞེས་པ་ནས། རྣམ་པར་རྟོག་པ་ཐ་མར་བཞེད། །ཅེས་པའི་བར་གྱིས་རྒྱས་པར་བཤད་དེ། དོན་ནི། འགྲེལ་པར། རྣམ་པ་ཐམས་ཅད་ཡོངས་སུ་མ་ཤེས་པས་རྣམ་པ་ཐམས་

[023B] ཞེས་སོགས་གསུང། འཕྲོས་ནི། རབ་འབྱོར་ཐམས་ཅད་ཤེས་པ་ཉིད་ནི་ཉན་ཐོས་དང་རང་སངས་རྒྱས་རྣམས་ཀྱི་ཡིན་ནོ། །ཞེས་སོགས་ལས་འཕྲོས་སོ། །འདི་ལ་གཉིས། ཚིག་དོན་དང། མཐའ་
དཔྱད་པའོ། །དང་པོ་ལ་གཉིས་ཀྱི་དང་པོ་རྫས་འཛིན་རྟོག་པ་ནི། སྤང་བྱ་རྗེས་སུ་འཛིན་པར་བྱེད་པ་དང་པོར་གནས་པ་དེ་ལྟར་ཤེས་པར་བྱ་བ་མདོ་ལས་བསྒྲགས་པ་གང་ཡིན་པའི་སྒོམ་སྤང་རྫས་འཛིན་རྟོག་པ་ཆོས་ཅན། ཁྱོད་ལ་རྣམ་པ་དགུ་ཡོད་དེ། སེམས་
ཅན་དུ་བཏགས་པའི་སྤྱོད་ཡུལ་སོ་སྐྱེ་ལ་དམིགས་ནས་ལོངས་སྤྱོད་པ་པོ་བདེན་པར་ཞེན་པ་དང། དེ་བཞིན་དུ་ཕུང་སོགས་ལ་ཆོས་སུ་བཏགས་པ་ཙམ་གྱིས་གང་ཟག་ཏུ་དམིགས་ནས་དང། ཐ་སྙད་དུ་ཡོད་པས་སྟོང་པ་མིན་པ་ཉིད་ཀྱི་མཁྱེན་གསུམ་སྒོམ་པའི་
གང་ཟག་ལ་དམིགས་ནས་དང། དམིགས་པ་ལ་བདེན་པར་ཆགས་པའི་སོ་སྐྱེལ་དང། གནས་ལུགས་ཀྱི་དོན་རབ་ཏུ་འབྱེད་པའི་བདག་ཉིད་ཅན་བྱང་སེམས་ལ་དང། དམན་པའི་མྱང་འདས་ཀྱི་དངོས་པོ་ཐོབ་བྱར་བྱེད་པའི་ཉན་རང་འཕགས་པ་ལ་དང། ཐེག་
པ་གསུམ་གྱིས་ངེས་པར་འབྱུང་བའི་བྱང་སེམས་ལ་དང། སྦྱིན་བདག་གི་ཡོན་ནི་དག་པ་མ་ཡིན་པའི་ཉན་ཐོས་ཚོགས་ལམ་པ་ལ་དང། ཕྱིན་དྲུག་གི་སྤྱོད་པ་རྣམ་པར་འཁྲུགས་པའི་ཉན་ཐོས་ཚོགས་ལམ་པ་ལ་དམིགས་ནས་ལོངས་སྤྱོད་བྱེད་དུ་བདེན་པར་
འཛིན་པའི་བདེན་འཛིན་རྣམས་སུ་ཡོད་པའི་ཕྱིར།    ༈    །གཉིས་པ་བཏགས་འཛིན་རྟོག་པ་ལ་མདོར་བསྟན་རྒྱས་བཤད་གཉིས་ཀྱི་དང་པོ་ནི། སེམས་ཅན་དུ་ཐ་སྙད་བཏགས་པ་དང་ཐ་སྙད་དེ་འདོགས་པའི་རྒྱུ་ཡི་ཕུང་པོ་ལ་བདེན་པར་ཞེན་པའི་ཡུལ་ཅན་
གཞན་སྒོམ་སྤང་བཏགས་འཛིན་རྟོག་པ་ཆོས་ཅན། ཐེག་ཆེན་གྱི་སྒོམ་པའི་ལམ་དེ་ཡིས་རྣམ་པར་འཇོམས་པས་དེ་དང་འབྲེལ་པ་ཡི་མི་མཐུན་པའི་ཕྱོགས་རྣམ་པ་དགུ་ཡོད་དེ། དམིགས་ཡུལ་གྱི་དབྱེ་བས་དེ་ལྟར་ཡོད་པ་འཆད་པར་འགྱུར་པའི་ཕྱིར་

[024A]༄༅། །གཉིས་པ་ནི། རྟོག་པ་དེ་ཆོས་ཅན། དབྱེ་བ་དགུ་ཡོད་དེ། རང་གི་དམིགས་པའི་བདག་ཉིད་ཇི་བཞིན་དུ་གཞི་ཤེས་སོགས་ཀུན་མཁྱེན་ནི་གསུམ་གྱི་སྒྲིབ་པ་རྣམ་པ་གསུམ་སྤོང་བའི་སྐྱེས་བུ་ལ་དམིགས་ནས་ལོངས་སྤྱོད་པ་བོར་
བདེན་པར་འཛིན་པའི་རྨོངས་པ་གསུམ་དང། དེ་བཞིན་དུ་སྒྲིབ་པ་ཐམས་ཅད་ཞི་བའི་ལམ་ལ་རྨོངས་པ་དང། ཆོས་ཉིད་ཀྱི་དེ་བཞིན་ཉིད་ལ་སོགས་པ་དང། ཆོས་ཅན་གཟུགས་སོགས་མཚུངས་པར་ལྡན་པ་ངོ་བོ་གཅིག་པ་དང་མི་ལྡན་པ་ངོ་བོ་ཐ་དད་པ་ལ་
རྨོངས་པ་དང་ཐེག་པ་ཆེ་ཆུང་གི་ལམ་མི་མཉམ་པ་ལ་རྨོངས་པ་དང། སྡུག་བསྔལ་ལ་སོགས་པ་བདེན་བཞིའི་ཆོས་ཉིད་ལ་རྨོངས་པ་དང། ཉོན་མོངས་པ་རྣམས་གློ་བུར་བ་ཉིད་ཀྱི་རང་བཞིན་ལ་རྨོངས་པ་དང། གཟུང་འཛིན་རྫས་ཐ་དད་པའི་གཉིས་སུ་
མེད་པའི་དེ་ཁོ་ན་ཉིད་ལ་ཀུན་ཏུ་རྨོངས་པའི་སྐྱེས་བུ་ལ་དམིགས་ནས་ལོངས་སྤྱོད་པ་པོར་བདེན་པར་རྣམ་པར་རྟོག་པ་ཐ་མར་བཞེད་པ་རྣམས་སུ་ཡོད་པའི་ཕྱིར།    ༈    །གཉིས་པ་མཐའ་དཔྱད་པ་ལ། ཁ་ཅིག་ཤེས་སྒྲིབ་འཛིན་རྟོག་ཡིན་ན་
སྐབས་འདིར་དངོས་སུ་བསྟན་པའི་སྤང་བྱ་རྟོག་པ་ཡིན་པས་ཁྱབ་ཟེར་ན། ཤེས་སྒྲིབ་རྫས་འཛིན་རྟོག་པ་ཀུན་བཏགས་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁྱབ་སྟེ། སྐབས་འདིར་སྒོམ་སྤང་ལྷན་སྐྱེས་འཆད་
པའི་སྐབས་ཡིན་པའི་ཕྱིར། ཁ་ཅིག་བྱང་སེམས་སྒོམ་ལམ་པའི་རྒྱུད་ལ་ཤེས་སྒྲིབ་རྫས་འཛིན་རྟོག་པ་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན། དེ་མི་འཐད་པར་ཐལ། བྱང་སེམས་སྒོམ་ལམ་པ་ཡིན་ན། ཆོས་ཐམས་ཅད་བཏགས་ཡོད་
དུ་འཛིན་པས་ཁྱབ་པའི་ཕྱིར། དེར་ཐལ། དེ་ཡིན་ན། རང་གི་གཞལ་བྱ་བཏགས་ཡོད་དུ་རྟོག་མྱོང་ཡིན་པས་ཁྱབ་པའི་ཕྱིར། ན་མ་ཁྱབ། ཁ་ཅིག་ཤེས་སྒྲིབ་འཇུག་པ་གཟུང་རྟོག་དང། ཤེས་སྒྲིབ་རྫས་འཛིན་རྟོག་པ་འགལ་ཟེར་ན། དེ་མི་འཐད་པར་

[024B] དེ་གཉིས་ཀྱི་གཞི་མཐུན་ཡོད་པའི་ཕྱིར། དེར་ཐལ། ཐེག་ཆེན་གྱི་ཚོགས་ལམ་ལ་དམིགས་ནས་བྱང་སེམས་ཀྱི་ལམ་གྱི་འཇུག་བྱ་དང་འཇུག་བྱེད་གཉིས་ཀར་བདེན་པར་འཛིན་པའི་བདེན་འཛིན་དེ་དེ་གཉིས་ཀ་ཡིན་པའི་ཕྱིར། དེར་ཐལ། ཐེག་
ཆེན་གྱི་ཚོགས་ལམ་དེ་བྱང་སེམས་ཀྱི་འཇུག་བྱ་འཇུག་བྱེད་གཉིས་ཀ་ཡིན་པའི་ཕྱིར།    ༈    །རང་ལུགས་ལ། སྐབས་འདིར་དངོས་སུ་བསྟན་པའི་ཤེས་སྒྲིབ་རྟོག་པ་ནི་ལྷན་སྐྱེས་ཡིན་ལ། འཇུག་པ་གཟུང་རྟོག་དང་ལྡོག་པ་གཟུང་རྟོག་གཉིས། རྫས་
འཛིན་རྟོག་པ་དང་བཏགས་འཛིན་རྟོག་པ་གཉིས་ཀྱི་ཁྱད་པར་ཡང་སྔར་མཐོང་ལམ་རྩེ་སྦྱོར་གྱི་སྤང་བྱ་ལ་རིགས་འགྲོས་ཀྱིས་ཤེས་པར་བྱའོ།    ༈    །གསུམ་པ་ཕན་ཡོན་ནི། ཡམས་ནད་འདི་རྣམས་ཟད་ནས་ནི། །ཞེས་པ་ནས། རྣམ་པ་ཀུན་ཏུ་
རྟེན་པར་བྱེད། །ཅེས་པའི་བར་གསུངས་ཏེ། དོན་ནི། འགྲེལ་པར། སྒོམ་པའི་ལམ་གོམས་པས་རྣམ་པར་རྟོག་པའི་རིགས་བཞི་བོ། ཞེས་པ་ནས། རྣམ་པས་བརྟེན་པར་བྱེད་དོ། །ཞེས་པའི་བར་གསུང། འཕྲོས་ནི། དཔེར་ན་སྐྱེས་བུ་ལ་ལ་ཞིག་
ལྗང་བུ་བསྐྱེད་པར་འདོད་ནས་སྐྱེས་བུ་དེས་ལྗང་བུ་དེའི་རྩ་བ་མ་དམིགས་ཡལ་ག་དང་སྡོང་བོ་དང། ཞེས་སོགས་ལས་འཕྲོས་སོ། །ཚིག་དོན་ནི། ཐེག་པ་ཆེན་པོའི་སྤང་རྟོགས་ཀྱི་འབྲས་བུ་མཆོག་གིས་སྤ་པ་སྟེ་མཛེས་པ་ཡི་སྒོམ་ལམ་ཆེན་པའི་ཆེན་པོ་ལ་
གནས་པའི་སེམས་དཔའ་ཆེན་པོ་དེ་ཆོས་ཅན། ཁྱོད་ལ་ནི་ཐེག་པ་གསུམ་གྱི་སྤངས་རྟོགས་ཀྱི་ཡོན་ཏན་གྱི་རིགས་ཕུན་སུམ་ཚོགས་པ་ཀུན་རྣམ་པ་ཀུན་ཏུ་བརྟེན་པར་བྱེད་དེ། ནད་པ་ནད་ལས་གྲོལ་ནས་ཡུན་རིང་ལོན་ནས་དགའ་བས་དབུགས་ཕྱིན་པ་ལྟར་མི་
བཟད་པའི་ཡམས་ནད་དང་འདྲ་བའི་སྒོམ་སྤང་ཆུང་ངུའི་ཆུང་ངུ་སོགས་སྤང་བྱ་འདི་རྣམས་ཟད་ནས་ནི་རྣམ་པ་ཀུན་ཏུ་འགྲོ་བ་ཡི་སྒྲིབ་གཉིས་ཀྱི་ནད་སེལ་བར་བྱེད་པའི་སྤངས་པའི་ཡོན་ཏན་དང། རྒྱ་མཚོ་ཆེ་ལ་ཆུ་བོ་འདུ་བ་བཞིན་དུ་ཐེག་པ་གསུམ་གྱི་རྟོགས་རིགས་

[025A]༄༅། །རྣམས་ངང་གིས་འདུ་བས་འགྲོ་བའི་བདེ་བ་མ་ལུས་པ་སྒྲུབ་པར་བྱེད་པའི་རྟོགས་པའི་ཡོན་ཏན་དང་ལྡན་པའི་སེམས་དཔའ་ཡིན་པའི་ཕྱིར།    ༈   བཞི་པ་བར་ཆད་མེད་པའི་རྩེ་སྦྱོར་བཤད་པ་ལ་གཉིས་
དངོས་ཀྱི་དོན་དང། ལོག་རྟོག་བསལ་བའོ། །དང་པོ་ལ་གཉིས། བསོད་ནམས་མང་པོས་མཚོན་ཏེ་བསྟན་པ་དང། དམིགས་རྣམ་བཤད་པའོ། །དང་པོ་ནི། སྟོང་གསུམ་སྐྱེ་བོ་ཉན་ཐོས་དང། །ཞེས་པ་ནས། དེ་ནི་རྣམ་པ་ཀུན་མཁྱེན་ཉིད། །ཅེས་
པའི་བར་གསུངས་ཏེ། དོན་ནི། འགྲེལ་པར། འགའ་ཞིག་གིས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀྱི་སེམས་ཅན་རྣམས། ཞེས་སོགས་གསུང། འཕྲོས་ནི། སེམས་དང་པོ་བསྐྱེད་པས་ཅི་ཡིད་ལ་བགྱི། བཀའ་སྩལ་པ། རྣམ་པ་
ཐམས་ཅད་མཁྱེན་པ་ཉིད་ཡིད་ལ་བྱའོ། །ཞེས་སོགས་ལས་འཕྲོས། གཉིས་པ་དམིགས་རྣམ་ནི། འདི་ཡི་དམིགས་པ་དངོས་མེད་དེ། །ཞེས་སོགས་རྐང་པ་བཞི་གསུངས་ཏེ། དོན་ནི། བར་ཆད་མེད་པའི་ཏིང་ངེ་འཛིན་འདིའི་དམིགས་རྐྱེན་ནི་ཆོས་
ཐམས་ཅད་དངོས་པོ་མེད་པར་དམིགས་པ་ཡིན་ནོ། །ཞེས་སོགས་གསུང། འཕྲོས་ནི། རབ་འབྱོར་རྣམ་པ་ཐམས་ཅད་མཁྱེན་པ་ཉིད་ཀྱི་དམིགས་པ་ནི་དངོས་པོ་མེད་པ། བདག་པོ་ནི་དྲན་པ། རྣམ་པ་ནི་ཞི་བའི་མཚན་ཉིད་དེ་མཚན་ཉིད་མེད་པ་ཡིན་ཏེ་
ཞེས་སོགས་ལས་འཕྲོས་སོ། །འདི་ལ་གཉིས། ཚིག་དོན་དང། མཐའ་དཔྱད་པའོ། །དང་པོ་ལ་གཉིས་ཀྱི་དང་པོ་ནི། མདོ་ལས། སྟོང་གསུམ་གྱི་སྐྱེ་བོ་རྣམས་ཉན་ཐོས་དང་བསེ་རུ་ལྟ་བུའི་རང་སངས་རྒྱས་ཀྱི་རྟོགས་པ་ཕུན་སུམ་ཚོགས་པ་དང་བྱང་ཆུབ་
སེམས་དཔའི་སྐྱོན་མེད་པའི་ས་དང་པོ་ལ་བཀོད་པའི་དགེ་བ་རྣམས་བསོད་ནམས་ཆེ་བ་དཔེར་མཛད་ནས། དེ་བས་ཀྱང་རང་གི་བསོད་ནམས་ཆེས་མང་པོ་ཉིད་ཀྱིས་ནི་མཚོན་ཏེ་བསྟན་པའི་རྒྱུན་མཐའི་བར་ཆད་མེད་པའི་ཏིང་ངེ་འཛིན་དེ་ནི་ཆོས་ཅན། བར་ཆད་

[025B] གཉིས་པ་ནི་བདེན་པར་གྲུབ་པའི་དངོས་མེད་དེ་ཆོས་ཅན། བར་ཆད་
མེད་པའི་རྩེ་སྦྱོར་འདི་ཡི་དམིགས་པ་ཡིན་ཏེ། དེའི་སྒྲོ་འདོགས་གཅད་པར་བྱ་བའི་གཞི་ཡིན་པའི་ཕྱིར། རྒྱུན་མཐའི་སྦྱོར་བའི་དུས་ཀྱི་དྲན་པ་ཐེག་ཆེན་སེམས་བསྐྱེད་ཆོས་ཅན། རྩེ་སྦྱོར་དེའི་བདག་པོའི་རྐྱེན་ཡིན་པར་བཞེད་དེ། དེ་དངོས་སུ་རང་
དབང་དུ་སྐྱེད་པར་བྱེད་པའི་སེམས་དཔའི་རྣམ་འབྱོར་ཡིན་པའི་ཕྱིར། བར་ཆད་མེད་པའི་རྩེ་སྦྱོར་ཆོས་ཅན། རྣམ་པ་ཞི་བ་ཉིད་ཡིན་ཏེ། སྟོང་ཉིད་མངོན་སུམ་དུ་རྟོགས་པའི་སྒོ་ནས་གཉིས་སྣང་གི་སྤྲོས་པ་ཞི་བའི་སེམས་དཔའི་རྣལ་འབྱོར་མཐར་ཐུག་ཡིན་
པའི་ཕྱིར། བར་ཆད་མེད་རྩེའི་དམིགས་རྣམ་འདི་ཆོས་ཅན། ཤིན་ཏུ་ཟབ་པ་ཡིན་ཏེ། ཁྱོད་ལ་ནི་བདེན་གཉིས་ངོ་བོ་འགལ་བར་འཛིན་པའི་དབང་གིས་རྩོད་པ་རབ་ཏུ་སྨྲ་བ་རྣམས་ཀྱིས་རྒྱུད་མར་རྒོལ་ཡང་ཀླན་ཀའི་གནས་མ་ཡིན་པའི་ཕྱིར།    ༈    །གཉིས་
པ་མཐའ་དཔྱད་པ་ལ་གཉིས། དང་པོ་ལ། ཁ་ཅིག་ཆོས་ཐམས་ཅད་རྒྱུན་མཐའི་བར་ཆད་མེད་པའི་རྩེ་སྦྱོར་གྱི་དམིགས་རྐྱེན་ཡིན་ཟེར་ན། འོ་ན། ཆོས་ཐམས་ཅད་དེའི་རྐྱེན་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན། ཆོས་ཐམས་
ཅད་ཆོས་ཅན། ཁྱོད་དེའི་རྐྱེན་མ་ཡིན་པར་ཐལ། ཁྱོད་འདུས་མ་བྱས་ཡིན་པའི་ཕྱིར། ཁ་ཅིག་སྐད་ཅིག་མའི་སྦྱོར་བ་ཡིན་ན། བར་ཆད་མེད་པའི་རྩེ་སྦྱོར་ཡིན་པས་ཁྱབ་ཟེར་ན། རྒྱུན་མཐའི་སྦྱོར་བའི་ལམ་ཆོས་ཅན། དེར་ཐལ། དེའི་ཕྱིར་
དེར་ཐལ། ཆོས་ཅན་དེ་ཡིན་པའི་ཕྱིར། ཁྱབ་སྟེ། ཐེག་ཆེན་སྒོ་འབྱེད་ལས། སྐད་ཅིག་མའི་སྦྱོར་བ་ལ་ཡང་སྦྱོར་བའི་ལམ་དང་བར་ཆད་མེད་པའི་ལམ་གཉིས་ཡོད་ལ། ཞེས་གསུངས་པའི་ཕྱིར། འདོད་མི་ནུས་ཏེ། བར་ཆད་མེད་ལམ་མ་

[026A]༄༅། །ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཁ་ཅིག་བར་ཆད་མེད་ལམ་གང་ཞིག་རྩེ་སྦྱོར་ཡིན་ན། བར་ཆད་མེད་པའི་རྩེ་སྦྱོར་ཡིན་པས་ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་
ཅན། དེར་ཐལ། དེའི་ཕྱིར། འདོད་ན། རྒྱུན་མཐའི་བར་ཆད་མེད་ལམ་ཡིན་པར་ཐལ་ལོ།    ༈    །རང་ལུགས་ལ། བསོད་ནམས་མང་པོས་མཚོན་ཏེ་བསྟན་པའི་སྒོ་ནས་གནས་ངན་ལེན་གྱི་དྲི་མ་ཕྲ་མོ་དངོས་སུ་འཇོམས་བྱེད་ཀྱི་ཐེག་
ཆེན་གྱི་བར་ཆད་མེད་ལམ། བར་ཆད་མེད་པའི་རྩེ་སྦྱོར་གྱི་མཚན་ཉིད། བསལ་བྱ་ལོག་རྟོག་གཉིས་པ་ལོག་རྟོག་བསལ་བ་ནི། དམིགས་པ་འཐད་དང་དེ་ཡི་ནི། །ཞེས་པ་ནས། རྣམ་པ་བཅུ་དྲུག་དག་ཏུ་བཞེད། །ཅེས་པའི་བར་གསུངས་ཏེ། དོན་ནི། འགྲེལ་
པར། འདུས་བྱས་དང་འདུས་མ་བྱས་ཀྱི་ཁམས་དག་དངོས་པོ་མེད་པ་ཉིད་ཀྱིས་དམིགས་པ་འཐད་པ་དང། ཞེས་པ་ནས། ལོག་པར་རྟོག་པ་བཅུ་དྲུག་གོ་ཞེས་པའི་བར་གསུང། འཕྲོས་ནི། གསོལ་པ། བཅོམ་ལྡན་འདས་ཅི་ལགས། རྣམ་པ་
ཐམས་ཅད་མཁྱེན་པ་ཉིད་འབའ་ཞིག་དངོས་པོ་མ་མཆིས་པ་ལགས། ཞེས་སོགས་དང། གཟུགས་སྟོང་པའོ་ཞེས་བྱ་བར་སྤྱོད་དེ་ཅི་ནས་ཀྱང་བློ་རྣམ་པ་གཉིས་སུ་མི་འགྱུར་བ་དེ་ལྟར་སྤྱོད་དོ། །ཞེས་སོགས་ལས་འཕྲོས་སོ། །འདིའི་སྐབས་སུ་གཉིས་
ཚིག་དོན་དང། མཐའ་དཔྱད་པའོ། །དང་པོ་ནི། རྣམ་པ་ཀུན་མཁྱེན་ཉིད་དང་བར་ཆད་མེད་པའི་རྩེ་སྦྱོར་གྱི་དམིགས་རྣམ་ལ་བརྟེན་པ་ཅན་གྱི་བདེན་གཉིས་ངོ་བོ་གཅིག་ཏུ་མི་རུང་བར་འགལ་བར་སྨྲ་བ་རྣམས་ཀྱི་ལོག་པར་རྟོག་པ་ཆོས་ཅན། རྣམ་པ་བཅུ་དྲུག་
དག་ཏུ་བཞེད་དེ། བར་ཆད་མེད་རྩེ་དེའི་དམིགས་པ་འཐད་ལ་ལོག་པར་རྟོག་པ་དང། དེ་བཞིན་དུ་དམིགས་དེ་ཡི་ནི་ངོ་བོ་ཉིད་བདེན་སྟོང་དུ་ངེས་པར་བཟུང་བ་ལ་དང། འབྲས་བུ་རྣམ་ཀུན་མཁྱེན་ཉིད་ཡེ་ཤེས་ལ་དང། དོན་དམ་པའི་བདེན་པ་དང་

[026B] ཞི་ལྷག་ཟུང་འབྲེལ་གྱི་སྦྱོར་བ་ལ་དང། དཀོན་མཆོག་གསུམ་པོ་ལ་དང། ཐབས་མཁས་པ་དང་བཅས་པའི་ཐུབ་པའི་མངོན་པར་རྟོགས་པ་གཉིས་ལ་དང། སྤང་བྱ་རྟག་འཛིན་སོགས་ཕྱིན་ཅི་ལོག་དང་ནི་དེ་དག་སྤོང་
བྱེད་ཀྱི་ལམ་དང་བཅས་པ་གཉིས་ལ་དང། གཉེན་པོ་ཡེ་ཤེས་དང། སྤང་བྱ་མི་མཐུན་ཕྱོགས་གཉིས་དག་ལ་དང། རང་སྤྱིའི་མཚན་ཉིད་དང་ནི་དེ་སྒོམ་པ་གཉིས་ལ་ལོག་པར་རྟོག་པ་རྣམས་སུ་ཡོད་པའི་ཕྱིར།    ༈    །གཉིས་པ་མཐའ་དཔྱད་པ་ལ་
གསུམ། དང་པོ་ལ། ཁ་ཅིག་བསལ་བྱ་ལོག་སྒྲུབ་ཡིན་ན། བསལ་བྱ་ལོག་རྟོག་ཡིན་པས་ཁྱབ་ཟེར་ན། དབུ་མ་པས། ཆོས་ཐམས་ཅད་བདེན་པར་མེད་པར་ཁས་བླངས་པ་ལ། དངོས་སྨྲ་བས། ས་བོན་གྱིས་མྱུ་གུ་བསྐྱེད་པ་མེད་པར་ཐལ། ས་
མྱུག་གཉིས་བདེན་པར་མེད་པའི་ཕྱིར་ཞེས་དབུ་མ་པ་ལ་འཕངས་པའི་སུན་འབྱིན་ནི་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཁྱབ་སྟེ། དེ་ལྟ་བུའི་སུན་འབྱིན་དེ་སུན་འབྱིན་ལོག་པ་ཡིན་པའི་ཕྱིར། དེར་ཐལ་
ས་མྱུག་བདེན་པར་མེད་ཀྱང་བསྐྱེད་བྱ་སྐྱེད་བྱེད་དུ་རུང་བའི་ཕྱིར། འདོད་ན། ཤེས་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ངག་ཡིན་པའི་ཕྱིར། ཁ་ཅིག་བདེན་གཉིས་འགལ་བར་འཛིན་པའི་རྟོག་པ་དེ། བསལ་བྱ་ལོག་རྟོག་
གི་མཚན་ཉིད་ཟེར་ན། འདོད་ན། བདེན་གཉིས་འགལ་བར་འཛིན་མི་རུང་བར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། བདེན་གཉིས་འགལ་བ་མ་ཡིན་པར་ཐལ། འདོད་པའི་ཕྱིར། འདོད་ན། བདེན་གཉིས་ཀྱི་གཞི་མཐུན་ཡོད་
པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་སྐབས་འདིར་བསྟན་པའི་ཀླན་ཀ་ཡིན་ན། ཀུན་རྫོབ་སྒོ་ཅན་གྱི་ཀླན་ཀ་ཡིན་པས་ཁྱབ་ཟེར་ན། བར་ཆད་མེད་པའི་རྩེ་སྦྱོར་གྱི་དམིགས་པ་མི་འཐད་པར་ཐལ། ཆོས་ཐམས་ཅད་དོན་

[027A]༄༅། །དམ་པར་མ་གྲུབ་བའི་ཕྱིར་ཞེས་དངོས་སྨྲ་བས་དབུ་མ་པ་ལ་འཕངས་པའི་སུན་འབྱིན་ཆོས་ཅན། དེར་ཐལ། དེའི་ཕྱིར། དེར་ཐལ། དམིགས་པ་འཐད་དང་ཞེས་པའི་སྐབས་ནས་བསྟན་པའི་ཀླན་ཀ་ཡིན་པའི་ཕྱིར་
འདོད་མི་ནུས་ཏེ། དོན་དམ་སྒོ་ཅན་གྱི་ཀླན་ཀ་ཡིན་པའི་ཕྱིར། དེར་ཐལ། དབུ་མའི་དོན་དམ་གྱི་ཁས་ལེན་རྟགས་སུ་བཀོད་ནས་ཀུན་རྫོབ་དངོས་སུ་སུན་འབྱིན་པའི་དངོས་སྨྲ་བས་དབུ་མ་པ་ལ་འཕངས་པའི་སུན་འབྱིན་ཡིན་པའི་ཕྱིར། ཁ་ཅིག་དེ་
ཡིན་ན། དོན་དམ་སྒོ་ཅན་གྱི་ཀླན་ཀ་ཡིན་པས་ཁྱབ་ཟེར་ན། མྱུ་གུའི་ས་བོན་གྱིས་མྱུ་གུ་བསྐྱེད་པར་མི་ནུས་པར་ཐལ། དེ་ཀུན་རྫོབ་ཏུ་གྲུབ་པའི་ཕྱིར་ཞེས་དངོས་སྨྲ་བས་དབུ་མ་པ་ལ་འཕངས་པའི་སུན་འབྱིན་ཆོས་ཅན། དེར་ཐལ། དེའི་ཕྱིར། འདོད་
མི་ནུས་ཏེ། ཀུན་རྫོབ་སྒོ་ཅན་གྱི་ཀླན་ཀ་ཡིན་པའི་ཕྱིར། རྟགས་སླ། ཁ་ཅིག་ཀླན་ཀ་གཉིས་པོ་གང་རུང་ཡིན་ན། དབུ་མའི་ཁས་བླངས་དངོས་སུ་རྟགས་སུ་བཀོད་པས་ཁྱབ་ཟེར་ན། དབུ་མ་པས་དངོས་པོ་བདེན་མེད་དུ་ཁས་བླངས་པ་ལ་བསམ་ནས་
དངོས་པོ་རང་བཞིན་གྱིས་མ་གྲུབ་པར་ཐལ། དེ་མེད་པའི་ཕྱིར། ཞེས་དངོས་སྨྲ་བས་དབུ་མ་པ་ལ་འཕངས་པའི་སུན་འབྱིན་ཆོས་ཅན། དེར་ཐལ། དེའི་ཕྱིར། དེར་ཐལ། དོན་དམ་སྒོ་ཅན་གྱི་ཀླན་ཀ་ཡིན་པའི་ཕྱིར། འདོད་མི་ནུས་ཏེ། དབུ་མ་
པས་དངོས་པོ་རང་བཞིན་གྱིས་གྲུབ་པར་ཁས་བླངས་པའི་ཕྱིར།    ༈    །གཉིས་པ་རང་ལུགས་ལ། བདེན་གཉིས་གཞི་གཅིག་གི་སྟེང་དུ་འདུ་མི་རུང་བར་འཛིན་པའི་ལོག་རྟོག་སྐབས་འདིར་བསྟན་གྱི་གཙོ་བོར་གྱུར་པའི་བསལ་བྱ་ལོག་རྟོག་གི་
མཚན་ཉིད། ལོག་རྟོག་དེས་ཀུན་ནས་བསླངས་པའི་སུན་འབྱིན་དེ་ལ་ཡང་ཀུན་རྫོབ་སྒོ་ཅན་གྱི་ཀླན་ཀ་དང་དོན་དམ་སྒོ་ཅན་གྱི་ཀླན་ཀ་གཉིས་ཡོད། དེ་གཉིས་ཇི་ལྟར་འཇོག་པའི་ཚུལ་ཡོད་དེ། དབུ་མ་པའི་ཀུན་རྫོབ་ཀྱི་ཁས་ལེན་རྟགས་སུ་བཀོད་

[027B] ཀུན་རྫོབ་སྒོ་ཅན་གྱི་ཀླན་ཀ་དང། དབུ་མ་པའི་དོན་དམ་གྱི་ཁས་ལེན་རྟགས་སུ་བཀོད་པའི་རིགས་སུ་གནས་པའི་ཆ་ནས་ཀུན་
རྫོབ་སུན་འབྱིན་གཉིས་དངོས་སྨྲ་བས་དབུ་མ་པ་ལ་འཕངས་པའི་སུན་འབྱིན་དེ། དོན་དམ་སྒོ་ཅན་གྱི་ཀླན་ཀའི་ངོ་བོ་ཡིན་པའི་ཕྱིར།    ༈    །གསུམ་པ་རྩོད་པ་སྤོང་པ་ལ། ཁ་ཅིག་བསལ་བྱ་ལོག་སྒྲུབ་ལ། ལོག་རྟོག་གིས་
ཁྱབ་པར་ཐལ། བསལ་བྱ་ལོག་རྟོག་ལ། ལོག་སྒྲུབ་ཀྱིས་ཁྱབ་པའི་ཕྱིར། ན་མ་ཁྱབ། ཁ་ཅིག་འདིར་བསྟན་བསལ་བྱ་ལ་སུན་འབྱིན་བཅུ་དྲུག་ཡོད་པར་ཐལ། དེ་ལ་ལོག་རྟོག་བཅུ་དྲུག་ཡོད་པའི་ཕྱིར། འདོད་ན། མི་འཐད་པར་ཐལ་
དེར་སུན་འབྱིན་ལྟར་སྣང་གཉིས་སུ་གྲངས་ངེས་པའི་ཕྱིར་ན་སྐྱོན་མེད་དེ། དེ་ལ་རྒྱས་པར་ཕྱེ་ན་བཅུ་དྲུག་དང། དེ་ལས་བསྡུ་ན་བཞི་དང། དེ་ལས་བསྡུ་ན་ཀླན་ཀའི་སུན་འབྱིན་གཉིས་སུ་ངེས་པའི་ཕྱིར། དང་པོ་དེར་ཐལ། བར་ཆད་མེད་
པའི་རྩེ་སྦྱོར་གྱི་དམིགས་པ་མི་འཐད་པར་ཐལ་བའི་སུན་འབྱིན་ནས། རང་སྤྱིའི་མཚན་ཉིད་སྒོམ་པ་མི་འཐད་པར་ཐལ་བའི་སུན་འབྱིན་གྱི་བར་བཅུ་དྲུག་ཡོད་པའི་ཕྱིར། བར་པ་དེར་ཐལ། བདེན་གཉིས་རིགས་མཐུན་རྟགས་སུ་བཀོད་པའི་སུན་
འབྱིན་གཉིས་དང། རིགས་མི་མཐུན་རྟགས་སུ་བཀོད་པའི་སུན་འབྱིན་གཉིས་ཏེ་བཞི་ཡོད་པའི་ཕྱིར། གསུམ་པ་དེར་ཐལ། སྔར་བཤད་པ་ལྟར་ཀུན་རྫོབ་སྒོ་ཅན་དང་དོན་དམ་སྒོ་ཅན་གྱི་ཀླན་ཀ་གཉིས་ཡོད་པའི་ཕྱིར། ཁ་ཅིག་བདེན་འཛིན་ཡིན་
ན། བདེན་གཉིས་གཞི་གཅིག་གི་སྟེང་དུ་འདུ་མི་རུང་བར་འཛིན་པའི་རྟོག་པ་ཡིན་དགོས་པར་ཐལ། དེ་འདྲ་བའི་རྟོག་པའི་མཚན་གཞི་གཅིག་ཡོད་པའི་ཕྱིར་ན་མ་ཁྱབ། འདོད་མི་ནུས་ཏེ། བདེ་གཉིས་གཞི་གཅིག་གི་སྟེང་དུ་འདུ་མི་རུང་བར་འཛིན་

[028A]༄༅། །པའི་རྟོག་པ་དེ་བདེན་འཛིན་མ་ཡིན་པའི་ཕྱིར། དེར་ཐལ། བདེན་གཉིས་གཞི་གཅིག་གི་སྟེང་དུ་འདུ་རུང་སྟོང་ཉིད་མ་ཡིན་པའི་ཕྱིར། ཟེར་ན་ཁ་ཅིག་མ་ཁྱབ་ཟེར། མ་གྲུབ་ན་དེར་ཐལ། དེ་ཀུན་རྫོབ་བདེན་
པ་ཡིན་པའི་ཕྱིར། དེར་ཐལ། བདེན་གཉིས་ངོ་བོ་གཅིག་ཏུ་འདུ་བ་ཀུན་རྫོབ་བདེན་པ་ཡིན་པའི་ཕྱིར། སྐབས་ལྔ་པ་བཤད་ཟིན་ཏོ།    ༈   ༄༅ །སྐབས་དྲུག་པ། །གསུམ་པ་མཐར་གྱིས་སྦྱོར་བ་ནི། སྦྱིན་པ་ཤེས་རབ་བར་དག་དང། །ཞེས་པ་ནས། མཐར་
གྱིས་པ་ཡི་བྱ་བར་བཞེད། །ཅེས་པའི་བར་གསུངས་ཏེ། དོན་ནི། འགྲེལ་པ་ལས། ཕ་རོལ་ཏུ་ཕྱིན་པ་བཞི་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་ནང་དུ་འདུས་པའི་ཕྱིར། ཞེས་པ་ནས། དེ་ནི་འདིར་མཐར་གྱིས་པའི་བྱ་བར་བཞེད་པ་ཡིན་ནོ། །
ཞེས་པའི་བར་གསུངས་ལ། འཕྲོས་ནི། བཅོམ་ལྡན་འདས་ཆོས་ཐམས་ཅད་དངོས་པོ་མ་མཆིས་པའི་ངོ་བོ་ཉིད་ལ་བྱང་ཆེན་གྱིས་མཐར་གྱིས་སྤྱོད་པ་དང། མཐར་གྱིས་སློབ་པ་དང། མཐར་གྱིས་ནན་ཏན་བགྱི། ཞེས་སོགས་ལས་འཕྲོས་སོ། །འདིའི་སྐབས་
སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། མཐར་གྱིས་པའི་བྱ་བར་བཞེད་པ་དེར་བཅུ་གསུམ་ཡོད་དེ། སྦྱིན་པའི་མཐར་གྱིས་པ་ནས་ཤེས་རབ་ཀྱི་མཐར་གྱིས་པའི་བར་དྲུག་དང་སངས་རྒྱས་ལ་སོགས་པ་སྟེ་
ཆོས་དགེ་འདུན་ཚུལ་ཁྲིམས་གཏོང་པ་ལྷ་རྗེས་སུ་དྲན་པ་དྲུག་དང་ཆོས་ཐམས་ཅད་དོན་དམ་པར་དངོས་མེད་ངོ་བོ་ཉིད་དུ་རྟོགས་པ་ཉིད་ཀྱི་དབེ་བས་མཐར་གྱིས་པའི་སྦྱོར་བ་རྣམས་སུ་ཡོད་པའི་ཕྱིར།    ༈    །གཉིས་པ་མཐར་དཔྱད་པ་ལ་
གསུམ་ལས། དང་པོ་ལ། ཁ་ཅིག་མཁྱེན་གསུམ་གྱི་རྣམ་པ་གོ་རྣམ་པ་གོ་རིམ་ངེས་ཅན་དུ་སྒོམ་པའི་སེམས་དཔའི་ཡེ་ཤེས། མཐར་གྱིས་སྦྱོར་བའི་མཚན་ཉིད་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། མཚན་ཉིད་དེར་

[028B] མཚོན་བྱ་དེའི་ཕྱིར། དེར་ཐལ། ཐེག་ཆེན་གྱི་མཐོང་ལམ་ཡིན་པའི་ཕྱིར། འདོད་ན། གཞི་ཤེས་ཀྱི་རྣམ་པ་སྒོམ་པའི་སེམས་དཔའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང། མཁྱེན་གསུམ་གྱི་
རྣམ་པ་གོ་རིམ་དེས་ཅན་དུ་མི་སྒོམ་པའི་ཐེག་ཆེན་གྱི་སྦྱོར་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། མཁྱེན་གསུམ་གྱི་རྣམ་པ་གང་རུང་
ཞིག་སྒོམ་པ་དང། དེ་གསུམ་གྱི་རྣམ་པ་ཅིག་ཆར་དུ་སྒོམ་པ་དང། གོ་རིམ་འཆོལ་བར་སྒོམ་པའི་སེམས་དཔའི་ཡེ་ཤེས་ཡོད་པའི་ཕྱིར། ཕྱི་མ་དེར་ཐལ། ཏིང་ངེ་འཛིན་ལ་རིམ་པ་འཆོལ་བར་སྙོམས་པར་འཇུག་པའི་སེམས་དཔའི་ཡེ་
ཤེས་ཡོད་པའི་ཕྱིར། ཁ་ཅིག་མཁྱེན་གསུམ་གྱི་རྣམ་པ་བརྒྱ་བདུན་ཅུ་རྩ་གསུམ་གོ་རིམ་མ་འཆོལ་བར་སྒོམ་པའི་སེམས་དཔའི་ཡེ་ཤེས། མཐར་གྱིས་སྦྱོར་བའི་མཚན་ཉིད་ཟེར་ན། དེ་ལྟར་སྒོམ་པའི་རྒྱུན་མཐའི་སྦྱོར་བའི་ཡེ་ཤེས་ཆོས་ཅན་
མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། ཇི་ལྟར་སྐྱེས་བུའི་ཟོ་ཆུན་རྒྱུད། །ཅེས་སོགས་ཀྱིས་དེ་ལྟར་སྒོམ་པ་ཡོད་པར་བསྟན་པའི་ཕྱིར། འདོད་ན་
མི་འཐད་པར་ཐལ། སྐད་ཅིག་མའི་སྦྱོར་བ་ཡིན་པའི་ཕྱིར། ཁྱབ་སྟེ། རྣམ་བཤད་ལས། མཐར་གྱིས་སྦྱོར་བའི་ས་མཚམས་འཆད་པའི་ཚེ། ས་མཚམས་ནི་ཚོགས་ལམ་ནས་རྒྱུན་མཐའི་སྔ་ལོགས་པར་རོ། །ཞེས་གསུངས་པའི་ཕྱིར་
ཁ་ཅིག་ཕྱིན་དྲུག་གང་རུང་ཡིན་ན། མཐར་གྱི་བའི་སྦྱོར་བ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་ཤེས་རབ་ཀྱི་ཕར་ཕྱིན་ཆོས་ཅན། དེར་ཐལ། དེའི་ཕྱིར། འདོད་ན། སེམས་དཔའི་ཡེ་ཤེས་ཡིན་པར་ཐལ་ལོ། །ཁ་ཅིག་

[029A]༄༅། །དེ་གང་རུང་དུ་གྱུར་པའི་སེམས་དཔའི་ཡེ་ཤེས་ཡིན་ན། དེ་ཡིན་པས་ཁྱབ་ཟེར་ན། རྒྱུན་མཐའི་བར་ཆད་མེད་ལམ་པའི་རྒྱུད་ཀྱི་ཤེས་རབ་ཀྱི་ཕར་ཕྱིན་ཆོས་ཅན། དེར་ཐལ། དེའི་ཕྱིར། རྟགས་གསལ་སླའོ། །ཁ་ཅིག་
རྗེས་དྲན་དྲུག་པོ་གང་རུང་ཡིན་ན། མཐར་གྱིས་སྦྱོར་བ་ཡིན་པས་ཁྱབ་ཟེར་ན། ལམ་མ་ཞུགས་གང་ཟག་གི་རྒྱུད་ཀྱི་སངས་རྒྱས་རྗེས་དྲན་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་
ཐལ། ལམ་མ་ཞུགས་ན་སངས་རྒྱས་ལ་སྐྱབས་སུ་སོང་བ་ཡོད་པའི་ཕྱིར། འདོད་ན། སེམས་དཔའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་ན་སླ། ཁ་ཅིག། དངོས་མེད་ངོ་བོ་ཉིད་ཀྱི་མཐར་གྱིས་སྦྱོར་བ་ཡིན་ན། སྟོང་ཉིད་མངོན་
སུམ་དུ་རྟོགས་པའི་ཡེ་ཤེས་ཡིན་པས་ཁྱབ་ཟེར་ན། སྟོང་ཉིད་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་གྱིས་སྦྱོར་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། སྟོང་ཉིད་རྟོགས་པའི་ཐེག་ཆེན་ཀྱི་སྦྱོར་ལམ་ཡིན་པའི་ཕྱིར། ཁ་ཅིག་དེ་
ཡིན་ན། སྟོང་ཉིད་རྟོགས་པའི་ཡེ་ཤེས་ཡིན་པས་ཁྱབ་ཟེར་ན། མྱུ་གུ་བདེན་སྟོང་སྒྱུ་མ་ལྟ་བུར་རྟོགས་པའི་ཐེག་ཆེན་གྱི་སྦྱོར་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། མྱུ་གུ་བདེན་སྟོང་སྒྱུ་མ་ལྟ་བུར་རྟོགས་པའི་ལྟ་བ་དེ་དབུ་མའི་ལྟ་བུ་ཡིན་
ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར།    ༈    །རང་གི་ལུགས་ལ། ཆོས་བཅུ་གསུམ་གྱིས་ཟིན་པའི་སྒོ་ནས་མཁྱེན་གསུམ་གྱི་རྣམ་པ་བརྒྱ་བདུན་ཅུ་རྩ་གསུམ་གོ་རིམ་མ་འཆོལ་བར་བསྒོམ་པའི་རིགས་སུ་གནས་ཤིང་
སྐད་ཅིག་སྦྱོར་བ་མ་ཐོབ་པའི་སེམས་དཔའི་ཡེ་ཤེས་མཐར་གྱིས་སྦྱོར་པའི་མཚན་ཉིད།    ༈    །གསུམ་པ་རྩོད་པ་སྤོང་བ་ལ། ཁ་ཅིག་མཐར་གྱིས་སྦྱོར་བ་ལ་མཚན་ཉིད་ཐ་དད་པ་གཉིས་ཡོད་པར་ཐལ། སྔར་བཤད་པ་དེ་དེའི་མཚན་

[029B]ལུགས་རྣམ་གཞག་གི་མཐའ་དཔྱོད་དུ་དེ་དང་ཅུང་མི་འདྲ་བ་གཅིག་བཤད་པའི་ཕྱིར། ཟེར་ན། སྐྱོན་མེད་དེ། དེ་ནི་འཇོག་ཚུལ་མི་འདྲ་བའི་ཁྱད་པར་བསྟན་པ་ཙམ་ཡིན་གྱི། དེ་གཉིས་ཀ་ཅིག་ཆར་ཁས་ལེན་དགོས་པའི་
ངེས་པ་མེད་པའི་ཕྱིར། ཁ་ཅིག། མཁྱེན་གསུམ་གྱི་རྣམ་པར་བརྒྱ་བདུན་ཅུ་རྩ་གསུམ་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན། གཞི་ཤེས་ཀྱི་རྣམ་པ་བརྒྱ་བདུན་བཅུ་རྩ་གསུམ་ཡོད་པར་ཐལ། འདོད་པའི་ཕྱིར། ཟེར་ན། སྐྱོན་
མེད་དེ། མཁྱེན་གསུམ་གྱི་རྣམ་པ་བརྒྱ་བདུན་ཅུ་རྩ་གསུམ་ནི། མཁྱེན་གསུམ་སོ་སོའི་རྣམ་པ་རྣམས་གཅིག་ཏུ་བསྡུས་ནས་བཞག་པའི་དོན་ཡིན་པའི་ཕྱིར། རྣམ་པ་གཅིག་ཏུ་ན། གཞི་ཤེས་ཀྱི་རྣམ་པར་བརྒྱ་བདུན་ཅུ་རྩ་གསུམ་ཡོད་
པར་ཐལ། གཞི་ཤེས་ཀྱི་རྣམ་པ་གྲངས་མེད་པ་ཡོད་པའི་ཕྱིར། དེར་ཐལ། གཞི་ཤེས་གྲངས་མེད་པ་ཡོད་པའི་ཕྱིར། དེར་ཐལ། འཕགས་པ་གྲངས་མེད་ཡོད་པའི་ཕྱིར། ཁ་ཅིག། རྣམ་རྫོགས་སྦྱོར་པ་ཡིན་ན། མཐར་གྱིས་སྦྱོར་བ་ཡིན་
དགོས་པར་ཐལ། དེ་གཉིས་ཀའི་མཚམས་ཐེག་ཆེན་གྱི་ཚོགས་ལམ་ནས་འཇོག་པའི་ཕྱིར། ན་མ་ཁྱབ། འདོད་མི་ནུས་ཏེ། རྣམ་བཤད་ལས། རྣམ་རྫོགས་སྦྱོར་པའི་རྗེས་སུ་མཐར་གྱིས་སྦྱོར་བ་བསྟན་པ་དེ་རྒྱུ་འབྲས་དོན་གྱི་རིམ་པའི་དབང་དུ་བྱས་
པར་བཤད་པའི་ཕྱིར། དེས་ན་ཐེག་ཆེན་གྱི་ཚོགས་ལམ་ཐོབ་མ་ཐག་པའི་ཡེ་ཤེས་རྣམས་མཐར་གྱིས་སྦྱོར་བར་མི་བཞེད་པར་གསལ་ལོ། །ཁ་ཅིག་མྟཧྲ་གྱིས་སྦྱོར་བ་ཡིན་ན། མཁྱེན་གསུམ་གྱི་རྣམ་པ་རྣམས་གོ་རིམ་ངེས་ཅན་དུ་སྒོམ་པས་ཁྱབ་པར་ཐལ་
རྩོམ་པ་མི་འདྲ་བ་རེ་རེས་མཁྱེན་གསུམ་གྱི་རྣམ་པ་གོ་རིམ་མ་འཆོལ་བར་མཐར་ཆགས་སུ་སྒོམ་པར་བྱེད་པ་དེ། མྟཧྲ་གྱིས་སྦྱོར་བས་མཁྱེན་གསུམ་སྒོམ་ཚུལ་ཡིན་པའི་ཕྱིར་ན་མ་ཁྱབ་བོ། །སྐབས་དྲུག་པ་བཤད་ཟིན་ཏོ།    ༈    །༄༅།སྐབས་བདུན་པ་

[030A]༄༅། །སྦྱོར་བ་ཤད་པ་ལ་བཞི། རྣམ་པར་སྨིན་པ་མ་ཡིན་པའི་སྐད་ཅིག་སྦྱོར་བ། རྣམ་པར་སྨིན་པའི། མཚན་ཉིད་མེད་པའི། གཉིས་སུ་མེད་པའི་སྐད་ཅིག་སྦྱོར་བ་བཤད་པོའི། །དང་པོ་ལ་གཉིས། དངོས་དང། དཔེ་
བཤད་པའོ། །དང་པོ་ནི། སྦྱིན་པ་ལ་སོགས་རེ་རེས་ཀྱང། །ཞེས་སོགས་རྐང་བཞི་གསུངས་ཏེ། དོན་ནི། འགྲེལ་བར། ལུགས་ལས་ཆོས་ཀྱི་དབྱིངས་ཀྱི་ངོ་བོར། དངོས་གཅིག་དངོས་པོ་ཀུན་གྱི་ངོ་བོ་ཉིད། །ཅེས་སོགས་གསུང། འཕྲོས་ནི་
བྱང་ཆེན་ཡུམ་ལ་དེ་ལྟར་སྤྱོད་པ་ནི་སེམས་བསྐྱེད་པ་གཅིག་གིས་ཕར་ཕྱིན་དྲུག་ཡོངས་སུ་རྫོགས་པར་བྱེད་དོ། །ཞེས་སོགས་ལས་འཕྲོས། གཉིས་པ་ནི། ཇི་ལྟར་སྐྱེས་བུས་ཟོ་ཆུན་རྒྱུད། །ཅེས་སོགས་རྐང་བཞིས་སྟོན་ཏེ། དོན་ནི། འགྲེལ་
པར། དཔེར་ན་སྐྱིས་བུས་རྡོག་ཐབས་གཅིག་གིས་བསྐྱོད་ན། ཞེས་སོགས་གསུང། ཚིག་དོན་ལ་གཉིས་ཀྱི་དང་པོ་ནི། རྒྱུན་མཐའི་བར་ཅད་མེད་ལམ་ལ་གནས་པའི་ཐུབ་པའི་རྒྱུད་ཀྱི་རྣམ་པར་སྨིན་པ་མ་ཡིན་པའི་ཟག་མེད་ཀྱི་ལམ་གྱི་རིགས་
རྣམས་མངོན་དུ་གྱུར་པའི་སྦྱོར་བ་འདི་ནི་ཆོས་ཅན། རྣམ་པར་སྨིན་པ་མ་ཡིན་པའི་སྐད་ཅིག་མ་གཅིག་པ་ཡི་རྟོགས་པ་ཡིན་པར་ཤེས་པར་བྱ་སྟེ། སྦྱིན་པ་ལ་སོགས་པའི་ཕྱིན་དྲུག་རེ་རེས་ཀྱང་རྣམ་པར་སྨིན་པ་མ་ཡིན་པའི་ཞག་མེད་ཀྱི་ཆོས་ཀྱི་རིགས་ཀུན་
བསྡུས་ནས་མངོན་དུ་བྱེད་པའི་སེམས་དཔའི་རྣལ་འབྱོར་མཐར་ཐུག་ཡིན་པའི་ཕྱིར། ཞེས་པ་ནི་དངོས་ཀྱི་དོན་དང། གཉིས་པ་དེའི་དཔེ་ནི། རྒྱུན་མཐའི་ཡེ་ཤེས་སྐད་ཅིག་མ་གཅིག་གིས་ཟག་པ་མེད་པའི་ཡེ་ཤེས་ཐམས་ཅད་ཤེས་ནུས་པ་ཡིན་ཏེ་
ཇི་ལྟར་ཏེ་དཔེར་ན་ཟོ་ཆུན་གྱི་རྒྱུད་གཅིག་སྐྱེས་བུས་རྡོག་ཐབས་གཅིག་གིས་བསྐྱོད་པ་ན། རྒྱུད་ཐམས་ཅད་གཅིག་ཆར་འགུལ་བ་ལྟར་ངེས་ཚུལ་དེ་བཞིན་དུ་ཤེས་ནུས་པ་ཡིན་པའི་ཕྱིར།    ༈    །གཉིས་པ་རྣམ་པར་སྨིན་པ་ནི། གང་

[030B] །ཞེས་སོགས་རྐང་པ་བཞེས་སྟོན་ཏེ། དོན་ནི། གང་གི་ཚེ་བྱང་ཆུབ་སེམས་དཔས་གཉེན་པོ་བསྒོམས་པས་མི་མཐུན་པའི་ཕྱོགས་ཐམས་ཅད་དང་བྲལ་བ་ན། ཞེས་སོགས་གསུངས་ལ། འཕྲོས་ནི། དེ་བྱང་
སེམས་ཀྱི་ལམ་རྣམ་པར་སྨིན་པའི་ཆོས་ཅན་ལ་གནས་པས་ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་པ་དང། ཞེས་སོགས་ལས་འཕྲོས་སོ། །ཚིག་དོན་ནི། སྒྲིབ་གཉིས་ཀྱི་དངོས་གཉེན་བར་ཆད་མེད་ལམ་སྒོམ་པ་གང་གི་ཚེ་དྲི་མ་ཐམས་ཅད་དང་བྲལ་བའི་
ཆོས་དཀར་པོ་ཐམས་ཅད་ཀྱི་རང་བཞིན་ཤེས་རབ་ཀྱི་ཕ་རོལ་ཏུ་ཕྱིན་པ་ཟག་མེད་རྣམ་པར་སྨིན་པའི་ཆོས་ཀྱི་གནས་སྐབས་རྒྱུན་མཐའི་ཡེ་ཤེས་སྐྱེས་པ་དེའི་ཚེ་རྒྱུན་མཐའི་བར་ཆད་མེད་ལམ་ཆོས་ཅན། ཟག་མེད་ཀྱི་ཆོས་ཐམས་ཅད་སྐད་ཅིག་མ་གཅིག་
ལ་མངོན་དུ་བྱེད་ནུས་པ་ཡིན་ཏེ། སྟོང་ཉིད་མངོན་སུམ་དུ་རྟོགས་པའི་སེམས་དཔའི་ཡེ་ཤེས་མཐར་ཐུག་ཡིན་པའི་ཕྱིར།    ༈    །གསུམ་པ་མཚན་ཉིད་མེད་པ་ནི། སྦྱིན་པ་ལ་སོགས་སྤྱོད་པ་ཡིས། །ཞེས་སོགས་རྐང་པ་བཞེས་སྟོན་ཏེ། དོན་ནི། སྔོན་
ཆོས་ཐམས་ཅད་རྨི་ལམ་ལྟ་བུར་གོམས་པས། །ཞེས་སོགས་གསུངས་ལ། འཕྲོས་ནི། བྱང་ཆེན་ཤེར་ཕྱིན་ལ་སྤྱོད་པའི་ཚེ་རྨི་ལམ་ལྟ་བུའི་ཉེ་བར་ལེན་པའི་ཕུང་པོ་ལྔ་ལ་གནས་ཤིང་སྦྱིན་པ་ཡོངས་སུ་གཏོང། ཞེས་སོགས་ལས་འཕྲོས། ཚིག་དོན་ནི་
རྒྱུན་མཐའི་བར་ཆད་མེད་ལམ་ཆོས་ཅན། མཚན་ཉིད་མེད་པའི་སྐད་ཅིག་སྦྱོར་བ་ཡིན་ཏེ། ཀུན་བྱང་གི་ཆོས་རྣམས་དོན་དམ་པར་མཚན་ཉིད་མེད་པ་ཉིད་དུ་དུས་སྐད་ཅིག་མ་ནི་གཅིག་གིས་མངོན་སུམ་དུ་རྟོགས་པའི་སེམས་དཔའི་རྣལ་འབྱོར་མྟཧྲ་ཐུག་ཡིན་
པའི་ཕྱིར། དེར་ཐལ། སྦྱིན་པ་ལ་སོགས་པའི་ཕར་ཕྱིན་དྲུག་གི་སྤྱོད་པ་ཡིས་ཆོས་ཀུན་རྨི་ལམ་དང་འདྲ་བར་རྟོགས་པ་ལ་གནས་ནས་གོམས་པའི་སྦྱོར་བ་མཐར་ཐག་པའི་སེམས་དཔའི་ཡེ་ཤེས་ཡིན་པའི་ཕྱིར།    ༈    །བཞི་པ་གཉིས་་

[031A]༄༅། །མེད་པའི་སྐད་ཅིག་སྦྱོར་བ་ནི། རྨི་ལམ་དང་ནི་དེ་མཐོང་ཉིད། །ཅེས་སོགས་རྐང་བ་བཞིས་བསྟན་ཏེ། དོན་ནི། ཡུན་རིང་མོ་ཞིག་ནས་བར་ཆད་མེད་པར་གཉིས་སུ་སྣང་བ་སྤོང་བ་ལ་གོམས་པ་དང། ཞེས་སོགས་
གསུངས་ལ། འཕྲོས་ནི། བྱང་ཆེན་ཤེར་ཕྱིན་ལ་སྤྱོད་པའི་ཚེ། རྨི་ལམ་མི་མཐོང་རྨི་ལམ་མཐོང་བ་མི་མཐོང། ཞེས་སོགས་གསུངས་པ་ལས་འཕྲོས་སོ། །ཚིག་དོན། རྒྱུན་མཐའི་བར་ཆད་མེད་ལམ་ཆོས་ཅན། གཉིས་སུ་མེད་པའི་སྐད་
ཅིག་སྦྱོར་བ་ཡིན་ཏེ། གཟུང་འཛིན་གྱི་ཆོས་རྣམས་རྫས་ཐ་དད་ཀྱིས་སྟོང་པ་གཉིས་སུ་མེད་པ་ཡི་དེ་ཁོ་ན་དེ་ཉིད་སྐད་ཅིག་གིས་མཐོང་བའི་སེམས་དཔའི་རྣལ་འབྱོར་མཐར་ཐུག་ཡིན་པའི་ཕྱིར། དཔེར་ན། རྨི་ལམ་གྱི་རབ་ཁང་ཁྱིམ་སོགས་དང་ནི་དེ་
མཐོང་བའི་ཤེས་པ་ཉིད་རྫས་ཐ་དད་པ་གཉིས་ཀྱི་ཚུལ་དུ་མི་མཐོང་བ་ལྟར་རོ། །འདིའི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་སྐད་ཅིག་སྦྱོར་བ་བཞི་པོ་འགལ་ལོ་ཟེར་ན། དེ་མི་འགལ་བར་ཐལ། དེ་བཞི་པོ་ངོ་བོ་
གཅིག་ལ་ལྡོག་པ་ཐ་དད་ཀྱིས་ཕྱེ་བ་ཙམ་ཡིན་པའི་ཕྱིར། དེར་ཐལ། མཚན་ཉིད་ཀྱིས་ནི་རྣམ་པ་བཞི། །ཞེས་གསུངས་པའི་ཕྱིར། ཁ་ཅིག་སྐད་ཅིག་མའི་སྦྱོར་བ་ཡིན་ན། རྒྱུན་མཐའི་སྐད་ཅིག་སྦྱོར་བ་བཞི་པོ་གང་རུང་ཡིན་པས་ཁྱབ་ཟེར་ན་
རྒྱུན་མཐའི་སྦྱོར་བའི་ལམ་ཆོས་ཅན། དེར་ཐལ། དེའི་ཕྱིར། རྟགས་སྒྲུབ་ཟིན། འདོད་ན། སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཡིན་པར་ཐལ། འདོད་པའི་ཕྱིར། ཁ་ཅིག་མ་ཁྱབ་ཟེར། འདོད་མི་ནུས་ཏེ། ཆོས་ཅན་དེ་ཡིན་
པའི་ཕྱིར། ཁ་ཅིག་ས་བདུན་པའི་ཡེ་ཤེས་དེ། རྣམ་པར་སྨིན་པ་མ་ཡིན་པའི་སྐད་ཅིག་སྦྱོར་བ་དང། ས་བརྒྱད་པའི་ཡེ་ཤེས་དེ་རྣམ་པར་སྨིན་པའི་སྐད་ཅིག་སྦྱོར་བ་དང། ས་དགུ་པའི་ཡེ་ཤེས་དེ་མཚན་ཉིད་མེད་པའི་སྐད་ཅིག་སྦྱོར་བ་

[031B] ས་བཅུ་པའི་ཡེ་ཤེས་དེ་གཉིས་སུ་མེད་པའི་སྐད་ཅིག་སྦྱོར་བ་ཡིན་ཟེར་ན། ས་བདུན་པའི་ཡེ་ཤེས་ཆོས་ཅན། སེམས་དཔའི་རྣལ་འབྱོར་མཐར་ཐུག་གིས་བསྡུས་པར་ཐལ། སྐད་ཅིག་སྦྱོར་བ་ཡིན་པའི་ཕྱིར། ཁྱབ་སྟེ། །རྩ་བར་
བསྡུས་དོན་དྲུག་གི་སྐབས་སུ། དེ་མཐའ་ཞེས་པ་དང། དེའི་འགྲེལ་བར། དེ་ནས་ཁྱད་པར་དུ་འགྲོར་མེད་པའི་ཕྱིར། ཞེས་པ་ནས། མཐར་ཐུག་པའི་གནས་སྐབས་སུ་ཡིན་ནོ། །ཞེས་གསུངས་པའི་ཕྱིར། འདོད་ན། ས་བཅུ་པའི་ཡེ་ཤེས་ཡིན་པར་ཐལ་
ལོ༑ ༑ཁ་ཅིག་ཟག་མེད་རྣམ་པར་སྨིན་པ་མ་ཡིན་པའི་ཡོན་ཏན་གྱི་རིགས་དུས་སྐད་ཅིག་མ་གཅིག་ལ་མངོན་སུམ་དུ་རྟོགས་པའི་སེམས་དཔའི་རྣལ་འབྱོར་མཐར་ཐུག་དེ། རྣམ་པར་སྨིན་བ་མ་ཡིན་པའི་སྐད་ཅིག་སྦྱོར་བའི་མཚན་ཉིད་
ཟག་མེད་རྣམ་པར་སྨིན་པའི་ཡོན་ཏན་གྱི་རིགས་རྣམས་དེ་ལྟར་རྟོགས་པའི་སེམས་དཔའི་རྣལ་འབྱོར་མཐར་ཐུག་དེ། རྣམ་པར་སྨིན་པའི་སྐད་ཅིག་སྦྱོར་བའི་མཚན་ཉིད་ཟེར་ན། རྒྱུན་མཐའི་བར་ཆད་མེད་ལམ་ཆོས་ཅན། མཚན་ཉིད་གཉིས་པོ་དེར་ཐལ་
མཚོན་བྱ་གཉིས་པོ་དེའི་ཕྱིར། དེར་ཐལ། ཆོས་ཅན་དེའི་ཕྱིར། འདོད་ན། དེ་ཆོས་ཅན། ཀུན་རྫོབ་དངོས་ཡུལ་དུ་བྱེད་པའི་ཤེས་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཐེག་ཆེན་གྱི་བར་ཆད་མེད་ལམ་ཡིན་པའི་ཕྱིར། ཁ་ཅིག་
ཆོས་ཐམས་ཅད་བདེན་པའི་མཚན་ཉིད་མེད་པར་མངོན་སུམ་དུ་རྟོགས་པའི་སེམས་པའི་རྣལ་འབྱོར་མཐར་ཐུག་དེ། མཚན་ཉིད་མེད་པའི་སྐད་ཅིག་སྦྱོར་བའི་མཚན་ཉིད་དང། གཟུང་འཛིན་རྫས་ཐ་དད་པ་གཉིས་སུ་མེད་པར་མངོན་སུམ་དུ་རྟོགས་པའི་
སེམས་དཔའི་རྣལ་འབྱོར་མཐར་ཐུག་དེ། གཉིས་སུ་མེད་པའི་སྐད་ཅིག་སྦྱོར་བའི་མཚན་ཉིད་ཟེར་ན། རྒྱུན་མཐའི་བར་ཆད་མེད་ལམ་ཆོས་ཅན། མཚན་ཉིད་གཉིས་པོ་དེར་ཐལ། མཚོན་བྱ་གཉིས་པོ་དེའི་ཕྱིར། འདོད་མི་ནུས་ཏེ། ཆོས་ཐམས་ཅད་

[032A]༄༅། །བདེན་པའི་མཚན་ཉིད་མེད་པ་དང། གཟུང་འཛིན་རྫས་ཐ་དད་དུ་མེད་པ་གཉིས་རྒྱུན་མཐའི་བར་ཆད་མེད་ལམ་གྱི་གཞལ་བྱ་མ་ཡིན་པའི་ཕྱིར། དེར་ཐལ། དེ་གཉིས་ཀུན་རྫོབ་བདེན་པ་ཡིན་པའི་ཕྱིར།    ༈    །
རང་གི་ལུགས་ལ། རྩོལ་བ་རེ་རེའི་བྱེད་པ་ལ་བརྟེན་ནས་མཁྱེན་གསུམ་གྱི་རྣམ་པ་བརྒྱ་བདུན་ཅུ་རྩ་གསུམ་གོ་རིམ་མ་འཆོལ་བར་སྒོམ་ནུས་པའི་སེམས་དཔའི་སྦྱོར་བ་མཐར་ཐུག་གིས་བསྡུས་པའི་ཡེ་ཤེས། སྐད་ཅིག་སྦྱོར་བའི་མཚན་ཉིད་
དེ་ལ་སྔར་བཤད་པ་ལྟར་བཞི། མཚན་གཞི་ནི། རྣམ་པར་སྨིན་པ་མ་ཡིན་པའི་ཡོན་ཏན་གྱི་རིགས་རྣམས་བྱ་རྫོགས་ཀྱི་སྐད་ཅིག་མ་གཅིག་ལ་མངོན་སུམ་དུ་བྱེད་ནུས་པའི་སྐད་ཅིག་སྦྱོར་བ་དང་པོ་དང། རྣམ་པར་སྨིན་པའི་ཡོན་ཏན་གྱི་རིགས་
རྣམས་ཚུལ་དེ་ལྟར་མངོན་སུམ་དུ་བྱེད་ནུས་པའི་སྐད་ཅིག་སྦྱོར་བ་གཉིས་པ་དང། ཆོས་ཐམས་ཅད་དོན་དམ་པར་རང་གི་མཚན་ཉིད་ཀྱིས་མ་གྲུབ་པ་དེ་ལྟར་མངོན་སུམ་དུ་རྟོགས་ནུས་པའི་སྐད་ཅིག་སྦྱོར་བ་གསུམ་པ་དང། གཟུགས་དང་གཟུགས་
འཛིན་པའི་ཚད་མ་རྫས་གཞན་གྱིས་སྟོང་པའི་སྟོང་ཉིད་བྱ་རྫོགས་ཀྱི་སྐད་ཅིག་མ་གཅིག་ལ་མངོན་སུམ་དུ་རྟོགས་ནུས་པའི་སྐད་ཅིག་སྦྱོར་བ་བཞི་པའི་མཚན་གཞི་ཡིན་ཞིང། དེ་ཡང་དང་པོ་གཉིས་ཡོན་ཏན་མངོན་དུ་བྱེད་ཚུལ་གྱི་དབང་དུ་བྱས་
ཤིང། ཕྱི་མ་གཉིས་ཡུལ་རྟོགས་ནུས་ཚུལ་གྱི་དབང་དུ་བྱས་སོ།    ༈    །གསུམ་པ་རྩོད་པ་སྤོང་བ་ལ། ཁ་ཅིག་རྒྱུན་མཐའི་བར་ཆད་མེད་ལམ་ཆོས་ཅན། རྣམ་པར་སྨིན་པའི་ཆོས་ཡིན་པར་ཐལ། རྣམ་པར་སྨིན་པའི་སྐད་ཅིག་
སྦྱོར་བ་ཡིན་པའི་ཕྱིར། འདོད་ན། རྣམ་སྨིན་གྱི་ཆོས་ཡིན་པར་ཐལ། འདོད་པའི་ཕྱིར་ན། མ་ཁྱབ། ཁ་ཅིག་དེ་ཆོས་ཅན། རྣམ་པར་སྨིན་པ་མ་ཡིན་པའི་ཆོས་ཡིན་པར་ཐལ། རྣམ་པར་སྨིན་པ་མ་ཡིན་པའི་སྐད་ཅིག་སྦྱོར་བ་ཡིན་

[032B] ནམ་ཁྱབ། འདོད་མི་ནུས་ཏེ། རྣམ་པར་སྨིན་པའི་ཡོན་ཏན་ཡིན་པའི་ཕྱིར། ཁ་ཅིག་རྒྱུན་མཐའི་བར་ཆད་མེད་ལམ་ཆོས་ཅན། མཐར་ཐུག་གི་སྦྱོར་བ་ཡིན་པར་ཐལ། སྦྱོར་བ་མཐར་ཐུག་ཡིན་པའི་ཕྱིར། ན་མ་ཁྱབ་
འདོད་མི་ནུས་སོ། །ཁ་ཅིག་རྒྱུན་མཐའི་བར་ཆད་མེད་ལམ་གྱིས་གཟུགས་དང་གཟུགས་འཛིན་པའི་ཚད་མ་རྫས་གཞན་གྱིས་སྟོང་པའི་སྟོང་ཉིད་མངོན་སུམ་དུ་རྟོགས་པར་ཐལ། དེས་དེ་བྱ་རྫོགས་ཀྱི་སྐད་ཅིག་མ་གཅིག་ལ་མངོན་སུམ་དུ་རྟོགས་པའི་
ཕྱིར། དེར་ཐལ། དེས་དེ་དེ་ལྟར་རྟོགས་ནུས་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། ཐེག་ཆེན་གྱི་བར་ཆད་མེད་ལམ་ཡིན་པའི་ཕྱིར། ཁྱབ་སྟེ། གཟུགས་དང་གཟུགས་འཛིན་པའི་ཚད་མ་རྫས་གཞན་གྱིས་སྟོང་པའི་སྟོང་ཉིད་དེ་
ཀུན་རྫོབ་བདེན་པ་ཡིན་པའི་ཕྱིར། ཁ་ཅིག་རྒྱུན་མཐའི་སྦྱོར་བའི་ལམ་ཆོས་ཅན། སེམས་དཔའི་རྣལ་འབྱོར་མཐར་ཐུག་ཡིན་པར་ཐལ། དེས་བསྡུས་པའི་ལམ་ཡིན་པའི་ཕྱིར། ན་མ་ཁྱབ། འདོད་ན། ཁྱོད་ལས་ཁྱད་པར་དུ་གྱུར་པའི་སློབ་
བའི་ཡེ་ཤེས་མེད་པར་ཐལ། འདོད་པའི་ཕྱིར། འདོད་མི་ནུས་ཏེ། རྒྱུན་མཐའི་བར་ཆད་མེད་ལམ་དེ་ལྟར་ཡིན་པའི་ཕྱིར། ཁ་ཅིག་སྦྱོར་བ་ཡིན་ན། སེམས་དཔའི་རྣལ་འབྱོར་མཐར་ཐུག་ཡིན་དགོས་པར་ཐལ། རྣམ་བཤད་ལས། དེ་ལྟར་
གསུངས་པའི་ཕྱིར། ཟེར་ན། སྐྱོན་མེད་དེ། དེ་ནི་རྒྱུན་མཐའི་བར་ཆད་མེད་ལམ་ལ་དགོངས་པའི་ཕྱིར། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་གྱི་དགོངས་པ་གསལ་བར་བྱེད་པ་མཁས་པ་དགྱེས་པའི་
མཆོད་སྤྲིན་ལས་སྐབས་ལྔ་པ་དྲུག་པ་བདུན་པ་གསུམ་གྱི་ཚིག་དོན་མཐའ་དཔྱོད་ཟུང་འབྲེལ་དུ་བཤད་པ་རྫོགས་སོ།། །།ཞེས་པའི་གསུང་པར་འདི་བཞིན་སེར་སྨད་གྲྭ་ཚང་གི་མཁས་གྲུབ་ཆེན་པོ་བསྟན་པ་དར་རྒྱས་ཀྱི་ཡིག་ཆ་གཞིར་བཟུང་སྟེ་ཡིག་ཆའི་དཀའ་

[033A]༄༅། །གནད་མདོར་བསྡུས་རྣམས་སྤྲོས་བཤད་དང། ཁ་སྐོང། མཐའ་དཔྱོད། ཐུན་མོང་མིན་པའི་ཁས་ལེན་མི་གསལ་བ་རྣམས་འདིར་གསལ་ཡོད་པར་བརྟེན་སྔ་དུས་བློ་གསལ་བ་རྣམས་ནས་ཡིག་ཆ་དང་ཟུང་སྦྲེལ་གསན་སྦྱོང་མཛད་མུས་དང། མཁོ་གནད་ཀྱང་ཤིན་ཏུ་ཆེ་རུང། གསུང་བར་
ཅོ་ནེ་དགོན་ཆེན་དུ་བཞུགས་པ་དུས་འགྱུར་དབང་གིས་སྔར་ནས་མེ་བཞེས་ཟིན་འདུག་པས་ད་ཕན་སློབ་གཉེར་བའི་ཁྲོད་དུ་ཡིག་ཆ་དཀོན་གཤིས་གྲྭ་ཚང་མཁན་པོ་རྒྱལ་རོང་བློ་བཟང་བསྟན་འཛིན་དང། དགེ་བཤེས། སློབ་གཉེར་བ་རྣམས་ནས་ཡིག་ཆ་ཆ་ཚང་གསུང་བར་ཞིག་འགྲུབ་ཐབས་ཐུགས་གཉེར་ཆེ་བ་དང་བཅས་མཁའ་མཉམ་འགྲོ་
ཀུན་ཕན་བདེའི་རྩ་བ་་རྒྱལ་བའི་ལུང་རྟོགས་ཀྱི་བསྟན་པ་རིན་པོ་ཆེ་བཤད་སྒྲུབ་དར་རྒྱས་གོང་འཕེལ་ཡུན་རིང་དུ་གནས་ཆེད་སེར་སྨད་གཞུང་པ་གྲྭ་སྐུ་བཅར་མཁན་དྲུང་ཏཱ་བླ་མ་རོང་རྣམ་སྲས་པ་ཐུབ་བསྟན་ནོར་བཟང་ཤག་ཚང་ནས་ལྷག་བསམ་རྣམ་པར་དག་པས་རྒྱུ་སྦྱོར་འདུ་འགོད་ཀྱིས་གོང་གསལ་ཡིག་ཆ་ཅོ་ནེའི་པར་རྙིང་ཁུངས་དག་རང་ལམ་ཕྱི་བྱས་
ཏེ་རབ་བྱུང་བཅུ་དྲུག་པའི་ལྕགས་པོ་སྟག་ལོར་གསུང་པར་དུ་ལེགས་བསྐྲུན་ཐོག་གྲྭ་ཚང་འདི་ཉིད་ཀྱི་ཆོས་མཛོད་དུ་བཞུགས་སོ་གསོལ་བའོ།། །།འདིར་འབད་དགེ་བའི་ས་བོན་ལེགས་སྨིན་ཐུབ་པའི་རིང་ལུགས་ཡོངས་འདུའི་ལྗོན། །བསྟན་འཛིན་རྐང་དྲུག་བྱེ་བ་རྣམ་རྩེན་ཀུན་
དགའི་མེ་ཏོག་ཕྱོགས་མཐར་རྒྱས། །ན་མོར་ལམ་བཟང་འབྲས་བུའི་ཁུར་ཆེན་བསྟན་སྲིད་འགྲོ་ཕན་ཟུངས་སུ་དུད། །བླ་མེད་ཞི་བའི་གྲིབ་བསིལ་སྣུམ་པོར་འགྲོ་བ་མ་ལུས་དབུགས་འབྱིན་ཤོག་ །།སརྦ་མངྒ་ལཾ།། །།



