༄༅། །ཚུལ་ཁྲིམས་ཡང་དག་པར་སྲུང་བའི་མན་ངག་ཅེས་བྱ་བ་བཞུགས་སོ།།

[001A] །རྒྱ་གར་སྐད་དུ། ཤཱི་ལ་སཾ་མྱཀ་རཀྵ་ཨུ་པ་དེ་ཤ་ནཱ་མ། བོད་སྐད་དུ། ཚུལ་ཁྲིམས་ཡང་དག་པར་སྲུང་བའི་མན་ངག་ཅེས་བྱ་བ། ཐམས་ཅད་མཁྱེན་པ་ལ་
ཕྱག་འཚལ་ལོ། །འཁོར་མང་དབུས་སུ་སེང་གེའི་སྒྲ་བསྒྲགས་པས། །ཚུལ་འཆལ་ལོག་པར་སྨྲ་བའི་ཀླད་འགེམས་ཤིང། །ཁྲིམས་ལྡན་དམ་པའི་རྗེས་འགྲོ་མ་ལུས་པ། །
དབུགས་འབྱིན་ཤཱཀྱ་སེང་གེ་ལ་ཕྱག་འཚལ། །དེ་ཡིས་བརྩེ་བས་བཅས་པའི་བཀའ་ཡི་ཁྲིམས། །འཕགས་ཚོགས་སྟོང་གི་སྤྱི་བོས་ལེགས་བསྟེན་པའི། །ཡོན་ཏན་འབྱུང་གནས་
ཚུལ་ཁྲིམས་བསླབ་པ་ལ། །ཚུལ་བཞིན་བསླབ་པའི་གདམས་པ་བདག་གིས་བཤད། །བག་ཡང་སྤྱོད་པས་གྲོལ་བར་སྨྲ་བ་དང། །འཆལ་ཚུལ་དུར་སྨྲིག་ཟོལ་ལ་སྐྱབས་བཅས་

[002A]༄༅། །པ། །དེ་དག་རྣམས་ཀྱི་ཐུགས་ལ་མི་འབབ་ཀྱང། །བློ་ལྡན་རྣམས་ལ་དགའ་བ་རྒྱས་པར་བྱེད། །དེ་ལ་འདིར་ཚུལ་ཁྲིམས་ཡང་དག་པར་སྲུང་བའི་མན་ངག་བཤད་པ་ལ་
གཉིས། བློ་ཆོས་སུ་འགྲོ་བའི་གདམས་པ་དང། ཆོས་ལམ་དུ་ལོངས་པའི་གདམས་པའོ། །དང་པོ་ནི། མི་ཁ་ཅིག་ཆོས་འདི་རང་མི་བདེན་པར་འདུག་ཟེར་ཏེ། ཉི་ཟླ་གཟའ་སྐར་དང་བཅས་
པ་ས་ལ་ལྷུང་ཞིང་གནམ་ས་མགོ་མཇུག་ལྡོག་ཀྱང་སྲིད། དེ་བཞིན་གཤེགས་པ་མི་བདེན་པའི་རྫུན་གསུང་བ་གཅིག་ཀྱང་མི་སྲིད་དེ། ཏིང་ངེ་འཛིན་རྒྱལ་པོ་ལས། ཟླ་བ་སྐར་མར་བཅས་པ་
གནས་ལྟུང་ཞིང། །རི་དང་གྲོང་དུ་བཅས་པའི་ས་ཞིག་ལ། །ནམ་མཁའི་ཁམས་ནི་རྣམ་པ་གཞན་གྱུར་ཀྱང། །ཁྱོད་ནི་མི་བདེན་པ་ཡི་ཚིག་མི་གསུང། ཞེས་གསུངས་པས་ཆོས་མི་བདེན་མི་སྲིད་
གང་ཟག་ཆོས་བཞིན་མི་བྱེད་པ་རེ་རེ་གཉིས་གཉིས་མཐོང་བ་ལ་བརྟེན་ནས་ཆོས་པ་ཀུན་ལ་འབར་བར་འདུག་སྟེ། རང་ཆོས་བྱེད་སྙིང་མི་འདོད་པའི་སྐྱབས་སུ་གཞན་ལ་འཆའ་བར་གདའ་

[002B] འཇིག་རྟེན་གྱི་སྣང་བ་འདིས་བསླུ་བར་འདུག་ཀྱང་སྐྱུག་མི་ལྡོག་ཆོས་བྱས་པའི་འཕྲལ་གྱི་བདེ་སྐྱིད་མཐོང་ཡང་མི་བདེན་པ་སྐད་
ཟེར་བའི་མི་མནོ་བསམ་ཆུང་ལ་ཁ་རྟོགས་ཆེ་བ་འདི་ཀུན་འཆི་ཁར་སྡུག་སྐད་འཆོར་ཏེ། ཆོས་ཀྱི་ལ་ཡོགས་ཀྱིས་སྐྱོབ་མཁན་བྱིའུ་འཐེང་མ་གཅིག་ཀྱང་མི་ཡོང་གསུང། དེའི་རིགས་ལ་དམ་པ་རྣམས་
ཐུགས་ཁྲེལ་ནས། དམ་པའི་ལྷ་ཆོས་བདེན་པར་མི་འཛིན་པར། །སྣང་བ་བདེན་པར་འཛིན་ལ་ཡིད་ཆེས་བྱེད། །ཆོས་བྱེད་ཁྱད་དུ་གསོད་པའི་རང་རྩིས་ཅན། །འཆི་ཁར་སྡུག་སྐད་འདོན་ན་ཁྱོད་ལ་ཁྲེལ་
གསུང། ཡང་མི་ཁ་ཅིག་ཚེ་འདིར་སྡུག་བསྔལ་ཆེར་མ་མྱོང་བར་གསོག་འཇོག་འཇིག་རྟེན་གྱི་བྱ་བ་ལ་བློ་ཞུགས། བྱ་བ་བྱ་དགོས་མང་པོའི་བསམ་མནོ་གཏོང་གཏོང་ནས་འཆི་བ་ཡོད་སེམས་པ་ནི་མེད་
འཁོར་དང་ལོངས་སྤྱོད་འཛོམ་པའི་རྦོད་གཏོང་ནི་ཡོད། བཀའ་གདམས་གསར་རྙིང་གི་རབ་ཏུ་བྱུང་བ་གཙང་སིང་ངེ་བ་དང་འཕྲད་ན་ནི་འདྲེར་འཛིན་གྱིས་ཁོང་ཁྲོ་བར་བྱེད་ཅིང། དེར་གཞན་གྱིས་དགེ་བ་ལ་བསྐུལ་
ནའང་ངེད་དད་པ་ཅན་རང་མིན་ཟེར་ནས་ངོ་ནག་ལོག་གེ་འགྲོ་བ་ཚན་ཅིག་གདའ་སྟེ། སྦྱིན་པ་མི་གཏང་བའི་ནོར་བསགས་པ་དོན་མེད་ཡིན། འཆི་རྩ་ན་དགེ་བའི་ལས་ཀྱི་འབྲས་བུ་ཏིལ་འབྲུ་ཙམ་ཡང་

[003A]༄༅། །མེད་པའི་མི་ཚེ་སྟོང་ཟད་བྱ་བ་ནི། སྐྱེས་བུ་དམ་པ་རྣམས་ཀྱི་ཐུགས་བརྩེ་བའི་ཡུལ་ཡིན་གྱི། གཞན་བྱ་ཐབས་ཟད། དེ་འདྲའི་རིགས་ལ་འདི་སྐད་གསུངས། འཇིག་རྟེན་འདི་ཡི་བདེ་བས་
ཚིམས་པ་ཚོ། །ཕྱི་མ་སྡུག་གི་དོགས་པའི་བསམ་པ་མེད། །སྣང་བ་འགྱུར་ཀྱང་རང་ཉིད་རྟག་ཏུ་རེ། །རེ་བས་བསླུ་སྟེ་བསླུ་སྙམ་སེམས་པ་མེད། །མི་དེ་དངོས་པོའི་བདུད་ཀྱིས་ཁྱེར་བ་ཡིན། །གསུང་བར་གདའ་
ཡང་མི་རྨོངས་པ་ལ་ལྷ་ཆོས་རང་མི་ཡོང། ནན་ལྟར་དཀའ། དེ་ལས་མི་ཆོས་གྱོབ་བེ་བ་རེ་མི་ཚེ་འབྱིད་སླ་ཟེར་ཏེ། དཀའ་སླའི་འདམ་ག་སུས་བཏང། ཆོས་དཀའ་ཡང་འབྲས་བུ་སངས་རྒྱས་དང་ནམ་གཞག་
གཏན་གྱི་མདུན་མ་ཡིན། ཐ་ན་བཙུན་རྐངས་ཟིན་ཙམ་ལས་གཞན་མ་བྱུང་ནའང་སྐྱེ་བ་ཕྱི་མ་འཚེངས་ནས་འགྲོ། མི་ཆོས་སླའང་འབྲས་བུ་ཚེ་འདི་གཅིག་པུའི་བདེ་སྐྱིད་ཡིན། །ཕྱི་མའི་འབྲས་བུ་ནི་ངན་སོང་
གི་སྡུག་བསྔལ་དང། འཁོར་བར་གཏན་འཁྱམས་བྱ་བ་ཡིན། གྲོགས་པོ་དག་སོམས་དང། ཆོས་པ་ནན་ལྟར་སྡུག་ཀྱང་རང་ཉིད་གཅིག་པུ་སྡུག་པ་ཡིན། ཁྱིམ་ཐབས་བྱས་ནས་གཟའ་ཚོ་ནང་
གང་སྡུག་པ་ཡིན། དེ་ཙ་ན་བཟའ་མི་སྡུག་འཐབ་འཆོར་ཏེ། ད་རེས་ལན་བྱས་པས་ནི་མ་བྱུང། སྡུག་ཀུན་འཁུར་བ་མིན་པ་གཞན་མེད། ཆོས་བཞིན་བྱས་ན་སྐྱིད་སྡུག་གི་ཁག་བླ་མས་འཁུར་བ་ཡིན་གསུང་

[003B] དམ་པའི་ལྷ་ཆོས་དཀའ་ནས་འཇོག་པ་ཚོ། །སྐྱིད་པ་མི་འདམ་སྡུག་པ་འདམ་པ་ཚོ། །འདམ་ག་ཉེས་ནས་ཁྱིམ་སོ་བྱས་པ་ཚོ། །དམྱལ་བ་ཡི་དྭགས་ཕྱེད་མ་ཐོབ་པ་ཡིན། །གླན་ཅིང་ལྐུགས་པས་དུད་འགྲོ་དངོས་སུ་གྱུར། །
སྤྱང་ཀི་གདོང་དམར་བས་ཀྱང་དམར་དད་ཆེ། །རྟ་རེངས་བོང་རེངས་ལས་ཀྱང་འདོད་ཆགས་ཆེ། །བརྫུན་ཚིག་སྨྲ་བ་ཝ་བཤོར་ལས་ཀྱང་མཁས། །ཉོན་མོངས་ཐམས་ཅད་སྐྱེད་པའི་ཆང་ཉིད་ལ། །འདྲེ་སྲིན་རྒྱལ་འགོང་
བས་ཀྱང་གདུང་བ་ཆེ། །ཚེ་འདིའི་མིག་ཉེས་གཏན་གྱི་བདེ་བ་ཤོར། །བསམ་ཞིག་ཡོད་ན་བསམ་མནོ་དྲག་ཏུ་ཐོང། གསུངས། ཡང་མི་ཁ་ཅིག་དང་པོ་སོ་མའི་ཐོ་ལ་ཆོས་བྱས། ཆོས་ཀྱི་གོ་བ་ནི་མ་རྙེད། ལྟོ་གོས་ཤ་ཐང་ཐང་དུ་བསྒྲུབ་
དགོས་པ་བྱུང། གཞན་གྱིས་སྟེར་བའི་ཡོན་ཏན་ནི་མ་ལོབས། དཀའ་ཐུབ་ནི་མ་ནུས། ལས་ཁ་བྱས་པས་ནི་ཆོས་ཤོར། དེར་མནོ་བསམ་བཏང་བས་གང་ཡང་མེད་པའི་འདོམ་འདོམ་འདི་ལས་གཟའ་གྲོགས་ཤིག་བཙལ་
ལ་སོ་ནམ་སྤྲད་སྤྲད་བྱས་པ་དྲག་སྙམ་ནས་ཆོས་ལོག་དེར་མི་ཀུན་གྱིས་ཆོས་མི་ནུས་པ་ཞེས་བསྲེགས་པ་ན། ཆོས་མ་ནུས་པའི་ཟླའུ་མང་པོ་བགྲངས་ནས་ཆོས་པའི་མཚང་ཤོད། མི་དགེ་བ་སྣ་ཚོགས་བྱེད། སྐབས་སུ་
སྡུག་འགྱོད་རེ་བྱུང་ཡང་བུ་སྨད་གཞག་ཏུ་མ་བཏུབ། ད་དམྱལ་བར་འགྲོ་བ་ལ་ཁ་གཏིང་མེད་ཟེར་བའི་རིགས་ལ་འདི་སྐད་གསུངས། ཆོས་སྒོར་ཞུགས་ནས་ཆོས་ལས་ལོག་པ་ཚོ། །སྐྱིད་སྡུག་འདམ་ག་ནོར་ཡང་སྐྱོབ་

[004A]༄༅། །ཚིག་སྨྲ། །དཔེ་ཟླ་ངན་པ་བགྲང་ཞིད་ཆོས་ལ་གཤེ། །མཆོང་སྟེགས་བརྩིགས་ནས་མཚོ་གཏིང་མཆོང་བ་ཡི། །མི་དེ་དངོས་སུ་བདུད་ཀྱིས་ཁྱེར་བ་ཡིན། གསུང། ཡང་གསུང་རབ་ཀྱི་དོན་མ་
རྟོགས་པ་འགའ་ཞིག་ཆོས་བྱས་མ་བྱས་ཁྱད་པར་མི་འདུག་ཆོས་པ་ལའང་ན་ཚ་དང་ཤི་ཆང་ནི་ཡོང་གི་འདུག་འདོད་པའང་ཆོས་པ་རང་ཆེ་བ་འདུག་ཟེར་ཏེ། ལས་ཉོན་གྱི་དབང་གིས་སྐྱེས་ནས་འཆི་བ་ལས་འོས་
གང་ཡོང། ཆོས་བྱས་མ་བྱས་འཆི་ལུགས་མི་འདྲ། ཆོས་པ་རབ་འཆི་བ་ལ་བྲོད། འབྲིང་འཆི་བ་ལ་མི་འཇིགས། འཆི་བ་ལ་དགའ་ཡལ་ལེ། བག་དྲོ་ཧུར་རེ་འཆི་བ་ཡིན་ཏེ། སྐྱེས་རབས་ལས། གང་ལས་བདག་གི་ཡིད་ནི་
འགྱོད་གྱུར་པ། །དེ་ཉིད་བདག་གིས་བྱས་པ་ཡོངས་མི་དྲན། །དཀར་པོའི་ལས་ཀྱང་རབ་ཏུ་གོམས་པར་བྱས། །ཆོས་ལ་གནས་ན་འཆིབས་སུ་ཞིག་འཇིགས། ཞེས་དང། ཚོམས་ལས་ཀྱང། བསོད་ནམས་བྱས་
ཤིང་སྡིག་པ་མ་བྱས་ལ། །དམ་པ་རྣམས་ཀྱིས་བསྟན་པའི་ཆོས་སྤྱད་པས། །དེ་ནི་ནམ་ཡང་འཆི་བའི་འཇིགས་མེད་དེ། །བརྟན་པའི་གྲུ་ཡིས་ཕ་རོལ་འགྲོ་བ་བཞིན། ཞེས་གསུངས་པས་སོ། །ཆོས་མེད་རྣམས་
འཆི་རྩ་ན་འགྱོད་ཏིང་ངེ་ངོ་ནག་ལོག་གེ་འཆི་བ་ཡིན་ཏེ། ཚོམས་ལས། སྡིག་པ་བྱས་ཤིང་བསོད་ནམས་མ་བྱས་ལ། །ཆོས་དང་གོལ་ཞིང་ཆོས་མིན་ཐོས་པའི་མི། །སྡིག་པའི་ལས་ཅན་འཆི་བའི་འཇིགས་

[004B] །ཆུ་ཆེན་ནང་དུ་གྲུ་ངན་ཞིག་པ་བཞིན། ཞེས་གསུངས། དེ་བཞིན་དུ་ཆོས་ཚུལ་བཞིན་བྱེད་པ་རྣམས་ལ་ན་ཚ་སོགས་སྡུག་བསྔལ་བྱུང་ཡང། སྡུག་ན་ཀུན་གྱི་སྡུག་བསྔལ་འཁུར། །སྡུག་བསྔལ་རྒྱ་མཚོ་
སྐེམས་པར་ཤོག་ཅེས་གསུངས་པ་བཞིན་དུ་ལམ་དུ་ཁྱེར་ནས་འགྲོ། འདོད་པ་ཆེ་བར་མཉམ་ཡང་ཆོས་པའི་འདོད་པ་ཆོས་ཀྱི་འདོད་པ་ཡིན་པས་དགེ་བར་འགྲོ་བ་སོམས་དང། དེ་ལ་དགོངས་ནས་ཡང་དགོན་པས། ན་བ་
ཟུག་ཏུ་མཉམ་ཡང་གྲོགས་སུ་འཁྱེར། །འཆི་བ་སྲོག་དུ་མཉམ་ཡང་བདེ་བར་སྙེག་འདྲད་མི་འདྲ་ཆོས་ཀྱི་ཡོན་ཏན་ཡིན། ཞེས་གསུངས་པས། ཆོས་ཚུལ་བཞིན་བསྒྲུབ་པའི་གྲོགས་པོ་དག་ལ་མིག་ཡར་བལྟས་ནས་
ཆོས་རྣམ་པར་དག་པ་ཞིག་ངེས་པར་བྱེད་དགོས། དགོས་པའི་རྒྱུ་མཚན་ཡང། རང་ཅག་རྣམས་ད་ལྟ་བདེ་བ་ཁོ་ན་འདོད་ཅིང་སྡུག་བསྔལ་མི་འདོད་པར་མ་ཟད། དབང་བྱུང་ན་ཚེར་མ་ཟུག་པའི་སྡུག་བསྔལ་ཙམ་ཡང་མི་བཟོད་
པར་འདུག་ན་ངན་འགྲོའི་སྡུག་བསྔལ་དྲག་ལ་ཡུན་རིང་བ་དང། སྐྱེ་རྒ་ན་འཆིའི་སྡུག་བསྔལ་འཇིགས་སུ་རུང་བ་འདིག་ནས་བཟོད། དེས་ན་ད་རེས་རང་རེ་རྣམས་མི་ལུས་རིན་པོ་ཆེ་ཐོབ་པའི་དུས་འདིར། ཡར་མཐོ་རིས་སུ་
ཕྱིན་ནས་ལྷའི་བདུད་རྩི་འཐུང་བ་ཞིག་བྱེད་དམ། མར་ངན་སོང་དུ་ཕྱིན་ནས་ཁྲོ་ཆུ་ཁོལ་མ་དང་རྣག་ཁྲག་སོགས་མི་གཙང་བ་འཐུང་བ་ཞིག་བྱེད། རང་རེའི་ལག་ན་འདུག་པ་འདམ་ག་མ་ནོར་བ་ཞིག་བྱེད་དགོས་ཏེ། རྗེ་ཐམས་ཅད་

[005A]༄༅། །མཁྱེན་པ་ཙོང་ཁ་པའི་ཞལ་ནས། གཏན་གྱི་བདེ་བ་ཅིག་བསྒྲུབ་པའི་ཕྱིར་དུ་ཆོས་རྣམ་དག་བསྒྲུབ་པ་ཞིག་མ་བྱུང་ན། མ་ཤི་ཚུན་ཆད་ཀྱི་བདེ་བ་བསྒྲུབ་པ་དང་སྡུག་བསྔལ་སེལ་བ་ཙམ་ལ་བརྩོན་པ་
ནི་དུད་འགྲོ་ལའང་ཡོད་པས། བདེ་འགྲོར་སྐྱེས་ཀྱང་དུད་འགྲོ་དང་འདྲ་གསུང་སྟེ། ཤིན་ཏུ་ཐུགས་མེད་དུད་འགྲོ་རྣམས་ལའང་མ་འཁྱགས་པ་དང། མ་རྟོགས་པའི་ད་ལྟ་བདེ་བ་དང་སྐྱིད་པ་ཞིག་བྱུང་ན་བསམ་པ་ཡོད། རང་
རེ་ལའང་ཚེ་འདིར་ཁ་ངོམས་གྲོད་པ་འགྲངས་ཙམ་གྱི་བདེ་སྐྱིད་ལ་ཐོབ་བྱར་བྱས་ནས། བག་མེད་ཀྱིས་དུས་འདའ་ན་དུད་འགྲོ་དང་ཁྱད་པར་མེད་དེ། སྡུག་བསྔལ་རྒྱ་མཚོ་ཆེ་ལས་སྒྲོལ་བའི་གྲུ། །དལ་འབྱོར་ཚང་བའི་རྟེན་
འདི་ཡིན་ན་ཡང། །བག་མེད་ལེ་ལོ་གཉིད་དང་བྲེ་མོའི་གཏམ། །རྙེད་བཀུར་འདོད་པའི་སྐྱོན་གྱིས་སྦགས་པ་ཡིས། །དོན་མེད་ཕྱོགས་སུ་བཀོལ་བས་དོན་ཆེན་པོ། །བདེ་བླག་བསྒྲུབ་པའི་ལུས་བཟང་ཆུད་གསོན་པ། །མི་ཡི་ཤ་
ཚུགས་ཕྱུགས་ཀྱི་འདུ་ཤེས་ཅན། ཞེས་གསུངས། འོ་ན་མི་ལུས་རིན་ཆེན་ཐོབ་པའི་དུས་འདིར་སྡུག་བསྔལ་བཟློག་དགོས་པའི་རྒྱུ་མཚན་ཅི་ཡིན་ཞེ་ན། མིའི་ལུས་རྟེན་འདི་ལས་གཞན་པའི་ཆོས་རྣམ་དག་བསྒྲུབ་པའི་
རྟེན་མེད་དེ། ངན་སོང་གསུམ་ནི་སྡུག་བསྔལ་ཆེ་དྲངས་ནས་ཆོས་བསྒྲུབ་པའི་སྔོན་ལ་ཆོས་ཀྱི་མནོ་བསམ་ཙམ་ཡང་མེད། ལྷ་རྣམས་ནི་སྐྱོ་ཤས་ཆུང་བས་མི་ཡོང། དེས་ན་ད་ལྟ་རང་ཅག་རྣམས་རྙེད་པར་དཀའ་བའི་མི་

[005B] དབང་པོ་སྒོ་ལྔ་ཚང། སངས་རྒྱས་ཀྱི་བསྟན་པ་རིན་པོ་ཆེ་དང་མཇལ། དགེ་བའི་བཤེས་གཉེན་གྱིས་ཟིན། ཆོས་བྱེད་ཚུལ་ནི་ཤེས། བྱེད་དབང་ཡོད་པའི་དུས་འདིར་མི་བྱེད་ན་ནམ་བྱེད། དམ་པའི་ཞལ་ནས། ད་ལྟ་མི་
ཁོམ་ཁོམ་དུས་ནམ་ཞིག་ཡིན། །སྒྲུབ་པ་ནམ་བྱེད་བལྟའོ་དིང་རི་བ། ཞེས་གསུངས། ཡང་གལ་ཏེ་སྐྱེ་བ་ཕྱི་མ་རྣམས་སུ་མི་ལུས་འཐོབ་པས་དེ་དུས་བྱེད་དོ་ཞེ་ན། ད་ལྟ་མཐུན་རྐྱེན་འཛོམ་པ་འདི་འདྲའི་དུས་སུ་མི་བྱེད་པར་ཕྱི་མ་
ངན་འགྲོར་སྐྱེས་པའི་དུས་སུ་བྱེད་དམ། སྤྱིར་ཡང་བདེ་འགྲོ་ཙམ་ཐོབ་པ་ལ་ཚུལ་ཁྲིམས་ལ་སོགས་པའི་དགེ་བ་སྣ་རེ་དགོས། ཁྱད་པར་དལ་འབྱོར་གྱི་རྨི་ལུས་རྣམ་དག་ཐོབ་པ་ལ་ཚུལ་ཁྲིམས་རྣམ་པར་དག་པས་གཞི་བཟུང་
སྦྱིན་སོགས་ཀྱིས་གྲོགས་བྱས། སྨོན་ལམ་དྲི་མ་མེད་པས་མཚམས་སྦྱོར་བ་སོགས་རྒྱུ་མང་པོ་བསྒྲུབ་དགོས་པས། ཕྱི་མར་ཆོས་བྱེད་པའི་རྟེན་རྣམ་དག་ཐོབ་པ་ལ་ད་ལྟ་ཆོས་རྣམ་དག་ཅིག་བྱེད་དགོས་པར་འདུག་འོ་
ན་ཚེ་འདིར་ཆོས་མ་བྱས་པར་ཕྱི་མ་ངན་འགྲོར་སྐྱེས་ཀྱང། རེ་ཞིག་ནས་ཐར་ཡོང་བས་དེ་ནས་བྱེད་དོ་ཞེ་ན། ད་ལྟ་རང་རེ་བླང་དོར་ཕྲན་ཚེགས་ཤེས་པའི་ཁུངས་སུ་བྱས་ཀྱང། ངམ་ངམ་ཤུགས་ཀྱིས་མི་དགེ་བ་གང་
འདྲ་ཞིག་གསོག་གི་འདུག་ངན་སོང་དུ་སྐྱེས་ན་བླང་དོར་ལ་རྨོངས་པས་སྡུག་བསྔལ་མྱོང་བཞིན་དུ་སྡིག་པ་རང་ཤུགས་ཀྱིས་གསོག་དཔེར་ན་སྤྱང་ཀི་ལ་སོགས་པ་རྣམས་ལ་ལྟོས་དང། དེས་ན་སྡུག་བསྔལ་

[006A]༄༅། །མྱོང་བཞིན་དུ་སླར་ཡང་ངན་འགྲོའི་རྒྱུ་བསགས་ནས་བདེ་འགྲོའི་མིང་ཙམ་ཡང་མི་ཐོས་པར་བསྐལ་པ་མང་པོར་གནས་དགོས་ཏེ། སྤྱོད་འཇུག་ལས། བདག་གི་སྤྱོད་པ་འདི་འདྲས་ནི། །མི་ཡི་
ལུས་ཀྱང་ཐོབ་མི་འགྱུར། །མི་ལུས་ཐོབ་པར་མ་གྱུར་ན། །སྡིག་པ་འབའ་ཞིག་དགེ་བ་མེད། །གང་ཚེ་དགེ་སྤྱད་སྐལ་ལྡན་ཡང། །དགེ་བ་བདག་གིས་མ་བྱས་ན། །ངན་སོང་སྡུག་བསྔལ་ཀུན་རྨོངས་པ། །དེ་ཚེ་བདག་གིས་
ཅི་བྱར་ཡོད། །དགེ་བ་དག་ཀྱང་མ་བྱས་ལ། །སྡིག་པ་དག་ཀྱང་ཉེར་བསགས་ན། །བསྐལ་པ་བྱེ་བ་བརྒྱར་ཡང་ནི། །བདེ་འགྲོའི་སྒྲ་ཡང་ཐོས་མི་འགྱུར། །དེ་ཉིད་ཕྱིར་ན་བཅོམ་ལྡན་གྱིས། །རྒྱ་མཚོ་ཆེར་གཡེངས་
གཉའ་ཤིང་གི་བུ་གར་རུས་སྦལ་མགྲིན་ཆུད་ལྟར། །མི་ཉིད་ཤིན་ཏུ་ཐོབ་དཀར་གསུངས། །སྐད་ཅིག་གཅིག་བྱས་སྡིག་པས་ཀྱང། །བསྐལ་པར་མནར་མེད་གནས་འགྱུར་ན། །ཐོག་མེད་འཁོར་བར་བསགས་སྡིག་
གིས། །བདེ་བར་མི་འགྲོ་སྨོས་ཅི་དགོས། ཤེས་དང། དེ་ཙམ་ཁོ་ན་མྱོང་གྱུར་ནས། །དེ་ནི་རྣམ་ཐར་མི་འགྱུར་ཏེ། །འདི་ལྟར་དེ་ནི་མྱོང་བཞིན་དུ། །སྡིག་པ་གཞན་དག་རབ་ཏུ་སྐྱེ། ཞེས་གསུངས་པས་སོ། །དེས་ན་དལ་འབྱོར་
གྱི་རྟེན་ཐོབ་པའི་དུས་འདིར་ཆོས་རྣམ་དག་ཅིག་བྱེད་དགོས་ཤིང། དེ་ཡང་ད་ལྟ་ཉིད་ནས་བྱེད་དགོས་ཏེ། ཡང་དགོན་པས། སྐྱེ་བའི་སྐྱེལ་མ་འདི་ནི་ཕྱི་ཐག་ཐུང། །འཆི་བ་དང། བསུ་མ་འདི་ནི་མེལ་ཚེ་ཚ། །བདག་ལ་བཟུར་

[006B] ཞེས་དང། དམ་པས། གཡེང་བའི་རང་ལ་འཆི་བདག་བདུད་ཀྱིས་ཁྱེར། །ད་ལྟ་ཉིད་ནས་སྒྲུབས་ཤིག་དིང་རི་བ། ཞེས་པ་དང། ཡང། ཡང་དགོན་པས། ཚེ་ངེས་མེད་ལ་འཆི་བའི་དུས་བཏབ་མེད།།
དགྲ་འཆི་བདག་ཁོ་དལ་བྲེལ་གྱི་བྱུས་མི་རྩི། །དུས་དེ་རིང་ལུས་སེམས་བྲལ་གྱུར་ན། །གདེང་བློ་བདེ་ཚགས་སུ་ཆུད་དམ་སོམས། ཞེས་གསུངས་པས། ནམ་འཆི་ངེས་མེད་ཀྱི་ཚེ་ཐུང་ཞག་འགའ་འོ་འདི་ལ་དམ་པའི་ཆོས་
རྣམ་དག་ཅིག་བྱ་དགོས་པ་ཡིན་ནོ། །ཡང་མི་ལ་ལ་ཤི་ཡང་ཤི་རུ་ཆུག་ཀུན་གྱི་ལམ་པོ་ཆེ་ཡིན་པས་འཇིགས་རྒྱུ་ཅི་ཡོད་ཟེར་ཏེ། དེ་ནི་རང་ཐོག་ཏུ་མ་བབས་པ་ཡིན་ཏེ། དེ་ལྟ་སྡུག་བསྔལ་དྲག་པོ་རྐང་ལག་གཅོད་པའི་
ཁྲིམས་ལ་ཐུག་པ་ཞིག་བྱུང་ན་འཇིགས་སྐྲག་ཇི་འདྲ་ཞིག་སྐྱེ། དེ་ལས་འཆི་བ་ཁོ་འཇིགས་ཏེ། བརྩེ་བ་མེད་པའི་འཆི་བདག་གི་གཤིན་རྗེས་ནི་ཟིན། གནད་གཅོད་སྡུག་བསྔལ་གྱི་ཚོར་བ་དྲག་པོས་ནི་ཉེན། བརྩིགས་པའི་མཁར་
དུ་སྡོད་དབང་མེད་པར་ནི་ཤེས། སྡིག་སྡུག་གཏམ་ངན་གསུམ་ལ་མ་འཛེམ་པར་ཤ་ཐང་ཐང་དུ་བསྒྲུབས་པའི་ཟས་ནོར་རྣམས་དང། གཉེན་བཤེས་བརྩེ་གདུང་ཅན་རྣམས་དང་འབྲལ་བར་ནི་ཤེས། བཤང་གཅིས་བསྒྲེས་
པའི་སྟན་ལ་ནི་འདྲེ་ལྡོག་བྱེད། ཡན་ལག་རྣམས་ནི་གཡོབ། མིག་རིག་རིག་དུ་ནི་བལྟ། མི་ཚེ་སྟོང་ཟད་ལ་སོང་བར་ནི་ཤེས། ལས་ངན་པའི་རླུང་ཤུགས་ཀྱིས་བདས་ནས་འཇིགས་རུང་ངན་འགྲོའི་གཡང་སར་ནི་འཁྱེར་ལ་ཁད་

[007A]༄༅། །ཚེ་འདིའི་རྩ་འཇིང་ཕུན་སུམ་ཚོགས་པའི་ནང་ནས་རང་ཉིད་མར་གསེབ་ནས་སྤུ་སྟོན་པ་བཞིན་དུ་དབང་མེད་ཀྱིས་སྐྱས་ཆེན་པོ་མྱུར་དུ་འདེགས་དགོས་ཡོད་ན་སུ་ཞིག་འཇིགས་པ་ཅིའི་ཕྱིར་སྐྱེ་བར་མི་
འགྱུར་ཏེ། ཞི་བ་ལྷས། བདག་ནི་མལ་ན་གནས་བཞིན་དུ། །གཉེན་བཤེས་ཀུན་གྱི་མཐའ་བསྐོར་ཡང། །སྲོག་འཆད་པ་ཡི་ཚོར་བདག་བདག་ཉིད་གཅིག་པུས་མྱོང་བར་འགྱུར། །གཤིན་རྗེའི་ཕོ་ཉས་ཟིན་པ་ལ། །གཉེན་
གྱིས་ཅི་ཕན་བཤེས་ཅི་ཕན། །དེ་ཚེ་བསོད་ནམས་གཅིག་སྐྱབས་ན། །དེ་ཡང་བདག་གིས་མ་བསྟེན་ཏོ། །མགོན་པོ་བདག་མེད་བདག་གིས་ནི། །འཇིགས་པ་འདི་འདྲ་མ་འཚལ་བས། །མི་རྟག་ཚེ་འདིའི་ཆེད་དག་ཏུ། །སྡིག་པ་མང་
པོ་ཉེ་བར་བསགས། །སྐྱེ་བོ་ཡན་ལག་བཅད་པའི་སར། །དེ་རིང་ཁྲིད་པའང་བྲེད་གྱུར་ཏེ། །ཁ་བསྐོམས་མིག་རྩ་ཞན་ལ་སོགས། །སྔར་ལས་གཞན་དུ་འགྱུར་མཐོང་ནས། །གཤིན་རྗེའི་ཕོ་ཉ་འཇིགས་འཇིགས་ལྟའི། །
ཤ་གཟུགས་ཅན་གྱིས་ཟིན་གྱུར་ཏེ། །འཇིགས་ཆེན་ནད་ཀྱིས་ཐེབས་གྱུར་པ། །རབ་ཏུ་ཉམ་ཐག་སྨོས་ཅི་དགོས། །སུ་ཞིག་འཇིགས་ཆེན་འདི་ལས་བདག་ལེགས་པར་སྐྱོབ་པར་བྱེད་འགྱུར་ཞེས། །བྲེད་ཤ་ཐོན་པའི་མིག་
བགྲད་དེ། །ཕྱོགས་བཞིར་སྐྱབས་དག་འཚོལ་བར་བྱེད། །ཕྱོགས་བཞིར་སྐྱབས་མེད་མཐོང་ནས་ནི། །དེ་ནས་ཀུན་དུ་ཡི་མུག་གྱུར། །གནས་དེར་སྐྱབས་ཡོད་མ་ཡིན་ན། །དེ་ཚེ་བདག་གིས་ཇི་ལྟར་བྱ། ཞེས་དང། རྒྱལ་

[007B] ཚེ་འདི་སྐད་ཅིག་གཅིག་གིས་འཛད་འགྱུར་ཞིང། །བསགས་པའི་ལོངས་སྤྱོད་སྤྱོད་པའི་དབང་མེད་པར། །གློ་བུར་ཉིད་དུ་དུ་མའི་ནང་ནས་བདག་གཅིག་པུར་འགྲོ་ཚེ་ཚེ་འདིའི་མདུན་མས་བསླུས། །
བ་སྤུ་གྱེན་ལངས་བཤང་གཅི་འཐུར་དུ་རྒྱུག་བྱང་ཤ་ཕྱིར་སྤོས་མིག་འབྲས་ནང་དུ་བྲོས། །ཟས་ཀྱི་ཞེན་ལོག་སྐོམ་གྱི་སྲེད་པ་འཕེལ། །ལུས་བསྐྱོད་མི་ནུས་སེམས་ཀྱི་གྱ་གྱུ་ལྡང། །འདི་འདྲའི་སྡུག་བསྔལ་དྲག་པོས་
བཏབ་པའི་ཚེ། །སྨན་པ་མཁས་ཀྱང་བཅོས་པའི་ཐབས་མེད་ཅིང། །ཟང་ཟིང་རིམ་གྲོས་བཟློག་པར་མི་ནུས་ན། །གཉེན་བཤེས་བརྩེ་གདུང་ཆེ་ཡང་ཅི་བྱར་ཡོད། །རིག་རིག་མིག་གིས་ཉེ་དུའི་གདོང་ལ་བལྟ། །ནོམ་ནོམ་
ལག་པས་རང་གི་གོས་ལ་འཇུ། །ངར་ངར་དབུགས་ཀྱི་འཕྲེང་བ་ཆད་ལ་ཉེ། །འཇིགས་འཇིགས་འདྲ་བའི་གཤིན་རྗེས་ཟིན་པ་ན། །འཁོར་ལོས་སྒྱུར་རྒྱལ་གྱིས་ཀྱང་སྐྱོབ་མི་ནུས། །སྟོང་གསུམ་ནོར་གྱིས་
བཀང་ཡང་བསླུར་མི་རུང། །ཞེས་གསུངས་པས་སོ། །དེས་ན་ཚེ་འདིའི་གཉེན་ཚན་དང་ལུས་ལོངས་སྤྱོད་གང་ལའང་མ་ཆགས་པར་ཚེ་དང་སྒྲུབ་པ་མཉམ་པའི་འཆི་ཆོས་རྣམ་དག་གཅིག་བྱེད་དགོས་ཏེ། ཚེ་འདིར་ལུས་
ལོངས་སྤྱོད་གཉེན་བཤེས་སོགས་ལ་ཆགས་པས། ཚེ་འདི་དང་ཕྱི་མ་གཉིས་ཀར་གྱི་སྡུག་བསྔལ་གྱི་རྒྱུ་བྱེད་པས་སོ། །དེ་ལྟར་ཡང་རྒྱལ་སྲས་རིན་པོ་ཆེས། ཉེ་དུ་ལ་སོགས་པ་རྩེ་བས་ཚེ་འདི་ཡི། །ཕུན་ཚོགས་སྒྲུབ་

[008A]༄༅། །ལ་ནན་གྱིས་བསྐུལ་བྱེད་ན། །ཕན་པར་འདོད་ནས་གནོད་པར་བྱེད་པ་ཡི། །བླུན་པོ་ཚེ་འདི་དོན་གཉེར་དེ་དག་ཉིད། །ཐར་བར་བྱ་ཕྱིར་ཚེ་འདི་བློས་བཏང་ནས། །ཟབ་མོའི་ལམ་ལ་འབད་པར་བྱ་དགོས་
པས༑ ༑དེ་དག་དོན་དུ་དེ་དག་རབ་སྤངས་ནས། །དབེན་པར་བསྒྲུབ་ལ་བརྩོན་པ་ཤིན་ཏུ་གཅེས། །འབྱོར་པའི་ཚེ་ན་བྲོས་ཀྱང་རྗེས་སུ་སྙེག་རྒུད་པའི་ཚེ་ན་དྲུང་དུ་བསྙེགས་ཀྱང་འབྲོས། །བུ་ཡིས་རང་གི་ཕ་ཡང་གསོད་བྱེད་ན། །ཉེ་
དུ་རྣམས་ལ་སུ་ཞིག་ཡིད་རྟོན་བྱེད། །མངོན་དུ་གྱུར་ན་དགའ་བའི་ཚུལ་སྟོན་ཅིང། །ལྐོག་ཏུ་གྱུར་ན་མི་སྙན་སྣ་ཚོགས་སྒྲོག་ཕན་བཏགས་ལན་དུ་གནོད་པ་སྐྱེལ་བྱེད་པའི། །བྱིས་པའི་གྲོགས་པོས་མཛའ་ཡང་ངེས་པར་
བསླུ། །འབྱོར་ཚེ་བཞིན་འཛུམ་ཁ་གསག་སྣ་ཚོགས་བྱེད། །བདག་གི་འབྱོར་བ་ཐབས་ཀྱིས་འབྲེལ་བྱེད་ཅིང། །རྒུད་ན་བཞིན་བསྡུས་འཐབ་ཅིང་ཅུང་ཟད་ཀྱང། །ཕན་མེད་གཉེན་བཤེས་སྐྱོང་བ་འཁྲུལ་བར་ཟད། །
གཉེན་མངས་དར་བ་བསྡོངས་ནས་ཕ་རོལ་འཇོམས། །སོ་སོར་གྱེས་ནས་ནང་དུ་ཆགས་སྡང་བྱེད། །གལ་ལ་བབས་ན་ཕ་བུ་ཕན་ཚུན་གསོད། །གཉེན་གྱིས་ཕན་བདེ་བསྒྲུབ་པ་ཤིན་ཏུ་དཀོན། ཞེས་དང། འཚོལ་བའི་
ཚེ་ན་ཉོན་མོངས་བརྒྱ་ཡི་རྟེན། །རྙེད་ནས་སྤྱོད་པར་འདོད་ཚེ་སེར་སྣའི་གཞི། །གལ་ཏེ་གཞན་གྱིས་ཕྲོགས་ན་སྨྲེ་སྔགས་རྒྱུ། །ཤི་ནས་ཕན་པ་མེད་པའི་ནོར་གྱིས་ཅི། །ཞེས་གསུངས། གལ་ཏེ་ཕྱི་མར་མི་ཕན་ཀྱང་ཚེ་

[008B] ཚེ་འདིར་ཕན་པ་ཟས་ཕྱི་མར་གནོད་པ་ཐུ། ཟས་ནོར་སྔོན་གྱི་སྤྱིན་ཤུགས་ཤིག་མེད་ན་བསྒྲུབས་ཀྱང་འགྲུབ་པའི་ངེས་པ་ནི་
མི་འདུག་ད་ལྟ་མི་ཁ་ཅིག་རྐང་ཁྲག་ས། ལག་ཁྱག་རྡོ་བྱས། ཁ་ཅིག་ལྷོ་ཚོང་བྱང་དུ་སྡེབས། བྱང་ཚོང་ལྷོར་སྡེབས། ཁ་ཅིག་ཨར་ཇག་བརྐུ་གསུམ་བྱས་ཀྱང་སྐྱིད་པོ་མིག་གིས་མི་མཐོང་བ་འདུག་ཁ་ཅིག་དལ་བར་བསྡད་
ཀྱང་འབོལ་ལེ་ཤིག་གེ་བ་ཡོང་བ་འདུག་རང་རེའང་ཤི་མ་ལེ་བུང་ཀྱང་དཀོན་མཆོག་མཁྱེན་སྙམ་དུ་བློ་བལྟོས་བཅས། ཆོས་ལ་འབུངས་ན་ཚེ་འདི་ཕྱི་གཉིས་ཀར་དུ། འཚེངས་ནས་འགྲོ་བ་འདུག་སྟེ་བྱེད་མཁན་ཉུང་
ས་པཎ་གྱིས། བློ་ལྡན་ཚེ་འདི་སྒྲུབ་ན་ཡང། །ཆོས་ཀྱིས་བསྒྲུབས་ན་བདེ་བར་འགྲུབ། །དམ་པ་རྣམས་དང་ཆོམ་རྐུན་གྱི། །ཕུན་སུམ་ཚོགས་པའི་ཁྱད་པར་ལྟོས། ཞེས་གསུངས། དེས་ན་ཐོག་ཏུ་མི་འབབ་ལ་ཉེས་པ་ཆེ་བའི་ཚེ་འདིའི་
མདུན་གྲབས་ཞོར་ལ་བསྐྱུར་ནས་ཕྱི་མའི་གྲབས་བྱེད་དགོས་ཏེ། རྒྱལ་སྲས་རིན་པོ་ཆེས། ཕྱི་རྩིས་གྲབས་གཤོམས་གྲོག་སྐམ་ཉ་རྒྱ་འདྲ། །བསམ་པ་ཐོག་ཏུ་མི་ཁེལ་འདོད་མདུན་བསྐྱུངས། །ཅིས་ཀྱང་དྲན་ན་འབྱོར་རྒུད་
འདུ་འབྲལ་སེམས། །བལྟོས་ཐུབ་ཆོས་ལས་འདུག་གེ་མ་ཎི་བ། ཞེས་དང། དམ་པས། ཕྱི་མའི་གནས་དེར་གྲོགས་པོ་ཐམས་ཅད་སོང། །ཟླ་གྲོགས་རྒྱགས་ཕྱེ་ཡོད་དམ་དིང་རི་བ། ཞེས་གསུངས་པ་ལྟར་བསམ་མོ། །འོ་ན་

[009A]༄༅། །ནམ་འཆི་ངེས་མེད་ཀྱི་ཚེ་ཐུང་ཞག་འགའ་འོ་འདི་ལ་གཉེན་འཁོར་དང། ལུས་ལོངས་སྤྱོད་སྙན་གྲགས་སོགས་ཚེ་འདིའི་བདེ་སྐྱིད་གང་ལའང་མ་ཆགས་པར་ཆོས་རྣམ་དག་ཅིག་བྱེད་དགོས་ན། བྱེད་
ཚུལ་གང་འདྲ་ཞིག་བྱེད་པ་ཡིན་ཞེ་ན། སྤྱིར་ཐམས་ཅད་མཁྱེན་པས་གདུལ་བྱའི་དབང་གིས་སྣ་ཚོགས་ཤིག་གསུངས་ཀྱང། ཆེས་གཙོ་བོར་གྱུར་པ་གདུལ་བྱ་མཆོག་དམན་འབྲིང་གསུམ་ག་ལ་ཉེ་བར་མཁོ་བའི་ཆོས་ཉམས་
སུ་ལེན་ཚུལ་མདོ་རྒྱུད་དང། དམ་པ་རྣམས་ཀྱིས་དགོངས་པ་གཅིག་དང་དབྱངས་གཅིག་གིས་གསུངས་ཚུལ་མདོར་བསྡུས་ཏེ་སྟོན་པ་ནི་འདི་ལྟར། དེའང་ཁྱིམ་ན་གནས་པ་ནི་ཉོན་མོངས་པ་དུ་མའི་སྐྱོན་དང་བཅས་པ། རབ་ཏུ་
བྱུང་བ་ནི་ཉོན་མོངས་པ་ལས་རྒྱབ་ཀྱིས་ཕྱོག་ཤིང་ཆོས་བསྒྲུབ་པ་དང་རབ་ཏུ་མཐུན་པས་ན། མཁས་པས་ནི་རབ་ཏུ་བྱུང་བ་ལ་མངོན་པར་དགའ་བར་བྱ་ཞིང། དེའང་ཁྱིམ་གྱི་ཉེས་དམིགས་དང། རབ་ཏུ་བྱུང་བའི་ཕན་ཡོན་ལེགས་
པར་བསམས་ན། སྔར་རབ་ཏུ་བྱུང་བ་རྣམས་བསམ་པ་བརྟན་པ་དང། ཁྱིམ་པ་རྣམས་ཀྱང་སྨོན་པར་འགྱུར་བས་བག་ཆགས་བཟང་པོ་འཇོག་པར་འགྱུར་བས་ཅུང་ཟད་བརྗོད་པར་བྱའོ། །དེ་ལ་ཁྱིམ་པ་རྣམས་ནི་འབྱོར་པ་ཆེན་ཆེ་བས་
ཉམས་ཀྱིས་དོགས་པ་དང། འབད་པས་བསྲུང་བས་གདུངས་པའི་སྡུག་བསྔལ་དང། དབུལ་ན་དབུལ་བས་འཚོལ་བའི་སྡུག་བསྔལ་དང། ཕྱི་མའི་སྡུག་བསྔལ་གྱི་རྒྱུ་བྱ་བ་ངན་པས་བྲེལ་ཞིང། ཤིན་ཏུ་རྨོངས་པས་ཕྱིན་ཅི་ལོག་

[009B] སྐྱེས་རབས་ལས། བརྩོན་ར་འདྲ་བའི་ཁྱིམ་ལ་ནི། །ནམ་ཡང་བདེ་བར་མ་སེམས་ཤིག་ཕྱུག་གམ་ཡང་ན་དབུལ་ཡང་རུང། །ཁྱིམ་ན་གནས་པ་ནད་དུ་ཆེ། །གཅིག་ནི་བསྲུང་བས་
ཉོན་མོངས་ལ། །གཉིས་པ་འཚོལ་བས་ཤ་ཐང་ངོ། །ཕྱུག་གམ་ཡང་ན་དབུལ་ཡང་རུང། །གང་ན་བདེ་བ་མེད་གྱུར་པ། །དེ་ལ་དགའ་བ་རྨོངས་པ་ནི། །སྡིག་པའི་འབྲས་བུ་སྨིན་པ་ཉིད། ཅེས་གསུངས་ཤིང། ཆོས་སྒྲུབ་པའི་
ཁུངས་བྱས་ཀྱང་རང་བཞིན་གྱིས་ཆོས་དང་འགལ་ཏེ། དེ་ཉིད་ལས། ཁྱིམ་གྱི་སོ་ནམ་བྱས་ན་ནི། །བརྫུན་དུ་མི་སྨྲར་མི་རུང་ཞིང། །ཕ་རོལ་ཉེས་པ་བྱེད་པ་ལ། །ནན་ཏུར་མི་བྱར་མི་རུང་ངོ། །གལ་ཏེ་ཆོས་བཤད་ཁྱིམ་གྱི་སོ་ནམ་
འཆོར། །ཁྱིམ་ལ་ཕྱོགས་ན་ཆོས་ཀྱང་ག་ལ་འགྲུབ། །ཆོས་ཀྱི་ལས་ནི་རབ་ཏུ་ཞི་བ་ཡིན། །ཁྱིམ་གྱི་དོན་ནི་དྲག་ཤུལ་ཅན་གྱིས་འགྲུབ། །དེ་བས་ཆོས་དང་འགལ་བའི་སྐྱོན་ཡོད་ཕྱིར། །བདག་ལ་ཕན་འདོད་སུ་ཞིག་ཁྱིམ་
ན་གནས། ཤེས་དང། དྲེགས་དང་ང་རྒྱལ་གཏི་མུག་སྤྲུལ་གྱི་ཚད། །རབ་ཏུ་ཞི་བ་དགའ་བའི་བདེ་འཇིག་པ། །སྡུག་བསྔལ་མི་བཟད་མང་པོའི་གནས་གྱུར་ཁྱིམ། །ཁུང་དང་འདྲ་བར་སུ་ཞིག་གནས་པར་བྱེད། ཅེས་གསུངས་པས་
ཁྱིམ་གྱི་ཉེས་དམིགས་རིག་པར་བྱས་ནས། ཚེ་རབས་ཐམས་ཅད་དུ་རབ་ཏུ་འབྱུང་བའི་སྨོན་པ་བྱ་སྟེ། དྲག་ཤུལ་ཅན་གྱིས་ཞུས་པ་ལས་ཀྱང། བདག་ཀྱང་སྡུག་བསྔལ་གྱི་གནས་ཁྱིམ་གྱི་གནས་ནས་མངོན་པར་བྱུང་སྟེ་ནམ་

[010A]༄༅། །ཞིག་ན་འདི་ལྟ་བུ་སྤྱོད་པར་འགྱུར། བདག་ཀྱང་ནམ་ཞིག་ན་དགེ་འདུན་གྱི་ལས་དང། གསོ་སྦྱོང་གི་ལས་དང། དགག་དབྱེའི་ལས་དང། འདུད་པའི་ལས་དེ་ལ་གནས་པར་འགྱུར་སྙམ་ནས། དེས་
འདི་ལྟར་རབ་ཏུ་བྱུང་བའི་སེམས་ལ་དགའ་བར་བྱའོ། །ཞེས་ཁྱིམ་པའི་བྱང་སེམས་ཀྱིས་ཀྱང་བསྙེན་པར་རྫོགས་པ་ལ་སྨོན་པར་གསུངས་ཤིང། རྗེ་བཙུན་བྱམས་པས་ཀྱང། རབ་ཏུ་བྱུང་བའི་ཕྱོགས་དག་ནི། །ཡོན་
ཏན་ཚད་མེད་རྣམས་དང་ལྡན། །དེ་ལྟས་སྡོམ་བརྩོན་ཁྱིམ་པ་ཡི། །བྱང་ཆུབ་སེམས་དཔའ་ལས་ཁྱད་འཕགས། ཞེས་གསུངས་ལ། ཤ་ར་བའི་ཞལ་ནས་ཀྱང། ཁྱིམ་པ་ལས་ཀས་བྲེལ་བའི་དུས་སུ་གོས་བཟང་བཟང་
གྱོན་ལ་དེན་ཕར་སོང་དང། རབ་ཏུ་བྱུང་བ་ཨ་རེ་སྐྱིད་སྙམ་ནས་མ་འོངས་པན་རབ་བྱུང་གི་བག་ཆགས་འཇོག་གསུང། མཆོག་གི་སྤྲུལ་སྐུའི་རྟེན་ཅན་གྱི་ཡང་དག་པར་རྫོགས་པའི་སངས་རྒྱས་རྣམས་ཀྱང་རབ་བྱུང་གི་རྟེན་ཁོ་
ན་ལ་འབྱུང་གི་ཁྱིམ་པའི་རྟེན་ལ་མི་འབྱུང་སྟེ། ཆོ་འཕྲུལ་ཆེན་པོ་བསྟན་པའི་མདོ་ལས་ཀྱང། འདོད་པ་དག་ནི་རབ་ཏུ་བསྟེན་བྱེད་ཅིང། །བུ་དང་ཆུང་མ་དག་ལ་སྲེད་བསྐྱེད་ནས། །སྨད་པར་བྱ་བའི་ཁྱིམ་ལ་བརྟེན་པ་དེ། །བླ་མེད་
བྱང་ཆུབ་དམ་པ་གཞར་མི་ཐོབ། །གང་དག་འདོད་པ་ལྕི་སྐམ་མེ་བཞིན་སྤོང། །བུ་དང་ཆུང་མ་དག་ལ་སྲེད་སྤངས་ནས། །ཁྱིམ་གྱིས་སྐྲག་སྟེ་ཁྱིམ་ནས་མངོན་བྱུང་བ། །དེ་དག་བྱང་ཆུབ་མཆོག་འདི་རྙེད་མི་དཀའ། །གང་

[010B] །བྱང་ཆུབ་དམ་པ་མཆོག་འདི་ཐོབ་པ་ཡི། །སངས་རྒྱས་གང་ཡང་སྔོན་ཆད་མ་བྱུང་སྟེ། །མ་འོངས་པ་ནའང་མི་འབྱུང་གནས་པ་མེད། །རྒྱལ་སྲིད་མཆིལ་མའི་ཐལ་བ་བཞིན་སྤངས་ནས།།
དབེན་པར་འདོང་སྟེ་དགོན་པར་གནས་བྱེད་པ། །ཉོན་མོངས་སྤངས་ཏེ་བདུད་ནི་བཅོམ་ནས་སུ། །བྱང་ཆུབ་རྡུལ་མེད་འདུས་མ་བྱས་འཚང་རྒྱ། ཞེས་དང། ལུང་ལས་ཀྱང། ཕན་ཡོན་ལྔ་མཐོང་བའི་མཁས་པས་རབ་ཏུ་བྱུང་
བར་མོས་པར་འོས་ཏེ། ལྔ་ནི། རང་གི་དོན་མ་འདྲེས་པར་ཐོབ་པར་འགྱུར་བ་དང། བྲན་དང་མངག་གཞུག་དང། བཀོལ་བ་དང། རང་དབང་མེད་ཅིང་དགའ་མགུར་འགྲོར་མེད་པ་དག་གིས་མཆོད་པ་དང་བསྟོད་པར་བྱ་བར་
འགྱུར་བ་དང། མྱ་ངན་ལས་འདས་པ་འགྲུབ་པ་དང། བདེ་བ་བླ་ན་མེད་པ་ཐོབ་པ་དང། མྱང་འདས་དེ་ཐོབ་པ་ལས་ཉམས་ཀྱང་ལྷར་སྐྱེ་བ་དང། སངས་རྒྱས་ཀྱི་ཉན་ཐོས་སྐྱེས་བུ་དམ་པ་ཡང་དག་པར་སོང་བ་མཆོག་རྣམས་
ཀྱིས་རྣམ་གྲངས་དུ་མར་རབ་ཏུ་བྱུང་བ་བསྔགས་པར་མཐོང་བས། མཁས་པས་རབ་ཏུ་བྱུང་བར་བྱ་བར་འོས་པ་ཉིད། ཅེས་གསུངས་སོ། །དེས་ན་ཐར་པ་དང་ཐམས་ཅད་མཁྱེན་པ་བསྒྲུབ་པ་ལ་རབ་བྱུང་གི་རྟེན་བསྔགས་པར་
མདོ་རྒྱུད་ཚད་ལྡན་གྱི་དགོངས་འགྲེལ་དང་བཅས་པ་རྣམས་མི་མཐུན་པ་མེད་པས། ཁྱིམ་པ་རྣམས་ཀྱང་འདི་ལྟ་བུའི་གནས་ལ་སྨོན་པར་བྱ་ཞིང་རབ་ཏུ་བྱུང་བ་རྣམས་ཀྱིས་ནི་ཆོས་གོས་དང། ལྷུང་བཟེད་དང། བསོད་

[011A]༄༅། །སྙོམས་ངན་ངོན་ཙམ་གྱིས་ཆོག་ཤེས་པར་བྱས་ནས། རང་རྒྱུད་ཀྱི་ཉོན་མོངས་པ་སྦྱོང་ཞིང། གཞན་གྱི་ཡོན་གནས་བྱེད་པའམ་དེ་ལྟ་བུ་ལ་སྨོན་པར་བྱ་དགོས་ཏེ། གཞོན་ནུ་མ་བདུན་གྱི་རྟོགས་
པ་བརྗོད་པ་ལས། སྐྲ་རྣམས་བྲེགས་པར་གྱུར་ནས་ནི། །ཕྱག་དར་ཁྲོད་ཀྱི་གོས་འཆང་ཞིང། །དགོན་པ་ཡུལ་དུ་འདོད་པར་ནི། །ནམ་ཞིག་དེ་ལྟར་འགྱུར་ཞིག་གུ་གཉའ་ཤིང་གང་ཙམ་རྣམ་བལྟ་ཞིང། །ས་ཡི་ལྷུང་བཟེད་
ལག་ཐོགས་ནས། །དབྱས་མེད་ཁྱིམ་ནས་ཁྱིམ་དུ་ནི། །ནམ་ཞིག་སློང་མོ་སྤྱོད་པར་འགྱུར། །རྙེད་དང་བསྐུར་སྟིར་ཆགས་མེད་ཅིང། །ཉོན་མོངས་ཚེར་མའི་འདམ་རྫབ་དང། །སྦྱོང་བར་བྱེད་ཅིང་གྲོང་ཁྱེར་གྱི། །སྦྱིན་པའི་གནས་
སུ་ནམ་ཞིག་འགྱུར། ཞེས་གསུངས་པ་ལྟར་བསམ་མོ། །ཡང་འགའ་ཞིག་གོས་ཕྱག་དར་ཁྲོད་དང་འཚོ་བ་བསོད་སྙོམས་ལ་བརྟེན་པ་ནི། མི་གཞན་གྱིས་སྤྲང་པོ་ལྟར་བརྙས་པ་བྱེད་པ་དང། ངལ་ཞིང་དུབ་པས་སྡུག་བསྔལ་
གྱི་འདུ་ཤེས་འབྱུང་བ་ཡང་ཡོད་མོད་ཀྱང། བློ་དང་ལྡན་པ་དག་གིས་ནི་དེའི་གཉེན་པོར་སྡུག་བསྔལ་དང་ལེན་དང། ཆོས་ལ་ངེས་སེམས་ཀྱི་བཟོད་པ་བསྟེན་ནས་སྤྲོ་བའི་འདུ་ཤེས་བསྐྱེད་དགོས་ཏེ། ཡང་དག་པར་
རྫོགས་པའི་སངས་རྒྱས་ཀྱིས་ཀྱང་གོས་རིན་ཐང་མེད་པ་འབུམ་རི་བ་དང། ཁ་ཟས་རོ་བརྒྱ་པ་སྤངས་ནས་ཕྱག་དར་ཁྲོད་ཀྱི་ཆོས་གོས་དམན་པ་གསོལ་ཞིང། ཉིད་ཀྱི་ལྷུང་བཟེད་ཉིད་ཀྱིས་བསྣམས་ནས་གྲོང་ཁྱེར་

[011B] ཚེ་རབས་གཞན་དུ་སྡུག་བསྔལ་དངོས་མྱོང་དགོས་པ་དང། བཅོམ་ལྡན་འདས་ཀྱིས་ནི་བསོད་སྙོམས་ལ་སོགས་པ་སྦྱངས་
པའི་ཡོན་ཏན་བཅུ་གཉིས་དང་ལྡན་པ་ལ་ལྷག་པར་བསྔགས་པ་དང་བསྟོད་པར་མཛད་དེ། ཇི་སྐད་དུ། སྦྱངས་པའི་ཡོན་ཏན་བཅུ་གཉིས་ཀྱི་ཕན་ཡོན་བསྟན་པ་ལས། སློང་བའི་ཟས་ལ་རབ་ཏུ་ཞུགས་པ་ནི། །ང་རྒྱལ་སྤོང་
ཞིང་བརྙས་པ་བཟོད་པར་འགྱུར། །ལུས་ནི་ལྕི་བའི་དབང་དུ་གཏོང་མི་འགྱུར། །མགྲོན་དུ་བོས་པའི་ཉམས་ང་སྡུག་བསྔལ་མེད། །ཚིག་ཏུ་སྨྲ་བ་མེད་པར་སྐྱེ་བོ་དག་དགེ་བ་རྒྱ་ཆེན་གཞིར་གྱུར་སྦྱིན་ལ་སྦྱོར། །ཁྱིམ་གྱི་བསླབ་
པ་ངེས་པར་གང་ཡིན་པ། །དེ་ལ་སྤྱོད་པའི་དགེ་སློང་ཤིན་ཏུ་མཛེས། །དགེ་སློང་ཚུལ་གྱིས་རང་ཉམས་བདེར་འཚོ་ཞིང། །རང་གི་བརྩོན་པས་བསྒྲུབས་པ་ཟ་བ་ནི། །འཚོ་བའི་སྐྱོན་གྱིས་ཟིལ་གྱིས་གནོན་མི་འགྱུར། །འདི་
ལ་ཕྱོགས་སུ་ཅིས་ཀྱང་འཕོངས་པ་མེད། །གང་ལ་བརྟེན་ནས་རབ་ཏུ་བྱུང་དེ་ལ། །དེ་བཞིན་ཁོ་ནར་བསྒྲུབ་པ་རྣམ་པར་མཛེས། །དོན་དུ་གཉེར་བས་གནོད་པར་མི་འགྱུར་ཞིང། །དམ་པ་རྣམས་ཀྱིས་སྤྱོད་པའི་རྗེས་སུ་
འཇུག་ཉེ་དུའི་སྐྱེ་བོ་སྡུག་དང་བདག་ཉིད་ཀྱི། །ལུས་ལ་བསོད་པའི་ཁ་ཟས་དེ་སྤངས་ནས། །ཟས་ཀྱི་རོ་ལ་ཆགས་པར་མ་གྱུར་པ། །ཆོག་པར་འཛིན་པའི་དགེ་སློང་རབ་ཏུ་བརྗིད། ཅེས་གསུངས་པའི་ཕྱིར་རོ། །གཉིས་

[012A]༄༅། །པ་ཆོས་ལམ་དུ་ལོངས་པར་བྱེད་པའི་གདམས་ངག་ནི། དེ་ལྟར་རབ་ཏུ་བྱུང་ནས་ཚུལ་ཁྲིམས་རྣམ་པར་དག་པ་བསྲུང་བ་ཡིན་ལ། ཚུལ་ཁྲིམས་རྣམ་དག་བསྲུང་བའང། ཚུལ་ཁྲིམས་བསྲུངས་
བའི་ཕན་ཡོན་དང། མ་བསྲུངས་པའི་ཉེས་དམིགས་ཤེས་པ་ལ་རག་ལས་པས། དེས་ན་འདི་ལ་གསུམ། བསྲུངས་པའི་ཕན་ཡོན། མ་བསྲུངས་པའི་ཉེས་དམིགས། དེའི་ཕྱིར་ཚུལ་བཞིན་བསྲུང་བར་གདམས་པའོ། །
དང་པོ་ནི། སོ་སོ་ཐར་པའི་དབང་དུ་བྱས་པའི་ཚུལ་ཁྲིམས་འདི་ནི་ཡོན་ཏན་ཐམས་ཅད་ཀྱི་གཞི་རྟེན་ཡིན་ཏེ། དཔུང་བཟང་གིས་ཞུས་པ་ལས། ཇི་ལྟར་ལོ་ཐོག་ཐམས་ཅད་ས་ལ་ནི། །བརྟེན་ནས་སྐྱོན་མེད་པར་ནི་
སྐྱེ་བ་ལྟར། །དེ་བཞིན་ཚུལ་ཁྲིམས་བརྟེན་ནས་དཀར་ཆོས་མཆོག་སྙིང་རྗེའི་ཆུས་བརླན་པས་ནི་རྣམ་པར་སྐྱེ། ཞེས་དང། མགོན་པོ་ཀླུ་སྒྲུབ་ཀྱིས་ཀྱང། ཁྲིམས་ནི་རྒྱུ་དང་མི་རྒྱུའི་ས་བཞིན་དུ། །ཡོན་ཏན་ཀུན་
གྱི་གཞི་རྟེན་ལེགས་པར་གསུངས། །ཤེས་དང། དགྲ་བཅོམ་ཆོས་ཀྱི་ཚོང་དཔོན་གྱིས་ཀྱང། ཇི་ལྟར་ས་ནི་སྐྱེ་དགུ་ཀུན་གྱི་གཞི། །དེ་ལས་འབྲུ་རྣམས་སྐྱེ་བར་འགྱུར་བ་ལྟར། །དེ་བཞིན་འདུལ་བ་སྡོམ་བརྩོན་
རྣམས་ཀྱི་གཞི། །དེ་བཞིན་དེ་ལས་བསོད་ནམས་རྣམས་ཀྱང་སྐྱེ། །ཚུལ་ཁྲིམས་ཡོན་ཏན་ཀུན་གྱི་གནས་སུ་དགོངས། །དེ་ཡི་གནས་ནི་འདུལ་བ་ཡིན་པར་གསུངས། །འདི་ལ་གནས་པར་གྱུར་ན་མཐར་ཕྱིན་

[012B] །འདི་ལ་མི་གནས་མཐར་ཕྱིན་ག་ལ་འགྱུར། །ཞེས་གསུངས་སོ། །གཞན་ཡང། མྱང་འདས་ལ། ཚུལ་ཁྲིམས་ནི་དགེ་བའི་ཆོས་ཐམས་ཅད་ཀྱི་ཐེམ་སྐས་སོ། །ཤིང་ལ་སོགས་པའི་རྩ་བས་ཡིན་པ་ལྟར་རྩ་
བའོ༑ ༑ཚོང་དཔོན་ཚོང་པ་ཐམས་ཅད་ཀྱི་ཐོག་མར་འགྲོ་བ་ལྟར། །དགེ་བའི་ཆོས་ཐམས་ཅད་ཀྱི་ཐོག་མར་འགྲོ་བའོ། །བརྒྱ་བྱིན་གྱི་རྒྱལ་མཚན་བསྒྲེང་བ་ལྟར། ཆོས་ཐམས་ཅད་ཀྱི་རྒྱལ་མཚན་ནོ། །སྡིག་པ་ཐམས་ཅད་
དང་ངན་སོང་གི་ལམ་གཏན་གཅོད་པའོ། །སྡིག་པའི་ནང་ཐམས་ཅད་གསོ་བའི་སྨན་གྱི་སྡོང་པོ་ལྟ་བུའོ། །སྲིད་པའི་ལམ་ཉམ་ང་བའི་རྒྱགས་ཚོགས་སོ། །ཉོན་མོངས་པའི་དགྲ་འཇོམས་པའི་གོ་མཚོན་ནོ། །ཉོན་མོངས་པའི་
སྦྲུལ་གདུག་པ་སེལ་བའི་རིག་སྔགས་སོ། །སྡིག་པའི་ཆུ་ལས་སྒྲོལ་བའི་ཟམ་པའོ། །ཞེས་གསུངས་ལ། དགེ་སློང་ལ་རབ་ཏུ་གཅེས་པའི་མདོ་ལས་ཀྱང། ཤིན་ཏུ་ལེགས་པར་ཚུལ་ཁྲིམས་གང། །བསྡམས་པའི་མི་དེ་
མཛེས་པའི་གཟུགས། །འདུལ་བ་ལ་ནི་ཉེ་བར་གནས། །ཚུལ་ཁྲིམས་བསླབ་ལ་རང་ཡིད་ཆེས། །མི་དེ་ཉི་མ་གཅིག་ལ་ཡང། །བསོད་ནམས་ཕུང་པོ་དཔག་ཏུ་མེད། །གསོག་ཅིང་སངས་རྒྱས་འབྲས་བུ་འགྲུབ། ཅེས་དང་
ཚུལ་ཁྲིམས་འདི་ནི་བདེ་བའི་མཆོག་ཚུལ་ཁྲིམས་འདི་ནི་ཐར་པའི་ལམ། །ཚུལ་ཁྲིམས་འདི་ནི་ཡོན་ཏན་གཞི། །ཚུལ་ཁྲིམས་འདི་ནི་སངས་རྒྱས་རྒྱུ། ཞེས་གསུངས་སོ། །མདོར་ན་སངས་རྒྱས་ཀྱང་སྒྲིབ་གཉིས་

[013A]༄༅། །བག་ཆགས་དང་བཅས་པ་ཟག་མེད་ཀྱི་ཤེས་རབ་ཀྱིས་སྤངས་པས་ཐོབ་པ་ཡིན་ལ། ཤེས་རབ་དེ་ནི་ཏིང་ངེ་འཛིན་ལས་བྱུང་ཞིང། ཏིང་ངེ་འཛིན་དེ་ཡང་ལྷག་པའི་ཚུལ་ཁྲིམས་རྣམ་དག་ལས་བྱུང་བ་
ཡིན་ཏེ། ལུང་ལས། དགེ་སློང་དག་ཚུལ་ཁྲིམས་ལ་གོམས་པར་བྱས་ན་ཏིང་ངེ་འཛིན་ཡུན་རིང་དུ་གནས་པར་འགྱུར་རོ། །ཏིང་ངེ་འཛིན་དེ་ལ་གོམས་པར་བྱས་ན་ཤེས་རབ་ཡུན་རིང་དུ་གནས་པར་འགྱུར་རོ། །ཤེས་
རབ་གོམས་པར་བྱས་ན་འདོད་ཆགས་དང། ཞེ་སྡང་དང། གཏི་མུག་ལས་སེམས་ཡང་དག་པ་ཁོ་ནར་རྣམ་པར་གྲོལ་བར་འགྱུར། ཞེས་གསུངས་པས་སོ། །གཞན་ཡང་ཚུལ་ཁྲིམས་ལ་བརྟེན་ནས་རིམ་གྱིས་
སྙིང་རྗེའི་བདག་ཉིད་ཅན་བྱང་ཆུབ་སེམས་དཔའ་རྣམས་དང་མཚུངས་པར་འགྱུར་བ་དང། ཉེས་སྤྱོད་ཐམས་ཅད་སྤངས་པའི་ཐམས་ཅད་མཁྱེན་པའི་ཡེ་ཤེས་ཐོབ་པ་དང། རྒྱན་གཞན་ནི་ཧ་ཅང་རྒན་པ་དང། གཞོན་
པ་ལ་བཏགས་ན་བཞད་གད་དུ་འགྱུར་ཞིང་མི་མཛེས་ཀྱང། ཚུལ་ཁྲིམས་ཀྱི་རྒྱན་ནི་རྒན་གཞོན་པར་མ་གང་ལ་ལྡན་ཀྱང་མཛེས་པ་དང། དྲི་གཞན་ནི་རླུང་གི་ཕྱོགས་སུ་འགྲོ་བས་ཕྱོགས་རེ་བ་ཡིན་ལ། ཚུལ་ཁྲིམས་
ཀྱི་གྲགས་པའི་དྲི་ནི་ཕྱོགས་ཐམས་ཅད་དུ་འགྲོ་བ་དང། ཙན་དན་ལ་སོགས་པའི་བྱུག་པ་ནི་རབ་བྱུང་ལ་འགལ་ཡང། ཉོན་མོངས་ཀྱི་ཚ་གདུང་སེལ་བའི་ཚུལ་ཁྲིམས་ཀྱི་བྱུག་པ་རབ་བྱུང་དང་མཐུན་པ་དང། རབ་བྱུང་

[013B] ཚུལ་ཁྲིམས་རྣམ་དག་དང་ལྡན་པ་ནི་གཞན་ལས་ཕུལ་དུ་བྱུང་སྟེ། དཔའ་བོས། ཚུལ་ཁྲིམས་དེ་ནི་ཁྱད་པར་འཐོབ་པའི་ལམ། །སྙིང་རྗེའི་དད་ཅན་རྣམས་དང་མཉམ་པར་
སྒྲུབ། །ཡེ་ཤེས་གཙང་མ་ཕུལ་གྱི་རང་བཞིན་ཏེ། །སྐྱོན་བྲལ་རྒྱན་དུ་གྱུར་པའི་མཆོག་ཅེས་བྱ། །ཁམས་གསུམ་ཀུན་ཏུ་ཡིད་འོང་དྲི་བསུང་སྟེ། །རབ་ཏུ་བྱུང་དང་མི་འགལ་བྱུག་པ་ཡིན། །ཆ་ལུགས་མཐུན་ཡང་ཚུལ་
ཁྲིམས་ལྡན་གྱུར་ན། །མི་ཡི་ནང་ན་དེ་ཉིད་འཕགས་པར་འགྱུར། ཞེས་གསུངས་ཤིང། གཞན་ཡང་འབད་རྩོལ་གྱིས་མ་བསྒྲུབས་ཀྱང་ལོངས་སྤྱོད་ངང་གིས་འདུ་ཞིང། སྟོབས་ཀྱིས་མ་བསྡིགས་ཀྱང་སྐྱེ་བོ་ཀུན་ངང་གིས་
སྡུད་པ་དང། གཉེན་བཤེས་སོགས་མ་ཡིན་ཞིང་སྔར་ཕན་བཏགས་པ་མ་ཡིན་པའི་ངོ་མ་ཤེས་པའི་སྐྱེ་བོ་རྣམས་ཀྱང་བྱམས་ཤིང། རྐང་རྗེས་ཀྱི་རྡུལ་ཡང་ལྷ་མི་རྣམས་ཀྱིས་མཆོད་པ་ལ་སོགས་པའི་ཕན་ཡོན་
རྣམས་ཀྱང་ཚུལ་ཁྲིམས་ལས་བྱུང་སྟེ། དེ་ཉིད་ལས། ཚིག་ཏུ་མ་བརྗོད་ཚོགས་སུ་མ་གྱུར་ཀྱང། །ཉམས་སུ་མཁོ་བའི་ལོངས་སྤྱོད་རིམ་གྲོ་འདུ། །བསྡིགས་པ་མེད་པར་འཇིག་རྟེན་ཀུན་འདུད་དེ། །ཚེགས་མེད་མ་
བསྒྲུབས་དབང་ཕྱུག་འཐོབ་པར་འགྱུར། །བརྗོད་དུ་མ་འོས་རིགས་སུ་འབྱུང་བ་དང། །ཕན་ཞིང་དབེན་པ་གང་ཡང་མ་བྱས་ཤིང། །སྔོན་ཆད་མི་ཤེས་སྐྱེ་བོ་ཐམས་ཅད་ཀྱང། །ཚུལ་ཁྲིམས་ལྡན་པའི་སྐྱེ་བོ་དེ་ལ་འདུད། །

[014A]༄༅། །རྐང་པས་བཀྲ་ཤིས་གྱུར་པའི་རྡུལ་དག་ཀྱང། །སྤྱི་གཙུག་དམ་པས་བླངས་ཤིང་ལྷ་དང་མིས། །ཕྱག་འཚལ་མགོས་གཏུགས་ཐོབ་པ་ཀུན་དུ་འཁྱེར། །དེ་ཕྱིར་ཚུལ་ཁྲིམས་དད་ལྡན་རིགས་
མཆོག་ཡིན། ཞེས་གསུངས་ཤིང། དེ་དག་གི་དོན་ནི་རྗེ་ཐམས་ཅད་མཁྱེན་པས། ཚུལ་ཁྲིམས་ཉེས་སྤྱོད་དྲི་མ་འཁྲུད་པའི་ཆུ། །ཉོན་མོངས་ཚ་གདུང་སེལ་བ་ཟླ་བའི་འོད། །སྐྱེ་དགུའི་དབུས་ན་ལྷུན་པོ་ལྟ་བུར་
བརྗིད། །སྟོབས་ཀྱིས་བསྡིགས་པ་མེད་པར་འགྲོ་ཀུན་འདུད། །དེ་ལྟར་ཤེས་ནས་ཡང་དག་བླངས་པའི་ཁྲིམས། །དམ་པ་རྣམས་ཀྱིས་མིག་བཞིན་བསྲུང་བར་མཛད། །རྣལ་འབྱོར་ངས་ཀྱང་ཉམས་ལེན་དེ་ལྟར་
བྱས༑ ༑ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །ཞེས་གསུངས་པ་ལྟར་རོ། །གཞན་ཡང་ཚུལ་ཁྲིམས་ལེགས་པར་བསྲུངས་ན་ཟས་གོས་ཀྱང་རྙེད་སླ་སྟེ། ཚུལ་ཁྲིམས་འཆལ་བ་ཚར་གཅོད་
པའི་མདོ་ལས། ཤཱ་རིའི་བུ། ངའི་བསྟན་པ་འདི་ལ་ཉེས་པ་ཐོབ་པར་མི་འགྱུར་ལ། ངའི་ཉན་ཐོས་རྣམས་ནི་ཆོས་གོས་དང་བསོད་སྙོམས་ཀྱིས་དུབ་པར་མི་འགྱུར་བས། ཤཱ་རིའི་བུ། སངས་རྒྱས་ཀྱི་ས་ལ་མངོན་པར་
བརྩོན་པར་གྱིས་ཤིག་ཤཱ་རིའི་བུ། འཇིག་རྟེན་ཟང་ཟིང་ལ་གཅེས་པར་མ་བྱེད་ཅིག་ཤཱ་རིའི་བུ་ལྟོས་ཤིག་ང་ནི་འདི་སྐད་དུ། རྣལ་འབྱོར་སྤྱོད་པའི་དགེ་སློང་རྣམས་ལ་ནི་ལྷ་བྱེ་བ་སྟོང་ཕྲག་དག་བདེ་བ་ཐམས་ཅད་ཀྱིས་

[014B] ཤཱ་རིའི་བུ་མིས་ནི་དེ་ལྟ་བུའི་མཆོད་པ་དང་རྙེད་བཀུར་བྱེད་པར་མི་ནུས་སོ། །ཞེས་དང། ཤཱ་རིའི་བུ། གང་གིས་དེ་བཞིན་གཤེགས་པའི་རིགས་སུ་བྱུང་ནས་ཆོས་དེ་ལ་བརྩོན་འགྲུས་ཀྱིས་
གནས་ན། འདོད་པ་ཆུང་བའི་ལྷ་རྣམས་དང། འདོད་པ་ཆུང་བའི་མི་རྣམས་དང། འདོད་པ་ཆུང་བའི་སེམས་ཅན་ཐམས་ཅད་ལས། དགེ་སློང་རྣལ་འབྱོར་སྤྱོད་པའི་ལྷུང་བཟེད་དང། ཆོས་གོས་འབྱུང་བར་འགྱུར་རོ། །ཞེས་
དང། ཡང་སྟོན་པས། ཁྱིམ་པའི་སྐྱེ་བོ་ཐམས་ཅད་ནི། །སེན་མོའི་སྟེང་དུ་ཞིང་རྨོད་ཀྱང། །ང་ཡི་རབ་ཏུ་བྱུང་བ་རྣམས། །འཚོ་བས་འཕོངས་པར་མི་འགྱུར་རོ། །ཞེས་གསུངས་ཤིང། དེར་མ་ཟད་ཚུལ་ཁྲིམས་རྣམ་པར་དག་པ་
བསྲུངས་ན་སྙན་པའི་གྲགས་པས་ཁྱབ་པ་དང། རྒྱལ་པོ་དང་མི་དང་མི་མ་ཡིན་གདུག་པ་ཅན་རྣམས་ཀྱིས་ཀྱང་གནོད་པར་མི་ནུས་པ་དང། སྔོན་སངས་རྒྱས་མཐོང་བའི་ལྷ་རྣམས་དགའ་བར་འགྱུར་ཞིང་དེ་དག་གིས་བསྲུང་བ་
དང། བདེ་བར་གཉིད་ལོག་ཅིང་སད་པར་འགྱུར་བ་དང། འཇིག་རྟེན་པའི་སྐྱེ་བོ་ཀུན་གྱིས་བསྟོད་ཅིང་སྦྱིན་གནས་སུ་འགྱུར་བ་དང། བླ་མ་དང་གྲོགས་ཚངས་པ་མཚུངས་པར་སྤྱོད་པ་རྣམས་ཀྱི་མདུན་དུ་ངོ་ནོངས་པ་དང་བག་
ཚ་བ་མེད་པ་དང། ཡོན་ཏན་གོང་འཕེལ་དུ་འགྱུར་ཞིང། འགྱོད་པ་མེད་པར་ཚེའི་དུས་བྱས་ནས་མཐོ་རིས་སུ་སྐྱེས་ནས། རིམ་གྱིས་སྡུག་བསྔལ་ཐམས་ཅད་ལས་གྲོལ་བ་ཐོབ་སྟེ། ཚུལ་ཁྲིམས་ཡང་དག་པར་ལྡན་

[015A]༄༅། །པའི་མདོ་ལས། ཚུལ་ཁྲིམས་ལྡན་པ་སངས་རྒྱས་འབྱུང་དང་འཕྲད། །ཚུལ་ཁྲིམས་ལྡན་པ་རྒྱན་རྣམས་ཀུན་གྱི་མཆོག་ཚུལ་ཁྲིམས་ལྡན་པ་དྲི་དང་བྱུག་པ་ཡིན། །ཚུལ་ཁྲིམས་ལྡན་པ་གདུང་བ་
སེལ་བའི་ཆུ། །ཚུལ་ཁྲིམས་ལྡན་པ་དགའ་བ་ཀུན་གྱི་གནས། །ཚུལ་ཁྲིམས་ལྡན་པ་འཇིག་རྟེན་ཀུན་གྱིས་བསྟོད། །ཚུལ་ཁྲིམས་དག་གིས་འགྲོ་བ་དམ་པ་མནོས། །ཇི་ལྟར་སྦྲུལ་གདུག་ཀླུ་ཆེན་ནག་པོ་ཡང། །ཚུལ་
ཁྲིམས་ལྡན་ལ་གནོད་མེད་གཞན་ཅི་སྨོས། །ཚུལ་ཁྲིམས་ལྡན་པའི་དགེ་སློང་འོད་དང་ལྡན། །ཚུལ་ཁྲིམས་ལྡན་པ་གྲགས་འགྱུར་བདེ་བ་ཐོབ། །ཅེས་གསུངས་སོ། །མདོར་བསྡུ་ན། དཔའ་བོས། ལྷར་བཅས་དགའ་
རྒྱུ་མི་ཡི་ལོངས་སྤྱོད་དང། །བདེ་མཆོག་རོ་མཆོག་ལྷ་ཡི་ཕུན་སུམ་ཚོགས། །ཚུལ་ཁྲིམས་རྒྱུས་བྱུང་ཅི་ཞིག་ངོ་མཚར་ཆེ། །སངས་རྒྱས་ཆོས་རྣམས་དེ་ལས་བྱུང་ལ་ལྟོས། །ཤེས་གསུངས་པ་ལྟར། ཚུལ་ཁྲིམས་
ལ་བརྟེན་ནས་སངས་རྒྱས་ཀྱི་གོ་འཕང་མྱུར་དུ་ཐོབ་ན། དེ་ལས་གཞན་པའི་ཡོན་ཏན་རྣམས་ལྟ་ཅི་སྨོས། དེས་ན་ཤེས་རབ་དང་ལྡན་པ་རྣམས་ཀྱིས་ཕན་ཡོན་འདི་དག་ལེགས་པར་བསམས་ལ། བསླབ་པའི་ཆ་ཕྲ་
མོ་ཙམ་ལའང་སྲོག་བསྔོས་བྱས་ཏེ་བསྲུང་བ་ལ་གདམས་པའི་མཐིལ་དུ་ཟུངས་ཤིག་གཉིས་པ་མ་བསྲུངས་པའི་ཉེས་དམིགས་ནི། དགེ་སློང་ལ་རབ་ཏུ་གཅེས་པའི་མདོ་ལས། ལ་ལའི་ཚུལ་ཁྲིམས་བདེ་བ་སྟེ། །

[015B] །ཚུལ་ཁྲིམས་ལྡན་པ་བདེ་བ་སྟེ། །ཚུལ་ཁྲིམས་འཆལ་བ་སྡུག་བསྔལ་ཡིན། །ཞེས་ཚུལ་ཁྲིམས་བླངས་ནས་མ་བསྲུངས་ན་ཉེས་དམིགས་ཤིན་ཏུ་ཆེ་བར་གསུངས་ཤིང། སྐྱེ་
བ་ཕྱི་མ་རྣམས་སུ་ལྕགས་ཀྱི་ལྷུང་བཟེད་མེ་འབར་བ་ལ་སོགས་པའི་དམྱལ་བ་རྣམས་སུ་ཡུན་རིང་པོར་སྡུག་བསྔལ་མྱོང་དགོས་ཏེ་དེ་ཉིད་ལས། ལྷུང་བཟེད་ལ་སོགས་རབ་འབར་བས། །བསྐལ་པ་སྟོང་ཕྲག་དུ་མ་རུ། །དམྱལ་
པའི་ཁྲོ་ཆུ་ལྟ་བུར་འཚེད། ཅེས་གསུངས་པས་ཤིན་ཏུ་འཇིགས་པར་གདའ། དེས་ན་རབ་བྱུང་གི་སྡོམ་པ་བླངས་ནས་ཚུལ་བཞིན་དུ་མི་སྲུང་བར་ཚེ་རིང་པོ་བསྡད་པ་ལས། ཚུལ་ཁྲིམས་དང་ལྡན་བཞིན་དུ་མྱུར་དུ་
ཤི་བ་བླ་སྟེ། སྟོན་པས། དགེ་སློང་དག་སྲོག་དང་བྲལ་ཞིང་ཤི་བ་ནི་བླའི། ཚུལ་ཁྲིམས་ཉམས་ཤིང་ཞིག་པ་ནི་དེ་ལྟ་མ་ཡིན་ནོ། །དེ་ཅིའི་ཕྱིར་ཞེ་ན། སྲོག་དང་བྲལ་ཞིང་ཤི་བས་ནི་སྐྱེ་བ་འདི་ཉིད་ཀྱི་ཚེ་ཡོངས་སུ་ཟད་པར་འགྱུར་
གྱིས། ཚུལ་ཁྲིམས་ཉམས་ཤིང་ཞིག་པས་ནི་སྐྱེ་བ་འབུམ་ཕྲག་བརྒྱའི་བར་དུ་རིགས་དང་བྲལ་ཞིང་བདེ་བ་སྤངས་ཏེ། རྣམ་པར་ལྟུང་བ་ཆེན་པོ་ཉམས་སུ་མྱོང་བར་འགྱུར་རོ། །ཞེས་གཏན་ཚིགས་དང་བཅས་ཏེ་གསུངས་སོ། །
གཞན་ཡང་ཚུལ་ཁྲིམས་ཀྱི་རྐང་པ་ཉམས་ན་ནི། འཁོར་བས་སྐྱོ་ནས་ཐར་པར་འབྲོས་འདོད་ཀྱང། འགྲོ་བར་མི་ནུས་པར་མ་ཟད་སླར་ཡང་ངན་འགྲོའི་སྡུག་བསྔལ་དྲག་པོས་འཇོམས་པ་དཔེ་དང་བཅས་པའང། ཏིང་ངེ་

[016A]༄༅། །འཛིན་རྒྱལ་པོ་ལས། མི་ཞིག་ཆོམ་རྐུན་མང་པོས་རབ་གཙེས་ནས། །འཚོ་བར་འདོད་པས་བྲོས་ཤིང་འགྲོར་བཙལ་ན། །དེ་ཡི་རྐང་པ་འགྲོ་ཞིང་རྒྱུག་མི་ནུས། །ཆོམ་རྐུན་དག་གིས་དེ་བཟུང་བཅོམ་པ་
ལྟར༑ ༑དེ་བཞིན་ཚུལ་ཁྲིམས་ཉམས་པ་རྨོངས་པའི་མི། །འདུས་བྱས་དག་ལས་འབྲོས་པར་འདོད་མོད་ཀྱི། །ཚུལ་ཁྲིམས་ཉམས་པས་དེ་ཡང་འབྲོས་མི་ནུས། །ན་རྒ་འཆི་བ་དག་གིས་ཤིན་ཏུ་འཇོམས། ཤེས་དང། ཚུལ་
ཁྲིམས་ཡང་དག་པར་ལྡན་པའི་མདོ་ལས། ཇི་ལྟར་མིག་མེད་གཟུགས་མཐོང་མི་རུང་ལྟར། །དེ་བཞིན་ཚུལ་ཁྲིམས་མེད་ན་ཆོས་མི་མཐོང། །ཇི་ལྟར་རྐང་མེད་ལམ་འཇུག་ག་ལ་ནུས། །དེ་བཞིན་ཚུལ་ཁྲིམས་མེད་ན་ཐར་
མི་འགྱུར། ཞེས་ཉེས་པ་བསྟན་པ་བསམ་གྱིས་མི་ཁྱབ་ཅིང། ཚུལ་ཁྲིམས་ཉམས་ན་གསང་སྔགས་རྣམ་པར་དག་པ་ཡང་མི་འགྲུབ་སྟེ། འཇམ་དཔལ་རྩ་རྒྱུད་ལས། ཚུལ་ཁྲིམས་འཆལ་ལ་ཐུབ་དབང་གིས། །སྔགས་འགྲུབ་
པར་ནི་མ་གསུངས་ཏེ། །མྱ་ངན་འདས་གྲོང་འགྲོ་བ་ཡི། །ཡུལ་དང་ཕྱོགས་ཀྱང་མ་ཡིན་ནོ། །བྱིས་པ་ངན་པ་འདི་ལ་ནི། །སྔགས་འགྲུབ་པར་ནི་ག་ལ་ཡོད། །སྐྱེ་བོ་ཚུལ་ཁྲིམས་མེད་འདི་ལ། །དེ་ལ་བདེ་འགྲོ་ག་ལ་ཡོད།།
མཐོ་རིས་སུ་ཡང་མི་འགྱུར་ཞིང། །བདེ་བ་མཆོག་ཏུའང་མི་འགྱུར་ན། །རྒྱལ་བས་གསུངས་པའི་སྔགས་རྣམས་ནི། །འགྲུབ་པར་འགྱུར་བ་སྨོས་ཅི་དགོས། །ཤེས་མདོ་རྒྱུད་བསྟན་བཅོས་དུ་མ་ནས་ཚུལ་ཁྲིམས་འཆལ་

[016B] །དེ་ཡང་མི་ཚངས་སྤྱོད་ཀྱི་དབང་དུ་བྱས་པའི་ཉེས་དམིགས་ནི། བུ་སྟོན་རིན་པོ་ཆེས། ལོག་པར་གཡེམ་པས་དམྱལ་བ་བསྡུས་འཇོམས་སུ། །གསལ་ཤིང་འབར་བར་
རོ་སྨད་འབིགས་པར་འགྱུར། །དེ་ནས་མི་རུ་སྐྱེས་ཀྱང་མ་ནིང་འགྱུར། །རྨི་ལམ་བུད་མེད་སྤྱད་པའི་རོ་མྱངས་ཀྱང། །དམྱལ་བ་པདྨ་ལྟར་གས་ནང་དུ་ནི། །བུམ་པར་འཚོད་ཅིང་གཏུན་གྱིས་འཚོག་འགྱུར་ན། །དངོས་སུ་སྤྱད་པ་
ལྟ་ཡང་སྨོས་ཅི་དགོས། །བུད་མེད་མཐོང་ནས་ཚུལ་མིན་ཡིད་བྱེད་ན། །མིག་ནི་ཟངས་ཞུན་འབར་བས་སྲེག་པར་བྱེད། །བུད་མེད་གླུ་དབྱངས་ཐོས་པས་ཆགས་གྱུར་པ། །རྣ་བར་རོ་མྱགས་སྐོལ་བ་ལྡུགས་པར་བྱེད། །བུད་མེད་
གླུ་དབྱངས་གར་ལ་ཆགས་པ་ཡིས། །ཁུ་བ་ཕྱུང་ནས་འགྱོད་པར་མི་བྱེད་པ། །ལྕགས་ཀྱི་མེ་མདག་ཆར་པ་ལུས་ལ་འབབ། །གཞན་གྱི་ཆུང་མ་ལ་སྤྱད་རྫུན་སྨྲ་བ། །ངུ་འབོད་ཆེན་པོར་མུན་པས་ཀུན་ཁྱབ་པ། །སྤྱི་བོ་ནས་ཕུག་
ལྕེ་ཕྱུང་བཅད་ཀྱང་ནི། །སྐད་ཅིག་རེ་རེར་སྐྱེ་ཞིང་གཅོད་པར་བྱེད། །མི་རུ་སྐྱེས་ཀྱང་དམུས་ལོང་འོན་པ་དང། །ལམ་ཟན་སློང་བ་དག་ཏུ་སྐྱེ་བར་འགྱུར། །དགེ་བསྙེན་མ་ལ་ལོག་པར་གཡེམ་པ་ཡིས། །རབ་ཏུ་ཆེ་བར་ཐལ་བའི་
ལྷག་མ་ཡང། །མེད་པར་སྲེག་ཅིང་ཚེ་རབས་བཞི་བརྒྱ་རུ། །ཟ་མ་དག་ཏུ་སྐྱེ་བར་འགྱུར་བ་ཡིན། ཞེས་དང། བུད་མེད་མཚན་མ་སྙན་ངག་གིས་བསྟོད་པ། །སྐྱེ་བ་ལྔ་བརྒྱ་མངལ་གྱི་སྲིན་བུར་སྐྱེ། །ཆགས་པས་སྤྱད་ཅིང་རེག་

[017A]༄༅། །པས་སྨོས་ཅི་དགོས། ཤེས། མདོ་དང་འདུལ་བ་རྣམས་ནས་གསུངས་པའི་དོན་བསྡུས་པར་འདུག་པས་འཇིགས་པ་ཤིན་ཏུ་ཆེ་བར་མི་གདའ་འམ། གྲོགས་པོ་དག་ལེགས་པར་སོམས་ལ་བཅས་
པའི་ཆ་ཤས་ཕྲ་མོ་ལའང་རྨ་མ་བྱུང་བ་ཞིག་འཚལ། ཡང་ཆོས་མང་དུ་ཤེས་ཀྱང་ཚུལ་ཁྲིམས་མ་བསྲུངས་ནང་ན་འགྲོར་འགྲོ་བ་ལ་ཁྱད་པར་མེད་དེ། ཟླ་བ་སྒྲོན་མ་ལས། ཇི་སྙེད་ཆོས་ཀྱི་རྣམ་པས་བྱང་ཆུབ་ཀྱང། །ཐོས་པས་
རྒྱགས་པས་ཚུལ་ཁྲིམས་མི་སྲུང་ན། །ཚུལ་ཁྲིམས་འཆལ་བ་ངན་འགྲོར་དེ་འགྲོ་སྟེ། །དེ་ལ་ཐོས་པ་མང་པོས་སྐྱོབ་མི་ནུས། ཤེས་གསུངས་པ་ལྟར་རོ། །མདོར་བསྡུ་ན་ཕར་ཕྱིན་བསྡུས་པ་ལས། ཚུལ་ཁྲིམས་ཉམས་
པས་རང་དོན་མི་ནུས་ན། གཞན་དོན་ཚུལ་ལ་མཐུ་ཡོང་ག་ལས་འོང། ཞེས་ཚུལ་ཁྲིམས་ཉམས་ན་རང་གཞན་གྱི་དོན་གང་ཡང་མི་ནུས་ཤིང། གཞན་ཡང་ཚེ་འདིར་ཡང་ཐམས་ཅད་ཀྱིས་འཕྱ་ཞིང་སྨོད་པ་དང། རང་
དང་ཉེ་བ་རྣམས་ངོ་ཚ་ཞིང་ཡིད་མི་དགའ་བ་དང། ཆགས་སྡང་འགྲན་སེམས་ཅན་རྣམས་མགུ་བར་འགྱུར་བ་དང། སྔར་འདྲིས་མེད་ཀྱི་མིས་ཀྱང་རྒྱ་ཆེར་སྨོད་ཅིང། ཡིད་ནང་དུ་བཀུག་ནས་བསམས་ན་མྱ་ངན་ལྡང་ཞིང་
འགྱོད་པ་སྐྱེ་བ་དང། དཀར་ཕྱོགས་ཀྱི་ལྷ་རྣམས་ཀྱིས་རྒྱ་ཆེར་འཕྱ་ཞིང། ནག་ཕྱོགས་བདུད་ཀྱི་སྡེ་རྣམས་དགའ་བར་འགྱུར་བ་དང། མཁན་སློབ་དང་ཚངས་པ་མཚུངས་པར་སྤྱོད་པའི་དམ་པ་རྣམས་ཀྱིས་ཐུགས་ཁྲེལ་

[017B] དེ་དག་མཐོང་ན་འབྲོས་པ་སོགས་བག་ཆགས་ངན་པ་འཇོག་པ་དང། མཐར་འགྱོད་བཞིན་དུ་ཤི་ནས་ངན་སོང་གི་སྡུག་བསྔལ་མི་ཟད་པ་མྱོང་དགོས་པ་སོགས་བརྗོད་ལས་འདས་ཏེ། དགེ་སློང་ལ་རབ་ཏུ་གཅེས་པའི་
མདོ་ལས། བསླབ་ལ་མི་གནས་རྟགས་འཛིན་ལ། །འཇིག་རྟེན་པ་ནི་ཐམས་ཅད་ཀྱི། །སྙིང་དུ་སྡུག་པར་མི་འགྱུར་ཞིང། །ཀུན་གྱི་ཚིག་གི་ངན་གནོད་པ། ཞེས་གསུངས་ཤིང། བུ་སྟོན་རིན་པོ་ཆེས་ཀྱང། གལ་ཏེ་ཁྱོད་ནི་སྡིག་ལྟའི་
དབང་གྱུར་ཏེ། །མ་མཐོང་འབྲས་ལ་ཡིད་མི་ཆེས་ན་ཡང། །མཐོང་བའི་ཆོས་ཀྱི་ཉེས་དམིགས་མང་པོ་ཞིག་རང་གི་བློ་ཡིས་མཐོང་བར་མ་གྱུར་ཏམ། །དལ་འབྱོར་ལུས་ལ་བསླབ་གསུམ་རྒྱན་དང་ལྡན། །བསྟན་ལ་
ཞུགས་ནས་སྒྲུབ་པ་གཙོར་བྱེད་པའི། །དགེ་སློང་འདུས་ནས་ལས་ལ་སྤྱོད་པའི་ཚེ། །ཤིང་རུལ་བཞིན་དུ་སྤོང་བ་མ་མཐོང་ངམ། ཞེས་དང། སྔོན་ཆད་རང་ལས་དམའ་དང་མཉམ་པོས་ཀྱང། །ཝ་སྐྱེས་ཡིན་ཞེས་བརྙས་
པ་མ་མཐོང་ངམ། ཞེས་དང། སྔོན་ཆད་རང་ལ་ཕན་ཐོགས་འདྲིས་འབྲེལ་བའི། །མ་བཞིན་ཤ་ཚ་སྙིང་ཉེའི་གྲོགས་མཆོག་ཀུན། །བུ་གཅེས་ཤི་བའི་མ་མ་ཇི་བཞིན་དུ། །མྱ་ངན་ཁང་བུར་ཞུགས་པ་མ་མཐོང་ངམ། །སྔོན་ཆད་
རང་ལ་ཕྲག་དོག་འགྲན་སེམས་ཅན། །མི་མཉམ་མཉམ་དུ་རེ་བའི་འབྱུང་པོའི་བྱ། །གཏམ་ངན་མུན་པ་གཏིབས་པར་ཤེས་ནས་ནི། །སྐད་ངན་གད་མོ་སྒྲོག་པ་མ་མཐོང་ངམ། །སྔོན་ཆད་འགྲོགས་འདྲིས་མེད་པའི་ལམ་

[018A]༄༅། །ཆེན་མི། །ཆགས་སྡང་གཉིས་ཀ་ས་དབེན་པའི་སྐྱེ་བོ་ཡང། །ལོ་ལེགས་སྙེ་མ་སད་ཀྱིས་ཁྱེར་མཐོང་ནས། །མྱ་ངན་ཅ་ཅོ་སྒྲོག་པ་མ་མཐོང་ངམ། །སྔོན་ཆད་ཆོས་དང་ཟང་ཟིང་གཉིས་ཀ་ཡིས།།
ཕན་འདོགས་བཀའ་དྲིན་ཆེ་བའི་སློབ་དཔོན་ཡང། །བཀོར་མཛོད་རྐུ་ལ་ཤོར་བའི་བདག་པོ་བཞིན། །མི་དགའ་བཞིན་དུ་ཐབས་མེད་མ་མཐོང་ངམ། ཞེས་གསུངས་སོ། །གཞན་ཡང་ཚུལ་འཆལ་ནི་ཝ་དང་ཆོས་
བཞིའི་སྒོ་ནས་འདྲ་བར་དཀོན་བརྩེགས་ལས་གསུངས་ཏེ། མི་གཙང་བའི་ཁུང་དུ་འཇུག་མི་གཙང་བའི་ཁུང་དུ་གཞོལ། འཚོ་བ་མི་གཙང། ཁྱི་ལྟ་བུའི་ཉོན་མོངས་པས་ཕམ་པར་བྱས་པའོ། །དེས་ན་སེང་གེ་དང་འདྲ་བའི་
ཚུལ་ཁྲིམས་དང་ལྡན་པས་ཝ་དང་འདྲ་བའི་ཚུལ་ཁྲིམས་འཆལ་བ་ལ་བསྙེན་བཀུར་བྱས་ནའང་ཉེས་དམིགས་ཤིན་ཏུ་ཆེ་སྟེ། ལུང་ཞུ་བ་ལས། ཚུལ་ཁྲིམས་དང་ལྡན་པས་ཚུལ་ཁྲིམས་འཆལ་བ་ལ་ཤེས་བཞིན་དུ་སོ་ཤིང་
སྟོབས་པར་བྱེད་ན། ལོ་སྟོང་ཕྲག་དགུ་བཅུར་དམྱལ་བར་སྐྱེ་ལ། ཚུལ་འཆལ་དང་ལྷན་ཅིག་སྐྱ་རེངས་མ་ཤར་གྱི་བར་དུ་ཉལ་ན། ལོ་སྟོང་ཕྲག་དགུ་བཅུ་དང། སྐྱ་རེངས་ཤར་ནས་ཉལ་ན་ལོ་བྱེ་བ་ཕྲག་དགུ་བཅུར་དམྱལ་
བར་སྐྱེ་བར་གསུངས་པས། ཚུལ་འཆལ་དང་མཉམ་དུ་ཉལ་བ་ཙམ་ལའང་ཉེས་པ་དེ་ལྟར་གསུངས་ན། ཚུལ་ཁྲིམས་འཆལ་བའི་ཉེས་པ་བརྗོད་ག་ན་དགོས། གཞན་ཡང་ཚུལ་ཁྲིམས་འཆལ་བ་ཚར་གཅོད་པའི་མདོ་ལས་

[018B] རབ་བྱུང་ཚུལ་ཁྲིམས་རལ་བས་དྲང་སྲོང་གི་རྒྱལ་མཚན་གྱིས་གཡོགས་ཏེ། དད་པས་བྱིན་པ་ལ་ཞག་གཅིག་
ལོངས་སྤྱད་ན་མི་དགེ་བ་ཆེས་ཆེ་བར་གསུངས་ཤིང། ལུང་རྣམ་འབྱེད་ལས་ཀྱང། ལྕགས་གོང་མེ་ལྕེ་འབར་བ་དག་ཟོས་པར་གྱུར་པ་མཆོག་ཡིན་གྱི། །ཚུལ་འཆལ་ཡང་དག་མི་སྡོམ་པས། །ཡུལ་འཁོར་བསོད་སྙོམས་
ཟ་བ་མིན། ཞེས་གསུངས་ལ། བུ་སྟོན་རིན་པོ་ཆེས། ཚུལ་འཆལ་ཡུལ་འཁོར་བསོད་སྙོམས་སྤྱོད་པ་ནི། །ལྕགས་གོང་མེ་ལྕེ་འབར་བ་ཟ་བར་སྐྱེ། །ཁྲིམས་འཆལ་དགེ་འདུན་བཏུང་བ་འཐུངས་པ་ཡིས། །ཟངས་ཞུན་
འབར་བ་འཐུང་བར་སྐྱེ་བར་འགྱུར། །ཤེས་ལྡན་ཁྱོད་ལ་མང་དུ་སྨོས་ཅི་དགོས། །ཚུལ་ཁྲིམས་འཆལ་བས་ས་ནི་གོམ་གང་དང། །ཟས་ནི་ཁམ་གཅིག་བཏུང་བ་ཆུ་ཕོར་གང། །ཙམ་ཞིག་དགེ་འདུན་རྫས་ལ་ལོངས་སྤྱད་ན།།
ལོག་འཚོ་ཡིན་ཏེ་དམྱལ་བར་སྐྱེ་བར་གསུངས། །དེ་སོགས་ཉེས་དམིགས་མང་པོ་མདོ་ལས་གསུངས། །ཤེས་གསུངས་སོ། །དེས་ན་འདི་དག་ལ་འགའ་ཞིག་བློར་མི་ཤོང་བ་དེ་འདྲ་རང་ཅུང་མི་བདེན་སྙམ་དུ་དེ་བཞིན་གཤེགས་
པས་བསྡིགས་མོ་མཛད་པ་ལྟ་བུའི་འདུ་ཤེས་སྐྱེ་བའང་འབྱུང་མོད། དེ་ནི་ལྷ་དང་བཅས་པའི་འགྲོ་བ་ཐམས་ཅད་ཀྱི་མགོན་སྐྱབས་དམ་པ་སངས་རྒྱས་བཅོམ་ལྡན་འདས་བདེན་པ་གསུང་བ་དེ་ཉིད་ཀྱི་གསུང་ལ་ཡིད་མི་ཆེས་

[019A]༄༅། །པའི་ལོག་རྟོག་ཆེན་པོ་ཡིན་པས་རྣམ་པ་ཐམས་ཅད་དུ་དགག་པར་བྱ་སྟེ། དགེ་རྩ་འཇོམས་བྱེད་དང་ངན་འགྲོའི་རྒྱུ་ཆེ་ཤོས་ཤིག་ཡིན་པས་སོ། །གཞན་ཡང་བག་མེད་ཀྱི་སྒོ་ནས་བཅས་པ་ཕྲ་མོ་
ལས་འདས་ནའང་སྡུག་བསྔལ་ཆེན་པོ་ཐོབ་སྟེ། ལུང་རྣམ་འབྱེད་ལས། གང་ཞིག་སྟོན་པ་ཐུགས་རྗེའི་བསྟན་པ་ལ། །ཡང་བར་སེམས་ཤིང་ཅུང་ཟད་འདའ་བྱེད་པ། །དེ་ནི་དེ་ལས་སྡུག་བསྔལ་གཞན་དབང་ཐོབ། །སྨིག་
ཚལ་བྲེགས་པས་ཨ་མྲའི་ཚལ་ཉམས་བཞིན། །འདི་ན་ལ་ལ་རྒྱལ་པོའི་ཚིག་ཆེན་ཡང། །འདས་ན་ལན་དགའ་ཆད་པ་ཐོབ་མི་འགྱུར། །ཐུབ་པའི་དཀའ་ལུང་ཚུལ་མིན་འདའ་བྱེད་ན། །དུད་འགྲོར་སྐྱེ་འགྱུར་ཨེ་ལའི་
འདབ་ཀླུ་བཞིན། ཞེས་གསུངས་པ་ལྟར་རོ། །ཡང་ལྟུང་བ་བཤགས་པས་ཆོག་སྙམ་ནས་འགྱོད་སེམས་དང་སྡོམ་སེམས་མེད་པར་འཇུག་ནའང། ཕྱིར་བཅོས་ཆོག་ཟེར་ནས་དུག་ཟ་བ་དང་འདྲ་སྟེ། བྱམས་པ་སེང་གེ་
སྒྲའི་མདོ་ལས། བྱམས་པ་ཕྱི་མའི་ཚེ་ཕྱི་མའི་དུས་ལྔ་བརྒྱ་ཐ་མ་ལ་བྱང་ཆུབ་སེམས་དཔའ་ཁྱིམ་ན་གནས་པ་དང་རབ་ཏུ་བྱུང་བ་ཁ་ཅིག་དེ་དག་འདི་སྐད་ཅེས། སྡིག་པའི་ལས་ནི་ཉེས་པ་བཤགས་པས་མ་ལུས་པ་
ཟད་པར་འགྱུར་རོ། །ཞེས་ཟེར་ཞིང། དེ་དག་གིས་སྡིག་པ་མངོན་པར་འདུ་བྱ་བ་མངོན་པར་འདུ་བྱས་ནས་ཡང་དག་པར་བཤགས་པར་བྱའོ། །ཞེས་ལྟུང་བ་ལྷག་པར་འབྱིན་པར་བྱེད་ཅིང། ཕྱིས་སྡོམ་པར་མི་བྱེད་པ་དག་འབྱུང་བར་འགྱུར་

[019B] དེ་དག་ནི་འཆི་བའི་ལས་ཅན་ཡིན་ནོ་ཞེས་ང་སྨྲ་སྟེ། འཆི་བ་ཡང་གང་ཞེ་ན། འདི་ལྟ་སྟེ། དཔེར་ན་དུག་ཟ་བའི་མི་ངར་འདྲ་བར་འཆི་བའི་དུས་བྱས་ནས། ལོག་པར་ལྟུང་བ་རྣམས་སུ་འགྲོ་བར་འགྱུར་བ་ཡིན་ནོ། །ཞེས་དང། བྱམས་
པ་འཕགས་པའི་ཆོས་འདུལ་བ་འདི་ལ་དུག་ཅེས་བྱ་བ་དེ་ནི་འདི་ལྟ་སྟེ། བསླབ་པའི་གཞི་ཇི་ལྟར་བཅས་པ་དག་ལས་འདའ་བར་བྱེད་པ་ཡིན་པས། ཁྱེད་ཅག་གིས་ནི་དུག་ཟ་བར་མི་བྱའོ། །ཞེས་གསུངས་པ་ལྟར་རོ། །གསུམ་པ་ནི། དེ་ལྟར་
ཕན་ཡོན་ཉེས་དམིགས་ཤིན་ཏུ་ལེགས་པར་རིག་པར་བྱས་ལ། རང་གིས་ཇི་ལྟར་ཁས་བླངས་པའི་ཚུལ་ཁྲིམས་སྲོག་ལ་བབས་ཀྱང་མི་གཏོང་བར་བསྲུང་དགོས་ཏེ། ཏིང་ངེ་འཛིན་རྒྱལ་པོ་ལས། བསྐལ་པ་བྱེ་བ་གངྒཱའི་བྱེ་སྙེད་
དུ། །དང་བའི་སེམས་ཀྱིས་ཟས་དང་སྐོམ་རྣམས་དང། །གདུགས་དང་བ་དན་མར་མེའི་ཕྲེང་བ་ཡིས། །སངས་རྒྱས་བྱེ་བ་ཁྲག་ཁྲིག་རིམ་གྲོ་བྱས། །གང་གིས་དམ་ཆོས་རབ་ཏུ་འཇིག་པ་དང། །བདེ་གཤེགས་བསྟན་པ་འགག་
པར་གྱུར་པའི་ཚེ། །ཉིན་མཚན་དུ་ནི་བསླབ་པ་གཅིག་སྤྱོད་པ། །བསོད་ནམས་འདི་ནི་དེ་བས་བྱེ་བྲག་འཕགས། ཞེས་སྔོན་བསྐལ་པ་བཟང་པོའི་དུས་སུ་མཁོ་བའི་ཡོ་བྱད་ཐམས་ཅད་ཀྱིས་སངས་རྒྱས་བྱེ་བ་ཁྲག་ཁྲིག་ལ་བསྙེན་
བཀུར་བྱས་པ་ལས། དུས་ངན་འདི་ལྟ་བུའི་དུས་སུ་བསླབ་པ་སྣ་གཅིག་ཙམ་བསྲུངས་ན་དེ་བསོད་ནམས་ཆེ་བར་གསུངས་པའི་ཕྱིར་རོ། །དེ་ཡང་དེ་བཞིན་གཤེགས་པས་ཇི་ལྟར་བཅས་པའི་བསླབ་པ་རྣམས་སྲུང་བར་མི་བྱེད་ན་

[020A]༄༅། །བདག་སྐྲ་བྲེགས་ཤིང་གོས་ངུར་སྨྲིག་གྱོན་པ་དོན་མེད་དོ་སྙམ་དུ་བསམ་དགོས་ཏེ། ཏིང་ངེ་འཛིན་རྒྱལ་པོ་ལས། སངས་རྒྱས་བསྟན་པ་འདི་ལ་རབ་བྱུང་ནས། །སྡིག་པའི་ལས་རྣམས་ཤིན་ཏུ་སྤྱོད་པར་བྱེད། །
ནོར་དང་འབྲུ་ལ་སྙིང་པོར་འདུ་ཤེས་ཤིང། །བཞོན་དང་བ་ལང་ཤིང་རྟ་རྣམས་ལ་ཆགས། །གང་ལ་བསླབ་པའི་ནན་ཏན་མེད་པ་རྣམས། །དེ་དག་གིས་ཀྱང་ཅི་ཕྱིར་མགོ་བོ་བྲེགས། ཞེས་གསུངས་པས་སོ། །དེ་ལྟར་བསྲུང་བའི་
ཚུལ་ནི་བསླབ་བྱ་ཆེན་མོ་རྣམས་སུ་བལྟ་བར་བྱ་སྟེ། འདིར་ཡི་གེས་འཇིགས་ནས་མ་བྲིས་སོ།    ༈    །འདིར་སྨྲས་པ། ཀྭ་ཡེ་སངས་རྒྱས་འཇིག་རྟེན་འབྱུང་བ་དང། །དལ་བའི་རྟེན་དང་རབ་ཏུ་བྱུང་བ་དང། །ཚུལ་ཁྲིམས་
དགེ་དང་དགེ་བའི་བཤེས་གཉེན་ལ། །བརྟེན་པ་རྙེད་དཀར་གསུངས་པའི་དོན་ལ་དགོངས། །མི་ལུས་རིན་ཆེན་ཉིན་མོའི་སྐར་མ་དང། །ལང་ཚོའི་དཔལ་ཡང་སྟོན་ཀའི་མེ་ཏོག་འདྲ། །ཚེ་འདི་རི་གཟར་འབབ་ཆུ་ལྟར་འགྲོ་
ན༑ ༑མི་ཚེ་སྟོང་ཟད་བྱེད་པ་ཁྱོད་དྲན་ནམ། །ཚེ་འདིའི་ལུས་དང་ལོངས་སྤྱོད་ཀུན་བོར་ནས། །རྣམ་ཤེས་སྐྱེས་བུ་ཕྱི་མར་འགྲོ་བའི་ཚེ། །ཆོས་ལས་གཞན་གྱིས་ཕན་པ་ཅང་མེད་ན། །འཆི་ཆོས་ཚགས་སུ་ཚུད་དམ་སྙིང་རུལ་པོ། །
སྔོན་ཆད་འཕགས་པའི་འགྲོན་པོ་གྲངས་མེད་ཐལ། །བདག་ཅག་མྱ་ངན་འཁོར་བའི་ཐང་ལུས་ན། །དོན་མཐུན་ཕལ་ཆེར་སོང་བའི་ཚོང་པ་ལྟར། །གཡེངས་མེད་ཕྱི་བཞིན་བསྙེགས་དང་སྙིང་རུལ་པོ། །ཀྱེ་མ་མཐོན་པོ་ཀུན་

[020B] །བསགས་པ་ཀུན་འཛད་འདུས་པའི་ཐ་མ་འབྲལ། །སྐྱེས་པ་ཀུན་གྱི་ཐ་མ་འཆི་བས་ན། །དོན་མེད་བྱ་བས་འདའ་བ་སྨྱོན་པ་རང། །གྲོགས་དག་སྡུག་བསྔལ་རྒྱ་མཚོ་སྒྲོལ་བའི་ཐབས། །རྣམ་དག་ཁྲིམས་ཀྱི་གྲུ་
གཟིངས་ལ་བརྟེན་ནས། །ཐར་པ་དམ་པའི་གླིང་དུ་དེང་འགྲོ་ཞེས། །དེད་དཔོན་ཆོས་ཀྱི་རྒྱལ་མཚན་འོ་དོད་འབོད། །འོན་ཀྱང་སྙིགས་དུས་སྐྱེ་བོ་ཁྲིམས་ལས་གཡེལ། །དེ་ཕྱིར་གཞན་ལ་ཕན་པ་དཀའ་མོད་ཀྱང། །རང་ཉིད་ཚེ་རབས་
ཀུན་ཏུ་ལམ་བཟང་འདིར། །གོམས་པར་བྱ་ཕྱིར་དམ་པའི་གསུང་བཞིན་བཀོད། །འདིས་མཚོན་ལེགས་པར་སྤྱད་པ་ཀུན་གྱི་མཐུས། །སྲོག་གི་དབང་པོ་འགགས་པའི་དེ་མ་ཐག་ཡིད་དགའ་ཆོས་འཛིན་པདྨོ་ལས་སྐྱེས་ཏེ། །མི་
ཕམ་འཇམ་དཔལ་སྙིང་པོའི་ཞབས་བསྟེན་ཤོག་དེ་ཡི་མཐུ་ལས་རྒྱལ་བའི་དམ་ཆོས་ཀུན། །རྒྱལ་བའི་དགོངས་པ་ཇི་བཞིན་ལེགས་བཟུང་ནས། །ནམ་མཁའ་མཉམ་པའི་འགྲོ་བ་སྒྲོལ་བ་ལ། །ཀུན་བཟང་འཇམ་དཔའི་དབྱངས་
དང་མཚུངས་པར་ཤོག་ཅེས་ཚུལ་ཁྲིམས་ཡང་དག་པར་སྲུང་བའི་མན་ངག་འདི་ནི། ལས་དང་པོ་པ་རྣམས་ལ་ཕན་གདགས་པའི་བསམ་པ་ཉེ་བར་བཞག་སྟེ། སྙན་ངག་དང་སྡེབས་སྦྱོར་ལ་སོགས་པའི་ཚིག་གིས་མ་བཅིངས་
པར། ཆོས་སྨྲ་བའི་དགེ་སློང་བློ་བཟང་ཆོས་ཀྱི་རྒྱལ་མཚན་གྱིས་གྲུབ་པའི་གནས་མཆོག་དབེན་ས་ཆོས་ཀྱི་ཕོ་བྲང་དུ་རྫོགས་པར་སྦྱར་ཟིན་པ་ཉིད། ཕྱིས་ཐོན་བསམ་གྲུབ་མཐོང་སྨོན་གྱི་གཞིས་ཀར་གླེགས་བུའི་ངོས་ལ་

[021A]༄༅། །ལེགས་པར་བཀོད་པ་འདིས་ཀྱང།    ༈    །བསླུ་མེད་བླ་མ་མཆོག་གསུམ་ཐུགས་རྗེའི་མཐུས། །ལྷག་བསམ་
དག་པས་བསྐྲུན་པའི་བསྒྲུབ་པའི་སྡེ། །ལེགས་པར་ཚུགས་ཤིང་དར་རྒྱས་ཡུན་རིང་དུ། །བསྟན་པའི་གསལ་བྱེད་དམ་པར་འགྱུར་བར་ཤོག་    ༈    །།ཨོཾ་སྭ་སྟི། རྒྱལ་བ་ཀུན་དངོས་རྗེ་བཙུན་བླ་མ་ཡི། །རླབས་ཆེན་
མཛད་པའི་རྒྱ་མཚོ་ལས་འོངས་པའི། །ཚུལ་ཁྲིམས་བསྲུང་བའི་མན་ངག་ཡིད་བཞིན་ནོར། །ཐར་འདོད་ཀུན་གྱི་གཅེས་ནོར་གཅིག་པུ་ཡིན། །གང་འདིའི་ཆོས་སྦྱིན་སྤེལ་བའི་རིམ་གྲོ་པ། །དགེ་སློང་བློ་གྲོས་རྒྱལ་མཚན་ཞེས་བྱ་
སྟེ༑ ༑རིག་བྱེད་འབྲུག་རྒྱལ་ཕྱག་རྡོར་མཆེད་གྲོགས་སོ། །འདི་ཡི་ཕྱོགས་སུ་འབད་པ་གང་བགྱིས་པའི། །རབ་དཀར་དགེ་དེས་ལུས་ཅན་མཐའ་དག་ཀྱང། །འདྲེན་པ་མཆོག་འདིས་རྗེས་བཟུང་བྱིན་བརླབས་པས། །ཚུལ་གནས་
ཐོས་བསམ་སྒོམ་པ་མཐར་ཕྱིར་ཏེ། །བླ་མེད་བྱང་ཆུབ་དམ་པ་མྱུར་ཐོབ་ཤོག་མངྒ་ལཾ།། །། ༄༅། །ཨོཾ་སསྟི། ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན། །རབ་རྒྱས་འགྲོ་ཀུན་ཐར་མཆོག་འབྲས་བཟང་
ལ༑ ༑སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ།། །།སརྦ་ཛ་ག་ཏཾ།། །



