༄༅། །ཆེ་ཤོས་མཆོག་སྤྲུལ་རིན་པོ་ཆེ་ནས་གནང་བའི་བཀའ་རྩོམ་ཐོག་མ་ཚིགས་བཅད་གཅིག་གི་འགྲེལ་བ་ཚིག་དོན་གསལ་བའི་སྒྲོན་མེ་ཞེས་བྱ་བ་བཞུགས་སོ། །

[001A] །ན་མོ་གུ་རུ་ཡེ། འདིར་རིགས་དང་དཀྱིལ་འཁོར་ཀུན་གྱི་མངའ་བདག་བཀའ་དྲིན་མཚུངས་མེད་བདག་གི་བླ་མ་་ཆེ་ཤོས་རྡོ་རྗེ་འཆང་
ཆེན་པོའི་མཆོག་སྤྲུལ་རིན་པོ་ཆེ་ནས་དགུང་ལོ་བཅུ་ཐོག་ལྷ་བབས་དུས་ཆེན་ཉིན་ཐོལ་བྱུང་དུ་ལྗགས་རྩོམ་གནང་བའི་ཚིགས་བཅད་གཅིག་གི་དོན་རྨོངས་བློར་
ཤར་ཚོད་ལྟར་རགས་རིམ་ཙམ་བྲི་ན། མཐའ་ཡས་འགྲོ་བ་མ་ལུས་པའི་དོན་དུ་དག་དང་མ་དག་པའི་ཞིང་རབ་འབྱམས་སུ་མཛད་པ་བཅུ་གཉིས་ལ་
སོགས་པའི་གང་ལ་གང་འཚམ་གྱི་སྤྲུལ་པ་དཔག་ཏུ་མེད་པ་བསྟན་ཅིང། གདུལ་བྱ་རྣམས་སྨིན་གྲོལ་ལ་འགོད་པའི་མཛད་པ་ཐམས་ཅད་དང། ཟབ་

[002A]༄༅། །པ་དང་རྒྱ་ཆེ་བའི་ཆོས་ཀྱི་གནས་ཚུལ་རྣམས་ཀྱི་དོན་རྨ་བྱའི་སྒྲོ་མདོངས་ལྟར་ཕྲ་ཞིང་ཕྲ་བ་རྣམ་གྲངས་སྣ་ཚོགས་ཀྱི་ལམ་གྱི་
གནང་དགག་དང། དེ་ལ་སློབ་ཚུལ་དང་བཅས་པ་རྣམས་ལ་ཐོགས་པ་མེད་པར་འཇུག་པའི་ཆེ་ཟབ་མྱུར་གསལ་སོགས་ཀྱི་ཤེས་རབ་བདེ་བླག་ཏུ་སྩོལ་
ཞིང་བློ་གྲོས་ཀྱི་སྣང་བ་རྒྱས་པར་བྱེད་པའི་འཕྲིན་ལས་ཁྱད་པར་དང་ལྡན་པའི་སྒོ་ནས་ཤེས་རབ་ཀྱི་ལྷ་ཁྱད་པར་ཅན་དུ་གྱུར་ཅིང། རྨོངས་པའི་དྲ་བ་གཅོད་
བྱེད་རལ་གྲི་བསྣམས་པའི་རྗེ་བཙུན་འཇམ་པའི་དབྱངས་ལ་སྒོ་གསུམ་གུས་པས་ཕྱག་འཚལ་ཞིང་སྐྱབས་སུ་མཆིའོ། །ཞེས་པ་ལྟར་ལགས་ཤིང་

[002B] རྨ་བྱའི་སྒྲོ་མདོངས་ཀྱི་དབྱིབས་མདོག་མིག་བཀྲ་ལམ་མེ་བ་ནི་སྤུ་ཉག་རེ་རེ་བ་མང་པོ་འདྲ་བསྒྲིགས་སོང་བ་ལས་བྱུང་མོད་ཀྱང་སྤུ་ཉག་རེ་རེ་བ་ཙམ་ལས་མི་
འབྱུང་ཞིང། སྤུ་ཉག་རེ་རེ་བ་མེད་པར་ཡང་མི་འབྱུང་བ་ལྟར། ཆོས་ཐམས་ཅད་རྒྱུ་རྐྱེན་གཞན་ལ་ལྟོས་པའི་རང་རང་གི་གདགས་གཞིའི་སྟེང་དུ་རྟོག་པས་བཏགས་པ་ཙམ་དུ་གྲུབ་ལ། དེ་ལྟར་བཏགས་པའི་
དོན་རིགས་པས་དཔྱད་ཅིང་བཙལ་ན་རྙེད་རྒྱུ་མེད་པ་རང་ངོས་ནས་གྲུབ་པའི་ཆ་རྡུལ་ཙམ་ཡང་མེད་པའི་སྟོང་པ་དང། དོན་དམ་པར་རང་བཞིན་གྱིས་གྲུབ་པའི་ཆོས་རྡུལ་ཙམ་མི་དམིགས་ཀྱང་ཀུན་རྫོབ་ཙམ་དུ་
འཁོར་འདས་ཀྱི་བྱ་བྱེད་ཐམས་ཅད་འཐད་པ་མི་འགལ་ཞིང། སྟོང་བཞིན་དུ་སྣང་བ་སྣང་བཞིན་དུ་སྟོང་པ་སྟོང་པ་རྟེན་འབྱུང་གི་དོན་དང་རྟེན་འབྱུང་སྟོང་པའི་དོན་དུ་འཆར་ལུགས་ལ་ངེས་ཤེས་ཡང་ཡང་
དངས་ནས་སྣང་བས་ཡོད་མཐའ་སེལ་ཞིང་སྟོང་བས་མེད་མཐའ་སེལ་བའི་དབུ་མའི་ལྟ་བ་རྙེད་དགོས་ཤིང། དེ་ལ་ཡང་སོ་སོར་རྟོགས་པའི་ཤེས་རབ་ཀྱིས་ཡང་ཡང་དཔྱོད་ཅིང་རྟོགས་ཚུལ་ལ་
མཁས་པའི་སྒོ་ནས་སྟོང་ཉིད་རྟོགས་པའི་བློ་ཤུགས་དྲག་པོ་ཞིག་སྐྱེ་ན། མི་རྟག་པ་འཁོར་བའི་ཉེས་དམིགས་སོགས་བདེན་བཞི་འཇུག་ལྡོག་ལ་འབད་པ་ཡང་ཤུགས་དྲག་འབྱུང་བ་དང། ལྷག་

[003A]༄༅། །པར་མི་ཤེས་པའི་དབང་གིས་འཁོར་བར་འཁྱམས་པའི་ཉམ་ཐག་འགྲོ་བ་ཀུན་ལ་རབ་ཏུ་བརྩེ་བའི་སྙིང་རྗེ་ཆེན་པོས་ཟིན་ཅིང་སྤྲགས་ནས་ཚུལ་བཞིན་བསྒོམས་པའི་མཐུས་སྟོང་
ཉིད་སྙིང་རྗེ་དབྱེར་མེད་ཅན་གྱི་བྱང་ཆུབ་སེམས་ཀྱི་མཐུ་ཆེར་བརྟས་ཤིང། ཟབ་རྒྱས་སམ་ཐབས་ཤེས་ཟུང་འབྲེལ་གྱི་སྤྱོད་པ་ཉམས་ལེན་ལ་འབད་པས་རྟོགས་པ་ཟབ་མོ་མངོན་དུ་གྱུར་ཚེ་
དུག་ལ་ཁ་ཟས་སུ་ཅི་ཙམ་བྱེད་ཀྱང་རྨ་བྱའི་སྒྲོ་མདོངས་ཀྱི་མདངས་དེ་ཙམ་གསལ་བ་བཞིན། ཐེག་པ་ཐུན་མོང་བ་ལྟར་ན་ཉོན་མོངས་གཞན་དོན་བྱེད་པའི་ཡན་ལག་ཏུ་འགྱུར་བ་དང། ཐུན་
མོང་མིན་པ་ལྟར་ན་གང་སྣང་སྟོང་པ་སྟོང་པ་བདེ་བ་བདེ་བ་ལྷ་སྐུར་འཆར་བའི་རྣལ་འབྱོར་གྱིས་ཉོན་མོངས་བྱང་ཆུབ་ལམ་དུ་གྱུར་ཐུབ་པ་སོགས་འབྱུང་བ་ནི་སྟོང་ཉིད་རྟོགས་པ་ཕུལ་ཆེ་བ་
ཁོ་ན་ལ་རག་ལས་ཤིང། དེའི་གནད་ཀྱིས་རྗེ་བཙུན་འཇམ་དབྱངས་དེ་ཉིད་རྟོགས་པའི་ཤེས་རབ་སྟེར་བའི་ལྷའི་གཙོ་བོ་དང་རྒྱལ་ཀུན་ཡབ་གཅིག་ཏུ་གྱུར་བ་ཡིན་པས། བླ་མ་གོང་མ་
རྣམས་ཀྱིས་འཇམ་དབྱངས་ལ་མ་བརྟེན་པར་འཚང་རྒྱ་བ་མི་སྲིད་ཞེས་གསུངས་ཡོད་པ་དང། རང་རེའི་བླ་མ་རྗེ་བདག་ཉིད་ཆེན་པོས་ཀྱང་འཇམ་དབྱངས་ལ་བརྟེན་ནས་ལམ་གཙོ་རྣམ་གསུམ་

[003B] དོན་དེ་དག་ལ་དགོངས་མས་ཚིག་བཅད་འདིས་རྗེ་བཙུན་འཇམ་དབྱངས་ལ་དེ་ལྟ་བུའི་ཚུལ་གྱིས་སྤྱི་བྱེ་བྲག་གི་ཆེ་བ་བརྗོད་ཅིང་བསྟོད་
ནས་ཕྱག་འཚལ་བར་བསྟན་པའི་ཤུགས་ལ། རང་ཅག་རྣམས་ལ་རྗེ་བཙུན་འཇམ་དབྱངས་རྗེ་བླ་མ་རང་གི་རྩ་བའི་བླ་མ་གསུམ་དབྱེར་མེད་དུ་བྱས་ནས་བླ་མའི་རྣལ་འབྱོར་ལ་འབད་དགོས་ཞེས་ཐུགས་
བརྩེ་བས་གདམས་པ་ཡིན་པས་མདོ་སྔགས་གང་ལའང་འདི་ལས་ལྷག་པའི་གདམས་ངག་མེད་པར་ཡང་འཁུམས་སོ། །ཞེས་པའང་མཆོག་སྤྲུལ་རིན་པོ་ཆེ་ནས་ཐུགས་གཉེར་མ་གནང་བའི་སྐབས་
ཡིན་པ་ལ་ཚིག་དོན་ཟབ་ཅིང་བརླིང་བ་འདི་ལྟ་བུ་གནང་བ་ནི། སྐུ་རབས་གོང་མ་རྣམས་སུ་ཐུགས་གཉེར་སོགས་མཐར་ཕྱིན་པའི་རྟགས་སུ་གསལ་བ་མངོན་སུམ་གྱིས་གྲུབ་པ་ལ་དད་གུས་འཕེལ་
ཞིང་གསོལ་བ་ཡང་ཡང་བཏབ་ནས་གསུང་ལ་བག་ཆགས་འཇོག་ཕྱིར་ཅུང་ཞིག་འགྲེལ་བ་འདི་ནི། མགོན་པོ་གང་དེའི་སྐྱབས་འོག་པ་སློབ་མའི་ཐ་ཤལ་དར་ཧན་ཆོས་རྗེའི་སྤྲུལ་མིང་བཙུན་གཟུགས་
ཡེ་ཤེས་མཁས་བཙུན་རྒྱ་མཚོས་སུག་བྲིས་སུ་བགྱིས་པ་འདིས་ཀྱང་བདག་སོགས་འགྲོ་ཀུན་བླ་མ་འཇམ་དབྱངས་ཀྱིས་དགྱེས་བཞིན་རྗེས་སུ་འཛིན་པའི་རྒྱུར་གྱུར་ཅིག་ །



