
[001A]༄༅། །ཡུལ་ལྷ་གཞི་བདག་རྣམས་ལ་མཆོད་གཏོར་འབུལ་ཚུལ་བཞུགས།།

[001B] །ཨོཾ་སསྟི། འདིར་ཡུལ་ལྷ་གཞི་བདག་གཉན་པོ་འཁོར་དང་བཅས་པ་ལ་བསངས་མཆོད་འབུལ་བར་འདོད་པས། ཨོཾ་ཨཱཧཱུཾ། ལན་གསུམ་མམ་བདུན་གྱིས་བསངས་མཆོད་བྱིན་
གྱིས་བརླབས། དངོས་གཞིན། ཀྱཻཿ་རབ་ཡངས་སྣོད་དུ་བདུད་རྩིའི་རང་བཞིན་གྱི། །མཆོད་གཏོར་སྤྱི་དང་ལྷ་ལམ་ཁྱོན་འགེངས་པའི། །བསངས་མཆོད་སྤྲིན་བཟང་ཡོངས་སུ་འཁྲིགས་བ་འདིས། །གཞི་
བདག་གཉན་པོ་འཁོར་བཅས་མཆོད་པར་བགྱི། །མདུན་གྱི་འཇིགས་རུང་ཁང་བཟང་དམ་པའི་དབུས། །སྐུ་ཡི་ཆ་བྱད་མ་ངེས་བཞོན་པའི་སྟེང། །འཇིགས་རུང་མཚོན་དང་གོ་ཆས་རབ་སྤྲས་ཏེ། །དགྱེས་པར་
བཞུགས་ལ་མཆོད་གཏོར་རྒྱ་མཚོ་བཞེས། །སྨན་ཕུད་གསེར་སྐྱེམས་དམ་རྫས་བཏུང་བ་དང། །ཞོ་དར་ཤ་ཆང་བཟའ་བཅའི་ཚོགས་དང་བཅས། །མཁོ་དགུའི་ཡོ་བྱད་དུ་མས་མཆོད་བགྱིད་ན། །དགྱེས་བའི་

[002A]༄༅། །འཛུམ་ཞལ་ཉ་རྒྱས་ཟླ་ལྟར་ངོམས། །ཡུལ་ཕྱོགས་བདེ་ཞིང་ཆར་ཆུ་དུས་སུ་ཕེབས། །མི་ཕྱུག་སྣད་རྣམས་རྒྱུན་ཆད་དབུལ་ཕོངས་བྲལ། །བདེ་སྐྱིད་རྫོགས་ལྡན་དཔལ་ལ་སྤྱོད་པ་སོགས། །ལེགས་
ཚོགས་ཀུན་ཏུ་འཕེལ་བའི་བཀྲ་ཤིས་ཤོག་ཅེས་པ་འདི་ནི་ཨུ་རད་གཡོན་རུ་དཔོན་དང་ལྡན་ཐའི་ཐི་རྡོ་རྗེ་སྐྱབས་དང་ཐུས་ལག་ཆི་ཚོགས་གཉིས་རྒྱ་མཚོ་གཉིས་ཀྱིས་ཡུལ་གྱི་གཞི་བདག་རྣམས་ལ་བསངས་མཆོད་འབུལ་ཚུལ་འདི་ལྟ་བུ་ཞིག་དགོས་
ཞེས་བསྐུལ་ངོར་་འཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱི་སྦྱར་བའོ།།    ༈    །།འདིར་རྨ་ཆུའི་གཞི་བདག་མཆོད་པར་འདོད་པས་འོ་མ་ཀླུ་སྨན་བསངས་ནའི་དུད་སྤྲིན་རྣམས་ཚར་དུ་དང་ར། །གཞི་བདག་གཏོར་མ་བཞིན་བྱིན་
གྱིས་བརླབས། ན་མཿ་སརྦ་ཏ་ཐཱ་ག་ཏ་སོགས་ལན་བདུན་དང་དེ་བཞིན་གཤེགས་པ་བཞིའི་མཚན་བརྗོད། ཨོཾ་ཨཱ་ཧཱུཾ། ཡུལ་ལྷ་གཞི་བདག་ཉན་པོ་ཐམས་ཅད་དང། །ཁྱད་པར་ཀླུང་ཆེན་རྨ་ཆུའི་འཇུག་ངོགས་སུ། །
སྤྱོད་པའི་གཞི་བདག་ཀླུ་རྒྱལ་འཁོར་དང་བཅས། །འདིར་སྤྱོན་དམ་རྫས་རྒྱན་གྱི་གཏོར་མ་བཞེས། །ཏིང་འཛིན་སྔགས་རྒྱས་ཡོངས་སུ་བརླབས་པ་ཡི། །བསངས་མཆོད་གསེར་གྱི་བཏུང་བ་སྨན་སྣར་བཅས། །ཀླུ་ཡི་བཤོས་

[002B] །སྟོབས་ལྡན་སྡེ་ཆེན་ཚོགས་རྣམས་མཆོད་པར་བགྱི། །དམ་ཚིག་གཉན་པོ་རྗེས་སུ་དྲན་མཛོད་ལ། །ཟས་གོས་གནས་མལ་ལོངས་སྤྱོད་ཀུན་ནས་སྤེལ། །མི་ནོར་ཕྱུགས་རྣམས་ནད་མེད་རབ་ཏུ་རྒྱས། །བསམ་དོན་མ་ལུས་ལྷུན་
གྱིས་འགྲུབ་པར་མཛོད། །མངྒཾ་ལཾ། ཞེས་རྨ་ཆུའི་གཞི་བདག་མཆོད་ཚུལ་འདི་ནི་ཨུ་རང་ཇ་སག་གུང་ཀུན་དགའ་རབ་བརྟན་དང་ཇ་སག་ཐུ་ཤི་ཡེ་ཐུ་གུང་བསྐལ་བཟང་ཚེ་རིང། གུང་ཚེ་བརྟན་དོན་གྲུབ་རྣམས་ནས་བསྐུལ་ངོར་་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །དགེ་
ལེགས་འཕེལ།།    ༈    །།ཨོཾ་སསྟི། འདིར་བསངས་མཆོད་འབུལ་བར་འདོད་པས། ཡི་དམ་གང་བྱེད་ཀྱི་གཞུང་ལྟར་མཆོད་གཏོར་རྣམས་བྱིན་གྱིས་བརླབས། དངོས་གཞི་ནི། དམིགས་པ་བརྟན་པོས། །ཧཱུཾ། སངས་རྒྱས་བྱང་སེམས་དཔའ་བོ་མཁའ་
འགྲོ་དང། །ཡི་དམ་ཆོས་སྐྱོང་སྲུང་མའི་ཚོགས་མཐའ་དག། །ཁྱད་པར་ཧལ་ཤན་གྱི་གནས་ཆེན་པོ། །སྐྱོད་མཛད་མཐུ་ལྡན་མ་ལུས་འདིར་གཤེགས་ཤིག་ཏིང་འཛིན་སྔགས་དང་ཕྱག་རྒྱས་བྱིན་བརླབས་པའི། །ཕྱི་ནང་ཉེར་སྤྱོད་རོལ་མོ་འདོད་ཡོན་
ལྔ། །རྒྱལ་སྲིད་སྣ་བདུན་བཀྲ་ཤིས་རྫས་རྟགས་སོགས། །ནམ་མཁའི་ཁྱོན་ཀུན་གང་བས་མཆོད་པར་བགྱི། །འཛིན་མའི་ཁྱོན་དང་མཚུངས་པའི་རིན་ཆེན་སྣོད། །སྦྱངས་རྟོགས་སྤར་བའི་གཏོར་ཚོགས་རྒྱ་མཚོ་ཡིས། །ཕྱུར་
བུར་གཏམས་པའི་དཔག་མེད་བཟའ་བཅའི་ཚོགས། །འབུལ་གྱིས་བདེ་བ་ཆེན་པོའི་དབྱིངས་སུ་བཞེས། །དུས་ཀྱི་བྱིན་ཟ་ལ་འགྲན་ཞུགས་ཀྱི་ནང། །ཨ་ཀར་ཛཱ་ཏི་ག་བུར་བསངས་སྣའི་ཚོགས། །བསྲེགས་བའི་ཆུ་འཛིན་ལྷ་ཡི་

[003A]༄༅། །ལམ་གྱི་ཁྱོན། །གང་བས་གཞི་བདག་ཆེན་བོ་འཁོར་བཅས་བསངས། །གནམ་གྱི་རིགས་ལས་ས་སྐྱོང་མིའི་དབང་བོ། །སྲས་དང་བཙུན་མོ་བློན་པོ་འབངས་དང་བཅས། །སྐུ་ཚེ་རབ་བརྟན་ཆབ་སྲིད་དཔལ་འབྱོར་རྣམས། །ཡར་
ངོའི་ཟླ་བ་ལྟ་བུར་གོང་དུ་སྤེལ། །ཞྭ་སེར་རིང་ལུགས་འཆང་བའི་འདུས་པའི་སྡེ། །རྣམ་དག་བསླབ་གསུམ་ལྡན་པའི་ཚོགས་རྣམས་ཀྱིས། །གཙུག་ལག་ཁང་རྣམས་རབ་ཏུ་རྒྱས་གྱུར་ནས། །ཆོས་འབྱོར་བདེ་སྐྱིང་རྫོགས་ལྡན་དཔལ་བཞིན་རྒྱས། །ཆར་
ཆུ་དུས་ཕེབས་མུ་གེ་མི་ཕྱུགས་ནད། །འཐབ་རྩོད་ལ་སོགས་ཉེར་འཚེ་ཀུན་བྲལ་ཞིང། །ཕན་དང་བདེ་བའི་དཔལ་ལ་དུས་རྟག་ཏུ། །སྤྱོད་པའི་འཕྲིན་ལས་རྣམ་བཞི་གཡེལ་མེད་སྒྲུབས།  ཞེས། འཕགས་པའི་གནས་བརྟན་ཆེན་པོ་བཅུ་དྲུག་གིས་བྱིན་གྱིས་བརླབས་
པའི་གནས་མཆོག་ཧ་ལ་ཤན་གྱི་གཞི་བདག་རྣམས་མཆོད་པའི་ཚུལ་འདི་ནི་འཇམ་དབྱངས་གོང་མའི་ལུང་གིས་ཁོ་ཤོས་ཆིང་དབང་ཨེ་ཕུ་པ་ཆེན་ཐེར་ཁུ་ཆི་ཧོང་ཐའི་ཇི་ཞེས་བསྔགས་པ་གུ་ཤྲཱི་བསྟན་འཛིན་ཆོས་ཀྱི་རྒྱལ་པའི་གདུང་བརྒྱུད་དྲི་མ་མེད་པས་སྐྱོང་བསོང་ནམས་སྟོབས་ཀྱིས་མངོན་པར་འཕགས་པ་
བློ་བཟང་རྡོ་རྗེའི་གསུང་གིས་བསྐུལ་མ་མཛད་པ་ལྟར་མང་དུ་ཐོས་པའི་རྒྱལ་ཁམས་པ་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་ཨོ་ལོང་ཁོ་ཐོག་ཏུ་སྦྱར་བའོ།།     ༈    །།ཨོཾ་སྭ་སྟི། འདིར་བསངས་མཆོད་འབུལ་བར་འདོད་པས། ཨོཾ་ཨཱ་ཧཱུཾ་ལན་གསུམ་གྱིས་མཆོད་གཏོར་
རྣམས་བྱིན་གྱིས་བརླབས། དེ་བཞིན་གཤེགས་དང་ལུང་རྟོགས་དམ་པའི་ཆོས། །འཕགས་ཚོགས་དགེ་འདུན་བདེན་པའི་བྱིན་རླབས་ཀྱིས། །ཞལ་དཀར་རིར་གནས་གཞི་བདག་འཁོར་བཅས་ལ། །མཉེས་བྱེད་མཆོད་སྤྲིན་རྒྱ་མཚོ་འབྱུང་གྱུར་ཅིག་

[003B] །འཁུ་བའི་བསངས་སྣ་བརྒྱ་ཕྲག་དུང་སྤྲིན་དང། །ཕུན་ཚོགས་བཟའ་བཅའ་འདོད་རྒུའི་དཔལ་ཆེན་པོས། །རྫུ་འཕྲུལ་སྟོབས་ལྡན་གཞི་བདག་འཁོར་བཅས་མཆོད། །ཕྱི་ནང་གསང་བའི་མཆོད་པའི་ཚོགས་
རྣམས་ཀྱིས། །འཁོར་དང་བཅས་པ་ལེགས་པར་མཉེས་གྱུར་ནས། །རྣལ་འབྱོར་དཔོན་སློབ་མི་ནོར་བལྟོས་པར་བཅས། །ཉིན་མཚན་དུས་དྲུག་བསྲུང་དང་སྐྱོབ་པ་དང། །སྤེལ་བར་མཛད་ལ་ནམ་ཡང་མ་གཡེལ་ཞིག་ཚེ་དཔལ་ནོར་དང་ལོ་ཏོག་ཕྱུགས་ཀྱི་
ཚོགས། །ཡར་ངོའི་བསིལ་སྦྱིན་གང་བ་ལ་འགྲན་ཅིང། །སྡང་བའི་དགྲ་རྣམས་ཐལ་བར་རློག་པ་དང། །བདུད་ཀྱི་བར་གཅོད་མ་ལུས་བཟློག་པར་མཛོད། །འདོད་རྒུའི་དཔལ་གྱིས་ཡོངས་ཕྱུག་བཀྲ་ཤིས་ལྷ། །ནམ་མཁའ་གང་བས་བགེགས་འཇོམས་རོལ་
མོའི་སྒྲ། །མེ་ཏོག་ཆར་དང་ལྷན་ཅིག་ཉེར་བསྒྲགས་ཏེ། །ཁྱེད་ལ་རྟག་ཏུ་དགེ་ལེགས་བྱེད་གྱུར་ཅིག་ །ཅེས་པ་འདི་ནི་རབ་འབྱམས་པ་ཆོས་འཕེལ་གྱིས་བསྐུལ་བ་ལྟར་ཤའྐྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །དགེ་ལེགས་འཕེལ།།     ༈    །།ཨོཾ་ཨཱ་ཧཱུཾ་
ཏིང་འཛིན་སྔགས་དང་ཕྱག་རྒྱས་བྱིན་བརླབས་པའི། །ཟག་མེད་བདུད་རྩི་བསངས་ཀྱི་མཆོད་པ་ཡིས། །སྤྱན་རས་གཟིགས་དབང་གེ་སར་དགྲ་ལྷ་མཆོད། །རྣལ་འབྱོར་འཕྲིན་ལས་ཐོགས་མེད་འགྲུབ་པར་མཛོད། །མངའ་མདུང་རལ་གྲི་དགྲ་སྟ་ཞགས་བ་
དང༑ ༑གོ་མཚོན་མགྱོགས་འགྲ་རླུང་གི་ཤུགས་ཅན་སོགས། །འཁོར་བཅས་དགྱེས་པ་བསྐྱེད་ཕྱིར་འབུལ་ལགས་ན། །ཐུགས་རྗེའི་དབང་གིས་ལེགས་པར་བཞེས་སུ་གསོལ། །སངས་རྒྱས་བསྟན་དང་ཞྭ་སེར་རིང་ལུགས་ཆེ། །རྣལ་འབྱོར་དཔོན་སློབ་

[004A]༄༅། །མི་ནོར་ཡོན་མཆོད་ལ། །སྡང་ཞིང་ལོག་པར་བལྟ་བའི་དགྲ་དང་བགེགས། །ཁྱོད་ཀྱི་དྲག་པོའི་ཆད་པས་ད་ལྟ་སྒྲོལ། །ཡིད་ལ་སྨོན་པའི་རེ་བ་མ་ལུས་པ། །ཇི་ལྟར་གསོལ་བའི་དོན་བཞིན་བདེ་བླག་ཏུ། །མྱུར་འགྲུབ་དགའ་བདེའི་
དཔལ་ལ་སྤྱོད་པ་ཡི། །འཕྲིན་ལས་རྣམ་བཞི་ཐོགས་པ་མེད་པར་སྒྲུབས།  ཞེས་འཕགས་པ་སྤྱན་རས་གཟིགས་དབང་ཕྱུག་དགྲ་ལྷའི་རྒྱལ་པོའི་བསངས་མཆོད་འདི་ནི་ཐུབ་བསྟན་གསལ་བྱེད་པཎྜི་ཏ་ཨ་ཆི་ཐུ་ཨེ་ཆི་ཁ་ཚ་ཁང་ནོ་མོན་ཁང་བློ་བཟང་ཐུབ་བསྟན་དགེ་ལེགས་
རྒྱལ་མཚན་དཔལ་བཟང་པོའི་གསུང་གིས་བསྐུལ་མ་མཛད་པ་ལྟར་ཤཱྐྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱི་རྒྱའི་མཁར་ཕིང་ཕྲུང་ཡེར་སྦྱར་བའོ།།     ༈    །།ན་མོ་བྫྲ་བཧཻ་ར་ཝཱ་ཡ། ཨོཾ་ཨཱ་ཧཱུཾ་ལན་གསུམ་གྱིས་མཆོད་གཏོར་རྣམས་བྱིན་གྱིས་བརླབས་
རང་གི་མདུན་དུ་རིན་ཆེན་ཁང་བཟང་དབུས། །རྫུ་འཕྲུལ་ཤུགས་ཅན་རྟ་མཆོག་སྔོན་པོའི་སྟེང། །འབྲོག་གནས་ཆེན་པོ་རབ་ཏུ་བ་རྗིད་པའི་གཟུགས། །གནམ་ལྕགས་རལ་གྲི་སྦྲང་རྩིའི་བུམ་པ་འཛིན། །སྡེ་བརྒྱད་འབྱུང་བོ་འཁོར་ཚོགས་རྒྱ་མཚོ་དང། །
སྤྲུལ་བའི་དམག་ཚོགས་རྒྱ་མཚོ་དང་བཅས་ཏེ། །རྣལ་འབྱོར་འཕྲིན་ལས་མ་ལུས་བསྒྲུབ་པ་དང། །དངོས་གྲུབ་ཐམས་ཅད་བདེ་བླག་སྩོལ་བཞིན་བཞུགས། །ཏིང་འཛིན་སྔགས་དང་ཕྱག་རྒྱས་བྱིན་རླབས་པའི། །ཕྱི་ནང་ཉེར་སྤྱོད་རོལ་མོ་འདོད་ཡོན་
ལྔ༑ ༑བསྐང་རྫས་ནང་མཆོད་གསང་བ་བདེ་ཆེན་སོགས། །ཆོས་དབྱིངས་ཁྱོན་ཀུན་ཡོངས་སུ་བཀང་སྟེ་འབུལ། །བསྐལ་པའི་ཞུགས་ལ་འགྲན་བའི་མེ་ལྕེའི་དབུས། །མཉེས་བྱེད་དྲི་ཞིམ་སྤོས་སྣ་བརྒྱ་ཕྲག་ཚོགས། །བསྲེགས་པས་ནམ་མཁའི་ཁྱོན་

[004B] །ལྷ་ཡི་དགེ་བསྙེན་ཆེན་པོ་འཁོར་བཅས་བསངས། །མཐུ་སྟོབས་རྫུ་འཕྲུལ་དཔག་ཏུ་མེད་པ་ཡི། །མངའ་བདག་གནོད་སྦྱིན་རྒྱལ་པོ་འཁོར་བཅས་ལ། །མཆོད་ཅིང་བསྟོད་ཀྱིས་དུས་དང་གནས་སྐབས་ཀུན། །འགལ་རྐྱེན་ཀུན་སོལ་མཐུན་
རྐྱེན་མ་ལུས་སྒྲུབས། །སྔོན་ཚེ་འབྲོག་གནས་ལག་བརྒྱུད་མདོ་སྡེ་ལས། །ཇི་ལྟར་དམ་བཅས་བཞིན་དུ་དུས་ཀྱི་མཐར། །ཐུབ་བསྟན་སྤྱི་དང་འཇམ་མགོན་བླ་མ་ཡི། །ཞྭ་སེར་རིང་ལུགས་ཕྱོགས་བཅུར་རྒྱས་བར་མཛོད། །དགེ་འདུན་སྡེ་རྣམས་ཐུགས་མཐུན་
ཁྲིམས་གཙང་ཞིང། །བཤད་སྒྲུབ་རབ་རྒྱས་སྦྱིན་བདག་ཚོགས་རྣམས་ཀྱང། །དཔལ་འབྱོར་ལེགས་ཚོགས་མངའ་ཐང་ལ་སོགས་བ། །ཡར་ངོའི་ཟླ་ལྟར་འཕེལ་བའི་བཀྲ་ཤིས་སྩོལ།  ཞེས་བ་འདི་ནི་ཟེལ་དཀར་ཆོས་གླིང་དགོན་གྱི་བླ་མ་བློ་བཟང་འཕྲིན་ལས་རྣམ་རྒྱལ་དང། བླ་མ་ངག་
དབང་གྲགས་མཚན། བླ་མ་ཤེས་རབ་རྣམ་རྒྱལ། དབོན་བེ་ཧུ་ཆོས་རྒྱལ་རབ་བརྟན་བཅས་ནས་འདི་ལྟ་བུ་ཞིག་དགོས་ཞེས་བསྐུལ་བ་ལྟར་ཤའྐྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་བ་ཡན་ཧ་རའི་ཉེ་འདབ་སྒར་ཐོག་ཏུ་སྦྱར་བའོ།།     ༈    །།འདིར་ལྷ་གཉན་ཀུན་གྱི་རྗེ་དཔོན་རྨ་ཆེན་སྦོ་མར་མཆོད་
པར་འདོད་པས། བསྐང་རྫས་དང། ཉེར་སྤྱོད་སོགས་སྤྱི་དང་མཐུན་བ་དང། ཟངས་གཞོང་སོགས་གས་ཆག་མེད་པ་རིན་པོ་ཆེའི་སྣོད་དུ་རྨ་ཆེན་འཁོར་བཅས་ཀྱི་གཏོར་མ་མཐོང་བ་བརྒྱུད་པའི་ལག་ལེན་བཞིན་བཤམས། དངོས་གཞི་ནི་རང་ཡི་དམ་
ལྷའི་རྣལ་འབྱོར་ལ་གནས་བཞིན་པས། མཆོད་གཏོར་ནང་མཆོད་སོགས་ཡི་དམ་གང་བྱས་ཀྱི་གཞུང་བཞིན་བྱིན་གྱིས་བརླབས། སྭ་བྷཱ་ཝས་སྟོང་པར་སྦྱངས། སྟོང་པའི་ངང་ལས། ཧཱུཾ༑ རང་གི་མདུན་དུ་རབ་ཡངས་འཆི་མེད་ལམ། །ཆུ་འཛིན་

[005A]༄༅། །འཁྲིགས་ཤིང་རིན་ཆེན་ཕོ་བྲང་ཆེ། །འོད་ཟེར་རབ་འཕྲོ་འདོད་དགུས་ཡོངས་གང་བའི། །དབུས་སུ་རྟ་མཆོག་སྤྲིན་གྱི་ཤུགས་ཆེན་སྟེང། །ལྷ་ཡི་རྒྱལ་པོ་རྨ་ཆེན་སྤོམ་ར་ཆེ། །ཆུ་ཤེལ་ལྷུན་པོ་ཟླ་འོད་འབུམ་འཁྱུད་པ། །ཇི་བཞིན་རབ་
བརྗིད་མདུད་དང་ནོར་བུ་དང། །བཙན་ཞགས་མདའ་གཞུ་དཔའ་བོའི་ཆོས་ཀྱིས་སྤྲུས། །གསང་བའི་ཡུམ་ཆེན་གུང་སྨན་ལྷ་རི་དང། །དཔའ་བའི་སྲས་དང་མཛངས་པའི་སྲས་མོའི་ཚོགས། །འཛུམ་ཆེན་ལྡོམ་ཁྲོམ་དབྱི་ཆེན་རབ་བདེ་ཆེན། །འབྲི་ཆེན་
གདོང་དངུལ་གཉན་ཆེན་ཐང་ལྷ་སོགས། །མི་བཟང་སྡེ་བརྒྱད་འཇིགས་རུང་དཔུང་ཚོགས་དབུས། །བསྟན་པ་སྲུང་ཞིང་བསྟན་འཛིན་སྐྱོང་བ་དང། །རྣལ་འབྱོར་བསམ་དོན་ཐོགས་མེད་བསྒྲུབ་བའི་ཕྱིར། །དཔག་མེད་རྫུ་འཕྲུལ་ཤུགས་ཀྱིས་བརྟན་པར་
བཞུགས། །ཏིང་འཛིན་སྔགས་དང་ཕྱག་རྒྱས་བྱིན་བརླབས་པའི། །ཕྱི་ནང་ཉེར་སྤྱོད་རོལ་མོ་འདོད་ཡོན་ལྔ། །སྤྱན་གཟིགས་དཀོར་ཆ་མཁའ་དབྱིངས་རབ་གང་བས། །ལྷ་ཡི་རྒྱལ་པོ་འཁོར་བཅས་ཡང་དག་མཆོད། །སྟོང་གསུམ་ཁྱོན་དང་མཚུངས་པའི་
རིན་ཆེན་སྣོད། །དཀར་གསུམ་ལས་གྲུབ་གཏོར་ཚོགས་ལྷུན་པོའི་སྦོ། །མངར་གསུམ་རོ་བརྒྱས་སྦགས་པའི་བཟའ་བཅའ་འདི། །སྲིད་གསུམ་བདག་པོ་ལྷ་མཆོག་ཁྱོད་ལ་འབུལ། །འདི་ལན་གསུམ་བྱ། གདོད་ནས་རྣམ་དག་ཆོས་དབྱིངས་བདེ་
ཆེན་མཁའ། །སྣ་ཚོགས་སྤྲུལ་པའི་ཆུ་འཛིན་ལེགས་འཁྲིགས་ནས། །བསྟན་དང་བསྟན་འཛིན་བུ་བཞིན་སྐྱོང་མཛད་པའི། །ལྷ་མཆོག་རྨ་ཆེན་སྤོམ་ར་འཁོར་བཅས་བསྟོད། །སྟོན་པ་མཉམ་མེད་ཤཱཀྱའི་རྒྱལ་པོ་དང། །དའི་པཾ་ཀ་ར་འབྲོམ་སྟོན་

[005B] །གླང་སྟོན་ཨ་མི་བྱང་ཆུབ་འདྲེ་བསྐོལ་སོགས། །རྩ་བརྒྱུད་བླ་མའི་དམ་ཚིག་གཉན་པོ་དང། །ཁྱད་པར་རྒྱལ་བ་གཉིས་པ་ཙོང་ཁ་པ། །བློ་བཟང་གྲགས་པའི་དཔལ་གྱིས་བཀའ་བསྒོས་ཤིང། །དབང་བསྐུར་གསང་མཚན་བྫྲ་ཤྲཱི་མན། །མཐུ་
སྟོབས་དབང་ཕྱུག་ཁྱོད་ཉིད་དེང་འདིར་དགོངས། །ཞྭ་སེར་བསྟན་པ་གཉན་པོ་འཇིག་པ་དང། །སངས་རྒྱས་བསྟན་ལ་སྡང་ཞིང་འཁུ་བ་དང། །སེམས་ཅན་ལ་འཚེ་རྣལ་འབྱོར་སྒོས་དགྲ་རྣམས། །ལོ་ཟླར་མ་བཞག་དྲག་པོའི་ཆད་པས་སྒྲོལ། །བློ་བཟང་གྲགས་
བསྟན་ཕྱོགས་བཅུར་རབ་རྒྱས་ཤིང། །རྣལ་འབྱོར་བདག་ཅག་དཔོན་སློབ་འཁོར་བཅས་ཀྱི། །ནད་གདོན་དབུལ་འཕོང་འཐབ་རྩོད་རབ་ཞི་ཞིང། །བསམ་དོན་ཆོས་བཞིན་འགྲུབ་པའི་སྟོང་གྲོགས་མཛོད། །ཁྱད་པར་བདག་ཅག་མི་ནོར་བལྟོས་པར་བཅས། །ལྷ་
ཡི་རྒྱལ་པོ་ཁྱོད་ལ་གཉེར་གཏད་ཀྱིས། །ཆར་ཆུ་དུས་ཕེབས་ལོ་ཕྱུགས་རྟག་ཏུ་ལེགས། །མི་ནད་ཕྱུགས་ནད་རྒྱུན་ཆད་གདོན་བགེགས་ཞི། །མི་ཡི་སྡེ་དར་རྟ་ནོར་ཕྱུགས་རྣམས་འཕེལ། །རིན་ཆེན་གཏེར་གྱི་བང་མཛོད་སྒོ་ཕྱེ་ནས། །མཐུན་པའི་རྐྱེན་གྱིས་སྐྱེ་
བོ་དབང་དུ་བསྡུས། །ཡིད་ལ་ཇི་ལྟར་སྨོན་པའི་ལས་ཐམས་ཅད། །ཐོགས་པ་མེད་པར་ལྷུན་གྱིས་འགྲུབ་པ་དང། །རྟག་ཏུ་དགེ་ལེགས་རྒྱ་མཚོས་ཁྱབ་པར་མཛོད།  ཅེས་ལྷ་རྣམས་ཀྱི་རྒྱལ་བོ་རྨ་ཆེན་སྤོམ་ར་མཆོད་ཅིང་འཕྲིན་ལས་འཆོལ་བའི་རིམ་པ་འདི་ནི་དྷ་ཡན་དཧོ་རའི་ཆས་རྗེ་
དཀའ་ཆེན་དམ་ཆོས་དབང་ཕྱུག་གིས་བསྐུལ་བལྟར་ཤའྐྱ་དགེ་སློང་གཤིན་རྗེ་གཤེད་ཀྱི་རྣལ་འབྱོར་པ་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བ་དགེ་ལེགས་སུ་གྱུར་ཅིག།     ༈    །།འདིར་བསངས་མཆོད་འབུལ་བར་འདོད་པས། ཡི་དམ་ལྷའི་རྣལ་འབྱོར་གང་རུང་དང་ལྡན་པའི་སྒོ་

[006A]༄༅། །ནས། ཨོཾ་ཨཱ་ཧཱུཾ་ལན་གསུམ་དང་སྔགས་དྲུག་དང་ཕྱག་རྒྱ་དྲུག་གིས་བྱིན་གྱིས་བརླབས། དམིགས་པ་བརྟན་པོས། ཀྱཻཿ་རང་བཞིན་རྣམ་ངག་ཆོས་དབྱིངས་བདེ་ཆེན་ལས། །བྱུང་བའི་ཕྱི་ནང་གསང་བའི་མཆོད་བའི་སྤྲིན། །ས་དང་
བར་སྣང་ཁྱོན་ཀུན་རབ་བ་གང་བ། །བདེ་བླག་ཉིད་དུ་གནས་འདིར་འབྱུང་གྱུར་ཅིག་རང་གི་མདུན་དུ་མཚོ་ཆེན་འཁྱིལ་བའི་དབྱིངས། །རིན་ཆེན་ཕོ་བྲང་འདོད་དགུའི་དཔལ་གྱིས་གཏམས། །ཀླུ་དང་ས་བདག་སྡེ་བརྒྱང་འབྱུང་པོ་ཡི། །བློན་པོ་དཔུང་དང་དམག་
ཚོགས་དུ་མའི་དབུས། །མཚོ་སྨན་ཀླུ་ཡི་རྒྱལ་མོ་མརྒད་མདོག་ཕྱག་གཡས་མ་ཀར་ཀེ་རུ་གཡོན་པན། །འདོད་དགུའི་གཏེར་སྒྲོམ་རིན་ཆེན་ཞགས་པ་འཛིན། །མཛེས་ཤིང་ལ་ཚོ་བཅུ་དྲུག་ལོན་བའི་ཉམས། །ཆུ་དར་སྔོན་པོ་ལྷབ་ལྷུབ་གཡོ་ཞིང་
གསོལ༑ ༑འཇིགས་རུང་དུག་གི་རླངས་འཁྲིགས་གདེངས་ཀ་བདུན། །ནོར་བུའི་ཕྲུ་ལྡན་གཡོ་བས་བསྟན་དགྲ་འཇོམས། །སྐུ་སྨད་སྦྲུལ་མཇུག་རབ་འཁྱིལ་རིན་ཆེན་གྱི། །རྒྱན་མང་སྣ་ཚོགས་སིལ་སིལ་སྙན་པར་འཁྲོལ། །སྟོབས་ལྡན་རུས་སྦལ་མགོ་དགུ་
ལ་ཞོན་ནས། །ཡུལ་ཁམས་སྐྱོང་ཞིང་རྣལ་འབྱོར་འཕྲིན་ལས་བཞི། །ཐོགས་མེད་བསྒྲུབ་ཕྱིར་དགྱེས་པའི་འཛུམ་ཞལ་དང། །འཁོར་ཚོགས་རྒྱ་མཚོར་བཅས་ཏེ་བརྟན་པར་བཞུགས། །རབ་མངར་མཆོད་ཡོན་མཛེས་པའི་མེ་ཏོག་དང། །ཆུ་འཛིན་ལ་
འཁུ་སྤོས་བཟང་སྣང་གསལ་འཁྲིགས། །སྐྱོན་བྲལ་དྲི་ཡི་བྱུག་པ་རོ་བརྒྱ་པའི། །ཞལ་ཟས་རོལ་མོར་བཅས་པས་ཡང་དག་མཆོད། །རྟ་གཡག་མཛོ་ལུག་ར་དང་ཆུ་ཡི་གླང། །ཆུ་སྲིན་ཁྲུང་ཁྲུང་ང་ངུར་ལ་སོགས་པའི། །བསྐང་རྫས་སྤྱན་གཟིགས་

[006B] །བསྟན་སྐྱོང་ཆེན་མོ་འཁོར་བཅས་མཉེས་གྱུར་ཅིག། སྤ་ཤུག་ཨ་ཀར་ཛཱ་ཏི་ཀླུ་ཡི་སྨན། །བརྒྱ་ཕྲག་བསྲེགས་པའི་དུང་སྤྲིན་དམ་པ་ཡིས། །མཐུ་སྟོབས་དབང་མོ་འཁོར་བཅས་བསངས་བགྱིད་ན། །རྣལ་འབྱོར་བཅོལ་བའི་
འཕྲིན་ལས་མ་ལུས་སྒྲུབས། །རིན་ཆེན་སྣོད་དུ་སྦྱར་བའི་བཤོས་བཟང་ལ། །ཀླུ་ཡི་ནད་རྣམས་གསོ་བྱེད་སྨན་མཆོག་གིས། །སྤྲས་པའི་གཏོར་མ་ཁྱུ་མཆོག་འོ་མར་བཅས། །འབུལ་གྱིས་ཟག་མེད་བདེ་ཆེན་དབྱིངས་སུ་རོལ། །ས་འོག་གནས་པའི་
གདེངས་ཅན་ཀུན་གྱི་གཙོ། །རིན་ཆེན་སྣ་ཚོགས་གཏེར་གྱི་དབང་ཕྱུག་ཆེ། །མདོ་སྨད་ཁྲི་ཤོར་རྒྱལ་མོ་སྐྱོང་མཛད་མ། །འཁོར་དང་བཅས་པ་རྣམས་ལ་བདག་བསྟོད་དོ། །ཡུལ་ཕྱོགས་བདེ་ཞིང་ཕྱུགས་རྣམས་འཕེལ་བ་དང། །ནད་ཡམས་འཁྲུག་རྩོད་
ཆོམ་རྐུན་གཅན་གཟན་སོགས། །ཉེར་འཚེར་བ་ཞི་ཆར་ཆུ་དུས་སུ་འཕེལ། །དགེ་ལེགས་རྒྱུན་ཆད་མེད་པའི་འཕྲིན་ལས་མཛོད། །གཞན་ཡད་མདོ་སྨད་ཡུལ་རྣམས་སྐྱོད་མཛད་པའི། །མཐུ་སྟོབས་དབང་ཕྱུག་རྨ་ཆེན་སྤོ་མར་དང། །སྦ་ཡན་ཨུའུ་མའི་ས་སྐྱོང་
གཞི་བདག་ཆེ། །གཉན་ཆེན་ཟོར་བ་བཙན་གདོང་ཀླུའི་ཆེ་ཁོལ། །ཧར་ཁེ་ཆེ་ཆུང་མཚོ་ཆུང་ནོར་བུ་དང། །ན་རེང་གསུམ་དང་ནོར་བུ་ལ་རྫས་ཆེ། །གདོང་དམར་གཉིས་དང་བསྐྱེད་ཀྱི་ཐོག་ལྷ་སྤུན། །བྲལ་ལྷ་ཆེ་ཆུང་དགེ་བསྙེན་མཐོན་བོ་སོགས། །ལ་གནས་གཞི་བདག་
སྲུང་མའི་ཚོགས་རྣམས་ལ། །མཆོད་གཏོར་དམ་རྫས་སྨན་ཕུད་གསེར་སྐྱེམས་དང། །ལྷ་ཡི་བཏུང་བ་ཁྱད་པར་བསངས་རྫས་ཀྱིས། །དགྱེས་བཞིན་ཡང་དག་དབྱིངས་སུ་ཚིམས་གྱུར་ཅིག་བདག་ཅག་རྣམས་ཀྱིས་ཇི་ལྟར་སྨོན་པའི་ལས། །མ་ལུས་

[007A]༄༅། །ཐོགས་བ་མེད་པར་རབ་འགྲུབ་ནས། །ཉིན་མཚན་དུས་དང་གནས་སྐབས་ཐམས་ཅད་དུ། །བདེ་ཞིང་སྐྱིད་པའི་དཔལ་ལ་སྤྱོད་པར་མཛོད། །ཁྱད་པར་ཞྭ་སེར་རིང་ལུགས་དྲི་མེད་བསྟན། །སྤྱི་བོར་ཉེར་མཆོག་གུ་ཤྲཱི་གདུང་བརྒྱུད་རྣམས། །
དཔལ་འབྱོར་མངའ་ཐང་སྲིད་དང་ལོངས་སྤྱོད་སོགས། །དབྱར་གྱི་མཚོ་བཞིན་འཛད་མེད་རབ་ཏུ་སྤེལ། །ཕྱོགས་དང་དུས་དང་གནས་སྐབས་ཐམས་ཅད་དུ། །བཀྲ་ཤིས་དགེ་མཚན་རྒྱ་མཚོས་ལེགས་ཁྱབ་ནས། །ཕན་བདེའི་སྣང་བ་ནམ་ཡང་འགོག་མེད་
པའི༑ ༑ལེགས་ཚོགས་ཀུན་གསལ་མཐའ་དང་མཉམ་གྱུར་ཅིག།  ཅེས་མཚོ་སྔོན་ཁྲི་ཤོར་རྒྱལ་མོའི་མཚོ་སྨན་གྱིས་མཚོན་ཡུལ་ལྷ་གཞི་བདག་དུ་མར་གསོལ་མཆོད་ཇི་ལྟར་བྱ་བའི་རིམ་པ་འདི་ནི་མཐུ་སྟོབས་ཀྱི་དབང་ཕྱུག་གུ་ཤྲཱི་ཆོས་ཀྱི་རྒྱལ་པོའི་གདུང་བརྒྱུད་ལས་དད་སྟོབས་ཀྱིས་མངོན་བར་འཕགས་
པའི་ས་སྐྱོང་པའི་སེ་དྭ་ལས་སཱོ་ཤོག་ཐུ་ཕྱག་རྡོར་སྐྱབས་ཀྱིས་བསྐུལ་མ་མཛད་པ་ལྟར་ཤའྐྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བ་དགེ་ཞིང་བཀྲ་ཤིས་པར་གྱུར་ཅིག།     ༈    །།ཨོཾ་ཨཱ་ཧཱུཾ། ལན་གསུམ་གྱིས་བསངས་མཆོད་རྣམས་བྱིན་གྱིས་བརླབས། གཏེར་གྱི་
དབང་ཕྱུག་སྦ་ཡན་རྫུར་ཁིའི་རི། །བཀྲ་ཤིས་ལྷ་གནས་ཐེབ་ཁེའི་རི་བོ་དང། །དཔལ་བརྩེགས་རི་བོ་སྦོ་རོ་ཨོ་སྦོགས་བརྗིད། །དགོས་འདོད་ཀུན་འབྱུང་འབུམ་ཁང་གནས་རྣམས་སུ། །འཁོད་པའི་ལྷ་ཀླུ་གཞི་བདག་སྡེ་བརྒྱད་དང། །གཏུམ་དྲག་ཅན་གྱི་
འབྱུང་པོའི་ཚོགས་རྣམས་ལ། །སྨན་ཕུད་གསེར་སྐྱེམས་བདུད་རྩིའི་བསངས་མཆོད་དང། །དམ་རྫས་རྒྱན་གྱི་གཏོར་མ་རྒྱ་མཚོའི་མཆོད། །དགྱེས་བཞིན་བཞེས་ནས་ཡུལ་ཕྱོགས་འདི་དག་ཀུན། །ཆར་ཆུ་ངུས་ཕེབས་ནོར་དང་ཕྱུགས་རྣམས་རྒྱས།།

[007B] །མཐུ་རྐྱེན་བསམ་པ་མ་ལུས་རབ་འགྲུབ་ནས། །རྟག་ཏུ་བདེ་སྐྱིད་དཔལ་ལ་སྤྱོད་པར་ཤོག་ཉིན་གསུམ་བྱར་མཚན་གསུམ་མེལ་ཚེ་ཡིས། །འགལ་རྐྱེན་ཀུན་སོལ་མཐུན་རྐྱེན་མ་ལུས་སྒྲུབས། །གདུག་
པའི་སམས་འཆང་དགྲ་བགེགས་ཚར་བཅད་ནས། །རེ་བའི་འབྲས་བུ་ཡོངས་སུ་རྫོགས་པར་མཛོད། །ཕྱོགས་སུ་ཀུན་ཏུ་དགེ་བའི་བཀྲ་ཤིས་ཀྱིས། །གཞི་བདག་འཁོར་བཅས་རྟག་ཏུ་བདེ་ལེགས་ཤིང། །ས་སྟེང་ཡོངས་སྤྱོད་རྐང་གཉིས་ཚོགས་རྣམས་དང་
རླབས་ཆེན་སྤྱོད་པས་ཡོངས་སུ་མཛེས་རྒྱུར་ཅིག་ ཅེས་པ་འདི་ནི་དད་སྟོབས་དང་བསོད་ནམས་ཀྱི་མཐུ་ཆེན་པོས་མངོན་པར་འཕགས་པ་ཐོར་ཁོད་པའི་ལེ་དབང་རྒྱལ་ཚེ་རིང་ནས་བསྐུལ་མ་མཛད་པ་ལྟར་འཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བ་དགེ་ལེགས་སུ་གྱུར་ཅིག།     ༈    །།ཨོཾ་
ཨཱ་ཧཱུཾ། ཏིང་འཛིན་སྔགས་དང་ཕྱག་རྒྱས་བྱིན་བརླབས་པའི། །ཟག་མེད་བདུད་རྩིའི་གསེར་སྐྱེམས་རྒྱ་མཚོ་འདི། །དཔལ་ལྡན་གཞི་བདག་ལོའུ་ཆེ་འཁོར་དང་བཅས། །མཉེས་ཕྱིར་འབུལ་གྱིས་དགྱེས་བཞིན་སུ་གསོལ། །དྲི་ཞིམ་སྤོས་དང་
བཟའ་བཅའི་ཚོགས་བསྲེགས་པས། །ལྷ་ལ་མ་ཁྱོན་གང་དུང་སྤྲིན་རྒྱ་མཚོ་ཡིས། །གཞི་བདག་ཆེན་པོ་འཁོར་བཅས་ལེགས་བསངས་ཀྱིས། །དམ་ཚིག་ཉམས་ཆགས་ཡོངས་སུ་བསངས་གྱུར་ཅིག། །འཆི་མེད་བདུད་རྩིའི་གཏོར་ཚོགས་རྒྱ་མཚོ་འདིས། །
མཆོད་ཀྱིས་ལེགས་པར་བཞེས་ལ་ནད་རིམས་དང། །མི་མཐུན་ཕྱོགས་ཀུན་རབ་ཞུ་ཐུབ་པའི་བསྟན། །འཇམ་མགོན་བླ་མའི་རིང་ལུགས་རྒྱས་པར་མཛོད། །རིན་ཆེན་ཕྲེང་བ་ནེའུ་ལེས་མཛེས་ཤིང། །འཁོར་ལོས་བསྒྱུར་རྒྱལ་དྲང་སྲོང་ཟོལ་འཆང་བ༑ ༑ཁྱོད་

[008A]༄༅། །ཀྱིས་འཇམ་མགོན་བླ་མའི་སྤྱན་སྔ་རུ། །ཇི་ལྟར་ཁས་བླངས་དམ་བཅས་མ་གཡེལ་ཞིག་རྣལ་འབྱོར་དཔོན་སློབ་གཞིས་ལམ་བྱེས་གསུམ་དུ། །ཅི་བྱེད་མཐུན་པའི་རྐྱེན་རྣམས་འགྲུབ་པ་དང། །མི་མཐུན་ཕྱོགས་རྣམས་ཀུན་ལས་
རྒྱལ་བ་ཡི། །ལེགས་ཚོགས་གོང་དུ་འཕེལ་བའི་འཕྲིན་ལས་མཛོད། །ཡེ་ཤེས་སྒྱུ་འཕྲུལ་དཔག་བསམ་སྔོང་པོ་ལས། །ཉེར་གྲུབ་སྐུ་འབུམ་ཆོས་སྡེ་བྱམས་པ་གླིང། །སྲིད་མཐའ་ཇི་སྲིད་རྒྱས་ཤིང་བཤད་སྒྲུབ་དང། །དཔལ་འབྱོར་ལེགས་ཚོགས་
ཡར་ངོའི་ཟླ་ལྟར་སྤེལ། །ཡུལ་ཕྱོགས་བདེ་ཞིང་ལོ་ཏོག་འབྲས་བུའི་ཚོགས། །རབ་རྒྱས་ཆོས་དང་སྲིད་ཀྱི་ལེགས་ཚོགས་དང། །རྣམ་དག་འཚོ་བ་ལ་སོགས་མཐུན་པའི་རྐྱེན། །མ་ལུས་ཐོགས་མེད་འགྲུབ་པའི་བཀྲ་ཤིས་སྩོལ།  ཞེས་འཇམ་མགོན་རྒྱལ་བ་
གཉིས་པའི་སྐུ་ཡི་ལྗོན་ཤིང་བསྐྱེད་པའི་གནས་མཆོག་སྐུ་འབུམ་བྱམས་པ་གླིང་གི་གནས་བདག་ལོའུ་ཆེའི་གསོལ་མཆོད་འདི་ནི་སྐུ་འབུམ་ཆོས་སྡེ་ཆེན་པོའི་སྤྱི་གཉེར་གྱི་དྲུང་ཡིག་དགེ་སློང་དག་དབང་མཆོག་གྲུབ་དང། དགེ་ཚུལ་བསྟན་འཛིན་ཆོས་འཕེལ་གཉིས་ཀྱིས་བསྐུལ་བ་ལྟར་འཇམ་དབལ་གཤིན་རྗེའི་གཤེད་ཀྱི་རྣལ་
འབྱོར་པ་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའི་ཡི་གེ་པ་ནི་གསོལ་དཔོན་གངས་ཅན་མཁན་པོ་བློ་བཟང་མཁས་མཆོག་གོ་དགེ་ལེགས་འཕེལ།།     ༈    །།འདིར་བསངས་མཆོད་འབུལ་བར་འདོད་པས། བསངས་སོགས་མཆོད་སྤྲིན་རྣམས་བཤམས་
ཡི་དམ་གང་བྱེད་ཀྱི་གཞུང་ངམ། ཨོཾ་ཨཱཧཱུཾ། ལན་གསུམ་གྱིས་བྱིན་གྱིས་བརླབས། ལྷུན་གྲུབ་བདེ་ཆེན་རང་བཞིན་ཕོ་བྲང་ནས། །རྩ་བརྒྱུད་བླ་མ་ཡི་དམ་དཀོན་མཆོག་གསུམ། །ཁྱད་པར་དཔལ་ལྡན་འདོད་ཁམས་དབང་ཕྱུག་མ། །དགྱེས་

[008B] །མཐོ་ཞིང་གངས་ཆེན་རི་དང་གཏེར་གྱི་སྙིང། །བྲག་དཀར་ལྷ་རིལ་གནས་གཞི་བདག་རྣམས། །མ་ཐོགས་རིངས་པའི་ཚུལ་གྱིས་མདུན་འདིར་བྱོན། །ཆུ་ཀླུང་ཆེན་པོ་ཕྱུག་པོ་ཞེས་གྲགས་དང། །ཤིན་
ཏུ་རིང་བའི་གནས་དང་ཧུ་ཏོག་གནས། །སུ་རི་ཐུ་དང་སྦ་ཡན་ཨོ་ཨའི་གཞི། །ནོར་ཡན་ཧུ་ཡག་ཐོ་ཡི་གཞི་རྣམས་ན། །གནས་པའི་ཀླུ་དང་གཞི་བདག་ལ་སོགས་པ། །མ་ལུས་སྤྱན་འདྲེན་གནས་འདིར་མྱུར་བྱོན་ནས། །རྣལ་འབྱོར་བདག་གིས་ཇི་ལྟར་འདོད་
པའི་དོན། །མ་ལུས་ཐོགས་པ་མེད་པར་འགྲུབ་པར་མཛོད། །ཨོཾ་ཨཱཧཱུཾ། ཟག་མེད་བདུན་རྩིར་བྱིན་བརླབས་གཏོར་མ་དང། །བདུད་རྩིའི་རང་བཞིན་བསངས་ཀྱི་མཆོད་པ་འདིས། །འདོད་ཁམས་བདག་མོ་འཁོར་བཅས་མཆོད་བགྱིད་ན། །བདག་གི་
འདོད་དོན་མ་ལུས་ཐོགས་མེད་སྒྲུབས། །རི་དང་ཆུ་ཀླུང་ནགས་ཚལ་ལ་སོགས་པར། །གནས་པའི་གཞི་བདག་དེ་དག་ཐམས་ཅད་ལ། །བསངས་མཆོད་བདུད་རྩིའི་རྒྱ་མཚོས་ལེགས་པར་མཆོད། །ཡུལ་ཁམས་བདེ་ཞིང་མི་ཕྱུགས་དར་བར་མཛོད།།
མདོར་ན་ཇི་ལྟར་བཅོལ་བའི་ལས་ཐམས་ཅད། །མ་ལུས་ཐོགས་མེད་འགྲུབ་ཅིང་ཕན་བདེའི་དཔལ། །རབ་རྒྱས་ཇི་ལྟར་སྨོན་པའི་དོན་ཐམས་ཅད། །བདེ་བླག་ཉིད་དུ་འགྲུབ་པའི་འཕྲིན་ལས་མཛོད།  ཅེས་པ་འདི་ནི་རིགས་རུས་བསོད་ནམས་དད་སྟོབས་སོགས་ཀྱིས་མངོན་པར་
འཕགས་བ་ཇ་སག་དགེ་འདུན་སྐྱབས་ཀྱི་གསུང་གིས་བསྐུལ་བ་ལྟར་་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ།། །།



