
[001A]༄༅། །
ཐ་་༄༅། །བསླབ་ཚིག་སྙིང་གི་ནོར་བུ་ཞེས་བྱ་བ་བཞུགས་སོ། །

[001B] །འཇམ་མགོན་བླ་མ་ཙོང་ཁ་པ་ཆེན་པོ་ཡབ་སྲས་བརྒྱུད་འཛིན་དང་བཅས་པ་རྣམས་ལ་གུས་པའི་ཡིད་ཀྱིས་ཕྱག་འཚལ་ཞིང་སྐྱབས་སུ་
མཆིའོ། །ཚེ་རབས་ཐམས་ཅད་དུ་རྗེས་སུ་གཟུང་དུ་གསོལ། །མདོ་སྔགས་ཡོངས་སུ་རྫོགས་པའི་གདམས་པ་མཆོག་ཐོས་བསམ་སྒོམ་པས་ཚུལ་བཞིན་སྒྲུབ་
འདོད་པའི། །སྐལ་ལྡན་སློབ་བུ་ཁྱོད་ཀྱི་འདོད་དོན་ཀུན། །ཡིད་བཞིན་བདེ་རླག་ཉིད་དུ་འགྲུབ་གྱུར་ཅིག་ཅེས་ཤིས་པ་བརྗོད་པའི་ཚིག་སྡོན་དུ་བཏང་ནས་
བརྗོད་པར་བྱ་བ་ནི། གནས་སྐབས་དང་མཐར་ཐུག་གི་ལེགས་ཚོགས་ཐམས་ཅད་ཡིད་བཞིན་དུ་འགྲུབ་པའི་སྒོ་གཅིག་པུ་རྒྱལ་བའི་བསྟན་པ་རིན་པོ་ཆེལ་
སློབ་བར་འདོད་བས་ཐོག་མར་ཀུན་སློང་འཆོས་པ། དེ་ནས་རང་ལ་ངེས་པར་ཕན་འདོགས་ནུས་པའི་བླ་མ་བཟང་པོ་ལ་བསྟེན་པ། བརྟེན་ནས་གང་

[002A] །འདོད་ཀྱི་ལུད་རིགས་མན་ངག་རྣམས་སློབ་པ། དེ་ནས་ཐོས་པའི་དོན་རྣམས་ཚུལ་བཞིན་དུ་སྒྲུབ་པ། དེ་ནས་བསྟན་འགྲོའི་
ཕན་བདེ་སྤེལ་བའི་བྱ་བ་སྒྲུབ་པ་རྣམས་སོ། །དེ་ལ་ཐོག་མར་ཀུན་སློང་འཆོས་པ་ནི། འཇམ་མགོན་བླ་མ་ཙོང་ཁ་པ་ཆེན་པོས། སྤྱད་པས་མི་དོམས་སྲིན་པའི་
བདེ། །རིང་དུ་མི་གནས་དལ་བའི་རྟེན། །གཏན་གྱི་བདེ་སྟེང་དམ་པའི་ཆོས། །དེ་ཕྱིར་གང་ཞིག་བྱ་དགོས་དབྱོད། །ཅེས་གསུངས་པ་ལྟར་ཚེ་འདིའི་རྙེད་
བཀུར་སྙན་གྲགས་དང་འཕྲལ་གྱི་སྐྱིད་པོར་འདུག་པའི་རྐྱེན་ཟས་གོས་ཉེ་དུ་ལ་སོགས་པའི་རིགས་གང་ལ་ཡང་ཞེན་ཆགས་མེད་པ་ཅིག་དགོས་ཏེ། ཚེ་འདིར་
ཞེན་པ་ཆེན་ཐོས་བསམ་སྒོམ་པ་གང་ཡང་རྣམ་དག་མི་འོང་བས་སོ། །ཞེན་ཆགས་མི་འབྱུང་པའི་ཐབས་ནི་ཚེ་འདིར་ཡུན་རང་དུ་མི་སྡོང་པར་མྱུར་དུ་ཤི་

[002B] འདི་ཕྱིའི་བདེ་སྐྱིད་གང་འདོད་ཐམས་ཅད་དམ་པའི་ཆོས་ཁོ་ནས་ལས་འབྱུང་བར་རྒྱུན་དུ་བསམ་པའོ། །དེ་ལྟར་མྱུར་དུ་འཆི་བ་དང་གཏན་དུ་ཕན་པ་དམ་
པའི་ཆོས་ཁོ་ན་ཡིན་པ་ལ་ཡིད་ཆེས་རྙེད་ན་ཚེ་འདིར་མི་ཆགས་པར་ངེས་པར་དམ་པའི་ཆོས་ལ་འཇུག་འདོད་ཀྱི་དད་འདུན་བཟང་པོ་སྐྱེ་བར་འགྱུར་རོ། །དེ་ནས་དམ་པའི་ཆོས་ལ་འཇུག་པ་ལ་ཆོས་ཀྱི་དོན་ཤེས་དགོས་ཤིང་
དེལ་ནི་གཞུང་ཆེན་མོ་རྣམས་ཀྱི་ཚིག་དོན་དང་དེ་དག་གི་དགོངས་པ་ཉམས་ལེན་དུ་དྲིལ་ནས་ལག་ཏུ་ལེན་པའི་མན་ངག་ལ་སོགས་པ་ཕྱིན་ཅི་མ་ལོག་བར་ལྟོན་ནུས་པའི་བླ་མ་བཟང་པོ་ཅིག་ངེས་པར་དགོས་ལ། དེ་ལྟ་བུའི་
བཤེས་གཉེན་བཟང་པོ་ཚོལ་བ་ལ་བླ་མ་དེའི་སྐུ་གསུང་ཐུགས་ཀྱི་མཛད་པ་སོགས་ལ་རང་གིས་ཀྱང་བརྟགས། བསམ་བ་དྲད་ཞིང་བླ་མ་ལ་རྒྱུས་ཡོད་པར་ལྡན་ལ་ཡང་དྲིས་ཏེ། རང་ལ་གང་འདོད་ཀྱི་ཆོས་ལེགས་པར་
འཆང་ནུས་པའི་མཁས་པ། དེ་དག་ཉམས་ལེན་དུ་དྲིལ་བའི་མན་ངག་དང་ལྡན་པ། སློབ་མ་ལ་གང་གིས་ཕན་པར་འགྱུར་པའི་དོན་ལ་དགོངས་བ་འདི་རྩ་བ་ཅན། ཁྲོ་གཏུམ་དང་ལེ་ལོ་ཆུང་བ། ཧ་ཅང་བྱ་བ་མང་
པོས་བྲེལ་བ་མིན་པ་སོགས་དགོས་མོད། འོན་ཀྱང་བླ་མ་གཅིག་ལ་ཡོན་ཏན་ཐམས་ཅད་ཚང་ཞིང་སྐྱོན་ཐམས་ཅད་དང་བྲལ་བ་དཀོན་བས་སྐབས་སུ་བབ་པའི་འདོད་ཆོས་སྟེར་ནུས་ཤིང་བསྟན་དུ་རུང་བ་ཞིག་རིགས་

[003A]༄༅། །པས་དཔྱད་ནས་བསྟེན་པར་བྱའོ། །བསྟེན་ནས་བསླབ་རྒྱུའི་ཆོས་ནི། ཐོག་མར་བསྡུས་གྲྭ་བློ་རྟགས་རྣམས་ལ་སྦྱངས་ཏེ་གཞུང་ཆེན་མོའི་དགོངས་པ་ཚོ་ལ་བ་ལ་རྣོ་ཞིང་མྱུར་བ་དང། རང་
པ་དོགས་པ་སྐྱེས་པའི་དོན་ལ་རེ་ཞིག་བརྟགས་པས་འཐད་མི་འཐད་གྱི་ཕྱོགས་རྣམས་ཕྱེ་ནས་ཐེ་ཚོམ་གཅོད་ནུས་པ་དང། གཞན་ལ་དྲི་པའི་ཚེ་དྲི་དགོས་པའི་དོན་རྣམས་ལ་མི་རྨོངས་པར་དབྱིས་ཕྱིན་པར་དྲི་ནུས་པ་དང་
གཞན་ལ་ལན་གདབ་པའི་ཚེ་ཡང་འཕྲལ་འཕྲལ་དུ་ད་བྱང་ནས་གཏུགས་པ་མེད་པར་དོན་གང་ཡིན་རྣམས་ལེགས་པར་སྟོན་ནུས་པའི་བློ་གྲོས་དང་སྤོབས་པ་བསྐྱེད་བར་བྱ་དགོས་ལ། དེ་ནས་དོན་བདུན་ཅུའི་ཡིག་ཆ་སོགས་
བློང་བཟུང་ཞིང། མངོན་པར་རྟོགས་པའི་རྒྱན་རྒྱ་བོང་ཀྱི་འགྲེལ་བ་རྣམས་དང་བཅས་པ་ལ་གཏུགས་ཏེ་ཕར་ཕྱིན་གྱི་ས་བཅད་དང་དོན་བདུན་ཅུའི་ངོ་བོ་དགས་པ་རྣམས་ངོས་གཟུང་བར་བྱ། དེ་ནས་ཕར་ཕྱིན་གྱི་
རྩོད་གྲྭ་བྱེད་པའི་སྐབས་རྣམས་སུ་རྩི་བཞག་གི་ཡིག་ཆ་བློང་བཟུང་ཞིང་ཐང་ཐང་ཀྱི་གཞུང་དང་དེ་དག་གི་འགྲེལ་པ་སྤྱི་དང་ཁྱད་པར་དུ་ལེགས་བཤད་གསེར་ཕྲེང་རྣམ་བཤད་སྙིང་པོའི་རྒྱན་གཉིས་ལ་གཙོ་བོར་སྦྱངས་
དེ་ལ་ལོ་འགའི་བར་དུ་ལེགས་པར་སྦྱངས་ནས་གོ་བ་རྙེད་བ་དེའི་ཚེ་ལས་དང་པོ་པས་ཉམས་སུ་ལེན་རྒྱུ་སྐྱེས་བུ་ཆུང་ངུའི་ལམ་ནས་སངས་རྒྱས་ཀྱི་སའི་བར་གྱི་ལམ་གྱི་རིམ་པ། ཐེག་པ་གསུམ་གྱི་ལམ་

[003B] ཐར་པ་འཐོབ་ཚུལ། སྐབས་སྐབས་ཀྱི་སྤང་བྱ་སྤང་ཚུལ། ཡོན་ཏན་འཐོབ་ཚུལ་སོགས་མདོར་ན་རྒྱལ་བའི་གསུང་རབ་མཐའ་དག་གི་དགོངས་པ་ཕྱོགས་གཅིག་
ཏུ་དྲིལ་ནས་ཤེས་ནུས་པའི་གོ་བ་ངོ་མཚར་བརྙེད་པར་འགྱུར་རོ། །དེ་ནས་ཕར་ཕྱིན་གྱི་ནང་ནས་ཤེས་རབ་ཀྱི་ཉམས་ལེན་གྱི་གཙོ་བོ་དབུ་མ་ཐལ་འགྱུར་པའི་ལྟ་བ་དབྱིས་ཕྱིན་པར་སྟོན་པའི་གཞུང་དབུ་མ་ལ་འཇུག་
པ་རང་འགྲལ་དད་བཅས་པ། དེའི་རྣམ་བཤད་དགོངས་པ་རབ་གསལ་སོགས་ལ་སྦྱངས་བས་སྔར་གྱི་ཕར་ཕྱིན་གྱི་སྐབས་ལས་ཀྱང་ཆེས་ལྷག་པར་འཁོར་བར་འཁོར་བའི་རྩ་བ་དང་ཐར་པ་འཐོབ་པའི་རྩ་བ། ཆོས་
ཐམས་ཅད་རྟེན་འབྲེལ་ཙམ་ཡིན་པས་བདག་ཏུ་འཛིན་རྒྱུ་མེད་པ་སོགས་རང་བཞིན་མེད་པ་ལ་ལས་འབྲས་མི་བསླུ་བའི་དོན་ལ་སོགས་པ་ལེགས་པར་ཤེས་ནས་རྨད་དུ་བྱུང་བའི་དེས་པ་རྙེད་པར་འགྱུར་རོ། །དེ་
ནས་འདུལ་བ་མདོ་རྩ་འདུལ་ཊིཀ་རིན་ཆེན་ཕྲེང་བ་སོགས་ལ་སྦྱངས་པས་བསྙེན་གནས་དགེ་བསྙེན་ཕ་མ་ནས་དགེ་སློང་གི་བར་གྱི་སྡོམ་པ་ལེན་ཚུལ་བསྲུང་ཚུལ་སོགས་སངས་རྒྱས་ཀྱི་བསྟན་པའི་རྩ་བ་རང་ཅག་
རབ་ཏུ་བྱུང་བ་རྣམས་ལ་གཏན་ནས་མེད་དུ་མི་རུང་བ་རྣམས་ཡོངས་སུ་རྫོགས་པར་ཤེས་པར་འགྱུར་རོ། །དེ་ནས་མངོན་པ་མཇོད་དང་དེའི་འགྲེལ་པ་སོགས་ལ་སྦྱངས་བས་འཁོར་བ་དང་མྱང་འདས་སོགས་ཤེས་

[004A]༄༅། །བྱ་ཐམས་ཅད་ཀྱི་གྲངས་དང་ངོ་བོ་གནས་ཚུལ་སོགས་ཀུན་ལ་མཁས་པར་འགྱུར་རོ། །དེ་ནས་རྣམ་འགྲེལ་དང་དེའི་རྣམ་བཤད་ཐར་ལམ་གསལ་བྱེད། སྔེ་བདུན་ཡིད་ཀྱི་མུན་སེལ་
ཚད་མ་རིགས་རྒྱན་སོགས་ལ་སྦྱངས་པས་ལས་ཉོན་གྱིས་འཁོར་བར་འཁོར་བའི་རྒྱུ་མཚན་དང། ལམ་བསྒོམས་པས་ཐར་པ་འཐོབ་པའི་རྒྱུ་མཚན་སོགས་བླང་དོར་གྱི་གནས་མཐའ་དག་རྒྱུ་མཚན་ཡང་དག་གི་
སྒོ་ནས་ལེགས་པར་གཏན་ལ་འབེབས་ནུས་པའི་རིགས་པ་ཡང་དག་རྙེད་པར་འགྱུར་རོ། །གཞུང་དེ་དག་ལ་སློབ་གཉེར་བྱེད་པའི་འཚམས་རྣམས་སུ་རང་གི་ནུས་པ་དང་བསྟུན་ནས་དབང་ལུང་ཁྲིད་རྒྱུན་སོགས་དང་
སྒྲ་སྙན་དངགས་རྩིས་དཀར་ནག་སྨན་སོགས་རིག་གནས་ཀྱི་ཡོན་ཏན་གཞན་རྣམས་ལའང་གང་ནུས་ཀྱིས་བསླང་ན་ཁ་ཅིག་རང་གི་ཉམས་ལེན་དང་ཁ་ཅིག་བསྟན་འགྲོའི་དོན་སྒྲུབ་པ་སོགས་ལ་ཤིན་ཏུ་ཕན་པར་འགྱུར་
དོ། །ཁྱད་པར་དུ་ལམ་རིམ་ཆེ་ཆུང་སོགས་ཀྱི་བཤད་པ་མཛུབ་ཁྲིད་བདེ་ལམ་སོགས་ཀྱི་དམིགས་ཁྲིད་རྣམས་ངེས་པར་ནོད་དགོས་པ་ཡིན་ནོ། །དེ་ནས་མདོ་ཕྱོགས་ལ་སྦྱངས་པ་རྫོགས་པ་ན་རྒྱུད་གྲཱར་ཞུགས་
ནས་འགྲེལ་པ་བཞི་སྦྲགས་གསང་བདེ་འཇིགས་གསུམ་སོགས་ཀྱི་བསྐྱེད་རྫོགས་ཀྱི་ཁྲིད། དཀྱིལ་འཁོར་སྒྲུབ་མཆོད་སོགས་སྔགས་ཕྱོགས་ཀྱི་གཞུང་མན་ངག་རྣམས་ལ་ལེགས་པར་སྦྱངས་ན་མདོ་སྔགས་

[004B] །
དེ་ལྟར་ཐོས་བསམ་བྱེད་བ་ལ་འགལ་རྐྱེན་སྤོང་བ་དང་མཐུན་རྐྱེན་བསྟེན་པ་གཉིས་དགོས་པས། དང་པོ་ལ་ཤོ་དང་མིག་མང་སོགས་ངོན་མེད་ཀྱི་རྩེད་མོ། ལོང་གཏམ། ཕན་ཚུན་གྱི་འགྲོ་འོང། མཚན་
མོའི་གཉིད། ཟས་གོས་སོགས་མང་ཞིང་བཟང་པོ་སོགས་ལ་ཞེན་པ། ལེ་ལོ་ཕྲག་དོག་ང་རྒྱལ་སོགས་དང། ཧ་ཅང་མི་མང་པོ་དང་འགྲོགས་འདྲིས་བྱེད་བ། མང་པོའི་ལས་ཁུར་འཛིན་པའི་དགེ་རྒན་
བྱེད་པ་ལྟ་བུའི་རིགས་རྣམས་སྤོད་ཅི་ཐུབ་བྱེད་པ་གལ་ཆེ། གཉིས་པ་མཐུན་རྐྱེན་ལ་ཉིན་རེར་བླ་མའི་རྣལ་འབྱོར་དང་དམིགས་བརྩེ་མ་ལ་གཙོ་བོར་འབད་ཅིང། ཡི་དམ་རྡོ་རྗེ་འཇིགས་བྱེད་དང་ཆོས་སྐྱོང་མགོན་
བོ་ཆོས་རྒྱལ་ལྟ་བུ་ལ་འཆག་མེད་དུ་བཟླས་པ་གཏོར་འབུལ་ལྟ་བུ་བྱེད་ཐུབ་ན་ཤིན་ཏུ་ལེགས་ཤིང། དེ་མ་བྱུང་ནའང་ཅི་ནུས་ཀྱི་ཁ་ཏོན་རིམ་གྲོ་དགེ་སྦྱོང་སོགས་ལ་འབད་ན་འདོད་དོན་བདེ་བླག་ཏུ་འགྲུབ་པར་འགྱུར་
རོ། །དེ་ཡང་ཕྱོགས་གཅིག་ཏུ་དྲིལ་ན་མཚན་ཉིད་ཀྱི་སློབ་གཉེར་ལ་འབད་བཞིན་པའི་ངང་ནས་ཆོས་མཚམས་རྣམས་སུ་དབང་ལུང་ཁྲིད་སོགས་ཆོས་གཞན་ཞུ་བ་དང་རིག་པ་གཞན་རྣམས་སློབ་པ་སོགས་

[005A]༄༅། །རང་གི་བློ་ནུས་དང་བསྟུན་ཏེ་སློབ། རྒྱུད་ལ་ཞུགས་ནས་ཀྱང་རྒྱུད་སྡེ་བཞི་དང་འབྲེལ་བའི་ཡི་དམ་རྣམས་ཀྱི་བསྙེན་མཚམས་བྱེད་ཚུལ། དམིགས་རིམ། དཀྱིལ་འཁོར་སྒྲུབ་མཆོད་
ལས་ཚོགས། ཆོས་སྐྱོང་རྣམས་ཀྱི་བསྐང་གསོའི་རིམ་པ་སོགས་ལ་གང་ནུས་ཀྱིས་སློབ་པ་རྣམས་གལ་ཆེ་བ་ཡིན་ནོ། །དེ་དག་ནི་མདོ་སྔགས་ཀྱི་གཞུང་མན་ངག་རྣམས་རྒྱས་པར་བསླབ་པའི་རིམ་པ་གྲགས་
ཆེ་བ་རྣམས་ཡིན་ལ། ད་དུང་བརྗོད་པར་བྱ་བ་ཤིན་ཏུ་མང་མོང་ཀྱང་ཧ་ཅང་མང་བར་འགྱུར་པས་རགས་རིམ་ཙམ་སྨྲས་པ་ཡིན་ནོ། །གལ་ཏེ་རྐྱེན་དབང་གིས་དེ་ལྟ་བུ་མ་ནུས་ན་ལམ་རིམ་ཆེ་ཆུང་ཅི་རིགས་ཀྱི་
མཛུ་བ་ཁྲིད་དང། བདེ་ལམ་མ་མ་འཇམ་དཔལ་ཞལ་ལུང་ལྟ་བུའི་དམིགས་ཁྲིད། འཇིགས་བྱེད་ཀྱི་བསྐྱེད་རིམ་གྱི་ཁྲིད་ལྟ་བུ་བླ་མ་ཡི་དམ་ཆོས་སྐྱོང་གང་བསྟེན་པར་འདོད་པ་དེའི་སོགས་ཀྱི་མན་ངག་རྣམས་
མནོས་ནས་ཉམས་སུ་བླང་ནའང་ཤིན་ཏུ་ལེགས་པ་ཡིན་ནོ། །དེ་ནས་ཐོས་པའི་དོན་རྣམས་སྒྲུབ་པ་ནི། འཇམ་མགོན་བླ་མ་ཡབ་སྲས་སོགས་ཀྱིས་བྱིན་གྱིས་བ་རླབས་ཤིང། ད་ལྟ་ཡང་སངས་རྒྱས་
དངོས་དང་འདྲ་བའི་བླ་མ་མང་པོས་དངོས་སུ་བསྟན་འགྲོའི་དོན་མཛད་བཞིན་པར་བཞུགས་པའི་གནས་ཁྱད་པར་ཅན་དེ་ཉིད་དུ་སྒྲུབ་པ་ཉམས་ལེན་གྱི་རིམ་པ་གང་འཚམ་པ་རེ་བྱས་ཏེ་སྨོན་ལམ་ལེགས་པར་

[005B] དེ་ནས་རང་ཡུལ་སོགས་གང་འོས་ཀྱི་གནས་རྣམས་སུ་སྒོམ་སྒྲུབ་ལ་འབང་པར་བྱ་དགོས་ལ། དེ་ཡང་ཐོག་
མར་སྐྱབས་འགྲོ་སེམས་བསྐྱེད་སོགས་སྤྱོར་བའི་ཆོས་དྲུག་བླ་མའི་རྣལ་འབྱོར། ལམ་རིམ། བསྐྱེད་རིམ་སོགས་སོ་སོའི་མན་ངག་ཇི་ལྟ་བ་བཞིན་བྱ་བ་ཡིན་ལ་དེ་དག་གི་ཚུལ་ནི་སོ་སོའི་འཁྲིད་ཡིག་སོགས་ལས་
ཤེས་དགོས་སོ། ད་ལྟར་བོ་སྒྲུབས་བས་བླ་མ་དཀོན་མཆོག་གི་ཐུགས་རྗེ་བྱིན་རླབས་ཀྱིས་གཞན་གྱི་དོན་ལ་དངོས་སུ་འཇུག་པའི་ནུས་བ་ཐོབ་པ་ན་སློབ་མ་དང་འདུན་ཅན་དག་ལ་ལུང་ཁྲིད་སོགས་སྟེར་བ། བསྟན་པའི་
རྒྱུན་ལ་ཕན་པའི་ཕྱིར་དུ་དབང་རྗེས་གནང་སོགས་སྤེལ་པ། བསྟན་བཅོས་རྩོམ་པ། དགེ་འདུན་གྱི་སྡེ་འཛུགས་པ། ལྷ་ཁང་བཞེངས་པ་སོགས་སྡོན་བྱོན་སྐྱེས་ཆེན་དམ་པ་སྤྱི་དང། ཁྱད་པར་དུ་ཡང་འཇམ་
མགོན་བླ་མ་ཡབ་སྲས་རྗེས་འབྲང་ངང་བཅས་བ་རྣམས་ཀྱིས་ཐོས་བསམ་སྒོམ་པ་དང་འཆང་རྩོད་རྩོམ་པའི་སྒོ་ནས་བསྟན་འགྲོའི་ཕན་བདེ་སྤེལ་བ་སོགས་ཇི་ལྟར་མཛད་པའི་རྗེས་སུ་འབྲངས་ཏེ་བསླབས་ན། རང་གཞན་
ཀུན་གྱི་འདོར་དོན་ལེགས་ཚོགས་ཐམས་ཅད་ཡོངས་སུ་རྫོགས་པར་འགྱུར་རོ། །སྔོན་བསགས་ལས་དང་སྨོན་ལམ་བཟང་པོའི་མ་བུས། །དམ་པའི་ཆོས་ལ་མེ་ཕྱེད་དང་པ་དང། །རྣམ་དཔྱོད་
[006A]༄༅། །བརྩོན་འགྲུས་ཕུན་སུམ་ཚོགས་པ་ཡི། །སྐལ་ལྡན་སློབ་བུ་ཁྱོད་ལ་སླར་ཡང་སྨྲ། །འཕྲལ་ཕུགས་བདེ་ལེགས་མ་ལུས་སྒྲུབ་ནུས་པའི། །རྟེན་བཟང་འདི་འདྲ་ཕྱིས་ནས་རྙེད་པར་
དཀའ། །རྙེད་པ་འདི་ཡང་རྣམ་འཇིག་ངེས་མེད་པས། །གཏན་དུ་ཕན་པའི་ཐབས་ཤིག་རིངས་པར་ཚོལ། །བདེ་ལེགས་ཐམས་ཅད་དམ་ཆོས་བསྒྲུབས་ལས་འབྱུང། །ཆོས་བཞིན་སྒྲུབ་པ་གདམས་ངག་ཉན་
ལས་འབྱུང། །གདམས་ངག་ཉན་པ་བླ་མའི་དྲིན་ལས་འབྱུང། །དེ་ཕྱིར་བླ་མ་མཆོག་ཞིག་ཚོལ་ལ་སྟེན། །སྡེ་སྣོད་གསུམ་དང་རྒྱུད་སྡེ་རྣམ་པ་བཞིའི། །དགོངས་དོན་མ་ནོར་ཡོངས་སུ་བསྡུས་པ་ཡི། །
འཇམ་མགོན་བླ་མའི་མདོ་སྔགས་གཞུང་རྣམས་ལ། །ཐོས་བསམ་གནང་དུ་འཁྱོལ་བ་ངེས་པར་དགོས། །དེ་ནས་བླ་མའི་མན་ངག་ཇི་བཞིན་དུ། །ཉམས་སུ་བླངས་ཏེ་རང་རྒྱུད་སྦྱོར་བ་དང། །སྐལ་ལྡན་དོན་
གཉེད་ཅན་ལ་སྤེལ་བ་སོགས། །རང་གཞན་ཕན་བདེ་སྒྲུབ་པའི་ཚུལ་ལ་འབོད། །འདི་དང་ཕྱི་མ་གཉིས་ལས་ཕྱི་མ་གཙོ། །ཆོས་དང་འཇིག་རྟེན་གཉིས་ལས་དམ་ཆོས་གཙོ། །བཤད་དང་སྒྲུབ་པ་གཉིས་
ལས་སྒྲུབ་པ་གཙོ། །གསུངས་པའི་དོན་ལྟར་སེམས་ལ་རྒྱུན་དུ་ཞོག་མདོར་ན་སྐྱིད་སྡུག་ལེགས་ཉེས་ཅི་བྱུང་ཡང། །ཡབ་རྗེ་འཇམ་མགོན་བླ་མར་བློ་བཀལ་ནས། །ཐོས་བསམ་སྒོམ་པར་རྩེ་

[006B] །འཕྲལ་ཕུགས་འདོད་དོན་མཐའ་དག་འགྲུབ་པར་ངེས། །སྐྱབས་གནས་ཀུན་དངོས་རྗེ་བཙུན་ཙོང་ཁ་པ། །རྡོ་རྗེ་འཇིགས་བྱེད་ཕྱག་དྲུག་མགོན་པོ་སོགས། །བརྩེ་ལྡན་རྣམས་ཀྱིས་འབུལ་
མེད་དབུང་མཛད་ཅིང། །བསམ་དོན་མཐའ་དག་ཡིད་བཞིན་འགྲུབ་གྱུར་ཅིག་ཅེས་བསླབ་ཚིག་སྙིང་གི་ནོར་བུ་ཞེས་བྱ་བ་འདི་ནི་སློབ་བུ་ཞབས་དྲུང་ངག་དབང་བསྟན་འཕེལ་རྒྱལ་མཚན་གྱིས་ཁོ་རང་དབུས་གཙང་
དུ་སློབ་གཉེར་ལ་འགྲོ་སྐབས་འདི་ལྟ་བུ་ཞིག་གྱིས་ཞེས་བསྐུལ་བ་ལྟར། བན་རྒན་ཚུལ་ཁྲིམས་གྱིས་སྨྲས་པའི་དགེ་བས་གང་འདོད་ཆོས་ལྡན་གྱི་བྱ་བ་ཐམས་ཅད་བགེགས་མེད་མྱུར་དུ་འགྲུབ་པར་གྱུར་ཅིག། །།
༄༅། །བསླབ་ཚིག་བསམ་འཕེལ་ནོར་བུ་ཞེས་བྱ་བ་བཞུགས་སོ།། །།ན་མོ་གུ་རུ། ཕན་བདེ་ལེགས་ཚོགས་ཀུན་གྱི་འབྱུང་གནས་རྒྱལ་བའི་བསྟན་པ་རིན་པོ་ཆེ་ལ་སློབ་པར་འདོད་
པས་ནི་གཞུང་ཆེན་མོ་རྣམས་ལ་མཁས་པར་བྱ་དགོས་ཏེ། སྔོན་བྱོན་པའི་མཁས་གྲུབ་ཀྱི་སྐྱེས་ཆེན་ཐམས་ཅད་ཀྱང་ཐོས་བསམ་ལེགས་པར་བྱས་ནས་སྒོམ་སྒྲུབ་མཛད་པ་དང། རྗེ་བཙུན་ཙོང་ཁ་པ་ཆེན་
པོས་ཀྱང། ཆོས་ཀྱི་ཕྱིར་མངོ་སྨད་ནས་དབུས་གཙང་དུ་བྱོན། གསང་ཕུ་བདེ་བ་ཅན་སྐྱོ་ར་མོ་ལུང་ལ་སོགས་པ་མཚན་ཉིད་ཀྱི་བཤད་གྲྭ་རྣམས་སུ། དགེ་བའི་བཤེས་གཉེན་དུ་མ་ལས་དབུ་ཕར་

[007A]༄༅། །འདུལ་མཛོད་སོགས་ཀྱི་དཀའ་པོད་རྣམས་གསན་ནས་ཐུགས་སྦྱོད་མཛད་ཅིང། རྗེས་འཇུག་རྣམས་ལ་ཡང་དེ་ལྟར་བྱེད་དགོས་ཞེས་དགའ་ལྡན་འབྲས་སྦུངས་སོགས་ཚོགས་གྲྭ་ཆེན་པོ་
རྣམས་བཙུགས་ནས་སློབ་གཉེར་བྱེད་པའི་སྲོལ་བཟང་པོ་བཏོད་བར་མཛད་པ་དང། རྗེ་ཐམས་ཅད་མཁྱེན་པ་རོལ་པའི་རྡོ་རྗེས་ཀྱང། གང་ངག་རྒྱ་ཆེན་ཐོས་དང་མི་ལྡན་ཞིང། །རིགས་པའི་ཚུལ་ལ་བློ་ཁམ་ཕྱོགས་
པར། །གྲུབ་པའི་གོ་འཕང་མཐོན་པོར་འཛེག་འདོད་རྣམས། །གཤོག་བྲལ་བྱ་དག་མཁའ་ལ་འཕུར་འདོད་བཞིན། །ཞེས་གསུངས་པས་སོ། །སློབ་གཉེར་བྱེད་པ་དེ་ལ་དང་པོར་ཀུན་སློང་བཅོ་དགོས་པ་ནི་
སྐྱབས་མགོན་ཨ་ཀྱཱ་རིན་པོ་ཆེས། བྱ་བ་གང་ལའང་འཕེན་པ་སྟོབས་ཆེ་བས། །ཐོས་བསམ་བཟླས་སྒོམ་འདི་དང་འདི་བྱས་ནས། །དོན་ཆེན་སྒྲུབ་ལ་གཡེལ་མེད་བྱ་སྙམ་པའི། །སྙིང་སྟོབས་གོ་ཆ་
ཉིན་རེ་བཞིན་དུ་བགོ། །ཞེས་གསུངས་པ་ལྟར་གྲྭ་ཚང་ཆེན་པོར་ཞུགས་ཏེ་དགེ་བའི་བཤེས་གཉན་བཟང་པོ་ལ་བསྟེན་ནས་ཡོན་ཏན་འདི་དང་འདི་ལྟ་བུ་ལ་སློབ་དགོས། དེའི་རྗེས་སུ་སྒོམ་སྒྲུབ་སོགས་དེ་ལྟར་བྱ་
སྙམ་དུ་རང་གི་རིགས་པས་དཔྱོད་པའམ་གཞན་གོ་རྒྱུ་ཡོད་པ་དག་ལ་དྲིས་ནས་བྱེད་དགོས་ཀྱི། གཞུང་གང་ལ་སློབ་གཉེར་བྱེད་བ་དང་ཚུལ་ཇི་ལྟར་དུ་སློབ་གཉེར་བྱེད་པ་སོགས་ལ་མནོ་བསམ་ཅི་ཡང་

[007B] །
དེས་ན་ཐོག་མར་གང་ལ་བསླབ་པར་བྱ་བའི་གཞུང་སོགས་དོས་བཟུང་ནས་ཇི་ལྟར་བསླབ་པར་བྱ་བའི་འཕེན་པ་བརྟད་པ་ལྟར་འཕད་པའི་སྒོ་ནས་ལུང་རིགས་ལ་མཁས་པར་ཕྱ་དགོས་ཤིང། ཇི་ལྟར་མཁས་པར་
བྱ་བའི་ཚུལ་ཡང། ཨ་ཀྱཱ་རིན་པོ་ཆེའི་གསུང་དེ་ཉིད་ལས། ཚིག་གི་ནུས་པ་རྣམ་དབྱེ་ཚིག་ཕྲད་སོགས། །ཕྲ་མོ་རེས་ཀྱང་འདོན་པའི་ཁྱད་བར་མང། །དེ་སླད་རྒྱ་བོད་མཁས་པ་སྔོན་བྱོན་རྣམས། །
ལམ་འདི་ཁོ་ནས་ཞུགས་པའི་ཚུལ་ལ་ལྟོས། །དོན་ཆེན་སོ་སོའི་དམིགས་འབྱེད་ས་བཅད་དང། །གང་ནས་གང་དུ་སྦྲེལ་བའི་འབྲེལ་མཚམས་བཙལ། །ཉོག་པོར་མི་གཏོང་ཚིག་གི་ངལ་གསོ་སོགས། །
ཡན་ལག་འདི་རྣམས་མེད་མི་དུང་བར་བསྟེན། །གཞུང་དོན་རིགས་པས་གཏན་ལ་འབེབས་པ་ན། །ཕ་རོལ་འབེབས་ཙམ་གཙོ་བོར་མི་བྱ་བར། །ཕྲ་ཞིབ་རིགས་པའི་རྣམ་གྲངས་དུ་མ་ཡིས། །ཟབ་མོར་
དཔྱོད་པའི་བློ་གྲོས་རྒྱས་པར་མཛོད། །ཅེས་གསུངས་པ་ལྟར་ཚིག་དོན་རེ་རེ་ནས་ཞིབ་ཏུ་བརྟགས་ཤིང་མཁས་པ་དག་ལ་དྲིས་ནས་དབྱིས་ཕྱིན་པར་བསླབ་དགོས་ཀྱི། དོན་གྱི་དགས་པ་ཙམ་གོ་བའམ་རང་

[008A]༄༅། །གི་བློར་གང་ཤར་ཙམ་གྱིས་ཆོག་པར་མི་གཟུང་ངོ། །དེ་ཡང་ཐོག་མར་རིག་པ་རྣོ་ཞིང་སྤོབས་པ་སྐྱེ་མྱུར་བ་དང་ཚིག་དོན་ལ་འབྱོར་པའི་བློ་ནུས་རྒྱས་པའི་ཕྱིར་དུ་བསྡུས་གྲྭ་ཡུལ་ཅན་གཞན་
སེལ་བློ་རིགས་རྟགས་རིགས་རྣམས་ལ་བསླབ། དེ་ནས་ལས་དང་པོ་པའི་ས་ནས་བཟུང་སྟེ་སངས་རྒྱས་ཀྱི་སའི་བར་གྱི་ལམ་བགྲོད་ཚུལ་སོགས་ཀྱི་རིམ་པ་མཐའ་དག་ངོས་གཟུད་པའི་ཕྱིར་དུ་ཕར་ཕྱིན་དང། འཁོར་
བའི་རྩ་བ་གཅོད་བྱེད་ཀྱི་གཉེན་པོ་བདག་མེད་རྟོགས་པའི་ཤེས་རབ་དབྱིས་ཕྱིན་པར་ངོས་གཟུང་བའི་ཕྱིར་དུ་དབུ་མ་དང། འདུལ་བའི་བསླབ་ཁྲིམས་ལེན་བསྲུང་གི་ཡན་ལག་དང་བཅས་པ་ཤེས་པའི་ཕྱིར་དུ་
འདུལ་བ་སོགས་མཚན་ཉིད་ཀྱི་གཞུང་རྣམས་ལ་བསླབ། དེ་ཡང་སོ་སོ་འི་སྐབས་ཀྱི་རྩི་བཞག་གི་ཡིག་ཆ་བློར་བཟུང་ཞིང། དེའི་ཐང་ཐང་ཀྱི་གཞུང་འགྲེལ་པ་སྤྱི་དོན་སོགས་བཤེས་གཉེན་མཁས་པ་ལ་
ཉན་པ་དང་རང་གིས་ཀྱང་ཡང་དང་ཡང་དུ་བལྟ་རྟོག་བྱེད་པ་དང་ཆོས་མཐུན་གྱི་གྲོགས་རྣམས་དང་བགྲོ་གླེང་བྱེད་པ་སོགས་ཀྱི་སྒོ་ནས་གཞུང་གི་དོན་ལེགས་པར་ཤེས་པ་ལ་འབད་དགོས་ཀྱི། ཐལ་ཕྲེང་གི་
གོ་བ་ཙམ་མམ་ཚིག་འཁྲིས་ཟོལ་འཇོག་སོགས་ཀྱིས་མཁས་པའི་གྲགས་པ་འཐོབ་ཏུ་རེ་བ་ལྟ་བུ་ནི་དོན་མེད་པ་ཡིན་པས་ཞེན་པར་མི་བྱའོ། །དེ་ཡང་ཉིན་རེ་བཞིན་དུ་ཐོ་རངས་གཉིད་སད་པ་ནས་

[008B] སེམས་རྒྱད་ཆོས་ལ་
ཕྱོགས་ནས་སྒྲུབ་པ་སྙིད་པོར་བྱེད་ཅིང་གཏན་བདེའི་རྩ་བ་བརྟན་པོ་ཚུགས་པའི་རྒྱུར་གྱུར་ཅིག་ཅེས་སྨོན་ལམ་འདེབས་པ་ལྟ་བུས་མཚོན་ནས་ཐམས་ཅད་ལ་གོ་བར་བྱ་ཞིང། གཞན་ཡང་བཀའ་གདམས་བུ་
ཆོས་ལས། རྐང་གཡས་ས་ལ་རབ་བསྣུན་པས། །ངན་སོང་ལོང་ཡེ་ཡོད་མ་གྱུར། །གཡོན་པ་ཅུང་ཟད་གྱེན་བཏེགས་པས། །ཐམས་ཅད་བ་དང་ལྷན་ཅིག་ཏུ། །ཐར་པའི་གནས་སུ་ཕྱིན་པར་ཤོག་ཕྱག་
རྒྱ་ཕྱོགས་སུ་རབ་བསྐྱོད་བས། །བཀྲ་ཤིས་ཕྱོགས་མཐར་རྒྱས་པར་ཤོག་ཕྱག་རྒྱ་ནང་དུ་རབ་བསྐུམས་པས། །དཔལ་འབྱོར་གཡང་དུ་འདུ་བར་ཤོག་འབྲོམ་སྟོན་བཀའ་གདམས་རིན་ཆེན་བའི། །དམ་པ་
ཆོས་ཀྱི་ཇ་སྐོལ་ཡིན། །ཞེས་དང། རྗེ་འཇམ་དབྱངས་བཞད་པས་འཇིགས་བྱེད་ཆོས་འབྱུང་དུ། རིགས་ལུང་བྱེད་ཚུལ་གྱི་མཚོན་དོན་ཡང། ཞབས་གཡས་ས་ལ་བསྣུན་ཅིང་བཞག་པས་ངན་སོང་གི་སྒོ་
གཅོད་པ་དང། ཞབས་གཡོན་བཏེག་པས་ཐམས་ཅད་ཐར་བར་མཚེ་ན་ཅིང་སྨོན་པ། ཕྱག་རྒྱ་ཕྱོགས་སུ་བསྐྱོད་པས་བཀྲ་ཤིས་ཕྱོགས་མཐར་རྒྱས་བ་མཚོན། ཕྱག་རྒྱ་ནང་དུ་བསྡུས་ནས་སྒྲ་

[009A]༄༅། །སྒྲོགས་པས་དཔལ་འབྱོར་གཡང་དུ་འདུ་བའི་གྲགས་སྙན་གྱི་བརྔ་དང་བཀའ་གདམས་པའི་ཆོས་ཀྱི་བསྐོལ་ཚུལ་ཡིན་པས་རྟེན་འབྲེལ་ལེགས་པ་ཡོད་དོ། ཞེས་གསུངས་པ་ལྟར་བགྲོ་
གླེང་བྱེད་པའི་ལུས་ཀྱི་རྣམ་འབྱུང་དང་ཟླ་གམ་ཞྭ་སེར་གོན་པ་སོགས་ཐམས་ཅད་ཀྱང་སྔོན་གྱི་བླ་མ་དམ་པ་རྣམས་ཀྱིས་བྱིན་གྱིས་བརླབས་པའི་གྱུ་མཚན་རེ་དེ་ཡོད་པ་མ་ཐམས་ཅད་ལ་དང་པ་སྤྱོད་ཞིང། ཚོགས་
གྲྭ་ལ་མ་ཆགས་པར་ཕྱིན་ནས་སློབ་གཉེར་སོགས་ལ་འབང་པ་ནི་ཤིན་ཏུ་ལེགས་པ་ཡིན་ནོ། །གཞན་ཡང་དེ་དག་གི་སྐབས་སུ་ཆོས་དང་མོ་མཐུན་པའི་རིགས་སྤོང་དགོས་པ་ནི། བུ་སྟོན་རིན་པོ་ཆེས་
རང་ཉིད་གྲགས་འདོད་ཕ་རོལ་དམའ་དབབ་འདོད། །གཡོ་སྒྱུའི་རྩོད་བ་ཚིག་རྩུབ་ངན་སེམས་ཅན། །ངག་འཁྱལ་སྣ་ཚོགས་སྨྲ་ཞིང་གཞན་རྒྱུད་བསྲེག་དེ་ལྟའི་རྩོད་པ་འདི་ཡང་དམྱལ་བའི་རྒྱུ། །ཞེས་དང་
མཁས་གྲུབ་ཐམས་ཅད་མཁྱེན་པས། གཞུང་ལུགས་ངོན་ལ་ཆ་ཙམ་མ་རེག་པའི། །རྫས་ལྡོག་ནས་བཟུང་ཆོས་ཅན་ཟོལ་འཇོག་སོགས། །འབད་ནས་སློབ་པ་ཀུན་སློང་སྐྱོན་མེད་ན། །ལུང་མ་བསྟན་
གྱི་ལས་སུ་འགྱུར་པ་ཙམ། །ཞེས་དང། རྙེད་བཀུར་འཁོར་དང་གྲགས་པ་དོན་གཉེར་བས། །འགྲན་སེམས་ཕྲག་དོག་བདག་བསྟོད་གཞན་སྨོད་ཀྱིས། །ངས་ཤེས་གྲངས་དང་གཤགས་སྦྱོང་ལྷུར་ལེན་པ། །

[009B] །ཞེས་དང། རྗེ་རོལ་པའི་རྡོ་རྗེས། རྩོད་ཚུལ་གཟུར་གནས་རྒོལ་དང་དཔད་པར་བཅས། །སྟོན་བསྟན་ཚད་མར་རྟེན་བཅས་དྲི་མེད་ཀྱི། །སྒྲུབ་དག་གཏན་ཚིགས་
སྲུན་འབྱིན་ཐལ་འགྱུར་རྣམས། །རྣོ་གསལ་མྱུར་བའི་སྤོ་བས་པས་དྲག་ཏུ་བསྒྲུབ། །ཅེས་དང། ཨ་ཀྱཱ་རིན་པོ་ཆེས། བག་མེད་གཉིད་དང་སྣ་ཚོགས་བྲེ་མོའི་གཏམ། །འགྲོ་འོང་འདུ་འགོད་ངོ་མཚང་ལྟར་མོ་
སོགས། །རྐྱེན་ངན་རླུང་གིས་རྣམ་གཡེང་མེ་སྦོར་བས། །ཚུལ་འདི་གནོད་བྱེད་དགྲ་ཡི་དྭངས་མར་ཟུངས། །ཐུབ་པས་གནང་བའི་དུར་སྨྲིག་གྱལ་མཚན་འཆང། །ཉིན་མཚན་ཕལ་ཆེར་སྤོང་དང་ཀློག་པས་
འདའ། །ནང་དུ་ཟང་ཟིང་མེད་པའི་དགའ་བ་རྒྱས། །སྔོན་རབས་མཁས་པའི་ངང་ཚུལ་ཡང་ཡང་སོམས། །ཞེས་གསུངས་པ་ལྟར་ཉིན་མོའི་བཟའ་བཏུང་དང་མཚན་མོའི་གཉིད་སོགས་ལ་ཧ་ཅང་ཞེན་པ་སོགས་
སློབ་གཉེར་ལ་གེགས་བྱེད་པའི་རིགས་རྣམས་སྤངས་ཏེ། ཉིན་མཚན་རྟག་ཏུ་ཐོས་བསམ་སྒོམ་པ་ལ་ཅི་ནུས་ཀྱིས་འབད་པ་དང། རྙེད་བཀུར་གྲགས་པ་རང་རྣམ་གཡེང་འདུ་འཛི་སོགས་ལ་མ་
ཆགས་པར་དམ་པའི་ཆོས་ཀྱི་རོ་མངར་བ་ངོ་མཚར་རྨད་དུ་བྱུང་བ་ལ་དགའ་བས་རོལ་བ་ནི་མཁས་ཤིང་གྲུབ་པའི་སྐྱེས་བུ་དམ་པ་རྣམས་ཀྱི་ངང་ཚུལ་ཡིན་པས་དེ་ལྟར་དུ་སློབ་པ་གལ་ཆེ་འོ། །དེ་ལྟར་

[010A]༄༅། །མཚན་ཉིད་ཀྱི་སློབ་གཉེར་བྱེད་པའི་ཆོས་མཚམས་ཀྱི་སྐབས་སོགས་ལ་ཡང་ལམ་རིམ་བློ་སྤྱོད་སོགས་ཀྱི་མཛུབ་འཁྲིང་དང་དམིགས་ཁྲིད་མྱོང་ཁྲིད། ཡི་དམ་གྱི་ལྷའི་དབང་རྗེས་གནང་
ཐ་སྙད་ཀྱི་རིག་གནས་གཞན་རྣམས་དང། རྒྱུད་གྲྭར་ཞུགས་ནས་སམ་མ་ཞུགས་ཀྱང་སྡགས་ཕྱོགས་ཀྱི་སློབ་གཉེར་བྱེད་པ་རྣམས་ཀྱང་ཤིན་ཏུ་མཁོ་དེས་ཡིན་པས་སྐབས་བསྟུན་གྱིས་ཐོས་བསམ་བྱེད་
དགོས་པ་ཡིན་ནོ། །དེ་ནས་ལུང་རིགས་ལ་མཁས་པར་གྱུར་པའི་རིག་པ་ཙམ་ལ་ཞེན་ནས་མ་བསྡད་པར་ཉམས་ལེན་ལ་ངེས་པར་འབད་དགོས་ཏེ། ཨ་ཀྱཱ་རིན་པོ་ཆེའི་གསུང་ལས། ནམ་ཞིག་
ཐོས་བསམ་འབྲས་བུ་གྲུབ་པ་ན། །ཙན་དན་སོལ་བའི་རིན་དུ་འཚོང་པ་ཡི། །བདག་ལྟ་སྐྱེ་བོའི་རྣམ་ཐར་འདི་རིགས་ལ། །འགྲམ་ཆུ་མ་ལྡང་སྙིང་ནས་སྒྲུབ་པ་མཛོད། །ཅེས་དང། རང་ཉིད་
ལེགས་སུ་འདོད་པའི་སྐྱེ་བོ་རབ། །ཐོག་མར་ཚད་བསྡུས་རིགས་པའི་སྒོ་འབྱེད་ཅིང། །དེ་ནས་རྒྱ་ཆེན་གཞུང་གི་ཐལ་ཟེར་རྣམས། །དེས་པར་བྱས་པས་རིགས་ལམ་ཡངས་པོར་འཇུབ། །ཚུལ་
དེའི་སྒོ་ནས་བཀའ་དང་དགོངས་འགྲེལ་གཞུང། །འཕགས་བོང་མཁས་པའི་ལེགས་བཤད་ཆུ་གཏེར་ལ། །འདུག་པའི་རྣམ་དཔྱོད་གྲུ་ཆེན་རབ་བསྐྱོད་དེ། །ཟབ་དོན་ནོར་བུ་ལེན་པའི་སྐལ་

[010B] །དེ་ཕྱིར་རང་ཡིད་ཚིམ་པ་ཙམ་ཞིག་གིས། །ཆོག་ཤེས་མི་བྱ་མཁས་མང་ཞབས་ལ་གཏུགས། །ཇི་ལྟར་དཔྱོད་པའི་སྒོ་དང་དཔྱོད་ཚུལ་གྱི། །སྐྱོན་དང་ཡོན་ཏན་འབྱེད་ལ་མཁས་པར་བྱོས། །
དེ་ལྟར་ཚུལ་བཞིན་དཔྱོད་པའི་རོ་འཛིན་གྱིས། །ཐུབ་པའི་གསུང་རབ་བདུད་རྩིའི་བཅུད་མྱངས་ནས། །སྣང་ཤས་ཟིལ་གྱིས་གནོན་པའི་དེས་འབྱུང་བློས། །གཏན་གྱི་འདུན་མ་སྒྲུབ་ལ་འབད་པར་རིགས། །
ཞེས་དང། རྗེ་རོལ་པའི་རྡོ་རྗེས། གང་དག་བློ་གྲོས་ཀྱི་ནོར་དང་ལྡན་པ་རྣམས་རྒྱལ་བའི་གསུང་རབ་དགོངས་འགྲེལ་བཅས་པ་ལ་གཟུ་བོའི་བློ་ཡིས་ཐོས་བསམ་ལེགས་པར་བྱས་ཏེ་དོན་ཉམས་སུ་ལེན་པ་ནི་
སྦྱིའི་ལུགས་ཡིན་པས་ཁྱོད་ཀྱིས་ཀྱང་དེ་ལྟར་སློབ་པར་གྱིས་ཤིག་ཅེས་གསུངས་པ་ལྟར་རོ། །དེ་ལྟར་ཐོས་བསམ་སོགས་ཀྱི་འདོད་དོན་ཐམས་ཅད་བགེགས་མེད་ཡིད་བཞིན་དུ་འགྲུབ་པ་ནི་རང་
གི་དད་པ་དང་བླ་མ་དཀོན་མཆོག་གི་ཐུགས་རྗེ་ལ་བརྟེན་དགོས་པས་ན། འཇམ་མགོན་ཙོང་ཁ་པ་ཆེན་པོ་ཉིད་བླ་མ་མཆོག་གསུམ་ཀུན་གྱི་ངོ་བོར་ཡིད་ཆེས་པའི་དད་བའི་སྒོ་ནས་བློ་བཀལ་ཏེ་དམིགས་
བརྩེ་མ་ལ་གཙོ་བོར་འབད་ཅིང། གཞན་ཡང་ཁ་ཏོན་དགེ་སྦྱོར་ཕྱག་དང་བསྐོར་བ། ཡི་དམ་ཆོས་སྐྱོང་གི་བཟླས་པ་གཏོར་འབུལ་འདོད་གསོལ་སོགས་ལ་ཅི་ནུས་ཀྱིས་འབང་པར་བྱ་རིགས་ཏེ་

[011A]༄༅། །རྗེ་རྒྱལ་བ་གཉིས་པས། རྣམ་དཔྱོད་ཅན་ཁྱོད་ཚིམས་པར་མ་སླ་བར། །བླ་མ་ལྷག་བའི་ལྷ་ལ་གསོལ་བཏབ་སྟེ། །བསག་སྦྱང་མང་པོས་རྒྱུད་ནི་སྨིན་བྱས་ནས། །ཡང་དང་
ཡང་དུ་རྣམ་པར་དཔྱོད་ཅིག་དང། །གོང་ནས་གོང་དུ་བློ་གྲོས་ཁྱད་ཞུགས་ནས། །ཤིན་ཏུ་ཕྲ་བའི་གནས་ཀྱང་བྱེད་པར་འགྱུར། །ཞེས་དང། མང་དུ་ཐོས་པས་རྒྱལ་བའི་དགོངས་པ་རྙེད། །བརྩོན་པ་ཆེན་
པོས་སྒྲུབ་པ་སྙིང་པོར་བྱེད། །བག་ཡོད་གོམས་པས་དམ་པའི་རྗེས་སུ་འཇུག་སྐལ་བཟང་དེ་ཡིས་བྱང་ཆུབ་རྙེད་མི་དཀའ། །ཞེས་གསུངས་པ་ལྟར་གནས་སྐབས་དང་མཐར་ཐུག་གི་འདོད་དོན་
ཐམས་ཅད་བདེ་བླག་ཏུ་འགྲུབ་པར་འགྱུར་རོ། །སློབ་གཉེར་བྱེད་པ་ལ་ཉེ་བར་མཁོ་བའི་བསླབ་ཚིག་བསམ་འཕེལ་ནོར་བུ་ཞེས་བྱ་བ་འདི་ཡང། བཙུན་ཆུད་་མ་ཏི་བྷ་དྲས་བགྱིས་པ་དགེ་
ལེགས་འཕེལ་བར་གྱུར་ཅིག། །།མངྒ་ལཾ།། །། ༄༅། །སྭ་རྟ། ནར་བཅད་གྱི་གཏམ་འགའ་བརྗོད་པ་ལ། རང་གི་ཆོས་ཀྱི་བྱ་བ་ཐམས་ཅད་
འགྲུབ་པའི་དཔུང་གཉེན་གྱི་གཙོ་བོ་བླ་མ་ཡི་དམ་ཆོས་སྐྱོང་རྣམས་ཡིན་པས། དེ་དག་ལ་ཡིད་ཆེས་ཀྱི་དད་པས་མགོན་དུ་བསྟེན་པ་གཙོ་བོར་བྱས་ཏེ། རང་གིས་ཞིབ་ཏུ་བརྟགས་ནས་འཕྲལ་

[011B] སྒྲུབ་མི་ནུས་པའམ་མི་འོས་པའི་ཕྱ་བ་ལ་མི་འཇུག་ཅིང། གཞན་དག་ལ་ཡང་བདག་གི་བྱ་རྒྱུ་གང་
འོས་ཁྱེད་ཤེས་ཟེར་བ་ལྟ་བུ་གཞན་དབང་དུ་འགྲོ་ཞིང། རྗེས་སུ་རབ་དབང་དུ་མི་འདུ་བའི་རིགས་མི་བྱ། འཕྲལ་དུ་སྙིང་ཉེ་ཞིང་ཤ་ཚ་བའི་ཟོལ་གྱིས་བསླུ་ཞིང་གནོད་པའི་སྐྱེ་བོ་དང། རང་ཉིད་གང་ལ་
དགའ་བའི་ཕྱོགས་སུ་འཐེན་པའི་ཕྱོགས་ལྷུང་ཅན་དང། བཟང་ངན་ངེས་མེད་དུ་འགྱུར་བ་ཡིད་བརྟན་མི་རུང་བའི་མི་དག་གིས་སྨྲས་པ་ལ་མི་བསྟེན་ཞིང། དེ་དང་དེ་འདྲའི་མི་རྣམས་དང་འདྲིས་འགྲོགས་
ཆེ་བར་མི་བྱ། རང་བཞིན་གྱིས་ཁྲོ་གཏུམ་ཆུད་བ། ཚིག་ཞུང་བ། ང་རྒྱལ་མེད་པ། ཆོས་ལ་དོན་གཉེར་ཆེ་བ། སེམས་དྲང་ཞིང་ཕན་པའི་བསམ་བ་ཅན་དང་འགྲོགས་ན་བདེ་བ་ཡིན། སྤྱིར་སྐྱེ་བོ་མང་
པོ་འཚོགས་པའི་ནང་དུ་རིན་པོ་ཆེ་ལྟ་བུ་དང་དུག་ལྟ་བུ་ལ་སོགས་པའི་སྐྱེ་བོ་སྣ་ཚོགས་པ་ཡོད་སྲིད་པས་གང་ཅི་ལ་ཡང་བག་ཡོད་བྱས་ན་ལེགས་ཏེ། སྐྱབས་མགོན་ཨཱ་ཀྱཱ་རིན་པོ་ཆེས། ཁ་ཅིག་ཙན་
དན་སོལ་བའི་རིན་དུ་འཚེར། །ལ་ལ་འཕྱོན་མའི་གར་གྱིས་གཞན་ཡིད་འགུགས། །གཞན་དག་བྱི་ལའི་སྦྱོང་པས་རང་དོན་སྒྲུབ། །ཆོས་འདོད་སྐྱེ་བོ་ཡོད་ན་བག་ཡོད་གྱིས། །ཞེས་གསུངས་

[012A]༄༅། །བ་ལྟར་རོ། །དེད་ཀྱི་འདི་ནས་གྲྭ་སར་སོང་བདག་ལའང་ཧ་ཅང་ཡིད་ཆེས་སུ་མི་དུད་པ་འདྲ་སྟོ། གྲགས་བསང་ལ་བསྐུར་བའི་ཡི་གེའི་ནང་དུ། ཁྱོད་ཀྱི་ཚ་བོ་ངག་དབང་ཕུན་ཚོགས་
འདིས་བདག་ལ་སྟོང་གྲོགས་ཅུང་ཟད་ཙམ་ཡང་མེད། རྗེས་སོང་གསལ་བར་ཤེས་འགྲོ། ཞེས་པ་ཅིག་འདུག་སྟི། ཚིག་འདི་ལ་བཏགས་ན་དཔོན་གྱིས་གཡོག་ལ་བཀའ་བཀྱན་བྱད་པ་ལྟ་བའི་ང་རྒྱལ་གྱི་
རྣམ་འགྱུར་འདུག་ཅིང། འདི་འདྲའི་རིགས་ཀྱི་གཏམ་འགའ་ཕྱོགས་གཞན་དག་ནས་ཀྱང་ཚོར་བས། དེ་དག་ལ་ཡང་རྟོག་དཔྱོད་གྱིས།    ༈   
པར་འགྱུར་པ་ཡང་བརྟག་པར་བྱ་ཞིང། དབུས་སུ་འགྲོ་ན་ཡང། འདིད་བསྡད་ན་ཡོན་ཏན་མི་སློབ་སྙམ་པ་ལྟ་བུ་མི་བྱེད་པར་འདིར་བཞུགས་པའི་གྲྭ་ཚད་རྣམས་ལ་ཡང་དད་པ་མི་ལྷོད་པར་གསོལ་བ་
འདེབས་བཞིན་འགྲོ་ན་བཟང། དབུས་སུ་ཕྱིན་ནས་ཀྱང་གྲྭ་ཚང་གང་དུ་འཇུག་པ་སོགས་བླ་མ་རྣམས་ཀྱི་གསུང་ལྟར་བྱ་ཡི། །ཐ་ཅིག་གིས་ཉེ་རིང་ཆགས་སྡང་བྱེད་པའི་ལུགས་ལྟར་མི་རུང་ཞིང། ཆོས་སྡེ་
སྒྲུབ་སྡེ་ཐམས་ཅད་ལ་ཡང་དད་པ་དང་ངག་སྣང་བྱེད་པ་གལ་ཆེ། ཁམས་ཚན་དགེ་རྒན་དང་ཆོས་མཛད་བྱེད་པ་དང། ལྷ་སའི་ཁྲོམ་དང་ཉེ་ཚན་དུ་ཡང་ཡང་ཕྱིན་པ་སོགས་ཀྱི་གཡེང་བ་མི་བྱེད་པའི་

[012B] ཕུགས་སུ་ཆོས་བཞིན་སྒྲུབ་པའི་བསམས་པ་སྟེན། མདོར་ན་བླ་མ་མཆོག་གསུམ་སྦྱི་དང། ཁྱད་པར་དུ་་རྗེ་བླ་མ་ལ་སྙིང་ནས་བློ་གཏང་དེ། འཕྲལ་དུ་གང་བྱེད་
ཀྱང་ཕུགས་ཆོས་དང་མཐུན་ཞིང། སྒྲུབ་པ་ཉམས་ལེན་གྱི་ཕྱོགས་སུ་འགྲོ་བ་ཞིག་བྱ་སྙམ་པ་དགོས་པ་ཡིན། ་གལ་ཏེ་གཞུང་ཆེན་མོ་དག་གི་དགོངས་པ་དབྱིས་ཕྱིན་པར་རྙེད་པ་དཀའ་བར་གྱུར་
རྣམས་གོ་བ་ཅི་ནུས་བསྐྱེད་པ་དང། ལྷག་ཏུ་རང་གིས་ཉམས་སུ་ལེན་རྒྱུའི་ཆོས། བླ་མའི་རྣལ་འབྱོར། ལམ་རིམ། ཡི་དམ་གྱི་བསྐྱེད་རྫོགས། ཆོས་སྐྱོང་གི་སྒྲུབ་སྐོར་ལྟ་བུ་རྣམས་ནི་དེས་པར་འཚོལ་དགོས་
པ་ཡིན་ནོ། ། ་སྙིང་པོ་བསྡུ་ན། ཆོས་ཇི་འདྲ་ཡོད་པ་ཁྱོད་ལ་རེ་བས་སྙིང་ནས་འབད་རྩོལ་ཅི་ནུས་གྱིས། མཐུན་ཀྱེན་སྒྲུབ་པ་ནི་ཁོ་བོ་ལ་འབབ་དེས་ཡིན་པས། བདག་གིས་ཅིས་ཀྱང་མི་ལྷོད་པའི་
བསམ་པ་བརྟན་པོས་སྒྲུབ་པར་བྱའོ། །རང་གི་ཆོས་དང་མཐུན་རྐྱེན་གྱི་རིམ་པ་རྣམས་ཀྱང་ཡི་གེ་མ་ཆད་པར་བསྐུར་བར་གྱིས། ཁོ་བོས་ཀྱང་གང་ཅིའི་གནས་ཚུལ་གྱི་ཡི་གེ་སོགས་ཀྱང་མི་འཆད་པར་བསྐུར་
རྩིས་ཡོད། ང་ལྟ་དབྱད་ནས་བརྩམས་ཏེ་རེ་ཞིག་བྱ་བ་གཞན་གྱིས་བར་མ་ཆོད་པར་བསྙེན་མཚམས་ཞིག་བྱེད་པའི་རྩིས་བཏང་ནས་ཡོད་པས། བསྙེན་སྒྲུབ་ཀྱི་སྐབས་སུ་ཁྱོད་ཀྱི་བསམ་དོན་མཐའ་དག་ཡིད་

[013A]༄༅། །བཞིན་དུ་འགྲུབ་པའི་འདོད་གསོལ་སྨོན་ལམ་སོགས་ཀྱང་བྱེད་པ་ལགས། བསམ་དོན་ཡིད་བཞིན་དུ་འགྲུབ་པར་གྱུར་ཅིག། །།
་བསམ་དོན་འགྲུབ་པའི་བསླབ་ཚག་བཞུགས་སོ།། །།བདེ་ལེགས་ཀུན་འབྱུང་རྩ་རྒྱུད་བླ་མ་དང། །དངོས་གྲུབ་ཀུན་སྩོལ་མཆོག་གསུམ་ཡི་དམ་ལྷ། །འཕྲིན་ལས་ཀུན་སྒྲུབ་མཐུ་
ལྡན་ཆོས་སྐྱོང་རྣམས། །སྐལ་ལྡན་སློབ་བུའི་འདོད་དོན་ཀུན་འགྲུབ་མཛད། །ཅེས་འདོད་དོན་མཐའ་དག་བདེ་བླག་ཏུ་འགྲུབ་པའི་བདེན་ཚིག་སྔོན་དུ་བཏང་ནས་བརྗོད་པར་བྱ་བ་ནི། སྔོན་བསགས་ལས་སྨོན་བཟང་པོའི་
སྟོབས་ཀྱིས། རང་ཡུལ་ཉེ་འབྲེལ་མཛའ་བཤེས་སོགས་ཡལ་པར་དོར་ནས། ཆོས་སྡེ་ཆེན་པོ་ངག་ཏུ་སློབ་གཉེར་ལ་ཞུགས་བ་དག་གི་ལས་སུ་བྱ་བ་ནི། ཡོན་ཏན་སློབ་པ་དང། སྒྲུབ་པ་གཉིས་སོ། །དེ་ལ་
ཡོན་ཏན་ཐམས་ཅད་སློབ་པའི་འབྱུང་གནས་ནི་མཚན་ཉིད་དང་ལྡན་པའི་དགེ་བའི་བཤེས་གཉེན་ཅིག་དགོས་པ་ཡིན་པས། རྗེ་ཙོང་ཁ་པས། ལུང་རྟོགས་ཡོན་ཏན་དུ་མས་རྒྱུད་གཏམས་ཤིང། །དབང་པོ་
ཞི་ཞིང་རབ་དུལ་སྙིང་བརྩེར་བཅས། །གཞན་དོན་སྐྱོ་མེད་སྒྲུབ་པའི་སྙིང་སྟོབས་ཅན། །བཤེས་གཉེན་དམ་པས་རྗེས་སུ་འཛིན་པར་ཤོག་ཅེས་གསུངས་པ་ལྟར་ལུང་རིགས་མན་ངག་ལ་མཁས་

[013B] སྒོ་གསུམ་གྱི་མཛད་པ་འཇམ་ཞིང་དུལ་བ། སློབ་མ་ལ་བརྩེ་བས་གང་གིས་ཕན་པར་འགྱུར་བའི་བབས་ལ་དགོངས་ཤིང། གང་འདོད་དམ་པའི་ཆོས་ཀྱི་བདུང་རྩི་སྐྱོང་ལ་མེད་པར་
སྩོལ་བ་སོགས་བསྟེན་པར་འོས་པ་ཞིག་བརྟགས་ནས་བསྟན་པར་འཚལ། དེ་ཇི་ལྟར་བསྟེན་པའི་ཚུལ་ཡང། རྟག་ཏུ་དུ་ཡིས་ཆོས་འཕགས་བསྟེན་པ་ལྟར། །ལུས་སྲོག་ལོངས་སྦྱོད་ཀུན་གྱིས་གཡོ་མེད་པར། །
བཤེས་གཉེན་དམ་པ་ལེགས་པར་མཉེས་བྱས་ནས། །མི་མཉེས་སྐད་ཅིག་ཙམ་ཡང་མི་བྱེད་ཤོག་ཅེས་གསུངས་པ་ལྟར་དང་གུས་ཀྱིས་བསྙེན་བཀུར་བྱེད་པ་དང། ཆོས་ཉན་ཚུལ་སྣོད་ཀྱི་སྐྱོན་སྤོང་བ་དང་
བཀའ་བཞིན་དུ་སྒྲུབ་པ་སོགས་མཉེས་པར་བྱེད་པའི་ཕྱོགས་ལ་འབད་ཅིང། གྲོགས་ངན་པ་དང་འགྲོགས་ཤིང། ཤོ་མིག་མང་སོགས་རྩེད་མོ་དང། ལོར་གཏམ་དང་རྣམ་གཡེང་སོགས་བླ་མ་མི་མཉེས་པའི་
ཕྱོགས་ཅི་ནུས་ཀྱིས་སྤང་བར་བྱ། དེ་ནས་མདོ་སྔགས་སོགས་ཀྱི་གཞུང་དང། མཐའ་དཔྱོད་ཀྱི་རིགས་པ་དང། ཉམས་ལེན་དུ་དྲིལ་བའི་མན་ངག་སོགས་ལ་རང་གིས་ཀྱང་ཞིབ་ཏུ་བརྟགས་ཤིང་དཔྱད་དེ་
ཛ་བད་པ་དང། བླ་མ་དང་མཁས་པ་རྣམས་ལ་ཡང་གང་བྱས་ན་འཕྲལ་ཕུགས་སུ་ཕན་ཐོགས་ཆེན་པོར་འགྱུར་བ་རྣམས་དྲིས་ནས་རང་གི་ནུས་པ་ཅི་ཡོད་ཀྱིས་སློབ་པར་བྱ། དེ་ཡང་གཞུང་གི་དོན་གོ་བ་

[014A]༄༅། །ལ་མི་ཕན་པའི་ཚིག་འཁྲིས་དང་ཆོས་ཅན་ཟོལ་འཇོག་ལྟ་བུ་ལ་དགོས་པ་ཆེན་པོ་མེད་པས། རིགས་ལུང་གཏོང་བ་དང་དམ་བཅའ་འཇོག་པ་ལྟ་བུ་གང་གི་སྐབས་སུ་ཡང་གཞུང་གི་དོན་
གང་ཡིན་ཚོལ་བ་ལ་གཙོ་བོར་བྱས་ཏེ་བགྲོ་གླེང་སོགས་བྱེད་པ་མ་གཏོགས། འཁོར་གསུམ་གཏོང་ཐུབ་པ་ཙམ་ཞིག་ལ་སྙིང་པོར་བྱེད་པ་དག་གི་དང་ཚུལ་ལ་མཁོ་ཆེ་པར་མི་བྱ་ཞིང། བདག་གྱུར་ལྷག་པར་
གྱུར་པ་དི་ཙམ་དུ། །ཕྱི་ཕྱིར་ཁེངས་པ་ཀུན་དང་ཕྲལ་བར་ཤོག་ཅེས་གསུངས་པ་ལྟར་སེམས་ལ་བཞག་ནས། ང་རྒྱལ་གྱིས་ཟླ་གློའི་རྨོང་སའི་ཚེག་སྨྲ་བ་སོགས་མཆོག་གསུམ་ལ་སྐྱབས་སུ་སོང་བའི་
བསླབ་བྱ་དང་འགལ་བའི་རིགས་གཏན་མི་བྱ། དེ་ལྟ་བུ་ལ་སོགས་པའི་འགྲིག་ལམ་ཀུན་སྤྱོད་ཚོགས་འཚོགས་ལུགས་སོགས་རྗེ་ཡབ་སྲས་ནས་བརྒྱུད་པའི་ཕྱག་སྲོལ་རྣམ་པར་དག་པ། སྐལ་ལྡན་
དང་བ་འདྲེན་པའི་དམིགས་རྐྱེན། འབྱོར་ལྡན་བསོད་ནམས་བསོག་པའི་ཞིངས། ཞེས་སོགས་དང་མཐུན་བར་བྱེད་པའི་སྒོ་ནས་སློབ་གཉེར་ཡགས་པོ་བྱ། དེ་ལྟར་དུ་གྱུར་པ་ན་སྒྲུབ་པ་ཉམས་ལེན་
གྱི་རིམ་པ་ཇི་ལྟར་བྱེད་དགོས་རྣམས་ནི་བླ་མ་རྣམས་ཀྱིས་ཀྱང་གསུང་བར་འགྱུར་ཞིང། རང་གིས་ཀྱང་ཤེས་པར་འགྱུར་བས་རྗེ་ཡབ་སྲས་ཀྱི་དགོངས་པ་དང་མཐུན་ཞིང། གནས་སྐབས་དང་མཐར་

[014B] །འདོད་དོན་དེ་དག་བསམ་བཞིན་དུ་འགྲུབ་པ་ལ། རྗེ་བླ་མ་ཙོང་ཁ་པ་ལ་སྙིང་ནས་དད་པའི་སེམས་ཀྱིས་བློ་བཀལ་ཏེ་དམིགས་བརྩེ་མ་ལ་གཙོ་
བོར་འབད་ཅིང། མཁས་གྲུབ་རིན་པོ་ཆེ་ལ་རྗེ་ཙོང་ཁ་པ་རང་ཉིད་ཀྱིས། དོན་ལ་ང་འཇམ་དབྱངས་ཡིན་ཡང་ཐ་མལ་པའི་རྣམ་པར་བསྟན་པ་ཡིན། དེའི་རྗེས་འཇུག་རྣམས་ཀྱིས་ཡི་དམ་རྡོ་རྗེ་འཇིགས་བྱེད་
དང། འཇམ་དབྱངས་ཨ་ར་པ་ཙ་ན་ལ་བྱེད་དགོས། འདི་ལ་རྟེན་འབྲེལ་ཞིག་ཡོད། ཅེས་གསུངས་པ་ལྟར་འཇིགས་བྱེད་དང་འཇམ་དབྱངས་ཞི་ཁྲོ་སྦྲགས་ནས་སྒྲུབ་པའི་མངོན་རྟོགས་བསྒོམ་པ་དང་
འདུ་འབྲལ་མེད་པར་དངོས་གྲུབ་སྟེར་མཛད་པའི། །ཞེས་གསུངས་པ་ལྟར་རྗེའི་རྗེས་འཇུག་རྣམས་ལ་ནམ་ཡང་འབྲལ་བ་མེད་པར་བསྲུང་ཞིང་དངོས་གྲུབ་སྩོལ་བའི་བསྲུང་མ་མགོན་པོ་ཕྱག་དྲུག་པ་དང། ཡང་
མཁས་གྲུབ་རིན་པོ་ཆེའི་དུ་ང་དུ། གཤིན་རྗེ་ཆོས་རྒྱལ་ལ་ཕོ་བརྒྱད་མོ་བརྒྱད་ཀྱིས་བསྐོར་བ་བྱོན་ནས། བདག་ཅག་རྣམས་ནི་གཤིན་རྗེ་གཤེད་ཀྱི་བཀའ་སྡོང། རྗེ་བླ་མའི་བཀའ་བསྲུང་ཡིན་པས། རྗེ་
བླ་མའི་བསྟན་འཛིན་རྣམས་ཀྱིས་དེད་ཅག་འཁོར་བཅས་བསྟེན་ཅིང་སྒྲུབ་དགོས་པ་ཡིན། ཞེས་གསུངས་པ་ལྟར་གྱི་ཆོས་སྐྱོང་རྣམས་ཀྱི་གཏོར་འབུལ་ལྟ་བུ་རེ་སྐབས་བསྟུན་གྱིས་མ་ཆག་པར་བྱེད་

[015A]༄༅། །ན་ཤིན་ཏུ་ལེགས་པས་སེམས་ལ་ཞོག་ཡང་ཇོ་བོ་རིན་པོ་ཆེར་གསེར་ཆབ་གསོལ་བ་དང། རྗེ་བླ་མའི་གསེར་གདུང་རིན་པོ་ཆེར་རྒྱུན་དུ་འཇོག་རྒྱུའི་མཆོད་པའི་སྣོད་མཆོད་རྫས་
དང་བཅས་པ་ཞིག་འབུལ་བར། སྔ་སོར་སྨྲས་པ་ལྟར་བྱས་ནས་འདོད་གསོལ་སྨོན་ལམ་སྙིང་ཐག་པ་ནས་བྱས་ན་རང་གཞན་གྱི་དོན་རྒྱ་ཆེན་པོ་འགྲུབ་ངེས་པ་ཡིན། གཞན་ཡང་གླེགས་བམ་རིན་པོ་ཆེ་
ལས། བདག་གི་སྤྲུལ་པ་རམ་ལ་གཅིག་ངེས་འགའ་དགེ་སློང་ཉིད་དུ་སྤྲུལ། །དེ་ནི་གནས་དེ་སྐྱོང་པར་བྱེད། །དེས་འགའ་བྱིས་པའི་གཟུགས་སུ་འོང། །རེས་འགའ་དབུལ་ཕོངས་སྤྲད་པོའི་གཟུགས་
རེས་འགའ་བྱོལ་སེང་བྱ་ཁྱིའི་གཟུགས། །རེས་འགའ་གསོལ་འདེབས་དབྱངས་ཀྱི་གཟུགས། །རེས་འགའ་ཡི་གེ་འབྲུ་ཡི་གཟུགས། །གྲགས་པ་ཅན་གྱི་དགེ་སློང་ངོ། །བསྟན་གནས་པར་དུ་ཡང་ཡང་
འོད། །ཞེས་རྗེ་བླ་མ་ཙོང་ཁ་པའི་རྣམ་འཕྲུལ་བསྟན་འགྲོའི་དོན་དུ་རྣམ་པ་སྣ་ཚོགས་པར་སྦྲུལ་ནས་ལ་ལ་ཡང་ཡོད་བར་གསུངས་པས་དག་སྣང་དང་མོས་གུ་ས་ཅི་ནུས་བྱེད་ན་ལེགས་ཚོགས་ཐམས་
ཅད་འབད་རྩོལ་མེད་པར་ལྷུན་གྱིས་འགྲུབ་པར་འགྱུར་རོ། །ཆོས་འདོད་སྐྱེ་བོའི་བསམ་དོན་རྣམས། །བགེགས་མེད་ཡིད་བཞིན་འགྲུབ་བ་རྒྱུར་ནས། །འཇམ་མགོན་ཡབ་སྲས་ཇི་བཞིན་དུ། །དོན་གཉིས་

[015B]འདི་ནི་སྙིང་དང་འདྲ་བའི་སློབ་བུ་ཞབས་དྲུང་ངག་དབང་བསྟན་འཕེལ་རྒྱལ་མཚན་ལ་མ་ཏི་བྷ་དྲས་འབྲུག་ལོ་ཟླ་བ་གཉིས་པའི་ཚེས་བཅོ་ལྔ་ལ་བྲིས་ནས་སྤྲིངས་པ་དགེ་
ལེགས་སུ་གྱུར་ཅིག། །།མངྒ་ལཾ།།


