
[001A] །དགེ་སློང་བསྟན་འཛིན་ཤེས་རབ་ཀྱི་དྲི་ལན།    ༈    ཡུམ་གྱི་ཐུགས་ཀར་ཉི་གདན་ལ་རྡོ་རྗེ་སྔོན་པོ་རྩེ་ལྔ་པ་གྱེན་འགྲེང་གི་ལྟེ་
བར་ཧཱུཾ་ཡིག་གིས་མཚན་པའི་མཐའ་སྐོར་དུ་སྔགས་འཕྲེང་རྣམས་ཉི་གདན་ལ་བཀོད་ན་རུང་ངམ། ཉི་གདན་མེད་པར་རྡོ་རྗེའི་ལྟེ་བ་ལ་ཧཱུཾ་གི་མཐའ་སྐོར་དུ་སྔགས་བཀོད་པ་ནི་མིན་ལགས་སམ་
ཞེས་པ་ལ། ཡུམ་གྱི་སྔགས་འཕྲེང་འགོད་པའི་གནས་དེ་རྡོ་རྗེ་དང་ཧཱུཾ་གཉིས་ཀའི་མཐའ་སྐོར་གྱི་ཉི་མའི་སྟེང་དང། ཧཱུཾ་གི་མཐའ་སྐོར་གྱི་རྡོ་རྗེའི་ལྟེ་བའི་ནང་གཉིས་གདམ་ང་ཡིན་ཏེ། རྗེ་ངག་དབང་
འབྱུང་གནས་པའི་བསྙེན་ཡིག་ལས་ཀྱང། གཙོ་བོའི་ཞི་བཟླས་གྲུབ་པའི་མཇུག་ཐོགས་སུ། འཁོར་ལོ་ཉི་མའི་དཀྱིལ་འཁོར་གྱི་གདན་དུ་གྱུར་བར་བསམ་པའི་དབུས་སུ་རྡོ་རྗེ་སྔོན་པོ་རྩེ་ལྔ་

[002A]༄༅། །པའི་ལྟེ་བར་ཧཱུཾ་ཡིག་གིས་མཚན་པ་རྡོ་རྗེའི་ལྟེ་བའི་ནང་གི་ཧཱུཾ་ཡིག་གི་མཐར་རམ་རྡོ་རྗེའི་མཐའ་སྐོར་དུ་ཉེ་སྙིང་ཡི་གེ་བདུན་མས་བསྐོར་བ། ཞེས་ཡབ་
ལ་གསུངས་པའི་རིགས་པ་བསྒྲེ་རིགས་པའི་ཕྱིར་རོ། །འོན་ཀྱང་རང་ལུགས་རྡོ་རྗེའི་མཐའ་སྐོར་དུ་འགོད་པ་ཉིད་བདེ་བས་དེ་ལྟར་བྱེད་པ་ཡིན་ཏེ། ཐང་སག་པ་དངོས་གྲུབ་རྒྱ་མཚོས་
འཁོར་གྱི་བཟླས་པ་འཆད་པ་ན། ཡང་ན་རང་རང་གི་ཕྱག་མཚན་ས་བོན་གྱིས་མཚན་པའི་མཐར། རང་རང་གི་སྔགས་འཕྲེང་གིས་བསྐོར་བ་ལ་དམིགས་ཏེ་བཟླས་པ་བྱ། ཞེས་གསུངས་པ་ལྟར་རོ། །
སྔགས་འཕྲེང་རྡོ་རྗེའི་ལྟེ་བའི་ཧཱུཾ་གི་མཐར་འགོད་ཀྱང་མཐའ་གཅིག་ཏུ་ཉི་གདན་མེད་པར་ཁས་ལེན་མི་དགོས་ཏེ། རྗེ་བདག་ཉིད་ཆེན་པོའི་ཟ་མ་ཏོག་ལས། ལྷ་གཞན་རྣམས་ཀྱི་ཐུགས་ཀའི་ཉི་
གདན་ལ། རང་རང་གི་ཕྱག་མཚན་ལ་རང་རང་གི་ས་བོན་བཀོད་པའི་མཐར། རང་རང་གི་སྔགས་ཀྱི་ཡི་གེ་རྣམས་གཡས་སྐོར་དུ་འགྲེང་སྟེ། ཞེས་གསུངས་པས་ཕྱག་མཚན་ལ་ཉི་གདན་

[002B] ལྕང་སྐྱ་ངག་དབང་བློ་བཟང་ཆོས་ལྡན་གྱིས་ཡབ་ཡུམ་གཉིས་ཀའི་ཞི་བཟླས་བཤད་ཟིན་པའི་མཇུག་ཐོགས་སུ། སྔགས་འཁོར་དེ་དག་འོད་དུ་ཞུ་བ་ལས་རྡོ་རྗེ་སྔོན་པོ་རྩེ་ལྔ་གྱེན་འགྲེང་
གི་ལྟེ་བར་ཉི་མ་ལ་ཧཱུཾ། ཞེས་གསུངས་པས་ས་བོན་དང་སྔགས་འཕྲེང་རྡོ་རྗེའི་ལྟེ་བ་ལ་འགོད་ཀྱང་ཉི་གདན་བྱེད་དགོས་པར་གསལ་བར་གསུངས་པའི་ཕྱིར་རོ།།    ༈   
ཀྱི་གདན་ཟླ་བ་ཡིན་རུང། ཐུགས་ཀར་ཉི་གདན་དང་ཟླ་གདན་ཇི་འདྲ་ཡིན་དང། ཞེས་པ་ལ། འདིའི་སྔགས་འཕྲེང་སོགས་ཀྱི་གདན་ཟླ་གདན་དུ་འདོད་པར་གཉིས་ཡོད་པར་སྣང་ཡང། སྐུ་ལ་ཟླ་གདན་བྱུང་
ན་སྔགས་འཁོར་སོགས་ཀྱི་གདན་ལའང་ཟླ་གདན་ངེས་པར་ཡོད་དགོས་པའི་ཁྱབ་པ་མི་འདུག་པར་མ་ཟད། གོང་དུ་དྲངས་པའི་རྗེའི་ཟ་མ་ཏོག་གི་ལུང་དོན་འཆད་པ་ན། རྣམ་བཤད་གསལ་བའི་གཙུག་རྒྱན་ལས་
འཁོར་གྱི་ལྷ་རྣམས་ཀྱི་ཐུགས་ཀར་ཡང་ཉི་གདན་ལ། ལྷ་རང་རང་གི་སྔགས་འཕྲེང་འགོད་པ་ནི། ལཱ་ལི་ཏས། སྙིང་པོ་ལ་སོགས་བརྟན་གནས་པ། །ལྷ་རྣམས་ཀྱང་ནི་དེ་བཞིན་འགོད། །ཅེས་ཞེ་དགུ་མའི་འཁོར་ལ་འགོད་
ཚུལ་གསུངས་པ་དང་དགྲ་ནག་སོགས་ལས་གསུངས་པ་དང་ཚུལ་འདྲ་བར་མཛད་པའོ། །ཞེས་གསུངས་ལ། དེ་ཡང་འཇིགས་བྱེད་ཞེ་དགུ་མའི་འཁོར་ཐམས་ཅད་ཀྱི་ཐུགས་ཀར་ཉི་གདན་འགོད་པར་གསུངས་པས་བཅུ་

[003A]༄༅། །གསུམ་མའི་འཁོར་ཐམས་ཅད་ལ་ཐུགས་ཀར་ཉི་གདན་འགོད་པ་མི་འགྲུབ་ཀྱང། དགྲ་ནག་བཅུ་གསུམ་མའི་འཁོར་ཐམས་ཅད་ཀྱི་ཐུགས་ཀར་ཉི་གདན་འགོད་པར་གསུངས་པས་
འཇིགས་བྱེད་བཅུ་གསུམ་མའི་འཁོར་ཐམས་ཅད་ལ་ཐུགས་ཀར་ཉི་གདན་འགོད་པ་ནི་ཤིན་ཏུ་འགྲུབ་སྟེ། འཇིགས་བྱེད་བཅུ་གསུམ་མའི་འཁོར་རྣམས་ཀྱི་བསྐྱེད་ཆོག་དང་བསྒོམ་བཟླས་ཐམས་ཅད་དགྲ་ནག་བཅུ་
གསུམ་མ་དང་བསྟུན་དགོས་པའི་ཕྱིར་རོ། །དེས་ན་རང་ལུགས་ནི་ཆེན་པོ་གཞན་སུ་འདྲའི་གཞུང་དང་འགལ་གྱིན་འདུག་ཀྱང་རྒྱུད་རྒྱ་གཞུང་གི་དགོངས་པ་རྗེ་རིན་པོ་ཆེས་བཀྲལ་བ་ལ་གཙོ་བོར་འཛིན་པ་ལགས་པས་སྐབས་
འདིར་ཡང། འཁོར་ཐམས་ཅད་ལ་ཐུགས་ཀར་ཉི་གདན་འགོད་པའི་ཕྱོགས་ཁས་ལེན་ཏོ།།    ༈    ཐུགས་ཀར་ཕྱག་མཚན་ས་བོན་
གྱིས་མཚན་པ་ཡང་སྔགས་འཕྲེང་འགོད་ལུགས་འདི་བཞིན་རིགས་འདྲེ་སྦྱར་ན་རུང་དམ་ཇི་ལྟར་ལགས། ཞེས་པ་ནི་ཚིག་སྦྱོར་གྱི་དབང་གིས་གོ་རྒྱུ་ཆེན་པོ་མི་འདུག་ཀྱང། དཔེར་ན་གཏི་མུག་གཤིན་རྗེའི་གཤེད་ཀྱི་སྔགས་བཟླ་བའི་
ཚེ་ཐུགས་ཀར་ཉི་གདན་གྱི་དབུས་སུ་འཁོར་ལོ་དཀར་པོ་རྩིབས་བརྒྱད་ཀྱི་ལྟེ་བར་ཀྵེ་ཡིག་གིས་མཚན་པ་དང། དེའི་མཐའ་སྐོར་གྱི་ཉི་མའི་སྟེང་ལ་སྔགས་འཕྲེང་བཀོད་ནས་བཟླས་པ་བྱེད་པར་གསུངས་པའི་རིགས་པ་དེ་ཙ་རྩི་ཀའི་ཡབ་ཀྱི་སྔགས་བཟླ་ཚུལ་ལ་

[003B] ཆོག་པར་མངོན་ཏེ་དེ་ཡང་ཕག་མོའི་ཡབ་རང་འདྲར་གསུངས་པས་ཕག་མོའི་ཕྱག་གཡས་ཀྱི་དང་པོའི་ཕྱག་མཚན་རྡོ་རྗེ་ཡིན་པ་ལྟར་དེའི་ཡབ་ཀྱིའང་ཡིན་དགོས་ལ། དེ་ལྟ་ན་ཕྱག་མཚན་
རྡོ་རྗེ་དེ་ཐུགས་ཀ་ར་ཡང་འགོད་དགོས་པས། སེར་སྣ་གཤིན་རྗེའི་གཤེད་ལ་རིན་པོ་ཆེ་འགོད་པར་གསུངས་པ་དང་མི་འགྲིག་གོ་སྙམ་ན་ཕག་མོ་རྡོ་རྗེ་འཛིན་པ་ནི། དེ་ཉིད་མི་བསྐྱོད་པའི་རིགས་ཀྱིའང་བཙུན་མོ་ཡིན་པའི་གནད་
ཀྱིས་ཡིན་ཞིང། དེའི་ཡབ་ཀྱིའང་དང་པོས་རྡོ་རྗེ་འཛིན་དགོས་པ་རང་འདྲའི་ཡབ་ཅེས་པས་བསྟན་པར་བདན་མོད་ཀྱང། སྐབས་འདིར་ཕྱག་མཚན་དང་པོ་དེ་ངེས་པར་ཐུགས་ཀར་འགོད་དགོས་པའི་ཁྱབ་པ་ནི་མི་སྣང་སྟེ། དཔེར་ན་ཡུམ་
རོ་ལངས་མའི་གཡས་ཀྱི་ཕྱག་མཚན་གྲི་གུག་ཡིན་ཀྱང་ཐུགས་ཀར་རྡོ་རྗེ་བཀོད་པས་རུང་བར་གསུངས་པ་བཞིན་ནོ། །སྨྲས་བ། རུས་མཐར་སྐྱེས་པའི་དམན་རྨོངས་བདག་འདྲའི་གཏམ། །ཚད་མར་གནས་པ་ཤིན་ཏུ་དཀའ་མོད་ཀྱི། །བྱེ་མའི་ཁྲོད་
ནས་གསེར་རྡེལ་ཇི་བཞིན་དུ། །ལེགས་བཤད་མཆིས་ན་ཐུགས་ཀྱི་ཟུར་ལ་ཞོག་ཅེས་ཀྱང་གསོལ་བར་བྱའོ།།    ༈    དཔའ་གཅིག་ལ། རྡོ་རྗེ་གྲུབ་པའི་རྟོག་བདུན་གྱི་འགྲེལ་པ་ལས་འབྱུང་བ་ལྟར། ལས་སྔགས་ཀྱིས་
བསངས། སྭ་བྷ་ཝས་སྦྱངས། སྟོང་པའི་ངང་ལས་འཕྲེང་རྡོག་རྣམས་ཧཱུཾ་ལས་དཔལ་རྡོ་རྗེ་འཇིགས་བྱེད་དུ་གྱུར་བ་ཞུ་བ་ལས་ཁྲག་འཛག་པའི་མགོ་འཕྲེང་དུ་གྱུར། ཅེས་པ་དང། བཅུ་གསུམ་མ་ལ། དགྲ་ནག་གི་རྒྱུད་རྩ་འགྲེལ་དང། སྒྲུབ་ཐབས་ཀུ་མུ་

[004A]༄༅། །ཏ་ཁ་ཕྱེ་བའི་དགོངས་པ་བླ་མ་གོང་མས་བཀྲལ་བ་ལྟར། གོང་ལྟར་བསངས་སྦྱངས་ནས། སྟོང་པའི་ངང་ལས་འཕྲེང་རྡོག་རྣམས་མེ་ལས་འདོད་ཆགས་གཤིན་རྗེའི་གཤེད་ཡབ་ཡུམ་དུ་གྱུར་བ་ཞུ་བ་ལས་ཁྲག་འཇིག་
པའི་མགོ་འཕྲེང་དུ་གྱུར། ཅེས་བརྗོད་ལ་འཕྲེང་བ་ལྟར་ན། ཡེ་ཤེས་པ་བསྟིམ་པ་དང། མཆོད་ནས་སྙིང་པོ་བཟླ་བང་གསུངས་ཏེ། ཡབ་རྐྱང་དམ་ཡུམ་བཅས་གང་བྱེད་དང། དབང་བསྐུར་རྒྱས་གདབ་བྱེད་མི་བྱེད་ལ་གསལ་ཁམ་མཐོང་
ཞིང༑ མངོན་རྟོགས་རྒྱས་པར་གསལ་འདེབས་ཐུབ་ན་ལེགས་སམ་སྙམ། ཡེ་ཤེས་འབེབས་པའི་སྤྱན་དམིགས་རྭ་ལོའི་བཞེད་པ་དཀྱིལ་ཆོག་རིན་ཆེན་འཕྲེང་བར་བཀོད་པ་དང། ལྕང་སྐྱ་རྡོ་རྗེ་འཆང་གིས་བསྙེན་ཡིག་དངོས་གྲུབ་རྒྱ་མཚོར་
གསུངས་པ་དགོངས་མངའ་ལྟར་དང། ཡོངས་འཛིན་པཎྜི་ཏ་ཆེན་པོའི་བསྙེན་ཡིག་འདུས་པའི་རྒྱན་ལས་ཡེ་ཤེས་འབེབས་སྔགས་བཟླ་བའི་ཚེ་གཙོ་བོ་སྐུ་མདོག་དམར་པོ་སྐུ་ལས་འོད་ཟེར་དམར་པོ་ལྕགས་ཀྱུ་ལྟ་བུ་ཕྱོགས་ཐམས་ཅད་དུ་
འཕྲོ་བ་བསྒོམས་ལ། འོད་ཟེར་གྱི་ལྕགས་ཀྱུས་ཕྱོགས་བཅུའི་རྒྱལ་བ་སྲས་བཅས་ཐམས་ཅད་འདུས་པའི་ལྷ་སོ་གཉིས་རྟེན་དང་བརྟེན་པར་བཅས་པའི་དཀྱིལ་འཁོར་གྱི་རྣམ་པར་སྤྱན་དྲངས་ཏེ་རང་ལ་བསྟིམས་པས་རྒྱུད་བྱིན་གྱིས་བརླབས་
པའི་མོས་པ་བྱའོ། །ཞེས་གསུངས་པ་རྣམས་ཕན་ཚུན་གུང་བསྒྲིགས་པ་ལས་མཁྱེན་པར་མཛད་དགོས་ཏེ་སློབ་མ་ལ་ཡེ་ཤེས་འབེབས་པའི་ཚེ་རྭ་ལུགས་ཀྱི་བླ་མ་གོང་མ་རྣམས་སློབ་མ་གཙོ་བོར་བསྐྱེད་མོད་ཀྱང། རྗེའི་

[004B] རྡོ་རྗེ་ཆོས་ཀྱི་གཟུགས་ཆེན་པོ། །པདྨ་རཱ་གའི་འོད་འདྲ་བ། །ཞེས་སོགས་རྩ་འགྲེལ་གྱི་རྗེས་སུ་འབྲངས་ནས་འདོད་ཆགས་
གཤིན་རྗེ་གཤེད་དུ་བསྐྱེད་བར་གསུངས་པ་དང་ཚུལ་འདྲ་བར་མངོན་ནོ། འོན་ཀྱང་འདིའི་སྐབས་ཀྱི་བཟླས་པ་ནི། བསྙེན་སྒྲུབ་ལས་གསུམ་གྱི་ནང་ནས་བསྙེན་པའི་སྐབས་ཀྱི་བཟླས་པ་ཡིན་ལ། དེ་ལའང་རྡོ་རྗེའི་བཟླས་པ། ཁྲོ་བོའི་བཟླས་
པ༑ དོ་ལིའི་བཟླས་པ། ཁྲོས་པའི་བཟླས་པ། གོད་བུའི་བཟླས་པ། དམ་ཚིག་གི་བཟླས་པ་རྣམས་སུ་ཡོད་བ་ལས་ཕྱི་མའི་ཕྱོགས་སུ་བསྡུ་དགོས་པའི་ཕྱིར་ས་བོན་གྱི་མཐར་བཟླས་བྱའི་སྔགས་འཕྲེང་ཡང་འགོད་པའི་ཞལ་རྒྱུན་ཡོད་པས་
དགོངས་ཞུགས་མཁྱེན་མཁྱེན་ལགས་



