
[001A]༄༅། །མཁན་ཆེན་ཆོས་ཀྱི་རྒྱལ་པོའི་གསུང་འབུམ་ལས་བླ་མ་མཆོད་པའི་འཁྲིད་དངོས་གྲུབ་ཀྱི་ཆར་འབེབས་ཞེས་བྱ་བ་བཞུགས་སོ།། །།

[001A][DD: *, ,PAn CHEN BLO BZANG CHOS RKYAN RJE, ,]། །ན་མོ་གུ་རུ་མཉྫུ་གྷོ་ཥཱ་ཡ། བླ་མ་མཆོད་པའི་འཁྲིད་དངོས་གྲུབ་ཀྱི་ཆར་འབེབས་ཞེས་བྱ་བ། བཀའ་
དྲིན་མཉམ་མེད་བླ་མ་རྣམས་ཀྱི་ཞབས་ལ་གུས་པས་ཕྱག་འཚལ་ལོ། །བརྩེ་བ་ཆེན་པོས་རྗེས་སུ་བཟུང་དུ་གསོལ། ཁྱབ་བདག་
དཔལ་ལྡན་རྡོ་རྗེ་འཆང་དབང་དང། །དབྱེར་མེད་སྐུ་བཞིའི་བདག་ཉིད་སྙིགས་དུས་འདིར། །དགེ་བའི་བཤེས་གཉེན་ལྔ་རིག་པཎ་
ཆེན་གྱི། །ཚུལ་བཟུང་བཀའ་དྲིན་མཉམ་མེད་དེ་ལ་འདུད། །རབ་བརྗིད་གསེར་རིའི་དབུས་ན་ལྷུན་པོ་བཞིན། །བསྟན་འཛིན་ཀུན་གྱི་[DD: *, ,SNGAGS 'CHANG DKON MCHOG RGYAL MTSAN RJE,,]

[002A][*, ,BLO BZANG BSTAN PA'I RGYAL MTSAN RJE,,]། །དབུས་ན་ལྷང་ངེ་བ། །རི་དྭགས་ཁྲོད་ན་སེང་གེ་དཀར་མོ་བཞིན། །མཁས་མང་དབུས་ན་མཐོ་བའི་དབེན་ས་པ། །
ཁྱོད་ཀྱི་མཚན་ཙམ་རྣ་བའི་བུ་ག་རུ། །ལྷུང་ཙམ་ཉིད་ཀྱིས་མངོན་མཐོ་ངེས་ལེགས་ཀྱི། །ཡིད་བཞིན་ནོར་བུ་ལག་ཏུ་སྟེར་མཛད་པ། །
བཀའ་དྲིན་མཉམ་མེད་རྗེ་བཙུན་དབེན་ས་པ། །ཁྱོད་ཞལ་མཐོང་ཞིང་ཁྱོད་གསུང་ཐོས་པ་དང། །ཁྱོད་ནི་ཡིད་ལ་དྲན་པས་འདི་ཕྱི་ཡི། །དོན་
རྣམས་འབད་མེད་མྱུར་དུ་འགྲུབ་པས་ན། །ཁྱོད་ནི་སངས་རྒྱས་ཀུན་ལས་ལྷག་པར་གོ་དེ་ཕྱིར་ཁྱོད་གསུང་སྙིང་པོ་གཅིག་འདུས་པ། །མདོ་[*, ,GSUM LDAN RDO RJE 'DZIN PA'I GTZO, ,]

[002B]བླ་མ་མཆོད་ཅིང་གསོལ་བའི་རྣལ་འབྱོར་གྱི། །རྣམ་བཤད་དངོས་གྲུབ་ཆར་འབེབས་བདག་གིས་བསྐྲུན། །དེ་ཡང་སྡུད་པ་ཚིགས་སུ་བཅད་པར། ནད་པའི་ཚོགས་
རྣམས་གསོ་ཕྱིར་སྨན་པ་བསྟེན་པ་ལྟར། །གཡེལ་བ་མེད་པར་དགེ་བའི་བཤེས་གཉེན་བསྟེན་པར་བྱ། །ཞེས་བྱ་བ་ལ་སོགས་པ་མདོ་རྒྱུད་དུ་མ་ནས་གསུངས་ཤིང། ཁྱད་པར་དུ་སྙིགས་མ་ལྔ་བདོ་བའི་སེམ་
ཅན་རྣམས་འབད་མེད་དུ་འདྲེན་པའི་ཐབས་མཆོག་ཏུ་ཚིག་ཉུང་དོན་ཟབ་ཅིང། རྒྱུན་གྱི་རྣལ་འབྱོར་དུ་བྱ་སླ་བར། རྗེ་བཙུན་ཆེན་པོ་ཡོངས་རྫོགས་བསྟན་པའི་མངའ་བདག་དོན་གྱི་སླད་དུ་མཚན་ནས་སྨོས་ཏེ། བདག་
གི་མཁན་པོ་རིན་པོ་ཆེ་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་ཞལ་སྔ་ནས་ཀྱིས་མཛད་པའི་བླ་མ་མཆོད་པའི་ཆོ་ག་ཞེས་རླུང་ལྟར་གྲགས་པ་དེའི་ཚིག་དོན་ཅུང་ཟད་
བཤད་པར་བྱའོ། །དེ་ལ་མཚན་དོན་དང། མཆོད་བརྗོད་ལ་སོགས་པའི་རྒྱས་བཤད་རྣམས་བཏང་སྙོམས་སུ་བཞག་ནས། སྙིང་པོའི་བསྒོམ་དོན་ཁོ་ན་བཤད་པར་བྱའོ། །དེ་ལ་
གསུམ། སྔོན་འགྲོ། དངོས་གཞི། མཇུག་དོན་གསུམ། དང་པོ་ལ། སྣོད་བཅུད་བྱིན་གྱིས་བརླབས་པ། སྐྱབས་འགྲོ། སེམས་བསྐྱེད། མཆོད་པ་བྱིན་གྱིས་བརླབས་པའོ། །དང་པོ་

[003A]༄༅། །ནི། ཡིད་དང་མཐུན་པའི་གནས་སུ་དཀོན་མཆོག་གསུམ་གྱི་རྟེན་བཀྲམས་པའི་མདུན་དུ། འོ་མ། ཤུ་དག་དཀར་པོ། ནས། ཏིལ། འབྲས་ཡོས། ཀུ་ཤ་སོགས་རྣམས་ཀྱི་ཕྱེ་མ་བཏབ་
པའི་ཆུ་བཞི། ཉེར་སྤྱོད་ལྔ། རོལ་མོ། འདོད་ཡོན་ལྔའི་དོད་དུ། མེ་ལོང། བི་ཝང། དྲིའི་དུང་ཆོས། རོ་སྣ་ཚོགས་པའི་ཞལ་ཟས། ན་བཟའ། སྨན་སྣ་ཚོགས་པའི་རིགས། རྒྱལ་སྲིད་སྣ་བདུན། བཀྲ་
ཤིས་རྟགས་རྫས་སོགས་རི་མོར་བྲིས་པ་སོགས་དང། གསེར་དངུལ་སོགས་རིན་པོ་ཆེ་འམ། ཐ་ན་རྡོ་ཡམ་དང་ཤིང་སོགས་ཀྱི་མཎྜལ། ཇ་ཕུད་སོགས་གང་འབྱོར། བདུད་རྩིའི་རིལ་བུ་བཏབ་པའི་
ནང་མཆོད་སོགས་མཆོད་པ་རང་རང་གི་འཁོས་དང་བསྟུན་པར་བཤམས་ནས། རང་ཉིད་གདན་བདེ་པ་ལ་འདུག་སྟེ། དགེ་སེམས་ཁྱད་པར་ཅན་གྱི་ངང་ནས། རང་གསང་འདུས་སོགས་ཡི་དམ་
ལྷའི་རྣལ་འབྱོར་དང་ལྡན་པའི་སྐུ་ལས་འཕྲོས་པའི་འོད་ཟེར་གྱིས་སྣོད་བཅུད་ཐམས་ཅད་ཀྱི་སྐྱོན་སྦྱངས་ནས། སྣོད་ཐམས་ཅད་གཞལ་ཡས་ཁང་དང་བཅུད་ཐམས་ཅད་ལྷ་དང་ལྷ་མོའི་རང་
བཞིན་དུ་གྱུར་པར་བསམས་ཤིང། ངག་འདོན་བདེ་བར་རྗེ་མཁས་གྲུབ་སངས་རྒྱས་ཡེ་ཤེས་ཀྱིས་གསུངས་པ་ལྟར། བདེ་ཆེན་ངང་ནས་རང་ཉིད་བླ་མ་ལྷ། །གང་དེར་གསལ་བའི་

[003B] །ཕྱོགས་བཅུར་འཕྲོས་པས་སྣོད་བཅུད་བྱིན་བརླབས་པས། །དག་པ་རབ་འབྱམས་འབའ་ཞིག་ཡོན་ཏན་གྱི། །བཀོད་པའི་ཁྱད་པར་ཕུན་སུམ་ཚོགས་པར་
གྱུར༑ ༑ཞེས་པའི་ཚིག་འདོན་ཅིང་བསམ་པར་བྱའོ། །གཉིས་པ་ནི། སྤྱིར་སྐྱབས་འགྲོ་ལ། སྐྱབས་ཡུལ་དང་དེའི་ཡོན་ཏན་དབྱེ་བ་སྐྱབས་སུ་འགྲོ་ཚུལ་ཕན་ཡོན་སོགས་མང་དུ་གསུངས་
ནའང། དེ་ནི་རྗེ་བླ་མའི་ལམ་རིམ་དང་མཁས་གྲུབ་མང་པོས་མཛད་པའི་སྐྱབས་འགྲོའི་རྣམ་གཞག་སོགས་སུ་བལྟ་བར་བྱ་ཞིང། འདིར་ནི་ལག་ཏུ་བླང་བའི་རིམ་པ་གོ་སླ་བར་བརྗོད་པ་ནི་
དེ་ཡང་རང་གི་མདུན་གྱི་ནམ་མཁར་འོག་ནས་འབྱུང་བའི་ཚོགས་ཞིང་ལྟར་དམིགས་པས་གསལ་བཏབ་ལ། རང་གི་མཐའ་བསྐོར་དུ་སེམས་ཅན་ཐམས་ཅད་ཡོད་པ་རྣམས་ཀྱང་རང་དང་
མཉམ་དུ་སྐྱབས་སུ་འགྲོ་བར་བསམས་ལ། མཁས་གྲུབ་དམ་པ་སངས་རྒྱས་ཡེ་ཤེས་ཀྱིས་གསུངས་པ་ལྟར། །རབ་དཀར་དགེ་སེམས་ཆེན་པོའི་ངང་ཉིད་ནས། །བདག་དང་མཁའ་
མཉམ་མ་རྒན་སེམས་ཅན་རྣམས། །དེང་ནས་ཇི་སྲིད་བྱང་ཆུབ་སྙིང་པོའི་བར། །བླ་མ་དཀོན་མཆོག་གསུམ་ལ་སྐྱབས་སུ་འགྲོ། །ན་མོ་གུ་རུ་བྷྱན་མོ་བུདྡྷ་ཡ། ན་མོ་དྷརྨྨ་ཡ་

[004A]༄༅། །ན་མསངྒ་ཡ། ཞེས་བརྒྱ་སྟོང་ངམ། ཉེར་གཅིག་བདུན་ཐ་ན་གསུམ་ལས་མི་ཉུང་བར་བརྗོད་པར་བྱའོ། །དེའི་ཚེ་སྐྱབས་ཡུལ་རྣམས་ཀྱི་སྐུ་ལས་འོད་ཟེར་དཔག་ཏུ་མེད་པ་བྱུང་ནས་
རང་དང་སེམས་ཅན་ཐམས་ཅད་ལ་ཕོག་པས་སྡིག་སྒྲིབ་ནད་གདོན་ཐམས་ཅད་བྱང་ཞིང་དག་ནས་ཐམས་ཅད་རྡོ་རྗེ་འཆང་དུ་གྱུར་པར་བསམ་མོ། །གསུམ་པ་ནི། མངོན་རྟོགས་རྒྱན་ལས། སེམས་
བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པ་ལྟར། སེམས་བསྐྱེད་ནི་ཐེག་པ་ཆེན་པོའི་ལམ་གྱི་སྲོད་ཤིང་ལྟ་བུ་ཡིན་ཏེ། རྗེ་བླ་མས་ཀྱང། སེམས་བསྐྱེད་
ཐེག་མཆོག་ལམ་གྱི་གཞུང་ཤིང་སྟེ། །ཞེས་སོགས་གསུངས་པའི་ཕྱིར། དེ་ལ་དབྱེ་བ་རྣམ་གྲངས་སོགས་མང་དུ་གསུངས་པ་ནི་ལམ་རིམ་དང་བསླབ་སྤྱོད་སོགས་སུ་བལྟ་ཞིང། མདོར་ན་སེམས་ཅན་
ཐམས་ཅད་མར་ཤེས་པ་སོགས་རྒྱུ་འབྲས་མན་ངག་བདུན་ལ་ལེགས་པར་སྦྱངས་ནས། སེམས་ཅན་ཐམས་ཅད་ཀྱི་དོན་དུ་ཅེས་པའི་ཚིག་ཙམ་མ་ཡིན་པར་བསམ་པ་ཐག་པ་ནས་
བསྐྱེད་པ་གཅིག་དགོས་སོ། །དེ་ཡང་སྐབས་འདིར་སེམས་བསྐྱེད་ནི་ཐེག་པ་ཆེན་པོའི་ཆོས་ཐམས་ཅད་ཀྱི་རྩ་བ་ཡིན་པས་འདི་རྒྱུད་ལ་སྐྱེ་ན་སངས་རྒྱས་ཀྱི་ཆོས་ཐམས་ཅད་རང་རྒྱུད་ལ་སྐྱེ་སླ་ཞིང་

[004B] སྤྱོད་འཇུག་ལས། བྱང་ཆུབ་སེམས་ནི་སྐྱེ་ན་སྐད་ཅིག་གིས། །འཁོར་པའི་བཙོན་རང་བསྡམས་པའི་ཉམ་ཐག་རྣམས། །བདེ་གཤེགས་རྣམས་ཀྱི་སྲས་
ཞེས་བརྗོད་བྱ་ཞིང། །འཇིག་རྟེན་ལྷ་མིང་བཅས་པའི་ཕྱག་བྱང་འགྱུར། །ཞེས་བྱ་བ་ལ་སོགས་པ་མང་དུ་གསུངས་པས་ན། འདི་ལ་འབད་པ་ཆེན་པོས་གང་སྐྱེ་ཐུབ་རང་བྱེད་པ་གལ་ཆེའོ། །བསྡུ་ན་
སེམས་ཅན་ཀུན་གྱི་དོན་གྱི་ཕྱིར། །བདག་ནི་བླ་མ་ལྷར་གྱུར་ནས། །སེམས་ཅན་ཐམས་ཅད་བླ་མ་ལྷའི། །གོ་འཕང་མཆོག་ལ་བཀོད་པར་བྱ། །ཞེས་ལན་གསུམ་གྱིས་སྤྱིའི་སེམས་བསྐྱེད་དང་
མ་སེམས་ཅན་ཐམས་ཅད་ཀྱི་དོན་དུ་བདག་གིས་ཚེ་འདི་ཉིད་ལ་མྱུར་བ་མྱུར་བར་གདོད་མའི་སངས་རྒྱས་བླ་མ་ལྷའི་གོ་འཕང་མངོན་དུ་བྱས་ནས། མ་སེམས་ཅན་ཐམས་ཅད་སྡུག་བསྔལ་ལས་བསྒྲལ་བདེ་ཆེན་
སངས་རྒྱས་ཀྱི་ས་ལ་བཀོད་པར་བྱ། དེའི་ཕྱིར་དུ་ལམ་ཟབ་མོ་བླ་མ་ལྷའི་རྣལ་འབྱོར་ཉམས་སུ་བླང་བར་བྱའོ། །ཞེས་པས་སྒོས་ཀྱི་སེམས་བསྐྱེད་བྱ་ཞིང། རྒྱས་པར་ཐེག་ཆེན་གྱི་
གཞུང་རྣམས་སུ་བལྟ་བར་བྱའོ། །བཞི་པ་ནི། གོང་དུ་བཤད་པ་ལྟར་བཤམས་པ་འམ། ཡེ་མ་འབྱོར་ན་ཡིད་ཀྱིས་སྤྲུལ་ཀྱང་རུང་སྟེ། གསང་བ་འདུས་པ་སོགས་ནས་བྱུང་བ་ལྟར། ནང་མཆོད་

[005A]༄༅། །དང། མཆོད་པ་བྱིན་གྱིས་བརླབས་པ་རྒྱས་པའམ། མདོར་བསྡུ་ན། གཞུང་རང་ལས་བྱུང་བ་ལྟར། ཨོཾ་ཨཱཧཱུཾ་ལན་གསུམ་བརྗོད་པས། ངོ་བོ་ཡེ་ཤེས་ལ་རྣམ་པ་ནང་མཆོད་དང་མཆོད་
རྫས་སོ་སོའི་རྣམ་པ་བྱེད་ལས་དབང་པོ་དྲུག་གི་སྤྱོད་ཡུལ་དུ་བདེ་སྟོང་གི་ཡེ་ཤེས་ཁྱད་པར་ཅན་བསྐྱེད་པས་ས་དང་བར་སྣང་ནམ་མཁའི་ཁྱོན་ཐམས་ཅད་ཡོངས་སུ་ཁྱབ་པའི་ཕྱི་ནང་གསང་བའི་མཆོད་
སྦྲིན་དམ་རྫས་སྤྱན་གཟིགས་བསམ་གྱིས་མི་ཁྱབ་པས་གང་བར་གྱུར་པར་བསམ་ཞིང་བརྗོད་པར་བྱའོ། །རྒྱུད་སྡེ་ཀུན་གྱི་དོན་གྱི་སྙིང་པོའི་མཆོག་རྒྱུད་མཆོག་བླ་མེད་ནས་གསུངས་མཐར་ཐུག་
ལམ༑ ༑རྒྱུད་ལྡན་རྡོ་རྗེ་འཛིན་པའི་ཞལ་ཤེས་འདི། །རྒྱུད་འཛིན་རྗེས་འཇུག་རྣམས་ཀྱི་དོན་དུ་བྲི། །ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །གཉིས་པ་དངོས་གཞི་ལ་བདུན། ཚོགས་
ཞིང་གསལ་བཏབ་པ། ཡེ་ཤེས་པ་སྤྱན་འདྲེན་པ། ཡན་ལག་བདུན་པ་འབུལ་བ། གསོལ་བ་བཏབ་པ། ཏིང་ངེ་འཛིན་གྱི་དབང་བཞི་བླང་བ། སླར་ཡང་ཐེག་ཆེན་བློ་སྦྱོང་དང་བསྙུན་པའི་
དོན་སྨོན་པའི་སྒོ་ནས་གསོལ་བ། བླ་མ་རང་ལ་བསྟིམ་པའོ། །དང་པོ་ནི། བདེ་སྟོང་དབྱེར་མེད་ཅེས་པ་ནས། དེ་དག་སྒོ་གསུམ་རྡོ་རྗེ་གསུམ་མཚན་ཞེས་པའི་བར་གསུངས། དེའི་བསྒོམ་

[005B] རང་ཡི་དམ་ལྷར་གསལ་བའི་མདུན་གྱི་ནམ་མཁར་ཕྱི་ནང་གསང་བའི་མཆོད་པའི་སྤྲིན་སྣ་ཚོགས་པས་གང་བའི་དབུས་སུ་དགོས་འདོད་འབྱུང་བའི་དཔག་བསམ་གྱི་སྡོང་པོ་ཡལ་
ག་ལོ་མ་མེ་ཏོག་འབྲས་བུ་སྣ་ཚོགས་པས་རྒྱས་པའི་འདབ་མ་བསམ་གྱིས་མི་ཁྱབ་པའི་འདབ་མ་འོག་མ་ལས་གོང་མ་ཇེ་མཐོར་སོང་བའི་རྩེ་མོར་སེང་གེ་བརྒྱད་ཀྱིས་བཏེག་པའི་
རིན་པོ་ཆེའི་ཁྲི་མཐོ་ཞིང་ཡངས་པ། དེའི་སྟེང་དུ་འཁོར་བའི་སྐྱོན་གྱིས་མགོས་པའི་བརྡར་པདྨ་འདབ་མ་བཞི་པ་ལྟེ་བ་གེ་སར་དང་བཅས་པའི་སྟེང་དུ་ཐབས་ཤེས་མཚོན་པའི་ཉི་
ཟླའི་སྟེང་དུ་གཞུང་རང་ལ་རང་གི་བཀའ་དྲིན་གསུམ་ལྡན་གྱི་རྩ་བའི་བླ་མ་ཡིན་པ་ལ་རྣམ་པ་དགེ་སློང་རྡོ་རྗེ་འཛིན་བ་ཞེས་གསུངས་ཀྱང་བདག་གི་དཔལ་ལྡན་བླ་མ་ཁྱབ་བདག་དཀོན་མཆོག་
རྒྱལ་མཚན་གྱི་མན་ངག་ཏུ་ངོ་བོ་ཡང་རྩ་བའི་བླ་མ་དང་དབྱེར་མེད་པ་པཎ་ཆེན་ཐམས་ཅད་མཁྱེན་པ་ཡིན་པ་ལ་རྣམ་པ་ཡང་པཎ་ཆེན་ཐམས་ཅད་མཁྱེན་པ་ཉིད་དུ་བསྒོམ་གསུངས་པས་
རྗེ་བཙུན་བློ་བཟང་ཆོས་ཀྱི་རྒྱལ་མཚན་ཞལ་གཅིག་ཕྱག་གཉིས་འཛུམ་དཀར་འཕྲོ། ཞེས་པ་འདོན་པ་བསྒྱུར་པ་མན་ངག་ཡིན་ནོ། །དེ་ཡང་སྐུ་མདོག་དཀར་ལ་དམར་བའི་མདངས་
[006A]༄༅། །ཆགས་པ་སོགས་ཆོ་ག་བཞིན་བསྐྱེད། དེ་ཡང་གཞུང་རང་ལ་ཡང་ན་རྡོ་རྗེ་འཆང་དུ་བསྐྱེད་གསུངས་ཀྱང། མན་ངག་ཏུ་ཐུགས་ཀར་རྡོ་རྗེ་འཆང་ཡབ་ཡུམ་བསྐྱད་གསུངས་
པ་བཞིན་ཐུགས་ཀར་ཁྱབ་བདག་རྡོ་རྗེ་འཆང་དབང་ཞལ་གཅིག་ཕྱག་གཉིས་སྐུ་མདོག་སྔོ། །ཞེས་འདོན་པ་བསྒྱུར་པར་མཛད་དོ། །དེ་ནས་རྒྱས་པར་ན་བླ་མའི་སྤྱི་བོར་རྣམ་སྣང་སོགས་འདུས་པ་ལྟར་
གྱི་ལྷ་རྣམས་བཀོད་པར་གསུངས་ལ། འདིར་ནི་གཟུགས་དང། ཚོར་བ། འདུ་ཤེས། འདུ་བྱེད། རྣམ་ཤེས་ཀྱི་ཕུང་པོ་སྟེ་ཕུང་པོ་ལྔ་རྣམ་པར་དག་པ་རྣམ་སྣང། རིན་འབྱུང། འོད་དཔག་མེད། དོན་
ཡོད་གྲུབ་པ། མི་བསྐྱོད་པ་སྟེ་བདེ་བར་གཤེགས་པ་རིགས་ལྔ། ས་ཆུ་མེ་རླུང་གི་ཁམས་བཞི་རྣམ་པར་དག་པ། སྤྱན་མ། མཱ་མ་ཀི། གོས་དཀར་མོ། སྒྲོལ་མ་སྟེ་ཡུམ་བཞི། མིག་གི་སྐྱེ་མཆེད་
རྣ་བ། སྣ། ལྕེ། ལུས། ཡིད་ཀྱི་སྐྱེ་མཆེད་དང། རྩ་རྒྱུས་ཚིགས་རྣམས། ས་སྙིང་སོགས་བྱང་ཆུབ་སེམས་དཔའ། བ་སྦུའི་བུ་ག་ཉི་ཁྲི་ཆིག་སྟོང་ནི་དགྲ་བཅོམ་པ་ཉི་ཁྲི་ཆིག་སྟོང། ལག་སོགས་ཡན་
ལག་རྣམས་གཤིན་རྗེའི་གཤེད་སོགས་ཁྲོ་བོའི་དབང་པོ་རྣམས་དང། གཞན་རྣམས་གོ་སླ་ཞིང། གསང་བ་པ་ནི་གནོད་སྦྱིན་ནོ། །འདི་ནི་རིམ་ལྔ་ལས། རྡོ་རྗེ་སློབ་དཔོན་ལུས་འདི་ལ། །རྒྱལ་བའི་

[006B] །ཞེས་པའི་དོན་ནོ། །མཐའ་སྐོར་དུ་མཛོད་སྤུ་ནས། མགྲིན་པའི་བར་གྱི་ཐད་དུ་རྩ་རྒྱུད་ཀྱི་བླ་མ་དང། དེ་ནས་ཐུགས་ཀའི་བར་གྱི་ཐད་དུ་རྒྱུད་སྡེ་ཆེན་པོ་བཞི་དང་འབྲེལ་
བའི་ཡི་དམ་དཀྱིལ་འཁོར་གྱི་ལྷ་ཚོགས་རྣམས་དང། དེ་ནས་ལྟེ་བའི་བར་གྱི་ཐད་དུ་དཔའ་བོ་མཁའ་འགྲོ། དེ་ནས་གསང་གནས་ཀྱི་བར་གྱི་ཐད་དུ་ཕྱག་དྲུག་མགོན་པོ་སོགས་ཆོས་སྐྱོང་
བསྲུང་མ། བསམ་གྱིས་མི་ཁྱབ་པས་བསྐོར་བར་གསལ་བཏབ། དེ་ཐམས་ཅད་ཀྱང་སྣང་ལ་རང་བཞིན་མེད་པ་འཇའ་ཚོན་བཞིན་དུ་བསྒོམ་པར་བྱའོ། །དེ་ཐམས་ཅད་ཀྱི་སྤྱི་བོར་སྐུ་
རྡོ་རྗེའི་ངོ་བོ་ཨོཾ་དཀར་པོ། མགྲིན་པར་གསུང་རྡོ་རྗེའི་ངོ་བོ་ཨཱདྨར་པོ། ཐུགས་ཀར་ཐུགས་རྡོ་རྗེའི་ངོ་བོ་ཧཱུཾ་སྔོན་པོ་དང། གཞུང་དུ་མ་གསུངས་ཀྱང་མན་ངག་ཏུ་ལྟེ་བར་ཡོན་ཏན་རྡོ་རྗེའི་
ངོ་བོ་སྭ་སེར་པོ། གསང་གནས་སུ་འཕྲིན་ལས་རྡོ་རྗེའི་ངོ་བོ་ཧཱ་ལྗང་ཁུས་མཚན་པར་བསྒོམ་དགོས་སོ། །གཉིས་པ་ནི། ཚོགས་ཞིང་རྣམས་དང་ཁྱད་པར་བླ་མའི་ཐུགས་ཀའི་ཧཱུཾ་ལས་འོད་
ཟེར་ལྕགས་ཀྱུའི་རྣམ་པ་ཅན་དཔག་ཏུ་མེད་པ་སྤྲོས་པས་རང་བཞིན་གྱི་གནས་ནས་ཡེ་ཤེས་པ་རྣམས་སྤྱན་འདྲེན་པ་ཡིན་ལ། རང་བཞིན་གྱི་གནས་ནི། འོག་མིན་དང་བདེ་བ་ཅན་ལྟ་བུ་གནས་

[007A]༄༅། །བྱེ་བྲག་པ་མ་ཡིན་ཏེ། བདེ་སྟོང་དབྱེར་མེད་པའི་ཆོས་སྐུ་ཡིན་ལ། དེ་ཡང་ནམ་མཁའ་གར་ཁྱབ་ཏུ་སྟོང་པ་ཉིད་ཀྱིས་ཁྱབ།
མེད་པའི་ཡེ་ཤེས་ཀྱིས་ཁྱབ་པས་ན། དེ་ལྟ་བུའི་ཡེ་ཤེས་དེ་དང་སྟོང་པ་ཉིད་དབྱེར་མེད་པའི་ཆོས་སྐུའི་ངང་ནས་དབྱར་ཀྱི་ནམ་མཁའ་དྭངས་པ་ལ་སྤྲིན་སྐྱ་ཐོར་གྱི་འབྱུང་པ་ལྟར་བསྒོམས་པ་དང་འདྲ་བའི་
ཡེ་ཤེས་པ་རྣམས་སྤྱན་འདྲེན་པ་ཡིན་ཞེས་བདག་གི་བླ་མ་རྡོ་རྗེ་འཛིན་པས་གསུངས་སོ། །དེ་ཡང་ཕུན་ཚོགས་བདེ་ལེགས་འབྱུང་གནས་དུས་གསུམ་གྱི། །ཞེས་སོགས་ཀྱི་ཚིགས་བཅད་
མ་རྫོགས་པར་མདུན་གྱི་ནམ་མཁར་བཞུགས་ནས། རཏྣ་གུ་རུ་སརྦ་བུདྡྷ་བོ་དཧི་སཏ་ས་པ་རི་ཝཱ་ར་ཨེ་ཧྱེ་ཧི་བཛྲ་ས་མ་ཛཛཞེས་བརྗོད་པ་དང། ཚུར་དགྱེས་བཞིན་དུ་བྱོན་ནས་ཛཧཱུཾ་བཾ་ཧོཿ་
དབྱེར་མེད་བརྟན་པར་གྱུར་ཞེས་བརྗོད་པ་དང། དམ་ཚིག་པ་དང་གཉིས་སུ་མེད་པར་གྱུར་པར་བསམ་མོ། །གསུམ་པ་ལ་བདུན། ཕྱག་འཚལ་བ། མཆོད་པ་འབུལ་བ། བཤགས་པ་བྱ་བ་
རྗེས་སུ་ཡི་རང་བ། བསྐུལ་བ། བརྟན་པར་བཞུགས་པར་གསོལ་བ། དགེ་བ་བསྔོ་བའོ། །དང་པོ་ནི། གང་གི་ཐུགས་རྗེས་བདེ་བ་ཆེན་པོའི་དབྱིངས། །སོགས་གསུངས་དེ་ལ་ཤོ་ལོ་ཀ་

[007B] ལྷར་བཅས་སྟོན་པ་སོགས་ཤོ་ལོ་ཀ་གཅིག་གིས་བརྒྱུད་པའི་བླ་མ་དང། དུས་གསུམ་ཕྱོགས་བཅུར་སོགས་ཤོ་ལོ་ཀས་ཕྱག་འོས་
ཐམས་ཅད་ལ་ཕྱག་འཚལ་བ་ཡིན། དེ་དག་ལ་ཡང་རང་ལུས་དཔག་ཏུ་མེད་པར་སྤྲུལ་ནས་ཡན་ལག་ལྔས་ཕྱག་འཚལ་བ་ནི་ལུས་ཀྱི་ཕྱག་དང། ལུས་རེ་རེ་ལ་མགོ་དཔག་ཏུ་མེད་པ་མགོ་རེ་རེ་
ལ་ལྕེ་དཔག་ཏུ་མེད་པར་སྤྲུལ་ནས་ཚོགས་ཞིང་རྣམས་ཀྱི་ཡོན་ཏན་ལྕེ་རེ་རེས་བརྗོད་ཅིང་དབྱངས་ཉན་པས་ཚིགས་སུ་བཅད་པ་རྣམས་བརྗོད་པ་ནི་དག་གི་ཕྱག་དང། བླ་མ་ལྷ་ཚོགས་རྣམས་ཀྱི་
ཡོན་ཏན་དྲན་པའི་སྒོ་ནས་དད་གུས་དཔག་ཏུ་མེད་པ་བྱེད་པ་ནི་ཡིད་ཀྱི་ཕྱག་ཡིན་པར་གསུངས་སོ། །གཉིས་པ་མཆོད་པའི་ཡན་ལག་ལ། ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་བཞི་ལས་
དང་པོ་ནི། སྐྱབས་མགོན་རྗེ་བཙུན་བླ་མ་འཁོར་བཅས་ལ། །ཞེས་སོགས་གསུངས། དོན་ནི། འབུལ་ལོ་གང་ལ་ན། སྐྱབས་མགོན་རྗེ་བཙུན་བླ་མ་འཁོར་དང་བཅས་པ་ལའོ། །གང་འབུལ་ན་
སྣ་ཚོགས་མཆོད་པའི་སྤྲིན་རྒྱ་མཚོ་ལྟ་བུ་འབུལ་ལོ། །ཞེས་མདོར་བསྟན་པ། འབུལ་བའི་གོ་རིམ་ནི། བཀོད་ལེགས་སོགས་ཀྱིས་ཆུ་བཞི་དང། མཛེས་པའི་མེ་ཏོག་ཅེས་པ་ནས་འདོད་

[008A]༄༅། །ཡོན་ལྷ་མོས་ཕྱོགས་ཀུན་ཁྱབ། །ཞེས་པའི་བར་ཉེར་སྤྱོད། རོལ་མོ་འདོད་ཡོན་ལྔ་འབུལ་བར་བསྟན་ཡུལ་ནི་མཆོད་ཡོན་མདུན་དུ། ཞབས་བསིལ་ཞབས་ལ། ཞལ་
བསིལ་ཞལ། བསང་གཏོར་སྐུ། མེ་ཏོག་དབུ། བདུག་སྤོས་ཤངས། མར་མེ་སྤྱན། དྲི་ཆབ་ཐུགས། ཞལ་ཟས་ཞལ། རོལ་མོ་སྙན། གཟུགས་སྤྱན། རེག་བྱ་སྐུ་ལ། གཞན་གསུམ་ཉེར་
སྤྱོད་བཞིན་འབུལ་ལོ། །ཚུལ་ཇི་ལྟ་བུར་ཕུལ་ན། རང་གི་ཐུགས་ཀའི་ས་བོན་ལས་སྤྲོས་པའི་འོད་ཟེར་གྱི་སྣ་ལ་མཆོད་པའི་ལྷ་མོ་མཆོད་རྫས་དེ་དག་བཟུང་བ་དཔག་ཏུ་མེད་པ་བྱུང་ནས་ཚོགས་
ཞིང་རྣམས་ཀྱི་གནས་དེ་དང་དེར་ཕུལ་བས་ཟག་པ་མེད་པའི་བདེ་བས་ཚིམ་པར་བསམ་མོ། །ཕྱི་ནང་འདོད་ཡོན་ལྷ་མོ་ཞེས་པའི་ནང་ནི་ནང་མཆོད་ཀྱི་ནང་མིན་ཅིང། འདོད་ཡོན་ལྔའི་མཆོད་པའི་ནང་
གསེས་ཀྱི་ཕྱི་ནང་གཉིས་སུ་དབྱེ་བའི་ནང་ཡིན་ཏེ། དཔེར་ན་གསང་བ་འདུས་པའི་དཀྱིལ་འཁོར་མཆོད་པའི་སྐབས་སུ་ཉེར་སྤྱོད་དང་འདོད་ཡོན་གྱི་ཕྱི་ནང་གཉིས་སུ་དབྱེ་བ་བཞིན་ནོ། །དེ་ནས་
མཎྜལ་ནི། གོང་དུ་བསྟན་པ་ལྟར་གྱི་མཎྜལ་ལ། བ་བྱུང་ལྔ་དང། དྲི་བཟང་བྱུགས། དྲི་བཟང་གིས་སྦགས་པའི་མེ་ཏོག་གཙང་མའི་ཚོམ་བུ་སོ་བདུན་ནམ། བདུན་སོགས་རྒྱས་བསྡུས་

[008B] བྱེ་བ་ཕྲག་བརྒྱའི་གླིང་བཞི་ལྷུན་པོར་བཅས། །ཞེས་སོགས་ཀྱི་ཚིགས་བཅད་རྣམས་བརྗོད་ཅིང་འབུལ། དེ་ཡང། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་
ཆུང་དུར་མ་སོང་བར་མཎྜལ་གྱི་སྟེང་དུ་ཡོད་པར་མོས་ནས། གཞན་ཡང། རྒྱལ་སྲིད་རིན་ཆེན་བདུན། ཉེ་བའི་རིན་ཆེན་བདུན། བཀྲ་ཤིས་ཀྱི་རྟགས་རྫས་བརྒྱད། གདུགས་དང་རྒྱལ་མཚན་
བ་དན་བཻ་ཌཱུརྱ་སོགས་ནོར་བུའི་རིགས་ཟ་འོག་སོགས་དར་ཟབ་ཀྱི་རིགས། མདོར་ན། བླ་ན་ཡོད་མེད་ཀྱི་མཆོད་རྫས་མ་ཚང་བ་མེད་པར་བློས་བླངས་ནས་འབུལ་ལོ། །མཎྜལ་འབུལ་བའི་
ཕན་ཡོན་ནི། མཁས་གྲུབ་དམ་པ་སངས་རྒྱས་ཡེ་ཤེས་ཀྱིས་གང་དུ་འཚང་རྒྱ་བའི་ལོངས་སྤྲུལ་གྱི་ཞིང་ཁྱད་པར་ཅན་འགྲུབ་པར་འགྱུར་བར་གསུངས། རྗེ་དེ་ཉིད་ནི་ལམ་རྒྱུད་ལ་སྐྱེ་བའི་རྒྱུ་
དང་ཞིང་སྤྱོང་དུའང་འགྲོ་གསུངས་པས་ཤིན་ཏུ་ཕན་ཡོན་ཆེ་བར་གདའོ། །དེ་ནས། དངོས་བཤམས་ཡིད་སྤྲུལ་ཡིད་བཞིན་རྒྱ་མཚོའི་དོགས། །ཞེས་སོགས་ནི། སྲིད་པ་དང་ཞི་བས་བསྡུས་པའི་རྣམ་
དཀར་གྱི་ཡོན་ཏན་རྣམས་དང། བསླབ་པ་གསུམ་རིམ་པ་གཉིས་སོགས་འཇིག་རྟེན་དང་འཇིག་རྟེན་ལས་འདས་པའི་ཡོན་ཏན་ཐམས་ཅད་དགའ་བའི་ཚལ་དང་དཔག་བསམ་གྱི་ཤིང་དུ་མོས་ནས་

[009A]༄༅། །འབུལ་བ་ཡིན་ནོ། །གཞན་ཡང་ཁ་དོག་དྲི་རོ་ནུས་པ་ཕུན་སུམ་ཚོགས་པའི་རྒྱ་ཇའི་གཏུང་བ་རྣམས་ཀྱང་ཕུལ་ལོ། །འོག་ནས་བྱུང་བའི་བཟང་པོའི་སྨན་ཕུལ་རྒྱུ་དེ་ཕྱིའི་
མཆོད་པའི་ཁོངས་སུ་གཏོགས་ཤིང་འཚམས་འདིར་འཐད་ཀྱང་གཞུང་རང་གི་དགོངས་དོན་ལྟར་འོག་ཏུ་འཆད་དོ། །གཉིས་པ་ནི། ལྕགས་ཀྱུ་ལྔ་དང་སོགས་ཀྱི་དོན་ནི། དངོས་གྲུབ་ཐམས་ཅད་འགུགས་པར་
བྱེད་པའི་ལྕགས་ཀྱུ་ལྔ་སྟེ་ཤ་ལྔ་དང། དངོས་གྲུབ་ཐམས་ཅད་གསལ་བར་བྱེད་པའི་སྒྲོན་མེ་བདུད་རྩི་ལྔ་སྟེ། བླ་མེད་ནས་བཤད་པ་བཞིན་སྦྱངས་རྟོགས་སྦར་གསུམ་བྱས་པའི་བདུད་རྩིའི་ནང་མཆོད་ཀྱང་
འབུལ་ལོ། །འབུལ་ཚུལ་ནི། འདུས་པའི་སྒྲུབ་ཐབས་རྣལ་འབྱོར་དག་པའི་རིམ་པ་ལས་བཤད་པ་ལྟར། བདག་ཉིད་ཀྱི་ལག་པ་གཡོན་པའི་མཐེ་བོང་ཀྵུཾ་ལས་ཞེས་སོགས་བྱུང་བ་ལྟར་ཡིན་
དེ་ལས་བདུད་རྩི་ཐོད་བ་བླངས་ཏེ་མཆོད་པའི་ལྷ་མོ་རྣམས་ཀྱིས་འབུལ་བར་བསམ་མོ། །གསུམ་པ་ནི། ཡིད་འོང་ལང་ཚོའི་དཔལ་འཛིན་སོགས་ཀྱི་ཤོ་ལོ་ཀ་ཡིན་ལ། ཕྱག་རྒྱ་གཟུགས་
མཛེས་ཤིང་ཡིད་འཕྲོག་པ། འཁྱུད་པ་དང་འོ་བྱེད་པ་ལ་སོགས་པ་འདོད་པའི་སྒྱུ་རྩལ་ལ་མཁས་པ་ཡིན་ལ། དེ་ལ་སྔགས་སྐྱེས་ནི་བསྐྱེད་རིམ་པའི་སྐབས་དང། ཞིང་སྐྱེས་ནི་དབེན་པ་གསུམ་གྱི་

[009B] ལྷན་སྐྱེས་ནི་སྒྱུ་ལུས་ཡན་གྱི་ཕོ་ཉ་མོ་ལ་བྱའོ། །འབུལ་ཚུལ་ནི། དེ་ལྟ་བུའི་ཕྱག་རྒྱ་སྤྲུལ་ནས་བླ་མའི་ཐུགས་ཀའི་རྡོ་རྗེ་འཆང་གི་ཡུམ་ལ་ཐིམ་པས་དེ་དང་སྙོམས་པར་ཞུགས་པས་
ལྷན་སྐྱེས་ཀྱི་བདེ་བ་ཆེན་པོ་སྐྱེས་ནས་ཐུགས་ཟག་མེད་ཀྱི་བདེ་བས་ཚིམ་པར་བསམ་མོ། །བཞི་པ་ནི། སྒྲིབ་བྲལ་ལྷན་སྐྱེས་བདེ་བའི་ཡེ་ཤེས་ཆེ། །ཞེས་པས་གསང་བའི་མཆོད་པ་དངོས་
སུ་བསྟན་ནས། ཆོས་ཀུན་རང་བཞིན་སྤྲོས་དང་བྲལ་བའི་དབྱིངས། །ཞེས་སོགས་སྦྲེལ་པའི་དེ་ཁོ་ན་ཉིད་ཀྱི་མཆོད་པ་ཡང་དངོས་སུ་བསྟན་པ་ཡིན། ཞེས་བདག་གི་དཔལ་ལྡན་བླ་མས་
གསུངས་སོ། །དེ་ནས་ཕྱི་མཆོད་ཀྱི་ཡན་ལག་སྨན་འབུལ་བ་ནི། ཉོན་མོངས་བཞི་བརྒྱ་རྩ་བཞི་སོགས་གསུངས། དེ་ནི་མ་རིག་པའི་རྩ་བ་ཅན་གྱི་ཉོན་མོངས་པ་འདོད་ཆགས་ཞེ་སྡང་གཏི་མུག་
གསུམ་གྱི་འབྲས་བུར་གྱུར་པའི་རླུང་མཁྲིས་པད་ཀན་གསུམ་ལས་གྱེས་པའི་ནད་དེ། གསོ་བ་རིག་པའི་རྩ་རྒྱུད་ལས། དེ་ལ་འདོད་ཆགས་ཞེ་སྡང་གཏི་མུག་གསུམ། །རླུང་མཁྲིས་བད་ཀན་
རིམ་པས་བསྐྱེད་པའི་རྒྱུ། །ཞེས་དང། བཤད་རྒྱུད་ལས། ནད་རྣམས་ཀུན་གྱི་རྒྱུ་ནི་གཅིག་པུ་སྟེ། །བདག་མེད་དོན་མ་རྟོགས་པའི་མ་རིག་ཅེས། །དཔེར་ན་བྱ་ནི་མཁའ་ལ་ལྡིང་གྱུར་ཀྱང། །

[010A]༄༅། །རང་གི་གྲིབ་མ་དེ་དང་མི་འབྲལ་ཞིང། །འགྲོ་ཀུན་བདེ་བར་གནས་ཤིང་སྤྱོད་ན་ཡང། །མ་རིག་ལྡན་པས་ནད་དང་འབྲལ་མི་སྲིད། །ཁྱད་པར་རྒྱུ་ནི་མ་རིག་ལས་བྱུང་བའི།།
འདོད་ཆགས་ཞེ་སྡང་གཏི་མུག་དུག་གསུམ་ལས། །འབྲས་བུ་རླུང་མཁྲིས་བད་ཀན་ཉེས་པ་བསྐྱེད། །ཅེས་གསུངས་པ་ལྟར་རོ། །བཞི་བརྒྱ་རྩ་བཞི་ནི། ནད་ལ། ཉེས་པ། གཙོ་བོ། རིགས་
གནས་བཞི་ལ་བརྒྱ་རྩ་གཅིག་རེ། དེ་རེ་རེ་ལ། གཞན་དབང། ཀུན་བཏགས། ཡོངས་གྲུབ། ལྟར་སྣང་བཞི་བཞིར་དབྱེ་བ་ཡིན་ཏེ། རྒྱུད་ལས། དེ་ལྟར་ཉེས་པ་གཙོ་བོ་རིགས་གནས་བཞིའི།།
དབྱེ་བ་བཞི་བརྒྱ་རྩ་བཞིའི་ནད་ཡོད་དེ། །ཞེས་དང། གཅིག་ལའང་བཞི་སྦྱར་བཞི་བརྒྱ་རྩ་བཞིར་གྱུར། །ཞེས་གསུངས་པ་ལས། འདིར་ནི་ཡོངས་གྲུབ་བཞི་བརྒྱ་རྩ་བཞི་ལ་དགོངས་པའོ། །དེ་ལྟ་
བུའི་ནད་རྣམས་སེལ་བར་བྱེད་པའི་སྨན་ཨ་རུ་ར་རྣམ་རྒྱལ། ཛ་ཏི། སུཀྨེལ། ཀ་ཀོ་ལ། ལི་ཤི། ཅུ་གང། གུར་གུམ་སོགས་བཟང་པོའི་སྨན་རྣམས་ཀྱང་འབུལ་ལོ། །ཕན་ཡོན་ནི། ཚེ་རབས་
ཀུན་ཏུ་ནད་མེད་པ་དང། །ནད་ཀྱི་བསྐལ་པར་མི་སྐྱེ་གསུངས། །དེ་ནས། ཁྱོད་མཉེས་དགྱེས་ཕྱིར་བདག་བྲན་འབུལ་ལགས་ན། །སོགས་རང་གི་ལུས་ལོངས་སྤྱོད་དུས་གསུམ་གྱི་དགེ་བ་

[010B] སྐབས་འདིར་ཐུན་མོང་དང་ཐུན་མོང་མ་ཡིན་པའི་སྡོམ་པ་བཟུང་ན་ཕུན་སུམ་ཚོགས་པའི་ཡན་ལག་ཏུ་གྱུར་ཏེ། དེ་ནི། དཀོན་མཆོག་གསུམ་ལ་
བདག་སྐྱབས་མཆི། །སོགས་ལན་གསུམ་དང། སངས་རྒྱས་བྱང་ཆུབ་སེམས་དཔའ་ཀུན། །བདག་ལ་དགོངས་པར་མཛད་དུ་གསོལ། །ཞེས་པ་ནས། སེམས་ཅན་མྱ་ངན་འདས་ལ་འགོད།།
ཅེས་པའི་བར་ལན་གསུམ་བརྗོད་པ་སྒྲུབ་པའི་མཆོད་པར་གྱུར་བར་གསུངས། སྐུ་བཞིའི་བདག་ཉིད་བླ་མ་དཀོན་མཆོག་ལ། །རྣམ་བཞིའི་མཆོད་པ་འབུལ་བའི་དགེ་བ་རྣམས། །སྐྱེ་
གནས་བཞི་ལྡན་འགྲོ་བ་མ་ལུས་པ། །རྒྱུད་སྡེ་བཞི་ཡི་ལམ་གྱིས་འདྲེན་ཕྱིར་བསྔོ། །བར་སྐབས་ཀྱི་ཚིགས་བཅད་དོ། །གསུམ་པ་བཤགས་པའི་ཡན་ལག་ནི། མཚམས་འདིར་ལྟུང་
བཤགས། བླ་མ་རྡོར་འཛིན་མ། སྡོམ་པ་གསུམ་སོ་སོའི་ཕྱིར་བཅོས་རྣམས་བྱ་བར་གསུངས་ཤིང། བསྡུ་ན། ཐོག་མེད་དུས་ནས་མི་དགེའི་སྡིག་པའི་ལས། །ཞེས་སོགས་གསུངས་
དེ་ཡང་སྡིག་ལྟུང་གང་ཡིན་ནའང་སྟོབས་བཞིས་བཤགས་ན་མི་དག་མི་རུང་སྟེ། ཆོས་བཞི་པའི་མདོ་ལས། སྟོབས་བཞི་དང་ལྡན་པས་བཤགས་ན། བྱས་ཤིང་བསགས་པའི་ལས་
[011A]༄༅། །ཐམས་ཅད་འདག་པར་འགྱུར་རོ། །ཞེས་གསུངས་པའི་ཕྱིར། དེ་ལ་སྟོབས་བཞི་ཚང་ཚུལ་ནི། ཐུགས་རྗེ་ཆེན་པོ་དང་ལྡན་པའི་བླ་མ་ཚོགས་ཞིང་རྣམས་ཀྱི་སྤྱན་སྔར་ཞེས་རྟེན་
གྱི་སྟོབས་དང། ཐོག་མེད་དུས་ནས་བསགས་པའི་མི་དགེ་བ་བཅས་པ་དང་རང་བཞིན་གྱི་ཁ་ན་མ་ཐོ་བའི་སྡིག་པའི་ལས་རྣམས་འགྱོད་པའི་སེམས་ཀྱིས་ཞེས་རྣམ་པར་སུན་འབྱིན་པའི་
སྟོབས་དང། བཤགས་པ་དངོས་ནི། གཉེན་པོ་ཀུན་དུ་སྤྱོད་པའི་སྟོབས་དང། སླན་ཆད་མི་བགྱིད་པར་སྡོམ་པ་ནི། སྡིག་པ་ལས་སླར་ལོག་པའི་སྟོབས་བསྟན་ནོ། །དེའི་ཚེ་དམིགས་པ་ནི། ཚོགས་ཞིང་རྣམས་
ཀྱི་སྐུའི་ཆ་ལས་བདུད་རྩི་དཀར་པོ་འོད་ཟེར་དང་བཅས་པའི་རྒྱུན་བབས། རང་གི་སྤྱི་བོ་ནས་ཞུགས་ལུས་ཐམས་ཅད་གང། སྡིག་སྒྲིབ་བག་ཆགས་དང་བཅས་པ་ཐམས་ཅད་བ་སྤུའི་བུ་ག་དང་འོག་སྒོ་གཉིས་
ནས་ནག་བུན་གྱི་ཐོན་ནས་ཕྱིར་ཡལ་སོང་བར་བསམ་མོ། །སྡིག་པ་དག་པའི་རྟགས་ནི། བསྐུལ་བྱེད་ཀྱི་གཟུངས་ལས། རྨི་ལམ་ན་ཟས་ངན་སྐྱུགས་པ་དང། ཞོ་དང་འོ་མ་འཐུང་བ་དང། སྐྱུགས་པ་དང་
ཉི་མ་དང་ཟླ་བ་མཐོང་བ་དང། ནམ་མཁའ་ལ་འགྲོ་བ་དང། མེ་འབར་བ་དང། མ་ཧེ་དང་མི་ནག་པོ་ཐུབ་པ་དང། དགེ་སློང་དང་དགེ་འདུན་མཐོང་བ་དང། འོ་མ་འབྱུང་བའི་ཤིང་དང། གླང་པོ་ཆེ་དང་

[011B] རི་དང། སེངྒེའི་ཁྲི་དང། ཁང་བཟང་གི་སྟེང་དུ་འཛེག་པ་དང། ཆོས་ཉན་པར་རྨིས་ན། སྡིག་པ་བྱང་བར་ཤེས་པར་བྱའོ། །ཞེས་གསུངས་པའི་རྟགས་འབྱུང་འབྱུང་གི་བར་
འབད་པས་བཤགས་པར་བྱའོ། །བཞི་པ་རྗེས་སུ་ཡི་རང་བ་ནི། ཆོས་རྣམས་རང་བཞིན་མཚན་མ་དང་བྲལ་ཡང། །སོགས་ཀྱི་ཤོ་ལོ་ཀས་བསྟན། དེ་ཡང། རྗེ་ཙོང་ཁ་པས། འབད་པ་ཆུང་
ངུས་རླབས་ཆེན་ཚོགས་སྡུད་ལ། །དགེ་ལ་རྗེས་སུ་ཡི་རང་མཆོག་ཏུ་གསུངས། །ཞེས་གསུངས་པས་ཕན་ཡོན་ཀྱང་ཤིན་ཏུ་ཆེ་བར་གསུངས་སོ། །དེ་ལ་གཞུང་དཀྱུས་བཞིན་བསམ་པ་
ཐག་པ་ནས་རྗེས་སུ་ཡི་རང་བ་བསྒོམ་མོ། །ལྔ་པ་ཆོས་འཁོར་བསྐོར་བར་བསྐུལ་བ་ནི། སྔོན་བདག་ཅག་གི་སྟོན་པ་མངོན་པར་རྫོགས་པར་སངས་རྒྱས་ནས་ཞག་ཞེ་དགུ་འདས་པ་ན། ལྷ་ཚངས་པ་
གསེར་གྱི་འཁོར་ལོ་རྩིབས་སྟོང་ལྡན་པ་ཕུལ་ནས། འགྲོ་ལ་ཆོས་ཀྱི་འཁོར་ལོ་བསྐོར་བར་གསོལ་བ་བཏབ་པ་བཞིན་དུ། བླ་མ་ཞིང་མཆོག་ཕུལ་དུ་བྱུང་བའི་མཁྱེན་བརྩེའི་ཆུ་འཛིན་ཏེ་ཆར་
སྤྲིན་འབུམ་ཕྲག་མང་པོ་དཀྲིགས་པ་ལྟ་བུ་ལས། འགྲོ་བ་མཐའ་ཡས་པའི་གནས་སྐབས་སུ་ཕན་པ་དང། མཐར་ཐུག་བདེ་བའི་ཀུནྡའི་ཚལ་ལྟ་བུ་དེ་བསྐྱེད་པ་དང། ཡུན་རིང་དུ་གནས་པར་བྱ་

[012A]༄༅། །བའི་ཕྱིར། ཟབ་པ་དང་རྒྱ་ཆེ་བའི་ཆོས་ཀྱི་ཆར་འབབ་ཅིང་བསྟན་དུ་གསོལ། ཞེས་པའོ། །དྲུག་པ་བརྟན་པར་བཞུགས་པར་གསོལ་བ་ནི། རྡོ་རྗེའི་སྐུ་ལ་སྐྱེ་འཆི་མི་མངའ་
ཡང༑ ༑སོགས་ཀྱིས་བསྟན། གཞན་རྣམས་གོ་སླ་ཞིང། ཟ་མ་ཏོག་ནི། ནོར་བུའི་སྣོད་ལ་དགོངས་པའོ། །བདུན་པ་དགེ་བ་བསྔོ་བ་ནི། འདི་ལྟར་བསྐྲུན་པའི་རྣམ་དཀར་དགེ་བའི་ཚོགས། །ཞེས་
སོགས་ཀྱིས་བསྟན། དེ་ཡང་བློ་གྲོས་མི་ཟད་པས་ཞུས་པའི་མདོ་ལས། ཇི་ལྟར་རྒྱ་མཚོ་ཆེ་ནང་ཆུ་ཐིག་ལྟུང། །རྒྱ་མཚོ་མ་ཟད་བར་དུ་དེ་མི་འཛད་དེ་བཞིན་བྱང་ཆུབ་ཡོངས་བསྔོས་དགེ་བ་
ཡང། །བྱང་ཆུབ་མ་ཐོབ་བར་དུ་དེ་མི་འཛད། །ཅེས་གསུངས་པས་ན། དགེ་བ་ཅི་བྱེད་པ་ཐམས་ཅད་སེམས་ཅན་ཐམས་ཅད་ཀྱི་ཐུན་མོང་དུ་བསྔོ་བ་ནི་ཐེག་པ་ཆེན་པོའི་བཀའ་དང་བསྟན་བཅོས་
ཐམས་ཅད་ལས་བཤད་ཅིང། རྒྱལ་བའི་ཡུམ་ལས། དགེ་བའི་རྩ་བ་ཐམས་ཅད་བླ་ན་མེད་པའི་བྱང་ཆུབ་ཏུ་ཡོངས་སུ་བསྔོ་བར་བྱ་བ་ཡིན་གྱི། ཉན་ཐོས་དང་རང་སངས་རྒྱས་ཀྱི་སར་
བསྔོ་བར་མི་བྱའོ། །ཞེས་དང། སྡུད་པ་ལས། འགྲོ་བའི་དོན་དུ་བྱང་ཆུབ་ཕྱིར་ནི་ཐམས་ཅད་བསྔོ། །ཞེས་སོགས་མང་དུ་གསུངས་ཏེ། འདིར་ནི་མདོར་བསྡུ་ན། འདི་ལྟར་ཞིང་མཆོག་དམ་

[012B] མཆོད་པ་ཕུལ་བ། སྡིག་པ་བཤགས་པ། དགེ་བ་ལ་རྗེས་སུ་ཡི་རང་བ། ཆོས་སྟོན་པར་བསྐུལ་བ། བརྟན་པར་བཞུགས་པར་གསོལ་བ། འདིས་མཚོན་རབ་
གཞན་སྐྱ་འཕགས་ཐམས་ཅད་ཀྱིས་དུས་གསུམ་དུ་བསགས་པའི་རྣམ་པར་དཀར་བའི་དགེ་བ་ཇི་སྙེད་པ་ཐམས་ཅད་མ་ལུས་པ། མར་གྱུར་སེམས་ཅན་ཐམས་ཅད་ཡང་དག་པའི་དགེ་བའི་
བཤེས་གཉེན་གྱིས་རྗེས་སུ་བཟུང་སྟེ། དེའི་ཞལ་གྱི་གདམས་པ་ཟབ་མོ་རྣམས་ཉམས་སུ་བླངས་པ་ལ་བརྟེན་ནས་ཟུང་འཇུག་རྡོ་རྗེ་འཆང་གི་སྐུ་ཚེ་འདིར་ཐོབ་པའི་རྒྱུ་རུ་བསྔོ་བར་བྱའོ་
འདི་ལྟ་བུའི་གནས་སྐབས་ཐམས་ཅད་དུ་ཚོགས་ཞིང་སོགས་ཆོས་ཐམས་ཅད་རང་བཞིན་གྱིས་མ་གྲུབ་པར་རྨི་ལམ་མམ་སྒྱུ་མ་བཞིན་དུ་འཁོར་གསུམ་རྣམ་པར་དག་པའི་ལྟ་བས་ཟིན་པ་ནི་ཤིན་
ཏུ་གལ་ཆེ་བར་གསུངས་ཏེ། མེད་དུ་མི་རུང་བའི་ཡན་ལག་གེ་སྨྲས་པ། བཀའ་དང་བསྟན་བཅོས་ཀུན་ལས་ལགས་བསྔགས་པའི། །བཀའ་དྲིན་གསུམ་ལྡན་བླ་མ་ཞིང་མཆོག་གི་བཀའ་
ལས་བྱུང་བའི་མན་ངག་བསྟན་པ་འདི། །བཀའ་བཞིན་སྒྲུབ་པའི་མཆོད་པའི་རྒྱུར་གྱུར་ཅིག་ཞེས་བྱ་བ་ནི་བར་སྐབས་ཀྱི་ཚིགས་བཅད་དོ། །བཞི་པ་ནི། གཞུང་རང་ལས་

[013A]༄༅། །དེ་ནས་ལག་ན་རྡོ་རྗེ་དབང་བསྐུར་བའི་རྒྱུད་ལས། སློབ་དཔོན་གྱི་ནི་ཡོན་ཏན་གཟུང། །སྐྱོན་ནི་ནམ་ཡང་གཟུང་མི་བྱ། །ཡོན་ཏན་བཟུང་ན་དངོས་གྲུབ་འཐོབ། །སྐྱོན་རྣམས་
བཟུང་ན་དངོས་མི་འགྲུབ། །ཅེས་གསུངས་པ་ལྟར། བླ་མའི་སྐྱོན་རྟོག་ཀྱི་བློ་ཡེ་མ་ཤོར་བར་བྱའོ་སྙམ་པའི་དྲན་ཤེས་ཡང་ཡང་བསྟེན། ཞེས་གསུངས་པ་ལྟར། བླ་མ་ལ་སངས་རྒྱས་དངོས་
ཀྱི་འདུ་ཤེས་བསྐྱེད་དེ། གལ་ཏེ་སྐྱོན་རྟོག་གི་བློ་ཅུང་ཟད་སྐྱེས་ནའང་དེ་ལ་འདི་ལྟར་བསམ་པར་བྱ་སྟེ། ག་རེ་བདག་གི་དགེ་བའི་བཤེས་གཉེན་འདི་སངས་རྒྱས་དང་འདྲ་བས་འདི་ལ་འདི་འདྲའི་
སྐྱོན་ག་ལ་སྲིད་དེ། བདག་རང་གི་སྣང་བ་མ་དག་པས་འདི་ལྟར་སྣང་བ་འདུག་པས། སྒྱུ་མའི་འཕྲུལ་ལས་མི་རྟ་ལ་སོགས་པ་ཡེ་མེད་བཞིན་དུ་སྣང་བ་དང། སྒྲིབ་པ་ཤས་ཆེ་བས་རྗེ་བཙུན་
བྱམས་པ་ཁྱི་མོར་མཐོང་བ་དང། རྗེ་བཙུན་རྣལ་འབྱོར་མ་མཛེ་མོར་མཐོང་བ་དང། མཁྲིས་པའི་ནད་ཀྱིས་ཟིན་པའི་མི་ལ་དུང་དཀར་སེར་པོར་མཐོང་བ་ལ་སོགས་པའི་ལོ་རྒྱུས་མང་པོ་ཡོད་
པ་བཞིན་དུ་བདག་ཀྱང་འཁྲུལ་པའི་སྣང་པ་ཡིན། དེ་འདྲའི་འཁྲུལ་པའི་སེམས་ཀྱིས་སྡིག་པ་དཔག་ཏུ་མེད་པ་བསགས་ནས་ངན་སོང་དུ་སྐྱེ་བའི་རྒྱུ་གསོག་པར་འདུག་ཅེས་རང་ལ་རྔན་སྒྲན་

[013B] ཁྱད་པར་རྩ་བའི་བླ་མ་དེ་ཉིད་ཀྱི་མཚན་ཐོས་པ་ཙམ་གྱིས་བྱིན་རླབས་དཔག་ཏུ་མེད་པ་འབྱུང་ཞིང། གསོལ་བ་བཏབ་པ་ཙམ་གྱིས་དངོས་གྲུབ་ཀྱི་བཀའ་
དྲིན་བདེ་བླག་ཏུ་སྩོལ་བར་མཛད་པས་སངས་རྒྱས་ཀུན་ལས་ཀྱང་ལྷག་སྟེ། སྡོམ་འབྱུང་ལས། འདི་ནི་རང་བྱུང་བཅོམ་ལྡན་འདས། །ལྷག་པའི་ལྷ་ཉིད་གཅིག་པུ་ཉིད། །མན་ངག་རབ་ཏུ་
སྟེར་བའི་ཕྱིར། །རྡོ་རྗེ་སློབ་དཔོན་དེ་བས་ལྷག་ཅེས་གསུངས་པའི་ཕྱིར་དང། སྒོས་སུ་བདག་ཅག་རྣམས་ཀྱི་འདྲེན་པ་རྗེ་བཙུན་ཐམས་ཅད་མཁྱེན་པ་པཎ་ཆེན་རིན་པོ་ཆེ་འདི་ཉིད་ཀྱི་མཚན་
ཐོས་པ་དང། སྐུ་མཐོང་བ་དང། ཡིད་ལ་དྲན་པ་དང། དད་པས་གསོལ་བ་བཏབ་པ་ཐམས་ཅད་ངན་སོང་གི་སྡུག་བསྔལ་ལས་གྲོལ་ཞིང། བདེ་བ་མཆོག་ལ་གནས་པར་འགྱུར་བ་སོགས་བྱིན་
རླབས་ཤིན་ཏུ་ཆེ་བ་ཡིན་ཏེ། ཉིད་ཀྱི་རྡོ་རྗེའི་གསུང་ལས། བདག་ཉིད་མཐོང་དང་ཐོས་པ་དང། །དྲན་རེག་གུས་པར་བྱེད་པ་རྣམས། །ལོག་པའི་ལམ་དུ་མི་ལྟུང་བར། །བདེ་ནས་བདེ་བར་
བགྲོད་པར་ཤོག་བདག་ལ་དམ་པར་འཛིན་པ་རྣམས། །འབྲལ་མེད་བདག་གིས་རྗེས་བཟུང་ནས། །བདག་ནི་མངོན་པར་འཚང་རྒྱའི་ཚེ། །འཁོར་གྱི་ཐོག་མར་འགྱུར་བར་བགྱི། །

[014A]༄༅། །བདག་གི་མིང་ཙམ་དྲན་པས་ཀྱང། །འཇིགས་པ་མེད་པའི་གནས་ཐོབ་སྟེ། །དམ་པའི་གྲོགས་དང་མི་འབྲལ་བར། །ཐམས་ཅད་མཁྱེན་གྲོང་འཇུག་གྱུར་ཅིག་ཅེས་དང་
བདག་ལས་དམ་ཆོས་ཐོས་པ་དང། །དད་ཅིང་མོས་པ་ཐམས་ཅད་ཀྱང། །བྱང་ཆུབ་སྙིང་པོར་མཆིས་ཀྱི་བར། །ཡིད་བཞིན་ནོར་ལྟར་འདོད་པ་བསྒྲུབས། །ཞེས་གསུངས་པའི་ཕྱིར་
དེ་བས་ན། མཚམས་འདིར་བླ་མ་སངས་རྒྱས་བྱང་སེམས་རྣམས་ཀྱི་གསོལ་འདེབས་གང་ཤེས་དང། ཁྱད་པར་དགེ་ལེགས་ཡོན་ཏན་མ་འམ། བཀའ་དྲིན་གསོལ་འདེབས་སོགས་
བྱས་ནས། བློ་བཟང་ཆོས་ཀྱི་རྒྱལ་མཚན་མཁྱེན་ནོ། །ཞེས་པའི་ཚིག་འདི་བརྒྱ་སྟོང་ཁྲི་འབུམ་སོགས་གང་ནུས་ཀྱིས་བརྗོད་པར་བྱ་ཞིང། དེ་ནས་གཞུང་རང་ལས་བྱུང་བ་ལྟར་གསོལ་བ་བཏབ་
པ་ནི། ཡོན་ཏན་འབྱུང་གནས་ཞེས་སོགས་ཤོ་ལོ་ཀས། ཐུན་མོང་པ་འདུལ་བའི་སྡེ་སྣོད་ལས་བྱུང་བའི་བླ་མའི་མཚན་ཉིད་དང་ལྡན་པའི་སྒོ་ནས་གསོལ་བ་བཏབ་པ་ཡིན་ཏེ། སུམ་བརྒྱ་
པ་ལས། ཚུལ་ཁྲིམས་ལྡན་ཞིང་འདུལ་བའི་ཆོ་ག་ཤེས། །ནད་པར་སྙིང་བརྩེ་འཁོར་ནི་དག་པ་དང། །ཆོས་དང་ཟང་ཟིང་ཕན་འདོགས་ལ་བརྩོན་པ། །དུས་སུ་འདོམས་པ་དེ་ནི་བླ་མར་

[014B] །ཞེས་གསུངས་པའི་ཕྱིར་རོ། །གང་དང་ལྡན་ན་ཞེས་སོགས་ཀྱི་ཤོ་ལོ་ཀས་ཐེག་ཆེན་ཐུན་མོང་བའི་བླ་མའི་མཚན་ཉིད་དང་ལྡན་པའི་ཡོན་ཏན་བརྗོད་པའི་སྒོ་ནས་གསོལ་བ་བཏབ་
པ་ཡིན་ཏེ། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག་དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་
སྐྱོ་བ་སྤངས་ལ་བསྟེན། །ཞེས་གསུངས་པའི་ཕྱིར། སྒོ་གསུམ་ལེགས་བསྡམས་བློ་ཆེན་སོགས་ཤོ་ལོ་ཀས་གསང་སྔགས་རྡོ་རྗེ་ཐེག་པའི་བླ་མའི་མཚན་ཉིད་དང་ལྡན་པའི་སྒོ་ནས་
གསོལ་བ་བཏབ་པ་ཡིན་ཏེ། བླ་མ་ལྔ་བཅུ་པ་ལས། བརྟན་ཞིང་དུལ་ལ་བློ་གྲོས་ལྡན། །བཟོད་ལྡན་དྲང་ལ་གཡོ་སྒྱུ་མེད། །སྔགས་དང་རྒྱུད་ཀྱི་སྦྱོར་བ་ཤེས། །དེ་ཉིད་བཅུ་ནི་ཡོངས་སུ་
ཤེས༑ ༑དཀྱིལ་འཁོར་བྲི་བའི་ལས་ལ་མཁས། །སྔགས་བཤད་པ་ཡི་སྦྱོར་བ་ཤེས། །རབ་ཏུ་བརྟན་ཞིང་དབང་པོ་དུལ། །ཞེས་གསུངས་པའི་ཕྱིར། དེ་ཉིད་བཅུ་ཟུང་ནི། ཕྱིར་
བཟློག་གཉིས་ཀྱི་ཆོ་ག་དང། །གསང་དང་ཤེས་རབ་ཡེ་ཤེས་དང། །ཁ་སྦྱོར་འབྱེད་པའི་ཆོ་ག་དང། །གཏོར་མ་རྡོ་རྗེའི་བཟླས་པ་དང། །དྲག་ཤུལ་སྒྲུབ་པའི་ཆོ་ག་དང། །རབ་ཏུ་གནས་

[015A]༄༅། །དང་དཀྱིལ་འཁོར་བསྒྲུབ། །གསང་བའི་དེ་ཉིད་བཅུ་ཡིན་ནོ། །དཀྱིལ་འཁོར་ཏིང་འཛིན་ཕྱག་རྒྱ་དང། །གར་སྟབས་འདུག་སྟངས་བཟླས་བརྗོད་དང། །སྦྱིན་
བསྲེག་མཆོད་པ་ལས་སྦྱོར་དང། །སླར་སྡུད་པ་ཡི་རྣམ་པ་ནི། །ཕྱི་ཡི་དེ་ཉིད་བཅུ་ཡིན་ནོ། །ཞེས་རྗེ་བླ་མས་བླ་མ་ལྔ་བཅུ་པའི་འགྲེལ་པར་རྡོ་རྗེ་སྙིང་པོ་རྒྱན་གྱི་རྒྱུད་ལས་ལུང་དྲངས་པ་
བཞིན་ནོ། །དེ་ནས་སངས་རྒྱས་གྲངས་མེད་སོགས་ཤོ་ལོ་ཀ་བཞིས་ཕྱིའི་ཡོན་ཏན་བརྗོད་པའི་སྒོ་ནས་གསོལ་བ་བཏབ་པ་ཡིན་ལ། དེ་ལ། བདེ་གཤེགས་སྐུ་གསུམ་རྒྱན་གྱི་འཁོར་ལོ་ནི།།
ཞེས་པ་ནི། སྐུ་མི་ཟད་པ་རྒྱན་གྱི་འཁོར་ལོ། གསུང་མི་ཟད་པ་རྒྱན་གྱི་འཁོར་ལོ། ཐུགས་མི་ཟད་པ་རྒྱན་གྱི་འཁོར་ལོ་ལས། དང་པོ་ལ། སྐུའི་གསང་བ་བསམ་གྱིས་མི་ཁྱབ་པ་དང་
སྐུ་ཐམས་ཅད་པ་གཉིས་ལས། སངས་རྒྱས་ཀྱི་སྐུའི་ཚད་ནི་གཞན་སུས་ཀྱང་བཟུང་མི་ནུས་པ་ནི་དང་པོ་ནི། མཆོག་གི་སྤྲུལ་སྐུ་ནས་བཟུང་གྲུ་ཟམ་སོགས་སུ་སྤྲུལ་ནས་འགྲོ་དོན་མཛད་པ་ནི་
གཉིས་པའོ། །གསུང་ལ་ཡང་གསུང་གི་གསང་བ་བསམ་གྱིས་མི་ཁྱབ་པ་དང། གསུང་ཐམས་ཅད་པ་གཉིས་ལས། སངས་རྒྱས་ཀྱི་གསུང་ནི་དྲུང་ནས་ཉན་ཀྱང་ཆེ་བ་མེད་ཅིང་

[015B] དེ་བཞིན་གཤེགས་པའི་གསུང་གཅིག་ལ་སེམས་ཅན་རང་རང་གི་སྐད་དུ་གོ་བ་ནི་གཉིས་པའོ། །ཐུགས་ལ་ཡང། ཐུགས་
ཀྱི་གསང་བ་བསམ་གྱིས་མི་ཁྱབ་པ་དང། ཐུགས་ཐམས་ཅད་པ་གཉིས་ལས། སངས་རྒྱས་ཀྱི་ཐུགས་ཀྱིས་ཤེས་བྱ་ཐམས་ཅད་མཁྱེན་པ་ནི་དང་པོ་དང། ཇི་ལྟ་ཇི་སྙེད་མཁྱེན་
པའི་ཡེ་ཤེས་ནི་གཉིས་པ་ཡིན་ལ། དེ་ལའང་ཇི་ལྟ་མཁྱེན་པ་ནི་དངོས་པོའི་གནས་ལུགས་མ་བཅོས་པར་མཁྱེན་པ་དང། ཇི་སྙེད་ནི་ཚེར་མ་རྣོ་བ། སྲན་མ་ཟླུམ་པ། རྨ་བྱའི་མདོང་
བཀྲ་སོགས་ཀྱི་རྒྱུ་འབྲས་རྟེན་འབྲེལ་མ་འདྲེས་པར་མཁྱེན་པའོ། །དེ་ཡང་རང་གཞན་གྱི་དོན་དེ་གཉིས་ལྷུན་གྱིས་གྲུབ་པས་ན་མཛེས་པའི་རྒྱན་དང། མཛད་པ་འཕྲིན་ལས་རྒྱུན་མི་འཆད་
པའི་འཁོར་ལོ་ཞེས་བརྗོད་པ་ཡིན་གསུངས་སོ། །ཁྱོད་ཀྱི་ཕུང་ཁམས་སྐྱེ་མཆེད་ཡན་ལག་རྣམས། །ཞེས་སོགས་ཤོ་ལོ་ཀ་གཉིས་ཀྱིས་ནང་གི་ཡོན་ཏན་དང། སྒྲིབ་མེད་ལྷན་
སྐྱེས་སོགས་ཤོ་ལོ་ཀས་གསང་བ་དང། དེ་ཁོ་ན་ཉིད་ཀྱི་ཡོན་ཏན་བརྗོད་པའི་སྒོ་ནས་བསྟོད་ཅིང་གསོལ་བ་བཏབ་པར་བྱའོ། །དེ་དག་གི་སྐབས་སུ་སེམས་ལ་དད་གུས་མེད་པར་ཁ་
[016A]༄༅། །ཙམ་ཚིག་ཙམ་གྱིས་གསོལ་བ་བཏབ་པས་མི་ཆོག་སྟེ། བླ་མ་དཀོན་མཆོག་ལ་བྱིན་རླབས་དང་ཐུགས་རྗེ་ཆུང་བ་འམ་མེད་པ་ནི་མ་ཡིན་ཀྱང། གང་ཟག་རང་ག་
དང་གུས་ཆུང་བ་འམ་མེད་པའི་དབང་གིས་བྱིན་རླབས་མི་འཇུག་པ་ཡོད་པའི་ཕྱིར་ཏེ། མངོན་རྟོགས་རྒྱན་ལས། ལྷ་ཡི་རྒྱལ་པོས་ཆར་འབབས་ཀྱང། །ས་བོན་མི་རུང་མི་འཁྲུངས་ལྟར།།
སངས་རྒྱས་རྣམས་ནི་བྱོན་གྱུར་ཀྱང། །སྐལ་བ་མེད་རྣམས་བཟང་མི་མྱོང། །ཞེས་དང། རྗེ་དགེ་འདུན་རྒྱ་མཚོས་ཀྱང་འོད་ཟེར་སྟོང་ལྡན་རྟ་བདུན་དཀྱིལ་འཁོར་ཡང། །
གླིང་བཞིའི་མུན་པ་མ་ལུས་སེལ་བ་ལ། །རྟག་པར་ཁ་ནི་བྱང་བསྟན་བྲག་ཕུག་གི་གྲིབ་མ་མི་སེལ་ཉི་མའི་སྐྱོན་མ་ཡིན། །ཞེས་དང། ཆོས་བཅུ་པའི་མདོ་ལས། དད་པ་
མེད་པའི་མི་རྣམས་ལ། །དཀར་པོའི་ཆོས་རྣམས་མི་སྐྱེ་ཞིང། །ཞེས་དང། རྨོག་ཅོག་པ་ཆེན་པོས། བསྒོམ་གཞན་གྱིས་གྲོལ་བར་ཐེ་ཚོམ་ཟ། །མོས་གུས་ཀྱིས་གྲོལ་
བར་ཐེ་ཚོམ་མེད། །གསུངས་པ་དང། འཇིག་རྟེན་མགོན་པོས་ཀྱང། བླ་མ་སྐུ་བཞིའི་གངས་རི་ལ། །མོས་གུས་ཀྱིས་ཉི་མ་མ་ཤར་ན། །བྱིན་རླབས་ཀྱི་ཆུ་རྒྱུན་མི་

[016B] །སེམས་མོས་གུས་དེ་ལ་ནན་ཏན་མཛོད། །ཅེས་པས་སོ། །དེ་ནས། རྗེ་དེ་ཉིད་ཀྱིས་བླ་མའི་རྣལ་འབྱོར་དུ་གསུངས་པ་ལྟར། སངས་རྒྱས་ཐམས་ཅད་འདུས་
སྐུ་རྡོ་རྗེ་འཆང། །སོགས་ཀྱིས་ཀྱང་གསོལ་བ་བཏབ་སྟེ། ཁྱད་པར་དུ། ཁྱོད་ནི་བླ་མ་ཁྱོད་ནི་ཡི་དམ་ཁྱོད་ནི་མཁའ་འགྲོ་ཆོས་སྐྱོང་སྟེ། །སོགས་ཀྱིས་གདུང་ཤུགས་དྲག་པོས་
གསོལ་བ་བཏབ་པར་བྱའོ། །ལྔ་པ་ནི། རྗེ་ཉིད་ཀྱིས་རྡོ་རྗེ་འཇིགས་བྱེད་ཀྱི་བླ་མའི་རྣལ་འབྱོར་དུ་གསུངས་པ་ལྟར། བླ་མ་ལྷག་པའི་ལྷ་ཡི་ཐུགས་ཀ་ནས། །ཡུམ་བཞི་རིགས་
ལྔའི་རང་བཞིན་བུམ་པའི་ཆུ། །ཅོད་པཎ་རྡོ་དྲིལ་མིང་གིས་དབང་བསྐུར་བས། །སོགས་ཀྱིས་རྒྱས་པ་བྱེད་དམ། ཡང་མདོར་བསྡུ་ན་གཞུང་ལྟར། དེ་ལྟར་ལན་གསུམ་གསོལ་བ་
བཏབ་པའི་མཐུས། །བླ་མའི་སྐུ་གསུངས་ཐུགས་ཀྱི་གནས་རྣམས་ལས། །ཞེས་སོགས་གསུངས། དེའི་བསྒོམ་ཚུལ་ནི། བླ་མའི་སྤྱི་བོའི་ཨོཾ་དཀར་པོ་ལས་བདུད་རྩི་འོད་ཟེར་དང་
བཅས་པ་སྐྱ་ནར་གྱིས་བྱུང། རང་གི་སྤྱི་བོ་ནས་ཞུགས་མགྲིན་པ་ཡན་གང། ལུས་ཀྱི་སྒོ་ནས་བསགས་པའི་སྡིག་སྒྲིབ་སྤྱི་དང། སྐུ་རྡོ་རྗེ་འགྲུབ་པ་ལ་གེགས་བྱེད་སྦྱངས་བུམ་པའི་

[017A]༄༅། །དབང་ཐོབ། མཆོག་གི་སྤྲུལ་པའི་སྐུ་འགྲུབ་པའི་ནུས་པ་ཁྱད་པར་ཅན་བཞག། བླ་མའི་མགྲིན་པའི་ཨཱདྨར་པོ་ལས་བདུད་རྩི་འོད་ཟེར་དང་བཅས་པ་
དམར་ནར་གྱིས་བྱུང། རང་གི་མགྲིན་པ་ནས་ཞུགས། སྙིང་ཁ་ཡན་གང། ངག་གི་སྒོ་ནས་བསགས་པའི་སྡིག་སྒྲིབ་སྤྱི་དང། གསུང་རྡོ་རྗེ་འགྲུབ་པ་ལ་གེགས་བྱེད་སྦྱངས་
གསང་བའི་དབང་ཐོབ། ལོངས་སྤྱོད་རྫོགས་པའི་སྐུ་འགྲུབ་པའི་ནུས་པ་ཁྱད་པར་ཅན་བཞག། བླ་མའི་ཐུགས་ཀའི་ཧཱུཾ་སྔོན་པོ་ལས་བདུད་རྩི་འོད་ཟེར་དང་བཅས་པ་སྔོ་ནར་གྱིས་བྱུང་
རང་གི་སྙིང་ཁར་ཞུགས། ལྟེ་བ་ཡན་གང། ཡིད་ཀྱི་སྒོ་ནས་བསགས་པའི་སྡིག་སྒྲིབ་སྤྱི་དང། ཐུགས་རྡོ་རྗེ་འགྲུབ་པའི་གེགས་བྱེད་སྤྱངས། ཤེས་རབ་ཡེ་ཤེས་ཀྱི་དབང་
ཐོབ༑ ཆོས་ཀྱི་སྐུ་འགྲུབ་པའི་ནུས་པ་ཁྱད་པར་ཅན་བཞག། སླར་ཡང་བླ་མའི་གནས་ལྔའི་ཡི་གེ་ལས་བདུད་རྩི་ཁ་དོག་སྣ་ལྔ་འོད་ཟེར་དང་བཅས་པ་གཅིག་ཅར་དུ་བྱུང། རང་
གི་གནས་ལྔར་གཅིག་ཅར་དུ་ཐིམ་པས། ལུས་ཐམས་ཅད་བདུད་རྩིས་མེར་གྱིས་གང། ལུས་ངག་ཡིད་གསུམ་གྱི་སྒོ་ནས་བསགས་པའི་སྡིག་སྒྲིབ་བག་ཆགས་དང་བཅས་པ་

[017B] དབང་བཞི་པ་ཚིག་དབང་རིན་པོ་ཆེ་ཐོབ། ཟུང་འཇུག་རྡོ་རྗེ་འཆང་ཆེན་པོའི་སྐུ་འགྲུབ་པའི་ནུས་པ་ཁྱད་པར་ཅན་བཞག་པར་བསམ། དེ་ནས་བླ་མའི་སྐུ་ལས་བླ་
མ་གཉིས་པ་ཞིག་ཆད་ནས་རང་གི་སྤྱི་བོར་བྱོན་འོད་དུ་མེར་ཏེ་ཞུ་ནས་དབུ་མའི་ནང་དུ་རྒྱུད། མ་ལས་ཐོབ་པའི་ཐིག་ལེ་དམར་པོ་དང། ཕ་ལས་ཐོབ་པའི་ཐིག་ལེ་དཀར་པོ་གཉིས་གའུ་
ཁ་སྦྱར་གྱི་ཚུལ་དུ་ཡོད་པ་དེ་ཉིད་ཉི་ཟླ་གདན་དུ་གྱུར་པའི་སྟེང་དུ་རང་གི་ཤིན་ཏུ་ཕྲ་བའི་རླུང་སེམས་གཉིས་དང་དབྱེར་མེད་དུ་བྱས་ནས་བླ་མའི་སྐུར་བཞེངས་པར་བསམ་པ་འམ། དམིགས་
པ་བདེན་སྤྱི་བོར་བྱོན་པའི་བླ་མ་དེ་ཉིད་དབུ་མའི་ནང་དུ་བརྒྱུད་སྙིང་ཁའི་དཧུ་ཏིའི་དབུས་ཀྱི་ཉི་ཟླའི་སྟེང་དུ་རླུང་སེམས་གཉིས་དང་ངོ་བོ་དབྱེར་མེད་དུ་བཞུགས་པར་མོས་ནས། བླ་མ་ཟུང་འཇུག་
དང་པོའི་མགོན་པོ་དེ་དའོ་སྙམ་དུ་ང་རྒྱལ་འཛིན་ཅིང། དེ་ཁའི་ངང་ལ་སེམས་ཅུང་ཟད་འཛིན། དེ་ལྟ་བུའི་བླ་མའི་རྣམ་པ་དེ་ཡང་དང་ཡང་དུ་གསལ་བཏབ་ནས། དག་སྣང་སྦྱོང་
ཞིང་གསོལ་བ་འདེབས་པ་སོགས་ཀྱི་སྒོ་ནས་བླ་མའི་སྣང་བ་དང་མ་བྲལ་བར་བྱེད་དེ། རྨོག་ཅོག་པ་ཆེན་པོས། ཁོ་བོ་ནི་བླ་མའི་སྣང་བ་དང་འབྲལ་མ་མྱོང་ཚེ་གཅིག་གི་སངས་

[018A]༄༅། །རྒྱས་བྱ་བ་དེད་ཡོད་ཡོང་འདྲ་ཞེས་གསུངས་པའི་ཕྱིར་རོ། །དྲུག་པ་ལ། ལམ་གྱི་རྩ་བ་བཤེས་གཉེན་བསྟེན་པར་སྨོན་པ། སྐྱེས་བུ་ཆུང་ངུ་དང་ཐུན་མོང་བའི་
ལམ་ལ་སློབ་པར་སྨོན་པ། འབྲིང་དང་ཐུན་མོང་བའི་ལམ་ལ་སློབ་པར་སྨོན་པ། ཆེན་པོའི་ལམ་ལ་སློབ་པར་སྨོན་པ། རྡོ་རྗེ་ཐེག་པའི་ལམ་ལ་སློབ་པར་སྨོན་པ། དེ་དག་གི་དོན་
བསྡུ་བ་དང་དྲུག་ལས། དང་པོ་ནི། ཞིང་མཆོག་དམ་པ་རྗེ་བཙུན་བླ་མ་ལ། །ཞེས་སོགས་ཤོ་ལོ་ཀ་གཅིག་གསུངས། དེ་ལྟ་བུའི་ཞིང་གི་མཆོག་ཏུ་གྱུར་པའི་བླ་མ་ལ་མཆོད་པ་ལ་
སོགས་པ་ཕུལ་ཞིང་གསོལ་བ་བཏབ་པའི་མཐུ་དང་ནུས་པ་ལ་བརྟེན་ནས་བདག་སྐྱེ་བ་ཐམས་ཅད་དུ། བདེ་ལེགས་ཐམས་ཅད་ཀྱི་རྩ་བ་སྐྱབས་མགོན་མཆོག་ཏུ་གྱུར་པའི་བླ་མ་ཉིད་ཀྱིས་དགྱེས་
བཞིན་དུ་རྗེས་སུ་འཛིན་པར་བྱིན་གྱིས་རློབས་ཞེས་པའོ། །དེའི་བསྒོམ་དོན་ནི། དེ་ལྟར་གསོལ་བ་བཏབ་པས་བླ་མའི་སྐུའི་ཆ་ལས་བདུད་རྩིའི་རྒྱུན་བབས་ནས། རང་གི་སྤྱི་བོ་ནས་
ཞུགས་ཏེ། ལུས་ཐམས་ཅད་གང། ཚེ་རབས་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་བག་ཆགས་དང་བཅས་པ་ཐམས་ཅད་དང། ཁྱད་པར་དུ་བླ་མ་ལ་སྨོད་པ་ལ་སོགས་

[018B] བསགས་པའི་སྡིག་སྒྲིབ་ཐམས་ཅད་བྱང་ཞིང་དག་ནས། བླ་མ་ཚུལ་བཞིན་དུ་བསྟེན་ནུས་པའི་བློ་ཁྱད་པར་ཅན་རྒྱུད་ལ་སྐྱེ་བར་བསམ་མོ། །འདི་
ནི་གཅིག་པུ་འདིར་མ་ཟད་འོག་མ་ཀུན་ལ་སྦྱར་ཞིང། གཞན་རྣམས་འདྲ་ལ་ཁྱད་པར་དེ་དང་དེའི་བགེགས་བྱེད་ཐམས་ཅད་སྦྱངས། དེ་དང་དེའི་ཡོན་ཏན་རྒྱུད་ལ་སྐྱེ་བར་བསམ་པར་བྱའོ། །
བཤེས་གཉེན་བསྟེན་ཚུལ་རྒྱས་པ་བླ་མ་ལྔ་བཅུ་པ་ལས་བཤད་པ་ལྟར་ཉམས་སུ་ལེན་ཅིང། བསམ་སྦྱོར་གཉིས་ཀའི་སྒོ་ནས་བསྟེན་དགོས་ཏེ། སྡུད་པ་ལས། སློབ་མ་བཟང་པོ་བླ་
མར་གུས་ལྡན་དེ་དག་གིས། །བླ་མ་མཁས་པ་རྣམས་ལ་རྟག་ཏུ་བསྟེན་པར་བྱ། །ཞེས་དང། རྗེ་བླ་མས་ཀྱང། དེ་ནས་འདི་ཕྱིའི་ལེགས་ཚོགས་ཇི་སྙེད་པ། །རྟེན་འབྲེལ་
ལེགས་པར་འགྲིག་པའི་རྩ་བ་ནི། །ལམ་སྟོན་བཤེས་གཉེན་དམ་པ་འབད་པ་ཡིས། །བསམ་དང་སྦྱོར་བའི་ཚུལ་བཞིན་བསྟེན་པ་རུ། །མཐོང་ནས་སྲོག་གི་ཕྱིར་ཡང་མི་གཏོང་
བར༑ ༑བཀའ་བཞིན་སྒྲུབ་པའི་མཆོད་པས་མཉེས་པར་བྱས། །རྣལ་འབྱོར་ངས་ཀྱང་ཉམས་ལེན་དེ་ལྟར་བྱས། །ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །ཞེས་

[019A]༄༅། །དང༑ རིམ་ལྔ་ལས། མཆོད་པ་ཐམས་ཅད་ཡོངས་སྤངས་ནས། །བླ་མ་མཆོད་པ་ཡང་དག་རྩམས། །དེ་མཉེས་པས་ནི་ཀུན་མཁྱེན་གྱི། །ཡེ་ཤེས་མཆོག་
ནི་ཐོབ་པར་འགྱུར། །ཞེས་མཆོད་པ་ཐམས་ཅད་ཀྱི་ནང་ནས་བཀའ་བཞིན་སྒྲུབ་པའི་མཆོད་པ་མཆོག་ཏུ་གསུངས་པའི་ཕྱིར། དེ་ལ་རང་གི་རྩལ་ཅི་ཡོད་ཀྱིས་འབད་པར་རིགས་སོ།།
གཉིས་པ་ནི། ལམ་སྒྲོན་ལས། གང་ཞིག་ཐབས་ནི་གང་དག་གིས། །འཁོར་བའི་བདེ་བ་ཙམ་དག་ལ། །རང་གི་དོན་དུ་གཉེར་བྱེད་པ། །སྐྱེས་བུ་དེ་ནི་ཆུང་ཞེས་
བྱ༑ ༑ཞེས་གསུངས་པའི་སྐྱེས་བུ་ཆུང་ངུ་དང་ཐུན་མོང་བའི་ལམ་ལ་སྦྱངས་པར་སྨོན་པ་ནི། ལན་ཅིག་ཙམ་ཞིག་རྙེད་པའི་དལ་འབྱོར་འདི། །ཞེས་སོགས་ཤོ་ལོ་ཀ་གཉིས་
ཀྱིས་བསྟན་ཏེ། དེ་ལ་དལ་བ་བརྒྱད་འབྱོར་བ་བཅུ་ལས། དལ་བ་བརྒྱད་ནི། དྲན་ཉེར་ལས། དམྱལ་བ་ཡི་དྭགས་དུད་འགྲོ་དང། །ཀླ་ཀློ་ཚེ་རིང་ལྷ་དང་ནི། །ལོག་
ལྟ་སངས་རྒྱས་ཀྱིས་སྟོང་པ། །ལྐུགས་པ་དེ་དག་མི་ཁོམ་བརྒྱད། །ཅེས་གསུངས་པ་དང། འབྱོར་བ་བཅུ་ལས། རང་འབྱོར་ལྔ་ནི། མི་ཉིད་དབུས་སྐྱེས་དབང་པོ་

[019B] ༑ལས་མཐའ་མ་ལོག་གནས་ལ་དད། །ཞེས་དང། གཞན་འབྱོར་ལྔ་ནི། སངས་རྒྱས་བྱོན་དང་དམ་ཆོས་སྟོན། །བསྟན་པ་གནས་དང་དེར་རྗེས་འཇུག་
གཞན་ཕྱིར་སྙིང་ནས་བརྩེ་བའོ། །ཞེས་པའི་དལ་འབྱོར་གྱི་ཆོས་བཅོ་བརྒྱད་དང་ལྡན་པའི་མི་ལུས་འདི་རྙེད་པར་དཀའ་ཞིང་འཇིག་པར་སླ་བས་ན། དོན་མེད་པ་ཚེ་འདིའི་རྙེད་བཀུར་
སོགས་བྱ་བས་མི་གཡེང་བར། དལ་འབྱོར་དོན་ཆེན་སྙིང་པོ་ལེན་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། དེ་ལྟ་བུའི་མི་ལུས་ཐོབ་པ་དེ་ཡང་
མི་རྟག་པས་ན་ངེས་པར་འཆི་སྟེ། མི་རྟག་པའི་ཚོམས་ལས། གང་དུ་གནས་ཀྱང་འཆི་བས་མི་ཚུགས་པའི། །ས་ཕྱོགས་དེ་ནི་ཡོད་པ་མ་ཡིན་ཏེ། །བར་སྣང་ལ་མེད་
རྒྱ་མཚོའི་ནང་ན་མེད། །རི་བོ་རྣམས་ཀྱི་གསེབ་ཏུ་གནས་ནའང་མེད། །ཞེས་གསུངས་པའི་ཕྱིར། དེ་ལྟ་བུ་ཤི་ནས་རང་དབང་མེད་པར་ལས་ཉོན་སྤྱི་དང། ཁྱད་པར་མི་
དགེ་བ་དང་དུ་བླངས་པའི་མཐུས་ངན་སོང་དུ་སྐྱེ་ན། དམྱལ་བ་ལ་ཚ་གྲང་གི་སྡུག་བསྔལ་ལོ་ཁྲི་ཕྲག་མང་པོར་མྱོང་དགོས། ཡི་དྭགས་སུ་སྐྱེ་ན་བཀྲེས་སྐོམ་གྱི་སྡུག་བསྔལ་དཔག་ཏུ་

[020A]༄༅། །མེད་པ་དང། དུད་འགྲོར་སྐྱེ་ན་གཅིག་ལ་གཅིག་ཟ་སོགས་ཀྱི་སྡུག་བསྔལ་དཔག་ཏུ་མེད་པ་མྱོང་དགོས་པས། དེ་ད་ལྟ་མེ་མུར་ཚ་བའི་ནང་དུ་ལག་པ་བཅུག་
ནས་ཡུད་ཙམ་བསྡད་པ་དང། དགུན་གྲང་ངར་ཆེ་བའི་དུས་སུ་གོས་མེད་པར་འཁྱག་ཐོག་ཏུ་ཉིན་གཅིག་ཙམ་བསྡད་པ་དང། བཟའ་བཏུང་གཅིག་ཀྱང་མེད་པར་ཞག་འགའ་སྡོད་པ་དང་
ཚེར་མ་ཟུག་པ་ཙམ་གྱི་ནད་ལ་མི་བཟོད་བཞིན་དུ། ད་ངན་སོང་དུ་སྐྱེ་ན་སྡུག་བསྔལ་དེ་ལྟ་བུ་ཇི་ལྟར་བཟོད་ཞེས་འཇིགས་ནས། ད་འཇིགས་པ་དེ་ལས་སྐྱོབས་ནུས་པ་ནི། དཀོན་མཆོག་
རིན་པོ་ཆེ་རྣམ་པ་གསུམ་ལས་གཞན་མེད་པས་ན། ཤི་འམ་གསོན་ནམ་སྐྱིད་དམ་སྡུག་གམ་གང་འདྲ་བྱུང་ཀྱང། དཀོན་མཆོག་གསུམ་མཁྱེན་སྙམ་པའི་སྐྱབས་འགྲོ་སྙིང་ཐག་པ་ནས་
བྱ་ཞིང་དེའི་བསླབ་བྱ་བླང་དོར་གྱི་གནས་རྣམས་ལ་བསླབ་ཞིང། དགེ་བ་བྱས་པ་ལས་བདེ་བ་དང། མི་དགེ་བ་ལས་སྡུག་བསྔལ་འབྱུང་བ་སོགས་དཀར་ནག་གི་ལས་རྒྱུ་འབྲས་རྣམས་
ལེགས་པར་བསམ་ནས། སྡིག་པའི་ལས་ཕྲ་མོ་ཡང་སྤོང་ཞིང་དགེ་བའི་ལས་ཅི་ནུས་སུ་བྱས་པ་ལ་བརྩོན་པར་བྱེད་པར་བྱའོ། །དེ་ལྟར་རྩོན་ནུས་པར་བླ་མ་ལྟས་བྱིན་གྱིས་རློབས་

[020B] །གསུམ་པ་ནི། ལམ་སྒྲོན་ལས། སྲིད་པའི་བདེ་ལས་རྒྱབ་ཕྱོགས་ཤིང། །སྡིག་པའི་ལས་ལས་ལྡོག་བདག་ཉིད། །གང་ཞིག་རང་ཞི་ཙམ་
དོན་གཉེར། །སྐྱེས་བུ་འདི་ནི་འབྲིང་ཞེས་བྱ། །ཞེས་གསུངས་པ་ལྟར་གྱི་སྐྱེས་བུ་འབྲིང་དང་ཐུན་མོང་བའི་ལམ་ལ་སྨོན་པ་ནི། ལས་དང་ཉོན་མོངས་རྦ་གློང་དྲག་ཏུ་འཁྲུག་
ཞེས་སོགས་ཤོ་ལོ་ཀ་གཉིས་ཀྱིས་བསྟན། དེ་ཡང། འཁོར་བའི་རྒྱ་མཚོ་ཆེན་པོ་མཐའ་མེད་པ་ལ། སྡུག་བསྔལ་གྱི་སྡུག་བསྔལ། འགྱུར་བའི་སྡུག་བསྔལ། འདུ་བྱེད་
ཀྱི་སྡུག་བསྔལ་ཏེ། སྡུག་བསྔལ་གསུམ་གྱི་ཆུ་སྲིན་གྱིས་གཟིར་བ་དེ་ལས་ཐར་བར་འདོད་པའི་བློ་ཤུགས་དྲག་པོ་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་
གསོལ། ཞེས་པའོ། །དེ་ཡང་འཁོར་བ་ཐམས་ཅད་སྡུག་བསྔལ་གྱི་རང་བཞིན་ནི། དྲན་ཉེར་ལས། སེམས་ཅན་དམྱལ་བ་དམྱལ་མེས་ཉམས། །ཡི་དྭགས་བཀྲེས་
ཤིང་སྐོམ་པས་ཉམས། །དུད་འགྲོ་གཅིག་ལ་གཅིག་ཟས་ཉམས། །མི་རྣམས་འཚོ་བ་ཐུང་བས་ཉམས། །ལྷ་རྣམས་བག་མེད་པ་ཡིས་ཉམས། །འཁོར་བ་ཁ་བ་
[021A]༄༅། །ཀྱི་རྩེ་ཙམ་ལ། །བདེ་བ་ནམ་ཡང་ཡོད་མ་ཡིན། །ཞེས་གསུངས་པའི་ཕྱིར་རོ། །དེ་ལྟ་བུའི་སྡུག་བསྔལ་གྱི་རང་བཞིན་འབའ་ཞིག་ཏུ་གྱུར་པའི་
འཁོར་བ་འདི། ལྷའི་དགའ་ཚལ་ལྟ་བུར་མཐོང་བའི་བློ་སྤངས་ནས། ཚུལ་ཁྲིམས་དང། ཏིང་ངེ་འཛིན་དང། ཤེས་རབ་ཀྱི་བསླབ་པ་གསུམ་ལ་བསླབ་ཅིང། དེ་ནི་བརྗོད་
བྱར་སྟོན་པའི་ལུང་སྡེ་སྣོད་གསུམ་ལ་ཐོས་བསམ་ཚུལ་བཞིན་དུ་བགྱིས་ཏེ་འཁོར་བ་ལས་ཅི་ཐར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པའོ། །
བཞི་པ་ནི། ཉམ་ཐག་འགྲོ་བ་འདི་ཀུན་བདག་གི་མ། །ཞེས་སོགས་གསུངས། དེ་ཡང་བཤེས་སྤྲིངས་ལས། མ་ཡི་ཐུག་མཐའ་རྒྱ་ཤུག་ཚི་གུ་ཙམ། །རིལ་བུར་བགྲངས་
ཀྱང་ས་ཡིས་ལང་མི་འགྱུར། །ཞེས་གསུངས་པ་ལྟར། ཐོག་མ་མེད་པ་ནས་ད་བར་དུ་སེམས་ཅན་འདི་ཞེས་བྱ་བའི་ལུས་མ་བླང་བྱ་བ་དང། ཡུལ་འདིར་མ་སྐྱེས་བྱ་བ་ཅང་མེད། འདི་
ལྟ་བུའི་སེམས་ཅན་ཐམས་ཅད་ཀྱང་སྐྱེས་རེས་ཀྱི་གཅིག་གིས་གཅིག་ལ་སྐབས་སུ་ཕ་དང། སྐབས་སུ་མ་དང། དགྲ་དང། གཉེན་དང། ཆུང་མ་དང། བྲན་གཡོག་སོགས་མ་གྱུར་པ་ནི་

[021B] དེ་ལྟར་མ་གྱུར་པའི་སྐབས་ཐམས་ཅད་དུ་ལུས་བསྐྱེད་པ་ནས་བཟུང་སྟེ། དྲིན་གྱིས་བསྐྱངས་པ་ནི་ཚད་མེད། དེ་ལྟ་བུའི་དྲིན་ཅན་གྱི་སེམས་ཅན་རྣམས་ལས་དང་ཉོན་མོངས་
ཀྱི་དབང་གིས་སྤྱིར་འཁོར་བ་དང། སྒོས་ངན་སོང་གིས་སྡུག་བསྔལ་དཔག་ཏུ་མེད་པ་མྱོང་པ་འདུག། དཔེར་ན་ཚེ་འདིའི་མ་དེ་མེར་ལྟུང། ཆུས་ཁྱེར་བ་མཐོང་བཞིན་དུ་ཕན་མི་ཐོགས་པར་བློས་བཏང་ན་
དེ་ལས་རྨོངས་ཚབས་ཆེ་བ་མེད་པ་བཞིན་དུ། ཚེ་ཐོག་མ་མུད་པ་ནས་དྲིན་ཅན་གྱི་ཕ་མ་ཤ་སྟག་དེ། དམྱལ་མེས་བསྲེག་པ་སོགས་ཀྱི་སྡུག་བསྔལ་མཐའ་ཡས་པ་མྱོང་བདེ་ཤེས་བཞིན་གྱིས་བློས་བཏང་
ན༑ དེ་བས་ཀྱང་ངོ་ཚ་བ་དང། ཁྲེལ་མེད་པ་མེད་སྙམ་པའི་སེམས་གཏིང་ནས་སྐྱེས་བ་གཅིག་དགོས། མདོར་ན་སེམས་ཅན་ཐམས་ཅད་མར་ཤེས་པ། དྲིན་དྲན་པ། དྲིན་བཟོ་བ། ཡིད་འོང་གི་བྱམས་
པ། སྙིང་རྗེ་ཆེན་པོ། ལྷག་བསམ་རྣམ་དག། ཀུན་རྫོབ་བྱང་ཆུབ་ཀྱི་སེམས་ཏེ། རྒྱུ་འབྲས་མན་ངག་བདུན་པོ་ལ་རིམ་གྱིས་ལེགས་པར་སྦྱངས་པ་སོགས་ནི། སྤྱོད་འཇུག་དང། བྱང་ས་དང་
རྗེ་བླ་མའི་ལམ་རིམ་ཆེ་ཆུང་སོགས་ནས་བཤད་པ་བཞིན་ངེས་པར་དགོས་སོ། །སྡུག་བསྔལ་ཕྲ་མོ་ཙམ་ཡང་མི་འདོད་ཅིང། །ཞེས་སོགས་ནི། སྤྱིར་ཚེར་མ་ཟུག་པ་ཙམ་གྱི་སྡུག་བསྔལ་ཡང་མི་

[022A]༄༅། །བཟོད་ཅིང་མི་འདོད་ལ། ཚངས་པ་དང། འཁོར་ལོས་བསྒྱུར་པའི་བདེ་བ་ལ་ཡང་ཆོག་ཤེས་མེད་པར་ད་དུང་དེ་བས་ཀྱང་ལྷག་པར་འདོད་པ་ནི། རང་གི་དེ་ལྟར་འདོད་པ་དང་
གཞན་གྱི་དེ་ལྟར་འདོད་པ་གཉིས་ཀ་ལ་ཁྱད་པར་མེད་པའི་ཕྱིར། གཞན་གྱི་བདེ་བ་ལ་རྗེས་སུ་ཡི་རང་བའི་དགའ་བ་བསྐྱེད་དགོས་པར་བསྟན་ནོ། །རང་ཉིད་གཅེས་པར་འཛིན་པའི་གཅོད་ནད་འདི།།
ཞེས་སོགས་ཀྱི་ཤོ་ལོ་ཀ་ལྔས་ནི། བདག་གཞན་མཉམ་བརྗེའི་སེམས་བསྟན་ཏེ། སྤྱོད་འཇུག་ལས། གང་ཞིག་བདག་དང་གཞན་རྣམས་ནི། །མྱུར་དུ་སྐྱབ་པར་འདོད་པ་དེ། །བདག་
དང་གཞན་དུ་བ་རྗེ་བྱ་བ། །གསང་བའི་དམ་པ་སྤྱད་པར་བྱ། །བདག་བདེ་གཞན་གྱི་སྡུག་བསྔལ་དག་ཡང་དག་བརྗེ་བར་མ་བྱས་ན། །སངས་རྒྱས་ཉིད་དུ་མི་འགྱུར་ཅིང། །འཁོར་བ་
ནམ་ཡང་བདེ་བ་མེད། །ཅེས་པ་དང། སེམས་ཅན་རྣམས་དང་རྒྱལ་བ་ལ། །སངས་རྒྱས་ཆོས་གྲུབ་འདྲ་པ་ལ། །རྒྱལ་ལ་གུས་བྱེད་དེ་བཞིན་དུ། །སེམས་ཅན་ལ་མིན་ཅི་ཡི་ཚུལ། །ཞེས་
བྱ་བ་ལ་སོགས་པ་མང་དུ་གསུངས་ཤིང། མདོར་ན་རང་ཉིད་གཅེས་འཛིན་དེ། །ཉེས་པ་ཀུན་གྱི་རྩ་བ་འམ་ཁོང་གཅོང་ལྟ་བུའི་སྐྱོན་འབའ་ཞིག་དང། སེམས་ཅན་རྣམས་རྗེས་སུ་འཛིན་པ་དེ། །ཡོན་

[022B] སྨན་ལྟ་བུ་ཡིན་ཏེ། སངས་རྒྱས་བཅོམ་ལྡན་འདས་ཐུབ་པའི་དབང་པོ་ནི། གཞན་གཅེས་འཛིན་ཁོ་ན་མཛད་པས་སངས་རྒྱས་པ་དང། རང་རེ་རྣམས་བདག་ཉིད་
གཅེས་འཛིན་ཁོ་ན་དང་དུ་བླངས་པས་སྐྱོན་གྱིས་ད་བར་དུ་འཁོར་བར་འཁྱམས་ནས་སྡུག་བསྔལ་དཔག་ཏུ་མེད་པ་མྱོང་བ་འདི་ཀ་ཡིན་པས། ད་དེ་རིང་ནས་བཟུང་སྟེ། བདག་བློས་བཏང་སྟེ་སེམས་ཅན་རྣམས་གཅེས་
པར་འཛིན་པར་བྱའོ། །དེ་ལྟར་བླ་མ་ལྷས་བྱིན་གྱིས་བརླབ་ཏུ་གསོལ། དེ་ཡང་རྗེ་བཙུན་བླ་མ་དམ་པའི་ཐུགས་རྗེ་དང་བྱིན་རླབས་ཀྱིས་བདག་གི་བདེ་པ་དང། དགེ་བ་ཐམས་ཅད་སེམས་ཅན་ལ་སྨིན་ཅིང་
སེམས་ཅན་རྣམས་ཀྱི་སྡུག་བསྔལ་ཐམས་ཅད་དང་སྡིག་པ་ཐམས་ཅད་བདག་ཁོ་ནའི་ཐོག་ཏུ་སྨིན་པར་གྱུར་ཅིག་ཅེས་སྨོན་པའོ། །དེ་ནས། སྣོད་བཅུད་སྡིག་པའི་འབྲས་བུས་ཡོངས་གང་སྟེ། །ཞེས་
སོགས་ནི། བློ་སྦྱོང་རྩ་ཚིག་ལས། སྣོད་བཅུད་སྡིག་པས་གང་བའི་ཚེ། །རྐྱེན་ངན་བྱང་ཆུབ་ལམ་དུ་བསྒྱུར། །ཞེས་གསུངས་ཏེ། དེ་ལ་སྣོད་བཅུད་སྡིག་པའི་འབྲས་བུས་གང་བ་ནི། སེམས་ཅན་
རྣམས་མི་དགེ་བའི་ལས་ལ་སྤྱོད་པས། ལྷ་རྣམས་ཀྱང་མི་དགའ་བར་ཆར་མ་བབས་པས་ཐན་པ་དང། ལོ་ཉེས་དང། དུས་མིན་གྱི་རླུད་སོགས་ལྡང། ལྟ་སྲིན་སྡེ་བརྒྱད་མ་མོ་སོགས་འཁྲུགས་

[023A]༄༅། །པས་ནད་རིམས་སོགས་དར། འཁྲུག་པ་དང། ཆོམ་རྐུན་སོགས་མང་ཞིང་སྡུག་བསྔལ་བ་དང་སྡུག་བསྔལ་དེ་དག་རང་ཅག་རྣམས་ཀྱི་ཐོག་ཏུ་བབས་པ་ན་འདི་ལྟར་བསམ་
པར་བྱ་སྟེ། ག་རེ་སྡུག་བསྔལ་འདི་དག་མྱོང་བ་ནི་བདག་གི་སྔོན་མི་དགེ་བའི་ལས་བྱས་པའི་ཉེས་པ་ཡིན་ཏེ། བློ་སྦྱོང་མཚོན་ཆ་འཁོར་ལོ་ལས། ལུས་ལ་མི་བཟོད་སྡུག་བསྔལ་བྱུང་པའི་ཚེ། །འགྲོ་
བའི་ལུས་ལ་གནོད་པའི་བསྐྱེལ་བ་ཡི། །ལས་ངན་མཚོན་ཆ་རང་ལ་འཁོར་བ་ཡིན། །ད་ནི་ན་ཚ་མ་ལུས་རང་ལ་བླང། །རང་གི་སེམས་ལ་སྡུག་བསྔལ་བྱུང་བའི་ཚེ། །ངེས་པར་གཞན་གྱི་སེམས་
རྒྱུད་དཀྲུགས་པ་ཡི། །ལས་ངན་མཚོན་ཆ་རང་ལ་འཁོར་བ་ཡིན། །ད་ནི་སྡུག་བསྔལ་མ་ལུས་བདག་ལ་བླང། །རང་ཉིད་བཀྲེས་སྐོམ་དྲག་པོས་གཟིར་བའི་ཚེ། །ཁྲམ་དང་རྐུ་འཕྲོག་སེར་སྣ་བྱས་
པ་ཡི༑ ༑ལས་ངན་མཚོན་ཆ་རང་ལ་འཁོར་བ་ཡིན། །ད་ནི་བཀྲེས་སྐོམ་མ་ལུས་དང་དུ་བླང། །ཞེས་དང། རིམ་གྲོ་བྱས་ཚད་ལོག་པར་སོང་བའི་ཚེ། ནག་པོའི་ཕྱོགས་ལ་རེ་ལྟོས་བྱས་པ་ཡི།།
ལས་ངན་མཚོན་ཆ་རང་ལ་འཁོར་བ་ཡིན། །ད་ནི་ནག་པོའི་ཕྱོགས་ལས་བཟློག་པར་བྱ། །ཞེས་དང། མདོར་ན་མི་འདོད་ཐོག་ཏུ་བབས་པ་རྣམས། །མགར་བ་རང་གི་རལ་གྲིས་བསད་པ་ལྟར།།

[023B] །ད་ནི་སྡིག་པའི་ལས་ལས་བཟློག་པར་བྱ། །ཞེས་གསུངས་ཤིང། དེ་བཞིན་དུ་དམྱལ་བའི་མེ་དང་གསོད་བྱེད་ཀྱི་གཤེད་མ་སོགས་ཐམས་ཅད་ཀྱང་
བདག་རང་གི་ལས་ཀྱིས་བྱེད་དེ། སྤྱོད་འཇུག་ལས། སེམས་ཅན་དམྱལ་བའི་མཚོན་ཆ་རྣམས། །སུ་ཞིག་གི་ནི་ཆེད་དུ་བྱས། །ལྕགས་བསྲེགས་གཞི་སུ་ཡིས་བྱས། །མེ་སོགས་དེ་དག་
གང་ལས་བྱུང། །དེ་འདྲ་དེ་དག་ཐམས་ཅད་ཀྱང། །སྡིག་སེམས་བྱུང་པར་ཐུབ་པས་གསུངས། །ཞེས་དང། དཔེར་ན་དམྱལ་བའི་བསྲུང་མ་དང། །རལ་གྲི་ལོ་མའི་ནགས་ཚལ་ལྟར། །རང་
གི་ལས་ཀྱིས་དེ་བསྐྱེད་ན། །གང་ཞིག་ལ་ནི་ཁྲོ་བར་བྱེད། །ཅེས་གསུངས་པ་ལྟར། །སྤྱིར་འཁོར་བ་ལ་འཁྱམས་ཕྱིན་ཆད་སྡུག་བསྔལ་ལས་མ་འདས་ཏེ། བདག་གི་བླ་མ་དཀོན་མཆོག་མཚན་
ཅན་གྱིས། །ཇི་སྲིད་འཁོར་བར་འཁྱམས་པ་དེ་སྲིད་དུ། །འདི་དང་དེ་འདྲའི་སྡུག་བསྔལ་གྱིས་གནོད་པ། །ཁོ་ན་ཡིན་པ་ཟག་བཅས་ཉེར་ལེན་གྱིས། །ཕུང་པོ་ཉིད་འཚམས་སྦྱར་བ་ཉེར་ཞི་
པ༑ ༑བདག་གིས་ཐོབ་པར་བྱའོ་སྲིད་པ་འདིར། །འཁྱམས་ཕྱིན་སྡུག་བསྔལ་དུ་མས་གཅོས་པ་ནི། །མི་འོས་པ་ཞིག་བྱུང་བ་མ་ཡིན་གྱི། །འཁོར་བའི་དང་ཚུལ་སྙམ་དུ་བསམ་པར་བྱ། །

[024A]༄༅། །ཞེས་གསུངས་པ་ལྟར་ཡིན་ལ། བསྒོམ་དོན་ནི། དེ་ལྟ་བུའི་སྡུག་བསྔལ་འབྱུང་བའི་ཚེ། བདག་གིས་སྡུག་བསྔལ་འདི་ལྟ་བུས་མནར་བ་འདིས་བདག་གི་ཐོག་མ་མེད་
པ་ནས་བསགས་པའི་ལས་ཀྱི་སྡིག་པ་ཐམས་ཅད་བྱང་ཞིང་ཟད་པར་གྱུར་ཅིག། དེར་མ་ཟད་སེམས་ཅན་ཐམས་ཅད་ཀྱི་སྡུག་བསྔལ་ཐམས་ཅད་ཀྱང་འདིས་གོ་ཆོད་པར་གྱུར་ཅིག། དེ་ལྟ་བུ་གྱུར་པར་བླ་མ་
ལྷས་བྱིན་གྱིས་བརླབ་ཏུ་གསོལ། ཞེས་པའོ། །མདོར་ན་བཟང་ངན་སྣང་བཅི་ཤར་ཡང། །ཞེས་སོགས་ནི། མདོར་བསྡུ་ན། བཟང་ངན་སྐྱིད་སྡུག་ལ་སོགས་པ་ཅི་འདྲ་ཞིག་འབྱུང་ནའང། དེ་
ལ་ཆོས་ཐམས་ཅད་ཀྱི་སྙིང་པོར་གྱུར་པ་སྟོབས་ལྔ་དང་སྦྱར་བའི་ཉམས་ལེན་གྱིས། བྱང་ཆུབ་ཀྱི་སེམས་སྦྱོད་བའི་ལམ་དུ་བསྒྱུར་ནས། ཡིད་ལ་བདེ་བ་འབའ་ཞིག་བསྒོམ་པར་བླ་མ་ལྷས་བྱིན་གྱིས་བརླབ་
ཏུ་གསོལ། ཞེས་པ་སྟེ། བློ་སྦྱོང་རྩ་ཚིག་ལས། མན་ངག་སྙིང་པོ་མདོར་བསྡུས་པ། །སྟོབས་ལྔ་དག་དང་སྦྱར་བར་བྱ། །ཞེས་གསུངས་པའི་སྟོབས་ལྔ་ནི། འཕེན་པའི་སྟོབས་དང། གོམས་
པའི་སྟོབས་དང། དཀར་པོ་ས་བོན་གྱི་སྟོབས་དང། སུན་འབྱིན་པའི་སྟོབས་དང། སྨོན་ལམ་གྱི་སྟོབས་སོ། །དེ་ལ་འཕེན་པའི་སྟོབས་ནི། དུས་འདི་ནས་བཟུང་སྟེ། སངས་རྒྱས་མཐོབ་པར་

[024B] ཁྱད་པར་ཇི་སྲིད་འཚོ་བར་དང། སྒོས་སུ་དེ་རིང་ལྟ་བུ་ལ་བྱང་ཆུབ་ཀྱི་སེམས་དང་མ་བྲལ་བར་བྱའོ། །ཞེས་བསམ་པར་བྱའོ། །གོམས་པའི་སྟོབས་ནི་བྱང་ཆུབ་ཀྱི་སེམས་འབད་པས་སྦྱོད་པའི།།
དཀར་པོ་ས་བོན་གྱི་སྟོབས་ནི། སྒོ་གསུམ་དགེ་བ་ལ་དལ་མེད་དུ་འབད་པའོ། །སུན་འབྱིན་པའི་སྟོབས་ནི། ད་ལམ་བདག་འཛིན་འགོང་པོ་ཅི་ནས་ཀྱང་ཐུལ་པར་བྱའོ། །སྔར་ཡང་སྡུག་བསྔལ་
འདི་འདྲ་ལ་སྦྱོར་བ་ཁོ་བོས་བྱས་པ་ཡིན། ད་ཡང་ཁོང་དང་འགྲོགས་ན་སྐྱིད་པོ་གཅིག་མི་ཡོང། ཁོང་ཅི་རླག་གཅིག་བྱའོ་སྙམ་པའོ། །སྨོན་ལམ་གྱི་སྟོབས་ནི། དགེ་བ་ཐམས་ཅད་ཀྱང་སེམས་ཅན་
ཐམས་ཅད་འཁོར་བ་ལས་སྒྲོལ་བའི་ཕྱིར་བསྔོ་ཞིང་སྨོན་ལམ་འདེབས་སོ། །སྦྱོར་བ་བཞི་དང་ལྡན་པའི་ཐབས་མཁས་ཀྱིས། །ཞེས་སོགས་ནི། རྩ་ཚིག་ལས། སྦྱོར་བ་བཞི་ལྡན་ཐབས་ཀྱི་
མཆོག་འཕྲལ་ལ་གང་ཐུག་བསྒོམ་ལ་སྦྱར། །ཞེས་གསུངས་ཏེ། སྦྱོར་བ་བཞི་ནི། ཚོགས་གསོག་པའི་སྦྱོར་བ། སྡིག་བ་བཤགས་པའི་སྦྱོར་བ། ཆོས་སྐྱོང་ལ་མཆོད་གཏོར་ཕུལ་བ་
ལྷ་འདྲེ་ལ་གཏོར་མ་སྦྱིན་པའོ། །བསྒོམ་ཚུལ་ནི། ག་རེ་བདག་ནི་བདེ་བ་འདོད་ཅིང་སྡིག་པ་བྱས་པ་དང། སྡུག་བསྔལ་མི་འདོད་བཞིན་དགེ་བ་མ་བྱས་པ་འདི་གོ་ལོག་ཏུ་སོང་བས་བཟང་ངན་གང་བྱུང་བ་དེ་

[025A]༄༅། །ཚོགས་སོགས་ཤིག། སྡིག་པ་སྦྱོངས་ཤིག་ཅེས་པའི་བརྡར་འདུག་པས། ད་དེ་ལྟར་བྱའོ་ཞེས་བསམས་པ་དང། ཆོས་སྐྱོང་ལ་གཏོར་མ་འབུལ་ནས། བདག་ན་
བ་ལེགས་ན་ན་བར་མཛོད་ཅིག། ཤི་བ་ལེགས་ན་ཤི་བར་མཛོད་ཅིག། གསོས་པར་ལེགས་ན་གསོས་པར་མཛོད་ཅིག། ཅེས་འཕྲིན་ལས་བཅོལ་ལོ། །ལྷ་འདྲེ་ལ་གཏོར་མ་སྦྱིན་ནས། ཡང་དེ་
བཞིན་དུ་བསྒོ་བར་བྱའོ། །བློ་སྦྱོང་གི་དམ་ཚིག་ནི། སྦྱིར་སྡོམ་པ་གསུམ་དང། ཁྱད་པར་བློ་སྦྱོང་རང་གི་དམ་ཚིག་དང་མི་འགལ་བར་བྱའོ། །དམ་ཚིག་ནི། མདོར་བསྡུན། སྡོམ་གསུམ་གྱི་
བསླབ་བྱའི་སྟེང་དུ་རང་ལ་བདག་འཛིན་མེད་པར་གཞན་གྱིས་གོར་རེ་བའི་ཐོ་ཅོར་ཤོར་བ་དང། གཉེན་གྱི་གནོད་པ་བཟོད་ལ། དགྲའི་གནོད་པ་མི་བཟོད་པ་ལྟ་བུ་ཕྱོགས་རེ་བ་དང། རང་གཅེས་འཛིན་གྱི་བློ་མ་
སྤངས་པ། གཞན་གྱི་སྐྱོན་བརྗོད་པ་དང། ཚེ་འདིའི་ཆེད་དུ་བློ་སྦྱོང་བ་དང། གཞན་གྱི་གནོད་པ་བྱས་པ་འཁོན་དུ་བཟུང་བ་དང། མི་ལ་ཚིག་རྩུབ་སྨྲ་ཞིང་འཚང་འབྲུ་བ་ལྷ་འདྲེ་སོགས་ལ་ཕོག་པས་རིག་
སྔགས་བཟླ་བ་དང། རང་ལ་བབས་པའི་སྡུག་བསྔལ་དང། དཀའ་ལས་རྣམས་ཐབས་ཀྱིས་གཞན་ལ་བཀལ་བ་དང། ལྟོ་བཅོས་བོན་གྱེར་བ་ལ་སོགས་པའི་ལྟོ་ལོག་བྱེད་པ་དང། བློ་སྦྱོང་

[025B] རང་སྐྱིད་པའི་ཆེད་དུ་གཞན་ལ་མི་འདོད་པ་ཡོང་དུ་རེ་བ་ལ་སོགས་པ་མང་དུ་གསུངས་སོ། །གཏོང་ལེན་རླུང་ལ་བསྐྱོན་པའི་འཕྲུལ་འདེགས་
ཅན༑ ༑སོགས་ནི། གོང་དུ་བསྟན་པའི་བྱམས་སྙིང་རྗེ་དེ་ལ་སྡུག་གེ་སྙིང་རེ་རྗེ་ཟེར་ནས་བཞག་པས་མི་ཆོག་སྟེ། དེའི་སྡུག་བསྔལ་ལས་བྲལ་ཏེ་བདེ་བ་ལ་སྦྱོར་དགོས་པ་ཡིན་པས། དེ་ནི་རང་གི་དབུགས་
ཕྱིར་འགྲོ་བ་དང་མཉམ་དུ་རང་གི་དགེ་བ་དང་བདེ་བ་ཐམས་ཅད་སྣ་བུག་ནས་དཀར་སངས་ཀྱིས་སོང་སེམས་ཅན་ཐམས་ཅད་ལ་སྦྱིན་པས་སེམས་ཅན་རྣམས་དགེ་བ་དང་བདེ་བ་དང་ལྡན་པར་བསམ། རླུང་ནང་དུ་རྡུབ་
པའི་ཚེ་སེམས་ཅན་ཐམས་ཅད་ཀྱི་སྡིག་པ་དང་སྡུག་བསྔལ་ཐམས་ཅད་ནག་བུན་གྱི་ཚུར་འདུས་སྣ་བུག་ནས་ཞུགས་ནས་སྙིང་ཀར་ཐིམ་པར་བསམ་པ་ཡང་ཡང་སྦྱོང་བར་བྱའོ། །དུས་གསུམ་རྒྱལ་བཀུན་གྱི་
བགྲོད་གཅིག་ལམ། །སོགས་ནི་གོ་སླའོ། །དེ་ནས་སྤྱོད་པ་ཕ་རོལ་ཏུ་ཕྱིན་པ་དྲུག་ལས་སྦྱིན་པ་ནི། ལུས་དང་ལོངས་སྤྱོད་དུས་གསུམ་དགེ་ཚོགས་བཅས། །ཞེས་སོགས་གསུངས། དེ་ཡང་སྤྱིར་
སྦྱིན་པ་ལ། ཆོས་ཀྱི་སྦྱིན་པ། ཟང་ཟིང་གི་སྦྱིན་པ། མི་འཇིགས་པ་སྐྱབས་ཀྱི་སྦྱིན་པ་སྟེ། སྦྱིན་པ་གསུམ་དུ་གསུངས་ཏེ། དེ་ལ་ཟང་ཟིང་གི་སྦྱིན་པ་ནི། སེམས་ཅན་རྣམས་ཀྱི་ལུས་ལ་ཕན་པར་བྱེད་
[026A]༄༅། །པ་དང། མི་འཇིགས་པའི་སྦྱིན་པ་ནི། སྲོག་ལ་ཕན་པར་བྱེད་པ་དང། ཆོས་ཀྱི་སྦྱིན་པ་ནི། སེམས་ལ་ཕན་པར་བྱེད་པ་སྟེ། སྦྱིན་པའི་མཆོག་ཡིན་ཏེ། དང་པོ་གཉིས་ནི་
ཚེ་འདིའི་བདེ་བ་བསྒྲུབ་པ་ཙམ་དང། ཕྱི་མ་ནི། ཚེ་འདི་ཕྱིའི་གཉིས་ཀའི་ཕན་བདེ་འགྲུབ་པའི་ཕྱིར་རོ། །དེ་ལ་ཟང་ཟིང་ནི་ཟས། གོས་སྨན་ལོངས་སྤྱོད་ལ་སོགས་པ། གཞན་ལ་འཕྲལ་ཕུགས་སུ་
ཕན་པ་རྣམས་སྦྱིན་གྱི། དུག་དང་མཚོན་དང་ནད་པ་ལ་མི་འཕྲོད་པའི་ཁ་ཟས། ཁྲིམས་ལྡན་ལ་ཆང་དང་ཕྱི་དྲོའི་ཁ་ཟས་ལྟ་བུ་ནི་སྦྱིན་དུ་མི་རུང་སྟེ། ས་པཎ་གྱིས། ཆང་དང་དུག་དང་མཚོན་ཆ་དང། །གཞན་
གྱི་ལོངས་སྤྱོད་སྟེར་བ་དང། །གསོད་པར་ཕྱུག་མ་སྟེར་བ་དང། །མཆོག་གི་ནོར་ནི་མཆོག་མིན་ལ། །སྟེར་སོགས་མདོ་ལས་དགག་པའི་ཕྱིར། །མ་དག་པ་ཡི་སྦྱིན་པ་ཡིན། །ཞེས་གསུངས་ལ་
དེ་ལ་ཡང། དམིགས་གསལ་གྱི་རུང་བའང་ཡོད་དེ། རིན་ཆེན་འཕྲེང་བ་ལས། གང་ལ་དུག་ནི་ཕན་གྱུར་ན། །དེ་ལ་དུག་ཀྱང་སྦྱིན་པར་བྱ། །ཁ་ཟས་མཆོག་ཀྱང་མི་ཕན་ན། །དེ་ལ་དེ་ནི་
སྦྱིན་མི་བྱ། །ཞེས་གསུངས་པའི་ཕྱིར་རོ། །ཆོས་ཀྱི་སྦྱིན་པ་ནི། འཕགས་པ་སྡུད་པ་ལས། སྡུག་བསྔལ་ཟད་པར་བྱ་ཕྱིར་འཇིག་རྟེན་ཆོས་སྟོན་བྱེད། །ཅེས་གསུངས་པའི། མདོ་རྒྱུད་

[026B] །དེ་ཡང་ཟླ་བའི་སྒྲོན་མེ་ལས། སྣོད་ལ་བརྟག་པར་བྱས་ནས་བྱ། །འཕྲལ་དུ་བརྗོད་པར་མི་བྱའོ། །གལ་ཏེ་སྣོད་ནི་ཤེས་གྱུར་
ན༑ ༑གསོལ་མ་བཏབ་ཀྱང་བཤད་པར་བྱ། །ཞེས་གསུངས་པ་ལྟར་རོ། །མི་འཇིགས་པ་ནི། བྱངས་ལས། མི་འཇིགས་པའི་སྦྱིན་པ་ནི། སེང་གེ་དང། སྟག་དང། ཆུ་སྲིན་དང། རྒྱལ་
པོ་དང། ཆོམ་རྐུན་དང། ཆུ་ལ་སོགས་པའི་འཇིགས་པ་ལས་སྐྱོབ་པར་བྱེད་པའོ། །ཞེས་གསུངས་པ་བཞིན་འགྲོ་བ་སྲོག་དང་བྲལ་བ་ལས་སྐྱོབ་པར་བྱེད་པའོ། །གཞན་ཡང། སྦྱིན་ཡུལ་
སྦྱིན་ཚུལ། དབྱེ་བ། མཆོག་དམན་སོགས་མང་དུ་ཡོད་ཀྱང་གཞན་དུ་ཤེས་པར་བྱའོ། །འདིར་ནི་གཞུང་རང་ལས་བྱུང་བ་བཞིན་རང་གི་ལུས་དང་ལོངས་སྤྱོད་དུས་གསུམ་གྱི་དགེ་བ་རྣམས་སེམས་ཅན་རང་
རང་གི་ཇི་ལྟར་འདོད་པ་བཞིན་དུ་ཡིད་ཀྱིས་སྤྲུལ་ནས་ཆགས་ཞེན་མེད་པའི་སེམས་ཀྱིས་སྦྱིན་པར་བྱ་ཞིང། སྦྱིན་པའི་ཕ་རོལ་ཏུ་ཕྱིན་པའི་མཐར་ཕྱིན་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་
བརླབ་ཏུ་གསོལ། ཞེས་པའོ། །ཚུལ་ཁྲིམས་ནི། སོ་ཐར་བྱང་སེམས་གསང་སྔགས་སྡོམ་པ་ཡི། །ཞེས་སོགས་ཏེ། དེ་ལ་སོ་ཐར་ནི། རྗེ་ཙོང་ཁ་པས། བསྙེན་གནས་དགེ་བསྙེན་ཕ་མ་དང། །

[027A]༄༅། །དགེ་ཚུལ་ཕ་མ་དགེ་སློབ་མ། །དགེ་སློང་མ་དང་དགེ་སློང་སྟེ། །སོ་སོར་ཐར་པ་རིགས་བརྒྱད་དོ། །ཞེས་གསུངས་པ་ལྟར་ཡིན་ལ། བྱང་སེམས་ནི། ཐེག་པ་ཆེན་པོའི་ཆོས་
ཐམས་ཅད་གྱི་རྩ་བ་ལྟ་བུར་གསུངས་པ་བྱང་སེམས་ཀྱི་སྡོམ་པ་དང། གསང་སྔགས་ནི། དཀྱིལ་འཁོར་དབང་དང་འབྲེལ་བའི་སྔགས་ཀྱི་སྡོམ་པ་ཡིན་ནོ། །བཅས་མཚམས་ནི། དགེ་སློང་སོགས་སོ་སོར་
ཐར་པ་བརྒྱད་ཀྱི་བསླབ་བྱ། མི་ཚངས་སྤྱོད་དང་དངོས་པོ་རྐུ། །མི་ལ་གསད་པར་མི་བྱ་བ། །རྫུན་དུ་སྨྲ་བར་བཅས་པ་ཡི། །ཆོས་བཞི་་ནི་གསུངས་པ་ཡིན། །ཞེས་སོགས་འདུལ་བའི་བསླབ་བྱ་རྣམས་
དང༑ རྙེད་དང་བཀུར་སྟིར་ཆགས་པ་ཡིས། །བདག་བསྟོད་གཞན་ལ་སྨོད་པ་དང། །སྡུག་བསྔལ་མགོན་མེད་གྱུར་པ་ལ། །སེར་སྣས་ཆོས་ནོར་མི་སྟེར་དང། །གཞན་གྱིས་བཤགས་ཀྱང་མི་ཉན་
པར༑ ༑ཁྲོས་ནས་གཞན་ལ་འཚོག་པ་དང། །ཐེག་པ་ཆེན་པོ་སྤོང་བྱེད་ཅིང། །དམ་ཆོས་ལྟར་སྣང་སྟོན་པ་དང། །དཀོན་མཆོག་གསུམ་གྱི་དཀོར་འཕྲོག་པ། །ཕས་ཕམ་པ་ཡི་ལྟུང་བར་འདོད།།
ཅེས་སོགས་བྱང་སེམས་ཀྱི་བསླབ་བྱ་རྣམས་དང། གང་ཕྱིར་རྡོ་རྗེ་འཛིན་པ་ཡིས། །དངོས་གྲུབ་སློབ་དཔོན་རྗེས་འབྲང་གསུངས། །དེ་བས་དེ་ལ་བརྙས་པ་ནི། །རྩ་བའི་ལྟུང་བ་དང་པོར་བཤད། །

[027B] དགེ་བའི་ཆོས་ཅི་ནུས་སུ་སྡུད་པ་དང། སེམས་ཅན་གྱི་དོན་ལ་བརྩོན་པའི་ཚུལ་ཁྲིམས་ཀྱི་ཕར་ཕྱིན་
རྫོགས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པའོ། །བཟོད་པ་ནི། ཁམས་གསུམ་སྐྱེ་རྒུ་མ་ལུས་ཁྲོས་གྱུར་ཏེ། །ཞེས་སོགས་གསུངས། དེ་ཡང་སྤྱོད་འཇུག་ལས། བསྐལ་
པ་སྟོང་དུ་བསགས་པ་ཡི། །སྦྱིན་དང་བདེ་གཤེགས་མཆོད་ལ་སོགས། །ལེགས་བྱས་གང་ཡིན་དེ་ཀུན་ཡང། །ཁོང་ཁྲོ་གཅིག་གིས་འཇོམས་པར་བྱེད། །ཞེ་སྡང་ལྟ་བུའི་སྡིག་པ་མེད། །བཟོད་
པ་ལྟ་བུའི་དཀའ་ཐུབ་མེད། །དེ་ཕྱིར་བཟོད་ལ་ནན་ཏན་ཏུ། །སྣ་ཚོགས་ཚུལ་གྱིས་གོམས་པར་བྱ། །ཞེས་དང། སེམས་ཅན་མི་བསྲུན་ནམ་མཁའ་བཞིན། །དེ་དག་གཞོམ་གྱིས་ཡོངས་མི་
ལངས། །ཁྲོ་བོའི་སེམས་འདི་གཅིག་བཅོམ་ན། །དེ་དག་ཐམས་ཅད་གཞོམ་པར་འགྱུར། །ས་སྟེང་དེ་དག་ཀོས་གཡོགས་ཏུ། །ཇི་སྙེད་ཀོ་བས་ག་ལ་ལངས། །ལྷམ་མཐིལ་ཙམ་ཞིག་ཀོ་བས་
ནི༑ ༑དེ་དག་ཐམས་ཅད་གཡོག་དང་འདྲ། །ཞེས་གསུངས་པ་ལྟར། སྡོང་དུམ་ལ་ཡང་ཁྲོ་བའི་སེམས་མི་བསྐྱེད་པར་བྱ་བ་ཡིན་ནོ། །དེ་ལྟ་བུའི་ཁམས་གསུམ་གྱི་སེམས་ཅན་ཐམས་ཅད་བདག་

[028A]༄༅། །གི་དགྲར་ལངས་ནས། གཤེ་བ་དང། བརྡེག་པ་དང། གསོད་པར་རྩོམ་ན་ཡང། ཁོང་ཁྲོ་མི་སྐྱེ་ཞིང། གནོད་པའི་ལན་དུ་ཕན་པ་བསྒྲུབ་པའི་བཟོད་པའི་ཕ་རོལ་ཏུ་ཕྱིན་
པའི་མཐར་ཕྱིན་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པའོ། །བརྩོན་འགྲུས་ནི། སེམས་ཅན་རེ་རེའི་ཕྱིར་ཡང་མནར་མེད་པའི། །ཞེས་སོགས་
གསུངས་ལ། སེམས་ཅན་གཅིག་ཙམ་ལའང་ཕན་པའི་ཕྱིར་དམྱལ་བའི་མེར་བསྐལ་པ་འམ། བསྐལ་པ་ལས་ལྷག་པར་གནས་པར་གྱུར་ཀྱང་སྙིང་རྗེའི་སེམས་ལ་སྐྱོ་བ་མེད་པར་གོ་ཆའི་བརྩོན་འགྲུས་དང་
སྦྱོར་བའི་བརྩོན་འགྲུས་དང། མི་ཞུམ་ཞིང་ཆོག་པར་མི་འཛིན་པའི་བརྩོན་འགྲུས་ཀྱི་མཐར་ཕྱིན་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། །ཞས་པའོ། །བསམ་གཏན་
ནི། བྱིང་རྒོད་རྣམ་པར་གཡེང་བའི་སྐྱོན་སྤངས་ནས། །ཞེས་སོགས་གསུངས་དེ་ཡང། ལམ་སྒྲོན་ལས། ཞི་གནས་གྲུབ་པ་མ་ཡིན་པས། །མངོན་ཤེས་བྱུང་བ་མ་ཡིན་ལ། །དེ་ནི་མངོན་ཤེས་སྟོབ་
བྲལ་བས། །སེམས་ཅན་དོན་བྱེད་ནུས་མ་ཡིན། །ཞེས་དང། སྤྱོད་འཇུག་ལས། ཞི་གནས་རབ་ཏུ་ལྡན་པའི་ལྷག་མཐོང་གིས། །ཉོན་མོངས་རྣམ་པར་འཇོམས་པ་ཤེས་བྱ་ནས། །ཐོག་མར་

[028B] སེམས་བྱིང་རྒོད་དང་གཡེང་བ་མཐའ་དག་སྤངས་ནས། སེམས་རྩེ་གཅིག་ཏུ་འཇོག་པ་ཞི་གནས་ཏེ། བསམ་གཏན་གྱི་ཕ་རོལ་ཏུ་ཕྱིན་པ་རྫོགས་པར་
བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པ་སྟེ། རྒྱས་པར་ལམ་རིམ་གྱི་ཞི་གནས་ཀྱི་སྐབས་སུ་ཤེས་པར་བྱའོ། །ཤེས་རབ་ནི། དེ་ཉིད་སོ་སོར་རྟོག་
པའི་ཤེས་རབ་ཀྱིས། །ཞེས་སོགས་གསུངས། ཆོས་ཐམས་ཅད་ཀྱི་དེ་བཞིན་ཉིད་སོ་སོར་རྟོགས་པའི་ཤེས་རབ་ཀྱིས་དྲངས་པས་ཤིན་ཏུ་སྦྱངས་པ་སྟེ། བདེ་ཆེན་དང་འབྲེལ་བ་དོན་དམ་མཉམ་པར་
བཞག་པ་ནམ་མཁའ་ལྟ་བུ་ལྷག་མཐོང་གཏིང་ངེ་འཛིན་དེ་ཤེས་རབ་ཀྱི་ཕ་རོལ་ཏུ་ཕྱིན་པ་མཐར་ཕྱིན་པར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པ་ཡིན་
ལ། དེ་ཡང། མདོ་སྡུད་པ་ལས། ཤེས་རབ་ཀྱིས་ནི་ཆོས་ཀྱི་རང་བཞིན་ཡོངས་ཤེས་ནས། །ཁམ་གསུམ་མ་ལུས་པ་ལས་ཡང་དག་འདའ་བར་འགྱུར། །ཞེས་གསུངས་སོ། །ཞི་ལྷག་
གཉིས་ནི་རྒྱས་པར་རྗེའི་ལམ་རིམ་ཆེ་ཆུང་དུ་བལྟ་བར་བྱ་སྟེ། དེ་ནི་སངས་རྒྱ་བ་ལ་མེད་དུ་མི་རུང་བའི་ཡན་ལག་གལ་ཆེ་ཤོས་ཡིན་པའི་ཕྱིར་རོ། །ཕྱི་ནང་ཆོས་རྣམས་སྒྱུ་མ་རྨི་ལམ་དང། །ཞེས་

[029A]༄༅། །སོགས་ཀྱི་ཞི་ལྷག་ཟུང་དུ་འབྲེལ་ནས་མཉམ་པར་བཞག་པ་ལས་ལངས་ཏེ། རྗེས་ཐོབ་སྒྱུ་མ་ལྟ་བུའི་སྟོང་ཉིད་བསྟན་པའོ། །འཁོར་འདས་རང་བཞིན་རྡུལ་ཙམ་མེད་པ་
དང། །ཞེས་སོགས་ནི། རྗེ་ཙོང་ཁ་པས། འདི་ཀུན་ངོ་པོས་སྟོང་པ་དང། །འདི་ལས་འདི་འབྲས་བྱུང་པ་ནི། །ངེས་པ་གཉིས་པོ་ཕན་ཚུན་དུ། །བགེགས་མེད་པར་ནི་གྲོགས་བྱེད་པ། །དེ་
ལས་ངོ་མཚར་གྱུར་པ་དང། །དེ་ལས་རྨད་དུ་བྱུང་བ་གང། །ཞེས་དང། ཡང་རྗེ་བླ་མས། གང་ཞིག་འཁོར་འདས་ཆོས་རྣམས་ཐམས་ཅད་ཀྱི། །རྒྱུ་འབྲས་ནམ་ཡང་བསླུ་བ་མེད་མཐོང་ཞིང། །
དམིགས་པ་གཏད་པོ་གང་ཡིན་ཀུན་ཞིག་ན། །དེ་ནི་སངས་རྒྱས་དགྱེས་པའི་ལམ་ལ་ཞུགས། །སྣང་བརྟེན་འབྲེལ་བསླུབ་མེད་པ་དང། །སྟོང་པ་ཁས་ལེན་བྲལ་བའི་གོ་བ་གཉིས། །ཇི་སྲིད་
སོ་སོའི་སྣང་བ་དེ་སྲིད་དུ། །ད་དུང་ཐུབ་པའི་དགོངས་པ་རྟོགས་པ་མེད། །ནམ་ཞིག་རེས་འཇོག་མེད་པར་གཅིག་ཆར་དུ། །རྟེན་འབྲེལ་མི་བསླུར་མཐོང་བ་ཙམ་ཉིད་ནས། །ངེས་ཤེས་ཡུལ་
གྱི་འཛིན་སྟངས་ཀུན་འཇིག་ན། །དེའི་ཚེ་ལྟ་བའི་དཔྱད་པ་རྫོགས་པ་ལགས། །ཞེས་གསུངས་པ་དང། མགོན་པོ་གླུ་སྒྲུབ་ཀྱིས། ཆོས་རྣམས་སྟོང་པ་ཉིད་ཤེས་ནས། །རྒྱུ་དང་འབྲས་བུ་

[029B] །ངོ་མཚར་བས་ཀྱང་འདི་ངོ་མཚར། །རྨད་བྱུང་བས་ཀྱང་འདི་རྨད་བྱུང། །ཞེས་གསུངས་པ་ལྟར། ཀླུ་སྒྲུབ་ཡབ་སྲས་ཀྱི་དགོངས་པའི་དོན་རྣམས་ཕྱིན་ཅི་མ་ལོག་པར་རྟོགས་
པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པའོ། །ལྔ་པ་ནི། དེ་ནས་རྡོ་རྗེ་འཛིན་པའི་དེད་དཔོན་གྱི། །ཞེས་སོགས་གསུངས། དེ་ལ་བཤེས་གཉེན་བསྟེན་ཚུལ་ནས་བཟུང་སྟེ་ལྷག་མཐོང་གི་
པར་གྱི་ལམ་རྣམས་མཐར་ཕྱིན་ཀྱང། མཐར་སངས་རྒྱ་བར་བྱེད་པ་ལ་སྔགས་བླ་མེད་ཀྱི་ལམ་དུ་ངེས་པར་འཇུག་དགོས་པས། གསང་སྔགས་རྡོ་རྗེ་ཐེག་པའི་བླ་མ་མཚན་ཉིད་དང་ལྡན་པ་ལས། བླ་མེད་ཀྱི་
དཀྱིལ་འཁོར་དུ་དབང་ཐོབ་དེའི་དུས་སུ་ཁས་བླངས་པའི་དམ་ཚིག་དང་སྡོམ་པ་རྣམ་པར་དག་པ་བསྲུང་བར་བྱའོ། །དེ་ལྟར་བྱེད་ནུས་པར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པའོ། །སྐྱེ་ཤི་བར་དོ་
རྒྱལ་བའི་སྐུ་གསུམ་དུ། །ཞེས་པ་ནི། སྦྱང་གཞི་སྐྱེ་ཤི་བར་དོ་གསུམ། རྒྱལ་བའི་སྐུ་གསུམ་གྱི་ལམ་ཁྱེར་དུ་བསྒོམ་ནས་སྤྱོད་པར་བྱེད་པ་རིམ་པ་དང་པོ་བསྐྱེད་རིམ་གྱི་ལམ་ལ་སློབ་པར་བླ་མ་ལྷས་བྱིན་གྱིས་
བརླབ་ཏུ་གསོལ། ཞེས་པའོ། །སྙིང་ཁའི་འདང་བརྒྱད་དཧུ་ཏིའི་དབུས་དག་ཏུ། །ཞེས་སོགས་ནི་ད་ལྟ་བུའི་བསྐྱེད་རིམ་ཕྲ་རགས་མཐར་ཕྱིན་ཀྱང། དངོས་གྲུབ་ཆུང་དུ་དང་འབྲིང་པོ་ཐོབ་པ་མ་གཏོག་

[030A]༄༅། །མཆོག་གི་གོ་འཕང་ཐོབ་པར་མོ་སྲིད་པས་ན་རྫོགས་རིམ་གྱི་ལམ་ལ་སློབ་དགོས་པར་བསྟན་པ་གོང་བཞིན་ནོ། །ལམ་སྣ་མ་ཟིན་འཆི་བའི་དུས་བྱེད་ན། །ཞེས་སོགས་ནི། དེ་ལྟ་བུའི་སྙིག་
དུས་ཀྱི་ཆོ་ཐུང་གཅིག་ལ་སངས་རྒྱ་བའི་ཉེ་ལམ་ཁྱད་པར་དུ་འཕགས་པ་བླ་མེད་ཀྱི་ལམ་ལ་སློབ་ཀྱང། རྣམ་པར་གཡེངས་པས་ཚེ་འདིར་ལམ་སྣ་མ་ཟིན་ན། བཙན་ཐབས་སུ་སངས་རྒྱ་བ་འཕོ་བའི་གདམས་ངང་སྟོབས་
ལྔ་ལྡན་གྱིས་མཁའ་སྤྱོད་དམ་བདེ་བ་ཅན་སོགས་སུ་སྐྱེ་བར་བླ་མ་ལྷས་བྱིན་གྱིས་བརླབ་ཏུ་གསོལ། ཞེས་པའོ། །དེ་ལ་བློ་སྦྱོང་ནས་བཤད་པའི་འཕོ་བ་སྟོབས་ལྔ་ལྡན་པས་ནི། རྩ་ཚིག་ལས། ཐེག་ཆེན་འཕོ་
བའི་གདམས་ངག་ནི། །སྟོབས་ལྔ་ཉིད་ཡིན་སྤྱོད་ལམ་གཅེས། །ཞེས་གསུངས་པ་ལྟར། སྦྱོང་ལམ་ནི། གཞོགས་གཡས་པ་འོག་ཏུ་བཅུག། ལག་པ་གཡས་འགྲམ་ལ་གཏད་པའི་སྲིན་ལག་གི་སྣ་བུག་གཡས་པ་
བགག་རླུང་གཡོན་པས་འོང་བ་བྱ། རྐང་པ་གཡས་པའི་སྟེང་དུ་གཡོན་པ་བཀལ། ལག་པ་གཡོན་པ་བརླ་གཡོན་སྟེང་དུ་བཞག་ནས་སྟོན་པ་མྱ་ངན་ལས་འདས་པའི་ཚུལ་སྟོན་པའི་རྣམ་ཐར་དྲན་པར་བྱས་ཏེ་ཤི་ན་
ངན་འགྲོའི་སྒོ་ཁེགས་པར་གསུངས། སྟོབས་ལྔ་སྦྱོར་ཚུལ་ནི། རྒྱལ་སྲས་ཐོགས་མེད་ཀྱིས། དང་པོ་དཀར་པོ་ས་བོན་གྱི་ལག་ལེན་ནི། ཡོ་བྱད་ཐམས་ཅད་བླ་མ་དཀོན་མཆོག་ལ་མཆོད་པ་ལ་

[030B] དེ་ནས་སྨོན་ལམ་གྱི་སྟོབས་ནི། བླ་མ་དཀོན་མཆོག་ལ་ཡན་ལག་བདུན་པ་ཕུལ་ལ། བདག་བར་དོ་བང་ཚེ་རབས་ཕྱི་
མ་ཐམས་ཅད་དུ། བྱང་ཆུབ་ཀྱི་སེམས་གཉིས་སྦྱོང་བར་བྱིན་གྱིས་བརླབ་ཏུ་གསོལ། ཆོས་འདི་སྟོན་པའི་བླ་མ་དང་མཇལ་བར་བྱིན་གྱིས་རློབས། ཞེས་གསོལ་བ་དྲག་ཏུ་གདབ་ཅིང། དེ་ནས་སུན་
འབྱིན་པའི་སྟོབས་ནི། བདག་གཅེས་འཛིན་གྱི་རྣམ་རྟོག་འདིས་སྔར་ཡང་སྡུག་ཏུ་བཅུག། ད་དུང་ཡང་འདི་དང་མ་བྲལ་ན་སྐྱིད་དུ་མི་སྟེར་བར་འདུག་ཅིང། ད་ལྟ་ཡང་བདག་གི་ལུས་འདི་ལ་ཡང་གཅེས་པར་
བཟུང་བས་སྡུག་བསྔལ་བར་འདུག་ལ། བརྟགས་ན་ལུས་སེམས་གང་ལ་ཡང་བདག་ཏུ་བཟུང་རྒྱུ་མི་འདུག་སྙམ་དུ་ཤེས་པར་བྱས་ལ་བདག་འཛིན་སྤངས་ལ་བཞག་གོ་དེ་ནས་འཕེན་པའི་སྟོབས་ནི། ངེས་
བར་དོར་ཡང་བྱང་ཆུབ་ཀྱི་སེམས་ནི་སྦྱོང་བར་བྱའོ། །སྙམ་པའི་འདུན་པ་དྲག་པོ་ཡང་ཡང་བྱའོ། །དེ་ནས་གོམས་པའི་སྟོབས་ནི། སྔར་གྱི་བྱང་ཆུབ་ཀྱི་སེམས་གཉིས་སྦྱོང་ཚུལ་དེ་དྲན་པར་བྱའོ། །ཞེས་
བློ་སྦྱོང་དོན་བདུན་མའི་རྣམ་བཤད་རྒྱལ་སྲས་ཐོགས་མེད་བཟང་པོས་མཛད་པ་ལྟར་ཤེས་པར་བྱ་ལ། གཞན་ཡང་འཕོ་བའི་མན་ངག་མང་པོ་ཡོད་པ་རྣམས། རྗེ་ཉིད་ཀྱི་བཀའ་འབུམ་དང། འཕོ་ཊིཀ་ཆེན་
[031A]༄༅། །མོ་གསེར་གྱི་སྒོ་འབྱེད་སོགས་ལས་ཤེས་པར་བྱའོ། །དྲུག་པ་ནི། མདོར་ན་སྐྱེ་ཞིང་སྐྱེ་བ་ཐམས་ཅད་དུ། །སོགས་ཀྱི་ཤོ་ལོ་ཀ་གཉིས་ཀྱིས་བསྟན་ཏེ། གོ་སླ་བར་ཟད་
དོ༑ ༑བདུན་པ་ནི། དེ་ལྟར་གསོལ་བ་བཏབ་པས་བླ་མ་མཆོག་ཅེས་སོགས་ཀྱིས་བསྟན། དེ་ལྟར་གདུང་ཤུགས་དྲག་པོས་གསོལ་བ་བཏབ་པས་བླ་མའི་སྐུ་ལས་འཕྲོས་པའི་འོད་ཟེར་གྱིས་ཚོགས་
ཞིང་རྣམས་ཕྱི་རིམ་ནས་བསྡུས་ཏེ་ཐིམ་ནས་མཐར་རྩ་བའི་བླ་མ་ལ་ཐིམ་ མཆོད་པ་རྣམས་དཔག་བསམ་ཤིང་ལ་ཐིམ། དེ་སེང་ཁྲི་ལ་ཐིམ། ད་བླ་མའི་ཉི་གདན་ལ་ཐིམ། དེ་ཐམས་ཅད་མཐར་བླ་
མ་ལ་ཐིམ། བླ་མ་ཡང་དགྱེས་བཞིན་དུ་རང་གི་སྤྱི་བོར་བྱོན་ནས་རང་ལ་ཐིམ་པ་སོགས་ནི་གོང་དུ་བཤད་པ་ལྟར་རོ། །དེ་ནས་གཞུང་རང་ལས། དེ་ལྟར་ཞག་རེ་བཞིན་རྒྱུན་གྱི་རྣལ་འབྱོར་དུ་བྱས་ན། མདོ་
སྔགས་ཐམས་ཅད་ཀྱི་སྙིང་པོ་ཉམས་སུ་ལེན་པར་གྱུར་ཅིང། འདི་ཕྱིའི་ལེགས་ཚོགས་ཐམས་ཅད་ཀྱི་རྩ་བ་བརྟན་པར་འགྱུར་བ་ཡིན་ནོ། །ཞེས་གསུངས། དེ་ཡང་ཞག་རེ་ལ་ཐུན་དྲུག་གམ། ཐུན་བཞིར་
ཉམས་སུ་ལེན་པ་ཡིན་ནོ། །རྩ་བའི་ས་བཅད་གསུམ་པ་མཇུག་དོན་ནི། དེ་ལྟ་བུའི་ཚུལ་གྱིས་བླ་མ་དང། ལྟག་པའི་ལྷ་དང། རང་གི་སེམས་གསུམ་ངོ་བོ་དབྱེར་མེད་དུ་བྱས་ཏེ་སྤྱོད་ལམ་ཐམས་ཅད་དུ་གང་

[031B] ལམ་གྱི་རིམ་པའམ་ཐེག་པ་ཆེན་པོའི་བློ་སྦྱོང་བ་རྣམས་ཡེ་མི་འབྲལ་བའི་ཉམས་ལེན་ལ་
བརྩོན་པར་བྱ་ཞིང། ཞེས་གསུངས་པ་དེ་ནི་ཐུན་མཚམས་ཀྱི་སྤྱོད་ལམ་བསྟན་ཏེ། ཉལ་བ་དང། ལྡང་བ་དང། ཁྲུས་དང། ཁ་ཟས་ཀྱི་རྣལ་འབྱོར་རྣམས་རྒྱུད་སྡེ་ནས་བཤད་པ་ལྟར་གཞིར་བཞག་
པའོ༑ ༑དེ་ནས་མཇུག་ཏུ་དགེ་བ་རྣམས་བཟང་པོ་སྤྱོད་པ་ལ་སོགས་པ་སྨོན་ལམ་གྱིས་རྒྱས་འདེབས་ཤིང། མདོར་བསྡུ་ན།  །སོགས་
ཀྱིས་བསྔོ་བ་དང། དེ་ཡི་མཐུ་ལས་སོགས་ཀྱིས་སྨོན་ལམ་བཏབ་པར་གསུངས་ཏེ། འཇིག་རྟེན་མགོན་པོས་ཀྱང། ཚོགས་གཉིས་ཀྱི་ཡིད་བཞིན་ནོར་བུ་ལ། །སྨོན་ལམ་གྱི་བྱི་དོར་མ་བྱས་ན། །
དགོས་འདོད་ཀྱི་འབྲས་བུ་མི་འབྱུང་བས། །རྗེས་བསྔོ་བ་དེ་ལ་ནན་ཏན་མཛོད། །ཅེས་གསུངས་པ་ལྟར་རོ། །དེ་ལས་གཞན་གོ་སླ་ལ། ཐེག་མཆོག་འཁོར་ལོ་བཞི་ནི། བཤེས་སྤྲིངས་ལས་
མཐུན་པར་གྱུར་པའི་ཡུལ་ན་གནས་པ་དང། །སྐྱེས་བུ་དམ་པ་ལ་ནི་བསྟེན་པ་དང། །བདག་ཉིད་ལེགས་སྨོན་སྔོན་ཡང་བསོད་ནམས་བགྱིས། །འཁོར་ལོ་ཆེན་པོ་བཞི་ནི་ཁྱོད་ལ་མངའ། །

[032A]༄༅། །ཞེས་གསུངས་པ་དེ་ཡིན། ངེས་འབྱུང་བྱང་སེམས་ཡང་དག་བལྟ་བ་དང། །ཞེས་པའི་ངེས་འབྱུང་ནི། རྗེ་བླ་མས། རྣམ་དག་ངེས་འབྱུང་མེད་པར་སྲིད་མཚོ་ཡི། །བདེ་
འབྲས་དོན་གཉེར་ཞི་བའི་ཐབས་མེད་ལ། སྲིད་ལ་བརྐམ་པ་ཡིན་ཀྱང་ལུས་ཅན་རྣམས། །ཀུན་ནས་འཆིང་ཕྱིར་ཐོག་མར་ངེས་འབྱུང་བཙལ། །ཞེས་པ་དང། བྱང་སེམས་ནི། ངེས་འབྱུང་དེ་ཡང་
རྣམ་ངག་སེམས་བསྐྱེད་ཀྱིས། །ཟིན་པ་མེད་ན་བླ་མེད་བྱང་ཆུབ་ཀྱི། །ཕུན་ཚོགས་བདེ་བའི་རྒྱུ་རུ་མི་འགྱུར་བས། །བློ་ལྡན་རྣམས་ཀྱིས་བྱང་ཆུབ་སེམས་མཆོག་བསྐྱེད། །ཞེས་པ་དང། ཡང་དག་བལྟ་བ་ནི་
གནས་ལུགས་རྟོགས་པའི་ཤེས་རབ་མི་ལྡན་ན། །དེས་འབྱུང་བྱང་ཆུབ་སེམས་ལ་གོམས་བྱས་ཀྱང། །སྲིད་པའི་རྩ་བ་བཅད་པར་མི་ནུས་པའི། །དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་
གསུངས་པའི་ལམ་གྱི་རྩ་བ་རྣམ་གསུམ་ཞེས་གྲགས་པ་དེ་ཡིན་ནོ། །བདག་གི་བླ་མས་འཁྲིད་གནང་བའི་སྐབས་སུ་མན་ངག་གི་གནད་འགའ་ཞིག་ཞལ་ནས་ཤེས་པར་བྱའོ། །ཞེས་གསུངས་པ་ཡང་ད་ལྟ་འཁྲིང་
ཀྱི་སྐབས་སུམ་སྦས་པར་བཤད་པ་ཡིན་ནོ། །ཞེས་གསུངས་སོ། །གཞན་ཡང། ང་ཡི་བླ་མ་བློ་བཟང་ཆོས་རྒྱན་དེ། །དགའ་ལྡན་གནས་སམ་བདེ་བ་ཅན་ལ་སོགས། །དག་པའི་ཞིག་ཁམས་གང་དུ་

[032B] །བདག་སོགས་འཁོར་གྱི་ཐོག་མར་སྐྱེ་བར་ཤོག་སོགས་ཀྱིས་སྨོན་ལམ་བྱ་དགོས་སོ། །དེ་ནས་རྗེ་རྒྱལ་བ་བློ་བཟང་དོན་གྲུབ་ཀྱིས་གསུངས་པ་ལྟར། ཐུབ་དབང་རྡོ་རྗེ་འཆང་དང་ཙོང་ཁབ།།
སོགས་ཀྱིས་བཀྲ་ཤིས་ཀྱང་བྱའོ། །འདི་ནི་བདག་གི་བླ་མ་དཀོན་མཆོག་མཚན་ཅན་གྱིས་འཁྲིད་ཇི་ལྟར་གནད་བ་བཞིན་དུ་བཀོད་པ་ཡིན་ནོ།། །།སྨྲས་པ། ཚོགས་ཀྱི་ཞིང་མཆོག་བླ་མ་དམ་པ་ལ། ཚོག་
གསོག་འདོད་རྣམས་འབད་པ་ཆེན་པོ་ཡིས། །ཚོགས་འཁོར་མཆོད་པ་སོགས་ཀྱིས་མཉེས་བྱས་ན། །ཚོགས་གཉིས་མྱུར་དུ་རྫོགས་པར་གདོན་མི་ཟ། །ཅི་མཛད་ལེགས་པར་མཐོང་བའི་དག་སྣང་དང། །ཅི་
གསུངས་ཚད་མར་བཟུང་བའི་མོས་གུས་ཀྱིས། །ཅི་བྱེད་ཐམས་ཅད་བཀའ་བཞིན་སྒྲུབ་འགྱུར་ན། །ཅི་ལྟར་རིང་ནའང་བཅུ་དྲུག་སྐྱེ་བར་འགྲུབ། །ཚུལ་བཞིན་བསྟེན་པར་འོས་པའི་བླ་མ་ལས། །ཚུལ་ཁྲིམས་
དམ་ཚིག་བླངས་པ་བསྲུངས་བྱས་ཏེ། །ཚུལ་ལྡན་རིམ་གཉིས་ལམ་ལ་བརྩོན་བྱས་ན། །ཚུལ་དེས་སངས་རྒྱས་ཚེ་འདིར་བསྒྲུབ་བར་དེས། །ཚེ་འདི་མི་རྟག་གཡོ་བ་བར་སྣང་གློག་ལད་ཚོ་མི་རྟག་གཡོ་བ་
དབང་པོའི་གཞུ། །ལོངས་སྤྱོད་མི་རྟག་གཡོ་བ་ཟིལ་པ་འདྲ། །ཚུལ་འདི་ཤེས་ལ་ལམ་འདིར་འབད་པར་རིགས། །སྐྱབས་མགོན་མཐར་ཐུག་རྗེ་བཙུན་བླ་མ་ཡི། །གསུང་གི་སྙིང་པོའི་མཐར་ཐུག་ལམ་

[033A]༄༅། །འདི་ལ། །བཀྲོལ་ཞིང་བཤད་པའི་ཡོན་ཏན་མེད་ན་ཡང། །གཞན་དབང་གྱུར་བས་བདག་གིས་འདི་བྱས་སོ། །དེ་ཡང་མཁས་པའི་དབང་པོ་གཙང་ནག་པས། །མཁས་པའི་
བསྟན་བཅོས་གོང་འོག་བརྗེ་བའི་ཕྱིར། །གཙང་ནག་བདག་གིས་འདི་ལྟར་བརྩམས་པར་བྱ། །ཞེས་པའི་དོན་དུ་འདུག་ནའང་བདག་ཅག་གི་འདྲེན་མཆོག་དཔལ་ལྡན་བླ་མ་དམ་པས་ཀྱང། །རང་ཉིད་
ཉམས་ལེན་མེད་པར་གཞན་ལ་འདོམས། །ཡ་ཤེས་སྤྱན་ལྡན་དྲུང་ན་ངོ་ཡང་ཚ། །འོན་ཀྱང་བདེ་བར་གཤེགས་པའི་བསྟན་པ་ནི། །ལུང་ཙམ་གྱིས་ཀྱང་དོན་དང་ལྡན་ནོ་ཞེས། །ཟླ་མེད་སྟོན་པ་དེ་ཡིས་
བསྔགས་པས་ན། །ཞེས་དང་རྒྱལ་བ་ཐམས་ཅད་མཁྱེན་པས་ཀྱང། །དེ་ལྟར་ཆོས་སྲིད་བླང་དོར་རང་ཉིད་ལ། །མི་ལྡན་ནེ་ཙོའི་འདོན་བ་ལྟ་བུའི་ཚིག་སྨྲ་ལ་མཁས་རྣམས་ཁྲེལ་ཡང་སྟོན་ཟླ་ལྟར།།
ཆེས་དཀར་སེམས་བཟང་བ་ལ་ཉེས་པ་མེད། །ཅེས་སོགས་གསུངས་ཕྱིར་ལྷག་བསམ་དག་པ་ཡིས། །གཞན་ལ་ཕན་ཕྱིར་བདག་གིས་འདི་ལྟར་སྦྱར། །ཉེས་པའི་ཚོགས་རྣམས་མཁས་གྲུབ་རྣམ་
ལ་བཤགས། །བདག་ལ་སྒྲིབ་པ་མེད་པར་བྱིན་གྱིས་རློབས། །ལེགས་པའི་ཆ་རྣམས་དུས་གསུམ་དགེ་ཚོགས་བཅས། །འགྲོ་ཀུན་དོན་དུ་བྱང་ཆུབ་ཆེན་བོར་བསྔོ། །ཅེས་བླ་མ་མཆོད་པའི་ཁྲིད་

[033B] དབུ་མཛད་བློ་བཟང་རབ་བརྟན་དང། ཉེ་གནས་བློ་བཟང་རྡོ་རྗེ་གཉིས་ཀྱིས་སྔ་མོ་ནས་བསྐུལ་ཀྱང་རྣམ་པར་གཡང་བས་དེ་དུང་ལུས་པས་ན། བྱས་ཨེམ་
ཆི་དགེ་སློང་སངས་རྒྱས་བཀྲ་ཤིས་དང། ཨོར་དུ་སུའི་དགེ་སློང་ངག་དབང་བསོད་ནམས་གཉས་ཡང་འཚམས་སྦྱར་བས། རང་ཉིད་ཀྱང་ཁྱབ་བདག་བླ་མའི་ཞལ་རྒྱུན་གྱི་བརྗིད་གསོས་སུ་བསམ་ཏེ། དུས་
གསུམ་རྒྱལ་བ་ཐམས་ཅད་ཀྱི་མཁྱེན་པ་རྩེ་མ་ལུས་པ་གཅིག་ཏུ་བསྡུས་པའི་ངོ་བོ་བདག་ཉིད་ཆེན་པོ། དོན་གྱི་སླད་དུ་མཚན་ནས་སྨོས་ཏེ། བདག་གི་མཁན་པོ་རིན་པོ་ཆེ་པཎ་ཆེན་ཕྱོགས་ཐམས་ཅད་ལས་རྣམ་
བར་རྒྱལ་བ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོ་དང། བཀའ་དྲིན་མཉམ་མེད་ཁྱབ་བདག་རྡོ་རྗེ་འཆང་ཆེན་པོ་དཀོན་མཆོག་རྒྱལ་མཚན་དཔལ་བཟང་པོའི་ཞལ་སྔ་ནས་གཉིས་ཀྱི་བཀའ་དྲིན་གྱིས་འཚོ་
བའི་ལྷའི་བཙུན་པ་་བློ་བཟང་བསྟན་འཛིན་རྒྱལ་མཚན་གྱིས། སྟོན་པ་མྱ་ངན་ལས་འདས་ནས་ལོ་གཉིས་སྟོང་ལྔ་བརྒྱ་རེ་དྲུག་འདས་པ། རབ་བྱུང་བཅུ་གཉིས་པའི་སྐྱེས་བདག་ལྕགས་མོ་ལུག་གི་ལོའི་རྗེ་
དེ་ཉིད་ཀྱི་དུས་མཆོད་ཆེན་པོ་ནག་པ་ཟླ་བའི་ཚེས་བཅུ་གསུམ་ལ་འགོ་བཙུགས་ཏེ། སྟོན་པ་ཡང་དག་པར་རྫོགས་པའི་སངས་རྒྱས་མངོན་པར་རྫོགས་པར་སངས་རྒྱས་པ་དང་མྱ་ངན་ལས་འདས་པའི་དུས་

[034A]༄༅། །ཆེན་ས་ག་ཟླ་བའི་ཚེས་བཅོ་ལྔའི་ཉིན་རྨ་ཆུའི་འགྲམ་དུ་རྫོགས་པར་བགྱིས་པའི་ཡི་གེ་པ་ནི་དགེ་སློང་བློ་བཟང་རབ་བརྟན་ནོ། །འདིས་ཀྱང་རྒྱལ་བའི་བསྟན་
པ་སྤྱི་དང་ཁྱད་པར་དུ་ཡང་རྒྱལ་བ་གཉིས་པའི་བསྟན་པའི་སྙིང་པོར་གྱུར་པ་རྒྱལ་བ་དབེན་ས་པ་ཆེན་པོའི་རིང་ལུགས་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག་

[034B][BP]



