༄༅། །བྱང་ཆུབ་ལྟུང་བཤགས་ཀྱི་དོན་འགྲེལ་སྡིག་མུན་སེལ་བྱེད་སྣང་བྱེད་ཉི་མའི་འོད་ཟེར་ཞེས་བྱ་བ་བཞུགས་སོ། །

[001] །ན་མོ་མུ་ནི་ཨིནྡྲཱ་ཡ། སྡིག་མུན་སེལ་བྱེད་སྣང་བྱེད་ཉི་མའི་འོད་ཟེར་ཞེས་བྱ་བ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །ཚད་
མེད་ཐུགས་རྗེའི་བྱིན་ཟ་འབར་བ་ཡི། །དཀར་མིན་ལས་ཀྱི་ཚང་ཚིང་ཀུན་བསྲེགས་ཏེ། །བྱང་གྲོལ་ལམ་བཟང་ཇི་བཞིན་སྟོན་མཛད་པའི། །མཉམ་མེད་ཟས་གཙང་སྲས་པོས་དགེ་ལེགས་
སྩོལ༑ ༑བཞིན་རས་ནག་ནོག་གོས་ཀྱི་དྲི་བཀྲུ་སོགས། །དོན་མེད་ལས་ལ་བརྩོན་པ་དོར་བྱས་ཏེ། །རིང་ནས་བློ་མིག་བསྒྲིབ་བྱེད་སྡིག་པའི་མུན། །སེལ་བྱེད་སྟོབས་བཞིའི་བསགས་སྦྱངས་
འདིར་འབད་བྱ། །དེ་ལ་འདིར་སངས་རྒྱས་སོ་ལྔའི་སྒོ་ནས་བཤགས་པ་ཇི་ལྟར་བྱ་བའི་ཚུལ། བྱང་ཆུབ་ལྟུང་བཤགས་སུ་གྲགས་པའི་མདོའི་དོན་འཆད་པར་བྱེད་པ་ལ་གསུམ། སྡིག་པ་

[002A]༄༅། །བཤགས་པའི་ཕུང་པོ། བསྔོ་བའི་ཕུང་པོ། རྗེས་སུ་ཡི་རང་བ་སོགས་ཀྱི་ཕུང་པོ་བཤད་པའོ། །དང་པོ་ལ་བཞི། རྟེན་གྱི་སྟོབས། གཉེན་པོ་ཀུན་ཏུ་སྤྱོད་པའི་སྟོབས། རྣམ་
པར་སུན་འབྱིན་པའི་སྟོབས། ཉེས་པ་ལས་སླར་ལྡོག་པའི་སྟོབས་བཤད་པའོ།།    ༈    །།དང་པོ་སྟོན་པ་ལ། དུས་རྟག་ཏུ་ཞེས་པ་ནས། དགེ་འདུན་ལ་སྐྱབས་སུ་མཆིའོ་ཞེས་པའི་བར་
གསུངས། དོན་ནི་མདོ་ལས། ལྷའི་བུ་ཕག་ཏུ་སྐྱེ་བ་སྐྱབས་འགྲོ་བྱས་པའི་མཐུ་ལ་བརྟེན་ནས་ངན་འགྲོའི་སྐྱེ་གནས་ལས་ལྡོག་ཏེ་ཡངས་པ་ཅན་དུ་ཚོང་དཔོན་གྱི་བུ་ཁྱེའུ་ཤེས་ལྡན་དུ་སྐྱེ་ཏེ་དེ་བཞིན་
གཤེགས་པའི་སྤྱན་སྔར་བདེན་པ་མངོན་སུམ་དུ་མཐོང་བར་གསུངས་པ་བཞིན། དཀོན་མཆོག་གསུམ་ལ་་སྐྱབས་སུ་འགྲོ་བ་དང། བྱང་ཆུབ་ཏུ་སེམས་བསྐྱེད་པ་ནི་སྟོབས་བཞིའི་ནང་ནས་རྟེན་གྱི་སྟོབས་
ཀྱི་གཙོ་པོ་ཡིན་ཏེ། རྒྱལ་པོ་མ་སྐྱེས་དགྲས་རང་གི་ཕ་གཟུགས་ཅན་སྙིང་པོ་བསད་ཀྱང། ཕྱིས་བྱང་ཆུབ་ཏུ་སེམས་བསྐྱེད་པ་ལ་བརྟེན་ནས་མཚམས་མེད་པའི་ལས་ལྷག་མ་མ་ལུས་པ་དག་པ་ཡིན་ཏེ་

[002B] གང་ཞིག་སྔོན་ཆད་བག་མེད་གྱུར་ན་ཡང། །ཕྱིས་ནས་བག་དང་ལྡན་པར་གྱུར་དེ་ཡང། །ཟླ་བ་སྤྲིན་བྲལ་ལྟ་བུར་རྣམ་མཛེས་ཏེ། །དགའ་བོ་སོར་འཕྲེང་མཐོང་ལྡན་བདེ་བྱེད་བཞིན། །ཞེས་
གསུངས། དེའང་བྱང་ཆུབ་སེམས་དཔའི་སྡེ་སྣོད་ལས། བྱང་ཆུབ་སེམས་དཔའ་སྟོབས་བཞི་དང་ལྡན་ན། བྱས་ཤིང་བསགས་པའི་སྡིག་པ་ཡང་ཟིལ་གྱིས་གནོན་པར་འགྱུར་རོ། །ཞེས་གསུངས་པ་ལྟར། ཐོག་
མར་རྟེན་གྱི་སྟོབས་ཀྱི་སྐབས་འདིར་སྟོབས་གཞན་རྣམས་དང། སྐྱབས་འགྲོའི་རྒྱུ་གཉིས་ཚང་བའི་སྒོ་ནས་ཁ་ཙམ་ཚིག་ཙམ་མིན་པར་སྙིང་ཐག་པ་ནས་སྐྱབས་ཡུལ་དཀོན་མཆོག་གསུམ་ལ་ཡིད་ཆེས་ཀྱི་བློ་ལིང་
སྐྱུར་དང་ལྡན་པ་ཞིག་གལ་ཆེའོ།།    ༈    །།གཉིས་པ་གཉེན་པོ་ཀུན་ཏུ་སྤྱོད་པའི་སྟོབས་ལ། མཚན་ལ་བརྟེན་པ། མདོ་སྡེ་ཟབ་མོ་ལ་བརྟེན་པ། ཆོས་ཉིད་ཟབ་མོ་ལ་བརྟེན་པ། བཟླས་བརྗོད་ལ་བརྟེན་པ། མཆོད་
པ་ལ་བརྟེན་པ། སྐུ་གཟུགས་ལ་བརྟེན་པ་བཅས་དྲུག་བསླབ་བཏུས་ལས་གསུངས་ཤིང། གཞན་ཡང་མང་མོད་ཀྱང་འདིར་མཚན་དང། མདོ་སྡེ་ཟབ་མོ་ལ་བརྟེན་པ་གཉིས་དངོས་སུ་ཚང་ཞིང། ཆོས་ཉིད་ཟབ་མོ་
ལ་བརྟེན་པ་སོགས་ཚང་མིན་གང་ཟག་གི་དབང་པོ་རྣོ་རྟུལ་ལ་རག་ལས་སོ། །དེ་དག་གི་དོན་སྟོན་པ་ལ། བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དཔལ་རྒྱལ་བ་

[003A]༄༅། །ཤཱཀྱ་ཐུབ་པ་ལ་ཕྱག་འཚལ་ལོ། །ཞེས་པ་ནས། རི་དབང་གི་རྒྱལ་པོ་ལ་ཕྱག་འཚལ་ལོ། །ཞེས་པའི་བར་གསུངས། འདི་དག་གི་དོན་བཅོམ་ལྡན་གྱི་སྐད་དོང་བྷ་ག་ཝན་ཞེས་པ། འཇིག་རྟེན་པའི་ལྷ་
མཐུ་བོ་ཆེ་རྣམས་ལའང་འཇུག་པས་ན། དེ་དག་ལས་ཁྱད་པར་དུ་འཕགས་པའི་ཕྱིར་བོད་སྐད་དུ་འདས་ཞེས་པ་སྔོན་གྱི་ལོ་ཙཱ་བ་རྣམས་ཀྱི་བསྣན་པ་ཡིན་ཅིང། དོན་ནི་བདུང་བཞི་བཅོམ་ཞིང་སྲིད་ཞིའི་མཐའ་ལས་འདས་
པའམ། བཧག་ཝན་ཞེས་པ་སྐལ་ལྡན་ལའང་འཇུག་པས་དེའི་དབང་དུ་བྱས་ན། ཇི་སྐད་དུ། དབང་ཕྱུག་ཉིད་དང་གཟུགས་བཟང་དང། །དཔལ་དང་གྲགས་དང་ཡེ་ཤེས་དང། །བརྩོན་འགྲུས་ཕུན་སུམ་ཚོགས་པ་སྟེ། །
འདི་དག་རྣམས་ལ་སྐལ་ཞེས་བྱ། །ཞེས་གསུངས་པ་ལྟར། དབང་ཕྱུག་ལ་སོགས་པས། སྐལ་བ་དྲུག་དང་ལྡན་པས་ན། སྐལ་ལྡན་ནམ་བཅོམ་ལྡན་ཞེས་བྱ། ཆོས་སྐུའི་ངང་དུ་ཕར་གཤེགས་པའམ། ངེའི་ངང་
ལས་གཟུགས་སྐུའི་རྣམ་པར་ཚུར་གཤེགས་པས་ན་དེ་བཞིན་གཤེགས་པ། ཉོན་མོངས་པའི་དགྲ་མ་ལུས་པ་བཅོམ་ཞིང་ཉོན་སྒྲིབ་ཀྱི་བག་ཆགས་ཤེས་བྱའི་སྒྲིབ་པ་ལྷག་མ་མ་ལུས་པ་སྤངས་པའི་སྤངས་པ་
ཕུན་སུམ་ཚོགས་ཤིང། ཚོགས་གཉིས་ཡོངས་སུ་རྫོགས་ཏེ་ཤེས་ཉོན་གྱི་གཉིད་ལས་སངས་ཤིང་ཤེས་བྱ་མ་ལུས་པ་ལ་བློ་གྲོས་ཀྱི་སྣང་བ་རབ་ཏུ་རྒྱས་པ། ཡོན་ཏན་གྱི་དཔལ་ཕུན་སུམ་ཚོགས་པ་ལ་མངའ་

[003B]
པའི་བདག་པོ་དང་རང་གི་དྲིན་ཅན་རྩ་བའི་བླ་མ་དབྱེར་མེད་པ་ལ་ལུས་ངག་ཡིད་གསུམ་གྱི་སྒོ་ནས་ཕྱག་འཚལ་ཞེས་པ་སྟེ། ཕྱག་འཚལ་བའི་སྐད་དོད་ན་མོ་ཞེས་པ་ནི། ཎ་མ་རབ་ཏུ་འདུད་པ་དང་སྒྲ་ལའོ་ཞེས་པའི་བྱིངས་ལས་གྲུབ་པས་
སོ༑ ༑དེ་བཞིན་གཤེགས་པ་རིན་ཆེན་འོད་འཕྲོ་སོགས་ཀྱི་མཚན་ལ། མདོ་སྡེ་ལ་མཚན་རྐྱང་པ་ལས་དེ་བཞིན་གཤེགས་པ་ཞེས་མ་བཤད་ཀྱང་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ལ་སངས་རྒྱས་སོ་ལྡས་ཞལ་
གཟིགས་སྐབས་སོ་སོའི་མཚན་གྱི་མགོར་དེ་བཞིན་གཤེགས་པ་ཞེས་གསུངས་པ་ནི་དགོས་པ་ཁྱད་པར་ཅན་ལ་དགོངས་པ་ཡིན་ནོ། །སངས་རྒྱས་སོ་ལྔའི་མཚན་གྱི་དོན། ཐོག་མ་ཐུགས་བསྐྱེད་ཚུལ་དང། རྒྱས་སོ་ལྔའི་མཚན་གྱི་དོན། ཐོག་མ་ཐུགས་བསྐྱེད་ཚུལ་དང་
སྤྱོད་པ་ལ་སླབ་ཚུལ། སངས་རྒྱས་ནས་འཕྲིན་ལས་ཉེར་བདུན་གྱི་སྒོ་ནས་སེམས་ཅན་གྱི་དོན་བསྒྲུབ་པའི་ཚུལ་སོགས་ལ་དཔགས་ཏེ་གསུངས་པ་ཡིན་ཞིང། སོ་སོའི་མཚན་དོན་ཚིག་ཟིན་ལྟར་གོ་སླ་བས་འདིར་ཡི་གེའི་
ཚེགས་ཀྱི་འཇིགས་ནས་མ་བཀོད་པས་མདོ་སྡེ་ལས་ཤེས་པར་བྱའོ།།    ༈    །།གསུམ་པ་རྣམ་པར་སུན་འབྱིན་པའི་སྟོབས་ལ་གཉིས། མཁྱེན་པར་གསོལ་བ་དང། ཉེས་པ་སྔར་བྱས་ལ་འགྱོད་སེམས་ཇི་ལྟར་བྱ་བའི།།

[004A]༄༅། །ཚུལ་ལོ། །དང་པོ་སྟོན་པ་ལ། དེ་དག་ལ་སོགས་བའི་ཕྱོགས་བཅུའི་འཇིག་རྟེན་གྱི་ཁམས་ཐམས་ཅད་ན། ཞེས་བ་ནས། བདག་ལ་དགོངས་སུ་གསོལ། ཞེས་བའི་བར་སྟེ། དོན་ནི་སྐྱེས་རབས་ལས། མ་
ཚོར་བ་ནི་སྡིག་པ་བྱེད་པ་དག་དུག་བཟོས་བཞིན་དུ་བདེ་བར་ག་ལ་འགྱུར། །ལྷ་དང་རྣལ་འབྱོར་ཅན་གྱི་མི་དག་ནི། །རྣམ་དག་མིག་གི་མི་མཐོང་མ་ཡིན་ནོ། །ཞེས་གསུངས་པ་ལྟར། དེ་བཞིན་གཤེགས་པ་དེ་རྣམས་ཆོས་ཐམས་
ཅད་ལ་ལྐོག་ཏུ་མ་གྱུར་པའི་སྤྱན་མངའ་བས་ན། རང་གི་སྔོན་ཆད་གཞན་གྱི་མངོན་སུམ་དང། ལྐོག་ཏུ་ཉེས་བ་ཅི་བསགས་བ་ཐམས་ཅད་སངས་རྒྱས་དེ་རྣམས་ཀྱི་གསལ་ལེར་གཟིགས་པས་ན། རང་ཉིད་ཀྱིས་ཀྱང་
དེ་ལྟར་གཟིགས་པ་ཤེས་པར་བྱས་ཏེ་དེ་བཞིན་གཤེགས་པ་རྣམས་ཀྱི་སྤྱན་སྔར་འདུག་བཞིན་དུ་ཉེས་སྤྱོད་དེ་ལྟ་བུ་ལ་འཇུག་པ་ཤིན་ཏུ་གཡར་ཚ་སྙམ་དུ་ངོ་ཚ་ཁྲེལ་ཡོད་བསྐྱེད་དགོས་སོ།།    ༈   
ལ་འགྱོད་སེམས་ཇི་ལྟར་བྱ་བའི་ཚུལ་ལ་གཉིས། ཉེས་པ་ལ་སྔོ་བགྲང་བྱ་བ་དང། འགྱོད་པ་དྲག་པོས་བཤགས་པའི་ཚུལ་ལོ། །དང་པོ་སྟོན་བ་ལ། བདག་གི་སྐྱེ་བ་འདི་དང། ཞེས་བ་ནས། ལས་ཀྱི་སྒྲིབ་པ་གང་ལགས་པ་དེ་
དག་ཐམས་ཅད་ཞེས་པའི་བར་གསུངས། འདི་དག་བརྗོད་པའི་སྐབས་སུ་མི་དགེ་བ་བཅུའི་རྣམ་སྨིན་གྱི་འབྲས་བུ། ཆེན་པོ་སྤྱད་པས་དམྱལ་བ། འབྲིང་སྤྱད་པས་ཡི་དྭགས། ཆུང་དུ་སྤྱད་པས་དུད་འགྲོ། རྒྱུ་མཐུན་གྱི་འབྲས་

[004B] སྲོག་གཅོད་ཀྱི་བདེ་འགྲོའི་རྟེན་ཐོབ་ཀྱང་ཚེ་ཐུང། མ་བྱིན་ལེན་གྱི་ལོངས་སྤྱོད་དབུལ། ལོག་གཡེམ་གྱི་ཆུང་མ་བསྲུང་དུ་མི་བཏུབ་ཅིང་འགྲན་ཟླ་ཅན་དུ་འགྱུར། བརྫུན་གྱི་མི་ཁ་སྡང། ཕྲ་མས་མཛའ་བཤེས་ཉུང། ཚིག་རྩུབ་
ཀྱིས་མི་སྙན་པ་མང་དུ་ཐོས། ངག་འཁྱལ་གྱིས་ཚིག་མི་བཙན། བརྣབ་སེམས་ཀྱིས་ཡིད་ཀྱི་རེ་བ་མི་འགྲུབ། གནོད་སེམས་ཀྱིས་འཇིགས་སྐྲག་ཆེ། ལོག་ལྟས་ཡང་དག་བའི་ལྟ་བ་ལ་རྨོངས་པར་འགྱུར། བདག་པོའི་འབྲས་བུས་
སྲོག་བཅད་པས་བཟའ་བཏུང་དང་སྨན་གྱི་ནུས་པ་ཉམས། མ་བྱིན་ལེན་གྱི་ལོ་འབྲས་ཉུང་དུར་འགྱུར། ལོག་གཡེམ་གྱི་གང་དུ་གནས་པའི་གནས་འདམ་རྫ་བ་ལ་སོགས་བའི་ཡ་དག་བརྫུན་གྱིས་ཡུལ་དེར་བློ་ཁྲིད་དང་འཇིག་པ་མང་
ཁྲམས་ས་ཕྱོགས་མི་སྙོམས་ཤིང་བགྲོད་དཀའ། ཚིག་རྩུབ་ཀྱི་དམ་འབྲོག་དང་གདོང་སྡུམ་དང། ཚེར་མ་ལ་སོགས་ཡིད་དུ་མི་འོང། ངག་འཁྱལ་གྱིས་འབྲས་བུ་ཅན་གྱི་ཤིང་ལ་འབྲས་བུ་མི་ཆགས། བརྣབ་སེམས་ཀྱི་ཕུན་
ཚོགས་ཐམས་ཅད་རིམ་གྱིས་འགྲིབ། གནོད་སེམས་ཀྱི་ནད་འཁྲུག་དགྲ་གདོན་སོགས་ཀྱིས་འཚེ་བ་མང། ལོག་ལྟས་བཟང་ངན་གོ་ལྡོག་པར་འགྱུར་བས་དེ་ལྟར་མི་དགེ་བ་བཅུས་བསྡུས་པའི་ཐོག་མ་མེད་པ་ནས་བསགས་པའི་
ལས་ངན་པ་སྤྱི་དང། ཁྱད་པར་ཚེ་འདིར་སྡོམ་པ་གསུམ་གྱི་བཅས་མཚམས་དང་འགལ་བ་སོགས་ཉེས་ལྟུང་དྲན་ཡུལ་དུ་གྱུར་པ་རྣམས་ལ། སྔར་བཤད་པའི་རྣམ་སྨིན་ལ་སོགས་བའི་འབྲས་བུ་སྡུག་བསྔལ་ཇི་ལྟར་མྱོང་དགོས་

[005A]༄༅། །པའི་ཚུལ་རྣམས་བསམ་ཏེ་ཁོང་པར་དུག་སོང་བ་བཞིན་དུ་འགྱོད་སེམས་དྲག་བོས་མིག་ནས་མཆིམ་འཁྲུག་པ་དང་ལུས་ཀྱི་བ་སྤུ་གཡོ་བ་ལ་སོགས་པ་མ་བྱུང་བར་དུ་བསམ་མོ།།    ༈    །།གཉིས་པ་འགྱོད་པ་
དྲག་བོས་བཤགས་པའི་ཚུལ་སྟོན་པ་ལ། སངས་རྒྱས་བཅོམ་ལྡན་འདས་སྐུ་ཡེ་ཤེས་སུ་གྱུར་པ། ཞེས་པ་ནས། མི་སྤེད་དོ་ཞེས་པའི་བར་གསུངས། འདི་དག་བརྗོད་པའི་སྐབས་སུ། དུག་གཞོམ་པའི་ཕྱིར་དུ་སྨན་དཀར་པོ་ཆིབ་ཐུབ་བསྟེན་
པ་ལྟར། དེ་བཞིན་གཤེགས་པ་སོ་ལྔ་ལ་སོགས་པའི་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་སྤྱན་སྔར། སྔར་བྱས་ཀྱི་ཉེས་པ་ཐམས་ཅད་འཆབ་སེམས་སྐད་ཅིག་ཀྱང་མེད་པར་འགྱོད་པ་དྲག་པོའི་སྒོ་ནས་
སྡིག་པའི་འཁོར་གསུམ་རང་བཞིན་གྱིས་མེད་པར་རྟོགས་པའི་སྒྱུ་མ་དང་རྨི་ལམ་ལྟ་བུའི་སྒོ་ནས་བཤགས་པས་སྔར་བྱས་ཀྱི་སྡིག་པ་ཐམས་ཅད་བྱང་བར་བསམ་མོ།    ༈    །བཞི་པ་ཉེས་བ་ལས་སླར་ལྡོག་པའི་སྟོབས་སྟོན་
པ་ལ༑ སླན་ཆད་ཀྱང་སྡོམ་པར་བགྱིད་ལགས་སོ། །ཞེས་པ་འདི་གསུངས། ཕྱིན་ཆད་སྡོམ་སེམས་འདི་ཤིན་ཏུ་གལ་ཆེ་སྟེ། འདུལ་བ་རྒྱ་ཆེར་འགྲེལ་ལས། ཕྱིན་ཆད་སྡོམ་སེམས་མེད་པར་མཐོང་ལགས། སྡོམ་ལགས་
ཞེས་ཟེར་བ་ལ། སྡིག་པ་སྔར་བསགས་མི་འདག་པའི་ཁར་བརྫུན་སྨྲས་པའི་ཉེས་པ་རེ་འབྱུང་བར་བཤད་པས་ཕྱིན་ཆད་སྲོག་ལ་བབས་ཀྱང་ཉེས་སྤྱོད་དེ་ལྟ་བུ་ལ་འཇུག་པར་མི་བྱའོ་སྙམ་པའི་སྡོམ་སེམས་དྲག་པོ་བསྐྱེད་དོ།    ༈    །

[005B] དེ་བཞིན་གཤེགས་པ་རྣམས་ལ་དཔང་པོར་གསོལ་བ་དང། བསྔོ་བ་དངོས་སོ། །དང་པོ་སྟོན་པ་ལ། སངས་རྒྱས་བཅོམ་ལྡན་འདས་དེ་དག་ཐམས་ཅད་བདག་ལ་དགོངས་སུ་
གསོལ། ཞེས་གསུངས། འདི་བརྗོད་པའི་དགོས་པ་ནི། ལམ་རིམ་ཆེན་མོ་ལས། ངེས་འབྱུང་བྱང་སེམས་ཡང་དག་པའི་ལྟ་བ་གསུམ་གང་གི་ཡང་རྩིས་མ་ཟིན་པའི་ལུས་ངག་གི་དགེ་བ་བྱས་པ་རྣམས་ཞིང་གི་མཐུ་ལ་བརྟེན་པ་
འགའ་རེ་མ་གཏོགས་ཀུན་འབྱུང་འཁོར་བའི་འཁོར་ལོ་བསྐོར་བ་ཙམ་དུ་གསུངས་པས་ན་འདིར་ཞིང་ཁྱད་པར་ཅན་སངས་རྒྱས་བྱང་སེམས་ཐམས་ཅད་ལ་དཔང་པོར་གསོལ་བ་ནི། ཞིང་ཁྱད་པར་ཅན་གྱི་མཐུ་ལ་བརྟེན་པའོ།    ༈    །
གཉིས་པ་བསྔོ་བ་དངོས་སྟོན་པ་ལ། བདག་གི་སྐྱེ་བ་འདི་དང་ཞེས་པ་ནས། བདག་གིས་ཀྱང་ཡོངས་སུ་བསྔོ་བར་བགྱི་ཞེས་པའི་བར་གསུངས། འདིའི་སྐབས་སུ་ཚིག་དོན་དྲན་བཞིན་པའི་སྒོ་ནས། དུས་གསུམ་དུ་བསགས་པའི་དགེ་
རྩ་ཐམས་ཅད་བླ་ན་མེད་པའི་བྱང་ཆུབ་ཏུ་འདུན་པ་དྲག་པོས་བསྔོ་བ་ནི། ཀླུའི་རྒྱལ་པོ་རྒྱ་མཚོས་ཞུས་པ་ལས། ཇི་ལྟར་རྒྱ་མཚོ་ཆེ་ནང་ཆུ་ཐིགས་ལྷུང། །རྒྱ་མཚོ་མ་ཟད་བར་དུ་དེ་མི་འཛད། །དེ་བཞིན་བྱང་ཆུབ་རྒྱུར་བསྔོས་དགེ་
བ་ཡང། །བྱང་ཆུབ་མ་ཐོབ་བར་དུ་དེ་མི་འཛད། །ཅེས་གསུངས་པ་ལྟར། །དགེ་བ་གང་བསགས་པ་ཐམས་ཅད་ཆུད་མི་ཟ་ཞིང། གོང་ནས་གོང་དུ་འཕེལ་བའི་ཐབས་དམ་པའོ། །སྡིག་པ་ཐམས་ཅད་ནི་སོ་སོར་བཤགས་ཞེས་

[006A]༄༅། །པ་ནི༑ བཤགས་པའི་དོན་བསྡུ་ཡིན་ནོ།    ༈    །གསུམ་པ་རྗེས་སུ་ཡི་རང་བ་སོགས་ཀྱི་ཕུང་པོ་ལ། རྗེས་སུ་ཡི་རང་བ། ཆོས་ཀྱི་འཁོར་ལོ་བསྐོར་བར་བསྐུལ་བ། མྱ་ངན་ལས་མི་འདའ་བར་
གསོལ་བ་འདེབས་པ་རྣམས་སུ་ཡོད་པས། དེ་དག་སྟོན་པ་ལ་བསོད་ནམས་ཐམས་ཅད་ལ་རྗེས་སུ་ཡི་རང་ངོ། ཞེས་པ་ནས། གསོལ་བ་འདེབས་སོ་ཞེས་པའི་བར་གསུངས། འདི་དག་གི་སྐབས་སུ་དམིགས་པ་ཡིད་ལ་བྱ་
ཚུལ་དང། སོ་སོའི་ཕན་ཡོན་སོགས་ནི་མྱུར་ལམ་དམར་ཁྲིད་ལས་ཇི་ལྟར་གསུངས་པ་ལྟར་རོ། །བདག་བླ་ན་མེད་པ་ཡེ་ཤེས་ཀྱི་མཆོག་དམ་པ་ཐོབ་པར་གྱུར་ཅིག་ཅེས་པ་ནི། སྔར་བཤད་པའི་རྟེན་གྱི་སྟོབས་བྱང་ཆུབ་ཀྱི་སེམས་
བསྒོམ་པ་ཡིན་པས་འདིའི་སྐབས་སུ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་འདོད་ཀྱི་བྱང་ཆུབ་ཀྱི་སེམས་ཤུགས་དྲག་ཏུ་བསྐྱེད། མི་མཆོག་རྒྱལ་བ་ཞེས་པ་ནས། སྐྱབས་སུ་ཉེ་བར་
མཆིའོ་ཞེས་པའི་བར། སྔར་བཤད་པའི་རྟེན་གྱི་སྟོབས་སྐྱབས་འགྲོ་དང་དོན་གཅིག་གོ། དེ་ལྟར་སྟོབས་བཞིའི་བཤགས་པ་ལ་འབད་པའི་ཚེ། གནས་ཁང་བྱི་དོར་བྱས། ཅི་འབྱོར་པའི་མཆོད་པ་བཤམས། དཀོན་མཆོག་
གསུམ་གྱི་སྐུ་གསུང་ཐུགས་ཀྱི་རྟེན་དགྲམ། དེ་དག་ལ་དཀོན་མཆོག་གསུམ་དངོས་ཀྱི་འདུ་ཤེས་བསྐྱེད། མདུན་གྱི་ནམ་མཁར་ཡང་དཀོན་མཆོག་གསུམ་གྱི་ལྷ་ཚོགས་སྤྲིན་གྱི་ཕུང་པོ་འཁྲིགས་བ་བཞིན་གསལ་བཏབ་

[006B] རང་གི་ལུས་ཞིང་ཐམས་ཅད་ཀྱི་རྡུལ་དང་མཉམ་པར་སྤྲུལ་ནས་ཕྱག་འཚལ་བ་ལུས་ཀྱི་ཕྱག་ལུས་རེ་རེ་ལ་མགོ་དཔག་ཏུ་མེད་པ། མགོ་རེ་རེ་ལ་ཁ་དཔག་ཏུ་མེད་པ། ཁ་རེ་རེ་ལ་ལྕེ་དཔག་ཏུ་མེད་པ་སྤྲུལ་ནས་ཕྱག་འཚལ་བ་ངག་གི་
ཕྱག༑ ཚོགས་ཞིང་རྣམས་སྐྱོན་ཀུན་ཟད། ཡོན་ཏན་ཀུན་ལྡན་དུ་བལྟས་ནས་ཕྱག་འཚལ་བ་ཡིད་ཀྱི་ཕྱག་སྟེ། སྒོ་གསུམ་གྱི་སྒོ་ནས་ཕྱག་འཚལ་བ་དང་བཅས་ཏེ་ཕུང་པོ་གསུམ་པའི་མདོ་འདི་ཉིད་བརྒྱ། སྟོང༑ ཁྲི༑ འབུམ་ལ་སོགས་
པ་བརྗོད་ཅིང། དེའང་སྔར་བཤད་པའི་སྟོབས་བཞི་ཚང་བའི་སྒོ་ནས་བཤགས་པ་ལ་འབང་པས་བསྐུལ་བྱེད་ཀྱིས་གཟུངས་ལས་གསུངས་པ་ལྟར། རྨི་ལམ་དུ་ཟས་ངན་སྐྱུགས་པ་དང། ཞོ་དང་འོ་མ་འཐུང་བ་དང། མི་ནག་པོ་དང་
མ་ཧེ་ཐུབ་པ་དང། ཉི་ཟླ་ཤར་བ། དགེ་འདུན་གྱི་སྡེ་མཐོང་བ། རི་དང་ཁང་བཟང་ལ་འཛེག་པ། སེངྒེའི་ཁྲི་ལ་འདུག་པ་སོགས་སྡིག་སྒྲིབ་དག་པའི་མཚན་མ་བརྟན་པོ་ཡང་ཡང་མ་བྱུང་གི་བར་དུ་བཤགས་བསྡམས་ལ་འབད་པར་
བྱའོ༑༑ སྨྲས་པ། འགྱོད་ཅིང་སྡོམ་པའི་བསམ་པ་དྲག་པོ་ཡིས། །ཞིང་མཆོག་དམ་པ་མཆོག་གསུམ་སྤྱན་སྔ་རུ། །ཐོགས་མེད་དུས་ནས་བསགས་པའི་ངན་སོང་གི་རྒྱུ་ཚོགས་ལས་ངན་མ་ལུས་བཤགས་པ་གནད། །
ཅེས་བྱང་ཆུབ་ལྟུང་བཤགས་ཀྱི་དོན་འགྲེལ་སྡིག་མུན་སེལ་བྱེད་སྣང་བྱེད་ཉི་མའི་འོད་ཟེར་ཅེས་བྱ་བ་འདི་ནི་རྒྱུད་སྨད་གྲྭ་རིགས་དགེ་སློང་སྐལ་བཟང་སྦྱིན་པས་བསྐུལ་བའི་ངོར། ་འཀྱའི་དགེ་སློང་བློ་བཟང་དཔལ་ལྡན་བསྟན་པའི་ཉི་མ་ཕྱོགས་ལས་རྣམ་རྒྱལ་དཔལ་བཟང་པོས་ལྟ་ལྡན་

[007A]༄༅། །སྤྲུལ་པའི་གཙུག་ལག་ཁང་དུ་སྦྱར་བའོ།། །།ཨོཾ་སྭ་སྟི། ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན། །རབ་རྒྱས་འགྲོ་ཀུན་ཐར་མཆོག་འབྲས་བཟང་ལ། །སྤྱོད་ཕྱིར་བཀྲ་ཤིས་
ལྷུན་གྲུབ་ཆོས་གྲྭ་ཆེར། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ། །སརྦ་ཛ་ག་ཏཾ།། །



