   ༈    གདན་བསྟབས་དང་ཞེས་སོགས་བཞིའི་དོན་ནི། གོང་དུ་མཆོག་ཏུ་དད་པས་ཞེས་སོགས་བཞིས་སྤྱིར་
སྔགས་ཀྱི་སློབ་མས་བླ་མ་ལ་ཕྱག་སོགས་བསྙེན་བཀུར་བྱེད་དགོས་པར་བསྟན་ནས། དེའི་འོག་ཏུ་ཁྱིམ་པའམ་ནི་ཞེས་སོགས་བཞིས། འོན་ཀྱང་སློབ་མ་དགེ་སློང་གིས་བླ་མ་ཁྱིམ་པའམ་གསར་བུ་དགེ་ཚུལ་ལ་ཕྱག་དངོས་སུ་
བཙལ་ན་འཇིག་རྟེན་གྱིས་སྨད་པའི་དགག་བྱ་ཡོད་ན། ལུས་ཀྱིས་རྟེན་གཞན་ལ་ཕྱག་འཚལ་བ་ལྟར་བྱས་ནས་ཡིད་ཀྱིས་བླ་མ་ལ་ཕྱག་འཚལ་དགོས་པར་བསྟན་པ་ན། འོ་ན་སློབ་མ་དགེ་སློང་གི་བརྟུལ་ཞུགས་ཅན་
ཡིན་ལ་བླ་མ་ཁྱིམ་པའམ་དགེ་ཚུལ་ཡིན་ན་དངོས་སུ་ཕྱག་བྱ་མི་ཉན་པ་བཞིན་དུ་བསྙེན་བཀུར་གཞན་མ་ཡང་གཏན་ནས་བྱ་མི་ཉན་ནམ་སྙམ་པའི་དོགས་བ་སྐྱེས་ཡོད་པས་དེ་ལ་ནི། བླ་མ་ལ་སྟན་འདིང་བ་དང། བཞེ་བ་

[015A]༄༅། །བ་བྱེད་པ་དང། སྐུ་དོན་བསྒྲུབ་པའི་ཞབས་འགྱུར་ཞུ་བ་དང། འབུལ་བ་འབུལ་བ་སོགས་ནི་ངེས་པར་བྱ་དགོས་ཀྱང། དགག་བྱ་ཡོད་ན་བྱ་མི་དགོས་པའི་དམིགས་བསལ་ནི་དངོས་སུ་ཕྱག་མི་
འཚལ་བ་དང། དམ་པ་མ་ཡིན་པ་དམན་པས་བྱ་འོས་པའི་ལས་ཞབས་བཀྲུ་བ་དང་དྲི་ཆུ་འདོར་བ་ལྟ་བུ་རྣམས་བྱ་མི་རུང་བར་སྟོན་པའོ། །འོན་ཀྱང་གཞན་གྱིས་བསྟན་པ་སྤྱི་ལ་སྨད་པའི་དགག་བྱ་མེད་ན་ནི། ཕྱག་
དང་དམན་པའི་ལས་རྣམས་ཀྱང་ཆེ་འགྱིང་སྤངས་ཏེ་བྱ་དགོས་པར་གསུངས་སོ།།



