། ༄༅། །ན་མོ་གུ་རུ་མཉྫུ་གྷོ་ཥཱ་ཡ། འདིར་ཡེ་ཤེས་ཀྱི་མགོན་
པོ་བེང་བསྒྲུབ་པར་འདོད་པས། ཕྱི་ནང་གི་མཆོད་གཏོར་སྤྱན་གཟིགས་རྣམས་ལེགས་པར་བཤམས་ཤིང་བྱིན་གྱིས་བརླབས། སབྷཱ་ཝས་སྦྱངས། སྟོང་པའི་ངང་ལས་པདྨ་དང་ཉི་མ་དང་རོའི་གདན་གྱི་སྟེང་དུ། ཧཱུཾ་ལས་ཙནྡན་གྱི་
བེང་དམར་ཧཱུཾ་གིས་མཚན་པ་ལས་འོད་འཕྲོས། དགྲ་བགེགས་གདུག་པ་ཅན་ཐམས་ཅད་ཚར་བཅད། ཚུར་འདུས། ཕྱག་མཚན་ཧཱུཾ་ཡིག་དང་བཅས་པ་ཡོངས་སུ་གྱུར་པ་ལས། དཔལ་ཡེ་ཤེས་ཀྱི་མགོན་པོ་སྐུ་མདོག་
དམར་ནག་སྲིན་པོའི་གཟུགས་ཅན། ཞལ་གཅིག་ཕྱག་གཉིས་ཀྱིས་བསྟན་དགྲ་འཇོམས་པའི་དམག་ཚོགས་བྱེ་བ་འགྱེད་པའི་སྒོ་གསུམ་དང་ལྡན་པའི་ཙནྡན་གྱི་བེང་དཀུ་ལ་བརྟེན་ནས་འཛིན་ཅིང། ཕྱག་གཡོན་པས་
འདོད་དགུ་སྩོལ་བའི་ལྕགས་ཀྱི་པར་བུ་བསྣམས་པ། ཞལ་གདངས་ནས་མཆེ་བ་བཙིགས་ཤིང་ལྗགས་གློག་ལྟར་འཁྱུག་པ། དམར་ཞིང་ཟླུམ་པའི་སྤྱན་གསུམ་སྡང་མིག་ཏུ་བགྲད་ཅིང། དབུ་སྐྲ་དང་སྨ་ར་དང་སྨིན་མ་དུས་

[109A]༄༅། །མཐའི་མེ་ལྟར་འབར་བ། ཐོད་བསྐམ་ལྔའི་དབུ་རྒྱན་དང། ཐོད་རློན་ལྔ་བཅུའི་དོ་ཤལ་ཅན། དར་ནག་གི་བེར་གསོལ་ཞིང་གསེར་གྱི་སྐ་རགས་ཀྱིས་བརྒྱན་པ། ཞབས་ལ་སག་ལྷམ་ནག་ཁྲ་
གསོལ་བ། གཡས་བསྐུམས་ཤིང། གཡོན་བརྐྱངས་པའི་སྟབས་ཀྱིས་མེ་དཔུང་རབ་ཏུ་འབར་བའི་ཀློང་དཀྱིལ་ན་བཞུགས་པ། དེའི་གཡོན་དུ་དཔལ་ལྡན་ལྷ་མོ་འདོད་པའི་ཁམས་ཀྱི་དབང་ཕྱུག་མ་སྐུ་མདོག་མཐིང་
ནག་ཞལ་གཅིག་ཕྱག་གཉིས་ཀྱིས་གཡས་ཁྲམ་བམ་དང། གཡོན་ཞགས་པ་དང་བཅས་པའི་ནད་རྐྱལ་འཛིན་པ། ཞལ་གདངས་ནས་མཆེ་བ་གཙིགས་ཤིང། སྤྱན་གསུམ་དམར་ཞིང་འཁྲུག་པ། སྙན་གཡས་གཡོན་ལ་
སེང་གེ་དང་དུག་སྦྲུལ་གྱིས་བརྒྱན་ཅིང། སྤྱི་བོ་དང་ལྟེ་བར་ཟླ་ཉིས་མཛེས་པ། མི་ལྤགས་ཀྱི་སྟོད་གཡོགས་དང་སྟག་གི་པགས་པའི་ཤམ་ཐབས་ཅན། དབུ་ལ་རྨ་བྱའི་གདུགས་ཕུབ་ཅིང་དྲེའུ་རྐྱང་སེར་ལ་ཆིབས་
པ། ལྕམ་དྲལ་དེ་གཉིས་ཀྱི་འཁོར་དུ་དཔལ་མགོན་བདུན་ཅུ། ཚེ་རིང་མཆེད་ལྔ། བསྟན་མ་བཅུ་གཉིས་ལ་སོགས་པ་དམ་ཅན་རྒྱ་མཚོས་བསྐོར་བའི་གཙོ་འཁོར་ཐམས་ཅད་ཀྱི་སྤྱི་བོར་ཨོཾ་དཀར་པོ། མགྲིན་
པར་ཨཱ་དམར་པོ། ཐུགས་ཀར་ཧཱུཾ་སྔོན་པོ། བདག་ཉིད་ཀྱི་ཐུགས་ཀའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས་དུར་ཁྲོད་ཆེན་པོ་བརྒྱད་ནས། དཔལ་ཡེ་ཤེས་ཀྱི་མགོན་པོ་བེང་ཆེན་ལྕམ་དྲལ་འཁོར་དང་

[109B] ཧཱུཾ། སྔོན་ཚེ་རྡོ་རྗེ་འཆང་དབང་གིས། །ཇི་ལྟར་བཀའ་བསྒོས་དམ་བཅས་བཞིན། །སངས་རྒྱས་བསྟན་པ་བསྲུང་བ་དང། །རྣལ་འབྱོར་འཕྲིན་ལས་བསྒྲུབ་པའི་ཕྱིར། །བེང་
ཆེན་ལྕམ་དྲལ་འཁོར་དང་བཅས། །ད་ལྟ་ཉིད་དུ་གནས་འདིར་གཤེགས། །ཨོཾ་ཤྲཱི་མཧཱ་ཀཱ་ལ་ཨེ་ཧྱེ་ཧི་ཛཿ་ཛཿ་ཛཿ་ཧཱུཾ་བཾ་ཧོཿ་དམ་ཚིག་པ་དང་གཉིས་སུ་མེད་པར་གྱུར། ཀ་མ་ལ་ཡེ་སྟྭཾ། འཇིགས་རུང་སྲིན་པོའི་
གཟུགས་འཆང་ཞིང། །དྲན་པས་བར་ཆོད་ཀུན་སེལ་བ། །ལེགས་ལྡན་ནག་པོ་ལྕམ་དྲལ་ལ། །སྒོ་གསུམ་གུས་པས་ཕྱག་འཚལ་ལོ། །ཨོཾ་ཤྲི་མཧཱ་ཀཱ་ལ་ས་པ་རི་ཝཱ་ར་ཨརྒྷཾ་སོགས་ཀྱིས་མཆོད། ཨོཾ་ཤྲཱི་མཧཱ་
ཀཱ་ལ་རཀྵ་དུ་བེང་ཛཿ་ས་པ་རི་ཝཱ་ར་ཨོཾ་ཨཱ་ཧཱུཾ་གིས་ནང་མཆོད་ཕུལ། ཡིག་བརྒྱ་བཟླ། དེ་ནས་ཐུགས་དམ་བསྐང་བ་ནི། ཧཱུཾ། ཆོས་དབྱིངས་བདེ་བ་ཆེན་པོའི་རྣམ་རོལ་ལས། །བྱུང་བའི་མཆོད་སྤྲིན་ནམ་མཁའི་
ཁྱོན་གང་བ། །བེང་ཆེན་ལྕམ་དྲལ་འཁོར་བཅས་སྤྱན་ལམ་དུ། །འབྱུང་ཞིང་རྒྱས་ལ་དགྱེས་པ་བསྐྱེད་གྱུར་ཅིག་ཁྲག་ཆང་མཆོད་ཡོན་གསེར་སྐྱེམས་མཚོ་ལྟར་འཁྱིལ། །མཛེས་པའི་མེ་ཏོག་སྣ་ཚོགས་ཆར་དུ་
འབབ། །བརྒྱ་ཕྲག་སྤོས་སྣའི་དུད་པ་སྤྲིན་ལྟར་གཏིབས། །ཉི་ལྟར་གསལ་བའི་སྒྲོན་མེའི་ཚོགས་རྣམས་ཀྱིས། །བེང་ཆེན་ལྕམ་དྲལ་འཁོར་བཅས་ཐུགས་དམ་བསྐང། །ཐུགས་དམ་བསྐངས་ཤིང་འདོད་དགུའི་

[110A]༄༅། །དངོས་གྲུབ་སྩོལ། །ག་བུར་དྲི་ལྡན་ཁྲག་ཞག་དྲི་ཆབ་དང། །ཤ་རུས་རོ་བརྒྱའི་ཞལ་ཟས་ལྷུན་པོར་སྤུངས། །སིལ་སྙན་རོལ་མོའི་སྒྲ་དབྱངས་འབྲུག་ལྟར་སྒྲོག་འདོད་ཡོན་ལྔ་དང་རིན་ཆེན་
བདུན་རྣམས་ཀྱིས། །བེང་ཆེན་ལྕམ་དྲལ་འཁོར་བཅས་ཐུགས་དམ་བསྐང། ཐུགས་དམ་བསྐངས་ཤིང་འདོད་དགུའི་དངོས་གྲུབ་སྩོལ། །འཇིགས་པའི་ངར་སྒྲ་སྒྲོག་པའི་ཞོལ་གཡག་དང། །བཻ་ཌཱུར་རྭ་བཞིས་
མཛེས་པའི་ལུག་ནག་དང། །དྲག་པོའི་སྐད་སྒྲོག་བྱ་ནག་ཁྱུང་ལྟར་ལྡིང། །དོམ་ལྟར་འཕྱོ་བའི་ཁྱི་ནག་ཚོགས་རྣམས་ཀྱིས། །བེང་ཆེན་ལྕམ་དྲལ་འཁོར་བཅས་ཐུགས་དམ་བསྐང། །ཐུགས་དམ་བསྐངས་
ཤིང་འདོད་དགུའི་དངོས་གྲུབ་སྩོལ། །དམ་རྫས་སྤྱན་གཟིགས་ནམ་མཁའ་གང་བ་དང། །མཐིང་ནག་དར་གྱི་ཅོད་པན་གྱིས་བརྒྱན་པའི། །ཤ་ཁྲག་དམར་ཆེན་གཏོར་མ་རི་ལྟར་སྤུངས། །ཟག་མེད་ཡེ་ཤེས་
བདུད་རྩིར་བྱིན་བརླབས་པས། །བེང་ཆེན་ལྕམ་དྲལ་འཁོར་བཅས་ཐུགས་དམ་བསྐང། །ཐུགས་དམ་བསྐངས་ཤིང་འདོད་དགུའི་དངོས་གྲུབ་སྩོལ། །མདོར་ན་འཇིག་རྟེན་འཇིག་རྟེན་ལས་འདས་པའི། །དངོས་སུ་
བཤམས་དང་ཡིད་ཀྱིས་སྤྲུལ་པ་ཡི། །སྣ་ཚོགས་མཆོད་སྤྲིན་ཞིང་ཀུན་གང་བ་དང། །ཕྱི་ནང་གསང་བའི་རྟེན་རྫས་དམ་པ་འདིས། །བེང་ཆེན་ལྕམ་དྲལ་འཁོར་བཅས་ཐུགས་དམ་བསྐང། །ཐུགས་དམ་བསྐངས་

[110B] །དེ་ལྟར་ཐུགས་དམ་བསྐངས་ནས། བཟླས་པ་བྱེད་འདོད་ན། མགོན་པོའི་ཐུགས་ཀར་བཀོད་པའི་སྔགས་ཕྲེང་ལས་འོད་ཟེར་འབར། ཞི་རྒྱས་དབང་དྲག་གི་ལས་ཐོགས་མེད་དུ་
བསྒྲུབ་པར་བསམས་ལ། ཨོཾ་ཤྲཱི་མཧཱ་ཀཱ་ལ་རཀྵ་དུ་བེང་ཛཿ་ཧཱུཾ་ཕཊ། ཅེས་བཟླས་ལ། ཡིག་བརྒྱས་ལྷག་ཆད་བསྐངས། ཨོཾ་ཤྲཱི་མཧཱ་ཀཱ་ལ་སོགས་ལ་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་བཏགས་ནས་གཏོར་མ་ཕུལ་
ཕྱི་ནང་གི་མཆོད་པས་མཆོད། བསྟོད་པས་བསྟོད། མདོར་བསྡུ་ན། ཧཱུཾ། ཆོས་ཀྱི་དབྱིངས་ལས་འོངས་པའི་ལྷ། །རབ་འཇིགས་སྲིན་པོ་ཁྲོས་པའི་གཟུགས། །དམར་ནག་ཞལ་གཅིག་ཕྱག་གཉིས་པ། །མགོན་པོ་ཁྱོད་
ལ་བདག་བསྟོད་དོ། །རྔམས་པའི་ཞལ་གདངས་མཆེ་བ་གཙིགས། །དམར་ཞིང་འཁྲུག་པའི་སྤྱན་གསུམ་གྱི། །སྡང་མིག་ཕྱོགས་བཅུར་གཡོ་བ་ཡིས། །བསྟན་དགྲ་རྩད་གཅོད་ཁྱོད་ལ་བསྟོད། །མི་བཟད་བདུད་
ཀྱི་དཔུང་འཇོམས་པའི། །དམག་ཚོགས་འགྱེད་པའི་སྒོ་གསུམ་དང། །ལྡན་པའི་བེང་ཆེན་པར་བུ་ཡིས། །ཕྱག་གཉིས་མཛེས་པ་ཁྱོད་ལ་བསྟོད། །མེ་དཔུང་རབ་ཏུ་འབར་བའི་དབུས། །པདྨ་ཉི་མ་རོ་སྟེང་དུ། །
བརྐྱངས་བསྐུམས་སྟབས་ཀྱིས་བཞུགས་པ་ཡི། །གཏུམ་པོ་ཁྱོད་ལ་བདག་བསྟོད་དོ། །ཡེ་ཤེས་མགོན་པོ་ལྕམ་དྲལ་གྱིས། །རྣལ་འབྱོར་དཔོན་སློབ་འཁོར་བཅས་ཀྱི། །འགལ་རྐྱེན་བར་ཆད་ཀུན་སེལ་ཞིང། །མཐུན་རྐྱེན་
[111A]༄༅། །ཡིད་བཞིན་འགྲུབ་པར་མཛོད། ཅེས་བཀའ་གདམས་ཀྱི་ཆོས་སྐྱོང་བེང་ལྕམ་དྲལ་གྱི་བསྐང་གསོ་མདོར་བསྡུས་འདི་ཡང། རྒྱུད་པ་སློབ་དཔོན་པ་དཀོན་མཆོག་ཡར་འཕེལ་བས་ནན་གྱིས་
བསྐུལ་བ་ལ་བརྟེན་ནས། བཀའ་གདམས་ཀྱི་བཙུན་པ་བློ་བཟང་ཆོས་ཀྱི་རྒྱལ་མཚན་གྱིས་སྦྱར་བའོ།། །།



