[THE FOLLOWING TEXT HAS INCOMPLETE SECTIONS, WHICH ARE ON ORDER]
[THE INITIAL PART OF THIS TEXT WAS INPUT BY THE SERA MEY LIBRARY IN TIBETAN FONT AND NEEDS TO BE REDONE BY DOUBLE INPUT]

[081A]༄༅། །ཡིན་པས་ཁྱབ་ཟེར་ན། དོན་དམ་སེམས་བསྐྱེད་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་ཆེན་གྱི་རྟོགས་རིགས་སུ་གནས་པའི་དོན་དམ་སེམས་བསྐྱེད་ཡིན་པའི་ཕྱིར། དེར་
ཐལ། དོན་དམ་སེམས་བསྐྱེད་དང་ཀུན་རྫོབ་སེམས་བསྐྱེད་གཉིས་ཀ་ཐེག་ཆེན་གྱི་རྟོགས་རིགས་སུ་གནས་པའི་ཡིད་ཀྱི་རྣམ་རིག་ཡིན་པའི་ཕྱིར། འདོད་ན། ཀུན་རྫོབ་སེམས་བསྐྱེད་ཡིན་པར་ཐལ། འདོད་པའི་ཕྱིར། ཁྱབ་
སྟེ༑ དོན་དམ་སེམས་བསྐྱེད་དེ་འདིར་བསྟན་ཐེག་ཆེན་སེམས་བསྐྱེད་ཀྱི་མཚན་ཉིད་མ་རྫོགས་པའི་ཕྱིར། ཁ་ཅིག་སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གཙོ་བོའི་རྣམ་རིག་ཁྱད་པར་ཅན། དོན་དམ་སེམས་བསྐྱེད་ཀྱི་མཚན་ཉིད་ཟེར་ན་
སངས་རྒྱས་འཕགས་པའི་མིག་གི་རྣམ་པར་ཤེས་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། སངས་རྒྱས་འཕགས་པའི་མིག་གི་རྣམ་པར་ཤེས་པ་ཡིན་པའི་ཕྱིར། འདོད་ན། ཡིད་ཤེས་ཡིན་པར་ཐལ་
འདོད་པའི་ཕྱིར། འདོད་མི་ནུས་ཏེ། དབང་ཤེས་ཡིན་པའི་ཕྱིར། ཁ་ཅིག་དེ་འདྲའི་ཐེག་ཆེན་གཙོ་བོའི་ཡིད་ཀྱི་རྣམ་རིག་ཁྱད་པར་ཅན། དོན་དམ་སེམས་བསྐྱེད་ཀྱི་མཚན་ཉིད་ཟེར་ན། སངས་རྒྱས་འཕགས་པའི་རྒྱུད་ཀྱི་ཀུན་རྫོབ་
སེམས་བསྐྱེད་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན་སླ། ཁ་ཅིག་བྱང་སེམས་ཀྱི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཡིད་ཀྱི་རྣམ་རིག་ཡིན་ན། དོན་དམ་སེམས་བསྐྱེད་ཡིན་པས་ཁྱབ་ཟེར་ན་
བྱང་སེམས་སྦྱོར་ལམ་པའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཡིད་ཀྱི་རྣམ་ཤེས་ཆོས་ཅན། དེར་ཐལ། དེའི་ཕྱིར། འདོད་ན། ས་དང་པོ་ཐོབ་པའི་སེམས་ཡིན་པར་ཐལ། དོན་དམ་སེམས་བསྐྱེད་ཡིན་པའི་ཕྱིར། ཁྱབ་སྟེ་

[081B] མཆོག་ལ་སེམས་མཉམ་རྙེད་པའི་ཕྱིར། །དེ་ཡི་རབ་དགའ་ཁྱད་པར་འཕགས། །ཞེས་དང། དབུ་མ་འཇུག་པ་ལས། དེ་ནས་བཟུང་སྟེ་དེ་ནི་ཐོབ་པར་གྱུར་པ་ཡིས། །བྱང་ཆུབ་སེམས་དཔའ་ཞེས་བྱའི་སྒྲ་ཉིད་ཀྱིས་བསྙད་དོ། །
ཞེས་གསུངས་པའི་ཕྱིར། སྨོན་འཇུག་གི་ཁྱད་པར་ལ། ཁ་ཅིག་སྤྱོད་པ་ཉམས་ལེན་གྱི་བྱ་བས་མ་ཟིན་པའི་སེམས་བསྐྱེད། སྨོན་པ་སེམས་བསྐྱེད་ཀྱི་མཚན་ཉིད། སྤྱོད་པ་ཉམས་ལེན་གྱི་བྱ་བས་ཟིན་པའི་སེམས་བསྐྱེད། འཇུག་པ་སེམས་
བསྐྱེད་ཀྱི་མཚན་ཉིད་ཟེར་ན། བྱང་སེམས་དང་པོ་པའི་རྒྱུད་ཀྱི་སྨོན་པ་སེམས་བསྐྱེད་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་དང་པོ་དེའི་ཕྱིར། དེར་ཐལ། ས་དང་པོ་པའི་རྒྱུད་ཀྱི་སྨོན་པ་སེམས་བསྐྱེད་ཡིན་པའི་ཕྱིར། དེ་དེར་ཐལ་
དེའི་རྒྱུད་ལ་སྨོན་པ་སེམས་བསྐྱེད་ཡོད་པའི་ཕྱིར། དེར་ཐལ། རྣམ་བཤད་ལས། དེས་ན་སྨོན་སེམས་ནི་ཚོགས་ལམ་ནས་བཟུང་སྟེ་ས་ཐོབ་ནས་ཀྱང་ཁས་བླངས་པ་ལ་ཉེས་པ་མེད་པར་མངོན་ཏེ། ཞེས་གསུངས་པའི་ཕྱིར། འདོད་ན། སྤྱོད་
པ་ཉམས་ལན་གྱི་བྱ་བས་མ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། རྣམ་བཤད་དགོངས་པ་རབ་གསལ་ལས། ས་ཐོབ་ནས་སེམས་བསྐྱེད་སྤྱོད་པ་དང་བྲལ་བ་མི་སྲིད་པའི་ཕྱིར། ཞེས་གསུངས་པའི་ཕྱིར། ཕྱི་མ་ལ་ཡང་
དེ་ཆོས་ཅན། མཚོན་བྱ་ཕྱི་མ་དེར་ཐལ། མཚན་ཉིད་ཕྱི་མ་དེའི་ཕྱིར། དེར་ཐལ། བྱང་སེམས་འཕགས་པའི་རྒྱུད་ཀྱི་སེམས་བསྐྱེད་ཡིན་པའི་ཕྱིར། ཁྱབ་སྟེ། ས་ཐོབ་པའི་སེམས་བསྐྱེད་ཡིན་ན། སྤྱོད་པ་ཉམས་ལེན་གྱི་བྱ་བས་ཟིན་པས་ཁྱབ་པའི་
ཕྱིར། འདོད་ན་སླའོ། །ཁ་ཅིག་ཆོ་གས་མ་བླངས་པའི་སེམས་བསྐྱེད། སྨོན་པ་སེམས་བསྐྱེད་ཀྱི་མཚན་ཉིད། ཆོ་གས་བླངས་པའི་སེམས་བསྐྱེད། འཇུག་པ་སེམས་བསྐྱེད་ཀྱི་མཚན་ཉིད་ཟེར་ན། དེ་མི་འཐད་པར་ཐལ། ཆོ་གས་

[082A]༄༅། །བླངས་པའི་སྨོན་པ་སེམས་བསྐྱེད་ཡོད་པའི་ཕྱིར། དེར་ཐལ། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །ཞེས་སོགས་ལ་བརྟེན་ནས་སྨོན་སེམས་ཆོ་གས་ལེན་པ་ཡོད་པའི་ཕྱིར། ཁ་
ཅིག་ས་མ་ཐོབ་པའི་སེམས་བསྐྱེད། སྨོན་པ་སེམས་བསྐྱེད་ཀྱི་མཚན་ཉིད། ས་ཐོབ་པའི་སེམས་བསྐྱེད། འཇུག་པ་སེམས་བསྐྱེད་ཀྱི་མཚན་ཉིད་ཟེར་ན། དང་པོ་དེ་མི་འཐད་པར་ཐལ། ས་མ་ཐོབ་པའི་གང་ཟག་གི་རྒྱུད་ལ་འཇུག་པ་
སེམས་བསྐྱེད་ཡོད་པའི་ཕྱིར། དེར་ཐལ། འཇུག་པ་སེམས་བསྐྱེད་ནི་ཚོགས་ལམ་ནས་སངས་རྒྱས་ཀྱི་སའི་བར་དུ་ཡོད་པའི་ཕྱིར། དེར་ཐལ། རྣམ་བཤད་ལས། འཇུག་སེམས་ནི་ཚོགས་ལམ་ནས་སངས་རྒྱས་ཀྱི་སའི་བར་རོ། །
ཞེས་གསུངས་པའི་ཕྱིར། ཕྱི་མ་དེ་ཡང་མི་འཐད་པར་ཐལ། ས་ཐོབ་པའི་གང་ཟག་གི་རྒྱུད་ལ་སྨོན་པ་སེམས་བསྐྱེད་ཡོད་པའི་ཕྱིར། དེར་ཐལ། ས་ཐོབ་པའི་གང་ཟག་གི་རྒྱུད་ལ་སྤྱོད་པ་ཉམས་ལེན་གྱི་བྱ་བས་མ་ཟིན་པའི་སེམས་
བསྐྱེད་མེད་ཀྱང་དེས་དངོས་སུ་མ་ཟིན་པའི་སེམས་བསྐྱེད་ཡོད་པའི་ཕྱིར། དེར་ཐལ། ས་ཐོབ་པའི་གང་ཟག་གི་རྒྱུད་ལ་སྟོང་ཉིད་མཐོང་སུམ་དུ་རྟོགས་པའི་ཤེས་རབ་ཀྱིས་མ་ཟིན་པའི་ཐེག་ཆེན་སེམས་བསྐྱེད་མེད་ཀྱང་དེས་དངོས་སུ་མ་
ཟིན་པའི་སེམས་བསྐྱེད་ཡོད་པའི་ཕྱིར། ཁ་ཅིག་མ་ཁྱབ་ཟེར། རྟགས་དེར་ཐལ། རྣམ་བཤད་ལས། ས་ཐོབ་ནས་སྟོང་པ་ཉིད་ཀྱི་དོན་མངོན་སུམ་དུ་རྟོགས་ཀྱང། དེས་དངོས་སུ་མ་ཟིན་པའི་སེམས་བསྐྱེད་སྐབས་དུ་མར་
འབྱུང་བའི་ཕྱིར། ཞེས་གསུངས་པའི་ཕྱིར། ཁ་ཅིག་འཇུག་སྡོམ་མ་ཐོབ་པའི་སེམས་བསྐྱེད་སྨོན་པ་སེམས་བསྐྱེད་ཀྱི་མཚན་ཉིད། འཇུག་སྡོམ་ཐོབ་པའི་སེམས་བསྐྱེད། འཇུག་པ་སེམས་བསྐྱེད་ཀྱི་མཚན་ཉིད་ཟེར་ན། དེ་གཉིས་

[082B] འཇུག་སྡོམ་ཐོབ་པའི་སྨོན་པ་སེམས་བསྐྱེད་ཡོད་པའི་ཕྱིར། དེར་ཐལ། བྱང་འཕགས་ཀྱི་རྒྱུད་ལ་སྨོན་པ་སེམས་བསྐྱེད་ཡོད་པའི་ཕྱིར། ཁ་ཅིག་རྫོགས་པའི་བྱང་ཆུབ་ཏུ་སྨོན་པའི་སེམས་བསྐྱེད། སྨོན་པ་
སེམས་བསྐྱེད་ཀྱི་མཚན་ཉིད། རྫོགས་པའི་བྱང་ཆུབ་ཏུ་འཇུག་པར་བྱེད་པའི་སེམས་བསྐྱེད། འཇུག་པ་སེམས་བསྐྱེད་ཀྱི་མཚན་ཉིད་ཟེར་ན། བྱང་ཆུབ་སེམས་དཔའ་རྫོགས་པའི་བྱང་ཆུབ་ཏུ་འཇུག་སེམས་ཆོས་ཅན། མཚོན་བྱ་
དང་པོ་དེར་ཐལ། མཚན་ཉིད་དང་པོ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེའི་རྒྱུད་ལ་རྫོགས་པའི་བྱང་ཆུབ་ཏུ་སྨོན་ཅིང་འདུན་པར་བྱེད་པའི་འཇུག་སེམས་ཡོད་པའི་ཕྱིར། དེར་
ཐལ། དེའི་རྒྱུད་ལ་རྫོགས་པའི་བྱང་ཆུབ་དོན་དུ་གཉེར་བར་བྱེད་པའི་འཇུག་སེམས་ཡོད་པའི་ཕྱིར། དེ་དེར་ཐལ། རྫོགས་པའི་བྱང་ཆུབ་དོན་དུ་གཉེར་བར་བྱེད་པའི་བྱང་སེམས་ཡོད་པའི་ཕྱིར། གཞན་ཡང། སྨོན་པ་སེམས་
བསྐྱེད་ཆོས་ཅན། མཚོན་བྱ་གཉིས་པ་དེར་ཐལ། མཚན་ཉིད་གཉིས་པ་དེའི་ཕྱིར། དེར་ཐལ། བྱང་སེམས་ཀྱི་སེམས་བསྐྱེད་ཡིན་པའི་ཕྱིར། ཁྱབ་སྟེ། བྱང་སེམས་ཡིན་ན། རྫོགས་པའི་བྱང་ཆུབ་ཏུ་འཇུག་པར་བྱེད་པའི་བྱང་
སེམས་ཡིན་དགོས་པའི་ཕྱིར། དེར་ཐལ། དེ་ཡིན་ན། སངས་རྒྱས་ཀྱི་སར་སྒྲོད་པར་བྱེད་པའི་བྱང་སེམས་ཡིན་དགོས་པའི་ཕྱིར། དེར་ཐལ། དེ་ཡིན་ན། རྫོགས་པའི་སངས་རྒྱས་ཐོབ་བྱའི་གཙོ་བོར་བྱས་ནས་དོན་དུ་གཉེར་བར་བྱེད་པའི་
བྱང་སེམས་ཡིན་དགོས་པའི་ཕྱིར། འདོད་ན་སླའོ། །གཉིས་པ་རང་ལུགས་ལ་བཞི། སེམས་བསྐྱེད་སྐྱེ་བའི་རྟེན་གྱི་ཁྱད་པར། བརྟེན་པ་སེམས་བསྐྱེད་ཀྱི་ངོ་བོ་སོགས་དང། བཞེད་ཚུལ་མི་འདྲ་བའི་ཁྱད་པར། ཕན་

[083A]༄༅། །ཡོན་གྱི་ཁྱད་པར་རོ། །དང་པོ་ལ་གསུམ། ལུས་རྟེན། སེམས་རྟེན། སྦྱོང་ཚུལ་གྱི་ཁྱད་པར་བསྟན་པའོ། །དང་པོ་ནི། ཐེག་ཆེན་སེམས་བསྐྱེད་གསར་དུ་སྐྱེ་བའི་ལུས་རྟེན་གྱི་ཁྱད་པར་ཡོད་དེ་
ཟ་མ། མ་ནིང། སྒྲ་མི་སྙན། ཚེ་དེ་ལ་མཚམས་མེད་དང་ཆོས་སྤོང་གི་ལས་སྟོབས་ཆེན་བསགས་པ་མ་སྦྱངས་པ་མ་གཏོགས། །གཞན་འགྲོ་བ་རིགས་དྲུག་གི་རྟེན་ལ་གསར་དུ་སྐྱེ་བ་ཡོད་པའི་ཕྱིར། དང་པོ་དེ་ལྟར་ཡིན་ཏེ། འགྲེལ་ཆེན་
ལས། སྐྱེས་པ་དང་བུད་མེད་དག་ཉེ་བར་བཟུང་བ་ནི་མ་ནིང་དང་འཆིག་ལ་སོགས་པ་རྣམས་རྟོགས་པའི་རྟེན་མ་ཡིན་ནོ། །ཞེས་གསུངས་པའི་ཕྱིར། ཕྱི་མ་དེ་ལྟར་ཡོད་དེ། རྣམ་བཤད་ལས། སྨོན་སེམས་སྐྱེ་བའི་རྟེན་ནི། ཐེག་ཆེན་ལ་མོས་
ཤིང་སངས་རྒྱས་ཐོབ་པར་འདོད་པའི་ལྷ་ཀླུ་ལ་སོགས་པ་ལ་ཡང་སྐྱེའོ། །ཞེས་པའི་སོགས་སྒྲས་ལྷ་མིན་མི་སོགས་འགྲོ་བ་གཞན་གྱི་རྟེན་ལ་སྐྱེ་བ་ཡོད་པར་བསྟན་པའི་ཕྱིར། གཉིས་པ་སེམས་རྟེན་གྱི་ཁྱད་པར་ཡོད་དེ། གཙོ་བོའི་དབང་དུ་
བྱས་ན། སེམས་ཅན་ལ་དམིགས་པའི་སྙིང་རྗེ། སངས་རྒྱས་ཐོབ་འདོད་ཀྱི་དད་པ། བྱང་སེམས་ཀྱི་སྤྱོད་པ་ལ་མོས་པའི་བསམ་པ་ལ་བརྟེན་ནས་སྐྱེ་བ་ཡོད་ལ། རྒྱུ་རྐྱེན་མཐའ་ཆོད་པའི་དབང་དུ་བྱས་ན་རྒྱུ་བཞི་རྐྱེན་བཞི་སྟོབས་བཞི་ལ་
བརྟེན་ནས་སྐྱེ་བ་ཡོད་པའི་ཕྱིར། རྒྱུ་བཞི་ལ་བརྟེན་ནས་སྐྱེ་བ་ཡོད་དེ། རྒྱུ་ཐེག་ཆེན་གྱི་རིགས་སད་པ། ཐེག་ཆེན་དགེ་བའི་བཤེས་གཉེན་གྱིས་ཟིན་པ། གཞན་ལ་དམིགས་པའི་སྙིང་རྗེ། བྱང་སེམས་ཀྱི་སྤྱོད་པ་ལ་དད་པའི་
མཐུ་ལས་སྐྱེ་བ་ཡོད་པའི་ཕྱིར། རྐྱེན་བཞི་ལས་སྐྱེ་བ་ཡོད་དེ། སངས་རྒྱས་བྱང་སེམས་ཀྱི་ཆོ་འཕྲུལ་མཐོང་ཞིང་ཐོས་པ། ཐེག་ཆེན་གྱི་སྡེ་སྣོད་མང་དུ་ཐོས་པ། དམ་ཆོས་ནུབ་པར་མི་བཟོད་པ། སེམས་བསྐྱེད་སྙེད་པར་དཀའ་བར་མཐོང་བ་

[083B] སྟོབས་བཞི་ལ་བརྟེན་ནས་སྐྱེ་བ་ཡོད་དེ། རང་གི་སྟོངས་དང། གཞན་གྱི་བསྐུལ་སྟོབས་དང། དགེ་རྩ་བསགས་པའི་སྟོས་དང། བཤེས་གཉེན་བསྟེན་ནས་དམ་ཆོས་ཐོས་པའི་སྟོབས་ལ་བརྟེན་ནས་སྐྱེ་བ་ཡོད་
པའི་ཕྱིར། དེ་ལྟར་ཡིན་ཀྱང། ཐེག་ཆེན་སེམས་བསྐྱེད་ཀྱི་རྒྱུར་སྙིང་རྗེ་ཆེན་པོ་ངེས་པར་དགོས་ཏེ། རྣམ་བཤད་ལས། རྒྱུ་བཞི་དང་རྐྱེན་བཞི་དང་སྟོབས་བཞི་ལས་སྐྱེ་བར་བཤད་པ་རྣམས་ནི། རྒྱུ་རྐྱེན་མཐའ་ཆོད་པའི་ཡན་ལག་ཏུ་ཡིན་ལ། ཞེས་པ་ནས། སྙིང་
རྗེས་ཀུན་ནས་བསླང་བ་ངེས་པར་དགོས་པ་ཡིན་ནོ། །ཞེས་པའི་བར་གསུངས་པའི་ཕྱིར། གསུམ་པ་བསམ་པ་སྦྱོང་ཚུལ་གྱི་དབང་དུ་བྱས་ན་གཉིས་ཡོད་དེ། རྒྱུ་འབྲས་མན་ངག་བདུན་དང། བདག་གཞན་མཉམ་བརྗེའི་སྒོ་ནས་སྤྱོད་ཚུལ་གཉིས་ཡོད་པའི་ཕྱིར། དང་
པོ་ཡོད་དེ། སྐྱེ་ཤིའི་ཐོག་མཐའ་མེད་པ་ནས་བརྒྱུད་དེ་སེམས་ཅན་ཐམས་ཅད་རང་ལ་དྲིན་ཆེ་བའི་མ་བྱེད་མྱོང་ཤ་སྟག་ཡིན་པས། དང་པོར་སེམས་ཅན་ཐམས་ཅད་མར་འདུ་ཤེས་པའི་བསམ་པ་སྦྱངས། དེ་ལས་དྲིན་དྲན་པ། དེ་ལས་དྲིན་གཟོ་བ། དེ་ལས་བྱམས་
པ༑ དེ་ལས་སྙིང་རྗེ་ཆེན་པོ། དེ་ལས་ལྷག་བསམ་རྣམ་དག་སྟེ་རྒྱུ་དྲུག་དང། དེ་ལས་འབྲས་བུ་བྱང་ཆུབ་ཀྱི་སེམས་འབྱུང་བའི་རྒྱུ་འབྲས་མན་ངག་བདུན་གྱི་སྒོ་ནས་སྦྱོང་བའི་ཚུལ་ཡོད་པའི་ཕྱིར། གཉིས་པ་ཡོད་དེ། མར་གྱུར་པའི་སེམས་ཅན་དེ་ཐམས་ཅད་ཀྱིས་
ནི་སྡུག་བསྔལ་མི་འདོད་ཅིང་བདེ་བ་འདོད་པ་ཁོ་ནར་འདུག་ཀྱང། སྡུག་བསྔལ་གསུམ་གྱིས་མི་འདོད་བཞིན་དུ་མནར་བས་དེས་ན། སེམས་ཅན་ཐམས་ཅད་ཀྱི་སྡུག་བསྔལ་བདག་ལ་ཚུར་ལེན་པའི་དམིགས་པས་སྙིང་རྗེ་དང། བདག་གི་བདེ་དགེ་ཐམས་ཅད་
གཞན་ལ་ཕར་གཏོང་བའི་དམིགས་པས་བྱམས་པ་བསྒོམས་ཏེ་བདག་གཞན་མཉམ་བརྗེའི་སྒོ་ནས་སྦྱོང་ཚུལ་ལ་བརྟེན་ནས་སྐྱེ་བ་ཡོད་པའི་ཕྱིར། གཉིས་པ་བརྟེན་པ་སེམས་བསྐྱེད་ནི། གཞན་དོན་དུ་ཡང་དག་པར་རྫོགས་པའི་བྱང་ཆུབ་ལ་དམིགས་ཤིང། རང་

[084A]༄༅། །གི་གྲོགས་རྫོགས་བྱང་དོན་གཉེར་གྱི་འདུན་པ་དང་མཚུངས་ལྡན་དུ་གྱུར་པའི་ཐེག་ཆེན་ལམ་གྱི་འཇུག་སྒོའི་རིགས་སུ་གནས་ཤིང་སྤྱོད་པའི་ཆར་གཏོགས་པའི་ཐེག་ཆེན་གཙོ་བོའི་ཡིད་ཀྱི་རྣམ་རིག་ཁྱད་པར་
ཅན་དེ། ཐེག་ཆེན་སེམས་བསྐྱེད་ཀྱི་མཚན་ཉིད། དེ་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན། ཀུན་རྫོབ་སེམས་བསྐྱེད་དང། དོན་དམ་སེམས་བསྐྱེད་གཉིས་ཡོད་ལ། ངོ་བོའི་སྒོ་ནས་དབྱེ་ན། སྨོན་པ་སེམས་བསྐྱེད་དང། འཇུག་པ་སེམས་བསྐྱེད་
གཉིས་ཡོད། སྤྱོད་པ་ཉམས་ལེན་གྱི་བྱ་བས་དངོས་སུ་ཟིན་པ་ལ་ལྟོས་མི་དགོས་པའི་རིགས་སུ་གནས་པའི་སེམས་བསྐྱེད་དེ། སྨོན་པ་སེམས་བསྐྱེད་ཀྱི་མཚན་ཉིད། འཇུག་སྡོམ་ཐོབ་ཅིང་སྤྱོད་པ་ཉམས་ལེན་གྱི་བྱ་བས་དངོས་སུ་ཟིན་པ་ལ་ལྟོས་དགོས་
པའི་རིགས་སུ་གནས་པས་རབ་ཏུ་ཕྱེ་བའི་སེམས་བསྐྱེད་དེ། འཇུག་པ་སེམས་བསྐྱེད་ཀྱི་མཚན་ཉིད། སྤྱོད་པ་ཉམས་ལེན་གྱི་བྱ་བས་དངོས་སུ་ཟིན་མ་ཟིན་གྱི་དོན་ཡོད་དེ། སྦྱིན་པ་ལྟ་བུ་ལ་མཚོན་ན། བྱང་སེམས་ཀྱིས་ཆོས་དང་ཟང་ཟིང་གི་
སྦྱིན་པ་གཏོང་བའི་ཆོ་ཐུགས་རྒྱུད་ལ་ཐེག་ཆེན་སེམས་བསྐྱེད་ཀྱི་གྲོགས་རྣམ་མཁྱེན་དོན་གཉེར་གྱི་དྲན་པ་དང་འདུན་པ་དུང་དེ་བཞིག་དངོས་སུ་ཡོད་པ་དང་མེད་པའི་ཁྱད་པར་གྱིས། དེའི་སེམས་བསྐྱེད་སྦྱིན་པ་ཉམས་ལོན་གྱི་བྱ་བས་དངོས་སུ་ཟིན་པ་
དང་མ་ཟིན་པའི་དོན་དུ་འཇོག་པ་སོགས་གཞན་ལ་ཡང་མཚུངས་པའི་ཕྱིར། དོན་དམ་བདེན་པ་ལ་གཉིས་སྣང་ནུབ་པའི་སྒོ་ནས་ལྟ་སྤྱོད་གཉིས་སུ་ཕྱེ་བའི་ལྟ་བའི་ཆར་གཏོགས་ཤིང་མི་གནས་པའི་མྱང་འདས་སྒྲུབ་བྱེད་ཀྱི་བསམ་པ་ཕུན་ཚོགས་ཀྱི་
རིགས་སུ་གནས་པའི་ཐེག་ཆེན་འཕགས་པའི་གཙོ་བོའི་ཡིད་ཀྱི་རྣམ་རིག་ཁྱད་པར་ཅན་དེ། དོན་དམ་སེམས་བསྐྱེད་ཀྱི་མཚན་ཉིད། དེ་ཡང་དམ་པ་གསུམ་དང་ལྡན་པ་ཡིན་ཏེ། རྒྱུ་དམ་པ་བསྒྲུབ་པ་དང། ལུང་དམ་པ་མནོས་པ་དང། ཁོང་དུ་ཆུད་པ་

[084B] ས་མཚམས་ཀྱི་ཁྱད་པར་ཡོད་དེ། སྨོན་སེམས་ལ་ས་མཚམས་མི་འདྲ་བ་འཇོག་ཚུལ་འོག་ཏུ་འཆད་ལ། མཁས་གྲུབ་ལྟར་ན་ཚོགས་ལམ་ནས་ས་བདུན་པའི་བར་དང། འཇུག་སེམས་ནི་ཚོགས་ལམ་ནས་སངས་རྒྱས་
ཀྱི་སའི་བར་ཡོད་པའི་ཕྱིར། དོན་དམ་སེམས་བསྐྱེད་ནི། ཐེག་ཆེན་གྱི་མཐོང་ལམ་ནས་སངས་རྒྱས་ཀྱི་སའི་བར་རོ། །སྤྱིར་ཀུན་རྫོབ་སེམས་བསྐྱེད་དང་ཐེག་ཆེན་སེམས་བསྐྱེད་དོན་གཅིག་དེ་ལ་བསམ་པའི་སྒོ་ནས་དབྱེ་ན། ཚོགས་སྦྱོར་བའི་
རྒྱུད་ཀྱི་མོས་པས་སྤྱོད་པའི་སེམས་བསྐྱེད། མ་དག་ས་བདུན་གྱི་ལྷག་བསམ་དག་པའི་སེམས་བསྐྱེད། དག་པ་ས་གསུམ་གྱི་རྣམ་པར་སྨིན་པའི་སེམས་བསྐྱེད། སངས་རྒྱས་ཀྱི་སའི་སྒྲིབ་པ་སྤང་པའི་སེམས་བསྐྱེད་རྣམས་སུ་ཡོད་ལ། སེམས་
བསྐྱེད་ཚུལ་གྱི་སྒོ་ནས་གཉན་པ་ལྟ་བུའི་སེམས་བསྐྱེད། རྫི་བོ་ལྟ་བུའི་སེམས་བསྐྱེད། རྒྱལ་པོ་ལྟ་བུའི་སེམས་བསྐྱེད་དང་གསུམ། དཔེ་གྲོགས་ཆོས་མཐུན་གྱི་སྒོ་ནས་ས་ལྟ་བུའི་སེམས་བསྐྱེད་ནས་སྤྲིན་ལྟ་བུའི་སེམས་བསྐྱེད་ཀྱི་བར་ཉེར་གཉིས་
ཡོད་དོ། །གསུམ་པ་བཞེད་ཚུལ་མི་འདྲ་བའི་ཁྱད་པར་ཡོད་དེ། རྩ་བར། ཡང་དག་རྫོགས་པའི་བྱང་ཆུབ་འདོད། །ཅེས་འདོད་པའི་སྒྲས་བསྟན་པ་ལ་བརྟེན་བུདྡྷ་ཤྲི་ཤནྟི་པ་སོགས་འགའ་ཞིག་གིས་སེམས་བསྐྱེད་འདུན་པར་འདོད། གསེ་མ་
ཕྲེང་ལྟར་ན་ཐོགས་མེད་སྐུ་མཆེད་གཉིས་ཀྱིས་སེམས་བསྐྱེད་འདུན་པར་བཞེད་པར་བཤད་ཀྱང། འདིར་དབྱིག་གཉེན་གྱིས་བཞེད་མི་བཞེད་གང་བྱས་ཀྱིད་ འཕགས་པ་ཐོགས་མེད་ཀྱིས་འདུན་པར་མི་བཞེད་དེ། དེས་
འདུན་པར་བཞེད་ན་དེ་འདུན་པ་ཡིན་དགོས་པའི་ཕྱིར། དེ་ལྟར་ཡིན་ཏེ། འཕགས་པ་ཐོགས་མེད་དེ་ལྟ་བུའི་གནས་ལ་འཁྲུལ་པ་མི་སྲིད་པའི་ཕྱིར། འཕགས་པ་གྲོལ་སྡེ་དང་སློབ་དཔོན་གྱིས་ནི། ཐེག་ཆེན་སེམས་བསྐྱེད་ལ་འདོད་པའི་སྒྲས་

[085A]༄༅། །བསྟན་པ་ཙམ་མ་གཏོགས་འདོད་པའམ་འདུན་པར་མི་བཞེད་དེ། དེ་གཉིས་རྗེས་འབྲང་དང་བཅས་པ་མང་པོས་སེམས་བསྐྱེད་གཙོ་སེམས་སུ་བཞེད་པའི་ཕྱིར། རྩ་བར་ཐེག་ཆེན་སེམས་བསྐྱེད་ལ་འདོད་པའི་
སྒྲས་བསྟན་པ་ལ་དགོས་པ་ཡོད་དེ། དགོས་པ་རྣམ་པ་གཉིས་ཡོད་པའི་ཕྱིར། གཞན་དོན་འདོད་པའི་མིང་གིས་འདོགས་པའི་རྒྱུ་མཚན་ཡོད་དེ། ཐེག་ཆེན་སེམས་བསྐྱེད་སྐྱེ་བ་ལ་རྒྱུ་གཞན་དོན་དོན་གཉེར་གྱི་འདུན་པ་སྔོན་དུ་འགྲོ་དགོས་
པས་རྒྱུ་མིང་འབས་ལ་བཏགས་ནས་བསན་པའི་ཕྱིར། བྱང་ཆུབ་དོན་གཉེར་གྱི་འདོད་པའི་མིང་གིས་འདོགས་པའི་རྒྱུ་མཚན་ཡོད་དེ། ཐེག་ཆེན་སེམས་བསྐྱེད་དེ་གྲོགས་རྫོགས་པའི་བྱང་ཆུབ་དོན་གཉེར་གྱི་འདུན་པ་དང་བཅས་པས་གྲོགས་
མིང་གྲོགས་ཅན་ལ་བཏགས་པ་ཡིན་པའི་ཕྱིར། དེ་དག་རྒྱས་པར་ནི་རྣམ་བཤད་སོགས་ལས་ཤེས་པར་བྱའོ། །སྨོན་འཇུག་གི་ཁྱད་པར་སྡོང་པོ་བཀོད་པའི་མདོ་ལས་བཤད་པ་ལྟར། སྤྱོད་འཇུག་ལས། འགྲོ་བར་འདོད་དང་འགྲོ་བ་
ཡི། །བྱེ་བྲག་རིམ་བཞིན་ཤེས་པ་ལྟར། །དེ་བཞིན་མཁས་པས་འདི་གཉིས་ཀྱི། །བྱེ་བྲག་རིམ་བཞིན་ཤེས་པར་བྱ། །ཞེས་གསུངས་ཤིང། སངས་རྒྱས་ཡེ་ཤེས་ཞབས་ཀྱིས། སྨོན་སེམས་ཐེག་ཆེན་གྱི་ཚོགས་སྦྱོར་ཁོ་ན་དང་
འཇུག་སེམས་ས་དང་པོ་ནས་སངས་རྒྱས་ཀྱི་སའི་བར་དང། ཡང་ཁ་ཅིག་ཕྱིར་མི་ལྡོག་པའི་ལམ་ཐོབ་མ་ཐོབ་དང། གསེར་ཕྲེང་ལྟར་ན། སྨོན་སེམས་ནི་དང་པོའི་སེམས་ཁོ་ནའོ། །ཞེས་ཐེག་ཆེན་གྱི་ཚོགས་ལམ་ཁོ་ན་དང་
འཇུག་སེམས་ཚོགས་ལམ་སྐད་ཅིག་གཉིས་པ་ཕན་ཆད་ན་ཡོད་པར་བཞེད་པ་སོགས་མང་དུ་སྣང་ལ། རང་རེས་ལམ་རིམ་དང་རྣམ་བཤད་ལས་གསུངས་པ་ལྟར་འཇུག་སྡོམ་མ་ཐོབ་པའི་སེམས་བསྐྱེད་ཐམས་ཅད་སྨོན་སེམས་ཡིན་

[085B] འཇུག་སེམས་སུ་འགྱུར་བ་ཡང་འཇུག་སྡོམ་ཐོབ་པ་ཙམ་གྱི་མི་ཆོག་པར་སྤྱོད་པ་ཉམས་ལེན་གྱི་བྱ་བས་ཟིན་པ་ལ་ལྟོས་དགོས་ཤིང། འཇུག་སྡོམ་བླངས་པ་ཙམ་གྱིས་འཇུག་སེམས་སུ་མི་འཇོག་གོ་སྤྱོད་འཇུག་གི་ལུང་དེའི་
དོན་བཤད་པ་ལ་མི་འདྲ་བ་དུ་མ་སྣང་ལ། རྣམ་བཤད་ལྟར་ན། གྲོང་ཁྱེར་དུ་འགྲོ་བར་བྱའོ་སྙམ་པ་གཞིར་བྱས་པའི་སྟེང་དུ་གོམས་པ་འདོར་བའི་བྱ་བས་དངོས་སུ་ཟིན་མ་ཟིན་གཉིས་སུ་ཡོད་པ་ལྟར། སེམས་བསྐྱེད་ཙམ་ལ་ཁྱད་
པར་མེད་ཀྱང། སྤྱོད་པ་ཉམས་ལེན་གྱི་བྱ་བས་དངོས་སུ་ཟིན་མ་ཟིན་གྱི་དོན་ཡིན་ལ། དེ་ཡང་སྒོམ་རིམ་དང་པོ་ལས་བཤད་པ་ལྟར་བཞེད་དོ། །བཞི་པ་ཕན་ཡོན་ནི། ཕལ་ཆེན་གྱི་སྡོང་པོ་བཀོད་པ་ལས། བྱང་
ཆུབ་ཏུ་སེམས་བསྐྱེད་པ་ནི་ཤིང་ཏུ་རྙེད་པར་བཀའོ། །བྱང་ཆུབ་ཀྱི་སེམས་ནི་སངས་རྒྱས་ཀྱི་ཆོས་རྣམས་ཀྱི་ས་བོན་ལྟ་བུའོ། །ཞེས་སོགས་ཀྱིས་བསྔགས་པ་རྒྱ་ཆེར་གསུངས་ལ། མ་སྐྱེས་དགྲའི་མདོ་ལས། སེམས་བསྐྱེང་མ་ཐག་ཏུ་ཉན་ཐོས་དང་
རང་སངས་རྒྱས་ཐམས་ཅད་ཟིལ་གྱིས་མནན་ཏེ། ཞེས་སོགས་དང། དེ་བཞིན་གཤེགས་པའི་གསང་བའི་མདོ་ལས་ཀྱང། བྱང་ཆུབ་སེམས་ཀྱི་བསོད་ནམས་གང། །དེ་ལ་གལ་ཏེ་གཟུགས་མཆིས་ན། །ནམ་མཁའི་ཁམས་ནི་ཀུན་གང་
སྟེ༑ ༑དེ་ནི་དེ་ལས་ལྷག་པར་འགྱུར། །ཞེས་སོགས་མདོ་མང་པོ་དང། སེམས་འགྲེལ་ལས། བྱང་ཆུབ་སེམས་ནི་མ་བསྐྱེད་པར། །སངས་རྒྱས་ནམ་ཡང་མི་ཐོབ་ཅིང། །འཁོར་བར་གཞན་དོན་བསྒྲུབ་པ་ཡི། །ཐབས་གཞན་ཡོད་
པ་མ་ཡིན་ནོ། །ཞེས་པ་དང། སྤྱོད་འཇུག་ལས། གསེར་འགྱུར་རྩི་ཡི་རྣམ་པ་མཆོག་ལྟ་བུ། །མི་གཙང་ལུས་འདི་བླངས་ནས་རྒྱལ་བའི་སྐུ། །རིན་ཆེན་རིན་ཐང་མེད་པར་བསྒྱུར་བས་ན། །བྱང་ཆུབ་སེམས་ཞེས་བྱ་བ་རབ་བརྟན་བཟུང། །
[086A]༄༅། །བྱང་ཆུབ་སེམས་སྐྱེས་གྱུར་ནས་སྐད་ཅིག་གིས། །འཁོར་བའི་བཙོན་རར་བསྡམས་པའི་ཉམ་ཐག་རྣམས། །བདེ་གཤེགས་རྣམས་ཀྱི་སྲས་ཞེས་བརྗོད་བྱ་ཞིང། །འཇིག་རྟེན་ལྷ་མིར་བཅས་པའི་
ཕྱག་བྱར་འགྱུར། །ཞེས་སོགས་མདོ་བསྟན་བཅོས་དུ་མ་ལས་ཕན་ཡོན་དཔག་ཏུ་མེད་པར་བཤད་དོ། །དེས་ན་ཐར་པ་འདོད་པ་དག་གིས་ནི། ངེས་འབྱུང་བྱང་ཆུབ་ཀྱི་སེམས་ལྟ་བ་རྣམ་དག་གསུམ་ལ་འདོད་དགོས་ཏེ། ངེས་འབྱུང་མེད་
ན༑ དགེ་བ་ཅི་ཙམ་བྱས་ཀྱང་འཁོར་བའི་རྒྱུར་འགྲོ་བར་རྗེ་བླ་མས་གསུངས་ཤིང། ལྟ་བ་རྣམ་དག་མེད་ན། ལམ་ཅི་ཙམ་བསྒོམས་ཀྱང་སངས་རྒྱས་ལྟ་ཞོག་ཐར་པ་ཐོབ་མི་ནུས་པ་དང། བྱང་ཆུབ་ཀྱི་སེམས་མེད་ན། ཡོན་ཏན་བརྒྱ་
ཕྲག་ཡོད་ཀྱང་བྱང་ཆུབ་སེམས་དཔའི་ལམ་དུ་མི་ཆུད་ན་སངས་རྒྱས་ཐོབ་པ་ལྟ་སྨོས་ཀྱང་ཅི་དགོས་པའི་ཕྱིར། ཐེག་ཆེན་ལམ་དུ་ཚུད་མ་ཚུད་ཀྱང། ཐེག་ཆེན་ཚོགས་ལམ་དུ་ཞུགས་མ་ཞུགས་ཀྱི་སྒོ་ནས་འཇོག་པས། ཐེག་ཆེན་ཚོགས་
ལམ་ནི། ཐེག་ཆེན་ལམ་གྱི་འཇུག་སྒོ་ཡིན་ཀྱང། ཐེག་ཆེན་སེམས་བསྐྱེད་འདི་ཉིད་ཐེག་ཆེན་ལམ་གྱི་འཇུག་སྒོར་རྗེ་ཡབ་སྲས་ཀྱིས་ལན་གཅིག་མ་ཡིན་པར་གསུངས་པས། ངག་ནས་ཐེག་ཆེན་སེམས་བསྐྱེད་ཅེས་མང་དུ་བརྗོད་ནས་
ཐེག་ཆེན་སེམས་བསྐྱེད་ལ་ཕར་ལྟ་བའི་ཕྱིར་བལྟས་པ་ཁོ་ན་མི་བྱ་བར་ནང་དུ་རང་གི་སེམས་ཀྱི་ཐོག་ཏུ་བཀལ་ནས་དངོས་སམ་གཟུགས་བརྙན་ཙམ་ལས་མ་བྱུང་ཀྱང་འབད་པར་བྱ་སྟེ། རྗེ་བླ་མས། འོན་ཀྱང་གཟུགས་བརྙན་ཙམ་
ལས་མ་བྱུང་ཡང་དགེ་རྩ་སྒྲུབ་པ་ཐམས་ཅད་ལ་འདིས་རྒྱས་བཏབ་ཅིང་སྨོན་ལམ་གྱིས་ཁ་བསྒྱུར་ན་ཕན་ཡོན་དཔག་ཏུ་མེད་པ་འབྱུང་བས་འདི་ལ་ངེས་ཤེས་འདྲོངས་པར་མཛོད། ཅེས་གསུངས་པའི་ཕྱིར། གསུམ་པ་རྩོད་པ་སྤོང་བ་

[086B] ཁ་ཅིག་བསྡུས་དང་རྒྱས་པའི་སྒོ་ནས་བརྗོད། །ཅེས་པའི་དོན་མངོན་རྟོགས་རྒྱན་གྱིས་ཐེག་ཆེན་སེམས་བསྐྱེད་ཀྱི་དམིགས་ཡུལ་མདོར་བསྟན་རྒྱས་བཤད་གཉིས་ཀྱིས་བསྟན་པ་ལ་བྱེད་རིགས་པར་ཐལ། དེས་སེམས་བསྐྱེད་མདོར་
བསྟན་རྒྱས་བཤད་གཉིས་ཀྱི་སྒོ་ནས་བསྟན་པའི་ཕྱིར། ཟེར་ན། མ་ཁྱབ། ཁ་ཅིག་དེ་དང་དེ་ནི་ཞེས་པ་གཞན་དོན་དང་བྱང་ཆུབ་གཉིས་རིམ་པར་བསྟན་པའི་དོན་དུ་འཆད་རིགས་པར་ཐལ། སེམས་བསྐྱེད་པ་ནི་གཞན་དོན་ཕྱིར།།
ཞེས་པའི་རྐང་པ་གཉིས་ཀྱིས་གཞན་དོན་དང་བྱང་ཆུབ་གཉིས་རིམ་པར་བསྟན་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། དེ་ནི་སྔ་མ་བྱང་ཆུབ་དང་ཕྱི་མ་གཞན་དོན་ལ་འཆད་རིགས་པའི་ཕྱིར། ཁ་ཅིག་བྱང་ཆུབ་ཀྱི་སེམས་
གསར་དུ་སྐྱེ་བའི་ཚེ་གཞན་དོན་དོན་གཉེར་གྱི་བློ་དང་བྱང་ཆུབ་དོན་གཉེར་གྱི་བློ་གཉིས་ཀྱི་ནང་ནས་བྱང་ཆུབ་དོན་གཉེར་གྱི་བློ་སྔོན་དུ་སྐྱེ་དགོས་པར་ཐལ། དེ་དང་དེ་ནི་ཞེས་པའི་དོན་འཆད་པའི་ཚེ། འདོད་དོ། །གང་འདོད་ན་བླ་ན་མེད་པའི་
བྱང་ཆུབ་བོ། །གང་གི་དོན་དུ་ན། གཞན་གྱི་དོན་དུའོ་ཞེས་བྱང་ཆུབ་སྔོན་ལ་འཆད་རིགས་པའི་ཕྱིར་ཟེར་ན། མ་ཁྱབ། འདོད་མི་ནུས་ཏེ། དེ་གཉིས་ཀྱི་ནང་ནས་གཞན་དོན་འདོད་པ་སེམས་བསྐྱེད་ཀྱི་རྒྱུར་དགོས་ལ། བྱང་ཆུབ་འདོད་པ་
སེམས་བསྐྱེད་ཀྱི་གྲོགས་སུ་དགོས་པའི་ཕྱིར། དེར་ཐལ། སེམས་བསྐྱེད་པ་ནི་ཞེས་སོགས་ཀྱི་རྐང་པ་གཉིས་ཀྱིས་དེ་ལྟར་དོན་གྱིས་བསྟན་པའི་ཕྱིར། ཁ་ཅིག་དམྱལ་བའི་རྟེན་ལ་ཐེག་ཆེན་སེམས་བསྐྱེད་གསར་དུ་སྐྱེ་བ་མེད་པར་
ཐལ། བྱང་ཆུབ་སེམས་དཔའ་ངན་སོང་དུ་སྐྱེ་བ་ལེན་པ་ཡོད་པའི་རྒྱུ་མཚན་ཙམ་གྱིས་ནི། དམྱལ་བར་སྐྱེ་བ་ལེན་པ་སྒྲུབ་མི་ནུས་ཤིང། གལ་ཏེ་དམྱལ་བར་སྐྱེ་བ་ལེན་པ་ཡོད་ན་ཡང་དེ་ཙམ་གྱིས་དམྱལ་བའི་རྟེན་ལ་ཐེག་ཆེན་སེམས་བསྐྱེད་

[087A]༄༅། །གསར་དུ་སྐྱེ་བར་ཡོད་པར་ཡང་སྒྲུབ་མི་ནུས་པའི་ཕྱིར་ཟེར་ན། མ་ཁྱབ་སྟེ། དུད་འགྲོའི་རྟེན་ལ་ཐེག་ཆེན་སེམས་བསྐྱེད་གསར་དུ་སྐྱེ་བ་ཡོད་པར་རྗེ་ཡབ་སྲས་ཀྱིས་དངོས་སུ་གསུངས་ཤིང། དམྱལ་བའི་
རྟེན་ལ་སྐྱེ་བ་ཡོད་པར་མཁས་གྲུབ་སོགས་འགའ་ཞིག་གིས་གསལ་བར་བཤད་པ་དང། ཡི་དྭགས་ཀྱི་རྟེན་ལ་གསར་དུ་སྐྱེ་བ་ཡོད་པར་མཁས་པ་གཞན་གྱིས་ཀྱང་བཤད་ཅིང་རིགས་པས་ཡང་འགྲུབ་པའི་ཕྱིར། དེ་ལྟར་
ཡིན་ཀྱང། གཟུགས་མེད་དུ་བྱང་སེམས་སྐྱེ་བ་ལེན་པ་ཡོད་པས། དེའི་རྒྱུད་ལ་ཐེག་ཆེན་སེམས་བསྐྱེད་ཡོད་མོད་དེའི་རྟེན་ལ་ཐེག་ཆེན་སེམས་བསྐྱེད་གསར་དུ་མི་སྐྱེ་བ་གོང་དུ་བསྒྲུབས་ཟིན་པའི་ཕྱིར། ཁ་ཅིག་ངན་སོང་
གསུམ་གྱི་རྟེན་ལ་ཐེག་ཆེན་སེམས་བསྐྱེད་གསར་དུ་སྐྱེ་བ་མེད་པར་ཐལ། དེའི་རྟེན་ལ་ཚོགས་ལམ་གསར་དུ་སྐྱེ་བ་མེད་པའི་ཕྱིར། དེར་ཐལ། དེའི་རྟེན་ལ་ཐར་ལམ་གསར་དུ་སྐྱེ་བ་མེད་པའི་ཕྱིར། དེར་ཐལ། དེ་དག་
ལམ་གསར་དུ་སྒྲུབ་པའི་རྟེན་དུ་མི་ཁོམ་པར་བཤད་པའི་རྒྱུ་མཚན་ཡོད་པའི་ཕྱིར་ཟེར་ན། མ་ཁྱབ་སྟེ། དེ་ནི་གཙོ་ཆེ་བ་ལ་དགོངས་པའི་ཕྱིར། འདོད་ན། དེ་ཡོད་པར་ཐལ། སངས་རྒྱས་བྱང་སེམས་ཀྱི་སྤྲུལ་པ་ངན་སོང་གི་
གནས་སུ་བྱོན་ནས་སེམས་ཅན་མང་པོ་བདེ་བ་ལ་བཀོད་དེ། ཆོས་བསྟན་པའི་སྟོབས་ཀྱིས་དད་པ་དང་ངེས་འབྱུང་སྐྱེ་བ་ཡོད་པར་མདོ་སྡེ་དུ་མ་ལས་གསུངས་པ་སོགས་ཀྱི་སྒོ་ནས་དེའི་རྟེན་ལ་ཐེག་ཆེན་སེམས་བསྐྱེད་སྐྱེ་བ་ཡོད་
པར་འགྲུབ་པའི་ཕྱིར། ཁ་ཅིག་སྒྲ་མི་སྙན་པ་སོགས་དེ་དག་གི་རྒྱུད་ལ་ཐེག་ཆེན་སེམས་བསྐྱེད་གསར་དུ་སྐྱེ་བ་མེད་པར་ཐལ། དེ་དག་གི་རྟེན་ལ་ཐེག་ཆེན་སེམས་བསྐྱེད་གསར་དུ་སྐྱེ་བ་མེད་པའི་ཕྱིར། ཟེར་ན། མ་ཁྱབ་

[087B] དེ་དག་གི་རྒྱུད་ལ་རྣམ་མཁྱེན་གསར་དུ་སྐྱེ་བ་ཡོད་པའི་ཕྱིར། ཁྱབ་སྟེ། དེའི་རྒྱུད་ལ་ཐེག་ཆེན་སེམས་བསྐྱེད་དང་རྣམ་མཁྱེན་གཉིས་སྐྱེ་དགོས་སུ་མཚུངས་པའི་ཕྱིར། ཁ་ཅིག་བྱང་ཆུབ་ཀྱི་སེམས་རྒྱུད་ལ་སྐྱེས་པའི་ལམ་མ་
ཞུགས་མེད་པར་ཐལ། བྱང་ཆུབ་ཀྱི་སེམས་དེ་ཐེག་ཆེན་པའི་རྒྱུད་ཀྱི་ཆོས་ཡིན་པའི་ཕྱིར། འདོད་ན། དེ་ཡོད་པར་ཐལ། ལམ་མ་ཞུགས་ན་ཐེག་ཆེན་སེམས་བསྐྱེད་ཡོད་པའི་ཕྱིར། དེར་ཐལ། དེ་ན་སེམས་བསྐྱེད་ཡོད་པའི་ཕྱིར། ཁ་
ཅིག་མ་ཁྱབ་ཟེར། རྟགས་དེར་ཐལ། དེ་ན་སངས་རྒྱས་དོན་གཉེར་གྱི་སེམས་བསྐྱེད་ཡོད་པའི་ཕྱིར། དེར་ཐལ། རྣམ་བཤད་ལས། གཞན་གསུམ་ཡང་སངས་རྒྱས་དོན་གཉེར་གྱི་སེམས་བསྐྱེད་ཙམ་ཞིག་ཡིན་མོད། ཅེས་གསུངས་པའི་ཕྱིར་
གཞན་ཡང། ལམ་མ་ཞུགས་ན་བྱང་ཆུབ་ཀྱི་སེམས་ཡོད་པར་ཐལ། དེ་ན་བུར་ཤུན་གྱི་རོ་ལྟ་བུའི་བྱང་ཆུབ་ཀྱི་སེམས་ཡོད་པའི་ཕྱིར་ཟེར་ན། མ་ཁྱབ། གཞན་ཡང། དེ་ན་ཐེག་ཆེན་སེམས་བསྐྱེད་མེད་ཀྱང་སེམས་བསྐྱེད་ཡོད་པར་ཐལ། ལམ་
རིམ་ཆེན་མོ་ལས། དེ་གཉིས་རེ་རེ་ཡང་སེམས་བསྐྱེད་པ་ཙམ་གྱི་གྲངས་སུ་བགྲང་དགོས་ལ། ཞེས་གསུངས་པའི་ཕྱིར། ཟེར་ན། འདིའི་སྒྲས་ཟིན་ལྟར་ན་དེ་ལྟར་དུ་འབྱེད་ཅིང། དེ་ཡང་སྒྲ་ཡངས་པའི་དབང་དུ་བྱས་པ་ཡིན་ལ། འཇུག་པ་བདེ་
བར་བྱས་ན། སེམས་བསྐྱེད་ཡིན་ན། ཀུན་རྫོབ་སེམས་བསྐྱེད་དང་ཐེག་ཆེན་སེམས་བསྐྱེད་ཡིན་པས་ཁྱབ་པར་ཁས་བླངས་ནའང་མི་འགལ་ལོ། །ཁ་ཅིག་ཐེག་ཆེན་སེམས་བསྐྱེད་ཡིན་ན། ཀུན་རྫོབ་སེམས་བསྐྱེད་ཡིན་པས་མ་ཁྱབ་པར་ཐལ་
དོན་དམ་སེམས་བསྐྱེད་ཐེག་ཆེན་སེམས་བསྐྱེད་ཡིན་པའི་ཕྱིར། དེར་ཐལ། སྒོམ་རིམ་ལས། སེམས་བསྐྱེད་པ་ནི་རྣམ་པ་གཉིས་ཏེ། ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་སོ། །ཞེས་གསུངས་པའི་ཕྱིར་ཟེར་ན། སྐྱོན་མེད་དེ། དེ་

[088A]༄༅། །ནི་དངོས་བཏགས་མ་ཕྱེ་བར་དབྱེ་བ་བསྟན་པ་ཡིན་པའི་ཕྱིར། འདོད་མི་ནུས་ཏེ། ཐེག་ཆེན་སེམས་བསྐྱེད་དང་ཀུན་རྫོབ་སེམས་བསྐྱེད་གཉིས་དོན་གཅིག་ཏུ་བྱེད་དགོས་པའི་ཕྱིར། དེར་ཐལ། དོན་
དམ་སེམས་བསྐྱེད་དེ་ཐེག་ཆེན་སེམས་བསྐྱེད་དུ་འདོད་མི་རིགས་པའི་ཕྱིར། དེར་ཐལ། སྤྱོད་འཇུག་དར་ཊི་ཀ་ལས། དོན་དམ་སེམས་བསྐྱེད་འདི་གང་དུའང་སེམས་བསྐྱེད་དུ་བཤད་པ་མེད་ཅེས་གསུངས་པའི་ཕྱིར། ཁ་ཅིག་མཐོང་
ལམ་བར་ཆད་མེད་པའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་ཐལ། དེའི་རྒྱུད་ལ་སེམས་ཅན་གྱི་དོན་དུ་སངས་རྒྱས་ཐོབ་པར་བྱའོ་སྙམ་པའི་ཐེག་ཆེན་སེམས་བསྐྱེད་མངོན་འགྱུར་བ་ཞིག་མེད་ཀྱང། ཐེག་ཆེན་སེམས་བསྐྱེད་བག་ལ་ཉལ་
བའི་ཚུལ་གྱིས་ཡོད་པའི་ཕྱིར། དེར་ཐལ། རྣམ་བཤད་ལས། སྟོང་ཉིད་ལ་མཉམ་པར་བཞག་བཞིན་པའི་དུས་ན་གང་ཟག་དེའི་རྒྱུད་ལ་ཐེག་ཆེན་སེམས་བསྐྱེད་ཡོད་མོད་ཀྱི། སེམས་ཅན་གྱི་དོན་དུ་སངས་རྒྱས་ཐོབ་པར་བྱའོ་སྙམ་པའི་
བློ་མངོན་འགྱུར་དུ་ག་ལ་དགོས། ཞེས་གསུངས་པའི་ཕྱིར། འདི་ལ་མཁས་པ་ཁ་ཅིག་དོན་གཞན་དུ་འཆད་ཀྱང། རྣམ་བཤད་ཀྱི་དགོངས་པ་ནི་ཚིག་ཟིན་གྱི་དོན་ལྟར་མཁས་པ་དུ་མས་དེའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་
བཞེད་དོ། །ཁ་ཅིག་ཐེག་ཆེན་མཐོང་ལམ་བར་ཆད་མེད་པའི་རྒྱུད་ལ་ཐེག་ཆེན་སེམས་བསྐྱེད་མངོན་གྱུར་དུ་ཡོད་པར་ཐལ། དེའི་རྒྱུད་ཀྱི་ཐེག་ཆེན་སེམས་བསྐྱེད་དེ་བློ་མངོན་གྱུར་པ་ཡིན་པའི་ཕྱིར། དེར་ཐལ། དེ་དམིགས་
རྣམ་འཛིན་པའི་བློ་ཡིན་པའི་ཕྱིར། ཞེས་གསུངས་པ་ནི་ཅུང་ཟད་ཚིག་ལ་སོང་བར་གསལ་ལོ། །འདོད་མི་ནུས་སོ། །ཁ་ཅིག་ཐེག་ཆེན་མཐོང་ལམ་བར་ཆད་མེད་པའི་རྒྱུད་ལ་ཐེག་ཆེན་སེམས་བསྐྱེད་མེད་པར་ཐལ། དེའི་རྒྱུད་ཀྱི་ཤེས་

[088B] དེར་ཐལ། དེའི་རྒྱུད་ཀྱི་ཚད་མ་ཡིན་ན་དེ་ལྟར་ཡིན་དགོས་པའི་ཕྱིར། དེར་ཐལ། དེའི་རྒྱུད་ཀྱི་མངོན་སུམ་གྱི་ཚད་མ་ཡིན་ན་དེ་ལྟར་ཡིན་དགོས་པའི་ཕྱིར། དེར་ཐལ། དེའི་རྒྱུད་
ཀྱི་རྣལ་འབྱོར་མངོན་སུམ་གྱི་ཚད་མ་ཡིན་ན་དེ་ལྟར་ཡིན་དགོས་པའི་ཕྱིར། ཟེར་ན། མ་ཁྱབ། ཁ་ཅིག་སྟོང་ཉིད་མངོན་སུམ་དུ་རྟོགས་པའི་སློབ་པའི་རྒྱུད་ཀྱི་ཚད་མ་ཡིན་ན། སྟོང་ཉིད་རྟོགས་པའི་ཡེ་ཤེས་ཡིན་དགོས་པར་ཐལ་
སྟོང་ཉིད་རྟོགས་པའི་སློབ་པའི་ཚད་མ་ཡིན་ན། སྟོང་ཉིད་རྟོགས་པའི་ཡེ་ཤེས་ཡིན་དགོས་པའི་ཕྱིར། ཟེར་ན། རེ་ཞིག་མ་ཁྱབ་བྱས་པ་ལ་ཁོ་ན་རེ། ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ཀྱི་རང་རིག་ཆོས་ཅན། སྟོང་ཉིད་རྟོགས་
པའི་ཡེ་ཤེས་ཡིན་པར་ཐལ། སྟོང་ཉིད་རྟོགས་པའི་སློབ་པའི་ཚད་མ་ཡིན་པའི་ཕྱིར། དེར་ཐལ། སྟོང་ཉིད་རྟོགས་པའི་ཐེག་ཆེན་མཐོང་ལམ་བར་ཆད་མེད་པའི་ཚད་མ་ཡིན་པའི་ཕྱིར། དེར་ཐལ། ཐེག་ཆེན་མཐོང་ལམ་བར་ཆད་མེད་པའི་ཚད་
མ་ཡིན་པའི་ཕྱིར། དེར་ཐལ། དེའི་རྒྱུད་ཀྱི་ཚད་མ་ཡིན་པའི་ཕྱིར། གཞན་ཡང། དེ་ཆོས་ཅན། སྟོང་ཉིད་རྟོགས་པའི་ཡེ་ཤེས་ཡིན་པར་ཐལ། སྟོང་ཉིད་མངོན་སུམ་དུ་རྟོགས་པའི་སློབ་པའི་རྒྱུད་ཀྱི་ཚད་མ་ཡིན་པའི་ཕྱིར། དེར་ཐལ། ཐེག་
ཆེན་མཐོང་ལམ་བར་ཆད་མེད་པའི་རྒྱུད་ཀྱི་ཚད་མ་ཡིན་པའི་ཕྱིར། ཁྱབ་སྟེ། དེ་སྟོང་ཉིད་མངོན་སུམ་དུ་རྟོགས་པའི་སློབ་པ་ཡིན་པའི་ཕྱིར། ཟེར་ན། ཞིབ་ཆ་བྱའོ། །འདོད་མི་ནུས་ཏེ། རང་རིག་ཡིན་པའི་ཕྱིར། དེས་ན། རྣམ་བཤད་
ཀྱི་ལུགས་ལྟར་བྱེད་ན་སྟོང་ཉིད་མངོན་སུམ་དུ་རྟོགས་པའི་སློབ་པའི་རྒྱུད་ལ། ཐེག་ཆེན་སེམས་བསྐྱེད་ཡོད་ཀྱང། དེས་སྟོང་ཉིད་རྟོགས་པ་མིན་ཞེས་ཁས་བླངས་ན་ལེགས་པར་སེམས་ལ། ཡང་ན་མཁས་པ་འགའ་ཞིག་གིས་སྟོང་ཉིད་མངོན་

[089A]༄༅། །སུམ་དུ་རྟོགས་པའི་སློབ་པའི་རྒྱུད་ལ་ཐེག་ཆེན་སེམས་བསྐྱེད་མེད་ཀྱང། སྟོང་ཉིད་དོན་སྤྱིའི་ཚུལ་གྱིས་རྟོགས་པའི་སློབ་པའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་འདོད་པ་ལྟར་བྱའོ། །འོན་ཀྱང་འདིར་བཞེད་
པ་མི་འདྲ་བ་མང་ངོ། །ཁ་ཅིག་འཇུག་སྡོམ་རྒྱུད་ལ་ལྡན་པའི་སེམས་ཅན་ཡིན་ན། བྱང་སེམས་ཡིན་དགོས་པར་ཐལ། འཇུག་པ་སེམས་བསྐྱེད་རྒྱུད་ལྡན་གྱི་སེམས་ཅན་ཡིན་ན། བྱང་སེམས་ཡིན་དགོས་པའི་ཕྱིར། ཟེར་ན། མ་ཁྱབ་
རྟགས་དེར་ཐལ། ཐེག་ཆེན་སེམས་བསྐྱེད་རྒྱུད་ལྡན་གྱི་སེམས་ཅན་ཡིན་ན། བྱང་སེམས་ཡིན་དགོས་པའི་ཕྱིར། འདོད་ན། དེ་མི་འཐད་པར་ཐལ། འཇུག་སྡོམ་རྒྱུད་ལྡན་གྱི་ལམ་མ་ཞུགས་ཡོད་པར་ལམ་རིམ་སོགས་ནས་བཤད་
པའི་ཕྱིར། ཁ་ཅིག་སྨོན་པ་སེམས་བསྐྱེད་དེ་ཚོགས་ལམ་ནས་རྒྱུན་མཐའི་བར་དུ་ཡོད་པར་ཐལ། བྱང་སེམས་རྒྱུན་མཐའ་བའི་རྒྱུད་ཀྱི་སེམས་བསྐྱེད་དེ་སྨོན་པ་སེམས་བསྐྱེད་ཡིན་པའི་ཕྱིར། དེར་ཐལ། བྱང་སེམས་དེའི་རྒྱུད་ལ་སྨོན་པ་སེམས་
བསྐྱེད་ཡོད་པའི་ཕྱིར། དེར་ཐལ། དེའི་རྒྱུད་ལ་སེམས་བསྐྱེད་ཡོད་པའི་ཕྱིར། ཟེར་ན། རྣམ་བཤད་ལྟར་ན་མ་ཁྱབ་སྙམ། འདོད་ན། མི་འཐད་པར་ཐལ། ས་བརྒྱད་པ་ནས་བདེན་འཛིན་མངོན་གྱུར་པ་སྤངས་པས་དག་སའི་སེམས་བསྐྱེད་
ཡིན་ན། འཇུག་པ་སེམས་བསྐྱེད་ཡིན་དགོས་པའི་ཕྱིར། ཞེས་པ་མཁས་གྲུབ་ཀྱིས་གསུང། ཁ་ཅིག་སངས་རྒྱས་འཕགས་པའི་རྒྱུད་ཀྱི་སེམས་བསྐྱེད་དང་བྱང་སེམས་ཀྱི་རྒྱུད་ཀྱི་སེམས་བསྐྱེད་གཉིས་ཆོས་ཅན། རང་ལུགས་ཀྱི་མཚན་
ཉིད་དེར་ཐལ། ཐེག་ཆེན་སེམས་བསྐྱེད་ཡིན་པའི་ཕྱིར། དེ་གཉིས་པོ་ཡང་དེ་གཉིས་ཀྱི་རྒྱུད་ལ་ཡོད་པར་ཐལ་ལོ། །ཞེས་འཕེན་པ་ནི་ཧ་ཅང་ཚིག་དོན་དུ་གཉེར་བའོ། །ཁ་ཅིག་སངས་རྒྱས་འཕགས་པའི་རྒྱུད་ཀྱི་ཐེག་ཆེན་

[089B] རང་ལུགས་ཀྱི་ཐེག་ཆེན་སེམས་བསྐྱེད་ཀྱི་མཚན་ཉིད་དེར་ཐལ། ཐེག་ཆེན་སེམས་བསྐྱེད་ཡིན་པའི་ཕྱིར། འདོད་ན། དེའི་རྒྱུད་ལ་རྫོགས་བྱང་དོན་གཉེར་གྱི་འདུན་པ་ཡོད་པར་ཐལ། འདོད་པའི་ཕྱིར། འདོད་
ན། དེ་རྫོགས་བྱང་དོན་དུ་གཉེར་བའི་གང་ཟག་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། དེས་རྫོགས་བྱང་ཐོབ་ཟིན་པའི་ཕྱིར། གསུང་བ་མང་ཡང། རེ་ཞིག་སངས་རྒྱས་འཕགས་པའི་རྒྱུད་ལ་རྫོགས་བྱང་དོན་གཉེར་
གྱི་བློ་ཡོད་པར་ཐལ། དེའི་རྒྱུད་ལ་རང་དོན་ཆོས་སྐུ་དོན་དུ་གཉེར་བའི་བློ་ཡོད་པའི་ཕྱིར། གཞན་ཡང། དེའི་རྒྱུད་ལ་རང་དོན་དོན་གཉེར་གྱི་བློ་ཡོད་པར་ཐལ། རང་དོན་རྫོགས་པར་བྱས་ཟིན་པའི་གང་ཟག་ཡིན་ན། དེའི་རྒྱུད་ལ་རང་དོན་དོན་
གཉེར་གྱི་བློ་མེད་པས་མ་ཁྱབ་པའི་ཕྱིར། དེར་ཐལ། གཞན་དོན་རྫོགས་པར་བྱས་ཟིན་པའི་གང་ཟག་ཡིན་ན། དེའི་རྒྱུད་ལ་གཞན་དོན་དོན་གཉེར་གྱི་བློ་མེད་པས་མ་ཁྱབ་པའི་ཕྱིར། དེར་ཐལ། མཆོག་གི་སྤྲུལ་སྐུས་གཞན་དོན་ཡོངས་སུ་
རྫོགས་ཀྱང། དེའི་རྒྱུད་ལ་གཞན་དོན་དོན་གཉེར་གྱི་བློ་ཡོད་པའི་ཕྱིར། དང་པོ་དེར་ཐལ། མཆོག་གི་སྤྲུལ་སྐུ་ཡིན་པའི་ཕྱིར། མ་ཁྱབ་ན། དོན་གཉིས་རྫོགས་པའི་གང་ཟག་མེད་པར་ཐལ། མ་ཁྱབ་པ་དེའི་ཕྱིར། འདོད་ན་དོན་གཉིས་མཐར་
ཕྱིན་པའི་སངས་རྒྱས་མེད་པར་ཐལ་ལོ། །ཁ་ཅིག་གཞན་དོན་ཡིན་ན། མྱང་འདས་ཡིན་དགོས་པར་ཐལ། རྣམ་བཤད་ལས། གཞན་དོན་ནི་འདིར་གཞན་རྒྱུད་ཀྱི་མྱང་འདས་ཡིན་ལ། ཞེས་གསུངས་པའི་ཕྱིར། ཟེར་ན། མ་ཁྱབ་སྟེ་
དེ་ནི་སེམས་བསྐྱེད་པ་ནི་གཞན་དོན་ཕྱིར་ཞེས་པ་དང། དེ་དང་དེ་ནི་ཞེས་པའི་ཕྱི་མའི་དངོས་བསྟན་གྱིས་གཞན་དོན་གྱི་མཚན་གཞི་བཟུང་བ་ཙམ་ཡིན་པའི་ཕྱིར། འདོད་ན་སླའོ། །ཁ་ཅིག་ས་ལྟ་བུའི་སེམས་བསྐྱེད་སོགས་སེམས་བསྐྱེད་

[090A]༄༅། །དང་པོ་གསུམ་པོ་གང་རུང་ཡིན་ན། བྱང་སེམས་ཚོགས་ལམ་པའི་རྒྱུད་ཀྱི་སེམས་བསྐྱེད་ཡིན་དགོས་པ་དང། མེ་ལྟ་བུའི་སེམས་བསྐྱེད་ཡིན་ན། སྦྱོར་ལམ་པའི་རྒྱུད་ཀྱི་སེམས་བསྐྱེད་ཡིན་དགོས་པ་དང། གཏེར་
ལྟ་བུའི་སེམས་བསྐྱེད་ནས་སྒྲ་དབྱངས་ལྟ་བུའི་བར་གྱི་སེམས་བསྐྱེད་གང་རུང་ཡིན་ན། ས་དང་པོ་ནས་བཅུ་པའི་བར་གྱི་སེམས་བསྐྱེད་གང་རུང་ཞིག་ཡིན་དགོས་པ་དང། རྒྱལ་པོ་ལྟ་བུའི་སེམས་བསྐྱེད་སོགས་ལྔ་པོ་གང་རུང་ཡིན་ན། དག་
སའི་སེམས་བསྐྱེད་ཡིན་དགོས་པ་དང། སྒྲ་སྙན་ལྟ་བུའི་སེམས་བསྐྱེད་སོགས་གསུམ་པོ་གང་རུང་ཡིན་ན། སངས་རྒྱས་ཀྱི་སའི་སེམས་བསྐྱེད་ཡིན་དགོས་པར་ཐལ། འགྲེལ་པ་ལས། དེ་ལ་དང་པོ་གསུམ་ནི་ཆུང་ངུ་དང་འབྲིང་དང་ཆེན་པོ་ཉིད་ཀྱིས་
ལས་དང་པོ་པའི་སས་བསྡུས་སོ། །ཞེས་སོགས་དང། རྣམ་བཤད་ལས་ཀྱང། ཚོགས་ལམ་ཆུང་ངུ་དང་འབྲིང་དང་ཆེན་པོ་ཉིད་ཀྱིས་རིམ་པ་བཞིན་དུ་བསྡུས་པའི་ཕྱིར། ཞེས་པ་ནས། སངས་རྒྱས་ཀྱི་སའི་སྦྱོར་བ་དང་དངོས་དང་མཇུག་
གི་སྒོ་ནས་རིམ་པ་བཞིན་དུ་བསྡུས་པའི་ཕྱིར། ཞེས་པའི་བར་གསུངས་པའི་ཕྱིར། ཟེར་ན། མ་ཁྱབ་སྟེ། དེ་ནི་གཞུང་དེ་དག་གི་དངོས་བསྟན་ལ་དེ་ལྟར་བསྡུས་པ་ཡོད་པར་བསྟན་པ་ཡིན་གྱི། སྤྱིར་དེ་ལྟར་ཁས་མི་ལེན་ཏེ། སེམས་
བསྐྱེད་ཡིན་ན། ས་ལྟ་བུའི་སེམས་བསྐྱེད་ཡིན་པས་ཁྱབ་པར་འདོད་དགོས་པ་དང། གཞན་ལ་ཡང་ཅི་རིགས་སུ་མ་ངེས་པའི་ཕྱིར། འདོད་མི་ནུས་ཏེ། བཀག་ཟིན་པའི་ཕྱིར་དང་སངས་རྒྱས་ཀྱི་སའི་སྦྱོར་བས་བསྡུས་པའི་སེམས་བསྐྱེད་
དེ་སངས་རྒྱས་ཀྱི་སའི་སེམས་བསྐྱེད་མ་ཡིན་པའི་ཕྱིར། ཁ་ཅིག་ལམ་དུ་མ་ཞུགས་པའི་གང་ཟག་ཆོས་ཅན། བྱང་སེམས་ལམ་དུ་མི་ཚུད་པར་ཐལ། ཁྱོད་ཀྱི་རྒྱུད་ལ་བྱང་ཆུབ་ཀྱི་སེམས་མེད་པའི་ཕྱིར། ཁྱབ་སྟེ། བྱང་ཆུབ་ཀྱི་སེམས་

[090B] ཟེར་ན། བྱང་སེམས་མཐོང་ལམ་པ་ཆོས་ཅན། སངས་རྒྱས་ཐོབ་མི་ནུས་པར་ཐལ། ས་བཅུ་མ་ཐོབ་པའི་ཕྱིར། ཁྱབ་སྟེ། ས་བཅུ་མ་ཐོབ་ན། སངས་རྒྱས་ཐོབ་པར་མི་ནུས་པའི་ཕྱིར། འཁོར་གསུམ་
འདོད་མི་ནུས་ཏེ། བྱང་འཕགས་ཡིན་པའི་ཕྱིར། ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་པ་ཆོས་ཅན། ཁྱོད་ཀྱི་རྒྱུད་ལ་ཐེག་ཆེན་སེམས་བསྐྱེས་སྐྱེད་པར་ཐལ། ཁྱོད་ཐེག་ཆེན་ལམ་དུ་ཆུད་པའི་གང་ཟག་ཡིན་པའི་ཕྱིར། ཁྱབ་
སྟེ༑ ཐེག་ཆེན་པ་ཡིན་མིན་ཐེག་ཆེན་སེམས་བསྐྱེད་རྒྱུད་ལ་སྐྱེས་མ་སྐྱེས་ཀྱི་སྒོ་ནས་འཇོག་པར་རྣམ་བཤད་སོགས་ནས་གསུངས་པའི་ཕྱིར། འདོད་ན། དེའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་ཐལ། དེའི་རྒྱུད་ལ་ཐེག་ཆེན་སེམས་
བསྐྱེད་སྐྱེས་པའི་ཕྱིར་ཟེར་ན། མཁས་གྲུབ་ཀྱི་ལུགས་འཛིན་ན་འདིར་མ་ཁྱབ། ཁ་ཅིག་གང་ཟག་ཆོས་ཅན། ཁྱོད་ཐེག་ཆེན་ལམ་དུ་ཚུད་པར་ཐལ། ཁྱོད་ཀྱི་རྒྱུད་ལ་ཐེག་ཆེན་སེམས་བསྐྱེད་སྐྱེས་པའི་ཕྱིར། ཁྱབ་སྟེ། ཁྱོད་ཀྱིས་
ལམ་རིམ་དུ་ཐེག་ཆེན་པ་ཡིན་མིན་སེམས་འདི་ཡོད་མེད་ཀྱི་རྗེས་སུ་འགྲོ་ལྡོག་བྱེད་དོ་ཞེས་བཤད་པ་ལྟར་ཁས་ལེན་འདོད་པའི་ཕྱིར་ཟེར་ན། ཡང་མ་ཁྱབ་བོ། །འདོད་ན། ཐེག་ཆེན་ལམ་དུ་ཞུགས་པར་ཐལ། འདོད་པའི་ཕྱིར། འདོད་ན། ལམ་
ཞུགས་ཡིན་པར་ཐལ། འདོད་པའི་ཕྱིར། འདོད་ན། ཁྱོད་དུ་གྱུར་པའི་ལམ་མ་ཞུགས་ཀྱི་གང་ཟག་མེད་པར་ཐལ། ཁྱོད་ལམ་ཞུགས་ཀྱི་གང་ཟག་ཡིན་པའི་ཕྱིར། རྟགས་ཁས། ཁོ་ན་རེ། གང་ཟག་དང་ཐེག་ཆེན་ལམ་དུ་མི་ཚུད་པར་ཐལ་ལོ་ཟེར་ན། མ་ཁྱབ་བོ་
གདམས་ངག་
གཉིས་པ་གདམས་ངག་འཆད་པ་ནི། སྒྲུབ་དང་བདེན་པ་རྣམས་དང་ནི། །ཞེས་པ་ནས། བཅུ་ཡི་བདག་ཉིད་ཤེས་པར་བྱ། །ཞེས་པའི་བར་གསུང། འདི་ལ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཐེག་ཆེན་གྱི་
[091A]༄༅། །གདམས་ངག་ནི་ཆོས་ཅན། ཁྱོད་ལ་དབྱེ་ན་བཅུ་ཡི་བདག་ཉིད་དུ་ཤེས་པར་བྱ་སྟེ། སྒྲུབ་པ་རང་གི་ངོ་བོ་ཀུན་རྫོབ་དང་དོན་དམ་པའི་བདེན་པ་ལ་འདོམས་པའི་གདམས་ངག་དང། དེ་བཞིན་དུ་ཐམས་ཅད་ལ་
འདོམས་པའི་གདམས་ངག་ཞེས་སྦྱར་ཏེ་སྒྲུབ་པའི་དམིགས་པ་བདེན་པ་བཞི་རྣམས་དང། སྒྲུབ་པའི་རྟེན་སངས་རྒྱས་ལ་སོགས་ཏེ་ཆོས་དང་དགེ་འདུན་བཅས་དཀོན་མཆོག་གསུམ་དང། སྒྲུབ་པ་བརྟན་པའི་རྒྱུ་སྒོ་གསུམ་གྱི་བྱ་བ་ངན་
པ་ལ་མ་ཞེན་པའི་བརྩོན་འགྲུས་དང། སྒྲུབ་པ་འཕེལ་བའི་རྒྱུ་ཡོངས་སུ་མི་ངལ་བའི་བརྩོན་འགྲུས་དང། སྒྲུབ་པ་མི་ཉམས་པའི་རྒྱུ་ཐེག་ཆེན་གྱི་ལམ་ནི་ཡོངས་སུ་འཛིན་པ་དང། སྒྲུབ་པ་ལ་རང་དབང་དུ་འཇུག་པའི་
རྒྱུ་སྤྱན་ལྔ་དང། སྒྲུབ་པའི་འབྲས་བུ་མྱུར་དུ་རྫོགས་པའི་རྒྱུ་མངོན་ཤེས་ཀྱི་ཡོན་ཏན་དྲུག་དང། མཐོང་སྤང་གི་ས་བོན་སྤོང་བར་བྱེད་པའི་མཐོང་ལམ་དང། སྒོམ་སྤང་གི་ས་བོན་སྤོང་བར་བྱེད་པའི་སྒོམ་ཞེས་བྱ་བའི་ལམ་ལ་འདོམས་པའི་གདམས་
ངག་དང་བཅས་པ་བཅུ་ཡོད་པའི་ཕྱིར། དེའི་དོན་འགྲེལ་པར་འཆད་པ་ལ། བྱང་ཆུབ་ཀྱི་སེམས་ཀྱི་རབ་ཏུ་དབྱེ་བ། ཞེས་པ་ནས། གདམས་ངག་ནི་རྣམ་པ་བཅུའོ་ཞེས་པའི་བར་གསུང།    ༈    །གཉིས་པ་མཐའ་དཔྱད་པ་ལ་གཉིས་
གདམས་ངག་གི་རྣམ་གཞག་སྤྱིར་བསྟན་པ་དང། བྱེ་བྲག་ཏུ་བཤད་པའོ། །དང་པོ་ལ་དགག་གཞག་སྤོང་གསུམ་ལས། དང་པོ་ལ་ཁ་ཅིག་ཐེག་ཆེན་སེམས་བསྐྱེད་ཀྱི་ཆེད་དུ་གཉེར་བྱ་ཐོབ་པའི་ཐབས་སྟོན་པའི་སངས་རྒྱས་ཀྱི་གསུང། ཐེག་
ཆེན་གདམས་ངག་གི་མཚན་ཉིད་ཟེར་ན། འགྲེལ་པ་དོན་གསལ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། མཁྱེན་གསུམ་ལེགས་པར་སྟོན་པའི་ཐེག་ཆེན་གྱི་བསྟན་བཅོས་ཡིན་པའི་ཕྱིར། དེར་ཐལ། རྒྱས་

[091B] འདོད་ན། སངས་རྒྱས་ཀྱི་བཀའ་ཡིན་པར་ཐལ། སངས་རྒྱས་ཀྱི་གསུང་ཡིན་པའི་ཕྱིར། འདོད་མི་ནུས་སོ། །ཁ་ཅིག་ཐེག་
ཆེན་སེམས་བསྐྱེད་ཀྱི་ཆེད་དུ་གཉེར་བྱ་ཐོབ་པའི་ཐབས་མཐའ་དག་རྫོགས་པར་སྟོན་པའི་སངས་རྒྱས་ཀྱི་གསུང། སངས་རྒྱས་ཀྱི་བཀར་གྱུར་པའི་ཐེག་ཆེན་གྱི་གདམས་ངག་གི་མཚན་ཉིད་ཟེར་ན། དངོས་པོ་བདེན་གྲུབ་ཏུ་སྟོན་པའི་སེམས་ཙམ་
པའི་ཐུན་མོང་མ་ཡིན་པའི་མདོ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། སེམས་ཙམ་པའི་མདོ་ཡིན་པའི་ཕྱིར། འདོད་ན། རྣམ་མཁྱེན་ཐོབ་པའི་ཐབས་མཐའ་དག་རྫོགས་པར་བསྟན་པར་ཐལ། འདོད་པའི་ཕྱིར་
འདོད་ན། དེ་དངོས་པོ་བདེན་མེད་དུ་སྟོན་པའི་གཞུང་ཡིན་པར་ཐལ། དེ་ཐར་པ་ཐོབ་བྱེད་ཀྱི་ཐབས་ཀྱི་གཙོ་བོ་དངོས་པོ་བདེན་མེད་དུ་རྟོགས་པའི་ཤེས་རབ་སྟོན་པའི་གཞུང་ཡིན་པའི་ཕྱིར། དེར་ཐལ། ཐར་པ་ཐོབ་བྱེད་ཀྱི་ཐབས་མཐའ་དག་
སྟོན་པའི་གཞུང་ཡིན་པའི་ཕྱིར། དེར་ཐལ། སངས་རྒྱས་ཐོབ་བྱེད་ཀྱི་ཐབས་མཐའ་དག་སྟོན་པའི་གཞུང་ཡིན་པའི་ཕྱིར། དེར་ཐལ། རྣམ་མཁྱེན་ཐོབ་བྱེད་ཀྱི་ཐབས་མཐའ་དག་སྟོན་པའི་གཞུང་ཡིན་པའི་ཕྱིར། རྟགས་ཁས། གོང་དུ་འདོད་ན་
མི་འཐད་པར་ཐལ། དངོས་པོ་བདེན་གྲུབ་ཏུ་སྟོན་པའི་གཞུང་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། སེམས་ཙམ་པས་དངོས་པོ་བདེན་གྲུབ་ཏུ་ཁས་ལེན་པའི་ཕྱིར། དེར་ཐལ་
དེས་གཞན་དབང་བདེན་གྲུབ་ཏུ་ཁས་ལེན་པའི་ཕྱིར། ཁ་ཅིག་ཐེག་ཆེན་གྱི་གདམས་ངག་ཡིན་ན། སངས་རྒྱས་ཐོབ་བྱེད་ཀྱི་ཐབས་ཡང་དག་པར་སྟོན་པས་ཁྱབ་ཟེར་ན། མཐར་ཐུག་ཐེག་པ་གསུམ་དུ་གྲུབ་ཅིང་གཞན་དབང་བདེན་གྲུབ་

[092A]༄༅། །སྟོན་པའི་སེམས་ཙམ་པའི་མདོ་ཆོས་ཅན། དེར་ཐལ། དེའི་ཕྱིར། འདོད་ན། མཐར་ཐུག་ཐེག་པ་གསུམ་དུ་གྲུབ་པ་དང། གཞན་དབང་བདེན་པར་གྲུབ་པར་ཐལ། དེ་སྟོན་པའི་གཞུང་དེས་སངས་རྒྱས་ཐོབ་བྱེད་ཀྱི་
ཐབས་ཇི་ལྟ་བ་བཞིན་བསྟན་པའི་ཕྱིར། དེར་ཐལ། དེ་ལྟར་སྟོན་པའི་མདོ་དེས་སངས་རྒྱས་ཐོབ་བྱེད་ཀྱི་ཐབས་ཡང་དག་པར་ཇི་ལྟ་བ་བཞིན་དུ་བསྟན་པའི་ཕྱིར། དེར་ཐལ། དེ་འདྲ་བའི་སེམས་ཙམ་པའི་མདོས་དེ་ལྟར་བསྟན་པར་ཁས་ལེན་
རིགས་པའི་ཕྱིར། རྟགས་ཁས། འདོད་ན་སླའོ། །ཁ་ཅིག་མཆོག་གི་སྤྲུལ་སྐུ་ལ་གདམས་ངག་དངོས་སུ་ཉན་ནུས་པའི་གང་ཟག་ཡིན་ན། ཆོས་རྒྱུན་གྱི་ཏིང་ངེ་འཛིན་ཐོབ་པས་ཁྱབ་ཟེར་ན། དེ་མི་འཐད་པར་ཐལ། ལམ་མ་ཞུགས་ན་མཆོག་གི་སྤྲུལ་
སྐུ་ལ་གདམས་ངག་དངོས་སུ་ཉན་ནུས་པའི་གང་ཟག་ཡོད་པའི་ཕྱིར། དེར་ཐལ། སྟོན་པ་ཤཱཀྱ་ཐུབ་པ་ལ་དེ་ལྟར་ཉན་ནུས་པའི་ལམ་མ་ཞུགས་ཡོད་པའི་ཕྱིར། དེར་ཐལ། སྟོན་པའི་འཁོར་དུ་གྱུར་པའི་ལམ་མ་ཞུགས་ཡོད་པའི་ཕྱིར་
ཁ་ཅིག་བརྗོད་བྱ་དོན་གྱི་གདམས་ངག་ཡིན་ན། གདམས་ངག་ཡིན་པས་ཁྱབ་ཟེར་ན། བདེན་པ་གཉིས་ཆོས་ཅན། དེར་ཐལ། དེའི་ཕྱིར། སྒྲུབ་དང་ཞེས་པས་བརྗོད་བྱ་དོན་གྱི་གདམས་ངག་ཡུལ་བདེན་པ་གཉིས་པོ་
དེ་ཡུལ་ཅན་ཐབས་ཤེས་ཟུང་འབྲེལ་གྱིས་ཉམས་སུ་ལེན་དགོས་པར་བསྟན་པའི་ཕྱིར། དེར་ཐལ། ཡུམ་གྱི་མདོ་ལས། བྱང་ཆུབ་སེམས་དཔའ་ཉིད་ཡོད་བཞིན་དུ་བྱང་ཆུབ་སེམས་དཔའ་ཡང་དག་པར་རྗེས་སུ་མ་མཐོང་ངོ། །ཞེས་སོགས་
ཀྱིས་དེ་ལྟར་བསྟན་པའི་ཕྱིར། འདོད་ན། ངག་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་གདམས་ངག་ཉན་པའི་གང་ཟག་ཡིན་ན། སེམས་ཅན་ཡིན་པས་ཁྱབ་ཟེར་ན། སྟོན་པ་ཤཱཀྱ་ཐུབ་པ་ཆོས་ཅན། དེར་ཐལ་

[092B] དེར་ཐལ། དེའི་རྒྱུད་ལ་གདམས་ངག་ཉན་པའི་ཉན་ཤེས་ཡོད་པའི་ཕྱིར། དེར་ཐལ། དེའི་རྒྱུད་ལ་གདམས་ངག་ཐོས་པའི་སྙན་གྱི་ཉན་ཤེས་ཡོད་པའི་ཕྱིར། །གཉིས་པ་རང་ལུགས་ལ། མཚན་
ཉིད། དབྱེ་བ། ས་མཚམས་སོ། །ཐེག་ཆེན་སེམས་བསྐྱེད་ཀྱི་ཆེད་དུ་གཉེར་བྱ་ཐོབ་བྱེད་ཀྱི་ཐབས་སྟོན་པའི་སངས་རྒྱས་ཀྱི་གསུང། སངས་རྒྱས་ཀྱི་བཀའ་གྱུར་པའི་ཐེག་ཆེན་གྱི་གདམས་ངག་གི་མཚན་ཉིད། དེ་ལ་ངོ་བོའི་སྒོ་ནས་
དབྱེ་ན། དེར་གྱུར་པའི་འདོམས་པའི་གདམས་ངག་དང། རྗེས་བསྟན་གྱི་གདམས་ངག་གཉིས། ཡུལ་གྱི་སྒོ་ནས་དབྱེ་ན་བཅུ་ཡོད་དེ། རང་གི་ཆེད་དུ་བྱ་བའི་གདུལ་བྱས་སྔར་མ་ཐོབ་པའི་ཡོན་ཏན་ཐོབ་ཕྱིར་དུ་འདོམས་པའི་
གདམས་ངག་རྗེས་བསྟན་གྱི་གདམས་ངག་གི་མཚན་ཉིད། རང་གི་ཆེད་དུ་བྱ་བའི་གདུལ་བྱས་ཐོབ་པའི་ཡོན་ཏན་མི་ཉམས་པའི་ཕྱིར་དུ་འདོམས་པའི་གདམས་ངག་འདོམས་པའི་གདམས་ངག་གི་མཚན་ཉིད། དེ་
གཉིས་མི་འགལ་ལོ། །ས་མཚམས་ནི་སྤྱིར་ལམ་མ་ཞུགས་ནས་སངས་རྒྱས་ཀྱི་སའི་བར་དུ་ཡོད། སངས་རྒྱས་གྲངས་མེད་པ་རྣམས་ལ་གདམས་ངག་ཉན་པ་ལ། ཆོས་རྒྱུན་གྱི་ཏིང་ངེ་འཛིན་ཐོབ་དགོས་པར་མ་ངེས་ཀྱང་
ཆོས་རྒྱུན་གྱི་ཏིང་ངེ་འཛིན་ཐོབ་ནས་སངས་རྒྱས་གྲངས་མེད་པ་ལ་གདམས་ངག་ཉན་ནུས་པ་ཡིན་ཏེ། མདོ་སྡེ་རྒྱན་ལས། དེ་ཚེ་ཆོས་ཀྱི་རྒྱུན་ལས་ནི། །སངས་རྒྱས་རྣམས་ལ་ཞི་གནས་དང། །ཡེ་ཤེས་ཡངས་པ་ཐོབ་
བྱའི་ཕྱིར། །གདམས་ངག་རྒྱ་ཆེན་ནོད་པར་འགྱུར། །ཞེས་གསུངས་པའི་ཕྱིར། །གསུམ་པ་རྩོད་པ་སྤོང་བ་ལ། ཁ་ཅིག་གདམས་ངག་ཡིན་ན། སངས་རྒྱས་ཀྱི་བཀའ་ཡིན་

[093A]༄༅། །པས་ཁྱབ་པར་ཐལ། སྐབས་འདིར་དངོས་སུ་བསྟན་པའི་གདམས་ངག་ཡིན་ན། སངས་རྒྱས་ཀྱི་བཀའ་ཡིན་དགོས་པའི་ཕྱིར་ཟེར་ན། མ་ཁྱབ། འདོད་མི་ནུས་ཏེ། གདམས་
ངག་ལ་བཀའ་དང་བསྟན་བཅོས་གཉིས་ཡོད་པའི་ཕྱིར། ཁ་ཅིག་ཐེག་ཆེན་གྱི་མདོ་དང་ཐེག་དམན་གྱི་མདོ་གཉིས་མི་འགལ་བར་ཐལ། ཐེག་ཆེན་གྱི་གདམས་ངག་དང་ཐེག་དམན་གྱི་གདམས་ངག་མི་འགལ་བའི་
ཕྱིར། དེར་ཐལ། ཐེག་ཆེན་གྱི་ངག་དང་ཐེག་དམན་གྱི་ངག་མི་འགལ་བའི་ཕྱིར། མ་གྲུབ་ན། ཐེག་དམན་གྱི་མདོ་ཆོས་ཅན། ཐེག་ཆེན་གྱི་ངག་མ་ཡིན་པར་ཐལ། ཐེག་དམན་གྱི་ངག་ཡིན་པའི་ཕྱིར་
དེར་ཐལ། ཐེག་དམན་གྱི་མདོ་ཡིན་པའི་ཕྱིར། ཁ་ཅིག་མ་ཁྱབ་ཟེར། འདོད་ན། དེ་ཆོས་ཅན། ཐེག་ཆེན་གྱི་ངག་ཡིན་པར་ཐལ། ཐེག་ཆེན་པའི་ངག་ཡིན་པའི་ཕྱིར་ཟེར་ན། ཡང་
ན་འདིར་མ་ཁྱབ། མ་གྲུབ་ན། དེར་ཐལ། སངས་རྒྱས་འཕགས་པའི་ངག་ཡིན་པའི་ཕྱིར། དེར་ཐལ། སངས་རྒྱས་ཀྱི་བཀའ་ཡིན་པའི་ཕྱིར། ཁ་ཅིག་མ་ཁྱབ་སྟེ། གསེར་འོད་དམ་པའི་མདོའི་ནང་ཚན་དུ་གྱུར་
པའི་ལྷའི་རྔ་བོ་ཆེ་ལས་བྱུང་བའི་ཚིགས་སུ་བཅད་པ་དེ་རྣམས་སངས་རྒྱས་ཀྱི་བཀའ་ཡིན་ཀྱང། དེ་སངས་རྒྱས་ཀྱི་ངག་མ་ཡིན་པའི་ཕྱིར། དེ་ལྟར་མིན་ན། སྒྲ་གྲགས་པ་ཐམས་ཅད་ཀྱང་ངག་ཡིན་པར་
ཐལ་ལོ་གསུང་བ་ནི་དཔྱད་པའི་གཞིར་སྣང་ཡང། རེ་ཞིག་མཁས་གྲུབ་བསྟན་དར་བ་སོགས་མང་པོས་ནི་སངས་རྒྱས་ཀྱི་བཀའ་ལ་ངག་གིས་ཁྱབ་པར་བཞེད་པ་ལྟར་འདོད་པར་བྱའོ། །གོང་དུ་འདོད་མི་ནུས་

[093B] གདུལ་བྱ་ཐེག་ཆེན་གྱི་རིགས་ཅན་དང་ཐེག་དམན་གྱི་རིགས་ཅན་གཉིས་འགལ་བའི་ཕྱིར། ཁ་ཅིག་གདམས་ངག་ཡིན་ན། ངག་ཡིན་པས་མ་ཁྱབ་པར་ཐལ། སྒྲ་མེད་ཀྱང་གདམས་ངག་སྟོན་པ་ཡོད་པའི་ཕྱིར་
དེར་ཐལ། སྒྲ་མེད་ཀྱང་ཆོས་སྟོན་པ་ཡོད་པའི་ཕྱིར་ཟེར་ན་མ་ཁྱབ། རྟགས་དེར་ཐལ། སྒྲ་མེད་ཀྱང་དེ་ད་ལྟར་སྣང། །ཞེས་གསུངས་པའི་ཕྱིར། འདོད་ན། དེ་ཁྱབ་པར་ཐལ། དོན་བསྡུས་ལས། གདམས་ངག་རྣམ་པ་བཅུ་ཡིན་
ཏེ༑ ༑ངོ་བོ་ངག་གི་འཁོར་ལོ་ཡིན། །ཞེས་གསུངས་པའི་ཕྱིར། ཁ་ཅིག་བྱང་སེམས་མཐོང་ལམ་པས་སྔར་མ་ཐོབ་པའི་ཡོན་ཏན་ཡོད་པར་ཐལ། དེས་སྔར་མ་ཐོབ་པའི་ཡོན་ཏན་ཐོབ་ཕྱིར་དུ་འདོམས་པའི་གདམས་ངག་ཡོད་པའི་ཕྱིར་
དེར་ཐལ། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱས་སྔར་མ་ཐོབ་པའི་ཡོན་ཏན་ཐོབ་ཕྱིར་དུ་འདོམས་པའི་གདམས་ངག་ཡོད་པའི་ཕྱིར། འདོད་ན། དེར་སྔར་ཡོན་ཏན་མ་ཐོབ་པར་ཐལ། འདོད་པའི་ཕྱིར་ཟེར་ན། མ་ཁྱབ་
འདོད་མི་ནུས་ཏེ། སྔར་ཚོགས་ལམ་ཐོབ་པའི་ཕྱིར་ཟེར་ན། དེས་སྔར་མ་ཐོབ་པའི་ཡོན་ཏན་ཡོད་པར་ཐལ། དེས་སྔར་མ་ཐོབ་པའི་སངས་རྒྱས་ཡོད་པའི་ཕྱིར། ཁ་ཅིག་སངས་རྒྱས་གྲངས་མེད་པ་ལ་གདམས་ངག་ཉན་པ་ལ་
ཆོས་རྒྱུན་གྱི་ཏིང་ངེ་འཛིན་ཐོབ་དགོས་པར་ཐལ། དེ་ལ་གདམས་ངག་རང་སྟོབས་ཀྱིས་དངོས་སུ་ཉན་པ་ལ་ཆོས་རྒྱུན་གྱི་ཏིང་ངེ་འཛིན་ཐོབ་དགོས་པའི་ཕྱིར་ཟེར་ན། མ་ཁྱབ། དེར་ཐལ། དེ་ལྟར་ཉན་པ་ཐེག་ཆེན་གྱི་ཚོགས་ལམ་
ཆེན་པོ་ནས་ཆོས་རྒྱུན་གྱི་ཏིང་ངེ་འཛིན་ཐོབ་པ་ལ་རག་ལས་པའི་ཕྱིར། འདོད་ན། དེ་མི་འཐད་པར་ཐལ། སངས་རྒྱས་ཀྱི་མཐུས་སངས་རྒྱས་ཞིང་ཁམས་གཞན་དུ་བགྲོད་ནས་གདམས་ངག་ཉན་པའི་ཐེག་དམན་པ་ཡོད་པའི་ཕྱིར། ཁ་

[094A]༄༅། །ཅིག་སྟོན་པ་ཤཱཀྱ་ཐུབ་པས་གདམས་ངག་མི་ཉན་པར་ཐལ། དེས་གདམས་ངག་ཉན་པ་ལ་དགོས་བ་མེད་པའི་ཕྱིར། དེར་ཐལ། དེས་ཆོས་ཐམས་ཅད་མངོན་སུམ་དུ་རྟོགས་པས་སློབ་དཔོན་གྱིས་གདམས་
ངག་བསྟན་པ་ལ་མ་ལྟོས་པའི་ཕྱིར་ཟེར་ན། མ་ཁྱབ། རྟགས་དེར་ཐལ། མདོ་ལས། དེས་ན་ང་ལ་སློབ་དཔོན་མེད། །ཅེས་པ་དང། ས་སྟེང་འདི་ན་ང་ནི་མཆོག་ །ཅེས་གསུངས་པའི་ཕྱིར། འདོད་མི་ནུས་ཏེ། སྟོན་པས་
གཞན་དོན་དུ་དགོངས་ནས་དེ་ཉན་པ་ཡོད་པའི་ཕྱིར། དེར་ཐལ། ཐེག་དམན་གྱི་མདོ་ལས། སྟོན་པས་སྐུ་སྟོད་བསྙུངས་པའི་ཚུལ་བསྟན་ནས་འཕགས་པ་ཤཱ་རིའི་བུ་ལ་ཁྱོད་ཀྱིས་ང་ལ་འཕགས་པའི་ཆོས་སྟོན་ཅིག་གསུངས་ནས་ཉན་པ་ཡོད་པའི་ཕྱིར་
བདེན་གཉིས་
གཉིས་པ་ལ་གདམས་ངག་གི་ཁྱད་པར་བྱེ་བྲག་ཏུ་བཤད་པ་ལ་ལྔ། སྒྲུབ་པ་རང་གི་ངོ་བོ་ལ་འདོམས་པའི་གདམས་ངག་སྒྲུབ་པའི་དམིགས་པ་བདེན་པ་བཞི་དང། སྒྲུབ་པའི་
རྟེན་དཀོན་མཆོག་གསུམ་དང། སྒྲུབ་པ་ལ་རང་དབང་དུ་འཇུག་པའི་རྒྱུ་སྤྱན་ལྔ་དང། སྒྲུབ་པ་མྱུར་དུ་རྫོགས་པའི་རྒྱུ་མངོན་ཤེས་དྲུག་ལ་འདོམས་པའི་གདམས་ངག་བཤད་པའོ། །དང་པོ་ནི། ཡུམ་གྱི་མདོ་ལས་
ཤཱ་རིའི་བུ། བྱང་ཆུབ་སེམས་དཔའ་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སྤྱོད་པའི་ཚེ། བྱང་ཆུབ་སེམས་དཔའ་ཉིད་ཡོད་བཞིན་དུ་བྱང་ཆུབ་སེམས་དཔའ་ཡང་དག་པར་རྗེས་སུ་མི་མཐོང། བྱང་སེམས་ཀྱི་མིང་ཡང་
ཡང་དག་པར་རྗེས་སུ་མི་མཐོང། ཞེས་སོགས་ཀྱི་མདོ་ཆོས་ཅན། ཁྱོད་སྒྲུབ་པ་རང་གི་ངོ་བོ་ལ་འདོམས་པའི་གདམས་ངག་ཡིན་ཏེ། ཡུལ་བདེན་གཉིས་ཀྱི་རིམ་པ་ལས་མི་འདའ་བར་ཡུལ་ཅན་ཐབས་ཤེས་ཟུང་འབྲེལ་དུ་

[094B] དེ་རྩ་བར་འཆད་པ་ལ། སྒྲུབ་དང་ཞེས་གསུངས་ཤིང། འགྲེལ་པར། ཀུན་རྫོབ་དང་དོན་དམ་པའི་བདེན་པ་ལས་མི་འདའ་བས་ཞེས་སོགས་གསུངས་
   ༈    དང་པོ་ལ། ཁ་ཅིག་ཤེས་བྱ་བདེན་གཉིས་ཀྱི་དབྱེ་གཞི་མིན་ཟེར་ན། དེ་ཡིན་པར་ཐལ། ཤེས་བྱ་ལ་བདེན་གཉིས་ཀྱི་དབྱེ་བ་འཐད་པའི་ཕྱིར། དེར་ཐལ་
ཡབ་སྲས་མཇལ་བའི་མདོ་ལས། ཤེས་པར་བྱ་བ་ཡང་ཀུན་རྫོབ་དང་དོན་དམ་པའི་བདེན་པ་འདིར་ཟད། ཅེས་པའི་ཚིག་ཟུར་གྱི་ཤེས་པར་བྱ་བ་ཡང་ཞེས་པས་ཤེས་བྱ་བདེན་གཉིས་ཀྱི་དབྱེ་གཞི་དང། ཀུན་རྫོབ་དང་དོན་
དམ་པའི་བདེན་པ་འདིར་ཟད་ཅེས་པས་བདེན་གཉིས་དེའི་དབྱེ་བའི་ཡ་གྱལ་དུ་བསྟན་པའི་ཕྱིར། ཁ་ཅིག་བདེན་པ་བདེན་གཉིས་ཀྱི་དབྱེ་གཞི་ཡིན་ཟེར་ན། དེ་མི་འཐད་པར་ཐལ། ཀུན་རྫོབ་བདེན་པ་བདེན་པ་མ་ཡིན་
པའི་ཕྱིར། དེར་ཐལ། དེ་བརྫུན་པ་ཡིན་པའི་ཕྱིར། དེར་ཐལ། ཀུན་རྫོབ་ཡིན་པའི་ཕྱིར། ཁ་ཅིག་སྟོང་པ་ཉིད་གཟུགས་སོ། །གཟུགས་ལས་ཀྱང་སྟོང་པ་ཉིད་གཞན་མ་ཡིན་ཞེས་གསུངས་པས། བདེན་གཉིས་
གཅིག་ཡིན་ཟེར་ན། དེ་མི་འཐད་པར་ཐལ། དེ་གཉིས་གཅིག་པ་ལ་གནོད་བྱེད་འཇུག་པའི་ཕྱིར། དེར་ཐལ། དེ་ལ་གཟུགས་མངོན་སུམ་དུ་མཐོང་བའི་འཇིག་རྟེན་རང་ཁ་བ་ཐམས་ཅད་ཀྱིས་ཀྱང་གཟུགས་ཀྱི་ཆོས་ཉིད་མངོན་སུམ་
དུ་རྟོགས་པར་ཐལ་བ་སོགས་རིགས་པ་བཞིས་གནོད་པའི་ཕྱིར། ཁ་ཅིག་བདེན་གཉིས་ངོ་བོ་ཐ་དད་ཡིན་ཟེར་ན། དེ་ཡང་མི་འཐད་པར་ཐལ། དེ་ལ་རིགས་པ་བཞིས་གནོད་པའི་ཕྱིར། དེར་ཐལ། དེ་གཉིས་ངོ་བོ་ཐ་དད་ཡིན་ན་

[095A]༄༅། །འབྲེལ་མེད་ཀྱི་ཐ་དད་ཡིན་དགོས། དེ་ཡིན་ན། གཟུགས་ཀྱི་ཆོས་ཉིད་མངོན་སུམ་དུ་རྟོགས་ཀྱང་གཟུགས་བདེན་པར་འཛིན་པའི་བདེན་འཛིན་སྤོང་བ་ལ་ཕན་པར་མི་འགྱུར་བའི་སྐྱོན་འཇུག་པ་སོགས་
རིགས་པ་བཞིས་གནོད་པའི་ཕྱིར། ཁ་ཅིག་མཐར་ཐུག་དཔྱོད་པའི་རིག་ཤེས་ཚད་མའི་རྙེད་དོན། དོན་དམ་པའི་མཚན་ཉིད། ཐ་སྙད་དཔྱོད་པའི་རིག་ཤེས་ཚད་མའི་རྙེད་དོན། ཀུན་རྫོབ་བདེན་པའི་མཚན་ཉིད་ཟེར་
ན༑ ཀུན་རྫོབ་བདེན་པ་ཆོས་ཅན། མཚོན་བྱ་དང་པོ་དེར་ཐལ། མཚན་ཉིད་དང་པོ་དེའི་ཕྱིར། དེར་ཐལ། མཐར་ཐུག་དཔྱོད་པའི་རྣམ་མཁྱེན་གྱི་རྙེད་དོན་ཡིན་པའི་ཕྱིར། ཁ་ཅིག་མ་ཁྱབ་ཟེར། རྟགས་
དེར་ཐལ། ཇི་ལྟ་བ་རྟོགས་པའི་རྣམ་མཁྱེན་གྱི་རྙེད་དོན་ཡིན་པའི་ཕྱིར། དེར་ཐལ། གཞི་གྲུབ་པའི་ཕྱིར། འདོད་ན་སླའོ། །དོན་དམ་བདེན་པ་ཆོས་ཅན། མཚོན་བྱ་ཕྱི་མ་དེར་ཐལ། མཚན་ཉིད་ཕྱི་མ་དེའི་ཕྱིར། དེར་
ཐལ། ཐ་སྙད་དཔྱོད་པའི་རྣམ་མཁྱེན་གྱི་རྙེད་དོན་ཡིན་པའི་ཕྱིར། དེར་ཐལ། ཇི་སྙེད་པ་རྟོགས་པའི་རྣམ་མཁྱེན་གྱི་རྙེད་དོན་ཡིན་པའི་ཕྱིར། དེར་ཐལ། གཞི་གྲུབ་པའི་ཕྱིར། འདོད་མི་ནུས་སོ། །དེ་ལ་ཁོ་ན་རེ། སངས་
རྒྱས་འཕགས་པའི་མིག་ཤེས་ཀྱི་གཟུང་བྱ་ཡིན་ན། མིག་ཤེས་ཀྱི་གཟུང་བྱ་ཡིན་དགོས་པར་ཐལ། ཇི་ལྟ་བ་རྟོགས་པའི་རྣམ་མཁྱེན་གྱི་རྙེད་དོན་ཡིན་ན། མཐར་ཐུག་དཔྱོད་པའི་རིག་ཤེས་ཀྱི་རྙེད་དོན་ཡིན་དགོས་པའི་
ཕྱིར་ཟེར་ན། མ་ཁྱབ། འདོད་ན། སྟོང་ཉིད་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། འདུས་མ་བྱས་ཡིན་པའི་ཕྱིར། འོན་ཀྱང་མཁས་གྲུབ་ལྟར་ན། སྐྱོན་དེ་གཉིས་ཀ་མི་འཇུག་པར་བཞེད་དོ་

[095B]རང་མངོན་སུམ་དུ་རྟོགས་པའི་མངོན་སུམ་ཚད་མས་གཉིས་ནང་ནུབ་པའི་ཚུལ་གྱིས་རྟོགས་པར་བྱ་བ་གང་ཞིག་སྒྲུབ་པའི་རྣམ་པར་རྟོགས་བྱ་མ་ཡིན་པ། དོན་དམ་བདེན་པའི་མཚན་ཉིད། དེ་ལ་གཉིས་སྣང་
དང་བཅས་པའི་ཚུལ་གྱིས་རྟོགས་པར་བྱ་བའི་རིགས་སུ་གནས་པ་ཀུན་རྫོབ་བདེན་པའི་མཚན་ཉིད་ཡིན་གསུང་བ་ལ། ཁ་ཅིག་ན་རེ། བུམ་པའི་ཆོས་ཉིད་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་
དང་པོ་དེའི་ཕྱིར། འདོད་ན། བུམ་པའི་ཆོས་ཉིད་མངོན་སུམ་དུ་རྟོགས་པའི་མངོན་སུམ་ཆོས་ཅན། ཁྱོད་ཚད་མས་གཉིས་སྣང་ནུབ་པའི་ཚུལ་གྱིས་རྟོགས་པར་བྱ་བ་མ་ཡིན་པར་ཐལ། ཁྱོད་ཚད་མ་དང་ཐ་དད་
པའི་ཆོས་ཡིན་པའི་ཕྱིར། གསུང་བ་ནི། ཚིག་ལ་སོང་བར་སྣང་ངོ། །རང་རེས་རྣམ་བཤད་ལྟར་ན་དེ་ལྟར་འཇོག་ལ། འོན་ཀྱང་ཅུང་ཟད་མི་འདྲ་བ་ཞིག་ནི་འོག་ཏུ་འཆད་དོ། །ཁ་ཅིག་དོན་དམ་བདེན་པའི་ངོ་
བོ་ཡིན་ན། དོན་དམ་བདེན་པ་ཡིན་པས་ཁྱབ། ཀུན་རྫོབ་བདེན་པ་ལ་དེ་ལྟར་ཁྱབ་ཟེར་ན། དོན་དམ་བདེན་པ་ཐ་སྙད་དུ་གྲུབ་པ་ཆོས་ཅན། དོན་དམ་བདེན་པ་ཡིན་པར་ཐལ། དོན་དམ་བདེན་པའི་ངོ་བོ་ཡིན་པའི་
ཕྱིར། དེར་ཐལ། དོན་དམ་བདེན་པའི་ཀུན་རྫོབ་པའི་ངོ་བོ་ཡིན་པའི་ཕྱིར། མ་ཁྱབ་ན་ཁྱབ་པར་ཐལ། གཞི་གྲུབ་ན་རང་གི་ངོ་བོ་ལ་ཀུན་རྫོབ་པའི་ངོ་བོ་དང་དོན་དམ་བདེན་པའི་ངོ་བོ་གཉིས་གཉིས་ཡོད་དགོས་
པའི་ཕྱིར། དེར་ཐལ། དབུ་མ་འཇུག་པ་ལས། དངོས་རྙེད་ངོ་བོ་གཉིས་ནི་འཛིན་པར་འགྱུར། །ཞེས་གསུངས་པའི་ཕྱིར། འདོད་མི་ནུས་ཏེ། ཀུན་རྫོབ་བདེན་པ་ཡིན་པའི་ཕྱིར། གཞན་ཡང། ཀུན་རྫོབ་བདེན་
[096A]༄༅། །པ་བདེན་པར་མེད་པ་ཆོས་ཅན། ཀུན་རྫོབ་བདེན་པ་ཡིན་པར་ཐལ། ཀུན་རྫོབ་བདེན་པའི་ངོ་བོ་ཡིན་པའི་ཕྱིར། དེར་ཐལ། དེའི་དོན་དམ་པའི་བདེན་པའི་ངོ་བོ་ཡིན་པའི་ཕྱིར། རྟགས་སླའོ། །འདོད་མི་ནུས་ཏེ། དོན་དམ་
བདེན་པ་ཡིན་པའི་ཕྱིར། ཁ་ཅིག་ཡུལ་ཅན་དོན་དམ་བདེན་པ་ཡིན་ན། དོན་དམ་བདེན་པ་ཡིན་པས་ཁྱབ་ཟེར་ན། སྟོང་ཉིད་མངོན་སུམ་དུ་རྟོགས་པའི་སློབ་པ་འཕགས་པའི་མཉམ་གཞག་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ་
ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཀུན་རྫོབ་བདེན་པ་ཡིན་པའི་ཕྱིར། དེར་ཐལ། འདུས་བྱས་ཡིན་པའི་ཕྱིར། ཁ་ཅིག་ ཀུན་རྫོབ་བདེན་པ་དབྱེ་གཞིར་བྱས་ནས། དེ་ལ་ཡང་དག་དང། ལོག་པ་གཉིས་སུ་དབྱེ་བ་ཡིན་ཟེར་ན་
འོ་ན། ཡང་དག་ཀུན་རྫོབ་ཡིན་ན། ཡང་དག་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། ཤེས་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཤེས་པ་ཡིན་པའི་ཕྱིར། འདོད་ན། བདེན་པ་ཡིན་པར་ཐལ། འདོད་པའི་
ཕྱིར། འདོད་མི་ནུས་ཏེ། རྫུན་པ་ཡིན་པའི་ཕྱིར། དེར་ཐལ། འདུས་བྱས་ཡིན་པའི་ཕྱིར། ཁྱབ་སྟེ། རྩ་བ་ཤེས་རབ་ལས། འདུས་བྱས་ཐམས་ཅད་སླུ་བའི་ཆོས། །དེས་ན་དེ་དག་བརྫུན་པ་ཡིན། །ཞེས་གསུངས་པའི་ཕྱིར། གཞན་ཡང་
ལོག་པར་ལྟ་བའི་ཤེས་པ་ཆོས་ཅན། དེར་ཐལ། དེའི་ཕྱིར། རྟགས་སླའོ། །ཁ་ཅིག་རང་སྣང་ཡུལ་དུ་བྱེད་པའི་བློ་ལ་སྣང་བ་སྣང་བ་ལྟར་དུ་དོན་བྱེད་ནུས་པའི་ཀུན་རྫོབ། ཡང་དག་ཀུན་རྫོབ་ཀྱི་མཚན་ཉིད། རང་སྣང་ཡུལ་དུ་བྱེད་པའི་བློ་ལ་སྣང་བ་
སྣང་བ་ལྟར་དུ་དོན་བྱེད་མི་ནུས་པའི་ཀུན་རྫོབ། ལོག་པའི་ཀུན་རྫོབ་ཀྱི་མཚན་ཉིད་ཟེར་ན། གང་ཟག་གི་བདག་མེད་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་དང་པོ་དེའི་ཕྱིར། དེར་ཐལ། རང་སྣང་ཡུལ་དུ་བྱེད་པའི་བློ་ལ་སྣང་བ་ལྟར་གྲུབ་

[096B] འདོད་ན། དེ་ཆོས་ཅན། དོན་བྱེད་ནུས་པའི་ཀུན་རྫོབ་ཡིན་པར་ཐལ། འདོད་པའི་ཕྱིར། འདོད་ན། དོན་བྱེད་ནུས་པར་ཐལ་ལོ། །གཞན་ཡང། ཤེས་བྱ་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་དང་པོ་དེའི་
ཕྱིར། རྟགས་གསལ་སླའོ། །ཕྱི་མ་ལ། དངོས་པོ་བདེན་པར་གྲུབ་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མ་གྲུབ་ན། དངོས་པོ་ཆོས་ཅན། ཁྱོད་བདེན་པར་གྲུབ་པ་ལོག་པའི་ཀུན་རྫོབ་ཡིན་པར་ཐལ། ཁྱོད་ཡོད་པའི་ཕྱིར། འདོད་ན། ཀུན་རྫོབ་
ཡིན་པར་ཐལ། འདོད་པའི་ཕྱིར། འདོད་ན། ཀུན་རྫོབ་བདེན་པ་ཡིན་པར་ཐལ། འདོད་པའི་ཕྱིར། འདོད་ན། ཡོད་པར་ཐལ་ལོ། །ཁ་ཅིག་ དངོས་པོར་གྱུར་པའི་ཀུན་རྫོབ་བདེན་པ། ཡང་དག་ཀུན་རྫོབ་ཀྱི་མཚན་ཉིད། རྟག་པར་གྱུར་པའི་ཀུན་རྫོབ་བདེན་པ་
ལོག་པའི་ཀུན་རྫོབ་ཀྱི་མཚན་ཉིད་ཟེར་ན། མཚན་ཉིད་དང་པོ་མི་འཐད་པར་ཐལ། ཡང་དག་ཀུན་རྫོབ་ཡིན་ན། དངོས་པོ་ཡིན་མི་དགོས་པའི་ཕྱིར། ཕྱི་མ་ཡང་མི་འཐད་པར་ཐལ། དངོས་པོར་གྱུར་པའི་ལོག་པའི་ཀུན་རྫོབ་ཡོད་པའི་ཕྱིར། དེར་ཐལ། སྨིག་རྒྱུའི་
ཆུ་དེ་དེ་ལྟར་ཡིན་པའི་ཕྱིར། དེར་ཐལ། ཆུ་དེ་ཡང་དག་ཀུན་རྫོབ་དང་སྨིག་རྒྱུའི་ཆུ་ལོག་པའི་ཀུན་རྫོབ་ཡིན་པའི་ཕྱིར། དེར་ཐལ། བདེན་གཉིས་རང་འགྲེལ་ལས། ཆུ་ལ་སོགས་པ་དང་སྨིག་རྒྱུ་ལ་སོགས་པ་ཡང་དག་པ་དང་ཡང་དག་པ་མ་ཡིན་པར་རྟོགས་སོ། །ཞེས་
གསུངས་པའི་ཕྱིར། ཁ་ཅིག་ཀུན་རྫོབ་བདེན་པ་ཚད་མས་ངེས་ན། ཀུན་རྫོབ་བདེན་པ་ཀུན་རྫོབ་བདེན་པར་ཚད་མས་ངེས་པས་ཁྱབ་ཟེར་ན། སྟོང་ཉིད་རྟོགས་མ་མྱོང་བའི་སོ་སོ་སྐྱེ་བོ་ཆོས་ཅན། དེར་ཐལ། དེའི་ཕྱིར། དེར་ཐལ། དེའི་རྒྱུད་ལ་ཀུན་རྫོབ་བདེན་པ་ངེས་པའི་
བློ་ཡོད་པའི་ཕྱིར། དེར་ཐལ། དེའི་རྒྱུད་ལ་ཡང་དག་ཀུན་རྫོབ་དང་ལོག་པའི་ཀུན་རྫོབ་ངེས་པའི་བློ་ཡོད་པའི་ཕྱིར། དེའི་རྒྱུད་ལ་དངོས་པོ་དང་བྱད་བཞིན་གྱི་གཟུགས་བརྙན་ངེས་པའི་བློ་ཡོད་པའི་ཕྱིར། དེར་ཐལ། འཇུག་པ་ལས། དངོས་པོ་སྟོང་པ་གཟུགས་བརྙན་ལ་

[097A]༄༅། །སོགས་པ། །ཚོགས་ལ་ལྟོས་རྣམས་མ་གྲགས་པར་ཡང་མིན། །ཞེས་གསུངས་པའི་ཕྱིར། འདོད་ན། དེས་ཀུན་རྫོབ་བདེན་པ་རྫུན་པར་རྟོགས་པར་ཐལ། འདོད་པའི་ཕྱིར། འདོད་ན། དེས་བདེན་མེད་ངེས་མྱོང་བར་ཐལ། འདོད་པའི་
ཕྱིར། འདོད་མི་ནུས་སོ། །ཁ་ཅིག་བརྫུན་པ་ཡིན་ན། བརྫུན་པས་ཁྱབ། བདེན་ན་བདེན་པས་ཁྱབ་ཟེར་ན། ཁ་ཅིག་ན་རེ། ལས་འབྲས་ཆོས་ཅན། བརྫུན་པར་ཐལ། བརྫུན་པ་ཡིན་པའི་ཕྱིར། དེར་ཐལ། འདུས་བྱས་ཡིན་པའི་ཕྱིར། འདོད་མི་ནུས་ཏེ་
བདེན་པའི་ཕྱིར། དེར་ཐལ། རྒྱུ་དགེ་བ་བྱས་པ་ལས་འབྲས་བུ་བདེ་བ་དང། རྒྱུ་མི་དགེ་བ་བྱས་པ་ལས་འབྲས་བུ་སྡུག་བསྔལ་འབྱུང་བ་བདེན་པའི་ཕྱིར། དེར་ཐལ། རྟེན་འབྲེལ་བསླུ་བ་མེད་པའི་བདེན་པ་དང། །ཞེས་གསུངས་པའི་ཕྱིར། དེ་ལ་ཁོ་ན་རེ། འོ་ན་དངོས་
པོ་ཐམས་ཅད་ཀྱང་བདེན་པར་ཐལ། དེ་རྣམས་ཀྱི་འབྲས་བུ་བསྐྱེད་པ་ཡང་བདེན། དེ་རྣམས་ཡོད་པར་ཡང་བདེན་པའི་ཕྱིར་ཟེར་ན། མ་ཁྱབ་སྙམ། འདོད་མི་ནུས་སོ། །ཁ་ཅིག་དོན་དམ་ལ་གཉིས་སྣང་ནུབ་པའི་ཆོས་ཡིན་ན། གཉིས་སྣང་ནུབ་པའི་ཆོས་
ཡིན་པས་ཁྱབ། རང་ཉིད་བདེན་པར་འཛིན་པའི་བདེན་འཛིན་གྱི་ངོར་གཉིས་སྣང་དང་བཅས་པའི་ཆོས་ཡིན་ན། གཉིས་སྣང་དང་བཅས་པའི་ཆོས་ཡིན་པས་ཁྱབ་ཟེར་ན། དང་པོ་ལ། རྣམ་མཁྱེན་ཆོས་ཅན། དེར་ཐལ། དེའི་ཕྱིར། དེར་ཐལ། སྟོང་ཉིད་མངོན་སུམ་དུ་
རྟོགས་པའི་ཡེ་ཤེས་ཡིན་པའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་མི་ནུས་ཏེ། གཉིས་སྣང་དང་བཅས་པའི་ཆོས་ཡིན་པའི་ཕྱིར། དེར་ཐལ། ཀུན་རྫོབ་སྣང་ཡུལ་དུ་བྱེད་པའི་ཡེ་ཤེས་ཡིན་པའི་ཕྱིར། ཁྱབ་པ་ཡང་སོང། དེར་ཐལ། རྣམ་
མཁྱེན་ཡིན་པའི་ཕྱིར། ཕྱི་མ་ལ། སྟོང་ཉིད་ཆོས་ཅན། དེར་ཐལ། དེའི་ཕྱིར། དེར་ཐལ། རང་ཉིད་བདེན་པར་འཛིན་པའི་བདེན་འཛིན་གྱི་ངོར་བདེན་པར་གྲུབ་པའི་སྣང་བ་དང་བཅས་པའི་ཆོས་ཡིན་པའི་ཕྱིར། དེར་ཐལ། རང་ཉིད་བདེན་པར་འཛིན་པའི་

[097B] དེར་ཐལ། གཞི་གྲུབ་པའི་ཕྱིར། འདོད་མི་ནུས་ཏེ། གཉིས་སྣང་ནུབ་པའི་ཆོས་ཡིན་པའི་ཕྱིར། དེར་ཐལ། རྣམ་མཁྱེན་གྱིས་གཉིས་སྣང་ནུབ་པའི་སྒོ་
ནས་རྟོགས་པར་བྱ་བའི་ཆོས་ཡིན་པའི་ཕྱིར། དེར་ཐལ། དོན་དམ་བདེན་པ་ཡིན་པའི་ཕྱིར། ཁ་ཅིག་ཇི་ལྟ་བ་རྟོགས་པའི་རྣམ་མཁྱེན་གྱི་གཟིགས་ངོར་ཇི་སྙེད་པའི་ཆོས་མེད་པས། རྣམ་མཁྱེན་དེས་གཟིགས་ངོ་དེར་ཇི་སྙེད་པ་མ་རྟོགས་ཟེར་ན། དེ་མི་
འཐད་པར་ཐལ། ཇི་ལྟ་བ་རྟོགས་པའི་རྣམ་མཁྱེན་གྱི་གཟིགས་ངོར་ཇི་སྙེད་པ་ཡོད་པའི་ཕྱིར། དེར་ཐལ། དེས་ཇི་སྙེད་པ་གཟིགས་པའི་ཕྱིར། ཁ་ཅིག་ཇི་ལྟ་བ་རྟོགས་པའི་རྣམ་མཁྱེན་གྱིས་ཇི་ལྟ་བ་གཟིགས་པའི་གཟིགས་ངོར་ཇི་སྙེད་པ་གཟིགས་
ཟེར་ན། དེ་མི་འཐད་པར་ཐལ། དེས་ཇི་ལྟ་བ་གཟིགས་པ་ལྟར་དུ་ཇི་སྙེད་པའི་ཆོས་མ་གཟིགས་པའི་ཕྱིར། དེར་ཐལ། རྩ་བར། གཟུགས་ལ་སོགས་པ་མི་ཤེས་ཕྱིར། །ཞེས་གསུངས་པའི་ཕྱིར། ཁ་ཅིག་རྣམ་མཁྱེན་གྱིས་རང་ལས་ཐ་དད་པའི་ཇི་སྙེད་པའི་
ཆོས་ཐམས་ཅད་གཉིས་སྣང་དང་བཅས་པའི་སྒོ་ནས་རྟོགས། རྣམ་མཁྱེན་གྱིས་རྣམ་མཁྱེན་གཉིས་སྣང་ནུབ་པའི་སྒོ་ནས་རྟོགས་ཟེར། ཁ་ཅིག་རྣམ་མཁྱེན་གྱིས་རྣམ་མཁྱེན་གཉིས་སྣང་དང་བཅས་པའི་སྒོ་ནས་རྟོགས་ཏེ། དེས་དེ་ཀུན་རྫོབ་ཀྱི་སྣང་བ་དང་བཅས་པའི་
སྒོ་ནས་རྟོགས་ཟེར། ཁ་ཅིག་རྣམ་མཁྱེན་གྱིས་རྣམ་མཁྱེན་ཤུགས་ལ་རྟོགས་གསུང། ཁ་ཅིག་སངས་རྒྱས་ལ་ཤུགས་རྟོགས་མི་རུང་གསུང་བ་རྣམས་འོག་ནས་དཔྱད་པར་བྱའོ།    ༈    །གཉིས་པ་རང་ལུགས་ལ། མཚན་ཉིད། དབྱེ་བ། སྒྲ་བཤད་པ། གྲངས་
ངེས། འདོད་ཚུལ་མི་འདྲ་བ། བདེན་གཉིས་གཟིགས་ཚུལ་བྱེ་བྲག་ཏུ་བཤད་པའོ། །དང་པོ་ནི། རང་ཉིད་རྙེད་པའི་ཚད་མ་རང་ལ་མཐར་ཐུག་དཔྱོད་བྱེད་ཀྱི་ཚད་མར་སོང་བའི་སྒོ་ནས་བཞག་པས་རབ་ཏུ་ཕྱེ་བདེ། དོན་དམ་པའི་མཚན་ཉིད། རང་ཉིད་རྙེད་པའི་ཚད་མ་

[098A]༄༅། །རང་ལ་ཐ་སྙད་དཔྱོད་བྱེད་ཀྱི་ཚད་མར་སོང་བའི་སྒོ་ནས་བཞག་པས་རབ་ཏུ་ཕྱེ་བ་དེ། ཀུན་རྫོབ་བདེན་པའི་མཚན་ཉིད། དོན་དམ་བདེན་པ་ལ། ངོ་བོའི་སྒོ་ནས་དབྱེ་ན། སྟོང་ཉིད་བཅུ་དྲུག་བཅོ་བརྒྱད། ཉི་ཤུ་རྣམས་སུ་ཡོད། སྒྲས་བརྗོད་རིགས་ཀྱི་སྒོ་
ནས་དབྱེ་ན། ཡུལ་དོན་དམ་བདེན་པ་དང། ཡུལ་ཅན་དོན་དམ་བདེན་པ་གཉིས། དང་པོ་དང། སྟོང་ཉིད། ཆོས་ཉིད། དེ་བཞིན་ཉིད། ཆོས་དབྱིངས། ཡང་དག་མཐའ་རྣམས་དོན་གཅིག་ཕྱི་མ་ལ་རྣམ་གྲངས་དང་རྣམ་གྲངས་མ་ཡིན་པའི་ཡུལ་ཅན་དོན་དམ་གཉིས་ཡོད་
ཀུན་རྫོབ་བདེན་པ་ལ། ཡང་དག་ཀུན་རྫོབ་དང། ལོག་པའི་ཀུན་རྫོབ་གཉིས་ཡོད། རང་ཉིད་གཙོ་བོར་སྣང་ཡུལ་དུ་བྱེད་པའི་བློ་ལ་སྣང་བ་དེ་སྣང་བ་ལྟར་དུ་གྲུབ་པའི་ཀུན་རྫོབ། ཡང་དག་ཀུན་རྫོབ་ཀྱི་མཚན་ཉིད། རང་ཉིད་གཙོ་བོར་སྣང་ཡུལ་དུ་བྱེད་པའི་བློ་ལ་སྣང་
བ་དེ་སྣང་བ་ལྟར་དུ་མ་གྲུབ་པ། ལོག་པའི་ཀུན་རྫོབ་ཀྱི་མཚན་ཉིད། དང་པོ་ནི། གང་ཟག་གི་བདག་མེད། ཤེས་བྱ། དངོས་པོ། བུམ་པ། ཁ་དོག་ཤེས་པ་རྣམས་སོ། །ཕྱི་མ་ནི། སྨིག་རྒྱུའི་ཆུ། བྱད་བཞིན་གྱི་གཟུགས་བརྙན་ལྟ་བུ་དང། ཡང་མྱུ་གུ་
བདེན་གྲུབ་དང། དེ་གང་ཟག་གི་བདག་ཏུ་གྲུབ་པ་དང། དེ་རང་རྐྱ་ཐུབ་པའི་རྟག་པར་གྲུབ་པ་ལྟ་བུའང་ལོག་པའི་ཀུན་རྫོབ་ཡིན། མྱུ་གུ་བདེན་སྟོང་དེ་ལ། དོན་དམ་པ་ཞེས་བརྗོད་པའི་རྒྱུ་མཚན་ཡོད་དེ། དེ་བློ་དོན་དམ་པ་སྟོང་ཉིད་མངོན་སུམ་དུ་རྟོགས་
པའི་མཉམ་གཞག་ཡེ་ཤེས་ཀྱི་གཟིགས་ངོར་སྣང་ཚུལ་དང་གནས་ཚུལ་མཐུན་པར་བདེན་པས་ན། དོན་དམ་བདེན་པ་ཞེས་བརྗོད་པའི་ཕྱིར། མྱུ་གུ་ལ་ཀུན་རྫོབ་བདེན་པ་ཞེས་བརྗོད་པའི་རྒྱུ་མཚན་ཡོད་དེ། བློ་ཀུན་རྫོབ་པ་རང་ཉིད་བདེན་པར་འཛིན་
པའི་བདེན་འཛིན་གྱི་ངོ་བོར་བདེན་པར་གྲུབ་པར་སྣང་ཡང་དོན་ལ་བདེན་པར་མ་གྲུབ་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། ཤེས་བྱ་ལ་བདེན་པ་གཉིས་སུ་གྲངས་ངེས་པ་ཡིན་ཏེ། མདོ་ལས། གང་ཞིག་ཀུན་རྫོབ་དེ་བཞིན་དོན་དམ་སྟེ་

[098B] །ཞེས་གསུངས་པས། དེ་གཉིས་གང་རུང་མ་ཡིན་པའི་ཆོས་མེད་པའི་ཕྱིར་ཏེ། དབུ་མ་སྣང་བ་ལས། གཉིས་ཀ་མ་ཡིན་པའི་ཕྱོགས་སུ་གཏོགས་བ་ནི་རིགས་པ་མ་ཡིན་ནོ། །ཞེས་གསུངས་པའི་ཕྱིར། བདེན་
གཉིས་འཇོག་ཚུལ་ལ་མི་འདྲ་བའི་ཁྱད་པར་ཡོད་དེ། དབུ་མ་ཐལ་འགྱུར་བས་ནི། ཆོས་ཐམས་ཅད་རང་བཞིན་མེད་པ་དོན་དམ་པར་བཞེད་ལ། ཀུན་རྫོབ་ལ་ཡང་ལོག་གི་དབྱེ་བ་མི་མཛད་ཅིང། འཇིག་རྟེན་ཤེས་ངོ་ལ་ལྟོས་ནས་ཡང་
ལོག་གི་ཐ་སྙད་བྱེད། སེམས་ཙམ་པ་ནི་རང་རྒྱུད་པ་དང་འདྲ་ཙམ་ཡིན་ལ། འོན་ཀྱང་དོན་དམ་བདེན་པ་བདེན་གྲུབ་ཏུ་འདོད་པས་མི་འདྲ་བ་ཡོད་དོ། །མདོ་སྡེ་པས་ནི། དོན་བྱེད་ནུས་པའི་དངོས་པོ་ལ་དོན་དམ་བདེན་པ་དང། དོན་བྱེད་མི་ནུས་པའི་དངོས་མེད་ཀྱི་
ཆོས་ལ་ཀུན་རྫོབ་བདེན་པར་འདོད་དེ། རྣམ་འགྲེལ་ལས། དོན་དམ་དོན་བྱེད་ནུས་པ་གང། །ཞེས་སོགས་གསུང་པའི་ཕྱིར། བྱེ་བྲག་སྨྲ་བས། བཅོམ་གཞིག་གང་རུང་གིས་རང་འཛིན་གྱི་བློ་དོན་མཐུན་གྱི་དོར་རུང་མི་རུང་གི་ཁྱད་པར་གྱི་
གཟུགས་ལྟ་བུ་དོན་དམ་དང། བུམ་པ་དང་བུམ་ནང་གི་ཆུ་ལྟ་བུ་ཀུན་རྫོབ་ཏུ་འདོད་དེ། མཛོད་ལས། གང་ལ་བཅོམ་དང་བློ་ཡིས་གཞན། །ཞེས་སོགས་གསུངས་པའི་ཕྱིར། དེ་ལས་དབུ་སེམས་རྣམ་གཉིས་བདེན་པ་སོ་སོའི་མཚན་ཉིད་འདྲ་བ་ཡིན་ལ། མཚན་
གཞི་ལ་དབུ་མ་པ་གཉིས་དང་སེམས་ཙམ་པ་མི་འདྲ་བའི་ཁྱད་པར་ཡོད་པར་ཤེས་དགོས་ཤིང། མི་འདྲ་བ་དེ་དག་ཀྱང་འཇིག་རྟེན་རང་ཁ་བའི་འདོད་པ་མི་འདྲ་བ་ལྟ་བུ་མ་ཡིན་པར་རང་རང་གི་ཁྱད་ཆོས་ཟབ་པ་རེ་ཡོད་པར་ཁོང་དུ་ཆུད་པར་བྱའོ། །བདེན་
གཉིས་གཟིགས་ཚུལ་བྱེ་བྲག་ཏུ་བཤད་པ་ལ། སྤྱིར་བསྟན་པ་དང། བཞེད་པ་མི་འདྲ་བའི་ཚུལ་བཀོད་པའོ། །དང་པོ་ནི། རྣམ་མཁྱེན་གྱིས་བདེན་གཉིས་ཇི་ལྟར་གཟིགས་པའི་ཚུལ་ཡོད་དེ། དོན་དམ་བདེན་པ་ཐམས་ཅད་གཉིས་སྣང་ནུབ་པའི་སྒོ་ནས་

[099A]༄༅། །མངོན་སུམ་དུ་གཟིགས། ཀུན་རྫོབ་པའི་ཤེས་བྱ་ཐམས་ཅད་གཉིས་སྣང་དང་བཅས་པའི་སྒོ་ནས་མངོན་སུམ་དུ་གཟིགས་པའི་ཕྱིར། དེས་བདེན་གཉིས་གཅིག་ཏུ་མ་གཟིགས་ཀྱང། ངོ་བོ་གཅིག་ཏུ་གཟིགས་པ་ཡིན་
ཏེ། བུམ་པ་དང་བུམ་པ་བདེན་སྟོང་གཉིས་ལྟ་བུ་ངོ་བོ་གཅིག་ལ་ལྡོག་པ་ཐ་དད་ཙམ་དུ་གཟིགས་པའི་ཕྱིར། དེ་ལྟར་གཟིགས་པ་ཡིན་ཏེ། བུམ་པ་བདེན་སྟོང་དུ་གྲུབ་པ་དེ། བུམ་པའི་སྟེང་ནས་འཇོག་དགོས་པ་དང། བུམ་པ་དེ་ཉིད་བདེན་
པར་མ་གྲུབ་པའི་ངོ་བོར་འཇོག་པ་ཡིན་པས། དེ་གཉིས་གཞི་གཅིག་གི་སྟེང་དུ་འདུ་བའི་ཚུལ་གྱིས་གཟིགས་པའི་ཕྱིར། ལྡོག་པ་ཐ་དད་ཡིན་པས་ཐ་དད་ཀྱི་གོ་ཆོད་དེ། ཐ་དད་ལ་ངོ་བོ་ཐ་དད་དང། ལྡོག་པ་ཐ་དད་གཉིས་སུ་ཕྱེ་བའི་ངོ་བོ་
ཐ་དད་ནི་མཚན་ཉིད་མི་མཐུན་པ་སྔོ་སེར་ལྟ་བུ་དང། ཕྱི་མ་ནི་བདེན་གཉིས་ལྟ་བུ་དང། བྱས་མི་རྟག་ལྟ་བུ། བདེན་གཉིས་གཅིག་ཏུ་མི་རུང་སྟེ། དེ་གཉིས་ཐ་དད་གཏན་མེད་ཀྱི་གཅིག་ཡིན་པ་དང། འབྲེལ་མེད་ཀྱི་ཐ་དད་གཉིས་ལ་མདོ་སྡེ་
དགོངས་འགྲེལ་ནས་གསུངས་པའི་རིགས་པ་བཞིས་གནོད་པའི་ཕྱིར། དེ་ལྟར་གནོད་བྱེད། དེ་གཉིས་གཅིག་ཡིན་པ་ལ། སོ་སྐྱེས་སྟོང་ཉིད་མངོན་སུམ་དུ་རྟོགས་པར་ཐལ་བ་དང། སྟོང་ཉིད་སྒོམ་པས་ཉོན་མོངས་སྤོང་མི་ནུས་པར་ཐལ་བ་
དང། སྟོང་ཉིད་རྟོགས་པའི་ཕྱིར་དུ་འབད་མི་དགོས་པར་ཐལ་བ་དང། ཀུན་རྫོབ་ལ་རིགས་སྣ་ཚོགས་པའི་དབྱེ་བ་མེད་པར་ཐལ་བའི་རིགས་པ་བཞིས་གནོད་ལ། དེ་གཉིས་འབྲེལ་མེད་ཀྱི་ཐ་དད་པ། དོན་དམ་རྟོགས་པས་བདེན་འཛིན་
སྤོང་མི་ནུས་པར་འགྱུར་བ་དང། ཀུན་རྫོབ་པའི་སྡོད་ལུགས་མེད་པར་འགྱུར་བ་དང། བདེན་གྲུབ་བཀག་ཙམ་གནས་ལུགས་མ་ཡིན་པར་འགྱུར་བ་དང། སངས་རྒྱས་ལའང་ཉོན་མོངས་ཡོད་པར་འགྱུར་བའི་རིགས་ལ་བཞིས་གནོད་པའི་གནོད་ཚུལ་རྒྱས་

[099B] བདེན་གཉིས་གཟིགས་ཚུལ་ལ་བཞེད་པ་མི་འདྲ་བའི་ཁྱད་པར་ཡོད་དེ། སངས་རྒྱས་ཀྱིས་ན་ཇི་སྙེད་པ་རྟོགས་པའི་ཡེ་ཤེས་མེད་པར་འདོད་པ་སོགས་མི་འདྲ་བ་ཡོད་ཀྱང། རྗེ་བླ་མས། མི་སྣང་ཡང་རྟོགས་པའི་
ཤུགས་རྟོགས་སངས་རྒྱས་ལ་བཞག་ཏུ་མི་རུང་བའི་ཕྱིར། སྣང་ནས་མཁྱེན་དགོས་པས། ཇི་སྙེད་པ་མཁྱེན་པའི་ཡེ་ཤེས་དེ་དེའི་ངོ་བོར་ཡུལ་དང་ཡུལ་ཅན་གཉིས་སུ་སྣང་བའི་ཚུལ་གྱིས་མཁྱེན་པའོ། །ཞེས་གསུངས་པ་ལ། རྒྱལ་ཚབ་རིན་པོ་ཆེས་ནི། རྣམ་
མཁྱེན་གྱིས་ཇི་ལྟ་བའི་ཆོས་རྣམས་གཉིས་སྣང་ནུབ་པའི་སྒོ་ནས་གཟིགས། རང་ལས་ཐ་དད་པའི་ཀུན་རྫོབ་པའི་ཆོས་རྣམས་གཉིས་སྣང་དང་བཅས་པའི་སྒོ་ནས་གཟིགས་ཀྱང། རྣམ་མཁྱེན་གྱིས་རྣམ་མཁྱེན་གཉིས་སྣང་བཅས་ནུབ་གང་རུང་གི་སྒོ་ནས་མ་
གཟིགས་ཤིང། རང་ཉིད་རང་ཉིད་ལ་མི་སྣང་ལ། དེས་དེ་ཤུགས་ལ་རྟོགས་པ་ལྟ་བུར་བཞེད་དོ། །རྗེའི་ལུང་དང་མི་འགལ་ཏེ། དེ་ནི་སངས་རྒྱས་ལ་སེམས་ཅན་ལྟར་ཤུགས་རྟོགས་མེད་པའི་དོན་ཡིན་པའི་ཕྱིར་ཏེ། གསུང་བ་དང་འདྲའོ། །མཁས་
གྲུབ་རིན་པོ་ཆེས་ནི། རྣམ་མཁྱེན་གྱིས་རང་ཉིད་གཉིས་སྣང་ནུབ་པའི་སྒོ་ནས་གཟིགས་ཀྱང། དེ་ལྟར་ནའང་དོན་དམ་བདེན་པ་ཡིན་མི་དགོས་ཏེ། རྣམ་མཁྱེན་གྱིས་རང་ཉིད་རང་ཉིད་དང་ཐ་དད་པའི་གཉིས་སྣང་ནུབ་པའི་སྒོ་ནས་གཟིགས་པས། རང་
ཉིད་དང་གཅིག་ཏུ་གཟིགས་ལ། དེའི་ཕྱིར་དོན་དམ་བདེན་པ་མ་ཡིན་པར་གཟིགས་པའི་ཕྱིར། ཞེས་བཞེད་པ་འདྲ་ཡང། དེ་དག་ནི་རྟོགས་དཀའ་བའི་དོན་དེ། གཞན་ལ་ཞིབ་ཏུ་དཔྱོད་དགོས་པར་བསྟན་པའི་དོན་དུའོ། །རང་རེས་ནི། དེས་དོན་དམ་པའི་
ཤེས་བྱ་ཐམས་ཅད་གཉིས་སྣང་ནུབ་པའི་སྒོ་ནས་གཟིགས་པ་དང། ཀུན་རྫོབ་པའི་ཤེས་བྱ་ཐམས་ཅད་གཉིས་སྣང་དང་བཅས་པའི་སྒོ་ནས་གཟིགས་པ་ཡིན་ཏེ། འཇུག་འགྲེལ་ལས། དངོས་པོ་བྱས་པ་ཅན་ལ་མ་རེག་པར་རང་བཞིན་འབའ་ཞིག་

[100A]༄༅། །མངོན་དུ་མཛད་པས། ཞེས་པ་དང། མདོ་ལས། མ་མཐོང་བ་ནི་མཐོང་བ་དམ་པའོ། །ཞེས་རྣམ་མཁྱེན་གྱིས་དོན་དམ་གཟིགས་པའི་གཟིགས་ངོར་གཉིས་སྣང་ནུབ་པ་དང། མདོ་ལས། གཟུགས་ནི་གཉིས་སུ་སྣང་
བའོ། །ཞེས་སོགས་དང། རྗེ་བླ་མས། ཡུལ་དང་ཡུལ་ཅན་གཉིས་སུ་ཕྱེ་བའི་ཚུལ་གྱི་མཁྱེན་པའོ་ཞེས་པས་རྣམ་མཁྱེན་གྱི་ཀུན་རྫོབ་པའི་ཆོས་ཐམས་ཅད་གཉིས་སྣང་དང་བཅས་པའི་སྒོ་ནས་མངོན་སུམ་དུ་གཟིགས་པར་བཤད་པའི་ཕྱིར་
གཉིས་སྣང་བཅས་ནུབ་ཀྱི་དོན་ཡང། ཁ་ཅིག་སོ་སོར་ཐ་དད་དུ་སྣང་མི་སྣང་དང། ལ་ལ་བདེན་གྲུབ་ཀྱི་སྣང་བ་འགག་མ་འགག་དང། ཁ་ཅིག་ཀུན་རྫོབ་པའི་སྣང་བ་དང་བཅས་མ་བཅས་ལ་བྱེད་པ་སོགས་ཡོད་ཀྱང། འདིར་མཁས་གྲུབ་ཀྱི་
བཞེད་པ་ལྟར་ཕྱི་མ་ཡིན་ལ། དེ་ལྟར་ནའང། རྣམ་མཁྱེན་གྱིས་དོན་དམ་གཟིགས་པའི་ཚེ་ཀུན་རྫོབ་པའི་ཆོས་མ་གཟིགས་པ་མ་ཡིན་ཏེ། དེས་བདེན་གཉིས་དུས་ཅིག་ཅར་དུ་གཟིགས་པའི་ཕྱིར། རྒྱས་པར་ནི་གཞན་དུ་ཤེས་པར་བྱའོ། །
གསུམ་པ་རྩོད་པ་སྤོང་བ་ལ། ཁ་ཅིག་ཤེས་བྱ་བདེན་གཉིས་ཀྱི་དབྱེ་གཞི་མ་ཡིན་པར་ཐལ། དོན་དམ་བདེན་པ་ཤེས་བྱ་མ་ཡིན་པའི་ཕྱིར། དེར་ཐལ། མདོ་ལས། དོན་དམ་པ་གང་ཡིན་པ་དེ་ནི་བརྗོད་དུ་མེད་པ་ཤེས་པར་བྱ་བ་མ་
ཡིན་པ་ཞེས་པ་དང། སྤྱོད་འཇུག་ལས། དོན་དམ་བློ་ཡི་སྤྱོད་ཡུལ་མིན། །ཞེས་གསུངས་པའི་ཕྱིར་ཟེར་ན། མ་ཁྱབ་སྟེ། དེ་ནི་དོན་དམ་དེ། ཀུན་རྫོབ་ལྟར་གཉིས་སྣང་དང་བཅས་པའི་སྒོ་ནས་མ་གཟིགས་པར་གཉིས་སྣང་ནུབ་པའི་སྒོ་ནས་གཟིགས་པའི་དོན་ཡིན་པའི་
ཕྱིར། ཁ་ཅིག་ན་རེ། བདེན་གཉིས་གཅིག་ཡིན་པར་ཐལ། བྱང་ཆུབ་སེམས་འགྲེལ་ལས། ཀུན་རྫོབ་ལས་ནི་ཐ་དད་བར། །དེ་ཉིད་དམིགས་པ་མ་ཡིན་ཏེ། །ཀུན་རྫོབ་སྟོང་པ་ཉིད་དུ་བཤད། །སྟོང་ཉིད་ཁོ་ན་ཀུན་རྫོབ་སྟེ། །ཞེས་སོགས་དང་

[100B] ཟེར་ན། མ་ཁྱབ་སྟེ། དེ་གཉིས་ངོ་བོ་གཅིག་ཡིན་ཞེས་པའི་དོན་ཡིན་པའི་ཕྱིར། ཁ་ཅིག་རིགས་པས་དཔྱད་བཟོད་པའི་ཆོས་ཡོད་པར་ཐལ། རིགས་པས་དཔྱད་བའི་ཚེ་རྙིད་དོན་གྲུབ་པའི་ཆོས་ཡོད་པའི་ཕྱིར་
དེར་ཐལ། ཐ་སྙད་དཔྱོད་བྱེད་ཀྱི་རིགས་པས་བཏགས་དོན་བཙལ་བའི་ཚེ་རྙེད་པའི་ཆོས་ཡོད་པའི་ཕྱིར། འདོད་ན། མཐར་ཐུག་དཔྱོད་པའི་རིགས་པས་དཔྱད་བཟོད་པའི་ཆོས་ཡོད་པར་ཐལ། འདོད་པའི་ཕྱིར། ཟེར་ན། ཁ་ཅིག་མ་ཁྱབ་ཟེར། འདོད་ན། མི་
འཐད་པར་ཐལ། དོན་དམ་བདེན་པ་མཐར་ཐུག་དཔྱོད་བྱེད་ཀྱི་རིག་ཤེས་ཀྱི་དཔྱད་བཟོད་དུ་གྲུབ་མ་གྲུབ་དཔྱད་པའི་ཚེ་དཔྱད་མི་བཟོད་པའི་ཕྱིར་ཟེར་ན། མ་ཁྱབ། རྟགས་དེར་ཐལ། བདེན་པར་མ་གྲུབ་པའི་ཕྱིར་ཟེར་ན། མཐར་ཐུག་དཔྱོད་པའི་རིགས་པས་
དཔྱད་བཟོད་པའི་ཆོས་ཡོད་པར་ཐལ། མཐར་ཐུག་དཔྱོད་པའི་རྣམ་མཁྱེན་གྱིས་དཔྱད་བཟོད་པའི་ཆོས་ཡོད་པའི་ཕྱིར། དེར་ཐལ། རང་གི་མཚན་ཉིད་ཀྱིས་གྲུབ་པའི་ཆོས་ཡོད་པའི་ཕྱིར། འོན་ཀྱང་ཐལ་འགྱུར་བས་དེ་ལྟར་མི་བཞེད་དོ། །ཁ་ཅིག་མཐར་
ཐུག་དཔྱོད་པའི་རིག་ཤེས་ཚད་མའི་རྙེད་དོན་ཡིན་ན། དོན་དམ་བདེན་པ་ཡིན་དགོས་པར་ཐལ། མཐར་ཐུག་དཔྱོད་པའི་རིག་ཤེས་ཚད་མའི་རྙེད་དོན་མཐར་ཐུག་ཡིན་ན། དོན་དམ་བདེན་པ་ཡིན་དགོས་པའི་ཕྱིར་ཟེར་ན། མ་ཁྱབ། རྟགས་དེར་ཐལ་རྣམ་
དག་ལམ་གྱི་དམིགས་པ་མཐར་ཐུག་ཡིན་ན། དོན་དམ་བདེན་པ་ཡིན་དགོས་པའི་ཕྱིར། དེར་ཐལ། དེ་ཡིན་ན། ཡོངས་གྲུབ་ཡིན་དགོས་པའི་ཕྱིར། འདོད་ན། ཁ་ཅིག་དེ་མི་དགོས་པར་ཐལ། མཐར་ཐུག་དཔྱོད་པའི་རིག་ཤེས་ཚད་མའི་རྙེད་དོན་
ཡིན་ན། ཡོད་མི་དགོས་པའི་ཕྱིར། མ་གྲུབ་ན། གང་ཟག་གི་བདག་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་ཆོས་ཅན། མཐར་ཐུག་དཔྱོད་པའི་རིག་ཤེས་ཚད་མའི་རྙེད་དོན་ཡིན་པར་ཐལ། མཐར་ཐུག་དཔྱོད་པའི་རིག་
[101A]༄༅། །ཤེས་ཚད་མ་ཡོད་པའི་ཕྱིར། དེར་ཐལ། མཐར་ཐུག་དཔྱོད་པའི་རིག་ཤེས་ཡོད་པའི་ཕྱིར་ཟེར་བ་ནི། ཚིག་ལ་འཁྲིས་པའོ། །རང་རེས། མཐར་ཐུག་དཔྱོད་པའི་རིག་ཤེས་ཚད་མའི་རྙེད་དོན་ཡིན་ན། ཡོད་དགོས་ཀྱང་
དོན་དམ་ཡིན་དགོས་མི་དགོས་ཀྱི་ལུགས་གཉིས་སུ་བྱས་ཀྱང་ཆོག་གོ་ཁ་ཅིག་ཇི་ལྟ་བ་རྟོགས་པའི་རྣམ་མཁྱེན་ཆོས་ཅན། དོན་དམ་བདེན་པ་ཡིན་པར་ཐལ། རང་ཉིད་རྙེད་པའི་ཚད་མ་རང་ལ་མཐར་ཐུག་དཔྱོད་བྱེད་ཀྱི་ཚད་མར་སོང་བའི་སྒོ་
ནས་བཞག་པ་ཡིན་པའི་ཕྱིར། དེར་ཐལ། རང་ཉིད་རྙེད་པའི་ཚད་མ་གཉིས་སྣང་ནུབ་པའི་སྒོ་ནས་བཞག་པ་ཡིན་པའི་ཕྱིར། དེར་ཐལ། རང་ཉིད་རྟོགས་པའི་རང་རིག་རང་ལ་གཉིས་སྣང་ནུབ་པའི་སྒོ་ནས་འཇོག་པའི་ཕྱིར་ཟེར་ན། མ་ཁྱབ། རྟགས་
དེར་ཐལ། རང་ཉིད་ཉམས་སུ་མྱོང་བའི་རང་རིག་མངོན་སུམ་གྱིས་རང་ཉིད་གཉིས་སྣང་ནུབ་པའི་ཚུལ་གྱིས་རྟོགས་པའི་ཕྱིར། དེར་ཐལ། ཡེ་ཤེས་ཡིན་པའི་ཕྱིར། འདོད་མི་ནུས་སོ། །ཁ་ཅིག་ཀུན་རྫོབ་བདེན་པ་རྙེད་པའི་ཚད་མ་དེ་ཐ་སྙད་
དཔྱོད་བྱེད་ཀྱི་ཚད་མ་ཡིན་པར་ཐལ། དེ་ཀུན་རྫོབ་བདེན་པ་ལ་ཐ་སྙད་དཔྱོད་བྱེད་ཀྱི་ཚད་མར་སོང་བའི་ཕྱིར། འདོད་ན། དེ་དང་མཐར་ཐུག་དཔྱོད་བྱེད་ཀྱི་ཚད་མའི་གཞི་མཐུན་མེད་པར་ཐལ། འདོད་པའི་ཕྱིར་ཟེར་ན། མ་ཁྱབ། འདོད་
མི་ནུས་ཏེ། རྣམ་མཁྱེན་དེ་དེ་གཉིས་ཀ་ཡིན་པའི་ཕྱིར། ཁ་ཅིག་བུམ་པ་བདེན་སྟོང་ཆོས་ཅན། ཀུན་རྫོབ་བདེན་པ་ཡིན་པར་ཐལ། རང་ཉིད་རྙེད་པའི་ཚད་མ་རང་ལ་ཐ་སྙད་དཔྱོད་བྱེད་ཀྱི་ཚད་མར་སོང་བའི་ཕྱིར། དེར་ཐལ། རང་
ཉིད་རྙེད་པའི་ཐ་སྙད་དཔྱོད་བྱེད་ཀྱི་ཚད་མ་ཡོད་པའི་ཕྱིར། ཟེར་ན་མ་ཁྱབ། མ་གྲུབ་ན། དེར་ཐལ། དེ་འདྲ་བའི་ཐ་སྙད་དཔྱོད་བྱེད་རྣམ་མཁྱེན་ཡོད་པའི་ཕྱིར། ཁ་ཅིག་དོན་དམ་བདེན་པར་གྲུབ་པའི་ཆོས་མེད་པར་ཐལ། གཞི་གྲུབ་

[101B] དེར་ཐལ། གཞི་གྲུབ་ན་ཀུན་རྫོབ་ཏུ་གྲུབ་དགོས་པའི་ཕྱིར། ཟེར་ན། མ་ཁྱབ་སྟེ། ཀུན་རྫོབ་བདེན་པ་ཞེས་པའི་ཚིག་ཟུར་གྱི་ཀུན་རྫོབ་ཅེས་པ་བདེན་འཛིན་ལ་བྱེད། ཀུན་རྫོབ་ཏུ་གྲུབ་ཅེས་པའི་ཚིག་ཟུར་གྱི་ཀུན་
རྫོབ་ཅེས་པ་ཐ་སྙད་དུ་ཡོད་པའི་དོན་ལ་བྱེད་པའི་ཕྱིར། དེར་ཐལ། ཀུན་རྫོབ་བདེན་པ་ཞེས་པའི་དོན་བློ་ཀུན་རྫོབ་པ་བདེན་འཛིན་གྱི་ངོར་བདེན་པས་ཀུན་རྫོབ་བདེན་པ་དང། ཐ་སྙད་དུ་གྲུབ་ཅིང་དོན་དམ་པར་མ་གྲུབ་པར་ཀུན་རྫོབ་ཏུ་གྲུབ་པར་འཇོག་
པའི་ཕྱིར། འདོད་ན། བཀག་ཟིན། ཁ་ཅིག་དོན་དམ་པར་གྲུབ་པའི་ཆོས་ཡོད་པར་ཐལ། དོན་དམ་བདེན་པར་གྲུབ་པའི་ཆོས་ཡོད་པའི་ཕྱིར། ཟེར་ན། མ་ཁྱབ། འོ་ན། བདེན་པར་གྲུབ་པའི་ཆོས་ཡོད་པར་ཐལ། བདེན་པ་ཡིན་པར་གྲུབ་པའི་
ཆོས་ཡོད་པའི་ཕྱིར། ཁྱབ་པ་ཁས། དེར་ཐལ། བདེན་པ་ཡིན་པའི་ཆོས་ཡོད་པའི་ཕྱིར། ཁ་ཅིག་ཡུལ་ཅན་དོན་དམ་ཡིན་ན། དོན་དམ་ཡིན་དགོས་པར་ཐལ། ཡུལ་དོན་དམ་ཡིན་ན། དོན་དམ་ཡིན་དགོས་པའི་ཕྱིར། ཟེར་ན། མ་ཁྱབ། ཁ་
ཅིག་འདོད་གསུང་ན། མི་འཐད་པར་ཐལ། དོན་དམ་ཡིན་ན། སྟོང་ཉིད་ཡིན་དགོས། ཡུལ་ཅན་དོན་དམ་ཡིན་ན། ཤེས་པ་ཡིན་དགོས་པའི་ཕྱིར། ཁ་ཅིག་དོན་དམ་ཡིན་ན། སྟོང་ཉིད་ཡིན་མི་དགོས་པར་ཐལ། སྟོང་ཉིད་མངོན་
སུམ་དུ་རྟོགས་པའི་སློབ་པའི་མཉམ་གཞག་ཡེ་ཤེས་དེ་དོན་དམ་ཡིན་པའི་ཕྱིར། དེར་ཐལ། དེ་རྣམ་གྲངས་མ་ཡིན་པའི་ཡུལ་ཅན་དོན་དམ་ཡིན་པའི་ཕྱིར། ཟེར་ན། མ་ཁྱབ། རྟགས་དེར་ཐལ། དེ་རྣམ་གྲངས་མ་ཡིན་པའི་ཡུལ་
ཅན་དོན་དམ་དངོས་དང་སྟོང་ཉིད་རྟོགས་པའི་རིག་ཤེས་རྗེས་དཔག་དེ་ཡུལ་ཅན་དོན་དམ་རྗེས་མཐུན་པ་ཡིན་པའི་ཕྱིར། དེར་ཐལ། དབུས་མཐའ་ལས། དོན་དམ་དེ་དང་རྗེས་མཐུན་ཕྱིར། །དོན་དམ་ཡིན་པར་ཁོ་བོས་འདོད། །ཅེས་གསུངས་པའི་

[102A]༄༅། །ཕྱིར། ཁ་ཅིག་ཀུན་རྫོབ་ལ་ཡང་དག་ཀུན་རྫོབ་མེད་པར་ཐལ། རང་སྣང་ཡུལ་དུ་བྱེད་པའི་བློ་ལ་སྣང་བ་སྣང་བ་ལྟར་དུ་གྲུབ་པའི་ཀུན་རྫོབ་མེད་པའི་ཕྱིར། དེར་ཐལ། བུམ་པ་ལྟ་བུ་རང་ཉིད་སྣང་ཡུལ་དུ་བྱེད་པའི་དབང་
ཤེས་ལ་ཕྱི་རོལ་དོན་དུ་སྣང་ཡང་དེར་མ་གྲུབ། རང་ཉིད་བདེན་པར་འཛིན་པའི་རྟོག་པ་ལ་བདེན་གྲུབ་ཏུ་སྣང་ཡང་དེར་མ་གྲུབ་པའི་ཕྱིར་ཟེར་ན། མ་ཁྱབ། ཁ་ཅིག་ཀུན་རྫོབ་ལ་ཡང་དག་དང་ལོག་པ་གཉིས་ཀྱི་དབྱེ་བ་འཐད་པ་དང་ཡང་དག་ཀུན་རྫོབ་ཡིན་ན། དོན་བྱེད་
ནུས་པ་ཡིན་དགོས་པར་ཐལ། བདེན་གཉིས་ལས། སྣང་དུ་འདྲ་ཡང་དོན་བྱེད་དག་ནུས་པའི་ཕྱིར་དང་མི་ནུས་ཕྱིར། །ཡང་དག་ཡང་དག་མ་ཡིན་པ། །ཀུན་རྫོབ་ཀྱི་ནི་དབྱེ་བ་བྱས། །ཞེས་གསུངས་པའི་ཕྱིར། ཟེར་ན། མ་ཁྱབ་སྟེ། དེ་ནི་མཚན་འཛིན་ངོས་བཟུང་བ་
ཡིན་པའི་ཕྱིར། ཁ་ཅིག་ཤེས་བྱ་ལ་བདེན་པ་གཉིས་སུ་གྲངས་མ་ངེས་པར་ཐལ། བདེན་གཉིས་གང་རུང་མ་ཡིན་པའི་ཕུང་གསུམ་པ་ཡོད་པའི་ཕྱིར། དེར་ཐལ། བདེན་པ་གསུམ་པ་ཞིག་ཡོད་པའི་ཕྱིར། དེར་ཐལ། བདེན་པ་བཞི་ཡོད་པའི་ཕྱིར། ཟེར་ན། མ་
ཁྱབ་སྙམ། ཁ་ཅིག་སྟོང་ཉིད་མངོན་སུམ་དུ་རྟོགས་པའི་སློབ་པའི་ཡེ་ཤེས་ཀྱི་དངོས་ཀྱི་གཞལ་བྱར་གྱུར་པའི་ཀུན་རྫོབ་བདེན་པ་ཡོད་པར་ཐལ། དེའི་གཞལ་བྱར་གྱུར་པའི་ཀུན་རྫོབ་ཡོད་པའི་ཕྱིར། དེར་ཐལ། ཐེག་ཆེན་མཐོང་ལམ་བར་ཆད་མེད་
ལམ་གྱི་གཞལ་བྱར་གྱུར་པའི་ཀུན་རྫོབ་ཡོད་པའི་ཕྱིར། དེར་ཐལ། དེའི་ཡུལ་དུ་གྱུར་པའི་ཀུན་རྫོབ་ཡོད་པའི་ཕྱིར། དེར་ཐལ། དེའི་དམིགས་ཡུལ་དུ་གྱུར་པའི་ཀུན་རྫོབ་ཡོད་པའི་ཕྱིར། རང་རེས་འདིར་མ་ཁྱབ། ཁ་ཅིག་ཁྱབ་པར་འདོད་དོ། །
རྟགས་དེར་ཐལ། ཆོས་ཐམས་ཅད་དེའི་དམིགས་ཡུལ་ཡིན་པའི་ཕྱིར། དེར་ཐལ། དེས་དམིགས་པ་ཆོས་ཐམས་ཅད་ལ་དམིགས་ནས་རྣམ་པ་བདེན་མེད་དུ་རྟོགས་པའི་ཕྱིར། འདོད་མི་ནུས་ཏེ། དེའི་དངོས་ཀྱི་གཞལ་བྱ་ཡིན་ན། སྟོང་ཉིད་ཡིན་དགོས་པའི་

[102B] དེར་ཐལ། དེས་སྟོང་ཉིད་ལས་གཞན་པའི་ཆོས་མངོན་སུམ་དུ་མ་རྟོགས་པའི་ཕྱིར། ཁ་ཅིག་རྣམ་མཁྱེན་གྱིས་ཇི་སྙེད་པ་མ་གཟིགས་པར་ཇི་ལྟ་བ་གཟིགས་པར་ཐལ། དེས་ཇི་སྙེད་པ་མ་གཟིགས་པའི་ཚུལ་གྱིས་ཇི་ལྟ་བ་གཟིགས་པའི་ཕྱིར། ཟེར་ན། མ་ཁྱབ་
མ་གྲུབ་ན། དེར་ཐལ། དེས་ཀུན་རྫོབ་པའི་གཉིས་སྣང་གི་སྤྲོས་པ་དང་བྲལ་བའི་ཚུལ་གྱིས་ཇི་ལྟ་བ་གཟིགས་པའི་ཕྱིར། དེར་ཐལ། འཇུག་འགྲེལ་ལས། དངོས་པོ་བྱས་པ་ཅན་ལ་མ་རེག་པར། ཞེས་གསུངས་པའི་དོན་ཡོད་པའི་ཕྱིར། འདོད་ན། དེ་མི་འཐད་
པར་ཐལ། རྣམ་མཁྱེན་གྱིས་བདེན་གཉིས་དུས་ཅིག་ཅར་དུ་གཟིགས་པའི་ཕྱིར། ཁོ་ན་རེ། རྣམ་མཁྱེན་གྱིས་དུས་གསུམ་ཅིག་ཅར་དུ་གཟིགས་པར་ཐལ། དེས་བདེན་གཉིས་ཅིག་ཅར་དུ་གཟིགས་པའི་ཕྱིར། འདོད་ན། དུས་གསུམ་ཅིག་ཅར་དུ་གྲུབ་པར་
ཐལ། འདོད་པའི་ཕྱིར། ཟེར་ན། མ་ཁྱབ་སྟེ། དེ་མཁྱེན་པའི་དུས་དང། དེ་གྲུབ་པའི་དུས་ཞེས་པའི་དུས་ཀྱི་མིང་འདྲ་ཡང་དོན་མི་འདྲ་བའི་ཕྱིར། འདོད་མི་ནུས་ཏེ། སྔོན་དང་ཕྱི་མའི་དུས་ཅིག་ཅར་དུ་མ་གྲུབ་པའི་ཕྱིར། ཁ་ཅིག་གཉིས་སྣང་དང་བཅས་
ནུབ་ཀྱི་དོན་ཀུན་རྫོབ་ཀྱི་སྣང་བ་དང་བཅས་མ་བཅས་ཀྱི་དོན་ལ་མི་བྱེད་པར་ཐལ། རྣམ་མཁྱེན་གྱིས་དོན་དམ་གཟིགས་པའི་ཚེ་ཀུན་རྫོབ་ཀྱི་སྣང་བ་མ་ནུབ་པའི་ཕྱིར། ཟེར་ན། མ་ཁྱབ་སྟེ། སྟོང་ཉིད་མངོན་སུམ་དུ་རྟོགས་པའི་སློབ་པའི་ཡེ་ཤེས་ཀྱི་གཟིགས་
ངོར་ཀུན་རྫོབ་ཀྱི་སྣང་བ་ནུབ་པས། རྣམ་མཁྱེན་དེ་དེ་འདྲ་བའི་རིགས་སུ་གནས་པ་དང། སློབ་ལམ་དུ་བདེན་སྣང་གི་དྲི་མས་ཀུན་རྫོབ་རྣམས་ཡུལ་ཡུལ་ཅན་གཉིས་འབྲེལ་མེད་རྒྱང་ཆད་ཀྱི་ཚུལ་དུ་སྣང་བ་དེ་འབྱུང་ལ། རྣམ་མཁྱེན་ལ་དེ་ལྟར་མི་འབྱུང་ཞིང་
བདེན་སྟོང་སྒྱུ་མ་ལྟ་བུར་གཟིགས་པའི་ཕྱིར། ཤེས་བྱ་ཆོས་ཅན། བདེན་གཉིས་ཀྱི་རྣམ་གཞག་གཏན་ལ་ཕབ་པ་ལ་དགོས་པ་ཡོད་དེ། ཇི་སྐད་དུ། བདེན་གཉིས་ལས། བདེན་གཉིས་རྣམ་དབྱེ་ཤེས་པ་དག་ཐུབ་པའི་བཀའ་ལ་མི་རྨོངས་ཏེ། །དེ་ཉིད་མ་ལུས་

[103A]༄༅། །ཚོགས་བསགས་ནས། །ཕུན་ཚོགས་ཕ་རོལ་འགྲོ་བར་འགྱུར། །ཞེས་གསུངས་པ་ལྟར་ཐུབ་པའི་གསུང་རབ་ཀྱི་དོན་ལ་མཁས་པ་དང། ཚོགས་གཉིས་རྫོགས་ནས་སངས་རྒྱས་ཀྱི་ཡོན་ཏན་ཕུན་ཚོགས་ཐོབ་པའི་དགོས་པ་ཡོད་པའི་ཕྱིར་
བདེན་བཞི་
༄༅། །གཉིས་པ་སྒྲུབ་པའི་དམིགས་པ་བདེན་པ་བཞི་ལ་འདོམས་པ་ནི། ཤཱ་རིའི་བུ་འདི་ལ་བྱང་ཆུབ་སེམས་དཔའ་སེམས་དཔའ་ཆེན་པོ་གཟུགས་སྟོང་པ་ཉིད་ལ་བརྩོན་ན་བརྩོན་ཞེས་བྱའོ་ཞེས་སོགས་དང། གཟུགས་
ལ་སོགས་པ་སྔོན་གྱི་མཐའ་ལ་སྦྱོར་བ་མི་བྱེད་ཅེས་སོགས་ཀྱི་ཡུམ་བར་མའི་མདོ་ཚིག་ཆོས་ཅན། ཁྱོད་སྒྲུབ་པའི་དམིགས་པ་བདེན་པ་བཞི་ལ་འདོམས་པའི་གདམས་ངག་ཡིན་ཏེ། བདེན་པ་བཞི་པོ་དེ་དོན་དམ་པར་གྲོལ་བ་དོན་གཉེར་གྱི་
བླང་དོར་གྱི་གནས་མ་ཡིན་ཞིང། ཐ་སྙད་དུ་འགོག་ལམ་གཉིས་པོ་གྲོལ་བ་དོན་གཉེར་གྱི་སྐྱེས་བུའི་བླང་བྱའི་གནས་དང་སྡུག་ཀུན་གཉིས་པོ་དོར་བྱའི་གནས་ཡིན་ནོ་ཞེས་འདོམས་པར་བྱེད་པའི་ཡུམ་བར་མའི་མདོ་ཚིག་ཡིན་པའི་ཕྱིར་
དེ་འཆད་པ་ལ། རྩ་བར། བདེན་པ་རྣམས་དང་ནི། །ཞེས་པ་དང། འགྲེལ་པ་ལས། སྡུག་བསྔལ་ལ་གཟུགས་ལ་སོགས་པ་འབྲས་བུར་གྱུར་པའི་སྟོང་པ་ཉིད་དང། ཞེས་སོགས་གསུངས། འདིའི་སྐབས་སུ་མཐའ་དཔྱད་པ་ལ་གསུམ་
ལས། ཁ་ཅིག་བླང་དོར་གང་རུང་ཡིན་ན། བདེན་བཞི་གང་རུང་ཡིན་པས་ཁྱབ་ཟེར་ན། སྟོན་པ་ཤཱཀྱ་ཐུབ་པ་ཆོས་ཅན། དེར་ཐལ། དེའི་ཕྱིར། དེར་ཐལ། བླང་བྱ་ཡིན་པའི་ཕྱིར། དེར་ཐལ། ཐོབ་བྱ་ཡིན་པའི་ཕྱིར། དེར་ཐལ་
ཐོབ་བྱ་མཐར་ཐུག་ཡིན་པའི་ཕྱིར། དེར་ཐལ། སངས་རྒྱས་ཡིན་པའི་ཕྱིར། རྩ་བར་འདོད་ན། འགོག་ལམ་གང་རུང་ཡིན་པར་ཐལ། བདེན་བཞི་གང་རུང་གང་ཞིག་སྡུག་ཀུན་གཉིས་གང་རུང་མ་ཡིན་པའི་ཕྱིར། དང་པོ་ཁས། ཕྱི་མ་དེར་ཐལ་

[103B] འདོད་ན། ལམ་བདེན་ཡིན་པར་ཐལ། འདོད་པ་གང་ཞིག་འགོག་བདེན་མ་ཡིན་པའི་ཕྱིར། འདོད་ན། ཤེས་པ་ཡིན་པར་ཐལ་ལོ། །འདོད་མི་ནུས་ཏེ། གཟུགས་དང་ལྡན་པའི་ཕྱིར། ཁ་ཅིག་རང་རྒྱུ་ཀུན་འབྱུང་
བདེན་པའི་རྣམ་སྨིན་གྱི་འབྲས་བུར་གྱུར་པའི་ཟག་བཅས། སྡུག་བསྔལ་བདེན་པའི་མཚན་ཉིད། རང་འབྲས་སྡུག་བསྔལ་བདེན་པའི་རྣམ་སྨིན་གྱི་རྒྱུར་གྱུར་པའི་ཟག་བཅས། ཀུན་འབྱུང་བདེན་པའི་མཚན་ཉིད་ཟེར་ན། མ་དག་པའི་སྣོད་ཀྱི་འཇིག་རྟེན་ཆོས་
ཅན། མཚན་ཉིད་དང་པོ་དེར་ཐལ། མཚོན་བྱ་དང་པོ་དེའི་ཕྱིར། དེར་ཐལ། མ་དག་པའི་སྣོད་ཀྱི་འཇིག་རྟེན་ཡིན་པའི་ཕྱིར། ཁྱབ་སྟེ། ཀུན་ལས་བཏུས་ལས། སྡུག་བསྔལ་གྱི་བདེན་པ་གང་ཞེ་ན། དེ་ནི་སེམས་ཅན་སྐྱེ་བ་དང། སྐྱེ་བའི་གནས་ཀྱིས་ཀྱང་
རིགས་པར་བྱའོ་ཞེས་གསུངས་པའི་ཕྱིར། རྩ་བར་འདོད་ན། དེ་ཆོས་ཅན། རྣམ་སྨིན་གྱི་འབྲས་བུ་ཡིན་པར་ཐལ། འདོད་པའི་ཕྱིར། འདོད་ན། གང་ཟག་གི་རྒྱུད་ཀྱི་བསྡུས་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང། མི་དགེ་
བའི་ལས་ཆོས་ཅན། མཚན་ཉིད་གཉིས་ཀ་དེར་ཐལ། མཚོན་བྱ་གཉིས་པོ་དེའི་ཕྱིར། དེར་ཐལ། རང་རྒྱུ་ཉོན་མོངས་པའི་དབང་གིས་བྱུང་བའི་མི་དགེ་བའི་ལས་ཡིན་པའི་ཕྱིར། ཁྱབ་སྟེ། ཀུན་བཏུས་ལས། ཀུན་འབྱུང་བདེན་པ་གང་ཞེ་ན། ཉོན་མོངས་པ་
དང། ཉོན་མོངས་པའི་དབང་གིས་བྱུང་བའི་ལས་སོ། །ལས་དང་ཉོན་མོངས་པས་བསྐྱེད་པ་དང། ལས་དང་ཉོན་མོངས་པའི་དབང་གིས་བྱུང་བ་འདི་མཐའ་དག་སྡུག་བསྔལ་གྱི་བདེན་པ་ཡིན་པར་རིག་པར་བྱའོ། །ཞེས་གསུངས་པའི་ཕྱིར། རྩ་བར་འདོད་
ན། རྣམ་སྨིན་གྱི་རྒྱུ་འབྲས་གཉིས་ཀ་ཡིན་པར་ཐལ། འདོད་པའི་ཕྱིར། འདོད་ན། རྣམ་སྨིན་གྱི་འབྲས་བུ་ཡིན་པར་ཐལ། འདོད་པའི་ཕྱིར། འདོད་ན། ལུང་མ་བསྟན་ཡིན་པར་ཐལ། འདོད་པའི་ཕྱིར། ཁྱབ་སྟེ། མཛོད་ལས། རྣམ་སྨིན་ལུང་

[104A]༄༅། །དུ་མ་བསྟན་ཆོས། །ཞེས་གསུངས་པའི་ཕྱིར། འདོད་མི་ནུས་ཏེ། མི་དགེ་བ་ཡིན་པའི་ཕྱིར། ཁ་ཅིག་སྣོད་བཅུད་གང་རུང་གིས་བསྡུས་པའི་ཟག་བཅས། སྡུག་བསྔལ་བདེན་པའི་མཚན་ཉིད། ལས་ཉོན་གང་
རུང་གིས་བསྡུས་པའི་ཟག་བཅས། ཀུན་འབྱུང་བདེན་པའི་མཚན་ཉིད་ཟེར་ན། བྱང་སེམས་འཕགས་པའི་རྒྱུད་ཀྱི་གང་ཟག་གི་བདག་འཛིན་ཆོས་ཅན། མཚོན་བྱ་དང་པོ་དེར་ཐལ། མཚན་ཉིད་དང་པོ་དེའི་ཕྱིར། དེར་ཐལ། བཅུད་ཀྱིས་བསྡུས་
པའི་ཟག་བཅས་ཡིན་པའི་ཕྱིར། དེར་ཐལ། ཉོན་མོངས་ཡིན་པའི་ཕྱིར། དེར་ཐལ། གང་ཟག་གི་བདག་འཛིན་ཡིན་པའི་ཕྱིར། འདོད་ན། བྱང་སེམས་འཕགས་པའི་རྒྱུད་ལ་སྡུག་བསྔལ་བདེན་པ་ཡོད་པར་ཐལ། འདོད་པའི་ཕྱིར་
འདོད་ན། དེའི་རྒྱུད་ལ་སྐྱེ་རྒ་ན་འཆིའི་སྡུག་བསྔལ་ཡོད་པར་ཐལ། འདོད་པའི་ཕྱིར། འདོད་མི་ནུས་ཏེ། རྒྱུད་བླ་མ་ལས། འཕགས་པས་ན་དང་རྒ་བ་དང། །འཆི་བའི་སྡུག་བསྔལ་རྩད་ནས་སྤངས། །ཞེས་གསུངས་པའི་ཕྱིར། གཞན་
ཡང། དེ་ཆོས་ཅན། ཀུན་འབྱུང་བདེན་པ་ཡིན་པར་ཐལ། ལས་ཉོན་གང་རུང་གིས་བསྡུས་པའི་ཟག་བཅས་ཡིན་པའི་ཕྱིར། དེར་ཐལ། ཉོན་མོངས་པས་བསྡུས་པའི་ཟག་བཅས་ཡིན་པའི་ཕྱིར། དེར་ཐལ། ཉོན་མོངས་ཡིན་པའི་
པའི། འདོད་ན། དེའི་རྒྱུད་ལ་སྡུག་བདེན་ཡོད་པར་ཐལ། འདོད་ན། བཀག་ཟིན། ཁ་ཅིག་མི་རྟག་སྡུག་བསྔལ་སྟོང་པ་བདག་མེད་བཞི་ཚོགས་པའི་ཚོགས་དོན། སྡུག་བསྔལ་བདེན་པའི་མཚན་ཉིད། རྒྱུ་ཀུན་འབྱུང་རབ་སྐྱེ་རྐྱེན་གྱི་
རྣམ་པ་བཞི་ཚོགས་བའི་ཚོགས་དོན། ཀུན་འབྱུང་བདེན་པའི་མཚན་ཉིད་ཟེར་ན། དང་པོ་དེ་མི་འཐད་པར་ཐལ། དེ་འདྲ་བའི་ཚོགས་དོན་གཉིས་འདུས་བྱས་མ་ཡིན་པའི་ཕྱིར། དེར་ཐལ། སྟོང་པ་བདག་མེད་གཉིས་ཚོགས་པའི་ཚོགས་དོན་འདུས་བྱས་

[104B] དེར་ཐལ། དེ་འདུས་མ་བྱས་ཡིན་པའི་ཕྱིར། དེར་ཐལ། དེ་གཉིས་ཚོགས་པའི་ཚོགས་པ་འདུས་མ་བྱས་ཡིན་པའི་ཕྱིར། དེར་ཐལ། དེ་གཉིས་འདུས་མ་བྱས་ཡིན་པའི་ཕྱིར། གཞན་ཡང། རྒྱུའི་རྣམ་པ་དང་རྐྱེན་གྱི་རྣམ་
པ་ཀུན་འབྱུང་བདེན་པ་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན། དེ་མི་འཐད་པར་ཐལ། སངས་རྒྱས་ཀྱི་ས་ན་རྒྱུ་རྐྱེན་གྱི་རྣམ་པ་ཡོད་པའི་ཕྱིར། དེར་ཐལ། དེ་ན་རྒྱུ་རྐྱེན་ཡོད་པའི་ཕྱིར། དེར་ཐལ། དེ་ན་འདུས་བྱས་ཡོད་པའི་
ཕྱིར། ཁ་ཅིག་སྡུག་ཀུན་གང་རུང་ཡིན་ན། སྤང་བྱ་ཡིན་པས་ཁྱབ་ཟེར་ན། ངེས་པའི་རྒྱུན་ཞུགས་སྲིད་པ་ལན་བདུན་པ་ཆོས་ཅན། དེར་ཐལ། དེའི་ཕྱིར། དེར་ཐལ། སྡུག་བསྔལ་བདེན་པ་ཡིན་པའི་ཕྱིར། དེར་ཐལ། དེ་ལས་ཉོན་གྱི་
དབང་གིས་རང་དབང་མེད་པར་སྐྱེ་བ་བླངས་པའི་གང་ཟག་ཡིན་པའི་ཕྱིར། ཁྱབ་སྟེ། ཀུན་བཏུས་ལས། སེམས་ཅན་གྱི་འཇིག་རྟེན་གང་ཡིན་པ་དང། སྣོད་ཀྱི་འཇིག་རྟེན་གང་ཡིན་པ་ལས་དང་ཉོན་མོངས་པས་བསྐྱེད་པ། ལས་དང་ཉོན་མོངས་པའི་དབང་
གིས་བྱུང་བ་འདི་མཐའ་དག་སྡུག་བསྔལ་གྱི་བདེན་པ་ཡིན་པར་རིག་པར་བྱའོ། །ཞེས་གསུངས་པའི་ཕྱིར། འདོད་མི་ནུས་ཏེ། དགེ་འདུན་དཀོན་མཆོག་ཡིན་པའི་ཕྱིར། གཞན་ཡང། ལྷ་དང་མིར་སྐྱེ་བ་ལེན་པའི་ཐབས་སུ་གྱུར་པའི་སོ་སྐྱེའི་རྒྱུད་ཀྱི་
ཟག་བཅས་ཀྱི་དགེ་བའི་ལས་ཆོས་ཅན། དེར་ཐལ། དེའི་ཕྱིར། དེར་ཐལ། ཀུན་འབྱུང་བདེན་པ་ཡིན་པའི་ཕྱིར། དེར་ཐལ། ལས་ཀྱི་ཀུན་འབྱུང་ཡིན་པའི་ཕྱིར། འདོ་ན། ལྷ་མིར་སྐྱེ་བ་ལེན་པའི་ཐབས་སུ་གྱུར་པའི་ཟག་བཅས་ཀྱི་དགེ་བའི་ལས་སྤང་བྱ་ཡིན་
པར་ཐལ། འདོད་པའི་ཕྱིར། འདོད་ན། ལྷ་མིར་སྐྱེ་བའི་ཐབས་སྒྲུབ་པ་སྤང་བྱ་ཡིན་པར་ཐལ། འདོད་པའི་ཕྱིར། ཁྱབ་སྟེ། སོ་སོ་སྐྱེ་བོའི་རྒྱུད་ལ་ཟག་མེད་ཀྱི་ལས་མེད་པས་ཟག་བཅས་ཀྱི་དགེ་བའི་ལས་ཀྱིས་ལྷ་མིའི་གོ་འཕང་སྒྲུབ་དགོས་པའི་ཕྱིར་

[105A]༄༅། །ཁ་ཅིག་ཟག་བཅས་ཀྱི་གཟུགས་ཕུང་ཡིན་ན། སྡུག་བསྔལ་བདེན་པ་ཡིན་པས་ཁྱབ། ཟག་བཅས་ཀྱི་ལས་ཉོན་གང་རུང་ཡིན་ན། ཀུན་འབྱུང་བདེན་པ་ཡིན་པས་ཁྱབ་ཟེར་ན། དང་པོ་ལ། བདེ་བ་ཅན་གྱི་རྟེན་ཅན་
གྱི་སོ་སྐྱེའི་གཟུགས་ཕུང་ཆོས་ཅན། དེར་ཐལ། དེའི་ཕྱིར། དེར་ཐལ། སོ་སྐྱེའི་གཟུགས་ཕུང་ཡིན་པའི་ཕྱིར། འདོད་ན། དེ་མི་འཐད་པར་ཐལ། བདེ་བ་ཆན་གྱི་རྟེན་ཅན་གྱི་སྡུག་བསྔལ་བདེན་པ་མེད་པའི་ཕྱིར། དེར་ཐལ། བདེ་བ་ཅན་
དེ་སྡུག་བསྔལ་བདེན་པ་མ་ཡིན་པར་གསུངས་པའི་ཕྱིར། དེར་ཐལ། ཀུན་ལས་བཏུས་ལས། ཡོངས་སུ་དག་པའི་འཇིག་རྟེན་གྱི་ཁམས་དེ་དག་ནི་སྡུག་བསྔལ་གྱི་བདེན་པ་མ་ཡིན་པར་བལྟ་སྟེ། ཞེས་གསུངས་པའི་ཕྱིར། འོན་ཀྱང་བདེ་
བ་ཅན་གྱི་སོ་སྐྱེའི་རྒྱུད་ལ་ཟག་བཅས་ཀྱི་དགེ་བའི་ལས་ཡོད་དམ་སྙམ་ཡང་དཔྱད་པར་བྱའོ། །ཕྱི་མ་དེ་མི་འཐད་པར་ཐལ། བྱང་འཕགས་ཀྱི་རྒྱུད་ལ་ཉོན་མོངས་ཡོད་ཀྱང་སྡུག་ཀུན་མེད་པའི་ཕྱིར། ཁ་ཅིག་སྡུག་བསྔལ་ཡིན་ན། སྡུག་བསྔལ་བདེན་པ་ཡིན་
པས་ཁྱབ། ལས་ཡིན་ན། ཀུན་འབྱུང་བདེན་པ་ཡིན་པས་ཁྱབ་ཟེར་ན། དང་པོ་ལ། བྱང་འཕགས་ཀྱི་རྒྱུད་ཀྱི་ཡིད་འབྱུང་ཆོས་ཅན། དེར་ཐལ། དེའི་ཕྱིར། དེར་ཐལ། ཡིད་འབྱུང་ཡིན་པའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་
ཡོད་པའི་ཕྱིར། དེར་ཐལ། བྱང་སེམས་ཀྱིས་འཁོར་བར་ཡིད་འབྱུང་བའི་སྒོ་ནས་ངེས་འབྱུང་ལ་བློ་སྦྱོང་བ་ཡོད་པའི་ཕྱིར། གོང་དུ་འདོད་ན་སླའོ། །གཞན་ཡང། ཟག་མེད་ཀྱི་ལས་ཆོས་ཅན། ཕྱི་མ་དེར་ཐལ། དེའི་ཕྱིར། དེར་ཐལ། ཆོས་ཅན་དེའི་
ཕྱིར། འདོད་ན། ཟག་བཅས་ཀྱིས་བསྡུས་པར་ཐལ་ལོ། །མཁས་པ་མང་པོས་སྡུག་བསྔལ་ཡིན་ན། ཤེས་པ་ཡིན་པས་ཁྱབ། སྡུག་ཀུན་གཉིས་ཀྱང་འགལ་ལོ་གསུང། རེ་ཞིག་དང་པོ་དེ་མིའྠད་པར་ཐལ། སྡུག་བསྔལ་དུ་འགྱུར་བའི་ཤེས་པ་མ་ཡིན་པ་ཡོད་

[105B] དེར་ཐལ། སྡུག་བསྔལ་དང་སྡུག་བསྔལ་མྱོང་བའི་ཤེས་པ་ཐད་དད་དུ་འཇོག་པ་ལ་དགོས་པ་ཡོད་པའི་ཕྱིར། ཕྱི་མ་དེ་མི་འཐད་པར་ཐལ། དེ་གཉིས་ཀྱི་གཞི་མཐུན་པ་ཡོད་པའི་ཕྱིར། དེར་ཐལ། རང་གི་འབྲས་བུ་སྡུག་བདེན་གྱི་གཙོ་བོར་བྱེད་པའི་
ཟག་བཅས་ཀྱི་ཕུང་པོ་དང། རང་རྒྱུ་ལས་ཉོན་གྱི་དབང་གིས་བྱུང་བའི་ཟག་བཅས་ཀྱི་ཕུང་པོའི་གཞི་མཐུན་ཡོད་པའི་ཕྱིར། དེར་ཐལ། ལམ་མ་ཞུགས་ཀྱི་གང་ཟག་གི་རྒྱུད་ཀྱི་མ་རིག་པ་དང་སྲེད་པ་རྣམས་དེ་ལྟར་ཡིན་པའི་ཕྱིར། ཁ་ཅིག་སྐྱར་རྒ་ན་འཆི་གང་རུང་ཡིན་ན་
སྡུག་བསྔལ་བདེན་པ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ལ་སྐྱེ་བའི་ཆོས་མེད་པར་ཐལ། དམ་བཅའ་འཐད་པའི་ཕྱིར། འདོད་ན། དེའི་རྒྱུད་ལ་སྐྱེ་ཟིན་པ་དང་སྐྱེ་བའི་ཆོས་གཉིས་ཀ་མེད་པར་ཐལ། འདོད་པའི་ཕྱིར། འདོད་མི་ནུས་
ཏེ། དེའི་རྒྱུད་ལ་སྐྱེས་ཟིན་པ་དང་སྐྱེ་བའི་འདུས་བྱས་ཀྱིས་བསྡུས་པའི་ཡོན་ཏན་ཡོད་པའི་ཕྱིར། དེར་ཐལ། དེའི་རྒྱུད་ལ་འདུས་བྱས་ཀྱི་ཡོན་ཏན་ཡོད་པའི་ཕྱིར། ཁྱབ་སྟེ། འདུས་བྱས་ཡིན་ན། ཁྱོད་ཀྱི་སྐྱེ་གནས་འཇིག་གསུམ་ཀ་ཡོད་དགོས་པའི་ཕྱིར་
ཁ་ཅིག་མི་མཐུན་ཕྱོགས་ལས་གྲོལ་བའི་རྣམ་བྱང་བདེན་པ། འགོག་བདེན་གྱི་མཚན་ཉིད། དེ་ལས་གྲོལ་བྱེད་ཀྱི་རྣམ་བྱང་བདེན་པ། ལམ་བདེན་གྱི་མཚན་ཉིད་ཟེར་ན། དང་པོ་ལ། རྣམ་མཁྱེན་ཆོས་ཅན། འགོག་བདེན་ཡིན་པར་ཐལ། མཚན་ཉིད་དེའི་
ཕྱིར། དེར་ཐལ། སྒྲིབ་པ་མཐའ་དག་ལས་གྲོལ་བའི་རྣམ་བྱང་བདེན་པ་ཡིན་པའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་ན། འདུས་མ་བྱས་སུ་ཐལ་ལོ། །ཕྱི་མ་ལ་ལམ་བདེན་ཡིན་ན། མི་མཐུན་ཕྱོགས་ལས་མ་བྲལ་བས་ཁྱབ་པར་ཐལ་
དམ་བཅའ་འཐད་པའི་ཕྱིར། འདོད་ན། རྣམ་མཁྱེན་ཆོས་ཅན། དེར་ཐལ། དེའི་ཕྱིར། དེར་ཐལ། འཕགས་པའི་རྒྱུད་ཀྱི་མཁྱེན་པ་ཡིན་པའི་ཕྱིར། འདོད་མི་ནུས་སོ། །ཁ་ཅིག་ན་རེ། ལམ་བདེན་གྱི་བྲལ་འབྲས་སུ་གྱུར་པའི་རྣམ་བྱང་བདེན་པ་
[106A]༄༅། །འགོག་བདེན་གྱི་མཚན་ཉིད། འགོག་བདེན་གྱི་བྲལ་རྒྱུར་གྱུར་པའི་རྣམ་བྱང་བདེན་པ། ལམ་བདེན་གྱི་མཚན་ཉིད་ཟེར་ན། ལམ་བདེན་དང་དུས་མཉམ་དུ་གྲུབ་པའི་འགོག་བདེན་ཆོས་ཅན། མཚན་ཉིད་དང་པོ་དེར་
ཐལ། མཚོན་བྱ་དང་པོ་དེའི་ཕྱིར། འདོད་ན། མི་འཐད་པར་ཐལ། དེ་དང་དུས་མཉམ་ཡིན་པའི་ཕྱིར། གཞན་ཡང། མཚན་ཉིད་ཕྱི་མ་དེ་མི་འཐད་པར་ཐལ། ལམ་བདེན་ཡིན་ན། འགོག་བདེན་གྱི་བྲལ་རྒྱུ་ཡིན་མི་དགོས་པའི་ཕྱིར། དེར་
ཐལ། འགོག་བདེན་ཐོབ་ཟིན་པའི་ལམ་བདེན་ཡོད་པའི་ཕྱིར། ཁ་ཅིག་ན་རེ། འགོག་པ་ཞི་བ་གྱ་ནོམ་པ་ངེས་འབྱུང་གི་རྣམ་པ་གང་རུང་ཡིན་ན། འགོག་བདེན་ཡིན་པས་ཁྱབ། ལམ་སྒྲུབ་པ་རིག་པ་ངེས་འབྱིན་གྱི་རྣམ་པ་གང་རུང་ཡིན་ན་
ལམ་བདེན་ཡིན་པས་ཁྱབ་ཟེར་ན། དང་པོ་ལ། ཉན་ཐོས་མཐོང་ལམ་པའི་རྒྱུད་ཀྱི་སོ་སོར་བརྟགས་མིན་གྱི་འགོག་པ་ཆོས་ཅན། དེར་ཐལ། དེའི་ཕྱིར། དེར་ཐལ། འགོག་པ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། ཁྱབ་སྟེ། འགོག་
པ་དེ་ལ་སོ་སོར་བརྟགས་འགོག་དང་སོ་སོར་བརྟགས་མིན་གྱི་འགོག་པ་གཉིས་ཀྱི་དབྱེ་བ་འཐད་པའི་ཕྱིར། འདོད་ན། སོ་སོར་བརྟགས་འགོག་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཕྱི་མ་ལ། ཉན་ཐོས་ཀྱི་ཚོགས་ལམ་ཆོས་
ཅན། དེར་ཐལ། དེའི་ཕྱིར། དེར་ཐལ། ལམ་ཡིན་པའི་ཕྱིར། དེར་ཐལ། ཚོགས་ལམ་ཡིན་པའི་ཕྱིར། འདོད་ན། འཕགས་རྒྱུད་ཀྱི་མཁྱེན་པར་ཐལ། འདོད་པའི་ཕྱིར། འདོད་མི་ནུས་ཏེ། སོ་སྐྱེའི་རྒྱུད་ཀྱི་ཆོས་ཡིན་པའི་ཕྱིར། དེར་ཐལ་
ཉན་ཐོས་ཀྱི་ཚོགས་ལམ་པའི་རྒྱུད་ཀྱི་ལམ་ཡིན་པའི་ཕྱིར། ཁྱབ་སྟེ། ཉན་ཐོས་ཚོགས་ལམ་པ་ཡིན་ན། སོ་སྐྱེ་ཡིན་དགོས་པའི་ཕྱིར། ཁ་ཅིག་འགོག་བདེན་ཡིན་ན། དོན་དམ་བདེན་པ་ཡིན་པས་ཁྱབ་ཟེར་ན། ཉན་ཐོས་མཐོང་ལམ་རྣམ་

[106B] དེར་ཐལ། དེའི་ཕྱིར། དེར་ཐལ། སྤངས་པ་ཡིན་པའི་ཕྱིར། དེར་ཐལ། ཆོས་ཅན་དེ་དང་གཅིག་ཡིན་པའི་ཕྱིར། འདོད་མི་ནུས་ཏེ། ཀུན་རྫོབ་བདེན་
པ་ཡིན་པའི་ཕྱིར། གཞན་ཡང། དེ་མི་འཐད་པར་ཐལ། གང་ཟག་གི་བདག་མེད་ཕྲ་མོར་གྱུར་པའི་འགོག་བདེན་ཡོད་པའི་ཕྱིར། དེར་ཐལ། ཉན་ཐོས་མཐོང་ལམ་རྣམ་གྲོལ་ལམ་གྱི་གཞལ་བྱར་གྱུར་པའི་གང་ཟག་གི་བདག་མེད་ཕྲ་མོ་ཡོད་པའི་ཕྱིར། ཁ་
ཅིག་འགོག་བདེན་ཡིན་ན། ཀུན་རྫོབ་བདེན་པ་ཡིན་པས་ཁྱབ་ཟེར་ན། དེ་མི་འཐད་པར་ཐལ། འགོག་བདེན་དང་དོན་དམ་བདེན་པའི་གཞི་མཐུན་ཡོད་པའི་ཕྱིར། དེར་ཐལ། འགོག་བདེན་དང་དེ་བཞིན་ཉིད་ཀྱི་གཞི་མཐུན་ཡོད་པའི་ཕྱིར། དེར་ཐལ། འགྲེལ་པ་
ལས། རྒྱུ་ལ་མ་ལྟོས་པའི་དེ་བཞིན་ཉིད་འགོག་པའི་བདེན་པ་དང། ཞེས་གསུངས་པའི་ཕྱིར། ཁ་ཅིག་སྡུག་བསྔལ་བདེན་པ་དང་ལམ་བདེན་གཉིས་མི་འགལ་ཟེར་ན། དེ་གཉིས་འགལ་བར་ཐལ། ལམ་བདེན་ཡིན་ན། ཟག་མེད་ཡིན་དགོས་པ་གང་ཞིག་སྡུག་
བདེན་ཡིན་ན། ཟག་བཅས་ཡིན་དགོས་པའི་ཕྱིར། དང་པོ་དེར་ཐལ། མཛོད་ལས། ཟག་མེད་ལམ་གྱི་བདེན་པ་དང། །ཞེས་གསུངས་པའི་ཕྱིར། ཕྱི་མ་དེར་ཐལ། སྡུག་བདེན་ཡིན་ན། ཟག་བཅས་འབྲས་བསྡུས་ཀྱི་ཆར་གྱུར་པ་ཡིན་དགོས་པའི་ཕྱིར། ཁ་ཅིག་
བྱང་སེམས་ཀྱི་རྒྱུད་ཀྱི་འགོག་བདེན་ཡིན་ན། བྱང་སེམས་ཀྱི་འགོག་བདེན་ཡིན་པས་ཁྱབ། བྱང་སེམས་ཀྱི་རྒྱུད་ཀྱི་ལམ་བདེན་ཡིན་ན། བྱང་སེམས་ཀྱི་ལམ་བདེན་ཡིན་པས་ཁྱབ་ཟེར་ན། དང་པོ་ལ། ཐེག་དམན་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་
སེམས་ཚོགས་ལམ་པའི་རྒྱུད་ཀྱི་འགོག་བདེན་ཆོས་ཅན། དེར་ཐལ། དེའི་ཕྱིར། དེར་ཐལ། བྱང་སེམས་ཚོགས་ལམ་པའི་རྒྱུད་ཀྱི་འགོག་བདེན་ཡིན་པའི་ཕྱིར། རྟགས་སླ། འདོད་ན། རང་ཐོབ་བྱེད་ཀྱི་ཐབས་སུ་གྱུར་པའི་བྱང་སེམས་ཀྱི་ལམ་བདེན་གྱི་སྟོབས་

[107A]༄༅། །ཀྱིས་ཐོབ་པར་ཐལ། འདོད་པའི་ཕྱིར། འདོད་ན། ཐེག་ཆེན་འཕགས་པའི་རྒྱུད་ཀྱི་ཡོན་ཏན་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། བྱང་སེམས་སོ་སྐྱེའི་རྒྱུད་ཀྱི་ཡོན་ཏན་ཡིན་པའི་ཕྱིར། ཕྱི་མ་ལ། དེ་འདྲ་
བའི་བྱང་སེམས་ཚོགས་ལམ་པའི་རྒྱུད་ཀྱི་ལམ་བདེན་ཆོས་ཅན། དེར་ཐལ། དེའི་ཕྱིར། རྟགས་གསལ་སླའོ། །གཉིས་པ་རང་ལུགས་ལ། ཟག་བཅས་འབྲས་བསྡུས་ཀྱི་ཆར་གྱུར་པའི་ཀུན་ནས་ཉོན་མོངས་ཕྱོགས་ཀྱི་བདེན་པ། སྡུག་བསྔལ་
བདེན་པའི་མཚན་ཉིད། དེ་ལ་ངོ་བོའི་སྒོ་ནས་དབྱེ་ན། སྡུག་བསྔལ་གྱི་སྡུག་བསྔལ། འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་དང་གསུམ། ལུས་ཀྱི་ཚོར་བ་སྡུག་བསྔལ་རགས་པ་ལྟ་བུ་དང་པོ་དང། ཟས་ཀྱི་རོ་མྱོང་བའི་ཚོར་བ་བདེ་བ་ལྟ་
བུ་གཉིས་པ་དང། ཉེར་ལེན་གྱི་ཕུང་པོའི་སྟེང་གི་མི་རྟག་པ་ལྟ་བུ་གསུམ་པའོ། །མྱོང་ཚུལ་གྱིས་དབྱེ་ན་བརྒྱད་ཀྱང་ཡོད་དེ། དེར་གྱུར་པའི་སྐྱེ་བའི་སྡུག་བསྔལ། རྒ་བའི་སྡུག་བསྔལ། ན་བའི་སྡུག་བསྔལ། འཆི་བའི་སྡུག་བསྔལ། མི་སྡུག་པ་དང་ཕྲད་
པའི་སྡུག་བསྔལ། སྡུག་པ་དང་བྲལ་བའི་སྡུག་བསྔལ། འདོད་པ་བཙལ་ཀྱང་མ་རྙེད་པའི་སྡུག་བསྔལ། གནས་ངན་ལེན་གྱི་སྡུག་བསྔལ་དང་བརྒྱད་ཡོད་པའི་ཕྱིར། ཟག་བཅས་རྒྱུ་བསྡུས་ཀྱི་ཆར་གྱུར་བའི་ཀུན་ནས་ཉོན་མོངས་ཕྱོགས་ཀྱི་བདེན་པ་
ཀུན་འབྱུང་བདེན་པའི་མཚན་ཉིད། དེ་ལ་ངོ་བོའི་སྒོ་ནས་དབྱེ་ན། ལས་ཀྱི་ཀུན་འབྱུང་དང། ཉོན་མོངས་པའི་ཀུན་འབྱུང་གཉིས་ཡོད། ལས་ཀྱི་ཀུན་འབྱུང་ལ་དེར་གྱུར་པའི་དགེ་མི་དགེ་ལུང་མ་བསྟན་གྱི་ལས་གསུམ་ཡོད། ཉོན་མོངས་པའི་ཀུན་
འབྱུང་ལ་དེར་གྱུར་པའི་རྩ་ཉོན་དྲུག་ཉེ་ཉོན་ཉི་ཤུ། རང་ཐོབ་བྱེད་ཀྱི་ཐབས་སུ་གྱུར་པའི་ལམ་བདེན་གྱི་བྲལ་འབྲས་སུ་གྱུར་པའི་རྣམ་བྱང་བདེན་པ། འགོག་བདེན་གྱི་མཚན་ཉིད། དེ་ལ་ཐེག་པ་གསུམ་གྱི་འཕགས་རྒྱུད་ཀྱི་འགོག་བདེན་གསུམ་ཡོད། རང་གི་

[107B] ལམ་བདེན་གྱི་མཚན་ཉིད། དེ་ལ་དེར་གྱུར་པའི་ཚོགས་ལམ་སྦྱོར་ལམ་མཐོང་ལམ་སྒོམ་ལམ་མི་སློབ་ལམ་དང་ལྔ་ཡོད། འོ་ན། བདེན་པ་བཞིའི་གོ་རིམ་ཇི་ལྟར་ཡིན་ཞེ་ན། ཡོད་དེ། དང་པོར་སྡུག་བདེན། དེ་རྗེས་ཀུན་འབྱུང། དེ་རྗེས་འགོག་བདེན། དེ་རྗེས་ལམ་བདེན་བསྟན་པ་དེ་ཡུལ་ཅན་མངོན་རྟོགས་ཀྱི་རིམ་པ་སྒོམ་ཚུལ་དང་མཐུན་པར་བསྟན་པ་ཡིན་ལ། དང་པོར་ཀུན་འབྱུང། དེ་ནས་ལམ་བདེན། དེ་
ནས་སྡུག་བདེན། དེ་ནས་འགོག་བདེན་བསྟན་པ་དེ་རྒྱུ་འབྲས་དོན་གྱི་རིམ་པའི་དབང་དུ་བྱས་པ་ཡིན་པའི་ཕྱིར། དང་པོ་དེ་ལྟར་ཡིན་ཏེ། འཁོར་བའི་སྡུག་བསྔལ་འདི་མཐའ་དག་སྤོང་འདོད་ནས་དེ་གང་ལས་བྱུང་སྙམ་པ་ན། དེ་དག་རང་རྒྱུ་ཀུན་འབྱུང་བདེན་
པ་ལས་བྱུང་བར་ཤེས་པ་དང། དེ་ནས་ཀུན་འབྱུང་སྡུག་བདེན་དང་བཅས་པ་སྤོང་ནུས་སུ་ཤེས་ཏེ་སྤངས་པའི་སྤངས་པ་ཐོབ་འདོད་སྐྱེ་ཞིང་སྤངས་པ་དེ་ཐོབ་པ་ལ་ལམ་བདེན་བསྒོམ་དགོས་པར་ཤེས་པའི་ཕྱིར་དུ་དེ་ལྟར་བསྟན་པའི་ཕྱིར། དཔེར་ན། སྐྱེས་བུ་
འགའ་ཞིག་ནད་ཀྱིས་གདུངས་པ་ན། ནད་དེ་གང་ལས་འབྱུང་བའི་རྒྱུ་སྤོང་འདོད་དང། ནད་དང་བྲལ་བའི་བདེ་བ་ཐོབ་འདོད་དང། བདེ་བ་ཐོབ་བྱེད་ཀྱི་སྨན་འདོད་པའི་བློ་སྐྱེ་བ་བཞིན་ཡིན་པའི་ཕྱིར། དེ་ལྟར་ཡང། རྒྱུད་བླ་མ་ལས། ནད་ནི་ཤེས་བྱ་ནད་
ཀྱི་རྒྱུ་ནི་སྤང་བྱ་ལ། །བདེ་གནས་ཐོབ་བྱ་སྨན་ནི་བསྟེན་པར་བྱ་བ་ལྟར། །སྡུག་བསྔལ་རྒྱུ་དང་དེ་འགོག་པ་དང་དེ་བཞིན་ལམ། །ཤེས་བྱ་སྤང་བྱ་རིག་པར་བྱ་ཞིང་བསྟོན་པར་བྱ། །ཞེས་གསུངས་པའི་ཕྱིར། ཕྱི་མ་དེ་ལྟར་ཡིན་ཏེ། རྒྱུ་ཀུན་འབྱུང་བདེན་པ་ལས་འབྲས་བུ་སྡུག་
བདེན་འབྱུང་ཞིང། རྒྱུ་ལམ་བདེན་ལ་བརྟེན་ནས་བྲལ་འབྲས་འགོག་བདེན་ཐོབ་དགོས་པའི་རིམ་པའི་དབང་དུ་བྱས་པ་ཡིན་པའི་ཕྱིར། བདེན་བཞིའི་རྣམ་བཞག་ཤེས་པ་ཤིན་ཏུ་གལ་ཆེ་བ་ཡིན་ཏེ། འཁོར་བ་རྒྱུ་དང་བཅས་པ་སྤོང་བ་དང། ཐར་པ་ཐབས་དང་

[108A]༄༅། །བཅས་པ་རང་རྒྱུད་ལ་བསྟེན་པ་ལ་དེ་ཤེས་དགོས་པ་དང། ཁྱད་པར་དུ་སྟོན་པ་མྱ་ངན་ལས་འདའ་བའི་ཚུལ་སྟོན་པར་ཉེ་བ་ན། སྟོན་པས་ཀུན་དགའ་བོ། དཀོན་མཆོག་གསུམ་དང་བདེན་པ་བཞི་ལ་ཐེ་ཚོམ་ཡོད་ན་བྲིས་
ཤིག་མེད་ན་རེ་ཞིག་ཅང་མ་སྨྲ་ཤིག་ཅེས་བདེན་བཞིའི་གནས་ཚུལ་ཤེས་དགོས་པར་གལ་ཆེ་བར་བསྟན་པའི་ཕྱིར། གསུམ་པ་རྩོད་པ་སྤོང་བ་ལ། ཁ་ཅིག་ཟག་བཅས་ཀྱི་ཚོར་བ་བདེ་བ་ཆོས་ཅན། སྡུག་བསྔལ་ཡིན་པར་ཐལ། འགྱུར་བའི་
སྡུག་བསྔལ་ཡིན་པའི་ཕྱིར་ཟེར་ན། །ཁ་ཅིག་མ་ཁྱབ་གསུང། མ་གྲུབ་ན། དེར་ཐལ། འགྱུར་བའི་སྡུག་བསྔལ་གྱི་མཚན་གཞི་གཅིག་ཡོད་པའི་ཕྱིར། གོང་དུ་འདོད་ན། དེ་ཆོས་ཅན། སྡུག་བསྔལ་མ་ཡིན་པར་ཐལ། བདེ་བ་ཡིན་པའི་ཕྱིར། དེར་ཐལ་
ཚོར་བ་བདེ་བ་ཡིན་པའི་ཕྱིར། ཁ་ཅིག་གིས་འདིར་མ་ཁྱབ་ཟེར། ཡང་ཁ་ཅིག་དེ་ཆོས་ཅན། སྡུག་བསྔལ་བདེན་པ་མ་ཡིན་པར་ཐལ། སྡུག་བསྔལ་བརྫུན་པ་ཡིན་པའི་ཕྱིར་ཟེར་བ་དང། དེ་ཆོས་ཅན། འགྱུར་བའི་སྡུག་བསྔལ་མ་ཡིན་པར་ཐལ། འགྱུར་བའི་
བདེ་བ་ཡིན་པའི་ཕྱིར་ཟེར་ན། སྔ་ཕྱི་གཉིས་ལ་མ་ཁྱབ་བོ། །ཁ་ཅིག་སོ་སྐྱེའི་རྒྱུད་ལ་བདེ་སྡུག་གཉིས་མྱོང་བ་མེད་པར་ཐལ། དེའི་རྒྱུད་ལ་བདེ་བ་མེད་པའི་ཕྱིར། དེར་ཐལ་འཁོར་བ་པའི་རྒྱུད་ལ་བདེ་བ་མེད་པའི་ཕྱིར། དེར་ཐལ། དྲན་པ་ཉེར་གཞག་
ལས། འཁོར་བ་ཁབ་ཀྱི་རྩེ་ཙམ་ན། །བདེ་བ་ནམ་ཡང་ཡོད་མ་ཡིན། །ཞེས་གསུངས་པའི་ཕྱིར། ཟེར་ན། ཁོ་བོ་ལྟར་ན། དེ་ནི་སྡུག་བསྔལ་དང་མ་འདྲེས་པའི་བདེ་བ་ཁྱད་པར་ཅན་ལ་དགོངས་པ་འདྲ་སྟེ། འཁོར་བ་པའི་རྒྱུད་ལ་བདེ་བ་ནམ་ཡང་མེད་ན། བདེ་
སྡུག་མྱོང་བ་མི་འཐད་པའི་ཕྱིར་རོ། །འོན་ཀྱང་འདིར་མི་འདྲ་བར་སྣང་ངོ། །རྩ་བར་འདོད་ན། དེ་མི་འཐད་པར་ཐལ། དེ་ལ་བདེ་བ་མྱོང་བ་ཡང་ཡོད། སྡུག་བསྔལ་མྱོང་བ་ཡང་ཡོད་པའི་ཕྱིར། དང་པོ་དེར་ཐལ། དེ་ལ་ལྷ་མིའི་བདེ་བ་མྱོང་བ་ཡོད་པའི་

[108B] མ་ཁྱབ་ན། བདེ་བ་ཡིན་ན་གཏན་གྱི་བདེ་བ་ཡིན་དགོས་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང། འཁོར་བའི་སེམས་ཅན་གྱི་རྒྱུད་ལ་བདེ་བ་ཡོད་པར་ཐལ། དེའི་རྒྱུད་ལ་རྒྱུ་དགེ་བ་བྱས་པ་ལ་བརྟེན་ནས་འབྲས་བུ་བདེ་བ་
འབྱུང་བ་ཡོད་པའི་ཕྱིར། དེར་ཐལ། རིན་ཆེན་འཕྲེང་བ་ལས། དགེ་བས་བདེ་འགྲོ་ཐམས་ཅད་དང། །སྐྱེ་བ་ཀུན་ཏུ་བདེ་བ་དག་ཅེས་གསུངས་པའི་ཕྱིར། ཁ་ཅིག་སྡུག་བདེན་ཡིན་ན། སྡུག་བསྔལ་ཡིན་དགོས་པར་ཐལ། དེ་ལྟར་བཞེད་པའི་
མཁས་གྲུབ་འགའ་ཞིག་ཡོད་པའི་ཕྱིར། ཟེར་ན། མ་ཁྱབ། འདོད་ན། མི་འཐད་པར་ཐལ། ཟས་བཟང་པོའི་རོ་ཉམས་སུ་མྱོང་བའི་ཟག་བཅས་ཀྱི་ཚོར་བ་བདེ་བ་དེ་སྡུག་བདེན་ཡིན་ཀྱང་སྡུག་བསྔལ་མ་ཡིན་པར་སྒྲུབ་ཟིན་པའི་ཕྱིར། ཁ་ཅིག་ཁམས་
གོང་མ་གཉིས་ན་སྡུག་བསྔལ་གསུམ་པོ་ཡོད་པར་ཐལ། འདོད་ཁམས་ན་སྡུག་བསྔལ་གསུམ་པོ་ཡོད་པའི་ཕྱིར། ཟེར་ན། མ་ཁྱབ། མ་གྲུབ་ན། དེར་ཐལ། དེ་ན་སྡུག་བསྔལ་གྱི་སྡུག་བསྔལ་ཡོད་པ་གང་ཞིག་དེ་ཡོད་ན་གཞན་གཉིས་ཀྱང་ཡོད་པ་ལས་མ་འདས་
པའི་ཕྱིར། དང་པོ་དེར་ཐལ། དེ་ན་ངན་སོང་གསུམ་གྱི་སྡུག་བསྔལ་ཡོད་པའི་ཕྱིར། གོང་དུ་འདོད་ན། མི་འཐད་པར་ཐལ། གོང་མ་གཉིས་ན་སྡུག་བསྔལ་གྱི་སྡུག་བསྔལ་མེད་པའི་ཕྱིར། དེར་ཐལ། གཟུགས་མེད་ཁམས་ན་དེ་མེད་པ་གང་ཞིག་གཟུགས་ཁམས་
ན་ཡང་མེད་པའི་ཕྱིར། དང་པོ་དེར་ཐལ། དེ་ན་ཚོར་བ་སྡུག་བསྔལ་མངོན་འགྱུར་བ་མེད་པའི་ཕྱིར། དེར་ཐལ། དེ་ན་གཟུགས་མེད་པའི་སྟོབས་ཀྱིས་སྡུག་བསྔལ་གྱི་འདུ་ཤེས་རགས་པ་རྒྱུ་བ་མེད་པའི་ཕྱིར། གཉིས་པ་དེར་ཐལ། དེ་ན་དེ་མེད་པར་ཚད་ལྡན་གྱིས་གསུངས་
པ་མཐོང་ཞིང། བདེན་བཞིའི་མཐའ་གཅོད་ལས་ཀྱང། སྡུག་བསྔལ་དང་པོ་འདོད་ཁམས་ཁོ་ན་དང། ཞེས་གསུངས་པའི་ཕྱིར། ཁ་ཅིག་ཁྱབ་པ་འདུ་བྱེད་ཀྱི་སྡུག་བསྔལ་ཡིན་ན། ཁམས་གསུམ་ན་ཡོད་དགོས་པར་ཐལ། དེ་ཁམས་གསུམ་ལ་ཁྱབ་པའི་

[109A]༄༅། །རྒྱུ་མཚན་གྱིས་ཁྱབ་པ་ཞེས་མིང་གིས་བསྟན་པའི་ཕྱིར། ཟེར་ན། མ་ཁྱབ། འདོད་ན། དེ་མི་འཐད་པར་ཐལ། མདུན་གྱི་སྐྱེས་བུའི་ཕུང་པོའི་སྟེང་གི་མི་རྟག་པ་ཁྱབ་པ་འདུ་བྱེད་ཀྱི་སྡུག་བསྔལ་ཡིན་པའི་ཕྱིར། ཁ་ཅིག་ན་རེ་
ཁྱབ་པ་འདུ་བྱེད་ཀྱི་སྡུག་བསྔལ་ཡིན་ན། ཁྱོད་མངོན་སུམ་དུ་རྟོགས་པའི་སོ་སྐྱེ་མེད་དགོས་པར་ཐལ། དེ་མངོན་སུམ་དུ་རྟོགས་པའི་སོ་སྐྱེ་མེད་པའི་ཕྱིར། དེར་ཐལ། དེ་མཐའ་དག་སྡུག་བསྔལ་གྱི་རང་བཞིན་དུ་མངོན་སུམ་དུ་མཐོང་བའི་སོ་སྐྱེ་མེད་པའི་
ཕྱིར། ཟེར་ན། མ་ཁྱབ། རྟགས་དེར་ཐལ། མདོ་ལས། བྱིས་པ་ལག་མཐིལ་ལྟ་བུ་ཡིས། །འདུ་བྱེད་སྡུག་བསྔལ་སྤུ་མི་རིགས། །འཕགས་པ་མིག་དང་འདྲ་བ་ཡིས། །དེ་ཡི་ཡིད་ཀྱང་ཤིན་ཏུ་འབྱུང། །ཞེས་གསུངས་པའི་ཕྱིར། འདོད་ན། ཟག་བཅས་
ཉེར་ལེན་གྱི་ཕུང་པོ་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་བཤད་ལས། ཟག་བཅས་ཀྱི་ཕུང་པོ་གང་ཡིན་ཐམས་ཅད་འདུ་བྱེད་ཀྱི་སྡུག་བསྔལ་ཏེ། ཞེས་གསུངས་པའི་ཕྱིར། འདོད་ན། ཟག་བཅས་ཀྱི་གཟུགས་ཕུང་མངོན་སུམ་དུ་རྟོགས་
པའི་སོ་སྐྱེ་མེད་པར་ཐལ་ལོ། །འདོད་པའི་ཕྱིར། འདོད་མི་ནུས་སོ། །ཁ་ཅིག་ན་རེ། ཉོན་མོངས་ཡིན་ན། ཀུན་འབྱུང་བདེན་པ་ཡིན་དགོས་པར་ཐལ། ཀུན་བཏུས་ལས། ཀུན་འབྱུང་བའི་བདེན་པ་གང་ཞེ་ན། ཉོན་མོངས་དང་དེའི་དབང་གིས་བྱུང་
བའི་ལས་སོ། །ཞེས་གསུངས་པའི་ཕྱིར། ཟེར་ན། མ་ཁྱབ་སྟེ། དེ་ནི་མ་དག་པའི་ཞིང་གི་སོ་སྐྱེའི་རྒྱུད་ཀྱི་ལས་ཉོན་ལ་དགོངས་པའི་ཕྱིར། ཁ་ཅིག་མི་རྟག་སྡུག་བསྔལ་སྟོང་པ་བདག་མེད་བཞི་སྡུག་བསྔལ་བདེན་པ་ཡིན་པར་ཐལ། ཀུན་བཏུས་
ལས། སྡུག་བསྔལ་སྤྱིའི་མཚན་ཉིད་གང་ཞེ་ན། མི་རྟག་པའི་མཚན་ཉིད་དང་སྡུག་བསྔལ་བའི་མཚན་ཉིད་དང་སྟོང་པའི་མཚན་ཉིད་དང་བདག་མེད་པའི་མཚན་ཉིད་དོ། །ཞེས་གསུངས་པའི་ཕྱིར། ཟེར་ན། མ་ཁྱབ་སྟེ། དེ་ནི་སྡུག་བསྔལ་བདེན་

[109B] འདོད་མི་ནུས་ཏེ། སྟོང་བདག་མེད་གཉིས་སྡུག་བདེན་མ་ཡིན་པའི་ཕྱིར། དེར་ཐལ། དེ་གཉིས་འདུས་མ་བྱས་ཡིན་པའི་ཕྱིར། ཁ་ཅིག་ན་རེ། རྒྱུ་ཀུན་འབྱུང་རབ་སྐྱེ་རྐྱེན་
གྱི་རྣམ་པ་བཞི་ཀུན་འབྱུང་བདེན་པ་ཡིན་པར་ཐལ། ཀུན་བཏུས་ལས། ཀུན་འབྱུང་བདེན་པའི་མཚན་ཉིད་རྣམ་པ་བཞིར་རིག་པར་བྱ་སྟེ། རྒྱུའི་མཚན་ཉིད། ཀུན་འབྱུང་བའི་མཚན་ཉིད། རབ་ཏུ་སྐྱེ་བའི་མཚན་ཉིད། རྐྱེན་གྱི་མཚན་ཉིད་དོ། །
ཞེས་གསུངས་པའི་ཕྱིར། ན་མ་ཁྱབ་སྟེ། སྔར་ལྟར་ཀུན་འབྱུང་བདེན་པ་ལ་རྣམ་པ་བཞི་ཡོད་ཅེས་པའི་དོན་ཡིན་པའི་ཕྱིར། འདོད་མི་ནུས་ཏེ། འདུས་བྱས་ཡིན་ན། རྒྱུ་དང་རྐྱེན་གཉིས་ཀ་ཡིན་དགོས་པའི་ཕྱིར། ཁ་ཅིག་ཉོན་མོངས་པའི་ཀུན་འབྱུང་
ཡིན་ན། ཉོན་མོངས་ཡིན་དགོས་པར་ཐལ། ལས་ཀྱི་ཀུན་འབྱུང་ཡིན་ན། ལས་ཡིན་དགོས་པའི་ཕྱིར། མཁས་གྲུབ་ལྟར་ན། འདོད་དགོས་ཀྱང་རེ་ཞིག་མ་ཁྱབ། འདོད་ན། ལམ་མ་ཞུགས་ཀྱི་གང་ཟག་གི་རྒྱུད་ཀྱི་མ་རིག་པ་དང་མཚུངས་ལྡན་དུ་གྱུར་
པའི་གཙོ་སེམས་ཆོས་ཅན། དེར་ཐལ། དེའི་ཕྱིར། དེར་ཐལ། དེའི་རྒྱུད་ཀྱི་མ་རིག་པ་དེ་ཉོན་མོངས་པའི་ཀུན་འབྱུང་གང་ཞིག་དེ་ལྟར་ན་དེ་འདྲ་བའི་གཙོ་སེམས་དེ་ཡང་དེ་ཡིན་དགོས་པའི་ཕྱིར། ཕྱི་མ་དེར་ཐལ། དེ་ཉོན་མོངས་པའི་ཀུན་
འབྱུང་མིན་ན་ལས་ཉོན་གྱི་ཀུན་འབྱུང་གཉིས་གང་རུང་ལས་གཞན་པའི་ཀུན་འབྱུང་ཟུར་པ་ཞིག་གསུང་དགོས་པ་ལས་དངོས་སུ་མ་གསུངས་པ་ལ་རྒྱུ་མཚན་ཡང་དག་ཡོད་པའི་ཕྱིར། ཁ་ཅིག་ཉོན་མོངས་ཕྱོགས་ཀྱི་ཆོས་ཡིན་ན། ཀུན་ནས་ཉོན་མོངས་
པའི་བདེན་པ་ཡིན་དགོས་པ་དང། རྣམ་བྱང་ཕྱོགས་ཀྱི་ཆོས་ཡིན་ན། རྣམ་བྱང་བདེན་པ་ཡིན་དགོས་པར་ཐལ། ཀུན་ནས་ཉོན་མོངས་པའི་བདེན་པ་ཡིན་ན། ཉོན་མོངས་ཕྱོགས་ཀྱི་ཆོས་ཡིན་པས་ཁྱབ། རྣམ་བྱང་བདེན་པ་ཡིན་ན། རྣམ་བྱང་ཕྱོགས་ཀྱི་ཆོས་

[110A]༄༅། །ཡིན་པས་ཁྱབ་པའི་ཕྱིར། ཟེར་ན། མ་ཁྱབ། འདོད་ན། བྱང་སེམས་འཕགས་པའི་རྒྱུད་ཀྱི་གང་ཟག་གི་བདག་འཛིན་ཆོས་ཅན། དང་པོ་དེར་ཐལ། དེའི་ཕྱིར། དེར་ཐལ། ཉོན་མོངས་ཡིན་པའི་ཕྱིར། འདོད་ན་
ཉོན་མོངས་པའི་ཀུན་འབྱུང་ཡིན་པར་ཐལ། འདོད་པའི་ཕྱིར། ཁ་ཅིག་མ་ཁྱབ་ཟེར་རོ། །གཞན་ཡང། ཉན་ཐོས་ཀྱི་ཚོགས་ལམ་ཆོས་ཅན། ཕྱི་མ་དེར་ཐལ། དེའི་ཕྱིར། དེར་ཐལ། ལམ་ཡིན་པའི་ཕྱིར། འདོད་ན། འཕགས་རྒྱུད་ཀྱི་ཡོན་ཏན་
ཡིན་པར་ཐལ་ལོ། །འདོད་ན། བཀག་ཟིན། ཁ་ཅིག་ན་རེ། འགོག་བདེན་གྱི་བྲལ་རྒྱུ་ཡིན་ན། རྒྱུ་ཡིན་མི་དགོས་པར་ཐལ། ལམ་བདེན་གྱི་བྲལ་འབྲས་ཡིན་ན། འབྲས་བུ་ཡིན་མི་དགོས་པའི་ཕྱིར། ཟེར་ན། མ་ཁྱབ། མ་གྲུབ་ན། དེ་མི་དགོས་པར་
ཐལ། བྲལ་འབྲས་ཡིན་ན། འབྲས་བུ་མིན་དགོས་པའི་ཕྱིར། དེར་ཐལ། དེ་ཡིན་ན། འདུས་བྱས་མིན་དགོས་པའི་ཕྱིར། གོང་དུ་འདོད་མི་ནུས་ཏེ། ལམ་བདེན་ཡིན་ན། རྒྱུ་ཡིན་དགོས་པའི་ཕྱིར། དེར་ཐལ། དེ་ཡིན་ན་འདུས་བྱས་ཡིན་དགོས་པའི་ཕྱིར་
ཁ་ཅིག་ན་རེ། འགོག་ལམ་གཉིས་ཀྱི་གཞི་མཐུན་པ་ཡོད་པར་ཐལ། སྡུག་ཀུན་གཉིས་ཀྱི་གཞི་མཐུན་པ་ཡོད་པའི་ཕྱིར། ཟེར་ན། མཁས་གྲུབ་ལྟར་ན། དེ་གཉིས་མི་འགལ་བར་མ་ཟད་ཡིན་ཁྱབ་མཉམ་དུ་བཞེད་ལ། མང་པོས་དེ་གཉིས་འགལ་བར་
འདོད་ཀྱང། ཁོ་བོས་ནི་དེ་གཉིས་ཀ་མི་འདོད་དེ། ལྷག་མེད་མྱང་འདས་ཐོབ་ཁ་མའི་དགྲ་བཅོམ་པའི་རྒྱུད་ལ་སྡུག་བདེན་ཡོད་ཀྱང་ཀུན་འབྱུང་མེད་པའི་ཕྱིར། དེར་ཐལ། ཀུན་འབྱུང་ཞེས་པའི་དོན་རང་འབྲས་ཐུན་མོང་མ་ཡིན་པའི་སྡུག་བདེན་བསྐྱེད་པ་ལ་
འཇོག་པ་གང་ཞིག་ལྷག་མེད་མྱང་འདས་ལ་གནས་པའི་གང་ཟག་གི་རྒྱུད་ལ་སྡུག་བདེན་མེད་པའི་ཕྱིར། ཁ་ཅིག་ན་རེ། འཕགས་པའི་བདེན་པ་བཞི་ཡོད་པར་ཐལ། བདེན་བཞི་སོ་སོའི་སྒྲ་བཤད་གཅིག་ཡོད་པའི་ཕྱིར། འདོད་ན། འཕགས་པའི་སྡུག་བསྔལ་

[110B] འདོད་པའི་ཕྱིར། འདོད་ན་ཐེག་ཆེན་འཕགས་པའི་སྡུག་བསྔལ་བདེན་པ་ཡོད་པར་ཐལ། འདོད་པའི་ཕྱིར་ཟེར་ན་མ་ཁྱབ་སྙམ་སྟེ། སངས་རྒྱས་འཕགས་པའི་སྡུག་བསྔལ་བདེན་པ་མེད་པའི་ཕྱིར། དེར་ཐལ། དེའི་སྡུག་བསྔལ་མེད་པའི་ཕྱིར་ཟེར་བ་ནི་ཚིག་
ལ་སོང་ངོ། །ཁ་ཅིག་ན་རེ། འགོག་ལམ་གང་རུང་གི་རྣམ་པ་ཡིན་ན། འགོག་ལམ་གང་རུང་ཡིན་མི་དགོས་པར་ཐལ། སྡུག་ཀུན་གང་རུང་གི་རྣམ་པ་ཡིན་ན། དེ་གང་རུང་ཡིན་མི་དགོས་པའི་ཕྱིར། ཟེར་ན། མ་ཁྱབ། རྟགས་གསལ་སླའོ།།
སྐྱབས་གསུམ་
།།གཉིས་པ་སྒྲུབ་པའི་རྟེན་དཀོན་མཆོག་གསུམ་ལ་འདོམས་པ་ལ། བྱང་སེམས་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སྦྱོང་བའི་ཚེ། གཟུགས་ལ་རྣམ་པ་ཐམས་ཅད་མཁྱེན་པ་ཉིད་སྦྱོར་བར་མི་བྱེད་དེ། འདི་ལྟར་གཟུགས་ཉིད་ཡང་དག་པར་རྗེས་སུ་མི་མཐོང་ངོ་ཞེས་སོགས་དང་
གཟུགས་དངོས་པོ་ཡོད་ཅེས་བྱ་བར་མི་སྦྱོར། དངོས་པོ་མེད་ཅེས་བྱ་བར་མི་སྦྱོར་ཞེས་སོགས་ཀྱི་ཡུམ་བར་མའི་མདོ་ཚིག་ཆོས་ཅན། ཁྱོད་དཀོན་མཆོག་གསུམ་ལ་འདོམས་པའི་གདམས་ངག་ཡིན་ཏེ། དཀོན་མཆོག་གསུམ་པོ་དེ་དོན་དམ་པར་གྲོལ་བ་དོན་གཉེར་
གྱི་སྐྱེས་བུའི་སྐྱབས་གནས་མ་ཡིན་པས། དེ་ལ་དོན་དམ་པར་ཞེན་པར་མི་བྱེད་ཅེས་འདོམས་པར་བྱས་པ་དེ་གདམས་ངག་ཡིན་པའི་ཕྱིར། དེ་འཆད་པར་བྱེད་པ་ལ། སངས་རྒྱས་ལ་སོགས་དཀོན་མཆོག་གསུམ། །ཞེས་པ་དང། འགྲེལ་བ་ལས། སངས་རྒྱས་དང་བྱང་
ཆུབ་དག་ཅེས་སོགས་དང། དགེ་འདུན་ལ་སངས་རྒྱས་དཀོན་མཆོག་གི་ཁོངས་སུ་གཏོགས་པ་ཉིད་ཀྱིས་དགྲ་བཅོམ་པ་མ་གཏོགས་པ་ཞེས་སོགས་གསུངས། འདིའི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་ན་རེ། ཉན་ཐོས་སྡེ་པས་སྟོན་པ་ཤཱཀྱ་
ཐུབ་པ་སངས་རྒྱས་སུ་ཁས་མི་ལེན་ཟེར་ན། དེས་དེ་སངས་རྒྱས་སུ་ཁས་ལེན་པར་ཐལ། དེས་དེ་རྡོ་རྗེ་གདན་དུ་སངས་རྒྱས་པར་འདོད་པའི་ཕྱིར། དེར་ཐལ། དེས་སྟོན་པས་མཛད་པ་བཅུ་གཉིས་ཀྱི་ཚུལ་མཛད་པ་དེ་སྒྲ་ཇི་བཞིན་པར་འདོད་པའི་ཕྱིར། དེར་ཐལ། དེ་ལྟར་
[111A]༄༅། །འདོད་པའི་གང་ཟག་གཅིག་ཡོད་པའི་ཕྱིར། གཞན་ཡང། དེས་དེ་སངས་རྒྱས་སུ་ཁས་ལེན་པར་ཐལ། དེས་སྟོན་པ་སངས་རྒྱས་རང་རྒྱུད་ཀྱི་རྣམ་མཁྱེན་དེ། རང་ཉིད་སངས་རྒྱས་སུ་མཚོན་པར་བྱེད་པའི་བྱེད་ཆོས་སུ་འདོད་པའི་ཕྱིར་
དེར་ཐལ། མཛོད་ལས། སངས་རྒྱས་དགེ་འདུན་བྱེད་པའི་ཆོས། །ཞེས་གསུངས་པའི་ཕྱིར། ཁ་ཅིག་ན་རེ། ཉན་ཐོས་མདོ་སྡེ་པས་སྟོན་པ་ཤཱཀྱ་ཐུབ་པ་སངས་རྒྱས་དཀོན་མཆོག་ཏུ་འདོད་དོ་ཟེར་ན། དེ་མི་འཐད་པར་ཐལ། དོས་དེ་སྡུག་བསྔལ་བདེན་པར་འདོད་པའི་ཕྱིར་
དེར་ཐལ། དེས་ལྷས་སྦྱིན་གྱིས་སྟོན་པ་ལ་སྒྱོགས་འཕངས་པའི་གནོད་པ་སྒྲ་ཇི་བཞིན་པར་ཁས་ལེན་པའི་ཕྱིར། ཁ་ཅིག་དེས་སངས་རྒྱས་དཀོན་མཆོག་ཡོད་པར་མི་འདོད་ཟེར་ན། དེ་འདོད་པར་ཐལ། དེས་རྣམ་མཁྱེན་དེ་སངས་རྒྱས་དཀོན་མཆོག་ཏུ་
འདོད་པའི་ཕྱིར། དེར་ཐལ། དེས་རྣམ་མཁྱེན་དེ་རང་རྒྱུད་ལ་ལྡན་པའི་གང་ཟག་སངས་རྒྱས་སུ་བྱེད་པའི་བྱེད་ཆོས་སུ་འདོད་ཅིང། དགེ་འདུན་དཀོན་མཆོག་ཏུ་ཡང་འདོད་པའི་ཕྱིར། ཕྱི་མ་དེར་ཐལ། དེས་ལམ་བདེན་རྣམས་དགེ་འདུན་དཀོན་མཆོག་ཏུ་
འདོད་པའི་ཕྱིར། དེར་ཐལ། དེས་སློབ་པ་འཕགས་པ་རྣམས་དགེ་འདུན་དུ་འདོད་ཀྱང་དགེ་འདུན་དཀོན་མཆོག་ཏུ་མི་འདོད་པ་དང། ལམ་བདེན་རྣམས་དགེ་འདུན་དཀོན་མཆོག་དང། འགོག་བདེན་ཆོས་དཀོན་མཆོག་ཏུ་འདོད་པར་ཚད་ལྡན་གྱི་གཞུང་ལས་
བཤད་པའི་ཕྱིར། ཁ་ཅིག་ཉན་རང་གི་རིགས་ཅན་གྱིས་སངས་རྒྱས་དོན་དུ་མི་གཉེར་བས་སངས་རྒྱས་ལ་སྐྱབས་སུ་མི་འགྲོའོ་ཟེར་ན། དེ་མི་འཐད་པར་ཐལ། ཉན་རང་གཉིས་ཀྱིས་སངས་རྒྱས་ལ་སྐྱབས་སུ་འགྲོ་བའི་ཕྱིར། དེར་ཐལ། དེ་གཉིས་ཀྱིས་
སངས་རྒྱས་བཅོམ་ལྡན་འདས་ལ་སྐྱབས་སུ་འགྲོ་བའི་ཕྱིར། དེར་ཐལ། དེས་བཅོམ་ལྡན་འདས་ལ་སྐྱབས་སྟོན་པའི་སྟོན་པ། དམ་པའི་ཆོས་ལ་སྐྱབས་དངོས། དགེ་འདུན་ལ་སྐྱབས་སྒྲུབ་པའི་ཟླ་གྲོགས་སུ་དམ་བཅའ་བའི་ཕྱིར། དེར་ཐལ། དེ་ནང་བ་

[111B] ཁ་ཅིག་སངས་རྒྱས་དེ་སྐྱབས་སྟོན་པའི་སྟོན་པ་དང། ཆོས་སྐྱབས་དངོས་ཡིན་ནོ་ཟེར་ན། སངས་རྒྱས་ཆོས་ཅན། སྟོན་པ་ཡིན་པར་ཐལ། སྐྱབས་སྟོན་པར་མཛད་པའི་སྟོན་པ་ཡིན་པའི་ཕྱིར། རྟགས་ཁས། འདོད་ན། གང་
ཟག་ཏུ་ཐལ་ལོ། །འདོད་མི་ནུས་ཏེ། འདུས་བྱས་མ་ཡིན་པའི་ཕྱིར། དེར་ཐལ། འདུས་མ་བྱས་ཡིན་པའི་ཕྱིར། གཞན་ཡང། ཆོས་སྐྱབས་དངོས་མ་ཡིན་པར་ཐལ། དེ་ལྟར་ཡིན་ན། ཤེས་བྱ་དེ་ཡང་སྐྱབས་དངོས་གནས་ཡིན་པར་འགྱུར་བའི་ཕྱིར་
དེར་ཐལ། དེ་དང་ཆོས་ལ་ཁྱབ་ཆེ་ཆུང་མེད་པའི་ཕྱིར། ཁ་ཅིག་སངས་རྒྱས་ལ་སངས་རྒྱས་དཀོན་མཆོག་གིས་ཁྱབ་པ་དང། དམ་པའི་ཆོས་ལ་ཆོས་དཀོན་མཆོག་གིས་ཁྱབ་པ་དང། དགེ་འདུན་ལ་དགེ་འདུན་དཀོན་མཆོག་གིས་ཁྱབ་བོ་ཞེ་ན། ཉན་ཐོས་
ཀྱི་ཚོགས་ལམ་ཆོས་ཅན། ཆོས་དཀོན་མཆོག་ཡིན་པར་ཐལ། དམ་པའི་ཆོས་ཡིན་པའི་ཕྱིར། དེར་ཐལ། ལམ་ཡིན་པའི་ཕྱིར། འདོད་ན། འཕགས་རྒྱུད་ཀྱི་ཡོན་ཏན་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང། ཉན་ཐོས་
ཚོགས་ལམ་པ་ཆོས་ཅན། དགེ་འདུན་དཀོན་མཆོག་ཡིན་པར་ཐལ། དགེ་འདུན་ཡིན་པའི་ཕྱིར། དེར་ཐལ། ལམ་ཞུགས་ཀྱི་གང་ཟག་ཡིན་པའི་ཕྱིར། འདོད་ན། འཕགས་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། སོ་སྐྱེ་ཡིན་
པའི་ཕྱིར། ཁ་ཅིག་དོན་དམ་པའི་སྐྱབས་ཡིན་ན། དོན་དམ་པ་ཡིན་པས་ཁྱབ། ཀུན་རྫོབ་པའི་སྐྱབས་ཡིན་ན། ཀུན་རྫོབ་པའི་ཆོས་ཡིན་པས་ཁྱབ་ཟེར་ན། སངས་རྒྱས་འཕགས་པ་ཆོས་ཅན། དང་པོ་དེར་ཐལ། དེའི་ཕྱིར། དེར་ཐལ་
ལམ་གྱི་འགྲོད་པ་མཐར་ཕྱིན་པའི་སྐྱབས་མཐར་ཐུག་ཡིན་པའི་ཕྱིར། འདོད་ན་སླའོ། །གཞན་ཡང། སློབ་པའི་རྒྱུད་ཀྱི་འགོག་བདེན་དུ་གྱུར་པའི་སྟོང་ཉིད་ཆོས་ཅན། ཕྱི་མ་དེར་ཐལ། དེའི་ཕྱིར། དེར་ཐལ། སློབ་པའི་རྒྱུད་ཀྱི་

[112A]༄༅། །ཆོས་དཀོན་མཆོག་ཡིན་པའི་ཕྱིར། འདོད་ན། ཀུན་རྫོབ་བདེན་པ་ཡིན་པར་ཐལ་ལོ། །འདོད་མི་ནུས་སོ། །ཁ་ཅིག་ན་རེ། ཀུན་རྫོབ་པའི་སྐུ་ཡིན་ན། ཀུན་རྫོབ་པའི་སྐྱབས་ཡིན་པས་ཁྱབ་ཟེར་ན། སྟོན་པ་ཤཱཀྱ་ཐུབ་པ་
ཆོས་ཅན། དེར་ཐལ། དེའི་ཕྱིར། དེར་ཐལ། གཟུགས་སྐུ་ཡིན་པའི་ཕྱིར། དེར་ཐལ། སྤྲུལ་སྐུ་ཡིན་པའི་ཕྱིར། འདོད་མི་ནུས་ཏེ། དོན་དམ་པའི་སྐྱབས་ཡིན་པའི་ཕྱིར། དེར་ཐལ། སངས་རྒྱས་ཡིན་པའི་ཕྱིར། ཁ་ཅིག་ན་རེ། ལུང་གི་
ཆོས་དཀོན་མཆོག་ཡིན་ན། དོན་དམ་པའི་སྐྱབས་མ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་ལུང་གི་ཆོས་དཀོན་མཆོག་ཆོས་ཅན། དེར་ཐལ། དེའི་ཕྱིར། འདོད་ན། དེ་ཡིན་པར་ཐལ། སྐྱབས་གནས་མཐར་ཐུག་ཡིན་
པའི་ཕྱིར། དེར་ཐལ། སངས་རྒྱས་འཕགས་པའི་རྒྱུད་ཀྱི་ཡོན་ཏན་ཡིན་པའི་ཕྱིར། མཁས་པ་མང་པོ་ན་རེ། འདུས་མ་བྱས་སོགས་ཡོན་ཏན་བརྒྱད་དང་ལྡན་པའི་སྐྱབས་གནས་མཐར་ཐུག་སངས་རྒྱས་དཀོན་མཆོག་གི་མཚན་ཉིད་ཟེར་ན་
རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་སྐུ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ངོ་བོ་ཉིད་སྐུ་ཡིན་པའི་ཕྱིར། འདོད་ན། མཁྱེན་བརྩེ་ནུས་གསུམ་གྱི་ཡོན་ཏན་དང་ལྡན་པར་ཐལ། འདོད་པའི་ཕྱིར་
འདོད་ན། བརྩེ་བའི་ཡོན་ཏན་དང་ལྡན་པར་ཐལ། འདོད་པའི་ཕྱིར། འདོད་མི་ནུས་ཏེ། བརྩེ་བ་དང་མ་བཅས་པའི་ཕྱིར། དེར་ཐལ། ཤེས་པ་དང་མ་བཅས་པའི་ཕྱིར། དེར་ཐལ། འདུས་བྱས་དང་མ་བཅས་པའི་ཕྱིར། དེར་ཐལ་
དེ་འདུས་མ་བྱས་ཡིན་པའི་ཕྱིར། ཁ་ཅིག་མ་ཁྱབ་གསུངས་ཤིང། དེ་ལ་ཁ་ཅིག་སྟོང་ཉིད་ཡིན་པའི་ཕྱིར་ཟེར་ཡང་འདྲ་བར་སྣང་ངོ། །ཁ་ཅིག་ན་རེ། བསམ་དུ་མེད་པ་སོགས་ཡོན་ཏན་བརྒྱད་དང་ལྡན་པའི་རྣམ་བྱང་བདེན་པ། ཆོས་དཀོན་མཆོག་

[112B] ཉན་ཐོས་མཐོང་ལམ་བར་ཆད་མེད་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། འཕགས་ལམ་ཡིན་པའི་ཕྱིར། འདོད་ན། འདོད་བདེན་ཐོབ་པར་ཐལ། འདོད་པའི་ཕྱིར་རོ། འདོད་མི་ནུས་ཏེ། ཆོས་ཅན་
དེ་ཡིན་པའི་ཕྱིར། ཁ་ཅིག་ན་རེ། རིག་གྲོལ་གྱི་ཡོན་ཏན་བརྒྱད་དང་ལྡན་པའི་འཕགས་པ། དགེ་འདུན་དཀོན་མཆོག་གི་མཚན་ཉིད་ཟེར་ན། ཉན་ཐོས་མཐོང་ལམ་བར་ཆད་མེད་ལམ་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ་
འཕགས་པ་ཡིན་པའི་ཕྱིར། འདོད་ན། འགོག་བདེན་གྱི་ཡོན་ཏན་གསུམ་དང་ལྡན་པར་ཐལ། འདོད་པའི་ཕྱིར། འདོད་ན་སླ། ཁ་ཅིག་དེ་འདྲ་བ་དེ་ཐེག་ཆེན་གྱི་དགེ་འདུན་དཀོན་མཆོག་གི་མཚན་ཉིད་ཟེར་ན། དེ་མི་འཐད་པར་ཐལ། དམན་
ལམ་སྔོན་དུ་མ་སོང་བའི་ཐེག་ཆེན་མཐོང་ལམ་བར་ཆད་མེད་ལམ་པ་དེས་འགོག་བདེན་མ་ཐོབ་པའི་ཕྱིར། དེར་ཐལ། དེས་ཐེག་ཆེན་མཐོང་ལམ་རྣམ་གྲོལ་ལམ་ཐོབ་པ་དང། འགོག་བདེན་ཐོབ་པ་དུས་མཉམ་པའི་ཕྱིར། ཁ་ཅིག་ཐེག་ཆེན་གྱི་དགེ་
འདུན་དཀོན་མཆོག་ཡིན་ན། བྱང་སེམས་འཕགས་པ་ཡིན་པས་ཁྱབ་ཟེར་ན། སངས་རྒྱས་འཕགས་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་ཆེན་འཕགས་པ་ཡིན་པའི་ཕྱིར། དེར་ཐལ། སངས་རྒྱས་འཕགས་པ་ཡིན་པའི་ཕྱིར་
གཞན་ཡང། དེ་མི་འཐད་པར་ཐལ། རྒྱུད་བླ་རྩ་འགྲེལ་ལས། སངས་རྒྱས་ཀྱི་ས་ན་དཀོན་མཆོག་གསུམ་ཡོད་པར་བཤད་པའི་ཕྱིར། ཁ་ཅིག་ན་རེ། ཆོས་དཀོན་མཆོག་ཡིན་ན། དགེ་འདུན་དཀོན་མཆོག་མ་ཡིན་པས་ཁྱབ་ཟེར་ན། སངས་
རྒྱས་འཕགས་པའི་ཡིད་ཀྱི་རྣམ་པར་ཤེས་པ་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་ན། དེ་དགེ་འདུན་དཀོན་མཆོག་ཡིན་པར་ཐལ། དེ་འཕགས་པ་ཡིན་པའི་ཕྱིར། དེར་ཐལ། རྫས་ཡོད་པར་གྱུར་པའི་འཕགས་

[113A]༄༅། །པ་ཡིན་པའི་ཕྱིར། དེར་ཐལ། སྐབས་འདིར་གང་ཟག་རྫས་ཡོད་པ་འདོད་རིགས་པའི་ཕྱིར། དེར་ཐལ། གང་ཟག་ཐ་སྙད་བཏགས་པའི་བཏགས་དོན་བཙལ་བའི་ཚེ་རྙེད་པའི་ཕྱིར། ཁ་ཅིག་དཀོན་མཆོག་ལ་སྐྱབས་
གནས་ཡང་དག་ཏུ་རེ་ལྟོས་འཆའ་བའི་སེམས་པ། སྐྱབས་འགྲོའི་མཚན་ཉིད་ཟེར་ན། འཇིག་རྟེན་པའི་ལྷ་ཕལ་པ་ཙམ་ལ་སྐྱབས་སུ་འགྲོ་བའི་སྐྱབས་འགྲོ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་
ཕྱིར༑ དེར་ཐལ། དེ་ཡོད་པའི་ཕྱིར། དེར་ཐལ། ཚངས་པ་དང། ཁྱབ་འཇུག་དབང་ཕྱུག་སོགས་འཇིག་རྟེན་པའི་ལྷ་ཙམ་ལ་སྐྱབས་སུ་སོང་བའི་གང་ཟག་ཡོད་པའི་ཕྱིར། དེར་ཐལ། དེ་འདྲ་བའི་ཕྱི་རོལ་པ་ཡོད་པའི་ཕྱིར། འདོད་ན་སླའོ། །
ཁ་ཅིག་ན་རེ། སྐྱབས་འགྲོ་ཕལ་པ་ཡིན་ན། སྐྱབས་འགྲོ་མིན་དགོས་ཟེར་ན། སྐྱབས་ཕལ་པ་ཡིན་ན། སྐྱབས་མིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། སྐྱབས་ཡིན་ན། དཀོན་མཆོག་གསུམ་པོ་གང་རུང་ཡིན་དགོས་
པར་ཐལ། འདོད་པའི་ཕྱིར། འདོད་ན། ཉན་ཐོས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། རྟགས་གསལ་སླ། གཞན་ཡང། མི་ཕལ་པ་མི་མ་ཡིན་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་སོ། །འོན་ཀྱང། མཁས་
དབང་མང་པོས་ཕྱི་རོལ་པའི་རྒྱུད་ལ་སྐྱབས་འགྲོ་མེད་དོ་གསུང་ན། དེ་མི་འཐད་པར་ཐལ། སྐྱབས་འགྲོ་དེ་ལ་སྐྱབས་འགྲོ་རྣམ་དག་ཡིན་མིན་གཉིས་ཡོད་པའི་ཕྱིར། དེར་ཐལ། བསྟན་བཅོས་དེ་ལ་བསྟན་བཅོས་རྣམ་དག་ཡིན་མིན་གཉིས་ཡོད་པའི་ཕྱིར་
སྐབས་འདིར་ལུགས་གཉིས་ལས་རེ་ཞིག་དེ་ལྟར་རོ། །ཁ་ཅིག་ན་རེ། རྗོད་བྱེད་ཚིག་གི་སྐྱབས་འགྲོ་རྣམས་སྐྱབས་འགྲོ་ཡིན་ནོ་ཟེར་ན། དེ་མི་འཐད་པར་ཐལ། སྐྱབས་འགྲོ་ཡིན་ན། བློ་ཡིན་དགོས་པའི་ཕྱིར། དེར་ཐལ། དེ་ཡིན་ན། སེམས་བྱུང་

[113B] དེར་ཐལ། དེ་ཡིན་ན། སེམས་པ་ཡིན་དགོས་པའི་ཕྱིར། །གཉིས་པ་རང་ལུགས་ལ། དོན་གཉིས་མཐར་ཕྱིན་པའི་སྐྱབས་གནས་མཐར་ཐུག་སངས་རྒྱས་དཀོན་མཆོག་གི་མཚན་ཉིད། དེ་ལ་དབྱེ་ན། ཀུན་
རྫོབ་པའི་སངས་རྒྱས་དཀོན་མཆོག་དང། དོན་དམ་པའི་སངས་རྒྱས་དཀོན་མཆོག་དང་གཉིས། སངས་རྒྱས་དཀོན་མཆོག་དེ་ཡོན་ཏན་བརྒྱད་དང་ལྡན་པ་ཡིན་ཏེ། དབྱེ་གཞི་རང་དོན་གྱི་ཡོན་ཏན་དང། གཞན་དོན་གྱི་ཡོན་ཏན་གཉིས་དང། དེ་རེ་རེ་ལ་
ཕྱེ་བའི་གསུམ་གསུམ་ཡོད་པའི་ཕྱིར། དེ་ལྟར་ཡིན་ཏེ། རང་དོན་གྱི་ཡོན་ཏན་ལ་རྒྱུ་རྐྱེན་གཞན་གྱིས་འདུས་མ་བྱས་པའི་ཡོན་ཏན། འབད་རྩོལ་བྲལ་བའི་ལྷུན་གྱིས་གྲུབ་པའི་ཡོན་ཏན། སྒྲ་རྟོག་ཙམ་གྱིས་རྫོགས་པར་རྟོགས་མི་ནུས་པའི་ཡོན་ཏན་
གསུམ་དང། གཞན་དོན་ལ། ཤེས་བྱ་ཐམས་ཅད་གཟིགས་པ་མཁྱེན་པའི་ཡོན་ཏན། ཀུན་ལ་བརྩེ་བ་བརྩེ་བའི་ཡོན་ཏན། དོན་ཀུན་སྒྲུབ་ནུས་པ་ནུས་པའི་ཡོན་ཏན་གསུམ་དང་ལྡན་པའི་ཕྱིར་ཏེ། རྒྱུད་བླ་མ་ལས། འདུས་མ་བྱས་ཤིང་ལྷུན་
གྱིས་གྲུབ། །གཞན་གྱི་རྐྱེན་གྱིས་རྟོགས་མིན་པ། །མཁྱེན་དང་བརྩེ་དང་ནུས་པར་ལྡན། །དོན་གཉིས་ལྡན་པའི་སངས་རྒྱས་ཉིད། །ཅེས་གསུངས་པའི་ཕྱིར། དེ་ཡང་དབྱེ་གཞི་ཙམ་གྱི་དོན་མ་ཡིན་ཏེ། རང་དོན་གྱི་ཡོན་ཏན་བསམ་གྱིས་མི་ཁྱབ་ཀྱང་
དེ་གསུམ་རང་དོན་གྱི་གཙོ་བོ་ལ་དགོངས་པ་དང། དེ་གསུམ་གྱིས་བསྡུས་པའི་རང་དོན་གྱི་ཡོན་ཏན་གཞན་ཡོད་པར་ཤེས་པའི་ཆེད་ཡིན་པས་དེ་བཞིན་དུ་གཞན་དོན་ལ་ཡང་རིགས་འགྲེ་བའི་ཕྱིར། འགོག་བདེན་དང་ལམ་བདེན་གང་རུང་གིས་
བསྡུས་པའི་འཕགས་པའི་རྒྱུད་ཀྱི་རྣམ་བྱང་བདེན་པ། ཆོས་དཀོན་མཆོག་གི་མཚན་ཉིད། དེ་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན། ཀུན་རྫོབ་པའི་ཆོས་དཀོན་མཆོག་དང། དོན་དམ་པའི་ཆོས་དཀོན་མཆོག་གཉིས། དང་པོ་ནི། རྒྱས་འབྲིང་

[114A]༄༅། །བསྡུས་གསུམ་སོགས་ལུང་གི་ཆོས་དཀོན་མཆོག་རྣམས་ཡིན། གཉིས་པ་ནི། འགོག་བདེན་དང་ལམ་བདེན་རྣམས་སོ། །ཆོས་དཀོན་མཆོག་དེ་ཡོན་ཏན་བརྒྱད་དང་ལྡན་ཏེ། འགོག་བདེན་གྱི་ཡོན་ཏན་གསུམ་
ལམ་བདེན་གྱི་ཡོན་ཏན་གསུམ་དང། དང་པོ་གསུམ་སྡུད་བྱེད་ཀྱི་འགོག་བདེན་གྱི་ཡོན་ཏན་དང། ཕྱི་མ་གསུམ་སྡུད་བྱེད་ཀྱི་ལམ་བདེན་གྱི་ཡོན་ཏན་དང་བཅས་པ་བརྒྱད་དང་ལྡན་པའི་ཕྱིར་ཏེ། རྒྱུད་བླ་མ་ལས། བསམ་མེད་གཉིས་མེད་
རྟོགས་མེད་པ། །དག་གསལ་གཉེན་པོའི་ཕྱོགས་དག་གི་གང་ཞིག་གང་གི་ཆགས་བྲལ་བ། །བདེན་གཉིས་མཚན་ཉིད་ཅན་ཏེ་ཆོས། །ཞེས་གསུངས་པའི་ཕྱིར། དེ་ཡང་རིམ་པ་བཞིན་རྟོག་གེའི་བློས་མུ་བཞིར་ཇི་ལྟ་བ་བཞིན་བསམ་པར་མི་
ནུས་པ་དང། ལས་ཉོན་གཉིས་ཅི་རིགས་པ་མེད་པ་དང། ཚུལ་མིན་ཡིད་བྱེད་ཀྱི་རྣམ་རྟོག་དང་བྲལ་བའི་ཡོན་ཏན་གསུམ་དང། རང་གི་འཛིན་སྟངས་ལ་ཉོན་མོངས་ཀྱི་བསླད་པ་མ་ཞུགས་པས་དག་པའི་ཡོན་ཏན། གནས་ལུགས་རྟོགས་པས་
གསལ་བའི་ཡོན་ཏན། མི་མཐུན་ཕྱོགས་འཇོམས་པས་གཉེན་པོའི་ཡོན་ཏན་དང་ལྡན་པའི་དོན་ནོ། །རིག་གྲོལ་གྱི་ཡོན་ཏན་བརྒྱད་པོ་གང་རུང་དང་ལྡན་པའི་འཕགས་པ། དགེ་འདུན་དཀོན་མཆོག་གི་མཚན་ཉིད། དེ་ལ་སྒྲས་བརྗོད་
རིགས་ཀྱི་སྒོ་ནས་དབྱེ་ན། ཀུན་རྫོབ་པའི་དགེ་འདུན་དཀོན་མཆོག་དང། དོན་དམ་པའི་དགེ་འདུན་དཀོན་མཆོག་དང་གཉིས། ལམ་ཞུགས་ཀྱི་སོ་སྐྱེ་རྣམས་དང་པོ་དང། འཕགས་པའི་གང་ཟག་ཐམས་ཅད་གཉིས་པའོ། །སྤྱིར་དགེ་འདུན་
དཀོན་མཆོག་དེ་ཡོན་ཏན་བརྒྱད་དང་ལྡན་པ་ཡིན་ཏེ། ཇི་ལྟ་བ་རིག་པ། ཇི་སྙེད་པ་རིག་པ། སོ་སོ་རང་རིག་པའི་ཡོན་ཏན་གསུམ་དང། ཐོགས་སྒྲིབ། ཆགས་སྒྲིབ། དམན་སྒྲིབ་ཅི་རིགས་ལས་གྲོལ་བའི་ཡོན་ཏན་གསུམ་དང། དེ་

[114B] གྲོལ་བའི་ཡོན་ཏན་གཉིས་ཏེ་བརྒྱད་དང་ལྡན་པའི་ཕྱིར་ཏེ། རྒྱུད་བླ་མར། ཇི་ལྟ་ཇི་སྙེད་ནང་གི་ནི། །ཡེ་ཤེས་གཟིགས་པ་དག་པའི་ཕྱིར། །སློབ་པ་ཕྱིར་མི་ལྡོག་པའི་ཚོགས། །བླ་མེད་ཡོན་ཏན་
དག་ལྡན་ཉིད། །ཅེས་གསུངས་པའི་ཕྱིར། དེ་ཡང་སློབ་པ་འཕགས་པ་རིག་གྲོལ་གྱི་ཡོན་ཏན་བརྒྱད་དང་ལྡན་པར་བྱེད་མི་བྱེད་མི་མཐུན་ཀྱང། སློབ་པའི་དགེ་འདུན་དཀོན་མཆོག་དེ་རིག་གྲོལ་གྱི་ཡོན་ཏན་བརྒྱད་དང་ལྡན་པར་འདོད་ན། ཐོགས་
སྒྲིབ་ཅི་རིགས་ཞེས་སྦྱར་བར་བྱའོ། །འགའ་ཞིག་དགེ་འདུན་དཀོན་མཆོག་དེ་ཡོན་ཏན་བརྒྱད་ལྡན་དུ་དངོས་སུ་བཤད་པ་མེད་གསུངས་པ་ནི། དཔྱད་གཞིར་སྣང་ངོ། །ལམ་གྱི་བགྲོད་པ་མཐར་ཕྱིན་པའི་སྐྱབས། དོན་དམ་པའི་སྐྱབས་ཀྱི་མཚན་
ཉིད། དེ་དང་སངས་རྒྱས་དཀོན་མཆོག་གཉིས་དོན་གཅིག་ཡིན་ཏེ། རྒྱུད་བླ་མ་ལས། དམ་པའི་དོན་དུ་འགྲོ་བ་ཡི། །སྐྱབས་ནི་སངས་རྒྱས་ཉག་གཅིག་ཡིན། །ཞེས་གསུངས་པའི་ཕྱིར། ལམ་གྱི་བགྲོད་པ་མཐར་མ་ཕྱིན་པའི་སྐྱབས། ཀུན་
རྫོབ་པའི་སྐྱབས་ཀྱི་མཚན་ཉིད། དེ་དང་གནས་སྐབས་ཀྱི་སྐྱབས་གཉིས་དོན་གཅིག་མཁས་གྲུབ་ལྟར་ན། ཡུལ་གཞན་ལ་རང་སྟོབས་ཀྱིས་དཔུང་གཉེན་དུ་རེ་བ་འཆའ་བའི་སེམས་པ། སྐྱབས་འགྲོའི་མཚན་ཉིད། དེ་ལ་སྒྲས་བརྗོད་རིགས་
ཀྱི་སྒོ་ནས་དབྱེ་ན། རྗོད་བྱེད་ཚིག་གི་སྐྱབས་འགྲོ་དང། ལྟོས་པ་བློའི་སྐྱབས་འགྲོ་དང་གཉིས། དང་པོ་ནི། སྐྱབས་འགྲོའི་ཚིག་བརྗོད་པ་ལྟ་བུ་ཡིན། ཕྱི་མ་ལ། སྐྱབས་འགྲོ་ཕལ་པ་དང། ཁྱད་པར་ཅན་གཉིས་ཡོད། སྐྱབས་འགྲོ་
ཕལ་པའི་མཚན་ཉིད་ལ། ཡུལ་ཕལ་བ་ལ་རང་སྟོབས་ཀྱིས་དཔུང་གཉེན་དུ་རེ་བ་འཆའ་བའི་སེམས་པ་འཇོག་པར་སྣང་ཡང། སྐྱབས་ཁྱད་པར་ཅན་དང་ཕལ་པ་གཉིས་ཀ་ལ་ཐུན་མོང་དུ་འགྲོ་བའི་སྐྱབས་འགྲོ་ཡོད་པར་སྣང་བས་ཅུང་ཟད་

[115A]༄༅། །མི་བདེ་ལ། རབ་ཏུ་ཕྱེ་བའི་སེམས་པ་ཞེས་སྦྱར་བར་བྱ་ཞིང་ཞིབ་ཆ་ལེགས་པར་འདོན་དགོས་སོ། །དཀོན་མཆོག་ལ་རང་སྟོབས་ཀྱི་དཔུང་གཉེན་དུ་རེ་བ་འཆའ་བའི་སེམས་པ། དཀོན་མཆོག་ལ་སྐྱབས་
སུ་འགྲོ་བའི་སྐྱབས་འགྲོའི་མཚན་ཉིད། དེ་ཡང་ཡུལ་ཁྱད་པར་ཅན་ཡིན་ཀྱང་དཀོན་མཆོག་གསུམ་གང་རུང་མ་ཡིན་པ་ལམ་ཞུགས་ཀྱི་སོ་སྐྱེ་ལྟ་བུ་ཞིག་ཁོ་ན་ལ་སྐྱབས་སུ་འགྲོ་བ་ཡོད་པའི་དབང་དུ་བྱས་སོ། །དེ་ལ་ཡང་སྐྱེས་བུ་ཆུང་
ངུ་དང་ཐུན་མོང་བའི་སྐྱབས་འགྲོ་སོགས་གསུམ་དང། རྒྱུའི་སྐྱབས་འགྲོ་དང། འབྲས་བུའི་སྐྱབས་འགྲོ་དང་ལྔ་ཡོད། རང་ཉིད་ངན་སོང་གི་སྡུག་བསྔལ་གྱིས་འཇིགས་ནས་དཀོན་མཆོག་ལ་རང་སྟོབས་ཀྱི་དབུང་གཉེན་དུ་རེ་བ་འཆའ་བའི་རིགས་སུ་
གནས་པའི་སེམས་པ། སྐྱེས་བུ་ཆུང་ངུ་དང་ཐུན་མོང་པའི་སྐྱབས་འགྲོའི་མཚན་ཉིད་དང། གཞན་ལ་དེས་རིགས་འགྲེ། གཞན་རྒྱུད་ལ་གྲུབ་ཟིན་པའི་དཀོན་མཆོག་ལ་རང་སྟོབས་ཀྱི་དཔུང་གཉེན་དུ་རེ་བ་འཆའ་བའི་སེམས་པ། རྒྱུའི་སྐྱབས་འགྲོའི་
མཚན་ཉིད། རང་རྒྱུད་ལ་འབྱུང་འགྱུར་གྱི་དཀོན་མཆོག་ལ་དེ་ལྟར་རེ་བ་འཆའ་བའི་སེམས་པ། འབྲས་བུའི་སྐྱབས་འགྲོའི་མཚན་ཉིད་དོ། །གསུམ་པ་རྩོད་པ་སྤོང་བ་ལ། ཁ་ཅིག་རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་
སྐུ་ཆོས་ཅན། དོན་དམ་པའི་སྐྱབས་མ་ཡིན་པར་ཐལ། མེད་དགག་ཡིན་པའི་ཕྱིར་ཟེར་ན། མ་ཁྱབ། ཁོ་ན་རེ། ཁྱབ་སྟེ། རྒྱུད་བླ་མ་ལས་མེད་ཕྱིར་ཞེས་པ་ནས། གཏན་གྱི་སྐྱབས་མཆོག་མ་ཡིན་ནོ། །ཞེས་གསུངས་པའི་ཕྱིར། ཟེར་ན་
ཡང་མ་ཁྱབ། ཁ་ཅིག་དེ་འདྲ་བའི་ངོ་བོ་ཉིད་སྐུ་དེ། ཇི་ལྟ་ཇི་སྙེད་མཁྱེན་པའི་ཡོན་ཏན་དང་ལྡན་པར་ཐལ། དེ་ཟག་མེད་ཡེ་ཤེས་སྡེ་ཚན་ཉེར་གཅིག་གི་ཡོན་ཏན་དང་ལྡན་པའི་ཕྱིར། དེར་ཐལ། དེ་ཟག་མེད་ཡེ་ཤེས་སྡེ་ཚན་ཉེར་གཅིག་

[115B] ཟེར་ན། རེ་ཞིག་མ་ཁྱབ་སྟེ། དེ་འདྲ་བའི་ངོ་བོ་ཉིད་སྐུ་དེ་སྐྱེ་འཇིག་གཉིས་དང་བྲལ་བའི་ཕྱིར། ཁ་ཅིག་འདུས་མ་བྱས་ཡིན་ན། འདུས་བྱས་ཀྱི་ཡོན་ཏན་དང་མི་ལྡན་པས་ཁྱབ་པར་ཐལ། དེ་ཡིན་ན་
མཁྱེན་བརྩེ་སོགས་འདུས་བྱས་ཀྱི་ཡོན་ཏན་དང་མི་ལྡན་པས་ཁྱབ་པའི་ཕྱིར། དེར་ཐལ། ངོ་བོ་ཉིད་སྐུ་དེ་དེ་ལྟར་མི་ལྡན་པ་ལ་རྒྱུ་མཚན་ཡང་དག་ཡོད་པའི་ཕྱིར། འདོད་ན། སངས་རྒྱས་ཆོས་ཅན། དེར་ཐལ། དེའི་ཕྱིར། འདོད་ན་
སངས་རྒྱས་ལ་མཁྱེན་བརྩེ་ནུས་གསུམ་གྱི་ཡོན་ཏན་མེད་པར་ཐལ་ལོ་ཟེར་ན། རྩོད་གཞི་ལ་ལྟོས་པའི་དམིགས་བསལ་ཡིན་ནོ། །ཁ་ཅིག་ཉན་ཐོས་མཐོང་ལམ་རྣམ་གྲོལ་ལམ་ཆོས་ཅན། ཆགས་སྒྲིབ་ཅི་རིགས་ལས་གྲོལ་བར་ཐལ། གྲོལ་བའི་
ཡོན་ཏན་དང་ལྡན་པའི་ཕྱིར། དེར་ཐལ། ཉོན་སྒྲིབ་ཀུན་བཏགས་སྤངས་པའི་ཡེ་ཤེས་ཡིན་པའི་ཕྱིར། འདོད་ན། མི་འཐད་པར་ཐལ། ཆགས་སྒྲིབ་ཅི་རིགས་དང་བཅས་པའི་ཕྱིར། དེར་ཐལ། ཉོན་སྒྲིབ་དང་བཅས་པའི་ཕྱིར་ཟེར་ན། ཚིག་ལ་
འཁྲིས་པར་གསལ་ལོ། །ཁ་ཅིག་སངས་རྒྱས་འཕགས་པ་ཆོས་ཅན། དོན་དམ་པའི་སྐྱབས་མ་ཡིན་པར་ཐལ། ཀུན་རྫོབ་པའི་སྐྱབས་ཡིན་པའི་ཕྱིར། དེར་ཐལ། ཀུན་རྫོབ་གང་ཞིག་སྐྱབས་ཡིན་པའི་ཕྱིར་ཟེར་ན། རྣམ་མཁྱེན་
ཆོས་ཅན། རྒྱུ་ལམ་ཤེས་ཡིན་པར་ཐལ། རྒྱུ་གང་ཞིག་ལམ་ཤེས་ཡིན་པའི་ཕྱིར། འཁོར་གསུམ། ཁ་ཅིག་ལོངས་སྐུ་ཆོས་ཅན། དོན་དམ་པའི་ཆོས་ཡིན་པར་ཐལ། དོན་དམ་པའི་སྐྱབས་ཡིན་པའི་ཕྱིར། ཁྱབ་
སྟེ༑ སྐྱབས་ཡིན་ན། ཆོས་ཡིན་དགོས་པའི་ཕྱིར་ཟེར་ན། མ་ཁྱབ། འདོད་མི་ནུས་ཏེ། ཀུན་རྫོབ་པའི་ཆོས་ཡིན་པའི་ཕྱིར། དེར་ཐལ། ཀུན་རྫོབ་བདེན་པ་ཡིན་པའི་ཕྱིར། ཁ་ཅིག་ཐེག་ཆེན་མཐོང་ལམ་རྣམ་གྲོལ་ལམ་གྱི་ཆོས་ཉིད་ཆོས་ཅན། ཝྤྕྡ་བྤྯྕྀ་ྀ།ཇ་  ྾ ༑  ྾ ་་  ྾ བ་
[116A]༄༅། །ཀུན་རྫོབ་པའི་སྐྱབས་ཡིན་པར་ཐལ། ལམ་གྱི་བསྒྲོད་པ་མཐར་མ་ཕྱིན་པའི་སྐྱབས་ཡིན་པའི་ཕྱིར། འདོད་ན། ཀུན་རྫོབ་པའི་ཡོན་ཏན་ཡིན་པར་ཐལ། འདོད་པའི་ཕྱིར་ཟེར་ན། མ་ཁྱབ། ཁ་ཅིག་ཐེག་
ཆེན་མཐོང་ལམ་རྣམ་གྲོལ་ལམ་ཆོས་ཅན། དོན་དམ་པའི་སྐྱབས་ཡིན་པར་ཐལ། དོན་དམ་པའི་ཆོས་དཀོན་མཆོག་ཡིན་པའི་ཕྱིར། ཟེར་བ་དང། ཐེག་ཆེན་མཐོང་ལམ་རྣམ་གྲོལ་ལམ་པ་བ་ཆོས་ཅན། དོན་དམ་པའི་སྐྱབས་ཡིན་པར་ཐལ་
དོན་དམ་པའི་བྱང་ཆུབ་སེམས་དཔའ་ཡིན་པའི་ཕྱིར། ཟེར་ན། སྔ་ཕྱིར་མ་ཁྱབ། འོ་ན། ཚད་མ་ཆོས་ཅན། མི་བསླུ་བའི་ཆོས་ཡིན་པར་ཐལ། མི་བསླུ་བའི་རིག་པ་ཡིན་པའི་ཕྱིར། ཡུམ་བར་མ་ཆོས་ཅན། ངེས་དོན་ཡིན་པར་
ཐལ། ངེས་དོན་གྱི་མདོ་ཡིན་པའི་ཕྱིར། ཁྱབ་པ་འགྲིགས། ཁ་ཅིག་རྒྱུ་སྐྱབས་དང་འབྲས་སྐྱབས་འགལ་བར་ཐལ། རྒྱུའི་སྐྱབས་འགྲོ་དང་འབྲས་བུའི་སྐྱབས་འགྲོ་འགལ་བའི་ཕྱིར། དེར་ཐལ། དེ་གཉིས་ཡིན་ཁྱབ་མཉམ་དུ་འདོད་མི་
རིགས་པའི་ཕྱིར། ཟེར་ན། མ་ཁྱབ། གོང་དུ་འདོད་ན། སངས་རྒྱས་འཕགས་པ་ཆོས་ཅན། འབྲས་སྐྱབས་མ་ཡིན་པར་ཐལ། རྒྱུ་སྐྱབས་ཡིན་པའི་ཕྱིར། དེར་ཐལ། རང་དང་རྒྱུད་ཐ་དད་དུ་གྱུར་པའི་སེམས་ཅན་གྱི་རྒྱུ་སྐྱབས་ཡིན་པའི་
ཕྱིར། དེར་ཐལ། རང་དང་རྒྱུད་ཐ་དད་པའི་སེམས་ཅན་ཡོད་པའི་ཕྱིར། དེར་ཐལ། སངས་རྒྱས་འཕགས་པ་དེ་རང་དང་རྒྱུད་གཅིག་པའི་བྱང་སེམས་ཀྱིས་ཉེར་ལེན་དང། རང་དང་རྒྱུད་ཐ་དད་པའི་བྱང་སེམས་ཀྱིས་ལྷན་ཅིག་བྱེད་རྐྱེན་
བྱས་པ་ལས་འཁྲུངས་པའི་ཕྱིར། འདོད་ན། དེ་ཆོས་ཅན། འབྲས་སྐྱབས་ཡིན་པར་ཐལ། རང་དང་རྒྱུད་གཅིག་ཏུ་གྱུར་པའི་བྱང་སེམས་ཀྱི་འབྲས་སྐྱབས་ཡིན་པའི་ཕྱིར། དེར་ཐལ། སངས་རྒྱས་འཕགས་པ་ཡིན་པའི་ཕྱིར། ཁ་ཅིག་

[116B] སེམས་ཅན་ཡིན་ན། སངས་རྒྱས་འཕགས་པའི་གོ་འཕང་མངོན་དུ་བྱེད་ངེས་ཡིན་དགོས་པའི་ཕྱིར། ཟེར་ན། མ་ཁྱབ། འདོད་ན། བཀག་ཟིན་ཅིང། ཁ་ཅིག་
འདོད་གསུང་ཡང། དེ་མི་འཐད་པར་ཐལ། དམན་ལམ་སྔོན་དུ་མ་སོང་བའི་བྱང་སེམས་དང་རྒྱུད་གཅིག་ཏུ་གྱུར་པའི་གང་ཟག་ཡིན་ན། དམན་ལམ་སྔོན་དུ་མ་སོང་བའི་གང་ཟག་ཡིན་དགོས་པའི་ཕྱིར། མ་ཁྱབ་ཟེར་ན། སངས་རྒྱས་འཕགས་པ་
ཆོས་ཅན། དེར་ཐལ། དེའི་ཕྱིར། དེར་ཐལ། དམན་ལམ་སྔོན་དུ་མ་སོང་བའི་བྱང་སེམས་དེ་ཁྱོད་དང་རྒྱུད་གཅིག་ཡིན་པའི་ཕྱིར། དེར་ཐལ། དེ་ཁྱོད་དང་རྒྱུད་གཅིག་དང་ཐ་དད་གང་རུང་གང་ཞིག་དེ་ཁྱོད་དང་རྒྱུ་ཐ་དད་མ་ཡིན་པའི་ཕྱིར། རྟགས་ཕྱི་མ་
ཁས༑ འདོད་ན་ཁྱོད་དང་རྒྱུད་གཅིག་ཏུ་གྱུར་པའི་དམན་ལམ་སྔོན་དུ་སོང་བའི་གང་ཟག་མེད་པར་ཐལ་ལོ། །གཞན་ཡང། སངས་རྒྱས་འཕགས་པ་དེ་དམན་ལམ་སྔོན་དུ་སོང་བའི་བྱང་ ་༄༅་༄༅་༄༅སེམས་དང་རྒྱུད་གཅིག་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན༑ དེ་དམན་ལམ་སྔོན་སོང་གི་གང་ཟག་ཡིན་པར་ཐལ། འདོད་པའི་ཕྱིར། འདོད་ན་སླའོ། །ཁ་ཅིག་ཕྱི་རོལ་པའི་རྒྱུད་ལ་སྐྱབས་འགྲོ་ཡོད་པར་ཐལ། སྐྱབས་འགྲོ་ཕལ་པ་ཡིན་ན། སྐྱབས་འགྲོ་མིན་མི་དགོས་པའི་ཕྱིར། འདོད་ན། སྐྱབས་འགྲོ་རྒྱུད་
ལ་ལྡན་པའི་ཕྱིར་རོལ་པ་ཡོད་པར་ཐལ། འདོད་པའི་ཕྱིར། འདོད་ན། དེ་འདྲ་བའི་ཕྱིར་རོལ་པ་ཆོས་ཅན། ནང་པ་སངས་རྒྱས་པ་ཡིན་པར་ཐལ། སྐྱབས་འགྲོ་རྒྱུད་ལ་ལྡན་པའི་གང་ཟག་ཡིན་པའི་ཕྱིར། ཁྱབ་སྟེ། ཕྱི་ནང་གི་ཁྱད་པར་སྐྱབས་འགྲོས་འབྱེད་པར་
བཤད་པའི་ཕྱིར། ཟེར་ན། སྐྱོན་མེད་དེ། དེ་ནི་དཀོན་མཆོག་ལ་སྐྱབས་སུ་སོང་བའི་སྐྱབས་འགྲོ་ལ་དགོངས་པའི་ཕྱིར། ཁ་ཅིག་ཚངས་པ་དང། དབང་ཕྱུག་ཁྱབ་འཇུག་གསུམ་པོ་སྐྱབས་ཡིན་པར་ཐལ། དེ་ལ་སྐྱབས་སུ་སོང་བའི་སྐྱབས་འགྲོ་སྐྱབས་འགྲོ་

[117A]༄༅། །ཡིན་པའི་ཕྱིར། འདོད་ན། ཁྱོད་ཀྱི་སྐྱབས་མེད་པར་ཐལ། ཁྱོད་སྐྱབས་ཡིན་པའི་ཕྱིར། ཁྱབ་སྟེ། རྒྱུད་བླ་མར། སྐྱབས་ནི་སྐྱབས་ལ་བརྟེན་མ་ཡིན། །ཞེས་གསུངས་པའི་ཕྱིར། ཟེར་ན། མ་ཁྱབ་
འདོད་ན། དེ་གསུམ་ཆོས་ཅན། ཁྱོད་ཀྱི་སྐྱབས་ཡོད་པར་ཐལ། ཁྱོད་སེམས་ཅན་ཡིན་པའི་ཕྱིར། དེ་ལ་ཁོ་ན་རེ། མགོན་སྐྱབས་མེད་པའི་སེམས་ཅན་མི་སྲིད་པར་ཐལ། སྐྱབས་མེད་པའི་སེམས་ཅན་མེད་པའི་ཕྱིར། དེར་ཐལ། སེམས་ཅན་ཡིན་ན། ཁྱོད་ཀྱི་འབྲས་
སྐྱབས་ཡོད་དགོས་པའི་ཕྱིར། འདོད་ན། དེ་ཡོད་པར་ཐལ། འགྲོ་བ་མགོན་མེད་རྣམས་དང་ནི། །ཞེས་གསུངས་པའི་ཕྱིར། ཟེར་ན། མ་ཁྱབ། ཁ་ཅིག། ཁྱོད་ལ་སྐྱབས་སུ་སོང་བའི་གང་ཟག་ཡོད་ན། ཁྱོད་སྐྱབས་ཡིན་དགོས་པར་ཐལ། ཚངས་པ་སྐྱབས་ཡིན་
པ་ལ་རྒྱུ་མཚན་ཡང་དག་ཡོད་པའི་ཕྱིར་ཟེར་ན། མ་ཁྱབ། འདོད་ན། ལྗོན་ཤིང་ཆོས་ཅན། དེར་ཐལ། དེའི་ཕྱིར། དེར་ཐལ། ལྗོན་ཤིང་དག་ལ་སྐྱབས་འགྲོ་སྟེ། །ཞེས་གསུངས་པའི་ཕྱིར། འདོད་ན། འདུས་བྱས་ཐམས་ཅད་སྐྱབས་སུ་ཐལ་ལོ། །ཁ་
ཅིག་དཀོན་མཆོག་གསུམ་ལ་སྐྱབས་སུ་སོང་བའི་ཕྱི་རོལ་པ་ཡོད་པར་ཐལ། དེ་ལ་སྐྱབས་སུ་འགྲོ་བའི་ཕྱི་རོལ་པ་ཡོད་པའི་ཕྱིར། དེར་ཐལ། ཕྱི་རོལ་པ་དཀོན་མཆོག་ལ་སྐྱབས་སུ་འགྲོ་བ་ཡོད་པའི་ཕྱིར། ཟེར་ན། མ་ཁྱབ། རྟགས་དེར་ཐལ་
ཕྱི་རོལ་པ་འཚང་རྒྱ་བ་ཡོད་པའི་ཕྱིར། ཁ་ཅིག་ཕྱི་རོལ་པ་དང་རྒྱུད་གཅིག་ཏུ་གྱུར་པའི་སངས་རྒྱས་འཕགས་པ་ཡོད་པར་ཐལ། ཕྱི་རོལ་པའི་འབྲས་སྐྱབས་སུ་གྱུར་པའི་སངས་རྒྱས་འཕགས་པ་ཡོད་པའི་ཕྱིར། འདོད་ན། དེ་དང་རྒྱུད་
གཅིག་ཏུ་གྱུར་པའི་སངས་རྒྱས་འཕགས་པ་ཆོས་ཅན། ཕྱི་རོལ་པ་བྱས་པར་ཐལ། དེ་བྱེད་མྱོང་བའི་ཕྱིར་ཟེར་ན། མ་ཁྱབ། རྟགས་དེར་ཐལ། དེ་དང་རྒྱུད་གཅིག་ཏུ་གྱུར་པའི་སངས་རྒྱས་ཡིན་པའི་ཕྱིར། དེར་ཐལ། དེ་ཡོད་

[117B] འདོད་ན། དེས་མི་དགེ་བ་ཡང་བྱས་པར་ཐལ་ལོ། །ཁ་ཅིག་སྟོན་པ་ཤཱཀྱ་ཐུབ་པ་རང་དང་རྒྱུད་གཅིག་ཏུ་ ་༄༅་༄༅་༄༅གྱུར་པའི་བྱང་སེམས་ཀྱི་དུས་སུ་བྱང་སེམས་ཡིན་པར་ཐལ། དེ་དང་རྒྱུད་གཅིག་ཏུ་གྱུར་པའི་བྱང་སེམས་ཡོད་པའི་ཕྱིར། འདོད་
ན། སྟོན་པ་ཤཱཀྱ་ཐུབ་པ་རང་དང་རྒྱུད་གཅིག་ཏུ་གྱུར་པའི་བྱང་སེམས་ཀྱི་དུས་སུ་ཡོད་པར་ཐལ། འདོད་པའི་ཕྱིར་ཟེར་ན། མ་ཁྱབ། ཁ་ཅིག་སྟོན་པ་ཤཱཀྱ་ཐུབ་པ་དང་རྒྱུད་གཅིག་ཏུ་གྱུར་པའི་བྱང་སེམས་ཡིན་ན། སྟོན་པ་ཤཱཀྱ་ཐུབ་པའི་དུས་སུ་མེད་
དགོས་པར་ཐལ། སྟོན་པ་ཤཱཀྱ་ཐུབ་པ་སངས་རྒྱས་པའི་ཚེ། དེ་དང་རྒྱུད་གཅིག་ཏུ་གྱུར་པའི་བྱང་སེམས་ཐམས་ཅད་སངས་རྒྱས་པའི་ཕྱིར། དེར་ཐལ། དེ་སངས་རྒྱས་པའི་ཚེ་དེ་དང་རྒྱུད་གཅིག་པའི་སེམས་ཅན་ཐམས་ཅད་སངས་རྒྱས་པའི་ཕྱིར་
འདོད་ན། དེ་ཡིན་ན། སྟོན་པ་ཤཱཀྱ་ཐུབ་པའི་དུས་སུ་སྟོན་པ་ཤཱཀྱ་ཐུབ་པ་ཡིན་དགོས་པར་ཐལ། དེ་ཡིན་ན། དེའི་དུས་སུ་མེད་དགོས་པའི་རྒྱུ་མཚན་ཡོད་པའི་ཕྱིར། ཟེར་ན། རེ་ཞིག་མ་ཁྱབ། ཁོ་ན་རེ། སྟོན་པ་ཤཱཀྱ་ཐུབ་པའི་ཡིད་ཀྱི་རྣམ་
པར་ཤེས་པ་སྟོན་པ་དེ་ཉིད་དང་རྒྱུད་གཅིག་ཡིན་པར་ཐལ། རྣམ་ཤེས་དེ་དང་རྒྱུད་གཅིག་པའི་སངས་རྒྱས་འཕགས་པ་ཡོད་པའི་ཕྱིར། དེར་ཐལ། དེ་སངས་རྒྱས་འཕགས་པ་ཡིན་པའི་ཕྱིར། དེར་ཐལ། ཁོངས་སྐུའི་ཡིད་ཀྱི་རྣམ་པར་
ཤེས་པ་སངས་རྒྱས་འཕགས་པ་ཡིན་པའི་ཕྱིར། དེར་ཐལ། དེ་ལྟར་མིན་ན། གང་ཟག་རྫས་ཡོད་པ་མེད་པར་འགྱུར་བའི་ཕྱིར། གོང་དུ་འདོད་ན། སྟོན་པ་ཤཱཀྱ་ཐུབ་པ་དང་རྒྱུད་གཅིག་པའི་བྱང་སེམས་ཀྱི་ཡིད་ཀྱི་རྣམ་པར་ཤེས་པ་དེ། སྟོན་
པ་ཤཱཀྱ་ཐུབ་པ་དང་རྒྱུད་གཅིག་ཡིན་པར་ཐལ། དམ་བཅའ་འཐད་པ་གང་ཞིག་དེ་འདྲ་བའི་བྱང་སེམས་དེ་སྟོན་པ་ཤཱཀྱ་ཐུབ་པ་དང་རྒྱུད་གཅིག་ཡིན་པའི་ཕྱིར། འདོད་ན། དེ་འདྲ་བའི་བྱང་སེམས་ཀྱི་ཡིད་ཀྱི་རྣམ་པར་ཤེས་པ་ཆོས་ཅན་

[118A]༄༅། །སྟོན་པ་ཤཱཀྱ་ཐུབ་པར་འགྱུར་སྲིད་པར་ཐལ། ཁྱོད་དེ་དང་རྒྱུད་གཅིག་ཏུ་གྱུར་པའི་བྱང་སེམས་ཡིན་པའི་ཕྱིར། དེར་ཐལ། སྟོན་པ་ཤཱཀྱ་ཐུབ་པ་དང་རྒྱུད་གཅིག་ཏུ་གྱུར་པའི་བྱང་སེམས་ཀྱི་རྒྱུད་ཀྱི་
གང་ཟག་ཡིན་པའི་ཕྱིར། དེར་ཐལ། དེ་སྟོན་པ་ཤཱཀྱ་ཐུབ་པ་དང་རྒྱུད་གཅིག་ཡིན་པའི་ཕྱིར། རྟགས་ཁས། འདོད་ན། དེ་ཆོས་ཅན། ཁྱོད་དེར་འགྱུར་མི་སྲིད་པར་ཐལ། ཁྱོད་ཤེས་པ་ཡིན་པའི་ཕྱིར། ཟེར་བ་རྣམས་ལ་དཔྱད་པར་བྱའོ།།
སྤྱན་ལྔ་
   ༈    །བཞི་པ་སྒྲུབ་པ་ལ་རང་དབང་དུ་འཇུག་པའི་རྒྱུ་སྤྱན་ལྔ་ལ་འདོམས་པ་ནི། ཤཱ་རིའི་བུ་བྱང་ཆུབ་སེམས་དཔའ་སེམས་དཔའ་ཆེན་པོའི་ཤའི་མིག་གིས་དཔག་ཚད་བརྒྱ་མཐོང་བ་ཡོད་དོ། །ཞེས་
སོགས་ཀྱི་ཡུམ་བར་མའི་མདོ་ཚིག་ཆོས་ཅན། ཁྱོད་སྤྱན་ལྔ་ལ་འདོམས་པའི་གདམས་ངག་ཡིན་ཏེ། ཁྱོད་ཀྱིས་སྤྱན་ལྔའི་ཡུལ་ཡུལ་ཅན་རྣམས་དོན་དམ་པར་མ་གྲུབ་ཅིང། ཐ་སྙད་དུ་རྒྱུད་ལ་ ་༄༅་༄༅་༄༅བསྟེན་པར་བྱའོ་ཞེས་འདོམས་
པར་བྱེད་པའི་ཡུམ་གྱི་མདོ་ཚིག་ཡིན་པའི་ཕྱིར། དེ་འཆད་པ་ལ། རྩ་བར། སྤྱན་ལྔ་དང་ནི་ཞེས་དང། འགྲེལ་པར། ཤའི་དང་རྣམ་པར་སྨིན་པ་ལས་བྱུང་བའི་ལྷའི་དང་ཤེས་རབ་དང་ཆོས་དང་སངས་རྒྱས་ཀྱི་སྤྱན་གྲངས་ཇི་
ལྟ་བ་བཞིན་དུ་དངོས་པོ་སོ་སོར་ངེས་པ་དང། ཞེས་པ་ནས། བསྒྲུབ་བོ་ཞེས་སློབ་པ་སྤྱན་ལྔ་ལ་འདོམས་པ་དང། ཞེས་པའི་བར་གསུངས། འདིའི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་ཤའི་སྤྱན་དེ་མིག་
དབང་གཟུགས་ཅན་པ་ཡིན་ཟེར་ན། དེ་མི་འཐད་པར་ཐལ། མིག་དབང་གིས་གཟུགས་མི་མཐོང་བའི་ཕྱིར། དེར་ཐལ། གཟུགས་མཐོང་བ་ལ་མིག་ཤེས་དགོས་པའི་དོན་ཡོད་པའི་ཕྱིར། མ་གྲུབ་ན། དེར་ཐལ། མིག་ཤེས་མེད་

[118B] གཞན་ཡང། ཤའི་སྤྱན་དེ་མིག་དབང་མ་ཡིན་པར་ཐལ། དེ་ཤེས་པ་ཡིན་པའི་ཕྱིར། དེར་ཐལ། འབུམ་གྱི་གནོད་འཇོམས་ལས། གཟུགས་འདི་ལ་འཇུག་པའི་
ཤེས་པ་ནི་ཤའི་མིག་གོ་ཞེས་གསུངས་པའི་ཕྱིར། གཞན་ཡང། དེ་མི་འཐད་པར་ཐལ། ཤའི་སྤྱན་དང་ལྷའི་སྤྱན་གཉིས་ཀ་ཡིད་ཤེས་སུ་འདོད་པ་ཡོད་མོད་ཡིད་ཤེས་དང་དབང་ཤེས་གང་དུ་འདོད་ཀྱང་ཤེས་པར་འདོད་དགོས་པའི་
ཕྱིར། ཁ་ཅིག་ཤའི་སྤྱན་ཡིན་ན། དཔག་ཚད་བརྒྱའི་གཟུགས་ཕྲ་རག་ཐམས་ཅད་མཐོང་བས་ཁྱབ་ཟེར་ན། རེ་ཞིག་མི་འཐད་པར་ཐལ། ཤའི་སྤྱན་དང་ལྡན་པ་འགའ་ཞིག་གིས་རང་གི་མདུན་གྱི་དེ་བཞིན་བཤེགས་པའི་རྒྱུད་ཀྱིས་བསྡུས་
པའི་གཟུགས་ཕྲ་མོ་མཐའ་དག་མངོན་སུམ་དུ་མ་མཐོང་བའི་ཕྱིར། དེར་ཐལ། དེ་བཞིན་གཤེགས་པའི་རྒྱུད་ཀྱིས་བསྡུས་པའི་གཟུགས་ཕྲ་མོ་མཐའ་དག་མངོན་སུམ་དུ་རྟོགས་པའི་སེམས་ཅན་མེད་པའི་ཕྱིར། དེར་ཐལ། དེ་ཡོད་ན། ལས་
འབྲས་ཀྱི་འབྲེལ་པ་ཕྲ་ཞིང་ཕྲ་བ་ཐམས་ཅད་མངོན་སུམ་དུ་རྟོགས་པའི་སེམས་ཅན་ཡོད་པར་ཁས་བླངས་པ་ལ་ཡང་གནོད་བྱེད་མི་འཇུག་པར་འགྱུར་བའི་ཕྱིར། ཁ་ཅིག་ཤའི་སྤྱན་ཡིན་ན། སྟོང་གསུམ་གྱི་གཟུགས་ཕྲ་རག་ཐམས་ཅད་
མངོན་སུམ་དུ་མི་མཐོང་བས་ཁྱབ་ཟེར་ན། སངས་རྒྱས་འཕགས་པའི་ཤའི་སྤྱན་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། མདོ་ལས། དེ་བཞིན་གཤེགས་པ་ལ་ཤའི་སྤྱན་མངའ་སྙམ་མམ། རབ་འབྱོར་
གྱིས་གསོལ་པ། བཅོམ་ལྡན་འདས་མངའ་ལགས་སོ། །ཞེས་གསུངས་པའི་ཕྱིར། ཁ་ཅིག་ན་རེ། དཔག་ཚད་བརྒྱ་ནས་སྟོང་གསུམ་ཚུན་ཆད་ཀྱི་གཟུགས་ཕྲ་རགས་ཐམས་ཅད་མངོན་སུམ་དུ་མཐོང་བའི་ཤེས་པ། ཤའི་སྤྱན་གྱི་མཚན་ཉིད་ཟེར་ན་

[119A]༄༅། །རྣམ་མཁྱེན་ཆོས་ཅན། མཚོན་བྱ་དེར་ཐལ། མཚན་ཉིད་ ་༄༅་༄༅་༄༅དེའི་ཕྱིར། འདོད་ན། དབང་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཡིད་ཤེས་ཡིན་པའི་ཕྱིར། གཞན་ཡང། དེ་མི་འཐད་པར་ཐལ། དེ་བཞིན་གཤེགས་པའི་དབུའི་གཙུག་ཏོར་གྱི་སྟེང་གི་རྡུལ་ཕྲ་རགས་མངོན་སུམ་དུ་མཐོང་བའི་སེམས་ཅན་མེད་པར་གསུངས་པའི་ཕྱིར། དེར་ཐལ། མདོ་ལས། དབུའི་གཙུག་ཏོར་ལྟར་མི་མངོན་པ། ཞེས་གསུངས་
པའི་ཕྱིར། ཁ་ཅིག་དེ་འདྲ་བའི་དབང་ཤེས་དེ། ཤའི་སྤྱན་གྱི་མཚན་ཉིད་ཟེར་ན། སངས་རྒྱས་འཕགས་པའི་སྙན་གྱི་དབང་པོའི་ཉན་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། མིག་ཤེས་ཡིན་
པར་ཐལ། འདོད་པའི་ཕྱིར། འདོད་མི་ནུས་ཏེ། ཉན་ཤེས་ཡིན་པའི་ཕྱིར། ཁ་ཅིག་ལྷའི་སྤྱན་ཡིན་ན། ལྷའི་རྒྱུད་ཀྱི་སྤྱན་ཡིན་པས་ཁྱབ་ཟེར་ན། སྟོན་པ་ཤཱཀྱ་ཐུབ་པའི་ལྷའི་སྤྱན་ཆོས་ཅན། དེར་ཐལ། དེའི་ཕྱིར། དེར་ཐལ་
ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། མདོ་ལས། དེ་བཞིན་གཤེགས་པ་ལ་ལྷའི་སྤྱན་མངའ་སྙམ་མམ། རབ་འབྱོར་གྱིས་གསོལ་བ། དེ་བཞིན་གཤེགས་པ་ལ་ལྷའི་སྤྱན་མངའོ། །ཞེས་གསུངས་
པའི་ཕྱིར། འདོད་མི་ནུས་ཏེ། མིའི་རྒྱུད་ཀྱི་སྤྱན་ཡིན་པའི་ཕྱིར། ཁ་ཅིག་ལྷའི་རྒྱུད་ཀྱི་སྤྱན་ཡིན་ན། ལྷའི་སྤྱན་ཡིན་པས་ཁྱབ་ཟེར་ན། ལྷའི་རྒྱུད་ཀྱི་ཆོས་ཀྱི་སྤྱན་ཆོས་ཅན། དེར་ཐལ། དེའི་ཕྱིར། དེར་ཐལ། དེ་ཡོད་པའི་ཕྱིར་
དེར་ཐལ། ལོངས་སྐུའི་རྒྱུད་ལ་ཆོས་ཀྱི་སྤྱན་ཡོད་པའི་ཕྱིར། དེར་ཐལ། དེའི་རྒྱུད་ལ་སྤྱན་ལྔ་པོ་ཡོད་པའི་ཕྱིར། འདོད་མི་ནུས་ཏེ། ཆོས་ཀྱི་སྤྱན་ཡིན་པའི་ཕྱིར། ཁ་ཅིག་ལྷའི་མིག་དེ་ལྷའི་སྤྱན་ཡིན་ཟེར་ན། རེ་ཞིག་འདོད་ན། འདོད་

[119B] དམ་བཅའ་འཐད་པ་གང་ཞིག་དེ་དག་ལྷའི་མིག་དང་ལྡན་པའི་ཕྱིར། ཕྱི་མ་དེར་ཐལ། ལྷའི་མིག་ཅེས་པ་ནི། ལྷ་དེ་དག་གི་མིག་རྣ་བ་སྣ་སོགས་དབང་པོ་དྲུག་པོ་གང་རུང་ལ་བྱེད་དགོས་པ་
གང་ཞིག་འདོད་གཟུགས་ཀྱི་ལྷ་དེ་དག་མིག་སྣ་དང་མི་ལྡན་པར་འདོད་མི་རིགས་པའི་ཕྱིར། དང་པོ་དེར་ཐལ། མིའི་མིག་ནི། མིའི་མིག་དབང་ལ་བྱེད་པའི་ཕྱིར། ཁ་ཅིག་མ་ཁྱབ་ཟེར། གོང་དུ་འདོར་ན། མི་འཐད་པར་ཐལ། ལྷའི་
སྤྱན་མ་ཐོབ་པའི་ལྷ་ཡོད་པར་ཚད་ལྡན་གྱིས་བཤད་པའི་ཕྱིར། གཞན་ཡང། དེ་མི་འཐད་པར་ཐལ། ལྷའི་མིག་སྣ་གང་རུང་ཡིན་ན། གཟུགས་ཅན་ཡིན་དགོས་པ་གང་ཞིག་ལྷའི་སྤྱན་ཡིན་ན། ཤེས་པ་ཡིན་དགོས་པའི་ཕྱིར་
དང་པོ་དཔྱད་དོ། །ཁ་ཅིག་སེམས་ཅན་ཐམས་ཅད་ལས་དང་ཉོན་མོངས་པའི་དབང་གིས་སྐྱེ་བ་ལེན་པ་དང་འཆི་འཕོ་བ་མངོན་སུམ་དུ་མཐོང་བའི་རིག་པ། ལྷའི་སྤྱན་གྱི་མཚན་ཉིད་ཟེར་ན། དེ་མི་འཐད་པར་ཐལ། སེམས་ཅན་ཐམས་
ཅད་ལས་ཉོན་གྱིས་དབང་གིས་སྐྱེ་བ་ཡང་མི་ལེན། འཆི་འཕོ་བ་ཡང་མ་ཡིན་པའི་ཕྱིར། རྟགས་གཉིས་པོ་དེར་ཐལ། བྱང་སེམས་ ་༄༅་༄༅་༄༅འཕགས་པ་ཐམས་ཅད་དང་དགྲ་བཅོམ་པ་རྣམས་ལས་ཉོན་གྱིས་སྐྱེ་བ་དང་འཆི་བ་མ་ཡིན་པའི་ཕྱིར་
རྟགས་སླ། ཁ་ཅིག་སྟོང་ཉིད་རྟོགས་པའི་ཡེ་ཤེས་ཡིན་ན། ཤེས་རབ་ཀྱི་སྤྱན་ཡིན་པས་ཁྱབ་ཟེར་ན། སྟོང་ཉིད་དོན་སྤྱིའི་ཚུལ་གྱིས་རྟོགས་པའི་ཡེ་ཤེས་ཆོས་ཅན། དེར་ཐལ། དེའི་ཕྱིར། འདོད་ན། མངོན་སུམ་ཡིན་པར་ཐལ། འདོད་
པའི་ཕྱིར། འདོད་མི་ནུས་ཏེ། རྟོག་པ་ཡིན་པའི་ཕྱིར། ཁ་ཅིག་ཤེས་རབ་ཀྱི་སྤྱན་ཡིན་ན། ཤེས་རབ་ཡིན་པས་ཁྱབ་ཟེར་ན། དོན་དམ་སེམས་བསྐྱེད་ཆོས་ཅན། དེར་ཐལ། དེའི་ཐལ། དེའི་ཕྱིར། དེར་ཐལ། ཤེས་རབ་ཀྱི་སྤྱན་ཡིན་པའི་ཕྱིར། འདོད་ན། སེམས་བྱུང་

[120A]༄༅། །ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། གཙོ་སེམས་ཡིན་པའི་ཕྱིར། ཁ་ཅིག་རང་གི་གཞལ་བྱར་གྱུར་པའི་བདག་མེད་ཕྲ་རགས་གང་རུང་མངོན་སུམ་དུ་རྟོགས་པའི་རིག་པ། ཤེས་རབ་ཀྱི་སྤྱན་གྱི་མཚན་
ཉིད་ཟེར་ན། སངས་རྒྱས་འཕགས་པའི་རྒྱུད་ཀྱི་ཤའི་སྤྱན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། སངས་རྒྱས་འཕགས་པའི་རྒྱུད་ཀྱི་ཤེས་པ་ཡིན་པའི་ཕྱིར། འདོད་ན། ཡེ་ཤེས་ཡིན་པར་ཐལ། འདོད་པའི་ཕྱིར་
འདོད་མི་ནུས་སོ། །ཁ་ཅིག་གང་ཟག་ཐམས་ཅད་དབང་པོ་རྣོ་རྟུལ་གྱི་རིམ་པ་མངོན་སུམ་དུ་མཐོང་བའི་ཡེ་ཤེས། ཆོས་ཀྱི་སྤྱན་གྱི་མཚན་ཉིད་ཟེར་ན། དེ་མི་འཐད་པར་ཐལ། གང་ཟག་ཐམས་ཅད་ལ་དབང་པོ་རྣོ་རྟུལ་གྱི་རིམ་པ་མི་འཐད་པའི་ཕྱིར། དེར་ཐལ་
འཕགས་པའི་གང་ཟག་ཐམས་ཅད་ལ་དེ་མེད་པའི་ཕྱིར། དེར་ཐལ། སངས་རྒྱས་འཕགས་པ་ཐམས་ཅད་ལ་དེ་མེད་པའི་ཕྱིར། དེར་ཐལ། དེ་ཐམས་ཅད་ལ་དབང་རྟུལ་མེད་པའི་ཕྱིར། རེ་ཞིག་སོང། གཞན་ཡང། དེ་མི་འཐད་པར་ཐལ། སེམས་ཅན་གྱིས་
སངས་རྒྱས་འཕགས་པའི་རྒྱུད་ཀྱི་དབང་པོའི་རིམ་པ་མཐའ་དག་མངོན་སུམ་དུ་མ་རྟོགས་པའི་ཕྱིར། ཁ་ཅིག་ཆོས་ཐམས་ཅད་མངོན་སུམ་དུ་རྟོགས་པའི་རིག་པ། སངས་རྒྱས་ཀྱི་སྤྱན་གྱི་མཚན་ཉིད་ཟེར་ན། སངས་རྒྱས་འཕགས་པའི་མིག་ཤེས་ཆོས་ཅན། དེར་
ཐལ། དེའི་ཕྱིར། འདོད་ན། ཡེ་ཤེས་ཡིན་པར་ཐལ་ལོ། །འདོད་ན་སླའོ། །ཁ་ཅིག་སྤྱན་ལྔ་གང་རུང་རྒྱུད་ལ་ལྡན་པའི་ཐེག་དམན་པ་མེད་ཟེར་ན། དེ་ཡོད་པར་ཐལ། དགྲ་བཅོམ་པ་མ་འགག་པ་ལྷའི་སྤྱན་དང་ལྡན་པའི་མཆོག་ཏུ་བསྔགས་པའི་
ཕྱིར་གཉིས་པ་རང་ལུགས་བཞག་པ་ལ། སྤྱན་ལྔའི་ནང་ཚན་གང་ཞིག་དཔག་ཚད་བརྒྱ་སོགས་ཀྱི་གཟུགས་ཕྲ་རགས་གང་རུང་མངོན་སུམ་དུ་མཐོང་བའི་སྒོ་ནས་སྤྱན་དུ་བཞག་པས་རབ་ཏུ་ཕྱེ་བ་དེ། ཤའི་སྤྱན་གྱི་མཚན་ཉིད། སྤྱན་ལྔའི་ནང་ཚན་གང་ཞིག་

[120B] ལྷའི་སྤྱན་གྱི་མཚན་ཉིད། ་༄༅་༄༅་༄༅སྤྱན་ལྔའི་ནང་ཚན་གང་ཞིག་རང་གི་གཞལ་བྱར་གྱུར་པའི་བདག་
མེད་ཕྲ་རགས་ཅི་རིགས་པ་མངོན་སུམ་དུ་རྟོགས་པའི་སྒོ་ནས་སྤྱན་དུ་བཞག་པས་རབ་ཏུ་ཕྱེ་བ་དེ། ཤེས་རབ་ཀྱི་སྤྱན་གྱི་མཚན་ཉིད། སྤྱན་ལྔའི་ནང་ཚན་གང་ཞིག་རང་གི་གཞལ་བྱར་གྱུར་པའི་འཕགས་པའི་གང་ཟག་གི་དབང་པོའི་རིམ་པ་དང་གསུང་
རབ་ཀྱི་ཚིག་དོན་ཅི་རིགས་པ་མངོན་སུམ་དུ་རྟོགས་པའི་སྒོ་ནས་སྤྱན་དུ་བཞག་པས་རབ་ཏུ་ཕྱེ་བ་དེ། ཆོས་ཀྱི་སྤྱན་གྱི་མཚན་ཉིད། སྤྱན་ལྔའི་ནང་ཚན་གང་ཞིག་ཆོས་ཐམས་ཅད་མངོན་སུམ་དུ་གཟིགས་པའི་ཡེ་ཤེས་མཐར་ཐུག་དེ། སངས་རྒྱས་
ཀྱི་སྤྱན་གྱི་མཚན་ཉིད། འདི་དག་ནི་མཁས་པ་གཞན་འགའ་ཞིག་དང། ཁྱད་པར་མཁས་གྲུབ་བསྟན་དར་བའི་བཞེད་པ་དང་བསྟན་པ་ཡིན་ལ། འོན་ཀྱང། གསེར་ཕྲེང་དང་རྣམ་བཤད་གཞིར་འཇོག་ན། སྤྱན་དང་པོ་གཉིས་གཟུགས་ཅན་
དང་བར་དངོས་སུ་བཤད་པས་དེ་ལྟར་བྱའོ། །གསུམ་པ་རྩོད་པ་སྤོང་བ་ལ། ཁ་ཅིག་མིག་དབང་གིས་གཟུགས་མི་མཐོང་བར་ཐལ། ཤའི་སྤྱན་དང་ལྷའི་སྤྱན་མིག་དབང་མ་ཡིན་པ་ལ་རྒྱུ་མཚན་ཡོད་པའི་ཕྱིར། འདོད་ན། དེ་མི་འཐད་པར་ཐལ་
མིག་གིས་གཟུགས་མཐོང་བ་དང། རྣ་བས་སྒྲ་ཐོས་པ་འཇིག་རྟེན་ན་གྲགས་པ་ལྟར་མི་འདོད་ན། འཇིག་རྟེན་གྲགས་པས་གནོད་པའི་ཕྱིར་ཟེར་ན། འོ་ན། རྐང་པས་འདེགས་འཇོག་བྱེད་པའི་གཞིའི་ལམ་འདི་ལམ་ཡིན་པར་ཐལ། དེ་ལྟར་འཇིག་
རྟེན་ན་གྲགས་པའི་ཕྱིར། ཁྱབ་པ་ཁས། འདོད་ན། དེ་ཆོས་ན། ཤེས་པ་ཡིན་པར་ཐལ་ལོ། །འདོད་མི་ནུས་སོ། །ཁ་ཅིག་ཐེག་དམན་པའི་རྒྱུད་ལ་ལྷའི་སྤྱན་མེད་པར་ཐལ། རྣམ་བཤད་ལས། ཤའི་སྤྱན་ཚོགས་ལམ་ནས་དང། ལྷའི་སྤྱན་སྦྱོར་ལམ་དང་
[121A]༄༅། །ཤེས་རབ་ཀྱི་སྤྱན་མཐོང་ལམ་དང། ཆོས་ཀྱི་སྤྱན་མཐོང་ལམ་རྗེས་ཐོབ་དང། སངས་རྒྱས་ཀྱི་སྤྱན་སངས་རྒྱས་ཀྱི་ས་དང། རྗེས་མཐུན་པ་ས་བརྒྱད་པ་ནས་ཡོད་དོ་ཞེས་གསུངས་བ་དེ། ཐེག་ཆེན་ལ་དགོངས་པའི་ཕྱིར་
ཟེར་ན། མ་ཁྱབ་སྟེ། དེ་ནི་ཐེག་ཆེན་ལམ་གྱི་ཐོབ་སྐལ་བརྩིས་པའི་དབང་དུ་བྱས་པ་ཡིན་གྱིས་མཚམས་དངོས་མ་ཡིན་པའི་ཕྱིར་
མངོན་ཤེས་
   ༈    །ལྔ་པ་སྒྲུབ་པ་མྱུར་དུ་རྫོགས་པའི་རྒྱུ་མངོན་ཤེས་དྲུག་ལ་འདོམས་པ་ནི། ཤེར་ཕྱིན་ལ་སྤྱོད་པའི་བྱང་ཆེན་མངོན་
ཤེས་ཀྱི་ཕ་རོལ་ཏུ་ཕྱིན་པ་འཐོབ་སྟེ། རྫུ་འཕྲུལ་གྱི་རྣམ་པ་དུ་མ་ཉམས་སུ་མྱོང་བར་བྱེད་དོ། །ཞེས་སོགས་ཀྱི་ཡུམ་བར་མའི་མདོ་ཚིག་ཆོས་ཅན། ཁྱོད་མངོན་ཤེས་དྲུག་ལ་འདོམས་པའི་གདམས་ངག་ཡིན་ཏེ། ཁྱོད་ཀྱིས་མངོན་ཤེས་དྲུག་པོ་དེ་དོན་དམ་པར་
མེད་ཅིང་ཐ་སྙད་དུ་རྒྱུད་ལ་བསྟེན་པར་འོས་སོ་ཞེས་འདོམས་པར་མཛད་པའི་ཕྱིར། དེ་འཆད་པ་ལ། རྩ་བར། མངོན་ཤེས་ཀྱི། །ཡོན་ཏན་དྲུག་དང། ཞེས་གསུངས་པའི་ཕྱིར། འགྲེལ་པ་ལས། རྫུ་འཕྲུལ་དང་ལྷའི་རྣ་བ་དང་གཞན་གྱི་སེམས་ཤེས་པ་དང་
སྔོན་གྱི་གནས་རྗེས་སུ་དྲན་པ་དང། ཞེས་པ་ནས། ཞི་བ་ཉིད་དུ་རྟོགས་པར་བྱའོ་ཞེས་སྟོན་པ་མངོན་པར་ཤེས་པ་དྲུག་ལ་འདོམས་པ་དང། ཞེས་པའི་བར་གསུང། འདིའི་སྐབས་སུ་མཐའ་དཔྱད་པ་ལ་གསུམ། དང་པོ་ལ། ཁ་ཅིག་ན་རེ། རྫུ་འཕྲུལ་
ཡིན་ན། རྫུ་འཕྲུལ་གྱི་མངོན་ཤེས་ཡིན་པས་ཁྱབ་ཟེར་ན། དེ་མི་འཐད་པར་ཐལ། ལུས་ཀྱི་སྤྲུལ་བསྒྱུར་སྣ་ཚོགས་སྟོན་པ་ཡོད་པའི་ཕྱིར། ཁྱབ་སྟེ། རྫུ་འཕྲུལ་གྱི་མངོན་ཤེས་ཡིན་ན། ཤེས་པ་ཡིན་དགོས་པ་གང་ཞིག་དེ་འདྲ་བའི་སྤྲུལ་བསྒྱུར་དེ་
ཤེས་པ་མ་ཡིན་པའི་ཕྱིར། ཁ་ཅིག་སྤྲུལ་བསྒྱུར་སྣ་ཚོགས་མངོན་སུམ་དུ་རྟོགས་པའི་རིག་པ། རྫུ་འཕྲུལ་གྱི་མངོན་ཤེས་ཀྱི་མཚན་ཉིད་ཟེར་ན། མངོན་ཤེས་མ་ཐོབ་པའི་གང་ཟག་གི་རྒྱུད་ཀྱི་སྤྲུལ་བསྒྱུར་སྣ་ཚོགས་མངོན་སུམ་དུ་རྟོགས་པའི་

[121B] མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། སངས་རྒྱས་བྱང་སེམས་ཀྱི་ཆོ་འཕྲུལ་སྟོན་པ་མངོན་སུམ་དུ་མཐོང་བའི་མངོན་ཤེས་མ་
ཐོབ་པའི་སེམས་ཅན་ཡོད་པའི་ཕྱིར། དེར་ཐལ། བདག་ཅག་གི་སྟོན་པས་ཆོ་འཕྲུལ་བསྟན་པའི་ཚེ་མངོན་ཤེས་མ་ཐོབ་པའི་ལྷ་མི་མང་པོས་མངོན་སུམ་དུ་མཐོང་བའི་ཕྱིར། འདོད་ན་སླ། གཞན་ཡང། སངས་རྒྱས་འཕགས་པའི་མིག་ཤེས་
ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། ཡེ་ཤེས་ཡིན་པར་ཐལ། སངས་རྒྱས་འཕགས་པའི་རྒྱུད་ཀྱི་མངོན་ཤེས་ཡིན་པའི་ཕྱིར། འདོད་མི་ནུས་སོ། །ཁ་ཅིག་རང་གི་སེམས་རྟེན་བསམ་གཏན་གྱི་དངོས་གཞི་ལ་
བརྟེན་ནས་སྐྱེས་ཤིང། སྤྲུལ་བསྒྱུར་སྣ་ཚོགས་མངོན་སུམ་དུ་རྟོགས་པའི་སྒོམ་བྱུང་གི་རིག་པ། རྫུ་འཕྲུལ་གྱི་མངོན་ཤེས་ཀྱི་མཚན་ཉིད་ཟེར་ན། ལས་དབང་ཙམ་གྱིས་ཐོབ་པའི་རྫུ་འཕྲུལ་གྱི་མངོན་ཤེས་ཆོས་ཅན། མཚན་ཉིད་དེར་ཐལ། མཚོན་
བྱ་དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། མཛོད་ལས། རྫུ་འཕྲུལ་སྨན་དང་སྔགས་དང་ནི། །ལས་ལས་སྐྱེས་དང་རྣམ་པ་བཞི། །ཞེས་གསུངས་པའི་ཕྱིར། འདོད་ན། སྒོམ་
བྱུང་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་སྒྲ་ཕྲ་རགས་ཐམས་ཅད་མངོན་སུམ་དུ་ཐོས་པའི་རིག་པ། ལྷའི་རྣ་བའི་མངོན་ཤེས་ཀྱི་མཚན་ཉིད་ཟེར་ན། ལོངས་སྐུའི་རྣ་བའི་རྣམ་པར་ཤེས་པ་ཆོས་ཅན། མཚོན་
བྱ་དེར་ཐལ། མཚན་ཉིད་དེའི་ཕྱིར། འདོད་ན། ཡིད་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང། ཕྱི་རོལ་པའི་རྒྱུད་ཀྱི་ལྷའི་རྣ་བའི་མངོན་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་

[122A]༄༅། །ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། ཀུན་བཏུས་ལས། ཕྱི་རོལ་པའམ། ཉན་ཐོས་སམ། བྱང་ཆུབ་སེམས་དྤའང་རུང་སྟེ། དག་པའི་བསམ་
གཏན་བཞི་ལ་བརྟེན་ནས་ཚད་མེད་པ་རྣམས་མངོན་པར་སྒྲུབ་བོ། །ཚད་མེད་པ་རྣམས་ཇི་ལྟ་བར་མངོན་པར་ཤེས་པ་ལྔ་ཡང་དེ་བཞིན་ནོ། །ཞེས་གསུངས་པའི་ཕྱིར། འདོད་མི་ནུས་ཏེ། ལོངས་སྐུས་ཆོས་སྟོན་པའི་སྒྲ་ཐམས་ཅད་མངོན་སུམ་
དུ་མ་ཐོས་པའི་ཕྱིར། དེར་ཐལ། སོ་སྐྱེའི་རྒྱུད་ཀྱི་ཤེས་པ་ཡིན་པའི་ཕྱིར། ཁ་ཅིག་ན་རེ། རང་གི་ཐུན་མོང་མ་ཡིན་པའི་བདག་རྐྱེན་མིག་གི་དབང་པོ་གཟུགས་ཅན་པ་ལ་བརྟེན་ནས་གཟུགས་མངོན་སུམ་དུ་མཐོང་བའི་མངོན་ཤེས། ལྷའི་
མིག་གི་མངོན་ཤེས་ཀྱི་མཚན་ཉིད་ཟེར་ན། དེ་མི་འཐད་པར་ཐལ། ལྷའི་མིག་གི་མངོན་ཤེས་ཀྱི་ཐུན་མོང་མ་ཡིན་པའི་བདག་རྐྱེན་དུ་གྱུར་པའི་མིག་དབང་མེད་པའི་ཕྱིར། དེར་ཐལ། ལྷའི་མིག་གི་མངོན་ཤེས་དེ་དབང་ཤེས་མ་ཡིན་
པའི་ཕྱིར། དེར་ཐལ། ཡིད་ཤེས་ཡིན་པའི་ཕྱིར། དེར་ཐལ། མངོན་ཤེས་ཡིན་པའི་ཕྱིར། དེར་ཐལ། མངོན་ཤེས་ཡིན་པའི་ཕྱིར། དེར་ཐལ། རྣམ་བཤད་ལས། མངོན་ཤེས་ནི་དེའི་བདག་རྐྱེན་ལ་བརྟེན་པ་ཆོས་གཉིས་དང་མཚུངས་པར་ལྡན་པའི་ཡིད་ཀྱི་
ཤེས་པའོ། །ཞེས་གསུངས་པའི་ཕྱིར། ཁ་ཅིག་གིས་རང་གི་བདག་རྐྱེན་ལ་བརྟེན་ནས་སྐྱེས་ཤིང་ཚེ་རབས་སྔ་མ་བརྒྱ་སྟོང་དྲན་པའི་རིག་པ། སྔོན་གནས་རྗེས་དྲན་གྱི་མངོན་ཤེས་ཀྱི་མཚན་ཉིད་ཟེར་ན། ཚེ་རབས་སྔ་མ་བརྒྱ་ཙམ་
ཞིག་དྲན་པའི་སྔོན་གནས་རྗེས་དྲན་གྱི་མངོན་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དེ་ཡོད་པའི་ཕྱིར། སྔོན་གནས་རྗེས་དྲན་གྱི་མངོན་ཤེས་དེ་ལ་ཡུལ་མཐོང་བ་ལ་རྒྱ་ཆེ་ཆུང་ཡོད་པའི་

[122B] འདོད་ན། དེས་ཚེ་རབས་སྔ་མ་སྟོང་དྲན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་རང་གི་བདག་རྐྱེན་དུ་གྱུར་པའི་བསམ་གཏན་བཞིའི་སེམས་རྟེན་ལ་བརྟེན་ནས་རང་གཞན་གྱི་སེམས་འདོད་ཆགས་དང་བཅས་
བྲལ་མངོན་སུམ་དུ་རྟོགས་པའི་རིག་པ། གཞན་སེམས་ཤེས་པའི་མངོན་ཤེས་ཀྱི་མཚན་ཉིད་ཟེར་ན། སངས་རྒྱས་འཕགས་པའི་རྒྱུད་ཀྱི་གཞན་སེམས་ཤེས་པའི་མངོན་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་
ཕྱིར། འདོད་ན། མངོན་ཤེས་དེས་སངས་རྒྱས་འཕགས་པའི་རྒྱུད་ལ་འདོད་ཆགས་དང་བཅས་པར་རྟོགས་པར་ཐལ། འདོད་པའི་ཕྱིར། འདོད་ན། དེས་དེའི་རྒྱུད་ལ་འདོད་ཆགས་ཡོད་པར་རྟོགས་པར་ཐལ། འདོད་པའི་ཕྱིར། འདོད་མི་ནུས་
སོ༑ ༑ཁ་ཅིག་རང་གི་ཉོན་སྒྲིབ་སྤོང་བའི་ཐབས་དང་ཉོན་སྒྲིབ་སྤངས་པའི་སྤངས་པ་གང་རུང་མངོན་སུམ་དུ་རྟོགས་པའི་རིག་པ། ཟག་པ་ཟད་པའི་མངོན་ཤེས་ཀྱི་མཚན་ཉིད་ཟེར་ན། སངས་རྒྱས་འཕགས་པའི་རྒྱུད་ཀྱི་དབང་ཤེས་ཆོས་ཅན་
མཚོན་བྱ་དེར་ཐལ། མཚན་ཉིད་དེའི་ཕྱིར། རྟགས་སླའོ། །གཞན་ཡང། དེ་མི་འཐད་པར་ཐལ། ཉོན་སྒྲིབ་སྤོང་བའི་ཐབས་མངོན་སུམ་དུ་རྟོགས་པའི་སོ་སྐྱེ་ཡོད་པའི་ཕྱིར། དེར་ཐལ། སངས་རྒྱས་ཐོབ་པའི་ཐབས་མངོན་སུམ་དུ་རྟོགས་པའི་སོ་
སྐྱེ་ཡོད་པའི་ཕྱིར། མ་གྲུབ་ན། སངས་རྒྱས་ཐོབ་པའི་ཐབས་མངོན་སུམ་རྟོགས་ན། དེ་ཐོབ་པའི་ཐབས་མཐའ་དག་མངོན་སུམ་རྟོགས་དགོས་པར་ཐལ། མ་གྲུབ་པ་དེའི་ཕྱིར། འདོད་ན། ཆོས་རྟོགས་ན། ཆོས་མཐའ་དག་རྟོགས་དགོས་པར་ཐལ་
ལོ༑ ༑གཉིས་པ་རང་ལུགས་ལ་མངོན་ཤེས་དྲུག་གི་ནང་ཚན་གང་ཞིག་སྤྲུལ་བསྒྱུར་སྣ་ཚོགས་མངོན་སུམ་དུ་རྟོགས་པའི་སྒོ་ནས་མངོན་ཤེས་སུ་བཞག་པས་རབ་ཏུ་ཕྱེ་བ། རྫུ་འཕྲུལ་གྱི་མངོན་ཤེས་ཀྱི་མཚན་ཉིད་གང་ཞིག་རང་གི་བདག་རྐྱེན་དུ་གྱུར་

[123A]༄༅། །པའི་རྣ་བའི་དབང་པོ་ལ་བརྟེན་ནས་སྒྲ་ཕྲ་རགས་མངོན་སུམ་དུ་རྟོགས་པའི་སྒོ་ནས་མངོན་ཤེས་སུ་བཞག་པས་རབ་ཏུ་ཕྱེ་བ། ལྷའི་རྣ་བའི་མངོན་ཤེས་ཀྱི་མཚན་ཉིད། དེ་གང་ཞིག་རང་གི་བདག་རྐྱེན་དུ་གྱུར་
བའི་མིག་དབང་ལ་བརྟེན་ནས་གཟུགས་ཕྲ་རགས་མངོན་སུམ་དུ་རྟོགས་པའི་སྒོ་ནས་མངོན་ཤེས་སུ་བཞག་པས་རབ་ཏུ་ཕྱེ་བ། ལྷའི་མིག་གི་མངོན་ཤེས་ཀྱི་མཚན་ཉིད། དེ་གང་ཞིག་གཞན་གྱི་ཚེ་རབས་སྔ་མ་རྗེས་སུ་དྲན་པའི་སྒོ་ནས་མངོན་ཤེས་
སུ་བཞག་བས་རབ་ཏུ་ཕྱེ་བ། སྔོན་གནས་རྗེས་དྲན་གྱི་མངོན་ཤེས་ཀྱི་མཚན་ཉིད། དེ་གང་ཞིག་གཞན་སེམས་ཤེས་པའི་སྒོ་ནས་མངོན་ཤེས་སུ་བཞག་པས་རབ་ཏུ་ཕྱེ་བ་དེ། གཞན་སེམས་ཤེས་པའི་མངོན་ཤེས་ཀྱི་མཚན་ཉིད། དེ་
གང་ཞིག་ཉོན་སྒྲིབ་སྤངས་པའི་སྤངས་པ་མངོན་དུ་བྱས་པའི་སྒོ་ནས་མངོན་ཤེས་སུ་བཞག་པས་རབ་ཏུ་ཕྱེ་བ་དེ། ཟག་པ་ཟད་པའི་མངོན་ཤེས་ཀྱི་མཚན་ཉིད་དོ། །གསུམ་པ་རྩོད་པ་སྤོང་བ་ལ། ཁ་ཅིག་ལྷའི་མིག་གི་མངོན་ཤེས་དེ་དབང་ཤེས་
ཡིན་པར་ཐལ། དེ་དང་ལྷའི་རྣ་བའི་མངོན་ཤེས་གཉིས་ལུང་མ་བསྟན་དང། ལྷག་མ་བཞི་དགེ་བ་ཡིན་པའི་ཕྱིར། དེར་ཐལ། མཛོད་ལས། མིག་དང་རྣ་བའི་མངོན་ཤེས་ནི། །ལུང་མ་བསྟན་དང་ལྷག་རྣམས་དགེ་ཞེས་གསུངས་པའི་ཕྱིར་
ཟེར་ན། སྐྱོན་མེད་དེ། དེ་ནི་བྱེ་བྲག་སྨྲ་བའི་ལུགས་ཡིན་པའི་ཕྱིར། ཁ་ཅིག་མངོན་ཤེས་དྲུག་པོ་རྒྱུད་ལ་ལྡན་པའི་ཕྱིར་རོལ་པ་ཡོད་པར་ཐལ། མངོན་ཤེས་དང་པོ་ལྔ་རྒྱུད་ལྡན་གྱི་ཕྱི་རོལ་པ་ཡོད་པའི་ཕྱིར། ཟེར་ན། མ་ཁྱབ། འདོད་མི་ནུས་
ཏེ། ཟག་ཟད་ཀྱི་མངོན་ཤེས་རྒྱུད་ལ་ལྡན་པའི་ཕྱི་རོལ་པ་མེད་པའི་ཕྱིར། དེར་ཐལ། དེ་རྒྱུད་ལྡན་གྱི་གང་ཟག་ཡིན་ན། དགྲ་བཅོམ་པ་ཡིན་དགོས་པའི་ཕྱིར་
དགེ་འདུན་ཉི་ཤུ་
   ༈    །དགེ་འདུན་དཀོན་མཆོག་བྱེ་བྲག་ཏུ་བཤད་པ་ནི། དབང་པོ་རྟུལ་དང་རྣོན་པོ་དག་ཅེས་པ་

[123B] བསེ་རུ་དང་ནི་ཉི་ཤུའོ། །ཞེས་པའི་བར་གསུག་འདི་ལ་གཉིས། ཚིག་དོན་དང། སྤྱིར་བསྟན་པའོ། །དང་པོ་ནི། ཤེས་བྱ་ཆོས་ཅན། མཚོན་བྱ་དོན་གྱི་དགེ་འདུན་ཉི་ཤུ་དང། མཚོན་བྱེད་དཔེའི་དགེ་འདུན་ཉི་ཤུ་ཡོད་པའི་ནང་ནས། དང་
པོ་མཚོན་བྱ་དོན་གྱི་དགེ་འདུན་ཉི་ཤུ་ཡོད་དེ། རྒྱུན་ཞུགས་ཞུགས་པའི་མིང་ཅན་ནས་བསེ་རུ་ལྟ་བུའི་མིང་ཅན་གྱི་བར་ཉི་ཤུ་ཡོད་པའི་ཕྱིར། དེ་ཡང་གང་ཞེ་ན། ཐེག་ཆེན་མཐོང་ལམ་བར་ཆད་མེད་ལམ་ལ་གནས་པའི་སེམས་དཔའ་ཆོས་ཅན། ཁྱོད་ལ་རྣམ་པ་གཉིས་
ཡོད་དེ། ཁྱོད་ལ་རྒྱུན་ཞུགས་ཞུགས་པ་དབང་པོ་རྟུལ་པོ་དང། དབང་པོ་རྣོན་པོའི་མིང་ཅན་གཉིས་དག་ཏུ་ཡོད་པའི་ཕྱིར། གཞུང་འདིས་རྒྱུན་ཞུགས་འབྲས་གནས་ཙམ་པོ་པའི་མིང་ཅན་ཤུགས་ལ་བསྟན་པ་དང། དད་དང་མཐོང་ཐོབ་ཅེས་པས་ཕྱིར་འོང་དང་
ཕྱིར་མི་འོང་གི་ཞུགས་པའི་མིང་ཅན་གཉིས་དང། རིགས་ནས་རིགས་ཞེས་བས་རྒྱུན་ཞུགས་འབྲས་གནས་ཁྱད་པར་ཅན་གྱི་མིང་ཅན་གཉིས་དང། ཤུགས་བསྟན་ཕྱིར་འོང་འབྲས་གནས་ཙམ་པོ་པའི་མིང་ཅན་དང། བར་ཆད་གཅིག་ཅེས་པས་ཕྱིར་འོང་འབྲས་
གནས་ཁྱད་པར་ཅན་ཚེ་གཅིག་བར་ཆད་གཅིག་པའི་མིང་ཅན་དང། བར་ཞེས་པས་ཕྱིར་མི་འོང་གི་མིང་ཅན་པར་འདའ་བ་དང། སྐྱེས་ནས་དང་ཞེས་པས་སྐྱེ་འདའ་བ་དང། བྱེད་དང་ཞེས་པས་མངོན་པར་འདུ་བྱེད་དང་བཅས་ཏེ་འདའ་བ་དང། བྱེད་མིན་
ཞེས་པས་མངོན་པར་འདུ་བྱེད་མེད་པར་འདའ་བ་སྟེ་ཕྱིར་མི་འོང་གི་མིང་ཅན་བཞི་དང། འོག་མིན་འགྲོ་ཞེས་པས་བསྟན་པ་འོག་མིན་འགྲོ་བའི་མིང་ཅན་དབྱེ་གཞིར་བྱས་ནས། དེ་ལ་ཕྱེ་བའི་འཕར་བ་གསུམ་གྱི་མིང་ཅན་འཕར་གསུམ་ཞེས་པས་བསྟན་
པ་དང། སྲིད་རྩེའི་མཐར་ཐུག་འགྲོ། གཟུགས་ཀྱི་ཆགས་བཅོམ་ཞེས་པས་དེ་འདྲ་བའི་མིང་ཅན་དབྱེ་གཞིར་བྱས་ནས། དེ་ལས་ཕྱེ་བའི་ཕྱིར་མི་འོང་མཐོང་ཆོས་ཞི་ལུས་མངོན་བྱེད་གཉིས་རིམ་པ་བཞིན་དུ་མཐོང་བ་ཡི། ཆོས་ལ་ཞི་ལུས་མངོན་སུམ་བྱེད་ཅེས་པས་

[124A]༄༅། །བསྟན་པ་དང། ཤུགས་བསྟན་དགྲ་བཅོམ་ཞུགས་པའི་མིང་ཅན་གཅིག་དང། བསེ་རུ་ཞེས་པས་བསེ་རུ་རང་སངས་རྒྱས་ཀྱི་མིང་ཅན་བསྟན་ཏོ། །དང་ནི་ཉི་ཤུའོ་ཞེས་པ་རང་རྒྱལ་གྱི་མིང་ཅན་དེ་དང་བཅས་པའི་འཚོན་བྱ་
དོན་གྱི་དགེ་འདུན་ཉི་ཤུ་ཡོད་ཅེས་པའོ། །དེ་དག་གི་དོན་འཆད་པ་ལ། འགྲེལ་པ་ལས། འཆད་པར་འགྱུར་བའི་ལམ་ཤེས་པ་ཉིད་ཀྱི་བསྡུས་པ། ཞེས་པ་ནས། དེའི་འོག་ཏུ་རང་སངས་རྒྱས་ཏེ་ཉི་ཤུའོ་ཞེས་པའི་བར་གསུང། གཞུང་འདི་
ངག་གང་ལས་འཕྲོས་པ་ཡོད་དེ། སྔར་གྱི་དགེ་འདུན་དཀོན་མཆོག་སྟོན་བྱེད་ཀྱི་གཞུང་གི་མདོ་རྣམས་དང་ཁྱད་པར་ཡུམ་གྱི་མདོ་ལས། བཅོམ་ལྡན་འདས་གང་ཞིག་ཤེར་ཕྱིན་གྱིས་གནས་པའི་བྱང་ཆུབ་སེམས་དཔའ་དེ་གང་ནས་ཤི་འཕོས་ནས་འདིར་
སྐྱེས་པ་ལགས། ཞེས་སོགས་ཀྱི་མདོ་ལས་འཕྲོས་པའི་ཕྱིར།    ༈    །གཉིས་པ་སྤྱིའི་དོན་ལ་མཐའ་དཔྱོད་དང་བཅས་ཏེ་རྒྱས་པར་བཤད་ན་མང་བར་དོགས་པས། དོན་གྱི་སྙིང་པོ་བསྡུས་ཏེ་བཤད་པ་ལ་གསུམ། གཞུང་གིས་དགེ་འདུན་ཉི་ཤུ་
པོ་ཇི་ལྟར་བསྟན་ཚུལ། བསྟན་པའི་མཚོན་བྱ་དོན་གྱི་དགེ་འདུན་དང། མཚོན་བྱེད་དཔེའི་དགེ་འདུན་རྣམས་ཀྱི་དབྱེ་བ་ཅུང་ཟད་བཤད་པའོ། །དང་པོ་ནི། དབང་པོ་རྟུལ་དང་རྣོན་པོ་དག་ཅེས་སོགས་ཀྱི་སྐབས་སུ་དགེ་འདུན་ཉི་ཤུ་བསྟན་ཚུལ་
ལ་བཞེད་ཚུལ་མི་འདྲ་བ་ཡོད་དེ། སློབ་དཔོན་འཕགས་པས་དངོས་སུ་བསྟན་པ་འོག་མིན་མཐར་ཐུག་འགྲོ་ནས་སྲིད་རྩེའི་མཐར་ཐུག་འགྲོ་བའི་བར་ལྔ་པོ་ལ་གོང་འཕོ་ཞེས་ཉི་ཤུའི་ཡ་གྱལ་གཅིག་ཏུ་བྱས་ནས། གཞུང་གིས་དངོས་སུ་ཟིན་བཅུ་
དྲུག་དང་བརྒྱད་པ་རྒྱུན་ཞུགས་ཞུགས་པའི་མིང་ཅན་གཅིག་དང། བར་པ་གཉིས་ཀྱི་འབྲས་གནས་ཙམ་པོ་བ་གཉིས་དང་དགྲ་བཅོམ་ཞུགས་པའི་མིང་ཅན་དང་བཞི་བསྣན་ནས་ཉི་ཤུར་འཆད་པའི་ཕྱིར། སློབ་དཔོན་སེངྒེ་བཟང་པོས་རྒྱུན་ཞུགས་ཀྱི་སྐོར་

[124B] རྒྱུན་ཞུགས་འབྲས་གནས་ཙམ་པོ་པས་ཁ་བསྐང་ནས་ལྔ་དང། ཕྱིར་འོང་གི་སྐོར་ལ་དངོས་སུ་ཟིན་པ་གཉིས་དང་འབྲས་གནས་ཙམ་པོ་བས་ཁ་བསྐང་བ་གསུམ་དང། ཕྱིར་མི་འོང་གི་སྐོར་ལ་ཞུགས་པ་དང་བཅས་བཅུ་
དངོས་སུ་ཟིན་པ་དང། དགྲ་བཅོམ་ཞུགས་པས་ཁ་བསྐང་སྟེ་བསེ་རུ་རང་སངས་རྒྱས་ཀྱི་མིང་ཅན་དངོས་སུ་ཟིན་པས་ཉི་ཤུར་འབྱེད་པ་ཡིན་ཏེ། རྣམ་བཤད་ལས། གཞུང་གི་དངོས་སུ་ཟིན་པ་བཅུ་བདུན་དང། གསུམ་ཁ་བསྐང་ནས་ཉི་ཤུར་མཛད་དང།
ཞེས་གསུངས་པའི་ཕྱིར། དེ་ཡང་དད་དང་མཐོང་ཐོབ་ཅེས་པས་འབྲས་བུ་བར་པ་ལ་ཞུགས་པའི་མིང་ཅན་གཉིས་བསྟན་པར་བཞེད་ལ། འོག་མིན་མཐར་ཐུག་འགྲོ་དང་སྲིད་རྩེའི་མཐར་ཐུག་འགྲོ་གཉིས་དངོས་སུ་ཟིན་ཡང་དེ་གཉིས་ཉི་ཤུའི་གྲངས་ལ་མི་
འདྲེན་པར། དང་པོ་དབྱེ་གཞིར་བྱས་ནས་འཕར་བ་གསུམ་དང། ཕྱི་མ་དབྱེ་གཞིར་མཛད་ནས་མཐོང་ཆོས་ཞི་དང་ལུས་མངོན་བྱེད་གཉིས་ཏེ་ལྔ་འདྲེན་ནོ། །གཉིས་པ་མཚོན་བྱ་དོན་གྱི་དགེ་འདུན་ནི་སྔར་བཤད་པ་དེ་དག་ལ་བྱེད་པ་ཡིན་ལ། དེ་ཡང་
ཐེག་ཆེན་འཕགས་པ་དབྱེ་གཞིར་བྱས་ནས་དེ་ལས་ཕྱེ་བའི་ཉི་ཤུ་པོ་དེ་དང་དེ་དག་ལ་རྒྱུན་ཞུགས་ཞུགས་པ་སོགས་ཀྱི་མིང་གི་ཐ་སྙད་བཏགས་པ་ལས་དེ་དང་དེ་དག་གི་མིང་ཅན་ཞེས་བྱར་རུང་ཡང། རྒྱུན་ཞུགས་ཞུགས་པ་སོགས་དངོས་མིན་ཏེ། དགེ་
འདུན་ཉི་ཤུ་པོ་གང་རུང་ཡིན་ན། ཐེག་དམན་པ་ཡིན་དགོས་པའི་ཕྱིར། དེ་ལྟར་བཏགས་པའི་དགོས་པ་སོགས་གཞན་ལས་ཤེས་པར་བྱ་ཞིང། འདི་ལ་བཞེད་པ་མི་འདྲ་བ་གཞན་མང་དུ་སྣང་ཡང། རྣམ་བཤད་ཀྱི་དགོངས་པ་ལྟར་བཤད་
པ་ཡིན་པས་ཡིད་ཆེས་པའི་གནས་སུ་ཟུངས་ཤིག་གསུམ་པ་མཚོན་བྱེད་དཔེའི་དགེ་འདུན་གྱི་རྣམ་གཞག་ཅུང་ཟད་བཤད་པ་ལ་གཉིས། འབྲས་བུའི་རྣམ་པར་བཞབ་པ་དང། གང་ཟག་གི་རྣམ་པར་བཞག་པའོ། །དང་པོ་ལ་དགེ་སྦྱོང་ཚུལ་ནི་གང་དགེ་

[125A]༄༅། །སྦྱོང་ཚུལ་གྱི་འབྲས་བུ་ཡོད་གང་ཞེ་ན། ཉན་ཐོས་མཐོང་ལམ་བར་ཆད་མེད་ལམ་ཆོས་ཅན། ཁྱོད་ལ་དགེ་སྦྱོང་ཚུལ་ཞེས་བརྗོད་པའི་རྒྱུ་མཚན་ཡོད་དེ། ཁྱོད་ཀྱི་རང་རྒྱུད་ལ་ལྡན་པའི་གང་ཟག་ཉོན་མོངས་ཅི་རིགས་
སྤངས་ནས་དོན་དམ་པའི་དགེ་སྦྱོང་དུ་འཇོག་པར་བྱེད་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། ཉན་ཐོས་མཐོང་ལམ་རྣམ་གྲོལ་ལམ་ཆོས་ཅན། ཁྱོད་ལ་དགེ་སྦྱོང་ཚུལ་གྱི་འབྲས་བུ་ཞེས་བརྗོད་པའི་རྒྱུ་མཚན་ཡོད་དེ། ཉན་ཐོས་ཐོང་ལམ་
བར་ཆད་མེད་ལམ་དེ་དགེ་སྦྱོང་གི་ཚུལ་ཡིན་ལ་ཁྱོད་དེའི་རྒྱུ་མཐུན་གྱི་འབྲས་བུ་ཡིན་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། ཉན་ཐོས་མཐོང་ལམ་པའི་རྒྱུད་ཀྱི་འགོག་བདེན་ཆོས་ཅན། དགེ་སྦྱོང་ཚུལ་གྱི་འབྲས་བུ་ཞེས་བྱ་སྟེ། དགེ་སྦྱོང་གི་
ཚུལ་ཅི་རིགས་པའི་བྲལ་འབྲས་ཡིན་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། དེས་ཉན་ཐོས་ཀྱི་བར་ཆད་མེད་ལམ་དང་དེས་དྲངས་པའི་རྣམ་གྲོལ་ལམ་གཞན་ཡང་མཚོན་པ་ཡིན་ཏེ། དགེ་སྦྱོང་ཚུལ་དང་དགེ་སྦྱོང་ཚུལ་གྱི་འབྲས་བུ་རེ་རེ་ལ་ཡང་དུ་
མ་ཡོད་ཅིང་ཁྱད་པར་དགེ་སྦྱོང་ཚུལ་གྱི་འབྲས་བུ་རྣམ་གྲོལ་ལམ་བརྒྱད་ཅུ་རྩ་དགུ་དང་འདུས་མ་བྱས་འགོག་བདེན་བརྒྱད་ཅུ་རྩ་དགུ་ཡོད་པའི་ཕྱིར། དེ་ལྟར་ཡང། མཛོད་ལས། དགེ་སྦྱོང་ཚུལ་ནི་དྲི་མེད་ལམ། །འབྲས་བུ་འདུས་བྱས་འདུས་མ་བྱས། །
དེ་དག་བརྒྱད་ཅུ་རྩ་དགུའོ། །གྲོལ་ལམ་ཟད་པ་རྣམས་དང་བཅས། །ཞེས་གསུངས་པའི་ཕྱིར། །གཉིས་པ་གང་ཟག་གི་རྣམ་པར་བཞག་པ་ལ་གཉིས། གང་ཟག་བརྒྱད་ཀྱི་ཁྱད་པར་སྤྱིར་བསྟན་པ་དང། རེ་རེ་ལའང་དབྱེ་བ་འབྱེད་
པའི་ཚུལ་བསྟན་པའོ། །དང་པོ་ལ། ཤེས་བྱ་ཆོས་ཅན། དགེ་སྦྱོང་ཚུལ་དང་དགེ་སྦྱོང་ཚུལ་གྱི་འབྲས་བུ་སྒྲུབ་པའི་གང་ཟག་དུ་མ་ཡོད་དེ། ཞུགས་པའི་དབང་དུ་བྱས་པ་བཞི་དང། འབྲས་གནས་ཀྱི་དབང་དུ་བྱས་པ་བཞི་ཡོད་པ་བྲི་

[125B] དེ་ལྟར་ཡོད་དེ། མཐོང་སྤངས་ཀུན་སྦྱོར་གསུམ་སྤང་པས་རབ་ཏུ་ཕྱེ་བའི་འབྲས་བུ་ཐོབ་ཕྱིར་དུ་བརྩོན་བཞིན་པའི་རྒྱུན་ཞུགས་ཞུགས་པ་དང། དེ་ལྟ་བུའི་འབྲས་བུ་ལ་གནས་པའི་རྒྱུན་ཞུགས་འབྲས་གནས་གཉིས་དང། ཐ་མའི་ཆ་མཐུན་
ལྔ་ཕལ་ཆེར་སྤངས་པས་རབ་ཏུ་ཕྱེ་བའི་དགེ་སྦྱོང་ཚུལ་གྱི་འབྲས་བུ་ཐོབ་ཕྱིར་དུ་བརྩོན་བཞིན་པའི་ཕྱིར་འོང་ཞུགས་པ་དང། དེ་ལྟ་བུའི་འབྲས་བུ་ལ་གནས་པའི་ཕྱིར་འོང་འབྲས་གནས་གཉིས་དང། ཐ་མའི་ཆ་མཐུན་ལྔ་མ་ལུས་པར་སྤངས་པས་རབ་ཏུ་
ཕྱེ་བའི་དགེ་སྦྱོང་ཚུལ་གྱི་འབྲས་བུ་ཐོབ་ཕྱིར་དུ་བརྩོན་བཞིན་པའི་ཕྱིར་མི་འོང་ཞུགས་པ་དང། དེ་ལྟ་བུའི་འབྲས་བུ་ལ་གནས་པའི་ཕྱིར་མི་འོང་འབྲས་གནས་གཉིས་དང། གོང་མའི་ཆ་མཐུན་ལྔ་སྤངས་པས་རབ་ཏུ་ཕྱེ་བའི་དགེ་སྦྱོང་ཚུལ་གྱི་འབྲས་བུ་
ཐོབ་ཕྱིར་དུ་བརྩོན་བཞིན་པའི་དགྲ་བཅོམ་ཞུགས་པ་དང། དེ་ལྟ་བུའི་འབྲས་བུ་ལ་གནས་པའི་དགྲ་བཅོམ་འབྲས་གནས་གཉིས་དང་བཅས་ཏེ་བརྒྱད་ཡོད་པའི་ཕྱིར། ཀུན་སྦྱོར་གསུམ་ནི། མཐོང་སྤང་དུ་གྱུར་པའི་འཇིག་ལྟ། ཚུལ་ཞུགས་
མཆོག་འཛིན། ཐེ་ཚོམ་ཉོན་མོངས་ཅན་ནོ། །ཐ་མའི་ཆ་མཐུན་ལྔ་ནི། མཐོང་སྤང་ཀུན་སྦྱོར་གསུམ་དང། འདོད་པ་ལ་འདུན་པའི་འདུན་པ་དང། གནོད་སེམས་སོ། །གོང་མའི་ཆ་མཐུང་ལྔ་ནི། གཟུགས་དང་གཟུགས་མེད་ཀྱི་སས་བསྡུས་
འདོད་ཆགས་གཉིས། རྒོད་པ། ང་རྒྱལ། མ་རིག་པའོ། །འདི་དག་རྣམ་བཤད་ཀྱི་དགོངས་པ་ལྟར་ཡིན་ལ། མཁས་གྲུབ་སོགས་འགའ་ཞིག་ནི་ཕྱིར་འོང་འབྲས་གནས་ཀྱིས་འདོད་ཉོན་དྲུག་པ་མངོན་གྱུར་པ་སྤངས་པ་ཡིན་གྱི། འདོད་ཉོན་དྲུག་པ་
འགའ་ཞིག་མ་སྤངས་པའི་ཕྱིར་འོང་ཡོད་པ་དང། ཕྱིར་མི་འོང་འབྲས་གནས་ཀྱིས་འདོད་ཉོན་དགུ་པ་མངོན་གྱུར་པ་སྤངས་པ་ཡིན་ཡིན་གྱི། འདོད་ཉོན་དགུ་པ་དང། ཐ་མའི་ཐ་མཐུན་ལྔ་པོ་གང་རུང་ཞིག་མ་སྤངས་པའི་ཕྱིར་མི་འོང་ཡོད་པར་བཞེད་དོ།།
[126A]༄༅། །འོན་ཀྱང་མཁས་པ་མང་པོས་ཁྱད་པར་དེ་ལྟར་མི་འབྱེད་དེ། མཛོད་ལས། ཕྱིར་འོང་འབྲས་གནས་ཀྱིས་འདོད་ཉོན་དྲུག་པ་དང། ཕྱིར་མི་འོང་འབྲས་གནས་ཀྱིས་འདོད་ཉོན་དགུ་པ་སྤངས་པ་སྒྲས་ཟིན་ལ་བཤད་པ་ལྟར་
ཁས་ལེན་ཅིང་རྣམ་བཤད་ཀྱི་དགོངས་པ་ལྟར་ཡང་བཞེད་པའི་ཕྱིར། གཉིས་པ་གང་ཟག་བརྒྱད་པོ་རེ་རེ་ལ་ཡང་དབྱེ་ན་དུ་མ་ཡོད་དེ། རྒྱུན་ཞུགས་ཞུགས་པ་ལ་དེར་གྱུར་པའི་དབང་རྟུལ་དད་པའི་རྗེས་འབྲང་དང། དབང་རྣོན་ཆོས་ཀྱི་རྗེས་འབྲང་གཉིས་
རྒྱུན་ཞུགས་འབྲས་གནས་ལ། སྤང་བྱ་རིམ་གྱིས་པ་དང། སྤང་བྱ་ཅིག་ཆར་བའི་རྒྱུན་ཞུགས་འབྲས་གནས་གཉིས། དབང་པོའི་སྒོ་ནས་དད་མོས་པ་དང་མཐོང་ཐོབ་པ་གཉིས། སྦྱོར་བའི་སྒོ་ནས་འབྲས་གནས་ཙམ་པོ་བ་དང་ཁྱད་པར་ཅན་གཉིས་
སྐྱེ་བའི་སྒོ་ནས་ལན་བདུན་པ་དང། རིགས་ནས་རིགས་སུ་སྐྱེ་བ་གཉིས་སོགས་ཡོད་ཀྱང་ཐོད་རྒལ་བ་མི་འཇོག་པར་བཤད་པ་དང། ཕྱིར་འོང་ཞུགས་པ་ལ་མཐར་གྱིས་པ་དང་ཐོད་རྒལ་བ་གཉིས། ཕྱིར་འོང་འབྲས་གནས་ལ་ཡང་མཐར་གྱིས་
པ་དང་ཐོད་རྒལ་བ་གཉིས་ཡོད་ལ། དབང་པོའི་སྒོ་ནས་ཕྱེ་བ་དང་སྦྱོར་བས་ཕྱེ་བ་གཉིས། འདི་དང་ཕྱིར་མི་འོང་འབྲས་གནས་གཉིས་ལ་སྔར་རྒྱུན་ཞུགས་དང་འདྲ་ཞིང། ཕྱིར་འོང་ལ་ཚེ་གཅིག་བར་ཆད་གཅིག་པ་ཞེས་པ་ཞིག་ཀྱང་ཡོད་དོ། །དེ་བཞིན་
དུ་ཕྱིར་མི་འོང་ཞུགས་པ་ལ་དབྱེ་བ་ནི་ཕྱིར་འོང་དང་འདྲ་ལ། ཕྱིར་མི་འོང་འབྲས་གནས་ལ་འབྲས་བུའི་སྒོ་ནས་མཐར་གྱིས་པ་དང་ཆགས་བྲལ་སྔོན་སོང་གཉིས། འཕགས་ཆོས་བསྟེན་ཚུལ་གྱིས་འདོད་པར་ཚེ་ཡོངས་སུ་གྱུར་མ་གྱུར་གཉིས། ཕྱི་
མ་ལ་གཟུགས་ཉེར་འགྲོའི་ཕྱིར་མི་འོང། གཟུགས་མེད་ཉེར་འགྲོའི་ཕྱིར་མི་འོང། མཐོང་ཆོས་ཞི་ལུས་མངོན་བྱེད་དོ། །དང་པོ་ལ་ལྔ། བར་འདའ་བ། སྐྱེ་འདའ་བ། མངོན་པར་འདུ་བྱེད་དང་བཅས་ཏེ་འདའ་བ། མངོན་པར་འདུ་བྱད་མེད་པར་འདའ་

[126B] གོང་འཕོ་དང་ལྔ་ཡོད་ལ། གོང་འཕོ་ལའང། འོག་མིན་མཐར་ཐུག་འགྲོ་དང། སྲིད་རྩེའི་མཐར་ཐུག་འགྲོ་གཉིས། དང་པོ་ལ། འཕར་བ་དང། ཕྱེད་འཕར་བ། གནས་ཐམས་ཅད་དུ་འཆི་འཕོ་དང་གསུམ་ཡོད་
གཉིས་པ་གཟུགས་མེད་ཉེར་འགྲོ་ལ། བར་དོར་འདའ་བ་མ་གཏོགས་པ་བཞི་ཡོད་དོ། །དེ་དག་ནི་རགས་པའི་དབྱེ་བ་ཙམ་བསྟན་པ་ཡིན་གྱི། ནང་བསྲེས་ ཚིག་མང་བར་དོགས་ནས་མ་
བྲིས་པས་གཞན་དུ་བལྟ་བར་བྱ་དགོས་ལ། ཅུང་ཟད་དཀའ་བར་སྣང་བས་ཞིབ་པར་དཔྱད་པར་བྱའོ། །དགྲ་བཅོམ་ཞུགས་པ་ལ་ཅིག་ཆར་དང་མཐར་གྱིས་པ་གཉིས། དགྲ་བཅོམ་འབྲས་གནས་ལ་ཡང་སྤང་བྱ་སྤོང་ཚུལ་གྱིས་ཕྱེ་ན་དེ་བཞིན་དང། དབང་པོའི་སྒོ་ནས་ཕྱེ་ན་དྲུག་ཡོད་དོ།།
སྦྱོར་ལམ་
   ༈    ། །གསུམ་པ་ངེས་འབྱེད་ཆ་མཐུན་གྱི་རྣམ་གཞག་ལ་གཉིས། མདོར་བསྟན་པ་དང། རྒྱས་པར་བཤད་པའོ། །དང་པོ་ནི། དམིགས་པ་དང་ནི་རྣམ་པ་དང། །ཞེས་པ་ནས། བཅས་པ་
དག་ལས་ཁྱད་པར་འཕགས། །ཞེས་པའི་བར་གསུངས་ཏེ། འདི་ལ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། བྱང་ཆུབ་སེམས་དཔའ་སྐྱོབ་པ་ཡི་སྦྱོར་ལམ་དྲོད་སོགས་བཞི་ཆོས་ཅན། ཉན་ཐོས་བསེ་རུ་ལྟ་བུ་དང་བཅས་
པའི་སྦྱོར་ལམ་དག་ལས་ཁྱད་པར་དུ་འཕགས་པ་ཡིན་ཏེ། དམིགས་པ་དང་ནི་རྣམ་པ་དང། རྒྱུ་དང་ཡོངས་སུ་འཛིན་པ་ཡིས་དང། བདག་ཉིད་ཇི་བཞིན་དུ་ཞེས་ཤེས་སྒྲིབ་གཟུང་འཛིན་གྱི་རྣམ་པར་རྟོག་པ་བཞི་པོ་སྤང་བྱའི་ངོ་བོར་ལྡན་
པ་ལ་བརྟེན་པ་དང། ཆུང་ངུ་དང་འབྲིང་ཆེན་པོ་རྣམས་ཀྱི་སྒོ་ནས་ཁྱད་པར་དུ་འཕགས་པའི་ཕྱིར། དེ་ལྟར་ཡང་འགྲེལ་པར། བྱང་ཆུབ་སེམས་དཔའ་རྣམས་ཀྱི་ཐོས་པ་ལ་སོགས་པ་རབ་ཀྱི་མཐར་ཕྱིན་པ། ཞེས་པ་ནས། ཀུན་ཏུ་དམིགས་སོ་

[127A]༄༅། །ཞེས་བྱ་བར་ཤེས་པར་བྱའོ་ཞེས་པའི་བར་གསུངས་སོ། །མདོ་ནི་འོག་མ་རྣམས་དང་ཐུན་མོང་བ་ཡིན་ནོ། །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་ཐེག་ཆེན་སྦྱོར་ལམ་གསར་དུ་སྐྱེ་བའི་
ལུས་རྟེན་ཡིན་ན། འདོད་ཁམས་པའི་ལུས་རྟེན་ཡིན་པས་ཁྱབ་ཟེར་ན། དེ་མི་འཐད་པར་ཐལ། གཟུགས་ཁམས་པའི་ལུས་རྟེན་ལ་སྦྱོར་ལམ་གསར་དུ་སྐྱེ་བ་ཡོད་པའི་ཕྱིར། དེར་ཐལ། དེའི་ལུས་རྟེན་ལ་སྦྱོར་ལམ་དྲོད་དང་རྩེ་མོ་གསར་དུ་
སྐྱེ་བ་ཡོད་པའི་ཕྱིར། དེར་ཐལ། རྣམ་བཤད་སྙིང་པོའི་རྒྱན་ལས། དྲོད་དང་རྩེ་མོ་གཟུགས་ཁམས་པ་འགའ་ཞིག་ལ་སྐྱེ་བར་ཡོད་པར་མངོན་ནོ། །ཞེས་གསུངས་པའི་ཕྱིར། ཁ་ཅིག་ན་རེ། ངན་སོང་གསུམ་དང་མཚམས་མེད་བྱས་པ་སོགས་
ཀྱི་རྟེན་ལ་སྦྱོར་ལམ་གསར་དུ་སྐྱེ་བ་ཡོད་ཟེར་ན། དེ་མེད་པར་ཐལ། ངན་སོང་གསུམ་དང། ཚེ་དེ་ལ་མཚམས་མེད་ཀྱི་ལས་བྱས་པ་དང། ཆོས་སྤོང་གི་ལས་སྟོབས་ཆེན་བསགས་པའི་ཚེ། ཐེག་ཆེན་གྱི་སྦྱོར་ལམ་གསར་དུ་སྐྱེ་བའི་འགལ་རྐྱེན་
ལས་ཀྱི་སྒྲིབ་པ་ཤས་ཆེན་པོས་བསྒྲིབས། ཟ་མ་དང་མ་ནིང་གི་རྟེན་ལ་དེ་གསར་དུ་སྐྱེ་བའི་གེགས་བྱེད་ཉོན་མོངས་པའི་སྒྲིབ་པ་ཤས་ཆེན་པོས་བསྒྲིབས། བྱང་སྒྲ་མི་སྙན་པའི་རྟེན་ལ་དེ་གསར་དུ་སྐྱེ་བའི་འགལ་རྐྱེན་རྣམ་སྨིན་གྱི་སྒྲིབ་པ་ཤས་
ཆེན་པོས་བསྒྲིབས་པའི་ཕྱིར། ཁ་ཅིག་དེ་དག་གི་རྒྱུད་ལ་ཐེག་ཆེན་གྱི་སྦྱོར་ལམ་གསར་དུ་སྐྱེ་བ་མེད་ཟེར་ན། དེ་ཡོད་པར་ཐལ། དེ་དག་ཐེག་ཆེན་ལམ་དུ་འཇུག་པ་ཡོད་པའི་ཕྱིར། དེར་ཐལ། དེ་དག་གི་རྒྱུད་ལ་རྣམ་མཁྱེན་སྐྱེ་
པ་ཡོད་པ་གང་ཞིག་མཚུངས་པའི་ཕྱིར། ཁ་ཅིག་ཐེག་ཆེན་གྱི་སྦྱོར་ལམ་ཡིན་ན། ཐེག་ཆེན་གྱི་ཚོགས་ལམ་གྱི་རྗེས་སུ་བྱུང་བས་ཁྱབ་ཟེར་ན། ཐེག་ཆེན་ཚོགས་ལམ་གྱི་རྒྱུར་གྱུར་པའི་ཐེག་ཆེན་གྱི་སྦྱོར་ལམ་ཆོས་ཅན། དེར་ཐལ་

[127B] འདོད་མི་ནུས་ཏེ། དེའི་རྒྱུ་ཡིན་པའི་ཕྱིར། ཁ་ཅིག་རང་གི་རྒྱུར་གྱུར་པའི་ཐེག་ཆེན་ཐར་པ་ཆ་མཐུན་རྫོགས་པའི་རྗེས་སུ་བྱུང་བའི་འཇིག་རྟེན་པའི་དོན་མངོན་རྟོགས། ཐེག་ཆེན་སྦྱོར་ལམ་གྱི་མཚན་ཉིད་ཟེར་ན། ཐེག་དམན་དགྲ་བཅོམ་གྱི་
རྟོགས་པ་སྔོན་དུ་སོང་བའི་ཐེག་ཆེན་གྱི་སྦྱོར་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཐེག་དམན་དགྲ་བཅོམ་པ་ཐེག་ཆེན་ལམ་དུ་འཇུག་པ་ཡོད་པའི་ཕྱིར། འདོད་ན། འཇིག་རྟེན་པའི་དོན་མངོན་རྟོགས་ཡིན་
པར་ཐལ། འདོད་པའི་ཕྱིར། འདོད་ན། སོ་སྐྱེའི་དོན་མངོན་རྟོགས་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་བསྒོམས་བྱུང་དུ་གྱུར་པའི་ཐེག་ཆེན་གྱི་དོན་མངོན་རྟོགས། ཐེག་ཆེན་སྦྱོར་ལམ་གྱི་མཚན་ཉིད་ཟེར་ན་
ཐེག་ཆེན་སྦྱོར་ལམ་པའི་རྒྱུད་ཀྱི་ཐོས་བསམ་གྱི་ཤེས་རབ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། བྱང་སེམས་སྦྱོར་ལམ་པས་རྒྱལ་བའི་གསུང་རབ་ལ་ཐོས་བསམ་བྱེད་དགོས་
པའི་ཕྱིར། འདོད་ན། བསྒོམས་བྱུང་ཡིན་པར་ཐལ་ལོ། །འདོད་ན་སླའོ། །ཁ་ཅིག་གཟུང་བ་རང་བཞིན་མེད་པར་རྟོགས་པའི་ཐེག་ཆེན་གྱི་ངེས་འབྱེད་ཆ་མཐུན་དང་པོ། ཐེག་ཆེན་སྦྱོར་ལམ་དྲོད་ཀྱི་མཚན་ཉིད། གཟུང་བ་རང་བཞིན་མེད་
པར་རྟོགས་པ་གོང་དུ་འཕེལ་བའི་ཐེག་ཆེན་གྱི་ངེས་འབྱེད་ཆ་མཐུན་གཉིས་པ། ཐེག་ཆེན་སྦྱོར་ལམ་རྩེ་མོའི་མཚན་ཉིད། འཛིན་པ་རང་བཞིན་མེད་པ་ལ་གསལ་སྣང་དང་པོ་ཐོབ་པའི་ཐེག་ཆེན་གྱི་ངེས་ཆ་གསུམ་པ། ཐེག་ཆེན་སྦྱོར་ལམ་
བཟོད་པའི་མཚན་ཉིད། འཛིན་པ་རང་བཞིན་མེད་པ་ལ་གསལ་སྣང་འཕེལ་བའི་ཐེག་ཆེན་གྱི་ངེས་ཆ་བཞི་པ། ཐེག་ཆེན་སྦྱོར་ལམ་ཆོས་མཆོག་གི་མཚན་ཉིད་ཟེར་ན། མཚན་ཉིད་དེ་དག་མི་འཐད་པར་ཐལ། གཟུང་འཛིན་རང་བཞིན་མེད་

[128A]༄༅། །པར་རྟོགས་པའི་ཐེག་ཆེན་གྱི་སྦྱོར་ལམ་མེད་པའི་ཕྱིར། དེར་ཐལ། གཟུང་འཛིན་རང་བཞིན་གྱིས་གྲུབ་པའི་ཕྱིར། དེར་ཐལ། གཞི་གྲུབ་པའི་ཕྱིར། ཁོ་ན་རེ། དེའི་དོན། གཟུང་འཛིན་དོན་དམ་པར་རང་བཞིན་མེད་པ་
ལ་བྱེད་ཟེར་ན། འོ་ན། སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་ཡིན་ན། རང་ལ་སྟོང་ཉིད་གསལ་བར་སྣང་བས་ཁྱབ་པར་ཐལ། དམ་བཅའ་འཐད་པའི་ཕྱིར། འདོད་ན། དམན་ལམ་སྔོན་དུ་མ་སོང་བའི་སྟོང་ཉིད་རྟོགས་པའི་སྦྱོར་
ལམ་ཆོས་ཅན། དེར་ཐལ། དེའི་ཕྱིར། འདོད་ན། དེ་ཆོས་ཅན། སྟོང་ཉིད་ལ་རྟོག་བྲལ་གྱི་བློ་ཡིན་པར་ཐལ། སྟོང་ཉིད་རང་ལ་གསལ་བར་སྣང་བཞིན་པའི་སྒོ་ནས་སྟོང་ཉིད་རྟོགས་པའི་བློ་ཡིན་པའི་ཕྱིར། མ་ཁྱབ་ན། ཁྱབ་པར་ཐལ་
རྣམ་འགྲེལ་ལས། གསལ་བར་སྣང་བ་ཅན་བློ་གང། །དེ་ནི་རྟོག་མེད་ཤེས་པར་འདོད། །ཅེས་གསུངས་པའི་ཕྱིར། འདོད་ན། དེས་སྟོང་ཉིད་མངོན་སུམ་དུ་རྟོགས་དགོས་པར་ཐལ། དེས་སྟོང་ཉིད་རྟོག་པ་དང་བྲལ་བའི་སྒོ་ནས་རྟོགས་པའི་ཕྱིར་
རྟགས་ཁས། འདོད་མི་ནུས་སོ། །གཞན་ཡང། དེ་མི་འཐད་པར་ཐལ། སྟོང་ཉིད་མ་རྟོགས་པའི་ཐེག་ཆེན་གྱི་སྦྱོར་ལམ་ཡོད་པའི་ཕྱིར། དེར་ཐལ། ཐེག་ཆེན་སྦྱོར་ལམ་པའི་རྒྱུད་ལ་ཐེག་ཆེན་སེམས་བསྐྱེད་ཡོད་པའི་ཕྱིར། ཁ་
ཅིག་དམན་ལམ་སྔོན་དུ་མ་སོང་བའི་བྱང་སེམས་ཡིན་ན། སྟོང་ཉིད་རྟོགས་པའི་ལྷག་མཐོང་ཐོབ་པ་དང་ཐེག་ཆེན་སྦྱོར་ལམ་དུ་འཕོས་པ་དུས་མཉམ་པས་ཁྱབ་ཟེར་ན། དམན་ལམ་སྔོན་དུ་མ་སོང་བའི་བྱང་སེམས་ཐེག་དམན་ལམ་དུ་ལྷུང་
ནས་སྟོང་ཉིད་རྟོགས་པ་མེད་པར་ཐལ། དེ་དེར་ལྷུང་ནས་སྟོང་ཉིད་མངོན་སུམ་དུ་རྟོགས་པ་མེད་པའི་ཕྱིར། མ་གྲུབ་ན། དེ་འདྲ་བའི་བྱང་སེམས་ཆོས་ཅན། སྟོང་ཉིད་རྟོགས་པའི་ལྷག་མཐོང་ཐོབ་པ་དང་ཐེག་ཆེན་སྦྱོར་ལམ་དུ་འཕོས་པ་དུས་

[128B] དམན་ལམ་སྔོན་དུ་མ་སོང་བའི་བྱང་སེམས་ཡིན་པའི་ཕྱིར། རྟགས་ཁྱབ་པ་ཁས། འདོད་མི་ནུས་ཏེ། བྱང་སེམས་དེས་ཐེག་དམན་ལམ་གྱི་གནས་སྐབས་སུ་སྟོང་ཉིད་རྟོགས་པའི་ལྷག་མཐོང་ཐོབ་པར་འགྱུར་བའི་ཕྱིར། དེར་ཐལ་
དེས་དེ་དག་གི་གནས་སྐབས་སུ་སྟོང་ཉིད་མངོན་སུམ་དུ་རྟོགས་པར་འགྱུར་བའི་ཕྱིར། གོང་དུ་འདོད་མི་ནུས་ཏེ། བྱང་སེམས་ཚོགས་ལམ་པ་ཐེག་དམན་ལམ་དུ་འཇུག་སྲིད་པ་དང། ཞུགས་ནས་སྟོང་ཉིད་རྟོགས་པ་ཡོད་པར་འདོད་དགོས་པའི་ཕྱིར། དེར་
ཐལ། སྟོང་ཉིད་རྟོགས་པའི་ཐེག་དམན་པ་ཡོད་པའི་ཕྱིར། ཁ་ཅིག་དམན་ལམ་སྔོན་དུ་མ་སོང་བའི་ཐེག་ཆེན་རིགས་ངེས་ཀྱི་བྱང་སེམས་ཚོགས་ལམ་པ་དེས། སྟོང་ཉིད་ལ་དམིགས་པའི་ལྷག་མཐོང་ཐོབ་པ་དང་ཐེག་ཆེན་སྦྱོར་ལམ་དུ་འཕོས་པ་དུས་
མཉམ་ཟེར་ན། རེ་ཞིག་དེ་མི་འཐད་པར་ཐལ། སྟོང་ཉིད་ལ་དམིགས་པའི་ལྷག་མཐོང་ཡིན་ན། སྟོང་ཉིད་རྟོགས་པའི་ལྷག་མཐོང་ཡིན་མི་དགོས་པའི་ཕྱིར། དེར་ཐལ། ཀུན་རྫོབ་ལ་དམིགས་པའི་ལྷག་མཐོང་ཡིན་ན། ཀུན་རྫོབ་རྟོགས་པའི་ལྷག་
མཐོང་ཡིན་མི་དགོས་པའི་ཕྱིར། མ་གྲུབ་ན། ཀུན་རྫོབ་བདེན་མེད་དུ་རྟོགས་པའི་ཐེག་ཆེན་སྦྱོར་ལམ་པའི་རྒྱུད་ཀྱི་ལྷག་མཐོང་ཆོས་ཅན། དེར་ཐལ། དེའི་ཕྱིར། དེ་དེར་ཐལ། དེས་དམིགས་པ་ཀུན་རྫོབ་ལ་དམིགས་ནས་རྣམ་པ་ཀུན་རྫོབ་བདེན་
མེད་དུ་རྟོགས་པའི་ཕྱིར། དེར་ཐལ། ཀུན་རྫོབ་བདེན་མེད་དུ་རྟོགས་པའི་ཡེ་ཤེས་ཡིན་པའི་ཕྱིར། གཞན་ཡང། དེ་མི་འཐད་པར་ཐལ། ཐེག་ཆེན་རིགས་ངེས་ཀྱི་བྱང་སེམས་ཚོགས་ལམ་པའི་རྒྱུད་ལ་ཀུན་རྫོབ་ལ་དམིགས་པའི་ལྷག་མཐོང་ཡོད་
ཀྱང། དེའི་རྒྱུད་ལ་སྟོང་ཉིད་རྟོགས་པའི་ལྷག་མཐོང་མེད་པའི་ཕྱིར། དེར་ཐལ། དེ་ལྟར་རྣམ་བཤད་ལས་གསུངས་པའི་ཕྱིར། དེ་ལྟར་ཡིན་ཀྱང་སྟོང་ཉིད་ལ་དམིགས་པའི་ལྷག་མཐོང་རྒྱུད་ལ་ལྡན་པའི་ཐེག་ཆེན་རིགས་ངེས་ཀྱི་བྱང་སེམས་ཚོགས་

[129A]༄༅། །ལམ་པ་མེད་པ་ལྟ་བུར་རྣམ་བཤད་ལས་གསུངས་པ་ནི། སྟོང་ཉིད་རྟོགས་པའི་ལྷག་མཐོང་ལ་དགོངས་སོ། །ཁ་ཅིག་དམན་ལམ་སྔོན་དུ་མ་སོང་བའི་སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་དེ། སྟོང་ཉིད་ལ་རྟོག་
བྲལ་མིན་ཀྱང་སྟོང་ཉིད་ཀྱི་དོན་སྤྱི་གསལ་བར་སྣང་བས་སྟོང་ཉིད་ལ་གསལ་སྣང་ཅན་གྱི་ཤེས་པ་ཡིན་ཏེ། རྣམ་བཤད་ལས། སྟོང་པ་ཉིད་ཀྱི་དོན་སྤྱི་ཤར་བ་ལ་ཆོས་ཉིད་གསལ་བར་སྣང་ཞེས་བྱའི། ཞེས་གསུངས་པའི་ཕྱིར། ཟེར་ན། དེ་མི་
འཐད་པར་ཐལ། དེ་འདྲ་བའི་ཐེག་ཆེན་གྱི་སྦྱོར་ལམ་དེ་རྟོག་པ་ཡིན་པས་སྟོང་ཉིད་ལ་གསལ་སྣང་ཅན་གྱི་བློར་མི་རུང་བའི་ཕྱིར། དེར་ཐལ། རྣམ་འགྲེལ་ལས། རྣམ་པར་རྟོག་དང་རྗེས་འབྲེལ་བ། །དོན་གསལ་སྣང་བ་ཅན་མ་ཡིན། །ཞེས་
གསུངས་པའི་ཕྱིར། ཁ་ཅིག་གིས་མ་ཁྱབ་སྟེ། དེ་ནི་རྟོག་པ་རང་ག་བ་ལ་དགོངས་པའི་ཕྱིར་ཟེར་རོ། །གདུལ་བྱ་དབང་རྟུལ་གྱི་རྒྱུད་ཀྱི་སྦྱོར་ལམ་ཡིན་ན། སྦྱོར་ལམ་ཆུང་ངུ་ཡིན་པས་ཁྱབ་ཟེར་ན། ཉན་ཐོས་ཀྱི་སྦྱོར་ལམ་དྲོད་ཆེན་པོའི་ཡེ་
ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཉན་ཐོས་ཀྱི་རྒྱུད་ཀྱི་སྦྱོར་ལམ་ཡིན་པའི་ཕྱིར། ཁྱབ་སྟེ། ཉན་ཐོས་ཡིན་ན། དབང་རྟུལ་ཡིན་དགོས་པའི་ཕྱིར། དེར་ཐལ། དེ་ཡིན་ན། རང་བཞིན་གྱི་དབང་རྟུལ་ཡིན་དགོས་པའི་ཕྱིར། འདོད་མི་
ནུས་ཏེ། སྦྱོར་ལམ་ཆེན་པོ་ཡིན་པའི་ཕྱིར། དེར་ཐལ། སྦྱོར་ལམ་དྲོད་ཆེན་པོ་ཡིན་པའི་ཕྱིར། དེར་ཐལ། ཆོས་ཅན་དེའི་ཕྱིར། ཁ་ཅིག་གང་ཟག་དབང་རྣོན་གྱི་རྒྱུད་ཀྱི་སྦྱོར་ལམ་ཡིན་ན། སྦྱོར་ལམ་ཆེན་པོ་ཡིན་པས་ཁྱབ་ཟེར་ན་
མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱའི་རྒྱུད་ཀྱི་སྦྱོར་ལམ་དྲོད་ཆུང་ངུའི་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱའི་རྒྱུད་ཀྱི་སྦྱོར་ལམ་ཡིན་པའི་ཕྱིར། ཁྱབ་སྟེ། མངོན་

[129B] དབང་པོ་རྣོན་པོ་ཡིན་དགོས་པའི་ཕྱིར། འདོད་ན། མི་འཐད་པར་ཐལ། སྦྱོར་ལམ་ཆུང་ངུའི་ཡེ་ཤེས་ཡིན་པའི་ཕྱིར། དེར་ཐལ། སྦྱོར་ལམ་དྲོད་ཆུང་ངུའི་ཡེ་ཤེས་ཡིན་པའི་ཕྱིར། ཁ་ཅིག་གདུལ་བྱ་
ཆུང་ངུའི་རྒྱུད་ཀྱི་སྦྱོར་ལམ་དེ་སྦྱོར་ལམ་ཆུང་ངུ་དང། གདུལ་བྱ་འབྲིང་གི་རྒྱུད་ཀྱི་སྦྱོར་ལམ་དེ་སྦྱོར་ལམ་འབྲིང་དང། གདུལ་བྱ་ཆེན་པོའི་རྒྱུད་ཀྱི་སྦྱོར་ལམ་སྦྱོར་ལམ་ཆེན་པོ་ཡིན་ནོ་ཞེ་ན། དང་པོ་དེ་མི་འཐད་པར་ཐལ། ཉན་ཐོས་ཡིན་ན། གདུལ་བྱ་ཆུང་
ངུ་ཡིན་དགོས་པ་གང་ཞིག་ཉན་ཐོས་ཀྱི་རྒྱུད་ཀྱི་སྦྱོར་ལམ་ལ་སྦྱོར་ལམ་ཆ་ཆུང་གི་ཁྱད་པར་འབྱེད་རིགས་པའི་ཕྱིར། དང་པོ་དེར་ཐལ། ཉན་ཐོས་ཡིན་ན། སྐྱེས་བུ་ཆུང་ངུ་ཡིན་དགོས་པའི་ཕྱིར། གཉིས་པ་ཡང་མི་འཐད་པར་ཐལ། རང་རྒྱལ་
གྱི་རྒྱུད་ཀྱི་སྦྱོར་ལམ་ཆེན་པོ་ཡོད་པའི་ཕྱིར། དེར་ཐལ། དེའི་རྒྱུད་ལ་སྦྱོར་ལམ་ཆེ་འབྲིང་ཆུང་གསུམ་རིམ་ཅན་དུ་སྐྱེ་བའི་ཕྱིར། གསུམ་པ་ཡང་མི་འཐད་པར་ཐལ། ཐེག་ཆེན་སྦྱོར་ལམ་དྲོད་ཆུང་ངུ་ལ་གནས་པའི་གང་ཟག་གི་རྒྱུད་ལ་སྦྱོར་ལམ་
ཆུང་ངུ་ཡོད་པ་གང་ཞིག་དེ་ཡིན་ན། གདུལ་བྱ་ཆེན་པོའི་རིགས་ཅན་ཡིན་དགོས་པའི་ཕྱིར། ཕྱི་མ་དེར་ཐལ། དེ་ཡིན་ན། སྐྱེས་བུ་ཆེན་པོའི་རིགས་ཅན་ཡིན་དགོས་པའི་ཕྱིར། ཁ་ཅིག་སྦྱོར་ལམ་ཆུང་འབྲིང་གཉིས་འགལ་ཟེར་ན། དེ་
མི་འཐད་པར་ཐལ། ཐེག་པ་ཆུང་འབྲིང་གཉིས་མི་འགལ་བའི་ཕྱིར། དེར་ཐལ། རང་རྒྱལ་གྱི་ཐེག་པ་དེ་དེ་གཉིས་ཀ་ཡིན་པའི་ཕྱིར། དེར་ཐལ། ཐེག་པ་ཆུང་ངུ་གང་ཞིག་འབྲིང་ཡིན་པའི་ཕྱིར། དང་པོ་དེར་ཐལ། དམན་པའི་ཐེག་པ་
ཡིན་པའི་ཕྱིར། ཕྱི་མ་དེར་ཐལ། རང་རྒྱལ་ཐེག་པ་འབྲིང་པོ་ལ་གནས་པའི་གང་ཟག་ཡིན་པའི་ཕྱིར། ཁ་ཅིག་བྱང་སེམས་ཀྱི་རྒྱུད་ལ་སྦྱོར་ལམ་ཆུང་ངུ་མེད་ཟེར་ན། འོ་ན། དེའི་རྒྱུད་ལ་སྒོམ་ལམ་ཆུང་ངུ་མེད་པར་ཐལ། དམ་བཅའ་

[130A]༄༅། །འཐད་པའི་ཕྱིར། འདོད་ན། དེ་ཡོད་པར་ཐལ། དེའི་རྒྱུད་ལ་བདེན་འཛིན་ཆེན་པོ་ཡོད་པ་གང་ཞིག་སྒོམ་ལམ་བར་ཆད་མེད་ལམ་ཆུང་འབྲིང་ཆེན་པོ་རྣམས་རིམ་གྱིས་སྐྱེ་སྟོབས་ཀྱིས་བདེན་འཛིན་ཆེ་འབྲིང་ཆུང་ངུ་རྣམས་
རིམ་གྱིས་སྤོང་བའི་ཕྱིར། དེར་ཐལ། རྩ་བར། ས་དགུ་ལ་ནི་ཆེན་པོ་ཡི། །ཞེས་སོགས་གསུངས་པའི་ཕྱིར། ཞེས་དཔྱད་དོ། །ཁ་ཅིག་རྒྱུད་གཅིག་པའི་དབང་དུ་བྱས་ན། དང་པོར་སྐྱེས་པའི་སྦྱོར་ལམ་ལ། སྦྱོར་ལམ་ཆུང་ངུ་དང། བར་དུ་
སྐྱེས་པའི་སྦྱོར་ལམ་ལ་སྦྱོར་ལམ་འབྲིང་དང། ཐ་མར་སྐྱེས་པའི་སྦྱོར་ལམ་ལ་སྦྱོར་ལམ་ཆེན་པོས་ཁྱབ་པ་དང། རྒྱུད་ཐ་དད་པའི་དབང་དུ་བྱས་ན། དབང་རྟུལ་གྱི་རྒྱུད་ཀྱི་སྦྱོར་ལམ་ལ་སྦྱོར་ལམ་ཆུང་ངུ་སོགས་ཀྱིས་ཁྱབ་པ་དང། བྱང་སེམས་
ལྟ་བུ་ལའང་བྱང་སེམས་དབང་རྟུལ་གྱི་རྒྱུད་ཀྱི་སྦྱོར་ལམ་ལ་སྦྱོར་ལམ་ཆུང་ངུ། འབྲིང་ལ་འབྲིང། དབང་རྣོན་གྱི་རྒྱུད་ཀྱི་སྦྱོར་ལམ་ལ་སྦྱོར་ལམ་ཆེན་པོས་ཁྱབ་ཟེར་ན། དེ་ལ་དང་པོ་དེ་ལྟར་འདོད་པའི་མཁས་པ་མང་དུ་སྣང་ཡང། རེ་ཞིག་དེ་
ལ༑ ཐེག་ཆེན་གྱི་སྦྱོར་ལམ་དྲོད་ཆོས་ཅན། སྦྱོར་ལམ་ཆུང་ངུ་ཡིན་པར་ཐལ། དང་པོར་སྐྱེས་པའི་སྦྱོར་ལམ་ཡིན་པའི་ཕྱིར། དེར་ཐལ། དང་པོར་སྐྱེས་པའི་སྦྱོར་ལམ་དང་མ་སྐྱེས་པའི་སྦྱོར་ལམ་གང་རུང་གང་ཞིག་དང་པོར་མ་སྐྱེས་པའི་སྦྱོར་
ལམ་མ་ཡིན་པའི་ཕྱིར། ཕྱི་མ་དེར་ཐལ། ཐེག་ཆེན་སྦྱོར་ལམ་དྲོད་ཆུང་ངུ་ལ་གནས་པའི་གང་ཟག་གི་རྒྱུད་ལ་སྐྱེས་པའི་སྦྱོར་ལམ་ཡིན་པའི་ཕྱིར། འདོད་ན་ཁྱོད་དུ་གྱུར་པའི་སྦྱོར་ལམ་དྲོད་ཆེན་པོ་མེད་པར་ཐལ། ཁྱོད་སྦྱོར་ལམ་དྲོད་ཆུང་ངུ་ཡིན་
པའི་ཕྱིར། དེར་ཐལ། སྦྱོར་ལམ་དྲོད་གང་ཞིག་སྦྱོར་ལམ་ཆུང་ངུ་ཡིན་པའི་ཕྱིར། གཞན་ལའང་དེ་བཞིན་དུ་འགྲེ། གཉིས་པ་གོང་དུ་བཀག་ཟིན། གསུམ་པ་ལ། བྱང་སེམས་དབང་རྣོན་གྱི་རྒྱུད་ཀྱི་སྦྱོར་ལམ་དྲོད་ཆུང་ངུའི་ཡེ་ཤེས་ཆོས་ཅན་

[130B] བྱང་སེམས་དབང་རྣོན་གྱི་རྒྱུད་ཀྱི་སྦྱོར་ལམ་ཡིན་པའི་ཕྱིར། རྟག་གསལ་བསྒྲུབ་ཟིན་ཅིང་གཞན་ཡང་མཚོན་ནོ།། །།གཉིས་པ་རང་གི་ལུགས་ལ། རང་གི་ཉེར་ལེན་དུ་གྱུར་པའི་ཐེག་ཆེན་ཐར་པ་ཆ་མཐུན་རྫོགས་རྗེས་སུ་བྱུང་བའི་ཐེག་ཆེན་གྱི་དོན་མངོན་རྟོགས། ཐེག་ཆེན་སྦྱོར་ལམ་གྱི་མཚན་ཉིད། དེ་ལ་ངོ་བོའི་སྒོ་ནས་དབྱེ་ན། དེར་གྱུར་པའི་དྲོད་སོགས་བཞི་ཡོད། སྐྱེ་རིམ་གྱི་དབང་དུ་བྱས་ན་རེ་རེ་ལ་དེར་གྱུར་པའི་ཆུང་འབྲིང་ཆེན་པོ་
གསུམ་གསུམ་ཡོད། ཤེས་སྒྲིབ་ཉོན་མོངས་གཟུང་རྟོག་ཀུན་བཏགས་མངོན་གྱུར་པ་འཇོམས་པའི་ནུས་པ་ཁྱད་པར་ཅན་ཐོབ་པའི་ཐེག་ཆེན་གྱི་ངེས་ཆ་དང་པོ། ཐེག་ཆེན་སྦྱོར་ལམ་དྲོད་ཀྱི་མཚན་ཉིད། དེ་བཞིན་དུ་ཤེས་སྒྲིབ་རྣམ་བྱང་གཟུང་
རྟོག་ཀུན་བཏགས་མངོན་འགྱུར་བ་དང། ཤེས་སྒྲིབ་རྫས་འཛིན་རྟོག་པ་ཀུན་བཏགས་མངོན་འགྱུར་བ་དང། ཤེས་སྒྲིབ་བཏགས་འཛིན་རྟོག་པ་ཀུན་བཏགས་མངོན་འགྱུར་བ་འཇོམས་པའི་ནུས་པ་ཁྱད་པར་ཅན་ཐོབ་པའི་ཐེག་ཆེན་གྱི་ངེས་ཆ་
གཉིས་པ་དང། གསུམ་པ་དང། བཞི་པ་རིམ་པ་བཞིན་དུ། ཐེག་ཆེན་གྱི་སྦྱོར་ལམ་རྩེ་མོ། བཟོད་པ། ཆོས་མཆོག་གི་མཚན་ཉིད་དུ་འཇོག་གོ་དང་པོ་ཉིད་ནས་ཐེག་ཆེན་རིགས་ངེས་ཀྱི་བྱང་སེམས་ཚོགས་ལམ་པ་དེ། ཐེག་པ་ཆེན་པོའི་
སྦྱོར་ལམ་དུ་འཕོས་པའི་དུས་མ་ཚམས་ཡོད་དེ། དེས་སྟོང་ཉིད་རྟོགས་པའི་ལྷག་མཐོང་ཐོབ་པ་དང་ཐེག་ཆེན་སྦྱོར་ལམ་དུ་འཕོས་པ་དུས་མཉམ་པའི་ཕྱིར། དམན་ལམ་སྔོན་དུ་མ་སོང་བའི་སྟོང་ཉིད་རྟོགས་པའི་ཐེག་ཆེན་སྦྱོར་ལམ་དེ་འཁྲུལ་
ཤེས་ཡིན་ཀྱང་སྟོང་ཉིད་ལ་འཁྲུལ་ཤེས་མ་ཡིན་ཞིང་དེ་སྟོང་ཉིད་ལ་དཔྱད་ཤེས་སུ་འཇོག་རིགས་ཏེ། དེ་རང་འདྲེན་བྱེད་ཀྱི་ཚད་མ་སྔ་མས་སྟོང་ཉིད་རྟོགས་ཟིན་པའི་དོན་ལ་བྱེད་པ་མ་ཉམས་ཨྤར་རྟོགས་ཟིན་རྟོགས་པའི་རིག་པ་ཡིན་པའི་
[131A]༄༅། །ཕྱིར། ཐེག་ཆེན་གྱི་སྦྱོར་ལམ་དེ། དམན་པའི་སྦྱོར་ལམ་ལས་ཁྱད་ཆོས་ལྔའམ་དྲུག་གིས་ཁྱད་པར་དུ་འཕགས་པར་བསྒྲུབས་པའི་ཚེ། ཚིག་ལ་འཁྲི་ན་ཞིབ་ཆ་འདོན་པར་བྱ་ཞིང། ཚིག་དོན་འཆད་པའི་ཚེ་སྐབས་ཀྱི་
དོན་གཙོ་བོར་བྱས་པས་འགལ་བར་མི་བསམ་ཞིང། ཚུལ་ངེས་གཞན་ལ་ཡང་ཤེས་པར་བྱའོ། །གསུམ་པ་རྩོད་པ་སྤོང་བ་ལ། ཁ་ཅིག་ཐེག་ཆེན་གྱི་སྦྱོར་ལམ་ཡིན་ན། འཇིག་རྟེན་པའི་ལམ་ཡིན་དགོས་པར་ཐལ། དེ་ཡིན་ན། སོ་སྐྱེའི་
ལམ་ཡིན་དགོས་པའི་ཕྱིར། དེར་ཐལ། དེ་ཡིན་ན། ཐེག་ཆེན་སོ་སྐྱེའི་ལམ་ཡིན་དགོས་པའི་ཕྱིར། ཟེར་ན། མ་ཁྱབ། འདོད་ན། བཀག་ཟིན། ཁ་ཅིག་སྦྱོར་ལམ་ཡིན་ན། སྒོམ་བྱུང་ཡིན་དགོས་པར་ཐལ། འགྲེལ་པ་ལས། འཇིག་རྟེན་པའི་
སྒོམ་པ་ལས་བྱུང་བ། ཞེས་གསུངས་པའི་ཕྱིར། ཟེར་ན་མ་ཁྱབ་སྟེ། དེ་ནི་གཞུང་འདིའི་དངོས་བསྟན་ལ་དགོངས་པའི་ཕྱིར། ཁ་ཅིག་དམན་ལམ་སྔོན་དུ་མ་སོང་བའི་ཐེག་ཆེན་གྱི་སྦྱོར་ལམ་དེས། སྟོང་ཉིད་ཀྱི་དོན་སྤྱི་སྟོང་ཉིད་དུ་འཛིན་པར་
ཐལ། དེ་ལ་དེ་གསལ་བར་སྣང་བའི་ཕྱིར། ཟེར་ན། མ་ཁྱབ། འདོད་ན། ལོག་ཤེས་ཡིན་པར་ཐལ་ལོ། །ཁ་ཅིག་དམན་ལམ་སྔོན་དུ་མ་སོང་བའི་ཐེག་ཆེན་རིགས་ངེས་ཀྱི་བྱང་སེམས་ཚོགས་ལམ་པའི་རྒྱུད་ལ་སྟོང་ཉིད་རྟོགས་པའི་ཞི་
ལྷག་ཟུང་འབྲེལ་གྱི་རྣལ་འབྱོར་མེད་པར་ཐལ། དེས་སྟོང་ཉིད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར་ཐོབ་པ་དང་ཐེག་ཆེན་སྦྱོར་ལམ་དུ་འཕོས་པ་དུས་མཉམ་པའི་ཕྱིར། འདོད་ན། དེ་ཡོད་པར་ཐལ། དེའི་རྒྱུད་ཀྱི་སྟོང་ཉིད་རྟོགས་
པའི་བསམ་གཏན་བཞི་བའི་དངོས་གཞི་དེ། སྟོང་ཉིད་རྟོགས་པའི་ཞི་ལྷག་ཟུང་འབྲེལ་གྱི་རྣལ་འབྱོར་ཡིན་པའི་ཕྱིར། དེར་ཐལ། དེས་སྟོང་ཉིད་རྟོགས་པ་གང་ཞིག་ཞི་ལྷག་ཟུང་འབྲེལ་གྱི་རྣལ་འབྱོར་ཡིན་པའི་ཕྱིར་ཟེར་ན། མཁས་གྲུབ་

[131B] མ་ཁྱབ་བོ། །ཁ་ཅིག་ཐེག་ཆེན་རིགས་ངེས་ཀྱི་བྱང་སེམས་ཚོགས་ལམ་པ་ཡིན་ན། ཁྱོད་ཀྱི་རྒྱུད་ལ་སྟོང་ཉིད་རྟོགས་པའི་ལྷག་མཐོང་མེད་དགོས་པར་ཐལ། དེའི་རྒྱུད་ལ་སྟོང་ཉིད་རྟོགས་པའི་ལྷག་མཐོང་མེད་པའི་ཕྱིར། དེར་ཐལ་
དེས་སྟོང་ཉིད་རྟོགས་པའི་ལྷག་མཐོང་ཐོབ་པ་དང་ཐེག་ཆེན་སྦྱོར་ལམ་དུ་འཕོས་པ་དུས་མཉམ་པའི་ཕྱིར། དེར་ཐལ། དེའི་རྒྱུད་ལ་སྟོང་ཉིད་རྟོགས་པའི་ཞི་ལྷག་ཟུང་འབྲེལ་ཐོག་མར་སྐྱེས་པ་དེའི་ཚེ་ཐེག་ཆེན་སྦྱོར་ལམ་དྲོད་ཐོབ་པར་འཇོག་པའི་ཕྱིར་
དེར་ཐལ། རྣམ་བཤད་ལས། དེ་ལྟ་བུའི་སྟོང་ཉིད་རྟོགས་པའི་ཞི་ལྷག་ཟུང་འབྲེལ་ཐོག་མར་སྐྱེས་པ་ན་ཐེག་ཆེན་སྦྱོར་ལམ་དྲོད་སྐྱེ་བ་ཞེས་བྱ་བ་ལ། ཞེས་གསུངས་པའི་ཕྱིར། གོང་དུ་འདོད་ན། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་
སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། དེ་ཐེག་ཆེན་རིགས་ངེས་ཡིན་པ་གང་ཞིག་བྱང་སེམས་ཚོགས་ལམ་པ་ཡིན་པའི་ཕྱིར། དང་པོ་དེར་ཐལ། དང་པོ་ཉིད་ནས་ཐེག་ཆེན་རིགས་ངེས་མིན་ཀྱང། ཐེག་ཆེན་
རིགས་ངེས་ཡིན་པའི་ཕྱིར། དེར་ཐལ། དེ་རྫོགས་པའི་བྱང་ཆུབ་ཀྱི་བར་དུ་ཐེག་དམན་དུ་མི་ལྡོག་པར་ངེས་པའི་རིགས་ཅན་ཡིན་པའི་ཕྱིར། ཟེར་ན། ཁ་ཅིག་ཁྱད་པར་དེ་ལྟར་འབྱེད་ཀྱང། མི་འཐད་པར་སེམས་ཏེ། ཐེག་ཆེན་རིགས་ངེས་
ཞེས་པ་ནི་དང་པོ་ཉིད་ནས་ཐེག་ཆེན་དུ་རིགས་ངེས་པ་ཞིག་ལ་བྱེད་དགོས་པའི་ཕྱིར། དེ་ལྟར་མིན་ན། སེམས་ཅན་ཐམས་ཅད་འཚང་རྒྱ་བས་ཐེག་ཆེན་གྱི་རིགས་ཅན་དུ་ཁས་ལེན་དགོས་པའི་སྐྱོན་དུ་འགྱུར་སྙམ་ཞིང། འོན་ཀྱང་ཞིབ་ཆ་དགོས་པའི་
སྐབས་ཀྱང་སྣང་ངོ། །ཁ་ཅིག་བྱང་སེམས་ཀྱི་རྒྱུད་ལ་སྦྱོར་ལམ་ཆུང་ངུ་མེད་པར་ཐལ། བྱང་སེམས་ཀྱི་སྦྱོར་ལམ་ཡིན་ན། སྦྱོར་ལམ་ཆེན་པོ་ཡིན་དགོས་པའི་ཕྱིར། དེར་ཐལ། བྱང་སེམས་ཡིན་ན། སྐྱེས་བུ་ཆེན་པོ་ཡིན་དགོས་པའི་ཕྱིར། ཟེར་ན་

[132A]༄༅། །མ་ཁྱབ། འདོད་ན། དེ་ཡོད་པར་ཐལ། དེའི་རྒྱུད་ལ་དང་པོར་སྐྱེས་པའི་སྦྱོར་ལམ་ཆུང་ངུ་ཡོད་པའི་ཕྱིར། དེར་ཐལ། དེའི་རྒྱུད་ལ་སྐྱེས་མ་ཐག་པའི་སྦྱོར་ལམ་ལ་སྦྱོར་ལམ་ཆུང་ངུར་བྱས་པ་ཞིག་ཡོད་པའི་ཕྱིར། དཔེར་ན་
བྱིས་པ་སྐྱེས་མ་ཐག་པ་འགའ་ཞིག་རིགས་མཐོ་ཡང་ཆུང་ངུར་བྱེད་པ་བཞིན་ནོ། །ཡང་ཁོ་ན་རེ། དེའི་རྒྱུད་ལ་སྦྱོར་ལམ་ཆུང་ངུ་མེད་ལ། དེའི་རྒྱུད་ལ་ཐེག་ཆེན་གྱི་སྦྱོར་ལམ་ཆུང་ངུ་ཡོད་ཀྱང་སྦྱོར་ལམ་ཆུང་ངུ་མེད་པའི་ཕྱིར། དེར་ཐལ། བྱང་སེམས་
ཀྱི་སྦྱོར་ལམ་ཆུང་ངུ་ལ་སྦྱོར་ལམ་ཆུང་ངུས་མ་ཁྱབ་པའི་ཕྱིར། དེར་ཐལ། བྱང་སེམས་སོ་སྐྱེ་ལ་སོ་སྐྱེས་ཀྱིས་མ་ཁྱབ་པའི་ཕྱིར་དང། བྱང་སེམས་དབང་རྟུལ་ལ་དབང་རྟུལ་གྱིས་མ་ཁྱབ་པའི་ཕྱིར། འདིར་རེ་ཞིག་མ་ཁྱབ་པར་བྱའོ། །ཁ་ཅིག་ཐེག་དམན་
གྱི་སྦྱོར་ལམ་ལ་ཆུང་འབྲིང་ཆེན་པོ་མེད་པར་ཐལ། ཐེག་ཆེན་གྱི་སྦྱོར་ལམ་དེ་ཐེག་དམན་གྱི་སྦྱོར་ལམ་ལས་ཆུང་འབྲིང་ཆེན་པོ་གསུམ་གྱི་སྒོ་ནས་ཁྱད་པར་དུ་འཕགས་པའི་ཕྱིར། མ་ཁྱབ་སྟེ། དེ་ནི་ཆུང་འབྲིང་ཆེན་པོའི་དབྱེ་བ་འཐད་ཙམ་གྱི་
སྒོ་ནས་ཁྱད་པར་དུ་འཕགས་པ་མིན་གྱི། བྱེད་ལས་ཁྱད་པར་དུ་འཕགས་པའི་སྒོ་ནས་ཆུང་འབྲིང་ཆེན་པོ་གསུམ་དུ་འབྱེད་ཅིང་དེའི་སྒོ་ནས་ཁྱད་པར་དུ་འཕགས་པར་འཇོག་པའི་ཕྱིར། འདོད་མི་ནུས་ཏེ། ཉན་ཐོས་ཀྱི་སྦྱོར་ལམ་དྲོད་ལ་ཆུང་
འབྲིང་ཆེ་གསུམ་ཡོད་པའི་ཕྱིར། ཁ་ཅིག་ཐེག་ཆེན་གྱི་སྦྱོར་ལམ་དེ། དམན་པའི་སྦྱོར་ལམ་ལས་དམིགས་པ་རྣམ་པ་རྒྱུ་ཡོངས་འཛིན་རྣམས་ཀྱི་སྒོ་ནས་ཀྱང་ཁྱད་པར་དུ་འཕགས་པ་མི་འཐད་པར་ཐལ། ཐེག་དམན་གྱི་སྦྱོར་ལམ་དེ་དམིགས་
པ་རྣམ་པ་རྒྱུ་གསུམ་དང་བཅས་ཤིང། ཐེག་དམན་སྦྱོར་ལམ་དེ་ཡོངས་འཛིན་དང་བཅས་པའི་ཕྱིར། ཟེར་ན། མ་ཁྱབ་སྟེ། ཐེག་དམན་གྱི་སྦྱོར་ལམ་དེས་བདེན་བཞི་མི་རྟག་ལ་སོགས་བཅུ་དྲུག་གཙོ་བོར་བདེན་པར་གྲུབ་མ་གྲུབ་

[132B] ཐེག་དམན་གྱི་སྦྱོར་ལམ་དེ་དེ་དག་གཙོ་བོར་བདེན་མེད་དུ་བསྒོམ་པའི་རྣམ་པ་ཅན་མིན་ཀྱང་ཅིག་ཤོས་དེ་ལྟར་ཡིན་པ་དང། ཐེག་དམན་གྱི་སྦྱོར་ལམ་དེ་ཐེག་ཆེན་
མཐོང་ལམ་གྱི་ཉེ་རྒྱུ་མིན་ཀྱང། ཅིག་ཤོས་དེ་ལྟར་ཡིན་པ་དང། ཐེག་དམན་སྦྱོར་ལམ་པ་ནི་རང་དུས་སུ་ཐབས་ཤེས་རྫོགས་པར་སྟོན་པའི་སྣོད་དུ་མ་གྱུར་ཡང། ཐེག་ཆེན་སྦྱོར་ལམ་པ་དེ་ལྟར་གྱུར་པ་དང། ཐེག་དམན་སྦྱོར་ལམ་པས་ཤེས་སྒྲིབ་
གཟུང་འཛིན་གྱི་རྣམ་པར་རྟོག་པ་བཞི་སྤང་བྱའི་གཙོ་བོར་མི་བྱེད་ཀྱང། ཐེག་ཆེན་སྦྱོར་ལམ་པས་དེ་ལྟར་བྱེད་པའི་ཁྱད་པར་ཡོད་པའི་ཕྱིར། ཁོ་ན་རེ། དེ་ལྟར་མིན་ན། ཁྱད་ཆོས་དེ་དག་གི་སྒོ་ནས་ཁྱད་པར་དུ་འཕགས་ཀྱང་སྤྱིར་དམིགས་པ་སོགས་
ཀྱི་སྒོ་ནས་ཁྱད་པར་དུ་མི་འཕགས་པར་ཐལ། ཐེག་དམན་གྱི་སྦྱོར་ལམ་དེ་ལ་དམིགས་པ་སོགས་ཡོད་པའི་ཕྱིར་སྙམ་ན། སངས་རྒྱས་འཕགས་པ་དེ་ཡོན་ཏན་གྱི་སྒོ་ནས་ཐེག་དམན་པ་ལས་ཁྱད་པར་དུ་མི་འཕགས་པར་ཐལ། ཐེག་དམན་པ་
ལ་ཡོན་ཏན་ཡོད་པའི་ཕྱིར། བྱས་ན་ལན་གང་ཡིན། དེས་ན། ཐེག་ཆེན་གྱི་སྦྱོར་ལམ་དེ་དམིགས་པ་སོགས་ཀྱི་སྒོ་ནས་དམན་པའི་སྦྱོར་ལམ་ལས་ཁྱད་པར་དུ་འཕགས་པ་ཡིན་ནོ།།
སྒྲ་གཉིས་ཀྱི་རྣམ་བཞག་
   ༈    །།གཉིས་པ་རྒྱས་པར་བཤད་པ་ལ། སྔར་བཤད་པའི། དམིགས་པ་དང་ནི་རྣམ་པ་དང། །ཞེས་སོགས་དང། དམིགས་པ་མི་རྟག་ལ་སོགས་པ་ཞེས་སོགས་ཀྱི་གཞུང་འདི་དག་གང་ལས་འཕྲོས་པ་ནི། ཤཱ་རིའི་བུ་བྱང་ཆུབ་སེམས་དཔའ་སེམས་དཔའ་ཆེན་པོ་ཤེར་ཕྱིན་ལ་སློབ་པར་འདོད་པས་ཀྱང་རློམ་
སེམས་སུ་མི་འགྱུར་པར་ཤེས་རབ་ཀྱི་ཕ་རོལ་དུ་ཕྱིན་པ་ལ་སྤྱད་པར་བྱའོ། །འདི་ལྟར། སེམས་ནི་སེམས་མ་མཆིས་ཏེ། སེམས་ཀྱི་རང་བཞིན་ནི་འོད་གསལ་བའི་ཕྱིར། ཞེས་སོགས་ཀྱི་མདོ་ལས་འཕྲོས་ཞིང། དེ་དག་གི་དོན་འགྲེལ་པ་ལས་

[133A]༄༅། །འཆད་པ་ལ། བྱང་ཆུབ་སེམས་དཔའ་རྣམས་ཀྱི་ཐོས་པ་ལ་སོགས་པ་ཞེས་སོགས་དང། དེ་ལ་ཆུང་ངུའི་དམིགས་པ་ནི། སྡུག་བསྔལ་ལ་སོགས་པ་བདེན་པ་བཞི་པོ་ལ་ཞེས་སོགས་གསུང། འདིའི་སྐབས་སུ་གཉིས། ཚིག་
དོན་དང། མཐའ་དཔྱད་པའོ། །དང་པོ་ནི། །མདོར་བསྟན་གྱི་དོན་སྔར་བཤད་ཟིན་ལ། རྒྱས་བཤད་ལ་གསུམ་ཚན་བཞིར་བྱས་པའི་བཅུ་གཉིས་ལས། དང་པོ་དྲོད་ཆུང་ངུའི་དམིགས་རྣམ་ནི། བདེན་པ་བཞིའི་རྟེན་ཅན་མི་རྟག་ལ་སོགས་བཅུ་དྲུག་ཆོས་ཅན། ཐེག་
ཆེན་སྦྱོར་ལམ་དྲོད་ཆུང་ངུའི་དམིགས་པ་ཡིན་ཏེ། དེའི་སྒྲོ་འདོགས་གཅད་པར་བྱ་བའི་གཞི་ཡིན་པའི་ཕྱིར། རྟགས་འདི་འོག་མ་རྣམས་ལ་སྦྱར་རོ། །བདེན་པ་བཞི་པོ་དེ་ཡི་ནི་ཁྱད་ཆོས་བཅུ་དྲུག་ལ་བདེན་པར་མངོན་ལ་ཞེན་ནས་འཛིན་པ་ལ་སོགས་པ་འགོག་པའི་དྲོད་
ཆུང་ངུའི་ཡེ་ཤེས་ཆོས་ཅན། དྲོད་ཆུང་ངུའི་རྣམ་པ་ཡིན་ཏེ། དེའི་དམིགས་པའི་ཆོས་ལ་ཕྱིན་ཅི་ལོག་ཏུ་སྒྲོ་འདོགས་པའི་སྒྲོ་འདོགས་འགོག་པའི་དྲོད་ཆུང་ངུའི་ཡེ་ཤེས་ཡིན་པའི་ཕྱིར། རྣམ་པ་ལྷག་མ་རྣམས་ལ་ཡང་དེ་བཞིན་དུ་སྦྱར་བ་དང། ཐམས་
ཅད་ལ་ཐེག་ཆེན་གྱི་སྦྱོར་ལམ་ཞེས་པར་གོ་དགོས་སོ། །འདི་དག་གི་སྐབས་སུ་དམིགས་རྣམ་ཐམས་ཅད་ལ་སོ་སོར་མདོ་དང་སྦྱོར་ལུགས་སོགས་ཡོད་ཀྱང་མང་བར་དོགས་ནས་མ་དྲངས་སོ། །ཐེག་ཆེན་གྱི་སྦྱོར་ལམ་དྲོད་ཆུང་ངུའི་ཡེ་ཤེས་ཆོས་ཅན། རང་
གི་འབྲས་བུ་ཁྱད་པར་ཅན་གྱི་རྒྱུ་བྱེད་དེ། ཐེག་པ་གསུམ་ཅར་གྱི་རྟོགས་རིགས་ཚང་བར་འཐོབ་པའི་ཐེག་ཆེན་མཐོང་ལམ་གྱི་ཐུན་མོང་མ་ཡིན་པའི་ཉེ་རྒྱུ་བྱེད་པའི་ཕྱིར་འདི་ཡང་འོག་མ་རྣམས་ལ་འཐོབ་པར་བཤད་དོ། །གཉིས་པ་དྲོད་འབྲིང་གི་དམིགས་རྣམ་
ལ༑ ༑གཟུགས་སོགས་དོན་དམ་པར་འདུ་འགོད་བདེན་པ་བྲལ་བས་ཁྱད་པར་དུ་བྱས་པའི་བདེན་བཞི་དྲོད་འབྲིང་གི་དམིགས་པ་དང། མིང་གི་རྒྱུན་དོན་དམ་པར་གནས་པ་དང་བྲལ་བ་དང། གནས་པ་མེད་པར་རྟོགས་པའི་དྲོད་འབྲིང་གི་ཡེ་ཤེས་

[133B] དྲོད་ཆེན་པོའི་དམིགས་རྣམ་ལ། གཟུགས་སོགས་བརྡར་བཏགས་པས་ཁྱད་པར་དུ་བྱས་པའི་བདེན་བཞི་དྲོད་ཆེན་པོའི་དམིགས་པ་དང། དེ་དག་དོན་དམ་པར་བརྗོད་དུ་མེད་པར་རྟོགས་པའི་དྲོད་ཆེན་པོའི་ཡེ་ཤེས་རྣམ་པ་ཡིན་ཏེ། རྟགས་
སྔར་བཞིན་ནོ། །རྩེ་མོ་ལ་གསུམ་གྱི་དང་པོ་རྩེ་མོ་ཆུང་ངུའི་དམིགས་རྣམ་ལ་བདེན་པ་རྣམ་པར་བཞག་པར་མ་མཛད་པ་དང། བཞག་པ་གཉིས་ལས་དང་པོ་ནི། གཟུགས་སོགས་ཏེ་ཚོར་བ་འདུ་ཤེས་འདུ་བྱེད་རྣམ་ཤེས་སོགས་དོན་དམ་པར་མི་གནས་པ་དེ་
དག་ནི་དོན་དམ་པར་དེ་ཡི་ངོ་བོ་རང་བཞིན་མེད་པས་ཁྱད་པར་དུ་བྱས་པ་རྩེ་མོ་ཆུང་ངུའི་དམིགས་པ་དང། གཟུགས་སོགས་དང་དེའི་ཆོས་ཉིད་དེ་དག་བདེན་སྟོང་གཅིག་གི་རང་བཞིན་གཅིག་ཏུ་རྟོགས་པའི་རྩེ་མོ་ཆུང་ངུའི་ཡེ་ཤེས་རྣམ་པ་ཡིན་ཏེ། རྟགས་
གཉིས་སྔར་བཞིན་ནོ། །གཉིས་པ་བཞག་པ་ལ། གཟུགས་སོགས་དེ་རྣམས་དེའི་ངོ་བོས་བདེན་གྲུབ་ཀྱིས་སྟོང་པས། དེ་དག་དོན་དམ་པར་མི་རྟག་པ་ལ་སོགས་པར་མི་གནས་པས་ཁྱད་པར་དུ་བྱས་པའི་བདེན་པ་བཞི་རྩེ་མོ་ཆུང་ངུའི་དམིགས་པ་དང། མི་རྟག་
པ་སོགས་དང་དེའི་ཆོས་ཉིད་དེ་དག་གི་བདེན་སྟོང་གཅིག་གི་རང་བཞིན་གཅིག་ཏུ་རྟོགས་པའི་རྩེ་མོ་ཆུང་ངུའི་ཡེ་ཤེས་རྣམ་པ་ཡིན་ཏེ། རྟགས་གཉིས་སྔར་བཞིན་ནོ། །གཉིས་པ་རྩེ་མོ་འབྲིང་གི་དམིགས་རྣམ་ནི། ཆོས་རྣམས་བདེན་གྲུབ་ཀྱི་མཚན་
མར་མི་འཛིན་པ་གང་ཡིན་པས་ཁྱད་པར་དུ་བྱས་པའི་བདེན་བཞི་རྩེ་མོ་འབྲིང་གི་དམིགས་པ་དང། ཆོས་དེ་དག་བདེན་པར་གྲུབ་པའི་མཚན་མར་མི་མཐོང་བར་རྟོགས་པའི་རྩེ་མོ་འབྲིང་གི་ཡེ་ཤེས་རྣམ་པ་དང། གསུམ་པ་རྩེ་མོ་ཆེན་པོའི་དམིགས་
རྣམ་ལ། དོན་དམ་ལ་དཔྱོད་པའི་ཤེས་རབ་ཀྱིས་ནི་ཡོངས་སུ་རྟོག་པ་སྟེ་བརྟགས་པས་ཁྱད་པར་དུ་བྱས་པའི་བདེན་བཞི་རྩེ་མོ་ཆེན་པོའི་དམིགས་པ་དང། འཁོར་གསུམ་པོ་ཐམས་ཅད་དོན་དམ་པར་དམིགས་སུ་མེད་པར་རྟོགས་པའི་

[134A]༄༅། །རྩེ་མོ་ཆེན་པོའི་ཡེ་ཤེས་རྣམ་པ་ཡིན་ཏེ། རྟགས་སྔར་བཞིན་ནོ། །བཟོད་པ་ལ་གསུམ་གྱི་དང་པོ་བཟོད་པ་ཆུང་ངུའི་དམིགས་རྣམ་ལ། གཟུགས་སོགས་དོན་དམ་པར་ངོ་བོ་ཉིད་མེད་པ་ཉིད་ཀྱིས་ཁྱད་པར་དུ་བྱས་པའི་བདེན་བཞི་བཟོད་
པ་ཆུང་ངུའི་དམིགས་པ་དང། གཟུགས་སོགས་དེ་རྣམས་དོན་དམ་པར་ངོ་བོ་ཉིད་མེད་པ་ཉིད་ཡིན་ཀྱང་ཐ་སྙད་པའི་ངོ་བོ་ཉིད་དུ་རྟོགས་པའི་བཟོད་པ་ཆུང་ངུའི་ཡེ་ཤེས་རྣམ་པ་དང། གཉིས་པ་འབྲིང་གི་དམིགས་རྣམ་ལ། གཟུགས་སོགས་དེ་དག་དོན་
དམ་པར་སྐྱེ་བ་མེད་པ་དང་ངེས་པར་འབྱུང་བ་མེད་པས་ཁྱད་པར་དུ་བྱས་པ་བཟོད་པ་འབྲིང་གི་དམིགས་པ་དང། དེ་ལྟར་བསྒོམ་པས་ལུས་ངག་ཡིད་གསུམ་བདེན་གྲུབ་ཀྱིས་རྣམ་པར་དག་པར་རྟོགས་པའི་བཟོད་པ་འབྲིང་གི་ཡེ་ཤེས་རྣམ་པ་དང། གསུམ་
པ་ཆེན་པོའི་དམིགས་རྣམ་ལ། སྒོ་གསུམ་པོ་དེ་དག་བདེན་གྲུབ་ཀྱི་མཚན་མ་མེད་པས་ཁྱད་པར་དུ་བྱས་པ་བཟོད་པ་ཆེན་པོའི་དམིགས་པ་དང། དོན་དམ་པར་སྒོ་གསུམ་དེ་ཡི་མཚན་མར་མི་བརྟེན་པས་ཡིད་བྱེད་གཉིས་ཀྱིས་མོས་པ་མིན་པ་དང་
འདུ་ཤེས་མེད་པར་རྟོགས་པའི་བཟོད་པ་ཆེན་པོའི་ཡེ་ཤེས་རྣམ་པ་ཡིན་ཏེ། རྟགས་སྔར་བཞིན་ནོ། །ཆོས་མཆོག་ལ་གསུམ་གྱི་དང་པོ་ཆོས་མཆོག་ཆུང་ངུའི་དམིགས་རྣམ་ལ། བསྒོམ་བྱའི་ཏིང་འཛིན་གྱི་ངོ་བོར་གྱུར་པ་ཆོས་མཆོག་ཆུང་ངུའི་
དམིགས་པ་དང། བསྒོམ་བྱ་ཏིང་འཛིན་དེའི་བྱེད་པ་ལྷུན་གྲུབ་ཏུ་འཇུག་པར་རྟོགས་པའི་ཆོས་མཆོག་ཆུང་ངུའི་ཡེ་ཤེས་ཉིད་རྣམ་པ་དང། གཉིས་པ་འབྲིང་གི་དམིགས་རྣམ་ལ། ལྐོག་ཏུ་ལུང་སྟོན་པའི་རྒྱུ་ཁྱད་པར་ཅན་ཆོས་མཆོག་འབྲིང་དང་
དོན་དམ་པར་ངོ་བོ་ཉིད་མེད་པའི་གཟུགས་ལ་སོགས་པ་ཆོས་མཆོག་འབྲིང་གི་དམིགས་པ་དང། དོན་དམ་པར་རློམ་པ་རགས་པ་ཟད་པའི་ཆོས་མཆོག་འབྲིང་གི་ཡེ་ཤེས་རྣམ་པ་ཡིན་ཏེ། རྟགས་སྔར་བཞིན་ནོ། །གསུམ་པ་ཆེན་པོའི་དམིགས་རྣམ་

[134B] དམིགས་པ་ནི། འཁོར་གསུམ་པོ་བདེན་པས་སྟོང་པའི་ཆོས་ཉིད་ཀྱི་རང་བཞིན་དུ་ཕན་ཚུན་བདེན་སྟོང་ངོ་བོ་གཅིག་པ་ཆོས་ཅན། ཆོས་མཆོག་ཆེན་པོའི་དམིགས་པ་ཡིན་ཏེ། དེའི་སྒྲོ་འདོགས་གཅད་གཞི་ཡིན་པའི་ཕྱིར། རྣམ་པ་ནི་
ཆོས་མཆོག་ཆེན་པོའི་ཏིང་འཛིན་མཐའ་གང་དུ་ཡང་རྣམ་པར་མི་རྟོག་པར་བདེན་མེད་དུ་རྟོགས་པའི་ཆོས་མཆོག་ཆེན་པོའི་ཡེ་ཤེས་ཆོས་ཅན། ཆོས་མཆོག་ཆེན་པོའི་རྣམ་པ་ཡིན་ཏེ། དེའི་དམིགས་པའི་ཆོས་ལ་ལོག་ཕྱོགས་སུ་སྒྲོ་འདོགས་པའི་སྒྲོ་འདོགས་
འགོག་པའི་ཆོས་མཆོག་ཆེན་པོའི་ཡེ་ཤེས་ཡིན་པའི་ཕྱིར། རྟགས་འདི་གཉིས་གཞན་ལ་སྤོས་ནས་སྦྱར་བར་བྱ་ཞིང། རྒྱུའི་ཁྱད་པར་ཡང་སྔར་གྱི་དེས་འགྲོའོ། །དེ་དག་གི་དོན་བསྡུ་བ་ནི། ཐེག་ཆེན་གྱི་ངེས་འབྱེད་ཆ་མཐུན་ཆོས་ཅན། ཁྱོད་ལ་རྣམ་པ་
བཅུ་གཉིས་ཡོད་དེ། སྔར་བཤད་པ་དེ་ལྟར་རེ་རེ་ལ་ཆུང་ངུ་དང་འབྲིང་དང་ཆེན་པོའི་དབྱེ་བས་བཅུ་གཉིས་སུ་ཡོད་པ་ཡིན་པའི་ཕྱིར།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་ན་རེ། ཆོས་བརྗོད་ཀྱི་སྒྲ་དང། ཆོས་ཅན་
བརྗོད་པའི་སྒྲ་གཉིས་འགལ་ཟེར་ན། དེ་མི་འཐད་པར་ཐལ། དེ་གཉིས་ཀའི་གཞི་མཐུན་པ་ཡོད་པའི་ཕྱིར། དེར་ཐལ། སྒྲ་མི་རྟག་ཅེས་པའི་ངག་དེ་དེ་གཉིས་ཀ་ཡིན་པའི་ཕྱིར། དེར་ཐལ། ཆོས་བརྗོད་ཀྱི་སྒྲ་ཡིན་པ་གང་ཞིག་ཆོས་ཅན་
བརྗོད་པའི་སྒྲ་ཡིན་པའི་ཕྱིར། དང་པོ་དེར་ཐལ། མི་རྟག་པ་ལ་ལྟོས་ཏེ་ཆོས་བརྗོད་ཀྱི་སྒྲ་ཡིན་པའི་ཕྱིར། དེར་ཐལ། དེས་མི་རྟག་པ་དེ་སྒྲའི་ཁྱད་གཞི་ཁྱད་ཆོས་གཉིས་ཀྱི་ནང་ནས་ཁྱད་ཆོས་ལྟ་བུར་བློ་ཡུལ་དུ་གོ་བར་བྱེད་པའི་ཕྱིར། གཉིས་
པ་དེར་ཐལ། སྒྲ་ལ་ལྟོས་ཏེ་ཆོས་ཅན་བརྗོད་པའི་སྒྲ་ཡིན་པའི་ཕྱིར། དེར་ཐལ། དེས་སྒྲ་དེ་མི་རྟག་པའི་ཁྱད་གཞི་ལྟ་བུར་བློ་ཡུལ་དུ་གོ་བར་བྱེད་པའི་ཕྱིར། ཁ་ཅིག་དམིགས་རྣམ་ལྷག་མ་སྟོན་པའི་གཞུང་གིས་བདེན་བཞི་མ་བསྟན་ཟེར་ན་

[135A]༄༅། །དེ་བསྟན་པར་ཐལ། རྩེ་མོ་ཆུང་འབྲིང་གི་དམིགས་རྣམ་འཆད་པའི་སྐབས་སུ། གཟུགས་སོགས་མི་གནས་ཞེས་སོགས་དང། དེ་མི་རྟག་སོགས་ཞེས་པས་བདེན་བཞི་བསྟན་པའི་ཕྱིར། ཁོ་ན་རེ། དེ་དངོས་སུ་
མ་བསྟན་ཟེར་ན། དེ་ཡང་མི་འཐད་པར་ཐལ། དེས་བདེན་བཞི་དངོས་སུ་བསྟན་པའི་ཕྱིར། དེར་ཐལ། ཕྱི་མ་དེས་མི་རྟག་ལ་སོགས་བཅུ་དྲུག་དངོས་སུ་བསྟན་པའི་ཕྱིར། དེར་ཐལ། དེ་མི་རྟག་སོགས་ཞེས་པའི་སོགས་སྒྲས་དངོས་སུ་བསྟན་
པའི་ཕྱིར། ཁ་ཅིག་ན་རེ། དེ་དག་གི་བདེན་བཞི་སྒྲས་ཟིན་ལ་དངོས་སུ་བསྟན་པ་ཡིན་ཟེར་ན། དེ་མི་འཐད་པར་ཐལ། བདེན་པའི་རྟེན་ཅན་དེ་ཡིན་ནི། །ཞེས་པས་དྲོད་ཆུང་ངུའི་དམིགས་རྣམ་ཆོས་ཅན་བདེན་བཞི་ལ་བརྟེན་པ་སྒྲས་ཟིན་ལ་བརྗོད་
ནས། དམིགས་རྣམ་ལྷག་མ་རྣམས་སྟོན་པའི་གཞུང་ཚིག་གིས་དམིགས་རྣམ་ལྷག་མ་རྣམས་ཆོས་ཅན་བདེན་བཞི་ལ་བརྟེན་པ་སྒྲས་ཟིན་ལམ་བརྗོད་པ་ལ་རྩོད་པ་འབྱུང་བ་འགྲེལ་པར་གསུངས་པའི་ཕྱིར། །གཉིས་པ་རང་ལུགས་ལ། དོན་དེ་
ཁྱད་གཞི་ཁྱད་ཆོས་གཉིས་ཀྱི་ནང་ནས་ཁྱད་ཆོས་ལྟ་བུར་གོ་བར་བྱེད་པའི་མཉན་བྱ་དོན་མཐུན། དོན་དེ་ལ་ལྟོས་ཏེ་ཆོས་བརྗོད་པའི་སྒྲའི་ངོ་བོ་དང། མཚན་གཞི་ནི། སྒྲ་མི་རྟག་ཅེས་བརྗོད་པའི་ངག་ལྟ་བུ་ཡིན། དོན་དེ་ཁྱད་གཞི་ཁྱད་
ཆོས་གཉིས་ཀྱི་ནང་ནས་ཁྱད་གཞི་ལྟ་བུར་གོ་བར་བྱེད་པའི་མཉན་བྱ་དོན་མཐུན། དེ་ལ་ལྟོས་པའི་ཆོས་ཅན་བརྗོད་པའི་སྒྲའི་ངོ་བོ་ཡིན་ལ། མཚན་གཞི་ནི། སྒྲའི་མི་རྟག་ཅེས་བརྗོད་པའི་ངག་ལྟ་བུ་ཡིན། མཉན་བྱ་དོན་མཐུན་ཞེས་པ་ནི་
རི་བོང་རྭ་མི་རྟག་ཅེས་པའི་ངག་ལྟ་བུ་དེ་གཉིས་གང་རུང་ཡིན་པ་བཅད་པའི་དོན་དུ་ཡིན་ནོ། །སྐབས་འདིར་དྲོད་ཆུང་ངུའི་དམིགས་རྣམ་གྱི་སྐབས་མ་གཏོགས་དམིགས་རྣམ་ལྷག་མ་རྣམས་སྟོན་པའི་གཞུང་ཚིག་གིས་དམིགས་རྣམ་ལྷག་མ་

[135B] དམིགས་རྣམ་ལྷག་མ་དེ་དག་བདེན་བཞི་ལ་བརྟེན་པ་མི་རྟོགས་པའི་སྐྱོན་མེད་དོ། དམིགས་རྣམ་ལྷག་མེ་རྣམས་འཆད་པའི་གཞུང་གིས་བདེན་བཞིའི་ཆོས་བརྗོད་པའི་སྒོ་ནས་
བདེན་བཞི་བརྗོད་པ་གང་ཞིག་གཞི་གཅིག་ལ་ལྟོས་པའི་ཆོས་བརྗོད་ཀྱི་སྒྲ་དང་ཆོས་ཅན་བརྗོད་པའི་སྒྲ་གཉིས་ཁྱད་པར་གཞན་སྤོང་མི་སྤོང་མ་གཏོགས་གཞི་དེ་བརྗོད་པ་ཁྱད་པར་མེད་པའི་ཕྱིར།། གསུམ་པ་རྩོད་པ་སྤོང་བ་ལ། ཁ་ཅིག་གཞི་
གཅིག་ལ་ལྟོས་ཏེ་ཆོས་བརྗོད་ཀྱི་སྒྲ་དང་ཆོས་ཅན་བརྗོད་པའི་སྒྲ་གཉིས་མི་འགལ་བར་ཐལ། སྤྱིར་དེ་གཉིས་མི་འགལ་བའི་ཕྱིར་ཟེར་ན། མ་ཁྱབ། ཁོ་ན་རེ། མི་རྟག་པ་མི་རྟག་པ་ཞེས་པའི་ངག་ཆོས་ཅན། མི་རྟག་པ་ལ་ལྟོས་པའི་ཆོས་ཅན་བརྗོད་པའི་
སྒྲ་མ་ཡིན་པར་ཐལ། དེ་ལ་ལྟོས་པའི་ཆོས་བརྗོད་པའི་སྒྲ་ཡིན་པའི་ཕྱིར། དེར་ཐལ། མི་རྟག་པ་མི་རྟག་པའི་ཁྱད་ཆོས་ལྟ་བུར་གོ་བར་བྱེད་པའི་ངག་ཡིན་པའི་ཕྱིར། དེར་ཐལ། སྒྲ་མི་རྟག་པ་ཞེས་པའི་ངག་དེ་སྒྲ་དེ་སྒྲ་མི་རྟག་པའི་ཁྱད་ཆོས་ལྟུ་བུར་
གོ་བར་བྱེད་པའི་ངག་ཡིན་པའི་ཕྱིར། ཟེར་ན། མ་ཁྱབ་སྟེ། སྔ་མ་དེ་ཐ་མི་དད་ཡིན་ལ། ཕྱི་མ་སྒྲ་དང་མི་རྟག་པ་ཐ་དད་ཡིན་པས་མི་འདྲ་ལ། འོན་ཀྱང་ཁ་ཅིག་གིས་གཞི་གཅིག་ལ་ལྟོས་པའི་དེ་གཉིས་ཀྱི་གཞི་མཐུན་པར་བཞེད་དོ།།
སྤང་བྱ་རྟོག་པ།།
   ༈    གཞི་དང་དེ་ཡི་གཉེན་པོ་ཡིས། །ཞེས་པ་ནས། ཕུང་སོགས་རྟེན་ལས་དེ་བཞིན་ནོ། །ཞེས་པའི་བར་གསུངས་ལ། འདི་གང་ལས་འཕྲོས་ན། ཡུམ་གྱི་མདོ་ལས་
ཤཱ་རིའི་བུ་ཆོས་འདི་དག་བྱིས་པ་སོ་སོའི་སྐྱེ་བོས་ཇི་ལྟར་མངོན་པར་ཆགས་པར་བྱ་བ་དེ་ལྟ་བུའི་རྣམ་པར་ཡོད་པ་མ་ཡིན་ནོ་ཞེས་སོགས་ཀྱི་མདོ་ལས་འཕྲོས་ཤིང། དེ་དག་གི་དོན་འགྲེལ་པར་འཆད་པ་ལ། གཟུང་བ་རྣམ་པར་རྟོག་པ་ཀུན་ནས་ཉོན་
[136A]༄༅། །མོངས་པའི་གཞིའི་རྟེན་ཅན་ཞེས་པ་ནས། དབྱེ་བས་རྣམ་པ་དགུའོ། །ཞེས་པའི་བར་དང། གང་ཟག་རྫས་སུ་ཡོད་པ་དང། ཞེས་པ་ནས། གྲངས་བཞིན་དུ་ལྡན་པ་ཡིན་ནོ། །ཞེས་པའི་བར་གསུངས། འདིའི་སྐབས་
སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། གཟུང་བར་རྟོག་པ་རྣམ་པ་གཉིས་ཡོད་དེ། གཞི་ཀུན་ནས་ཉོན་མོངས་ཕྱོགས་ཀྱི་རྟེན་ཅན་དང་དེའི་གཉེན་པོའི་ཕྱོགས་ཀྱི་རྟེན་ཅན་དབྱེ་བ་ཡིས་དེ་ལྟར་ཡོད་པའི་
ཕྱིར། གཉིས་པོ་དེ་ནི་ཆོས་ཅན། དབྱེ་གཞི་སོ་སོར་ཕྱེ་བའི་རྣམ་པ་དགུ་དགུ་ཡོད་དེ། རྨོངས་པ་མ་རིག་པ་ལ་དམིགས་པ་དང། ཕུང་སོགས་ལ་དམིགས་པའི་བྱེ་བྲག་གིས་དེ་ལྟར་ཡོད་པའི་ཕྱིར། འཛིན་པར་ཉེ་བར་རྟོག་པའང་ཆོས་ཅན། རྣམ་པ་
གཉིས་སུ་འདོད་དེ། གང་ཟག་རྫས་དང་སྐྱེས་བུ་བཏགས་པའི་རྟེན་ཅན་གྱི་དབྱེ་བས་དེ་ལྟར་ཡོད་པའི་ཕྱིར། གཉིས་པོ་དེ་ནི་ཆོས་ཅན། རྣམ་པ་དགུ་དགུ་ཡོད་དེ། རང་དབང་ཅན་གྱི་བདག་སོགས་ཀྱི་ངོ་བོ་ལ་དམིགས་པ་དང། ཕུང་སོགས་ཀྱི་
རྟེན་ལ་དམིགས་པ་ལས་དེ་བཞིན་དུ་ཡོད་པའི་ཕྱིར།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་ན་རེ། ཤེས་སྒྲིབ་གཟུང་རྟོག་ཡིན་ན། གཞི་དང་དེ་ཡི་གཉེན་པོ་ཡིས། །ཞེས་པའི་སྐབས་ནས་དངོས་སུ་བསྟན་པའི་
ཤེས་སྒྲིབ་གཟུང་རྟོག་ཡིན་པས་ཁྱབ་ཟེར་ན། གཟུགས་ཕྱི་རོལ་དོན་འཛིན་གྱི་རྟོག་པ་ཆོས་ཅན། དེར་ཐལ། དེའི་ཕྱིར། ཤེས་སྒྲིབ་གང་ཞིག་གཟུང་རྟོག་ཡིན་པའི་ཕྱིར། འདོད་ན། བདེན་འཛིན་ཡིན་པར་ཐལ། འདོད་པའི་ཕྱིར་
ཁ་ཅིག་མ་ཁྱབ་ཟེར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་འདིར་བསྟན་ཤེས་སྒྲིབ་གཟུང་རྟོག་ཡིན་ན། བདེན་འཛིན་ཡིན་པས་ཁྱབ་ཟེར་ན། སྔར་གྱི་རྟོག་པ་དེ་ཆོས་ཅན། དེར་ཐལ། དེའི་ཕྱིར། དེ་དེར་ཐལ། དེ་

[136B] དེར་ཐལ། དེ་དེའི་སྐབས་ནས་བསྟན་པའི་ཤེས་སྒྲིབ་ཉོན་མོངས་གཟུང་རྟོག་གི་དམིགས་ཡུལ་དུ་གྱུར་པའི་ཤེས་སྒྲིབ་གཟུང་རྟོག་ཡིན་པའི་ཕྱིར། དེར་ཐལ། མ་རིག་
པ་དེ་དེའི་སྐབས་ནས་ཤེས་སྒྲིབ་གཟུང་རྟོག་གི་དམིགས་ཡུལ་ཡིན་པའི་ཕྱིར། དེར་ཐལ། འགྲེལ་པ་ལས། མ་རིག་པ་དང། ཞེས་གསུངས་པའི་ཕྱིར། འདོད་ན། གཟུགས་ཕྱི་རོལ་དོན་གྱིས་སྟོང་པ་སྟོང་ཉིད་ཡིན་པར་ཐལ། འདོད་པའི་ཕྱིར་
འདོད་ན། རང་རྒྱལ་མཐོང་ལམ་བར་ཆད་མེད་ལམ་དེ་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཡིན་པར་ཐལ། དེ་གཟུགས་ཕྱི་རོལ་དོན་གྱིས་སྟོང་པ་མངོན་སུམ་དུ་རྟོགས་པའི་ཡེ་ཤེས་ཡིན་པའི་ཕྱིར། དེར་ཐལ། དེའི་དངོས་ཀྱི་གཞལ་
བྱའི་མཚན་གཞི་གཅིག་ཡོད་པའི་ཕྱིར། ཁ་ཅིག་བདེན་འཛིན་ཡིན་ན། སྐབས་འདིར་དངོས་སུ་བསྟན་པའི་ཤེས་སྒྲིབ་ཉོན་མོངས་གཟུང་རྟོག་དང་རྣམ་བྱང་གཟུང་རྟོག་གང་རུང་ཡིན་པས་ཁྱབ་ཟེར་ན། མ་རིག་པ་ལ་དམིགས་ནས་ལོངས་
སྤྱད་བྱར་བདེན་པར་མི་འཛིན་ཡང་དེ་བདེན་པར་འཛིན་པའི་བདེན་འཛིན་ཆོས་ཅན། དེར་ཐལ། དེའི་ཕྱིར། འདོད་ན། གཞི་དང་ཞེས་པའི་སྐབས་ནས་དངོས་སུ་བསྟན་པའི་ཤེས་སྒྲིབ་ཉོན་མོངས་གཟུང་རྟོག་ཡིན་པར་ཐལ། འདོད་པ་གང་ཞིག་
ཤེས་སྒྲིབ་རྣམ་བྱང་གཟུང་རྟོག་མ་ཡིན་པའི་ཕྱིར། འདོད་ན། དེ་ཆོས་ཅན། རང་གི་དམིགས་ཡུལ་དུ་གྱུར་པའི་ཆོས་ལ་དམིགས་ནས་ལོངས་སྤྱད་བྱར་བདེན་པར་འཛིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་འདིར་བསྟན་
རྟོག་པ་ཡིན་ན། སྤང་བྱ་ཡིན་པས་ཁྱབ་ཟེར་ན། སྟོང་ཉིད་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་གྱི་སྦྱོར་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། གཉེན་པོ་ཡིས་ཞེས་པའི་སྐབས་ནས་བསྟན་པའི་རྟོག་པ་ཡིན་པའི་ཕྱིར་

[137A]༄༅། །དེར་ཐལ། དེ་བདེན་པར་འཛིན་པའི་བདེན་འཛིན་དེ་དེའི་སྐབས་ནས་བསྟན་པའི་རྟོག་པ་ཡིན་པའི་ཕྱིར། ཁྱབ་སྟེ། གཉེན་པོ་ཡིས། །ཞེས་པས་ཤེས་སྒྲིབ་རྣམ་བྱང་གཟུང་རྟོག་དངོས་སུ་བསྟན་པ་གང་ཞིག་དེ་
དངོས་སུ་བསྟན་པས་དེའི་དམིགས་ཡུལ་ཀྱང་དངོས་སུ་བསྟན་པར་འདོད་མི་འདོད་གང་ཡིན་ཀྱང་བསྟན་པར་འདོད་དགོས་པའི་ཕྱིར། དེར་ཐལ། འདིར་དངོས་སུ་བསྟན་པའི་ཤེས་སྒྲིབ་ཉོན་མོངས་གཟུང་རྟོག་དང་རྣམ་བྱང་གཟུང་རྟོག་གཉིས་དམིགས་ཡུལ་
གྱི་སྒོ་ནས་འབྱེད་དགོས་པའི་ཕྱིར། འདོད་ན་སླའོ། །ཁ་ཅིག་འདིར་བསྟན་སྤང་བྱ་རྟོག་པ་ཡིན་ན། རྟོག་པ་ཀུན་བཏགས་ཡིན་པས་ཁྱབ་ཟེར་ན། ཤེས་སྒྲིབ་གཟུང་རྟོག་ལྷན་སྐྱེས་ཆོས་ཅན། དེར་ཐལ། དེའི་ཕྱིར། རྟགས་གསལ་སླ། ཁ་ཅིག་
གཟུང་རྟོག་དང་འཛིན་རྟོག་གང་རུང་ཡིན་ན། སྤང་བྱ་རྟོག་པ་ཡིན་པས་ཁྱབ་ཟེར་ན། དེ་མི་འཐད་པར་ཐལ། གཟུང་བ་འཛིན་པའི་རྟོག་པ་དེ་སྤང་བྱ་མ་ཡིན་པའི་ཕྱིར། དེར་ཐལ། དེ་རྟོག་པ་དོན་མཐུན་ཡིན་པའི་ཕྱིར། ཁ་ཅིག་འདིར་བསྟན་
སྤང་བྱ་རྟོག་པ་ལ། དགག་རྟོག་གིས་ཁྱབ། ཡང་ཁ་ཅིག་གིས་སྒྲུབ་རྟོག་གིས་ཁྱབ་ཟེར་ན། མ་རིག་པ་ལ་དམིགས་ནས་ལོངས་སྤྱད་བྱར་བདེན་པར་འཛིན་པའི་བདེན་འཛིན་ཆོས་ཅན། དང་པོ་དེར་ཐལ། དེའི་ཕྱིར། འདོད་ན། མ་རིག་པ་
དགག་པ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །གཉིས་པ་ལ་ཡང། བདེན་སྟོང་བདེན་པར་འཛིན་པའི་བདེན་འཛིན་ཆོས་ཅན། དེར་ཐལ། དེའི་ཕྱིར། འདོད་ན། མི་འཐད་པར་ཐལ། བདེན་སྟོང་དགག་པ་ཡིན་པའི་
ཕྱིར། དེར་ཐལ། མེད་དགག་ཡིན་པའི་ཕྱིར། ཁ་ཅིག་གཞི་དང་ཞེས་པའི་སྐབས་ནས་དངོས་སུ་བསྟན་པའི་ཤེས་སྒྲིབ་གཟུང་རྟོག་དང། དེའི་གཉེན་པོ་ཡིས། །ཞེས་པའི་སྐབས་ནས་དངོས་སུ་བསྟན་པའི་ཤེས་སྒྲིབ་གཟུང་རྟོག་གཉིས་

[137B] དེ་མི་འཐད་པར་ཐལ། དེ་གཉིས་འགལ་བའི་ཕྱིར། དེར་ཐལ། སློབ་དཔོན་སེངྒེ་བཟང་པོས་དེ་གཉིས་འགལ་བར་བཞེད་པའི་ཕྱིར། དེར་ཐལ། དེས་གཞི་དང་ཞེས་པའི་སྐབས་ནས་དངོས་སུ་བསྟན་པའི་ཤེས་
སྒྲིབ་གཟུང་རྟོག་ཡིན་ན། གཟུང་རྟོག་གཉིས་ཀྱི་ནང་ནས་ཤེས་སྒྲིབ་ཉོན་མོངས་གཟུང་རྟོག་ཁོ་ན་ཡིན་པས་ཁྱབ། དེ་ཡི་གཉེན་པོ་ཡིས་ཞེས་པའི་སྐབས་ནས་དངོས་སུ་བསྟན་པའི་ཤེས་སྒྲིབ་གཟུང་རྟོག་ཡིན་ན་རྣམ་བྱང་གཟུང་རྟོག་ཁོ་ན་
ཡིན་པས་ཁྱབ་པར་བཞེད་པའི་ཕྱིར། ཁ་ཅིག་གཟུང་བའི་ཆོས་ལ་དམིགས་ནས་ལོངས་སྤྱད་བྱར་བདེན་པར་འཛིན་པའི་བདེན་འཛིན། ཤེས་སྒྲིབ་ཉོན་མོངས་གཟུང་རྟོག་གི་མཚན་ཉིད། རྣམ་པར་བྱང་བའི་ཆོས་ལ་དམིགས་ནས་ལོངས་
སྤྱད་བྱར་བདེན་པར་འཛིན་པའི་བདེན་འཛིན། ཤེས་སྒྲིབ་རྣམ་བྱང་གཟུང་རྟོག་གི་མཚན་ཉིད་ཟེར་ན། མ་རིག་པ་བདེན་པར་འཛིན་ཡང་ལོངས་སྤྱད་བྱར་བདེན་པར་མི་འཛིན་པའི་བདེན་འཛིན་ཆོས་ཅན། མཚན་ཉིད་དང་པོ་དེར་ཐལ། མཚོན་
བྱ་དང་པོ་དེའི་ཕྱིར། དེར་ཐལ། མ་རིག་པ་བདེན་པར་འཛིན་པའི་བདེན་འཛིན་ཡིན་པའི་ཕྱིར། འདོད་ན། དེ་ཆོས་ཅན། རང་གི་དམིགས་ཡུལ་དུ་གྱུར་པའི་ཆོས་ལ་དམིགས་ནས་ལོངས་སྤྱད་བྱར་བདེན་པར་འཛིན་པར་ཐལ་
འདོད་པའི་ཕྱིར། འདོད་མི་ནུས་སོ། །གཞན་ཡང། དེ་ཆོས་ཅན། གཟུང་བའི་ཆོས་ལ་དམིགས་ནས་དེ་བདེན་པར་འཛིན་པའི་བདེན་འཛིན་མ་ཡིན་པར་ཐལ། གཟུང་བའི་ཆོས་བདེན་པར་འཛིན་པའི་བདེན་འཛིན་མ་ཡིན་པའི་
ཕྱིར། དེར་ཐལ། མ་རིག་པ་འཛིན་པའི་རྟོག་པ་དེ་གཟུང་བའི་ཆོས་འཛིན་པའི་རྟོག་པ་མ་ཡིན་པའི་ཕྱིར། དེར་ཐལ། མ་རིག་པ་ཞེས་པའི་ངག་དེ། གཟུང་བའི་ཆོས་ཞེས་བརྗོད་པའི་ངག་མ་ཡིན་པའི་ཕྱིར། དེར་ཐལ། སྒྲ་

[138A]༄༅། །རྟོག་ཡུལ་ལ་སེལ་འཇུག་ཡིན་པའི་ཕྱིར། ཕྱི་མ་ལ་ཐེག་ཆེན་གྱི་མཐོང་ལམ་བདེན་པར་འཛིན་ཡང་དེ་ལོངས་སྤྱད་བྱར་བདེན་པར་མི་འཛིན་པའི་བདེན་འཛིན་ཆོས་ཅན། དེར་ཐལ། དེའི་ཕྱིར། རྟགས་
གསལ་སྔར་གྱི་དེས་འགྲེ། ཁ་ཅིག་རྫས་འཛིན་གྱི་ཤེས་པ་ཡིན་ན། ཤེས་སྒྲིབ་རྫས་འཛིན་རྟོག་པ་ཡིན་པས་ཁྱབ་ཟེར་ན། གང་ཟག་དོན་བྱེད་ནུས་པར་འཛིན་པའི་ཤེས་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་
ཡིན་པའི་ཕྱིར། ཁྱབ་སྟེ། རྣམ་བཤད་ལས། རྫས་འཛིན་ལ་གཉིས་ཏེ། གང་ཟག་གི་དོན་བྱེད་ནུས་པ་དང། རང་རྐྱ་ཐུབ་པའི་རྫས་ཡོད་དུ་འཛིན་པའོ། །ཞེས་གསུངས་པའི་ཕྱིར། འདོད་ན། ལོག་ཤེས་ཡིན་པར་ཐལ། འདོད་
པའི་ཕྱིར། འདོད་མི་ནུས་ཏེ། ཤེས་པ་དོན་མཐུན་ཡིན་པའི་ཕྱིར། ཁ་ཅིག་བཏགས་འཛིན་གྱི་ཤེས་པ་ཡིན་ན། ཤེས་སྒྲིབ་བཏགས་འཛིན་རྟོག་པ་ཡིན་པས་ཁྱབ་ཟེར་ན། གང་ཟག་བཏགས་ཡོད་དུ་འཛིན་པའི་ཤེས་པ་ཆོས་
ཅན། དེར་ཐལ། དེའི་ཕྱིར། དེར་ཐལ། བཏགས་ཡོད་པའི་ཞེས་པའི་སྐབས་ནས་བསྟན་པའི་བཏགས་འཛིན་གྱི་ཤེས་པ་ཡིན་པའི་ཕྱིར། འདོད་ན་སླའོ། །ཁ་ཅིག་སྐབས་འདིར་བཏགས་འཛིན་ཞེས་པའི་དོན། རྟག་མི་རྟག་གཉིས་
སུ་ཕྱེ་བའི་རྟག་འཛིན་གྱི་དོན་ཡིན་ཟེར་ན། མི་འཐད་པར་ཐལ། སྐབས་འདིར་བཏགས་འཛིན་ཞེས་པ་ནི་བཏགས་ཡོད་དུ་འཛིན་པ་དང་དེར་བདེན་པར་འཛིན་པའི་དོན་གང་རུང་ལ་བྱེད་པའི་ཕྱིར། ཁ་ཅིག་སྐབས་འདིར་བཏགས་
ཡོད་ཡིན་མིན་གྱི་དོན་རྫས་སུ་གྲུབ་མ་གྲུབ་དང། བཏགས་ཡོད་ཀྱི་དོན་བཏགས་ཡོད་ཆོས་གསུམ་ཚང་བ་ལ་བྱེད་ཟེར་ན། འོ་ན། རྫས་སུ་གྲུབ་ན། རྫས་ཡོད་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན་

[138B] དེར་ཐལ། དེའི་ཕྱིར། དེར་ཐལ། འདུས་བྱས་ཡིན་པའི་ཕྱིར། འདོད་མི་ནུས་ཏེ། བཏགས་ཡོད་ཡིན་པའི་ཕྱིར། དེར་ཐལ། འགྲེལ་པ་ལས། སྐྱེས་བུ་བཏགས་པར་ཡོད་པའི་རྟེན་ཅན། ཞེས་གསུངས་པའི་ཕྱིར། ཕྱི་མ་
ཡང། མི་འཐད་པར་ཐལ། གཟུགས་ཀྱི་ཕུང་པོ་དང་གང་ཟག་གཉིས་བཏགས་ཡོད་ཡིན་པའི་ཕྱིར། ཁ་ཅིག་ཤེས་སྒྲིབ་རྫས་འཛིན་རྟོག་པ་ཡིན་ན། སྐབས་འདིར་དངོས་སུ་བསྟན་པའི་ཤེས་སྒྲིབ་རྫས་འཛིན་རྟོག་པ་ཡིན་པས་ཁྱབ་
ཤེས་སྒྲིབ་བཏགས་འཛིན་རྟོག་པ་ལ་ཡང་དེ་ལྟར་ཁྱབ་ཟེར་ན། རྣམ་མཁྱེན་ལ་དམིགས་ནས་ལོངས་སྤྱོད་པ་པོར་བདེན་པར་མི་འཛིན་ཡང་སྤྱིར་དེ་བདེན་པར་འཛིན་པའི་བདེན་འཛིན་ཆོས་ཅན། དང་པོ་དེར་ཐལ། དེའི་ཕྱིར། རང་གི་
དམིགས་ཡུལ་དུ་གྱུར་པའི་རྫས་ཡོད་ཀྱི་ཆོས་ལ་དམིགས་ནས་བདེན་པར་འཛིན་པའི་བདེན་འཛིན་ཡིན་པའི་ཕྱིར། དེར་ཐལ། རང་གི་དམིགས་ཡུལ་དུ་གྱུར་པའི་རྣམ་མཁྱེན་བདེན་པར་འཛིན་པའི་བདེན་འཛིན་ཡིན་པའི་ཕྱིར། ཁྱབ་སྟེ་
རྣམ་མཁྱེན་རྫས་ཡོད་ཡིན་པའི་ཕྱིར། དེར་ཐལ། ཤེས་པ་ཡིན་པའི་ཕྱིར། འདོད་ན། དེ་ཆོས་ཅན། རང་གི་དམིགས་ཡུལ་དུ་གྱུར་པའི་རྫས་འཛིན་ལ་དམིགས་ནས་ལོངས་སྤྱོད་པ་པོར་བདེན་པར་འཛིན་པའི་བདེན་
འཛིན་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཕྱི་མ་ལ་ཡང་དེས་ཤེས། །གཉིས་པ་རང་ལུགས་ལ། རང་གི་དམིགས་ཡུལ་དུ་གྱུར་པའི་གཟུང་བའི་ཆོས་ལ་དམིགས་ནས་ལོངས་སྤྱོད་བྱར་བདེན་པར་
འཛིན་པའི་བདེན་འཛིན་དེ། སྐབས་འདིར་དངོས་སུ་བསྟན་པའི་ཤེས་སྒྲིབ་གཟུང་རྟོག་གི་མཚན་ཉིད། དེ་ལ་དེར་གྱུར་པའི་ཉོན་མོངས་གཟུང་རྟོག་དང་རྣམ་བྱང་གཟུང་རྟོག་གཉིས་ཡོད། རང་གི་དམིགས་ཡུལ་དུ་གྱུར་

[139A]༄༅། །པའི་ཉོན་མོངས་ཕྱོགས་ཀྱི་ཆོས་ལ་དམིགས་ནས་ལོངས་སྤྱད་བྱར་བདེན་པར་འཛིན་པའི་བདེན་འཛིན། སྐབས་འདིར་དངོས་སུ་བསྟན་པའི་ཤེས་སྒྲིབ་ཉོན་མོངས་གཟུང་རྟོག་གི་མཚན་ཉིད། རང་
གི་དམིགས་ཡུལ་དུ་གྱུར་པའི་རྣམ་བྱང་ཕྱོགས་ཀྱི་ཆོས་ལ་དམིགས་ནས་ལོངས་སྤྱད་བྱར་བདེན་པར་འཛིན་པའི་བདེན་འཛིན། སྐབས་འདིར་དངོས་སུ་བསྟན་པའི་ཤེས་སྒྲིབ་རྣམ་བྱང་གཟུང་རྟོག་གི་མཚན་ཉིད། དབྱེ་བ་ཚིག་
དོན་གྱི་སྐབས་བཞིན་ནོ། །རང་གི་དམིགས་ཡུལ་དུ་གྱུར་པའི་འཛིན་པའི་ཆོས་ལ་དམིགས་ནས་ལོངས་སྤྱོད་པ་པོར་བདེན་པར་འཛིན་པའི་བདེན་འཛིན། སྐབས་འདིར་དངོས་སུ་བསྟན་པའི་ཤེས་སྒྲིབ་འཛིན་རྟོག་གི་མཚན་ཉིད། དེ་ལ་
དེར་གྱུར་པའི་རྫས་འཛིན་རྟོག་པ་དང། བཏགས་འཛིན་རྟོག་པ་གཉིས་ཡོད། རང་གི་དམིགས་ཡུལ་དུ་གྱུར་པའི་རྫས་འཛིན་དང། བཏགས་འཛིན་གྱི་ཆོས་ལ་དམིགས་ནས་ལོངས་སྤྱོད་པ་པོར་བདེན་པར་འཛིན་པའི་བདེན་འཛིན་གཉིས་
རིམ་པ་བཞིན་དུ། སྐབས་འདིར་དངོས་སུ་བསྟན་པའི་ཤེས་སྒྲིབ་རྫས་འཛིན་རྟོག་པ་དང། བཏགས་འཛིན་རྟོག་པའི་མཚན་ཉིད་དུ་རིམ་པར་འཇོག་སྔ་ཕྱི་གཉིས་ཀའི་མཚན་གཞི་འཇོག་ཚུལ་ཀྱང་དེས་ཤེས་པར་བྱའོ། །
གསུམ་པ་རྩོད་པ་སྤོང་བ་ལ། ཁ་ཅིག་ཤེས་སྒྲིབ་གཟུང་རྟོག་དང་འཛིན་རྟོག་གཉིས་འགལ་བར་ཐལ། ཤེས་སྒྲིབ་ཉོན་མོངས་གཟུང་རྟོག་དང་རྣམ་བྱང་གཟུང་རྟོག་གཉིས་འགལ་བའི་ཕྱིར་ཟེར་ན། རེ་ཞིག་
མ་ཁྱབ། འདོད་མི་ནུས་ཏེ། རྣམ་མཁྱེན་བདེན་པར་འཛིན་པའི་བདེན་འཛིན་དེ་གཉིས་ཀ་ཡིན་པའི་ཕྱིར། དེར་ཐལ། རྣམ་མཁྱེན་གཟུང་བ་དང་འཛིན་པ་ཡིན་པའི་ཕྱིར། དེར་ཐལ། དེ་ཡུལ་དང་ཡུལ་ཅན་

[139B] ཁོ་ན་རེ། ཤེས་སྒྲིབ་ཉོན་མོངས་གཟུང་རྟོག་དང་རྣམ་བྱང་གཟུང་རྟོག་གཉིས་མི་འགལ་བར་ཐལ། དེ་གཉིས་ཀྱི་གཞི་མཐུན་པ་ཡོད་པའི་ཕྱིར། དེར་ཐལ། རྒྱུ་སྙོམས་འཇུག་གི་བསམ་གཏན་གྱི་དངོས་
གཞི་ལ་དམིགས་ནས་བདེན་པར་འཛིན་པའི་བདེན་འཛིན་དེ་དེ་གཉིས་ཀྱི་གཞི་མཐུན་པར་ཁ་ཅིག་གི་བཞེད་པའི་ཕྱིར་ཟེར་ན་དཔྱད་དོ། ཁ་ཅིག་གཞི་དང་ཞེས་པའི་སྐབས་ནས་དངོས་སུ་བསྟན་པའི་ཤེས་སྒྲིབ་ཉོན་མོངས་གཟུང་
རྟོག་དང། དེ་ཡི་གཉེན་པོ་ཡིས་ཞེས་པའི་སྐབས་ནས་དངོས་སུ་བསྟན་པའི་ཤེས་སྒྲིབ་རྣམ་བྱང་གཟུང་རྟོག་གཉིས་མི་འགལ་བར་ཐལ། དང་པོ་དེ་ཡིན་ན། གཉིས་པ་དེ་ཡིན་པས་ཁྱབ་པའི་ཕྱིར། དེར་ཐལ། ཉི་ཁྲི་སྣང་བ་ལས་
གཟུང་བའི་རྣམ་པར་རྟོག་པ་དང་པོ་གང་ཡིན་པ་དེ་ནི་གཉིས་པ་ཡང་ཡིན་ནོ། །ཞེས་གསུངས་པའི་ཕྱིར་ཟེར་ན། སྐྱོན་མེད་དེ། ཤེས་སྒྲིབ་གཟུང་རྟོག་གི་དམིགས་ཡུལ་དེ་ལ་གཉིས་ཡོད་པའི་རྣམ་བྱང་ཕྱོགས་ཀྱི་ཆོས་ལ་
དམིགས་ནས་ལོངས་སྤྱད་བྱར་བདེན་པར་འཛིན་པའི་བདེན་འཛིན་རྣམས་ཤེས་སྒྲིབ་རྣམ་བྱང་གཟུང་རྟོག་ཡིན་ཞེས་པའི་དོན་ཡིན་པའི་ཕྱིར། འོན་ཀྱང་སློབ་དཔོན་འཕགས་པས་གཟུང་རྟོག་གཉིས་ལ། ཉོན་མོངས་གཟུང་རྟོག་དང་
རྣམ་བྱང་གཟུང་རྟོག་གི་ཐ་སྙད་གསལ་བར་མ་མཛད་ལ། སློབ་དཔོན་སེངྒེ་བཟང་པོས་ཉོན་མོངས་གཟུང་རྟོག་དང་རྣམ་བྱང་གཟུང་རྟོག་གི་ཐ་སྙད་གསལ་བར་མཛད་དེ། སྐབས་འདིར་བཞེད་པ་མི་འདྲ་བ་མང་ངོ། །གོང་དུ་
འདོད་མི་ནུས་ཏེ། རྒྱན་སྣང་ལས། འདི་གཉིས་ཐ་དད་པ་ཁོ་ནའོ། །ཞེས་དེ་གཉིས་འགལ་བར་བཤད་པའི་ཕྱིར། ཁ་ཅིག་དེ་གཉིས་མི་འགལ་བར་ཐལ། ཀུན་བྱང་གཉིས་ཀའི་ཆོས་ལ་དམིགས་ནས་ལོངས་སྤྱད་བྱར་

[140A]༄༅། །བདེན་པར་ཞེན་པའི་བདེན་འཛིན་དེ། ཤེས་སྒྲིབ་ཉོན་མོངས་གཟུང་རྟོག་དང་རྣམ་བྱང་གཟུང་རྟོག་གཉིས་ཀ་ཡིན་པའི་ཕྱིར། དེར་ཐལ། དེ་ཤེས་སྒྲིབ་ཉོན་མོངས་གཟུང་རྟོག་གང་ཞིག་ཤེས་སྒྲིབ་
རྣམ་བྱང་གཟུང་རྟོག་ཡིན་པའི་ཕྱིར། དང་པོ་དེར་ཐལ། ཉོན་མོངས་ཕྱོགས་ཀྱི་ཆོས་ལ་དམིགས་ནས་བདེན་པར་འཛིན་པའི་བདེན་འཛིན་ཡིན་པའི་ཕྱིར། དེར་ཐལ། ཀུན་བྱང་གཉིས་གའི་ཆོས་ལ་དམིགས་ནས་བདེན་པར་
འཛིན་པའི་བདེན་འཛིན་ཡིན་པའི་ཕྱིར། ཟེར་ན། མ་ཁྱབ། ཁ་ཅིག་ན་རེ། གང་ཟག་རྫས་ཡོད་དང་སྐྱེས་བུ་བཏགས་ཡོད་ཡིན་པར་ཐལ། འགྲེལ་པ་ལས། གང་ཟག་རྫས་སུ་ཡོད་པའི་རྟེན་ཅན། སྐྱེས་བུ་བཏགས་
པར་ཡོད་པའི་རྟེན་ཅན། ཞེས་གསུངས་པའི་ཕྱིར། ཟེར་ན། སྐྱོན་མེད་དེ། དེ་ནི། གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོག་པ་དེ། ཤེས་སྒྲིབ་རྫས་འཛིན་རྟོག་པའི་དམིགས་ཡུལ་དུ་བསྟན་པའི་དོན་
ཡིན་པའི་ཕྱིར། འདོད་མི་ནུས་ཏེ། དེ་བཏགས་ཡོད་ཡིན་པའི་ཕྱིར། དེར་ཐལ། སྐྱེས་བུ་བཏགས་ཡོད་ཡིན་པའི་ཕྱིར། ཁྱབ་སྟེ། དེ་གཉིས་དོན་གཅིག་ཅིང། རང་གི་ཕུང་པོའི་སྟེང་ནས་བཏགས་པའི་ཆ་
ནས་འཇོག་པར་མཚུངས་པའི་ཕྱིར། དེར་ཐལ། མདོ་ལས། དེ་བཞིན་ཕུང་པོ་རྣམས་བརྟེན་ནས། །ཞེས་གསུངས་པའི་ཕྱིར། ཁ་ཅིག་གང་ཟག་ཆོས་ཅན། རྫས་ཡོད་ཡིན་པར་ཐལ། དོན་བྱེད་ནུས་པའི་
རྫས་ཡོད་ཡིན་པའི་ཕྱིར། ཟེར་ན། མ་ཁྱབ། རྟགས་དེར་ཐལ། དོན་བྱེད་ནུས་པ་ཡིན་པའི་ཕྱིར། འདོད་མི་ནུས་སོ། །ཟེར་ན། ཤེས་བྱ་ཆོས་ཅན། རྫས་ཡོད་ཡིན་པར་ཐལ། བརྟེན་པའི་རྫས་ཡོད་དང་རིག་

[140B] ཁྱབ་པ་ཁས། འདོད་མི་ནུས་སོ། །ཁ་ཅིག་ན་རེ། སྒྲ་རྟག་འཛིན་རྟོག་པ་ཆོས་ཅན། རྫས་འཛིན་དང་བཏགས་འཛིན་གཉིས་ཀ་ཡིན་པར་ཐལ། རྫས་འཛིན་གང་ཞིག་རྟག་འཛིན་ཡིན་
པའི་ཕྱིར་ཟེར་ན། དོན་ལ་བརྟགས་པར་བྱའོ། །འདོད་མི་ནུས་ཏེ། ལོག་ཤེས་ཡིན་པའི་ཕྱིར། ཁོ་ན་རེ། རི་བོང་གི་རྭ་བཏགས་ཡོད་དུ་འཛིན་པའི་རྟོག་པ་ཆོས་ཅན། ཤེས་པ་དོན་མཐུན་ཡིན་པར་ཐལ། བཏགས་འཛིན་ཡིན་
པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཁྱབ་སྟེ། གང་ཟག་བཏགས་ཡོད་དུ་འཛིན་པའི་ཤེས་པ་ཡིན་ན། བཏགས་འཛིན་ཡིན་དགོས་པའི་ཕྱིར། ཟེར་ན། མ་ཁྱབ་
ཡོངས་འཛིན་
ཐེག་ཆེན་སྦྱོར་ལམ་པའི་ཡོངས་འཛིན་འཆད་པ་ནི། སེམས་མི་འགོང་བ་ཉིད་ལ་སོགས། །ཞེས་སོགས་ཀྱི་ཚིགས་སུ་བཅད་པ་གཅིག་གསུང། དེ་གང་ལས་འཕྲོས་པ་ནི། མདོ་ལས། བྱང་ཆེན་ཤེར་ཕྱིན་ལ་སྤྱོད་པའི་ཚེ། རྣམ་པ་ཐམས་ཅད་མཁྱེན་པ་ཉིད་དང་ལྡན་
པའི་སེམས་ཀྱིས་གཟུགས་མི་རྟག་ཅེས་བྱ་བར་སོ་སོར་རྟོག་ཀྱང་དེ་མི་དམིགས་སོ་ཞེས་སོགས་དང། རབ་འབྱོར་གཞན་ཡང་བྱང་ཆེན་གྱི་དགེ་བའི་བཤེས་གཉེན་ནི། གང་དེ་ལ་གཟུགས་མི་རྟག་ཅེས་བྱ་བ་མ་དམིགས་པའི་ཚུལ་གྱིས་
ཆོས་སྟོན་ཅིང་ཞེས་སོགས་ཀྱི་གཞུང་ལས་འཕྲོས་སོ། །དེ་དག་གི་དོན་འགྲེལ་པར་འཆད་པ་ལ། སེམས་མི་འགོང་ཞིང་མི་སྐྲག་པ་ལ་སོགས་པའི་ཐབས་མཁས་པས་ཞེས་པ་ནས། ཡོངས་སུ་འཛིན་པ་ཡིན་ནོ། །ཞེས་པའི་བར་གསུང་
འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། སྟོང་ཉིད་ཟབ་མོ་ལ་སེམས་མི་འགོང་ཞིང་མི་སྐྲག་པ་ཉིད་ལ་སོགས་པའི་ཐབས་མཁས་པ་དང། དེའི་མི་མཐུན་ཕྱོགས་ཉན་རང་ཡིད་བྱེད་ཀྱི་བསམ་པ་
[141A]༄༅། །དང་བདེན་ཞེན་ཅི་རིགས་བོར་བའི་བྱང་སེམས་སྦྱོར་ལམ་པའི་ཡེ་ཤེས་ཆོས་ཅན། རྣམ་པ་ཀུན་ཏུ་བྱང་སེམས་སྦྱོར་ལམ་པའི་ནང་གི་ཡོངས་འཛིན་ཡིན་ཏེ། དེ་སྲིད་ཞིའི་མཐའ་གང་རུང་དུ་མི་ལྟུང་བར་
འཛིན་པར་བྱེད་པའི་དེའི་ཡེ་ཤེས་ཡིན་པའི་ཕྱིར། བྱང་སེམས་སྦྱོར་ལམ་པ་ལ་ཆོས་ཐམས་ཅད་དོན་དམ་པར་ངོ་བོ་ཉིད་མེད་པ་དང་བདེན་པར་མེད་པ་སོགས་སྟོན་པར་བྱེད་ཅིང་དགེ་བཤེས་དེའི་མི་མཐུན་ཕྱོགས་བདུད་དང་སྡིག་གྲོགས་
སོགས་བོར་བའི་སྟོན་པ་མཆོག་གི་སྤྲུལ་སྐུ་ཆོས་ཅན། བྱང་སེམས་སྦྱོར་ལམ་པའི་ཕྱིའི་ཡོངས་འཛིན་ཡིན་ཏེ། དེ་ལ་ཐབས་ཤེས་རྫོགས་པར་སྟོན་པའི་དགེ་བའི་བཤེས་གཉེན་ཡིན་པའི་ཕྱིར། རྐང་པ་ཕྱི་མ་གཉིས་ཀྱི་དོན་ཡོངས་
འཛིན་གཉིས་ཀ་ལ་སྦྱར་བའོ།།    ༈    །།གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་ན་རེ། བྱང་སེམས་སྦྱོར་ལམ་པའི་ཡོངས་འཛིན་དུ་གྱུར་པའི་གང་ཟག་ཡིན་ན། ཐེག་ཆེན་པ་ཡིན་པས་ཁྱབ་ཟེར་ན་
དེའི་ཡོངས་འཛིན་དུ་གྱུར་པའི་ཉན་ཐོས་དགྲ་བཅོམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། འཕགས་པ་རབ་འབྱོར་ལ་སོགས་པའི་ཉན་ཐོས་མང་པོས་
བྱང་སེམས་སྦྱོར་ལམ་པ་ལ་ཐེག་པ་ཆེན་པོའི་ཆོས་སྟོན་པའི་ཕྱིར། དེར་ཐལ། དེ་དག་ལ་ཐོས་སྒྲོགས་པ་ཞེས་འཆད་པའི་རྒྱུ་མཚན་ཡོད་པའི་ཕྱིར། འདོད་ན་སླའོ། །ཁ་ཅིག། བྱང་སེམས་སྦྱོར་ལམ་པའི་ཕྱི་ནང་གི་ཡོངས་འཛིན་
གང་རུང་ཡིན་ན། བྱང་སེམས་སྦྱོར་ལམ་པའི་བདག་རྐྱེན་ཡིན་པས་ཁྱབ་ཟེར་ན། སྟོན་པ་མཆོག་གི་སྤྲུལ་སྐུ་ཆོས་ཅན། དེར་ཐལ། དེའི་ཕྱིར། དེར་ཐལ། དེའི་ཕྱིའི་ཡོངས་འཛིན་ཡིན་པའི་ཕྱིར། འདོད་ན། དེ་ཆོས་ཅན་

[141B] དེའི་བདག་རྐྱེན་ཡིན་པའི་ཕྱིར། འདོད་མི་ནུས་ཏེ། དེ་དེའི་འབྲས་བུ་ཡིན་པའི་ཕྱིར། དེར་ཐལ། དེ་བྱང་ཆུབ་སེམས་དཔའི་འབྲས་བུ་ཡིན་པའི་ཕྱིར། དེར་ཐལ། སངས་རྒྱས་འཕགས་པ་དེ་བྱང་
ཆུབ་སེམས་དཔའི་འབྲས་བུ་ཡིན་པའི་ཕྱིར། དེར་ཐལ། འཇུག་པ་ལས། སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང། །ཞེས་གསུངས་པའི་ཕྱིར། །གཉིས་པ་རང་ལུགས་ལ། བྱང་སེམས་སྦྱོར་ལམ་པ་སྲིད་ཞི་གང་
རུང་དུ་མི་ལྟུང་བར་འཛིན་པར་བྱེད་པའི་བྱང་སེམས་དེའི་མཁྱེན་པ། བྱང་སེམས་སྦྱོར་ལམ་པའི་ནང་གི་ཡོངས་འཛིན་གྱི་མཚན་ཉིད། བྱང་སེམས་སྦྱོར་ལམ་པ་ལ་ཐབས་ཤེས་རྫོགས་པར་སྟོན་པའི་ཐེག་ཆེན་དགེ་བའི་བཤེས་གཉེན་དེ། བྱང་སེམས་
སྦྱོར་ལམ་པ་ལ་ཐབས་ཤེས་རྫོགས་པར་སྟོན་པའི་ཕྱིའི་ཡོངས་འཛིན་གྱི་མཚན་ཉིད། །གསུམ་པ་རྩོད་པ་སྤོང་བ་ལ། ཁ་ཅིག། བྱང་སེམས་སྦྱོར་ལམ་པའི་རྒྱུད་ཀྱི་ཚུལ་ཁྲིམས་ཀྱི་བསླབ་པར་གྱུར་པའི་རྣམ་པར་རིག་བྱེད་མ་ཡིན་པའི་གཟུགས་
ཆོས་ཅན། མཁྱེན་པ་ཡིན་པར་ཐལ། བྱང་སེམས་སྦྱོར་ལམ་པའི་ནང་གི་ཡོངས་འཛིན་ཡིན་པའི་ཕྱིར། དེར་ཐལ། དེ་བྱང་སེམས་སྦྱོར་ལམ་པའི་ནང་གི་ཡོན་ཏན་གང་ཞིག། དེས་བྱང་སེམས་སྦྱོར་ལམ་པ་སྲིད་ཞི་གང་རུང་དུ་མི་ལྟུང་བར་འཛིན་
པའི་ཕྱིར། ཟེར་ན། མ་ཁྱབ་སྙམ། འདོད་མི་ནུས་སོ། །ཁ་ཅིག། བྱང་སེམས་སྦྱོར་ལམ་པ་ལ་ཐབས་ཤེས་རྫོགས་པར་སྟོན་ནུས་པའི་ཐེག་ཆེན་ལམ་མ་ཞུགས་མེད་པར་ཐལ། དམ་བཅའ་འཐད་པའི་ཕྱིར། འདོད་ན། དེ་ཡོད་པར་ཐལ་
འཕགས་པ་ཤཱ་རིའི་བུ་ལྟ་བུས་ཐབས་ཤེས་རྫོགས་པར་སྟོན་ནུས་པའི་ཕྱིར་ཟེར་ན། དེ་བྱང་སེམས་སུ་བཤད་པ་ཡང་ཡོད་པས་སྐབས་ཀྱིས་འབྱེད་དོ།།
རིགས་
   ༈    །།བཞི་པ་ཐེག་ཆེན་སྒྲུབ་པའི་རྟེན་རང་བཞིན་གནས་རིགས་འཆད་པ་ནི། རྟོགས་པ་ཡི་

[142A]༄༅། །ནི་ཆོས་དྲུག་དང། །ཞེས་པ་ནས། འཇུག་པའི་རྟེན་ལ་རིགས་ཤེས་བྱ། །ཞེས་པའི་བར་ཡན་ལག་དང་བཅས་པ་གསུང། དེ་དག་གང་ལས་འཕྲོས་པ་ནི། མདོ་ལས། རབ་འབྱོར་ནམ་མཁའ་ལ་བྱའི་རྗེས་མེད་ཅིང་མི་
དམིགས་སོ། །ཞེས་སོགས་དང། སངས་རྒྱས་ཀྱི་འོད་ལ་གནས་མེད་ཅིང་མི་དམིགས་སོ། །ཞེས་སོགས་གསུངས་པ་ལས་འཕྲོས་སོ། །དེ་དག་གི་དོན་འགྲེལ་པར་འཆད་པ་ལ། རེ་ཞིག་དང་པོར་འཇིག་རྟེན་པའི་ངེས་པར་འབྱེད་པའི་ཆ་དང་
མཐུན་པ་རྣམས་སོ། །ཞེས་པ་ནས། ཆོས་ཀྱི་དབྱིངས་ཀྱི་ངོ་བོ་ཉིད་ཁོ་ན་ལ་རིགས་ཞེས་བསྟན་ཏོ། །ཞེས་པའི་བར་གསུང། འདིའི་སྐབས་སུ་ཚིག་དོན་དང། མཐའ་དཔྱད་པ་གཉིས། དང་པོ་ནི། ཐེག་ཆེན་སྦྱོར་ལམ་དྲོད་སོགས་བཞི་དང་
ཐེག་ཆེན་གྱི་མཐོང་སྒོམ་གྱི་ལམ་གཉིས་ཏེ་རྟོགས་པ་ཡི་ནི་ཆོས་དྲུག་གི་ཆོས་ཉིད་ཆོས་ཅན། ཁྱོད་ལ་རིགས་ཞེས་བྱ་སྟེ། ཁྱོད་ལ་དམིགས་ནས་བསྒོམས་པས་རང་གི་བརྟེན་ཆོས་སུ་གྱུར་པའི་ཐེག་ཆེན་སྒྲུབ་པ་གོང་ནས་གོང་འཕེལ་དུ་འགྱུར་
བའི་རིགས་ཡིན་པའི་ཕྱིར། དེ་བཞིན་དུ་གཉེན་པོ་བར་ཆད་མེད་ལམ་སྐྱེ་བ་ལ་མངོན་དུ་ཕྱོགས་པ་དང། སྤང་བྱའི་ས་བོན་འགགས་པ་ལ་མངོན་དུ་ཕྱོགས་པའི་ཚུལ་གྱིས་སྤོང་བ་དང། སྤང་བྱ་དེ་དག་ཡོངས་སུ་གཏུགས་པ་སྟེ་ཟད་པའི་
རྣམ་གྲོལ་ལམ་དང། སྲིད་ཞིའི་མཐའ་འགོག་བྱེད་ཀྱི་ཤེས་རབ་སྙིང་བརྩེར་བཅས་པ་དང། སློབ་མ་ཉན་ཐོས་སོགས་དང་ཐུན་མོང་མིན་པ་ཉིད་དང། གཞན་གྱི་དོན་གྱི་གོ་རིམ་སྒྲུབ་པ་དང། ཇི་ལྟ་ཇི་སྙེད་ལ་ཡེ་ཤེས་རྩོལ་པ་བུ་
རགས་པ་མི་མངའ་བར་འཇུག་པའི་རྟེན་ཆོས་ཉིད་ལ་རིགས་ཞེས་བྱ་སྟེ། དེའི་རྟགས་སྔར་བཞིན་ནོ། །འདི་དག་གི་སྔ་མ་དྲུག་ལ་མི་མཐུན་པ་ཆེར་མེད་ཀྱང། གཞན་རྣམས་ཀྱིས་མཚམས་ལ་རྒྱ་གར་བ་དག་ཀྱང་མི་འདྲ་བ་དུ་མ་སྣང་ཡང་

[142B] རྟོགས་པའི་ཆོས་དྲུག་ནི་ཚིག་དོན་ལྟར་དང། གཉེན་པོ་དང་ནི་སྤོང་བ་དང། །ཞེས་པས་ཐེག་ཆེན་གྱི་མཐོང་ལམ་སྒོམ་ལམ་བར་ཆད་མེད་ལམ་ལ་སྤང་བྱ་སྤོང་ཚུལ་གྱི་རིམ་པ་གཉིས་སུ་བྱེ་བ་དང། དེ་དག་ཡོངས་སུ་
གཏུགས་པ་དང། །ཞེས་པས་དེ་གཉིས་ཀྱི་རྣམ་གྲོལ་ལམ་གཅིག་ཏུ་བྱས་ཤིང། ས་བདུན་པ་མན་ཆད་ཀྱི་རྣམ་གྲོལ་ལམ་སྡུད་པ་དང། ཤེས་རབ་སྙིང་བརྩེར་བཅས་པ་ས་བརྒྱད་པ་དང། སློབ་མ་ཐུན་མོང་མིན་ཉིད་ས་དགུ་པ་དང་
གཞན་གྱི་དོན་གྱི་གོ་རིམ་གྱི་སྒྲུབ་པ་དང། ཡེ་ཤེས་རྩོལ་བ་མི་མངའ་བའི་སྒྲུབ་པ་གཉིས་ས་བཅུ་པ་ལ་སྦྱར་བ་སྣང་ལ། དེ་ཡང་དངོས་བསྟན་ལ་དགོངས་པའོ། །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག། སངས་
རྒྱས་ཀྱི་རིགས་ཡིན་ན། ཐེག་ཆེན་གྱི་རིགས་ཡིན་པས་ཁྱབ་ཟེར་ན། ཐེག་དམན་སློབ་པ་ཆོས་ཅན། དེར་ཐལ། དེའི་ཕྱིར། དེར་ཐལ། སངས་རྒྱས་སུ་འགྱུར་རུང་ཡིན་པའི་ཕྱིར། དེར་ཐལ། སེམས་ཅན་ཡིན་པའི་ཕྱིར། འདོད་མི་ནུས་ཏེ། ཐེག་དམན་
གྱི་རིགས་ཡིན་པའི་ཕྱིར། དེར་ཐལ། ཐེག་དམན་སློབ་པ་ཡིན་པའི་ཕྱིར། ཁ་ཅིག། སངས་རྒྱས་ཀྱི་རིགས་ཅན་ཡིན་ན། ཐེག་ཆེན་གྱི་རིགས་ཅན་ཡིན་པས་ཁྱབ་ཟེར་ན། དེ་མི་འཐད་པར་ཐལ། ཐེག་དམན་པ་ཡིན་ན་
ཐེག་ཆེན་གྱི་རིགས་ཅན་མིན་དགོས་པའི་ཕྱིར། ཁ་ཅིག། སངས་རྒྱས་ཀྱི་རིགས་དང་སངས་རྒྱས་ཀྱི་རིགས་ཅན་འགལ་ཟེར་ན། དེ་མི་འཐད་པར་ཐལ། སངས་རྒྱས་ཀྱི་རིགས་ཅན་ཡིན་ན། སངས་རྒྱས་ཀྱི་རིགས་ཡིན་
དགོས་པའི་ཕྱིར། དེར་ཐལ། དེ་ཡིན་ན། སངས་རྒྱས་སུ་འགྱུར་རུང་གི་ཆོས་ཡིན་དགོས་པའི་ཕྱིར། ཁ་ཅིག། སངས་རྒྱས་ཀྱི་རིགས་ཡིན་ན། སངས་རྒྱས་ཀྱི་རིགས་ཅན་ཡིན་པས་ཁྱབ་ཟེར་བ། ཐེག་ཆེན་སྦྱོར་

[143A]༄༅། །ལམ་གྱི་ཆོས་ཉིད་ཆོས་ཅན། དེར་ཐལ། དེའི་ཕྱིར། དེར་ཐལ། སངས་རྒྱས་སུ་འགྱུར་རུང་ཡིན་པའི་ཕྱིར། དེར་ཐལ། ངོ་བོ་ཉིད་སྐུར་འགྱུར་རུང་ཡིན་པའི་ཕྱིར། འདོད་ན། འདུས་
བྱས་ཡིན་པར་ཐལ་ལོ། །ཁ་ཅིག། སེམས་ཅན་གྱི་རྒྱུད་ཀྱི་སེམས་ཀྱི་ཆོས་ཉིད་གང་ཞིག། ངོ་བོ་ཉིད་སྐུར་འགྱུར་རུང། རང་བཞིན་གནས་རིགས་ཀྱི་མཚན་ཉིད་ཟེར་ན། ཐེག་ཆེན་མཐོང་ལམ་གྱི་ཆོས་ཉིད་ཆོས་ཅན། མཚན་
ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། སངས་རྒྱས་ཀྱི་རིགས་སུ་གྱུར་པའི་སྟོང་ཉིད་ཡིན་པའི་ཕྱིར། འདོད་ན། ཐེག་ཆེན་མཐོང་ལམ་གྱི་ཆོས་ཉིད་དེ། སེམས་ཀྱི་ཆོས་ཉིད་ཀྱང་ཡིན་པར་ཐལ། འདོད་
པའི་ཕྱིར། འདོད་ན། ཐེག་ཆེན་མཐོང་ལམ་བདེན་པར་འཛིན་པའི་བདེན་འཛིན་དེ། སེམས་བདེན་པར་འཛིན་པའི་བདེན་འཛིན་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །རེ་ཞིག་སོང། ཁ་
ཅིག། ཆོས་ཉིད་གང་ཞིག་གནས་འགྱུར་མཐར་ཐུག་པའི་དུས་སུ་ངོ་བོ་ཉིད་སྐུར་འགྱུར་རུང། རང་བཞིན་གནས་རིགས་ཀྱི་མཚན་ཉིད་ཟེར་ན། དེ་མི་འཐད་པར་ཐལ། གནས་འགྱུར་
མཐར་ཐུག་པའི་ཚེ་ངོ་བོ་ཉིད་སྐུར་འགྱུར་རུང་མེད་པའི་ཕྱིར། དེར་ཐལ། དེའི་ཚེ་སངས་རྒྱས་སུ་འགྱུར་རུང་མེད་པའི་ཕྱིར། དེར་ཐལ། སེམས་ཅན་ཡིན་ན། གནས་འགྱུར་མཐར་ཐུག་
པ་ན། སངས་རྒྱས་སུ་གྱུར་ཟིན་དགོས་པའི་ཕྱིར། ཁ་ཅིག་སེམས་ཅན་གྱི་རྒྱུད་ཀྱི་དྲི་མ་དང་བཅས་པའི་ཆོས་ཉིད་གང་ཞིག། ངོ་བོ་ཉིད་སྐུར་འགྱུར་རུང། རང་བཞིན་གནས་རིགས་ཀྱི་

[143B] བྱང་སེམས་རྒྱུན་མཐའ་བའི་རྒྱུད་ཀྱི་རང་བཞིན་གནས་རིགས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་མི་ནུས་ཏེ། བྱང་སེམས་རྒྱུན་མཐའ་བའི་རྒྱུད་ལ་དྲི་མ་མེད་པར་བསྒྲུབས་ཟིན་པའི་
ཕྱིར། ཁ་ཅིག། རང་བཞིན་གནས་རིགས་ཡིན་ན། ཐེག་ཆེན་སྒྲུབ་པའི་རྟེན་རང་བཞིན་གནས་རིགས་ཡིན་པས་ཁྱབ་ཟེར་ན། ལམ་མ་ཞུགས་ཀྱི་གང་ཟག་གི་རྒྱུད་ཀྱི་རང་བཞིན་གནས་རིགས་ཆོས་ཅན། དེར་ཐལ། དེའི་ཕྱིར་
དེར་ཐལ། ལམ་མ་ཞུགས་ཀྱི་གང་ཟག་གི་རྒྱུད་ཀྱི་སེམས་ཀྱི་ཆོས་ཉིད་དེ་རང་བཞིན་གནས་རིགས་ཡིན་པའི་ཕྱིར། མ་གྲུབ་ན། ལམ་མ་ཞུགས་ཀྱི་གང་ཟག་ཆོས་ཅན། ཁྱོད་ཀྱི་རྒྱུད་ཀྱི་སེམས་ཀྱི་ཆོས་ཉིད་རང་བཞིན་གནས་རིགས་
ཡིན་པར་ཐལ། ཁྱོད་སེམས་ཅན་ཡིན་པའི་ཕྱིར། འདོད་ན། བྱང་སེམས་ཀྱི་རྒྱུད་ཀྱི་ཆོས་ཉིད་ཡིན་པར་ཐལ་ལོ། །ཁ་ཅིག། རང་བཞིན་གནས་རིགས་ཡིན་ན། བྱང་ཆུབ་ཏུ་འགྱུར་རུང་ཡིན་པས་ཁྱབ་ཟེར་ན། དེ་མི་འཐད་
པར་ཐལ། ཐེག་དམན་དགྲ་བཅོམ་པའི་རྒྱུད་ལ་བྱང་ཆུབ་ཏུ་གྱུར་ཟིན་པའི་རང་བཞིན་གནས་རིགས་ཡོད་པའི་ཕྱིར། དེར་ཐལ། དེའི་རྒྱུད་ལ་བྱང་ཆུབ་ཏུ་གྱུར་ཟིན་པའི་ཐར་པ་ཡོད་པའི་ཕྱིར། དེར་ཐལ། དེའི་རྒྱུད་ཀྱི་ཐར་པ་དེ་
གནས་སྐབས་ཀྱི་བྱང་ཆུབ་ཡིན་པའི་ཕྱིར། དེར་ཐལ། གནས་སྐབས་ཀྱི་བྱང་ཆུབ་གཅིག་ཡོད་པའི་ཕྱིར། ཁ་ཅིག། སྒྲུབ་པའི་རྟེན་རང་བཞིན་གནས་རིགས་ཡིན་ན། ཐེག་ཆེན་སྒྲུབ་པའི་རྟེན་རང་བཞིན་
གནས་རིགས་ཡིན་པས་ཁྱབ་ཟེར་ན། ཐེག་དམན་སྒྲུབ་པའི་རྟེན་རང་བཞིན་གནས་རིགས་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ་

[144A]༄༅། །ཐེག་དམན་གྱི་ལམ་ཡོད་པའི་ཕྱིར། འདོད་ན་སླ། ཁ་ཅིག་ཆོས་དབྱིངས་གང་ཞིག་ཐེག་ཆེན་སྒྲུབ་པའི་རྟེན་གཞི་བྱེད་པ། ཐེག་ཆེན་སྒྲུབ་པའི་རྟེན་རང་བཞིན་གནས་རིགས་ཀྱི་མཚན་ཉིད་ཟེར་ན། སངས་རྒྱས་ཀྱི་ཆོས་
ཉིད་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། ཕྱི་མ་དེར་ཐལ། ཐེག་ཆེན་སྒྲུབ་པས་རང་ཉིད་ལ་དམིགས་ནས་བསྒོམས་པས་ཐེག་ཆེན་སྒྲུབ་པ་གོང་ནས་གོང་འཕེལ་དུ་འགྱུར་བའི་ཕྱིར། འདོད་མི་ནུས་སོ། །ཁ་ཅིག་ན་རེ། བྱང་སེམས་ཀྱི་རྒྱུད་
ཀྱི་ཆོས་ཉིད་གང་ཞིག་ཐེག་ཆེན་སྒྲུབ་པའི་རྟེན་གཞིར་བྱེད་པ། ཐེག་ཆེན་སྒྲུབ་པའི་རྟེན་རང་བཞིན་གནས་རིགས་ཀྱི་མཚན་ཉིད་ཟེར་ན། བྱང་སེམས་ཀྱི་རྒྱུད་ཀྱི་བདེན་འཛིན་གྱི་ཆོས་ཉིད་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན་
བྱང་སེམས་ཀྱི་རྒྱུད་ཀྱི་བདེན་འཛིན་དེ་སངས་རྒྱས་སུ་འགྱུར་རུང་ཡིན་པར་ཐལ་ལོ། །འདོད་མི་ནུས་སོ། །ཁ་ཅིག་གཟུགས་སྐུར་གནས་འགྱུར་རུང། རྒྱས་འགྱུར་གྱི་རིགས་ཀྱི་མཚན་ཉིད་ཟེར་ན། བྱང་སེམས་འཕགས་པའི་རྒྱུད་ཀྱི་ཐེག་ཆེན་སེམས་
བསྐྱེད་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། སློབ་ལམ་ཡིན་པའི་ཕྱིར། འདོད་ན། མི་འཐད་པར་ཐལ། ཤེས་པ་ཡིན་པའི་ཕྱིར། ཁྱབ་སྟེ། ཤེས་པ་གཟུགས་ཅན་དུ་འགྱུར་བ་མེད་པའི་ཕྱིར། ཁ་ཅིག་སངས་
རྒྱས་ཀྱི་སའི་འདུས་བྱས་ཀྱི་སྐུར་འགྱུར་རུང། རྒྱས་འགྱུར་གྱི་རིགས་ཀྱི་མཚན་ཉིད་ཟེར་ན། རེ་ཞིག་སེམས་ཅན་གྱི་རྒྱུད་ལ་སངས་རྒྱས་ཀྱི་ཆོས་ཡོད་པར་ཐལ། དེའི་རྒྱུད་ལ་སངས་རྒྱས་ཀྱི་སའི་འདུས་བྱས་ཡོད་པའི་ཕྱིར། དེར་ཐལ། དེར་འགྱུར་རུང་ཡོད་
པའི་ཕྱིར། མ་ཁྱབ་ན། སངས་རྒྱས་ཀྱི་ས་ན་སངས་རྒྱས་མ་ཡིན་པ་ཡོད་པར་ཐལ། སངས་རྒྱས་ཀྱི་ས་ན་སངས་རྒྱས་ཀྱི་རིགས་ཡོད་པའི་ཕྱིར། དེར་ཐལ། སངས་རྒྱས་ཀྱི་སའི་སངས་རྒྱས་ཀྱི་རིགས་ཡོད་པའི་ཕྱིར། དེར་ཐལ། སངས་རྒྱས་ཀྱི་སའི་

[144B] དེར་ཐལ། སངས་རྒྱས་ཀྱི་སའི་སངས་རྒྱས་ཀྱི་སྐུར་འགྱུར་རུང་ཡོད་པའི་ཕྱིར། རྟགས་སོང། འོན་ཀྱང། སངས་རྒྱས་འཕགས་པའི་རྒྱུད་ཀྱི་ཆོས་སུ་འགྱུར་རུང་གི་སེམས་ཅན་གྱི་རྒྱུད་ཀྱི་ཆོས་ཡོད་ཟེར་བ་
དང། སངས་རྒྱས་ཀྱི་སས་བསྡུས་པའི་སངས་རྒྱས་ཀྱི་རིགས་དང། དེར་འགྱུར་རུང་ཡོད་ཟེར་བ་རྣམས་ལ་དཔྱད་པར་བྱའོ། །ཁ་ཅིག་ཟག་མེད་སེམས་ཀྱི་ས་བོན་དེ་རང་བཞིན་གནས་རིགས་དང། རྒྱས་འགྱུར་རིགས་གང་རུང་ཡིན་ཟེར་ན། དེ་ཆོས་ཅན་
སེམས་ཅན་གྱི་རྒྱུད་ཀྱི་ཆོས་ཡིན་པར་ཐལ། དེ་གཉིས་གང་རུང་ཡིན་པའི་ཕྱིར། འདོད་ན། མི་འཐད་པར་ཐལ། སངས་རྒྱས་འཕགས་པའི་རྒྱུད་ལ་རྣམ་མཁྱེན་གྱི་ས་བོན་ཡོད་པའི་ཕྱིར། དེར་ཐལ། དེའི་རྒྱུད་ཀྱི་རྣམ་མཁྱེན་དེ་ས་བོན་དང་བཅས་པའི་
ཕྱིར། ཁ་ཅིག་དབུ་མ་པ་དང་སེམས་ཙམ་པ་ལ་རང་བཞིན་གནས་རིགས་དང་རྒྱས་འགྱུར་གྱི་རིགས་འཇོག་ཚུལ་ལ་ཁྱད་པར་མེད་ཟེར་ན། དེ་ཡོད་པར་ཐལ། དབུ་མ་པས་རང་བཞིན་གནས་རིགས་འཇོག་པའི་ཚེ་ཆོས་ཉིད་ཞིག་ལ་འཇོག་ལ། སེམས་
ཙམ་པས་ཟག་མེད་སེམས་ཀྱི་ས་བོན་ཞིག་ལ་འཇོག་པའི་ཕྱིར། །གཉིས་པ་རང་ལུགས་ལ། སངས་རྒྱས་སུ་འགྱུར་རུང། སངས་རྒྱས་ཀྱི་རིགས་ཀྱི་མཚན་ཉིད། དེ་ལ་རང་བཞིན་གནས་རིགས་དང། རྒྱས་འགྱུར་གྱི་རིགས། དེ་ལས་གཞན་
པའི་རིགས་དང་གསུམ་ཡོད། ཆོས་དབྱིངས་གང་ཞིག་ངོ་བོ་ཉིད་སྐུར་འགྱུར་རུང། རང་བཞིན་གནས་རིགས་ཀྱི་མཚན་ཉིད། ཁོ་བོས་ནི། སངས་རྒྱས་ཀྱི་སྐུར་འགྱུར་རུང། རྒྱས་འགྱུར་གྱི་རིགས་ཀྱི་མཚན་ཉིད་དུ་འདོད་ལ། རྣམ་བཤད་ཀྱི་སྒྲས་ཟིན་
ལྟར་ན། གཟུགས་ཀྱི་སྐུར་འགྱུར་རུང་ཞིག་མཚན་ཉིད་དུ་འདོད་དོ། །རང་བཞིན་གནས་རིགས་ལ་ཐེག་ཆེན་སྒྲུབ་པའི་རྟེན་རང་བཞིན་གནས་རིགས་དང། ཐེག་དམན་སྒྲུབ་པའི་རྟེན་རང་བཞིན་གནས་རིགས་གཉིས། བྱང་ཆུབ་སེམས་དཔའི་རྒྱུད་ཀྱི་

[145A]༄༅། །རང་གི་རྟེན་དུ་གྱུར་པའི་ཐེག་ཆེན་སྒྲུབ་པའི་ཆོས་ཉིད་གང་ཞིག་ཐེག་ཆེན་པས་རང་ཉིད་ལ་དམིགས་ནས་བསྒོམས་པས་ཐེག་ཆེན་སྒྲུབ་པ་གོང་ནས་གོང་འཕེལ་དུ་འགྱུར་བ། ཐེག་ཆེན་སྒྲུབ་པའི་རྟེན་རང་བཞིན་གནས་རིགས་ཀྱི་
མཚན་ཉིད། ཐེག་ཆེན་སྦྱོར་ལམ་ཐོབ་པའི་རང་གི་རྟེན་དུ་གྱུར་པའི་ཐེག་ཆེན་སྒྲུབ་པའི་ཆོས་ཉིད་གང་ཞིག་ཐེག་ཆེན་སྒྲུབ་པའི་དངོས་ཀྱི་རྟེན་གཞི་བྱེད་པ། སྐབས་འདིར་དངོས་སུ་བསྟན་པའི་ཐེག་ཆེན་སྒྲུབ་པའི་རྟེན་རང་བཞིན་གནས་རིགས་ཀྱི་མཚན་ཉིད། རྒྱས་
འགྱུར་གྱི་རིགས་ལ་ཐེག་པ་གསུམ་གྱི་རྒྱས་འགྱུར་གྱི་རིགས་རྣམས་སུ་ཡོད་ཅིང། དེ་གསུམ་གང་དུ་ཡང་མ་གཏོགས་པ་མ་ངེས་པའི་རིགས་ཀྱང་བཞེད་དོ། །རིགས་ཆད་ཀྱི་སེམས་ཅན་མེད་དེ། སེམས་ཅན་ཐམས་ཅད་སངས་རྒྱས་ངེས་སུ་འདོད་པའི་ཕྱིར། རང་
བཞིན་གནས་རིགས་དང་རྒྱས་འགྱུར་གྱི་རིགས་གང་རུང་མ་ཡིན་པ་ནི། བྱང་སེམས་ཀྱི་རྒྱུད་ཀྱི་འགོག་བདེན་ལྟ་བུའོ། ཐེག་ཆེན་གྱི་རིགས་ཡིན་ན། །ཐེག་ཆེན་གང་ཟག་གི་རྒྱུད་ཀྱི་རིགས་ཡིན་པས་མ་ཁྱབ་སྟེ། ཐེག་ཆེན་ལམ་མ་ཞུགས་ཀྱི་གང་ཟག་གི་རྒྱུད་ལ་ཐེག་
ཆེན་གྱི་རིགས་སུ་གྱུར་པའི་སྙིང་རྗེ་སོགས་ཡོད་པའི་ཕྱིར། དེ་ལྟར་མདོ་སྡེ་རྒྱན་ལས། སྦྱོར་བའི་སྔོན་དུ་སྙིང་རྗེ་དང། །མོས་པ་དང་ནི་བཟོད་པ་དང། །དགེ་ལ་ཡང་དག་སྒྲུབ་པ་ནི། །རིགས་ཀྱི་རྟགས་སུ་ཤེས་པར་བྱ། །ཞེས་གསུངས་པའི་ཕྱིར། རང་བཞིན་གནས་
རིགས་དེ་གཏེར་དང་ཆོས་མཚུངས་པ་ཡིན་ཏེ། རྒྱུད་བླ་མ་ལས། ཇི་ལྟར་མི་དབུལ་ཁྱིམ་ནང་ས་འོག་ན། །མི་ཟད་པ་ཡི་གཏེར་ནི་ཡོད་གྱུར་ལ། །མི་དེས་དེ་མི་ཤེས་ཤིང་གཏེར་དེ་ཡང། །དེ་ལ་ང་འདིར་ཡོད་ཅེས་མི་སྨྲ་ལྟར། །དེ་བཞིན་ཡིད་ཀྱི་ནང་ཆུད་རིན་ཆེན་
གཏེར། །ཞེས་སོགས་དང། གཞན་ཡང། དཔེ་དགུ་དང་དོན་དགུར་བྱས་ནས་འཆད་པར་མཛད་ཅིང། རྒྱས་འགྱུར་གྱི་རིགས་དཔག་བསམ་གྱི་ཤིང་དང་ཆོས་མཚུངས་པར་བཤད་དོ། །ཞར་ལ་སེམས་ཙམ་པས་རིགས་འདོད་ཚུལ་གྱི་ཁྱད་པར་བཤད་པ་ལ་

[145B] དེ་ལ་ཐོས་སོགས་རྐྱེན་གྱིས་གསོས་བཏབ་པའི་ཆ་ནས་རྒྱས་འགྱུར་གྱི་རིགས་དང་མ་བཏབ་བའི་ཆ་ནས་རང་བཞིན་གནས་རིགས་སུ་འཇོག་ཅིང། དེ་ཡང་དོན་ཚན་རྣམ་པ་དགུའི་སྒོ་ནས་འབྱེད་དེ། མདོ་སྡེ་རྒྱན་
ལས། ཡོང་དང་མཆོག་དང་མཚན་ཉིད་དང། །རྟགས་དང་རིགས་རབ་དབྱེ་བ་དང། །ཞེས་སོགས་དང། རང་བཞིན་དང་ནི་རྒྱས་པ་དང། །དེ་ནི་རྟེན་དང་བརྟེན་པ་དང། །ཞེས་སོགས་གསུངས་པའི་ཕྱིར། དེ་དག་ནི་མཚོན་བྱེད་ཙམ་ཡིན་གྱི་རིགས་སད་པའི་རྟགས་
ཕན་ཡོན། ཉེས་དམིགས་སོགས་ཀྱང་ཤེས་པར་བྱའོ།    ༈    །གསུམ་པ་རྩོད་པ་སྤོང་བ་ལ། ཁ་ཅིག་ཐེག་ཆེན་གྱི་རིགས་ཡིན་ན། ཐེག་ཆེན་གང་ཟག་གི་རྒྱུད་ཀྱི་རིགས་ཡིན་དགོས་པར་ཐལ། ཐེག་ཆེན་གྱི་རིགས་ཅན་ཡིན་ན། ཐེག་ཆེན་པ་ཡིན་དགོས་པའི་
ཕྱིར། དེར་ཐལ། དེ་ཡིན་ན། བྱང་སེམས་ཡིན་དགོས་པའི་ཕྱིར། དེར་ཐལ། བྱང་ཆུབ་ཀྱི་སེམས་ནམ་རྒྱུད་ལ་སྐྱེས་པ་དེའི་ཚེ་ཐེག་ཆེན་གྱི་རིགས་ཅན་དུ་ཐོག་མར་འཇོག་དགོས་པའི་ཕྱིར། དེར་ཐལ། སྤྱོད་འཇུག་ལས། དེ་རིང་སངས་རྒྱས་རིགས་སུ་སྐྱེས། །སངས་
རྒྱས་སྲས་སུ་ད་གྱུར་ཏོ། །ཞེས་གསུངས་པའི་ཕྱིར། ཟེར་ན། མ་ཁྱབ་སྟེ། བྱང་སེམས་སུ་གྱུར་པ་ལ་དགོངས་པའི་ཕྱིར། ཁ་ཅིག་སངས་རྒྱས་ཀྱི་རིགས་ཡིན་ན། ཐེག་ཆེན་གྱི་རིགས་ཡིན་དགོས་པར་ཐལ། སངས་རྒྱས་ཡིན་ན། ཐེག་ཆེན་གྱི་ཆོས་ཡིན་དགོས་
པའི་ཕྱིར། ཟེར་ན། མ་ཁྱབ། འདོད་ན་སླའོ་ཟེར་ན། སངས་རྒྱས་ཀྱི་བཀའ་ཡིན་ན། ཐེག་ཆེན་གྱི་མདོ་ཡིན་དགོས་པར་ཐལ། སངས་རྒྱས་ཡིན་ན། ཐེག་ཆེན་གྱི་ཆོས་ཡིན་དགོས་པའི་ཕྱིར། འཁོར་གསུམ། ཁ་ཅིག་སངས་རྒྱས་ཀྱི་ས་ན་སངས་རྒྱས་ཀྱི་རིགས་མེད་
པར་ཐལ། སངས་རྒྱས་ཀྱི་རིགས་དེ་སེམས་ཅན་གྱི་རྒྱུད་ཀྱི་ཆོས་ཡིན་པའི་ཕྱིར། འདོད་ན། དེ་ན་སངས་རྒྱས་ཀྱི་རིགས་ལྔ་མེད་པར་ཐལ་ལོ། །ཟེར་ན། ཚིག་ལ་འཁྲི་བ་ལ་དོན་གྱི་ཞིབ་ཆ་བྱའོ། །འདོད་མི་ནུས་ཏེ། དེ་ན་བདེ་གཤེགས་རིགས་ལྔ་ཡོད་པའི་ཕྱིར་ཟེར་རོ། །
[146A]༄༅། །ཁ་ཅིག་སངས་རྒྱས་ཀྱི་སའི་སངས་རྒྱས་ཆོས་ཅན། ཁྱོད་དུ་འགྱུར་རུང་ཡོད་པར་ཐལ། ཁྱོད་དུ་འགྱུར་རུང་གི་སེམས་ཅན་ཡོད་པའི་ཕྱིར། དེར་ཐལ། ཁྱོད་དུ་འགྱུར་རུང་གི་སེམས་ཅན་དང་སངས་རྒྱས་གང་རུང་ཡོད་
ཁྱོད་དུ་འགྱུར་རུང་སངས་རྒྱས་མེད་པའི་ཕྱིར། དང་པོ་དེར་ཐལ། དེར་འགྱུར་རུང་སྒྲིབ་པ་མ་སྤངས་པའི་ཆོས་ཡོད་པའི་ཕྱིར། དེར་ཐལ། དེ་སངས་རྒྱས་ཡིན་པའི་ཕྱིར་ཟེར་ན། ལམ་མ་ཞུགས་གང་ཟག་གི་རྒྱུད་ཀྱི་སྟོང་ཉིད་ཆོས་ཅན། ཁྱོད་མངོན་སུམ་དུ་
རྟོགས་པའི་སངས་རྒྱས་ཡོད་པར་ཐལ། ཁྱོད་མངོན་སུམ་དུ་རྟོགས་པའི་གང་ཟག་ཡོད་པའི་ཕྱིར། དེར་ཐལ། ཁྱོད་ཡོད་པའི་ཕྱིར། འདོད་ན། དེའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་རྣམ་མཁྱེན་ཡོད་པར་ཐལ། འདོད་པའི་ཕྱིར། འདོད་ན། དེའི་
རྒྱུད་ལ་རྣམ་མཁྱེན་ཡོད་པར་ཐལ་ལོ། །འདོད་པའི་ཕྱིར། དེས་ན་སངས་རྒྱས་ཀྱི་སའི་སངས་རྒྱས་ཀྱི་རིགས་ཡོད་པར་སྒྲུབ་པ་དང། སེམས་ཅན་གྱི་རྒྱུད་ཀྱི་ཆོས་ཐམས་ཅད་མངོན་སུམ་དུ་རྟོགས་པའི་ཡེ་ཤེས་ཡོད་པར་མི་འདོད་ཀྱང། ཆོས་ཅན་དུ་བཟུང་ནས་
བཤད་པའི་ཚེ་རྩོད་གཞི་ལ་སྐྱོན་གྱི་ལན་འདེབས་དགོས་པར་སེམས་སོ། །ཁ་ཅིག་མདོ་སྡེ་པས་རང་བཞིན་གནས་རིགས་དང། རྒྱས་འགྱུར་གྱི་རིགས་གཉིས་ཀྱི་དབྱེ་བ་འདོད་པར་ཐལ། དབུ་སེམས་གཉིས་ཀྱིས་དེ་ལྟར་བཞེད་པའི་ཕྱིར། ཟེར་ན། མ་ཁྱབ་
སྟེ༑ མདོ་སྡེ་པ་དང་བྱེ་བྲག་སྨྲ་བས། གནས་མལ་དང། བསོད་སྙོམས་ངན་དོན་ཙམ་ལ་ཆོག་ཤེས་པའི་སེམས་བྱུང་ཞིག་འཕགས་པའི་རིགས་སུ་འདོད་ཀྱང། རིགས་དེ་གཉིས་ཀྱི་དབྱེ་བ་མི་འདོད་པའི་ཕྱིར། དང་པོ་དེར་ཐལ། མཛོད་ལས། མ་ཆགས་
འཕགས་རིགས་དེ་དག་ནི། །ཞེས་གསུངས་པའི་ཕྱིར། ཕྱི་མ་དེར་ཐལ། བྱེ་མདོ་གཉིས་ཀྱི་ལུགས་ལ་རིགས་དེ་གཉིས་ཀྱི་དབྱེ་བ་ཚད་ལྡན་གང་གིས་ཀྱང་མ་བཤད་པའི་ཕྱིར། དེས་ན། བྱེ་མདོ་གཉིས་ཀྱིས་འདོད་ཚུར་ཆོག་ཤེས་པའི་སེམས་བྱུང་མ་ཆགས་

[146B]
སྤོང་གཉེན་སྒྲུབ་པ་དང་དྲང་ངེས་
   ༈    །འདིར་འགྲེལ་པ་ལས། རྐུན་པོ་བྱུང་བ་དང་སྒོ་ཕར་བཅད་པ་ཞེས་སོགས་དང། དེའི་འོག་ཏུ་བསམ་པ་ཇི་ལྟ་བ་བཞིན་དུ་ཞེས་སོགས་ཀྱི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ་
ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ལ་བདེན་འཛིན་ཀུན་བཏགས་ཀྱི་ས་བོན་ཡོད་ཟེར་ན། དེ་མེད་པར་ཐལ། ཐེག་ཆེན་མཐོང་ལམ་བར་ཆད་མེད་ལམ་དེ། བདེན་འཛིན་ཀུན་བཏགས་ས་བོན་དང་བཅས་པའི་དངོས་གཉེན་བར་ཆད་མེད་
ལམ་ཡིན་པའི་ཕྱིར། ཁྱབ་སྟེ། མདོ་ལས། ཡེ་ཤེས་དང་ནི་ཉོན་མོངས་རྟག་པར་ཡང། །དེ་དག་རེས་འགའ་ཙམ་ཡང་འཕྲད་པ་མེད། །ཅེས་གསུངས་པའི་ཕྱིར། གཞན་ཡང། དེའི་རྒྱུད་ལ་བདེན་འཛིན་ཀུན་བཏགས་ཀྱི་ས་བོན་མེད་པར་ཐལ། ཐེག་
ཆེན་མཐོང་ལམ་བར་ཆད་མེད་ལམ་སྐྱེ་བ་ལ་མངོན་དུ་ཕྱོགས་པ་དང་བདེན་འཛིན་ཀུན་བཏགས་ས་བོན་དང་བཅས་པ་འགག་པ་ལ་མངོན་དུ་ཕྱོགས་པ་དུས་མཉམ། ཐེག་ཆེན་མཐོང་ལམ་བར་ཆད་མེད་ལམ་སྐྱེས་ཟིན་པ་དང་བདེན་འཛིན་ཀུན་བཏགས་ས་བོན་དང་བཅས་
པ་འགག་ཟིན་པ་དུས་མཉམ་པའི་ཕྱིར། དེ་བཞིན་དུ་རྒྱུན་མཐའི་བར་ཆད་མེད་ལམ་གྱི་བར་ལ་སྦྱར་རོ། །ཁ་ཅིག་སྒྲ་ཇི་བཞིན་དུ་ཁས་བླང་དུ་རུང་བའི་མདོ་ཡིན་ན། ངེས་དོན་གྱི་མདོ་ཡིན་པས་ཁྱབ་ཟེར་ན། འདུས་བྱས་མི་རྟག་ཅེས་སྟོན་པའི་སེམས་ཙམ་པའི་མདོ་
ཆོས་ཅན། དེར་ཐལ། དེའི་ཕྱིར། དེར་ཐལ། འདུས་བྱས་མི་རྟག་པ་ཡིན་པའི་ཕྱིར། འདོད་ན། དོན་དམ་བདེན་པ་བསྟན་བྱའི་གཙོ་བོར་བྱས་ནས་སྟོན་པའི་མདོ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་སྒྲ་ཟིན་ཁས་བླང་དུ་མི་
རུང་བའི་མདོ་ཡིན་ན། ངེས་དོན་གྱི་མདོ་མ་ཡིན་པས་ཁྱབ་ཟེར་ན། ཡུམ་གྱི་མདོའི་ནང་ཚན་དུ་གྱུར་པའི་གཟུགས་མེད་དོ། །སྒྲ་མེད་དོ། །ཞེས་སོགས་ཀྱི་སྐབས་དེར་དགག་བྱ་ལ་ཁྱད་པར་མ་སྦྱར་བའི་མདོ་ཆོས་ཅན། དེར་ཐལ། དེའི་ཕྱིར། དེར་ཐལ། དེས་

[147A]༄༅། །སྒྲས་ཟིན་གཟུགས་མེད་ཅེས་བསྟན་པ་ལྟར་ཁས་བླང་དུ་མི་རུང་བའི་ཕྱིར། འདོད་མི་ནུས་ཏེ། ངེས་དོན་གྱི་མདོ་ཡིན་པའི་ཕྱིར། ཁ་ཅིག་ཀུན་རྫོབ་བདེན་པ་དངོས་བསྟན་བསྟན་བྱའི་གཙོ་བོར་བྱས་ནས་སྟོན་པའི་མདོ། དྲང་
དོན་གྱི་མདོའི་མཚན་ཉིད། དོན་དམ་བདེན་པ་དངོས་བསྟན་བསྟན་བྱའི་གཙོ་བོར་བྱས་ནས་སྟོན་པའི་མདོ། ངེས་དོན་གྱི་མདོའི་མཚན་ཉིད་ཟེར་ན། དང་པོ་ལ། ཡུམ་བར་མ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། རྒྱལ་སྲས་ཀྱི་སྤྱོད་
པ་ཕྱིན་དྲུག་དངོས་བསྟན་བསྟན་བྱའི་གཙོ་བོར་བྱས་ནས་སྟོན་པའི་མདོ་ཡིན་པའི་ཕྱིར། རྟགས་སླ། འདོད་ན། མི་འཐད་པར་ཐལ། ངེས་དོན་གྱི་མདོ་ཡིན་པའི་ཕྱིར། མཚན་ཉིད་ཕྱི་མ་ལ་འགའ་ཞིག་ལྟར་ན། ཤེས་རབ་སྙིང་པོ་ཆོས་ཅན། མཚོན་བྱ་དེར་ཐལ་
མཚན་ཉིད་དེའི་ཕྱིར། གསུང་ངོ། །ཁ་ཅིག་དེ་བཞིན་དུ་བཞེད་དོ། །མཁས་པ་ཁ་ཅིག་ན་རེ། གང་ཟག་གི་བདག་ཡོད་པར་སྟོན་པའི་མདོ་ཡོད་གསུང་ན། དེ་མི་འཐད་པར་ཐལ། གང་ཟག་གི་བདག་ཡོད་པར་འདོད་པའི་ནང་པའི་གྲུབ་མཐའ་སྨྲ་བ་པོ་མེད་པའི་
ཕྱིར༑ དེར་ཐལ། ལྟ་བ་བཀའ་བརྟགས་ཀྱི་ཕྱག་རྒྱ་བཞི་ཁས་མི་ལེན་པའི་ནང་པའི་གྲུབ་མཐའ་སྨྲ་བ་པོ་མེད་པའི་ཕྱིར། ཁྱབ་སྟེ། ལྟ་བ་བཀའ་བརྟགས་ཀྱི་ཕྱག་རྒྱ་བཞི་ནི། འདུས་བྱས་ཐམས་ཅད་མི་རྟག་པ། ཟག་བཅས་ཐམས་ཅད་སྡུག་བསྔལ་བ། ཆོས་
ཐམས་ཅད་སྟོང་ཞིང་བདག་མེད་པ། མྱ་ངན་ལས་འདས་པ་ཞི་བའོ། །ཞེས་གསུངས་པ་ལྟར་འཇོག་དགོས་པའི་ཕྱིར། གཞན་ཡང། ནང་སྡེ་བྱེ་བྲག་སྨྲ་བས་གང་ཟག་གི་བདག་ཁས་ལེན་པར་ཐལ། དམ་བཅའ་འཐད་པའི་ཕྱིར། འདོད་ན། དེ་མི་འཐད་པར་
ཐལ། བྱེ་བྲག་སྨྲ་བའི་ནང་ཚན་གནས་མ་བུ་པས་ཀྱང་དེ་ཁས་མི་ལེན་པའི་ཕྱིར། དེར་ཐལ། དེས་གང་ཟག་གི་བདག་དོན་གྱིས་ཁས་བླངས་པར་སོང་ཡང། དེས་གང་ཟག་གི་བདག་ཁས་མི་ལེན་པའི་ཕྱིར། དེར་ཐལ། དེས་གང་ཟག་རྟག་གཅིག་

[147B] །གཉིས་པ་རང་ལུགས་ལ། དོན་དམ་བདེན་པ་དངོས་བསྟན་བསྟན་བྱའི་གཙོ་བོར་བྱས་ནས་སྟོན་པའི་སྒྲ་ཇི་བཞིན་པའི་མདོ། ངེས་དོན་གྱི་མདོའི་མཚན་ཉིད། དོན་དམ་བདེན་པ་
དངོས་བསྟན་བསྟན་བྱའི་གཙོ་བོར་བྱས་ནས་མི་སྟོན་པའི་མདོ། དྲང་དོན་གྱི་མདོའི་མཚན་ཉིད། ཕྱི་མ་ལ། དགོངས་པ་ཅན་གྱི་མདོ་དང་ལྡེམ་པོར་དགོངས་པའི་མདོ་གཉིས་ཡོད། དང་པོ་ལ་བཞི། མཉམ་པ་ཉིད་གསུམ་ལ་དགོངས་པ། དོན་གཞན་ལ་དགོངས་པ་
དུས་གཞན་ལ་དགོངས་པ། གང་ཟག་གི་བསམ་ངོ་ལ་དགོངས་པའོ། །གསུམ་པ་རྩོད་པ་སྤོང་བ་ལ། ཁ་ཅིག་རྒྱས་འབྲིང་བསྡུས་གསུམ་ངེས་དོན་གྱི་མདོ་ཡིན་པར་ཐལ། ངེས་དོན་གྱི་མདོའི་མཚན་ཉིད་གཅིག་ཡོད་པའི་ཕྱིར། འདོད་ན། དེ་མི་འཐད་པར་ཐལ། རྒྱས་
འབྲིང་བསྡུས་གསུམ་པོ་གང་རུང་དུ་གྱུར་པའི་དྲང་དོན་གྱི་མདོ་ཡོད་པའི་ཕྱིར། དེར་ཐལ། དེ་གསུམ་པོ་གང་རུང་གི་གཞུང་ཚིག་ཏུ་གྱུར་པའི་དྲང་དོན་གྱི་མདོ་ཡོད་པའི་ཕྱིར། ཟེར་ན། མ་ཁྱབ། རྟགས་དེར་ཐལ། ཡུམ་གྱི་མདོའི་ནང་ཚན་དུ་གྱུར་པའི་གང་ཡང་དག་
པར་སྐྱོན་མེད་པར་ཞུགས་པ་དེ་ལ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པའི་མཐུ་མེད་དོ། །ཞེས་པའི་མདོ་འདི་དྲང་དོན་གྱི་མདོ་ཡིན་པའི་ཕྱིར། ཁ་ཅིག་གང་ཟག་གི་བདག་ཡོད་པར་སྟོན་པའི་མདོ་ཡོད་པར་ཐལ། དགེ་སློང་དག་ཁུང་ཡོད་དོ། །ཁུར་འཁུར་བ་པོ་ཡོད་དོ་ཞེས་པའི་མདོས་གང་ཟག་གི་བདག་ཡོད་པར་བསྟན་པའི་ཕྱིར། དེར་ཐལ། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་བསྟན་པའི་ཕྱིར། ཟེར་ན། མ་ཁྱབ། ཁོ་ན་རེ། ཁྱབ་སྟེ། དེ་ལྟར་གྲུབ་ན། གང་ཟག་གི་བདག་ཏུ་གྲུབ་
དགོས་པའི་ཕྱིར། ཟེར་ན། ཡང་མ་ཁྱབ། འོ་ན། ཐལ་འགྱུར་བའི་ལུགས་གཞིར་འཇོག་པའི་ཚེ། རང་རྒྱུད་པས་བདེན་གྲུབ་ཁས་ལེན་པར་ཐལ། དེས་རང་བཞིན་གྱིས་གྲུབ་པ་ཁས་ལེན་པའི་ཕྱིར། ཁྱབ་སྟེ། ཐལ་འགྱུར་བའི་ལུགས་ལ་རང་བཞིན་གྱིས་

[148A]༄༅། །གྲུབ་ན་བདེན་པར་གྲུབ་དགོས་པའི་ཕྱིར། དཔྱད་པར་བྱའོ། །ཁ་ཅིག་གང་ཟག་གི་བདག་ཡོད་པར་བསྟན་པའི་མདོ་ཡོད་པར་ཐལ། ཕ་མ་གསད་བྱར་བསྟན་པའི་མདོ་ཡོད་པའི་ཕྱིར། དེར་ཐལ། ཕ་དང་མ་ནི་
གསང་བྱ་ཞིང། །རྒྱལ་པོ་གཙང་སྦྲ་ཅན་ཉིད་དང། །ཡུལ་འཁོར་འཁོར་དང་བཅས་བཅོམ་ན། །མི་དེ་གྲོལ་བ་ཐོབ་པར་འགྱུར། །ཞེས་གསུངས་པའི་མདོ་ཡོད་པའི་ཕྱིར། ཟེར་ན། སྐྱོན་མེད་དེ། དེའི་དངོས་བསྟན་གྱི་ཕ་མ་གཉིས་ནི་ལས་དང་སྲེད་
པ་ལ་བྱེད་པའི་ཕྱིར། ཁ་ཅིག་རིགས་ཚོགས་དྲུག་པོ་དེ་ངེས་དོན་གྱི་བསྟན་བཅོས་ཡིན་པར་ཐལ། རྒྱས་འབྲིང་བསྡུས་གསུམ་ངེས་དོན་གྱི་མདོ་ཡིན་པའི་ཕྱིར། ཁྱབ་སྟེ། དེ་དྲུག་པོས་རྒྱས་འབྲིང་བསྡུས་གསུམ་གྱི་དངོས་བསྟན་སྟོང་ཉིད་ཀྱི་རིམ་པ་
གཙོ་བོར་གཏན་ལ་འབེབས་པའི་ཕྱིར། འདོད་ན། དེ་རྣམས་རང་རྒྱུད་པའི་བསྟན་བཅོས་ཡིན་པར་ཐལ། འདོད་པའི་ཕྱིར། འདོད་ན། མི་འཐད་པར་ཐལ། ཐལ་འགྱུར་པའི་བསྟན་བཅོས་ཡིན་པའི་ཕྱིར། དེར་ཐལ། དེའི་བསྟན་བཅོས་གཅིག་
ཡོད་པའི་ཕྱིར། ཟེར་ན། མ་ཁྱབ། ཁ་ཅིག་དགོངས་པ་ཅན་གྱི་མདོ་དང་ལྡེམ་པོར་དགོངས་པའི་མདོ་གང་རུང་ཡིན་ན། དྲང་དོན་གྱི་མདོ་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། སངས་རྒྱས་ཀྱི་བཀའ་ཐམས་
ཅད་དེ་གཉིས་པོ་གང་རུང་གིས་བསྡུས་པའི་ཕྱིར། དེར་ཐལ། ཐེག་བསྡུས་ལས། དགོངས་པ་བཞི་དང་ལྡེམ་པོར་དགོངས་པ་རྣམ་པ་བཞིས་སངས་རྒྱས་ཀྱི་བཀའ་ཐམས་ཅད་ཁོང་དུ་ཆུད་པར་བྱའོ། །ཞེས་གསུངས་པའི་ཕྱིར། ཟེར་ན། སྐྱོན་མེད་དེ་
དེའི་དོན་ནི་མདོ་དེ་གཉིས་སངས་རྒྱས་ཀྱི་བཀའ་ཐམས་ཅད་ཁོང་དུ་ཆུད་པའི་ཐབས་ཡིན་ཞེས་པའི་དོན་ཡིན་པའི་ཕྱིར་
རྩོད་ལན་
   ༈    །རིགས་ལ་རྩོད་པ་དང་ལན་ནི། ཆོས་ཀྱི་དབྱིངས་ལ་དབྱེར་མེད་ཕྱིར། །ཞེས་སོགས་རྐང་པ་བཞི་གསུངས་ཏེ། དོན་ནི། འགྲེལ་

[148B] དཔེར་ན། འཇིམ་པ་གཅིག་ལས་གྲུབ་ཅིང། ཞེས་པ་ནས། རྟེན་ཐ་དད་པ་ཉིད་དོ། །ཞེས་པའི་བར་གྱིས་འཆད་དོ། །འདི་ལ་གཉིས། ཚིག་དོན་དང། མཐའ་དཔྱད་པའོ། །དང་པོ་ལ་གཉིས། རྩོད་པ་དང། ལན་ནོ། །དང་པོ་ནི། ཐེག་པ་
གསུམ་གྱི་རིགས་ཀྱི་དབྱེ་བ་ནི་ཐ་དད་པར་རུང་བ་མ་ཡིན་པར་ཐལ། དེ་གསུམ་བདེན་པས་སྟོང་པའི་ཆོས་ཀྱི་དབྱིངས་ལ་ངོ་བོ་རིགས་མི་འདྲ་བའི་དབྱེ་བ་བྱར་མེད་པའི་ཕྱིར། དེ་བཞིན་དུ་རིགས་ཅན་གསུམ་ཀའི་སློབ་པ་རྣམས་ཐེག་པ་ཆེན་པོའི་ལམ་གྱི་གནས་
སྐབས་ཀྱི་རིགས་ལ་གནས་པར་ཐལ། རྟགས་སྔར་བཞིན་ནོ་ཞེས་རྩོད་པ་བཀོད་ནས། གཉིས་པ་ལན་དུ། རིགས་གསུམ་དང་རིགས་ཅན་གསུམ་གྱི་དབྱེ་བ་མི་རུང་བའི་སྐྱོན་མེད་པར་ཐལ། ཆོས་དབྱིངས་ཀྱི་ངོ་བོ་ལ་རིགས་མི་འདྲ་བའི་ཁྱད་པར་མེད་
ཀྱང། རྟེན་པའི་ཆོས་སྒྲུབ་པ་གསུམ་གྱི་བྱེ་བྲག་གིས་རིགས་དང་རིགས་ཅན་གསུམ་པོ་དེ་ཡི་དབྱེ་བ་ཡོངས་སུ་བརྗོད་པ་ཡིན་པའི་ཕྱིར། དཔེར་ན། རྟེན་བུམ་པ་གཅིག་གི་ནང་དུ་བརྟེན་པ་སྦྲང་རྩི་དང་བུ་རམ་སོགས་བླུགས་པའི་ཚེ་སྦྲང་རྩིའི་བུམ་པ་དང་བུ་
རམ་སོགས་ཀྱི་བུམ་པར་འཇོག་པ་བཞིན་ནོ། །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་ན་རེ། རིགས་ཀྱི་སྐབས་འདིར་རྒྱན་རྩ་བའི་དགོངས་པ་མཐར་ཐུག་ཐལ་འགྱུར་དུ་གནས་པ་ཡིན་ནོ་ཟེར་ན། དེ་མི་འཐད་པར་ཐལ། དེ་ཡིན་
ན༑ ༑སྐབས་འདིར་བདེན་འཛིན་ཉོན་སྒྲིབ་ཡིན་དགོས་པ་ལས་དེ་མ་ཡིན་པའི་ཕྱིར། ཕྱི་མ་དེར་ཐལ། བདེན་འཛིན་ཤེས་སྒྲིབ་ཡིན་པའི་ཕྱིར། དེར་ཐལ། ས་དགུ་ལ་ནི་ཆེན་པོ་ཡི། །ཞེས་སོགས་ཀྱིས་བདེན་འཛིན་ཤེས་སྒྲིབ་ཏུ་བཤད་པ་ལྟར་ཁས་
ལེན་པའི་ཕྱིར། ཁ་ཅིག་རིགས་ཀྱི་སྐབས་འདིའི་དགོངས་པ་མཐར་ཐུག་ཐལ་འགྱུར་དུ་གནས་པ་ཡིན་ནོ་ཟེར་ན། འོ་ན། ཉན་རང་དགྲ་བཅོམ་པ་ཡིན་ན། སྟོང་ཉིད་མངོན་སུམ་དུ་རྟོགས་མྱོང་ཡིན་པས་ཁྱབ་པར་ཐལ། དམ་བཅའ་འཐད་པའི་ཕྱིར་

[149A]༄༅། །འདོད་མི་ནུས་ཏེ། དེ་ནི་མཚན་མར་དམིགས་སྒོ་ནས། །ཞེས་སོགས་ཀྱི་སྐབས་སུ་བདེན་འཛིན་གྱིས་བཅིངས་པའི་ཉན་རང་དགྲ་བཅོམ་ཡོད་པར་བཤད་པའི་ཕྱིར། གཞན་ཡང། དེ་མི་འཐད་པར་ཐལ། སྐབས་
འདིར་ཡང་སྟོང་ཉིད་རྟོགས་མ་མྱོང་བའི་ཉན་རང་དགྲ་བཅོམ་པ་ཡོད་པའི་ཕྱིར། དེར་ཐལ། གང་ཟག་གི་བདག་མེད་ཕྲ་མོ་སྟོང་ཉིད་དུ་མི་བཞེད་པའི་ཕྱིར། ཁ་ཅིག་ཆོས་ཀྱི་དབྱིངས་ལ་དབྱེར་མེད་ཕྱིར། །ཞེས་པས་ཐེག་པ་གསུམ་གྱི་ཆོས་
དབྱིངས་ལ་དབྱེ་བ་མེད་པར་བསྟན་པ་ཡིན་ཟེར་ན། དེ་མི་འཐད་པར་ཐལ། དེ་གསུམ་གྱི་ཆོས་དབྱིངས་ལ་ནང་གསེས་ཀྱིས་མཆོག་དམན་དང་ཐ་དད་པའི་དབྱེ་བ་ཡོད་པའི་ཕྱིར། དེར་ཐལ། སངས་རྒྱས་ཀྱི་ཆོས་ཉིད་དང་སེམས་ཅན་གྱི་ཆོས་ཉིད་
ལ་ཁྱད་པར་ཡོད་པའི་ཕྱིར། ཁ་ཅིག་གཞུང་དེས་ཆོས་དབྱིངས་རིགས་ཡིན་ན། གནས་སྐབས་རིགས་གསུམ་དང་རིགས་ཅན་གསུམ་གྱི་དབྱེ་བ་མི་འཐད་པར་རྩོད་པ་ཡིན་ཟེར་ན། འོ་ན། ཆོས་དབྱིངས་རིགས་ཡིན་པར་ཐལ། ཁྱོད་ཀྱིས་རྩོད་ཚུལ་འཐད་
པའི་ཕྱིར། འདོད་མི་ནུས་ཏེ། སངས་རྒྱས་འཕགས་པའི་རྒྱུད་ལ་ཆོས་དབྱིངས་ཡོད་པའི་ཕྱིར། རང་ལུགས་ནི། སྔར་གྱི་ཚིག་དོན་གྱིས་ཤེས་ལ། ཞིབ་པར་ནི་གཞན་དུ་ཡང་ཤེས་དགོས་སོ། །རྩོད་པ་སྤོང་བ་ལ། ཁ་ཅིག་རྒྱུན་རྩ་བའི་དགོངས་པ་མཐར་
ཐུག་ཐལ་འགྱུར་དུ་མི་གནས་ཀྱང་རིགས་རྩ་འགྲེལ་གྱི་དགོངས་པ་མཐར་ཐུག་ཐལ་འགྱུར་དུ་གནས་པར་ཐལ། རིགས་ཀྱི་སྐབས་འདིར་འཕགས་པ་ལ་སྟོང་ཉིད་རྟོགས་མྱོང་གིས་ཁྱབ་པའི་ཕྱིར། དེར་ཐལ། རྡོར་བཅོད་ལས། འཕགས་པའི་གང་ཟག་ཐམས་
ཅད་འདུས་མ་བྱས་ཀྱིས་རབ་ཏུ་ཕྱེ་བའི་སླད་དུ་འོ། །ཞེས་གསུངས་པའི་ཕྱིར། ཁྱབ་སྟེ། དེའི་དོན་འཆད་པ་ན། རྣམ་བཤད་ལས། དོན་ནི་ཐེག་པ་ཆེ་ཆུང་གི་འཕགས་པའི་གང་ཟག་ཐམས་ཅད་ནི་ཆོས་རྣམས་དེ་ཁོ་ནར་མ་གྲུབ་པའི་དོན་དམ་འདུས་མ་བྱས་

[149B] །ཞེས་གསུངས་པའི་ཕྱིར། ཟེར་ན། སྐྱོན་མེད་དེ། དེ་ནི་བདག་མེད་ཕྲ་རག་མ་ཕྱེ་བར་སྤྱིར་བསྟན་པ་ཙམ་ཡིན་པའི་ཕྱིར། ཁ་ཅིག་ཆོས་ཀྱི་དབྱིངས་ལ་དབྱེར་མེད་ཕྱིར། །ཞེས་སོགས་ཀྱི་དོན་
འཆད་པ་ན། ཐེག་པ་གསུམ་གྱི་ཆོས་དབྱིངས་ལ་ངོ་བོ་རིགས་མི་འདྲ་བའི་དབྱེ་བ་མེད་པ་རྟགས་སུ་བྱས་པའི་རྩོད་པ་བཀོད་པ་དེ་མི་འཐད་པར་ཐལ། དེ་ནི་ཐེག་ཆེན་གྱི་སྒྲུབ་པ་བཅུ་གསུམ་བདེན་པས་སྟོང་པ་རིགས་ཡིན་ན། སེམས་བདེན་པས་སྟོང་པ་སེམས་
ཅན་ཐམས་ཅད་ལ་ཡོད་པས་གནས་སྐབས་རིགས་གསུམ་དང་རིགས་ཅན་གསུམ་གྱི་དབྱེ་བ་མི་འཐད་པར་རྩོད་པ་ཡིན་པའི་ཕྱིར་ཟེར་ན། མ་ཁྱབ་སྟེ། དེ་ནི་ཁྱབ་ཆེ་ཆུང་མ་གཏོགས་དོན་འདྲ་བའི་ཕྱིར། ཁ་ཅིག་ཉན་རང་གི་ལམ་གྱིས་ཆོས་དབྱིངས་ལ་དམིགས་
ནས་བསྒོམས་པས་གོང་ནས་གོང་འཕེལ་དུ་མི་འགྱུར་བར་ཐལ། དེས་ཆོས་ཐམས་ཅད་བདེན་པས་སྟོང་པ་ལ་དམིགས་ནས་བསྒོམས་པས་དེ་ལྟར་མི་འགྱུར་བའི་ཕྱིར། དེར་ཐལ། དེས་ཐེག་ཆེན་སྒྲུབ་པ་བདེན་པས་སྟོང་པ་ལ་དམིགས་ནས་བསྒོམས་པས་དེ་
ལྟར་མི་འགྱུར་བའི་ཕྱིར། མ་གྲུབ་ན། ཉན་རང་གི་ལམ་ཐེག་པ་ཆེན་པོའི་ལམ་གྱི་གནས་སྐབས་ཀྱི་རིགས་ལ་གནས་པར་ཐལ། མ་གྲུབ་པ་དེའི་ཕྱིར། འདོད་མི་ནུས་སོ། །གོང་དུ་འདོད་ན། ཉན་རང་གིས་ཀྱང་ཆོས་དབྱིངས་བསྒོམས་པས་གོང་འཕེལ་དུ་
མི་འགྱུར་བར་ཐལ། འདོད་པའི་ཕྱིར། འདོད་ན། ཉན་རང་རྣམས་གོང་འཕེལ་དུ་མི་འགྱུར་བར་ཐལ། འདོད་པའི་ཕྱིར། འདོད་ན། དེ་རྣམས་སངས་མི་རྒྱ་བར་ཐལ་ལོ་ཟེར་ན། དཔྱད་དོ། །
སྒྲུབ་པའི་དམིགས་པ་
   ༈    །ལྔ་པ་ཐེག་ཆེན་སྒྲུབ་པའི་དམིགས་པ་ནི། དམིགས་པ་ཆོས་
རྣམས་ཐམས་ཅད་དེ། །ཞེས་པ་ནས། གང་དག་ཐུབ་པའི་ཐུན་མོང་མིན། །ཞེས་པའི་བར་གསུངས། དེའི་དོན་འཆད་པ་ན། འགྲེལ་པ་ལས། རེ་ཤིག་དང་པོར་སྤྱིར་དགེ་བ་དང་མི་དགེ་བ་དང་ལུང་དུ་མ་བསྟན་པ་སྟེ། ཞེས་པ་ནས། དམིགས་པ་རྣམ་པ་བཅུ་

[150A]༄༅། །གཅིག་གོ་ཞེས་པའི་བར་གསུངས་སོ། །འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པ་གཉིས་ལས། དང་པོ་ནི། དགེ་སོགས་ཀྱི་ཆོས་རྣམས་ཐམས་ཅད་དེ་ནི་ཆོས་ཅན། ཐེག་ཆེན་སྒྲུབ་པའི་དམིགས་པ་ཡིན་
ཏེ༑ དེའི་སྒྲོ་འདོགས་གཅད་པར་བྱ་བའི་གཞི་ཡིན་པའི་ཕྱིར། དམིགས་པའི་ཆོས་དེ་ཡང་ཆོས་ཅན། དུ་མ་ཡོད་དེ། དགེ་བ་དགེ་སྦྱོང་ཚུལ་གྱི་ལམ་བདེན་པ་དང། ལ་སོགས་པ་ཡིན་ཞེས་པས་སྲོག་གཅོད་སོགས་མི་དགེ་བ་དང། ལུང་དུ་མ་བསྟན་
བའི་ཆོས་རྣམས་དང། དགེ་བའི་ཆོས་དེ་ལ་ཡང་སོ་སོར་ཕྱེ་ན། འཇིག་རྟེན་པ་ཡི་རྟོགས་པ་སོ་སྐྱེའི་ལམ་གྱིས་བསྡུས་པའི་ཕུང་པོ་ལྔ་དང། འཇིག་རྟེན་ལས་འདས་པའི་ལམ་དུ་འདོད་པའི་ཟག་མེད་ཀྱི་བསམ་གཏན་བཞི་པོ་གང་ཡིན་པ་དག་དང་
ཟག་བཅས་ཉེར་ལེན་གྱི་ཕུང་པོ་ལྔ་དང། ཟག་པ་མེད་པའི་ཆོས་དྲན་པ་ཉེ་བར་བཞག་པ་བཞི་དང། རྒྱུ་རྐྱེན་གྱིས་འདུས་བྱས་པ་ཁམས་གསུམ་པོ་གང་དག་དང་དེས་འདུས་མ་བྱས་པ་དེ་བཞིན་ཉིད་དང། སློབ་མ་ཉན་ཐོས་དང་ཐུན་མོང་བའི་ཆོས་བསམ་གཏན་
བཞི་རྣམས་དང། ཐུབ་པའི་ཐུན་མོང་མ་ཡིན་པའི་ཆོས་བཅོ་བརྒྱད་པོ་གང་དག་རྣམས་སུ་ཡོད་པའི་ཕྱིར།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་ན་རེ། ཐེག་ཆེན་གྱི་བར་ཆད་མེད་ལམ་གྱི་དམིགས་པ་ཡིན་ན་
དེས་དམིགས་པས་ཁྱབ་ཟེར་ན། ཀུན་རྫོབ་བདེན་པ་ཆོས་ཅན། དེར་ཐལ། དེའི་ཕྱིར། དེར་ཐལ། དེའི་སྒྲོ་འདོགས་གཅོད་གཞི་ཡིན་པའི་ཕྱིར། འདོད་ན། དེས་ཀུན་རྫོབ་བདེན་པ་རྟོགས་པར་ཐལ། དེས་དེ་དམིགས་པའི་ཕྱིར། རྟགས་ཁས། འདོད་ན་
དེ་དེའི་གཞལ་བྱ་ཡིན་པར་ཐལ། འདོད་པའི་ཕྱིར། འདོད་ན། དོན་དམ་བདེན་པ་ཡིན་པར་ཐལ་ལོ། །གཞན་ཡང། བདེན་འཛིན་གྱི་དམིགས་པ་ཡིན་ན། དེས་དམིགས་པས་ཁྱབ་པར་ཐལ། དམ་བཅའ་འཐད་པའི་ཕྱིར། འདོད་ན། དངོས་པོ་

[150B] དེས་དམིགས་དགོས་པར་ཐལ། འདོད་པའི་ཕྱིར། འདོད་ན། དངོས་པོ་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་ཆེན་མཐོང་ལམ་བར་ཆད་མེད་ལམ་གྱི་དམིགས་པ་ཡིན་པའི་
ཕྱིར། ཁྱབ་སྟེ། ཐེག་ཆེན་མཐོང་ལམ་བར་ཆད་མེད་ལམ་དང་དངོས་པོ་བདེན་པར་འཛིན་པའི་བདེན་འཛིན་གཉིས་དམིགས་པ་གཅིག་ལ་དམིགས་ནས་རྣམ་པ་འཛིན་སྟངས་དངོས་འགལ་དུ་ཞུགས་པའི་བློ་ཡིན་པར་མཚུངས་པའི་ཕྱིར། དེར་ཐལ། ཐེག་
ཆེན་མཐོང་ལམ་བར་ཆད་མེད་ལམ་གྱིས་དངོས་པོ་ལ་དམིགས་ནས་བདེན་མེད་དུ་རྟོགས། ཅིག་ཤོས་ཀྱིས་དངོས་པོ་ལ་དམིགས་ནས་བདེན་པར་བཟུང་བའི་ཕྱིར། གོང་དུ་འདོད་མི་ནུས་སོ། །ཁ་ཅིག་བློ་དེའི་དམིགས་ཡུལ་ཡིན་ན། བློ་དེའི་ཡུལ་ཡིན་པས་
ཁྱབ་ཟེར་ན། གཟུགས་ཆོས་ཅན། ཐེག་ཆེན་མཐོང་སྒོམ་བར་ཆད་མེད་ལམ་གྱི་ཡུལ་ཡིན་པར་ཐལ། དེའི་དམིགས་ཡུལ་ཡིན་པའི་ཕྱིར། འདོད་ན། དེའི་གཞལ་བྱ་ཡིན་པར་ཐལ། འདོད་པའི་ཕྱིར། འདོད་ན། དེའི་དངོས་གཞལ་ཡིན་པར་ཐལ་
འདོད་པའི་ཕྱིར། འདོད་ན། སྟོང་ཉིད་ཡིན་པར་ཐལ་ལོ། ཁ་ཅིག་དགེ་བ་ཡིན་ན། ཟག་བཅས་ཡིན་པས་ཁྱབ་ཟེར་ན། རྣམ་མཁྱེན་ཆོས་ཅན། དེར་ཐལ། དེའི་ཕྱིར། དེར་ཐལ། ལམ་ཡིན་པའི་ཕྱིར། འདོད་ན། མི་འཐད་པར་ཐལ། ཟག་མེད་ཡིན་
པའི་ཕྱིར། ཁ་ཅིག་དགེ་བ་ཡིན་ན། རང་འབྲས་ཐུན་མོང་མ་ཡིན་པའི་རྣམ་སྨིན་གྱི་འབྲས་བུ་ཡིད་འོང་འབྱིན་བྱེད་ཡིན་པས་ཁྱབ་ཟེར་ན། རྣམ་མཁྱེན་ཆོས་ཅན། དེར་ཐལ། དེའི་ཕྱིར། འདོད་ན། དེ་རྣམ་སྨིན་གྱི་རྒྱུ་ཡིན་པར་ཐལ། འདོད་པའི་ཕྱིར། འདོད་
མི་ནུས་ཏེ། སངས་རྒྱས་ཡིན་པའི་ཕྱིར། ཁ་ཅིག་དོན་དམ་པའི་དགེ་བ་ལ་དགེ་བས་ཁྱབ། དོན་དམ་པའི་མི་དགེ་བ་ལ་མི་དགེ་བས་ཁྱབ་ཟེར་ན། དང་པོ་ལ། ཐར་པ་ཆོས་ཅན། དེར་ཐལ། དེའི་ཕྱིར། དེར་ཐལ། མཛོད་ལས། ཐར་པ་དམ་པའི་དོན་དུ་
[151A]༄༅། །དགེ་ཞེས་གསུངས་པའི་ཕྱིར། འདོད་ན། འདུས་བྱས་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཕྱི་མ་ལ། འཁོར་བ་ཆོས་ཅན། དེར་ཐལ། དེའི་ཕྱིར། འདོད་ན། ཤེས་པ་ཡིན་པར་ཐལ་ལོ། །ཁ་
ཅིག་དགེ་བ་ཡིན་ན། ཤེས་པ་ཡིན་པས་ཁྱབ་ཟེར་ན། སྡོམ་པའི་ས་བོན་དུ་གྱུར་པའི་དགེ་བ་ཆོས་ཅན། དེར་ཐལ། དེའི་ཕྱིར། འདོད་ན། སྡོམ་པའི་ས་བོན་ཡང་ཤེས་པ་ཡིན་པར་ཐལ། འདོད་པའི་ཕྱིར། འདོད་ན། སྡོམ་པ་ཆོས་ཅན། ཁྱོད་ཀྱི་
ས་བོན་ཤེས་པ་མ་ཡིན་པར་ཐལ། དེ་ཤེས་པ་མ་ཡིན་པའི་ལྡན་མིན་འདུ་བྱེད་ཡིན་པའི་ཕྱིར། དེར་ཐལ། ཁྱོད་ཀྱི་ས་བོན་ཡོད་པའི་ཕྱིར། ཁ་ཅིག་དགེ་བ་ཡིན་ན། རང་གི་ཐུན་མོང་མ་ཡིན་པའི་འབྲས་བུ་བདེ་བ་འབྱིན་ངེས་ཡིན་པས་ཁྱབ། མི་དགེ་
བ་ཡིན་ན། རང་གི་ཐུན་མོང་མ་ཡིན་པའི་འབྲས་བུ་སྡུག་བསྔལ་འབྱིན་ངེས་ཡིན་པས་ཁྱབ་ཟེར་ན། དང་པོ་ལ། ཁོང་ཁྲོས་གཏན་ནས་འཇོམས་ངེས་ཀྱི་དགེ་བ་མེད་པར་ཐལ། ཁོང་ཁྲོས་རྣམ་སྨིན་གྱི་འབྲས་བུ་འབྱིན་དུ་མི་སྟེར་བའི་དགེ་བ་མེད་པའི་ཕྱིར་
དེར་ཐལ། དེས་དགེ་བ་འགའ་ཞིག་རང་འབྲས་ཐུན་མོང་མ་ཡིན་པའི་བདེ་བ་མ་ཕྱུང་གོང་དུ་འཇོམས་པ་མེད་པའི་ཕྱིར། དེར་ཐལ། དགེ་བ་ཡིན་ན། རང་འབྲས་ཐུན་མོང་མ་ཡིན་པའི་བདེ་བ་འབྱིན་ངེས་ཡིན་དགོས་པའི་ཕྱིར། རྟགས་ཁས། གཞན་ཡང་
དགེ་བ་བྱས་མ་ཐག་ཏུ་ཁོང་ཁྲོས་འཇོམས་པ་དང། མི་དགེ་བ་འགའ་ཞིག་བྱས་མ་ཐག་ཏུ་སྟོབས་བཞིའི་སྒོ་ནས་བཤགས་ནས་འདག་ངེས་སུ་བྱས་པ་མེད་པར་ཐལ། དམ་བཅའ་འཐད་པའི་ཕྱིར། འདོད་ན། སླའོ། །ཁ་ཅིག་ལུང་མ་བསྟན་ཡིན་
ན། ལུང་དུ་མ་བསྟན་པས་ཁྱབ་ཟེར་ན། ནམ་མཁའ་ཆོས་ཅན། དེར་ཐལ། དེའི་ཕྱིར། དེར་ཐལ། འདུས་མ་བྱས་ཀྱི་ཆོས་ཡིན་པའི་ཕྱིར། འདོད་ན། ལུང་དུ་བསྟན་པར་ཐལ། ལུང་ལས་བསྟན་པའི་ཕྱིར། དེར་ཐལ། གཞི་གྲུབ་

[151B] ཁ་ཅིག་སྐྱེས་བུ་དམ་པས་བླང་བྱར་འོས་པ། དགེ་བའི་མཚན་ཉིད། སྐྱེས་བུ་དམ་པས་དོར་བྱར་འོས་པ། མི་དགེ་བའི་མཚན་ཉིད། བླང་དོར་བཏང་སྙོམས་སུ་བཞག་བྱ། ལུང་མ་བསྟན་གྱི་མཚན་ཉིད་ཟེར་ན། ཐར་པ་ཆོས་
ཅན། དགེ་བ་ཡིན་པར་ཐལ། སྐྱེས་བུ་དམ་བས་བླང་བྱར་འོས་པའི་ཕྱིར། རྟགས་གསལ་སླའོ། །བདེན་འཛིན་ཆོས་ཅན། མི་དགེ་བ་ཡིན་པར་ཐལ། སྐྱེས་བུ་དམ་པས་དོར་བྱར་འོས་པའི་ཕྱིར། འདོད་མི་ནུས་ཏེ། ལུང་མ་བསྟན་ཡིན་པའི་
ཕྱིར། དེར་ཐལ། ཆོས་ཅན་དེའི་ཕྱིར། གཞན་ཡང། ངོ་བོ་ཉིད་སྐུ་ཆོས་ཅན། བླང་དོར་བཏང་སྙོམས་སུ་བཞག་བྱ་ཡིན་པར་ཐལ། ལུང་མ་བསྟན་མིན་པའི་ཕྱིར། འདོད་མི་ནུས་ཏེ། བླང་བྱ་ཡིན་པའི་ཕྱིར། དེར་ཐལ། ཐོབ་བྱ་ཡིན་པའི་
ཕྱིར། གཞན་ཡང། བདེན་འཛིན་ཆོས་ཅན། མཚན་ཉིད་ཕྱི་མ་དེར་ཐལ། ལུང་མ་བསྟན་ཡིན་པའི་ཕྱིར། དེར་ཐལ། ཤེས་སྒྲིབ་ཡིན་པའི་ཕྱིར། འདོད་མི་ནུས་ཏེ། དོར་བྱ་ཡིན་པའི་ཕྱིར། དེར་ཐལ། སྒྲིབ་པ་ཡིན་པའི་
ཕྱིར། གཉིས་པ་རང་ལུགས་ལ། ཐེག་ཆེན་སྒྲུབ་པའི་སྒྲོ་འདོགས་གཅད་པར་བྱ་བའི་གཞི། ཐེག་ཆེན་སྒྲུབ་པའི་དམིགས་པའི་མཚན་ཉིད། དེ་ལ་དབྱེ་ན་དགེ་སོགས་གསུམ་ཡོད། རྣམ་སྨིན་གྱི་འབྲས་བུ་ཡིད་འོང་འབྱིན་རུང་དུ་ལུང་
དུ་བསྟན་པའི་རིགས་སུ་གནས་པའི་འདུ་བྱེད། དགེ་བའི་མཚན་ཉིད། དེ་ལ་སྒྲས་བརྗོད་རིག་ཀྱི་སྒོ་ནས་དབྱེ་ན། དོན་དམ་པའི་དགེ་བ། ངོ་བོ་ཉིད་ཀྱི་དགེ་བ། མཚུངས་ལྡན་གྱི་དགེ་བ། ཀུན་སློང་གི་དགེ་བ་དང་བཞི་ཡོད། དང་པོ་ནི། མྱང་འདས་ལྟ་བུ་
གཉིས་པ་ནི། སྲོག་གཅོད་སྤོང་བའི་བསམ་པ་ལྟ་བུ། གསུམ་པ་ནི་དེ་དང་མཚུངས་ལྡན་གྱི་སེམས་བྱུང་ལྟ་བུ། བཞི་བ་ནི་དེ་ཀུན་ནས་སློང་བར་བྱེད་པའི་སེམས་བྱུང་ལྟ་བུའོ། །རྣམ་སྨིན་གྱི་འབྲས་བུ་ཡིད་མི་འོང་འབྱིན་རུང་དུ་ལུང་དུ་བསྟན་པའི་

[152A]༄༅། །རིགས་སུ་གནས་པའི་འདུ་བྱེད། མི་དགེ་བའི་མཚན་ཉིད། དེ་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན། དོན་དམ་པའི་མི་དགེ་བ་སོགས་བཞི་ཡོད། དང་པོ་ནི། འཁོར་བ་ལྟ་བུ། གཉིས་པ་ནི། སྲོག་གཅོད་ཀྱི་
བསམ་པ་ལྟ་བུ། གསུམ་པ་ནི། དེ་དང་མཚུངས་ལྡན་གྱི་སེམས་བྱུང་ལྟ་བུ་དང། བཞི་པ་ནི། དེ་ཀུན་ནས་སློང་བྱེད་ཀྱི་སེམས་བྱུང་ལྟ་བུའོ། །རྣམ་སྨིན་གྱི་འབྲས་བུ་ཡིད་འོང་དང་ཡིད་མི་འོང་གང་རུང་འབྱིན་དུ་མི་རུང་བའི་ཆོས། ལུང་
མ་བསྟན་གྱི་མཚན་ཉིད། དེ་ལ་དོན་དམ་པའི་ལུང་མ་བསྟན་སོགས་བཞི་ཡོད། དང་པོ་ནི་ནམ་མཁའ་ལྟ་བུ། གཉིས་པ་ནི་བཟོའི་ལས་ཕལ་ཆེར་དང་སྤྱོད་ལམ་ལྟ་བུ། གསུམ་པ་ནི་ལུང་མ་བསྟན་གྱི་སེམས་དང་མཚུངས་ལྡན་དུ་
གྱུར་པའི་སེམས་བྱུང་ལྟ་བུ། བཞི་པ་ནི་དེ་ཀུན་ནས་སློང་བྱེད་ཀྱི་སེམས་བྱུང་ལྟ་བུའོ། །གཞན་ཡང། ལུང་མ་བསྟན་དེ་ལ། སྒྲིབ་པར་འགྱུར་བའི་ལུང་མ་བསྟན། མ་སྒྲིབ་ལུང་མ་བསྟན་གཉིས། དང་པོ་ནི། ཤེས་སྒྲིབ་ཐམས་ཅད་
དང་གང་ཟག་གི་བདག་འཛིན་ལྟ་བུའོ། །གཉིས་པ་ནི་སྣོད་བཅུད་ལྟ་བུའོ། །འདིར་མཁས་པ་ཁ་ཅིག་དགེ་བའི་རྣམ་སྨིན་གྱི་འབྲས་བུ་སྡུག་བསྔལ་དང། མི་དགེ་བའི་རྣམ་སྨིན་གྱི་འབྲས་བུ་བདེ་བ་ཡོད་པར་བཞེད་ཀྱང་ལེགས་པར་མི་
སེམས་སོ། །གསུམ་པ་རྩོད་པ་སྤོང་བ་ལ། ཁ་ཅིག་ན་རེ། ཐེག་ཆེན་མཐོང་ལམ་བར་ཆད་མེད་ལམ་གྱི་དམིགས་ཡུལ་ཡིན་ན། དེས་དམིགས་པས་ཁྱབ་པར་ཐལ། ཐེག་ཆེན་སྒྲུབ་པའི་དམིགས་པ་ཡིན་ན། དེས་དམིགས་པས་
ཁྱབ་པའི་ཕྱིར་ཟེར་ན། མ་ཁྱབ། རྟགས་དེར་ཐལ། ཡོད་ན་ཐེག་ཆེན་སྒྲུབ་པས་དམིགས་དགོས་པའི་ཕྱིར། ཁ་ཅིག་ན་རེ། བདེན་འཛིན་གྱི་ཡུལ་ཡོད་པར་ཐལ། དེའི་སྣང་ཡུལ་ཡོད་པའི་ཕྱིར་དང། དེའི་དམིགས་ཡུལ་ཡང་ཡོད་པའི་ཕྱིར་

[152B] རེ་ཞིག་དེ་མི་འཐད་པར་ཐལ། ཤེས་པ་གང་ཞིག་དེའི་གཞལ་བྱ་མེད་པའི་ཕྱིར། ཁ་ཅིག་ཟག་བཅས་ཀྱི་ལས་ཆོས་ཅན། དགེ་བ་ཡིན་པར་ཐལ། རང་འབྲས་རྣམ་སྨིན་གྱི་འབྲས་བུ་ཡིད་འོང་འབྱིན་རུང་
ཡིན་པའི་ཕྱིར། ཡང་དེ་ཆོས་ཅན། མི་དགེ་བ་ཡིན་པར་ཐལ། རྣམ་སྨིན་གྱི་འབྲས་བུ་ཡིད་མི་འོང་འབྱིན་རུང་ཡིན་པའི་ཕྱིར། དེར་ཐལ། དེའི་རྣམ་སྨིན་གྱི་འབྲས་བུ་ཡིད་མི་འོང་ཡོད་པའི་ཕྱིར། འདོད་མི་ནུས་སོ། །ཟེར་ན། ཚིག་
ཟུར་ལ་བསྟེན་པར་བྱའོ། །ཁ་ཅིག་དགེ་མི་དགེ་ལུང་མ་བསྟན་གང་རུང་མ་ཡིན་པའི་ཆོས་ཡོད་པར་ཐལ། དགེ་མི་དགེ་གཉིས་དེ་ལྟར་ཡིན་པའི་ཕྱིར། དེར་ཐལ། དེ་རེ་རེ་ནས་མ་ཡིན་པའི་ཕྱིར། དགེ་བ་ཡིན་ཟེར་ན། མི་དགེ་བ་
ཡང་དགེ་བ་ཡིན་པར་ཐལ་ལོ། །དེ་གཉིས་ཀ་དགེ་བ་ཡིན་པའི་ཕྱིར། མི་དགེ་བ་ཡིན་ཟེར་ན་སླའོ། །ལུང་མ་བསྟན་ཡིན་ཟེར་ན། དེ་མི་འཐད་པར་ཐལ། དེ་རེ་རེ་ནས་ལུང་མ་བསྟན་མ་ཡིན་པའི་ཕྱིར་ཟེར་ན། མ་ཁྱབ་སྟེ། བདེན་གཉིས་ཀུན་རྫོབ་བདེན་པར་འདོད་དགོས་ཀྱང་སྐྱོན་མེད་པའི་ཕྱིར། གོང་དུ་འདོད་མི་ནུས་སོ་
སྒྲུབ་པའི་ཆེད་དུ་བྱ་བ་
   ༈    །དྲུག་པ་ཐེག་ཆེན་སྒྲུབ་པའི་ཆེད་དུ་བྱ་བ་ནི། སེམས་ཅན་ཀུན་མཆོག་ཉིད་སེམས་དང། །ཞེས་སོགས་རྐང་པ་བཞི་གསུངས། དེའི་དོན་
འགྲེལ་པར་འཆད་པ་ན། རྣམ་པ་ཐམས་ཅད་དུ་རྣམ་པ་ཐམས་ཅད་མཁྱེན་པ་ཉིད། ཅེས་པ་ནས། ཆེད་དུ་བྱ་བ་གསུམ་དུ་ཤེས་པར་བྱའོ། །ཞེས་པའི་བར་གསུངས་ལ། དེ་གང་ལས་འཕྲོས་པ་ནི། རབ་འབྱོར་འདི་ལ་སེམས་ཅན་གྱི་
ཕུང་པོ་ཆེན་པོ་དང་སེམས་ཅན་གྱི་སྡེ་ཆེན་པོ་མཆོག་ཉིད་དུ་བྱེད་པར་འགྱུར་བ་དེའི་ཕྱིར་བྱང་ཆེན་ཞེས་བྱའོ་ཞེས་སོགས་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པའོ། །དང་པོ་ནི། ཐེག་ཆེན་སྒྲུབ་པའི་ཆེད་

[153A]༄༅། །དུ་བྱ་བ་འདི་ཆོས་ཅན། ཁྱོན་གང་གིས་ཤེས་པར་བྱ་བའི་གང་ཟག་ཡོད་དེ། རང་བྱུང་དུ་འགྱུར་བས་རང་བྱུང་གི་མིང་བཏགས་པ་བྱང་སེམས་རྣམས་ཀྱིས་ཤེས་པར་བྱ་བའི་ཕྱིར། གང་གི་སྒོ་ནས་ཤེས་པར་བྱེད་
པ་ཡོད་དེ། ཆེན་པོ་གསུམ་གྱི་སྒོ་ནས་ཤེས་པར་བྱེད་པ་ཡིན་པའི་ཕྱིར། ཆེན་པོ་གསུམ་ཡང་ཡོད་དེ། སེམས་ཅན་ཀུན་གྱི་མཆོག་ཉིད་དུ་བྱེད་པའི་སེམས་ཆེན་པོ་དང། སྤོང་བ་ཆེན་པོ་དང། རྟོགས་པ་ཆེན་པོ་དང་གསུམ་པོ་
རྣམས་སུ་ཡོད་པའི་ཕྱིར། གཉིས་པ་མཐའ་དཔྱད་པ་ལ་གསུམ་ལས། དང་པོ་ནི། ཁ་ཅིག་གང་གི་ཆེད་དུ་བྱང་སེམས་སྒྲུབ་པ་ལ་འཇུག་པའི་ཐོབ་བྱ་མཐར་ཐུག་ཐེག་ཆེན་སྒྲུབ་པའི་ཆེད་དུ་བྱ་བའི་མཚན་ཉིད་ཟེར་ན། ས་བཅུ་
པའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དེའི་དོན་དུ་གཉེར་བྱ་ཡིན་པའི་ཕྱིར། འདོད་མི་ནུས་ཏེ། སློབ་ལམ་ཡིན་པའི་ཕྱིར། གཞན་ཡང། དེ་མི་འཐད་པར་ཐལ། གཞན་དོན་ཐེག་ཆེན་
སྒྲུབ་པའི་ཆེད་དུ་བྱ་བ་ཡིན་པའི་ཕྱིར། དེར་ཐལ། བྱང་སེམས་ཀྱིས་གཞན་དོན་ཆེད་དུ་བྱ་དགོས་པའི་ཕྱིར། དེར་ཐལ། དེས་གཞན་དོན་གཙོ་བོར་བྱ་དགོས་པའི་ཕྱིར། ཁ་ཅིག་ཆེད་དུ་བྱ་བ་ཡིན་ན། ཐེག་ཆེན་སྒྲུབ་པའི་ཆེད་
དུ་བྱ་བ་ཡིན་པས་ཁྱབ་ཟེར་ན། དམན་པའི་མྱང་འདས་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་དམན་སྒྲུབ་པའི་ཆེད་དུ་བྱ་བ་ཡིན་པའི་ཕྱིར། འདོད་ན་སླའོ། །གཉིས་པ་རང་ལུགས་ནི། གང་གི་ཆེད་དུ་བྱང་
སེམས་སྒྲུབ་པ་ལ་འཇུག་པའི་ཐོབ་བྱ་མཐར་ཐུག་ཐེག་ཆེན་སྒྲུབ་པའི་ཆེད་དུ་བྱ་བ་མཐར་ཐུག་གི་མཚན་ཉིད། སྤྱིར་སངས་རྒྱས་ཀྱི་ཡོན་ཏན་ཐམས་ཅད་དང། འདིར་བསྟན་པའི་དབང་དུ་བྱས་ན། སྔར་བཤད་པ་ལྟར་ཆེན་པོ་གསུམ་

[153B] སངས་རྒྱས་འཕགས་པའི་རྒྱུད་ཀྱི་ཐུགས་རྗེ་ཆེན་པོ་ནི། སེམས་ཆེན་པོ་དང། མི་གནས་པའི་མྱང་འདས་ནི། སྤོང་བ་ཆེན་པོ་དང། རྣམ་མཁྱེན་ནི་རྟོགས་པ་ཆེན་པའོ། །གསུམ་པ་རྩོད་པ་སྤོང་བ་ལ། ཁ་
ཅིག་འདིར་བསྟན་པའི་ཆེན་པོ་གསུམ་མི་འགལ་བར་ཐལ། འདིར་སེམས་ཆེན་པོ་དང་རྟོགས་པ་ཆེན་པོ་མི་འགལ་བའི་ཕྱིར་ཟེར་ན། མ་ཁྱབ། རྟགས་དེར་ཐལ། སངས་རྒྱས་འཕགས་པའི་རྒྱུད་ཀྱི་ཆོས་ཐམས་ཅད་མངོན་སུམ་
དུ་རྟོགས་པའི་ཐུགས་རྗེ་ཆེན་པོ་དེ་དེ་གཉིས་ཀ་ཡིན་པའི་ཕྱིར། འདོད་མི་ནུས་ཏེ། འདིར་བསྟན་སྤོང་བ་ཆེན་པོ་ཡིན་ན། འདུས་མ་བྱས་ཡིན་དགོས་པའི་ཕྱིར། ཁ་ཅིག་སེམས་ཆེན་པོ་ཡིན་ན། སེམས་ཡིན་དགོས་པར་ཐལ་
རྟོགས་པ་ཆེན་པོ་ཡིན་ན། རྟོགས་པ་ཡིན་དགོས་པའི་ཕྱིར། དེར་ཐལ། སྙིང་རྗེ་ཆེན་པོ་ཡིན་ན། སྙིང་རྗེ་ཡིན་དགོས་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། སངས་རྒྱས་འཕགས་པའི་རྒྱུད་སྙིང་རྗེ་ཆེན་པོར་གྱུར་པའི་
སེམས་བྱུང་ཡོད་པའི་ཕྱིར། ཁ་ཅིག་འདིར་བསྟན་སེམས་ཆེན་པོ་ལ། སེམས་ཆེན་པོས་མ་ཁྱབ། འདིར་བསྟན་རྟོགས་པ་ཆེན་པོ་ལ་རྟོགས་པ་ཆེན་པོས་མ་ཁྱབ་གསུང། །
གོ་སྒྲུབ་
   ༈    །བདུན་པ་གོ་སྒྲུབ་ཆད་པ་ནི། དེ་དག་སོ་སོར་སྦྱིན་ལ་སོགས། །
ཞེས་སོགས་ཚིགས་སུ་བཅད་པ་གཅིག་གསུངས་ཏེ། དེའི་དོན་འགྲེལ་པར་འཆད་པ་ན། ཆོས་ཀྱི་སྦྱིན་པ་ལ་སོགས་སྦྱིན་པར་བྱེད་ན། ཞེས་པ་ནས། གོ་ཆའི་སྒྲུབ་པ་རྣམ་པ་དྲུག་གོ་ཞེས་པའི་བར་གསུངས་ལ། དེ་དག་གང་ལས་འཕྲོས་
པ་ཡོད་དེ། བྱང་ཆུབ་སེམས་དཔའ་ཆེན་པོ་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སྤྱོད་པའི་ཚེ། སྦྱིན་པ་ཡོངས་སུ་གཏོང་བ་དེ་དག་རྣམ་པ་ཐམས་ཅད་མཁྱེན་པ་ཉིད་དང་ལྡན་པའི་ཡིད་ལ་བྱ་བས་ཡོངས་སུ་གཏོང་སྟེ། ཞེས་སོགས་ལས་འཕྲོས་

[154A]༄༅། །པའི་ཕྱིར། འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པའོ། །དང་པོ་ནི། གོ་ཆའི་སྒྲུབ་པ་གང་ཡིན་པ་དེ་ནི་ཆོས་ཅན། ཁྱོད་འཆད་པའི་ཚུལ་ཡོད་དེ། སྦྱིན་པའི་སྦྱིན་པ་ནས་སྦྱིན་པའི་
ཤེས་རབ་ཀྱི་བར་དྲུག་དང། དེ་བཞིན་དུ་ཕར་ཕྱིན་ལྷག་མ་རྣམས་ལ་སྦྱར་བའི་དྲུག་ཚན་དྲུག་གིས་མདོའི་དོན་ཇི་ལྟ་བ་བཞིན་དུ་བཤད་པར་བྱ་བའི་ཕྱིར། དེ་ལྟར་དབྱེ་རུང་བ་ཡིན་ཏེ། གོ་ཆའི་སྒྲུབ་པ་དེ་དག་སོ་སོར་ཏེ་རེ་རེས་ཀྱང་
སྦྱིན་པ་ལ་སོགས་པ་རྣམ་པ་དྲུག་དྲུག་ཏུ་བསྡུས་པ་ཡིན་པའི་ཕྱིར།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་ཐེག་ཆེན་སེམས་བསྐྱེད་ལ་བརྟེན་ནས་ཆེན་པོ་གསུམ་ཐོབ་བྱེད་ཀྱི་སེམས་དཔའི་ཡེ་
ཤེས། སྒྲུབ་པའི་མཚན་ཉིད་ཟེར་ན། ཐེག་དམན་གྱི་སྒྲུབ་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། སེམས་དཔའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་ཐེག་ཆེན་སེམས་
བསྐྱེད་ལ་བརྟེན་ནས་ཆེན་པོ་གསུམ་ཐོབ་བྱེད་ཀྱི་སེམས་དཔའི་བྱ་བ། ཐེག་ཆེན་སྒྲུབ་པའི་མཚན་ཉིད་ཟེར་ན། མཚན་ཉིད་དེ་མི་འཐད་པར་ཐལ། སེམས་དཔའི་བྱ་བ་ལ་ལུས་ངག་གི་བྱ་བ་ཡོད་པའི་ཕྱིར། ཁྱབ་སྟེ། ཐེག་ཆེན་སྒྲུབ་
བ་ཡིན་ན་ཡེ་ཤེས་ཡིན་དགོས་ལ། ལུས་ངག་གི་བྱ་བ་ལ་གཟུགས་ཅན་ཡོད་པའི་ཕྱིར། ཁ་ཅིག་མཁྱེན་པ་ཡུལ་གྱི་སྒྲུབ་པ་ཡིན་ན། མཁྱེན་པ་གསུམ་ཡུལ་དུ་བྱེད་པས་ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་
ཆོས་ཅན། དེར་ཐལ། དེའི་ཕྱིར། དེར་ཐལ། མཁྱེན་གསུམ་གང་རུང་གི་རྣམ་པ་ཉམས་སུ་ལེན་པའི་སེམས་དཔའི་ཡེ་ཤེས་ཡིན་པའི་ཕྱིར། དེར་ཐལ། སེམས་དཔའི་ཡེ་ཤེས་ཡིན་པའི་ཕྱིར། འདོད་ན། དེའི་གཞལ་བྱར་

[154B] །ཁ་ཅིག་སྦྱོར་བ་བྱེ་བྲག་གི་སྒྲུབ་པ་ཡིན་ན། ཕྱིན་དྲུག་གི་ཉམས་ལེན་གྱིས་ཟིན་པས་ཁྱབ་ཟེར་ན། བདེན་འཛིན་གྱིས་བཅིངས་པའི་ཐེག་ཆེན་གྱི་ཚོགས་ལམ་ཆོས་ཅན། དེར་ཐལ། དེའི་ཕྱིར་
དེར་ཐལ། ཐེག་ཆེན་སྒྲུབ་པ་ཡིན་པའི་ཕྱིར། དེར་ཐལ། སེམས་དཔའི་ཡེ་ཤེས་ཡིན་པའི་ཕྱིར། འདོད་ན། སྟོང་ཉིད་རྟོགས་པའི་ཤེས་རབ་ཀྱིས་ཟིན་པར་ཐལ། འདོད་པའི་ཕྱིར། འདོད་མི་ནུས་ཏེ། བདེན་འཛིན་གྱིས་བཅིངས་པའི་ཕྱིར་
ཁ་ཅིག་ཕར་ཕྱིན་རེ་རེའི་ནང་དུ་དྲུག་དྲུག་ཚང་བར་བསྡུས་ནས་ཉམས་སུ་ལེན་པའི་སེམས་དཔའི་ཡེ་ཤེས། གོ་སྒྲུབ་ཀྱི་མཚན་ཉིད་ཟེར་ན། སྤྱོད་པ་ཕྱིན་དྲུག་ལ་སློབ་མི་ནུས་པའི་སེམས་དཔའི་ཡེ་ཤེས་ཆོས་ཅན། མཚན་ཉིད་དེར་
ཐལ། མཚོན་བྱ་དེའི་ཕྱིར་ཏེ། སེམས་དཔའི་རྣལ་འབྱོར་ཡིན་པའི་ཕྱིར། འདོད་ན་སླའོ། །ཁ་ཅིག་སྦྱིན་པའི་གོ་ཆ་ཡིན་ན། སྦྱིན་པ་ཡིན་པས་ཁྱབ་ཟེར་ན། བྱང་ཆུབ་སེམས་དཔའི་རྒྱུད་ཀྱི་སྦྱིན་པའི་འཁོར་གསུམ་བདེན་མེད་དུ་རྟོགས་
པའི་སྦྱིན་པའི་གོ་ཆ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། སྟོང་ཉིད་རྟོགས་པའི་སློབ་ལམ་ཡིན་པའི་ཕྱིར། ཁ་ཅིག་སྦྱིན་པའི་རྫས་ཡིན་ན། སྦྱིན་པ་ཡིན་པས་ཁྱབ་ཟེར་ན། དེ་མི་འཐད་པར་ཐལ། སྦྱིན་པའི་
རྫས་སུ་གྱུར་བའི་ཟང་ཟིང་གི་དངོས་པོ་དེ་སྦྱིན་པ་མ་ཡིན་པའི་ཕྱིར། དེར་ཐལ། སྦྱིན་པ་ནི་གཏོང་བ་པོ་གང་ཟག་གི་རྒྱུད་ཀྱི་བློ་ཞིག་ལ་འཇོག་དགོས་པའི་ཕྱིར། ཁ་ཅིག་སྦྱིན་པ་ཡིན་ན། སྦྱིན་པའི་ཕར་ཕྱིན་ཡིན་པས་ཁྱབ་ཟེར་ན་
རེ་ཞིག་སྟོང་ཉིད་རྟོགས་མ་མྱོང་བའི་གང་ཟག་གི་རྒྱུད་ཀྱི་སྦྱིན་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། འཇིག་རྟེན་རང་དགའ་བས་ཀྱང་སྦྱིན་པ་གཏོང་བ་

[155A]༄༅། །ཡོད་པའི་ཕྱིར། འདོད་ན། སྟོང་ཉིད་རྟོགས་པའི་ཤེས་རབ་ཀྱིས་ཟིན་པར་ཐལ། འདོད་པའི་ཕྱིར། འདོད་མི་ནུས་སོ། །འོན་ཀྱང་དཔྱད་དགོས་པ་ཡོད་དོ། །ཁ་ཅིག་ཚུལ་ཁྲིམས་ཡིན་ན། ཤེས་པ་
ཡིན་པས་ཁྱབ་ཟེར་ན། དགེ་སློང་རྣམ་དག་གི་རྒྱུད་ཀྱི་སོ་ཐར་གྱི་སྡོམ་པའི་ས་བོན་ཆོས་ཅན། དེར་ཐལ། དེའི་ཕྱིར། དེར་ཐལ། སྤོང་བའི་སེམས་པ་དང་བཅས་པ། །ས་བོན་དང་བཅས་ཡིན་ནོ་ཞེས། །ཞེས་གསུངས་པའི་ཕྱིར། འདོད་ན་སླ་
ཁ་ཅིག་བྱང་ཆུབ་སེམས་དཔའི་རྒྱུད་ཀྱི་སྡོམ་པ་ཡིན་ན། བྱང་ཆུབ་སེམས་དཔའི་སྡོམ་པ་ཡིན་པས་ཁྱབ་ཟེར་ན། དགེ་སློང་བྱང་ཆུབ་སེམས་དཔའི་རྒྱུད་ཀྱི་སྡོམ་པ་རྣམས་ཆོས་ཅན། དེར་ཐལ། དེའི་ཕྱིར། འདོད་ན། དེའི་རྒྱུད་ཀྱི་སོ་ཐར་གྱི་
སྡོམ་པ་དེ་ཡང། བྱང་སེམས་ཀྱི་སྡོམ་པ་ཡིན་པར་ཐལ། འདོད་པའི་ཕྱིར། འདོད་ན། མི་འཐད་པར་ཐལ། སོ་ཐར་གྱི་སྡོམ་པ་དེ་ཇི་སྲིད་འཚོའི་བར་དང། བྱང་སེམས་ཀྱི་སྡོམ་པ་བྱང་ཆུབ་ཀྱི་བར་འཇུག་པའི་ཁྱད་པར་ཡོད་པའི་ཕྱིར། ཁ་
ཅིག་བཟོད་པ་ཡིན་ན། ཡུལ་སེམས་ཅན་ཞིག་ལ་དམིགས་ནས་བཟོད་དོ་སྙམ་པའི་བཟོད་པ་ཡིན་པས་ཁྱབ་ཟེར་ན། བྱང་ཆུབ་སེམས་དཔའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཆོས་ལ་ངེས་ཐོབ་ཀྱི་བཟོད་པ་ཆོས་ཅན། དེར་
ཐལ། དེའི་ཕྱིར། འདོད་ན་སླའོ། །ཁ་ཅིག་བརྩོན་འགྲུས་ཡིན་ན། དམ་པའི་ཆོས་ཕྱིར་དུ་བརྩོན་པའི་བརྩོན་འགྲུས་ཡིན་པས་ཁྱབ་ཟེར་ན། རེ་ཞིག་ཟས་གོས་ཙམ་གྱི་ཕྱིར་དུ་འབད་པའི་བརྩོན་འགྲུས་ཆོས་ཅན། དེར་ཐལ། དེའི་ཕྱིར་
རྟགས་གསལ་སླ། ཁ་ཅིག་དེ་ལྟ་བུའི་བརྩོན་འགྲུས་དེ་བརྩོན་འགྲུས་མིན་ནོ་ཞེས་ཟེར་རོ། །ཁ་ཅིག་བསམ་གཏན་ཡིན་ན། བསམ་གཏན་གྱི་ཕར་ཕྱིན་ཡིན་པས་ཁྱབ་ཟེར་ན། ཕྱི་རོལ་པའི་རྒྱུད་ཀྱི་བསམ་གཏན་ཆོས་ཅན། དེར་

[155B] དེའི་ཕྱིར། དེར་ཐལ། དེའི་རྒྱུད་ལ་ཞི་གནས་ཡོད་པའི་ཕྱིར། འདོད་ན། ནང་པའི་རྒྱུད་ཀྱི་ཡོན་ཏན་དུ་ཐལ་ལོ། །ཁ་ཅིག་ཤེས་རབ་ཀྱི་ཕར་ཕྱིན་ཡིན་ན། ཤེས་རབ་ཡིན་པས་ཁྱབ་ཟེར་ན། ཐེག་ཆེན་མཐོང་ལམ་པར་
ཆད་མེད་ལ་པའི་ཡིད་ཀྱི་རྣམ་པར་ཤེས་པ་ཆོས་ཅན། དེར་ཐལ། དེའི་ཕྱིར། དེར་ཐལ། སྟོང་ཉིད་མངོན་སུམ་དུ་རྟོགས་པའི་སེམས་དཔའི་ཡེ་ཤེས་ཡིན་པའི་ཕྱིར། ཁ་ཅིག་ན་རེ། མ་ཁྱབ་གསུང་ན། སངས་རྒྱས་འཕགས་
པའི་རྒྱུད་ཀྱི་དོན་དམ་སེམས་བསྐྱེད་ཆོས་ཅན། དེར་ཐལ། དེའི་ཕྱིར། འདོད་ན། སེམས་བྱུང་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། གཙོ་སེམས་ཡིན་པའི་ཕྱིར། །རང་ལུགས་ལ། ཐེག་ཆེན་སེམས་བསྐྱེད་ལ་
བརྟེན་ནས་ཆེན་པོ་གསུམ་ཐོབ་བྱེད་ཀྱི་སེམས་དཔའི་ཡེ་ཤེས། ཐེག་ཆེན་སྒྲུབ་པའི་མཚན་ཉིད། དེ་ལ་དེར་གྱུར་པའི་མཁྱེན་པ་ཡུལ་གྱི་སྒྲུབ་པ་དང། སྦྱོར་བ་བྱེ་བྲག་གི་སྒྲུབ་པ་གཉིས། ཡང་དེ་ལ་གོ་སྒྲུབ། འཇུག་སྒྲུབ། ཚོགས་སྒྲུབ་
ངེས་འབྱུང་སྒྲུབ་པ་དང་བཞི་ཡོད། གཞན་གསུམ་འོག་ཏུ་འཆད་ལ། ཕར་ཕྱིན་རེ་རེའི་ནང་དུ་དྲུག་དྲུག་ཚང་བར་བསྡུས་ནས་ཉམས་སུ་ལེན་པའི་རིགས་སུ་གནས་པའི་སེམས་དཔའི་ཡེ་ཤེས། གོ་སྒྲུབ་ཀྱི་མཚན་ཉིད། དེ་ལ་རྒྱས་པར་
དབྱེ་ན། སྦྱིན་པའི་གོ་ཆ་དྲུག་ནས་ཤེས་རབ་ཀྱི་གོ་ཆའི་བར་སོ་དྲུག་ཡོད། སྤྱིར་སྦྱིན་པ་ལ་དབྱེ་ན། མི་འཇིགས་པ་སྐྱབས་ཀྱི་སྦྱིན་པ། ཟང་ཟིང་གི་སྦྱིན་པ། ཆོས་ཀྱི་སྦྱིན་པ་དང་གསུམ། ཚུལ་ཁྲིམས་ལ་ཉེས་སྤྱོད་སྡོམ་པའི་ཚུལ་
ཁྲིམས། དགེ་བ་ཆོས་སྡུད་ཀྱི་ཚུལ་ཁྲིམས། སེམས་ཅན་དོན་བྱེད་ཀྱི་ཚུལ་ཁྲིམས་དང་གསུམ། བཟོད་པ་ལ་སྡུག་བསྔལ་དང་ལེན་གྱི་བཟོད་པ། གནོད་པ་ལ་ཇི་མི་སྙམ་པའི་བཟོད་པ། ཆོས་ལ་ངེས་སེམས་ཀྱི་བཟོད་པ་དང་གསུམ་
[156A]༄༅། །བརྩོན་འགྲུས་ལ་གོ་ཆའི་བརྩོན་འགྲུས། སྦྱོར་བའི་བརྩོན་འགྲུས། ཆོག་མི་ཤེས་པའི་བརྩོན་འགྲུས་དང་གསུམ། བསམ་གཏན་དང་ཤེས་རབ་གཉིས་སོ་སོ་ལ། ཇི་ལྟ་ཇི་སྙེད་ལ་དམིགས་པའི་བསམ་གཏན་རེ་རེ་
དང། སེམས་ཅན་དོན་བྱེད་ཀྱི་བསམ་གཏན་དང་གསུམ་ཡོད་དོ། །གསུམ་པ་རྩོད་པ་སྤོང་བ་ལ། ཁ་ཅིག་མཁྱེན་པ་ཡུལ་གྱི་སྒྲུབ་པ་དང། སྦྱོར་བ་བྱེ་བྲག་གི་སྒྲུབ་པ་གཉིས་ལ་ཁྱབ་ཆེ་ཆུང་ཡོད་པར་ཐལ། དེ་གཉིས་ལ་
སྤྱི་དང་བྱེ་བྲག་གི་ཐ་སྙད་སྦྱར་བ་ལ་དགོས་པ་ཡོད་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། དེ་གཉིས་ཡིན་ཁྱབ་མཉམ་དུ་བཤད་པའི་ཕྱིར། ཁ་ཅིག་སོ་ཐར་གྱི་སྡོམ་པའི་ས་བོན་ཡིན་ན། སོ་ཐར་གྱི་སྡོམ་པ་ཡིན་དགོས་
པར་ཐལ། གོང་དུ་དམ་བཅའ་འཐད་པའི་ཕྱིར། ཟེར་ན། མ་ཁྱབ། འདོད་ན། མི་འཐད་པར་ཐལ། མི་མ་ཡིན་པའི་རྒྱུད་ལ་སོ་ཐར་གྱི་སྡོམ་པའི་ས་བོན་ཡོད་པའི་ཕྱིར། དེར་ཐལ། དེའི་རྒྱུད་ལ་སོ་ཐར་གྱི་སྡོམ་པ་སྐྱེ་རུང་བའི་ཕྱིར། ཁ་
ཅིག་གོ་སྒྲུབ་ཡིན་ན། ཕྱིན་དྲུག་ཉམས་ལེན་གྱིས་ཟིན་པས་ཁྱབ་པར་ཐལ། གོ་སྒྲུབ་འཆད་པའི་ཚེ། དེ་དག་སོ་སོར་སྦྱིན་ལ་སོགས། །ཞེས་སོགས་གསུངས་པའི་ཕྱིར། ཟེར་ན། མ་ཁྱབ་བོ་
འཇུག་སྒྲུབ་
   ༈    །བརྒྱད་པ་འཇུག་སྒྲུབ་ནི། བསམ་གཏན་གཟུགས་མེད་སྦྱིན་སོགས་དང། །ཞེས་པ་ནས། འཛེགས་པ་ཡིན་པར་ཤེས་པར་བྱ། །ཞེས་པའི་བར་གསུངས་ཏེ། དེའི་དོན་འཆད་པ་ན། འགྲེལ་པ་ལས། བསམ་གཏན་དང་གཟུགས་མེད་པའི་སྙོམས་པར་འཇུག་པ་
དང། ཞེས་པ་ནས། འཇུག་པའི་སྒྲུབ་པ་རྣམ་པ་དགུའོ། །ཞེས་པའི་བར་གསུངས། དེ་དག་གང་ལས་འཕྲོས་པའི་ཚུལ་ཡོད་དེ། ཤཱ་རིའི་བུས་སྨྲས་པ། ཚེ་དང་ལྡན་པ་གང་པོ་ཅི་ཙམ་གྱིས་ན་བྱང་ཆེན་ཐེག་པ་ལ་ཡང་དག་པར་འཇུག་

[156B] ཞེས་སོགས་ཀྱི་མདོ་ལས་བསམ་གཏན་བཞི་སོགས་བསྟན་པ་ལས་འཕྲོས་པ་ཡིན་པའི་ཕྱིར། འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པའོ། །དང་པོ་ནི། ཐེག་ཆེན་ལམ་གྱིས་བསྡུས་པའི་བསམ་གཏན་བཞི་དང་
གཟུགས་མེད་བཞིས་བསྡུས་པའི་འཇུག་སྒྲུབ་དང། སྦྱིན་སོགས་ཕྱིན་དྲུག་གིས་བསྡུས་པའི་འཇུག་སྒྲུབ་དང། མཐོང་སྒོམ་གྱི་ལམ་ཁྱད་པར་གྱི་ལམ་གྱིས་བསྡུས་པའི་ལམ་གྱི་འཇུག་སྒྲུབ། བྱམས་པ་ལ་སོགས་པ་ཚད་མེད་བཞིའི་
འཇུག་སྒྲུབ་དང། བདེན་གྲུབ་ཀྱི་དམིགས་པ་མེད་པ་དང་ལྡན་པའི་འཇུག་སྒྲུབ་དང། སྦྱིན་པ་ལྟ་བུ་ལ་མཚོན་ན། གང་ལ་སྦྱིན་པ། གང་གིས་སྦྱིན་པ། སྦྱིན་པའི་དངོས་པོའི་འཁོར་གསུམ་བདེན་མེད་དུ་རྟོགས་པའི་ཤེས་རབ་ཀྱིས་ཟིན་
པས་ན་རྣམ་པར་དག་པའི་འཇུག་སྒྲུབ་དང། དགེ་བ་རྣམས་ཆེད་དུ་བྱ་བ་ཆེན་པོ་གསུམ་གྱི་ཕྱིར་དུ་བསྔོ་བའི་འཇུག་སྒྲུབ་དང། མངོན་ཤེས་དྲུག་ལ་འཇུག་པའི་འཇུག་སྒྲུབ་དང། འབྲས་བུ་རྣམ་པ་ཀུན་མཁྱེན་པའི་ཚུལ་ལ་ནི་འཇུག་ཅིང་
ཉམས་སུ་ལེན་པའི་འཇུག་སྒྲུབ་ཀྱི་ཡེ་ཤེས་རྣམས་ཆོས་ཅན། ཐེག་ཆེན་ལ་འཛེག་པ་ཡིན་པར་ཤེས་པར་བྱ་སྟེ། ཐེག་པ་ཆེན་པོའི་རྒྱུ་འབྲས་ཀྱི་ཆོས་ཅི་རིགས་པ་གོང་འཕེལ་དུ་འཇུག་པའི་སྒྲུབ་པ་ཡིན་པའི་ཕྱིར། །གཉིས་པ་མཐའ་
དཔྱད་པ་ལ་གཉིས། བསམ་གཏན་གཟུགས་མེད་ཀྱི་རྣམ་གཞག་སྤྱིར་བསྟན་པ་དང། མཐའ་དཔྱད་པ་དངོས་སོ། །དང་པོ་ནི། སྐབས་འདིར་བསམ་གཟུགས་ཀྱི་རྣམ་གཞག་རྒྱས་པར་འཆད་པར་རིགས་ དོན་གྱི་
ངོ་བོ་ཙམ་ཞིག་བརྗོད་པར་བྱའོ། །དེ་ལ་གཉིས། བསམ་གཏན་དང། གཟུགས་མེད་ཀྱི་རྣམ་པར་བཞག་པའོ། །དང་པོ་ནི། ཐོག་མར་བསམ་གཏན་དང་པོའི་ཉེར་བསྡོགས་ཀྱིས་བསྡུས་པའི་ཞི་གནས་དང་ལྷག་མཐོང་གི་གོ་རིམ་ཤེས་དགོས་

[157A]༄༅། །ཏེ། དེ་ཡང་ཞི་གནས་མཚན་ཉིད་པ་གྲུབ་ནས། དེའི་རྗེས་སུ་ལྷག་མཐོང་བསྒོམ་དགོས་པ་ཡིན་གྱི། ཞི་གནས་མ་ཐོབ་པར་ལྷག་མཐོང་ཐོབ་པར་མི་འབྱུང་བའི་ཕྱིར་ཏེ། སྤྱོད་འཇུག་ལས་
གནས་རབ་ཏུ་ལྡན་པའི་ལྷག་མཐོང་གིས། །ཉོན་མོངས་རྣམ་པར་འཇོམས་པ་ཤེས་བྱས་ནས། །ཐོག་མར་ཞི་གནས་བཙལ་བྱ་ཞེས་གསུངས་པའི་ཕྱིར། ཞི་གནས་ཀྱང་ནང་ཏུ་འཇོག་པ་སོགས་སེམས་གནས་པའི་ཐབས་དགུ་ལ་བརྟེན་ནས་
སྒྲུབ་དགོས་པར་ཉན་ས་ནས་གསུངས་ཤིང། མདོ་སྡེ་རྒྱན་ལས་ཀྱང། དེ་གོམས་མངོན་པར་འདུ་མི་བྱེད། །དེ་ནས་དེ་ཡི་ལུས་དང་སེམས། །ཤིན་ཏུ་སྦྱངས་པ་ཆེ་ཐོབ་ནས། །ཡིད་ལ་བྱེད་དང་བཅས་ཞེས་བྱ། །ཞེས་གསུངས་པ་ལྟར་
གྲུབ་ནས་བསམ་གཏན་དང་པོའི་ཉེར་བསྡོགས་ཀྱི་ངོ་བོར་གྱུར་པའི་ལྷག་མཐོང་བསྒོམ་དགོས་ཏེ། ཀུན་བཏུས་ལས། ཡིད་ལ་བྱེད་པ་བདུན་གྱི་བསམ་གཏན་དང་པོ་ལ་སྙོམས་པར་འཇུག་སྟེ། བདུན་པོ་དེ་དག་ཀྱང་གང་ཞེ་ན། སྨྲས་པ། མཚན་
ཉིད་སོ་སོར་རིག་པ་ཡིད་བྱེད་དང། མོས་པ་ལས་བྱུང་བ་དང། རབ་ཏུ་དབེན་པ་དང། དགའ་བསྡུད་པ་དང། དཔྱོད་པ་བ་དང། སྦྱོར་བ་མཐར་ཐུག་པ་དང། སྦྱོར་བ་མཐར་ཐུག་པའི་འབྲས་བུ་ཡིད་ལ་བྱེད་པའོ། །ཞེས་གསུངས་པ་ལྟར། ཡིད་
བྱེད་བདུན་གྱི་ཐོག་མ་མཚན་ཉིད་ཡིད་སོ་སོར་རིག་པ་ཡིད་བྱེད་ན་མ་ཐོབ་པ་ན་བསམ་གཏན་དང་པོའི་ཉེར་བསྡོགས་ཀྱིས་བསྡུས་པའི་ལྷག་མཐོང་གི་འགོ་བརྩམས་པར་འཇོག་པའི་ཕྱིར། སྔ་མ་དྲུག་ཉེར་བསྡོགས་དང། བདུན་པ་ནི་
བསམ་གཏན་དང་པོའི་དངོས་གཞི་ལ་བཤད་ཅིང། ཡིད་བྱེད་དང་པོ་ནི་ལྷག་མཐོང་ལ་འཇུག་པའི་སྐབས་ཡིན་གྱི། ལྷག་མཐོང་དངོས་ནི་མོས་པ་ཡིད་བྱེད་ནས་ཐོབ་སྟེ། དེ་ཡང་ཡིད་བྱེད་དང་པོས་འདོད་པ་ལ་རགས་པ་དང། བསམ་

[157B] དེ་ནས་འདོད་པའི་ཉོན་མོངས་མངོན་འགྱུར་བ་ཕལ་ཆེར་སྤོང་བ་
ལ་ཡིད་བྱེར་ལྷག་མ་བཞི་དང། སྦྱོར་བ་མཐར་ཐུག་གི་འབྲས་བུ་ཡིད་བྱེད་ནི། དེ་དག་རེ་ཞིག་སྤངས་པའི་བསམ་གཏན་དང་པོའི་དངོས་གཞི་ལ་འཇོག་ཅིང། ཡིད་བྱེད་དེ་དག་གཞན་རྣམས་ལ་ཡང་འདྲ་བར་བཤད་དོ། །བསམ་གཏན་
གྱི་ངོ་བོ་དང་དབྱེ་བ་མདོར་བསྡུས་ཏེ་བཤད་པ་ནི། རྟོག་དཔྱོད་གང་རུང་གི་གཉེན་པོའི་ཡན་ལག་གིས་འདོད་པ་ལ་འདུན་པའི་འདུན་སྲེད་དང་བྲལ་བྱེད་ཀྱི་རིགས་སུ་གནས་པའི་བསམ་གཏན་དང་པོའི་ཉེར་བསྡོགས་དང། དེ་ལ་འདོད་
ཆགས་དང་བྲལ་བའི་རིགས་སུ་གནས་པའི་བསམ་གཏན་གཉིས་པའི་དངོས་གཞི་དང། དྲན་ཤེས་བཞིན་བཏང་སྙོམས་གཉེན་པོའི་ཡན་ལག་གིས་བསམ་གཏན་གཉིས་པའི་འདུན་སྲེད་དང་འབྲལ་བྱེད་ཀྱི་རིགས་སུ་གནས་པའི་བསམ་གཏན་གསུམ་
པའི་ཉེར་བསྡོགས་དང། དེ་ལ་འདོད་ཆགས་དང་བྲལ་བའི་རིགས་སུ་གནས་པའི་བསམ་གཏན་གསུམ་པའི་དངོས་གཞི་དང། བཏང་སྙོམས་ཡོངས་དག་གཉེན་པོའི་ཡན་ལག་གིས་བསམ་གཏན་གསུམ་པའི་འདུན་སྲེད་དང་བྲལ་བྱེད་ཀྱི་རིགས་སུ་
གནས་པའི་བསམ་གཏན་བཞི་པའི་ཉེར་བསྡོགས་དང། དེ་ལ་འདོད་ཆགས་དང་བྲལ་བའི་རིགས་སུ་གནས་པའི་བསམ་གཏན་བཞི་པའི་དངོས་གཞི་དང་བརྒྱད་དེ། བསྡུ་ན། བསམ་གཏན་དང་པོའི་སྙོམས་འཇུག་སོགས་བཞི་པོ་གང་རུང་དུ་འདུ་བ་ཡིན་

[158A]༄༅། །ཏེ། ཉེར་བསྡོགས་དེ་དང་དངོས་གཞི་གཉིས་གང་རུང་གཅིག་གིས་བསྡུས་པའི་ཕྱིར། བསམ་གཏན་དང་པོའི་ཉེར་བསྡོགས་ལ་དག་པ་བ་དང། ཟག་མེད་གཉིས་ཡོད་ལ། ཉོན་མོངས་ཅན་མེད་དོ། །
བསམ་གཏན་དང་པོ་ལ་ཡན་ལག་ལྔ་ཡོད་དེ། རྟོག་དཔྱོད་གཉིས། དགའ་བདེ་གཉིས། ཏིང་ངེ་འཛིན་གྱི་ཡན་ལག་དང་ལྔ་ཡོད་པའི་ཕྱིར། གཉིས་པ་ལ་ཡང་ལག་བཞི་ཡོད་དེ། ནང་རབ་ཏུ་དང་བ་དང་དགའ་བདེ་གཉིས་ཏིང་ངེ་འཛིན་གྱི་ཡན་ལག་
དང་བཞི་ཡོད་པའི་ཕྱིར། གསུམ་པ་ལ་ཡན་ལག་ལྔ་ཡོད་དེ། དྲན་པ་དང་ཤེས་བཞིན་བཏང་སྙོམས་གསུམ་དང་བདེ་བ་དང་སེམས་རྩེ་གཅིག་པའི་ཏིང་ངེ་འཛིན་རྣམས་སུ་ཡོད་པའི་ཕྱིར། བཞི་པ་ལ་ཡན་ལག་བཞི་ཡོད་དེ། དྲན་པ་དང་བཏང་
སྙོམས་ཡོངས་སུ་དག་པ་དང། ཚོར་བ་བཏང་སྙོམས་དང་སེམས་རྩེ་གཅིག་པའི་ཏིང་ངེ་འཛིན་རྣམས་སུ་ཡོད་པའི་ཕྱིར། གཞན་ཡང། བསམ་གཏན་གྱི་སྙོམས་འཇུག་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན། རྒྱུ་སྙོམས་འཇུག་གི་བསམ་
གཏན་དང། འབྲས་བུ་སྐྱེ་བའི་བསམ་གཏན་དང། དེ་ལ་ཡང་ཕྱེ་བ་རྣམས་སུ་ཡོད་དོ། །འདི་རྣམས་ཀྱི་སྐབས་སུ་གྲུབ་མཐའི་ཁྱད་པར་གྱིས་བཞེད་པ་སོ་སོ་རྣམས་སུ་དང་ཞིབ་པར་ནི་གཞན་དུ་བལྟའོ། །གཉིས་པ་གཟུགས་མེད་
ལ། གཟུགས་དང་ཐོགས་པའི་འདུ་ཤེས་རགས་པར་མཐོང་ནས་འདུ་ཤེས་དེ་བཤིག་ཅིང་ནམ་མཁའ་ལྟར་མཐའ་ཡས་སོ་སྙམ་དུ་གོམས་པའི་གཟུགས་མེད་ཀྱི་སྙོམས་འཇུག་དང་པོ་དང། ནམ་མཁའི་འདུ་ཤེས་དེ་ཉིད་དགག་བྱར་བལྟས་
ནས་རྣམ་པར་ཤེས་པ་མཐའ་ཡས་སོ་སྙམ་དུ་གོམས་པའི་གཟུགས་མེད་ཀྱི་སྙོམས་འཇུག་གཉིས་པ་དང། རྣམ་ཤེས་ཀྱི་འདུ་བྱེད་དེ་ཉིད་དགག་བྱར་བལྟས་ནས་གཟུང་བྱ་རགས་པ་ཅི་ཡང་མེད་དོ་སྙམ་དུ་གོམས་པའི་གཟུགས་མེད་ཀྱི་སྙོམས་

[158B] ཅི་ཡང་མེད་ཀྱི་འདུ་ཤེས་དེ་ཉིད་དགག་བྱར་བལྟས་ནས་འདུ་ཤེས་རགས་པ་ཡོད་པ་ཡང་མ་ཡིན་ཕྲ་བ་མེད་པ་ཡང་མ་ཡིན་སྙམ་དུ་ཡིད་ལ་གོམས་པའི་གཟུགས་མེད་ཀྱི་སྙོམས་འཇུག་བཞི་རྣམས་སུ་ཡོད་ལ། དེ་རེ་རེ་ལའང་ཉེར་
བསྡོགས་དང་དངོས་གཞི་གཉིས་གཉིས་ཡོད་དོ། །དེ་དག་ལ་ཡན་ལག་མི་འདྲ་བ་མ་གསུངས་ཤིང། དམིགས་པ་མི་འདྲ་བའི་སྒོ་ནས་འཇོག་གཟུགས་མེད་ན་གནས་གོང་འོག་གི་ཁྱད་པར་མེད་ཅིང། བསམ་གཏན་གྱི་དབང་གིས་སྐྱེ་བ་མཆོག་དམན་གྱི་ཁྱད་པར་ཡོད་
དོ། །འོན་ཀྱང་གཟུགས་མེད་ཀྱི་སྙོམས་འཇུག་དང་གཟུགས་མེད་ཀྱི་གནས་གཉིས་ཁྱད་པར་ཤེས་དགོས་ཏེ། གཟུགས་མེད་ཀྱི་སྙོམས་འཇུག་ནི་འདོད་ཁམས་པའི་རྒྱུད་ལ་ཡང་ཡོད་ལ། དེའི་གནས་མི་ལྷ་གནས་སུ་འཇོག་དགོས་པའི་ཕྱིར། དེ་དག་ནི་རགས་པའི་དབང་
དུ་བྱས་ཀྱི། ཞིབ་པར་ཡང་གཞན་དུ་བལྟའོ། །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་སེམས་དཔའི་ཡེ་ཤེས་ཡིན་ན། འཇུག་སྒྲུབ་ཡིན་པས་ཁྱབ་ཟེར་ན། ཐེག་ཆེན་གྱི་ཚོགས་ལམ་ཆོས་ཅན། དེར་ཐལ། དེའི་ཕྱིར། འདོད་
ན། ཐེག་ཆེན་གྱི་སྦྱོར་ལམ་ཐོབ་པར་ཐལ་ལོ། །ཁ་ཅིག་སྟོང་ཉིད་མངོན་སུམ་དུ་རྟོགས་པའི་སེམས་དཔའི་ཡེ་ཤེས་ཡིན་ན། འཇུག་སྒྲུབ་ཡིན་པས་ཁྱབ་ཟེར་ན། ཐེག་དམན་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པའི་རྒྱུད་ཀྱི་
སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། དེར་ཐལ། དེའི་ཕྱིར། རྟགས་གསལ་སླ། ཁ་ཅིག་ཐེག་ཆེན་སྦྱོར་ལམ་ཐོབ་པའི་ཡེ་ཤེས་ཡིན་ན། འཇུག་སྒྲུབ་ཡིན་པས་ཁྱབ་ཟེར་ན། རྣམ་མཁྱེན་ཆོས་ཅན། དེར་ཐལ། དེའི་ཕྱིར་
དེར་ཐལ། ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། འདོད་ན་སེམས་དཔའི་ཡེ་ཤེས་ཡིན་པར་ཐལ། །འདོད་པའི་ཕྱིར། འདོད་མི་ནུས་སོ། །ཁ་ཅིག་ཐེག་པ་ཆེན་པོའི་བརྒྱུ་འབྲས་ཀྱི་ཆོས་ཅི་རིགས་པ་སྦྱོར་བའི་སྒོ་ནས་ཉམས་སུ་ལེན་པའི་སྡོམ་བྱུང་དུ་གྱུར་པའི་

[159A]༄༅། །སེམས་དཔའི་རྣལ་འབྱོར། འཇུག་སྒྲུབ་ཀྱི་མཚན་ཉིད་ཟེར་ན། དམན་ལམ་སྔོན་དུ་མ་སོང་བའི་བྱང་སེམས་ཚོགས་ལམ་པའི་རྒྱུད་ཀྱི་སྒོམ་བྱུང་གི་ཤེས་རབ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ་
ཆོས་ཅན་དེའི་ཕྱིར། འདོད་ན་སླ། རང་ལུགས་ལ། ཐེག་ཆེན་སྦྱོར་ལམ་ཐོབ་པའི་གང་ཟག་གི་རྒྱུད་ཀྱི་སྟོང་ཉིད་རྟོགས་པའི་ཤེས་རབ་ཀྱིས་ཟིན་པའི་སྒོ་ནས་ཐེག་པ་ཆེན་པོའི་རྒྱུ་འབྲས་ཀྱི་ཆོས་ཅི་རིགས་པ་སྦྱོར་བ་ལག་ལེན་གཙོ་བོར་གྱུར་པའི་བྱ་
བས་ཉམས་སུ་ལེན་པའི་སེམས་དཔའི་ཡེ་ཤེས། འཇུག་སྒྲུབ་ཀྱི་མཚན་ཉིད། དེ་ལ་སྔར་བཤད་པ་ལྟར་དགུ་ཡོད། གསུམ་པ་རྩོད་པ་སྤོང་བ་ལ། ཁ་ཅིག་ཐེག་ཆེན་གྱི་ཚོགས་ལམ་ན་འཇུག་སྒྲུབ་མེད་པར་ཐལ། དམ་བཅའ་འཐད་པའི་ཕྱིར་
འདོད་ན། དེ་ཡོད་པར་ཐལ། འགྲེལ་ཆེན་ལས། གོ་ཆ་དང་འཇུག་པའི་སྒྲུབ་པ་དང་ནི་གོ་རིམ་བཞིན་དུ་བརྒྱུད་དང་དངོས་སུ་སྦྱོར་བའི་རང་བཞིན་ཚོགས་དང་མོས་པས་སྤྱོད་པས་བསྡུས་པ་ཡིན་ནོ། །ཞེས་གསུངས་པའི་ཕྱིར། ཟེར་ན། མ་ཁྱབ་སྟེ་
དེ་ནི་གོ་སྒྲུབ་ཚོགས་ལམ་དང་འཇུག་སྒྲུབ་མོས་སྤྱོད་ཀྱིས་སྦྱོར་ལམ་ནས་འཇོག་པའི་དོན་ཡིན་པའི་ཕྱིར། དེ་ལྟར་མིན་ན། དེ་གཉིས་གང་རུང་ཡིན་ན། ཚོགས་ལམ་དང་སྦྱོར་ལམ་གང་རུང་གིས་བསྡུས་པས་ཁྱབ་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་སོ་
ཚོགས་སྒྲུབ་
   ༈    །དགུ་པ་ཚོགས་སྒྲུབ་ནི། བརྩེ་དང་སྦྱིན་ལ་སོགས་པ་དྲུག་ཅེས་པ་ནས། རིམ་པ་ཡིན་པར་ཤེས་པར་བྱ། །ཞེས་པའི་བར་གསུངས་ཏེ། དེའི་དོན་འགྲེལ་པར་འཆད་པ་ན། སྙིང་རྗེ་ཆེན་པོ་དང། སྦྱིན་པ་དང། ཚུལ་
ཁྲིམས་དང། ཞེས་པ་ནས། ཚོགས་ཀྱི་སྒྲུབ་པ་རྣམ་པ་བཅུ་བདུན་ནོ་ཞེས་པའི་བར་དང། དེ་ལ་ཡེ་ཤེས་ཀྱི་ཚོགས་ནི། ནང་དང། ཕྱི་དང་དེ་གཉིས་ཀ་དང། ཞེས་པ་ནས། གཞན་གྱི་ངོ་བོའི་སྟོང་པ་ཉིད་ཀྱི་བྱེ་བྲག་གིས་རྣམ་པ་ཉི་ཤུའོ། །ཞེས་

[159B] དེ་དག་གང་ལས་འཕྲོས་པ་ཡོད་དེ། གོ་སྒྲུབ་དང་འཇུག་སྒྲུབ་ལས་འཕྲོས་ནས། མདོ་ལས། དེས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་ན་སེམས་ཅན་དམྱལ་བའི་མེའི་ཕུང་པོ་ཇི་
སྙེད་ཡོད་པ་དེ་དག་ཐམས་ཅད་ཞི་བར་བྱས་ཤིང། ཞེས་སོགས་གསུངས་པ་ལས་འཕྲོས་པའི་ཕྱིར། འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པའོ། །དང་པོ་ནི་ཚོགས་སྒྲུབ་ཆོས་ཅན། ཁྱོད་ཉམས་སུ་ལེན་པའི་རིམ་པ་ལ་བཅུ་
བདུན་ཡོད་པ་ཡིན་པར་ཤེས་པར་བྱ་སྟེ། དེ་ཡང་བརྩེ་བ་སྙིང་རྗེ་ཆེན་པོའི་སྒྲུབ་པ་དང། སྦྱིན་པ་ལ་སོགས་པ་ཕྱིན་དྲུག་ཉམས་སུ་ལེན་པའི་དེ་དང། ཞེ་གནས་ལྷག་མཐོང་དང་བཅས་པའི་དེ་དང། ཞི་ལྷན་ཟུང་དུ་འབྲེལ་བའི་ལམ་གང་ཡིན་པའི་
དེ་དང། གཞན་དོན་སྒྲུབ་པའི་ཐབས་ལ་མཁས་པ་གང་ཡིན་པ་དེ་དང། ཡེ་ཤེས་དང་ནི་བསོད་ནམས་ཀྱི་དེ་དང། མཐོང་སྒོམ་གྱི་ལམ་གྱི་དེ་དང། ཚིག་དོན་གྱི་གཟུགས་ཀྱི་དེ་དང། ས་བཅུ་པའི་དེ་དང། གཉེན་པོའི་ཚོགས་ཀྱི་སྒྲུབ་པ་ཡི་ཁྱད་པར་
དང་བཅུ་བདུན་རྣམས་སུ་ཡོད་པའི་ཕྱིར།    ༈    །གཉིས་པ་མཐའ་དཔྱད་པ་ལ་དངོས་དང། ཡེ་ཤེས་ཀྱི་ཚོགས་བཤད་པ་དང་གཉིས། དང་པོ་ལ་གསུམ་ལས། དང་པོ་ལ་ཁ་ཅིག་རང་འབྲས་བྱང་ཆེན་འབྱིན་པར་བྱེད་པའི་སེམས་དཔའི་ཡེ་
ཤེས། ཚོགས་སྒྲུབ་ཀྱི་མཚན་ཉིད་ཟེར་ན། ཐེག་ཆེན་གྱི་ཚོགས་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། སེམས་དཔའི་ཡེ་ཤེས་ཡིན་པའི་ཕྱིར། འདོད་ན། ཐེག་ཆེན་གྱི་སྦྱོར་ལམ་ཆོས་མཆོག་ཐོབ་པའི་ཡེ་ཤེས་ཡིན་པར་
ཐལ་ལོ། །ཁ་ཅིག་རང་གི་ཉེར་འབྲས་བྱང་ཆེན་དངོས་སུ་འབྱིན་པའི་སེམས་དཔའི་ཡེ་ཤེས། ཚོགས་སྒྲུབ་ཀྱི་མཚན་ཉིད་ཟེར་ན། ཐེག་ཆེན་གྱི་སྦྱོར་ལམ་ཆོས་མཆོག་ཆེན་པོ་སྐད་ཅིག་དང་པོའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་

[160A]༄༅། །དེའི་ཕྱིར། དེར་ཐལ། ཐེག་ཆེན་སྦྱོར་ལམ་ཆོས་མཆོག་ཆེན་པོ་ཐོབ་པའི་སེམས་དཔའི་ཡེ་ཤེས་ཡིན་པའི་ཕྱིར། འདོད་ན། དེས་རང་གི་ཉེར་འབྲས་གནས་སྐབས་ཀྱི་བྱང་ཆུབ་ཆེན་པོ་དངོས་སུ་འབྱིན་པར་ཐལ། འདོད་པ་
གང་ཞིག་དེས་རང་གི་ཉེར་འབྲས་མཐར་ཐུག་གི་བྱང་ཆེན་དངོས་སུ་མི་འབྱིན་པའི་ཕྱིར། དང་པོ་དངོས། ཕྱི་མ་དེར་ཐལ། ཐེག་ཆེན་གྱི་མཐོང་ལམ་མ་ཐོབ་པའི་ཕྱིར། འདོད་མི་ནུས་ཏེ། དེ་དང་གནས་སྐབས་ཀྱི་བྱང་ཆེན་ཐེག་ཆེན་གྱི་མཐོང་ལམ་གཉིས་
ཀྱི་བར་དུ་ཐེག་ཆེན་གྱི་སྦྱོར་ལམ་ཆོས་མཆོག་ཆེན་པོ་སྐད་ཅིག་གཉིས་པ་དེས་ཆོད་པའི་ཕྱིར། ཁ་ཅིག་ཚོགས་སྒྲུབ་ཡིན་ན། བྱང་ཆེན་གྱི་རྒྱུ་ཡིན་པས་ཁྱབ་ཟེར་ན། ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། འདོད་ན། མི་འཐད་
པར་ཐལ། བྱང་ཆེན་འདུས་མ་བྱས་ཡིན་པའི་ཕྱིར། ཁ་ཅིག་གནས་སྐབས་ཀྱི་བྱང་ཆུབ་ཆེན་པོ་ཡིན་ན། བྱང་ཆུབ་ཆེན་པོ་ཡིན་པས་ཁྱབ་ཟེར་ན། རེ་ཞིག་དེ་མི་འཐད་པར་ཐལ། བྱང་ཆུབ་ཆེན་པོ་ཡིན་ན། སངས་རྒྱས་ཡིན་དགོས་པའི་ཕྱིར། དེར་
ཐལ། ཆེན་པོ་གསུམ་གང་རུང་ཡིན་ན། སངས་རྒྱས་ཡིན་དགོས་པའི་ཕྱིར། ཡང་ན་ཁྱད་པར་འབྱེད་དོ། །གཉིས་པ་རང་ལུགས་ལ། ཐེག་ཆེན་སྦྱོར་ལམ་ཆོས་མཆོག་ཆེན་པོ་ཐོབ་པའི་གང་ཟག་གི་རྒྱུད་ཀྱི་རང་འབྲས་བྱང་ཆེན་འབྱིན་པར་བྱེད་པའི་
སེམས་དཔའི་ཡེ་ཤེས། ཚོགས་སྒྲུབ་ཀྱི་མཚན་ཉིད། དབྱེ་ན། ཕྱིན་དྲུག་ལ་སྦྱར་བའི་དྲུག་ཞི་ལྷག་གཉིས་དང་ཡེ་ཤེས་དང་བསོད་ནམས་གཉིས་སོ་སོར་ཕྱེ་བའི་བཞི། གཞན་རྣམས་གོ་སླབས་བཅུ་བདུན་ནོ། །གསུམ་པ་རྩོད་པ་སྤོང་བ་
ལ། ཁ་ཅིག་གནས་སྐབས་ཀྱི་བྱང་ཆེན་ཡིན་ན། བྱང་ཆེན་ཡིན་དགོས་པར་ཐལ། གནས་སྐབས་ཀྱི་སྙིང་རྗེ་ཆེན་པོ་ཡིན་ན། སྙིང་རྗེ་ཆེན་པོ་ཡིན་དགོས་པའི་ཕྱིར་ཟེར་ན། མ་ཁྱབ་སྙམ། ཁ་ཅིག་སྙིང་རྗེ་ཆེན་པོ་དེ་ཚོགས་སྒྲུབ་ཡིན་པར་ཐལ་

[160B] བརྩེ་དང་ཞེས་གསུངས་པའི་ཕྱིར། ཟེར་ན། མ་ཁྱབ་སྟེ། དེའི་དོན་ནི། དེར་གྱུར་པའི་ཚོགས་སྒྲུབ་ཡོད་པ་ལ་དགོངས་པའི་ཕྱིར། གོང་དུ་འཇུག་སྒྲུབ་ཀྱི་སྐབས་སུ་བྱམས་སོགས་ཚད་མེད་བཞི་དང། འདིར་གཟུངས་ཀྱི་ཚོགས་སྒྲུབ་ལས་
འཕྲོས་པའི་བཤད་པ་མང་དུ་སྣང་ཡང་མ་བྲིས་ཀྱང་ཤེས་པར་བྱའོ། །གཉིས་པ་ཡེ་ཤེས་ཀྱི་ཚོགས་བཤད་པ་ལ། ནང་དང་ཕྱི་རོལ་རྣམས་དང་ནི། །གཉིས་དང་སྟོང་པའི་དངོས་པོ་དང། །ཕྱོགས་དང་མྱ་ངན་འདས་ལམ་དང། །རྐྱེན་ལས་སྐྱེས་
དང་ཅིག་ཤོས་དང། །མཐའ་འདས་ཐོག་མ་དོར་བ་མེད། །རང་བཞིན་དང་ནི་ཆོས་ཀུན་དང། །ཆོས་སྐྱེ་ལ་སོགས་འདས་སོགས་དང། །ལྡན་དང་ཅིག་ཤོས་ངོ་བོ་དང། །མཁའ་དང་སྟོང་པ་ཞེས་བྱ་དང། །ཆོས་ཀྱི་གཞན་གྱི་ངོ་བོ་ཉིད། །རང་རང་ངོ་བོས་སྟོང་པའི་
ཕྱིར། །སྟོང་པ་ཉིད་ནི་ཤི་ཤུར་འདོད། །ཅེས་འགྲེལ་པ་ལས་གསུངས་པ་ལྟར། དོན་བསྡུས་ཏེ་བརྗོད་ན། སྟོང་པ་ཉིད་དེ་ལ་ཉི་ཤུ་ཡོད་དེ། ནང་སྐྱེ་མཆེད་དྲུག་བདེན་པས་སྟོང་པ་ནི་ནང་སྟོང་པ་ཉིད་དང། ཕྱི་རོལ་གྱི་སྐྱེ་མཆེད་དྲུག་བདེན་པས་སྟོང་པ་ཕྱི་
སྟོང་པ་ཉིད་དང། ཉི་ནང་གཉིས་ཀ་འམ་དབང་རྟེན་བདེན་པས་སྟོང་པ་ཕྱི་ནང་གང་གཉིས་ཀ་སྟོང་པ་ཉིད་དང། སྟོང་ཉིད་བདེན་སྟོང་སྟོང་པ་ཉིད་སྟོང་པ་ཉིད་དང། ཕྱོགས་བཅུ་བདེན་སྟོང་ཆེན་པོ་སྟོང་པ་ཉིད་དང། མྱང་འདས་བདེན་སྟོང་དོན་དམ་པ་སྟོང་པ་
ཉིད་དང། འདུས་བྱས་བདེན་སྟོང་འདུས་བྱས་སྟོང་པ་ཉིད་དང། འདུས་མ་བྱས་བདེན་སྟོང་འདུས་མ་བྱས་སྟོང་པ་ཉིད་དང། རྟག་ཆད་བདེན་སྟོང་མཐའ་ཡས་འདས་པ་སྟོང་པ་ཉིད་དང། འཁོར་བའི་མཐའ་བདེན་སྟོང་ཐོག་མ་དང་ཐ་མ་
མེད་པ་སྟོང་པ་ཉིད་དང། བླང་དོར་བདེན་སྟོང་དོར་བ་མེད་པ་སྟོང་པ་ཉིད་དང། གནས་ལུགས་བདེན་སྟོང་རང་བཞིན་སྟོང་པ་ཉིད་དང། ཆོས་ཐམས་ཅད་བདེན་སྟོང་ཆོས་ཐམས་ཅད་སྟོང་པ་ཉིད་དང། སྐྱེ་འགག་སོགས་བདེན་སྟོང་རང་གི་

[161A]༄༅། །མཚན་ཉིད་སྟོང་པ་ཉིད་དང། དུས་གསུམ་བདེན་སྟོང་མི་དམིགས་པ་སྟོང་པ་ཉིད་དང་རྒྱུ་རྐྱེན་ལས་སྐྱེས་པ་བདེན་སྟོང་དངོས་པོ་མེད་པའི་ངོ་བོ་ཉིད་སྟོང་པ་ཉིད་དང། ཕུང་པོ་ལྔ་བདེན་སྟོང་དངོས་བསྟོང་
པ་ཉིད་དང། ནམ་མཁའ་བདེན་སྟོང་དངོས་པོ་མེད་པ་སྟོང་པ་ཉིད་དང། རང་བཞིན་སྟོང་པ་ཉིད་བདེན་སྟོང་རང་གི་ངོ་བོ་སྟོང་པ་ཉིད་དང། བྱེད་པ་པོ་གཞན་གྱིས་སྟོང་པའི་སྟོང་པ་ཉིད་གཞན་གྱི་ངོ་བོ་སྟོང་པ་ཉིད་དང་ཉི་ཤུ་ཡོད་པའི་ཕྱིར། དེ་
ལས་ཅུང་ཟད་བསྡུ་ན། བཅུ་དྲུག་ཡོད་ལ། བཅུ་དྲུག་པོ་བསྡུ་ན། ཕྱི་མ་བཞིར་འདུ་ཞིང། ཤིན་ཏུ་བསྡུ་ན། འདུས་བྱས་སྟོང་པ་ཉིད་དང། འདུས་མ་བྱས་སྟོང་པ་ཉིད་གཉིས་སུ་འདུ་བར་བཤད་དོ།    ༈    །ཚོགས་སྒྲུབ་ལ་
ཡང་བསོད་ནམས་དང་ཡེ་ཤེས་ཀྱི་ཚོགས་གཉིས་ལས། ཡེ་ཤེས་ཀྱི་ས་བཅུའི་ཚོགས་ནི་མཉམ་གཞག་ཡེ་ཤེས་རྣམས་ལ་བྱེད་པར་སྟོང་ཉིད་རྐང་གྲངས་ཀྱིས་སྟོན་པའི་ཡུམ་གྱི་མདོའི་ཚིག་རྣམས་ཀྱི་ཡུལ་གྱིས་ཡུལ་ཅན་
འཕངས་པའི་སྒོ་ནས་བསྟན་ལ། བསོད་ནམས་ཀྱི་ཚོགས་ལ་སའི་ཚོགས་བཅུ་པོ་རིམ་པ་བཞིན་དུ་འཆད་པ་ལ། ཡོངས་སུ་སྦྱོང་བ་རྣམ་བཅུ་ཡིས། །ཞེས་པ་ནས། བཅུ་པ་ཡིན་པར་ཤེས་པར་བྱ། །ཞེས་པའི་བར་གསུངས་
འདིའི་སྐབས་སུ་སའི་ཡོན་ཏན་སྤྱིར་བསྟན་པ་དང། ས་སོ་སོའི་ཡོངས་སྦྱོང་བྱེ་བྲག་ཏུ་བཤད་པ་གཉིས་ལས། དང་པོ་ལ་གཉིས། ཁྱད་གཞི་སའི་ངེས་ཚིག་དང། ཁྱད་ཆེས་སའི་ཡོན་ཏན་བཤད་པའོ། །དང་པོ་ནི། ཤེས་བྱ་
ཆོས་ཅན། བྱང་སེམས་འཕགས་པའི་ས་བཅུ་པོ་དེ་ལ་ས་ཞེས་བརྗོད་པའི་རྒྱུ་མཚན་ཡོད་དེ། རང་ལ་བརྟེན་ནས་ཡོན་ཏན་གོང་དུ་འགྲོ་བའི་རྟེན་གཞི་བྱེད་པས་ན་དེ་ལྟར་དུ་བརྗོད་པའི་ཕྱིར། དེ་ཡང་རྒྱས་པར་མདོ་སྡེ་རྒྱན་

[161B] འཇུག་འགྲེལ་ལས་བཤད་པ་ལྟར་རོ། །གཉིས་པ་ལ་དྲུག་ཕར་ཕྱིན་ལྷག་ཚུལ། སྐྱེ་བ་འཛིན་ཚུལ། ཡོན་ཏན་གྱི་གྲངས། རྟོགས་པའི་ཁྱད་པར། སྤང་བྱའི་ཁྱད་པར། སྨོན་ལམ་གྱི་ཁྱད་པར་རོ། དང་པོ་ཡོད་དེ། ས་དང་པོ་ནས་སྦྱིན་པའི་
ཕར་ཕྱིན་གྱི་ཉམས་ལེན་ལྷག་པར་ཐོབ་པ་ནས། བཅུ་པར་ཡེ་ཤེས་ཀྱི་ཕར་ཕྱིན་གྱི་ཉམས་ལེན་ལྷག་པར་ཐོབ་པའི་ཕྱིར། གཉིས་པ་ཡོད་དེ། ས་དང་པོར་འཛམ་བུའི་གླིང་ལ་དབང་བའི་འཁོར་ལོས་བསྒྱུར་པའི་རྒྱལ་པོར་སྐྱེ་བ་འཛིན། དེ་བཞིན་
དུས་གཉིས་པར་གླིང་བཞིར། གསུམ་པར་སུམ་ཅུ་རྩ་གསུམ། བཞི་པར་འཐབ་བྲལ། ལྔ་པར་དགའ་ལྡན། དྲུག་པར་འཕྲུལ་དགའ། བདུན་པར་གཞན་འཕྲུལ་དབང་བྱེད། བརྒྱད་པར་སྟོང་དང་པོའི་བདག་པོ། དགུ་པར་སྟོང་གསུམ་གྱི་བདག་
པོ༑ བཅུ་པར་གནས་གཙང་མའི་ལྷའི་རྒྱལ་པོ་དབང་ཕྱུག་ཆེན་པོར་སྐྱེ་བ་འཛིན་པའི་ཕྱིར། གསུམ་པ་ཡོད་དེ། ས་དང་པོར་ཡོན་ཏན་བརྒྱ་ཕྲག་བཅུ་གཉིས་ཐོབ། སངས་རྒྱས་བརྒྱའི་ཞལ་མཐོང། སངས་རྒྱས་བརྒྱས་བྱིན་གྱིས་བརླབ། ཚེ་བསྐལ་
པ་བརྒྱར་གནས། སྔོན་དང་ཕྱི་མའི་མཐར་བསྐལ་པ་བརྒྱ་བརྒྱ་ལ་ཡེ་ཤེས་ཀྱི་གཟིགས་པ་འཇུག་ཏིང་ངེ་འཛིན་བརྒྱ་བརྒྱ་ལ་སྙོམས་པར་འཇུག་ཅིང་ལྡང། འཇིག་རྟེན་ཁམས་བརྒྱ་གཡོ་བར་ནུས། དེ་བརྒྱ་སྣང་བར་བྱེད། དེ་བརྒྱར་འགྲོ་ཆོས་སྒོ་
བརྒྱ་འབྱེད། སྤྲུལ་པ་བརྒྱ་འབྱེད། སྤྲུལ་པ་རེ་རེའི་འཁོར་དུ་བྱང་སེམས་བརྒྱ་ཕྲག་རེས་བསྐོར་བར་བྱེད་ནུས་པའི་ཡོན་ཏན་རྣམས་ཐོབ་པར་འགྱུར་བའི་ཕྱིར། དེ་བཞིན་དུ་གཉིས་པར་ཡོན་ཏན་དེ་དག་སྟོང་འགྱུར། གསུམ་པར་འབུམ། བཞི་
པར་བྱེ་བ་ཕྲག་བརྒྱ། ལྔ་པར་བྱེ་བ་ཕྲག་སྟོང། དྲུག་པར་བྱེ་བ་བརྒྱ་ཕྲག་སྟོང། བདུན་པར་བྱེ་བ་ཁྲག་ཁྲིག་འབུམ། བརྒྱད་པར་སྟོང་གསུམ་འཇིག་རྟེན་གྱི་ཁམས་འབུམ་གྱི་རྡུལ་ཕྲ་རབ་ཀྱི་གྲངས་དང་མཉམ་པ་དང། དགུ་པར་སྟོང་

[162A]༄༅། །གསུམ་གྱི་འཇིག་རྟེན་གྱི་ཁམས་གྲངས་མེད་པ་འབུམ་ཕྲག་བཅུའི་རྡུལ་ཕྲ་རབ་ཀྱི་གྲངས་དང། བཅུ་པ་ལ་སངས་རྒྱས་ཀྱི་ཞིང་བརྗོད་དུ་མེད་པའི་ཡང་བརྗོད་དུ་མེད་པའི་རྡུལ་ཕྲ་རབ་ཀྱི་རྡུལ་ཇི་སྙེད་པ་དེ་སྙེད་ཀྱི་
གྲངས་དང་མཉམ་པའི་ཡོན་ཏན་རྣམས་འཐོབ་པར་འཇུག་འགྲེལ་ལས་བཤད་དོ། །བཞི་པ་ཡོད་དེ། ས་དང་པོར་ཆོས་དབྱིངས་ཀུན་འགྲོ་བའི་དོན་རྟོགས་པ་ནས། ས་བཅུ་པར་ཡིད་བྱེད་ཀྱི་བྱོད་ལས་གནས་གྱུར་པའི་སྒོ་ནས་ཆོས་
ཉིད་རྟོགས་པ་ལས་ལ་དབང་བའི་རྒྱུར་རྟོགས་པ་ཐོབ་པའི་ཕྱིར། ལྔ་པ་ཡོད་དེ། ཐུན་མོང་གི་སྤང་བྱ་ནི་འཆད་པར་འགྱུར་ལ། ཐུན་མོང་མ་ཡིན་པ་ནི་ས་བཅུ་པོ་སོ་སོ་ལ་ཡང་སྤང་བྱ་ཀུན་ཏུ་རྨོངས་པ་གཉིས་གཉིས་དང། དེའི་གནས་ངན་
ལེན་མི་མཐུན་ཕྱོགས་རེ་རེ་ཡོད་པ་རྣམས་སྤངས་ནས་ས་དེ་དང་དེ་འཐོབ་པར་བྱེད་པའི་ཕྱིར། ཀུན་ཏུ་རྨོངས་པ་གཉིས་གཉིས་སྤོང་སྟེ། ས་དང་པོ་ལ་འཇུག་པའི་ཚེ་དེའི་སྤང་བྱ་ཐུན་མོང་མ་ཡིན་པའི་གང་ཟག་དང་ཆོས་ལ་ཞེན་པ་དང། ངན་
སོང་བའི་ཉོན་མོངས་པ་སྤོང་བ་དང། དེ་བཞིན་དུས་གཞན་ལ་ཡང་སྒྲིབ་པ་གཉིས་གཉིས་དང། ས་བཅུ་གཅིག་པ་ཀུན་ཏུ་འོད་འཐོབ་པ་ལ་ཤེས་བྱ་ཐམས་ཅད་ལ་ཆགས་པ་ཕྲ་མོ་དང་ཐོགས་པ་ཕྲ་མོ་གཉིས་ཡོད་པ་སྤངས་ནས་དེ་ཉིད་ཐོབ་
པར་འགྱུར་བའི་ཕྱིར། བཅུ་གཅིག་པ་ཀུན་ཏུ་འོད་ནི་སངས་རྒྱས་ཀྱི་སའོ། །དེ་ཡང་ས་དང་པོ་བས་གང་ཟག་གི་བདག་འཛིན་དང་ཆོས་ཀྱི་བདག་འཛིན་སྤངས་ཞེས་མི་བྱ་སྟེ། ཆོས་ཀྱི་བདག་འཛིན་སྤངས་པ་དང་སངས་རྒྱས་པ་དུས་མཉམ་པར་
འདོད་པའི་ཕྱིར། ཐུན་མོང་བའི་སྤང་བྱ་ཡོད་དེ། ཤེས་སྒྲིབ་ལ་གཟུང་འཛིན་གྱི་རྣམ་པར་རྟོག་པ་བརྒྱ་རྩ་བརྒྱད་དང། ཉོན་སྒྲིབ་ལ་མཐོང་སྤང་གྱ་བརྒྱད། སྒོམ་སྤང་ལ་བཅུ་དྲུག་ཕྱེ་ན། བཞི་བརྒྱ་དང་བཅུ་བཞི་ཡོད་པའི་ཕྱིར། ཤེས་

[162B] མཐོང་སྤང་དང་སྒོམ་སྤང་གཉིས་སོ་སོའི་དབང་དུ་བྱས་པའི་ཤེས་སྒྲིབ་གཟུང་འཛིན་རྣམ་པར་རྟོག་པ་བཞི་པོ་རེ་རེ་ལ་ཡང་དགུ་བཞི་སོ་དྲུག་སྟེ་ཁམས་གསུམ་ལ་སྦྱར་བས་བརྒྱ་དང་བརྒྱད་པ་གཉིས་
ཡོད་པའི་ཕྱིར། ཉོན་སྒྲིབ་ལ་མཐོང་སྤང་གྱི་བརྒྱད་དུ་འབྱེད་ཚུལ་ཡོད་དེ། འདོད་པའི་སས་བསྡུས་པའི་སྡུག་བསྔལ་མཐོང་སྤང་བཅུ་དང། བཅུ་ནི། ལྟ་བ་ལྔ། ལྷ་མིན་ལྔ་སྟེ། དང་པོ་ནི། འཇིག་ལྟ། མཐར་ལྟ། ལོག་ལྟ། ཚུལ་ཞུགས་མཆོག་
འཛིན་གྱི་ལྟ་བ། ལྟ་བ་མཆོག་འཛིན་གྱི་ལྟ་བ་དང། ཕྱི་མ་ནི་འདོད་ཆགས་ཁོང་ཁྲོ་ང་རྒྱལ་མ་རིག་པ་ཐེ་ཚོམ་ཉོན་མོངས་ཅན་རྣམས་ཡིན་ལ། ཀུན་འབྱུང་འགོག་པ་གཉིས་ལ་འཇིག་ལྟ་མཐར་ལྟ་ཚུལ་ཞུགས་མཆོག་འཛིན་གྱི་ལྟ་བ་སྟེ་གསུམ་དང་
ལམ་ལ་ལྟ་བ་དང་པོ་གཉིས་ཁོ་ནར་དོར་བས་བདེན་བཞི་ལ་རིམ་པ་ལྟར་བཅུ་དང། བདུན་དང། བདུན་དང་བརྒྱད་དེ་སོ་གཉིས་དང། གོང་མ་གཉིས་སུ་ཁོང་ཁྲོ་དོར་བས་བདེན་བཞི་ལ་རིམ་པ་བཞིན་དགུ་དང་དྲུག་དང་དྲུག་དང་བདུན་ལ་ལོག་པར་
འཇུག་པའི་དབང་གིས་སོ་སོར་ཕྱེ་བ་ཉེར་བརྒྱད་པ་ཚན་པ་གཉིས་ཏེ་བསྡོམས་ན་གྱ་བརྒྱད་ཡོད་པའི་ཕྱིར། དེ་དག་ལ་མཐོང་སྤང་ཞེས་སྦྱར་བར་བྱའོ། །སྒོམ་སྤང་བཅུ་དྲུག་ཏུ་འབྱེད་ཚུལ་ཡོད་དེ། འདོད་པའི་སས་བསྡུས་པའི་འཇིག་ལྟ་མཐར་
ལྟ་གཉིས་དང་འདོད་ཆགས་ཁོང་ཁྲོ་ང་རྒྱལ་མ་རིག་པ་དྲུག་དང། དེའི་སྟེང་དུ་ཁམས་གོང་མའི་སས་བསྡུས་པའི་ཁོང་ཁྲོ་དོར་བས་ལྔ་ལྔ་སྟེ་བཅུ་བསྣན་པས་བཅུ་དྲུག་ཏུ་འབྱེད་པའི་ཕྱིར། སྒོམ་སྤང་བཞི་བརྒྱ་བཅུ་བཞིར་འབྱེད་ཚུལ་ཡོད་དེ། དེ་ལ་
སས་ཕྱེ་ན་འདོད་པའི་སས་བསྡུས་པ་དྲུག་བསམ་གཏན་བཞི་ནི་ལྔ་བཞི་ཉི་ཤུ། གཟུགས་མེད་བཞི་ན་ལྔ་བཞི་ཉི་ཤུ་སྟེ་ཞེ་དྲུག་ཡོད་ཀྱང། ཆེ་འབྲིང་ཆུང་ངུའི་སྒོ་ནས་ཕྱེ་ནས་དགུ་པོ་རེ་རེ་ལ་ཁོང་ཁྲོ་མ་གཏོགས་པ་ལྔ་ལ་དགུ་དགུར་ཕྱེ་བས་

[163A]༄༅། །དགུ་དགུ་བརྒྱད་ཅུ་གྱ་གཅིག་པ་ལྔ་དང། འདོད་པའི་ཁོང་ཁྲོ་དགུར་ཕྱེ་བ་བསྣན་པས་བཞི་བརྒྱ་དང་བཅུ་བཞི་ཡོད་པའི་ཕྱིར། དེ་དག་གི་དབྱེ་བ་འཇུག་ཚུལ་ཞིབ་བར་ནི་ལེགས་བཤད་གསེར་ཕྲེང་ལས་
ཤེས་པར་བྱའོ། །དྲུག་པ་ཡོད་དེ། ས་དང་པོར་སྟོང་གསུམ་འདི་རིན་པོ་ཆེའི་གཏེར་བྱེ་བ་ཁྲག་ཁྲིག་བརྒྱ་སྟོང་དུ་མས་གང་བར་རྨི་བ་ནས། ས་བཅུ་པར་དེ་བཞིན་གཤེགས་པའི་སྐུ་གསེར་གྱི་མདོག་ལྟ་བུ་ལ་ཚངས་པ་བྱེ་བ་ཁྲག་
ཁྲིག་བརྒྱ་སྟོང་དུ་མས་བསྐོར་བར་རྨི་བའི་བར་གསེར་འོད་ནས་བཤད་པ་ལྟར་འབྱུང་བའི་ཕྱིར་
   ༈   
གཉིས་པས་སོ་སོའི་ཡོངས་སྦྱོང་བྱེ་བྲག་ཏུ་བཤད་པ་ལ་བཅུ་ལས། དང་པོ་ས་དང་པོ་ནི། ཡོངས་སུ་སྦྱོར་བ་རྣམ་
བཅུ་ཡིས། །ཞེས་པ་ནས། ཡོངས་སུ་སྦྱོང་བར་ཤེས་པར་བྱ། །ཞེས་པའི་བར་གསུངས་ཏེ། དེའི་དོན་འགྲེལ་བར། རིམ་པ་ཇི་ལྟ་བ་བཞིན་གཞི་ཐམས་ཅད་ལ་གྱ་གྱུ་མེད་པའི་བསམ་པ་དང། ཞེས་པ་ནས། ས་དང་པོ་རབ་ཏུ་དགའ་
བ་འཐོབ་པ་ཡིན་ནོ། །ཞེས་པའི་བར་གསུངས་ལ། དེ་དག་གང་ལས་འཕྲོས་པ་ཡོད་དེ། མདོ་ལས། ས་དང་པོ་ལ་གནས་པའི་བསམ་པས་ཡོངས་སུ་སྦྱོང་བ་གང་ལགས། ཞེས་པ་ནས། འདི་ནི་བདེན་པའི་ཚིག་ཡོངས་སུ་སྦྱོང་བའོ། །
ཞེས་པའི་བར་གསུངས་པ་ལས་འཕྲོས་པའི་ཕྱིར། འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པ་གཉིས་ལས་དང་པོ་ནི། ས་དང་པོ་རབ་ཏུ་དགའ་བ་ཆོས་ཅན། ཁྱོད་འཐོབ་པར་འགྱུར་བའི་ཐབས་ཡོད་པ་ཡིན་ཏེ། འཆད་
པར་འགྱུར་བ་ལྟར་ཡོངས་སུ་སྦྱོང་བ་རྣམ་བཅུའི་སྒོ་ནས་སྦྱངས་པས་འཐོབ་པར་འགྱུར་བའི་ཕྱིར། ཡོངས་སྦྱོང་བཅུ་ཡོད་དེ། གཡོ་སྒྱུ་སོགས་མེད་པའི་བསམ་པ་དང། རང་གཞན་གྱི་དོན་སྒྲུབ་པ་ལ་ཕན་པའི་དངོས་པོ་ཉིད་དང། སེམས་ཅན་རྣམས་

[163B] སེར་སྣ་མེད་པར་དགེ་རྩ་གཞན་ལ་གཏོང་བ་དང། དགེ་བའི་བཤེས་གཉེན་བསྟེན་པ་དང། ཐེག་པ་ཆེན་པོའི་སྡེ་སྣོད་སོགས་དམ་པའི་ཆོས་ཀྱི་དམིགས་པ་འཚོལ་བ་དང། རྟག་ཏུ་ངེས་པར་འབྱུང་བའི་
སེམས་དང་བཅས་པ་ཉིད་དང། སངས་རྒྱས་ཀྱི་སྐུ་འཐོབ་པར་འདོད་པ་ལ་དགའ་བ་དང། ཆོས་སྟོན་པ་ལ་དཔེ་མ་ཁྱུད་མེད་པར་གྱུར་པ་དང། ཚིག་ཐམས་ཅད་བདེན་པར་སྨྲ་བའི་ས་དང་པོའི་ཡོངས་སྦྱོང་ནི་བཅུ་པ་ཡིན་པར་འདོད་པའི་ཕྱིར། ཡོངས་སྦྱོང་འདི་
དག་ཆོས་ཅན། ཁྱོད་ཀྱིས་ས་དང་པོ་ཡོངས་སུ་སྦྱོང་བར་བྱེད་པའི་ཚུལ་ཡོད་དེ། སྙིང་རྗེ་ཆེན་པོ་དང་འཁོར་གསུམ་དོན་དམ་པར་རང་བཞིན་མི་དམིགས་པར་རྟོགས་པའི་ཤེས་རབ་ཀྱིས་ཟིན་པའི་སྒོ་ནས་ཡོངས་སུ་སྦྱོང་བར་ཤེས་པར་བྱ་བ་ཡིན་པའི་
ཕྱིར། གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་ས་དང་པོའི་སྐྱོན་ཟད་ཅིང་ཡོན་ཏན་རྫོགས་པའི་ཡོན་ཏན། ས་དང་པོའི་ཡོངས་སྦྱོང་གི་མཚན་ཉིད་ཟེར་ན། རྣམ་མཁྱེན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། སྐྱོན་མཐའ་དག་ཟད་ཅིང་ཡོན་ཏན་མཐའ་དག་རྫོགས་པའི་ཡེ་ཤེས་ཡིན་པའི་ཕྱིར། དེར་ཐལ། སངས་རྒྱས་ཀྱི་ཡེ་ཤེས་ཡིན་པའི་ཕྱིར། འདོད་ན། ས་དང་པོའི་རྒྱུད་ཀྱི་ཡོན་ཏན་ཡིན་པར་ཐལ། འདོད་པའི་ཕྱིར། འདོད་
ན་སླ། ཁ་ཅིག་ས་དང་པོའི་ཡེ་ཤེས་དེས། ས་དང་པོའི་སྐྱོན་ཟད་ཅིང་ཡོན་ཏན་རྫོགས་པ་ཡིན་ཟེར་ན། དེ་མི་འཐད་པར་ཐལ། ས་དང་པོའི་ཡེ་ཤེས་དེས་ས་དང་པོའི་ངོས་སྐལ་གྱི་སྐྱོན་མ་ཟད་པ་གང་ཞིག་དེའི་ཡོན་ཏན་མ་རྫོགས་པའི་ཕྱིར། དང་པོ་
དེར་ཐལ། ས་དང་པོའི་ངོས་སྐལ་གྱི་སྒྲིབ་པ་སྤངས་པ་དང་ས་གཉིས་པ་འཐོབ་པ་དུས་མཉམ་པའི་ཕྱིར། གཉིས་པ་དེར་ཐལ། ས་དང་པོའི་ཡོངས་སྦྱོང་མ་རྫོགས་པའི་ས་དང་པོའི་ཡེ་ཤེས་ཡོད་པའི་ཕྱིར། དེར་ཐལ། རྣམ་བཤད་ལས། ཡོངས་སྦྱོང་

[164A]༄༅། །གི་ཆོས་སོ་སོར་ཇི་སྲིད་མ་རྫོགས་པ་དེ་སྲིད་དུ་དེ་ཡིན་ལ། རྫོགས་ནས་ནི་ས་གཞན་དུ་འཕོས་པ་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར། རང་ལུགས་ལ། ས་དང་པོའི་སྐྱོན་སེལ་ཞིང་ཡོན་ཏན་རྫོགས་
པར་བྱེད་པའི་བྱེད་ལས་གཙོ་བོར་ལྡན་པའི་རིགས་སུ་གནས་པའི་ས་དང་པོའི་ཡོན་ཏན། ས་དང་པོའི་ཡོངས་སྦྱོང་གི་མཚན་ཉིད། དེ་ལ་དབྱེ་ན་སྔར་བཤད་པ་ལྟར་བཅུའོ།    ༈    །རྩོད་པ་སྤོང་བ་ལ། ཁ་ཅིག་ས་དང་པོ་པའི་རྒྱུད་ཀྱི་འགོག་བདེན་ཆོས་
ཅན། ས་དང་པོའི་ཡོངས་སྦྱོང་ཡིན་པར་ཐལ། མཚན་ཉིད་དེའི་ཕྱིར། དེར་ཐལ། ས་དང་པོའི་སྐྱོན་སེལ་ཞིང་ཡོན་ཏན་རྫོགས་པར་བྱེད་པ་གང་ཞིག་ས་དང་པོའི་ཡོན་ཏན་ཡིན་པའི་ཕྱིར། ཟེར་ན། མ་ཁྱབ། ཕྱི་མ་དེར་ཐལ། ས་དང་པོའི་སྤངས་
རྟོགས་ཀྱི་ཡོན་ཏན་གང་རུང་ཡིན་པའི་ཕྱིར། ཁོ་ན་རེ། དེས་དང་པོ་པའི་རྒྱུད་ཀྱི་ཡོན་ཏན་ཡིན་ཀྱང། ས་དང་པོའི་ཡོན་ཏན་མ་ཡིན་ཟེར་ན། དེ་ཡང་མི་འཐད་པར་ཐལ། ས་དང་པོའི་ཡོན་ཏན་ཡིན་ན། ས་དང་པོ་ཡིན་དགོས་ན། ས་དང་པོ་བའི་ཡོན་
ཏན་ཡིན་ན། ས་དང་པོ་པ་ཡིན་དགོས་པར་འགྱུར་བའི་ཕྱིར། དེ་བཞིན་དུ་གཞན་རྣམས་ལ་ཡང་སྦྱར་རོ། །གཞན་ཡང། ས་དང་པོ་འདིའི་ཡོངས་སྦྱོང་གི་སྐབས་སུ་བཤེས་གཉེན་བསྟེན་པའི་ཡོངས་སྦྱོང་བཤད་པ་ལྟ་བུ་ནི། དེའི་ཡོངས་
སྦྱོང་ལ་དེ་འདྲ་བ་ཞིག་འཇོག་པའི་དོན་ཡིན་གྱི། དེ་ཕན་ཆད་དུ་བཤེས་གཉེན་བསྟེན་མི་དགོས་པ་ནི་མ་ཡིན་ཏེ། ས་གསུམ་པའི་སྐབས་སུ་ཐོས་པས་མི་ངོམས་ཉིད་དང་ནི་ཞེས་བཤེས་གཉེན་བསྟེན་ནས་ཐོས་པ་འཚོལ་དགོས་པར་
བཤད་པའི་ཕྱིར། དེས་གཞན་མཚོན་ནོ། །སྔར་བཤད་པའི་སའི་ཡོན་ཏན་དེ་དག་དང་ཡོངས་སྦྱོང་རྣམས་ཀྱང་ཁ་ཅིག་བྱང་སེམས་དེ་དག་གིས་སོ་སོ་ཐོབ་པ་དང་དུས་མཉམ་དུ་མཉམ་གཞག་གི་ཚེ་ཐོབ་པར་འདོད་ཀྱང། དེར་མ་ངེས་

[164B] འགའ་ཞིག་གིས་ནི་མཉམ་གཞག་དང། ཕལ་ཆེར་རྗེས་ཐོབ་ཀྱི་གནས་སྐབས་སུ་ཐོབ་པའི་ཕྱིར། གཉིས་པ་ས་གཉིས་པ་ནི། ཚུལ་ཁྲིམས་བྱས་པ་གཟོ་དང་བཟོད། །ཅེས་སོགས་ཚིགས་སུ་བཅད་པ་གཅིག་གསུངས་ཏེ། དེའི་དོན་
འགྲེལ་པ་ལས། དགེ་བའི་ཆོས་དང་སེམས་ཅན་གྱི་དོན་བྱ་བ་དང། ཞེས་པ་ནས། རྣམ་པ་བརྒྱད་ཀྱིས་ས་དྲི་མ་མེད་པ་འཐོབ་པ་ཡིན་ནོ། །ཞེས་པའི་བར་གསུངས། གང་ལས་འཕྲོས་པ་ནི། མདོ་ལས། ཚུལ་ཁྲིམས་རྣམ་པར་དག་པ་གང་ཞེ་
ན༑ ཉན་རང་གི་སེམས་ཡིད་ལ་མི་བྱེད་པ་དང། ཞེས་པ་ནས། འདི་ནི་ཕ་རོལ་ཏུ་ཕྱིན་པ་རྣམས་ལ་བརྩོན་ཞིང་འཚོལ་བའོ། །ཞེས་པའི་བར་ལས་འཕྲོས་སོ། །འདིའི་སྐབས་སུ་ཚིག་དོན་ནི། ཤེས་བྱ་ཆོས་ཅན། ས་གཉིས་པའི་ཡོངས་
སྦྱོང་དེ་ལ་བརྒྱད་ཡོད་དེ། ཚུལ་ཁྲིམས་ཀྱི་ཕར་ཕྱིན་ལྷག་པར་ཐོབ་པའི་ས་གཉིས་པའི་ཡོངས་སྦྱོང་དང། བྱས་པ་གཟོ་བ་དང། གནོད་པ་ལ་བཟོད་པ་དང། དགེ་བ་སྒྲུབ་པ་ལ་རབ་ཏུ་དགའ་བ་དང། གཞན་ལ་སྙིང་བརྩེ་ཆེ་བ་དང། མཁན་སློབ་སོགས་
ལ་བཀུར་སྟི་བྱེད་པ་དང། བླ་མ་ལ་གུས་པས་ཆོས་ཉན་པ་དང། བརྒྱད་པ་སྦྱིན་པ་ལ་སོགས་ཀྱི་ཉམས་ལེན་ལ་བརྩོན་པས་ཁྱད་པར་དུ་བྱས་པའི་ས་གཉིས་པའི་ཡོངས་སྦྱོང་རྣམས་སུ་ཡོད་པའི་ཕྱིར། ཡོན་ཏན་གཞན་ནི་སྔར་བཤད་ཟིན་པ་
ལས་ཤེས་པར་བྱའོ།    ༈    །གསུམ་པ་ས་གསུམ་པ་ནི། ཐོས་པས་མི་ངོམས་ཉིད་དང་ནི། །ཞེས་པ་ནས། རློམ་མེད་བདག་ཉིད་དེ་རྣམ་ལྔ། །ཞེས་པའི་བར་གསུངས་ཏེ། དེའི་དོན་འགྲེལ་པ་ལས། དམ་པའི་ཆོས་ཉན་པས་ངོམས་
མི་ཤེས་པ་དང། ཞེས་པ་ནས། ཡོངས་སུ་སྦྱང་བྱས་པས་ས་གསུམ་པ་འོད་བྱེད་པ་རྟོགས་པ་ཡིན་ནོ། །ཞེས་པའི་བར་གསུངས་ལ། གང་ལས་འཕྲོས་པ་ནི། བྱང་ཆེན་ས་གསུམ་པ་ལ་གནས་པས་ཆོས་ལྔ་ལ་གནས་པར་བྱ་སྟེ། ལྔ་གང་ཞེ་ན་

[165A]༄༅། །མང་དུ་ཐོས་པས་མི་ངོམས་ཤིང། ཞེས་སོགས་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་ནི། ཤེས་བྱ་ཆོས་ཅན། ས་གསུམ་པའི་ཡོངས་སྦྱོང་དེ་ལ་རྣམ་ལྔ་ཡོད་དེ། དམ་པའི་ཆོས་མང་དུ་
ཐོས་པས་མི་ངོམས་པ་ཉིད་ཀྱིས་གསུམ་པའི་ཡོངས་སྦྱོང་དང། ཉོན་མོངས་པའི་ཟང་ཟིང་མེད་པར་ཆོས་ཀྱི་སྦྱིན་པ་དང། རང་ཉིད་གང་དུ་འཚང་རྒྱ་བའི་སངས་རྒྱས་ཀྱི་ཞིང་ཀུན་སྦྱོང་བ་དང། འཁོར་བའི་འགྲོ་བས་ཕན་ལན་དུ་གནོད་པ་བྱེད་ཀྱང་
དེའི་དོན་བྱེད་པ་ལས་ཡོངས་སུ་མི་སྐྱོ་བ་དང། སྡིག་པ་ལ་རང་གཞན་རྒྱུ་མཚན་དུ་བྱས་ནས་འཛེམ་པའི་ངོ་ཚ་ཁྲེལ་ཡོད་ཅེས་བྱ་བའི་ས་གསུམ་པའི་ཡོངས་སྦྱོང་སྟེ་ལྔ་ཡོད་ལ། དེ་རྣམས་ཀུན་རྫོབ་ཙམ་མ་གཏོགས་བདེན་པར་རློམ་པ་མེད་
པར་བདེན་མེད་དུ་རྟོགས་པའི་བདག་ཉིད་ཅན་གྱི་ཤེས་རབ་ཀྱིས་ཟིན་པའི་སྒོ་ནས་སྦྱོང་དགོས་པའི་ཕྱིར། བཞི་པ་ས་བཞི་པ་ནི། ནགས་གནས་འདོད་ཆུང་ཆོག་ཤེས་དང། །ཞེས་པ་ནས། མི་ཞུམ་པ་དང་ལྟ་བ་མེད། །ཅེས་པའི་
བར་གསུངས་ཏེ། དེའི་དོན་འགྲེལ་པ་ལས། དགོན་པར་གནས་པ་དང། རྙེད་པ་མ་ཐོབ་པ་ལ་མངོན་པར་འདོད་པ་མེད་པ་དང། ཞེས་པ་ནས། རྣམ་པ་བཅུས་ས་བཞི་པ་འོད་འཕྲོ་བ་ཅན་གནོན་པ་ཡིན་ནོ། །ཞེས་པའི་བར་གསུངས་ལ་
གང་ལས་འཕྲོས་པ་ནི། མདོ་ལས། བྱང་ཆེན་ས་བཞི་པ་ལ་གནས་པས་ཆོས་བཅུ་པོ་འདི་དག་ཡོངས་སུ་བཏང་བར་མི་བྱའོ། །བཅུ་གང་ཞེ་ན། འདི་ལྟ་སྟེ། དགོན་པ་ན་གནས་པ་དང། ཞེས་སོགས་ལས་འཕྲོས་སོ། །འདིའི་
སྐབས་སུ་རྩ་བའི་ཚིག་དོན་ནི། ཤེས་བྱ་ཆོས་ཅན། ས་བཞི་པ་ལ་ཡོངས་སྦྱོང་བཅུ་ཡོད་དེ། ཉན་རང་ཡིད་བྱེད་ཀྱི་བསམ་པས་དབེན་པའི་ནགས་ན་གནས་པའི་ས་བཞི་པའི་ཡོངས་སྦྱོང་དང། ཟས་གོས་སོགས་ཀྱི་ཆེད་དུ་གཉེར་

[165B] ཟས་གོས་བཟང་པོ་ལ་སྲེད་པ་མེད་པའི་ཆོག་ཤེས་པ་དང། སྦྱངས་པའི་ཡོན་ཏན་བཅུ་གཉིས་ཀྱི་ཚོགས་ཡང་དག་པར་བླངས་པའི་སྡོམ་པ་བརྟན་པ་དང། བསླབ་པ་ཁས་བླངས་པ་ཡོངས་སུ་མི་གཏོང་བ་
དང། འདོད་པའི་ཡོན་ཏན་རྣམས་ལ་ཆགས་པ་སྨོད་པ་སྟེ་སྤོང་བ་དང། གཞན་མྱ་ངན་ལས་འདས་པ་ལ་འགོད་པ་དང། བདོག་པའི་དངོས་པོ་ཀུན་གཏོང་བ་དང། རྒྱལ་སྲས་ཀྱི་སྤྱོད་པ་ལ་མི་ཞུམ་པའི་སྤྲོ་བ་དང། དེ་རྣམས་བདེན་གྲུབ་ཏུ་
ལྟ་བ་སྟེ་ཞེན་པ་མེད་པའི་ས་བཞི་བའི་ཡོངས་སྦྱོང་རྣམས་སུ་ཡོད་པའི་ཕྱིར། ལྔ་པ་ས་ལྔ་པ་ནི། འདྲིས་དང་ཁྱིམ་ལ་འཁྲེན་པ་དང། །ཞེས་པ་ནས། ས་ལྔ་པ་ནི་ཡང་དག་འཐོབ། །ཅེས་པའི་བར་གསུངས་ཏེ། དེའི་དོན་དེ་འགྲེལ་པ་ལས་
རྙེད་པ་ལ་སོགས་པའི་དོན་དུ་རབ་ཏུ་བྱུང་བ་ལ་སོགས་པ་དང་འགྲོགས་པ་དང། ཞེས་པ་ནས། ས་ལྔ་པ་སྦྱངས་དཀའ་བ་འཐོབ་པ་ཡིན་ནོ་ཞེས་པའི་བར་གསུངས་ལ། གང་ལས་འཕྲོས་པ་ནི། མདོ་ལས། བྱང་ཆེན་ས་ལྔ་པ་ལ་
གནས་པས་ཆོས་བཅུ་པོ་འདི་དག་ཡོངས་སུ་སྤང་བར་བྱ་སྟེ། བཅུ་གང་ཞེ་ན། ཁྱིམ་པ་དང་རབ་ཏུ་བྱུང་བ་ཞེས་སོགས་གསུངས་པ་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་ནི། ཤེས་བྱ་ཆོས་ཅན། ས་ལྔ་པ་ལ་ཡོངས་
སྦྱོང་བཅུ་ཡོད་དེ། རྙེད་བཀུར་གྱི་ཆེད་དུ་ཁྱིམ་པ་སོགས་ལ་འགྲོགས་འདྲིས་བྱེད་པ་སྤོང་བའི་ས་ལྔ་པའི་ཡོངས་སྦྱོང་དང། ཁྱིམ་ལ་འཁྲེན་པའི་རྐྱེན་གྱིས་རབ་ཏུ་བྱུང་བ་གཞན་ལ་དད་པ་ཅན་གྱི་ཁྱིམ་དྲིས་ཀྱང་མི་སྟོན་པ་སྤོང་བ་དང། སྐྱེ་
བོ་མང་པོས་འདུ་འཛིར་གྱུར་པའི་གནས་སྤོང་བ་དང། རྙེད་བཀུར་གྱི་ཆེད་དུ་བདག་ལ་བསྟོད་ཅིང་གཞན་ལ་བརྙས་པ་སྤོང་བ་གཉིས་དང་མི་དགེ་བའི་ལས་ཀྱི་ལམ་བཅུ་སྤོང་བ་དང། ང་རྒྱལ་གྱིས་སེམས་རློམ་པས་ཁེངས་པ་སྤོང་བ་དང་
[166A]༄༅། །དགེ་སྡིག་ལ་བླང་དོར་ཕྱིན་ཅི་ལོག་ཏུ་བྱེད་པ་སྤོང་བ་དང། བློ་ཉེས་འཇིག་ལྟ་སོགས་སྤོང་བ་དང། ཉོན་མོངས་པའི་ཕྱོགས་ལ་བཟོད་པ་སྟེ་དང་དུ་ལེན་པ་སྤོང་བའི་ས་ལྔ་པའི་ཡོངས་སྤྱོད་རྣམས་སུ་ཡོད་པའི་
ཕྱིར། ཤེས་བྱ་ཆོས་ཅན། འདྲིས་པ་སོགས་མི་མཐུན་ཕྱོགས་སྔར་བཤད་པའི་བཅུ་པོ་འདི་ནི་སྦྱོང་བྱེད་རྣམ་པ་བཅུས་སྦྱངས་ཏེ་རྣམ་པར་སྤངས་ནས་ལྔ་པ་ནི་ཡང་དག་པར་འཐོབ་པར་འགྱུར་བ་ཡིན་ཏེ། དེ་ལྟར་སྦྱངས་པས་དེའི་ཡོན་ཏན་རྫོགས་
པར་བྱེད་པའི་ཕྱིར། དྲུག་པ་ས་དྲུག་པ་ནི། སྦྱིན་དང་ཚུལ་ཁྲིམས་བཟོད་བརྩོན་འགྲུས། །ཞེས་པ་ནས། ས་ནི་དྲུག་པ་ཡང་དག་འཐོབ། །ཅེས་པའི་བར་གསུངས་ཏེ། དེའི་དོན་ནི་འགྲེལ་པ་ལས། ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་
པས་ཉན་ཐོས་དང་རང་སངས་རྒྱས་ལ་འདོད་པ་དང། ཞེས་པ་ནས། ས་དྲུག་པ་མངོན་དུ་གྱུར་པ་ཀུན་ཤེས་པར་འགྱུར་བ་ཡིན་ནོ། །ཞེས་པའི་བར་གསུངས་ལ། གང་ལས་འཕྲོས་པ་ནི། མདོ་ལས། ས་དྲུག་པ་ལ་གནས་པས་ཆོས་དྲུག་ཡོངས་སུ་རྫོགས་པར་
བྱ་སྟེ། འདི་ལྟ་སྟེ། ཕ་རོལ་ཏུ་ཕྱིན་པ་དྲུག་གོ་ཞེས་སོགས་གསུངས་པ་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་ནི། ཤེས་བྱ་ཆོས་ཅན། ས་དྲུག་པ་ལ་ཡོངས་སྦྱོང་བཅུ་གཉིས་ཡོད་དེ། སྦྱིན་སོགས་དྲུག་དང་སྤང་བྱ་དྲུག་
སྦྱར་ནས་སྦྱོང་ཞིང། དེ་ཡང་སྦྱིན་པའི་ཉམས་ལེན་གྱིས་སློབ་མ་ཉན་ཐོས་ཀྱི་བྱང་ཆུབ་ལ་དགའ་བ་སྤངས་པ་དང། རང་དོན་ཡིད་བྱེད་ཀྱི་བསམ་པ་སྤོང་བའི་ཚུལ་ཁྲིམས་ཀྱིས་བསེ་རུ་རང་རྒྱལ་གྱི་བྱང་ཆུབ་ལ་དགའ་བའི་སེམས་
སྤངས་པ་དང། སྟོང་ཉིད་ལ་མི་སྐྲག་པའི་བཟོད་པས་ཟབ་མོ་སྟོང་པ་ཉིད་ཀྱི་དོན་ལ་སྐྲག་པའི་སེམས་སྤངས་པ་དང། སྦྱིན་པ་ལ་སྤྲོ་བའི་བརྩོན་འགྲུས་ཀྱིས་སློང་བ་པོས་སྦྱིན་པ་བསླངས་ན་སེམས་མི་ཞུམ་པ་དང། སྦྱིན་པ་ཡེ་ཤེས་རྩེ་

[166B] སྦྱིན་པའི་ཕན་ཡོན་རྟོགས་པའི་ཤེས་རབ་རབ་ཏུ་རྫོགས་པ་སྟེ་ལྷག་པས་དེ་ལྟར་བཏང་བའི་མཐར་རང་ཉིད་དབུལ་
ཡང། སློང་བ་པོའི་སྐྱེ་བོ་མི་སྤོང་བར་བསླབས་པས་ས་ནི་དྲུག་པ་ཡང་དག་པར་འཐོབ་པར་འགྱུར་བའི་ཕྱིར། དེ་ཡང་བསྡོམས་ན་དྲུག་དང། སྤང་གཉེན་སོ་སོར་ཕྱིན་བཅུ་གཉིས་སོ། །བདུན་པ་ས་བདུན་པ་ནི། བདག་དང་སེམས་ཅན་འཛིན་
པ་དང། ཞེས་པ་ནས། དེ་ཡིས་ས་ནི་བདུན་པ་འཐོབ། །ཅེས་པའི་བར་གསུངས་ཏེ། དེའི་དོན་ནི་འགྲེལ་པ་ལས། བདག་དང་སེམས་ཅན་དང་སྲོག་དང་ཞེས་པ་ནས། ས་བདུན་པ་རིང་དུ་སོང་བ་ཀུན་ཤེས་པར་འགྱུར་བ་ཡིན་ནོ། །ཞེས་པའི་བར་
གྱིས་ཡོངས་སྦྱོང་གི་སྤང་བྱ་ཉི་ཤུ་དང། ཡང་རྩ་བར། རྣམ་ཐར་སྒོ་གསུམ་ཤེས་པ་དང། །ཞེས་པ་ནས། སྟོན་པ་ཉིད་དང་ཉི་ཤུའོ། །ཞེས་པའི་བར་གསུངས་ཤིང། དེའི་དོན་འགྲེལ་པ་ལས། རྣམ་པར་ཐར་པའི་སྒོ་སྟོང་པ་ཉིད་དང། ཞེས་པ་ནས་
ས་བདུན་པ་རྟོགས་པར་འགྱུར་བ་ཡིན་ནོ། །ཞེས་པའི་བར་གྱིས་གཉེན་པོ་ཡོངས་སྦྱོང་ཉི་ཤུ་བསྟན་ཏོ། །གང་ལས་འཕྲོས་པ་ནི། མདོ་ལས། བྱང་ཆེན་ས་བདུན་པ་ལ་གནས་པ་ལ་ཆོས་ཉི་ཤུ་མི་འབྱུང་སྟེ། །ཉི་ཤུ་གང་ཞེ་ན། བདག་ཏུ་འཛིན་དང། ཞེས་
སོགས་དང། ས་བདུན་པ་ལ་གནས་པས་ཆོས་ཉི་ཤུ་པོ་འདི་དག་ཉིད་ཡོངས་སུ་རྫོགས་པར་བྱ་སྟེ། ཞེས་སོགས་གཉིས་ཀྱིས་རིམ་པ་བཞིན་དུ་སྤང་བྱ་དང་གཉེན་པོ་བསྟན་པ་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་བཤད་པ་ལ་གཉིས། སྤང་བྱ་ཉི་ཤུ་སྤོང་བ་
དང། གཉེན་པོ་ཉི་ཤུ་བསྟེན་པའོ། །དང་པོ་ནི། ཤེས་བྱ་ཆོས་ཅན། ས་བདུན་པའི་ཡོངས་སྦྱོང་དེ་ལ་སྤང་བྱ་སྤོང་ཚུལ་གྱིས་བཞག་པ་ཉི་ཤུ་ཡོད་དེ། གང་ཟག་གི་བདག་ཏུ་འཛིན་པ་དང། སེམས་ཅན་དུ་བདེན་པར་འཛིན་པ་མངོན་འགྱུར་བ་ཅི་རིགས་དང། དེ་བཞིན་དུ་སྲོག་དང། རང་

[167A]༄༅། །དབང་ཅན་གྱི་གང་ཟག་དང། སེམས་ཅན་ཆད་པ་དང། སེམས་ཅན་རྟག་པ་དང། བླང་དོར་གྱི་མཚན་མར་བདེན་པར་འཛིན་པ་དང་མཐར་ཐུག་པའི་རྒྱུ་རིགས་མི་འདྲ་བ་གསུམ་དུ་འཛིན་པ་དང་ཕུང་པོ་བདེན་པར་འཛིན་པ་
དང། དེ་བཞིན་དུ་ཁམས་དང། སྐྱེ་མཆེད་དག་དང། ཁམས་གསུམ་ལ་གནས་བརྒྱད་དང། དེ་ལ་དོར་བྱར་བདེན་པར་ཆགས་པ་སྟེ་འཛིན་པ་དང། གོང་སའི་ཁྱད་པར་ཐོབ་དཀའོ་སྙམ་དུ་སེམས་ནི་ཀུན་དུ་ཞུམ་པ་དང། སངས་རྒྱས་དང། ཆོས་དང། དགེ་
འདུན་ཏེ་དཀོན་མཆོག་གསུམ་པོ་རེ་རེ་དང། ཚུལ་ཁྲིམས་ལ་དེར་བདེན་པར་ལྟ་བའི་མངོན་ཞེན་དང། སྟོང་པ་ཉིད་ལ་ཕྱིན་ཅི་ལོག་ཏུ་རྩོད་པ་དང། བདེན་པས་སྟོང་པ་དེ་དང་ཀུན་རྫོབ་འགལ་བར་འཛིན་པའི་ཉེས་པ་ནི་ཉི་ཤུ་པོ་དེ་རྣམས་གང་ལ་རྣམ་པར་
ཆད་པའི་བྱང་སེམས་དེ་ཡིས་ས་བདུན་པ་ཐོབ་པར་བྱེད་པའི་ཕྱིར། གཉིས་པ་ལ་གཉེན་པོའི་ཡོངས་སྦྱོང་ཉི་ཤུ་ཡོད་དེ། དེ་ཡང་སྔར་བཤད་པའི་བདག་ཏུ་འཛིན་པ་སོགས་ཀྱི་གཉེན་པོར་རིམ་པ་བཞིན་དུ་སྦྱར་ན། རྣམ་པར་ཐར་པའི་སྒོ་སྟོང་པ་ཉིད་དང་
མཚན་མ་མེད་པ་དང། སྨོན་པ་མེད་པ་གསུམ་ཤེས་པས་བདག་དང་སེམས་ཅན་དང་སྲོག་ཏུ་འཛིན་པ་གསུམ་སྤོང་བ་དང། དགེ་བ་བཅུའི་འཁོར་གསུམ་ལ་བདེན་པར་ཞེན་པ་མེད་པའི་རྣམ་པར་དག་པ་ཉིད་ཀྱིས་རང་དབང་ཅན་གྱི་གང་ཟག་གཅིག་ཏུ་འཛིན་པ་
སྤོང་བ་དང། སེམས་ཅན་ལ་དམིགས་པའི་སྙིང་རྗེ་ཆེན་པོས་སེམས་ཅན་ཆད་པར་འཛིན་པ་སྤོང་བ་དང། བདེན་གྲུབ་ཏུ་རློམ་པ་མེད་པ་རྟོགས་པས་འཇིག་རྟེན་རྟག་པར་འཛིན་པ་སྤོང་བ་དང། འཁོར་འདས་ཀྱི་ཆོས་བདེན་སྟོང་མཉམ་པ་ཉིད་དུ་རྟོགས་པས་
བླང་དོར་མཚན་མར་འཛིན་པ་སྤོང་བ་དང། མཐར་ཐུག་ཐེག་པ་ཆེན་པོའི་ཚུལ་གཅིག་ཏུ་ཤེས་པས་རྒྱུ་རིགས་མི་འདྲ་བ་གསུམ་དུ་འཛིན་པ་སྤོང་བ་དང། འདུས་བྱས་རྣམས་དོན་དམ་པར་མེད་པར་རྟོགས་པས་ཕུང་པོ་བདེན་པར་འཛིན་པ་སྤོང་བ་དང། སྟོང་ཉིད་ཀྱི་ཆོས་ཟབ་མོ་ལ་

[167B] ཆོས་རྣམས་བདེན་མེད་ཀྱི་རྣམ་པ་གཅིག་ཏུ་སྟོན་པས་སྐྱེ་མཆེད་དུ་བདེན་པར་འཛིན་པ་སྤོང་བ་དང། བདེན་འཛིན་གྱི་རྟོག་པ་ཀུན་དུ་མེད་པར་འཇོམས་པས་ཁམས་གསུམ་ལ་གནས་བྱར་
བདེན་པར་འཛིན་པ་སྤོང་བ་དང། གཙང་བདེ་སོགས་ཚུལ་མིན་ཡིད་བྱེད་ཀྱི་འདུ་ཤེས་དང་ལྟ་བ་ལྔ་དང། ཆགས་སོགས་ཀྱི་ཉོན་མོངས་སྤོང་བས་ཁམས་གསུམ་དོར་བྱར་བདེན་པར་འཛིན་པ་སྤོང་བ་དང། ཞི་གནས་ངེས་པར་སེམས་ཤིང་བསྒོམས་པས་སེམས་
ཞུམ་པ་སྤོང་བ་དང། ལྷག་མཐོང་ལ་ནི་མཁས་པས་སངས་རྒྱས་དང། སེམས་དུལ་བས་ཆོས་དང། ཆོས་ཐམས་ཅད་ལ་ཐོགས་པ་མེད་པའི་ཡེ་ཤེས་དང་ལྡན་པས་དགེ་འདུན་ལ་བདེན་པར་འཛིན་སྤོང་བ་སྟེ་སོ་སོར་ཕྱིན་གསུམ་དང། གང་ལ་ཡང་བདེན་པར་ཆག་
པའི་ས་མ་ཡིན་པར་རྟོགས་པས་ཚུལ་ཁྲིམས་ལ་བདེན་ཞེན་སྤོང་བ་དང། ཆོས་ཀྱི་དོན་དུ་གང་འདོད་པར་སངས་རྒྱས་ཀྱི་ཞིང་གཞན་དུ་ནི་དུས་མཉམ་དུ་འགྲོ་བས་སྟོང་པ་ཉིད་ལ་རྩོད་པ་སྤོང་བ་དང། གདུལ་བྱའི་དོན་དུ་ཀུན་དུ་སྟེ་འཁོར་གྱི་དཀྱིལ་འཁོར་ཐམས་ཅད་དུ་བདག་
གི་ལུས་ཀྱི་ངོ་བོ་ཉིད་རབ་ཏུ་སྟོན་པ་ཉིད་དང་ཉི་ཤུ་ཡོད་པའི་ཕྱིར། སྤང་བྱ་དེ་དག་སྤངས་པ་ནི་སྒྲས་ཟིན་ལྟར་མི་བྱེད་དེ། སྐབས་འདིར་དམན་ལམ་སྔོན་དུ་མ་སོང་བའི་བྱང་སེམས་འཕགས་པས། བདེན་འཛིན་དང་ཉོན་མོངས་སྤངས་པ་དང་སངས་རྒྱས་པ་དུས་
མཉམ་པར་བཞེད་པའི་ཕྱིར། དེས་ན་དེ་དག་ཅི་རིགས་པ་སྤངས་པ་ལ་དགོངས་སོ། །བརྒྱད་པས་བརྒྱད་པ་ནི། སེམས་ཅན་ཀུན་ཡིད་ཤེས་པ་དང། །ཞེས་པ་ནས། ལས་ནི་རྣམ་པ་འདི་བརྒྱད་བཤད། །ཅེས་པའི་བར་གསུངས་ཏེ། དེའི་དོན་ནི་འགྲེལ་པ་ལས་
སེམས་ཅན་ཐམས་ཅད་ཀྱི་སེམས་ཀྱི་སྤྱོད་པ་ཇི་ལྟ་བ་བཞིན་ཤེས་པ་དང། ཞེས་པ་ནས། ས་བརྒྱད་པ་མིས་ཡོང་ཉམས་སུ་མྱོང་བར་འགྱུར་བ་ཡིན་ནོ། །ཞེས་པའི་བར་གསུངས་ལ། གང་ལས་འཕྲོས་པ་ནི། མདོ་ལས། བྱང་ཆེན་ས་བརྒྱད་པ་ལ་གནས་པས་

[168A]༄༅། །ཆོས་བཞི་པོ་འདི་དག་ཡོངས་སུ་རྫོགས་པར་བྱ་སྟེ། བཞི་གང་ཞེ་ན། ཞེས་སོགས་དང། གཞན་ཡང། ཆོས་བཞི་ཡོངས་སུ་རྫོགས་པར་བྱ་སྟེ། ཞེས་སོགས་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་
ནི། ཤེས་བྱ་ཆོས་ཅན། ས་བརྒྱད་པའི་ཡོངས་སྦྱོང་གི་ལས་ནི་རྣམ་པ་འདི་བརྒྱད་དུ་བཤད་པ་ཡིན་ཏེ། སེམས་ཅན་གཅིག་གི་སེམས་ཅན་ཀུན་གྱི་ཡིད་ཀྱི་སྤྱོད་པ་བཟང་ངན་ཤེས་པ་དང། སངས་རྒྱས་ཀྱི་ཞིང་རྣམས་སུ་རྫུ་འཕྲུལ་གྱིས་
མངོན་པར་ཤེས་པས་བརྩེ་བ་དང། རང་གང་དུ་འཚང་རྒྱ་འགྱུར་གྱི་སངས་རྒྱས་ཀྱི་ཞིང་བཟང་པོ་སྒྲུབ་པ་དང། ཆོས་ཀྱི་ཚིག་དོན་ཡོངས་སུ་བརྟག་པའི་ཕྱིར་དུ་སངས་རྒྱས་བརྟེན་པ་དང། ལྷའི་མིག་གིས་གདུལ་བྱའི་སེམས་ཅན་གྱི་དབང་པོ་རྣོ་རྟུལ་ཤེས་
པ་དང། རྒྱལ་བ་ཡི་ཞིང་གི་སེམས་ཅན་གྱི་ཉོན་མོངས་སྦྱོང་བ་དང། དེ་ཐམས་ཅད་བདེན་སྟོང་སྒྱུ་མ་ལྟ་བུར་བལྟ་བ་ལ་གནས་པ་དང། སེམས་ཅན་གྱི་དོན་དུ་བསམ་བཞིན་དུ་སྲིད་པར་སྐྱེ་བ་ལེན་པ་དང་བརྒྱད་རྣམས་སུ་བཤད་པ་ཡིན་པའི་ཕྱིར། དགུ་
པ་ས་དགུ་པ་ནི། སྨོན་ལམ་དག་ནི་མཐའ་ཡས་དང། །ཞེས་པ་ནས། ཡོན་ཏན་ཕུན་སུམ་ཚོགས་པ་ཡིན། །ཞེས་པའི་བར་གསུངས་ཏེ། དེའི་དོན་ནི་འགྲེལ་པ་ལས། སྨོན་ལམ་མཐའ་ཡས་པ་དང། ཞེས་པ་ནས། ས་དགུ་པ་ལེགས་པའི་བློ་གྲོས་
མངོན་དུ་བྱེད་པ་ཡིན་ནོ་ཞེས་པའི་བར་གསུངས་ལ། གང་ལས་འཕྲོས་པ་ནི། མདོ་ལས། བྱང་ཆེན་ས་དགུ་པ་ལ་གནས་པས་ཆོས་བཅུ་གཉིས་ཡོངས་སུ་རྫོགས་པར་བྱ་སྟེ། ཞེས་སོགས་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་ནི་
ཤེས་བྱ་ཆོས་ཅན། ས་དགུ་པའི་ཡོངས་སྦྱོང་ལ་བཅུ་གཉིས་ཡོད་དེ། བྱང་ཆུབ་ཀྱི་ཕྱིར་དུ་སྨོན་པའི་སྨོན་ལམ་དག་ནི་མཐའ་ཡས་པ་དང། ངེས་ཚིགས་སོ་སོར་ཡང་དག་རིག་པ་ཐོབ་པས་ལྷ་དང་མི་དང་ལྷ་མ་ཡིན་ལ་སོགས་པའི་སྐད་ཤེས་པ་དང། བརྗོད་པ་ཟབ་

[168B] སྐྱེ་བོ་ཐམས་ཅད་ཀྱིས་བསྔགས་པའི་མའི་མངལ་དུ་འཇུག་པ་མཆོག་དང། རིགས་ཕུན་སུམ་ཚོགས་པ་རྒྱལ་རིགས་དང་བྲམ་ཟེའི་རིགས་ལྟ་བུ་དང། རུས་ཕུན་སུམ་ཚོགས་པ་བུ་རུམ་ཤིང་པ་ལྟ་བུར་སྐྱེ་བ་དང། གཉེན་
གྱི་བརྒྱུད་པ་དམ་པ་ལས་བྱུང་བའི་ཆོ་འབྲང་དང། རང་དབང་བའི་འཁོར་ཕུན་སུམ་ཚོགས་པ་དང། བརྒྱ་བྱིན་སོགས་ཀྱིས་བསྟོད་འོས་སུ་སྐྱེ་བ་དག་དང། སངས་རྒྱས་དང་ལྷོ་སོགས་ཀྱིས་བསྐུལ་ཏེ་ངེས་པར་འབྱུང་བ་དང། ཡིད་བཞིན་གྱི་ནོར་བུ་དང་འདྲ་བའི་བྱང་
ཆུབ་ཀྱི་ཤིང་རྣམས་ཀྱི་དྲུང་དུ་འདུག་པ་དང། སངས་རྒྱས་ཀྱི་སྟོབས་སོགས་ཡོན་ཏན་ཕུན་སུམ་ཚོགས་པ་ཐམས་ཅད་རྫོགས་པར་བྱེད་པ་རྣམས་སུ་ཡོད་པ་ཡིན་པའི་ཕྱིར། བཅུ་པ་ས་བཅུ་པ་ནི། ས་དགུ་འདས་ནས་ཡེ་ཤེས་ནི། །ཞེས་སོགས་ཚིགས་སུ་
བཅད་པ་གཅིག་གསུངས་ཏེ། དེའི་དོན་འགྲེལ་པ་ལས། ཉན་ཐོས་ལ་སོགས་པའི་རིགས་དང། འབྲས་བུ་དང་པོ་ལ་ཞུགས་པ་དང། ཞེས་པ་ནས། བྱང་ཆུབ་སེམས་དཔའི་ས་བཅུ་པ་ཡིན་པར་ཤེས་པར་བྱ་བ་ཡིན་ནོ། །ཞེས་པའི་བར་གསུངས་ལ། དེ་གང་
ལས་འཕྲོས་པ་ནི། མདོ་ལས། རབ་འབྱོར་བྱང་ཆེན་གྱི་ས་བཅུ་པ་གང་ཞེ་ན། ཞེས་པ་ནས། རབ་འབྱོར་དེ་ལྟར་བྱང་ཆེ་ནས་དགུ་ལས་འདས་ནས། སངས་རྒྱས་ཀྱི་ས་ལ་གནས་ཏེ། རབ་འབྱོར་དེ་ནི་བྱང་ཆུབ་སེམས་དཔའ་ཆེན་པོའི་ས་བཅུ་པོའི་ཞེས་
པའི་བར་གསུངས་པ་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པ་གཉིས་ལས། དང་པོ་ནི། དམན་པ་ས་བརྒྱད་དང་བྱང་སེམས་ཀྱི་ས་དང་པོ་ནས་དགུ་པའི་བར་བྱང་སེམས་ཀྱིས་ཞེས་རྒྱུའི་ས་གཅིག་ཏུ་བྱས་ནས་ས་དགུའི་སྔ་མ་བརྒྱད་
ལ་ཤེས་མཐོང་དང། ཕྱི་མ་ལ་གནས་ནས་འདའ་བར་བྱས་ནས་ས་བཅུ་པ་ཐོབ་པའི་བྱང་སེམས་ཀྱི་ཡེ་ཤེས་དེ་ནི་ཆོས་ཅན། བྱང་ཆུབ་སེམས་དཔའི་ས་བཅུ་པ་ཡིན་པའི་ཕྱིར་ཤེས་པར་བྱ་སྟེ། རྒྱུ་མཚན་གང་གིས་ན། མདོ་ལས་འདའ་བྱ་ས་དགུ་འདས་ནས་བྱང་

[169A]༄༅། །སེམས་ཀྱི་ས་བཅུ་པ་ལ་གནས་པ་ལ། སངས་རྒྱས་ཀྱི་སར་གནས་པ་ཞེས་མིང་གིས་བཏགས་ནས་བཤད་པ་ཡིན་པའི་ཕྱིར། གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་ས་བཅུ་པའི་ཡོངས་སྦྱོང་མེད་
ཟེར་ན། དེ་མི་འཐད་པར་ཐལ། ས་བཅུ་པའི་གཉེན་པོའི་ཡོངས་སྦྱོང་ཡོད་པའི་ཕྱིར། དེར་ཐལ། ས་བཅུ་པའི་ཡེ་ཤེས་ཀྱིས་རང་གི་ངོས་སྐལ་གྱི་དྲི་མ་སྦྱངས་ནས་སངས་རྒྱས་ཀྱི་ས་ལ་འཇུག་པ་ཡིན་པའི་ཕྱིར། གཞན་ཡང། དེའི་ཡོངས་སྦྱོང་ཡོད་པར་
ཐལ། ས་བཅུའི་སྐྱོན་སེལ་ཞིང་ཡོན་ཏན་རྫོགས་པར་བྱེད་པའི་དེའི་ཡེ་ཤེས་ཡོད་པའི་ཕྱིར། ཁ་ཅིག་ས་བཅུ་པ་བ་དེ་སངས་རྒྱས་ཀྱི་ས་ལ་གནས་ཀྱང་ཡང་དག་པར་རྫོགས་པའི་སངས་རྒྱས་ཀྱི་ས་ལ་གནས་པ་མ་ཡིན་ནོ་ཟེར་ན། དེ་མི་འཐད་པར་ཐལ། སངས་
རྒྱས་དང་ཡང་དག་པར་རྫོགས་པའི་སངས་རྒྱས་ལ་ཁྱད་པར་མེད་པའི་ཕྱིར། ཁ་ཅིག་ས་བཅུའི་ཡེ་ཤེས་དེ། གང་གི་སངས་རྒྱས་སར་གནས་པ། །ཞེས་པའི་དངོས་བསྟན་གྱིས་མིན་ཟེར་ན། དེ་ཡིན་པར་ཐལ། དེའི་དངོས་བསྟན་གྱི་སངས་རྒྱས་ཀྱི་མ་
ཡིན་པའི་ཕྱིར། དེར་ཐལ། དེ་དེའི་དངོས་བསྟན་གྱི་སངས་རྒྱས་ཀྱི་ས་ཡིན་ཀྱང། སངས་རྒྱས་ཀྱི་ས་མ་ཡིན་པའི་ཁྱད་པར་འཐད་པའི་ཕྱིར། ཁ་ཅིག་ས་དགུ་འདས་ནས་ཞེས་པའི་དངོས་བསྟན་གྱི་ས་ཡིན་ན། བྱང་སེམས་ཀྱི་ས་ཡིན་པས་ཁྱབ་
ཟེར་ན། རིགས་ཀྱི་ས་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། དམན་པའི་ལམ་ཡིན་པའི་ཕྱིར། ཁ་ཅིག་ས་བཅུ་པ་བ་དེ། སངས་རྒྱས་དང་འཕྲིན་ལས་མཉམ་ཟེར་ན། དེ་མི་འཐད་པར་ཐལ། ས་བཅུ་པའི་གནས་སྐབས་སུ་འབད་རྩོལ་
དང་བཅས་པའི་སྒོ་ནས་འཕྲིན་ལས་མཛད། སངས་རྒྱས་བཅོམ་ལྡན་འདས་རྣམས་ནི་འཕྲིན་ལས་ཐམས་ཅད་འབད་མེད་ལྷུན་གྲུབ་ཏུ་མཛད་པའི་ཕྱིར། དང་པོ་དེར་ཐལ། དེའི་གནས་སྐབས་སུ་འབད་རྩོལ་ཕྲ་མོ་ཡོད་པའི་ཕྱིར། དེར་ཐལ། བྱང་

[169B] དེར་ཐལ། མ་རིག་བག་ཆགས་ཀྱི་ས་སྤངས་པ་དང་སངས་རྒྱས་པ་དུས་མཉམ་པའི་ཕྱིར། གཉིས་པ་རང་ལུགས་ལ། ས་བཅུ་པ་ལ་ཡོངས་སྦྱོང་མེད་པ་མིན་ཀྱང། འདིར་ས་
བཅུ་པ་མཚན་ཉིད་ཀྱི་སྒོ་ནས་དངོས་སུ་བཤད་ནས་ཡོངས་སྦྱོང་གི་སྒོ་ནས་དངོས་སུ་མ་གསུངས་པ་ནི། ས་བཅུ་པའི་ཡེ་ཤེས་དེ་ས་དགུ་པ་མན་ཆད་ལས་འདས་པའི་བྱང་སེམས་ཀྱི་འབྲས་བུའི་ས་ཡིན་པར་ཤེས་པ་དང། འདའ་བྱ་ས་དགུ་པའི་ཡོན་ཏན་
གྱི་རིགས་ཡར་ལྡན་དུ་བསྡུ་བར་ཤེས་པར་བྱ་བའི་ཆེད་དོ། །དམན་པ་ས་བརྒྱད་ནི། བཞེད་པ་མི་འདྲ་བ་སྣང་ཡང། སློབ་དཔོན་ལྟར་ན། རིགས་ཀྱི་ས་དང། དེ་བཞིན་དུ་བརྒྱད་པ་དང། མཐོང་བ་དང། བསྲབས་པ་དང། འདོད་ཆགས་དང་བྲལ་བ་དང། བྱས་
པ་རྟོགས་པ་དང། ཉན་ཐོས་ཀྱི་ས་དང། རང་སངས་རྒྱས་ཀྱི་ས་དང་བརྒྱད་དོ། །གསུམ་པ་རྩོད་པ་སྤོང་བ་ལ། ཁ་ཅིག་ས་བཅུ་པའི་ཡོངས་སྦྱོང་མེད་པར་ཐལ། གསེར་ཕྲེང་ལས། སྦྱོང་བྱེད་མེད་པར་མཚན་ཉིད་ཙམ་ཞིག་གསུངས་སོ། །ཞེས་
གསུངས་པའི་ཕྱིར། ཟེར་ན། སྐྱོན་མེད་དེ། དེ་ནི་ས་འོག་མ་ལྟ་བུའི་སྦྱོང་བྱེད་དམིགས་བསལ་ཅན་མེད་པའི་དོན་ཡིན་པའི་ཕྱིར། དེ་ལྟ་མིན་ན། ས་བཅུ་པའི་སྤང་བྱ་མེད་པར་ཐལ། དེའི་སྦྱོང་བྱེད་དང་སྦྱོང་བྱ་གཉིས་ཀ་མེད་པའི་ཕྱིར། དེར་ཐལ་
དེའི་སྤྱོད་བྱེད་མེད་པའི་ཕྱིར། རྟགས་ཁས། གཞན་ཡང། ས་བཅུ་པའི་སྦྱོང་བྱེད་ཡོད་པར་ཐལ། དེའི་ངོས་སྐལ་གྱི་ཤེས་སྒྲིབ་སྤོང་བྱེད་ཡོད་པའི་ཕྱིར། དེར་ཐལ། དེའི་ངོས་སྐལ་གྱི་ཤེས་སྒྲིབ་ཡོད་པའི་ཕྱིར། དེར་ཐལ། དེའི་ངོས་སྐལ་གྱི་
སྤང་བྱའི་བདེན་འཛིན་ཆུང་ངུའི་ཆུང་ངུ་ཡོད་པའི་ཕྱིར། ཁ་ཅིག་ས་བཅུ་པ་བ་དེ་སངས་རྒྱས་ཡིན་པར་ཐལ། དེ་ལ་སངས་རྒྱས་ཞེས་བྱ་བའི་ཕྱིར། དེར་ཐལ། འགྲེལ་པ་ལས། ས་བཅུ་པ་བ་ལ་ནི་བྱང་ཆུབ་སེམས་དཔའི་སངས་རྒྱས་ཁོ་

[170A]༄༅། །ནར་བརྗོད་པར་བྱའི། ཞེས་གསུངས་པའི་ཕྱིར། ཟེར་ན། སྐྱོན་མེད་དེ། དེ་ལ་སངས་རྒྱས་ཞེས་མིང་གིས་བཏགས་པ་ཙམ་ཡིན་པའི་ཕྱིར། དེ་ལྟར་ཡིན་ཏེ། ས་བཅུ་པའི་གནས་སྐབས་སུ་འབད་རྩོལ་རགས་
པ་ཞི་ནས་གཞན་དོན་བྱེད་པའི་སྒོ་སངས་རྒྱས་ཆ་འདྲ་བ་ཙམ་ལ་དགོངས་ནས། དེ་ལ་སངས་རྒྱས་ཞེས་བརྗོད་པའི་ཕྱིར། དེ་ལྟར་ཡང། རྒྱུད་བླ་མ་ལས། བྱང་ཆུབ་སེམས་དཔའི་ཚུལ་འདི་ནི། །རྗེས་ཐོབ་དེ་བཞིན་གཤེགས་རྣམས་དང། །སེམས་
ཅན་ཡང་དག་སྒྲོལ་བ་ལ། །འཇིག་རྟེན་ན་ནི་མཉམ་པ་ཉིད། །ཅེས་གསུངས་པའི་ཕྱིར། ཁ་ཅིག་དམན་པ་ས་བརྒྱད་འདྲེན་པའི་ཚེ་རིགས་ཀྱི་ས་ནས་ཐོག་མ་འཛིན་མི་རིགས་པར་ཐལ། དཀར་པོ་རྣམ་པར་མཐོང་བའི་ས་ནས་འཛིན་རིགས་པའི་ཕྱིར་
དེར་ཐལ། མདོ་ལས། དཀར་པོ་རྣམ་པར་མཐོང་བའི་ས་ཡོད་དོ། །རིགས་ཀྱི་ས་ཡོད་དོ། །ཞེས་རིགས་ཀྱི་སའི་སྔོན་དུ་དཀར་པོ་རྣམ་པར་མཐོང་བའི་ས་བཤད་པའི་ཕྱིར། ཟེར་ན། སྐྱོན་མེད་དེ། དཀར་པོ་རྣམ་མཐོང་གི་ས་དེ་རིགས་ཀྱི་སས་བསྡུས་པའམ། དེའི་སྔོན་འགྲོ་ཙམ་ལ་དགོངས་པའི་ཕྱིར་
   ༈    །གཉེན་པོའི་ཚོགས་སྒྲུབ་
གཉེན་པོའི་ཚོགས་བྱེ་བྲག་ཏུ་བཤད་པ་ནི། མཐོང་དང་གོམས་པའི་ལམ་དག་ལ། །ཞེས་སོགས་ཚིགས་སུ་བཅད་པ་གཅིག་གསུངས་ཏེ། དེའི་དོན་ནི་འགྲེལ་པ་ལས་
གཟུང་བའི་རྣམ་པར་རྟོག་པ་ཀུན་ནས་ཉོན་མོངས་པའི་དངོས་པོ་ཙམ་དང། ཞེས་པ་ནས། གཉེན་པོ་རྣམ་པ་བརྒྱད་དོ། །ཞེས་པའི་བར་གསུངས་ལ། གང་ལས་འཕྲོས་པ་ནི། མདོ་ལས། རབ་འབྱོར་གང་ཡང་འདི་སྐད་དུ་ཐེག་པ་དེ་གང་ནས་
འབྱུང་བར་འགྱུར་ཞེས་པ་སྨྲས་པ་ནི། དེ་མི་དམིགས་པའི་ཚུལ་གྱིས་ཁམས་གསུམ་ནས་འབྱུང་བར་འགྱུར་ཞིང། ཞེས་སོགས་དང། རབ་འབྱོར་གང་མཚན་ཉིད་མེད་པའི་ཆོས་རྣམས་ངེས་པར་འབྱུང་བར་འདོད་པ་དེ་ནི་ཆོས་ཀྱི་དབྱིངས་

[170B] །ཞེས་སོགས་གསུངས་པ་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། ཐེག་ཆེན་གྱི་མཐོང་ལམ་དང་གོམས་པའི་ལམ་ཐེག་ཆེན་གྱི་སྒོམ་
ལམ་དག་ལ་གཉེན་པོ་རྣམ་པ་བརྒྱད་ཅེས་བྱ་བ་ཡོད་པ་ཡིན་ཏེ། སྤང་བྱ་ཤེས་སྒྲིབ་གཟུང་རྟོག་དང་འཛིན་པའི་རྣམ་པར་རྟོག་པ་རྣམས་ཉེ་བར་ཞི་བར་བྱ་བའི་ཕྱིར་དུ་གྲངས་ཀྱི་སྒོ་ནས་བཞག་པ་བརྒྱད་ཡོད་པའི་ཕྱིར།    ༈    །གཉིས་པ་མཐའ་དཔྱད་
པ་ལ་གསུམ་ལས། དང་པོ་ལ། ཁ་ཅིག་གཉེན་པོ་ཡིན་ན། གཉེན་པོའི་ཚོགས་སྒྲུབ་ཡིན་པས་ཁྱབ་ཟེར་ན། ཐེག་ཆེན་གྱི་ཚོགས་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། ཡེ་ཤེས་ཡིན་པའི་ཕྱིར། འདོད་ན། ཐེག་ཆེན་འཕགས་
པའི་མཁྱེན་པ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་ཐེག་ཆེན་འཕགས་པའི་མཁྱེན་པ་ཡིན་ན། གཉེན་པོའི་ཚོགས་སྒྲུབ་ཡིན་པས་ཁྱབ་ཟེར་ན། རྣམ་མཁྱེན་ཆོས་ཅན། དེར་ཐལ། དེའི་ཕྱིར། འདོད་ན། སློབ་ལམ་
ཡིན་པར་ཐལ་ལོ། །ཁ་ཅིག་ཤེས་སྒྲིབ་ཀྱི་དངོས་གཉེན་བྱེད་པའི་བྱང་འཕགས་ཀྱི་མཁྱེན་པ་དེ། གཉེན་པོའི་ཚོགས་སྒྲུབ་ཀྱི་མཚན་ཉིད་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར་
དེར་ཐལ། ཐེག་ཆེན་གྱི་མཐོང་ལམ་ཡིན་པའི་ཕྱིར། འདོད་ན། དེ་ཤེས་སྒྲིབ་ཀྱི་དངོས་གཉེན་ཡིན་པར་ཐལ། འདོད་པའི་ཕྱིར། འདོད་ན། རྒྱུན་མཐའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །གཉིས་པ་རང་ལུགས་
ནི། བདེན་འཛིན་གྱི་གཉེན་པོ་བྱེད་པའི་བྱང་འཕགས་ཀྱི་མཁྱེན་པ་དེ། གཉེན་པོའི་ཚོགས་སྒྲུབ་ཀྱི་མཚན་ཉིད། དེ་ལ་དབྱེ་ན་བརྒྱད་ཡོད་དེ། ཤེས་སྒྲིབ་ཀུན་བཏགས་དང་ལྷན་སྐྱེས་གཉིས་རེ་རེ་ལ། ཤེས་སྒྲིབ་ཉོན་མོངས་གཟུང་རྟོག་དང་རྣམ་བྱང་གཟུང་
[171A]༄༅། །རྟོག་གཉིས། ཤེས་སྒྲིབ་རྫས་འཛིན་རྟོག་པ་དང་བཏགས་འཛིན་རྟོག་པ་གཉིས་ཏེ་སོ་སོར་ཕྱེ་ན་བརྒྱད་ཀྱི་གཉེན་པོའི་ཡེ་ཤེས་བརྒྱད་ཡོད་པའི་ཕྱིར། །གསུམ་པ་རྩོད་པ་སྤོང་བ་ལ། ཁ་ཅིག་གཉེན་
པོའི་ཚོགས་སྒྲུབ་ཡིན་ན། ཐེག་ཆེན་འཕགས་པའི་མཁྱེན་པ་ཡིན་མི་དགོས་པར་ཐལ། ཚོགས་སྒྲུབ་ཡིན་ན། ཐེག་ཆེན་འཕགས་པའི་མཁྱེན་པ་ཡིན་མི་དགོས་པའི་ཕྱིར། ཟེར་ན། མ་ཁྱབ། རྟགས་དེར་ཐལ། ཐེག་ཆེན་སྦྱོར་ལམ་ཆོས་
མཆོག་ཆེན་པོ་ནས་ཚོགས་སྒྲུབ་ཐོབ་པར་གསུངས་པའི་ཕྱིར། འདོད་མི་ནུས་ཏེ། མཐོང་དང་གོམས་པའི་ལམ་དག་ལ། །ཞེས་སོགས་ཀྱིས་གཉེན་པོའི་ཚོགས་སྒྲུབ་ཐེག་ཆེན་གྱི་མཐོང་ལམ་ནས་ཐོབ་པར་བཤད་པའི་ཕྱིར་
ངེས་འབྱུང་སྒྲུབ་པ་
།བཅུ་པ་ངེས་འབྱུང་སྒྲུབ་པ་ནི། ཆེད་དུ་བྱ་དང་མཉམ་ཉིད་དང། །ཞེས་པ་ནས། ངེས་འབྱུང་སྒྲུབ་པ་ཡིན་ཤེས་བྱ། །ཞེས་པའི་བར་གསུངས་ཏེ། དེའི་དོན་ནི་འགྲེལ་པ་ལས། ཆེད་དུ་བྱ་བ་ཇི་སྐད་བཤད་པ་དང། ཞེས་པ་ནས། ངེས་པར་འབྱུང་བའི་
སྒྲུབ་པ་ནི་རྣམ་པ་བརྒྱད་ཡིན་ནོ། །ཞེས་པའི་བར་གསུངས་ལ། གང་ལས་འཕྲོས་པ་ནི། མདོ་ལས། བཅོམ་ལྡན་འདས་ཐེག་པ་ཆེན་པོ་ཞེས་བགྱི་བ་འདི་ནི་ལྷ་དང་མི་དང་ལྷ་མ་ཡིན་དང་བཅས་པའི་འཇིག་རྟེན་ཟིལ་གྱིས་མནན་ནས་འབྱུང་
བར་འགྱུར་རོ། །ཞེས་སོགས་གསུངས་པ་ལས་འཕྲོས་སོ། །འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པ་གཉིས་ལས། དང་པོ་ནི། ངེས་པར་འབྱུང་བ་རྣམ་པ་བརྒྱད་ཀྱི་བདག་ཉིད་འོག་ནས་འཆད་པ་འདི་རྣམས་བསམ་སྦྱོར་གཉིས་
ཀྱི་སྒོ་ནས་ཉམས་སུ་ལེན་པའི་དག་སའི་ཡེ་ཤེས་ཆོས་ཅན། ངེས་འབྱུང་སྒྲུབ་པ་ཡིན་པར་ཤེས་པར་བྱ་སྟེ། རྣམ་མཁྱེན་གདོན་མི་ཟ་བ་འཐོབ་པར་བྱེད་པའི་དག་སའི་རྣལ་འབྱོར་ཡིན་པའི་ཕྱིར། ངེས་པར་འབྱུང་བའི་དབྱེ་བ་བརྒྱད་ཡོད་དེ་

[171B] ཆོས་ཐམས་ཅད་བདེན་སྟོང་མཉམ་པ་ཉིད་དུ་མཁྱེན་པའི་ཐུགས་རྗེ་དང། སེམས་ཅན་གྱི་དོན་རྫོགས་པར་བྱེད་པ་དང། དོན་དེ་ཡང་འབད་མེད་ལྷུན་གྲུབ་ཏུ་བྱེད་པ་དང། སྲིད་ཞིའི་མཐའ་ལས་འདས་པར་ངེས་
པར་འབྱུང་བ་དང། ཐེག་པ་གསུམ་གྱི་ཐོབ་བྱའི་རིགས་ཐམས་ཅད་ཐོབ་པའི་མཚན་ཉིད་ཀྱི་ངེས་པར་འབྱུང་བ་དང། ཆོས་བཅུའི་རྣམ་པ་ཐམས་ཅད་མངོན་སུམ་དུ་མཁྱེན་པའི་རྣམ་མཁྱེན་ཉིད་དང། རྣམ་མཁྱེན་དེའི་ཁྱད་པར་གྱི་ལམ་གྱི་ཡུལ་ཅན་ངེས་
པར་འབྱུང་བ་སྟེ་བརྒྱད་ཡོད་པའི་ཕྱིར།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་སྐབས་འདིར་དངོས་སུ་བསྟན་པའི་ངེས་འབྱུང་ཡིན་ན། ངེས་འབྱུང་སྒྲུབ་པ་ཡིན་པས་ཁྱབ་ཟེར་ན། ཆེད་དུ་བྱ་བ་ཆེན་པོ་གསུམ་ཆོས་
ཅན། དེར་ཐལ། དེའི་ཕྱིར། དེར་ཐལ། ཆེད་དུ་བྱ་དང་ཞེས་པའི་དངོས་བསྟན་གྱི་ངེས་འབྱུང་ཡིན་པའི་ཕྱིར། དེར་ཐལ། དེའི་དངོས་བསྟན་གྱི་ངེས་པར་འབྱུང་བ་ཡིན་པའི་ཕྱིར། དེར་ཐལ། དེའི་དངོས་བསྟན་གྱི་ངེས་འབྱུང་དེ་ལ་གང་གིས་ངེས་པར་
འབྱུང་བར་བྱེད་པ་དང། གང་དུ་ངེས་པར་འབྱུང་བའི་གཞི་གཉིས་ཡོད་པའི་ཕྱིར། འདོད་ན། སེམས་དཔའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། འདུས་མ་བྱས་ཡིན་པའི་ཕྱིར། ཁ་ཅིག་སེམས་དཔའི་ཡེ་ཤེས་ཡིན་ན། ངེས་
འབྱུང་སྒྲུབ་པ་ཡིན་པས་ཁྱབ་ཟེར་ན། ཐེག་ཆེན་གྱི་ཚོགས་ལམ་ཆོས་ཅན། དེར་ཐལ། དེའི་ཕྱིར། འདོད་ན། དག་སའི་ཡེ་ཤེས་ཡིན་པར་ཐལ། འདོད་པའི་ཕྱིར། ཁ་ཅིག་རང་འབྲས་རྣམ་མཁྱེན་གདོན་མི་ཟ་བར་འབྱིན་པའི་ཡེ་ཤེས་ཡིན་ན་
ངེས་འབྱུང་སྒྲུབ་པ་ཡིན་པས་ཁྱབ་ཟེར་ན། ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། བྱང་སེམས་འཕགས་པའི་མཁྱེན་པ་ཡིན་པའི་ཕྱིར། འདོད་ན་སླའོ། །གཉིས་པ་རང་ལུགས་ལ། རང་འབྲས་བྱང་ཆེན་དུ་

[172A]༄༅། །གདོན་མི་ཟ་བར་འབྱིན་པར་བྱེད་པའི་དག་སའི་ཡེ་ཤེས། ངེས་འབྱུང་སྒྲུབ་པའི་མཚན་ཉིད། དེ་ལ་དེར་གྱུར་པའི་ཆེད་དུ་བྱ་བ་ཆེན་པོ་གསུམ་སྒྲུབ་བྱེད་ཀྱི་ངེས་འབྱུང་སྒྲུབ་པ་སོགས་བརྒྱད་ཡོད། །
གསུམ་པ་རྩོད་པ་སྤོང་བ་ལ། ཁ་ཅིག་ངེས་འབྱུང་སྒྲུབ་པ་ཡིན་ན། དག་སའི་ཡེ་ཤེས་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། བྱང་སེམས་མཐོང་ལམ་པའི་རྒྱུད་ཀྱི་ངེས་འབྱུང་རྣམ་དག་ཆོས་ཅན། དེར་ཐལ། དེའི་
ཕྱིར། དེར་ཐལ། ངེས་འབྱུང་གང་ཞིག་སྒྲུབ་པ་ཡིན་པའི་ཕྱིར། ཟེར་ན། མ་ཁྱབ། འོ་ན། རྣམ་མཁྱེན་ཆོས་ཅན། རྒྱུ་ལམ་ཤེས་ཡིན་པར་ཐལ། རྒྱུ་གང་ཞིག་ལམ་ཤེས་ཡིན་པའི་ཕྱིར། འཁོར་གསུམ། ཁ་ཅིག་ལམ་གྱི་ཡུལ་
ཅན་ངེས་འབྱུང་སྟེ། ཞེས་པས་དངོས་བསྟན་གྱི་ངེས་འབྱུང་སྒྲུབ་པ་ཡིན་ན། རྒྱུན་མཐའི་བར་ཆད་མེད་ལམ་ཡིན་དགོས་པར་ཐལ། དེའི་དོན་འཆད་པ་ན། རྣམ་བཤད་ལས། རྡོ་རྗེ་ལྟ་བུའི་ཏིང་ངེ་འཛིན་གྱིས་བསྡུས་པ་སྟེ་བརྒྱད་དོ། །
ཞེས་གསུངས་པའི་ཕྱིར། ཟེར་ན། མ་ཁྱབ་སྟེ། དེ་ནི། ངེས་པར་འབྱུང་བས་བརྒྱད་ཀྱི་ཐ་མ་རྒྱུན་མཐའ་ན་ཡོད་པ་ལ་དགོངས་པའི་ཕྱིར། དེ་ལྟར་ཡིན་ཏེ། ངེས་པར་འབྱུང་བ་བརྒྱད་ཀྱི་དང་པོ་བདུན་ནི་མི་སློབ་ལམ་དང། ཐ་མ་གཅིག་སློབ་ལམ་
ན་ཡོད་པའི་ཕྱིར། དེར་ཐལ། ལེགས་བཤད་གསེར་ཕྲེང་ལས། མི་སློབ་ལམ་ན་བདུན་དང། སློབ་ལམ་ན་གཅིག་ཏུ་བྱས་པ་ནི་རིགས་སོ། །ཞེས་གསུངས་པའི་ཕྱིར། གོང་དུ་འདོད་མི་ནུས་ཏེ། ངེས་འབྱུང་སྒྲུབ་པ་དེ་ས་
བརྒྱད་པ་ན་ཡོད་པའི་ཕྱིར། དེར་ཐལ། རྣམ་བཤད་ལས། ཁྱད་པར་གྱི་ལམ་ས་བརྒྱད་པ་ཡན་ཆད་ལ་བྱས་ན་ངེས་འབྱུང་སྒྲུབ་པ་ཡང་དེ་ན་ཡོད་པར་ཤེས་པར་བྱའོ། །མདོར་ན་སྔར་བཤད་པའི་ཚིག་དོན་ལ་རྩོད་པའི་ཚེ་ཞིར་

[172B] །སྐབས་བསྡུ་བ་ནི་གོ་སླའོ།། །།སྨྲས་པ། ཕ་རོལ་ཕྱིན་པའི་ས་འཛིན་ཁྱོན་ཡངས་པོར། །མཁྱེན་གསུམ་དཔག་བསམ་ལྗོན་པ་ཀུན་ཏུ་རྒྱས། །སྦྱོར་བཞིའི་མེ་ཏོག་
རྣམ་པར་བཀྲ་བ་ལས། །ཆོས་སྐུའི་འབྲས་སྨིན་ཡུམ་མཆོག་རྒྱལ་གྱུར་ཅིག་གང་དེའི་སྤས་དོན་ཇི་བཞིན་གསལ་བྱེད་རྒྱན། །མི་ཕམ་མགོན་གྱི་གསུང་གི་སྙིང་པོ་མཆོག་མངོན་པར་རྟོགས་པའི་རྒྱན་ལས་སྐབས་དང་པོའི། །ཚིག་འགྲེལ་
མཐའ་དཔྱོད་ཟུང་འབྲེལ་བཤད་ཟིན་ཏོ། ། ཅེས་བསྟན་བཅོས་མངོན་པར་རྟོགས་པའི་རྒྱན་གྱི་དགོངས་པ་གསལ་བར་བྱེད་པ་མཁས་པ་དགྱེས་པའི་མཆོད་སྤྲིན་ལས་སྐབས་དང་པོའི་ཚིག་དོན་མཐའ་དཔྱོད་ཟུང་དུ་འབྲེལ་བ་འདི་ནི། ཤཱཀྱའི་བཙུན་པ་གྲགས་པ་བཤད་སྒྲུབ་ཀྱིས་ལེགས་པར་སྦྱར་བའི་
ཡི་གེ་པ་ནི་ཏཱ་ཡི་ལ་ལུང་བློ་བཟང་དོན་གྲུབ་བོ།། །།    ༈    ཁ་སྐོང། མཐའ་དཔྱོད། ཐུན་མོང་མིན་
པའི་ཁས་ལེན་མི་གསལ་བ་རྣམས་འདིར་གསལ་ཡོད་པར་བརྟེན་སྔ་དུས་བློ་གསལ་བ་རྣམས་ནས་ཡིག་ཆ་དང་ཟུང་སྦྲེལ་གསན་སྦྱོང་མཛད་མུས་དང། མཁོ་གནད་ཀྱང་ཤིན་ཏུ་ཆེ་རུང། གསུང་པར་ཅོ་ནི་དགོན་ཆེན་དུ་བཞུགས་པ་དུས་འགྱུར་དབང་གིས་སྔར་ཆོས་མེ་བཞེས་ཟིན་འདུག་པས་དེ་ཕན་སློབ་གཉེར་
བའི་ཁྲོད་དུ་ཡིག་ཆ་དཀོན་ས་ཤིས་གྲྭ་ཚང་མཁན་པོ་རྒྱལ་རོང་བློ་བཟང་བསྟན་འཛིན་དང། དགེ་བཤེས། སློབ་གཉེར་བ་རྣམས་ནས་ཡིག་ཆ་ཆ་ཚང་གསུང་པར་ཞིག་འགྲུབ་ཐབས་ཐུགས་གཉེར་ཆེ་བ་དང་བཅས་མཁའ་མཉམ་འགྲོ་ཀུན་ཕན་བདེའི་རྩ་བ་རྒྱལ་བའི་ལུང་རྟོགས་ཀྱི་བསྟན་པ་རིན་པོ་ཆེ་བཤད་སྒྲུབ་དར་
རྒྱས་གོང་འཕེལ་ཡུན་རིང་དུ་གནས་ཆེད་སེར་སྨད་གཞུང་པ་གྲྭ་སྐུ་བཅར་མཁན་དྲུང་ཏཱ་བླ་མ་རོང་རྣམ་སྲས་པ་ཐུབ་བསྟན་ནོར་བཟང་ཤག་ཚང་ནས་ལྷག་བསམ་རྣམ་པར་དག་པས་རྒྱུ་སྦྱོར་འདུ་འགོད་ཀྱིས་གོང་གསལ་ཡིག་ཆ་ཅོ་ནེའི་པར་སྙིང་ཁུངས་དག་རང་ལམ་གྱི་བྱས་ཏེ་རབ་བྱུང་བཅུ་དྲུག་པའི་ལྕགས་པོ་སྟག་པོར་གསུང་པར་དུ་

[173A]༄༅། །ལེགས་བསྐྲུན་ཐོག་གྲྭ་ཚང་འདི་ཉིད་ཀྱི་ཆོས་མཛོད་དུ་བཞུགས་སུ་གསོལ་བའོ་ །། །།འདིར་འབད་དགེ་བའི་ས་བོན་ལེགས་སྨིན་ཐུབ་པའི་རིང་ལུགས་ཡོངས་འདུའི་ལྗོན། །བསྟན་འཛིན་རྐང་དྲུག་བྱེ་བ་རྣམས་རྩེན་
ཀུན་དགའི་མེ་ཏོག་ཕྱོགས་མཐར་རྒྱས། །མ་ནོར་ལམ་བཟང་འབྲས་བུའི་ཁུར་ཆེན་བསྟན་སྲིད་འགྲོ་ཕན་ཟུངས་སུ་དུད། །བླ་མེད་ཞི་བའི་གྲིབ་བསིལ་སྣུམ་བོར་འགྲོ་བ་མ་ལུས་དབུགས་འབྱིན་ཤོག་ སརྦ་མངྒ་ལཾ།། །།



