༄༅། །ཨོཾ་སྭ་སྟི། བླ་མ་མཆོག་དང་ཚེ་དཔག་མེད། །དབྱེར་མེད་ཞབས་ལ་གུས་བཏུད་ནས། །ཚེ་དབང་
བསྐུར་ཚུལ་མདོར་བསྡུས་པ། །འཆི་བདག་འཇོམས་པའི་དཔའ་བོ་བྲི། །འདིར་ཚེ་དབང་མདོར་བསྡུས་བྱེད་པར་འདོད་པས། ཚེ་བུམ། ཚེ་ཆང། ཚེ་རིལ། མཆོད་གཏོར་རྣམས་ལག་ལེན་བཞིན་བཤམས། བདག་མདུན་

[208A]༄༅། །ཚེ་ཆང་ཚེ་རིལ་རྣམས་ལེགས་པར་བསྒྲུབས། སློབ་མ་ཁྲུས་བྱས། མཎྜལ་ཕུལ། གསོལ་བ་བཏབ། བྱང་སྡོམ་བཟུང། སློབ་མ་བསངས་སྦྱངས། ཚེ་དཔག་མེད་དུ་བསྐྱེད། དེ་ནས་དངོས་
གཞི་ནི། རང་ཚེ་དཔག་མེད་དུ་གསལ་བའི་ཐུགས་ཀ་ལས་འོད་ཟེར་འཕྲོས། ཚེ་བུམ་ཚེ་དཔག་མེད་དུ་གསལ་བའི་ཐུགས་ཀར་ཕོག་པས། བཅོམ་ལྡན་འདས་ཀྱི་ཕྱག་གི་ཚེའི་བུམ་པ་ལས། འོད་ཟེར་དམར་པོ་
ལྕགས་ཀྱུ་ལྟ་བུ་འཕྲོས། རང་དང་གཞན་ལ་གནོད་ཅིང་འཚེ་བར་བྱེད་པའི་གདོན་བགེགས་འབྱུང་པོ་འཆི་བདག་གཤིན་རྗེ་སོགས་ལ་ཕོག་པས། དེ་དག་གི་ལག་ནས་རང་གཞན་གྱི་ཚེ་དང་བསོད་ནམས། དབང་
ཐང་སོགས་བརྐུས་པ། ཕྲོགས་པ། ཁྱེར་བ་ཐམས་ཅད་འཆི་མེད་ཚེའི་བདུད་རྩི་དམར་པོའི་རྣམ་པར་བཀུག་སྟེ། མདུན་བསྐྱེད་ཀྱི་ཚེ་དཔག་མེད་ཀྱི་སྐུའི་ཆ་དང། ཕྱག་གི་བུམ་པར་ཐིམ། ཐིམ་པ་ལས་ཀྱང་བདུད་
རྩིའི་རྒྱུན་བབས། སློབ་མ་རྣམས་ཀྱི་སྤྱི་བོ་ནས་ཞུགས། ལུས་ཀྱི་ནང་ཐམས་ཅད་མེར་གྱིས་གང་བས། ཚེ་ཡར་བ། ཉམས་པ། འཐོར་བ་རྣམས་སོར་ཆུད། འཆི་བ་མེད་པ་ཚེའི་དངོས་གྲུབ་ཐོབ་པར་གྱུར། དེ་ལྟར་ཐོབ་
སྙམ་པའི་མོས་པ་མཛོད། ཅེས་ཨ་མ་མ་ཎི་བརྗོད། དྲིལ་བུ་གསིལ། དེ་ནི་ཚེ་ཡར་བ་འགུགས་པའོ། །དེ་ནས་ཚེ་དང་བསོད་ནམས་སྟོབས་ཉམས་པ་གསོ་བ་ནི། སླར་ཡང་མགོན་པོ་ཚེ་དཔག་མེད་ཀྱི་སྐུའི་ཆ་དང་

[208B] ནམ་མཁའ། རླུང༑ མེ༑ ཆུ༑ ས་སྟེ་འབྱུང་བ་ལྔ་དང། དེའི་རིགས་ཅན་རྣམས་ཀྱི་ནུས་པ་དང། ཡོན་ཏན་རྣམས་དང། རིགས་དྲུག་སེམས་ཅན་ཐམས་ཅད་ཀྱི་ཚེ་དང་
བསོད་ནམས་ཐམས་ཅད་དང། འཆི་བདག་འཇོམས་པའི་གསང་སྔགས་རིག་སྔགས། གཟུངས་སྔགས། ཕྱག་རྒྱ། ཏིང་ངེ་འཛིན་ལ་སོགས་པའི་ནུས་པ་དང། སྨན་དང། རྩི་བཅུད་འབྲས་བུ་ལ་སོགས་པའི་ཡོན་ཏན་
དང༑ ནུས་པ་ཐམས་ཅད་ཚེའི་བདུད་རྩིའི་རྣམ་པར་སྤྱན་དྲངས། བཅོམ་ལྡན་འདས་ཀྱི་ཕྱག་གི་བུམ་པར་ཐིམ། ཞེས་པ་ནས། གང་བས་ཚེ་དང་བསོད་ནམས། སྟོབས་ཉམས་པ་རྣམས་གསོས། འཆི་བ་མེད་པ་ཚེའི་དངོས་
གྲུབ་ཐོབ་པར་གྱུར་སོགས་གོང་བཞིན། དེ་ནས། དམ་ཚིག་དང་སྡོམ་པ་ཉམས་པ་གསོས་ནས། ཚེ་སྤེལ་བ་ནི། སླར་ཡང། འཕྲོས། སངས་རྒྱས་བྱང་སེམས་དཔའ་བོ་མཁའ་འགྲོ་ཉན་རང། ཆོས་བསྲུང་ཐམས་ཅད་དང་
ཁྱད་པར་ཚེ་དཔག་མེད། ཚེ་དབང། ཚེ་ཁྲིད་བརྒྱུད་པའི་བླ་མ་དང་བཅས་པ་ཐམས་ཅད་ཀྱི་སྐུ་གསུང་ཐུགས་ཀྱི་བྱིན་རླབས་ཐམས་ཅད། འཆི་མེད་ཚེའི་བདུད་རྩིའི་རྣམ་པར་སྤྱན་དྲངས། ཅེས་པ་ནས། གང་བས་ལུས་ངག་ཡིད་
གསུམ་ལ་བརྟེན་པའི་ཚེ་ཐུང་འགྱུར་གྱི་སྡིག་སྒྲིབ་དམ་ཚིག་ཉམས་ཆགས་ཐམས་ཅད་དག་འཆི་བ་མེད་པ་ཚེའི་དངོས་གྲུབ་ཐོབ་པར་གྱུར་སོགས་གོང་བཞིན། དེ་ནས། ཚེ་བསྟིམ་པ་ནི། མདུན་བསྐྱེད་ཀྱི་ཚེ་དཔག་མེད་

[209A]༄༅། །ཁྱེད་རང་རྣམས་ཀྱི་སྤྱི་བོར་བྱོན་པ་ལ། ངས་གསོལ་བ་བཏབ་པས། འཆི་མེད་ཚེའི་དངོས་གྲུབ་སྩལ། མཐར་ཚེ་དཔག་མེད་དེ་ཁྱེད་རང་རྣམས་ཀྱི་སྤྱི་བོ་ནས་ཐིམ་པས། འཆི་མེད་ཚེའི་དངོས་གྲུབ་ཐོབ་པའི་
མོས་པ་མཛོད། ཅེས་བརྡའ་སྤྲད། ཚེ་བུམ་མགོ་བོར་བཞག་ལ། བཀའ་བསྒོ་བྱས་བསྟིམ། ཚེ་ཆང་ཚེ་རིལ་སྦྱིན་པ་དང། ཤིས་བརྗོད་བྱའོ། །སྨྲས་པ། ཚིག་བསྡུས་དོན་ཚང་ཚེ་ཡི་དབང། །འཆི་བདག་འཇོམས་
པའི་དཔའ་བོ་འདི། །ཆོས་མཐུན་རྣམ་པར་གཡེང་བ་ཡི། །གོ་ས་ཡངས་པོར་བསྒྲུབ་པའི་ཕྱིར། །བློ་བཟང་མཁས་བཙུན་ཞེས་བྱ་བའི། །དམ་པས་ནན་གྱིས་བསྐུལ་བའི་ངོར། །ཕྱོགས་བྲལ་མྱུལ་བའི་བྱ་བྲལ་བ། །བློ་
བཟང་ཆོས་ཀྱི་རྒྱལ་མཚན་གྱིས། །མཆོང་རྒྱས་རི་བོ་སྡེ་ཆེན་གྱི། །ཆོས་གྲྭ་ཆེན་པོར་བཀོད་པའོ།། །།



