༄༅། །ཇོ་བོ་རྗེའི་ལུགས་ཀྱི་སྒྲོལ་མ་ཉེར་གཅིག་གི་སྒྲུབ་ཐབས་ལས་ཚོགས་དངོས་གྲུབ་རྣམ་གཉིས་ཀྱི་བང་མཛོད་ཅེས་བྱ་བ་བཞུགས། །

[001A] །ན་མོ་གུ་རུ་མཉྫུ་གྷོ་ཥཱ་ཡ། རྒྱལ་བ་ཀུན་གྱི་ཐུགས་རྗེའི་མཁའ་དབྱིངས་ལས། །མཚན་དཔེའི་ལང་ཚོ་རྒྱས་པའི་འོད་དཀར་ཅན། །སྲིད་ཞིའི་གདུང་བ་སྒྲོལ་
མཛད་དཔའ་མོ་ཆེའི། །ཞབས་སེན་རལ་པའི་རྩེ་ལ་མཛེས་བཀོད་ནས། །མཁྱེན་པའི་སྡོང་བུ་ཐུགས་རྗེའི་སྣུམ་ལྡན་ཞིང། །ཡེ་ཤེས་མར་མེས་མུན་པ་སེལ་མཛད་པར། །འཕགས་
མས་དངོས་སུ་སྩལ་བའི་ལེགས་བཤད་གཏམ། །མི་དབང་བཀའ་ཡིས་བསྐུལ་ཕྱིར་འདིར་བཤད་བྱ། །འདིར་རྗེ་བཙུན་མ་སྒྲོལ་མས་ཇོ་བོ་ལྷ་གཅིག་ལ་དངོས་སུ་གནང་བའི་
སྒྲོལ་མ་ཉེར་གཅིག་གི་སྒྲུབ་ཐབས་ལས་རབ་འབྱམས་བསྒྲུབ་ཚུལ་གོ་བདེ་བར་བརྗོད་པ་ལ། ཉེར་གཅིག་ལས། དང་པོ་ནི། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་

[002A]༄༅། །པ་སྔོན་དུ་བཏང་ནས། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ། དེའི་ཕྱིར་དུ་རྗེ་བཙུན་མ་སྒྲོལ་མའི་རྣལ་འབྱོར་གྱི་རིམ་པ་ཉམས་སུ་བླང་བར་བྱའོ་སྙམ་པ་
གསུམ་སོགས་བྱའོ། །རང་ཉིད་རྗེ་བཙུན་མ་སེང་ལྡེང་ནགས་སྒྲོལ་ལམ། གསོལ་བ་འདེབས་ཡུལ་གྱི་སྒྲོལ་མ་སྐབས་སུ་གང་བབ་དེའི་ང་རྒྱལ་དང་གསལ་སྣང་ལ་གནས་པའི་མདུན་གྱི་
ནམ་མཁར་པདྨ་དང་ཟླ་བའི་གདན་ལ། རྗེ་བཙུན་མ་མྱུར་མ་དཔའ་མོ་དམར་མོ་ཁྲོ་ཆགས་ཀྱི་ཉམས་ཅན། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་དབང་སྡུད་ཀྱི་བུམ་
པ་དང། གཡོན་དཀོན་མཆོག་གསུམ་མཚོན་གྱི་ཕྱག་རྒྱས་ཨུཏྤལ་བསྣམས་པ། དབུ་རྒྱན་ལ་སོགས་པ་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་ཅིང། དར་བཟང་པོའི་སྟོད་གཡོགས་དང་
སྨད་གཡོགས་མཛེས་པར་གསོལ་བ། མཚན་དཔེས་སྤྲས་པ། སྐུ་ལས་སྐྱེས་པའི་འོད་ཀྱི་དཀྱིལ་འཁོར་འབར་བའི་དབུས་ན་ཞབས་གཡས་བརྐྱངས་ཤིང། གཡོན་བསྐུམས་པའི་སྟབས་

[002B] མགྲིན་པར་ཨཱ་ཐུགས་ཀར་ཧཱུཾ། ཐུགས་ཀའི་ཧཱུཾ་ལས་འོད་ཟེར་འཕྲོས། རང་བཞིན་གྱི་གནས་ནས་བསྒོམས་པ་དང་འདྲ་བའི་ཡེ་ཤེས་པ་དང་དབང་གི་ལྷ་རྣམས་སྤྱན་དྲངས་པར་བསམས་ལ། འགྲོ་
ཀུན་སྲིད་པའི་རྒྱ་མཚོ་ལས། །རྨད་བྱུང་ཐུགས་རྗེའི་གྲུ་རྫིངས་ཀྱིས། །སྒྲོལ་བའི་ཐུགས་དམ་བཅས་པ་བཞིན། །དམ་ཚིག་ཆེན་པོས་ཨེ་ཧྱེ་ཧི། །ཛཿ་ཧཱུཾ་བཾ་ཧོཿ་དེ་བཞིན་གཤེགས་པ་ཐམས་ཅད་ཀྱིས་མངོན་པར་དབང་བསྐུར་
དུ་གསོལ། ཞེས་གསོལ་བ་བཏབ་པས། ཨོཾ་སརྦ་ཏ་ཐཱ་ག་ཏ་ཨ་བཧི་ཥིཉྩ་མཾ། ཞེས་དབང་བསྐུར། འོད་དཔག་མེད་ཀྱིས་དབུ་བརྒྱན་པར་བསམ། དེ་ནས་སྒོ་གསུམ་གུས་པས། ཕྱག་འཚལ་སྒྲོལ་མ་མྱུར་མ་དཔའ་མོ་
ཞེས་སོགས་ཤློ་ཀ་གཅིག་གིས་ཕྱག་བྱས། མཆོད་པ་རྣམས་བྱིན་གྱིས་བརླབས་ཏེ། ཨོཾ་ཨཱརྱ་ཏཱ་རེ་ཨརྒྷཾ་ནས། ཤཔྟའི་བར་གྱིས་མཆོད། དངོས་བཤམས་ཡིད་སྤྲུལ་མཆོད་པ་མ་ལུས་འབུལ། །ཐོག་མེད་ནས་བསགས་
སྡིག་ལྟུང་ཐམས་ཅད་བཤགས། །སྐྱེ་འཕགས་དགེ་བ་རྣམས་ལ་རྗེས་ཡི་རང། །འཁོར་བ་མ་སྟོངས་བར་དུ་རྟག་བཞུགས་ནས། །འགྲོ་ལ་ཆོས་ཀྱི་འཁོར་ལོ་བསྐོར་དུ་གསོལ། །བདག་གཞན་དགེ་བ་བྱང་ཆུབ་ཆེན་
པོར་བསྔོ། ཞེས་ཡན་ལག་བདུན་པ་མདོར་བསྡུས་ཕུལ་ནས། མདུན་གྱི་རྗེ་བཙུན་མའི་ཐུགས་ཀ་དང་བུམ་ནང་དུ་ཟླ་གདན་ལ་ཏཾ་ཡིག་གི་མཐའ་སྐོར་དུ། སྐུ་མདོག་དང་མཚུངས་པའི་སྔགས་ཕྲེང་གིས་བསྐོར་བ་དེ་ལས་

[003A]༄༅། །འོད་ཟེར་དམར་པོ་ལྕགས་སྒྲོག་དང་ཞུགས་པ་ལྟ་བུ་དཔག་ཏུ་མེད་པ་འཕྲོས། གང་དབང་དུ་བསྡུ་བྱའི་དགྲ་དང་ལོག་འདྲེན་ཐམས་ཅད་ལྕགས་ཀྱུ་དང་ཞགས་པས་བཀུག་བདག་ཉིད་ཀྱི་རྐང་པའི་དྲུང་
དུ་མགོ་བོ་དུད་པའི་ཚུལ་དུ་གནས་པ་ལ། འོད་ཟེར་དམར་པོའི་ཚོགས་སྤྲོས་པས། བསྒྲུབ་བྱ་དེ་རྣམས་ཀྱི་སྡིག་སྒྲིབ་སྦྱངས། བདག་ཉིད་ལ་ཡིད་གུས་པ་ཆགས་པའི་རང་བཞིན་དུ་གྱུར་པར་བསམས་ལ། ཨོཾ་ཏཱ་རེ་
ཏུཏྟ་རེ་ཏུ་རེ་ཝ་ཤཾ་ཀུ་རུ་སཱཧཱ། ཞེས་མང་དུ་བཟླས་པས་བསྒྲུབ་བྱ་དེ་དག་དབང་དུ་འགྱུར་རོ། །མཇུག་ཏུ་དེ་ལས་བྱུང་བའི་དགེ་བ་རྣམས་གནས་སྐབས་དང་མཐར་ཐུག་གི་སྨོན་གནས་རྣམས་སུ་བསྔོ་བ་སོགས་ཐུན་སོ་
སོ་དང། ཐུན་མཚམས་ཀྱི་ཉམས་ལེན་ལ་ཡང་བརྩོན་པར་བྱའོ། །གཉིས་པ་ནི། ཐོག་མའི་རིམ་པ་རྣམས་སྔར་ལྟར་ལ། མདུན་གྱི་ནམ་མཁར་པད་ཟླའི་གདན་ལ། རྗེ་བཙུན་མ་ཞི་བ་ཆེན་མོ་སྟོན་ཀའི་ཟླ་བ་ལྟར་དཀར་
བ༑ ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་ནད་དང་གདོན་བགེགས་ཞི་བར་བྱེད་པའི་བུམ་པ་དཀར་པོ་དང། གཡོན་པའི་ཕྱག་མཚན་རྒྱན་ཆ་ལུགས། ཡན་ལག་བདུན་པའི་བར་དང་
ཕྱག་འཚལ་ཉེར་གཅིག་གི་ཚིགས་བཅད་རྣམས་རིམ་པ་བཞིན་བརྗེ་བ་སོགས་དམིགས་བསལ་ཅན་འགའ་ཞིག་མ་གཏོགས་དང་པོ་ཇི་ལྟ་བ་བཞིན་བྱའོ། །བཟླས་པའི་སྐབས་སུ་སྔགས་ཕྲེང་གཉིས་ལས་

[003B] རང་དང་བསྒྲུབ་བྱ་དེ་དང་དེའི་སྤྱི་བོ་ནས་ཁྲུས་གསོལ་བས། ནད་དང་སྡིག་སྒྲིབ་ཐམས་ཅད་དུད་ཁུ་དང་གདོན་བགེགས་རྣམས་སྡོམ་དང་སྡིག་པའི་རྣམ་པར་ཕྱིར་ཕུད། རང་དང་བསྒྲུབ་བྱ་རྣམས་
ལུས་ཤེལ་ལྟར་དག་པར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་ཤཱནྟིཾ་ཀུ་རུ་སཱཧཱ། ཞེས་མང་དུ་བཟླ་བ་དང་ལྷག་མ་རྣམས་སྔར་བཞིན་དུ་བྱའོ། །གསུམ་པ་ནི། ཚེ་དང་ལོངས་སྤྱོད་འཕེལ་བར་འདོད་ན། སྐྱབས་འགྲོ་སེམས་བསྐྱེད་སོགས་
སྔར་བཞིན་སྔོན་དུ་བཏང་ནས། མདུན་གྱི་ནམ་མཁར་པད་ཟླའི་གདན་ལ་རྗེ་བཙུན་མ་གསེར་གྱི་མདོག་ཅན། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་ཚེ་དང་དབང་དང། ལོངས་སྤྱོད་རྒྱས་པར་བྱེད་པའི་བུམ་
པ་སེར་པོ་བསྣམས་པ། ལྷག་མ་ཕྱག་འཚལ་སེར་སྔོ་ཆུ་ནས་སྐྱེས་ཀྱི། ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ་སྔགས་ཕྲེང་གཉིས་ལས་འོད་ཟེར་གསེར་བཙོ་མའི་མདོག་ཅན་མཐའ་ཡས་པ་བྱུང་
བདག་དང་བསྒྲུབ་བྱའི་ལུས་དང། གནས་ལ་སོགས་པ་ཐམས་ཅད་ལ་འཕོག་ཅིང། འོད་ཟེར་གྱི་སྣ་ལས་རྗེ་བཙུན་མ་གསེར་གྱི་མདོག་ཅན་བདུད་རྩི་སེར་པོས་གང་བའི་བུམ་པ་ཐོགས་པ་གྲངས་མེད་པ་བྱོན། རང་གཞན་གྱི་སྤྱི་བོ་ནས་
དབང་བསྐུར་བས། ལུས་ཀྱི་ཕྱི་ནང་གནས་ལ་སོགས་པ་ཐམས་ཅད་གསེར་བཟང་པོས་བྱུགས་པ་ལྟ་བུར་གྱུར། ཚེ་དང་ལོངས་སྤྱོད་ཐམས་ཅད་འཕེལ་ཞིང་རྒྱས་པར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་པུཥྚིཾ་ཀུ་རུ་སཱཧཱ། ཞེས་མང་དུ་

[004A]༄༅། །བཟླས་པས་རྒྱས་པའི་ལས་འགྲུབ་པར་འགྱུར་རོ། །བཞི་པ། ཚེ་བསྒྲུབ་པར་འདོད་ན། རྗེ་བཙུན་མ་དེ་བཞིན་གཤེགས་པའི་གཙུག་ཏོར་རྣམ་པར་རྒྱལ་མ་སྐུ་མདོག་སེར་མོ་ཞལ་གཅིག་ཕྱག་གཉིས་ཀྱི་གཡས་
མཆོག་སྦྱིན་གྱི་མཐིལ་ན་ཚེའི་བུམ་པ་སེར་པོ་བསྣམས་པ། ལྷག་མ། ཕྱག་འཚལ་དེ་བཞིན་གཤེགས་པའི་གཙུག་ཏོར། ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་
དམར་སེར་ལྕགས་ཀྱུ་ལྟ་བུ་འཕྲོས་པས། འཁོར་འདས་སྣོད་བཅུད་ཐམས་ཅད་ཀྱི་བཀྲག་མདངས་གཟི་བརྗིད་ཐམས་ཅད་དང། ཁྱད་པར་དུ་འཆི་མེད་ཚེའི་རིག་འཛིན་བརྙེས་པ་ཐམས་ཅད་ཀྱི་ཚེ་དང་ཡེ་ཤེས་ཐམས་ཅད་འཆི་
མེད་ཚེའི་བདུད་རྩི་དམར་སེར་གྱི་རྣམ་པར་བཀུག་བཅོམ་ལྡན་འདས་མའི་སྐུའི་ཆ་དང་ཕྱག་གི་བུམ་པ་ལ་ཐིམ། ཐིམ་པ་ལས་ཀྱང་འཆི་མེད་ཚེའི་བདུད་རྩིའི་རྒྱུན་བབས། སྤྱི་བོ་ཚངས་པའི་བུ་ག་ནས་ཞུགས། ལུས་ཀྱི་ནང་ཐམས་ཅ་
གང་བས་དུས་དང་དུས་མ་ཡིན་པའི་འཆི་བདག་གི་འཇིགས་པ་བསལ། འཆི་མེད་ཚེའི་དངོས་གྲུབ་ཐོབ་པར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་ཨཱ་ཡུཿ་ཛྙཱ་ན་པུཥྚིཾ་ཀུ་རུ་སཱཧཱ། ཞེས་མང་དུ་བཟླས་པས་ཚེ་ལོ་བརྒྱར་འཕེལ་བར་འགྱུར་རོ། །
ལྔ་པ་བྱེ་བྲག་ཏུ་བུད་མེད་དབང་དུ་བསྡུ་བར་འདོད་ན། རྗེ་བཙུན་མ་ཧཱུཾ་སྒྲ་སྒྲོག་མ་སྐུ་མདོག་དམར་མོ་ཁྲོ་ཆགས་ཀྱི་ཉམས་ཅན། ཞལ་གཅིག་ཕྱག་གཉིས་ཀྱི་གཡས་པའི་མཐིལ་ན་གཞན་གྱི་ཡིད་འཕྲོག་པའི་བུམ་པ་བསྣམས་པ། །

[004B] ཕྱག་འཚལ་ཏུཏྟ་རེ་ཧཱུཾ་ཡི་གེས། ཅེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་ལྕགས་ཀྱུ་དང། ཞགས་པ་དང། ལྕགས་སྒྲོག་ལྟ་བུ་མཐའ་ཡས་
པ་དཔག་ཏུ་མེད་པ་སྤྲོས། བསྒྲུབ་བྱའི་མགྲིན་པ་ནས་ཞགས་པས་བཅིངས། སྐྱེ་གནས་ལྕགས་ཀྱུས་ཕུག་པས། བདག་ཉིད་ལ་ཆགས་པའི་དབང་གིས་ཡིད་མྱོས། མགོ་བོ་འཁོར་ཏེ་རང་དབང་མེད་པར་དྲངས་པར་བསམས་ལ། ཨོཾ་ཏཱ་
རེ་ཏུཏྟཱ་རེ་ཏུ་རེ་ཆེ་གེ་མོ་ཨཱ་ཀརྵཱ་ཡ་ཧྲཱི་སཱཧཱ། ཞེས་མང་དུ་བཟླས་པས་གང་ལ་དམིགས་པ་དེ་དབང་དུ་འགྱུར་རོ། །དྲུག་པ་འབྱུང་པོ་འདུལ་བར་འདོད་ན། རྗེ་བཙུན་མ་འཇིག་རྟེན་གསུམ་ལས་རྣམ་པར་རྒྱལ་མ་སྐུ་མདོག་དམར་ནག་ཅུང་
ཟད་ཁྲོས་པ། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་འབྱུང་པོ་མྱོས་པར་བྱེད་པའི་བུམ་པ་བསྣམས་པ། ལྷག་མ། ཕྱག་འཚལ་བརྒྱ་བྱིན་མེ་ལྷ་ཚངས་པ། ཞེས་སོགས་མ་གཏོགས་སྔར་བཞིན་ལ་
བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་མེ་འོད་ལྟ་བུ་དཔག་ཏུ་མེད་པ་ཕྱོགས་བཅུར་འཕྲོས་པས། འབྱུང་པོའི་གཙོ་བོ་ཕྱོགས་སྐྱོང་བཅུ་ལ་སོགས་པ་ཐམས་ཅད་ལ་འཕོག་པས། དེ་དག་གི་རྒྱུད་ཀྱི་གནོད་འཚེ་
སྡང་སེམས་སྡིག་སྒྲིབ་དང་བཅས་པ་བསྲེགས་ཤིང་སྦྱངས་པས་བདག་ཉིད་ཀྱི་བྲན་དུ་གྱུར། ཞི་བས་གདུལ་བར་མ་ནུས་པའི་འབྱུང་པོའི་ཚོགས་རྣམས་རླུང་གི་དཀྱིལ་འཁོར་ལ་གནས་པའི་རྔ་མོ་སྤྲོས་པ་ལ་བསྐྱོན་ཏེ་རྒྱ་མཚོའི་

[005A]༄༅། །པ་འགྲམ་དུ་བསྐྲད་པར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་སརྦ་བིགྷྣན་ཤ་ཏྲཱུཾ་ཨུ་ཙ་ཏྲ་ཡ་སཱཧཱ། ཞེས་བཟླས་པས་འབྱུང་པོ་རྣམས་དབང་དུ་འགྱུར་ཞིང། དབང་དུ་མ་གྱུར་པ་རྣམས་སྐྲོད་པར་འགྱུར་རོ། །བདུན་
པ་གཞན་གྱི་ངན་སྔགས་བཟློག་པར་འདོད་ན། རྗེ་བཙུན་མ་གཞན་གྱི་མཐུ་འཇོམས་མ་སྐུའི་མདོག་ནག་མོ་ཁྲོས་པའི་ཞལ་གདངས་པ། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་གཞན་གྱི་རིག་སྔགས་
བཟློག་པའི་བུམ་པ་བསྣམས་པ། ཞབས་གཡས་བསྐུམས་ཤིང་གཡོན་བརྐྱངས་པའི་སྟབས་ཀྱིས་བཞུགས་པ། ལྷག་མ། ཕྱག་འཚལ་ཏྲཊ་ཅེས་བྱ་དང་ཕཊ་ཀྱིས། ཅེས་སོགས་མ་གཏོགས་སྔར་བཞིན་ལ། བཟླས་
པའི་སྐབས་སུ། སྔགས་ཕྲེང་གཉིས་ལས་དྲག་པོའི་འོད་ཟེར་ཕྱོགས་བཅུར་འཕྲོས་པས། ཕ་རོལ་གྱི་ངན་སྔགས་མནན་གཏད། བྱད་ཁ། རྦོད་གཏོང་ཐམས་ཅད་ཀྱི་ནུས་པ་རྣམས་ཉམས་པར་བྱས། སླར་འོད་ཟེར་གྱི་ཚོགས་
འཕྲོས་པས། སྒྲུབ་པ་པོ་བདག་ཉིད་འོད་ཟེར་གྱི་ར་བས་བར་མཚམས་མེད་པར་ཁྱབ་པར་བསྐོར་བས། བྱད་ཁ་རྦོད་གཏོང་སོགས་ཀྱིས་བླགས་བལྟ་མི་ནུས་པར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་རྦོད་གཟེར་སརྦ་བཟློག་
བྷྱོ་སཱཧཱ། ཞེས་མང་དུ་བཟླས་པས་ངན་སྔགས་ཐམས་ཅད་བཟློག་པར་འགྱུར་རོ། །བརྒྱད་པ་དགྲ་བོ་གསོད་པར་འདོད་ན། མདུན་གྱི་ནམ་མཁར་རྗེ་བཙུན་མ་བདུད་དང་དགྲ་འཇོམས་མ་སྐུ་མདོག་དམར་ནག་ཁྲོ་གཉེར་ཅུང་

[005B] ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་མཚོན་ཆའི་ཆར་འབབ་པས་དགྲ་འཇོམས་པའི་བུམ་པ་བསྣམས་པ། ལྷག་མ། ཕྱག་འཚལ་ཏུ་རེ་འཇིགས་པ་ཆེན་པོས། ཅེས་སོགས་མ་གཏོགས་སྔར་
བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་མཚོན་ཆ་མེ་དཔུང་སྲིན་པོའི་ཚོགས་དཔག་ཏུ་མེད་པ་སྤྲོས་པས། དགྲ་བོ་དམིགས་ཀྱིས་བསལ་བའི་སྙིང་དཀར་ནག་མཚམས་ན་སྲོག་གི་ངོ་བོ་མར་མེ་ལྟ་བུ་ཡོད་པ་ནག་
ཐུམ་གྱིས་བསད། ཤ་ཁྲག་རུས་པ་མ་ལུས་པ་ཞལ་དུ་གསོལ་བར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་ཆེ་གེ་མོ་མཱ་ར་ཡ་ཕཿཊ་ཅེས་མང་དུ་བཟླས་པས། དགྲ་བོའི་སྲོག་གི་གཤེད་མར་འགྱུར་རོ། །དགུ་པ་སྲུང་བར་བྱེད་པར་འདོད་ན་
མདུན་གྱི་ནམ་མཁར་རྗེ་བཙུན་མ་དཀོན་མཆོག་གསུམ་མཚོན་ཕྱག་རྒྱ་མ་སྐུ་མདོག་དཀར་མོ་ཞི་བ་ལང་ཚོ་ལ་བབ་པ། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་འཇིགས་པ་ཐམས་ཅད་ལས་སྐྱོབ་པའི་
བུམ་པ་བསྣམས་པ། ལྷག་མ། ཕྱག་འཚལ་དཀོན་མཆོག་གསུམ་མཚོན་ཕྱག་རྒྱའི། ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་དཀར་པོའི་རྩེ་མོར་གང་ལ་གང་
འཚམས་པའི་ཐབས་ཚུལ་སྣ་ཚོགས་པས། ཚེ་འདིར་ལུས་སེམས་སྡུག་བསྔལ་བར་བྱེད་པའི་འཇིགས་པ་ཆེན་པོ་བརྒྱད་ལ་སོགས་པ་འཇིགས་པ་ཐམས་ཅད་ལས་བདག་ཉིད་བསྲུང་བར་བསམ་པ་དང། སླར་སྔགས་ཕྲེང་
[006A]༄༅། །གཉིས་ལས་བདུད་རྩི་དཀར་པོའི་རྒྱུན་བབས། བདག་ཉིད་ལ་ཁྲུས་གསོལ་བས་སྡིག་སྒྲིབ་ཐམས་ཅད་སྦྱངས་ཏེ་ཚེ་ཕྱི་མའི་འཇིགས་པ་ཐམས་ཅད་ལས་བསྲུང་བར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་ཆེ་གེ་མོ་
ལ་གནོད་པ་སརྦ་རཀྵ་སཱཧཱ། ཞེས་མང་དུ་བཟླས་པས། འདི་ཕྱི་ཐམས་ཅད་ཀྱི་བསྲུང་བའི་མཆོག་ཏུ་འགྱུར་རོ། །བཅུ་པ་བདུད་དང་མུ་སྟེགས་སོགས་དབང་དུ་བསྡུ་བར་འདོད་ན། མདུན་གྱི་ནམ་མཁར་རྗེ་བཙུན་མ་བདུད་དང་འཇིག་རྟེན་
དབང་དུ་སྡུད་མ་སྐུ་མདོག་དམར་མོ་ཆགས་པའི་རང་བཞིན་ཅན། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་བདུད་དཔུང་འཇོམས་པའི་བུམ་པ་བསྣམས་པ། ལྷག་མ། ཕྱག་འཚལ་རབ་ཏུ་དགའ་བ་བརྗིད་པའི་
ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་དམར་ལ་སྨུག་པའི་ཚོགས་འཕྲོས་པས། བདུད་དང་མུ་སྟེགས་དང་འཇིག་རྟེན་ཐམས་ཅད་ཀྱི་བསམ་སྦྱོར་ངན་པ་མཐའ་
དག་སྡིག་སྒྲིབ་དང་ལྷན་ཅིག་ཏུ་སྦྱངས་པས། བདག་ཉིད་ལ་དགའ་བ་དང་གུས་པའི་སྒོ་ནས་དབང་དུ་གྱུར་པར་བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་སརྦ་པཱ་པཾ་མཱ་ར་ཡ་ཧཱུཾ་ཕཿཊ་ཅེས་མང་དུ་བཟླས་པས་དབང་གི་ལས་འགྲུབ་པར་འགྱུར་རོ།།
བཅུ་གཅིག་པ་དབུལ་འཕོངས་སེལ་བར་འདོད་ན། མདུན་གྱི་ནམ་མཁར་རྗེ་བཙུན་མ་འཕོངས་པ་སེལ་བའི་སྒྲོལ་མ་སྐུ་མདོག་དམར་སེར་ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་འཕོངས་པ་སེལ་བའི་

[006B] ལྷག་མ། ཕྱག་འཚལ་ས་གཞི་སྐྱོང་བའི་ཚོགས་རྣམས། ཅེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་དམར་པོ་ལྕགས་ཀྱུ་ལྟ་བུ་ཕྱོགས་བཅུར་འཕྲོས་
པས། འཇིག་རྟེན་གྱི་ཁམས་ཀྱི་ལྷ་མི་སོགས་སྐྱེ་དགུ་རྣམས་དང་ནོར་ལོངས་སྤྱོད་འབྲུ་བང་མཛོད་རྐང་འགྲོ་རིན་པོ་ཆེ་ལ་སོགས་པ་མདོར་ན་ཕུན་སུམ་ཚོགས་པ་ཐམས་ཅད་རང་དབང་མེད་པར་དབང་དུ་བསྡུས། རང་གི་ཡུལ་ཁྱིམ་
རྣམས་གང་བས། དབུལ་འཕོངས་ཀྱི་སྡུག་བསྔལ་ཞི་བར་བསམས་ཤིང། བུམ་པ་ལས་ཀྱང་འདོད་དགུའི་ཆར་བབས་པར་བསམས་ལ། ཨོཾ་ཛཾབྷི་ནི་མོ་ཧི་སཱཧཱ། ཞེས་མང་དུ་བཟླས་པས་འདོད་དགུ་འཕེལ་བར་འགྱུར་རོ། །བཅུ་
གཉིས་པ་བཀྲ་ཤིས་པར་འདོད་ན། མདུན་གྱི་ནམ་མཁར་རྗེ་བཙུན་མ་བཀྲ་ཤིས་འབྱུང་བའི་སྒྲོལ་མ་ཤིན་ཏུ་ཞི་བ་སྐུ་མདོག་གསེར་གྱི་མདོག་ཅན་ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་བཀྲ་ཤིས་ཐམས་
ཅད་འབྱུང་བའི་བུམ་པ་བསྣམས་པ། ལྷག་མ། ཕྱག་འཚལ་ཟླ་བའི་དུམ་བུས་དབུ་བརྒྱན། ཅེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་གསེར་བཙོ་མ་ལྟ་བུ་འཕྲོས་པས་
འཇིག་རྟེན་དང་འཇིག་རྟེན་ལས་འདས་པའི་ཕུན་སུམ་ཚོགས་པ་ཐམས་ཅད་བཀྲ་ཤིས་རྟགས་བརྒྱད་དང། རྒྱལ་སྲིད་སྣ་བདུན་གྱི་རྣམ་པའི་སྤྱན་དྲངས། བདག་ཉིད་ལ་ཐིམ་པས། བཀྲ་ཤིས་དང་བདེ་ལེགས་ཀྱིས་ཁྱབ་པར་བསམས་ལ་

[007A]༄༅། །ཨོཾ་མངྒ་ལ་པུཥྚིཾ་ཀུ་རུ་སཱཧཱ། ཞེས་མང་དུ་བཟླས་པས་བཀྲ་ཤིས་དང་དངོས་གྲུབ་ཐམས་ཅད་འབྱུང་བར་འགྱུར་རོ། །བཅུ་གསུམ་པ་བགེགས་དང་བར་ཆད་བསྲུང་བར་འདོད་ན། མདུན་གྱི་ནམ་མཁར་རྗེ་བཙུན་མ་
མེ་ལྟར་འབར་མ་སྐུ་མདོག་དམར་མོ། མཆེ་བ་གཙིགས་ཤིང་སྤྱན་གསུམ་བགྲད་པ། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་བསྲུང་བའི་བུམ་པ་བསྣམས་པ། ལྷག་མ། ཕྱག་འཚལ་བསྐལ་པ་ཐ་མའི་མེ་ལྟར་
ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་རྡོ་རྗེའི་རང་བཞིན་དཔག་ཏུ་མེད་པ་བྱུང་བས། བདག་དང་བསྒྲུབ་བྱ་སོགས་ལ་རྡོ་རྗེའི་ར་བའི་གུར་ཁང་ཕུབ་པར་བསམས་
ལ། ཨོཾ་སྭ་ཏ་བཧས་མི་ཀུ་རུ་སཱཧཱ། ཞེས་མང་དུ་བཟླས་པས་བགེགས་དང་བར་ཆད་ཀྱིས་མི་ཚུགས་ཤིང་བསྲུང་བའི་མཆོག་ཏུ་འགྱུར་རོ། །བཅུ་བཞི་པ་བགེགས་ལ་བསྣུན་པར་འདོད་ན། མདུན་གྱི་ནམ་མཁར་རྗེ་བཙུན་མ་ཁྲོ་
གཉེར་ཅན་སྐུ་མདོག་ནག་མོ་ཁྲོ་གཉེར་ཅུང་ཟད་ཡོད་པ། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་བགེགས་ལ་བསྣུན་པའི་བུམ་པ་བསྣམས་པ། ལྷག་མ། ཕྱག་འཚལ་ས་གཞིའི་ངོས་ལ་ཕྱག་གི་
ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་དྲག་ལ་རྩུབ་པ་མེ་དཔུང་དང་གནམ་ལྕགས་ཀྱི་ཐོག་དང་མཚོན་ཆའི་རྣམ་པ་དཔག་ཏུ་མེད་པ་འཕྲོས་པས། དགྲ་བགེགས་བྱད་

[007B] ཨོཾ་བཛྲ་ཏཱ་རེ་བཛྲ་མཧཱ་པ་ཏ་ཨ་སྨི་ཀུ་རུ་སཱཧཱ། ཞེས་མང་དུ་བཟླས་པས་དགྲ་བགེགས་ཐམས་ཅད་ཚར་བཅད་དེ་ཞི་བར་འགྱུར་རོ། །བཅོ་ལྔ་པ་སྡིག་པ་ཞི་བར་འདོད་པས། མདུན་གྱི་ནམ་
མཁར་རྗེ་བཙུན་མ་ཞི་བ་ཆེན་མོ་སྐུ་མདོག་དཀར་མོ་ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་སྡིག་པ་ཞི་བར་བྱེད་པའི་བུམ་པ་བསྣམས་པ། ལྷག་མ། ཕྱག་འཚལ་བདེ་མ་དགེ་མ་ཞི་མ། ཞེས་སོགས་མ་
གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་ལྷ་མོ་བུམ་པ་དཀར་པོ་བདུད་རྩི་དཀར་པོས་གང་བ་ཐོགས་པ་བསམ་གྱིས་མི་ཁྱབ་པ་སྤྲོས་ཏེ། བདག་ཉིད་ཟླ་བར་གནས་པ་ལ་ཁྲུས་གསོལ་བས་
སྡིག་སྒྲིབ་ཐམས་ཅད་སྦྱངས། ལུས་ཤེལ་ལྟར་དག་པར་བསམས་ལ། ཨོཾ་ཏུ་རེ་སརྦ་པཱ་པཾ་པྲ་ཤ་མ་ན་ཡེ་སཱཧཱ། ཞེས་མང་དུ་བཟླས་པས་སྡིག་པ་འདག་པའི་ཐབས་མཆོག་ཏུ་འགྱུར་རོ། །བཅུ་དྲུག་པ་ཤེས་རབ་དང་བློ་གྲོས་
འཕེལ་བར་འདོད་པས། མདུན་གྱི་ནམ་མཁར་རྗེ་བཙུན་མ་རིག་པ་ཧཱུཾ་ལས་སྒྲོལ་མ་སྐུ་མདོག་དམར་མོ་ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་རིག་སྔགས་འཕེལ་བར་བྱེད་པའི་བུམ་པ་བསྣམས་
པ། ལྷག་མ། ཕྱག་འཚལ་ཀུན་ནས་བསྐོར་རབ་དགའ་བའི། ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་ཉི་མ་འཆར་གའི་མདོག་ལྟ་བུ་འཕྲོས་པས། གསང་སྔགས་

[008A]༄༅། །དང་རིག་སྔགས་ཐམས་ཅད་ཀྱི་ནུས་མཐུ་དང། ཚངས་པ་དང་བརྒྱ་བྱིན་ལ་སོགས་པའི་ཤེས་རབ་དང། པཎྜི་ཏ་རྣམས་ཀྱི་གནས་ལྔ་རིག་པའི་ཤེས་རབ་དང། སངས་རྒྱས་བྱང་སེམས་ཐམས་ཅད་ཀྱི་མཁྱེན་
རབ་ཐམས་ཅད་འོད་ཟེར་གྱི་རྣམ་པར་སྤྱན་དྲངས། བདག་ཉིད་ལ་ཐིམ་པས་ཆོས་དང་ཤེས་རབ་ཕུན་སུམ་ཚོགས་པ་རྒྱས་པར་བསམས་ལ། ཨོཾ་ཏུ་རེ་སརྦ་དྷརྨ་པྲཛྙཱ་པྲ་ཏི་པཱ་རི་ཤོ་དྷ་ནི་སཱཧཱ། ཞེས་མང་དུ་བཟླས་པས། གཞན་གྱི་
རིག་སྔགས་ཀྱི་ནུས་མཐུ་ཐམས་ཅད་འཇོམས་ཤིང། རང་གི་རིག་སྔགས་ཀྱི་ནུས་པ་དང་ཤེས་རབ་འཕེལ་བར་འགྱུར་རོ། །བཅུ་བདུན་པ་བདུད་དང་བར་ཆད་ཐམས་ཅད་གནོན་པར་འདོད་པས། མདུན་གྱི་ནམ་མཁར་རྗེ་བཙུན་
མ་འཇིག་རྟེན་གསུམ་གཡོ་མ་སྐུ་མདོག་གུར་ཀུམ་གྱི་མདངས་ཅན་ཞི་མ་ཁྲོ་ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་གཞན་གྱི་རིག་སྔགས་གནོན་པའི་བུམ་པ་བསྣམས་པ། ལྷག་མ། ཕྱག་
འཚལ་ཏུ་རེའི་ཞབས་ནི་བརྡབས་པས། ཅེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་ལྕགས་སྒྲོག་ཞགས་པ། ཕུར་བུ། རྡོ་རྗེའི་རི་རབ་ལ་སོགས་པའི་རྣམ་པ་ཅན་དཔག་
མེད་སྤྲོས། དགྲ་དང་ཆོམ་རྐུན་ཐམས་ཅད་བཅིངས། ཕ་རོལ་གྱི་བྱད་ཁ་ངན་སྔགས་ཐམས་ཅད་ཕུར་བུས་བཏབ། རིམ་པ་དགུའི་འོག་རོལ་དུ་དོར། རྡོ་རྗེའི་རི་རབ་ཀྱིས་མནན་པར་བསམས་ལ། ཨོཾ་ཏུ་རེ་ཆེ་གེ་མོ་སརྦ་སྟམྦྷ་ནི་ཏཱ་རེ་

[008B] ཞེས་མང་དུ་བཟླས་པས། དགྲ་དང་ཆོམ་རྐུན་ངན་སྔགས་ཐམས་ཅད་གནོན་པར་འགྱུར་རོ། །བཅོ་བརྒྱད་པ་ཀླུའི་དུག་ཞི་བར་འདོད་པས། མདུན་གྱི་ནམ་མཁར་རྗེ་བཙུན་མ་དུག་སེལ་བྱེད་མ་སྐུ་མདོག་ཟླ་བ་ལྟར་དཀར་ཞིང་ཞི་བ་
ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་དུག་ནད་སེལ་བའི་བུམ་པ་བསྣམས་པ། ལྷག་མ། ཕྱག་འཚལ་ལྷ་ཡི་མཚོ་ཡི་རྣམ་པའི། ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ་
སྔགས་ཕྲེང་གཉིས་ལས་འོད་ཟེར་དཀར་པོ་ག་བུར་གྱི་རྒྱུན་ལྟ་བུ་བསིལ་བའི་རང་བཞིན་ཅན་དཔག་མེད་བྱུང། རང་དང་བསྒྲུབ་བྱའི་ལུས་ལ་ཐིམ་པས། ཀླུ་དང་ས་བདག་གི་ནད་ཐམས་ཅད་སྡིག་སྤྲུལ་དང་སྦལ་ལྕོང་གི་རྣམ་པར་བ་
སྤུའི་སྒོ་ཐམས་ཅད་ནས་ཕྱིར་ཕུད། ལུས་དྭངས་གསལ་དུ་སོང་བར་བསམས་ལ། ཨོཾ་ཏུ་རེ་སརྦ་ནཱ་ག་ཤིནྟཾ་ཀུ་རུ་སཱཧཱ། ཞེས་མང་དུ་བཟླས་པས་ཀླུ་དང་ས་བདག་གི་དུག་ནད་ཐམས་ཅད་ཞི་བར་འགྱུར་རོ། །བཅུ་དགུ་པ་རྩོད་པ་དང་
རྨི་ལམ་ངན་པ་སེལ་བར་འདོད་པས། མདུན་གྱི་ནམ་མཁར་རྗེ་བཙུན་མ་སྡུག་བསྔལ་སེལ་བའི་སྒྲོལ་མ་སྐུ་མདོག་གངས་རི་ལྟར་དཀར་བ། ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་སྡུག་བསྔལ་སེལ་
བའི་བུམ་པ་བསྣམས་པ། ལྷག་མ། ཕྱག་འཚལ་ལྷ་ཡི་ཚོགས་རྣམས་རྒྱལ་པོ། ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འོད་ཟེར་དཀར་པོའི་ཚོགས་འཕྲོས། ཕན་ཚུན་རྩོད་པར་བྱེད་པ་

[009A]༄༅། །དང། རྨི་ལམ་ངན་པ་གང་རྨིས་པ་དེ་དག་ལ་རེག་པས། དེ་དག་སོ་སོར་ཞི་བར་བྱས། རྩོད་པ་པོ་རྣམས་བྱམས་པའི་སེམས་དང་ལྡན་པ་དང། མཚན་མ་ངན་པ་རྣམས་དགེ་བའི་མཚན་མ་ཕུན་སུམ་ཚོགས་པར་གྱུར་པར་
བསམས་ལ། ཨོཾ་ཏུ་རེ་མོ་ཙ་ན་སཱཧཱ། ཞེས་མང་དུ་བཟླས་པས། རྩོད་པ་དང་ཁྲི་མོན་དུ་བཅུག་པ་དང། རྨི་ལམ་ངན་པའི་འཇིགས་པ་ལས་ཐར་བར་འགྱུར་རོ། །ཁྱད་པར་སྒྲོལ་མ་འདིའི་ལྟེ་བར་ཟླ་བ་ལ་བསྒྲུབ་བྱ་བཀོད་དེ་སྔགས་
བཟླས་ན་བཙོན་ཁང་ལས་ཐར་བར་གསུངས་སོ། །ཉི་ཤུ་པ་རིམས་ནད་སེལ་བར་འདོད་པས། རྗེ་བཙུན་མ་རིམས་ནད་སེལ་མ་སྐུ་མདོག་དམར་སེར་ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་མཐིལ་ན་རིམས་ནད་སེལ་
བའི་བུམ་པ་བསྣམས་པ། ལྷག་མ། ཕྱག་འཚལ་ཉི་མ་ཟླ་བ་རྒྱས་པའི། ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་གཉིས་ལས་འཕྲོས་པའི་འོད་ཟེར་གྱི་སྣ་ལ་རྗེ་བཙུན་མ་ཞི་ཁྲོ་མཐའ་
ཡས་པ་བྱོན། ཞི་བ་རྣམས་ཀྱི་སྐུ་ལས་ཟག་པ་མེད་པའི་ཡེ་ཤེས་ཀྱི་བདུད་རྩིའི་རྒྱུན་བབས། ནད་བདག་རིམས་བདག་ལ་སོགས་པ་རྣམས་ཚིམ་པར་བྱས། ཞི་བའི་ཆོས་བཤད་པས་གནོད་འཚེའི་བསམ་སྦྱོར་དང་བྲལ་ནས་
སོ་སོའི་གནས་སུ་སོང་བར་བསམས། ཁྲོ་མོའི་ཚོགས་རྣམས་ཀྱིས་ཞི་བས་གདུལ་བར་མ་ནུས་པ་རྣམས་དྲག་པོའི་སྒོ་ནས་བསྐྲད་པར་བསམས་ལ། ཨོཾ་ཏུ་རེ་བི་ས་ར་ཏ་སཱ་ཧཱ། ཞེས་མང་དུ་བཟླས་པས་ནད་རིམས་ཐམས་ཅད་

[009B] །ཉེར་གཅིག་པ་འཕྲིན་ལས་ཐམས་ཅད་བསྒྲུབ་པར་འདོད་པས། མདུན་གྱི་ནམ་མཁར་རྗེ་བཙུན་མ་འཕྲིན་ལས་རྫོགས་པར་སྒྲུབ་བྱེད་མ་སྐུ་མདོག་དཀར་མོ་ཞལ་གཅིག་ཕྱག་གཉིས་ཀྱི་གཡས་མཆོག་སྦྱིན་གྱི་
མཐིལ་ན་དངོས་གྲུབ་སྣ་ཚོགས་པའི་བུམ་པ་བསྣམས་པ། ལྷག་མ། ཕྱག་འཚལ་དེ་ཉིད་གསུམ་རྣམས་བཀོད་པའི། ཞེས་སོགས་མ་གཏོགས་སྔར་བཞིན་ལ། བཟླས་པའི་སྐབས་སུ། སྔགས་ཕྲེང་ལས་འཕྲིན་ལས་
བཞིའི་རིམ་པ་དང་མཐུན་པའི་འོད་ཟེར་འཕྲོས་པས། ལས་དེ་དང་དེ་གྲུབ་པར་བསམས་ལ། ཨོཾ་ཏུ་རེ་ས་ཏ་པ་སཱཧཱ། ཞེས་མང་དུ་བཟླས་པས་འཕྲིན་ལས་རབ་འབྱམས་འགྲུབ་པར་འགྱུར་རོ། །ལས་ཚོགས་འདི་དག་འགྲུབ་པ་ལ་སྔོན་
དུ་ཡི་གེ་བཅུ་པའི་བསྙེན་པ་ཐུན་མོང་དུ་འགྲོ་དགོས་པ་ཤ་སྟག་གོ་འདིར་སྨྲས་པ། མརྒད་ཞུ་བ་ལས་གྲུབ་ཨུཏྤལ་གྱིས། །མཁའ་ལ་ངོ་མཚར་གར་གྱི་རི་མོ་བཞིན། །མཚན་བཟང་ལང་ཚོ་རྒྱས་པའི་མཛེས་སྡུག་ཅན། །ཡིད་ཅན་སྲིད་ཞི་
ལས་སྒྲོལ་བཅོམ་ལྡན་མས། །རྒྱ་བོད་རྨོངས་པའི་མུན་པ་ཀུན་སེལ་བ། །དཔལ་ལྡན་མར་མེ་མཛད་ལ་དངོས་འདོམས་པའི། །གཅིག་ལྷག་བཅུ་ཕྲག་ཟུང་གི་གདམས་པ་མཆོག་མདོ་རྒྱུད་མན་ངག་མཆོག་གིས་བརྒྱན་པ་འདི། །སྐལ་
བཟང་རྣམ་དཔྱོད་ལྡན་པའི་སྐྱེ་བོ་ཡིས། །ངོ་མཚར་འཕྲིན་ལས་རི་སྐྱེས་ནོར་བུའི་ཚོགས། །མ་ལུས་འགུགས་པར་བྱེད་པའི་ལྕགས་ཀྱུ་སྟེ། །དངོས་གྲུབ་འདོད་པ་འཇོ་བའི་ནོར་བུའང་ཡིན། །ཚུལ་འདིར་འབད་པའི་དགེ་ཚོགས་ཉལ་

[010A]༄༅། །འགྲོའི་རྒྱུན། །འགྲོ་ཀུན་ཡིད་ཀྱི་རྫིང་བུ་ལ་ཞུགས་པས། །དངོས་གྲུབ་རྣམ་བཞིའི་འདབ་བརྒྱ་རྒོད་པའི་རྩེར། །ཀུན་མཁྱེན་ཟེའུ་འབྲུ་དཀར་པོས་མཛེས་གྱུར་ཅིག་ཁྱད་པར་དུ་ཡང་ལྷ་མིའི་དབང་ཕྱུག་གི་བཞེད་
པའི་དཔག་བསམ་ལྗོན་པ་ཁྱོན་ །དོན་གཉིས་འབྲས་བུའི་ཁུར་གྱིས་བརྗིད་བཞིན་དུ། །བསྟན་དང་འགྲོ་བའི་དཔལ་གྱིས་མཛེས་གྱུར་ཅིག་འདིར་ཇོ་བོ་ལྷ་གཅིག་གི་ལུགས་ཀྱི་རྗེ་བཙུན་མ་ཉི་ཤུ་རྩ་གཅིག་གི་སྒྲུབ་
ཐབས་དང། ལས་ཚོགས་སོ་སོའི་བསྒྲུབ་ཚུལ་གསལ་བར་བརྗོད་པ་དངོས་གྲུབ་རྣམ་གཉིས་ཀྱི་བང་མཛོད་ཅེས་བྱ་བ་འདི་ནི། རྣམ་དཀར་གྱི་བསོད་ནམས་ཡན་ལག་བཞི་པའི་དཔུང་གིས་ཡངས་པའི་ནོར་འཛིན་མཐའ་དག་ལ་
དབང་བསྒྱུར་ཞིང། སྔོན་གྱི་ས་སྐྱོང་དམ་པ་རྣམས་དང་རྗེས་སུ་མཐུན་པ། དད་སོགས་འཕགས་པའི་ནོར་བདུན་གྱིས་མངོན་པར་མཛེས་ཤིང། གཅིག་ཏུ་ཟབ་མོའི་རྣལ་འབྱོར་ལ་གཞོལ་བའི་ཐུགས་མངའ་བ་སྐྱིད་ཤོད་ནས་སྡེ་པ་
རིན་པོ་ཆེ་གཡུལ་རྒྱལ་ནོར་བུའི་བཀས་བསྐུལ་བ་ལ་བརྟེན་ནས། བྱ་བྲལ་གྱི་བཙུན་པ་བློ་བཟང་ཆོས་ཀྱི་རྒྱལ་མཚན་གྱིས་ཆོས་འཁོར་རྒྱལ་བཀྲ་ཤིས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་དུ་སྦྱར་བ་དགེ་ལེགས་སུ་གྱུར་ཅིག་
   ༈    ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན། །རབ་རྒྱས་འགྲོ་ཀུན་ཐར་མཆོག་འབྲས་བཟང་ལ། །སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ། །སརྦ་ཛ་ག་ཏཾ། །



