༄༅། །སྡོམ་གསུམ་གྱི་བསླབ་བྱ་མདོ་ཙམ་བཤད་པ་བཞུགས་སོ། །

[001] །འགྲོ་ཀུན་འདྲེན་མཛད་ཐུབ་པའི་དབང་པོ་ལ། །གུས་པས་འདུད་ནས་སྡོམ་གསུམ་ཐུན་དྲུག་ཏུ། །བསྔོ་བགྲང་བྱེད་པའི་ཚིགས་བཅད་རྣམས་ཀྱི་དོན། །རང་བློ་གོམས་ཕྱིར་ཅུང་ཟད་
དབྱེ་བར་བྱ། །འདིར་སྡོམ་པ་གསུམ་གྱི་བསླབ་བྱ་མདོར་བསྡུས་ཏེ་འཆད་པ་ལ། ཐོག་མར་སྐྱབས་འགྲོའི་བསླབ་བྱ་བསྟན་པ་དང། སྡོམ་གསུམ་སོ་སོའི་བསླབ་བྱ་བསྟན་པ་གཉིས། དང་པོ་
ལ་གཉིས། བསྡུ་བ་ལས་འབྱུང་བ་དང། མན་ངག་ལས་འབྱུང་བའོ། །དང་པོ་ནི། དགེ་བའི་བཤེས་གཉེན་བསྟེན་པ་དང། དམ་པའི་ཆོས་ཉན་པ་དང། ཉོན་མོངས་པ་བཟློག་པའི་དམིགས་པ་
ཡིད་ལ་བྱེད་པ་དང།། མྱང་འདས་ཀྱི་རྗེས་སུ་མཐུན་པའི་རྒྱུ་བསྒྲུབ་པ་དང། དབང་པོའི་སྒོ་སྡོམ་པ་དང། བསླབ་པའི་གཞི་ཅི་ནུས་སུ་ལེན་པ་དང། སེམས་ཅན་ལ་སྙིང་བརྩེ་བར་བྱས་ཏེ་གནོད་

[002A]༄༅། །འཚེ་སྤོང་བ་དང། ཉིན་རེ་བཞིན་དཀོན་མཆོག་མཆོད་པ་ལ་བརྩོན་པ་སྟེ་བརྒྱད་དོ། །མན་ངག་ལས་འབྱུང་བ་ལ་གཉིས་ལས། དང་པོ་སོ་སོའི་བསླབ་བྱ་ནི། འཇིག་རྟེན་པའི་
ལྷ་ཀླུ་སོགས་ལ་ཕུགས་ཀྱི་སྐྱབས་སུ་མི་འཛིན་པ་དང། བསམ་པ་དང་སྦྱོར་བས་སེམས་ཅན་ལ་གནོད་འཚེ་སྤོང་བ་དང། སྐྱབས་གསུམ་ལ་ཡིད་མི་ཆེས་ཤིང་སྐུར་བར་བྱེད་པ་རྣམས་དང་མཐུན་
པར་མི་བྱེད་བ་སྟེ་དགག་པའི་བསླབ་བྱ་གསུམ་དང། སངས་རྒྱས་ཀྱི་སྐུ་གཟུགས་ཅི་འདྲ་ཞིག་ལའང་མ་གུས་པ་དང་བརྙས་ཐབས་སྤངས་ནས་སངས་རྒྱས་དཀོན་མཆོག་ལྟར་བཀུར་བའི་ཞིང་དུ་བཟུང་བ་
དང༑ ཆོས་ཀྱི་ཚིག་བཞི་པ་ཡན་ཆད་ལ་ཡང་མ་གུས་པ་སྤངས་ཏེ་ཆོས་དཀོན་མཆོག་ལྟར་གུས་པར་བྱེད་པ་དང། དགེ་འདུན་ན་མ་རབ་བྱུང་གི་རྟགས་ཙམ་འཛིན་པ་དང་དེ་དག་གི་རྟགས་ལ་ཡང་

[002B] གཉིས་པ་ཐུན་མོང་བའི་བསླབ་བྱ་ནི། དཀོན་མཆོག་གསུམ་
གྱི་ཁྱད་པར་དང་ཡོན་ཏན་ཡང་ཡང་སེམས་པ་དང། བཀའ་དྲིན་རྗེས་སུ་དྲན་པས་དུས་རྟག་ཏུ་མཆོད་པ་བཅུ་པོ་ཅི་རིགས་བྱ་ཞིང་བཟའ་བཏུང་གི་ཕུད་ཀྱིས་ཀྱང་མཆོད་པ་དང། སྙིང་བརྩེ་བས་འགྲོ་བ་གཞན་ཡང་ཚུལ་དེ་ལྟ་བུ་ལ་འགོད་པ་དང། བྱ་བ་གང་
བྱེད་པ་དང་དགོས་པ་ཅི་ཡོད་པ་ན་དཀོན་མཆོག་གསུམ་ལ་མཆོད་ནས་གསོལ་པ་འདེབས་ཤིང་འཇིག་རྟེན་པའི་ཐབས་གཞན་སྤོང་བ་དང། ཕན་ཡོན་བརྒྱད་ཚན་གཉིས་དྲན་པར་བྱས་ནས་ཉིན་མཚན་དུས་དྲུག་ཏུ་སྐྱབས་འགྲོ་བྱ་བ་དང། བཞད་གད་དམ་སྲོག་གི་
ཕྱིར་ཡང་དཀོན་མཆོག་མི་བཏང་ཞིང་གཏོང་པའི་ཚིག་མི་སྨྲ་བ་དང་དྲུག་སྟེ། སྤྱིར་ན་ཉི་ཤུའོ།། འཇིགས་པ་ཀུན་སྤངས་གཞན་གྲོལ་ཐབས་ལ་མཁས། །ཉེ་རིང་མི་མངའ་ཀུན་གྱི་སྐྱབས་མཛད་པ། །མཆོག་གསུམ་ཁོ་ནར་ཡིད་ཅེས་སྐྱབས་འགྲོ་ཞིང།།
དེ་ཡི་བསླབ་བྱ་ཉམས་པ་མེད་པར་བྱ། །དགེ་པའི་བཤེས་གཉེན་བསྟེན་ཅིང་དམ་ཆོས་ཉན། །ཚུལ་བཞིན་ཡིད་བྱེད་ཆོས་དང་མཐུན་པར་བསྒྲུབ། །དབང་པོའི་སྒོ་སྡོམ་པ་སླབ་གཞི་ཅི་ནུས་འཛིན། །འགྲོ་ལ་སྙིང་བརྩེ་དཀོན་མཆོག་མཆོད་ལ་བརྩོན། །ལྷ་
གཞན་མི་བསྟེན་སེམས་ཅན་གནོད་འཚེ་སྤོང། །མཆོག་ལ་མི་གུས་གྲོགས་དང་མི་འགྲོགས་ཤིང། །དཀོན་མཆོག་གསུམ་གྱི་གཟུགས་བརྙན་ཙམ་ལ་ཡང། །མཆོག་གསུམ་ལྟ་བུར་གུས་ཤིང་སྦྱི་བོར་འཛིན། །ཁྱད་པར་ཡོན་ཏན་དྲན་པས་སྐྱབས་

[003A]༄༅། །སུ་འགྲོ། བཀའ་དྲིན་དྲན་པས་མཆོད་པ་བཅུ་ལ་བརྩོན། །སྙིང་བརྩེས་འགྲོ་བ་གཞན་ཡང་སྐྱབས་འགྲོར་འགོད། །བྱ་དགོས་ཐབས་ཀུན་དཀོན་མཆོག་ཉིད་ལ་ཁེལ། །ཕན་ཡོན་ཤེས་ནས་དུས་དྲུག་སྐྱབས་སུ་འགྲོ། བཞད་གད་ཙམ་
དང་སྲོག་ཕྱིར་སྐྱབས་མི་གཏོང། །བཅུ་ཕྲག་གཉིས་ཀྱི་གྲངས་ལྡན་བསླབ་བྱ་ལ། །བརྩོན་ཞིང་རྟག་ཏུ་སྐྱབས་སུ་འགྲེ་བར་བྱ། །སྔོན་ཆད་མ་གུས་པ་དང་ཉོན་མོངས་མང། །མི་ཤེས་བག་མེད་དབང་གིས་བསླབ་བྱ་དང། །འགལ་བའི་ཉེས་པ་དཀོན་
མཆོག་སྤྱན་སྔར་བཤགས། །ཕྱིན་ཆད་སྲོག་བཞིན་གཅེས་པར་བསྲུང་བར་བྱ། །ཞེས་པ་ནི། སྔོམས་ཀྱི་ཚིགས་བཅད་དོ།།    ༈    །གཉིས་པ་སྔོམ་གསུམ་སོ་སོའི་བསླབ་བྱ་བསྟན་པ་ལ་གསུམ། སོ་ཐར་གྱི་བསླབ་བྱ་དང། བྱང་སྡོམ་གྱི་བསླབ་
བྱ་དང། སྔགས་སྡོམ་གྱི་བསླབ་བྱའོ། །དང་པོ་ལ། དེའི་མི་མཐུན་ཕྱོགས་ཀྱི་ལྟུང་བ་སྡེ་ལྔ་ལས། དང་པོ་ནི། བཅས་ལྡན་དགེ་སློང་གིས་རང་གི་ཕོའི་དབང་པོ་གཞན་གྱི་རྨའི་སྒོ་གསུམ་གང་རུང་དུ་བཅུག་པའི་རེག་པ་དང། གཞན་གྱི་ཕོའི་
དབང་པོ་རང་གི་རྨའི་སྒོ་གསུམ་གང་རུང་དུ་བཅུག་པའི་རེག་པ་གང་ཡང་རུང་བ་ཞིག་ལུས་ཤེས་ཀྱིས་ཉམས་སུ་མྱོང་བར་བྱས་པའི་ལྟུང་བ་དངོས་གཞི་དེ་སྤྱོད་ཕམ་དང། བཅས་ལྡན་དགེ་སློང་གིས་མི་གཞན་གྱིས་དབང་ཞིང་བདག་གིར་བཟུང་བའི་རིན་ཐང་
ཚང་བའི་རྫས་འདུ་ཤེས་མ་འཁྲུལ་བར་ཀུན་སློང་རང་དོན་དུ་བདག་གིར་བྱ་བར་འདོད་ཅིང་སྦྱོར་བ་རང་ངམ་བསྐོས་པས་བླངས་པའི་མཐར་ཐུག་གྲུབ་པའི་ལྷུང་བ་དངོས་གཞི་དེ་རྐུ་ཕམ་དང། བཅས་ལྡན་དགེ་སློང་གིས་མི་ཕ་རོལ་བོ་གསོད་སེམས་ཀྱིས་ཀུན་ནས་

[003B] བཅས་ལྡན་དགེ་སློང་གིས་རང་ཉིད་མིའི་ཆོས་བླ་མའི་ཡོན་ཏན་མ་ཐོབ་བཞིན་དུ་འདུ་ཤེས་བསྒྱུར་ནས་ཐོབ་པར་སྨྲས་ཏེ་
དོན་གོ་བ་ལས་གྱུར་བའི་ལྟུང་བ་དངོས་གཞི་དེ་རྫུན་ཕམ་དང་བཞིའོ། །གཉིས་པ་ནི། བཅས་ལྡན་དགེ་སློང་གིས་དབྱུང་འདོད་ཀྱིས་ཀུན་ནས་བསླངས་ཏེ་རང་གི་ཕོའི་དབང་པོ་ལ་འབྱིན་བྱེད་མཚན་ཉིད་དང་ལྡན་པས་རེག་ཅིང་བརྩལ་བ་ལ་བརྟེན་ནས་ཁུ་
བ་དང་པོའི་གནས་ནས་འཕོས་པའི་ལྟུང་བ་དངོས་གཞི་དེ་འབྱིན་པའི་ལྷག་མ་དང། དེས་ཆགས་སེམས་ཀྱིས་ཀུན་ནས་བསླངས་ཏེ་བུད་མེད་ཀྱི་མཚན་དོན་བྱེད་ནུས་པ་དང་ལྡན་པའི་མི་ལ་ལུས་ཀྱིས་རེག་པ་བདག་གིར་བྱས་པ་ལས་གྱུར་བའི་ལྟུང་བ་དངོས་གཞི་
དེ་རེག་པའི་ལྷག་མ་དང། དེས་ཆགས་སེམས་ཀྱིས་ཀུན་ནས་བསླངས་ཏེ་བུད་མེད་ཀྱི་མཚན་དོན་བྱེད་ནུས་པ་དང་ལྡན་པའི་མི་ལ་འཁྲིག་པའི་ཚིག་གསལ་བར་སྨྲས་ཏེ་དོན་གོ་བ་ལས་གྱུར་བའི་ལྟུང་བ་དངོས་གཞི་དེ་འཁྲིག་ཚིག་སྨྲ་བའི་ལྷག་མ་དང་
དེས་དེ་ལ་ཆགས་སེམས་ཀྱིས་བདག་ཉིད་ལ་འཁྲིག་པས་བསྙེན་བཀུར་བ་བསྔགས་ཏེ་དོན་གོ་བ་ལས་གྱུར་བའི་ལྟུང་བ་དངོས་གཞི་དེ་བསྙེན་བཀུར་བསྔགས་པའི་ལྷག་མ་དང། དེས་དང་པོ་ནས་མཐུན་པ་མ་ཐོབ་བ་མ་ཐོབ་པ་ལས་ཉམས་པའི་སྐྱེས་པ་དང་
བུད་མེད་ཀྱི་མཚན་དོན་དང་ལྡན་པའི་མིའི་འགྲོ་བ་གཉིས་འཕྲིན་གསུམ་ལྟ་བུའི་སྦྱོར་བས་མཐུན་པར་བྱས་ཏེ་གཉིས་ཀྱི་གཉིས་ཕྲད་པ་ལས་གྱུར་བའི་ལྟུང་བ་དངོས་གཞི་དེ་སྨྱན་བྱེད་པའི་ལྷག་མ་དང། དེས་ས་གཞི་མ་དག་པར་དཀོན་མཆོག་

[004A]༄༅། །མིན་པའི་མངོན་གྱུར་གྱི་བདག་པོ་གཅིག་གི་དོན་དུ་ས་གཞི་དང་ཡོ་བྱང་བཙལ་བས་ཁང་པ་ཚད་ལྷག་བརྩིགས་པ་ལས་གྱུར་བའི་ལྟུང་བ་དངོས་གཞི་དེ་ཁང་བའི་ལྟག་མ་དང། དེས་ས་གཞི་མ་དག་པར་མངོན་གྱུར་གྱི་བདག་པོ་བཞིར་ལོངས་
ཀྱི་དོན་དུ་སྤྱོད་ལམ་བཞི་ཤོང་བའི་གནས་བརྩིགས་པ་ལས་གྱུར་པའི་ལྟུང་བ་དངོས་གཞི་དེ་ཁང་ཆེན་གྱི་ལྷག་མ་དང། དེས་ལྟ་མཚན་མཐུན་པ་ཡིན་ན་སྔོམ་པ་གསོ་རུང་དང་ལྟ་མཚན་མི་མཐུན་ན་སྡོམ་པ་རྣམ་དག་དང་ལྡན་པའི་དགེ་སློང་ལ་བྱེད་བ་པོ་དང་བྱ་བ་སྦྱར་
ནས་ཕམ་པས་སྐུར་བ་བཏབ་སྟེ་དོན་གོ་བ་ལས་གྱུར་བའི་ལྟུང་བ་དངོས་གཞི་དེ་གཞི་མེད་ཀྱི་ལྷག་མ་དང། གཞན་རྣམས་སྔར་བཞིན་ལ་བྱེད་པ་པོ་དང་བྱ་བ་མ་སྦྱར་བར་ཕམ་པས་སྐུར་བ་བཏབ་སྟེ་དོན་གོ་བ་ལས་གྱུར་བའི་ལྟུང་བ་དངོས་གཞི་དེ་བག་ཙམ་གྱི་ལྷག་པ་དང་
དེས་དགེ་འདུན་ཆོས་ལས་ཆོས་མིན་པའི་ཕྱོགས་སུ་འབྱེད་པ་ལ་བཟློག་པ་ལྔས་བཟློག་ཀྱང་མི་གཏོང་བ་ལས་གྱུར་བའི་ལྟུང་བ་དངོས་གཞི་དེ་དབྱེན་གྱི་ལྷག་མ་དང། དེས་དགེ་འདུན་དབྱེན་གྱི་གྲོགས་བྱེད་པ་ལ་བཟློག་པ་ལྔས་བཟློག་ཀྱང་མི་གཏོང་བ་ལས་གྱུར་བའི་
ལྟུང་བ་དངོས་གཞི་དེ་རྗེས་སུ་ཕྱོགས་པའི་ལྷག་མ་དང། དེས་ཁྱིམ་པ་སུན་ཕྱུང་བ་ན་དགེ་འདུན་གྱིས་བསྐྲད་པ་ནན་ཏུར་བྱས་པའི་ཚེ་རང་སྐྲོད་པའི་དགེ་འདུན་ལ་འགྲོ་བ་བཞི་པོ་གང་རུང་གིས་སྐུར་བ་བཏབ་པ་ལ་བཟློག་པ་ལྔས་བཟློག་ཀྱང་མི་གཏོང་བ་ལས་གྱུར་བའི་
ལྟུང་བ་དངོས་གཞི་དེ་ཁྱིམ་པ་སུན་འབྱིན་པའི་ལྷག་མ་དང། དེས་རང་ཉིད་ཀྱི་ལྟུང་བ་གླེངས་པ་ན་དགེ་སློང་མཐའ་དག་གིས་བདག་གི་སོ་ཐར་གྱི་བསླབ་པའི་གཞི་མཐའ་དག་ལ་གླེང་བར་མ་བྱེད་ཅིག་ཅེས་འགོག་པ་ལ་བཟློག་པ་ལྔས་བཟློག་ཀྱང་མི་གཏོང་བ་ལས་གྱུར་

[004B]། གསུམ་པ་ལ་སྤང་ལྟུང་དང་ལྟུང་བྱེད་འབའ་ཞིག་པ་གཉིས་ལས། དང་པོ་ནི། དེས་རང་ཉིད་དབང་ཞིང་བདག་གིར་བཟུང་བའི་གོས་དེ་ཆོས་གོས་གསུམ་མཚང་བར་ཁ་བསྐང་བའི་གོས་
ལ་རེ་བ་དང་བཅས་པ་ཡིན་ན་འཁོར་གསུམ་ཁེབས་བའི་ཚད་དུ་ལོངས་པ་དང་དེ་མིན་ན་ཁོར་ཡུག་ཁྲུ་གང་ཡན་ཆད་ཀྱི་ཚད་དང་ལྡན་བ་རང་སྟོབས་ཤན་སྟོབས་གང་རུང་གིས་ཞག་བཅུར་འཆང་བའི་ལྟུང་བ་དངོས་གཞི་དེ་ཞག་བཅུ་འཆང་སྦང་དང། དགེ་སློང་མའི་དེ་ལ་ཆོས་གོས་
ལྔ་ཚང་མ་ཚང་གི་ཁྱད་པར་སྦྱོར་དགོས་སམ་སྙམ། རང་གི་འཚོ་བའི་ཡོ་བྱང་དུ་བྱིན་གྱིས་རླབས་བའི་ཆོས་གོས་གསུམ་གང་རུང་དང་ཞག་གཅིག་མཚམས་ཐང་ད་དུ་འབྲལ་བའི་ལྟུང་བ་དངོས་གཞི་དེ་འབྲལ་སྤང་དང། མའི་དེ་ལ་ཆོས་གོས་ལྔ་ཞེས་སྦྱོར་དགོས་སམ་དཔྱད་
ཆོས་གོས་གསུམ་མ་ཚང་བའི་དགེ་སློང་ཁྲུ་གང་གི་ཚད་དང་ལྡན་ཞིང་འཁོར་གསུམ་ཁེབས་པའི་ཚད་དུ་མ་ལོངས་པའི་ཁ་གསོག་གི་གོས་ཉིད་ཁ་བསྐང་བའི་གསོལ་རེ་བ་དང་བཅས་བར་རང་སྟོབས་ཤན་སྟོབས་གང་རུང་གིས་ཞག་སུམ་ཅུར་འཆང་བའི་ལྟུང་བ་དངོས་གཞི་དེ་ཟླ་
འཇོག་གི་སྦང་ལྟུང་དང། མའི་དེ་ལ་ཆོས་གོས་ལྔ་མ་ཚང་བ་སྦྱོར་དགོས་སམ་སྙམ། དགེ་སློང་མ་ཉེ་དུ་མ་ཡིན་པ་ལ་བྱིན་གྱིས་བརླབས་པའི་ཆོས་གོས་སམ་གདིང་བ་རྙིང་བ་དག་ལས་གང་ཡང་རུང་བ་ཞིག་འཁྲུ་འཚེད་འཆག་གསུམ་གང་རུང་བྱེད་དུ་བཅུག་པའི་ལྟུང་བ་
དངོས་གཞི་དེ་དགེ་སློང་བའི་འཁྲུར་འཇུག་གི་སྦང་ལྟུང་དང། མའི་དེ་ནི་གཞུང་དུ་བལྟ་བར་བྱའོ། །དགེ་སློང་མ་ཉེ་དུ་མ་ཡིན་པ་ལ་སོགས་བསླང་སྟེ་ཐོབ་པ་ལས་གྱུར་བའི་ལྟུང་བ་དངོས་གཞི་དེ་གོས་ལེན་བའི་སྦང་ལྟུང་དང། མའི་དེ་ནི་དགེ་སློང་ལས་ལེན་པའོ། །

[005A]༄༅། །རང་ལ་ཆོས་གོས་ཚང་བར་ཡོད་བཞིན་དུ་ཁྱིམ་པ་ཉེ་དུ་མ་ཡིན་པ་ལས་གོས་བསླད་སྟེ་ཐོབ་པ་ལས་གྱུར་བའི་ལྟུང་བ་དངོས་གཞི་ནི་གོས་སློང་བའི་དེ་དང། ཆོས་གོས་མཚང་བའི་རྒྱུ་མཚན་གྱིས་གོས་སློང་བར་རིགས་པའི་དགེ་སློང་གིས་ཁྱིམ་པ་ཉེ་དུ་མ་ཡིན་པ་
ལས་དུས་གཅིག་ཏུ་སྣམ་སྦྱར་ལྟ་བུ་ཆོས་གོས་དྲས་པ་བྱེད་པའི་བསམ་པས་རབ་བྱུང་གི་གོས་ཟུང་ཆེ་ཚད་ལས་ཁྲུ་གང་ཡན་ཆད་ཀྱིས་ལྟག་པ་བསླང་སྟེ་ཐོབ་པ་དང། རྡུལ་གཟན་ལྷ་བུ་གོས་མ་དྲས་པ་བྱེད་པའི་བསམ་པས་ཁྱིམ་པའི་གོས་ཟུང་ཆེ་ཚད་ལས་ཁྲུ་གང་ཡན་ཆད་ཀྱི་ལྷག་པ་
བསླང་སྟེ་ཐོབ་པ་དང། གོས་མ་དྲས་པ་བྱེད་པའི་བསམ་པས་བསླང་སྟེ་ཕྱི་མ་བའི་གོས་ཟུང་ཆུང་ཚང་ཐོབ་ནས་འབྲིང་ཚང་དམ་ཆེ་ཚད་དུ་ཁ་བསྐང་བའི་གོས་སློང་ཞིང་ཐོབ་པའམ། འབྲིང་ཚད་ཐོབ་ནས་ཆེ་ཚད་དུ་ཁ་བསྐང་བའི་གོས་སློང་ཞིང་ཐོབ་པ་དང། གོས་དྲས་པ་བྱེད་
པའི་བསམ་པས་བསླང་སྟེ་རབ་བྱུང་གི་གོས་ཟུང་ཆེ་ཚང་ལས་ཁྲུ་གང་ཡན་ཆད་ཀྱི་ལྷག་པ་ཐོབ་ནས་གོས་ལྷག་པ་ཕྱིར་མི་སྦྱིན་པ་དང། གོས་མ་དྲས་པ་བྱེད་པའི་བསམ་བས་བསླང་སྟེ་ཁྱིམ་པའི་གོས་ཟུང་ཆེ་ཚད་ལས་ཁྲུ་གང་ཡན་ཆད་ཀྱི་ལྷག་པ་ཐོབ་ནས་གོས་ལྷག་པ་
ཕྱིར་མི་སྦྱིན་པ་སྟེ་ལྔ་པོ་གང་རུང་གིས་བསྡུས་པའི་ལྟུང་བ་དངོས་གཞི་ནི་སློང་རིགས་པའི་སྤང་ལྟུང་དང། བཤད་ཚུལ་འདི་ནི་མཚོ་ཊཱིཀ་ལྟར་ཡིན་ལ། བསླབ་བྱ་ཆེན་མོ་སོགས་ལས་འདི་དང་ཅུང་མི་འདྲ་བར་བཤད་པ་ཤེས་དགོས་སོ། །དེ་ནི་སྟོད་གཡོགས་སྨད་
གཡོགས་བཅས་ཞེས་པས་བསྟན་ཏེ། གོས་ཟུང་ཐོབ་དགོས་པའི་ཕྱིར། རང་ལ་ཁྱིམ་པ་ཉེ་དུ་མ་ཡིན་པས་གོས་སྦྱིན་པར་བསམ་པས་སྤགས་བདེ་ཤེས་བཞིན་དུ་དེ་ལས་ལྷག་པའི་གོས་བསླང་སྟེ་ཐོབ་པའི་ལྟུང་བ་དངོས་གཞི་དེ་སྤགས་བ་སློང་བའི་སྤང་ལྟུང་དང་

[005B] སྤགས་པའི་གོས་ལས་རིན་ཐང་ལྷག་པའི་གོས་ཐོབ་པའི་ཕྱིར། རང་ལ་ཉེ་དུ་མ་ཡིན་པའི་ཁྱིམ་པ་ཕོ་མོས་གོས་རེ་རེ་སྦྱིན་པར་བསམ་པས་སྦགས་པ་དེ་ཤེས་བཞིན་དུ་དེ་ལས་ལྷག་པའི་གོས་ཟུང་བསླད་སྟེ་ཐོབ་པའི་ལྟུང་བ་དངོས་གཞི་
ནི་སོ་སོ་ནས་སྦགས་བ་སློང་བའི་སྤང་ལྟུང་དང། རང་ལ་སྦྱིན་བདག་གི་ཕོ་ཉས་གོས་ཀྱི་རིན་གསེར་སོགས་རུང་བ་མིན་བ་ཕུལ་བའི་ཚེ་སྤངས་པ་དང་ཕོ་ཉས་ཞལ་ཏ་བ་དྲི་ཞིང་དེ་ལ་བསྒོ་ནས་འབྱུང་བའི་མཐའ་རྗེས་སུ་བརྗོད་པ་སྔར་བྱས་པའི་ཞལ་ཏ་བ་ལ་བསྐུལ་བསྡད་དྲུག་ལས་
ལྷག་པ་བྱས་ཏེ་བླངས་པའམ། བསྐུལ་བསྡད་དྲུག་བྱས་ནས་སྦྱིན་བདག་ལ་སྤངས་ཟིན་པའི་འོག་ཏུ་གོས་འབུལ་བ་ན་ཞལ་ཏ་བས་སྦྱིན་བདག་གི་སེམས་བསྡུ་བར་ཁས་མི་ལེན་པ་ལས་བླངས་པའི་ལྟུང་བ་དངོས་གཞི་དེ་རིན་བསྐུར་བའི་སྦང་ལྟུང་སྟེ་བཅུ་ཚན་དང་པོ་དང་
རང་དབང་པའི་སྲིན་པ་ལ་གྱིས་སྟན་ནང་ཚངས་ཅན་ནམ་གླིངས་པའི་སྟན་བྱས་སམ་བྱེད་དུ་བཅུག་པའི་དེ་ནི་སྲིན་བལ་གྱི་དེ་དང། རང་དབང་པའི་ལུག་གི་བལ་ནག་བོ་དང་སྔོན་པོ་དང་འདམ་ཁ་དང་ཁམ་པ་གང་རུང་གིས་གླིངས་པའི་སྟན་བྱས་སམ་བྱེད་དུ་བཅུག་པའི་དེ་ནི་བལ་ནག་
འབའ་ཞིག་གི་དེ་དང། རང་དབང་བའི་ལུག་གི་བལ་དཀར་པོ་བཞི་ཆ་གཅིག་དང་ཁོབ་བལ་བཞི་ཆ་གཅིག་དང། ནག་བོ་བཞི་ཆ་གཉིས་བསྲེས་ནས་སྟན་བྱེད་དུ་རུང་བ་ལས་བལ་ནག་བོ་སྲང་ཕྱེད་ཡན་ཆད་ཀྱིས་ལྷག་བས་གླིངས་པའི་སྟན་བྱས་སམ་བྱེད་དུ་བཅུག་པའི་དེ་ནི་ཆ་
གཉིས་བསྲེས་བའི་དེ་དང། སྟན་སྔ་མ་བྱས་ནས་ལོ་དྲུག་མ་ལོན་བར་རང་ངམ་བསྒོས་བས་གླིངས་པའི་སྟན་བྱས་བའི་དེ་ནི་ལོ་དྲུག་གི་དེ་དང། གདིང་བརྙིང་བ་ལས་བདེ་གཤེགས་མཐོ་གང་གིས་མ་གླན་བའི་གདིང་བ་གསར་བ་བྱས་ནས་ལོངས་སྤྱོད་པའི་དེ་ནི་མཐོ་གང་གི་

[006A]༄༅། །དེ་དང། ཁྱེར་བར་བྱེད་པ་མེད་ན་དཔག་ཚད་གསུམ་རྒྱངས་གྲགས་གཅིག་དང། ཡོང་ན་རྒྱངས་གྲགས་གཅིག་འདས་པར་བལ་ཁུར་བ་ལས་གྱུར་བའི་དེ་ནི་བལ་ཁུར་བའི་དེ་དང། ལམ་ཞེས་པས་འདི་བསྟན་ཏ། ལམ་དུ་འགྲོ་བ་ཞིག་དགོས་
པའི་ཕྱིར། དགེ་སློང་མ་ཉེ་དུ་མ་ཡིན་པ་ལ་བལ་འཁྲུ་འཆད་རྨེལ་གསུམ་གང་རུང་བྱེད་དུ་བཅུག་པའི་དེ་ནི་བལ་རྨེལ་དུ་འཇུག་པའི་དེ་དང། རང་གི་རིན་པོ་ཆེ་རུང་བ་མ་བྱས་པ་ལ་རང་གིས་རེག་གམ་མངོན་སུམ་དུ་རེག་ཏུ་བཅུག་པ་ལས་གྱུར་བའི་དེ་ནི་རིན་པོ་ཆེལ་རེག་པའི་
དེ་དང། གསེར་དངུལ་ལ་སོགས་པའི་དངོས་པོ་ཁྱིམ་པ་ཉེ་དུ་མ་ཡིན་པ་ལ་བསྐྱེད་དུ་བཏང་སྟེ་སྐྱེད་ཐོབ་པ་ལས་གྱུར་བའི་དེ་ནི་མངོན་མཆན་ཅན་གྱི་དེ་དང། ནས་འབྲས་ལ་སོགས་པའི་དངོས་པོ་ཁྱིམ་པ་ཉེ་དུ་མ་ཡིན་པ་དང། ཉོ་ཚོང་བྱས་ཏེ་ཁེ་ཐོབ་པའི་
དེ་ནི་ཉོ་ཚོང་གི་སྤང་སྟུང་སྟེ་བཅུ་ཚན་བར་བ་དང། རང་དབང་ཞིང་བདག་གིར་བྱས་པའི་ལྷུང་བཟེད་རང་སྟོབས་ཤན་སྟོབས་གང་རུང་གིས་ཞག་བཅུར་འཆད་པའི་ལྟུང་བ་དངོས་གཞི་ནི་པའི་ལྷུང་བཟེད་འཆང་སྤང་དང། རང་ལ་ལྷུང་བཟེད་ཡོད་བཞིན་དུ་ཁྱིམ་
བ་ཉེ་དུ་མ་ཡིན་པ་ལས་ལྷུང་བཟེད་བསླངས་སྟེ་ཐོབ་བའི་དེ་ནི་ལྷུང་བཟེད་འཚོལ་སྤང་དང། ཐག་པ་ཁྱིམ་པ་ཉེ་དུ་མ་ཡིན་པ་ལ་རིན་མེད་པར་རང་ངམ་བསྒོས་པས་གོས་འཐག་ཏུ་བཅུག་པའི་དེ་ནི་འཐག་བཅུག་གི་སྤང་ལྟུང་དང། རང་ལ་བསྔོས་བའི་གོས་སྦྱིན་
བདག་གིས་འཐག་ཏུ་འཇུག་ཅིང་དཀྱུས་ཆེར་བསྐྱེད་བའམ་འཐགས་བཟང་དུ་བསྐྱེད་བའི་རྐྱེན་གྱིས་སྦྱིན་བདག་གི་དོག་པ་བསྔོས་ཚད་ལས་ལྷག་བཟང་བ་དང་ཐག་པ་ལ་འཐག་པ་བསྐྱེད་པའི་རྔན་པ་མ་བྱིན་པ་གང་རུང་ལས་གྱུར་བའི་ལྟུང་བ་དངོས་གཞི་ནི་འཐག་པ་

[006B] ལྟ་མཚན་མཐུན་པའི་དགེ་སློང་གཞན་གྱི་གོས་སམ་ལྷུང་བཟེད་རྒུ་སེམས་མེད་པར་རང་ངམ་མངོན་སུམ་དུ་བསྐོས་པས་འཕྲོག་བའི་དེ་ནི་བྱིན་འཕྲོག་གི་སྤང་ལྟུང་དང། དབྱར་གྱི་རྙེད་པ་དེ་དབྱར་གྱི་ནང་དུ་དགེ་འདུན་གྱི་སྤྱི་ཚོམས་སུ་བདག་གིར་བྱས་པ་དང་
དབྱར་གྱི་རྙེད་པ་དབྱར་གྱི་ནང་དུ་སོ་སོར་བགོས་པ་དང། དབྱར་གྱི་རྙེད་པ་སྤེད་བ་བོམ་བསྐོས་པར་དགག་དབྱེའི་ཕྱི་དེ་ཉིན་མ་བགོས་པ་སྟེ་གསུམ་པོ་གང་རུང་གིས་བསྡུས་པའི་ལྟུང་བ་དངོས་གཞི་དེ་བརྟད་པ་ལས་བྱུང་བའི་དེ་དང། དགེ་སློང་དགོན་བ་བས་འཇིགས་པའི་
དབང་གིས་ཆོས་གོས་གསུམ་ལས་གང་ཡང་རུང་བ་གཅིག་སྤྱོད་ཡུལ་གྱི་གྲོང་དུ་བཞག་པ་ལས་བར་ཆད་ཀྱི་དབང་མ་གཏོགས་པ་དགོན་པ་པའི་གནས་དང་ཆོས་གོས་བཞག་པའི་གནས་ཉེ་འཁོར་དང་བཅས་པ་ལས་ཕྱི་རོལ་ཏུ་ཞག་དྲུག་འདས་བར་འབྲལ་བ་ལས་གྱུར་བའི་དེ་ནི་
དགོན་པ་པའི་འབྲལ་སྤང་དང། དབྱར་ཁས་ལེན་རན་པའི་དུས་ལས་ཟླ་བ་གཅིག་གི་སྔ་རོལ་ཏུ་དབྱར་གྱི་རས་ཆེན་བསླང་སྟེ་ཐོབ་པ་དང། དགག་དབྱེ་དུས་ལས་ཟླ་ཕྱེད་འདས་བར་དབྱར་གྱི་རས་ཆེན་འཆང་བ་གང་རུང་གིས་བསྡུས་པའི་དེ་ནི་རས་ཆེན་གྱི་སྤང་ལྟུང་དང། སྦྱིན་བདག་གིས་
དགེ་སློང་གཞན་ལ་བསྔོས་པའི་གོས་སམ་ལྷུང་བཟེད་རང་ལ་བསྒྱུར་ཏེ་ཐོབ་པའི་དེ་ནི་བསྔོས་བསྒྱུར་གྱི་དེ་དང། སྨན་བཞི་བོ་གང་རུང་བཟའ་བའི་ཆེད་དུ་བྱིན་ལེན་བྱས་པ་མ་བཤིག་པར་སྤྱི་དུས་སམ་རང་དུས་ལས་འདས་པར་འཆང་བའི་ལྟུང་བ་དངོས་གཞི་ནི་གསོག་འཇོག་གི་སྦང་ལྟུང་སྟེ་
བཅུ་ཚན་གསུམ་པའོ།། གཉིས་པ་ལྟུང་བྱེད་འབའ་ཞིག་ནི། བཅས་ལྡན་དགེ་སློང་གིས་ཕམ་ལྷག་སྤོམ་པོ་ཉེས་བྱས་ཀྱི་རྫུན་བཞི་ལས་གཞན་པའི་བརྫུན་ངག་ཏུ་སྨྲས་ཏེ་དོན་གོ་བ་ལས་གྱུར་བའི་ལྟུང་བ་དངོས་གཞི་ནི་ཤེས་བཞིན་གྱི་བརྫུན་སྨྲ་བའི་ལྟུང་བྱེད་དང། དགེ་སློང་

[007A]༄༅། །གཞན་ལ་ཡུལ་དུས་དེར་སྐྱོན་དུ་གྲགས་པ་གང་ཡང་རུང་བ་ངག་ཏུ་སྨྲས་ཏེ་དོན་གོ་བ་ལས་གྱུར་བའི་དེ་ནི་སྐྱོན་ནས་སྨྲ་བའི་དེ་དང། དགེ་སློང་གཞན་གཉིས་ཡན་ཆད་དབྱེ་བའི་བསམ་པས་ཕྲ་མའི་ཚིག་དག་ཏུ་སྨྲས་ཏེ་དོན་གོ་པ་ལས་གྱུར་བའི་དེ་ནི་ཕྲ་མ་བྱེད་པའི་དེ་དང་
དགེ་སློང་གཉིས་ཡན་ཆད་ཀྱི་རྩོད་པ་དགེ་འདུན་གྱིས་ཆོས་བཞིན་དུ་ཞི་བར་བྱེད་པ་ལ་ངག་གིས་སྐྱོ་སྔོགས་བྱས་ཏེ་དོན་གོ་བ་ལས་གྱུར་བའི་དེ་ནི་སྐྱོ་སྔོགས་བྱེད་པའི་དེ་དང། ཁྲིམས་གྲོགས་སྐྱེས་པ་མེད་པར་ཁྱིམ་པ་མོ་ལ་ཆོས་ཚིག་ལྔའམ་དྲུག་ལས་ལྷག་པར་བསྟན་ཏེ་
དོན་གོ་བ་ལས་གྱུར་བའི་དེ་ནི་ཁྱིམ་པ་མོ་ལ་ཆོས་སྟོན་པའི་དེ་དང། ངོ་བོའམ་རྣམ་གྲངས་ཀྱིས་བསྙེན་པར་མ་རྫོགས་པ་དང་དུས་མཉམ་མས་འཇུག་ཐོགས་སུ་སྟོན་བྱེད་དུ་གྱུར་བའི་ཆོས་ཚིག་བཞིར་ལོངས་བའམ་ཡི་གེ་འདིན་བ་ལས་གྱུར་བའི་དེ་ནི་བསྙེན་པར་མ་
རྫོགས་པ་དང་ལྷན་ཅིག་ཏུ་འདོན་པའི་དེ་དང། བསྙེན་པར་མ་རྫོགས་པ་བདེན་པ་མ་མཐོང་བ་ལ་དགེ་སློང་གཞན་གྱི་ཕམ་ལྷག་བརྗོད་ཅིང་དོན་གོ་བ་ལས་གྱུར་བའི་དེ་ནི་གནས་ངན་ལེན་བརྗོད་པའི་དེ་དང། རང་ཉིད་མིའི་ཆོས་བླ་མ་ཐོབ་པ་དེ་བསྙེན་པར་མ་
རྫོགས་པ་བདེན་པ་མ་མཐོང་བ་ལ་བརྗོད་པའི་དེ་ནི་མིའི་ཆོས་བླ་མ་བདེན་སྨྲའི་དེ་དང། ཆོས་ཞེས་པས་འདི་བསྟན་ཏེ། མིའི་ཆོས་བླ་མ་ཐོབ་པ་བརྗོད་དགོས་པའི་ཕྱིར། དགེ་འདུན་དབང་བའི་རྙེད་པ་ཟས་ལས་གཞན་པ་དེ་དགེ་སློང་གཞན་གྱིས་གང་ཟག་ལ་ཡང་
དག་པར་བསྔོས་པ་ལ་ལོག་པར་བསྔོས་སོ་ཞེས་སྐུར་བ་བཏབ་པའི་དེ་ནི་བཤེས་ངོར་བྱས་ཞེས་སྐུར་བ་འདེབས་པའི་དེ་དང། འདུལ་བའི་སྡེ་སྣོད་ཀྱི་ཚིག་ལ་ཁྱད་དུ་གསོད་པའི་ངག་དགེ་སློང་གཞན་ལ་སྨྲས་པའི་དེ་ནི་ཁྱད་དུ་གསོད་པའི་ལྟུང་བྱེད་དེ་བཅུ་ཚན་དང་པོ་དང། རུང་བའི་ཆོས་དང་མ་འབྲེལ་

[007B] དམན་པའི་གྲངས་སུ་བགྲངས་པའི་དགེ་སློང་གིས་དགེ་འདུན་གྱི་ཞལ་ཏབ་ཚུལ་བཞིན་དུ་བྱེད་པའི་དགེ་སློང་གཞན་ལ་བདག་དང་འབྲེལ་
བའི་དོན་གྱིས་མངོན་སུམ་དུ་འཕྱ་བའམ་གཞོགས་འཕྱས་བྱས་ཏེ་དོན་གོ་བ་ལས་གྱུར་བའི་དེ་ནི་འཕྱ་བའི་དེ་དང། རང་ལ་དགེ་སློང་གཞན་གྱིས་ཆོས་དང་ལྡན་པར་བསྒོ་བའམ་དོན་གང་ཡང་རུང་བ་དྲིས་པ་ལ་ལན་ལོག་པར་སྨྲ་བ་ལས་གྱུར་བའི་དེ་ནི་བསྒོ་བ་རྣལ་གཟོན་པའི་དེ་
དང། དགེ་འདུན་གྱི་གནས་མལ་དེ་མ་བསྡུས་པར་ཕན་ཕུན་འགྱུར་བའི་ཉེན་ཅན་གྱི་ཕྱོགས་སུ་བཞག་སྟེ། ཕན་ཕུན་དུ་གྱུར་བའམ་མ་གྱུར་ཡང་འདོམ་ཞེ་དགུ་འདས་པ་ལས་གྱུར་བའི་དེ་ནི་གནས་མལ་མ་བསྡུས་པའི་དེ་དང། དགེ་འདུན་དབང་བའི་གནས་སུ་རྩྭ་འམ་ལོ་མ་
རང་ངམ་བསྐོས་པས་གཏིང་བ་དེ་མ་བསྡུས་པར་ཞེས་སོགས་སྔར་ལྟར་སྦྱོར་བའི་དེ་ནི་གདིང་བ་མ་བསྡུས་པའི་དེ་དང། ཕན་པའི་རྐྱེན་དང་མི་ལྡན་པར་དགེ་སློང་གཞན་རང་མ་བསྐོས་པས་དགེ་འདུན་དབང་བའི་གནས་ནས་བསྐྲད་དེ་ཉེ་འཁོར་འདས་པ་ལས་གྱུར་བའི་དེ་ནི་སྐྲོད་
པའི་དེ་དང། དགེ་འདུན་གྱི་གནས་སུ་སྔར་ཞུགས་པའི་དགེ་སློང་ལ་མཐོ་མཚན་མ་བའི་བསམ་པས་ལུས་ངག་གང་རུང་གིས་མཐོ་མཚམས་པར་བྱས་པའི་དེ་ནི་ཕྱིས་གནོན་བྱེད་པའི་དེ་དང། ལུས་ཀྱིས་ཕྱིས་གནོན་བྱེད་པ་ནི་གླེང་གཞིའི་དབང་གིས་མཚོན་ཙམ་དུ་གསུངས། དགེ་འདུན་
གྱི་གཙུག་ལག་ཁང་གི་སྟེང་གི་ཐོག་རྩ་བ་འབྱུང་བའི་གནས་སྐབས་དང་བཅས་པ་ལ། མནན་པར་འོས་པའི་རྩ་བ་ཕུར་བུ་ལྟ་བུ་རྣོ་བ་བཞག་པའི་སྟེང་དུ་འདུག་གམ་ཉལ་བ་ལས་གྱུར་བའི་དེ་ནི་རྩ་བ་འབྱུང་བ་ལ་འདུག་པའི་དེ་དང། ཐ་མལ་བའི་མིག་ལ་སྣང་དུ་རུང་བའི་དུད་འགྲོ་རྩྭ་ཆུ་

[008A]༄༅། །ལ་སོགས་པའི་གཞི་དང་བཅས་པ་ཀུན་སློང་གཞན་གྱི་ཆེད་དུ་ལོངས་སྦྱོད་ད་དུད་འགྲོ་ཤི་བ་ལས་གྱུར་བའི་དེ་ནི་དུད་འགྲོ་འདེབས་པའི་དེ་དང། ཉིན་ཞག་གཅིག་ལ་གཙུག་ལག་ཁང་གི་ཕ་གུ་རིམ་པ་གསུམ་ལས་ལྷག་བར་བརྩིགས་པའམ། ཉིན་ཞག་ཐ་དང་ན་ཡང་འཛིམ་པ་
ཡོད་པ་དང། ཆུ་ཁུང་གཏོང་བ་དང་ས་བརྐོས་ཏེ་རྨང་གི་རྩ་བའི་བཙུགས་པ་དང་སྒོ་ཆ་གོང་མ་བཅུག་པ་བཞི་ལས་གང་ཡང་རུང་བ་གཅིག་མ་ཚང་བར་རིམ་པ་གསུམ་ལས་ལྷག་པར་བརྩིགས་པའི་དེ་ནི་རིམ་པ་ལྷག་པར་བརྩིགས་པའི་ལྷུང་བྱེད་དེ་བཅུ་ཙན་གཉིས་པ་དང། འདི་ལ་སྡོམ་ལས། རིམ་
བ་གཉིས་སུ་རྩིགས་པའོ། །ཞེས་བཤད་པ་ནི་གནང་བའི་རིམ་པ་དང་དགག་པའི་རིམ་པ་གཉིས་བརྩིགས་བའི་རྒྱུ་མཚན་གྱིས་དེ་ལྟར་གསུངས་ཞེས་ཁ་ཅིག་བཤད་དོ།། དགེ་སློང་མའི་སྟོན་པར་ཚུལ་བཞིན་དུ་མ་བསྐོས་པར་དགེ་སློང་མ་ལ་ཆོས་བསྟན་པ་ལས་གྱུར་བའི་དེ་ནི་མ་བསྐོས་པར་ཆོས་སྟོན་
པའི་དེ་དང། ཉི་མ་ནུབ་པའི་དུས་སུ་དགེ་སློང་མ་ལ་ཆོས་བསྟན་པ་ལས་གྱུར་བའི་དེ་ནི་ཉི་མ་ནུབ་པའི་བར་དུ་ཆོས་སྟོན་པའི་དེ་དང། དགེ་སློང་གཞན་ཟས་ཅུང་ཟད་ཙམ་གྱི་ཕྱིར་དུ་དགེ་སློང་མ་ལ་ཆོས་སྟོན་པ་མ་ཡིན་པ་ལ་དེ་ལྟར་བསྟན་ཏོ་ཞེས་སྐུར་བ་བཏབ་པའི་དེ་ནི་ཟས་ཅུང་ཟད་ཙམ་གྱི་ཕྱིར་ཆོས་
སྟོན་ཞེས་སྐུར་བ་འདེབས་པའི་དེ་དང། ཉེ་དུ་མ་ཡིན་པའི་དགེ་སློང་མའི་གོས་བཟོ་བྱས་པའི་དེ་ནི་གོས་བྱེད་པའི་དེ་དང། དགེ་སློང་མ་ཉེ་དུ་མ་ཡིན་པ་ལ་གོས་སྦྱིན་པ་ལས་གྱུར་བའི་དེ་ནི་གོས་སྦྱིན་པའི་དེ་དང། དགེ་སློང་མ་དང་ལྷན་ཅིག་མའི་ལམ་དུ་རྒྱང་གྲགས་ལས་འདས་པར་ཕྱིན་པའི་དེ་ནི་
དགེ་སློང་མ་དང་ལྷན་ཅིག་ལམ་དུ་འགྲོ་བའི་དེ་དང། དགེ་སློང་མ་དང་ལྷན་ཅིག་གྲུར་ཞུགས་ཏེ་ཆུའི་རྒྱུན་ཕྱོགས་སམ་བཟློག་ཕྱོགས་སུ་རྒྱད་གྲགས་འདས་པར་ཕྱིན་པའི་དེ་ནི་དགེ་སློང་མ་དང་ལྷན་ཅིག་གྲུར་ཞུགས་པའི་དེ་དང། ཁྲིམས་གྲོགས་མེད་པར་བུད་མེད་གཅིག་བུ་དང་ལྷན་ཅིག་དབེན་

[008B] ཁྲིམས་གྲོགས་མེད་པར་དགེ་སློང་མ་གཅིག་པུ་དང་ལྷན་ཅིག་དཔེན་པ་སྐྱབས་ཡོད་པར་འགྲེང་བའི་དེ་ནི་དབེན་པར་འགྲེང་བའི་དེ་དང། བདག་ཉིད་ཀྱི་ཡང་དག་པ་མ་ཡིན་པའི་ཆོས་ཀྱི་ཡོན་ཏན་དགེ་སློང་མས་
ཁྱིམ་བ་ལ་བརྗོད་པའི་སྒོ་ནས་སྦྱོར་དུ་བཅུག་པའི་ཟས་ཟོས་པའི་དེ་ནི་དགེ་སློང་མས་སྦྱོར་དུ་བ་ཅུག་པའི་ལྟུང་བྱེད་དེ་བཅུ་ཚན་གསུམ་པ་དང། ཉིན་མོ་གཅིག་ལ་མགྲོན་དུ་བོས་བ་གཉིས་བྱུང་བ་ན་སྔ་མ་ཟོས་ནས་ཕྱི་མ་ལ་གོས་སམ་གོས་ཀྱི་རིན་གྱི་རྙེད་པ་མེད་པར་ཟོས་བ་ལས་
གྱུར་བའི་དེ་ནི་ཡང་ཡང་ཟ་བའི་དེ་དང། མུ་སྟེགས་ཅན་གྱི་འདུག་གནས་སུ་ཞག་གཅིག་གནས་ཏེ་མུ་སྟེགས་པའི་སྦྱིན་བདག་ཁྱིམ་པ་ལས་ཟས་གཉིས་པ་བླང་སྟེ་ཟོས་པ་ལས་གྱུར་བའི་དེ་ནི་འདུག་གནས་སུ་ཟ་བའི་དེ་དང། ཚད་ཡོངས་སུ་མ་སྦགས་པ་དང་ཅི་བདེར་
མ་བྱས་པའི་ཁྱིམ་པ་ལས་དུས་རུང་གི་ཟས་མ་གདྷའི་བྲེའུ་ཆུང་གང་ཕྱེད་དང་བཅུ་བྮིའམ་དྲུག་ཕུལ་ཉི་ཤུ་རྩ་བདུན་ལས་ལྷག་པ་བླངས་ཤིང་གནས་གཞན་དུ་ཁྱེར་ཏེ་ཟོས་པ་ལས་གྱུར་བའི་དེ་ནི་ལྟུང་བཟེད་དོ་གསུམ་ལྷག་ལེན་པའི་དེ་དང། ཕྱེ་ཞེས་པས་འདི་བསྟན་ཏེ་
ཚོད་མ་མ་གཏོགས་པའི་བསོད་སྙོམས་འདིའི་བྱེད་པ་པོར་ཤེས་ཆེད་དུ་དུས་རུང་གི་ཟས་ཀྱི་ཕྱོགས་གཅིག་གི་མིང་གིས་བསྟན་པའི་ཕྱིར། དོའམ་གསུམ་ཞེས་པ་ནི་ལྷུང་བཟེད་ཆེན་པོ་གང་བ་གཅིག་དང་ཆུང་དུ་གང་བ་གཅིག་སྟེ་དོའམ་དྲུག་ཕུལ་ཕྱེད་དང་བཅུ་བཞི་ཤོང་བའི་
འབྲིང་བོ་གང་བ་དོ་དང། ལྷུང་བཟེད་ཆུང་གང་གསུམ་ལྷག་པར་ལེན་ན་དངོས་གཞིར་གྱུར་བས་ན་དོའམ་གསུམ་ཞེས་གསུངས་སོ། །ཟས་སྦངས་པ་རྫོགས་པས་དུས་རུང་གི་བཟའ་བ་དང་བཅའ་བ་གང་རུང་ལྷག་པོར་མ་བྱས་བར་ཟོས་པ་ལས་གྱུར་བའི་དེ་ནི་སྤངས་བ་ཟ་བའི་དེ་

[009A]༄༅། །དང༑ བཅའ་ཞེས་གང་སྤངས་པའི་དངོས་པའི་ཕྱོགས་གཅིག་གི་མིང་གིས་འདི་བསྟན་པའི་རྒྱུ་མཚན་ནི། སྐབས་འདིར་ལུང་ལས་བཟའ་བ་སྤངས་པས་བཅའ་བ་སྤངས་བར་འགྱུར་ལ་བཅའ་བ་སྦངས་པས་བཟའ་བ་སྤངས་པར་མི་འགྱུར་བའི་ཁྱད་པར་
བཤད་བའི་ཕྱིར་བཅའ་ཞེས་བཏགས་པ་ཡིན་ནོ།། ཟས་སྤངས་པའི་དགེ་སློང་གཞན་ལ་དུས་རུང་གི་བཟའ་བཅའ་གང་རུང་ཞིག་ངག་གི་རྣམ་པར་རིག་བྱེད་ཀྱིས་སྟོབས་ཏེ་དོན་གོ་བ་ལས་གྱུར་བའི་དེ་ནི་སྤངས་བ་སྟོབས་པའི་དེ་དང། རང་བཞིན་གྱི་མཚམས་གཅིག་གི་ནང་
དུ་དགེ་འདུན་ཟས་ཟ་བའི་གནས་ལས་ལོགས་སུ་དགེ་སློང་བཞིར་ལོངས་འདུས་ཤིང་ཟས་ཟོས་པ་ལས་གྱུར་པའི་དེ་ནི་འདུས་ཤིང་ཟ་བའི་དེ་དང། རང་གླིང་གི་ཉིན་བྱེད་ཡོལ་ནས་སྐྱ་རེངས་མ་ཤར་བའི་བར་སྐབས་སུ་དུས་རུང་གི་བས་ཟོས་པ་ལས་ཀྱུང་བའི་དེ་ནི་དུས་མིན་པར་
ཟ་བའི་དེ་དང། རང་གི་གླིང་ཞེས་པ་སྦྱིར་བཏང་ལ་རང་གང་དུ་གནས་པའི་གླིང་དང། དམིགས་གསལ་ལྷ་གནས་ལ་སྐྱེས་པའི་གླིང་གིས་འཇོག་པར་མཚོ་ཊཱིཀ་ལས་བཤད་ལ། རིན་ཕྲེང་ལས་སྦྱིར་བཏང་ལའང་སྐྱེས་པའི་གླིང་གིས་འཇོག་དགོས་པར་བཤད་དེ་
ལུང་དུ་ཡང་འདོན་པ་ཐ་དད་པ་གཉིས་ཡོད་པར་སྣང་ངོ། །རང་དམ་ཆོག་གཅིག་པས་སྨན་བཞི་གང་རུང་རང་རང་གི་དུས་འདས་ཀྱི་བར་གསོག་འཇོག་བྱས་པ་དེ་ཟོས་པ་ལས་གྱུར་བའི་དེ་ནི་གསོག་འཇོག་པ་བའི་དེ་དང། འདིར་ལག་ཉལ་སོགས་པའི་ཉེས་བྱས་བརྒྱད་
ཀྱང་ཤེས་དགོས་སོ། །རང་དམ་ཆོ་ག་གཅིག་པས་བྱིན་ལེན་མ་བྱས་པའི་ཟས་ཟོས་པ་ལས་གྱུར་བའི་དེ་ནི་བྱིན་ལེན་མ་བྱས་པར་ཟ་བའི་དེ་དང། ཁ་ནས་མེད་ཅེས་མཐར་ཐུག་གི་ཡན་ལག་བསྟན་པའི་ཚིག་གིས་འདི་བཤད་དོ། །ཁྱིམ་པ་ཉེ་དུ་མ་ཡིན་པ་ལས་ཆུ་ལ་

[009B] ཐ་མལ་བའི་མིག་ལ་སྣང་དུ་རུང་བའི་དུད་འགྲོ་རྩྭ་ཆུ་ལ་སོགས་པའི་གཞི་དང་བཅས་པ་ཀུན་སློང་རང་ཁོ་ནའི་དོན་དུ་ལོངས་
སྦྱད་དེ་དུད་འགྲོའི་ཤི་བ་ལས་གྱུར་བའི་དེ་ནི་དུད་འགྲོ་སྤྱོད་པའི་དེ་དང། གནས་གཞན་དུ་ཁྱིམ་པ་ཕོ་མོ་ཉལ་པོ་བྱེད་པར་ཞུགས་པའམ་ཕྱོགས་པ་ལ་མངོན་སུམ་དུ་བརྣགས་པས་འདུག་པ་རྫོགས་ཏེ་ཚོར་བྱ་ཚོར་བྱེད་ཀྱིས་ཚོར་བ་ལས་གྱུར་བའི་དེ་ནི་ཉལ་ཤོམ་འདུག་པའི་དེ་དང་
གནས་གཞན་དུ་ཁྱིམ་པ་ཕོ་མོ་ཉལ་པོ་བྱེད་པར་ཞུགས་པའམ་ཕྱོགས་པ་ལ་དཔེན་པར་བརྣགས་པས་འགྲེང་བ་རྫོགས་ཏེ་ཚོར་བྱ་ཚོར་བྱེད་ཀྱིས་ཚོར་བ་ལས་གྱུར་བའི་དེ་ནི་ཉལ་ཤོམ་འགྲེང་བའི་དེ་དང། ཕྱི་རོལ་བའི་རབ་བྱུང་ཉེ་དུ་མ་ཡིན་པ་ལ་དགོས་པ་ཁྱད་པར་ཅན་མེད་པར་
ངག་གི་རྣམ་པར་རིག་བྱེད་ཀྱིས་ཟས་བྱིན་ཞིང་དེས་བླངས་པ་ལས་གྱུར་བའི་དེ་ཅིག་གཅེར་བུ་བ་ལ་ཟས་སྦྱིན་པའི་དེ་དང། དམག་མཚན་ཉིད་པ་དངོས་སུ་འཐབ་པའམ་དེར་ཕྱོགས་པ་ལ་རྒྱལ་པོ་སོགས་ཀྱིས་པོས་བ་མེད་པར་རང་གནས་པའི་ཉེ་འཁོར་ལས་འདས་ཏེ་བལྟས་པ་
ལས་གྱུར་བའི་དེ་ནི་དམག་ལ་ལྟས་པའི་དེ་དང། དམག་མཚན་ཉིད་པའི་ནང་དུ་གནས་ཏེ་དགོས་པ་ཁྱད་པར་ཅན་མེད་པར་ཞག་གཅིག་འདས་པ་ལས་གྱུར་བའི་དེ་ནི་དམག་ནང་གནས་པའི་དེ་དང། ཞག་གཉིས་ཞེས་པ་ནི་གླེང་གཞིའི་དབང་གིས་མཚོན་ཙམ་ཡིན་པར་
བཤད་དོ། །དམག་གི་དཔུང་གི་ཡན་ལག་ལ་རེག་པ་དང་བཤམས་པ་བཀྲུགས་པ་དང་རྒྱལ་པོ་སོགས་ཀྱིས་བོས་ཚོན་འཕགས་ཤིང་ཉེ་འཁོར་ལས་འདས་ཏེ་དམག་ལ་ལྟ་བ་གང་རུང་ལས་གྱུར་བའི་དེ་ནི་དཔུང་གི་ཡན་ལག་ཉམས་སུ་མྱོང་བའི་དེ་དང། དགེ་སློང་

[010A]༄༅། །གཞན་ལ་གསོད་སེམས་ལས་གཞན་པའི་རྙོག་པ་ཅན་ཞེ་སྡང་གི་སེམས་ཀྱིས་བརྡེགས་པ་ལས་གྱུར་བའི་དེ་ནི་བརྡེག་པའི་དེ་དང། གཞན་རྣམས་སྔར་བཞིན་ལས་བརྡེག་པར་གཟས་པ་ལས་གྱུར་བའི་དེ་ནི་གཟས་པའི་དེ་དང། མཐོལ་ཡུལ་
མཚན་ཉིད་པ་ཡོད་པའི་གནས་སུ་དགེ་སློང་གཞན་གྱི་ཕམ་ལྷག་གང་རུང་བཅབས་ཏེ་ཞག་འདས་པ་ལས་གྱུར་བའི་དེ་ནི་གནས་ངན་ལེན་འཆབ་པའི་ལྟུང་བྱེད་དེ་བཅུ་ཚན་ལྡན་བ་དང། དགེ་སློང་གཞན་ལ་སྦྱིན་བདག་ཁྱིམ་པས་དུས་རུང་གི་ཟས་འབུལ་བ་ངག་གི་རྣམ་པར་རིག་བྱེད་
ཀྱིས་གཅོད་དུ་བཅུག་སྟེ་སྦྱིན་བདག་གིས་དོན་གོ་བ་ལས་གྱུར་བའི་དེ་ནི་ཟན་གཅོད་དུ་བཅུག་པའི་དེ་དང། བདེ་ཞེས་པས་འདི་བསྟན་ཏེ། འདིའི་གླིང་གཞིར་དགའ་བོ་དང་ཉེ་དགས། དགེ་སློང་ཆོས་ཞེས་བྱ་བའི་ཟན་བཅད་པའི་རྗེས་སུ། ཉེ་དགས་ཆོས་ལ་ཁོ་བོས་ཁྱོད་
དང་ལྷན་ཅིག་སྨྲ་བའམ་འདུག་པ་བདེ་བ་མིན་གྱི། ཁོ་བོ་གཅིག་པུ་ཁོ་ན་སྐྲའམ་འདུག་ན་བདེ་ཡིས་ཁྱོད་སོང་ཞིག་ཅེས་སྨྲས་པར་གསུངས་པས། བདེ་ཞེས་བཏགས་པ་ཡིན་ནམ་སྙམ་མོ། །རྒྱས་པར་གླིང་འབུམ་ཆེན་མོ་བཀྲས་ལྷུན་དབང་མའི་ཤོག་པུ་ཉིས་བརྒྱ་ཞེ་
གཅིག་པ་ལས་ཤེས་པར་བྱའོ།། བུད་ཤིང་མཚན་ཉིད་པ་བསྲེགས་པའི་མེ་ལོངས་སུ་རྫོགས་པ་ལ་དུས་དྲན་མ་བྱས་པར་རེག་གམ་རེག་དུ་བཅུག་པ་ལས་གྱུར་བའི་དེ་ནི་མེ་ལ་རེག་པའི་དེ་དང། དགེ་འདུན་མཚན་ཉིད་དང་ལྡན་པས་དགེ་སློང་གི་ཆེད་དུ་ལས་བྱས་ཤིང་
ཆགས་པ་ལ་རང་ཉིད་སྔར་འདུན་པ་ཕུལ་བ་ཕྱིར་བསྒྱུར་བའི་ཚིག་སྨྲས་ཏེ་དོན་གོ་བ་ལས་གྱུར་བའི་དེ་ནི་འདུན་པ་ཕྱིར་བསྒྱུར་བའི་དེ་དང། ངོ་བོའམ་རྣམ་གྲངས་ཀྱིས་བསྙེན་པར་མ་རྫོགས་པ་དང་ལྷན་ཅིག་གནས་གཅིག་ཏུ་ཡུལ་རྟེན་གཉིས་གཉལ་བའི་སྤྱོད་ལམ་གྱིས་

[010B] ཕམ་སོགས་བར་དུ་གཅོད་པའི་ཆོས་འགའ་ཞིག་རྟེན་ཀྱང་བར་དུ་གཅོད་པར་མི་འགྱུར་བར་ལྟ་བའི་སྡིག་ལྟ་སྐྱེས་པ་ལས་དགེ་འདུན་གྱིས་བཟློག་པ་ལྔས་བཟློག་ཀྱང་མི་གཏོང་
བ་ལས་གྱུར་བའི་དེ་ནི་སྡིག་ལྟ་མི་གཏོང་བའི་དེ་དང། ཆོས་ཞེས་པས་འདི་བསྟན་ཏེ། བར་དུ་གཅོད་པའི་ཆོས་ལ་ཕྱིན་ཅི་ལོག་ཏུ་བ་ལྟ་བ་ལས་ཀྱུར་བས་དེ་ལྟར་བཤད་དོ།། དགེ་སློང་གནས་ནས་ཕྱུང་བ་དང་ལྷན་ཅིག་ཆོས་དང་ཟང་ཟིང་ལོངས་སྤྱོད་པའམ་ཞག་གཅིག་གནས་གཅིག་
ཏུ་ཉལ་ནས་མཚན་མཐའ་འདས་པ་གང་རུང་ལས་གྱུར་བའི་དེ་ནི་སྤངས་པ་རྗེས་ཕྱོགས་ཀྱི་དེ་དང། སྨྲ་ཞེས་སྦྱོར་བའི་ཕྱོགས་གཅིག་གིས་འདི་བསྟན་ཏོ། །དགེ་ཚུལ་བསྙིལ་བ་དང་ལྷན་ཅིག་ཆོས་དང་ཞེས་སོགས་སྔར་ལྟར་གྱི་དེ་ནི་བསྙིལ་བ་བསྡུད་པའི་དེ་དང། རུང་
བའི་ཚོན་གསུམ་གང་རུང་གིས་ཁམ་བསྒྱུར་བའི་རང་གི་གོས་དཀར་པོ་ལོངས་སྤྱོད་པ་ལས་གྱུར་བའི་དེ་ནི་ཁ་མ་བསྒྱུར་བའི་གོས་གྱོན་པའི་དེ་དང། རིན་པོ་ཆེ་རང་གི་མ་ཡིན་པ་དང་རིན་པོ་ཆེར་སྨོས་པ་མཚོན་ཆ་དང་རོལ་མོའི་ཆ་བྱད་ལ་རེག་གམ་རེག་ཏུ་བཅུག་པ་ལས་
གྱུར་བའི་དེ་ནི་ལོངས་པ་གཞིར་གཏོགས་པའི་དེ་དང། ཚ་བའི་དུས་ཀྱི་ཟླ་བ་ཕྱེད་དང་གསུམ་དང་ཟླ་ཕྱེད་ཀྱི་དུས་མ་ཡིན་པར་འཇིག་རྟེན་ན་གྲགས་པའི་ཆུས་ཁྲུས་བྱས་ཏེ་ལུས་ཕྱེད་ཡན་ཆད་ཁྱབ་པ་ལས་གྱུར་བའི་དེ་ནི་ཁྲུས་བྱེད་པའི་ལྟུང་བྱེད་དེ་བཅུ་ཚན་དྲུག་པ་དང་
ཐ་མལ་པའི་མིག་ལ་སྣང་དུ་རུང་བའི་དུད་འགྲོ་དེ་ཙཱ་ཆུ་ལ་སོགས་པའི་གཞི་མའི་ཞར་ལེ་མ་ཡིན་པར་གསོད་སེམས་ཀྱིས་རང་ངམ་བསྐོས་པས་བསད་དེ་ཕ་རོལ་པོ་ཤི་བ་ལས་གྱུར་བའི་དེ་ནི་དུད་འགྲོ་གསོང་བའི་དེ་དང། དགེ་སློང་གཞན་ལ་རྣམ་དག་གི་དགེ་སློང་མ་

[011A]༄༅། །ཡིན་པའི་དོན་གོ་བར་བྱེད་བའི་ཚིག་གིས་འགྱོད་པ་བསྐྱེད་པ་ལས་གྱུར་བའི་དེ་ནི་འགྱོད་པ་བསྐྱེད་པའི་དེ་དང། རང་གི་ལུས་དངོས་མ་ཉམས་པས་དགེ་སློང་གཞན་གྱི་ལུས་དངོས་མ་ཉམས་པ་ལ་སྐྱི་གཡའ་བར་བྱ་བའི་སེམས་ཀྱིས་རེག་པ་
ལས་གྱུར་བའི་དེ་ནི་གག་ཚིལ་བྱེད་པའི་དེ་དང། འཇིག་རྟེན་ན་གྲགས་པའི་ཆུ་ལུས་ཕྱེད་ནུབ་པའི་ཚད་དུ་ལོངས་པ་ལ་བྲྩེའམ་བརྩེར་འཇུག་པ་ལས་གྱུར་བའི་དེ་ནི་ཆུ་ལ་བརྩེ་བའི་དེ་དང། བུད་མེད་དང་གནས་གཅིག་ཏུ་གཉིས་ཀ་ཉལ་བའི་སྤྱོད་ལམ་གྱིས་མཆེན་མོ་འདས་པ་ལས་གྱུར་
བའི་དེ་ནི་བུད་མེད་དང་ལྷན་ཅིག་ཉལ་བའི་དེ་དང། དགེ་སློང་གཞན་ལ་འཇིགས་པའི་རྒྱུ་ཡིད་དུ་མི་འོང་བ་ཉེ་བར་བསྒྲུབ་པའི་ཆོག་རང་དམ་བསྐོས་པས་སྨྲས་ཏེ་དོན་གོ་བ་ལས་གྱུར་བའི་དེ་ནི་དངངས་བྱེད་པའི་དེ་དང། ཆོས་འདི་བའི་དགེ་སྦྱོང་གཞན་གྱིས་དབང་པའི་འཚོ་
བའི་ཡོ་བྱད་སྦེད་དམ་སྦེད་དུ་བཅུག་པ་ལས་བྱུང་བའི་དེ་ནི་སྦེད་བའི་དེ་དང། རང་གིས་དགེ་སློང་གཞན་ལ་ཕྱིར་བླང་བ་མེད་པར་བྱིན་པའི་གོས་དེས་གནང་པའི་གདེངས་མེད་པར་ལོངས་སྤྱོད་པ་ལས་གྱུར་བའི་དེ་ནི་གདེངས་མེད་དུ་སྤྱོད་པའི་དེ་དང། འདི་ལྷུང་བཟེད་ཀྱིས་བསྐྱེད་མི་
བསྐྱེད་ཀྱི་བཤད་པ་གཉིས་ཡོད་དོ། དགེ་སློང་གཞན་ལ་དགེ་འདུན་ལྷག་མས་སྐུར་བ་བཏབ་པ་ལས་གྱུར་བའི་དེ་ནི་གཞི་མེད་ཀྱི་དེ་དང། སྐྱེས་པ་མེད་པར་བུད་མེད་དང་ལྷན་ཅིག་ལམ་དུ་འགྲོ་ཞིང་རྒྱང་གྲགས་འདས་པ་ལས་གྱུར་བའི་དེ་ནི་བུད་མེད་དང་ལྷན་ཅིག་ལམ་དུ་
འགྲོ་བའི་ལྟུང་བྱེད་དེ་བཅུ་ཚན་བདུན་པ་དང། ཆོམ་རྐུན་པའམ་ཤོག་མ་བརྡལ་བའི་ཚོང་པ་དང་ལྷན་ཅིག་ལམ་དུ་འགྲོ་ཞིང་རྒྱང་གྲགས་འདས་པ་ལས་གྱུར་བའི་དེ་ནི་རྐུན་མ་དང་ལྷན་རིག་ལམ་དུ་འགྲོ་བའི་དེ་དང། རང་ཉིད་མཁན་པོ་བྱས་ནས་སྒྲུབ་བྱ་ལོ་ཉི་ཤུ་མ་ལོན་

[011B] འཇིག་རྟེན་ན་གྲགས་པའི་ས་འཐས་པར་གནས་པ་སོར་བཞི་ཡན་ཆད་རྒོ་འམ་རྐོར་བཅུག་པ་ལས་གྱུར་བའི་དེ་ནི་ས་རྐོ་པའི་དེ་དང། རང་མགྲོན་དུ་འབོད་པའི་ཁྱིམ་པ་
ལས་དུས་ངེས་པར་བྱས་པའི་ཚིགས་རྣམ་པར་བཞག་པ་ཡོད་ན་དེ་ལས་ལྷག་པའི་ཟས་ཟོས་པ་དང་ཚིགས་རྣམ་པར་བཞག་པ་མེད་ན་ཟླ་བ་བཞི་ལས་ལྷག་པར་ཟས་ཟོས་པ་ལས་གྱུར་བའི་དེ་ནི་མགྲོན་གཉེར་རིང་འདུག་གི་དེ་དང། རང་ལ་འདུལ་པའི་དོན་ཤེས་པའི་
དགེ་སློང་གིས་འདུལ་བར་གཏོགས་པའི་བསླབ་པ་གང་ཡང་རུང་བ་གཅིག་ལ་བསླབ་པར་བྱའོ་ཞེས་བསྒོ་བ་ལ་ཤེས་བཞིན་དུ་སྡེ་སྣོད་འཛིན་པ་ལ་དྲི་བའི་བར་དུ་མི་མཁས་པ་ཁྱོད་ཀྱི་ཚིག་གིས་མི་སློབ་པོ་ཞེས་པ་ལྟ་བུའི་ཚིག་སྨྲས་ཏེ་དོན་གོ་བ་ལས་གྱུར་བའི་དེ་ནི་བསླབ་པ་ལ་ཉེ་བར་
འཇོག་པ་སྤོང་བའི་དེ་དང། རང་ལས་རྩོད་པ་གཞན་ཕྱོགས་ཀྱི་དགེ་སློང་དེ་དགེ་སློང་གཞན་དང་རྩོད་པའི་གྲོས་བྱེད་པ་ལ་རྩོད་པ་སྤར་པའི་ཆེད་དུ་རྣ་གཏོད་ཅིང་དོན་གོ་བ་ལས་གྱུར་བའི་དེ་ནི་ཉན་རྣ་བྱེད་པའི་དེ་དང། དགེ་འདུན་གྱི་ཆོས་ལྡན་གྱི་ལས་ལ་འདུས་ནས་དགེ་སློང་ལ་མ་
སྨྲས་པར་གསོལ་བ་མ་ཟིན་པའི་སྐབས་སུ་ཐོས་པའི་ཉེ་འཁོར་ལས་འདས་པར་ཕྱིན་པ་ལས་གྱུར་བའི་དེ་ནི་ལས་ཀྱི་གནས་ནས་མི་སྨྲ་བར་འགྲོ་བའི་དེ་དང། སངས་རྒྱས་དངོས་སམ་དགེ་སློང་གི་དགེ་འདུན་ནམ་དགེ་འདུན་གྱི་གནས་བརྟན་ནམ་དགེ་འདུན་གྱི་ཐ་སྙད་པ་གང་
ཡང་རུང་བས་བསྒོ་བའི་དོན་ཆོས་དང་ལྡན་པ་ལ་བཤད་སྦྱང་མེད་པར་འགལ་བར་བྱས་པ་ལས་གྱུར་བའི་དེ་ནི་མ་གུས་པའི་ཚུལ་གྱི་དེ་དང། དགེ་འདུན་གྱི་ཐ་སྙད་པ་ཞེས་པ་དགེ་འདུན་གྱིས་བསྒོས་པའི་ལས་བྱེད་བཅུ་གཉིས་སོགས་ལ་བཤད་དོ། །ཆང་མཚན་ཉིད་དང་

[012A]༄༅། །ལྡན་པ་མགུལ་དུ་མིད་པ་ལས་གྱུར་བའི་དེ་ནི་ཆང་འཐུང་བའི་དེ་དང། རང་གླིང་གི་ཉི་མ་ཕྱེད་ཡོལ་ནས་སྐྱ་རེངས་མ་ཤར་བའི་བར་དེར་དགེ་སློང་སོགས་སྨྲ་ཡུལ་མཚན་ཉིད་པ་ཡོད་པ་ལ་མ་སྨྲས་པར་ཁྱིམ་པའི་གནས་སུ་ཕྱིན་པ་ལས་གྱུར་བའི་དེ་ནི་དུས་
མིན་པར་གྲོང་དུ་འགྲོ་བའི་ལྷུང་བྱེད་དེ་བཅུ་ཚུན་བརྒྱད་པ་དང། སྔ་དྲོའི་དུས་སུ་རང་གི་ཚིག་གིས་དགེ་འདུན་པ་ས་ལ་སྤྱན་འདྲེན་པའི་ཚེ་སྦྱིན་བདག་ལ་ཁོ་བོ་མ་འོངས་པའི་དབང་གིས་དགེ་འདུན་གྱི་གདུགས་ཚོད་བྲིམ་བ་ཡོལ་བར་མ་བྱེད་ཅིག་ཅེས་མ་བསྒོ་བར་ཁྱིམ་གསུམ་ཕན་ཆད་དུ་རྒྱུ་བ་དང་
རང་གླིང་གི་ཉི་མ་ཕྱེད་ཡོལ་ནས་སྐྱ་རེངས་མ་ཤར་བའི་བར་དེར་ཁྱིམ་བཞི་བ་ཕན་ཆད་དུ་རྒྱུ་བ་གང་རུང་ལས་གྱུར་བའི་དེ་ནི་གྲོང་དུ་རྒྱུ་བའི་དེ་དང། ཟས་བཅས་ཞེས་པ་ནི་སྔ་དྲོ་གྲོང་དུ་རྒྱུ་བའི་དེ་ལ་ཟས་ལ་སྤྱན་འདྲེན་བ་ཞིག་དགོས་པས་ཕྱོགས་གཅིག་གིས་འདི་བསྟན་ཏོ། །ནུབ་ཕྱོགས་ཀྱི་
འོད་དམར་པོ་འདས་ནས་སྐྱ་རེངས་ཐ་མམ་ཤར་བའི་བར་དེར་བཙུན་མོའི་འཁོར་རམ་རྒྱལ་པོའི་ཕོ་བྲང་གི་གནས་སུ་ཕྱིན་པའམ་དེར་གནས་པ་གང་རུང་ལས་གྱུར་བའི་དེ་ནི་རྒྱལ་པོའི་ཕོ་བྲང་དུ་ནུབ་མོ་འགྲོ་བའི་དེ་དང། སྐྱ་རེངས་ཞེས་པས་འདི་བསྟན་ཏེ། སྐྱ་རེངས་ཐ་མ་མ་ཤར་བ་ཡན་
ལག་ཡིན་པའི་ཕྱིར་རོ། །གསོ་སྦྱོང་ལ་སོ་ཐར་གྱི་མདོ་འདོན་པའི་ཚེ་བདག་ཉིད་གསོ་སྦྱོང་ལན་གཉིས་ཉམས་སུ་མྱོང་ཞིང་ཡིད་རྨོངས་པ་མིན་པས་འདི་ལ་ཆོས་དེ་ཡོད་པར་བདག་གིས་གཟོད་ཤེས་སོ་ཞེས་རང་གི་བསླབ་པའི་གཞིའི་དངོས་པོ་ཁྱད་དུ་གསོད་པའི་ཚིག་སྨྲས་ཏེ་དོན་གོ་བ་ལས་
གྱུར་བའི་དེ་ནི་བསླབ་པ་ནི་ཁྱད་གསོད་པའི་དེ་དང། དག་དོད་ཅེས་ཁྱད་གསོད་གྱི་ཚིག་གི་ཕྱོགས་གཅིག་གིས་འདི་བསྟན་ཏོ། །རང་དབང་བའི་རྫས་མཚན་ཉིད་དང་ལྡན་པ་ལ་རང་དོན་དུ་ཁ་བ་རལ་བྱེད་དམ་བྱེད་དུ་བཅུག་པ་ལས་གྱུར་བའི་དེ་ནི་ཁབ་རལ་ཆོས་པའི་དེ་དང། དགེ་འདུན་དབང་བའི་

[012B] དགེ་འདུན་གྱི་གནས་མལ་རང་དམ་བསྐོས་པས་ཤིང་བལ་གྱིས་གོས་པར་བྱས་པ་ལས་གྱུར་བའི་དེ་ནི་ཤིང་བལ་གྱིས་གོས་པར་བྱས་པའི་དེ་དང། རང་དོན་དུ་གདིང་བ་ཚད་
ལས་ལྷག་པ་བྱེད་དམ་བྱེད་དུ་བཅུག་པ་ལས་གྱུར་བའི་དེ་ནི་གདིང་བ་ལས་གྱུར་བའི་དེ་དང། རང་དོན་དུ་གཡན་པ་དགབ་པ་ཞེས་སོགས་སྔར་ལྟར་གྱི་དེ་ནི་གཡན་པ་དགབ་པ་ལས་གྱུར་བའི་དེ་དང། རང་དོན་དུ་དབྱར་གྱི་རས་ཆེན་ཞེས་སོགས་སྔར་ལྟར་གྱི་དེ་ནི་རས་ཆེན་ལས་གྱུར་བའི་དེ་
དང། རང་ལ་ལུས་ཚད་དེ་ལྟ་བུ་མེད་པར་བདེ་གཤེགས་ཆོས་གོས་དང་ཚད་མཉམ་པའམ་ལྷག་པའི་ཆོས་གོས་གསུམ་གང་རུང་བྱེད་དམ་བྱེད་དུ་བཅུག་པ་ལས་གྱུར་བའི་དེ་ནི་བདེ་གཤེགས་ཆོས་གོས་ཀྱི་ཚད་ལས་གྱུར་བའི་ལྟུང་བྱེད་དེ་བཅུ་ཚན་དགུ་པའོ།།    ༈    །།
བཞི་བ་སོར་བཤགས་ནི། རང་ཉིད་གྲོང་ངམ་གྲོང་གི་ཉེ་འཁོར་རམ་ལམ་པོ་ཆེ་གང་རུང་ན་འདུག་པས་དགེ་སློང་མ་གནས་དེ་གསུམ་གང་རུང་ན་འདུག་པ་ལས་དུས་རུང་གི་ཟས་བླངས་ཏེ་ཟོས་པ་ལས་གྱུར་བའི་དེ་ནི་དགེ་སློང་མ་ལས་ཟས་ལེན་པའི་སོར་བཤགས་དང། དགེ་སློང་
གསུམ་ཡན་ཆད་ཁྱིམ་པས་མགྲོན་དུ་བོས་བ་ན་དགེ་སློང་མས་བསྐོག་མ་ཕྱིན་ཅི་ལོག་ཏུ་བྱེད་པ་མ་བཟློག་པར་ཟོས་པ་ལས་གྱུར་པའི་དེ་ནི་མ་བཟློག་པར་ཟ་བའི་དེ་དང། ཁྱིམ་གྱི་བསླབ་སྔོམ་བྱིན་པའི་ཁྱིམ་པ་ལས་དག་གི་རྣམ་པར་རིག་བྱེད་ཀྱིས་ཟས་བླངས་ཏེ་ཟོས་པ་ལས་གྱུར་བའི་དེ་ནི་
བསླབ་པ་དྲལ་ཏེ་ཁྱིམ་དུ་འཇུག་པའི་དེ་དང། ནགས་ཉུལ་བསྒོས་པའི་དགེ་སློང་གིས་ནགས་མ་ཉུལ་བར་འཇིགས་པ་དང་བཅས་པའི་དགོན་པར་ཁྱིམ་པ་ལས་ཟས་བླངས་ཏེ་ཟོས་བ་ལས་གྱུར་བའི་དེ་ནི་ནགས་བརྟག་པ་ལས་གྱུར་བའི་སོར་བཤགས་ཏེ་བཞིའོ།།    ༈    །།ལྔ་པ་ཉེས་བྱས་

[013A]༄༅། །ཀྱི་སྡེ་ནི། ཤམ་ཐབས་དང་མཐང་གོས་མ་མཐའི་ཁ་མཉམ་པའི་ཟླུམ་པོར་མ་བགོས་པ་དང། ཧ་ཅང་བརྩེངས་པ་བུས་གོང་དུ་ཐལ་བ་དང། ཧ་ཅང་འཇོལ་བ་ལོང་བུ་ལ་རེག་པ་དང། གྲ་ཟུར་དག་གླང་པོ་ཆེའི་སྣ་ལྟར་ནར་ཞིང་འཕྱང་བ་དང། ལྟེ་བའི་གོང་དུ་ཏ་ལའི་ལོ་
མ་ལྟར་ལྟེབས་པ་དང། གློ་ནས་ཕྱི་རོལ་གྱི་རིམ་པའི་གྲ་འབྲུའི་ཐུམ་བུ་ལྟར་འདུག་པ་དང། ལྟེ་བའི་འོག་ཏུ་ཤམ་ཐབས་ཀྱི་ནང་དང་འབྲེལ་བའི་རིམ་པ་སྦྲུལ་མགོའི་གདེངས་ག་ལྟར་ཕྱིར་བྱུང་བ་དང། བླ་གོས་སྣམ་སྦྱར་ཟླུམ་པོར་མ་བགོས་པ་དང། ཧ་ཅང་བརྩེངས་པ་དང། ཧ་ཅང་འཇོལ་
བ་སྟེ་གོས་བགོ་བའི་སྡེ་ཚན་བཅུའོ།། དྲན་ཤེས་ཀྱིས་མ་བསྔམས་པར་ཁྱིམ་གཞན་དུ་འགྲོ་བ་དང། དེ་བཞིན་དུ་གོས་ལེགས་པར་མ་བགོས་པར་དང། ཅ་ཅོའི་སྒྲ་མ་སྐྱུད་བར་དང། མིག་གཡེང་བར་དང། མིག་གཉའ་ཤིང་གང་ཙམ་སྟེ་འདོམ་གང་ཙམ་དུ་མི་བལྟ་བར་དང། རས་
སོགས་ཀྱིས་མགོ་བོ་གཡོག་པར་དང། ཤམ་ཐབས་བརྫེས་ཏེ་འདོམས་སྣང་བར་དང། ཆོས་གོས་ཕྲག་པ་གཡས་གཡོན་གཉིས་ཀར་གཟར་ཞིང་དང། ལག་པ་གཉིས་གཉའ་གོང་དུ་བསྣོལ་བར་དང། ལྷག་པར་བསྣོལ་བར་དང། སྤྲེའུ་ལྟར་མཆོང་ཞིང་དང། སྒྱིད་པ་
བརྐྱང་བསྐུམ་བྱེད་ཅིང་དང། ཙོག་བུས་དང། རྟིང་པ་བཏེག་སྟེ་བྲང་ཟས་དང། ལག་པ་གཉིས་དཀུར་རྟེན་ཞིང་དང། ལུས་བསྒྱུར་ཞིང་དང། ལག་པ་སྐྱོག་ཅིང་དང། མགོ་བསྒྱུར་ཞིང་དང། གཞན་དང་ཕྲག་པ་གཉིས་སྦྲད་ཅིང་དང། གཞན་དང་ལག་པ་སྤྲེལ་ཏེ་འགྲོ་
བ་སྟེ་ཁྱིམ་དུ་འགྲོ་བའི་སྡེ་ཚན་ཉི་ཤུའོ།། ཁྱིམ་གཞན་དུ་མ་བསྒོས་པར་སྟན་ལ་འདུག་པ་དང། སྲོག་ཆགས་སོགས་མ་བརྟགས་པར་འདུག་པ་དང། ལུས་ཐམས་ཅད་ཀྱི་ལྕིད་ཀྱིས་ཕ་བ་སྟེ་འདུག་པ་དང། རྐང་པ་བསྣོལ་ཏེ་དང། བརླ་བསྣོལ་ཏེ་དང། ལོང་བུའི་སྟེང་དུ་

[013B] རྐང་བ་གཉིས་ནང་དུ་དགུག་སྟེ་དང། རྐང་པ་གཉིས་ཕྱིར་བགྲང་དེ་དང། འདོམས་སྣང་བར་འདུག་པ་སྟེ་སྟན་ལ་འདུག་པའི་སྡེ་ཚན་དགུའོ། །ལག་པ་ལ་འགྲམ་པ་བརྟེན་ཏེ་འདུག་པ་དང། གང་ལ་འདུག་པའི་སྟན་ཐབས་རྒྱབ་ཀྱིས་ཁྱེར་ཞིང་བསྐུར་བ་
གཉིས་ནི་སྡོམས་བསྡུས་མ་ཡིན་ནོ། །དྲན་ཤེས་བརྟེན་ཏེ་ཟས་ལེགས་པར་མ་བླངས་པ་དང། སྣོད་ཀྱི་མུ་དང་ཁ་ད་ཆད་གང་སྟེ་བླངས་པ་དང། ཟས་དང་ཚོད་མ་མཉམ་པར་དང། གྲལ་མཐར་ཆགས་སུ་མིན་པར་དང། ལྷུང་བཟེད་ལ་མི་བལྟ་བར་དང། ཟས་མངོན་སུམ་དུ་མ་འོངས་
བར་ལྷུང་བཟེད་བཟེད་པར་དང། ཡང་ཐོབ་འདོད་ཀྱིས་འབྲས་ཆན་དང་ཚོད་མ་ཕན་ཚུན་དགབ་པར་དང། ཟས་ཀྱི་སྟེང་དུ་ལྷུང་བཟེད་བཟུང་སྟེ་བླངས་པ་སྟེ་ཟས་བླངས་པའི་སྡེ་ཚན་བརྒྱད་དོ། །དྲན་ཤེས་བརྟེན་ཏེ་ཟས་ལེགས་པར་མ་ཟོས་པ་དང། ཁམ་ཧ་ཅང་ཆུང་པར་ཟོས་པ་དང་
ཁམ་ཧ་ཅང་ཆེ་བར་དང། འཇིག་རྟེན་དང་མཐུན་པའི་ཁམ་རན་པ་མིན་པར་དང། ཁའི་སྒོར་ཁམ་མ་གཟས་བར་ཁ་གདངས་པ་དང། ཁའི་ནང་ཟས་ཀྱིས་གང་སྟེ་སྨྲ་ཞིང་དང། ཙུག་ཙུག་ཟེར་ཞིང་དང། ཅག་ཅག་ཟེར་ཞིང་དང། ཧུ་ཧུ་ཟེར་ཞིང་དང། ཕུ་ཕུ་ཟེར་ཞིང་དང་
ལྕི་ཕྱིར་ཕྱུང་སྟེ་དང། འབྲུ་རེ་རེ་ནས་ཐ་དད་དུ་བྱས་ཤིང་དང། སྦྱིན་བདག་གི་ཟས་ལ་འཕྱ་སྨོད་བྱེད་ཅིང་དང། མ་ཁུར་བ་ཕན་ཚུན་སྤོ་བཞིན་དང། ལྕེས་རྐན་གཏོག་ཅིང་དང། སོས་ཁམ་གྱི་འཕྲོར་བཅད་ཅིང་དང། ལག་བ་ལྕེས་བལྡག་པ་དང། ལྷུང་བཟེད་སོར་མོས་འབྱོག་
བ་དང། ལག་པ་ལ་ཟས་ཆགས་བ་སྦྲུག་བ་དང། ལྷུང་བཟེད་ཀྱི་ནང་དུ་ཟས་བླུག་སྟེ་བསྐྱམ་པ་དང། ཟས་མཆོད་རྟེན་གྱི་དབྱིབས་དང་འདྲ་བར་བྱས་ནས་གཞོམ་པ་དང། དྲུང་ན་འདུག་པའི་དགེ་སློང་གི་ལྷུང་བཟེད་ལ་འཕྱས་གདགས་པའི་ཕྱིར་བལྟ་བ་དང། ལག་པ་ཟས་

[014A]༄༅། །དང་འབགས་པས་ཆུ་སྣོད་བཟུང་བ་དང། དྲུང་ན་འདུག་པའི་དགེ་སློང་ལ་ཟས་དང་འབགས་པའི་ཆུས་གཏོར་བ་དང། ཁྱིམ་པ་འདུག་པ་ལམ་དྲིས་པར་ཟས་དང་འབགས་པའི་ཆུ་ཁྱིམ་དུ་དབོ་བ་སྟེ་ཟས་བཟའ་བའི་སྡེ་ཚན་ཉེར་ལྔའོ། །འཕྱ་བ་
སོགས་བཞི་ནི་མཚོ་ཊཱིཀ་སོགས་ལས་ལྷུང་བཟེད་སྤྱད་པའི་སྡེ་ཚན་དང། རིན་ཕྲེང་སོགས་ལས་ཟས་བཟའ་བའི་སྡེ་ཚན་དུ་བྱས་སོ། །ལྷུང་བཟེད་ཀྱི་ནང་དུ་ཟས་ཀྱི་ལྷག་མ་བླུགས་ཏེ་དོར་བ་དང། ལོ་མས་གཡོགས་པ་སོགས་ཀྱི་འོག་གཞི་མེད་པའི་སར་ལྷུང་བཟེད་
བཞག་པ་དང། གང་ཁ་དང། གཡང་ས་དང། དཀན་གཟར་པོ་ལ་ལྷུང་བ་ཟེད་བཞག་པ་དང། འགྲེང་སྟེ་ལྷུང་བཟེད་བཀྲུ་བ་དང། གང་ཁ་དང། གཡང་ས་དང། དཀན་གཟར་པོ་ལ་ལྷུང་བཟེད་བཀྲུ་བ་དང། ལྷུང་བཟེད་ཀྱིས་འབབ་ཆུ་དྲག་པོའི་རྒྱུན་ལས་
བཟློག་སྟེ་ཆུ་བཅུ་བ་སྟེ་ལྷུང་བཟེད་སྤྱད་པའི་སྡེ་ཚན་བཅུའོ། །ལྷུང་བཟེད་ཀྱི་ཆུ་སློང་བ་ལ་ལྷུང་བཟེད་ལན་གསུམ་བཀྲུས་ཏེ་གཙུག་ལག་གི་ཚིགས་བཅད་བཟླས་པའི་ཆུ་སྦྱིན་པ་དང། ལམ་གྱི་བཞི་མདོར་ལྷུང་བཟེད་མི་བཞག་མི་བཀྲུ་བའི་བསླབ་བྱ་གཉིས་ནི་སྔོམ་བསྡུས་མིན་
ནོ༑ །ཉན་པ་པོ་འདུག་པ་ལ་འགྲེང་སྟེ་ཆོས་བཤད་པ་དང། ཉལ་བ་ལ་འདུག་སྟེ་དང། སྟན་མཐོན་པོའམ་བཟང་པོ་ལ་འདུག་པ་ལ་དམའ་བའམ་ངན་པ་ལ་འདུག་སྟེ་དང། མདུན་དུ་འགྲོ་བ་ལ་ཕྱི་ནས་འགྲོ་ཞིང་དང། ལམ་ནས་འགྲོ་བ་ལ་ལམ་འགྲམ་ནས་
འགྲོ་ཞིང་དང། མགོ་གཡོགས་བ་དང། རྗེས་པ་དང། གཟར་བ་དང། གཉའ་གོང་དུ་བསྣོལ་པ་དང། ལྟག་པར་བསྣོལ་བ་ལ་བཤད་པ་དང། སྐྲ་གཙུག་ཏོར་ལྟར་བཅིངས་པའི་མགོ་དོ་ཀེར་ཅན་དང། ཞྭ་གྱོན་པ་དང། ཅོད་པཎ་ཅན་དང། ཕྲེང་བ་

[014B] དཀྲིས་པ་ཐོད་བཅིངས་པ་ལ་བཤད་པ་དང། གླང་པོ་ཆེ་དང། རྟ་ཞོན་པ་དང། ཁྱོགས་དང། ཤིང་རྟ་ལ་སོགས་པའི་བཞོན་པའི་སྟེང་ན་འདུག་པ་དང། མཆི་ལ་ལྷ་མགྱོན་བ་ལ་བཤད་པ་དང། ལག་ན་མཁར་བ་དང། གདུགས་དང། མཚོན་ཆ་དང་
རལ་གྲི་དང། དགྲ་ཆ་མདའ་གཞུ་ཐོགས་པ་དང། གོ་ཆ་གྱོན་པ་ལ་བཤད་པ་སྟེ་ཆོས་བསྟན་པའི་སྡེ་ཚན་ཉེར་དྲུག་གོ་འགྲེང་སྟེ་བཤང་གཅི་བྱེད་པ་དང། ཆུའི་ནད་དུ་བཤང་གཅི་བྱེད་པ་དང། རྩྭ་སྔོན་པོ་ཡོད་པའི་ཕྱོགས་སུ་བཤང་གཅི་བྱེད་པ་དང་
གཤང་གཅི་དང་མཆིལ་མ་དང་སྣབས་དང་སྐྱུགས་པ་དང། རླུགས་པ་རྣམས་ཆུ་དང་རྩྭ་སྔོན་པོ་ཡོད་པའི་ཕྱོགས་སུ་འདོར་བ་སྟེ་བསྒྲུབ་པའི་སྡེ་ཚན་བཞིའོ། །བསྒྲུབ་བའི་སྡེ་ཚན་ནི་རྟེན་མིན་པ་དང། ཆོས་བསྟན་པའི་སྡེ་ཚན་ནི། ཡུལ་མིན་པའི་དབང་དུ་བྱས་
སོ། །གནོད་པ་བྱུང་བ་མ་གཏོགས་པར་ཤིང་ལ་མི་གང་ཙམ་ལས་མཐོ་བར་འཛེག་པ་སྟེ་རྒྱུ་བ་དགག་པའི་སྡེ་ཚན་གཅིག་གོ་འདི་ནི་ཉེས་བྱས་བརྒྱ་དང་བཅུ་གཉིས་སུ་མ་གཏོགས་སོ། །གཞན་ཡང། གཉིས་བརྒྱ་ལྔ་བཅུ་རྩ་གསུམ་གྱི་སྡོམས་ཀྱིས་དངོས་
སུ་མ་བསྡུས་པའི་ལྷུང་བ་ལུང་གཞི་དང་རྣམ་འབྱེད་དང་ཕྲན་ཚེགས་དང་གཞུང་བླ་མ་ནས་བཤད་པ་རྣམས་ལུང་དེ་དག་དང་མདོ་རྩ་འགྲེལ་དང་བསླབ་བྱ་ཆེན་མོ་སོགས་ལས་ཤེས་བར་བྱ་སྟེ་འབད་པས་བསྲུང་བར་བྱ་ཞིང། གལ་ཏེ་ལྟུང་བ་དེ་དག་གིས་གོས་ནའང་ཆོས་
བཞིན་དུ་ཕྱིར་བཅོས་པའི་སྒོ་ནས་རང་གིས་ཁས་བླངས་པའི་ཚུལ་ཁྲིམས་རྣམ་པར་དག་པར་བྱ་བ་ནི་ཉམས་ལེན་གྱི་མཐིལ་དུ་ཤེས་པར་བྱས་ཏེ་བཀའ་གདམས་གསར་རྙིང་གི་རྣམ་ཐར་གཙང་མའི་རྗེས་སུ་བསླབ་པར་བྱའོ།།    ༈    །།སྟོན་པ་ཐུགས་རྗེ་ཅན་

[015A]༄༅། །ཉིད་ཀྱིས། ལེགས་ཚོགས་ཀུན་གྱི་གཞིར་བསྔགས་པའི། །བསྙེན་རྫོགས་སྔོམ་པའི་མི་མཐུན་ཕྱོགས། །སྔོམ་གྱིས་བསྡུས་པ་སྡེ་ཚན་ལྔ། །མི་ཚངས་སྤྱོད་དང་རྐུ་བ་དང། །མིའམ་མིར་ཆགས་གསོད་པ་དང། །མིའི་ཆོས་བླ་མའི་རྫུན་སྨྲ་
སྟེ༑ ༑ཕམ་པ་བཞི་རུ་རྒྱལ་བས་གསུངས། །ཁུ་བ་འཛིན་དང་འཁྲིག་ཚིག་བསྙེན་བཀུར་སྨྱན། །ཁང་པ་ཁང་ཆེན་དང་ནི་གཞི་མེད་དང། །བག་ཙམ་དགེ་འདུན་དབྱེ་ན་དང་དེའི་རྗེས་ཕྱོགས། །ཁྱིམ་སུན་འབྱིན་དང་བཀའ་བློ་མི་བདེ་བའོ། །འཆད་པ་འབྲལ་བ་
འཇོག་པ་དང། །འཁྲུར་འཇུག་པ་དང་ལེན་པ་དང། །སློང་དང་སྟོད་གཡོགས་སྨད་གཡོགས་བཅད། །རིན་ཐང་སོ་སོར་བསྐུར་བའོ། །སྲིན་བལ་འབའ་ཞིག་ཆ་གཉིས་དང། །དྲུག་དང་མཐོ་གང་ལམ་དང་ནི། །འཁྲུ་བ་དང་ནི་གསེར་དངུལ་ལེན། །མངོན་ཚན་ཅན་
དང་ཉོ་ཚོང་ངོ། །ལྷུང་བཟེད་གཉིས་དང་ཐ་ག་གཉིས། །བྱིན་འཕྲོག་སྟོན་ཟླ་ཐ་ཆུང་དང། །དགོན་བ་པ་དང་རས་ཆེན་དང། །བསྔོས་པ་དང་ནི་གསོག་འཇོག་གོ་རྫུན་སྐྱོང་དགེ་སློང་ཕྲ་མ་དང། །སྐྱོ་སྔོགས་བྱེད་དང་སྟོན་པ་དང། །འདོན་དང་གནས་ངན་ལེན་དང་ཆོས། །
བཤེས་ངོར་བྱེད་དང་ཁྱད་དུ་གསོད། །ས་བོན་འཕྱ་བ་བསྒོ་བ་དང། །ཁྲི་དང་གདིང་དང་སྐྲོད་པ་དང། །ཕྱིས་གནོན་བྱུང་བ་འདེབས་པ་དང། །རིམ་པ་གཉིས་སུ་བརྩིགས་པའོ། །མ་བསྐོས་ཉི་མ་ནུབ་པ་དང། །ཟས་དང་ཆོས་གོས་གཉིས་དག་དང། །དོན་མཐུན་
གྲུ་དང་དབེན་པ་གཉིས། །དགེ་སློང་མ་ཡིས་སྦྱོར་བཅུག་པའོ། །ཡང་ཡང་ཟ་དང་འདུག་གནས་གཅིག་ཕྱེ་དང་བཅའ་དང་སྟོབས་པ་དང། །འདུས་དང་དུས་མིན་གསོག་འཇོག་དང། །ཁ་ནས་མིད་དང་བསོད་པ་ཉིད། །སྲོག་ཆགས་བཅས་དང་ཉལ་སར་

[015B]འགྲེང་དང་གཅེར་བུ་དམག་དང་ནི། །ཞག་གཉིས་བཤམས་དཀྲུགས་འགྲོ་བ་དང། །བརྡེག་དང་གཟས་དང་གནས་ངན་ལེན། །བདེ་དང་མེ་དང་འདུན་པ་དང། །བསྙེན་བར་མ་རྫོགས་ཆོས་དང་སྨྲ། །དགེ་ཚུལ་ཁ་དོག་བསྒྱུར་བ་དང། །རིན་པོ་ཆེ་དང་ཚོ་བའི་
དུས། དུད་འགྲོ་འགྱོད་པ་སོར་མོ་དང། རྩེ་དང་ལྷན་ཅིག་སྡངས་བྱེད་དང། །སྦེད་དང་གདེང་མེད་གཞི་མེད་དང། །སྐྱེས་པ་མེད་པར་ལམ་འགྲོ་བའོ། །རྐུ་དང་ཉི་ཤུ་མ་ལོན་དང། །རྐོ་དང་མགྲོན་དང་བསླབ་པ་དང། །ཉན་དང་མི་སྒྲ་འགྲོ་བ་དང། །མ་གུས་ཆང་འཐུང་
དུས་མིན་པའོ། །ཟས་བཅས་སྐྱ་རེངས་དག་དོད་དང། །ཁབ་རལ་དང་ནི་ཁྲི་རྐང་དང། །གདལ་དང་གདིང་དང་གཡན་པ་དང། །རས་ཆེན་བདེ་གཤེགས་ཆོས་གོས་སོ། །གྲོང་དང་ཁྱིམ་གཞན་ཉིད་དང་ནི། །བསླབ་པ་རྣམས་དང་དགོན་པ་ནི། །སངས་རྒྱས་ཕན་
བར་མཛད་པ་ཡིས། །སོ་སོར་བཤགས་བར་བྱ་བར་གསུངས། །ཤམ་ཐབས་ལ་ནི་རྣམ་བདུན་དང། །སྟོད་གཡོགས་ལ་ཡང་རྣམ་གསུམ་དང། །ཤིན་ཏུ་བསྔམས་ལ་སོགས་པ་ལྔ། །མགོ་གཡོགས་པ་སོགས་རྣམ་པ་ལྔ། །མཆོད་ལ་སོགས་པ་རྣམ་
པ་ལྔ༑ ༑ལུས་ལ་སོགས་པ་རྣམ་པ་ལྔ། །འདུག་པར་བྱ་བ་དགུ་དག་དང། །བྱིན་ལེན་བྱ་བ་རྣམ་བརྒྱད་དོ། །ཟས་ལ་ལེགས་པར་བྱ་བ་དྲུག་ཙུག་ཙུག་ལ་སོགས་རྣམ་པ་ལྔ། །འབྲུ་ནས་ཐ་དད་བྱེད་པ་ལྔ། །ལག་པ་ལྡག་པ་ལ་སོགས་ལྔ། །འཕྱ་བ་ལ་སོགས་
རྣམ་པ་བཞི། །ལྷུང་བཟེད་ལ་ཡང་རྣམ་པ་བཅུ། །འགྲེང་པར་བྱེད་ལ་སོགས་པ་ལྔ། །མགོ་གཡོགས་ལ་སོགས་རྣམ་པ་ལྔ། །དོ་ཀེར་ཅན་ལ་སོགས་པ་ལྔ། །གླང་ཆེན་ལ་སོགས་ཞོན་པ་ལྔ། །ལག་ན་དབྱུག་པ་ལ་སོགས་དྲུག་ན་བ་རྣམ་པ་

[016A]༄༅། །བཞི་རྣམས་སོ། །གཞན་ཡང་གཞིས་བསྡུས་ལྟུང་བ་སོགས། །ཐམས་ཅད་ལེགས་པར་ཤེས་བྱས་ནས། །སྔར་བྱས་འགྱོང་སེམས་དྲག་པོས་བཤགས། །ཕྱིན་ཆད་མི་བྱེད་སྡོམ་སེམས་བྱ། །ཞེས་པ་ནི་སྡོམས་ཀྱི་ཚིགས་
བཅད་དོ།།    ༈    །གཉིས་པ་བྱང་སྡོམ་གྱི་བསླབ་བྱ་བཤད་པ་ལ། །དེའི་མི་མཐུན་ཕྱོགས་གཉིས་ལས། དང་པོ་ཕམ་པའི་སྡེ་ཚན་ནི། བྱང་སེམས་ཀྱི་སྡོམ་ལྡན་གྱིས་རང་དོན་དུ་རྙེད་བཀུར་གང་རུང་ལ་ལྷག་པར་ཆགས་པའི་སྒོ་ནས་བདག་ལ་
བསྟོད་པ་དང་གཞན་ཡོན་ཏན་ཅན་འགྲོ་བ་རྣམས་ཀྱིས་བཀུར་བའི་གནས་ལ་སྨོད་པའི་ཚིག་གང་རུང་རང་དང་རིགས་མཐུན་པའི་འགྲོ་བ་སྨྲ་ཤེས་ཤིང་དོན་གོ་བ་ཞིག་ལ་སྨྲས་ཏེ་ཕ་རོལ་པོས་དོན་གོ་པ་ལས་གྱུར་བའི་ཀུན་དཀྲིས་ཆེན་པོ་ཚང་བའི་དངོས་གཞིའི་
ལྟུང་བ་དེ། བདག་བསྟོད་གཞན་སྨོད་གང་རུང་གི་རྩ་ལྟུང་དང། ཆོས་ནོར་གང་རུང་གིས་འཕོངས་ཤིང་དེ་སེལ་བ་ཡང་བྱང་སེམས་རང་ལས་གཞན་ད་ལྟ་མེད་པའི་སློང་པ་པོས་དེ་གཉིས་གང་རུང་དོན་དུ་གཉེར་ཏེ་རང་གི་དྲུང་དུ་ལེགས་པར་འོངས་པ་ལ་
རང་ལ་ཡོད་བཞིན་དུ་སེར་སྣས་ཟིལ་གྱིས་ནོན་ནས་ཆོས་ནོར་གང་རུང་མི་སྟེར་བར་ཐག་བཅད་པ་ལས་གྱུར་བའི་ཀུན་དཀྲིས་ཆེན་པོ་ཚང་བའི་དངོས་གཞིའི་ལྟུང་བ་དེ། སེར་སྣས་ཆོས་ནོར་གང་རུང་མི་སྟེར་བའི་རྩ་ལྟུང་དང། རང་དང་རིགས་མཐུན་པའི་འགྲོ་
བ་དོན་གོ་བཞིག་ལ་ཁྲོས་ནས་ཚིག་རྩུབ་སྨྲ་ཞིང་དེ་ཙམ་གྱིས་ཀྱང་ཁྲོ་བ་མི་གཏོང་བར་འཕེལ་བར་བྱེད་ཅིང་དེས་ཟིལ་གྱིས་ནོན་པའི་དབང་གིས་རྡེག་པ་དང་གོ་རར་འཇུག་པ་སོགས་ཀྱིས་རྣམ་པར་འཚེ་བ་དང་ལྕག་གིས་བཞུ་བ་དང་འཆིང་བ་སོགས་ཀྱིས་འཐོ་

[016B] སྔར་རང་ལ་གནོད་པ་བྱས་པ་ད་ལྟ་བསམ་པ་ཐག་པ་ནས་ཤད་སྦྱང་བྱེད་འདོད་པས་དུས་དང་མཐུན་པ་དང་ཆོས་དང་མཐུན་པར་བཟོད་གསོལ་གྱི་བརྡ་སྤྲོད་པ་ལ་སྔར་གྱི་གནོད་པ་ལ་ཁྲོས་པའི་བསམ་བ་བདོ་བ་ཞེལ་བཟུང་བའི་
འཁོན་འཛིན་གྱི་དབང་གིས་ངག་མི་ཉན་ཞིང་བཟོད་པ་ཁས་མི་ལེན་ལ་བསམ་པས་ཁྲོ་བ་མི་གཏོང་བ་ལས་གྱུར་བ་གང་རུང་གིས་བསྡུས་པའི་ཀུན་དཀྲིས་ཆེན་པོ་ཚང་བའི་དངོས་གཞིའི་ལྟུང་བ་དེ། གཞན་གྱི་ཤད་སྦྱང་མི་ལེན་པ་དང་ཁྲོས་ནས་གཞན་ལ་འཆོག་པ་གང་རུང་
གི་རྩ་ལྟུང་དང། ཟབ་རྒྱས་གཉིས་ཚོགས་སྟོན་པའི་བྱང་སེམས་ཀྱི་སྡེ་སྣོད་ལ་དོན་དང་ལྡན་པ་མ་ཡིན། ཆོས་དང་ལྡན་པ་མ་ཡིན་ཞེས་སོགས་ཀྱིས་སྐུར་བ་འདེབས་པ་དང། ནག་པོ་བསྟན་པ་དང་རྗེས་སུ་མཐུན་པའི་བསྟན་བཅོས་ལྟར་སྣང་ལ་རང་ཉིད་དགའ་བཞིན་དུ་
གཞན་ལ་སྟོན་ཞིང་དེའི་ལྟ་བ་ལ་གཞན་འཇུད་པ་གང་རུང་ལས་གྱུར་བའི་ཀུན་དཀྲིས་ཆེན་པོ་ཚང་བའི་དངོས་གཞིའི་ལྟུང་བ་དེ། ཐེག་པ་ཆེན་པོ་སྦོང་བ་དང་དམ་ཆོས་ལྟར་སྣང་སྟོན་པ་གང་རུང་གི་རྩ་ལྟུང་དང་བཞིའོ། །དེ་དག་བསམ་པའི་ངོས་ངས་བཞིར་བསྡུས་ཀྱང་
སྦྱོར་བའི་ངོས་ནས་བརྒྱད་དུ་བཤད་དོ། །ཀུན་རྫོབ་བམ་དོན་དམ་པའི་དཀོན་མཆོག་གསུམ་གང་རུང་དབང་བའི་རྫས་ཀུན་སློང་རང་དོན་དུའམ་ཉོན་མོངས་ཅན་གྱིས་སྦྱོར་བ་རྐུ་འམ་རྐུར་བཅུག་པའི་སྒོ་ནས་ཐོབ་བློ་སྐྱེས་པ་ལས་གྱུར་བའི་ཀུན་དཀྲིས་ཆེན་པོ་ཚང་བའི་དངོས་
གཞིའི་ལྟུང་བ་དེ། དཀོན་མཆོག་གི་དཀོར་མ་བྱིན་པར་ལེན་པའི་རྩ་ལྟུང་དང། དེ་བཞིན་དུ་གཞན་རྣམས་འདྲ་བ་ལ། ཉན་རང་ཐེག་ཆེན་གྱི་ངེས་པར་འབྱུང་བ་གང་རུང་རྫོགས་པར་བཤད་པའི་མདོ་སྡེ་ལ་སངས་རྒྱས་ཀྱིས་གསུངས་པ་མ་ཡིན་ནོ་ཞེས་སྐུར་བ་འདེབས་པ་

[017A]༄༅། །ལས་བྱུང་བའི་དེ་དམ་ཆོས་སྤོང་བ་དང། སངས་རྒྱས་ཀྱི་རྗེས་སུ་རབ་ཏུ་བྱུང་བ་བྱས་པའི་གང་ཟག་གི་གོས་དུར་སྨྲིག་འཕྲོག་པ་དང་རབ་བྱུང་ལས་ཕབ་སྟེ་ཁྱིམ་ན་གནས་པ་བྱེད་དུ་འཇུག་པ་གང་རུང་བྱས་པ་རི་དེ་རབ་འབྱུང་ལ་འཚེ་བ་དང། དེའི་རྡེག་པ་
སོགས་ནི་བྱང་སའི་ཕམ་པ་ལྔ་པས་བསྡུས་པར་གསུངས་སོ། །མཚམས་མེད་ལྔ་པོ་གང་རུང་བྱེད་པ་ལས་གྱུར་བའི་དེ་མཚམས་མེད་བྱེད་པའི་དེ་དང། འདི་ལ་ཡང་དབྱེན་མ་གཏོགས་པ་བཞི་ནི་བྱང་སའི་ཕམ་པ་ལྔ་བས་བསྡུས་པར་གསུངས་སོ། །རྩ་ལྟུང་འདི་གཉིས་
ལ་ཡུལ་རྟེན་གཉིས་ཀ་འགྲོ་བ་རིགས་མཐུན་པ་དགོས་མི་དགོས་དཔྱད་དགོས་སོ། །དཀར་ནག་གི་ལས་འབྲས་དང་སྐྱེ་བ་སྔ་ཕྱི་མེད་དོ་ཞེས་སྐུར་བ་འདེབས་པའི་དེ་ལོག་ལྟ་འཛིན་པའི་དེ་དང། བསམ་པ་ཉོན་མོངས་ཅན་གྱིས་གྲོང་དང་གྲོང་ཁྱེར་དང་ལྗོངས་དང་ཡུལ་འཁོར་
གང་རུང་བཤིག་པའི་དེ་གནས་འཇིག་པའི་དེ་དང། སྟོང་ཉིད་བསྟན་ན་སྐྲག་པར་འགྱུར་བ་དང་རྫོགས་བྱང་དུ་སེམས་བསྐྱེད་པ་དང་ལྡན་པའི་གང་ཟག་ལ་སྣོད་མ་བརྟགས་པར་སྤྲོས་པ་ཐམས་ཅད་དང་བྲལ་བའི་སྟོང་ཉིད་བསྟན་པ་ལས་དེས་སྐྲག་ནས་རྫོགས་བྱང་གི་སེམས་
ལས་ཕྱིར་ལོག་སྟེ་ཐེག་དམན་གྱི་བྱང་ཆུབ་ཏུ་སེམས་བསྐྱེད་པ་ལས་གྱུར་བའི་དེ་སྣོད་མིན་ལ་ཟབ་མོ་བཤད་པའི་དེ་དང། རྫོགས་བྱང་དུ་སེམས་པ་སྐྱེད་ནས་ཐེག་ཆེན་ལ་ཞུགས་པའི་གང་ཟག་གཞན་ལ་ཁྱོད་ཀྱིས་ཕྱིན་དྲུག་ལ་སྦྱད་པར་མི་ནུས་ཚང་རྒྱ་བར་མི་
ནུས་ཀྱི་ཉན་རང་གི་ཐེག་པར་སེམས་བསྐྱེད་དང་འཁོར་བ་ལས་ཐར་བར་འགྱུར་རོ་ཞེས་རྫོགས་བྱང་ལས་བཟློག་སྟེ་ཐེག་དམན་ལ་སེམས་བསྐྱེད་པར་བྱེད་པ་ལས་བྱུང་བའི་དེ་ཐེག་ཆེན་ལས་བཟློག་པའི་དེ་དང། སོ་སོར་ཐར་བ་དང་འདུལ་བའི་ཚུལ་

[017B]
སྡོམ་འདོར་དུ་བཅུག་པའི་དེ་སོ་ཐར་སྤོད་པའི་དེ་དང། ཐེག་པ་དམན་པ་ལ་ཇི་ཙམ་བསླབས་ཀྱང་ཉོན་མོངས་པ་མ་ལུས་པར་སྤོད་མི་ནུས་ཞེས་བསམ་པ་ཐག་པ་ནས་སྐུར་བ་འདེབས་པའི་དེ་ཐེག་དམན་གྱི་རྟོགས་པའི་ཆོས་སྤོང་བའི་དེ་དང། རང་ཉིད་རྙེད་བཀུར་གང་རུང་
ལ་ཆགས་ཤིང་གཞན་གྱི་རྙེད་བཀུར་ལ་ཕྲག་དོག་གི་དབང་གིས་རང་ལ་མེད་པའི་ཡོན་ཏན་དང་གཞན་ལ་མེད་པའི་སྐྱོན་གང་རུང་བརྗོད་པའི་རྫུན་ཚིག་སྨད་ས་ལ་འདུན་པའི་གང་ཟག་མ་སྨད་པའི་གང་ཟག་གང་རུང་ལ་སྨྲས་ཏེ་དོན་གོ་བ་ལས་གྱུར་བའི་དེ་བདག་བསྟོད་
གཞན་སྨོད་ཀྱི་དེ་དང། སྐབས་འདིའི་བྱང་ཆུབ་གཞུང་ལམ་ལས། སློབ་དཔོན་ཞིབ་ལྷས་བྱང་པར་བཤད་པའི་ཕམ་པ་རྣམས་དྲངས་པའི་སྐབས་སུ་ཕམ་པ་དང་པོ་མ་དྲངས་པ་ནི་འདིར་བསྟན་པའི་ཕམ་པ་དང་དོན་གཅིག་པར་བཞེད་པས་ན་བྱང་སར་གསུངས་པའི་དོན་
འདིར་བཤད་པ་ལྟར་བྱ་དགོས། བྱང་པའི་སྒྲས་ཟིན་ལྟར་བྱེད་ན་འདིར་དེ་མ་འདུས་པས་བྱད་སའི་དེ་དྲང་དགོས་སམ་སྙམ་མོ། །ཞེས་གསུངས་སོ། །དོན་གོ་བའི་གང་ཟག་ལ་སྟོད་པ་ཉིད་ཀྱི་ཆོས་བསྟན་ནས་འདི་ནི་ཁོ་བོས་མངོན་སུམ་དུ་བྱས་ནས་ཁྱོད་ལ་
སྙིང་བརྩེ་བས་བསྟན་གྱི་ཁྱོད་ཀྱིས་ཀྱང་འདི་མངོན་སུམ་དུ་འགྱུར་བ་དེ་ལྟར་སྒོམས་ཤིག་དང་ཁོ་བོ་དང་འདྲ་བར་འགྱུར་རོ་ཞེས་རང་ལ་དེ་ལྟ་བུའི་རྟོགས་པ་མེད་བཞིན་དུ་ཕྲག་དོག་མ་གཏོགས་པའི་ཉོན་མོངས་པ་ཅན་གྱི་བསམ་པས་རྫུན་སྨྲས་ཏེ་ཕ་རོལ་པོས་

[018A]༄༅། །དོན་གོ་བ་ལས་གྱུར་བའི་དེ་མི་ཆོས་བླ་མ་རྫུན་སྨྲའི་དེ་དང། དགེ་སྦྱོང་ལ་ནོར་གྱི་ཆད་པས་བཅད་པ་ན་དེས་སྔར་བཤད་པ་ལྟ་བུའི་དཀོན་མཆོག་གསུམ་གང་རུང་གི་དཀོན་རམ་དགེ་སློང་གསུམ་མན་ཆད་ཀྱི་གང་ཟག་གི་དཀོར་གང་ཡང་
རུང་བ་ཞིག་བརྐུས་པའམ་རྐུར་བཅུག་ནས་བྱིན་པའི་རྫས་དེ་ལེན་པ་ལས་གྱུར་པའི་དེ་དཀོན་མཆོག་གི་དཀོར་ལེན་པའི་དེ་དང། ཆོས་སྤྱོད་པའི་དགེ་སློང་རྣམས་ལ་འཚེ་བའི་བསམ་པས་ཞི་ལྷག་དང་མཐུན་པའི་ཡིད་བྱེད་འདོར་བ་དང་ཉོན་མོངས་པ་མང་དུ་འགྱུར་
བའི་ཁྲིམས་བཅས་པ་དང། སྤོང་བ་པ་ལ་སྡང་བའི་བསམ་པས་སྤོང་བ་ལ་བརྩོན་པའི་དགེ་སློང་འཕགས་པ་མིན་ཞིང་བཞིར་མ་ལོངས་པའི་རྫས་མ་བྱིན་པར་བླངས་ནས་ཁ་ཏོན་པ་ལ་སྦྱིན་པ་གང་རུང་ལས་གྱུར་བའི་དེ་ཁྲིམས་ངན་འཆའ་བ་སོགས་ཀྱི་དེ་དང་
བདག་གིས་སེམས་ཅན་མཐའ་ཡས་པའི་དོན་དུ་བླ་མེད་བྱང་ཆུབ་བསྒྲུབ་པར་མི་ནུས་སྙམ་ནས་སྨོན་སེམས་འདོར་བའི་རྩ་ལྟུང་སྟེ་བཅུད་གུ་ལས། དང་པོ་བཞི་ནི་བྱངས་དང། དེ་ནས་བཅུ་བཞི་ནི་ནམ་མཁའི་སྙིང་པོའི་མདོ་དང། ཐ་མ་ནི་ཐབས་ལ་མཁས་
པའི་མདོ་ལས་གསུངས་སོ། །དེ་ལྟར་བཅུ་དགུ་ཡོད་ཀྱང་བྱང་སར་བཤད་པའི་དང་པོ་དང་ནམ་སྙིང་གི་མདོར་བཤད་པའི་བཅུ་གཅིག་པ་ནི་དོན་གཅིག་ཏུ་བཞེད་པས་རྩ་ལྟུང་བཅོ་བརྒྱད་དུ་གྲགས་སོ། །དེ་དག་ལས་སྨོན་སེམས་འདོར་བ་དང་ལོག་ལྟ་སྐྱེས་པའི་
དེ་གཉིས་ནི་བྱུང་བ་ཙམ་གྱིས་རྩ་ལྟུང་དུ་འགྱུར་བས་ཀུན་དཀྲིས་ཆེན་པོ་ཚང་མི་དགོས་ཤིང། གཞན་རྣམས་ཀུན་དཀྲིས་ཆེན་པོ་ཚང་ན་རྩ་ལྟུང་དང། ཀུན་དཀྲིས་ཆུང་འབྲིང་གིས་བྱས་པ་ནི་ཟག་པ་ཆུང་འབྲིང་གི་ལྟུང་བ་སྟེ། ཕམ་པའི་སྡེ་ཚན་དུ་གཏོགས་པའི་

[018B] །ཀུན་དཀྲིས་གསུམ་གྱི་ཁྱད་པར་ནི། ཀུན་སློང་བྱུང་བ་ནས་དངོས་གཞི་རྫོགས་པའི་དེ་མ་ཐག་ཡན་ཆད་དུ་ཉེས་སྤྱོད་དེ་ལ་རང་རྒྱུ་མཚན་དུ་བྱས་ཏེ་འཛེམ་པའི་དོ་ཚ་ཤེས་པ་དང་གཞན་རྒྱུ་མཚན་དུ་བྱས་ཏེ་འཛེམ་པའི་ཁྲེལ་ཡོད་གང་རུང་ཆུང་
དུ་ཙམ་ཡང་མི་སྐྱེད་པ་དང། སླར་ཡང་སྦྱོད་འདོད་མ་ལོག་པ་དང། ཉེས་སྤྱོད་དེ་ལ་དགའ་བའི་མགུ་བ་དང་ཉེས་སྤྱོད་དེ་སྒྲུབ་པའི་སྦྱོར་བ་ལ་དགའ་བའི་དགའ་བ་གཉིས་ལས་ཡིད་མ་ལོག་པ་དང། ཉེས་སྤྱོད་དེ་ལ་ཕན་ཡོན་དུ་ལྟ་ཞིང་ཉེས་དམིགས་སུ་མི་ལྟ་བ་
སྟེ་ཆོས་བཞི་ཚང་ན་ཀུན་དཀྲིས་ཆེན་པོ་དང། ཉེས་དམིགས་སུ་ལྟ་བ་འདུག་ན་གཞན་ཐམས་ཅད་ཚང་ཡང་ཀུན་དཀྲིས་ཆུང་དུ་དང། ཉེས་དམིགས་སུ་ལྟ་བ་མི་འདུག་ན་གཞན་ཐམས་ཅད་མེད་ཀྱང་ཀུན་དཀྲིས་འབྲིང་དུ་གསུངས་སོ། །གཉིས་པ་ཉེས་བྱས་ཀྱི་སྡེ་
ནི༑ སངས་རྒྱས་དངོས་སམ་དེའི་གཟུགས་བརྙན་དང། ཐེག་པ་ཆེན་པོའི་ལུང་རྟོགས་ཀྱི་ཆོས་དང། ས་ཐོབ་པའི་བྱང་སེམས་གང་རུང་ལ་སྒོ་གསུམ་ཀའི་མཆོད་པ་མ་བྱས་པར་ཉིན་ཞག་འདས་པ་དང། འདོད་པ་ཆེ་བ་དང་ཆོག་མི་ཤེས་པ་དང་རྙེད་བཀུར་ལ་ཆགས་
པ་གསུམ་མམ་བཞི་གང་རུང་བྱུང་བ་དང་དུ་ལེན་ཅིང་འགོག་པར་མི་བྱེད་པ་དང། བྱང་སེམས་རང་ལས་སྡོམ་པའི་སྒོ་ནས་ཆེས་རྒན་ཞིང་ཡིད་ཆེས་བར་བྱ་བའི་ཡོན་ཏན་དང་ལྡན་པའི་སྒོ་ནས་བཀུར་སྟི་བྱ་བར་འོས་པ་རང་དང་ཆོས་མཐུན་པ་མཐོང་བ་ན་ལངས་ཤིང་སྟན་
མི་སྟོབ་པ་དང། ཕ་རོལ་པོས་དགའ་བར་བྱ་བའི་ཕྱིར་རང་ལ་གསོང་བོར་སྨྲ་ཞིང་ནད་འདྲི་བ་ལ་སོགས་པའི་ཚིག་ཀུན་ཏུ་སྨྲ་ལ་ཡང་དག་པར་དགའ་བར་བྱེད་ཅིང་སྔ་མ་ལས་དོན་གཞན་པའི་བྱེ་བྲག་འདྲི་བ་ལ་རྗེས་སུ་མཐུན་པའི་ལན་མི་བརྗོད་པ་དང། གཞན་

[019A]༄༅། །དག་རབ་བྱུང་གི་གང་ཟག་གི་ཁྱེམ་མམ་དགེ་འདུན་གྱི་གཙུག་ལག་ཁང་ངམ་ཁྱིམ་པའི་ཁྱིམ་དུ་ཟས་སྐོམ་དང་གོས་ལ་སོགས་པའི་ཡོ་བྱད་ལ་མགྲོན་དུ་བོས་པ་བདག་གིར་མི་བྱེད་ཅིང་མི་འགྲོ་བ་དང། སྦྱིན་བདག་གཞན་གང་ཡང་རུང་བ་
ལས་གསེར་དངུལ་མུ་ཏིག་བཻཌཱུརྱ་ལ་སོགས་པ་ནོར་གྱི་རྣམ་གྲངས་སྣ་ཚོགས་པ་རྣམས་འཐོབ་ཅིང་ནན་གྱིས་སྦྱིན་པའི་དུས་ཀྱིས་བསྟབས་པ་ལས་མི་ལེན་ཞིང་སྦོང་བ་དང། གཞན་ཆོས་འདོད་པ་རྣམས་ལ་ཆོས་མི་སྦྱིན་པ་སྟེ་དགེ་བའི་ཆོས་སྡུད་ཀྱི་སྦྱིན་པའི་མི་མཐུན་ཕྱོགས་
ཀྱི་ཉེས་བྱས་བདུན་ནོ། །སེམས་ཅན་མ་རུངས་པ་དང་ཚུལ་ཁྲིམས་འཆལ་བ་རྣམས་དེ་གཉིས་ཡིན་པ་རྒྱུ་མཚན་དུ་བྱས་ནས་ཡལ་བར་དོར་རམ་ཁྱད་དུ་གསོད་པ་དང། ཆང་མི་འཐུང་བ་དང་དུས་མིན་པའི་ཁ་ཟས་སྤོང་བ་སོགས་གཞན་གྱི་སེམས་སྲུང་བའི་དབང་
དུ་བྱས་པའི་སོ་ཐར་གྱི་བཅས་རྐྱང་རྣམས་ལ་བྱང་སེམས་རབ་བྱུང་གིས་ཉན་ཐོས་དང་མཚུངས་པར་མི་སློབ་པ་དང། གོས་འཆང་འཇོག་སོགས་དོན་དང་བྱ་བ་ཉུང་བའི་དབང་དུ་བྱས་པའི་སོ་ཐར་གྱི་བཅས་རྐྱང་རྣམས་ལ་ཉན་ཐོས་དང་མཚུངས་པར་སློབ་པ་དང་
སྙིང་བརྩེར་བཅས་ན་མི་དགེ་མེད། །ཅེས་པས་བྱང་སྡོམ་བཟུང་ནས་དེའི་བསླབ་པ་ལ་ཚུལ་བཞིན་དུ་སློབ་པ་བདག་པས་གཞན་གཅེས་པའི་བྱང་ཆུབ་ཀྱི་སེམས་དང་ལྡན་པ་ཞིག་གིས་སོ་ཐར་ལ་རང་བཞིན་གྱིས་ཁ་ན་མཐོ་བའི་བཅས་པར་བསྟན་པ་སྲོག་གཅོད་
བ་སོགས་ལུས་ངག་གི་བདུན་ལྟ་བུ་གཞན་དོན་དུ་ཐབས་ལ་མཁས་པས་སྦྱད་ན་ཉེས་པ་མེད་ལ་བསོད་ནམས་ཀྱང་མང་དུ་འཕེལ་བར་བསྟན་ཏེ། དེ་ལ་རྟེན་ནི་བསྐལ་བ་དུ་མར་ལམ་ལ་གོམས་པ་ཐབས་ལ་མཁས་པ་དང་སྙིང་རྗེ་ཆེན་པོ་དང་ལྡན་པའི་བྱང་

[019B] དེ་ཡང་སོ་ཐར་གྱི་སྡོམ་པ་དང་མི་ལྡན་པའམ་དེ་དང་ལྷན་ཡང་བྱ་བ་དེ་ལ་འཇུག་ཚེ་བསླབ་བ་དབུལ་དགོས་པ་དང། ཉོན་མོངས་སོགས་ཡེ་མི་འདྲ་བ་དགོས་པ་སོགས་ཁྱད་པར་མང་པོ་ཚང་དགོས་པ་རྣམས་ཞིབ་ཏུ་བྱང་
ཆུབ་གཞུང་ལམ་ལས་ཤེས་པར་བྱ་ཞིང། དེ་ལས་འདས་ན་ཉེས་བྱས་སུ་འགྱུར་མི་འགྱུར་ཡང་དབྱད་དགོས་སོ། །ཚུལ་འཆོས་ལ་སོགས་པའི་ལོག་འཚོ་ལྔ་པོ་གང་རུང་བྱུང་བ་རྣམས་དང་དུ་ལེན་ཞིང་གཉེན་པོས་སེལ་བར་མི་བྱེད་པ་དང། རྒོད་པས་ཡོངས་སུ་ཟིན་པ་
མ་ཞི་ཞིང་དེ་ལ་དགའ་བ་དང་རྟ་བགོད་དུ་གོད་པ་དང་རྩེ་ཞིང་ཅ་ཅོ་འདོན་ལ་གཡེང་བ་དང་གཞན་ལ་ཡང་རྒོད་དུ་གཞུགས་པར་འདོད་པ་དང། བྱང་སེམས་ཀྱིས་ནི་མྱང་འདས་ལ་དགའ་བར་མི་བྱ་ཞིང་རྒྱབ་ཀྱིས་ཕྱོགས་པར་བྱའོ། །ཉོན་མོངས་དང་ཉེ་ཉེན་ལ་ཡང་འཇིགས་
པར་མི་བྱའོ། །དེ་དག་ལས་སེམས་ཀྱང་ཤིན་ཏུ་དབེན་པར་མི་བྱའོ་ཞེས་དེ་ལྟར་ལྟ་ཞིང་དེ་སྐད་སྨྲ་བ་དང། རང་གི་ཚིག་མི་བཙན་པའམ་མི་བཙུན་པར་གྱུར་བའི་བྲིངས་དང་མི་སྙན་པ་དང་གཏམ་ངན་འབྱུང་བའི་གཞི་བདེན་པའམ་མི་བདེན་པ་མི་སྲུང་ཞིང་མི་སེལ་བ་དང། ཕ་
རོལ་མི་དགའ་བའི་གནོད་པའི་ཐབས་དང་ལུས་ངག་གི་སྤྱོད་པ་མི་སྡུག་པའི་ཆད་པས་འདུལ་བའི་ཐབས་དྲག་པོ་གང་གིས་སེམས་ཅན་གྱི་དོན་འགྱུར་བ་མཐོང་བཞིན་དུ་གཞན་མི་དགའ་བ་བསྲུང་བ་ཙམ་གྱི་ཕྱིར་ཐབས་དེ་མི་བྱེད་པ་སྟེ་ཚུལ་ཁྲིམས་ཀྱི་མི་མཐུན་ཕྱོགས་ཀྱི་ཉེས་
བྱས་བརྒྱད་དམ་དགུའོ། །གཤེ་བ་ནི་ཁྲོས་ནས་སྦྱོ་བའི་ཚིག་དང། ཁྲོ་བ་ལ་ཕྱིར་ཁྲོ་བ་ནི་ཁྲོར་གཞུག་པའི་བསམ་པ་ཅན་གྱི་ངག་མི་སྡུག་པ་དང། རྡེག་པ་ལ་ཕྱིར་རྡེག་པ་ནི་སྡུག་བསྔལ་སྐྱེད་པའི་བསམ་པས་བསྣུན་པ་དང། མཚང་འདྲུ་བ་ལ་ཕྱིར་མཚང་འདྲུ་བ་ནི་གཅིག་

[020A]༄༅། །ལ་གཅིག་ཉེས་པ་གླེང་པ་སྟེ་དགེ་སྦྱོང་གི་ཆོས་བཞི་དང་བྲལ་བ་དང། རང་གིས་གཞན་ལ་ཉེས་པར་བྱས་པའམ་མ་བྱས་ཀྱང་གཞན་གྱིས་བྱས་པར་དོགས་པ་གཉིས་གང་རུང་ལ་ཚུལ་དང་མཐུན་པར་ཤང་སྦྱང་མི་བྱེད་པ་དང། རྩོད་པ་གང་ལ་གཞན་ལ་ཉེས་པ་བྱུང་བ་
དག་ཆོས་བཞིན་དུ་མཐུན་པར་ཤད་སྦྱང་བྱེད་ཀྱང་དང་དུ་མི་ལེན་པ་དང། གཞན་ལ་ཁྲོ་བའི་བསམ་པ་དང་པོར་བྱུང་ཞིང་རྒྱུན་མི་གཏོང་བས་འཛིན་ལ་ཉེས་པར་མི་ལྟ་ཞིང་གཉེན་པོ་མི་བསྟེན་པས་བྱུང་བ་དང་དུ་ལེན་པ་སྟེ་བཟོད་པའི་མི་མཐུན་ཕྱོགས་ཀྱི་ཉེས་བྱས་བཞིའོ། །
ཁྲུས་ལ་སོགས་པའི་རིམ་གྲོ་དང་སྟན་འདིངས་པ་དང་ལས་སུ་མི་བསྐོ་བ་སོགས་ཀྱི་རྙེད་བཀུར་ལ་ཞེན་ཏེ་རྫས་འབུལ་དུ་རེ་བ་ལ་སོགས་པའི་ཟང་ཟིང་དང་བཅས་པའི་སེམས་ཀྱིས་འཁོར་སྡུད་པ་དང། སྙོམ་ལས་དང་ལེ་ལོ་སྐྱེས་ཏེ་གཉིད་ཀྱི་བདེ་བ་དང་མལ་དུ་ཉལ་
བའི་བདེ་བ་དང་བློས་འབེབས་པ་སྟེ་སྙེམ་པའི་བདེ་བ་དུས་མིན་པ་ཉིན་མོ་དང་ཚོད་མ་ཟིན་པ་ནམ་གྱི་གུང་ཐུན་མ་གཏོགས་པ་ཆ་སྟོད་སྨད་ལ་བདག་གིར་བྱེད་ཅིང་སེལ་བར་མི་བྱེད་པ་དང། རྒྱལ་བློན་ཆོམ་རྐུན་བུད་མེད་དང་འདོད་པ་ལ་སོགས་པའི་འདུ་འཛིའི་གཏམ་
གྱིས་དུས་སོལ་བར་བྱེད་པ་སྟེ་བརྩོན་འགྲུས་ཀྱི་མི་མཐུན་ཕྱོགས་ཀྱི་ཉེས་བྱས་གསུམ་མོ། །སེམས་མཉམ་པར་འཇོག་པར་འདོད་ལ་སེམས་གནས་པ་ལས་བརྩམས་པའི་གདམས་དག་གཞན་ལ་ནོད་དུ་མི་འགྲོ་བ་དང། བསམ་གཏན་ལ་གེགས་བྱེད་པའི་སྒྲིབ་པ་ལྔ་པོ་
གང་རུང་བྱུང་བ་དང་དུ་ལེན་ཞིང་སེལ་བར་མི་བྱེད་པ་དང། བསམ་གཏན་རྒྱུད་ལ་སྐྱེས་པའི་ཚེ་དེའི་རོ་མྱོང་བ་སྟེ་དགའ་བདེ་ལ་སྲེད་ཅིང་རོ་མྱོང་བ་ལ་ཡོན་ཏན་དུ་ལྟ་བ་སྟེ་བསམ་གཏན་གྱི་མི་མཐུན་ཕྱོགས་ཀྱི་ཉེས་བྱས་གསུམ་མོ། །བྱང་སེམས་ཀྱིས་ཉན་ཐོས་

[020B] བྱང་སེམས་ཀྱི་སྡེ་སྣོད་ལ་བརྩོན་པར་བྱར་ཡོད་བཞིན་དུ་དེ་ཐམས་ཅད་
ཀྱི་ཐམས་ཅད་དུ་ཡལ་བར་བོར་ནས་ཉན་ཐོས་ཀྱི་སྡེ་སྣོད་ལ་བརྩོན་པར་བྱེད་པ་དང། སངས་རྒྱས་ཀྱི་གསུང་རབ་ལ་བརྩོན་པར་བྱར་ཡོད་ན་དེ་མ་བྱས་པར་མུ་སྟེགས་ཀྱི་བསྟན་བཅོས་ཕྱི་རོལ་གྱི་བསྟན་བཅོས་ལ་བརྩོན་པར་བྱ་བ་མིན་པ་ལ་རང་གི་གཞུང་ལ་བརྩོན་པར་
མ་བྱས་པར་དེ་ལ་བརྩོན་པར་བྱེད་པ་དང། སྔར་བཤད་པ་ལྟ་བུའི་ཚུལ་དང་མི་འགལ་བར་མུ་སྟེགས་ཀྱི་བསྟན་བཅོས་ཕྱི་རོལ་གྱི་བསྟན་བཅོས་ལ་མཁས་པར་བྱེད་ཀྱང་མི་འདོད་བཞིན་དུ་དགོས་པའི་དབང་གིས་འཇུག་པ་མིན་པར་དང་པོར་མངོན་པར་དགའ་བའི་ཚུལ་
གྱིས་བྱེད་ཅིང་བར་དུ་དེས་དགའ་བར་འཛིན་ལ་ཐ་མར་རངས་པར་བྱེད་པ་དང། བྱང་སེམས་ཀྱི་སྡེ་སྣོད་ལས་ཟབ་པ་དེ་ཁོ་ནའི་དོན་ནམ་རྒྱ་ཆེ་བ་སངས་རྒྱས་བྱང་སེམས་ཀྱིས་རྨད་དུ་བྱུང་བའི་མཐུ་ཆེན་པོ་ལས་བརྩམས་ཏེ་ཟླ་བ་མཆོག་ཏུ་ཟབ་བ་བསྟན་པ་
དག་ཐོས་ནས་དེ་ལ་ཡིད་མ་ཆེས་ཤིང་མ་མོས་ནས་བརྗོད་བྱ་དམན་པའམ་ཡེ་ཤེས་ཀྱི་རྟེན་མིན་པས་དོན་དང་ལྡན་པ་མ་ཡིན་རྗོད་བྱེད་དམན་པའམ་བསོད་ནམས་ཀྱི་རྟེན་མིན་པས་ཆོས་དང་ལྡན་པ་མ་ཡིན། བྱེད་པ་བོ་དམན་པས་དེ་བཞིན་གཤེགས་པས་གསུངས་
པ་མ་ཡིན། དེ་ཉིད་ཀྱི་ཕྱིར་སེམས་ཅན་ལ་ཕན་པ་དེར་འགྱུར་བ་མ་ཡིན་ནོ་ཞེས་ཐམས་ཅད་དམ་རེ་རེས་སྨྲ་བ་དང། ང་རྒྱལ་དང་ཁོང་ཁྲོ་བའི་སེམས་ཀྱིས་གཞན་དག་ལ་བདག་བསྟོད་ཅིང་གཞན་སྨོད་པ་དང། གཞན་ལ་ཆོས་སྒྲོགས་ཤིང་འཆད་

[021A]༄༅། །པ་དང་ཆོས་ཀྱི་འབིལ་གཏམ་གཏན་ལ་འབེབས་པ་ན་མི་འགྲོ་བ་དང། ཆོས་སྨྲ་བའི་གང་ཟག་ལ་བསམ་བཞིན་དུ་ཁྱད་དུ་གསོད་པ་སྟེ་སྙིང་ནས་དགེ་བའི་བཤེས་གཉེན་དང་སྟོན་པའི་འདུ་ཤེས་མི་སྐྱེད་པ་དང་ལུས་ཀྱིས་བཀུར་སྟི་མི་
བྱེད་ལ་སྨ་འབེབས་པས་འཕྱ་ཞིང་ཚིག་རྩུབ་བོ་སྨྲ་བས་བསྟིང་བར་བྱེད་པ་དང། ཚིག་འབྲུ་ལེགས་པ་ལ་ཆེད་ཆེར་བྱེད་པས་དེ་ལ་རྟོན་གྱི་དོན་ལ་ཆེད་ཆེད་མི་བྱེད་པས་དེ་ལ་མི་རྟོན་པ་སྟེ་ཤེས་རབ་ཀྱི་མི་མཐུན་ཕྱོགས་ཀྱི་ཉེས་བྱས་བརྒྱད་དོ། །བྱ་བ་གཏན་
ལ་འབེབས་པ་དང། ལམ་དུ་འགྲོ་ཞིང་འོང་བ་དང། ཡང་དག་པའི་ཐ་སྙད་དང། ལས་ཀྱི་མཐའ་ལ་སྦྱོར་བ་དང། ལོངས་སྤྱོད་བསྲུང་བ་དང། བྱེ་བ་བསྡུམས་པ་དང། ཉི་མ་ངེས་པའི་དགའ་སྟོན་དང། དུས་ངེས་པ་མེད་པའི་བསོད་ནམས་བྱེད་པ་སྟེ་
བརྒྱད་པོ་གང་རུང་ལ་གྲོགས་སུ་མི་འགྲོ་བ་དང། ནད་ཀྱིས་ཐེབས་པ་དང་འཕྲད་པ་ན་དེ་ལ་ནད་གཡོག་ལ་སོགས་པའི་རིམ་གྲོ་དང་བསྙེན་བཀུར་མི་བྱེད་པ་དང། བྱང་སར་སྡུག་བསྔལ་བའི་ཐོགས་བྱེད་པའི་སྐབས་སུ་བཤད་པ་ལྟར་གཞན་གྱི་སྡུག་བསྔལ་སེལ་བར་
མི་བྱེད་པ་དང། ཚེ་འདི་དང་ཕྱི་མའི་དོན་ལ་ཚུལ་བཞིན་མ་ཡིན་པར་ཞུགས་པའི་སེམས་ཅན་མཐོང་བ་ན་སྐྱོན་མེད་པའི་རིགས་བ་དང་ཇི་ལྟར་འཚམ་པའི་ཚུལ་བཞིན་མི་སྟོན་པ་དང། སེམས་ཅན་ཕན་འདོགས་པ་རྣམས་ལ་ཕན་ལན་བྱེད་མི་འདོད་པས་བྱས་
པ་མིག་ཟོ་ཞིང་ཕན་བཏགས་པ་མི་དྲན་པའམ་མི་སེམས་པས་བྱས་པ་མི་ཚོར་ཏེ་དེ་བས་ཆེ་བའམ་མི་ནུས་ན་མཉམ་པའམ་ཐ་ན་ཆུང་དུའི་མཐུན་པའི་ཕན་ལན་མི་བྱེད་པ་དང། གཞན་ཉེ་དུ་དང་ལོངས་སྤྱོད་དང་བྲལ་བ་ལས་གྱུར་བའི་མྱ་ངན་

[021B] ཟས་སྐོམ་སོགས་འདོད་པ་རིགས་པ་དང་ལྡན་པའི་སློང་པ་པོས་སློང་བ་ལ་ཡོ་བྱད་དེ་དག་མ་བྱིན་པ་དང། འཁོར་བསྡུས་པ་ལ་གདམས་ངག་མི་འདོམས་ཤིང་རྗེས་སུ་མི་སྟོན་པ་དང་ཕོངས་པ་དེ་དག་གི་ཕྱིར་དུ་བྲམ་ཟེ་
དང་ཁྱིམ་བདག་དད་པ་རྣམས་ལས་གོས་ཟས་དང་མལ་ཆ་དང་སྟན་དང་ན་བའི་གསོས་སྨན་དང་དེ་ལས་གཞན་པའི་ཡོ་བྱད་རྣམས་ཆོས་བཞིན་དུ་མི་འཚོལ་བ་དང། བྱང་སར་སེམས་མཐུན་པ་འདོད་པའི་དོན་བྱེད་པའི་སྐབས་སུ་བཤད་པ་ལྟར་གཞན་གྱི་སེམས་དང་
མཐུན་པར་མི་བྱེད་པ་དང། བྱང་སར་ཡང་དག་པར་ཞུགས་པའི་དོན་བྱེད་པའི་སྐབས་སུ་བཤད་པ་ལྟར་གཞན་དག་གི་ཡང་དག་བའི་ཡོན་ཏན་དད་པ་ལ་སོགས་པའི་བསྔགས་པ་མི་བརྗོད་པ་དང་ལེགས་པར་སྨྲས་པ་ལ་ལེགས་སོ་མི་སྟེར་བ་དང། སེམས་ཅན་སྨད་བབ་
པ་དང་ཚད་པས་བཅད་པ་དང་བསྐྲད་པར་རིགས་པ་རྣམས་སྨ་མི་འབེབས་སམ་འབེབས་ཀྱང་ཆད་པས་མི་གཅོད་པ་དང་གཅོད་ཀྱང་མི་སྐྲོད་པ་དང། རྫུ་འཕྲུལ་དང་མཐུ་སྣ་ཚོགས་དང་ལྡན་ན་སྐྲག་པར་བྱ་རིགས་པ་སྐྲག་པ་དང། འདུན་པར་བྱ་རིགས་
པ་རྣམས་འདུན་པར་བྱ་བ་དང་བསྟན་པ་ལ་གནས་ཀྱང་སྔོམ་པ་དང་མི་ལྡན་ན་དད་པས་བྱིན་པ་མི་འཇུ་བས་དད་པས་བྱིན་པ་སྤོང་དུ་གཞུག་པའི་ཕྱིར་རྫུ་འཕྲུལ་གྱིས་སྐྲག་བ་དང་འདུན་པར་མི་བྱེད་པ་སྟེ་སེམས་ཅན་གྱི་དོན་བྱེད་པའི་མི་མཐུན་ཕྱོགས་ཀྱི་
ཉེས་བྱས་བཅུ་གཉིས་སོ། །དེ་ལྟར་ཉེས་བྱས་ཞེ་ལྔའམ་ཞེ་དྲུག་ལས་ཉེས་བྱས་གཉིས་པ་ལྟ་བུ་ཉོན་མོངས་ཅན་ཁོ་ན་ཡང་ཡོད་ལ། ཉེས་བྱས་དང་པོ་ལྟ་བུ་སྙོམ་ལས་དང་ལེ་ལོས་བྱས་ཀྱང་ཉོན་མོངས་ཅན་དུ་འགྱུར་བ་ཡང་ཡོད་དོ། །

[022A]༄༅། །དེ་ལྟ་བུ་ལས་གཞན་དམིགས་བསལ་མེད་པའི་སྐབས་སུ་ཀུན་ནས་མནར་སེམས་དང་ཁོང་ཁྲོ་སོགས་ལྕི་བ་ལས་ཉོན་མོངས་ཅན་དང་སྙོམ་ལས་དང་ལེ་ལོ་སོགས་ཅུང་ཟད་ཡང་བ་ལས་དམན་པ་ལ་དགག་སྨྲས་ཉོན་མོངས་ཅན་མ་ཡིན་
པར་གསུངས་པ་རྣམས་ཞིབ་ཏུ་བྱང་ཆུབ་གཞུང་ལམ་ལས་ཤེས་དགོས་སོ། །གཞན་ཡང། གཞན་ལ་ཆོས་དང་ཟང་ཟིང་གིས་སྐྱོང་བར་འོས་པ་རྣམས་མ་བསྐྱང་བ་དང། གཞན་གྱིས་རང་ལ་གནོད་པ་ལ་འཁོན་དུ་འཛིན་ཞིང། རང་ཕྱོགས་གཞན་
ཕྱོགས་རིས་སུ་བཅད་ནས་ཆགས་སྡང་བྱེད་པ་དང། བཤེས་གཉེན་དམ་པ་མ་བསྟེན་པ་དང། བྱང་ཆུབ་སེམས་དཔའ་སྡེ་སྣོད་ལ་ཐོས་བསམ་མ་བྱས་པ་དང། ཟས་གོས་ལ་སོགས་པ་ལ་ལོངས་སྤྱོད་པའི་ཆོ་གཞན་དོན་གྱི་བསམ་པས་མ་སྤྱད་པ་དང་
སྦྱིན་སོགས་ཕར་ཕྱིན་དྲུག་ལ་སྤྱོད་པའི་ཚེ་སེམས་བསྐྱེད་ཀྱིས་ཟིན་པར་མ་བྱས་པ་དང། མཁན་སློབ་ལ་སོགས་པ་བརྫུན་གྱིས་བསླུ་བ་སོགས་སེམས་བསྐྱེད་པ་ཉམས་པར་བྱེད་པ་ནག་པོའི་ཆོས་བཞི་མ་སྤང་བ་དང། སེམས་ཅན་ཐམས་ཅད་ལ་བརྫུན་
སྨྲ་བ་སྤོང་བ་སོགས་སེམས་བསྐྱེད་མི་ཉམས་པར་བྱེད་པ་དཀར་པོ་ཆོས་བཞི་མ་བསྟེན་པ་དང། སེམས་བསྐྱེད་ཀྱི་ཕན་ཡོན་ཐུན་དྲུག་ཏུ་དྲན་པ་སོགས་ཚེ་འདིར་སེམས་བསྐྱེད་འཕེལ་བར་བྱེད་པའི་ཆོས་བཞི་ལ་མི་སློབ་པ་ལ་སོགས་པ་རྣམས་ཀྱི་མདོར་
བསྡུས་བའི་ངོ་བོ་ཙམ་ནི་སྡོམས་ཚིག་ལས་ཤེས་པར་བྱ་ཞིང། རྒྱས་ཞིང་ཞིབ་ཏུ་ཤེས་པར་འདོད་ན་ལམ་རིམ་ཆེ་ཆུང་གཉིས་སུ་ལྟ་བར་བྱའོ། །དེ་ལྟར་ཤེས་པར་བྱ་སྟེ་འབད་པས་བསྲུང་བར་བྱ་ཞིང། གལ་ཏེ་ལྟུང་བས་གོས་ནའང་ཆོས་བཞིན་དུ་ཕྱིར་

[022B] མདོ་སྔགས་གང་གི་དབང་དུ་བྱས་ཀྱང་སྨོན་འཇུག་གི་བྱང་ཆུབ་ཀྱི་སེམས་གཉིས་ལེགས་པར་བཟུང་ནས་ཇི་ལྟར་ཁས་བླངས་བ་བཞིན་དུ་རྒྱལ་སྲས་ཀྱི་སྤྱོད་པ་ལ་སློབ་པ་འདི་མེད་པར་སངས་རྒྱས་པའི་ཐབས་གཞན་ཡོད་པ་མ་ཡིན་པར་རྗེ་བདག་ཉིད་
ཆེན་པོས་ཡང་དང་ཡང་དུ་ལུང་རིགས་རྣམ་དག་གི་སྒོ་ནས་ཤིན་ཏུ་གསལ་བར་བཀའ་སྩལ་བས་ན་སྔགས་དང་ཕར་ཕྱིན་ཐེག་པའི་བྱང་ཆུབ་སེམས་དཔའ་ཀུན་གྱི་བགྲོད་བ་གཅིག་པའི་ལམ་མཆོག་ཏུ་ཤེས་པར་བྱ་ལ་རྒྱལ་བ་དགྱེས་པའི་ལམ་བཟང་པོར་ལྡོག་ཏུ་མེད་པར་ཞུགས་
པའི་རྒྱལ་སྲས་དམ་པ་རྣམས་ཀྱི་རྣམ་ཐར་བཟང་པོའི་རྗེས་སུ་སྐྱེས་བུའི་རྩལ་ཅི་ཡོད་ཀྱིས་བསླབ་པར་བྱའོ།།    ༈    །།བླ་མ་རྒྱལ་བ་སྲས་བཅས་ཀྱི། །སྤྱན་སྔར་ཁས་བླངས་དམ་བཅས་པའི། །རྒྱལ་སྲས་སྔོམ་པའི་མི་མཐུན་ཕྱོགས། །རྩ་བའི་ལྟུང་བ་བཅོ་
བརྒྱད་ནི། །རྙེད་དང་བཀུར་སྟི་ཆགས་པ་ཡིས། །བདག་སྟོད་གཞན་ལ་སྨོད་པ་དང། །སྡུག་བསྔལ་མགོན་མེད་གྱུར་བ་ལ། །སེར་སྣས་ཆོས་ནོར་མི་སྟེར་དང། །གཞན་གྱིས་བཤགས་ཀྱང་མི་ཉན་བར། །ཁྲོས་ནས་གཞན་ལ་འཚོག་པ་དང། །ཐེག་པ་ཆེན་པོ་སྤོང་བྱེད་ཅིང། །
དམ་ཆོས་ལྟར་སྣང་སྟོན་པའོ། །དཀོན་མཆོག་གསུམ་གྱི་དཀོར་འཕྲོག་དང། །དམ་པའི་ཆོས་ནི་སྤོང་བྱེད་པ། །ཚུལ་ཁྲིམས་འཆལ་བའི་དགེ་སློང་ལའང། །དུར་སྨྲིག་འཕྲོག་དང་བརྡེག་པ་དང། །བཙོན་རར་འཇུག་པར་བྱེད་པ་དང། །རབ་ཏུ་བྱུང་ལས་ཕབ་པ་དང། །
མཚམས་མེད་ལྔ་བོ་བྱེད་པ་དང། །ལོག་པར་ལྟ་བ་འཛིན་པ་དང། །གྲོང་ལ་སོགས་པ་འཇིག་པ་དང། །བློ་སྦྱང་མ་བྱས་སེམས་ཅན་ལ། །སྟོང་པ་ཉིད་ནི་བརྗོད་པ་དང། །སངས་རྒྱས་ཉིད་ལ་ཞུགས་པ་དང་རྫོགས་པའི་བྱང་ཆུབ་བཟློག་པ་དང། །སོ་སོར་ཐར་བ་ཡོངས་སྤངས་

[023A]༄༅། །ཏེ༑ ༑ཐེག་པ་ཆེ་ལ་སྦྱོར་བ་དང། །སློབ་པའི་ཐེག་པས་ཆགས་ལ་སོགས། །སྤོང་བར་འགྱུར་བ་མིན་ཞེས་འཛིན། །ཕ་རོལ་དག་ཀྱང་འཛིན་འཇུག་དང། །རང་གི་ཡོན་ཏན་བརྗོད་པ་དང། །རྙེད་པ་དང་ནི་བཀུར་སྟི་དང། །ཚིགས་བཅད་རྒྱུ་ཡི་གཞན་
སྨོད་དང། །བདག་ནི་ཟབ་མོ་བཟོད་པའོ་ཞེས། །ལོག་པ་ཉིད་ནི་སྨྲ་བ་དང། །དགེ་སྦྱོང་ཆད་པས་གཅོད་འཇུག་དང། །དཀོན་མཆོག་གསུམ་གྱི་སྦྱིན་བྱེད་དང། །སྦྱིན་པ་ལེན་པར་བྱེད་པ་དང། །ཞི་གནས་འདོར་བར་བྱེད་པ་དང། །ཡང་དག་འཇོག་གི་ལོངས་སྤྱོད་རྣམས། །
ཁ་ཏོན་བྱེད་ལ་སྦྱིན་པ་དང། །བྱང་ཆུབ་སེམས་གཉིས་སྤངས་བ་སོགས། །རྩ་ལྟུང་ཀུན་དང་ཉེས་བྱས་ཀྱང། །དཀོན་མཆོག་གསུམ་ལ་གསུམ་མི་མཆོད། །འདོད་པའི་སེམས་ཀྱི་རྗེས་སུ་འཇུག་རྒན་པ་རྣམས་ལ་གུས་མི་བྱེད། །དྲིས་པ་ལ་ནི་ལན་མི་འདེབས། །མགྲོན་
པོས་བདག་གིར་མི་བྱེད་དང། །གསེར་ལ་སོགས་པ་ལེན་མི་བྱེད། །ཆོས་འདོད་བ་ལ་སྦྱིན་མི་བྱེད། །ཚུལ་ཁྲིམས་འཆལ་རྣམས་ཡལ་བར་འདོར། །ཕ་རོལ་དད་ཕྱིར་སློབ་མི་བྱེད། །སེམས་ཅན་དོན་ལ་བྱ་བ་ཆུད། །སྙིང་བརྩེར་བཅས་པར་མ་བྱས་དང། །
འཚོ་བ་ལོག་པ་དང་དུ་ལེན། །འཕྱར་ནས་རབ་ཏུ་རྒོད་ལ་སོགས། །འཁོར་བར་གཅིག་པུ་བཟོད་པར་སེམས། །གྲགས་པ་མ་ཡིན་མི་སྤོང་དང། །ཉོན་མོངས་བཅས་ཀྱང་འཆོས་མི་བྱེད། །གཤེ་ལ་ལན་དུ་གཤེ་ལ་སོགས། །ཁྲོས་པ་རྣམས་ནི་ཡལ་བར་དོར།།
ཕ་རོལ་བཤད་ཀྱིས་ཆགས་པ་སྤོང། །ཁྲོ་བའི་སེམས་ཀྱི་རྗེས་སུ་འཇུག་རྙེད་བཀུར་འདོད་ཕྱིར་འཁོར་རྣམས་སྡུད། །ལེ་ལོ་ལ་སོགས་སེལ་མི་བྱེད། །ཆགས་པས་པྲེ་མོའི་གཏམ་ལ་རྟེན། །ཏིང་ངེ་འཛིན་གྱི་དོན་མི་འཚོལ། །བསམ་གཏན་སྒྲིབ་པ་སྤོང་མི་

[023B] ༑བསམ་གཏན་རོལ་ཡོན་ཏན་ལྟ། །ཉན་ཐོས་ཐེག་པ་སྤོང་བར་བྱེད། །རང་ཚུལ་ཡོད་བཞིན་དེ་ལ་བརྩོན། །བརྩོན་མིན་ཕྱི་རོལ་བསྟན་བཅོས་བརྩོན། །བརྩོན་བར་བྱས་ཀྱང་དེ་ལ་དགའ། །ཐེག་པ་ཆེན་པོ་སྤོང་བར་བྱེད། །བདག་ལ་བསྟོད་ཅིང་གཞན་ལ་སྨོད། །
ཆོས་ཀྱི་དོན་དུ་འགྲོ་མི་བྱེད། །དེ་ལ་སྨོད་དང་ཡི་གེ་རྟེན། །དགོས་པའི་གྲོགས་སུ་འགྲོ་མི་བྱེད། །ནད་པའི་རིམ་གྲོ་བྱ་བ་སྤོང། །སྡུག་བསྔལ་སེལ་བར་མི་བྱེད་དང། །བག་མེད་རྣམས་ལ་རིགས་མི་སྟོན། །བྱས་ལ་ལན་དུ་ཕན་མི་འདོགས། །གཞན་གྱི་མྱ་ངན་སེལ་མི་བྱེད། །ནོར་འདོད་
པ་ལ་སྦྱིན་མི་བྱེད། །འཁོར་རྣམས་ཀྱི་ནི་དོན་མི་བྱེད། །གཞན་གྱི་བློ་དང་མཐུན་མི་འཇུག་ཡོན་ཏན་བསྔགས་པ་སྨྲ་མི་བྱེད། །རྐྱེན་དུ་འཚམ་པར་ཚར་མི་གཅོད། །རྫུ་འཕྲུལ་སྡིགས་སོགས་མ་བྱས་དང། །གཞན་ལ་ཆོས་དང་ཟང་ཟིང་གིས། །སྐྱོང་བར་འོས་པ་མ་བསྐྱང་དང། །
གཞན་གྱིས་གནོད་པ་ཁོ་ན་འཛིན་ཞིང། །རིས་སུ་བཅད་ནས་ཆགས་སྡང་བྱེད། །དམ་པ་མ་བསྟེན་ཐོས་བསམ་དོར། །ཟས་གོས་སོགས་ལ་སྤྱོད་པའི་ཚེ། །གཞན་དོན་བསམ་པས་མ་ཟིན་དང། །སྦྱིན་སོགས་ཆོས་ལ་སྤྱོད་པའི་ཚེ། །སེམས་བསྐྱེད་ཀྱིས་ནི་མ་ཟིན་དང། །མཁན་
སློབ་ལ་སོགས་བརྫུན་གྱིས་བསླུས། །གཞན་དག་དགེ་བར་འདོད་དུ་གཞུག་བྱང་ཆུབ་སེམས་དབང་མི་སྙན་བརྗོད། །སེམས་ཅན་གཞན་ལ་གཡོ་སྒྱུ་བྱས། །གཞན་ལ་བརྫུན་སྨྲ་མི་སྤོང་དང། །དེ་ལ་གཡོ་སྒྱུ་མ་བཀག་དང། །བྱང་སེམས་བསྔགས་པ་མ་བརྗོད་དང། །འདུལ་
བྱ་ཐེག་ཆེན་འཛིན་མི་འཇུག་སྨོན་སེམས་ཐུན་དྲུག་མ་བསྐྱེད་དང། །ཕན་ཡོན་ཐུན་དྲུག་མ་དྲན་དང། །སེམས་ཅན་བློ་ཡིས་སྤངས་པ་དང། །ཚོགས་གཉིས་གསོག་ལ་མི་བརྩོན་སོགས། །སེམས་བསྐྱེད་འཕེལ་ཕྱིར་མ་བསླབ་དང། །གཞན་དོན་བརྩོན་པར་མ་བྱས་སོགས་

[024A]༄༅། །འགྲོ་ཀུན་མགྲོན་དུ་གཉེར་པ་ལས། །བསླུས་པའི་ཉེས་ལྟུང་མཐའ་ཡས་པ། །སྔོན་བྱས་མཐའ་དག་མཐོལ་ཞིང་བཤགས། །ད་ནི་སྲོག་དང་བསྔོས་ཏེ་བསྲུང། །ཞེས་པ་ནི་སྔོམས་ཀྱི་ཚིགས་བཅད་དོ། །གསུམ་པ་སྔགས་སྔོམ་གྱི་བསླབ་བྱ་བཤད་པ་
ལ༑ དེའི་མི་མཐུན་ཕྱོགས་གཉིས་ལས། དང་པོ་རྩ་ལྟུང་ནི། སྔགས་ཀྱི་སྔོམ་ལྡན་གྱིས་རྡོ་རྗེ་ཐེག་པའི་བཀའ་དྲིན་མནོས་པ་སྟེ་རྒྱུད་སྡེ་བཞི་གང་རུང་གི་དབང་བསྐུར་བ་དང་རྒྱུད་བཤད་པ་དང་ལས་ཀྱི་མན་ངག་གནང་བའི་སློབ་དཔོན་གསུམ་གང་རུང་ལ་ཡོན་ཏན་ཆེ་
ཆུང་གང་ཡིན་ཀྱང་རུང་སྔགས་ཀྱི་ཆོས་ཀྱི་འབྲེལ་བ་རྒྱུ་མཚན་དུ་བྱས་ནས་སྒོ་གསུམ་གུས་པས་བསྙེན་བཀུར་བའི་ཞིང་གོང་མར་འཛིན་པའི་སྒོ་ནས་བླ་མར་འཛིན་པའི་ཁུར་དེད་ནི་འདིས་ཅི་ཞིག་བྱ་སྙམ་དུ་བོར་བའི་ཀུན་དཀྲིས་ཆེན་པོ་ཚང་བའི་དངོས་གཞིའི་ལྟུང་བ་དེ་
སློབ་དཔོན་བརྙས་པའི་རྩ་ལྟུང་དང། །རང་མི་དགེ་བ་ལ་ཞུགས་པའི་སྒོ་ནས་རང་གི་རྡོ་རྗེ་སློབ་དཔོན་གྱི་ཐུགས་འཁྲུག་པར་བྱས་ན་རྩ་ལྟུང་དང་པོར་འགྱུར་བར་དུས་འཁོར་ནས་གསུངས་ཏེ། དེ་ལ་བླ་མ་དམ་པར་ཤེས་པ་དང་དེ་མི་དགྱེས་པར་ཤེས་པ་དང་ཉོན་མོངས་
པས་བསླད་པའི་ལུས་ངག་གི་ལས་དང་གཞན་གྱི་དོན་མ་ཡིན་པ་དང་རང་གི་དོན་ལྟུར་བླང་བའི་བསམ་པ་དང་སླར་སྦྱང་བསམ་མེད་པ་དྲུག་ཚང་ན་རྩ་ལྟུང་དུ་དཱ་རི་ཀ་བས་འཆད་དོ། །བླ་མ་ལྔ་བཅུ་པ་ནས་བཤད་པ་ལྟར་གྱི་བླ་མའི་བསྟེན་ཚུལ་རྣམས་ཚུལ་བཞིན་དུ་
མ་བྱས་པའི་ཉེས་པ་མང་པོ་ནི་གོ་སླངས་མ་བྲིས་ཏེ། །སྔོམས་ཚིགས་ལས་ཤེས་པར་བྱའོ། །སངས་རྒྱས་ཀྱིས་གསུངས་པའི་སྔོམས་གསུམ་གང་རུང་གི་བཅས་པ་ལས་ཁྱད་དུ་གསོད་འདོད་ཀྱི་ཀུན་སློང་གིས་ཤེས་བཞིན་དུ་འགལ་བར་བྱས་པ་དེ་བདེ་གཤེགས་

[024B] བླ་མས་རང་ལ་ཆེད་དུ་གཏད་པའི་ཆོས་ཀྱི་བསྒོ་བ་བཅག་ནས་ཉེས་སྤྱོད་ལ་འཇུག་ན་རྩ་ལྟུང་གཉིས་པར་དུས་འཁོར་ནས་གསུངས་ཏེ། དེ་ལའང་སྔར་བཤད་པའི་ཁྱད་པར་དྲུག་ཚད་དགོས་པར་དཱ་རིཀ་པས་བཤད་དོ། །བླ་མ་གཅིག་ལས་རྒྱུད་བཞི་
པོ་གང་རུང་གི་དབང་བསྐུར་ཐོབ་པའི་རྡོ་རྗེ་སྤུན་སྔགས་ཀྱི་སྔོམ་ལྡན་ལ་དེར་འདུ་ཤེས་ཏེ་ཞེ་སྡང་གིས་ཀུན་ནས་བསླངས་ནས་དེའི་སྐྱོན་བརྗོད་པ་དེ་ཐུན་ཕ་རོལ་བོས་ཐོས་ནས་དོན་གོ་བའི་དེ་རྡོ་རྗེ་སྤུན་ལ་ཁྲོས་ནས་སྐྱོན་བརྗོད་པའི་དེ་དང། དེ་ལ་དབང་དུས་གཅིག་དང་དཀྱིལ་འཁོར་
གཅིག་ཏུ་ཐོབ་མི་དགོས་པར་བཤད་དོ། །དུས་འཁོར་ནས་བཤད་བའི་རྩ་ལྟུང་གསུམ་པའང་འདི་དང་འདྲ་བར་གསུངས་ཀྱང། ཊཱ་རིཀ་པས་སྔར་གྱི་ཆོས་དྲུག་གི་སྟེང་དུ་རྡོ་རྗེ་སྤུན་ཡིན་པ་སྟེ་ཆོས་བདུན་ལྡན་དང་ཞེ་སྡང་གིས་སྤུན་གྱི་བཀའ་བསྒོ་བ་བཅག་པ་ལ་འཆད་དེ། དེའི་ལྟར་ན་དང་པོ་
གཉིས་གྲོགས་དམ་པར་ཤེས་པ་དང། དེའི་བཀའ་བསྒོ་བ་བཅག་པ་ཞེས་པས་བརྗེའོ། །ཞེས་དངོས་གྲུབ་ཀྱི་སྙེ་མར་གསུངས་སོ། །སེམས་ཅན་གང་ཡང་རུང་བ་གཅིག་ལ་དམིགས་ནས་འདི་བདེ་བ་ཐམས་ཅད་དང་བྲལ་ན་སྙམ་པའི་སེམས་བསྐྱེད་ནས་བྱམས་པ་བཏང་བ་ནི་སེམས་
ཅན་ལ་བྱམས་པ་སྤོང་བའི་དེ་དང། དུས་འཁོར་ནས་བཤད་པའི་རྩ་ལྟུང་བཞི་བའང་འདི་དང་འདྲ་སྟེ། དཱ་རིཀ་པས་ཉིན་ཞག་གཅིག་ཚུན་ཆད་དུ་བྱམས་པ་སླར་མ་སྐྱེད་པ་ལ་བཤད་དོ། །འདིར་སྔོམས་ཚིག་ལས། སེམས་ཅན་ལ་ནི་ཁྲོས་པ་དང། །ཞེས་བྱུང་བ་ནི་དཔྱད་
དགོས་སོ། །བདག་གིས་སེམས་ཅན་མཐའ་ཡས་པའི་དོན་དུ་བྱང་ཆུབ་བསྒྲུབ་པར་མི་ནུས་སྙམ་ནས་སྨོན་སེམས་སྤོང་བ་ནི་བྱང་ཆུབ་ཀྱི་སེམས་དོར་བའི་དེ་དང། དུས་འཁོར་ནས་དེ་ཁོ་ན་ཉིད་མེད་པར་དབང་པོ་གཉིས་སྦྱོར་གྱི་བདེ་བས་སངས་རྒྱས་པར་འདོད་པའི་བསམ་

[025A]༄༅། །པས་ཀུན་ནས་བསླང་སྟེ་ས་བོན་ཁུ་བ་ཉམས་པར་བྱས་པ་ནི་རྩ་ལྟུང་ལྔ་པར་གསུངས་ཏེ། ཊཱ་རིཀ་པས་མི་འགྱུར་བའི་བདེ་བའི་རང་བཞིན་ཤེས་པ་དང་འགྱུར་བའི་བདེ་བ་ཙམ་དང་དུ་བླང་བའི་བསམ་པ་དང་དེ་ལ་ལེགས་པར་འཛིན་པ་དང་གསང་དབང་
སོགས་ཀྱི་ཆེད་མ་ཡིན་པ་སྟེ་བཞི་དང་ལྡན་ན་རྩ་ལྟུང་དུ་འཆད་དོ། །རང་གི་འགྲུབ་མཐའ་གསང་སྔགས་དང་གཞན་གྱི་གྲུབ་མཐའ་ཕར་ཕྱིན་གྱི་ཐེག་པའི་ཆོས་ཏེ་ཐེག་པ་གསུམ་གྱི་བཀའ་གང་ཡང་རུང་བ་ལ་དམིགས་ནས་འདི་ནི་སངས་རྒྱས་ཀྱིས་གསུངས་པ་མིན་ནོ་ཞེས་བསམ་པ་
ཐག་པ་ནས་སྐུར་བ་འདེབས་པ་ནི་ཆོས་སྤོང་བའི་དེ་དང། སྔགས་དང་ཕར་ཕྱིན་གྱི་ཐེག་པའི་དེ་ཁོ་ན་ཉིད་གཉིས་ལ་མཆོག་དམན་དུ་བཟུང་ནས་སྨོད་པ་ནི་རྩ་ལྟུང་དྲུག་པར་དུས་འཁོར་ནས་བཤད་དོ། །དབང་བསྐུར་ནས་སྨིན་པར་མ་བྱས་པ་གསང་བ་བསྒྲགས་པ་
ལམ་དད་པ་སྐྱེ་བའི་སེམས་ཅན་ལ་དེར་འདུ་ཤེས་ཏེ་གཞན་འདུལ་བའི་དགོས་པ་ཆེན་པོ་དང་མི་ལྡན་པར་ཐུན་མོང་མ་ཡིན་པའི་གསང་བ་བསྒྲགས་པ་དེ་ཡུལ་གྱིས་དོན་གོ་བ་ལས་གྱུར་བའི་དེ་གསང་བ་སྒྲོག་པའི་དེ་དང། དུས་འཁོར་ནས་བཤད་པའི་རྩ་ལྟུང་བདུན་
བ་ཡང་འདི་དང་འདྲ་འམ་སྙམ་མོ། །རང་གི་ཕུང་པོ་ལ་རྒུད་པར་བྱ་བའི་བསམ་པས་གདུང་བའི་ཐབས་གང་ཡང་རུང་བའི་སྒོ་ནས་གདུང་བར་བྱས་པས་སྡུག་བསྔལ་བར་གྱུར་བ་དང། གཙང་མི་གཙང་ལ་སོགས་པའི་རྒྱུ་མཚན་གྱིས་ཕུང་པོ་ལྔ་དེ་བཞིན་གཤེགས་
བ་ལྔར་བསྒོམ་དུ་མི་རུང་ཞེས་དེ་གཉིས་སོ་སོར་འབྱེད་པའི་བརྙས་པ་བྱས་པ་གང་རུང་ནི་ཕུང་པོ་བརྙས་པའི་དེ་དང། དུས་འཁོར་གྱི་བརྒྱད་པ་ཡང་འདིའི་དང་པོ་དང་འདྲ་བར་བཤད་དོ། །སྟོང་ཉིད་ཟབ་མོ་ལ་ཡིད་མཆེས་ནས་སྤོད་བ་ནི་སྟོང་པ་ཉིད་སྤོང་

[025B] རྩ་ལྟུང་དགུ་པ་ཡང་སྦྱིར་ཆོས་ཀྱི་བདག་མེད་ཙམ་སུན་ཕྱུང་བ་ལ་བྱའི་དབུ་སེམས་ཕན་ཚུན་དུ་གྲུབ་མཐའ་ལ་སུན་འབྱིན་མཛད་པ་རྣམས་ལ་མི་བྱའོ་ཞེས་དངོས་གྲུབ་སྙེ་མར་གསུངས་སོ། །དུས་འཁོར་གྱི་དགུ་པ་ཡང་འདི་དང་འདྲའོ། །དཀོན་མཆོག་
གསུམ་དང་བླ་མ་སྨོད་པ་དང་བསྟན་པ་འཇིག་པ་སོགས་ཀྱི་སེམས་ཅན་མངོན་སྤྱོད་བྱ་བའི་ཡུལ་གདུག་པ་ཅན་རྣམས་ལ་མཛའ་བོར་བྱས་ནས་ལུས་ངག་གིས་བྱམས་པར་བྱེད་པ་ནི་གདུག་པ་ཅན་ལ་བྱམས་པར་བྱེད་པའི་དེ་དང། དེ་འདྲ་བ་དེ་ལ་མངོན་སྤྱོད་བྱེད་པའི་ཚེ་
ནའང་སྙིང་རྗེ་ཆེན་པོ་སྐྱེད་དགོས་པར་གསུངས་པས་སེམས་ཀྱིས་བྱམས་པར་བྱེད་པ་ལ་ལྟུང་བར་བཅས་པ་མིན་ནོ་ཞེས་དངོས་གྲུབ་སྙེ་མར་གསུངས་སོ། །དུས་འཁོར་ནས་སྒྱུ་ཡི་བྱམས་བ་བསྟེན་པ་ལ་རྩ་ལྟུང་བཅུ་བར་གསུངས་ཏེ། དེའི་དོན་ནི་ཞེ་ལ་གདུག་པ་འཛིན་ཞིང་
ཁ་ལ་བྱམས་པ་བྱེད་པ་སྟེ་ཁ་ཞེ་མི་མཐུན་པའི་བྱམས་པ་བསྟེན་པ་ལ་བཤད་དོ། །དཱ་རིཀ་པས་རྙེད་པ་དང་ཚིགས་བཅད་ལྟུར་ལེན་པའི་ཚུལ་གྱིས་དམ་ཚིག་ལ་སོགས་པ་བསྲུང་བ་ལྟར་བྱས་ནས་ལྐོག་ཏུ་མི་དགེ་བ་བྱེད་པ་ལ་བཤད་དོ། །ཆོས་ཀྱི་བདག་མེད་པའི་ལྟ་བ་ཡོད་བཞིན་
དུ་མ་བསྐྱངས་པར་ཞག་གཅིག་འདས་བའི་དེ་ནི་སྟོང་ཉིད་ཀྱི་ལྟ་བ་མ་བསྐྱངས་པའི་དེ་དང། དུས་འཁོར་གྱི་ལུགས་ལ། མི་འགྱུར་བའི་བདེ་བ་འཇིག་རྟེན་ཀྱི་དཔེར་བྱ་བ་དང་བྲལ་བ་བྱིན་པ་ལ་ཐེག་ཚོམ་དང་ཡིད་གཉིས་ཀྱི་དབང་གིས་དང་དུ་མི་ལེན་ཞིང་རྟོག་པར་བྱེད་ན་རྩ་ལྟུང་བཅུ་
གཅིག་པར་དཱ་རི་ཀ་པས་བཤད་དོ། །འདིར་སྡོམས་ཚིག་ལས། བདེ་བ་ཆེན་པོའི་གདམས་ངག་དང། །སྟོང་ཉིད་ཚོལ་བར་མ་བྱས་དང། །ཞེས་བྱུང་བ་ནི། དངོས་གྲུབ་སྙེ་མ་ལས། སྔགས་ཀྱི་སྔོམ་ལྡན་སྦྱངས་ན་སྟོང་ཉིད་གོ་ནུས་པའི་ཤེས་རབ་དད་ལྡན་པ་ཡིན་ན་

[026A]༄༅། །ཆོས་ཀྱི་བདག་མེད་ཀྱི་ལྟ་བ་མ་བཙལ་ན་རྩ་ལྟུང་མི་འབྱུང་ཡང་ཉེས་པ་ཅིག་འབྱུང་བར་གསལ་ལ། ཞེས་གསུངས་པས་རྩ་ལྟུང་མིན་པར་སེམས་སོ། །ཐེག་ཆེན་གྱི་སྣོད་རུང་གི་སེམས་ཅན་ཐེག་པ་མཆོག་གི་གདམས་པ་འགའ་ཞིག་ལ་དད་པ་
ལ་དེའི་འདུན་བཟློག་འདོད་ཀྱི་བསམ་པས་སེམས་སུན་འབྱིན་པའི་ཐབས་བྱས་ནས་འདུན་པ་ལོག་པ་ལས་གྱུར་བའི་དེ་ནི་དད་ལྡན་སུན་འབྱིན་པའི་དེ་དང། དུས་འཁོར་ནས་དག་པའི་སེམས་ཅན་རྣལ་འབྱོར་པ་ལ་དེའི་མདུན་དུ་སྐྱོན་བརྗོད་ནས་སེམས་སུན་ཕྱུང་བ་ནི་
རྩ་ལྟུང་བཅུ་གཉིས་པར་བཤད་དོ། །ཚོགས་འཁོར་རམ་དཔའ་བོའི་སྟོན་མོའམ་དཔའ་མོའི་སྟོན་མོའི་ཆོ་ག་ཚུལ་བཞིན་དུ་བྱེད་པའི་ཚེ་དམ་རྫས་བཟའ་བཏུང་ཤ་ལྔ་ལ་སོགས་པ་བསྟབས་པའི་ཚེ་མི་གཙང་བའི་བསམ་བའམ་ཐེ་ཚོམ་ཟོས་ནས་དང་དུ་མི་ལེན་དང་
རྒྱུད་ནས་བཤད་པ་ལྟར་གྱི་རིག་མ་སྟེན་པའི་ནུས་པ་ཐོབ་པ་དང་དགག་བྱ་གཞན་མེད་པར་ཚོགས་འཁོར་གྱི་སྐབས་སུ་རིག་མས་འདོད་པ་བསྟབས་པ་དང་དུ་མ་བླངས་པ་གང་རུང་ལས་གྱུར་བའི་དེ་ནི་བླ་མེད་ཐུན་མོང་མིན་པའི་དབང་དུ་བྱས་པའི་དམ་རྫས་ཚུལ་བཞིན་
མ་བསྟེན་པའི་དེ་དང། དུས་འཁོར་གྱི་བཅུ་གསུམ་པ་ཡང་འདི་དང་འདྲའོ། །ཡིད་ཀྱི་རྣལ་འབྱོར་སྒོམ་པ་ཡོད་ན་དེ་ཙམ་གྱིས་རྡོར་དྲིལ་སོགས་ཀྱི་དགོས་པ་འགྲུབ་པས་རྡོར་དྲིལ་ཕྱག་རྒྱའི་དམ་ཚིག་སོགས་བསྟེན་མི་དགོས་ཞེས་སླད་ནས་དེ་དག་མི་བསྟེན་པར་དོར་བ་ནི་
རྣལ་འབྱོར་གྱི་རྒྱུད་དང་ཐུན་མོང་བའི་དམ་རྫས་ཚུལ་བཞིན་མ་བསྟེན་པའི་དེ་དང། བུད་མེད་ཚད་ཉིད་པ་གང་ཡང་རུང་བ་གཅིག་ལ་སྐྱོན་གདགས་འདོད་ཀྱི་ཀུན་སློང་གིས་བུད་མེད་ཀྱི་རྟེན་སྦྱིལ་སྨོད་ཚིག་ཏུ་འགྲོ་བའི་སྐྱོན་བརྗོད་པ་དེ་ཡུལ་བུད་མེད་ཀྱིས་

[026B] བླ་མེད་ཐུན་མོང་མིན་བའི་བུད་མེད་སྨོད་པའི་དེ་དང། དུས་འཁོར་གྱི་རྩ་ལྟུང་བཅུ་བཞི་པ་ཡང་འདི་དང་འདྲའོ། །རྡོ་རྗེ་ཕག་མོ་ལ་སོགས་པ་འཇིག་རྟེན་ལས་འདས་པའི་ལྷ་བུད་མེད་ཀྱི་གཟུགས་འཛིན་པ་ལ་སྐྱོན་གདགས་འདོད་
ཀྱི་ཀུན་སློང་གིས་སྐྱོན་གང་ཡང་རུང་བ་བརྗོད་པ་ནི་རྒྱུད་སྡེ་གོང་མ་གཉིས་ཀའི་ཐུན་མོང་གི་རྩ་ལྟུང་བཅུ་བཞི་པའོ། །གཉིས་པ་སྤོམ་པོའི་ལྟུང་བ་ནི་མཐའ་ཡས་པ་ཅིག་ཡོད་ཀྱང་སྦོམ་པོའི་སྡེ་ཚན་དུ་གཏོགས་པའི་ཁ་ན་མ་ཐོ་བའི་སྒོ་ཆེ་བ་རྣམས་བསྡུས་ནས་སྟོན་
པ་ནི༑ རིག་མ་དབང་གིས་སྨིན་པར་བྱས་ནས་དམ་ཚིག་དང་སྡོམ་པ་ལ་བཀོད་པ་སོགས་ཀྱིས་ཡོངས་སུ་མ་སྦྱངས་བར་རང་གི་མཐུ་ཙམ་གྱིས་སྟེན་པའམ། སྨིན་ཡང་ན་བ་དང་བརྟུལ་བཞུགས་ལ་གནས་པ་ལ་སོགས་པའི་དབང་གིས་བསྟེན་པ་བདག་གིར་མི་
བྱེད་བཞིན་དུ་ནན་གྱིས་སྤྱོད་པའམ། ཡན་ལག་ལ་སོགས་པའི་སྒོ་ནས་འཕྱ་ཞིང་དེའི་སེམས་ཞུམ་པར་འགྱུར་བའི་བཞད་གང་བྱེད་ན་སྤོམ་པོ་དང་པོ་དང། ལྷའི་ང་རྒྱལ་མེད་པ་དང་བྱིན་གྱིས་མ་བརླབས་པ་དང་མ་དད་པའི་མདུན་དང་ཁྱད་པར་གྱི་དུས་མ་ཡིན་པ་
སོགས་རིག་མ་སྟེན་ཚུལ་རྒྱུད་ནས་གསུངས་པ་ལྟར་མ་བྱས་པར་ལོངས་སྤྱོད་སྦྱིན་པ་ནི་གཉིས་པ་དང། དབང་མ་ཐོབ་པའམ་ཐོབ་ཀྱང་།ཨ་དད་པས་བྲིས་སྐུ་དང། གླེགས་བམ་དང་རྒྱན་དྲུག་སོགས་གསང་བའི་རྫས་སམ་ཕྱག་རྒྱ་འཆིང་བསྟོན་གསུམ་པ་དང། ཚོགས་འཁོར་
རམ་དཔའ་བོ་དང་དཔའ་མོའི་སྟོན་མོའི་དུས་སུ་ཕན་ཚུན་རྩོད་པ་བྱེད་ན་བཞི་པ་དང། དང་ལྡན་སྣོད་རུང་གི་གང་ཟག་གིས་ཆོས་འདྲི་བ་ན་ཤེས་བཞིན་དུ་ཆོས་གཞན་སྟོན་པ་ནི་ལྔ་པ་དང། གསང་སྔགས་ལ་སུན་འབྱིན་བྱེད་པའི་ཉན་ཐོས་ཀྱི་ཐེག་པ་པའི་ནང་དུ་

[027A]༄༅། །ཞག་དྲུག་གནང་པ་ལས་ལྷག་ཞག་བདུན་གནས་པར་བྱེད་པ་ནི་དྲུག་པ་དང། ལྷའི་སྒྲུབ་ཐབས་ཙམ་ཞིག་ལ་བརྟེན་ནས་རྣལ་འབྱོར་མི་ཤེས་པར་རྣལ་འབྱོར་བར་མངོན་པའི་ང་རྒྱལ་བྱེད་པ་ནི་བདུན་པ་དང། སྦོམ་པོ་འདི་ད་ལྟ་འབྱུང་ཉེ་བར་སྣང་ངོ་
ཞེས་རྗེ་བདག་ཉིད་ཆེན་པོས་གསུངས་སོ། །དབང་གིས་མ་སྨིན་པའི་སྔགས་ལ་མི་དད་པ་ལ་དབང་བསྐུར་བའམ་སྨིན་ཡང་སྔགས་ལ་མི་དད་པར་ཕྱིའི་ཆོས་ལ་མོས་པ་ལ་སྔགས་ཀྱི་གསང་བ་སྟོན་པ་ནི་སྦོམ་པོ་བརྒྱད་པའོ། །དམ་ཚིག་དག་དང་མི་ལྡན་པའི།།
རིག་མ་སྟེན་པར་དགའ་བ་དང། །ཞེས་སོགས་ཀྱིས་བཤད་པའི་སྦོམ་པོ་རྣམས་ལས་སྔར་བཤད་པའི་སྦོམ་པོ་བརྒྱད་དུ་མ་འདུས་པའི་སྦོམ་པོ་གསུམ་ནི། དམ་ཚིག་སྔར་ཐོབ་ཀྱང་ཉམས་ནས་དེ་དང་མི་ལྡན་པ་ལ་དབང་དང་འབྲེལ་བ་གསུམ་དགོས་པ་ཁྱད་
པར་ཅན་མེད་པར་སྟོན་པ་དང། གྲངས་དང་དུས་དང་མཚན་མ་གང་རུང་གི་བསྙེན་པ་དང་སྦྱིན་སྲེག་དང་ལྷའི་རྣལ་འབྱོར་སོགས་དག་པར་མ་བྱས་པར་གཞན་ལ་དབང་བསྐུར་བ་སོགས་ལ་འཇུག་པ་དང། སྡོམ་པ་འོག་མ་གཉིས་ཀྱི་བཅས་པ་ལས་
དགོས་པ་མེད་པར་འདའ་བ་སྟེ་སྦོམ་པོ་གསུམ་མོ། །གཞན་རྣམས་ནི་སྔར་གྱི་སྦོམ་པོ་བརྒྱད་དུ་བསྡུས་པར་རྗེ་བདག་ཉིད་ཆེན་པོས་གསུངས་པས་དེང་སང་གི་ཕྱིར་བཅོས་ཀྱི་ཆོ་ག་འགའ་ཞིག་ལས། གང་ཞིག་ཕྱག་རྒྱ་མི་མཁས་ལ། །
ལུས་ཀྱི་ཕྱག་རྒྱ་སྟོན་པ་དང། །ཞེས་པའི་རྐང་པ་གཉིས་བྱུང་བ་ནི་ལྷག་པ་ཡིན་ཏེ། དེ་ནི་སྔར་གྱི་སྦོམ་པོ་གསུམ་པར་བསྡུས་པའི་ཕྱིར་རོ། །གཞན་ཡང། རྩ་བ་དང་ཡན་ལག་གི་དམ་ཚིག་རྣམས་ལ་བསྔོ་བ་གྲང་ཐུན་དྲུག་ཏུ་མ་བྱས་

[027B] རིགས་ལྔ་སོ་སོའི་དམ་ཚིག་བཅུ་དགུ་ལས་འདའ་བའི་ལྟུང་བ་རྣམས་ནི་སྡོམ་ཚིག་ལྟར་དང། ཡན་ལག་གི་དམ་ཚིག་ལ་གསུམ་ལས་སློང་བའི་དམ་ཚིག་ལས་འདས་པ་ནི། བསླབ་པའི་གཞི་ལྔ་མ་བསྲུང་བ་དང། སྒོ་གསུམ་གྱི་བྱ་བ་མ་ཡིན་
བ་སྟེ་ཉེས་སྤྱོད་ཐམས་ཅད་མ་སྤང་བ་དང། བསྟེན་པའི་དམ་ཚིག་ལས་འདས་པ་ནི། བཤེས་གཉེན་དམ་པ་མ་བསྟེན་པ་དང། རྣལ་འབྱོར་བ་རྣམས་ལ་བསྙེན་བཀུར་མ་བྱས་པ་དང། དགེ་བའི་ལས་ལམ་བཅུ་ལ་མི་བརྩོན་པ་དང། སྤོང་བའི་
དམ་ཚིག་གཞན་ལས་འདས་པ་ནི། ཐེག་དམན་གྱི་ལམ་དེས་རང་བགྲོད་པར་འདོད་པ་སོགས་ཐེག་ཆེན་ལས་ལྡོག་པའི་རྒྱུ་བཞི་མ་སྤང་བ་དང། འདས་མ་འདས་ཀྱི་ལྷ་དང་ལྷ་མིན་དང་གསང་བ་གནོད་སྦྱིན་རྣམས་ལ་བརྙས་བ་དང། ཕྱག་རྒྱ་སྟེ་ལྷའི་གཟུགས་བྲིས་
པ་སོགས་དང། ལྷའི་བཞོན་པའི་གཟུགས་སུ་བྱས་པ་དང་བླ་མའི་བཞོན་པ་དང། ལྷའི་ཕྱག་མཚན་གྱི་རལ་གྲི་སོགས་མཚོན་ཆ་དང། ལྷའི་ཕྱག་མཚན་འཁོར་ལོ་རྡོ་རྗེ་སོགས་མཚན་མ་རྣམས་ལ་འགོམ་པའམ་ཟོས་པ་དང། དམན་མ་སྟེ་མཆོག་
རྫས་རྙིང་བ་དང་ལྷའི་གྲིབ་མ་སོགས་རྐང་བས་བརྗིད་བ་དང་སྟེང་དུ་འདུག་པ་དང་སྟེང་དུ་ཡོ་བྱད་གཞན་གཞག་པ་སོགས་དང། གཞན་ཡང། དུས་འཁོར་ནས་བཤད་པའི་རིགས་སོ་སོའི་དམ་ཚིག་ནི། རྡོ་རྗེའི་རིགས་ལ་རྡོ་རྗེ་དྲིལ་བུ་ཕྱག་རྒྱ་བླ་མ་བཟུང་
བ་བཞི་དང། རིན་པོ་ཆེའི་རིགས་ལ། རིན་ཆེན་ལྕགས་ཟངས་བ་ལང་རྟ། །གླང་ཆེན་བུ་མོ་ནོར་འཛིན་དང། །འདོད་པའི་ཆུང་མ་རང་གི་ཤ་སྦྱིན་བ་རྣམ་པ་བཅུ་རུ་འདོད། །ཅེས་པ་ལྟར་སྦྱིན་པ་བཅུ་སྦྱིན་པ་དང། འཁོར་ལོའི་རིགས་ལ་ཤ་ལྔ་དང་

[028A]༄༅། །བདུད་རྩི་ལྔ་དང་ལུས་དང་དབང་པོའི་ཚོགས་བསྲུང་བ་དང། པདྨའི་རིགས་ལ་འཛག་པ་མེད་པའི་ཚངས་སྦྱོད་ཀྱི་སྡོམ་པ་སྐྱོང་བ་དང། རལ་གྲིའི་རིགས་ལ་དཀོན་མཆོག་སོགས་མཆོད་པ་སྟེ། དེ་དག་ལས་གཞན་དང་མི་འདྲ་བ་
འགའ་ཞིག་དང། གཞན་ལ་མེད་པ་རྒྱལ་བ་བསྐྱེད་མཛད་རྡོ་རྗེ་རྩེ་གཅིག་པའི་རིགས་ལ་སྟོང་པ་དང་སྙིང་རྗེའི་བདག་ཉིད་ཅན་གྱི་ཕྱག་ཆེན་གྱི་དངོས་གྲུབ་བསྐྱེད་པར་གསུངས་པ་ལས་འདས་པ་རྣམས་དང། སྲོག་གཅོད་དང། མ་བྱིན་ལེན་དང། ལོག་
གཡེམ་དང། རྫུན་སྨྲ་དང། ཆང་འཐུང་བ་སྟེ་སྡིག་པ་ལྔ་དང། རྒྱན་དང་ཤོ་དང་མིག་མང་བྱེད་པ་དང། རྣམ་གསུམ་མ་དག་པའི་ཤ་ཟོས་པ་དང། དག་འཚལ་གང་དྲན་སྨྲ་བ་དང། ཕ་མའི་མཚུན་འཐོར་བྱེད་པ་དང། ཕྱུག་གསོད་དམར་
མཆོད་བྱེད་པ་སྟེ་ཉེ་བའི་སྡིག་པ་ལྔ་དང། བ་ལང་དང། བྱིས་པ་དང། བུད་མེད་དང། སྐྱེས་པ་གསོད་པ་དང། སྐུ་གསུང་ཐུགས་རྟེན་བཤིགས་པ་སྟེ་གསོད་པ་ལྔ་དང། དམ་ཆོས་དང་སངས་རྒྱས་ལ་མ་དད་པ་དང། གྲོགས་ལ་འཁོན་པ་དང་
རྗེ་བོ་ལ་འཁོན་པ་དང། དགེ་འདུན་ལ་འཁོན་པ་དང། རང་ལ་ཡིད་རྟོན་པ་རྣམས་བསླུ་བ་སྟེ་འཁུ་བ་ལྔ་དང། གཟུགས་དང། སྒྲ་དང། དྲི་དང། རོ་དང། རེག་བྱ་ལ་ཆགས་པ་ནི་འདོད་པ་ལྔ་སྟེ་བརྟུལ་བཞུགས་ཉི་ཤུ་རྩ་ལྔ་མ་བསྲུང་བ་རྣམས་
དང༑ བདེ་མཆོག་རྩ་རྒྱུད་ནས་བཤད་པའི་དམ་ཚིག་བརྒྱད་ནི། ཞིང་ཁྱད་པར་ཅན་ན་གནས་པའི་རྣལ་འབྱོར་ཕོ་མོ་མཐོང་བ་ན་གཡོན་དུ་བཞག་ནས་འགྲོ་བ་དང། བུད་མེད་དག་མཐོང་བ་ན་དངོས་སམ་ཡིད་ཀྱིས་གཡོན་བསྐོར་ལན་གསུམ་བྱ་ཞིང་

[028B] ཁྱོད་མ་བདག་ནི་བུ་ཡིན་དེ། །ཇི་སྲིད་བྱང་ཆུབ་འབྱུང་བར་དུ། །བྱང་ཆུབ་ཡན་ལག་ནུ་མ་ལས། །བྱུང་བའི་རང་གི་འོ་མས་སྐྱོངས། །ཞེས་ལན་གསུམ་གསོལ་བ་གདབ་པ་དང། གཞན་ཡང། རྐང་པ་གཡོན་པ་སྔོན་དུ་འདོར། །ལག་
བ་གཡོན་པ་ཡོངས་སུ་སྒྱུར། །གཡོན་གྱི་སྤྱོད་པས་རབ་མཆོད་ཅིང། །གཡོན་པས་འཁྱུད་པ་རྩམ་དང་ནི། །གཡོན་པ་ཡིས་ནི་མཆོད་ཅིང་ཟ། །ཞེས་སོགས་ཀྱི་གཡོན་པའི་ཀུན་སྦྱོད་དང། བདེ་མཆོག་གི་རྒྱུད་དུ་དབང་བསྐུར་བའི་སྒྲུབ་པ་པོ་དང་སློབ་དཔོན་ལ་
བརྙས་སྨོད་མི་བྱ་བར་ཅི་ནུས་པས་མཆོད་པ་ནི་དམ་ཚིག་དང་པོ་དང། འདོད་པ་ལ་ཆགས་ཤིང་རྨོངས་པས་རིག་མ་གཞན་དང་ཀུན་ཏུ་སྦྱོར་བ་སྤོང་བ་ནི་དམ་ཚིག་གཉིས་པ་དང། དེ་ཁོ་ན་ཉིད་ཀྱི་དོན་རྟོགས་པ་སྐྱོང་བ་དང་མ་བྲལ་བར་བྱེད་པ་ནི་དམ་ཚིག་གསུམ་པ་དང་
ཕོ་ཉའི་ལམ་ལས་གཞན་དུ་བཀྲ་མི་ནུས་པ་ནི་དམ་ཚིག་བཞི་པ་དང། དེ་ལྟ་བུའི་སྒོ་ནས་ལས་དང་ཡེ་ཤེས་ཀྱི་ཕྱག་རྒྱལ་འདོད་པ་སྦྱོད་པ་ནི་དམ་ཚིག་ལྔ་པ་དང། རྡོ་རྗེ་དང་པདྨ་འདུས་པའི་དུས་སུ་ཇི་སྲིད་དུ་ལྷན་སྐྱེས་ཀྱི་བདེ་བ་འདྲེན་པའི་ནུས་པ་མ་རྫོགས་པ་དེ་སྲིད་
དུ་འདོད་པའི་དབང་ཕྱུག་མ་དང་འབྲལ་བར་མི་བྱ་བ་ནི་དམ་ཚིག་དྲུག་པ་དང། སྦྱི་བོ་ནས་བྱང་སེམས་འཛག་པའི་དུས་སུ་གསང་གནས་ཀྱི་རྩེ་ནས་ཕྱི་རོལ་ཏུ་མི་འབྲལ་བར་བྱེད་པ་ནི་དམ་ཚིག་བདུན་པ་དང། ཡུམ་གྱི་པད་མ་ནས་བྱང་སེམས་ལྕེས་བླངས་ཏེ་
འཐུང་བའི་ཚེ་བ་ཙོག་པའི་འདུ་ཤེས་མི་བྱ་བ་ནི་དམ་ཚིག་བརྒྱད་པའོ། །དེའི་གཡོན་པའི་དམ་ཚིག་མ་གཏོགས་པ་གཞན་རྣམས་ཕ་རྒྱུད་དང་ཐུན་མོང་པར་སྤེས་དོན་ཀུན་གསལ་དུ་གསུངས་ཤིང། སྔར་བཤད་པའི་དམ་ཚིག་གི་ནང་དུ་བྱུང་མ་བྱུང་གཉིས་ཡོད་

[029A]༄༅། །པ་ཤེས་དགོས་ལ། དེ་དག་ལས་འདས་པའི་ལྟུང་བ་རྣམས་ཀྱང་ཕམ་པ་དང་སྦོམ་པོའི་སྔེར་གཏོགས་སོ། །གཞན་ཡང། ལེགས་གྲུབ་ཀྱི་རིག་སྔགས་ཀྱི་འདུལ་བ་རིམ་པར་ཕྱེ་བ་ལས། དེ་ནས་གཞན་ཡང་གང་ཞིག་ལ། །གནས་ན་ཟློས་པ་པོ་
རྣམས་ཀྱིས། །དངོས་གྲུབ་མྱུར་དུ་ཐོབ་འགྱུར་བའི། །གསང་སྔགས་ཟློས་པའི་འདུལ་བ་བཤད། །སྒྲུབ་པས་གསང་སྔགས་ཐམས་ཅད་དང། །ལྷ་རྣམས་དག་ནི་ཐམས་ཅད་དང། །ཟློས་པ་བདག་ཉིད་ཆེན་པོ་ལ། །མཁས་པས་ཞེ་སྡང་མི་བྱའོ། །མཁས་པས་
གསང་སྔགས་ཆོག་དང། །གསང་སྔགས་རང་བཟོར་མི་བྱ་ཞིང། །རང་བཞིན་ངན་པའི་མི་དག་ལ། །བརྙས་པར་ཡང་ནི་མི་བྱའོ། །བླ་མ་དཀྱིལ་འཁོར་སྟོན་པ་ནི། །སྤྱོད་པ་དྲན་པར་གྱུར་ན་ཡང། །དག་གམ་ཡང་ན་ཡིད་ཀྱིས་སུ། །ནམ་ཡང་སྨད་པར་
མི་བྱའོ། །མཁས་པས་རིག་སྔགས་དག་ལ་ནི། །ཁྲོས་ནས་གནན་དང་བཅིང་བ་དང། །བཅད་པ་དང་ནི་ཚར་གཅོད་དང། །དྲག་སྦྱོད་དེ་དང་དེ་མི་བྱ། །གཞན་གྱིས་རྗེས་སུ་མ་གནང་བར། །གསང་སྔགས་གཟུང་བར་མི་བྱ་སྟེ། །བསྙེན་བསྐུར་མ་བྱས་
བ་ལ་ཡང། །ཆོག་ཤེས་པས་སྔགས་མི་སྦྱིན། །རྒྱུད་ཤེས་མཁས་པས་གསང་སྔགས་དང། །ཕྱག་རྒྱ་ཆོ་ག་ཞིབ་མོ་དང། །རྒྱུད་དང་དཀྱིལ་འཁོར་བཤད་པ་དང། །དཀྱིལ་འཁོར་མ་ཞུགས་ལ་མི་སྦྱིན། །མཚོན་ཆ་འདྲ་བ་ཐམས་ཅད་དང། །དེ་
བཞིན་སེམས་ཅན་འདྲ་བ་དང། །ཕྱག་རྒྱ་སྣ་ཚོགས་ཐམས་ཅད་དག་བཟའ་བར་མི་བྱ་འགོམ་མི་བྱ། །སྒྲུབ་པ་པོ་ནི་བློ་ལྡན་གྱིས། །སྨན་རྣམས་སྨོད་པར་མི་བྱ་སྟེ། །མི་གཙང་བས་ཀྱང་རེག་མི་བྱ། །རྐང་པས་ཀྱང་ནི་མི་འགོད་དོ། །ཐེག་པ་ཆེན་

[029B] །ཤེས་རབ་ཅན་གྱིས་བརྩད་མི་བྱ། །བྱང་ཆུབ་སེམས་དཔའ་མཐུ་ཆེན་དག་ཐོས་ནས་སུན་ཀྱང་མི་དབྱུང་ངོ། །སྔགས་ཀྱིས་སྒྲུབ་བ་པོ་དག་དང། །ལྷན་ཅིག་ནམ་ཡང་འགྲན་མི་བྱ། །ཉེས་པ་ཆུང་དུ་དག་ལ་ནི། །ཁྲོས་ནས་དྲག་ཤུལ་སྤྱན་མི་བྱ། །
ཟློས་པ་ཆོ་ག་ལ་གནས་པས། །གླུ་གར་རྩེ་མོ་མ་བྱ་སྟེ། །མཛེས་པར་བྱ་ཕྱིར་ཕྲེང་བ་དང། །ཁ་དོག་འཆང་བར་མི་བྱའོ། །འགོང་བ་དང་ནི་མཆོད་པ་དང། །རྒྱུག་པ་དང་ནི་ཚབ་ཕྲལ་དང། །ལུས་ལས་བྱུང་བའི་གནས་ངན་ལེན། །ཐམས་ཅད་ཡོངས་སུ་སྤང་
བར་བྱ། །བདེན་པའི་ཆོས་ལ་གནས་པ་ཡིས། །ལོག་པ་གཏུམ་དང་འགྱུར་དང་རྩུབ། །དབྱེན་གྱི་ཚིག་ཀྱང་སྤང་བ་དང། །དོན་མེད་གཏམ་མང་མི་བྱའོ། །མུ་སྟེགས་ཅན་དང་གནས་པ་དང། །རྩོད་པ་དག་ཀྱང་མི་བྱ་ཞིང། །གདོལ་བ་ལ་སོགས་རིགས་ངན་
དང༑ །གསང་སྔགས་ཟློས་པ་སྨྲ་མི་བྱ། །བློ་ཅན་བཟླས་བརྗོད་བྱེད་པ་ན། །སྔགས་གཡོག་གཅིག་བུ་མ་གཏོགས་པར། །གཞན་དང་ལྷན་ཅིག་དགོས་མེད་པར། །འགའ་དང་ཡང་ནི་སྨྲ་མི་བྱ། །འབྲུ་མར་དག་གིས་ལུས་མི་བསྐུ། །ཏིལ་ཡང་བཟའ་
བར་མི་བྱའོ། །ལ་ཕུག་སྒོག་པ་ཚྭ་དག་དང། །བཅའ་སྒྱུར་རྣམ་པ་ཐ་དད་དང། །ཅུང་པེང་དང་ནི་སྲན་རིལ་དང། །ཏིལ་གྱི་ཅུང་བདེ་ལ་དུ་དང། །དེ་བཞིན་མ་ཤའི་སྲན་ཆད་དག་དངོས་གྲུབ་འདོད་པས་རྣམ་པར་སྦང། །ལོག་འདྲེན་དག་གི་ཟས་ཀུན་དང་
གཏོར་མའི་ཁ་ཟས་ཐམས་ཅད་དང། །ཀྲོ་ས་ར་དང་འོ་ཐུག་ཀྱང། །གསང་སྔགས་ཟློས་པས་རྣམ་པར་སྤང། །ཤིང་རྟ་ལ་སོགས་བཞོན་པ་དང། །པདྨ་ལ་སོགས་བརྫི་མི་བྱ། །ཁ་ཟས་ལྷག་མ་བོར་བ་ལ། །རྐང་པས་ཀྱང་ནི་རེག་མི་བྱ། །སྒེག་པའི་

[030A]༄༅། །ཆོ་ག་ཐམས་ཅད་དང། །ལྷམ་དང་གདུགས་དག་འཆད་བ་དང། །ལུས་ཀྱི་བྱི་བྱད་ཐམས་ཅད་དག་གསང་སྔགས་ཟློས་པས་རྣམ་པར་སྤང། །རྐང་པས་རྐང་པ་ཉེད་པ་དང། །ལག་པས་ལག་པ་མཉེ་མི་བྱ། །བཤང་གཅི་དག་
ནི་ཆུར་མི་དོར། །དེ་དང་ཉེ་བར་དོར་མི་བྱ། །སྙིམ་པ་ཁོ་ནར་མི་བཟའ་སྟེ། །འཁར་བའི་སྣོད་དུའང་བཟའ་མི་བྱ། །ལོ་མའི་རྒྱབ་ཏུའང་མི་བཟའ་ཞིང། །མཁས་པས་ཆགས་པའི་ཟས་མི་བཟའ། །ཁྲི་རྣམས་དང་ནི་ཁྲིའུ་དག་ལ། །སྒྲུབ་པ་བློ་ལྡན་མི་
གཙང་ལ། །གཞན་དད་ཉལ་བར་མི་བྱ་སྟེ། །གན་རྐྱལ་ཁ་སྒྲུབ་ཏུ་ཡང་མིན། །ཡང་དང་ཡང་དུ་མི་བཟའ་སྟེ། །ཧ་ཅང་ཆུང་དང་ཆེར་མི་བཟའ། །མི་བཟའ་བར་ཡང་མི་བྱ་ལ། །གང་དག་དོགས་པའང་མི་བཟའོ། །ངོ་མཚར་རྣམས་ལ་དགའ་
མི་བྱ༑ ༑ལྟད་མོ་ཀུན་ལ་མི་བལྟ་ཞིང། །བུད་མེད་ཡུལ་ལ་འཇོལ་ཉག་ལ། །ཞེན་པའི་སེམས་ཀྱིས་ཆགས་མི་བྱ། །སྔགས་ཟློས་ཆོག་ལ་གནས་པས། །ལུས་དང་ངག་དང་ཡིད་ཀྱིས་ཀྱང། །ཟས་དང་དེ་བཞིན་སྦྱོད་པ་ལ། །མ་བསྔམས་པར་
ནི་ཡོང་མི་བྱ། །སྔགས་ཟློས་ཁྱིམ་པ་མཁས་པ་ཡིས། །ཁ་དོག་བསྒྱུར་བའི་གོས་མི་བགོ། །དེ་བཞིན་རྙིང་དང་དྲི་མ་ཅན། །གོས་གཅིག་པར་ནི་ཡོད་མི་བྱ། །བདག་ལ་སྨྲད་པར་མི་བྱ་ཞིང། །རང་ལ་མི་དགའ་མི་བྱ་སྟེ། །སྐྱོ་བར་ཡང་ནི་མ་
གྱུར་དང། །ནང་ཀྱིས་འགོད་པར་མི་བྱའོ། །བཀའ་ལན་སྩལ་པ་མ་གཏོགས་པར། །བདག་གིས་གསང་སྔགས་གཏང་མི་བྱ། །གཏི་མུག་བློས་ནི་མི་སྨད་ཅིང། །སྒྲིམ་པ་ལྷོད་པར་མི་བྱའོ། །ཡིད་ནི་གཞན་དུ་མ་གྱུར་དང། །བསམ་

[030B] །མི་གཙང་ཆགས་པའི་སེམས་མེད་པར། །ཟློས་པ་པོས་ནི་གསང་སྔགས་གདོན། །གདོན་གྱི་ལས་རྣམས་མི་བྱ་ཞིང། །སྲུང་དང་སླར་ཟློག་མི་བྱའོ། །རང་གི་སྔགས་སམ་གཞན་གྱིས་ཀྱང། །ཟློས་བ་དུག་གི་ལས་མི་བྱ། །སྒྲུབ་བ་
ལ་དགོས་མ་གཏོགས་པར། །གསང་སྔགས་གཞན་དུ་སྦྱང་མི་བྱ། །འགྲན་པ་དང་ནི་སད་ཕྱིར་ཡང། །བདག་གིས་གསང་སྔགས་མི་སྦྱར་རོ། །བློ་ལྡན་གྱིས་ནི་དུས་གསུམ་བཟླས། །དུས་གསུམ་དུ་ནི་ཁྲུས་བྱས་ཏེ། །ཞེས་དང། སྒྲུབ་པ་བོས་ནི་ཚེས་
བརྒྱད་དམ། །བཅུ་བཞི་དང་ནི་བཅོ་ལྔ་དང། །ཆོ་འཕྲུལ་གྱི་ནི་ཟླ་ཕྱེད་ལ། །ཁྱད་པར་དུ་ནི་མཆོད་པ་བྱ། །བཟླས་རྗོད་སྦྱིན་སྲེག་མཆོད་པ་དང། །དེ་བཞིན་སྡོམ་པ་གཟུང་བ་དང། །ཁྱད་པར་དུ་ཡང་བསོད་ནམས་ལ། །གུས་ཤིང་མངོན་པར་བརྩོན་པར་བྱ། །
ཞེས་དང། འདི་བྱ་འདི་ནི་མི་བྱའོ་ཞེས། །རིག་སྔགས་འདུལ་ལས་སྨོས་པ་དང། །བསླབ་པའི་སྡོམ་པ་ཉིད་ལ་ཡང། །བློས་པས་རྟག་ཏུ་རྣམ་པར་བསམ། །རང་གི་བདེ་ལ་ཆགས་པ་དག་ཉིན་མཚན་དུ་ནི་སྤང་བར་བྱ། །འདི་དག་བྱས་ནས་འདི་བྱའོ་ཞེས། །མི་གཡེལ་
བར་ནི་གྱུར་བར་བྱ། །ཉིན་པར་བག་མེད་བྱས་པ་དག་མཆེན་མོ་སོ་སོར་བཤགས་པར་བྱ། །ནུབ་མོ་བྱས་པའང་ནང་བར་བཤགས། །ལེགས་པར་བྱས་ལ་མངོན་དགར་བྱ། །བཟླས་བརྗོད་སྦྱིན་སྲེག་གཙང་སྤྲ་བྱ། །རིག་སྔགས་མཆོག་དང་རང་སྡོམ་དང། །རིག་སྔགས་འདུལ་བ་
དག་ལ་ཡང། །སྒྲུབ་པ་བོས་ནི་ནན་ཏན་གནས། །ཞེས་སོགས་ཀྱི་དམ་ཚིག་རྣམས་ཀྱང་སྔར་བཤད་པའི་རྩ་བ་དང་ཡན་ལག་གི་དམ་ཚིག་གི་ནང་དུ་གཏོགས་མ་གཏོགས་གཉིས་ཡོད་ཅིང། རྒྱུད་སྡེ་བཞི་གའི་ཐུན་མོང་བའི་དམ་ཚིག་ཡིན་པར་བཤད་ལ། དེ་དག་ལས་འདས་པའི་

[031A]༄༅། །ལྟུང་བ་རྣམས་ཀྱང་སྔར་བཤད་པའི་སྡེ་ཚན་གཉིས་པོ་གང་རུང་དུ་བསྡུས་ཚུལ་ཤེས་དགོས་སོ། །དབང་ཐོབ་ནས་དམ་ཚིག་དང་སྡོམ་པ་མ་བསྲུང་བར་ཡལ་བར་བཞག་ནས་ཆོས་གཞན་ལ་འབད་པ་སྐད་བྱས་ཀྱང་ངན་འགྲོར་འགྲོ་བས་དངོས་གྲུབ་ལྟ་ཞོག་བདེ་འགྲོ་
ཡང་རྙེད་པར་དཀའ་ལ། དབང་རྫོགས་པར་ཐོབ་ནས་རྩ་བ་དང་ཡན་ལག་གཉིས་བས་མ་གོས་པའམ་གོས་ཀྱང་ཕྱིར་བཅོས་ཚུལ་བཞིན་དུ་བྱས་ནས་དམ་ཚིག་དང་སྡོམ་པ་དག་པར་བསྲུང་ན་ཚེ་འདིར་ལམ་སྒོམ་པའི་རྩོལ་བ་མ་བྱས་ཀྱང་སྐྱེ་བ་བཅུ་དྲུག་ཚུན་ཆད་དུ་མཆོག་
འགྲུབ་པར་རྒྱུད་དང་གྲུབ་ཆེན་གྱི་གཞུང་ལས་མཐུན་པར་གསུངས་པ་རྣམས་པ་རྗེ་བདག་ཉིད་ཆེན་པོས་ཀྱང་སྒྲ་སོར་བཞག་ཏུ་བཀྲལ་བས་ན། དམ་ཚིག་ལས་འདས་མ་འདས་དང་ལྟུང་བར་འགྱུར་མི་འབྱུང་གྱི་མཚམས་རྣམས་ལེགས་པར་ཤེས་པ་དང། བསྲུངས་པའི་ཕན་ཡོན་
དང་མ་བསྲུངས་པའི་ཉེས་དམིགས་ཀྱི་རྒྱུ་འབྲས་ལ་ཡིད་ཆེས་པའི་དང་གུས་བསྐྱེད་པ་དང། རང་རྒྱུད་ཀྱི་ཉོན་མོངས་གང་ཤས་ཆེ་བ་ལ་གཉེན་པོ་བསྟེན་ལ་མཐུ་ཆུང་དུ་གཏང་བ་དང། བག་ཡོད་དང་དྲན་པ་དང་ཤེས་བཞིན་རྒྱུན་ལྡན་དུ་བསྟེན་པའི་སྒོ་ནས་དམ་སྡོམ་མིག་འབྲས་ལྟར་
བསྲུང་བའི་རིགས་འཛིན་གོང་མ་རྣམས་ཀྱི་རྣམ་ཐར་རྨད་དུ་འབྱུང་བའི་རྗེས་སུ་ཅི་ནུས་ཀྱིས་སློབ་ན་རིང་བོར་མི་ཐོགས་པར་རང་གཞན་གྱི་དོན་རྒྱ་ཆེན་པོ་འགྲུབ་པར་འགྱུར་རོ།།    ༈    །།དཀྱིལ་འཁོར་ལྷ་ཚོགས་སྤྱན་སྔ་རུ། །ཁས་བླང་དམ་ཚིག་སྡོམ་པ་ཞེས། །དངོས་གྲུབ་ཀུན་གྱི་གཞིར་
གྱུར་བ། །དེ་དང་འགལ་བྱས་ལྟུང་བ་ནི། །དཔལ་ལྡན་བླ་མ་དམ་པ་ལ། །ཉིན་རེ་བཞིན་དུ་དུས་དྲུག་དུ། །མཎྜལ་མེ་ཏོག་བཅས་ཕུལ་ནས། །ཕྱག་ནི་འཚལ་བར་མ་བྱས་དང། །དཔོན་སློབ་འབྲེལ་བ་མ་རྟགས་པར། །ཆོས་ལ་ཉན་བཤད་བྱས་པ་དང། །བླ་མ་ལ་བརྙས་སྨད་པ་

[031B] ༑བླ་མའི་ཐུགས་ནི་དཀྲུགས་པ་དང། །ཡིད་འོང་ཡོན་ནི་མ་ཕུལ་དང། །རྟག་དུ་དམ་ཚིག་མ་བསྲུང་དང། །རྟག་ཏུ་བདེ་གཤེགས་མ་མཆོད་དང། །རྟག་ཏུ་བླ་མ་མཆོད་དང། །བླ་མ་དང་ནི་རྡོ་རྗེའི་འཛིན། །ཐ་དད་པར་ནི་བསམ་པ་དང།། བླ་མའི་གྲིབ་མ་ལྷ་མ་དང་སྟན། །བཞིན་པ་
སོགས་ལ་འགོམས་པ་དང། །བཀའ་བསྒོ་གུས་པས་མ་ཉན་དང། །མི་ནུས་བཤད་སྦྱངས་འོས་པ་ལ། །བཤད་སྦྱང་དག་ནི་མ་བྱས་དང། །བླ་མའི་རྫས་ལ་སྲོག་བཞིན་དང། །འཁོར་ལོ་གཉེན་བཞིན་མ་བསམ་དང། །དྲུང་དུ་མལ་སྟན་ལ་འདུག་དང། །བསྒོ་བ་མ་ཐོབ་སྔོན་འགྲོ་དང་
བླ་མ་ལས་སྔར་སྟན་གྱི་སྟེང། །རྐང་པ་འཇོག་དང་གྲུ་རྒྱངས་བྱེད། །བླ་མ་བཞེངས་ཚེ་ཉལ་དང་འདུག་བཞུགས་པ་དག་ན་ཉལ་བ་དང། །བླ་མའི་དྲུང་དུ་མཚལ་མ་སོགས། །དོར་དང་རྐང་པ་རྐྱོང་པ་དང། །འཆག་དང་ཁ་སྟོབས་འགྱེད་པ་དང། །ཡན་ལག་མ་ཉེ་དང་གར་དག་དང། །
གླུ་དང་རོལ་མོ་བྱས་པ་དང། །ཐེ་མོའི་གཏམ་རྣམས་སྨྲས་པ་དང། །ལྔ་འདུག་གུས་པར་མ་བྱས་དང། །བླ་མའི་དྲུང་དུ་ལུས་གཅུ་དང། །ཀ་བ་སོགས་ལ་བརྟེན་པ་དང། །སོར་མོའི་ཚོགས་ནི་འཐེན་པ་དང། །དྲིལ་ཕྱི་སྐུ་མཉེ་ལ་སོགས་ལ། །ཐོག་མར་ཕྱག་ནི་མ་བྱས་དང། །
ཞལ་སྔར་ལྡན་པ་མ་སྦྱར་བར། །བླ་མའི་མཚན་ནས་སྨོས་པ་དང། །གཞན་དག་གུས་པར་བྱ་བའི་ཕྱིར། །ཁྱད་པར་ཅན་གྱི་ཚིག་མ་བརྗོད། །རྒོད་དང་ལུད་པ་ལ་སོགས་པ། །ལག་པས་ཁ་ནི་མ་མག་བ་དང། །བྱ་བ་ཟིན་ནས་འཇམ་པ་ཡི། །ཚིག་གི་བརྡ་ནི་མ་སྦྱར་དང། །མདུན་
དུ་དུལ་བས་མི་འདུག་དང། །གོས་སོགས་ཚུལ་ནི་མ་བསྡམས་དང། །གསང་སྔགས་དམ་ཆོས་ཉན་པའི་ཚེ། །པུས་བཙུགས་ཐལ་མོ་སྦྱར་བྱས་ནས། །གསོལ་བ་ལན་གསུམ་མ་བཏབ་དང། །ང་རྒྱལ་སྒེག་ཆོས་ཀུན་སྤངས་ནས། །དུལ་ཞིང་བག་ཡོད་མ་བསྟེན་དང། །བླ་མས་

[032A]༄༅། །གནང་བ་མ་ཐོབ་པར། །བླ་མ་གནས་པའི་ས་ཕྱོགས་དེར། །རབ་གནས་དཀྱིལ་འཁོར་སྦྱིན་སྦྱིན་སྲེག་དང། །སློབ་མ་སྡུད་དང་འཆད་པ་དང། །བླ་མའི་སློབ་མ་སློབ་མར་བྱས། །སྤྱན་འབྱེད་སོགས་ལས་ཅི་ཐོབ་པ། །དེ་ཀུན་བླ་མར་མ་ཕུལ་དང། །དེ་ཡིས་
བསྟབས་པ་བླངས་ནས་ནི། །གཞན་ལ་ཅི་བ་དེར་མ་བྱས་དང། །སློབ་དཔོན་ལ་ནི་གང་ཕུལ་དང། །བླ་མས་ཀྱང་ནི་གང་སྩལ་བ། །དེ་ལ་བཏུད་དེ་ལག་གཉིས་ཀྱིས། །ཕུལ་དང་ལེན་པ་མ་བྱས་དང། །བླ་མའི་དྲུང་དུ་གཞན་དག་གིས། །ཕྱག་སོགས་བྱེད་པ་མ་བཟློག་དང།།
རང་གི་ཀུན་སྤྱོད་ལ་བརྩོན་པས། །སྤུན་གྱི་རང་སྤྱོད་ལས་འདས་པ། །དགའ་བས་ཕན་ཚུན་མ་བཟློག་དང། །བདེ་གཤེགས་བླ་མའི་བཀའ་འདས་དང། །སྤུན་ལ་ཁྲོས་ནས་སྐྱོན་སྨྲས་དང། །སྦུན་གྱི་ཆོས་ལྡན་ངག་བཅག་དང། །སེམས་ཅན་རྣམས་ལ་བྱམས་པ་སྤངས། །
སེམས་ཅན་ལ་ནི་ཁྲོབ་པ་དང། །བྱང་ཆུབ་སེམས་གཉིས་སྤངས་པ་དང། །རང་གཞན་གྲུབ་མཐའ་ལ་སྨད་དང། །མ་སྨིན་པ་ལ་གསང་བ་བསྒྲགས། །ཕུང་པོ་ལ་བརྙས་སྨད་པ་དང། །སྟོང་པ་ཉིད་ནི་སྤངས་པ་དང། །གདུག་པ་ཅན་ལ་བྱམས་པར་བྱས། །སྒྱུ་ཡིས་
བྱམས་པ་བསྟེན་པ་དང། །རྒྱུན་པར་སྟོང་ཉིད་མ་བསྒོམ་དང། །བདེ་བ་ཆེན་པོའི་གདམས་ངག་དང། །སྟོང་ཉིད་ཚོལ་བར་མ་བྱས་དང། །དད་ལྡན་སུན་པར་བྱས་པ་དང། །རྣལ་འབྱོར་པ་ཡི་སྐྱོན་སྨྲས་དང། །དམ་རྫས་ཚུལ་བཞིན་མ་བསྟེན་དང། །བུད་མེད་ལ་ནི་སྨོད་པ་
སོགས། །རྩ་ལྟུང་བཅུ་བཞི་བསྡུས་པ་དང། །ཤེས་རབ་སྟོབས་ཀྱིས་ལེན་པ་དང། །དེ་ཡི་བདུད་རྩི་སྟོབས་ཀྱིས་ལེན། །སྣོད་མིན་ལ་ནི་མིགས་དང། །ཚོགས་ཀྱི་ནང་དུ་རྩོད་པ་དང། །དད་ལྡན་ལ་གཞན་ཆོས་སྟོན་དང། །ཉན་ཐོས་ནང་དུ་ཞག་བདུན་གནས། །རྫུན་

[032B] །དད་པ་མེད་ལ་ཆོས་སྟོན་དང། །སྦྱོར་བ་ལེགས་པར་མ་བྱས་པར། །སྐལ་མིན་གསང་བ་སྟོན་པ་དང། །བསྙེན་སོགས་དཀར་པར་མ་བྱས་པར། །དཀྱིལ་འཁོར་ལས་ལ་འཇུག་པ་དང། །སྡོམ་པ་གཉིས་ཀྱི་བཅས་པ་ལས། །དགོས་པ་མེད་པར་
འདས་པ་དང། །རྩ་ལྟུང་སྦོམ་པོའི་ལྟུང་བ་ལ། །སྡོམ་སེམས་དུས་དྲུག་མ་བཏང་དང། །ཚུལ་ཁྲིམས་གསུམ་དང་འགལ་བ་དང། །སྐྱབས་འགྲོ་དུས་དྲུག་མ་གྲུབ་དང། །རྡོ་རྗེ་དྲིལ་བུ་ཕྱག་རྒྱ་ཡི། །དམ་ཚིག་བསྟེན་པར་མ་བྱས་དང། །སློབ་དཔོན་དུས་དྲུག་མ་མཆོད་དང། །ཟང་
ཟིང་མི་འཇིགས་ཆོས་དང་བྱམས། །སྦྱིན་པ་དུས་དྲུག་མ་བྱིན་དང། །ཕྱི་དང་གསང་བ་ཐེག་པ་གསུམ། །དམ་ཆོས་འཛིན་འདོད་མ་བསྐྱེད་དང། །སྡོམ་པ་དང་ནི་ཆོད་པ་ལ། །དུས་དྲུག་བརྩོན་པར་མ་བྱས་དང། །སེམས་ཅན་འདུལ་ཕྱིར་མ་གཏོགས་པར། །བྱ་བ་མ་ཡིན་མ་སྤངས་
དང༑ ༑རྣལ་འབྱོར་བ་རྣམས་མཆོད་དང། །དགེ་བཅུ་སྒྲུབ་ལ་མི་བརྩོན་དང། །ཐེག་པ་དམན་ལ་འདོད་བྱས་དང། །སེམས་ཅན་དོན་ལ་རྒྱབ་ཕྱོགས་དང། །འཁོར་བ་དག་ཀྱང་སྤང་བ་དང། །རྟག་ཏུ་མྱ་ངན་འདས་ཆགས་དང། །ལྷ་དང་ལྷ་མིན་གསང་བ་དང། །དེ་དག་རྣམས་ལ་བརྙས་པ་དང། །
ཕྱག་རྒྱ་བཞོན་པ་ཚོན་ཆ་དང། །མཚན་མ་འགོམས་དང་ཟོས་པ་དང། །དེ་བཞིན་དམན་མ་ལྷ་ཡི་གྲིབ། །རྐང་པ་དག་གིས་བརྫིས་པ་སོགས། །སྦོམ་པོའི་གཞི་ལས་གྱུར་བ་དང། །རིགས་ལྔ་སོ་སོའི་དམ་ཚིག་ལས། །འདས་པར་གྱུར་བ་ལ་སོགས་དང། །མདོར་ན་རྡོ་རྗེ་ཐེག་པ་ཡི། །འདུལ་བ་དང་འགལ་ཉེས་པ་
ཀུན༑ ༑ཁོང་བར་སོང་བའི་དུག་བཞིན་དུ། །འགྱོད་པ་དྲག་པོ་བཤགས་པར་བགྱིས། །བླ་མ་ཡི་དམ་དཀོན་མཆོག་གསུམ། །ཐུགས་རྗེ་བྱིན་རླབས་ཆུ་སྦྱིན་གྱིས། །བདག་གི་སྒོ་གསུམ་ཉེས་ལྟུང་ཀུན། །བྱང་ཞིང་དག་པར་བྱིན་གྱིས་རློབས། །ཞེས་པ་ནི་སྡོམས་ཀྱི་ཚིགས་བཅད་དོ། །

[033A]༄༅། །འདིར་འབད་ལེགས་བྱས་མ་མོའི་འཕེལ་རྗིའི་མཐུས། །སྡོམ་གསུམ་རྣམ་དག་དུས་ཀྱི་བྱེད་པ་པོ། །བདག་གཞན་སེམས་ཀྱི་མཁའ་ལ་ལེགས་ཤར་ཏེ། །སྲིད་ཞིའི་རྒུད་མུན་མ་ལུས་མཐར་བྱེད་ཤོག་ཅེས་སྡོམ་པ་གསུམ་གྱི་བསླབ་བྱ་མདོ་ཙམ་བཤད་པ་འདི་ནི་
རང་བློ་གོམས་ཕྱིར་དང་རང་དང་སྐལ་བ་མཉམ་ཞིང་གཞུང་ཆེན་མོར་ཐོས་བསམ་བྱེད་མི་ནུས་པ་རྣམས་ལ་ཕན་པའི་རྣམ་དཀར་གྱི་བསམ་པས་ཉེ་བར་བསྐུལ་ཏེ། སྤོང་བའི་གཟུགས་བརྙན་སྤྲང་བཙུན་ངག་དབང་དཔལ་ལྡན་གྱིས། འདུལ་བའི་མདོ་རྩ་འགྲེལ་རྣམས་དང། བྱང་ཆུབ་
སེམས་དཔའི་ཚུལ་ཁྲིམས་ཀྱི་རྣམ་བཤད་བྱང་ཆུབ་གཞུང་ལམ་དང་བླ་མ་ལྔ་བཅུ་བའི་རྣམ་བཤད་དང་གསང་སྔགས་ཀྱི་ཚུལ་ཁྲིམས་ཀྱི་རྣམ་བཤད་དངོས་གྲུབ་ཀྱི་སྙེམ་སོགས་ལས་ལེགས་པར་བཏུས་ཏེ། །མདོ་སྡེ་ཕལ་མོ་ཆེན་ས་འཕགས་པ་འཇམ་དཔལ་གྱི་སྤྲུལ་པའི་གནས་སུ་
གསལ་བར་ལུང་བསྟན་པའི་རི་བོ་དྭངས་བསིལ་གྱི་དབེན་གནས་འཇམ་དབྱངས་ཆོས་འཁོར་གླིང་དུ་སྦྱར་བ་འདིས་ཀྱང་འགྲོ་བ་ཀུན་ཚུལ་ཁྲིམས་རྣམ་པར་དག་པའི་གྲུ་གཟིངས་བརྟན་པོས་སྲིད་ཞིའི་རྒུད་མཚོ་ལས་བསྒྲལ་ཏེ་ཟུང་འཇུག་ནོར་བུའི་གླིང་དུ་ཕྱིན་པའི་རྒྱུར་གྱུར་ཅིག།། །།

[033B][BLANK PAGE]



