༄༅།དཔལ་རྡོ་རྗེ་
འཇིགས་བྱེད་ཀྱི་རྫོགས་རིམ་རྣལ་འབྱོར་བཞིའི་དམར་ཁྲིད་བཞུགས། ། ༄༅།།ན་མོ་བྫྲ་བཧིར་ཝ་ཡ། དཔལ་རྡོ་རྗེ་འཇིགས་བྱེད་ཀྱི་རྫོགས་རིམ་རྣལ་འབྱོར་བཞིའི་རིམ་པ་ཉམས་སུ་ལེན་ཚུལ་ནི། བཤེས་གཉེན་ཚུལ་བཞིན་
དུ་བསྟེན་པ་ནས་རིམ་པ་དང་པོ་ལ་སློབ་པའི་བར་སྔོན་དུ་བཏང་ནས་གནས་དབེན་པར་སྟན་བདེ་བ་ལ་ལུས་གནད་དང་ལྡན་པས་འཇུག་ལ། དལ་འབྱོར་དོན་ཆེ་རྙེད་དཀའ་འཆི་བ་མི་རྟག་པ། ངན་འགྲོའི་སྡུག་
བསྔལ་རྣམས་ལེགས་པར་བསམ་ལ་དེ་ལས་སྐྱོབ་པའི་སྐྱབས་ཡུལ། མདུན་གྱི་ནམ་མཁར་རྩ་བའི་བླ་མ་རྡོ་རྗེ་འཇིགས་བྱེད་ཀྱི་རྣམ་པ་ཅན་ལ་དངོས་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་སོགས་ཀྱིས་
བསྐོར་བསྐད་ཅིག་གིས་གསལ་བཏབ་སྟེ། སྐྱབས་འགྲོ་རྒྱུད་དང་འདྲེས་ངེས་བྱ། དེ་ནས་ལས་དཀར་ནག་གི་འབྲས་བུ། འཁོར་བ་ལ་མཐའ་དག་གི་སྡུག་བསྔལ། རང་གཞན་འགྲོ་བ་ཐམས་ཅད་དེས་མནར་
ཚུལ༑ འགྲོ་བ་རྣམས་ཀྱིས་རང་གི་མ་བྱས་ཚུལ་སོགས་བསམ་ནས། སེམས་སྐྱེད་དང་ཚང་མེད་བཞི་བསྒོམ། རང་གི་སྤྱི་བོར་པད་ཟླའི་གདན་ལ་རྡོ་རྗེ་སེམས་དཔའ་ཡབ་ཡུམ་མངོན་རྟོགས་ལྟར་བསྒོམ་ནས་

[078B] ཐུགས་ཁའི་ས་བོན་སྔགས་འཕྲེང་དང་བཅས་བ་ལ་དམིགས་ནས་ཡི་གེ་བརྒྱ་པ་བཟླ་ཞིང། སྔགས་འཕྲེང་ས་བོན་དང་
བཅས་པ་ལས་བདུད་རྩིའི་རྒྱུན་བབས་པ་རང་གི་ཚངས་བུ་གནས་ཞུགས། བདེ་ཆེན་གྱི་འཁོར་ལོ་སོགས་རིམ་གྱིས་གང། སྒྲིབ་བཞིད་སྟད་བར་བཞི་ཐོབ། སྐུ་བཞིའི་ས་བོན་བ་ཞག་པའི་མོས་པ་བྱ། མཐར་རྡོར་
སེམས་རང་ལ་བསྟིམ་ནས་དགེ་རྩ་བསྔོ། །འདི་ནི་སྙིང་པོ་བརྒྱན་ལས། སངས་རྒྱས་ཀུན་གྱི་སྐུ་གཅིག་པོ། །པད་དཀར་ཟླ་བའི་དབུས་གནས་ཤིང། །རྡོ་རྗེ་དྲིལ་བུ་རྒྱན་སྤྲས་པའི། །རྡོ་རྗེ་སེམས་
དཔའ་ལེགས་དམིགས་ཤིང། །ཡེ་གི་བརྒྱ་པ་ཆོ་ག་བཞིན། །ཉི་ཤུ་རྩ་ནི་རེ་རེ་བཟླ། །ལྟུང་སོགས་བྱིན་གྱིས་བརླབས་འགྱུར་བས། །འཕེལ་བ་རུ་ནི་མི་འགྱུར་ཞེས། །གྲུབ་པ་མཆོག་རྣམས་
ཀྱིས་བཤད་པས། །ཐུན་འཚམས་སུ་ནི་སྤྱད་པར་བྱ། །འབྲུམ་ཕྲག་དུ་ནི་བཟླས་གྱུར་ན། །རྣམ་པར་དག་པའི་བདག་ཉིད་འགྱུར། །ཞེས་གསུངས་པ་ལྟར་གྱི་སྡིག་སྒྲིབ་སྦྱོང་བ་རྡོ་རྗེ་སེམས་དཔའི་
བསྒོམ་བཟླས་སོ། །དེ་ནས་མདུན་གྱི་ནམ་མཁར་སྣ་ཚོགས་པད་ཉི་ཟླ་བའི་སྟེང་དུ་སྐྱབས་གསུམ་ཀུན་འདུས་ཀྱི་ངོ་བོ་དྲིན་ཅན་རྩ་བའི་བླ་མ་དཔལ་རྡོ་རྗེ་འཇིགས་བྱེད་ཞལ་ཕྱག་ཡོངས་སུ་རྫོགས་པའི་
རྣམ་པ་ཅན་ཡུམ་དང་བཅས་པ། གནས་ལྔར་གཤིན་རྗེའི་གཤེད་རིགས་ལྔ་ཡུམ་བཅས་དང། གནས་གསུམ་དུ་ཡེ་གེ་གསུམ་གྱིས་མཚན་པ། ཐུགས་ཁའི་ཧཱུཾ་ལས་འོད་ཟེར་འཕྲོས་པས་
རྩ་བའི་བླ་མ་རྡོ་རྗེ་འཇིགས་བྱེད་ཀྱི་རྣམ་པ་ཅན་ལ་དངོས་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་བསྟན་བསྲུང་ཡེ་ཤེས་པའི་ཚོགས་ནམ་མཁའ་གང་བས་བསྒོར་བ་སྤྱན་

[079A]༄༅། །དྲངས་བར་བསམ་ལ། ཐུགས་རྗེའི་བདག་ཉིད་རྩ་རྒྱུད་བླ་མ་དང། ནས། གཤེགས་སུ་གསོལ། ཨོཾ་ཧྲཱི་ཧ་བཧོ་ཝ་སོགས་བརྗོད། སྤྱན་དྲངས་བའི་ཡེ་ཤེས་པ་ཐམས་ཅད་བླ་མ་ལ་ཛ་
ཧཱུཾ་བཾ་ཧོས་དབྱེར་མེད་དུ་བསྟིམ། སྡོམ་འབྱུང་ལས། བླ་མ་སངས་རྒྱས་བླ་མ་ཆོས། དེ་བཞིན་བླ་མ་དགེ་འདུན་ཏེ། ཅེས་དང། སྒྱུ་འཕྲུལ་དྲ་བ་ལས། རྟགས་ཏུ་བླ་མ་ལ་གུས་པའི། །སློབ་མས་བླ་
མ་འདི་ལྟར་བལྟ། །བླ་མ་སངས་རྒྱས་ཀུན་དང་མཉམ། །དེ་ཉིད་རྟག་ཏུ་རྡོ་རྗེ་འཆང། །དེ་བཞིན་གཤེགས་པ་རིན་ཆེན་འབྱུང། །འདི་ནི་ཡེ་ཤེས་རྒྱ་མཚོ་ཆེ། །ཡིད་བཞིན་ནོར་བུ་རིན་ཆེན་
སྦྱིན༑ དེ་ཡི་ཡོན་ཏན་ཐམས་ཅད་གཟུང། །སྐྱོན་ཀུན་སེམས་ཀྱིས་ཀྱང་མི་བསམ། །ཡོན་ཏན་བཟུང་ན་དངོས་གྲུབ་ཐོབ། །སྐྱོན་གྱིས་དངོས་གྲུབ་ཉམས་པར་བྱེད། །ཅེས་དང་རིམ་ལྔ་ལས། །
འདི་ནི་རང་བྱུང་བཅོམ་ལྡན་འདས། །ལྷག་པའི་ལྷ་ནི་གཅིག་བུ་ཉིད། །མན་ངག་རབ་ཏུ་སྟེར་བའི་ཕྱིར། །རྡོ་རྗེ་སློབ་དཔོན་དེ་བས་ལྷག། །ཅེས་དང། མཆོད་པ་ཐམས་ཅད་ཡོངས་སྤངས་ནས། །
བླ་མ་མཆོད་པ་ཡང་དག་བརྩམས། །དེ་མཉེས་པས་ནི་ཀུན་མཁྱེན་པའི། །ཡེ་ཤེས་མཆོག་ནི་ཐོབ་པར་འགྱུར། །ཞེས་དང། ཞལ་ལུང་ལས། འདི་ཡི་དོན་ལྡན་འགའ་ཞིག་ལ། །ད་ནི་དེ་
ཡི་ལུས་གནས་ཏེ། །སྒྲུབ་པོ་གཞན་ལས་མཆོད་པ་ལེན། །དེ་ཡིས་དེ་མཉེས་རང་གི་རྒྱུད། །ལས་ཀྱི་སྒྲིབ་པ་དག་པར་བྱེད། །ཅེས་གསུངས་པ་ལྟར་བསམ་སྟེ་དང་གུས་དྲག་པོས་ཡན་ལག་
བདུན་པ་ལེགས་པར་ཕུལ། སྡོམ་པ་བཟུང་ལ། བླ་མ་རྒྱལ་བ་ཀུན་འདུས་ཀྱིས། །བདག་ལ་དབང་བཞིན་བསྐུར་དུ་གསོལ། །སྒྲིབ་བཞི་དག་པར་མཛད་དུ་གསོལ། །སྐུ་བཞི་ཐོབ་པར་མཛད་

[079B] །ཞེས་གསོལ་བ་བཏབ་པས་བླ་མའི་སྐུ་ལ་གནས་པའི་རིགས་ལྔ་ཡབ་ཡུམ་ལས་རང་འདྲ་དཔག་ཏུ་མེད་པ་སྤྲོས། གཙོ་བོས་དབང་བསྐུར་བའི་དགོངས་པ་མཛད། ཡུམ་ལྔ་ས་བུམ་པ་
བདུད་རྩིས་གང་བ་བཟུང་ནས་དབང་བསྐུར། སྤྲོས་པའི་དབང་ལྷ་རྣམས་རང་ལ་ཐིམ་པས་བུམ་དབང། བླ་མར་ཡབ་ཡུམ་སྙོམས་པར་ཞུགས་པ་ལས་བྱང་སེམས་དཀར་དམར་མྱང་བས་གསེང་དབང་
བླ་མའི་ཡུམ་ལས་སྤྲོས་པའི་རིག་མ་དང་སྙོམས་པར་ཞུགས་པས་ཤིར་དབང། །བླ་མས་ཁ་སྦྱོར་ཡན་ལག་བདུན་ལྡན་གྱི་ཟུང་འཇུག་ཐོབ་བྱ་དོན་གྱི་དབང་བཞི་པར་ཚིག་གིས་བརྡའ་སྤྲད་པས་ཚིག་དབང་ཐོབ་
པར་མོས། དེ་ནས་རྡོ་རྗེ་བསྡུ་བའི་སྔགས་རྒྱས། མདུན་གྱི་བླ་མ་སྤྱི་བོར་སྤྱན་དྲངས། གདུང་ཤུགས་དྲག་པོས་སྐྱབས་གསུམ་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་གསོལ་བ་འདེབས་སོ་སོགས་ཀྱིས་གསོལ་
བ་མང་དུ་བཏབ་སྟེ་རང་ལ་བསྟིམ། རང་འཇིགས་བྱེད་དུ་གསལ་བའི་ཐུགས་ཁ་ནས་འོད་ཟེར་སྤྲོས་ཏེ། སྣོད་བཅུད་སྦྱངས་བསྒྱུར་བྱ། འདི་ནི་ཨ་བཧི་དྷ་ནའི་རྒྱུད་ལས། དྲིན་དང་ལྡན་པའི་བླ་མ་དེ། ལག་
པའི་མཐིལ་ལམ་སྙིང་གི་དཀྱིལ། །ལུས་ཀྱི་ཆ་ཤས་གར་བསྒོམ་ཀྱང། །སངས་རྒྱས་སྟོང་གི་བྱིན་བརླབས་ཀྱང། །གང་ཟག་དེ་ཡིས་སྡུད་པར་བྱེད། །ཅེས་གསུངས་པ་ལྟར་གྱི་བྱིན་བརླབས་ཞུ་བ་བླ་མའི་རྣལ་
འབྱོར་རོ། །དེ་ནས་བསྐྱེད་རིམ་ལ་གོམས་པ་བརྟན་པོ་ཐོབ་པ་ཞིག་ཡིན་ནམ་གཏོགས་ཐུན་མགོར་བདག་སྐྱེད་རྒྱས་བསྡུས་གང་རུང་རེ་སྔོན་དུ་བྲང་ནས། གནད་བཞི་དང་ལྡན་པས་རྫོགས་རིམ་བསྒོམ་པར་བྱ་ལ་
དེ་ཡང་རང་འཇིགས་བྱེད་ཞལ་དགུ་པ་ཞལ་ཕྱག་ཡོངས་རྫོགས་ས་གཞལ་གཅིག་ཕྱག་གཉིས་པ་ཡུམ་བཅས་སམ། དཔའ་བོ་གཅིག་པ་གང་རུང་དང་ས་གསལ་འོད་ཀྱི་རང་བཞིན་ཅན་དུ་གསལ་བའི། ལུས་ཀྱི་དབུས་

[080A]༄༅། །སུ་ཡར་སྣ་སྨིན་འཚམས་དང་མར་སྣ་ལྟེ་འོག་སོང་བཞི་ཙམ་དུ་སླེབ་པའི། རྩ་གསུམ་འཁོར་ལོ་བཞི་དང་བཅས་པ་གསལ་བཏབ་ལ། རྩ་ལམ་སྦྱངས་ཏེ། ལྟེ་བའི་རྩ་འཁོར་གྱི་དབུས་སུ་རང་
གི་སེམས་དང་དབྱེར་མེད་པའི་ཐིག་ལེ་དེ་ཉིད་ཡོངས་སུ་གྱུར་བ་ལས་ཉི་གདན་གྱི་སྟེང་དུ། རྡོ་རྗེ་འཇིགས་བྱེད་དཀར་པོ་ཁྲོ་བོ་ཞལ་ཅན་ནམ་མ་ཧེའི་ཞལ་ཅན་གང་རུང་ཞལ་གཅིག་ཕྱག་གཉིས་པ་ཡུམ་བཅས་སུ་གྱུར་
པའི༑ ཐུགས་ཀར་ཉི་གདན་གྱི་སྟེང་དུ་ཧཱུཾ་ཡིག་དཀར་པོ་ཡུངས་འབྲུ་ཙམ་ནཱ་ད་དང་བཅས་པ་གསལ་གདབ། དེ་ནས་ལྟེ་བའི་ཡེ་ཤེས་སེམས་དཔའ་ཡབ་ཡུམ་སྙོམ་པར་ཞུགས་པའི་སྦྱོར་འཚམས་ནས་བྱང་ཆུབ་ཀྱི་
སེམས་དམར་སེར་བབས། དམ་ཚིག་སེམས་དཔའི་སྐུའི་ཆ་ཐམས་ཅད་གང། དེ་ལས་འོད་ཟེར་འཕྲོས་སྣོད་བཅུད་ཐམས་ཅད་ལ་ཕོག་མ་དག་པའི་དྲི་མ་སྦྱངས་ཏེ་སྣོད་ཐམས་ཅད་གཞལ་ཡས་ཁང་དང་
བཅུད་ཐམས་ཅད་རྡོ་རྗེ་འཇིགས་བྱེད་ཀྱི་གོ་འཕན་ལ་བཀོད། དེ་འདྲའི་གཞལ་ཡས་ཁང་རྣམས་འོད་དུ་ཞུ་ནས་རྡོ་རྗེ་འཇིགས་བྱེད་དུ་གསལ་བའི་བཅུད་རྣམས་ལ་ཐིམ། དེ་རྣམས་འོད་དུ་ཞུ་ནས་བསྐྱེད་རིམ་ཉེར་
བསྡུ་བྱས་ན་རང་དང། མ་བྱས་ན་དུར་ཁྲོད་བསྲུང་འཁོར་དང་བཅས་པ་ལ་ཐིམ་པ་ནས། རང་དམ་ཚིག་སེམས་དཔའ་སྟོད་སྨད་ནས་འོད་དུ་ཞུ་སྟེ་ཡེ་ཤེས་སེམས་དཔའ་ལ་ཐིམ། ཡེ་ཤེས་སེམས་དཔའི་ཡུམ་
ཡབ་ལ་ཐིམ། ཡབ་ཏིང་ངེ་འཛིན་སེམས་དཔའ་ལ་ཐིམ། ཏིང་ངེ་འཛིན་སེམས་དཔའི་ཞབས་ཀྱུ་ཨུ་ནས་ནཱ་དའི་བར་ལ་རིམ་གྱིས་ཐིམ། ནཱ་ད་ཡང་རྗེ་ཕྲ་རྗེ་ཕར་གྱུར་ཏེ་འོད་གསལ་སྟོང་པ་ཉིད་ལ་ཐིམ་པའི་
སྟོང་ཉིད་ལ་རྩེ་གཅིག་དུ་མཉམ་པར་བཞག་དེའི་དང་ནས་རྩ་གསུམ་འཁོར་ལོ་བཞི་ལྡན་ལམ་གྱིས་གསལ་བཏབ་ལ། ལྟེ་བའི་རྩ་འཁོར་གྱི་དབུས་སུ་ཉི་གདན་གྱི་སྟེང་དུ། ཧཱུཾ་མཾ་ཨ་ཐུང་ཤད་ཀྱི་རྣམ་པ་ཅན་

[080B] རང་གི་སེམས་ཞུགས་པ་བཞིན་དུ་བྱས་ཏེ་རྩེ་གཅིག་ཏུ་མཉམ་པར་བཞག་པས། རླུང་
དབུ་མར་ཞུགས་གནས་ཐིམ་གསུམ་འབྱུང། སྨིག་རྒྱུ་ནས་འོད་གསལ་གྱི་བར་གྱི་རྟགས་རྣམས་འཆར། འོད་གསལ་གྱི་དུས་སུ་སྟོང་ཉིད་ལ་རྩེ་གཅིག་ཏུ་མཉམ་པར་བཞག་དེའི་ཚེ་རླུང་དབུ་མར་
འདུས་པའི་སྟོབས་ཀྱིས། ལྟེ་བའི་ནཱ་ད་འབར་བས་རྩ་ནང་ཐམས་ཅད་ནས་བྱང་སེམས་ཞུ་བ་ཐམས་ཅད་དེ་ལ་ཕོག་སླར་ཆེར་འབར་བས་སྤྱི་བོའི་བྱང་སེམས་ཞུ་བ་ཡས་བབས་མས་བརྟན་གྱི་དགའ་བ་བཞི་
ལུགས་འབྱུང་ལྡོག་ཏུ་དྲངས་པའི་དགའ་བ་བརྒྱད་ཀ་དང་ཁྱད་པར་ལྷན་སྐྱེས་ཀྱི་སྐབས་སུ་བདེ་སྟོང་སྦྱར་ནས་རྩེ་གཅིག་ཏུ་བསྒོམ། འདི་སད་དུས་ཀྱི་འོད་གསལ་ཆོས་སྐུའི་བསྲེ་བ་ཡིན། དེ་ལས་ལྡང་བར་
རྩོམ་པ་ན་ཕུང་པོ་རྙིང་པ་ལས་གོས་ལོགས་སུ། རྡོ་རྗེ་འཇིགས་བྱེད་ཡུམ་བཅས་སུ་ལྡང་སྙམ་པའི་འཕེན་བ་བཏང། དེ་ལས་ལངས་པ་ན་རྡོ་རྗེ་འཇིགས་བྱེད་ཡུམ་བཅས་སུ་ཡིད་ངོར་བཞེངས་པ་དེ་འབྱུང་
དེ་དང་དུས་མཉམ་དུ་ལུགས་བཟློག་གི་ཉེར་ཐོབ་ནས་སྨིག་རྒྱུའི་བར་གྱི་རྟགས་རྣམས་རིམ་གྱིས་འབྱུང། འདི་སད་དུས་ཀྱི་ལོངས་སྐུའི་བསྲེ་བ་ཡིན། མཉམ་གཞག་ལས་ལྡང་བར་འདོད་པ་ན། ཡིད་ངོའི་སྐུ་
དེ་ཕུང་པོ་རྙིང་པ་དམ་ཚིག་སེམས་དཔར་བལྟས་པའི་ཐུགས་ཁར་ཡེ་ཤེས་སེམས་དཔའི་ཚུལ་གྱིས་འཇུག་དེ་དང་དུས་མཉམ་དུ་སྣ་བུག་ནས་རླུང་རྒྱུ། ཡུལ་སྣང་འཆར། གང་སྣང་སྟོང་པ། སྟོང་པ་
བདེ་བ། བདེ་བ་རྡོ་རྗེ་འཇིགས་བྱེད་ཀྱི་རྣམ་རོལ་དུ་འཆར་བ་ལ་བསླབ། འདི་སད་དུས་ཀྱི་སྤྲུལ་སྐུའི་བསྲེ་བ་ཡིན། དེ་ལྟ་བུའི་རྣལ་འབྱོར་བ་དེ་གཉིད་ལ་འགྲོ་ཁར། གཉིད་ཀྱི་འོད་གསལ་ངོས་ཟིན་པར་བྱ་

[081A]༄༅། །རྨི་ལམ་ལོངས་སྐུར་ལྡང། སད་པ་སྤྲུལ་སྐུ་དང་བསྲེ་སྙམ་པའི་འཕེན་པ་བཏད་ལ། ལྟེ་བའི་དམིགས་རྟེན་སྙིང་ཁར་དྲངས་ནས་དེ་ལ་རྩེ་གཅིག་དུ་མཉམ་པར་བཞག་པའི་སྒོ་ནས་བསྲེ་བསྐོར་
གསུམ་བྱ། རྣལ་འབྱོར་བདེ་ལམ་གོང་མའི་རྟོགས་པ་མངོན་དུ་མ་བྱས་པར་འཆི་དགོས་པ་བྱུང་ན། འཆི་ཁར་འཆི་བ་འོད་གསལ་ངོས་ཟིན་པར་བྱ། བར་དོ་ལོངས་སྐུར་ལྡང། སྔགས་སྤྱོད་པའི་རྟེན་ཁྱད་
པར་ཅན་དུ་སྐྱེ་བ་ལེན་སྙམ་པའི་འཕེན་པ་བཏང་ལ། དམིགས་རྟེན་སྙིང་ཁར་དྲངས་ནས་དེ་ལ་རྩེ་གཅིག་ཏུ་མཉམ་པར་བཞག་པའི་སྒོ་ནས་བསྲེ་བསྐོར་གསུམ་བྱ། འདི་ལྟེ་བའི་རྗེས་གཞིག་གི་རྣལ་འབྱོར་ཏེ་
སྔགས་ཀྱི་རྣལ་འབྱོར་གྱི་སྔོན་འགྲོའོ། །དེ་ནས་རྩ་འཁོར་གསལ་འདེབས་པ་ཡན་ཆད་སྔར་དང་འདྲལ་ཁྱད་པར་ནི། རོ་རྐྱང་གཉིས་ཀྱི་མང་སྣ་ལྟེ་འོག་སོར་བཞི་ཙམ་ནས་དབུ་མའི་ནང་དུ་ཆུད་པ་དབུ་ཅན་གྱི་ཆའི་
ཞབས་ལྟ་བུ། དབུ་མའི་ཡར་སྣ་གདོང་གི་སྣ་རྩེའི་བར་དང། རོ་རྐྱང་གཉིས་ཀྱི་ཡར་སྣ་སྣ་བུག་གི་ནང་དུ་སླེབ་པ། ལྟེ་བར་ཨ་ཐུང་སྔར་དང་འདྲ་བ་རྣམས་གསལ་བཏབ་ལ། སྣ་བུག་ནས་རླུང་འཇམ་པོ་དལ་
ཐུས་རྡུབ་ཏེ་རོ་རྐྱང་གཉིས་གང་བར་མོས། དེ་ནས་རོ་རྐྱང་གཉིས་ནས་རླུང་གཞིལ་ལ། དབུ་མའི་ནང་དུ་བ་ཅུང་དེ་ལྟེ་བའི་ཨ་ཐུང་ལ་སིབ་ཏེ་ཐིམ་པར་བསམ་ཞིང། དེ་དང་མཉམ་དུ་རླུང་ལྟེ་འོག་ཏུ་འཇམ་སྦྱོར་བྱས་
ལ་ནད་མི་སྐྱེ་ཙམ་དུ་བཟུང། མི་ཐུབ་པ་ན་དབུ་མའི་ནང་ན་ཡར་ལ་སིར་རི་རི་སོང་བར་བསམ་ལ། སྣ་བུག་ནས་དལ་བུས་གཏོང་བ་མདའ་ལྟར་འཕངས་པའི་སྦྱོར་བ་བྱ་ཞིང། ཁྱད་པར་དུ་ལྟེ་བའི་ཨ་ཐུང་ལ་རླུང་རོ་མེད་
དུ་ཐིམ་པ་ལ། །རྩེ་གཅིག་ཏུ་མཉམ་པར་བཞག་པའི་སྒོ་ནས་བསྲེ་བ་རྣམས་སྔར་ལྟར་བྱ། འདི་ལྟེ་བའི་བུམ་པ་ཅན་བསྒོམ་ཚུལ་ལོ། །ཡང་ལྟེ་བའི་ཨ་ཐུང་གསལ་འདེབས་པ་ཡན་ཆད་སྔར་ལྟར་བྱས་ལ་

[081B] ཧཱུཾ་གི་གདངས་ཀྱིས་སྙིང་ཁའི་རྩ་འཁོར་གྱི་བར་སོང། ཨོཾ་གྱི་གདངས་ཀྱིས་སླར་ལོག་སྟེ་ཨ་ཐུད་ལ་ཐིམ། ཨཱ་འི་གདངས་ཀྱིས་ལྔ་འཇུག་གཅིག་གི་ཡུན་དུ་གནས། དེ་ནས་
རིམ་པ་བཞིན་མགྲིན་པ། སྤྱི་བོ། །སྨིན་འཚམས། དྷཱུ་ཏིའི་ཡར་སྣ་རྣམས་ནས་ཕྱིར་ལྔ་བ། ནང་དུ་འཇུག་པ། ཐིམ་ནས་གནས་པ་རྣམས། ཡི་གེ་གསུམ་གྱི་གདངས་ཀྱིས་བྱེད་པའི་རྡོར་བཟླས་ཀྱི་
སྒོ་ནས་བསྲེ་བ་རྣམས་བྱ། འདི་ལྟེ་བའི་རྡོར་བཟླས་བྱ་ཚུལ་ལོ། །ལྟེ་བའི་འདི་གཉིས་སྔོན་དུ་བཏང་ནེ་སྙིང་ཁར་བུམ་པ་ཅན་བསྒོམ་པ་སོགས་ལ་གེགས་མི་འབྱུང་བའི་དགོས་པ་ཡོད། དེ་ནས་རྩ་
འཁོར་གསལ་འདེབས་པ་ཡན་སྔར་ལྟར་ལ། ཁྱད་པར་དབུ་མའི་ཡར་སྣ་གདོང་གི་སྣ་རྩེ་དང་མར་སྣ་རྟགས་ཀྱི་རྩེའི་བར་གསལ་གདབ། སྙིང་ཁའི་རྩ་འཁོར་གྱི་དབུས་སུ་ཐིག་ལེ་དཀར་དམར་གྱི་ནང་ངམ་ཡང་ན་
མི་ཤིགས་པ་དང་དབྱེར་མེད་པའི་ཧཱུཾ་ཡིག་དཀར་པོ་ཡུངས་འབྲུ་ཙམ་ནི་གདན་དང་བཅས་པའི་དམིགས་རྟེན་གསལ་བཏབ་ལ། སྟེང་རླུང་སྲོགས་འཛིན་དཀར་པོ་དྷཱུ་དིའི་ཡར་སྣ་ནས་དྲངས། འོག་རླུང་ཐུར་སེལ་སེར་
པོ་དྷཱུ་ཏིའི་མར་སྣ་ནས་དྲངས་ཏེ། གཉིས་ཀའི་ཧཱུཾ་ཡིག་ལ་སིབ་ཏི་ཐིམ་པར་བསམ་ལ། རྩེ་གཅིག་ཏུ་མཉམ་པར་བཞག་པའི་སྒོ་ནས་བསྲེ་བ་རྣམས་བྱ། འདི་སྙིང་ཁར་སྲོག་ཐུར་བསྲེ་བའི་བུམ་པ་ཅན་ནོ། ཡད་དེ་
མ་ཐག་བཤད་པ་ལྟར་གྱི་དམིགས་རྟེན་སོགས་གསལ་བཏབ་ལ། ཧཱུཾ་ཡིག་ལས་བྱུང་བའི་སྲོག་ཐུར་གཉིས་དྷཱུ་ཏིའི་ཡར་མར་གྱི་སྣ་གཉིས་ནས། ལྡང་འཇུག་གནས་གསུམ་ཡི་གེ་གསུམ་གྱི་གདངས་ཀྱིས་བྱེད་པར་
བསམ་པའི་སྒོ་ནས་བསྲེ་བ་རྣམས་བྱ། འདི་སྙིང་ཁར་སྲོག་ཐུར་བསྲེ་བའི་རྡོར་བཟླས་སོ། ཡང་སྙིང་ཁའི་རྩ་འཁོར་གྱི་དབུས་ཀྱི་དྷཱུ་ཏི་ལ་རང་གི་བ་སྤུའི་གྲངས་དང་མཉམ་པའི་རྩ་རྣམས་ཀྱི་རྩ་བ་ཐལ་མར་ཐུག་པའི་
[082A]༄༅། །དབུས་སུ། དམིགས་རྟེན་ཧཱུཾ་ཡིག་གསལ་བཏབ་སྟེ་དེ་ལས་བྱུང་བའི་རླུང། རྩ་ནད་ཐམས་ཅད་ནས་འབྱུང་འཇུག་གནས་གསུམ་ཡི་གེ་གསུམ་གྱི་གདངས་ཀྱིས་བྱེད་པར་བསམ་
པའི་སྒོ་ནས་བསྲེ་བ་རྣམས་བྱ། འདི་ཁྱབ་བྱེད་ལ་དམིགས་པའི་རྡོར་བཟླས་ཏེ། འདི་དག་ནི་སྔགས་ཀྱི་རྣལ་འབྱོར་རོ། །དེ་ནས་སྙིང་ཁའི་རྩ་མདུང་འགྲོ་ལ་བ་ལ་མངོན་དུ་ཕྱོགས་པ་ན་རྣལ་འབྱོར་པ་དེས་
ཕྱིའི་རྐྱེན་ཕྱག་རྒྱ་དང་སྙོམས་པར་འཇུག་པའི་ངང་ནས་ནང་གི་རྐྱེན། རང་འཇིགས་བྱེད་དུ་གསལ་བའི་སྙིང་ཁའི་རྩ་འཁོར་གྱི་ནང་དུ་ཡེ་ཤེས་སེམས་དཔའ་དཀར་པོ་ཡུམ་བཅས། དེའི་ཐུགས་ཁར་ཏིང་ངེ་འཛིན་
སེམས་དཔའ་ཧཱུཾ་ཡིག་དཀར་པོ་ཡུངས་འབྲུ་ཙམ་དང་བཅས་པ་གསལ་བཏབ། ཏིང་ངེ་འཛིན་སེམས་དཔའ་ལས་འོད་ཟེར་འཕྲོས་ཏེ་སྣོད་བཅུད་རྣམས་སྦྱང། འོད་དུ་ཞུ་ནས་རང་ལ་ཐིམ། རང་དང་ཡེ་ཤེས་
སེམས་དཔའ་གཉིས་རིམ་གྱིས་ཧཱུཾ་ཡིག་ལ་ཐིམ་པར་བསམ་པའི། རྗེས་གཞིག་གི་སྡུད་རིམ་དང་བུམ་པ་ཅན་དང། རྡོར་བཟླས་གང་ཡང་རུང་བ་བསྒོམ་པའི་སྒོ་ནས་བསྲེ་བ་དང་པོ་དྲུག་བྱ་རྣལ་འབྱོར་བ་དེས་སྒྱུ་
ལུས་འགྲུབ་ཏུ་ཉེ་བའི་མཚན་མ་མཐོང་བ་ན་སྔར་ལྟར་ཕྱི་ནང་གི་རྐྱེན་གཉིས་ལ་བརྟེན་ནས་སྨྲིག་རྒྱུ་ནས་འོད་གསལ་གྱི་བར་གྱི་རྟགས་རྣམས་འཆར་ཞིང། འོད་གསལ་གྱི་དུས་སུ་བདེ་སྟོང་སྦྱར་ནས་བསྒོམ་པར་
བྱེད་པའི་འོད་གསལ་དེ་སེམས་དབེན་མཐར་ཐུག་གི་དཔེའི་འོད་གསལ་ཏེ། འདི་དག་ནི་དམ་ཚིག་གི་རྣལ་འབྱོར་རོ། །འོད་གསལ་དེ་ལས་ལངས་པ་དང་དུས་མཉམ་དུ། འོད་གསལ་དེའི་སེམས་
ཀྱི་ལྷན་གཅིག་བྱེད་རྐྱེན་ངང་དེའི་བཞོན་པའི་རླུང་གིས་ཉེར་ལེན་བྱས་པ་ལ་བརྟེན་ནས་མ་དག་པའི་སྒྱུ་མའི་སྐུར་དངོས་གནས་ལ་ལྡང་ཞིང། དེ་དབྱིབས་ཀྱི་རྣལ་འབྱོར་རོ། །སྒྱུ་མའི་སྐུ་དེ་ཕུང་པོ་སྙིང་པ་དམ་

[082B]
བ་ན༑ ཕྱིའི་རྐྱེན་ཕྱག་རྒྱ་དང་སྙོམས་པར་འཇུག་བཞིན་པའི་དང་ནས་ནང་གི་རྐྱེན་སྡུད་རིམ་གཉིས་ཅི་རིགས་བསྒོམ་པ་ལ་བརྟེན་ནས་སྨིག་རྒྱུ་ནས་འོད་གསལ་གྱི་བར་གྱི་རྟགས་རྣམས་འབྱུང་ཞིང། འོད་
གསལ་དེ་དོན་གྱི་འོད་གསལ་རྣམ་དག་ཡེ་ཤེས་ཀྱི་རྣལ་འབྱོར་རོ། །འོད་གསལ་དེ་ལས་ལངས་པ་དང་དུས་མཉམ་དུ་དག་པའི་སྒྱུ་མའི་སྐུར་དངོས་གནས་ལ་ལྡང་ཞིང་སྤངས་པ་ཟུང་འཇུག་འཐོབ་བོ། །
ཟུང་འཇུག་པ་དེ་རགས་པའི་ལུས་རྟེན་གང་ཡང་རུང་བ་བཟུང་ནས་མཉམ་རྗེས་གྱི་ཉམས་ལེན་རྣམས་བགྱས་པས་རིམ་གྱིས་རྟོགས་པ་བཟུང་འཇུག་དང་མི་སློབ་པའི་ཟུང་འཇུག་རྣམས་འཐོབ་བོ། །འདི་རྣམས་ཕྱི་མ་
ཕྱི་མ་ཐོབ་པས་སྔ་བསྡམ་སྔོན་དུ་འགྲོ་དགོས་ཤིང། དེ་ལྟ་བུའི་ལམ་གྱི་རིམ་པ་འདི་གདུལ་བྱ་རིན་པོ་ཆེ་ལྟ་བུའི་གང་ཟག་དཔལ་རྡོ་རྗེ་འཇིགས་བྱེད་ཀྱི་ལམ་ལ་བརྟེན་ནས་སྙིགས་དུས་ཀྱི་ཚེ་ཐུང་གཅིག་ལ་འཚང་རྒྱ་པའི་ལམ་ཚད་ལམ་ནོར་བ་ཡིན་ནོ། །ཞེས་པ་འདི་ནི་སློབ་དཔོན་རྡོ་རྗེ་འཛིན་པ་བློ་བཟང་དམ་ཆོས་ཡར་འཕེལ་བའི་ཞལ་སྔ་ནས་ཀྱི་གསུངས་བཞིན་ངག་དབང་བློ་བཟང་ཆོས་ལྡན་དཔལ་བཟང་པོས་བྲིས་པ་འདིས་
ཀྱང་ལམ་འདི་ཉིད་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག། །།



